# ciauthor

name: 苏轼
long_desc:
苏轼：(1037-1101)北宋文学家、书画家。字子瞻，号东坡居士，眉州             眉山（今属四川）人。苏洵子。嘉佑进士。神宗时曾任祠部员外郎，因 反对王安石新法而求外职，任杭州通判，知密州、徐州、湖州。后以作 诗“谤讪朝廷”罪贬黄州。哲宗时任翰林学士，曾出知杭州、颖州等，             官至礼部尚书。后又贬谪惠州、儋州。北还后第二年病死常州 。南宋 时追谥文忠。与父洵弟辙，合称“三苏”。在政治上属于旧党，但也有改革弊政的要求。其文汪洋恣肆，明白畅达，为“唐宋八大家”之一             。其诗清新豪健，善用夸张比喻，在艺术表现方面独具风格。少数诗篇 也能反映民间疾苦，指责统治者的奢侈骄纵。词开豪放一派，对后代很 有影响。《念奴娇・赤壁怀古》、《水调歌头・丙辰中秋》传诵甚广。             擅长行书、楷书，取法李邕、徐浩、颜真卿、杨凝式，而能自创新意。 用笔丰腴跌宕，有天真烂漫之趣。与蔡襄、黄庭坚、米芾并称“宋四家 ”。能画竹，学文同，也喜作枯木怪石。论画主张“神似”，认为“论             画以形似，见与儿童邻”；高度评价“诗中有画，画中有诗”的艺术 造诣。诗文有《东坡七集》等。存世书迹有《答谢民师论文帖》、《 祭黄几道文》、《前赤壁赋》、《黄州寒食诗帖》等。画迹有《枯木怪石图》、《竹石图》等。--(1037―1101)字子瞻，号东坡居士。眉州眉山(今属四川)人。苏洵长子。嘉二年(1057)进士。累除中书舍人、翰林学士、　端明殿学士、礼部尚书。曾通判杭州，知密州、徐州、湖州、颍州等。元丰三年(1080)以谤新法贬谪黄州。绍圣初，又贬惠州、儋州。徽宗立，赦还。卒于常州。追谥文忠。博学多才，善文，工诗词，书画俱佳。于词“豪放，不喜剪裁以就声律”，题材丰富，意境开阔，突破晚唐五代和宋初以来“词为艳科”的传统樊篱，以诗为词，开创豪放清旷一派，对后世产生巨大影响。代表作有　《念奴娇・赤壁怀古》、《江神子・猎主要作品有:定风波（莫听穿林打叶声）昭君怨（谁作桓伊三弄）洞仙歌（冰肌玉骨）浣溪沙（游蕲水清泉寺）西江月（顷在黄州）八声甘州・寄参寥子浣溪沙（簌簌衣巾落枣花）水龙吟（似花还似非花）行香子・过七里滩永遇乐（彭城夜宿燕子楼）西江月・重九（点点楼头细雨）满江红（江汉西来）满江红・怀子由作（清颍东流）江城子（十年生死两茫茫）念奴娇・赤壁怀古②临江仙（夜饮东坡醒复醉）水调歌头（明月几时有）蝶恋花（花褪残红青杏小）鹧鸪天（林断山明竹隐墙）望江南（春未老）卜算子（缺月挂疏桐）贺新郎（乳燕飞华屋）阮郎归（绿槐高柳咽新蝉）

short_desc:
(1037―1101)字子瞻，号东坡居士。眉州眉山(今属四川)人。苏洵长子。嘉二年(1057)进士。累除中书舍人、翰林学士、　端明殿学士、礼部尚书。曾通判杭州，知密州、徐州、湖州、颍州等。元丰三年(1080)以谤新法贬谪黄州。绍圣初，又贬惠州、儋州。徽宗立，赦还。卒于常州。追谥文忠。博学多才，善文，工诗词，书画俱佳。于词“豪放，不喜剪裁以就声律”，题材丰富，意境开阔，突破晚唐五代和宋初以来“词为艳科”的传统樊篱，以诗为词，开创豪放清旷一派，对后世产生巨大影响。代表作有　《念奴娇・赤壁怀古》、《江神子・猎


name: 柳永
long_desc:
--(？－约1053)字耆卿。初名三变，字景庄。崇安(今属福建)人。景元年(1034)进　士。官至屯田员外郎。排行第七，世称柳七或柳屯田。为人放荡不羁，终生潦倒。善为乐章，长于慢词，以描写歌妓生活、城市风光以及失意文人羁旅行役的生活等题材为　主，语多俚俗，尤善铺叙形容，曲尽其妙。对北宋慢词的兴盛和发展起过重要作用。代表作有《雨霖铃》、《八声甘州》、《望海潮》、《蝶恋花》、《戚氏》等。有《乐章集》传世。主要作品有:雨霖铃（寒蝉凄切）蝶恋花（伫倚危楼风细细）定风波（自春来）鹤冲天（黄金榜上）黄莺儿（园林晴昼春谁主）雪梅香（景萧索）斗百花（飒飒霜飘鸳瓦）慢卷袖（闲窗烛暗）夜半乐（冻云黯淡天气）望海潮（东南形胜）彩云归（蘅皋向晚舣轻航）玉女摇仙佩（佳人）（飞琼伴侣）玉蝴蝶（望处雨收云断）八声甘州（对潇潇暮雨洒江天）倾杯（鹜落霜洲）

short_desc:
(？－约1053)字耆卿。初名三变，字景庄。崇安(今属福建)人。景元年(1034)进　士。官至屯田员外郎。排行第七，世称柳七或柳屯田。为人放荡不羁，终生潦倒。善为乐章，长于慢词，以描写歌妓生活、城市风光以及失意文人羁旅行役的生活等题材为　主，语多俚俗，尤善铺叙形容，曲尽其妙。对北宋慢词的兴盛和发展起过重要作用。代表作有《雨霖铃》、《八声甘州》、《望海潮》、《蝶恋花》、《戚氏》等。有《乐章集》传世。


name: 李清照
long_desc:
李清照：（1084－约1151）南宋女词人。号易安居士，齐州章丘（今属山东）人。父李格非为当时著名学者，夫赵明诚为金石考据家。早期生活优裕，与明诚共同致力于书画金石的搜集整理。金兵入据中原，流寓南方，明诚病死，境遇孤苦。所作词，前期多写其悠闲生活，后期多悲叹身世，情调感伤，有的也流露出对中原的怀念。形式上善用白描手法，自辟途径，语言清丽。论词强调协律，崇尚典雅、情致，提出词“别是一家”之说，反对以作诗文之法作词。并能诗，留存不多，部分篇章感时咏史，情辞慷慨，与其词风不同。有《易安居士文集》、《易安词               》，已散佚。后人有《漱玉词》辑本。今人有《李清照集校注》。--(1084－约1151)号易安居士，济南(今属山东)人。李格非之女，赵明诚妻。与夫共事金石研究。建炎三年(1129)，夫卒。清照流寓越州、杭州，晚居金华。其词以南渡为　界，分前后两期，前期多写离别相思之情，后期于身世悲慨中寄寓亡国之恸。词风婉　约，偶有豪放之致，多用白描手法，语言清丽浅近。论词崇尚典雅、情致、协律，有　《词论》一篇，提倡“词别是一家”之说。代表作有《如梦令》、《凤凰台上忆吹　　箫》、《声声慢》、《永遇乐》、《武陵　春》等。亦能诗文，感时咏史，与词风迥　异。著有《易安居士文集》、《易安词》，主要作品有:如梦令（昨夜雨疏风骤）醉花阴（薄雾浓云愁永昼）渔家傲（天接云涛连晓雾）声声慢（寻寻觅觅）点绛唇（寂寞深闺）诉衷情（夜来沈醉卸妆迟）忆秦娥（临高阁）南歌子（天上星河转）临江仙（庭院深深深几许）满庭芳（小阁藏春）一剪梅（红藕香残玉簟秋）长寿乐（南昌生日）行香子（天与秋光）念奴娇・春情（萧条庭院）凤凰台上忆吹箫（香冷金猊）好事近（风定落花深）临江仙・梅（庭院深深深几许）多丽・咏白菊（小楼寒）武陵春（风住尘香花已尽）行香子・七夕（草际鸣蛩）点绛唇（蹴罢秋千）如梦令（常记溪亭日暮）永遇乐（落日熔金）

short_desc:
(1084－约1151)号易安居士，济南(今属山东)人。李格非之女，赵明诚妻。与夫共事金石研究。建炎三年(1129)，夫卒。清照流寓越州、杭州，晚居金华。其词以南渡为　界，分前后两期，前期多写离别相思之情，后期于身世悲慨中寄寓亡国之恸。词风婉　约，偶有豪放之致，多用白描手法，语言清丽浅近。论词崇尚典雅、情致、协律，有　《词论》一篇，提倡“词别是一家”之说。代表作有《如梦令》、《凤凰台上忆吹　　箫》、《声声慢》、《永遇乐》、《武陵　春》等。亦能诗文，感时咏史，与词风迥　异。著有《易安居士文集》、《易安词》，


name: 辛弃疾
long_desc:
辛弃疾:（1140－1207），南宋词人。字幼安，号稼轩，历城（今山东济南）人。出生时，山东已为金兵所占。二十一岁参加抗金义军，不久归南宋，历任湖北、江西、湖南、福建、浙东安抚使等职。任职期间，采取积极措施，招集流亡，训练军队，奖励耕战，打击贪污豪强，注意安定民生。一生坚决主张抗金。在《美芹十论》、《九议》等奏疏中，具体分析当时的政治军事形势，对夸大金兵力量、鼓吹妥协投降的谬论，作了有力的驳斥；要求加强作战准备，鼓励士气，以恢复中原。他所提出的抗金建议，均未被采纳，并遭到主和派的打击，曾长期落职闲居江西上饶、铅山一带。晚年韩□（tuo1）胄当政，一             度起用，不久病卒。其词抒写力图恢复国家统一的爱国热情，倾诉壮志难酬的悲愤，对南宋上层统治集团的屈辱投降进行揭露和批判；也有不少吟咏祖国河山的作品。艺术风格多样，而以豪放为主。热情洋溢，慷慨悲壮，笔力雄厚，与苏轼并称为“苏辛”。《破阵子・为陈             同甫赋壮词以寄之》、《永遇乐・京口北固亭怀古》、《水龙吟・登建康赏心亭》、《菩萨 蛮・书江西造口壁》等均有名。但部分作品也流露出抱负不能实现而产生的消极情绪。有             《稼轩长短句》。今人辑有《辛稼轩诗文钞存》。--(1140－1207)字幼安，号稼轩，历城(今属山东济南)人。二十一岁参加抗金义军，曾任耿京军的掌书记，不久投归南宋。历任江阴签判、建康通判、江西提点刑狱、湖南、湖北转运使、湖南、江西安抚使等职。四十二岁遭谗落职，退居江西信州，长达二十年之久，其间曾一度起为福建提点刑狱、福建安抚使。六十四岁再起为浙东安抚使、镇江知府，不久罢归。六十八岁病逝。一生力主抗金北伐，并提出有关方略，均未被采纳。其词热情洋溢、慷慨激昂，富有爱国感情。有《稼轩长短句》以及今人辑本《辛稼轩诗文钞存》。主要作品有:贺新郎（同父见和）西江月（夜行黄沙道中）木兰花慢（中秋饮酒将旦）水龙吟（过南剑双溪楼）永遇乐・京口北固亭怀古摸鱼儿（淳熙已亥）祝英台近・晚春（宝钗分）清平乐・村居（茅檐低小）菩萨蛮・书江西造口壁

short_desc:
(1140－1207)字幼安，号稼轩，历城(今属山东济南)人。二十一岁参加抗金义军，曾任耿京军的掌书记，不久投归南宋。历任江阴签判、建康通判、江西提点刑狱、湖南、湖北转运使、湖南、江西安抚使等职。四十二岁遭谗落职，退居江西信州，长达二十年之久，其间曾一度起为福建提点刑狱、福建安抚使。六十四岁再起为浙东安抚使、镇江知府，不久罢归。六十八岁病逝。一生力主抗金北伐，并提出有关方略，均未被采纳。其词热情洋溢、慷慨激昂，富有爱国感情。有《稼轩长短句》以及今人辑本《辛稼轩诗文钞存》。


name: 欧阳修
long_desc:
欧阳修：(1007－1072）北宋文学家、史学家。字永叔，号醉翁、六一居士，吉州吉水（今属江西）人。天圣进士。官馆阁校勘，因直言论事贬知夷陵。庆历中任谏官，支持范仲淹，要求在政治上有所改良，被诬贬知滁州。官至翰林学士             、枢密副使、参知政事。王安石推行新法时，对青苗法有所批评。谥文忠。主张文章应“明道”、致用，对宋初以来靡丽、险怪的文风表示不满，并积极培养后进，是北宋古文运动的领袖。散文说理畅达，抒情委婉，为“唐宋八大家”之一；诗风与其散文近似，语言流畅自然。其词婉丽，承袭南唐余风。曾与宋祁合修《新唐书             》，并独撰《新五代史》。又喜收集金石文字，编为《集古录》，对宋代金石学颇有影响。有《欧阳文忠集》。--(1007－1072)字永叔，号醉翁，晚号六一居士。庐陵(今江西吉安)人。天圣八年(1030)进士。累擢知制造、翰林学士，历枢密副使、参知政事。神宗朝，迁兵部尚书，以太子少师致仕。卒谥文忠。政治上曾支持过范仲淹等的革新主张，文学上力主“明　道”、“致用”，反对论卑气弱、艰涩险怪的时文和风靡诗坛的“西昆体”，是北宋诗文革新运动的领袖，“唐宋八大家”之一。散文、诗、词均有成就。著有《新五代　　史》、《集古录》、《欧阳文忠集》、《六一词》。他的词基本上沿袭晚唐五代馀风，抒情委婉深致，写景清新明丽，亦有少数篇章风主要作品有:采桑子（轻舟短棹西湖好）蝶恋花（庭院深深深几许）踏莎行（候馆梅残）南歌子（凤髻金泥带）临江仙（记得金銮同唱第）玉楼春（樽前拟把归期说）鹤冲天（梅谢粉）少年游（阑干十二独凭春）诉衷情（清晨帘幕卷轻霜）浪淘沙（把酒祝东风）阮郎归（南园春半踏青时）浣溪沙（堤上游人逐画船）临江仙（池外轻雷池上雨）蝶恋花（越女采莲秋水畔）生查子（去年元夜时）采桑子（群芳过后西湖好）

short_desc:
(1007－1072)字永叔，号醉翁，晚号六一居士。庐陵(今江西吉安)人。天圣八年(1030)进士。累擢知制造、翰林学士，历枢密副使、参知政事。神宗朝，迁兵部尚书，以太子少师致仕。卒谥文忠。政治上曾支持过范仲淹等的革新主张，文学上力主“明　道”、“致用”，反对论卑气弱、艰涩险怪的时文和风靡诗坛的“西昆体”，是北宋诗文革新运动的领袖，“唐宋八大家”之一。散文、诗、词均有成就。著有《新五代　　史》、《集古录》、《欧阳文忠集》、《六一词》。他的词基本上沿袭晚唐五代馀风，抒情委婉深致，写景清新明丽，亦有少数篇章风


name: 吴文英
long_desc:
吴文英：（约1212-1272）字君特，号梦窗，晚年又号 觉翁，四明（今属浙江）人。一生未仕，但交游甚广，作词较多。是一位重要词人。今传有《梦窗集》。在中国词史中，吴文英是一个引起过不少争论的人。他的词一向被人称为晦涩堆垛。南宋词人张炎便曾说吴文英的词“如七宝楼台，眩人眼目。碎拆下来，不成片断“。另外一些人对他却备极推崇。清代学者周济在《宋四家词选目录序论》中便曾说“梦窗（即吴文英）奇思壮采，腾天潜渊，反南宋之清，为北宋之挚“。又说他“运意深远，用笔幽邃，炼字炼句，迥不犹人。貌观之雕缋满眼，而实有灵气行乎其间。“另外，吴文英因与奸相贾似道关系亲密而受到人们的抨击。然客观地讲，吴文英的词善用典故，体物入微，遣词清丽，实为难得。--(约1212－约1272)字君特，号梦窗，晚号觉翁，本姓翁氏，入继吴氏，四明(今浙江鄞县)人。绍定中入苏州仓幕。曾任吴浙东安抚使幕僚，复为荣王府门客。出入贾似道、史宅之(史弥远之子)之门。知音律，能自度曲。词名极重，以绵丽为尚，思深语　丽，多从李贺诗中来。有《梦窗甲乙丙丁　稿》传世。主要作品有:金缕歌・陪履斋先生沧浪看梅齐天乐・与冯深居登禹陵莺啼序春晚感怀祝英台近・春日客龟溪游废园风入松（听风听雨过清明）八声甘州・陪庾幕诸公游灵岩霜叶飞（断烟离绪）浣溪沙（门隔花深梦旧游和）点绛唇（卷尽愁云）夜合花（柳暝河桥）唐多令（何处合成愁）

short_desc:
(约1212－约1272)字君特，号梦窗，晚号觉翁，本姓翁氏，入继吴氏，四明(今浙江鄞县)人。绍定中入苏州仓幕。曾任吴浙东安抚使幕僚，复为荣王府门客。出入贾似道、史宅之(史弥远之子)之门。知音律，能自度曲。词名极重，以绵丽为尚，思深语　丽，多从李贺诗中来。有《梦窗甲乙丙丁　稿》传世。


name: 姜夔
long_desc:
--(约1155－约1221)字尧章，号白石道人，鄱阳(今江西波阳)人。少随父宦游汉阳。父死，流寓湘、鄂间。诗人萧德藻以兄女妻　之，移居湖州，往来于苏、杭一带，与张　、范成大等过往甚密。终生不第，卒于杭州。工诗，尤以词称。精通音律，曾著《琴瑟考古图》。词集中多自度曲，并存有工　尺旁谱十七首。词风清空峻拔，张炎评为：“如野云孤飞，去留无迹。”代表作有《暗香》、《疏影》、《扬州慢》等。有《白石道人诗集》、《白石诗说》，《白石道人歌曲》等。主要作品有:踏莎行（燕燕轻盈）齐天乐（丙辰岁）琵琶仙（双桨来时）点唇（燕雁无心）扬州慢（淮左名都）暗香（辛亥之冬）念奴娇（余客武陵）疏影（辛亥之冬）惜红衣（吴兴号水晶宫）

short_desc:
(约1155－约1221)字尧章，号白石道人，鄱阳(今江西波阳)人。少随父宦游汉阳。父死，流寓湘、鄂间。诗人萧德藻以兄女妻　之，移居湖州，往来于苏、杭一带，与张　、范成大等过往甚密。终生不第，卒于杭州。工诗，尤以词称。精通音律，曾著《琴瑟考古图》。词集中多自度曲，并存有工　尺旁谱十七首。词风清空峻拔，张炎评为：“如野云孤飞，去留无迹。”代表作有《暗香》、《疏影》、《扬州慢》等。有《白石道人诗集》、《白石诗说》，《白石道人歌曲》等。


name: 范仲淹
long_desc:
--(989－1052)字希文。其先(今陕西县)人，后徙苏州吴县(今属江苏)。大中祥符八年(1015)进士。官至枢密副使，参加政事，又曾出任陕西四路宣抚使，知州。守边多年，西夏称他“胸中自有数万甲兵”。卒谥文正。著有《范文正公集》。词存五首，风格、题材均不拘一格，如《渔家傲》写边塞生活，苍劲明健，《苏幕遮》、《御街行》写离别相思，缠绵深致，均脍炙人口。有今辑本《范文正公诗馀》。主要作品有:苏幕遮（碧云天）渔家傲（塞下秋来风景异）

short_desc:
(989－1052)字希文。其先(今陕西县)人，后徙苏州吴县(今属江苏)。大中祥符八年(1015)进士。官至枢密副使，参加政事，又曾出任陕西四路宣抚使，知州。守边多年，西夏称他“胸中自有数万甲兵”。卒谥文正。著有《范文正公集》。词存五首，风格、题材均不拘一格，如《渔家傲》写边塞生活，苍劲明健，《苏幕遮》、《御街行》写离别相思，缠绵深致，均脍炙人口。有今辑本《范文正公诗馀》。


name: 岳飞
long_desc:
岳飞：(1103～1142)，南宋抗金名将。字鹏举，相州汤阴(今属河南)人。北宋末年投军，任秉             义郎(下级军官)。南宋王朝建立，以上书高宗反对南迁，被革职。不久随宗泽守卫 开封，任统制。泽死，从杜充南下。建炎三年(1129)金兀术渡江南侵，他移军广德、             宜兴，坚持抵抗。次年，金军在江南军民的反击下被迫北撤。他攻击金军后防，收 复建康(今江苏南京)，绍兴三年(1133)，因镇压江西地区的农民起义，得高宗所奖             “精忠岳飞”的锦旗。次年又破金傀儡军，收复襄阳、信阳等六郡，任清远军节度 使。绍兴五年，又从张浚镇压洞庭湖地区杨么领导的农民起义。后驻军鄂州(             今湖 北武昌)，派人渡河联络太行义军，屡次建议大举北进。绍兴九年，高宗、 秦桧与 金议和，他上表反对。次年，兀术进兵河南。他出兵反击，收复郑州、洛阳等地，             在郾城大败金军。两河义军纷起响应。这时高宗、秦桧一心求和，下令退兵。他回 临安后，被解除兵权，任枢密副使。不久被诬谋反下狱。绍兴十一年十二月二十九             日(1142年1月27日)以“莫须有”(也许有) 的罪名与子岳云及部将张宪同被杀害。 宁宗时追封鄂王。有《岳武穆遗文》(一作《岳忠武王文集》)，诗词散文都慷慨激昂。--(1103－1141)字鹏举，相州汤阴(今属河　南)人。抗金名将。官至枢密副使，封武昌郡开国公。以不附和议，为秦桧害死。孝宗时复官，卒谥武穆，宁宗时追封鄂王，理宗时改谥忠武。有《岳武穆集》。词存三首。主要作品有:满江红（怒发冲冠）小重山（昨夜寒蛩不住鸣）

short_desc:
(1103－1141)字鹏举，相州汤阴(今属河　南)人。抗金名将。官至枢密副使，封武昌郡开国公。以不附和议，为秦桧害死。孝宗时复官，卒谥武穆，宁宗时追封鄂王，理宗时改谥忠武。有《岳武穆集》。词存三首。


name: 王安石
long_desc:
王安石：(1021～1086)，北宋政治家、思想家、文学家。字介甫，晚号半山。抚州临川(今属江西)人。仁宗庆历进士。嘉佑三年(1058)上万言书，提出变法主张，要求改变“积贫             积弱”的局面，推行富国强兵的政策，抑制官僚地主的兼并，强化统治力量，以防止大规模的农民起义，巩固地主阶级的统治。神宗熙宁二年(1069)任参知政事。次年任宰相，依靠神宗实行变法。并支持五取西河等州，改善对西夏作战的形势。因保守派反对，新法遭到阻碍。熙宁七年辞退。次年再相；九年再辞，还居江宁(今江苏南京)，封舒国公，　改封荆，世称荆公。卒谥文。他强调“权时之变”，反对因循保守，是中国十一世纪的改革家。他主张“绝求正所以经世务”，设置专局，使子与门人纂修各经新义，以为诵习的定本。《诗》、《书》、《周官》三经新义最为重要，《周官新义》尤能阐发新政理论。他的诗文颇有揭露时弊、反映社会矛盾之作，体现了他的政治主张和抱负。散文雄健峭拔，旧时被列为“唐宋八大家”之一。诗歌遒劲清新。词虽不多而风格高峻，《桂枝画・金陵怀古》颇有名。所著《字说》、《钟山目录》等，多已散佚。今存《王临川集》、《临川集拾遗》、《三经新义》中的《周官新义》残卷、《老子注》若干条。--(1021－1086)字介甫，晚号半山。抚州临川(今属江西)人。庆历二年(1042)进士。神宗朝两度任相，实行变法。封舒国公，改封荆国公。晚居金陵。卒，谥曰文。诗、文皆有成就，为“唐宋八大家之一”。词作不多，风格高峻，一洗五代绮靡旧习。以《桂枝香・金陵怀古》为代表作。著有《王临川集》、《临州先生歌曲》。主要作品有:桂枝香（登临送目）浣溪沙（百亩中庭半是苔）南乡子（自古帝王州）渔家傲（平岸小桥千嶂抱）菩萨蛮（数家茅屋闲临水）千秋岁引（别馆寒砧）

short_desc:
(1021－1086)字介甫，晚号半山。抚州临川(今属江西)人。庆历二年(1042)进士。神宗朝两度任相，实行变法。封舒国公，改封荆国公。晚居金陵。卒，谥曰文。诗、文皆有成就，为“唐宋八大家之一”。词作不多，风格高峻，一洗五代绮靡旧习。以《桂枝香・金陵怀古》为代表作。著有《王临川集》、《临州先生歌曲》。


name: 周邦彦
long_desc:
周邦彦：（1056-1121）北宋词人。字美成，号清真居士，钱塘（今浙江杭州）人。历官太学正、庐州教授、知溧水县等。徽宗时为徽猷阁待制，提举大晟府。精通音律，曾创作不少新词调。作品多写闺情、羁旅，也有咏物之作。格律谨严。语言典丽精雅。长调尤善铺叙。为后来格律派词人所宗。旧时词论称他为“词家之冠”。有《清真居士集》，已佚。--(1056－1121)字美成，号清真居士，钱塘 (今浙江杭州)人。元丰中，献《汴都赋》，自太学生一命为太学正。居五年，出为庐州教授，知溧水县，还京为国子主簿。哲宗召对，除秘书省正字，历校书郎。徽宗时，仕至徽猷阁待制，提举大晟府，出知顺昌府，徙处州，提举南京鸿庆宫，卒。邦彦精通音律，在大晟府审古乐、制新调，对词乐的提高和发展有一定贡献。其词多写闺情、旅　思，亦有感慨身世及咏物之作。词风典丽　精工，形象丰满，格律严谨，善于融化前　人诗句入词而浑然天成。著有《清真居士　文集》，已佚。词有《清真集》，陈元龙　为注主要作品有:苏幕遮（燎沉香）蝶恋花（月皎惊乌栖不定）兰陵王・柳（柳阴直）少年游（并刀如水）

short_desc:
(1056－1121)字美成，号清真居士，钱塘 (今浙江杭州)人。元丰中，献《汴都赋》，自太学生一命为太学正。居五年，出为庐州教授，知溧水县，还京为国子主簿。哲宗召对，除秘书省正字，历校书郎。徽宗时，仕至徽猷阁待制，提举大晟府，出知顺昌府，徙处州，提举南京鸿庆宫，卒。邦彦精通音律，在大晟府审古乐、制新调，对词乐的提高和发展有一定贡献。其词多写闺情、旅　思，亦有感慨身世及咏物之作。词风典丽　精工，形象丰满，格律严谨，善于融化前　人诗句入词而浑然天成。著有《清真居士　文集》，已佚。词有《清真集》，陈元龙　为注


name: 陆游
long_desc:
--(1125－1210)字务观，号放翁，越州山阴 (今浙江绍兴)人。绍兴中，应礼部试，为秦桧所黜。孝宗时，赐进士出身。曾任镇江、隆兴、夔州通判。乾道八年(1172)，为四川宣抚使王炎干办公事，投身军旅生活。后官至宝章阁待制。晚年居山阴。为杰出诗人，诗存九千馀首。亦工词，杨慎谓其纤丽处似秦观，雄慨处似苏轼。著有《剑南诗稿》、《渭南文集》、《南唐书》、《老学庵笔　记》、《放翁词》。主要作品有:卜算子・咏梅（驿外断桥边）秋波媚（秋到边城角声哀）夜游宫（雪晓清笳乱起）谢池春（壮岁从戎）诉衷情（当年万里觅封候）钗头凤（红酥手）鹊桥仙（茅檐人静）鹧鸪天（懒向青门学种瓜）

short_desc:
(1125－1210)字务观，号放翁，越州山阴 (今浙江绍兴)人。绍兴中，应礼部试，为秦桧所黜。孝宗时，赐进士出身。曾任镇江、隆兴、夔州通判。乾道八年(1172)，为四川宣抚使王炎干办公事，投身军旅生活。后官至宝章阁待制。晚年居山阴。为杰出诗人，诗存九千馀首。亦工词，杨慎谓其纤丽处似秦观，雄慨处似苏轼。著有《剑南诗稿》、《渭南文集》、《南唐书》、《老学庵笔　记》、《放翁词》。


name: 李煜
short_desc: 主要作品有
long_desc:
--主要作品有:虞美人（春花秋月何时了）浪淘沙（帘外雨潺潺）乌夜啼（林花谢了春红）相见欢（无言独上西楼）一斛珠（晚妆初过）清平乐（别来春半）捣练子令（深院静）浣溪沙（红日已高三丈透）菩萨蛮（花明月黯笼轻雾）浪淘沙（往事只堪哀）玉楼春（晚妆初了明肌雪）破阵子（四十年来家国）


name: 秦观
long_desc:
秦观:(1049－1100)北宋词人。字少游、太虚，号淮海居士，高邮(今属江苏)人。曾任秘书省正字，兼国史院编修官等职。因政治上倾向于旧党，被目为元佑党人，绍圣后累遭贬谪。文辞为苏轼所赏识，是“苏门四学士”之一。工诗词。词多写男女情爱，也颇有感伤身世之作，风格委婉含蓄，清丽雅淡。诗风与词风相近。有《淮海集》、《淮海居士长短句》。--(1049－1100)字少游，一字太虚，呈号淮海居士。高邮(今属江苏)人。少豪隽，慷慨溢于文辞，喜读兵家书。见苏轼于徐，作　《黄楼赋》，轼以为有屈、宋才，勉以应　举。元丰八年(1085)登进士第。元初，除秘书省正字、兼国史院编修官。绍圣初，坐党籍，削秩，监处州酒税。徙郴州、又徙雷州。徽宗朝，赦还，至藤州卒。其词清丽和婉，深有情致，多写男女情爱，亦有感伤身世之作。代表作有《满庭芳》(山抹微云)、《踏莎行》(雾失楼台)、《八六子》(倚危亭)、《鹊桥仙》(纤云弄巧)等。著有《淮海集》、《淮海居士长短句》。主要作品有:鹊桥仙（纤云弄巧）望海潮（梅英疏淡）踏莎行（雾失楼台）减字木兰花（天涯旧恨）水龙吟（小楼连远横空）八六子（倚危亭）满庭芳（山抹微云）千秋岁（水边沙外）浣溪沙（漠漠轻寒上小楼）

short_desc:
(1049－1100)字少游，一字太虚，呈号淮海居士。高邮(今属江苏)人。少豪隽，慷慨溢于文辞，喜读兵家书。见苏轼于徐，作　《黄楼赋》，轼以为有屈、宋才，勉以应　举。元丰八年(1085)登进士第。元初，除秘书省正字、兼国史院编修官。绍圣初，坐党籍，削秩，监处州酒税。徙郴州、又徙雷州。徽宗朝，赦还，至藤州卒。其词清丽和婉，深有情致，多写男女情爱，亦有感伤身世之作。代表作有《满庭芳》(山抹微云)、《踏莎行》(雾失楼台)、《八六子》(倚危亭)、《鹊桥仙》(纤云弄巧)等。著有《淮海集》、《淮海居士长短句》。


name: 范成大
long_desc:
范成大:（1126～1193）南宋诗人。字致能，号石湖居士，平江吴郡（今江苏苏州）人。绍兴二十四年（1154）中进士。任徽州司户参军，累迁礼部员外郎。后出知处州，减轻赋税，兴修水利，颇有政绩。乾道六年（1170），他以起居郎、假资政殿大学士官衔，充祈国信使，出使金国，为改变接纳金国诏书礼仪和索取河南“陵寝”地事，范成大在金国“词气慷慨”，相机折冲，维护了宋廷的威信，全节而归，并写成使金日记《揽辔录》。后历任静江、咸都、建康等地行政长官。淳熙时，官至参知政事，因与孝宗意见相伴，两个月即去职。晚年隐居故乡石湖。范成大与陆游、杨万里、尤袤齐名，为南宋四大家之一。他写诗，初从江西诗派入手，后摆脱其束缚和影响，广泛地向唐宋名家学习，终于自成一家。他的诗题材广泛，以反映农村社会生活内容的作品成就最高。他的田园诗概括地描写了农村的广阔生活和农民的疾苦，既有深刻的社会内容，又同时表现了恬静闲适的田园生活，是中国古代田园诗的集大成者。他的爱国诗以使金途中所作绝句一卷最有价值。最能体现其诗歌特色的，是其晚年所作的《四时田园杂兴》60首。这组诗比较全面而深刻地描写了农村四时的风光景物、风俗习惯，反映了农民的辛勤劳动和困苦生活。其诗风格纤巧婉丽，温润精雅，富有民歌风味。他的文赋在当时也享有盛名。词作情长意深，与秦观相近，后期作品则近于苏轼。范成大的作品在南宋末年即产生了显著的影响，到清初影响更大，当时流传着“家剑南而户石湖”的说法。杨万里曾在《范成大文集序》中说：“至于诗，清新妩丽，奄有鲍谢，奔逸俊伟，勇追太白”。有《石湖居士诗集》、《石湖词》等传世。--(1126―1193)字致能，号石湖居士，苏州吴县(今属江苏)人。绍兴二十四年(1154)进士。历知处州、静江府兼广南西路安抚　使，权史部尚书，参知政事等职。曾使金，坚强不屈。晚退居故里石湖。是南宋四大诗人之一，多关心国事和民瘼之作，尤以田园诗著称。词风似诗，清逸淡远。著有《石湖居士诗集》、《石湖词》等。主要作品有:满江红・冬至（寒谷春生）满江红（竹里行厨）浣溪沙（膜下珠帘护绔丛）朝中措（丙午立春大雪）南柯子（槁项诗余瘦）梦玉人引（送行人去）水调歌头（细数十年事）西江月（十月谁云春小）宜男草（篱菊滩芦被霜后）秦楼月（窗纱薄）念奴娇（双峰叠障）千秋岁・重到桃花坞浣溪沙・烛下海棠浣溪沙・新安驿席上留别水调歌头・又燕山九日作念奴娇・和徐尉游口湖南柯子・又七夕（银诸盈盈渡）

short_desc:
(1126―1193)字致能，号石湖居士，苏州吴县(今属江苏)人。绍兴二十四年(1154)进士。历知处州、静江府兼广南西路安抚　使，权史部尚书，参知政事等职。曾使金，坚强不屈。晚退居故里石湖。是南宋四大诗人之一，多关心国事和民瘼之作，尤以田园诗著称。词风似诗，清逸淡远。著有《石湖居士诗集》、《石湖词》等。


name: 文天祥
long_desc:
文天祥：(1236～1283)，初名云孙，字天祥，改字宋瑞，又字履善，号文山，吉安（今江西县名）人。             宋理宗宝佑四年（1256）考取进士第一名。历任湖南提刑，知赣州。恭帝德佑元年（1275）元兵渡江，文天祥起兵勤王。临安危急，奉命至元营议和，因坚决抗争被扣留，后冒险脱逃，拥立益王赵罡，至福建募集将士，进兵江西，恢复州县多处。后兵败被俘至元大都，终以不屈被害。封信国公。             作品有《文山先生全集》--(1236－1283)字履善，一字宋瑞，号文　山，吉州庐陵(今江西吉安)人。宝四年(1256)进士。度宗朝，累迁直学士院，知赣州。德初，除右丞相，兼枢密使，奉使元营，被拘留，后脱逃，由海道南下。益王　立，拜右丞相，以都督出江西，兵败被执，囚于燕京四年，不屈而死。能诗文，诗词多抒写其宁死不屈的决心。著有《文山集》、《文山乐府》。主要作品有:酹江月（乾坤能大）

short_desc:
(1236－1283)字履善，一字宋瑞，号文　山，吉州庐陵(今江西吉安)人。宝四年(1256)进士。度宗朝，累迁直学士院，知赣州。德初，除右丞相，兼枢密使，奉使元营，被拘留，后脱逃，由海道南下。益王　立，拜右丞相，以都督出江西，兵败被执，囚于燕京四年，不屈而死。能诗文，诗词多抒写其宁死不屈的决心。著有《文山集》、《文山乐府》。


name: 黄庭坚
long_desc:
黄庭坚： (1045－1105)，字鲁直，自号山谷道人，晚号涪翁，洪州分宁（今             江西修水）人。英宗治平四年(1067)进士。哲宗立，召为校书郎、《神宗实录》 检讨官。后擢起居舍人。绍圣初，新党谓其修史“多诬”，贬涪州别驾，安置             黔州等地。徽宗初，羁管宜州卒。工诗文，早年受知于苏轼，与张耒、晁补之、 秦观并称“苏门四学士”。诗与苏轼并称“苏黄”，为江西诗派开山，有《豫             章黄先生文集》。词与秦观齐名，有《山谷琴趣外篇》、龙榆生《豫章黄先生 词》。词风流宕豪迈，较接近苏轼。晁补之云：“鲁直间作小词固高妙，然不             是当行家语，自是著腔子唱好诗。”（见《诗人玉屑》）另有不少俚词，不免亵诨。--(1045-1105)字鲁直，号山谷道人、涪翁。分宁(今江西修水)人。治平四年(1067)举进士。历著作佐郎、秘书丞。绍圣初，以校书郎坐修《神宗实录》失实贬涪州别驾，黔州安置。徽宗立，召知太平州，九日而罢，复除名，编管宜州。三年而徙永州，未闻命而卒。“苏门四学士”之一。诗与苏轼齐　名，世称苏黄。江西诗派之宗主，影响极　大。词与秦观齐名，号秦七、黄九。词风疏宕，俚俗处甚于柳永。晁无咎谓其小词固高妙，然非当行家语，自是著腔子唱好诗。著有《豫章集》、《山谷词》。主要作品有:水调歌头（瑶草一何碧）虞美人（天涯也有江南信）

short_desc:
(1045-1105)字鲁直，号山谷道人、涪翁。分宁(今江西修水)人。治平四年(1067)举进士。历著作佐郎、秘书丞。绍圣初，以校书郎坐修《神宗实录》失实贬涪州别驾，黔州安置。徽宗立，召知太平州，九日而罢，复除名，编管宜州。三年而徙永州，未闻命而卒。“苏门四学士”之一。诗与苏轼齐　名，世称苏黄。江西诗派之宗主，影响极　大。词与秦观齐名，号秦七、黄九。词风疏宕，俚俗处甚于柳永。晁无咎谓其小词固高妙，然非当行家语，自是著腔子唱好诗。著有《豫章集》、《山谷词》。


name: 刘克庄
long_desc:
刘克庄:（1187--1269）字潜夫，号后村，莆田城厢人，生于宋朝孝宗淳熙十四年(公元1187年)，卒于公元1269年，享年83岁。是南宋一位著名的爱国诗词家，创作了大量悲壮激昂的爱国诗词。传世著作有《后村先生大全集》，共196卷（其中包含5000余首诗，200余阙词，4卷诗话和多篇散文）。他的诗既吸收了唐代名家的风采，也继承了南宋前期的爱国诗人陆游的风格，反映现实，雄伟豪放；与苏轼、辛弃疾等人形成了一个风格雄健，影响广泛的豪放派。他继承了辛弃疾的革新精神，同时又发展了词的散文化、议论化的特点。同时还是南宋后期的一位贤臣。他爱国爱民，为人正直，为当时的学者所敬仰，为后人所传颂。--(1187－1269)字夫，号后村居士，莆田 (今属福建)人。以荫入仕，淳六年(1246)赐进士出身。官至工部尚书兼侍读。任建阳令时，曾因咏落梅诗遭谗病废十载。诗词多感慨时事之作，渴望收复中原，振兴国力，反对妥协苟安。是南宋江湖诗人和辛派词人的重要作家。词风粗豪肆放，慷慨激越，有明显的散文化、议论化倾向。代表作有《贺新郎・送陈子华赴真州》、《沁园　春・梦孚若》、《玉楼春・戏呈林节推乡史》等。著有《后村先生大全集》、《后村别调》。主要作品有:贺新郎（北望神州路）沁园春（何处相逢）玉楼春（年年跃马长安市）清平乐（风高浪快）

short_desc:
(1187－1269)字夫，号后村居士，莆田 (今属福建)人。以荫入仕，淳六年(1246)赐进士出身。官至工部尚书兼侍读。任建阳令时，曾因咏落梅诗遭谗病废十载。诗词多感慨时事之作，渴望收复中原，振兴国力，反对妥协苟安。是南宋江湖诗人和辛派词人的重要作家。词风粗豪肆放，慷慨激越，有明显的散文化、议论化倾向。代表作有《贺新郎・送陈子华赴真州》、《沁园　春・梦孚若》、《玉楼春・戏呈林节推乡史》等。著有《后村先生大全集》、《后村别调》。


name: 晏殊
long_desc:
晏殊:(991－1055)，北宋词人。字同叔，抚州临川(今属江西)人。景德中赐同进士出身。庆历中官至集贤殿大学士、同中书门下平章事兼淑密使。谥元献。其词擅长小令，多表现诗酒生活和悠闲情致，语言婉丽，颇受南唐冯延已的影响。《浣溪沙》中“无可奉告花落去，似曾相似燕归来”二句，传诵颇广。原有集，已散佚，仅存《珠玉词》及清人所辑《晏元献遗文》。又编有类书《类要》，今存残本。(《辞海》1989年版)--(991－1055)字同叔，抚州临川(今江西抚州)人。景德二年(1005)以神童召试，赐同进士出身。仁宗时，官至同中书门下平章事兼枢密使。当时名臣范仲淹、富弼、欧阳修和词人张先等，均出其门。卒谥元献，世称晏元献。诗属“西昆体”，词风承袭五代冯延巳，闲雅而有情思，语言婉丽，音韵谐　和。其《浣溪沙》“无可奈何花落去，似曾相识燕归来”一联，以属对工巧流利著称。有《珠玉词》。主要作品有:浣溪沙（一曲新词酒一杯）浣溪沙（一向年光有限身）蝶恋花（槛菊愁烟兰泣露）清平乐（金风细细）清平乐（红笺小字）踏莎行（祖席离歌）踏莎行（小径红稀）破阵子（燕子来时新社）玉楼春（绿杨芳草长亭路）

short_desc:
(991－1055)字同叔，抚州临川(今江西抚州)人。景德二年(1005)以神童召试，赐同进士出身。仁宗时，官至同中书门下平章事兼枢密使。当时名臣范仲淹、富弼、欧阳修和词人张先等，均出其门。卒谥元献，世称晏元献。诗属“西昆体”，词风承袭五代冯延巳，闲雅而有情思，语言婉丽，音韵谐　和。其《浣溪沙》“无可奈何花落去，似曾相识燕归来”一联，以属对工巧流利著称。有《珠玉词》。


name: 晏几道
long_desc:
晏几道:(1030?―1106?)，字叔原，号小山，抚州临川(今江西抚州)人。晏殊第七子，能文善词，与其父齐名。其词受五代艳词影响而又兼“花间”之长，多抒写人生失意之苦与男女悲欢离合之情，以小令见长，工于言情，语言清新，曲折轻婉。。晚年家境中落，其词多感伤情调。有《小山词》。--(约1040－约1112)字叔原，号小山，抚州临川(今江西抚州)人。晏殊第七子。曾监　颍昌府许田镇。一生仕途不利，家道中落，然个性耿介，不肯依傍权贵，文章亦自立规模。工令词，多追怀往昔欢娱之作，情调感伤，风格婉丽。有《小山词》传世。主要作品有:临江仙（斗草阶前初见）临江仙（梦后楼台高锁）蝶恋花（醉别西楼醒不记）蝶恋花（梦入江南烟水路）鹧鸪天（彩袖殷勤捧玉钟）鹧鸪天（小令尊前见玉箫）木兰花（秋千院落重帘暮）阮郎归（天边金掌露成霜）

short_desc:
(约1040－约1112)字叔原，号小山，抚州临川(今江西抚州)人。晏殊第七子。曾监　颍昌府许田镇。一生仕途不利，家道中落，然个性耿介，不肯依傍权贵，文章亦自立规模。工令词，多追怀往昔欢娱之作，情调感伤，风格婉丽。有《小山词》传世。


name: 元好问
long_desc:
元好问:（1190――1257）字欲之，忻州人，金时杰出的文学家。元好问年轻时，正值蒙古军南侵，山西各地兵荒马乱，他带着母亲，逃到河南。残酷的生活现实和颠沛流离的遭遇，给元好问以深刻的影响。他初步了解了社会和人民，开始创作一些反映现实，诅咒战争的诗歌。同时，写下了《论诗绝句》30首，对魏晋以来的诗歌作了系统的批评，在文学批评上享有很高的地位。金亡后，元好问避居家乡，专事著述。他痛感国破家亡的痛苦，满怀悲愤写下了大量优秀的现实主义诗篇。另外，他还著有《中州集》、《壬辰杂编》等史书。元人撰写金史，多取材于此。--


name: 赵佶
short_desc: (1082－1135)即宋徽宗。公元1100-1125年在位。靖康二年(1127)，为金人所俘，死于五国城(今黑龙江依兰)。书、画、词皆善。有曹元忠辑本《宋徽宗词》。
long_desc:
赵佶:（1082-1135） 即宋徽宗，神宗之子，哲宗时封端王。1100-1125年在位。任用蔡京、童贯等人主持国政，穷奢极欲，兴建苑囿宫观，滥增捐税，以致国政日堕，河北、两浙等地都爆发了农民起义。宣和七年（1125）金兵南下，年底，传位与赵桓（钦宗），自称太上皇。靖康二年（1127）被金兵所俘，后死于五国城（今黑龙江依兰）。在位时广收古物和书画，扩充翰林图画院，并使文臣编辑《宣和书谱》、《宣和画谱》、《宣和博古图》等书，对绘画艺术有很大的推动和倡导作用。吹弹、书画、声歌、词赋无不精擅。书法方面自创“瘦金体”。平生著作极多，都散佚无存。存世画迹有《芙蓉锦鸡》、《池塘秋晚》、《四禽》、《雪江归棹》等图。有词集《宋徽宗词》。--(1082－1135)即宋徽宗。公元1100-1125年在位。靖康二年(1127)，为金人所俘，死于五国城(今黑龙江依兰)。书、画、词皆善。有曹元忠辑本《宋徽宗词》。主要作品有:燕山亭（北行见杏花）


name: 韦庄
long_desc:
韦庄:(836―910)字端己，长安杜陵(今西安)人乾进士，此前曾漫游各地。曾任校书郎、左补阙等职。后入蜀，为王建掌书记。王氏建立前蜀，他做过宰相。终于蜀。他的诗词都很著名，诗极富画意，词尤工。与温庭筠同为“花间”重要词人，有《浣花集》。--(约836－910)字端己，京兆杜凌(今陕西西安东南)人。乾宁元年(894)进士，任校书　郎。后仕蜀，官吏部侍郎兼平章事。在成都时，曾居杜甫草堂故址，故名其集曰《浣花集》。词与温庭筠齐名，称温、韦。然风格有别。韦能运密入疏，寓浓于淡，多用白描手法写闺情离愁和游乐生活，语言清丽。词存五十五首，在《花间集》、《尊前集》、《金奁集》中，今有王国维辑《浣花词》一卷。主要作品有:菩萨蛮（红楼别夜堪惆怅）菩萨蛮（人人尽说江南好）菩萨蛮（如今却忆江南乐）菩萨蛮（洛阳城里春光好）谒金门（春雨足）女冠子（四月十七）

short_desc:
(约836－910)字端己，京兆杜凌(今陕西西安东南)人。乾宁元年(894)进士，任校书　郎。后仕蜀，官吏部侍郎兼平章事。在成都时，曾居杜甫草堂故址，故名其集曰《浣花集》。词与温庭筠齐名，称温、韦。然风格有别。韦能运密入疏，寓浓于淡，多用白描手法写闺情离愁和游乐生活，语言清丽。词存五十五首，在《花间集》、《尊前集》、《金奁集》中，今有王国维辑《浣花词》一卷。


name: 蒋捷
short_desc: 字胜欲，号竹山，阳羡(今江苏宜兴)人。咸淳十年(1274)进士。宋亡不仕。颇有追昔伤今之词，词语尖新动人。有《竹山词》。
long_desc:
蒋捷：（生卒年不详）字胜欲，号竹山，阳羡（今江苏宜兴）人，咸淳十年进士。长于词，与周密、王沂孙、张炎并称“宋末四大家”。其词多抒发故国之思、山河之恸               、风格多样，而以悲凉清俊、萧寥疏爽为主。尤以造语奇巧之作，在宋季词坛上独标一格。有《竹山词》。--字胜欲，号竹山，阳羡(今江苏宜兴)人。咸淳十年(1274)进士。宋亡不仕。颇有追昔伤今之词，词语尖新动人。有《竹山词》。主要作品有:贺新郎（浪涌孤亭起）女冠子（蕙花香也）女冠子（一片春愁待酒浇）虞美人（少年听雨歌楼上）


name: 王沂孙
short_desc: (？－约1289)字圣与，号碧山、中仙、玉笥山人，会稽(今浙江绍兴)人。入元，任庆元路(治所在今浙江鄞县)学正。词多咏物，间寓家国之恸。有《花外集》(一名《碧山乐府》)。
long_desc:
王沂孙：(约1230～约1291)，字圣与，号碧山，又号中仙，家住玉笥山，亦号玉笥山人，南宋会稽人。善文词，广交游，同代周密称其“结客千金，醉春双玉”(《踏莎行・题中仙词卷》)。元兵入会稽，杨琏真珈掘宋帝六陵，沂孙与唐珏、周密等结吟社，赋《乐府补题》，托意莲、蝉诸物，寄托亡国之恸。元世祖至元(1271～1294)中，一度出为庆元路学正。晚年往来杭州、绍兴间。工词，风格接近周邦彦，含蓄深婉，如《花犯・苔梅》之类。其清峭处，又颇似姜夔，张炎说他“琢语峭拔，有白石意度”。尤以咏物为工，代表作有《齐天乐・蝉》、《水龙吟・白莲》等，皆善于体会物象以寄托感慨。其词章法缜密，是一位有显著艺术个性的词家。词集《碧山乐府》，一称《花外集》，收词60余首。--(？－约1289)字圣与，号碧山、中仙、玉笥山人，会稽(今浙江绍兴)人。入元，任庆元路(治所在今浙江鄞县)学正。词多咏物，间寓家国之恸。有《花外集》(一名《碧山乐府》)。主要作品有:眉妩（渐新痕悬柳）水龙吟（晓霜初著青林）齐天乐（一襟馀恨宫魂断）高阳台（残雪庭阴）长亭怨慢（泛孤艇）


name: 张炎
long_desc:
张炎：(1248-1320？)，字叔夏，号玉田，晚号乐笑翁。先世凤翔(今陕县名)，寓居临安(今浙江杭州)。六世祖张俊为南渡功臣，封循王。父张枢，精音律，与周密为结社词友。张炎前半生在贵族家庭中度过。宋亡以后，家道中落，贫难自给，曾北游燕赵谋官，失意南归，落拓而终。有《山中白云词》，存词约三百首。张炎为词主张"清空"、"骚雅"，倾慕周邦彦、姜夔而贬抑吴文英。他的词多写个人哀怨并长于咏物，常以清空之笔，写沦落之悲，带有鲜明的时代印记。因他精通音律，审音拈韵，细致入微，遣词造句，流丽清畅，时有精警之处。但由于他过分追求局部的诗情画意，在整体构思上不免失之空疏，故境界开阔而又立意甚高者并不多见。张炎是最早的词论家，著有《词源》一书。在论述乐律部分，书中保存了有关乐词的丰富资料，是一部有权威性的理论专著。他的创作主张，强调艺术感受、艺术想象与艺术形式，有许多经验之谈，至今尚可参考，但其观点带有门户之见，难免有偏颇之处。张炎的创作和词论对后世均有深远影响，清代许多词人都尊崇张炎，把他和姜夔并称。主要代表作品有《南浦》《高阳台》、《月下笛》、《解连环》、《甘州》等。--(1248－1314后)字叔夏，号玉田、乐笑　翁，先世成纪(今甘肃天水)人，寓居临安　(今浙江杭州)。张俊后裔，枢之子。宋亡，其家亦破，元至元二十七年(1290)北游元　都，失意南归。晚年在浙东、苏州一带漫　游，与周密、王沂孙为词友。其词用字工　巧，追求典雅。早年多写贵族公子的优游生活，后期多追怀往昔。又曾从事词学研究，对词的音律、技巧、风格均有论述。著有　《词源》、《山中白云词》(又名《玉田　词》)。主要作品有:高阳台（接叶巢莺）八声甘州（辛卯岁）清平乐（采芳人杳）解连环（楚江空晚）朝中措（清明时节雨声哗）

short_desc:
(1248－1314后)字叔夏，号玉田、乐笑　翁，先世成纪(今甘肃天水)人，寓居临安　(今浙江杭州)。张俊后裔，枢之子。宋亡，其家亦破，元至元二十七年(1290)北游元　都，失意南归。晚年在浙东、苏州一带漫　游，与周密、王沂孙为词友。其词用字工　巧，追求典雅。早年多写贵族公子的优游生活，后期多追怀往昔。又曾从事词学研究，对词的音律、技巧、风格均有论述。著有　《词源》、《山中白云词》(又名《玉田　词》)。


name: 陈亮
long_desc:
陈亮：(1143～1194)南宋政治家、哲学家、词人。字同有，号龙川，后改名同，永康人。才气超逸，下笔数千言立“就、关心国家大事，古今用兵，好言“霸王大略，兵机利害”，著《酌古论》，遍交一时豪杰。陈亮的词，慷慨激昂，风格豪放。如《水调歌头・送章德茂大卿使》：“…当场只手，毕竟还我万夫雄。……万里腥檀如许，千古英灵安在，磅礴几时通。胡运何须问，赫日自当中。”表现了一生力主北伐的政治抱负。他的政论更是笔锋犀利，气象万千。他曾启许：“至于堂堂之阵，正正之旗，风雨云雷交发而井至，龙蛇虎豹变现而出没，推倒一世之智勇，开拓万古之心胸，自谓差有一日之长。”著作有《龙川文集》、《龙川词》等传世。--(1143－1194)字同甫，号龙川，婺州永康 (今属浙江)人。绍熙四年(1193)进士。授签书建康府判官厅公事，未赴而卒。亮曾力主抗金，反对和议，遭忌被诬入狱。为人才气超迈，喜谈兵，议论风生。文章气势纵　横，笔锋犀利。词作感情激越，风格豪放，多议论，与辛弃疾相唱和。有《龙川文集》《龙川词》。主要作品有:水调歌头（不见南师久）念奴娇（危楼远望）水龙吟（闹花深处层楼）

short_desc:
(1143－1194)字同甫，号龙川，婺州永康 (今属浙江)人。绍熙四年(1193)进士。授签书建康府判官厅公事，未赴而卒。亮曾力主抗金，反对和议，遭忌被诬入狱。为人才气超迈，喜谈兵，议论风生。文章气势纵　横，笔锋犀利。词作感情激越，风格豪放，多议论，与辛弃疾相唱和。有《龙川文集》《龙川词》。


name: 史达祖
short_desc: 字邦卿，号梅溪，汴(今河南开封)人。尝为韩胄堂吏，韩败，坐受黥刑。其词多抒写闲情逸致，用笔尖巧，追求细腻工致，以咏物真著称，亦有少数感慨国事的篇什，有 《梅溪词》传世。
long_desc:
史达祖：(1163？―1220？)字邦卿，号梅溪，汴(今河南开封)人。尤其善于咏物，刻划精工，形神兼备，在当时极负感名。姜夔称其词“奇秀清逸，有李长吉之韵。盖能融情景于一家，会句意于两得。”(《花庵词选》引)有“梅溪词”。--字邦卿，号梅溪，汴(今河南开封)人。尝为韩胄堂吏，韩败，坐受黥刑。其词多抒写闲情逸致，用笔尖巧，追求细腻工致，以咏物真著称，亦有少数感慨国事的篇什，有　《梅溪词》传世。主要作品有:绮罗香（做冷欺花）双双燕（过春社了）三姝媚（烟光摇缥瓦）秋霁（江水苍苍）


name: 温庭筠
short_desc: 主要作品有
long_desc:
温庭筠：(约812 ― 约870)，本名岐，字飞卿，太原祁(今山 西祁县)人。唐宰相温彦博后代。早年才思敏捷，以词赋知名，然屡试不第，客游淮间。宣宗朝试宏辞，代人作赋，以扰乱科场，贬为隋县尉。后襄阳刺史署为巡官，授检校员外郎，不久离开襄阳，客于江陵。懿宗时曾任方城尉，官终国子助教。诗词工于体物，设色丽，有声调色彩之美。吊古行旅之作感慨深切，气韵清新，犹存风骨。--主要作品有:菩萨蛮（小山重叠金明灭）菩萨蛮（水精帘里颇黎枕）菩萨蛮（玉楼明月长相忆）菩萨蛮（宝函钿雀金）更漏子（柳丝长）更漏子（玉炉香）梦江南（千万恨）望江南（梳洗罢）河传（湖上）


name: 冯延巳
short_desc: 主要作品有
long_desc:
冯延巳： (903--960)又名延嗣，字正中，广陵(今扬州)人。宋初《钓矶立谈》评其“学问渊博，文章颖发，辩说纵横”作为词人，他虽受花间词影响，多写男女离别相思之情但词风不像花间词那样浓艳雕琢而以清丽多彩和委婉情深为其特色，有时感伤气息较浓，形成一种哀伤美。其词集名《阳春集》。--主要作品有:鹊踏枝（谁道闲情抛弃久）鹊踏枝（几日行云何处去）鹊踏枝（六曲阑干偎碧树）采桑子（花前失却游春侣）清平乐（雨晴烟晚）谒金门（风乍起）南乡子（细雨湿流光）


name: 蔡挺
long_desc:
--(1014－1079)字子政，一作子正。宋城(今河南商丘)人。景元年(1034)进士。历知滁州、庆州、渭州、以屡败夏人，讨平庆州兵变，累迁龙图阁直学士。熙宁五年(1072)拜枢密副使，以疾罢。词存一首。


name: 曹冠
long_desc:
--字宗臣，号双溪居士，东阳(今属浙江)人。秦桧门下十客之一，教其孙秦埙。绍兴二十四年与埙同登甲科。二十五年(1155)自平江府教授擢国子录。除太常博士兼权中书门下检正诸房公事。桧死，放罢。乾道中再应举中第。绍熙初，知郴州。有《燕喜词》。


name: 曹组
long_desc:
--字元宠，颍昌(今河南许昌)人，一说阳翟　(今河南禹县)人。六举不第，宣和三年(1121)，殿试中甲，赐同进士出身。官止门宣赞舍人，睿思殿应制。有《箕颍集》，不传。词存于《乐府雅词》中，有《曹元宠词》。今辑本《箕颍词》。


name: 晁补之
long_desc:
--(1053－1110)字无咎，号归来子，济州巨野(今属山东)人。元丰二年(1079)举进　士。元初以试太学正召试，除秘书省正　字，迁校书郎，以秘书阁校理通判扬判。绍圣末，坐修《神宗实录》失实，贬监处、信二州酒税。徽宗朝，召拜礼部郎中兼国史编修、实录检讨官。大观末，出党籍。起知达州，改泗州，卒。“苏门四学士”之一。文章温润典缛，亦工诗词。词学东坡，豪爽中有沉郁之致。著有《鸡肋集》、《晁氏琴趣外篇》。主要作品有:摸鱼儿（买陂塘）洞仙歌（青烟幂处）

short_desc:
(1053－1110)字无咎，号归来子，济州巨野(今属山东)人。元丰二年(1079)举进　士。元初以试太学正召试，除秘书省正　字，迁校书郎，以秘书阁校理通判扬判。绍圣末，坐修《神宗实录》失实，贬监处、信二州酒税。徽宗朝，召拜礼部郎中兼国史编修、实录检讨官。大观末，出党籍。起知达州，改泗州，卒。“苏门四学士”之一。文章温润典缛，亦工诗词。词学东坡，豪爽中有沉郁之致。著有《鸡肋集》、《晁氏琴趣外篇》。


name: 晁冲之
long_desc:
--字叔用，初字用道，济州钜野(今属山东)　人。晁补之之从弟，南宋藏书家晁公武之　父。终生无功名，授承务郎。绍圣间，隐居河南禹县具茨山下。著有《具茨集》十卷。词作清郎明媚，有《晁叔用词》一卷，不　传。今有赵万里辑本。主要作品有:汉宫春（潇洒江梅）

short_desc:
字叔用，初字用道，济州钜野(今属山东)　人。晁补之之从弟，南宋藏书家晁公武之　父。终生无功名，授承务郎。绍圣间，隐居河南禹县具茨山下。著有《具茨集》十卷。词作清郎明媚，有《晁叔用词》一卷，不　传。今有赵万里辑本。


name: 晁端礼
long_desc:
--(1046－1113)字次膺。其先澶州清丰(今属河南)人，家彭门(今江苏徐州)。熙宁六年(1073)进士。两为县令，忤上官，坐废。政和三年(1113)以承事郎为大晟府协律。有　《闲适集》，不传。今传《闲斋琴趣外篇》(端礼作元礼)六卷。


name: 陈克
long_desc:
--(1081－？)字子高，自号赤城居士，天台　(今属浙江)人。吕祉帅建康时，辟为参议。(见《花庵词选》卷八)一云临海(今属浙江)人，侨居金陵。绍兴中为敕令所删定官。　(见《词林纪事》卷十)词格艳丽，接近温、韦、晏、周。有《天台集》，不传。今有辑本《赤城词》。主要作品有:菩萨蛮（绿芜墙绕青苔院）

short_desc:
(1081－？)字子高，自号赤城居士，天台　(今属浙江)人。吕祉帅建康时，辟为参议。(见《花庵词选》卷八)一云临海(今属浙江)人，侨居金陵。绍兴中为敕令所删定官。　(见《词林纪事》卷十)词格艳丽，接近温、韦、晏、周。有《天台集》，不传。今有辑本《赤城词》。


name: 陈与义
short_desc: (1090－1139)字去非，自号简斋，洛阳(今属河南)人。政和三年(1113)，登上舍甲 科。绍兴中，历官至参知政事。江西诗派代表作家之一。南渡后，诗词均有感喟国事之作。有《简斋集》、《无住词》。
long_desc:
--(1090－1139)字去非，自号简斋，洛阳(今属河南)人。政和三年(1113)，登上舍甲　科。绍兴中，历官至参知政事。江西诗派代表作家之一。南渡后，诗词均有感喟国事之作。有《简斋集》、《无住词》。主要作品有:临江仙（忆昔午桥桥上饮）


name: 崔与之
long_desc:
--(1158－1239)字正之，广州(今属广东)　人。绍熙四年(1193)进士。累官秘书监、　权工部侍郎，出知成都府，进本路安抚使。又为广东路经略安抚使，兼知广州，拜参知政事、右丞相，皆力辞。有诗文集。词存二首。


name: 邓剡
short_desc: (1232－1303)字光荐，号中斋，庐陵(今 江西吉安)人。景定三年(1262)进士。祥兴时，历官礼部侍郎。山兵败，为张弘范所获，后放还。有《中斋集》、今辑本《中斋词》。
long_desc:
--(1232－1303)字光荐，号中斋，庐陵(今　江西吉安)人。景定三年(1262)进士。祥兴时，历官礼部侍郎。山兵败，为张弘范所获，后放还。有《中斋集》、今辑本《中斋词》。主要作品有:酹江月（水天空阔）


name: 葛立方
long_desc:
--字常之，丹阳(今属江苏)人，徙吴兴。绍　兴八年(1138)进士。历官秘书省正字、校　书郎、中书舍人、吏部侍郎，出知袁州、　宣州。著有《西畴笔耕》、《韵语阳秋》、《归愚集》。词学晏殊，有《归愚词》。


name: 韩元吉
long_desc:
--(1118－1187)字无咎，号南涧，许昌(今属河南)人，徙居信州上饶(今属江西)。韩维四世孙。吕祖谦之外舅。官至吏部尚书。曾与张元、张孝祥、范成大、陆游、辛弃疾等以词唱和，风调亦近辛派。著有《南涧甲乙稿》、《南涧诗馀》。主要作品有:霜天晓角（倚天绝壁）


name: 韩缜
long_desc:
--(1019－1097)字玉汝。其先真定灵寿(今属河北)人，雍丘(今河南县)。庆历二年(1042)进士。累官知枢密院事、尚书右仆　射、兼中书侍郎，出知颍昌府。以太子太保致仕。卒谥庄敏。存词一首。主要作品有:凤箫吟（锁离愁）


name: 贺铸
long_desc:
--(1052－1125)字方回，号庆湖遗老。卫州共城(今河南辉县)人。宋太祖孝惠皇后族　孙。授右班殿直。元中，通判泗州，又太平州。晚居吴下。博学强记，长于度曲，掇拾前人诗句，少加隐括，皆为新奇。尝　言：“吾笔端驱使李商隐、温庭筠，常奔命不暇。”又好以旧谱填新词而改易调名，谓之“寓声”。词多刻画闺情离思，也有嗟叹功名不就而纵酒狂放之作。风格多样，盛　丽、妖冶、幽洁、悲壮、皆深于情，工于　语。尝作《青玉案》，有“一川烟草，满城风絮，梅子黄时雨”句，世称贺梅子。有　《庆湖遗老集》、《东山词》(又称《东山寓声乐


name: 洪皓
long_desc:
--(1088－1155)字光弼，鄱阳(今江西波阳)人。政和五年(1115)进士。建炎三年(1129)，以徽猷阁待制、假礼部尚书使金，不屈，被留十五年始还。除徽猷阁直学士，提举万寿观，兼权直学士院。忤秦桧，谪濠州团练副使，寻谪英州，徙袁州。有《鄱阳集》、今辑本《鄱阳词》。主要作品有:江梅引（天涯除馆忆江梅）


name: 洪迈
long_desc:
--(1123－1202)字景卢，别号野处，鄱阳(今江西波阳)人。洪皓季子。绍兴十五年(1145)，中博学宏词科。孝宗朝，累迁中书舍人、兼侍读、直学士院、拜翰林学士。进焕章阁学士、知绍兴府。以端明殿学士致　仕。有《野处类》、《容斋随笔》、《夷坚志》、《万首唐人绝句》行于世。词存六首。


name: 洪适
long_desc:
--(1117－1184)字景伯，鄱阳(今江西波阳)人，洪皓长子。绍兴十二年(1142)举博学宏词科。历官至尚书右仆射，同中书门下平章事，兼枢密使。罢为观文殿大学士。乞休归居，以著述吟咏自娱。词境清逸，风度潇　洒。有《盘洲集》、《盘洲乐章》。


name: 胡铨
long_desc:
--(1102－1180)字邦衡，号澹庵，吉州庐陵 (今江西吉安)人。建炎二年(1128)进士。绍兴五年(1135)，除枢密院编修官。因反对绍兴八年和议上封事，请斩秦桧等，贬为福州佥判。绍兴十二年(1142)除名，编管新 州，移吉阳军。桧死，移衡州。孝宗时，历官至权兵部侍郎。有《澹庵文集》、《澹庵词》。


name: 胡世将
long_desc:
--(1085－1142)字承公，晋陵(今江苏武进)人。崇宁五年(1160)进士。高宗时，历监察御史、尚书右司员外郎、中书舍人等职，绍兴八年(1138)，任四川安抚制置使，次年，以宝文阁学士宣抚川陕，迁端明殿学士。词存一首。


name: 惠洪
long_desc:
--(1071－1128)字觉范，后易名德洪，俗姓彭，筠州新昌(今江西宜丰)人。大观中，以医结识丞相张商英。后张商英得罪，惠洪决配朱崖，旋北还。著有《石门文字禅》、　《冷斋夜话》、《天厨禁脔》等，词多艳　语，有周泳先辑《石门长短句》。


name: 康与之
long_desc:
--字伯可，号顺庵，洛阳(今属河南)人。建炎初，上《中兴十策》，有名于时。后附秦　桧，擢军器监丞，为福建安抚司主管机宜文字。桧死，贬岭外。词学柳永，风格婉丽。有《顺庵乐府》五卷，不传。今有赵万里辑本。主要作品有:长相思（南高峰）


name: 寇准
long_desc:
--(961-1023)字平仲，华州下(今陕西渭　南)人。太平兴国五年(1980)进士。累官至中书侍郎同中书下平章事。二次罢相，封莱国公。乾兴初，为丁谓所，贬雷州司户参军，卒于贬所。有《寇莱公集》。存词五　首，以《江南春》较著名。


name: 李纲
long_desc:
--(1083-1140)字伯纪，邵武(今属福建)人。徽宗政和二年(1112)进士，历官太常少卿。钦宗时，授兵部侍郎、尚书右丞。南渡初，掌宰执，凡七十五日，罢。以观文殿大学　士知潭州兼荆湖南路安抚使。著有《梁溪　集》、《梁溪词》(或作《李忠定公长短　句》)。词多咏史寄慨之作。


name: 李师中
long_desc:
--(1013－1078)字诚之，楚丘(今山东曹县　东南)人。登进士第。仁宗朝，提点广西刑狱。历天章阁待制、河东都转运使、秦凤路经略使、知秦州。后为吕惠卿所劾，贬和州团练副使，稍迁至右司郎中。著有《珠溪诗集》，词存一首。


name: 李曾伯
long_desc:
--(1198－？)字长孺，号可斋，覃怀(今河南沁阳附近)人，寓居嘉兴(今属浙江)，曾官濠州通判、淮东、淮西制置使。素知兵，宝二年(1254)，川局崩坏，授四川宣抚使，特赐同进士出身。为贾似道所嫉，革职。词学稼轩，多长调，不作绮艳语。著有《可斋杂稿》、《可斋词》。


name: 李之仪
long_desc:
--(？－1117)字端叔，晚号姑溪居士、姑溪老农。沧州无棣(今属山东)人。熙宁三年(1070)进士。苏轼知定州时他做过幕僚。后官枢密院编修。徽宗朝，提举河东常平，坐罪编管太平州，遂居姑熟。终朝议大夫。有《姑溪居士文集》、《姑溪词》。


name: 林逋
long_desc:
--(967－1029)字君复，钱塘(今浙江杭州)　人。隐居西湖孤山二十年，终生不仕不娶，种梅养鹤，旧称“梅妻鹤子”。卒谥和靖先生。后人称林处士。有《林和靖诗集》。工诗善行书，存词四首。其中《瑞鹧鸪》咏梅词即其七律诗《山园小梅》，宋黄大舆选入《梅苑》。主要作品有:长相思（吴山青）


name: 刘辰翁
long_desc:
--(1232－1297)字会孟，号须溪，吉州庐陵 (今江西吉安)人。少登陆九渊门，补太学　生。景定三年(1262)，廷试对策，忤贾似　道，置丙第，以亲老，请濂溪书院山长。入元，不仕。词近稼轩，多感伤时事的篇章，风格遒上而辞采绚烂。有《须溪集》、《须溪词》。主要作品有:柳梢青（铁马蒙毡）宝鼎现（红妆春骑）


name: 刘过
long_desc:
--(1154－1206)字改之，号龙洲道人，吉州太和(今江西泰和)人。一说庐陵(今江西吉安)人。生平以功业自许，然屡试不第，数次上书，陈述政见。流落江湖间，与陆游、辛弃疾、陈亮交往。词效稼轩，抒发抗金救国之志，风格豪放，然欠沈著。有《龙洲　集》、《龙洲词》。主要作品有:沁园春（斗酒彘肩）


name: 刘
long_desc:
--(1048－1102)字伟明，庐陵(今江西吉安)人。元丰二年(1079)进士，继中博学鸿词　科。元符中，进《南郊大礼赋》，称旨，除秘书省正字，改著作佐郎、实录检讨官。著有《龙云集》，词有《村丛书》本《龙云先生乐府》。


name: 刘一止
long_desc:
--(1078－1161)字行简，湖州归安(今浙江湖州)人。宣和三年(1121)进士。绍兴初，累官中书舍人、给事中。以直言敢谏忤秦桧。桧死，召还。因疾以敷文阁直学士致仕。著有《苕溪集》、《苕溪词》。主要作品有:喜迁莺（晓光催角）


name: 吕本中
long_desc:
--(1084－1145)字居仁，世称东莱先生，　寿州(州治今安徽寿县)人。绍兴六年(1136)，赐进士出身。历官中书舍人、权　直学士院，以忤秦桧罢职。诗属江西派。南渡后，亦有悲慨时事之作。有《东莱集》、《紫薇诗话》、《江西诗社宗派图》、《紫薇词》。


name: 吕岩
long_desc:
--字洞宾，一名岩客。唐礼部侍郎吕渭之孙。河中府永乐(今陕西米脂西)人。一说蒲坂　(今山西永济西蒲州)人。咸通中，举进士不第。游长安，值黄巢起义，携家隐终南。存词三十首，见《全唐诗・附词》。但多为乩师道士伪托。


name: 罗椅
long_desc:
--(1214－？)字子远，号涧谷。庐陵(今江西吉安)人。家富，壮年捐金结客，后以荐登贾似道门。宝四年(1256)进士。以秉义郎为江陵教官，改漳州教官，复知赣州信丰　县，迁榷货务提辖。恭帝德初，以事论　罢。词存四首。


name: 毛滂
long_desc:
--字泽民，衢州江山(今属浙江)人。元初，为杭州法曹，受知于东坡，后出蔡卞之门。元符二年(1099)知武康县，就县舍改筑东　堂，故以名集。政和中，和秀州，与贺铸唱和。词风潇洒明润，以清疏见长。有《东堂词》传世。主要作品有:惜分飞（泪湿阑干花着露）


name: 梅尧臣
long_desc:
--(1002-1060)字圣俞，宣州宣城(今属安徽)人。宣城古称宛陵，世称宛陵先生。初试不第，以荫补河南主簿。皇三年(1051)，　召试，赐进士出身，为太常博士。以欧阳修荐，为国子监直讲，累迁尚书都官员外郎，世称梅都官。诗主平淡，多反映现实生活和民生疾苦，以矫宋初空洞靡丽之诗风。著有《宛陵先生集》，词存二首。


name: 米芾
long_desc:
--(1051－1109)(一作1051－1107)初名黻，字元章，号鹿门居士、襄阳漫士、海岳外　史。太原(今属山西)人，徙居襄阳(今属湖北)，后定居润州(今江苏镇江)。以母侍宣仁后藩邸恩，补校书郎，太常博士，出知无为军。逾年，召为书画博士，擢礼部员外　郎，知淮阳军。世称米南宫。又因举止颠　狂，称米颠。能诗文、擅书画，书法与蔡　襄、苏轼、黄庭坚合称宋四家。有《宝晋英光集》辑本。词有朱孝臧《宝晋长短句》一卷。主要作品有:蝶恋花（千古涟漪清绝地）


name: 潘阆
long_desc:
--(？－1009)字逍遥，大名(今属河北)人。至道元年(995)赐进士及第，试国子四门助教。未几，以狂妄追还诏命。真宗释其罪，为滁州参军。有《逍遥词》。其《酒泉子》十首，专咏钱塘自然景物，颇具特色。主要作品有:酒泉子（长忆观潮）


name: 钱惟演
long_desc:
--(977－1034)字希圣，杭州临安(今属浙江)人。吴越王钱之子。随父归宋，为右屯卫将军，累迁翰林学士、枢密使、同中书门下平章事。仁宗时，因事落职。终崇信军节度使。风靡诗坛。所著今存《家王故事》、　《金坡遗事》、词二首。


name: 阮逸女
long_desc:
--阮逸，字天隐，建州建阳(今属福建)人。天圣五年(1027)进士。景二年(1035)，典乐事。庆历中，以诗得罪，除名贬窜远州。皇中，特迁户部员外郎。与胡瑗合著有　《皇新乐图记》。其女事迹不详，词存一首。


name: 阮阅
long_desc:
--生卒年不详。字宏休，舒城(今属安徽)人。元丰八年(1085)进士(榜名美成)。自户都郎官责知巢县，宣和中，知郴州。建炎初，知袁州。致仕，寓居宜春。有《松菊集》　(不传)、《诗话总龟》。词有今辑本《阮户部词》。


name: 石延年
long_desc:
--(994－1041)字曼卿，一字安仁。先世幽州人，家宋城(今河南商丘)。累举进士不第。仁宗明道元年(1032)以大理评事召试，授馆阁校勘，官至太子中允。著有《石曼卿诗　集》，今传宋末人辑本；词集《扪虱庵长短句》，已佚，存词二首。


name: 司马光
long_desc:
--(1019－1086)字君实，陕州夏县(今属山　西)涑水乡人，世称涑水先生。宝元元年(1038)进士。仁宗末年任天章阁待制兼侍　讲，知谏院。神宗时反对王安石变法，出知永兴军。哲宗元初，拜尚书左仆射兼门下侍郎。为相八月，病卒。著有《司马文正公集》、《稽古录》，并主修《资冶通鉴》。存词三首。


name: 宋祁
long_desc:
--(998－1061)字子京，安州安陆(今属湖北)人。后迁开封雍丘(今河南杞县)。天圣二年(1024)进士。历官国子监直讲、太常博士、尚书工部员外郎、知制浩、史馆修撰、翰　林学士承旨等。卒谥景文。诗词多写优游闲适生活，语言工丽，描写生动，有“红杏　枝头春意闹”(《玉楼春》)之句，世称红杏尚书。有集，已佚，今有清辑本《宋景文　集》；词有《宋景文公长短句》。主要作品有:玉楼春（东城渐觉风光好）


name: 孙洙
long_desc:
--(1032－1080)字巨源，真州(今江苏仪征)人。年十九举进士，补秀州法曹。复举制　科，迁集贤校理、太常礼官。治平中，兼史馆检讨、同知谏院、出知海州。元丰中，官翰林学士。有《孙贤良集》，不传。存词二首。


name: 汪藻
long_desc:
--(1079－1154)字彦章，饶州德兴(今属江　西)人。崇宁五年(1160)进士。高宗朝，累官中书舍人，兼直学士院，擢给事中，迁兵部侍郎，拜翰林学士。以显谟阁学士知徽　州，徙宣州。以尝为蔡京、王黼客，夺职，居永州。博极群书，工骈文。有浮溪《苕溪集》。词存四首。主要作品有:点绛唇（新月娟娟）


name: 王安中
long_desc:
--(1075-1134)字履道，阳曲(今属山西)人。元符三年(1100)进士。历官中书舍人、御　史中丞、翰林学士承旨、检校太保、大名府尹。靖康初，贬象州。绍兴初，复左中大　夫。曾师事苏轼及晁以道，晁教以为学当谨初，故其室曰初寮。作词刻意锤炼，有　《初寮词》。


name: 王观
long_desc:
--字通叟。高邮(今属江苏)人，嘉二年(1057)进士，累官大理寺丞，知江都县，著《扬州赋》、《芍药谱》，有《冠柳词》，今赵万里、刘毓盘各有辑本。又，《历代诗馀》作如皋人，元二年(1087)进士，以赋应制词被斥，因自号逐客。主要作品有:卜算子（水是眼波横）


name: 王琪
long_desc:
--字君玉，华阳(今四川成都)人，徙舒(今安徽庐江)。举进士，调江都主簿。天圣三年(1025)，召试，授大理评事、馆阁校勘。历集贤校理，知制造、加枢密直学士。以礼部侍郎致仕。今有周泳先辑《谪仙长短句》一卷。


name: 王诜
long_desc:
--字晋卿，并州太原　(今属山西)人，徙开封(今属河南)。英宗女蜀国长公主婿，拜左卫将军、驸马都尉，为利州防御使。元丰二年(1079)坐罪落驸马都尉，责授昭化军节度行军司马，均州安置，移颍州。元元年(1086)，复登州刺史、驸马都尉。卒谥荣　安。能诗善画，亦工词，词风清丽，然欠丰容宛转。今有赵万里辑《王晋卿词》。主要作品有:蝶恋花（小雨初晴回晚照）


name: 王以宁
long_desc:
--生卒年不详。字周土，湘潭(今属湖南)人。宣和三年(1121)，以成忠郎换文资为从事　郎。建炎初，以枢密院编修官出守鼎州。　二年(1128)，京西制置使，升直显谟阁，　寻落职降三官，责监台州酒税。绍兴二年(1132)，责永州别驾，潮州安置。五年(1135)，特许自便。十年(1140)，复右朝奉郎、知全州。有《王周士词》一卷。


name: 王禹
long_desc:
--(954－1001)字元之，济州钜野(今属山东)人。太平兴国八年(983)进士。授武成主　薄。端拱初，召试，直史馆，迁知制诰，判大理寺。遇事敢言，三遭贬斥，作《三黜　赋》以见志。诗学杜甫、白居易，文风平易畅达。著有《小畜集》、《五代史阙文》，存词一首。


name: 魏了翁
long_desc:
--(1178-1237)字华甫，蒲江(今属四川)人。庆元五年(1199)进士。开禧初，以武学博　士对策，谏开边事，被劾狂妄。改秘书省正字，迁校书郎。奉亲还里，辞朝迁召命，筑室白鹤山下，授徒进学。嘉定末，除起居　郎，历任州郡。入朝权工部侍郎，不久，贬靖州。理宗亲政，召还，命直学士院，累擢端明殿学士，同签书枢密院事，督视江淮军马。以资政殿学士致仕。有《鹤山先生大全文集》、《鹤山词》。


name: 吴渊
long_desc:
--(1190－1257)字道夫，号退庵，宣州宁国 (今属安徽)人，一说德清(今属浙江)人。嘉定七年(1214)进士。累官兵部尚书，进端明殿学士，江东安抚使、拜资政殿大学士，封金陵公，徙知福州、福建安抚使，予祠。起拜参知政事。有《退庵集》、《退庵词》。


name: 夏竦
long_desc:
--(985－1051)字子乔，江州德安(今属江西)人。以父死国，授丹阳主簿。景德四年(1007)，举贤良方正科。仁宗朝，历官知　制诰，翰林学士兼侍读、枢密使、参知政　事，庆历八年(1048)，出知河南府。封英国公，改封郑。著有《文庄集》、《古文四声韵》，词存二首。


name: 向子
long_desc:
--(1085－1152)字伯恭，临江军清江(今江西清江)人，号芗林居士。元符时，以恩荫补宫。南渡初，统兵勤王。高宗朝，官至徽猷阁待制、户部侍郎。晚知平江府，因反对和议忤秦桧，致仕。闲居十五年。有《酒边　词》，以南渡为界，分江南新词和江北旧　词。


name: 谢枋得
long_desc:
--(1226－1289)字君直，号叠山，信州弋阳 (今属江西)人。宝四年(1256)进士。德初，以江东提刑知信州。元兵东下，信州不守，变姓名入建宁唐石山，不久，卖卜建阳市。宋亡，居闽。福建参政魏天强之北行，至大都，不食死。有《叠山集》。存词一首。


name: 谢逸
long_desc:
--(？－1113)字无逸，号溪堂，抚州临川(今江西抚州)人。屡试不第，然以诗文名于一时。曾作蝴蝶诗三百首，世称谢蝴蝶。吕本中将他列入江西诗派。词本《花间》温、　韦，有《溪堂词》。主要作品有:江神子（杏花村馆酒旗风）


name: 徐俯
long_desc:
--(1075－1141)字师川，自号东湖居士，洪州分宁(今江西修水)人。黄庭坚之甥。以父禧死事授通直郎。崇宁初，入元符上书邪　等。绍兴二年(1132)，赐进士出身。累官　端明殿学士、签书枢密院事，权参知政事。罢，提举洞霄宫。有《东湖集》，不传。存词十七首。主要作品有:卜算子（天生百种愁）


name: 杨万里
long_desc:
--(1127－1206)字廷秀，号诚斋，吉州吉水 (今属江西)人。绍兴二十四年(1154)进　士。历太常博士、太子侍读。光宗朝，召为秘书监，又出为江东转运副使，改知赣州。绍熙中，致仕。诗与陆游、范成大、尤袤齐名，而又自成一家，称诚斋体。有《诚斋　集》，词附集中。


name: 杨亿
long_desc:
--(974－1020)字大年，建州浦城(今属福建)人。淳化三年(992)赐进士第。历任著作佐郎、知制诰、翰林学士。曾与刘筠、钱惟演等诗歌唱和，编成《西昆酬唱集》，号西昆体。又善骈文。著作多佚，今存《武夷新　集》、词一首。


name: 叶梦得
long_desc:
--(1077－1148)字少蕴，号石林居士，苏州吴县(今属江苏)人，居乌程(今浙江湖州)。绍圣四年(1097)进士，累官中书舍人、翰林学士、吏部尚书、龙图阁直学士，帅杭州。高宗朝，除尚书右丞、江东安抚使兼知建康府、行宫留守。移知福建。晚居吴兴卞山。曾兼总四路漕计，以给馈饷，军用不乏。能诗工词，长于议论，词风早年婉丽，中年学东坡，晚岁简淡而时出雄杰。著有《建康　集》、《石林词》、《避暑录话》、《石林燕语》等。主要作品有:水调歌头（秋色渐将晚）


name: 岳珂
long_desc:
--(1183－1234)字肃之，号亦斋、倦翁、东几。相州汤阴(今属河南)人。岳飞之孙。官至户部侍郎、淮东总领兼制置使。著有《棠湖诗稿》、《愧郯录》、《史》、《金陀粹编》、《宝真斋法书赞》等；词存八首。


name: 张
long_desc:
--(992－1007)字杲卿，韩城(今属陕西)人。大中祥符八年(1015)进士。累官至参知政　事、枢密使、同中书门下平章事。英宗朝以年老辞位，出判许州。以太子太师致仕。存词二首。主要作品有:离亭燕（一带江山如画）


name: 张耒
long_desc:
--(1054－1114)字文潜，号柯山，楚州淮阴 (今属江苏)人。“苏门四学士”之一。熙宁进士。曾任秘书省正字、起居舍人。绍圣　中，因元党籍，谪监黄州酒税。徽宗初，召为太常少卿。崇宁初复贬房州别驾，黄州安置。寻得自便，晚居陈州。著有《张右史文集》。词有赵万里辑《柯山诗馀》。


name: 张舜民
long_desc:
--字芸叟，号浮休居士，又号斋。州(今陕西县)人。诗人陈师道之姊夫。治平二年(1065)进士。元初，召试，二年，除　监察御史。徽宗朝，为吏部侍郎，以龙图阁待制知同州。坐元党，贬商州。有《画墁集》。词存四首，以《卖花声》为最杰出。


name: 张先
long_desc:
--(990－1078)字子野，湖州乌程(今浙江吴兴)人。天圣八年(1030)进士。晏殊知永兴军，辟为通判。历官都官郎中。晚岁退居乡里。他的词多写士大夫的诗酒生活和男女之情，对都会生活也有反映。语言工巧，曾以三处善用“影”字，人称张三影。喜作慢　词，对词的形式发展起过一定的作用。有　《张子野词》。


name: 张孝祥
long_desc:
--(1132－1169)字安国，号于湖居士，历阳乌江(今安徽和县乌江镇)人。绍兴二十四年(1154)进士第一。孝宗朝，累迁中书舍人，直学士院，领建康留守，因赞助张浚北伐罢职。后知荆南府，兼荆湖北路安抚使，兴水利，筑金堤，有政绩。乾道五年(1169)，因病退居芜湖，卒。善诗文，工词，词风豪　放，颇有感怀时事之作，清旷飘逸处，酷　似东坡。著有《于湖居士文集》、《于湖　词》。


name: 张
long_desc:
--(1153－1211后)字功甫，一字时可，号约斋，先世成纪(今甘肃天水)人，徙居临安(今浙江杭州)。宋将张俊之曾孙。历官大理司直、直秘阁、婺州通判、司农少卿等。嘉定四年(1211)坐罪除名，象州编管，卒。曾卜筑南湖，有园林之胜，与姜夔交往。有　《南湖集》、《南湖诗馀》。


name: 赵鼎臣
long_desc:
--(1085-1147)字元镇，解州闻喜(今属山西)人。自号得全居士。中兴名臣之一。崇宁五年(1160)进士。累官开封市曹。高宗擢右司谏，历官至尚书左仆射、同中书门下平章　事。为秦桧所忌，出为奉国军节度使，徙知泉州，安置潮州，移吉阳军，不食而卒。著有《忠正德文集》、《得全居士词》。


name: 赵令
long_desc:
--(1051－1134)初字景贶，苏轼改为德麟，自号聊复翁。涿郡(今河北蓟县)人。燕王德昭玄孙。元中，签书颍州公事，坐与苏轼交通，罚金，入党籍。后官右朝请大夫，改右监门卫大将军，营州防御使，迁洪州观察使。绍兴初，袭封安定郡王，同知行在大宗正事。著有《侯鲭录》、《聊复集》。词以婉柔胜，有赵万里辑本。


name: 周密
long_desc:
--(1232－约1298)字公谨，号草窗、洲、四水夫、弁阳老人等，原籍济南(今属山东)，后居吴兴(今浙江湖州市)。宋末曾任义乌令。宋亡不仕。能诗词，善书画，词讲究格律，亦有慨叹宋室覆亡之作，与吴文英并称“二窗”。著有笔记《武林旧事》、　《齐东野语》、《浩然斋雅谈》、《癸辛杂识》、《云烟过眼录》等等。诗有《草窗韵语》、词有《草窗词》、《洲渔笛谱》，并编纂《绝妙好词》。


name: 周紫芝
long_desc:
--(1082－？)字少隐，号竹坡居士。宣城(今属安徽)人。从李之仪、吕本中游。绍兴进士，曾任枢密院编修。出知建康府、兴国　军。晚年屡以诗文谀颁秦桧、秦父子。著有《太仓米集》及《竹坡诗话》。词学晏几道，晚年除其丽，自成一格。有《竹坡词》传世。主要作品有:鹧鸪天（一点残红欲尽时）


name: 朱敦儒
long_desc:
--(1081－1159)字希真，号岩壑，洛阳(今　属河南)人。早年隐居不仕。绍兴三年(1133)，补右迪功郎。五年(1135)，赐同进士出身，为秘书省正字、擢兵部郎中，迁两浙东堤点刑狱。秦桧当国时，除鸿胪少　卿。桧死，亦废。晚居嘉禾。有《岩壑老人诗文》一卷，不传。又有词集《樵歌》三　卷。词风豪放旷达，语言清畅，多写隐逸生活。南渡后，间有感喟国事之作。主要作品有:好事近（摇首出红尘）相见欢（金陵城上西楼）


name: 朱服
long_desc:
--(1048－？)字行中，湖州乌程(今浙江湖州市)人。熙宁六年(1073)进士。累官国子司业、起居舍人、历中书舍人、礼部侍郎。徽宗朝，加集贤殿修撰，知广州，黜，知袁　州，再贬蕲州安置，改兴国军安置，卒。词存一首。主要作品有:渔家傲（小雨纤纤风细细）


name: 朱熹
long_desc:
--(1130-1200)字元晦，一字仲晦，号晦庵、晦翁，别称紫阳，徽州婺源(今属江西)人，侨寓建阳(今属福建)。绍兴十八年(1148)进士。淳熙时，知南康军，改提举浙东常平茶盐公事。宁宗初，为焕章阁待制。庆元二年(1196)，落职奉祠。卒谥文。生平从事著述和讲学，是南宋著名理学家，亦能诗文。著有《四书章句集注》、《周易本义》、　《诗集传》、《楚辞集注》、《通鉴纲目》等。词有《晦庵词》。


name: 朱翌
long_desc:
--(1097－1167)字新仲，舒州(今安徽潜山)人。号山居士，又号省事老人。政和八年(1118)同上舍出身。南渡后，为秘书少监、中书舍人。绍兴十一年(1141)，因触忤秦　桧，责授将作少监，韶州安置。桧死，充秘阁修撰，知宣州，移平江府，授敷文阁待　制。有《山集》、《猗觉寮杂记》。


name: 孙光宪
long_desc:
--(约895－968)字孟文，自号葆光子，陵州贵平(今四川仁寿东北)人。唐时为陵州判　官。天成初(926前后)避地江陵，后事南平三世。累官检校秘书少监兼御史中丞。归宋后，授黄州刺史。《花间集》称孙少监。性嗜经籍，聚书凡数千卷，校勘抄写，老而不辍。著有笔记《北梦琐言》。词存八十四　首，风格与“花间”的浮艳、绮靡有所不　同。刘毓辑入《唐五代宋辽金元名家词集六十种》中。又有王国维辑《孙中丞词》一　卷。主要作品有:风流子（茅舍槿篱溪曲）


name: 牛希济
long_desc:
--陇西(今甘肃)人。牛峤之侄。前蜀时，累官翰林学士，御史中丞。蜀亡，入洛，任后唐雍州节度副使。《花间集》称牛学士。存词十余首。今有王国维辑《牛中丞词》一卷。主要作品有:临江仙（洞庭波浪晴天）生查子（春山烟欲收）


name: 牛峤
long_desc:
--字松卿，一字延峰。陇西(今属甘肃)人。　唐相牛僧孺之孙。乾符五年(878)进士。历官拾遗、补阙、校书郎。王建镇蜀，辟为判官，及开国，拜为给事中。《花间集》称牛给事。著有《歌诗集》三卷。存词三十二　首。今有王国维辑《牛给事词》一卷。主要作品有:菩萨蛮（玉炉冰簟鸳鸯锦）


name: 薛昭蕴
long_desc:
--《花间集》称薛侍郎。或疑即薛昭纬。新、旧《唐书》有《薛昭纬传》，言纬于乾宁中为礼部侍郎。孙光宪《北梦琐言》卷四云：“薛澄州昭纬，即保逊之子也。恃才傲物，亦有父风。每入朝省，弄笏而行，旁若无　人，好唱《浣溪沙》词。”存词十九首。王国维辑有《薛侍郎词》一卷。主要作品有:谒金门（春满院）


name: 鹿虔
long_desc:
--后蜀时，登进士第。天复间曾任永泰军节度使，进检校太尉，加太保。与欧阳炯、毛文锡等俱以小词供奉后主。蜀亡不仕。词多感慨之音。《花间集》称鹿太保，收词六首。今有王国维辑《鹿太保词》一卷。主要作品有:临江仙（金锁重门荒苑静）


name: 欧阳炯
long_desc:
--(896－971)益州华阳(今四川成都)人。少事前蜀后主王衍，为中书舍人。又事后蜀，累迁门下侍郎，兼户部尚书同平章事。后从孟昶归宋，为左散骑常侍。《花间集》称欧阳舍人。善吹长笛，多作艳词，词风婉约轻和。曾为赵崇祚所编《花间集》作序。词存四十八首，在《花间集》、《尊前集》、　《金奁集》中。今有王国维辑《欧阳平章　词》一卷。主要作品有:南乡子（岸远沙平）春光好（天初暖）


name: 李
long_desc:
--(约855－约930)，一作洵、询。字德　润。先世波斯人，家居梓州(今四川三台)。少有诗名，兼通医理。以秀才屡予宾贡。事蜀主王衍，妹舜为昭仪。蜀亡，不仕。　《花间集》称李秀才。有《琼瑶集》，已　佚。词存五十四首，风格清婉，多感慨之　音。其《南乡子》十七首写南方风土人情，颇有特色。今有王国维辑《琼瑶集》一卷。主要作品有:巫山一段云（古庙依青嶂）南乡子（乘彩舫）


name: 黄
long_desc:
--字叔，号玉林，建安(今福建建瓯)人。早弃科举，吟咏自适。著有《散花庵词》，编有《绝妙词选》二十卷，分上、下两部分，上部为《唐宋诸贤绝妙词选》，十卷；下部为《中兴以来绝妙词选》，十卷；后人统称《花庵词选》，自著词亦附于后。主要作品有:南乡子（万籁寂无声）


name: 韩
long_desc:
--(约842－923)字致尧，一作致光。小名冬郎，号玉山樵　人。京兆万年(今陕西西安)人。龙纪元年(889)进士。官翰林学士、中书舍人。迁兵部侍郎，翰林承旨。参预机　密，甚得唐昭宗信任。后因不附朱温遭贬　斥。唐亡，南依闽王王审知而卒。著有《韩内翰别集》、《香奁集》。诗多写艳情，词藻华丽，有香奁体之称。词有王国维辑《香奁词》一卷。主要作品有:生查子（侍女动妆奁）


name: 毛文锡
long_desc:
--字平，高阳(今属河北)人。一作南阳(今属河南)人。年十四，登进士第。已而入　蜀，从王建，官翰林学士承旨，进文思殿大学士，拜司徒。蜀亡，随王衍降唐。未几，复事孟氏，与欧阳炯等五人以小词为孟昶所赏。《花间集》称毛司徒。著有《前蜀纪　事》、《茶谱》，词存三十一首。今有王国维辑《毛司徒词》一卷。主要作品有:临江仙（暮蝉声尽落斜阳）


name: 张泌
long_desc:
--字里无考。《花间集》称张舍人，列于牛峤和毛文锡之间，当为前蜀时人。存词二十七首见《花间》、《尊前》集。王国维辑有《张舍人词》一卷。认为张泌乃南唐人。一说泌作，字子澄，南唐常州(今属江苏)人。历考功员侍郎，进中书舍人，改内史舍人。随李煜归宋，官虞部郎中。又，李调元《全五代诗》称泌淮南人，为句容县尉，曾向李后主上书极谏。按《花间集》不收南唐人　词，后二说当非是。


name: 舒
long_desc:
--(1041－1103)字信道，号懒堂，明州慈溪 (今属浙江)人。治平二年(1065)进士，试礼部第一。累官知制诰、试御史中丞，权直学士院。以罪斥。崇宁初，知南康军。由直龙图阁进待制。工小词，思致妍密。今有赵万里辑《舒学士词》一卷。


name: 张元
long_desc:
--(1091－约1170)字仲宗，福州(今属福建)人。自号芦川居士、真隐山人。向子之　甥。靖康元年(1126)，曾任李纲行营属官。官至将作少监。绍兴元年(1131)，因不满奸佞当权，致仕。后坐送胡铨《贺新郎》词得罪除名。绍兴末尚在世。早年词风婉媚，南渡后，多写时事，感怀国事，词风豪放，为辛派词人之先驱。有《芦川词》、《芦州归来集》。


name: 王炎
long_desc:
--(1138－1218)字晦叔，号双溪，婺源(今属江西)人。乾道五年(1169)进士。张帅江陵，邀入幕府。官至军器监，中奉大夫，赐金紫，封婺源县男。所居在武水之阳，双溪合流，因以自号。有《双溪集》、《双溪诗馀》。


name: 吴
long_desc:
--(1196－1262)字毅夫，号履斋，宣州宁国 (今属安徽)人。一说德清(今属浙江)人。嘉定十年(1217)进士第一。累官参知政事、枢密使、左丞相。曾受萧泰来和贾似道谗毁，二次罢相，卒于循州贬所。其词激昂凄劲，感愤时事。有《履斋诗馀》。


name: 蔡
long_desc:
--(?－1174)字正甫，真定(今河北正定)人。松年之子。天德三年(1151)进士。官至礼部郎中，封真定县男。学识渊博，精于考古。著有《续欧阳文忠公集古录》、《金石遗　文》、《古器类编》、《补南北史志书》、《水经补亡》等。词存一首，附《萧闲公　集》后。


name: 党怀英
long_desc:
--(1134－1211)字世杰，号竹溪，祖籍冯翊 (今陕西大荔)，后徙泰安(今属山东)。少与辛弃疾同师毫州刘瞻，称辛党。大定十年(1170)进士。官至翰林学士承旨。能诗文，兼工书法。修《辽史》。著有《竹溪集》。词存五首。


name: 赵秉文
long_desc:
--(1159－1232)字周臣，号闲闲居士。磁州滏阳(今河北磁县)人。大定二十五年(1185)进士。累官礼部尚书兼侍读，同修国史，知集贤院。著书甚多，词风高古简淡。著有《滏水集》，词有今辑本《滏水词》。


name: 王渥
long_desc:
--(1186－1232)字仲泽，太原(今属山西)　人。兴定二年(1218)进士。居军中，连任三府经历官。正大七年(1230)使宋，有“中州豪士”之称。归为太学助教，充枢密院经历官。天兴元年(1232)，从军抗元战死。工诗赋，善言谈。存词一首。


# ci

rhythmic: 六州
author: 和岘
content:
严夜警，铜莲漏迟迟。
清禁肃，森陛戟，羽卫俨皇闱。
角声励，钲鼓攸宜。
金管成雅奏，逐吹逶迤。
荐苍璧，郊祀神祗。
属景运纯禧。
京坻丰衍，群材乐育，诸侯述职，盛德服蛮夷。
殊祥萃，九苞丹凤来仪。
膏露降，和气洽，三秀焕灵芝。
鸿猷播，史册相辉。
张四维。
卜世永固丕基。
敷玄化，荡荡无为。


rhythmic: 十二时・忆少年
author: 和岘
content:
承宝运，驯致隆平。
鸿庆被寰瀛。
时清俗阜，治定功成。
遐迩咏由庚。
严郊祀，文物声明。
会天正、星拱奏严更。
布羽仪簪缨。
宸心虔洁，明德播惟馨。
动苍冥。
神降享精诚。
燔柴半，万乘移天仗，肃銮辂旋衡。
千官云拥，群后葵倾。
玉帛旅明庭。
韶荐，金奏谐声。
集休亨。
皇泽浃黎庶，普率洽恩荣。
仰钦元后，睿圣贯三灵。


rhythmic: 多丽
author: 聂冠卿
content:
想人生，美景良辰堪惜。
问其间、赏心乐事，就中难是并得。
况东城、凤台沙苑，泛晴波、浅照金碧。
露洗华桐，烟霏丝柳，绿阴摇曳，荡春一色。
画堂迥、玉簪琼佩，高会尽词客。
清欢久、重然绛蜡，别就瑶席。
有翩若轻鸿体态，暮为行雨标格。
逞朱唇、缓歌妖丽，似听流莺乱花隔。
慢舞萦回，娇鬟低，腰肢纤细困无力。
忍分散、彩云归後，何处更寻觅。
休辞醉，明月好花，莫谩轻掷。


rhythmic: 御街行
author: 范仲淹
content:
纷纷堕叶飘香砌。
夜寂静、寒声碎。
真珠帘卷玉楼空，天淡银河垂地。
年年今夜，月华如练，长是人千里。
愁肠已断无由醉。
酒未到、先成泪。
残灯明灭枕头欹。
谙尽孤眠滋味。
都来此事，眉间心上，无计相回避。


rhythmic: 玉女摇仙佩
author: 柳永
content:
飞琼伴侣，偶别珠宫，未返神仙行缀。
取次梳妆，寻常言语，有得几多姝丽。
拟把名花比。
恐旁人笑我，谈何容易。
细思算、奇葩艳卉，惟是深红浅白而已。
争如这多情，占得人间，千娇百媚。
须信画堂绣阁，皓月清风，忍把光阴轻弃。
自古及今、佳人才子，少得当年双美。
且恁相偎依。
未消得、怜我多才多艺。
愿奶奶、兰心蕙性，枕前言下，表余深意。


rhythmic: 送征衣
author: 柳永
content:
过韶阳。
璇枢电绕，华渚虹流，运应千载会昌。
罄寰宇、荐殊祥。
吾皇。
诞弥月，瑶图缵庆，玉叶腾芳。
并景贶、三灵眷，挺英哲、掩前王。
迂年年、嘉节清和，颁率土称觞。
无间要荒华夏，尽万里、走梯航。
彤庭舜张大乐，禹会群方。
行。
望上国，山呼鳌，遥炉香。


rhythmic: 昼夜乐
author: 柳永
content:
洞房记得初相遇。
便只合、长相聚。
何期小会幽欢，变作离情别绪。
况值阑珊春色暮。
对满目、乱花狂絮。
直恐好风光，尽随伊归去。
一场寂寞凭谁诉。
算前言、总轻负。
早知恁地难拼，悔不当时留住。
其奈风流端正外，更别有、系人心处。
一日不思量，也攒眉千度。


rhythmic: 昼夜乐
author: 柳永
content:
秀香家住桃花径。
算神仙、才堪并。
层波细翦明眸，腻玉圆搓素颈。
爱把歌喉当筵逞。
遏天边，乱云愁凝。
言语似娇莺，一声声堪听。
洞房饮散帘帏静。
拥香衾、欢心称。
金炉麝袅青烟，凤帐烛摇红影。
无限狂心乘酒兴。
这欢娱、渐入嘉景。
犹自怨邻鸡，道秋宵不永。


rhythmic: 倾杯乐
author: 柳永
content:
禁漏花深，绣工日永，蕙风布暖。
变韶景、都门十二，元宵三五，银蟾光满。
连云复道凌飞观。
耸皇居丽，嘉气瑞烟葱。
翠华宵幸，是处层城阆苑。
龙凤烛、交光星汉。
对咫尺鳌山开羽扇。
会乐府两籍神仙，梨园四部弦管。
向晓色、都人未散。


rhythmic: 笛家弄・笛家
author: 柳永
content:
花发西园，草薰南陌，韶光明媚，乍晴轻暖清明後。
水嬉舟动，禊饮筵开，银塘似染，金堤如绣。
是处王孙，几多游妓，往往携纤手。
遣离人、对嘉景，触目伤怀，尽成感旧。
别久。
帝城当日，兰堂夜烛，百万呼卢，画阁春风，十千沽酒。
未省、宴处能忘管弦，醉里不寻花柳。


rhythmic: 倾杯乐
author: 柳永
content:
皓月初圆，暮云飘散，分明夜色如晴昼。
渐消尽、醺醺残酒。
危阁迥、凉生襟袖。
追旧事、一饷凭阑久。
如何媚容艳态，抵死孤欢偶。
朝思暮想，自家空恁添清瘦。
算到头、谁与伸剖。
向道我别来，为伊牵系，度岁经年，偷眼觑、也不忍觑花柳。


rhythmic: 迎新春
author: 柳永
content:
管变青律，帝里阳和新布。
晴景回轻煦。
庆嘉节、当三五。
列华灯、千门万户。
遍九陌、罗绮香风微度。
十里然绛树。
鳌山耸、喧天潇鼓。
渐天如水，素月当午。
香径里、绝缨掷果无数。
更阑烛影花阴下，少年人、往往奇遇。
太平时、朝野多欢民康阜。


rhythmic: 曲玉管
author: 柳永
content:
陇首云飞，江边日晚，烟波满目凭阑久。
立望关河萧索，千里清秋。
忍凝眸。
杳杳神京，盈盈仙子，别来锦字终难偶。
断雁无凭，冉冉飞下汀洲。
思悠悠。
暗想当初，有多少、幽欢佳会，岂知聚散难期，翻成雨恨云愁。


rhythmic: 女冠子
author: 柳永
content:
断云残雨。
洒微凉、生轩户。
动清籁、萧萧庭树。
银河浓淡，华星明灭，轻云时度。
莎阶寂静无睹。
幽蛩切切秋吟苦。
疏篁一径，流萤几点，飞来又去。
对月临风，空恁无眠耿耿，暗想旧日牵情处。
绮罗丛里，有人人、那回饮散，略曾谐鸳侣。
因循忍便睽阻。


rhythmic: 传花枝
author: 柳永
content:
平生自负，风流才调。
口儿里、道知张陈赵。
唱新词，改难令，总知颠倒。
解刷扮，能ㄋ嗽，表里都峭。
每遇著、饮席歌筵，人人尽道。
可惜许老了。
阎罗大伯曾教来，道人生、但不须烦恼。
遇良辰，当美景，追欢买笑。


rhythmic: 雨霖铃
author: 柳永
content:
寒蝉凄切。
对长亭晚，骤雨初歇。
都门帐饮无绪，留恋处、兰舟催发。
执手相看泪眼，竟无语凝噎。
念去去、千里烟波，暮霭沈沈楚天阔。
多情自古伤离别。
更那堪、冷落清秋节。
今宵酒醒何处，杨柳岸、晓风残月。
此去经年，应是良辰、好景虚设。
便纵有、千种风情，更与何人说。


rhythmic: 定风波
author: 柳永
content:
伫立长堤，淡荡晚风起。
骤雨歇、极目萧疏，塞柳万株，掩映箭波千里。
走舟车向此，人人奔名竞利。
念荡子、终日驱驱，争觉乡关转迢递。
何意。
绣阁轻抛，锦字难逢，等闲度岁。
奈泛泛旅迹，厌厌病绪，迩来谙尽，宦游滋味。


rhythmic: 尉迟杯
author: 柳永
content:
宠佳丽。
算九衢红粉皆难比。
天然嫩脸修蛾，不假施朱描翠。
盈盈秋水。
恣雅态、欲语先娇媚。
每相逢、月夕花朝，自有怜才深意。
绸缪凤枕鸳被。
深深处、琼枝玉树相倚。
困极欢馀，芙蓉帐暖，别是恼人情味。
风流事、难逢双美。


rhythmic: 慢卷绸
author: 柳永
content:
闲窗烛暗，孤帏夜永，枕难成寐。
细屈指寻思，旧事前欢，都来未尽，平生深意。
到得如今，万般追悔。
空只添憔悴。
对好景良辰，皱著眉儿，成甚滋味。
红茵翠被。
当时事、一一堪垂泪。
怎生得依前，似恁偎香倚暖，抱著日高犹睡。


rhythmic: 征部乐
author: 柳永
content:
雅欢幽会，良辰可惜虚抛掷。
每追念、狂踪旧迹。
长祗恁、愁闷朝夕。
凭谁去、花衢觅。
细说此中端的。
道向我、转觉厌厌，役梦劳魂苦相忆。
须知最有，风前月下，心事始终难得。
但愿我、虫虫心下，把人看待，长是初相识。
况渐逢春色。


rhythmic: 归朝欢
author: 柳永
content:
别岸扁舟三两只。
葭苇萧萧风淅淅。
沙汀宿雁破烟飞，溪桥残月和霜白。
渐渐分曙色。
路遥山远多行役。
往来人，只轮双桨，尽是利名客。
一望乡关烟水隔。
转觉归心生羽翼。
愁云恨雨两牵萦，新春残腊相催逼。
岁华都瞬息。


rhythmic: 西平乐
author: 柳永
content:
尽日凭高目，脉脉春情绪。
嘉景清明渐近，时节轻寒乍暖，天气才晴又雨。
烟光淡荡，妆点平芜远树。
黯凝伫。
台榭好、莺燕语。
正是和风丽日，几许繁红嫩绿，雅称嬉游去。
奈阻隔、寻芳伴侣。
秦楼凤吹，楚馆云约，空怅望、在何处。


rhythmic: 一寸金
author: 柳永
content:
井络天开，剑岭云横控西夏。
地胜异、锦里风流，蚕市繁华，簇簇歌台舞榭。
雅俗多游赏，轻裘俊、靓妆艳冶。
当春昼，摸石江边，浣花溪畔景如画。
梦应三刀，桥名万里，中和政多暇。
仗汉节、揽辔澄清，高掩武侯勋业，文翁风化。


rhythmic: 永遇乐
author: 柳永
content:
薰风解愠，昼景清和，新霁时候。
火德流光，萝图荐祉，累庆金枝秀。
璇枢绕电，华渚流虹，是日挺生元后。
缵唐虞垂拱，千载应期，万灵敷。
殊方异域，争贡琛，架航波奔凑。
三殿称觞，九仪就列，韶锵金奏。
藩侯瞻望彤庭，亲携僚吏，竞歌元首。
祝尧龄、北极齐尊，南山共久。


rhythmic: 永遇乐
author: 柳永
content:
天阁英游，内朝密侍，当世荣遇。
汉守分麾，尧庭请瑞，方面凭心膂。
风驰千骑，云拥双旌，向晓洞开严署。
拥朱、喜色欢声，处处竞歌来暮。
吴王旧国，今古江山秀异，人烟繁富。
甘雨车行，仁风扇动，雅称安黎庶。
棠郊成政，槐府登贤，非久定须归去。
且乘闲、孙阁长开，融尊盛举。


rhythmic: 卜算子
author: 柳永
content:
江风渐老，汀蕙半凋，满目败红衰翠。
楚客登临，正是暮秋天气。
引疏砧、断续残阳里。
对晚景、伤怀念远，新愁旧恨相继。
脉脉人千里。
念两处风情，万重烟水。
雨歇天高，望断翠峰十二。
尽无言、谁会凭高意。
纵写得、离肠万种，奈归云谁寄。


rhythmic: 鹊桥仙
author: 柳永
content:
届征途，携书剑，迢迢匹马东去。
惨离怀，嗟少年易分难聚。
佳人方恁缱绻，便忍分鸳侣。
当媚景，算密意幽欢，尽成轻负。
此际寸肠万绪。
惨愁颜、断魂无语。
和泪眼、片时几番回顾。
伤心脉脉谁诉。
但黯然凝伫。
暮烟寒雨。
望秦楼何处。


rhythmic: 浪淘沙
author: 柳永
content:
梦觉、透窗风一线，寒灯吹息。
那堪酒醒，又闻空阶，夜雨频滴。
嗟因循、久作天涯客。
负佳人、几许盟言，便忍把、从前欢会，陡顿翻成忧戚。
愁极。
再三追思，洞房深处，几度饮散歌阑，香暖鸳鸯被，岂暂时疏散，费伊心力。
云尤雨，有万般千种，相怜相惜。
恰到如今，天长漏永，无端自家疏隔。
知何时、却拥秦云态，愿低帏昵枕，轻轻细说与，江乡夜夜，数寒更思忆。


rhythmic: 古倾杯・倾杯乐
author: 柳永
content:
冻水消痕，晓风生暖，春满东郊道。
迟迟淑景，烟和露润，偏绕长堤芳草。
断鸿隐隐归飞，江天杳杳。
遥山变色，妆眉淡扫。
目极千里，闲倚危樯迥眺。
动几许、伤春怀抱。
念何处、韶阳偏早。
想帝里看看，名园芳树，烂漫莺花好。
追思往昔年少。


rhythmic: 倾杯・倾杯乐
author: 柳永
content:
离宴殷勤，兰舟凝滞，看看送行南浦。
情知道世上，难使皓月长圆，彩云镇聚。
算人生、悲莫悲於轻别，最苦正欢娱，便分鸳侣。
泪流琼脸，梨花一枝春带雨。
惨黛蛾、盈盈无绪。
共黯然消魂，重携纤手，话别临行，犹自再三、问道君须去。
频耳畔低语。


rhythmic: 破阵乐
author: 柳永
content:
露花倒影，烟芜蘸碧，灵沼波暖。
金柳摇风树树，系彩舫龙舟遥岸。
千步虹桥，参差雁齿，直趋水殿。
绕金堤、曼衍鱼龙戏，簇娇春罗绮，喧天丝管。
霁色荣光，望中似睹，蓬莱清浅。
时见。
凤辇宸游，鸾觞禊饮，临翠水、开镐宴。
两两轻飞画楫，竞夺锦标霞烂。
罄欢娱，歌鱼藻，徘徊宛转。


rhythmic: 双声子
author: 柳永
content:
晚天萧索，断蓬踪迹，乘兴兰棹东游。
三吴风景，姑苏台榭，牢落暮霭初收。
夫差旧国，香径没、徒有荒丘。
繁华处，悄无睹，惟闻麋鹿呦呦。
想当年、空运筹决战，图王取霸无休。
江山如画，云涛烟浪，翻输范蠡扁舟。


rhythmic: 阳台路
author: 柳永
content:
楚天晚。
坠冷枫败叶，疏红零乱。
冒征尘、匹马驱驱，愁见水遥山远。
追念少年时，正恁凤帏，倚香偎暖。
嬉游惯。
又岂知、前欢云雨分散。
此际空劳回首，望帝里、难收泪眼。
暮烟衰草，算暗锁、路歧无限。
今宵又、依前寄宿，甚处苇村山馆。


rhythmic: 内家娇
author: 柳永
content:
煦景朝升，烟光昼敛，疏雨夜来新霁。
垂杨艳杏，丝软霞轻，绣出芳郊明媚。
处处踏青斗草，人人眷红偎翠。
奈少年、自有新愁旧恨，消遣无计。
帝里。
风光当此际。
正好恁携佳丽。
阻归程迢递。
奈好景难留，旧欢顿弃。


rhythmic: 二郎神
author: 柳永
content:
炎光谢。
过暮雨、芳尘轻洒。
乍露冷风清庭户，爽天如水，玉钩遥挂。
应是星娥嗟久阻，叙旧约、飙轮欲驾。
极目处、微云暗度，耿耿银河高泻。
闲雅。
须知此景，古今无价。
运巧思、穿针楼上女，抬粉面、云鬟相亚。


rhythmic: 宣清
author: 柳永
content:
残月朦胧，小宴阑珊，归来轻寒凛凛。
背银、孤馆乍眠，拥重衾、醉魄犹噤。
永漏频传，前欢已去，离愁一枕。
暗寻思、旧追游，神京风物如锦。
念掷果朋侪，绝缨宴会，当时曾痛饮。
命舞燕翩翻，歌珠贯串，向玳筵前，尽是神仙流品。
至更阑、疏狂转甚。


rhythmic: 定风波
author: 柳永
content:
自春来、惨绿愁红，芳心是事可可。
日上花梢，莺穿柳带，犹压香衾卧。
暖酥消，腻云。
终日厌厌倦梳裹。
无那。
恨薄情一去，音书无个。
早知恁麽。
悔当初、不把雕鞍锁。
向鸡窗、只与蛮笺象管，拘束教吟课。
镇相随，莫抛躲。
针线闲拈伴伊坐。


rhythmic: 凤归云
author: 柳永
content:
恋帝里，金谷园林，平康巷陌，触处繁华，连日疏狂，未尝轻负，寸心双眼。
况佳人、尽天外行云，掌上飞燕。
向玳筵、一一皆妙选。
长是因酒沈迷，被花萦绊。
更可惜、淑景亭台，暑天枕簟。
霜月夜凉，雪霰朝飞，一岁风光，尽堪随分，俊游清宴。
算浮生事，瞬息光阴，锱铢名宦。


rhythmic: 抛球乐
author: 柳永
content:
晓来天气浓淡，微雨轻洒。
近清明，风絮巷陌，烟草池塘，尽堪图画。
艳杏暖、妆脸匀开，弱柳困、宫腰低亚。
是处丽质盈盈，巧笑嬉嬉，手簇秋千架。
戏彩球罗绶，金鸡芥羽，少年驰骋，芳郊绿野。
占断五陵游，奏脆管、繁弦声和雅。
向名园深处，争泥画轮，竞羁宝马。
取次罗列杯盘，就芳树、绿阴红影下。
舞婆娑，歌宛转，仿佛莺娇燕姹。
寸珠片玉，争似此、浓欢无价。
任他美酒，十千一斗，饮竭仍解金貂贳。
恣幕天席地，陶陶尽醉太平，且乐唐虞景化。


rhythmic: 集贤宾・接贤宾
author: 柳永
content:
小楼深巷狂游遍，罗绮成丛。
就中堪人属意，最是虫虫。
有画难描雅态，无花可比芳容。
几回饮散良宵永，鸳衾暖、凤枕香浓。
算得人间天上，惟有两心同。
近来云雨忽西东。
诮恼损情。
纵然偷期暗会，长是匆匆。
争似和鸣偕老，免教敛翠啼红。


rhythmic: 应天长
author: 柳永
content:
残蝉渐绝。
傍碧砌修梧，败叶微脱。
风露凄清，正是登高时节。
东篱霜乍结。
绽金蕊、嫩香堪折。
聚宴处，落帽风流，未饶前哲。
把酒与君说。
恁好景佳辰，怎忍虚设。
休效牛山，空对江天凝咽。
尘劳无暂歇。
遇良会、剩偷欢悦。


rhythmic: 合欢带
author: 柳永
content:
身材儿、早是妖娆。
算风措、实难描。
一个肌肤浑似玉，更都来、占了千娇。
妍歌艳舞，莺惭巧舌，柳妒纤腰。
自相逢，便觉韩娥价减，飞燕声消。
桃花零落，溪水潺，重寻仙径非遥。
莫道千金酬一笑，便明珠、万斛须邀。


rhythmic: 长相思
author: 柳永
content:
画鼓喧街，兰灯满市，皎月初照严城。
清都绛阙夜景，风传银箭，露金茎。
巷陌纵横。
过平康款辔，缓听歌声。
凤烛荧荧。
那人家、未掩香屏。
向罗绮丛中，认得依稀旧日，雅态轻盈。
娇波艳冶，巧笑依然，有意相迎。
墙头马上，漫迟留、难写深诚。
又岂知、名宦拘检，年来减尽风情。


rhythmic: 尾犯
author: 柳永
content:
晴烟幂幂。
渐东郊芳草，染成轻碧。
野塘风暖，游鱼动触，冰嘶微坼。
几行断雁，旋次第、归霜碛。
咏新诗，手拈江梅，故人赠我春色。
似此光阴催逼。
念浮生、不满百。
虽照人轩冕，润屋珠金，於身何益。
一种劳心力。


rhythmic: 戚氏
author: 柳永
content:
晚秋天。
一霎微雨洒庭轩。
槛菊萧疏，井梧零乱惹残烟。
凄然。
望江关。
飞云黯淡夕阳间。
当时宋玉悲感，向此临水与登山。
远道迢递，行人凄楚，倦听陇水潺。
正蝉吟败叶，蛩响衰草，相应喧喧。
孤馆度日如年。
风露渐变，悄悄至更阑。
长天净，绛河清浅，皓月婵娟。
思绵绵。
夜永对景，那堪屈指，暗想从前。
未名未禄，绮陌红楼，往往经岁迁延。
帝里风光好，当年少日，暮宴朝欢。
况有狂朋怪侣，遇当歌、对酒竞留连。
别来迅景如梭，旧游似梦，烟水程何限。
念利名、憔悴长萦绊。
追往事、空惨愁颜。
漏箭移、稍觉轻寒。


rhythmic: 轮台子
author: 柳永
content:
一枕清宵好梦，可惜被、邻鸡唤觉。
匆匆策马登途，满目淡烟衰草。
前驱风触鸣珂，过霜林、渐觉惊栖鸟。
冒征尘远况，自古凄凉长安道。
行行又历孤村，楚天阔、望中未晓。
念劳生，惜芳年壮岁，离多欢少。
叹断梗难停，暮云渐杳。
但黯黯魂消，寸肠凭谁表。


rhythmic: 引驾行
author: 柳永
content:
虹收残雨。
蝉嘶败柳长堤暮。
背都门、动消黯，西风片帆轻举。
愁睹。
泛画翩翩，灵龟隐隐下前浦。
忍回首、佳人渐远，想高城、隔烟树。
几许。
秦楼永昼，谢阁连宵奇遇。
算赠笑千金，酬歌百，尽成轻负。
南顾。


rhythmic: 望远行
author: 柳永
content:
绣帏睡起。
残妆浅，无绪匀红补翠。
藻井凝尘，金梯铺藓，寂寞凤楼十二。
风絮纷纷，烟芜苒苒，永日画阑，沈吟独倚。
望远行，南陌春残悄归骑。
凝睇。
消遣离愁无计。
但暗掷、金钗买醉。
对好景、空饮香醪，争奈转添珠泪。


rhythmic: 彩云归
author: 柳永
content:
蘅皋向晚舣轻航。
卸云帆、水驿鱼乡。
当暮天、霁色如晴昼，江练静、皎月飞光。
那堪听、远村羌管，引离人断肠。
此际浪萍风梗，度岁茫茫。
堪伤。
朝欢暮宴，被多情、赋与凄凉。
别来最苦，襟袖依约，尚有馀香。


rhythmic: 洞仙歌
author: 柳永
content:
佳景留心惯。
况少年彼此，风情非浅。
有笙歌巷陌，绮罗庭院。
倾城巧笑如花面。
恣雅态、明眸回美盼。
同心绾。
算国艳仙材，翻恨相逢晚。
缱绻。
洞房悄悄，绣被重重，夜永欢馀，共有海约山盟，记得翠云偷翦。
和鸣彩凤于飞燕。
间柳径花阴携手遍。
情眷恋。
向其间、密约轻怜事何限。
忍聚散。
况已结深深愿。
愿人间天上，暮云朝雨长相见。


rhythmic: 离别难
author: 柳永
content:
花谢水流倏忽，嗟年少光阴。
有天然、蕙质兰心。
美韶容、何啻值千金。
便因甚、翠弱红衰，缠绵香体，都不胜任。
算神仙、五色灵丹无验，中路委瓶簪。
人悄悄，夜沈沈。
闭香闺、永弃鸳衾。
想娇魂媚魄非远，纵洪都方士也难寻。


rhythmic: 击梧桐
author: 柳永
content:
香靥深深，姿姿媚媚，雅格奇容天与。
自识伊来，便好看承，会得妖娆心素。
临歧再约同欢，定是都把、平生相许。
又恐恩情，易破难成，未免千般思虑。
近日书来，寒喧而已，苦没忉忉言语。
便认得、听人教当，拟把前言轻负。
见说兰台宋玉，多才多艺善词赋。


rhythmic: 夜半乐
author: 柳永
content:
冻云黯淡天气，扁舟一叶，乘兴离江渚。
渡万壑千岩，越溪深处。
怒涛渐息，樵风乍起，更闻商旅相呼。
片帆高举。
泛画、翩翩过南浦。
望中酒旆闪闪，一簇烟村，数行霜树。
残日下，渔人鸣榔归去。
败荷零落，衰杨掩映，岸边两两三三，浣沙游女。
避行客、含羞笑相语。
到此因念，绣阁轻抛，浪萍难驻。
叹後约丁宁竟何据。
惨离怀，空恨岁晚归期阻。


rhythmic: 轮台子
author: 柳永
content:
雾敛澄江，烟消蓝光碧。
彤霞衬遥天，掩映断续，半空残月。
孤村望处人寂寞，闻钓叟、甚处一声羌笛。
九疑山畔才雨过，斑竹作、血痕添色。
感行客。
翻思故国，恨因循阻隔。
路久沈消息。
正老松枯柏情如织。
闻野猿啼，愁听得。
见钓舟初出，芙蓉渡头，鸳鸯滩侧。
干名利禄终无益。
念岁岁间阻，迢迢紫陌。
翠蛾娇艳，从别後经今，花开柳拆伤魂魄。


rhythmic: 八六子
author: 柳永
content:
如花貌。
当来便约，永结同心偕老。
为妙年、俊格聪明，凌厉多方怜爱，何期养成心性近，元来都不相表。
渐作分飞计料。
稍觉因情难供，恁殛恼。
争克罢同欢笑。
已是断弦尤续，覆水难收，常向人前诵谈，空遣时传音耗。


rhythmic: 长寿乐
author: 柳永
content:
尤红翠。
近日来、陡把狂心牵系。
罗绮丛中，笙歌筵上，有个人人可意。
解严妆巧笑，取次言谈成娇媚。
知几度、密约秦楼尽醉。
仍携手，眷恋香衾绣被。
情渐美。
算好把、夕雨朝云相继。
便是仙禁春深，御炉香袅，临轩亲试。
对天颜咫尺，定然魁甲登高第。
待恁时、等著回来贺喜。


rhythmic: 望海潮
author: 柳永
content:
东南形胜，三吴都会，钱塘自古繁华。
烟柳画桥，风帘翠幕，参差十万人家。
云树绕堤沙。
怒涛卷霜雪，天堑无涯。
市列珠玑，户盈罗绮竞豪奢。
重湖叠清嘉。
有三秋桂子，十里荷花。
羌管弄晴，菱歌泛夜，嬉嬉钓叟莲娃。
千骑拥高牙。
乘醉听箫鼓，吟赏烟霞。
异日图将好景，归去凤池夸。


rhythmic: 如鱼水
author: 柳永
content:
帝里疏散，数载酒萦花系，九陌狂游。
良景对珍筵恼，佳人自有风流。
劝琼瓯。
绛唇启、歌发清幽。
被举措、艺足才高，在处别得艳姬留。
浮名利，拟拼休。
是非莫挂心头。
富贵岂尤人，时会高志须酬。
莫闲愁。


rhythmic: 玉蝴蝶
author: 柳永
content:
望处雨收云断，凭阑悄悄，目送秋光。
晚景萧疏，堪动宋玉悲凉。
水风轻、苹花渐老，月露冷、梧叶飘黄。
遣情伤。
故人何在，烟水茫茫。
难忘。
文期酒会，几孤风月，屡变星霜。
海阔山遥，未知何处是潇湘。
念双燕、难凭远信，指暮天、空识归航。


rhythmic: 玉蝴蝶
author: 柳永
content:
渐觉芳郊明媚，夜来膏雨，一洒尘埃。
满目浅桃深杏，露染风裁。
银塘静、鱼鳞簟展，烟岫翠、龟甲屏开。
殷晴雷。
云中鼓吹，游遍蓬莱。
徘徊。
隼前後，三千珠履，十二金钗。
雅俗熙熙，下车成宴尽春台。
好雍容、东山妓女，堪笑傲、北海尊。


rhythmic: 玉蝴蝶
author: 柳永
content:
是处小街斜巷，烂游花馆，连醉瑶卮。
选得芳容端丽，冠绝吴姬。
绛唇轻、笑歌尽雅，莲步稳、举措皆奇。
出屏帏。
倚风情态，约素腰肢。
当时。
绮罗丛里，知名虽久，识面何迟。
见了千花万柳，比并不如伊。
未同欢、寸心暗许，欲话别、纤手重携。


rhythmic: 玉蝴蝶
author: 柳永
content:
误入平康小巷，画檐深处，珠箔微褰。
罗绮丛中，偶认旧识婵娟。
翠眉开、娇横远岫，绿鬓、浓染春烟。
忆情牵。
粉墙曾恁，窥宋三年。
迁延。
珊瑚筵上，亲持犀管，旋叠香笺。
要索新词，人含笑立尊前。
按新声、珠喉渐稳，想旧意、波脸增妍。


rhythmic: 玉蝴蝶
author: 柳永
content:
淡荡素商行暮，远空雨歇，平野烟收。
满目江山，堪助楚客冥搜。
素光动、云涛涨晚，紫翠冷、霜横秋。
景清幽。
渚兰香谢，汀树红愁。
良俦。
西风吹帽，东篱携酒，共结欢游。
浅酌低吟，坐中俱是饮家流。
对残晖、登临休叹，赏令节、酩酊方酬。


rhythmic: 满江红
author: 柳永
content:
暮雨初收，长川静、征帆夜落。
临岛屿、蓼烟疏淡，苇风萧索。
几许渔人飞短艇，尽载灯火归村落。
遣行客、当此念回程，伤漂泊。
桐江好，烟漠漠。
波似染，山如削。
绕严陵滩畔，鹭飞鱼跃。
游宦区区成底事，平生况有云泉约。
归去来、一曲仲宣吟，从军乐。


rhythmic: 满江红
author: 柳永
content:
访雨寻云，无非是、奇容艳色。
就中有、天真妖丽，自然标格。
恶发姿颜欢喜面，细追想处皆堪惜。
自别後、幽怨与闲愁，成堆积。
鳞鸿阻，无信息。
梦魂断，难寻觅。
尽思量，休又怎生休得。
谁恁多情凭向道，纵来相见且相忆。
便不成、常遣似如今，轻抛掷。


rhythmic: 满江红
author: 柳永
content:
万恨千愁，将年少、衷肠牵系。
残梦断、酒醒孤馆，夜长无味。
可惜许枕前多少意，到如今两总无终始。
独自个、赢得不成眠，成憔悴。
添伤感，将何计。
空只恁，厌厌地。
无人处思量，几度垂泪。
不会得都来些子事，甚恁底死难拚弃。
待到头、终久问伊看，如何是。


rhythmic: 满江红
author: 柳永
content:
匹马驱驱，摇征辔、溪边谷畔。
望斜日西照，渐沈山半。
两两栖禽归去急，对人相并声相唤。
似笑我、独自向长途，离魂乱。
中心事，多伤感。
人是宿，前村馆。
想鸳衾今夜，共他谁暖。
惟有枕前相思泪，背灯弹了依前满。
怎忘得、香阁共伊时，嫌更短。


rhythmic: 洞仙歌
author: 柳永
content:
乘兴，闲泛兰舟，渺渺烟波东去。
淑气散幽香，满蕙兰汀渚。
绿芜平畹，和风轻暖，曲岸垂杨，隐隐隔、桃花圃。
芳树外，闪闪酒旗遥举。
羁旅。
渐入三吴风景，水村渔市。
闲思更远神京，抛掷幽会小欢何处。
不堪独倚危樯，凝情西望日边，繁华地、归程阻。
空自叹当时，言约无据。
伤心最苦。
伫立对、碧云将暮。
关河远，怎奈向、此时情绪。


rhythmic: 引驾行
author: 柳永
content:
红尘紫陌，斜阳暮草长安道，是离人、断魂处，迢迢匹马西征。
新晴。
韶光明媚，轻烟淡薄和气暖，望花村、路隐映，摇鞭时过长亭。
愁生。
伤凤城仙子，别来千里重行行。
又记得临歧，泪眼湿、莲脸盈盈。
消凝。
花朝月夕，最苦冷落银屏。
想媚容、耿耿无眠，屈指已算回程。
相萦。


rhythmic: 望远行
author: 柳永
content:
长空降瑞，寒风翦，淅淅瑶花初下。
乱飘僧舍，密洒歌楼，迤逦渐迷鸳瓦。
好是渔人，披得一蓑归去，江上晚来堪画。
满长安，高却旗亭酒价。
幽雅。
乘兴最宜访戴，泛小棹、越溪潇洒。
皓鹤夺鲜，白鹇失素，千里广铺寒野。


rhythmic: 临江仙
author: 柳永
content:
梦觉小庭院，冷风淅淅，疏雨潇潇。
绮窗外，秋声败叶狂飘。
心摇。
奈寒漏永，孤帏悄，泪烛空烧。
无端处，是绣衾鸳枕，闲过清宵。
萧条。
牵情系恨，争向年少偏饶。
觉新来、憔悴旧日风标。
魂消。
念欢娱事，烟波阻、後约方遥。
还经岁，问怎生禁得，如许无聊。


rhythmic: 竹马子・竹马儿
author: 柳永
content:
登孤垒荒凉，危亭旷望，静临烟渚。
对雌霓挂雨，雄风拂槛，微收烦暑。
渐觉一叶惊秋，残蝉噪晚，素商时序。
览景想前欢，指神京，非雾非烟深处。
向此成追感，新愁易积，故人难聚。
凭高尽日凝伫。
赢得消魂无语。


rhythmic: 迷神引
author: 柳永
content:
一叶扁舟轻帆卷。
暂泊楚江南岸。
孤城暮角，引胡茄怨。
水茫茫，平沙雁、旋惊散。
烟敛寒林簇，画屏展。
天际遥山小，黛眉浅。
旧赏轻抛，到此成游宦。
觉客程劳，年光晚。
异乡风物，忍萧索、当愁眼。
帝城赊，秦楼阻，旅魂乱。


rhythmic: 六么令
author: 柳永
content:
淡烟残照，摇曳溪光碧。
溪边浅桃深杏，迤逦染春色。
昨夜扁舟泊处，枕底当滩碛。
波声渔笛。
惊回好梦，梦里欲归归不得。
展转翻成无寐，因此伤行役。
思念多媚多娇，咫尺千山隔。
都为深情密爱，不忍轻离拆。


rhythmic: 女冠子
author: 柳永
content:
淡烟飘薄。
莺花谢、清和院落。
树阴翠、密叶成幄。
麦秋霁景，夏云忽变奇峰、倚寥廓。
波暖银塘，涨新萍绿鱼跃。
想端忧多暇，陈王是日，嫩苔生阁。
正铄石天高，流金昼永，楚榭光风转蕙，披襟处、波翻翠幕。
以文会友，沈李浮瓜忍轻诺。


rhythmic: 玉山枕
author: 柳永
content:
骤雨新霁。
荡原野、清如洗。
断霞散彩，残阳倒影，天外云峰，数朵相倚。
露荷烟芰满池塘，见次第、几番红翠。
当是时、河朔飞觞，避炎蒸，想风流堪继。
晚来高树清风起。
动帘幕、生秋气。
画楼昼寂，兰堂夜静，舞艳歌姝，渐任罗绮。


rhythmic: 透碧霄
author: 柳永
content:
月华边。
万年芳树起祥烟。
帝居壮丽，皇家熙盛，宝运当千。
端门清昼，觚照日，双阙中天。
太平时、朝野多欢。
遍锦街香陌，钧天歌吹，阆苑神仙。
昔观光得意，狂游风景，再睹更精妍。
傍柳阴，寻花径，空恁辔垂鞭。
乐游雅戏，平康艳质，应也依然。


rhythmic: 木兰花慢
author: 柳永
content:
倚危楼伫立，乍萧索、晚晴初。
渐素景衰残，风砧韵响，双树红疏。
云衢。
见新雁过，奈佳人自别阻音书。
空遣悲秋念远，寸肠万恨萦纡。
皇都。
暗想欢游，成往事、动欷。
念对酒当歌，低帏并枕，翻恁轻孤。
归途。


rhythmic: 木兰花慢
author: 柳永
content:
拆桐花烂漫，乍疏雨、洗清明。
正艳杏烧林，缃桃绣野，芳景如屏。
倾城。
尽寻胜去，骤雕鞍绀出郊。
风暖繁弦脆管，万家竞奏新声。
盈盈。
斗草踏青。
人艳冶、递逢迎。
向路傍往往，遗簪坠珥，珠翠纵横。
欢情。


rhythmic: 木兰花慢
author: 柳永
content:
古繁华茂苑，是当日、帝王州。
咏人物鲜明，土风细腻，曾美诗流。
寻幽。
近香径处，聚莲娃钓叟簇汀洲。
晴景吴波练静，万家绿水朱楼。
凝旒。
乃眷东南，思共理、命贤侯。
继梦得文章，乐天惠爱，布政优优。
鳌头。


rhythmic: 塞孤
author: 柳永
content:
一声鸡，又报残更歇。
秣马巾车催发。
草草主人灯下别。
山路险，新霜滑。
瑶珂响、起栖乌，金镫冷、敲残月。
渐西风紧，襟袖凄冽。
遥指白玉京，望断黄金阙。
远道何时行彻。
算得佳人凝恨切。
应念念，归时节。


rhythmic: 洞仙歌
author: 柳永
content:
嘉景，向少年彼此，争不雨沾云惹。
奈傅粉英俊，梦兰品雅。
金丝帐暖银屏亚。
并粲枕、轻偎轻倚，绿娇红姹。
算一笑，百明珠非价。
闲暇。
每祗向、洞房深处，痛怜极宠，似觉些子轻孤，早恁背人沾洒。
从来娇纵多猜讶。
更对翦香云，须要深心同写。
爱了双眉，索人重画。
忍孤艳冶。
断不等闲轻舍。
鸳衾下。
愿常恁、好天良夜。


rhythmic: 安公子
author: 柳永
content:
远岸收残雨。
雨残稍觉江天暮。
拾翠汀洲人寂静，立双双鸥鹭。
望几点、渔灯隐映蒹葭浦。
停画桡、两两舟人语。
道去程今夜，遥指前村烟树。
游宦成羁旅。
短樯吟倚闲凝伫。
万水千山迷远近，想乡关何处。
自别後、风亭月榭孤欢聚。


rhythmic: 安公子
author: 柳永
content:
梦觉清宵半。
悄然屈指听银箭。
惟有床前残泪烛，啼红相伴。
暗惹起、云愁雨恨情何限。
从卧来、展转千馀遍。
恁数重鸳被，怎向孤眠不暖。
堪恨还堪叹。
当初不合轻分散。
及至厌厌独自个，却眼穿肠断。
似恁地、深情密意如何拚。


rhythmic: 长寿乐
author: 柳永
content:
繁红嫩翠。
艳阳景，妆点神州明媚。
是处楼台，朱门院落，弦管新声腾沸。
恣游人、无限驰骤，娇马车如水。
竟寻芳选胜，归来向晚，起通衢近远，香尘细细。
太平世。
少年时，忍把韶光轻弃。
况有红妆，楚腰越艳，一笑千金何啻。
向尊前、舞袖飘雪，歌响行云止。


rhythmic: 倾杯・倾杯乐
author: 柳永
content:
水乡天气，洒蒹葭、露结寒生早。
客馆更堪秋杪。
空阶下、木叶飘零，飒飒声乾，狂风乱扫。
当无绪、人静酒初醒，天外征鸿，知送谁家归信，穿云悲叫。
蛩响幽窗，鼠窥寒砚，一点银闲照。
梦枕频惊，愁衾半拥，万里归心悄悄。
往事追思多少。


rhythmic: 倾杯・倾杯乐
author: 柳永
content:
金风淡荡，渐秋光老、清宵永。
小院新晴天气，轻烟乍敛，皓月当轩练净。
对千里寒光，念幽期阻、当残景。
早是多情多病。
那堪细把，旧约前欢重省。
最苦碧云信断，仙乡路杳，归鸿难倩。
每高歌、强遣离怀，惨咽、翻成心耿耿。
漏残露冷。


rhythmic: 倾杯・倾杯乐
author: 柳永
content:
鹜落霜洲，雁横烟渚，分明画出秋色。
暮雨乍歇。
小楫夜泊，宿苇村山驿。
何人月下临风处，起一声羌笛。
离愁万绪，闻岸草、切切蛩吟如织。
为忆。
芳容别後，水遥山远，何计凭鳞翼。
想绣阁深沈，争知憔悴损、天涯行客。
楚峡云归，高阳人散，寂寞狂踪迹。


rhythmic: 倾杯乐
author: 柳永
content:
楼锁轻烟，水横斜照，遥山半隐愁碧。
片帆岸远，行客路杳，簇一天寒色。
楚梅映雪数枝艳，报青春消息。
年华梦促，音信断、声远飞鸿南北。
算伊别来无绪，翠消红减，双带长抛掷。
但泪眼沈迷，看朱成碧。
惹闲愁堆积。
雨意云情，酒心花态，孤负高阳客。


rhythmic: 夜半乐
author: 柳永
content:
艳阳天气，烟雨风暖，芳郊澄朗闲凝伫。
渐妆点亭台，参差佳树。
舞腰困力，垂杨绿映，浅桃李夭夭，嫩红无数。
度绮燕、流莺斗双语。
翠娥南陌簇簇，蹑影红阴，缓移娇步。
抬粉面、韶容花光相妒。
绛绡袖举。
云鬟风颤，半遮檀口含羞，背人偷顾。
竞斗草、金钗笑争赌。
对此嘉景，顿觉消凝，惹成愁绪。
念解佩、轻盈在何处。
忍良时、孤负少年等闲度。


rhythmic: 迷神引
author: 柳永
content:
红板桥头秋光暮。
淡月映烟方煦。
寒溪蘸碧，绕垂杨路。
重分飞，携纤手、泪如雨。
波急隋堤远，片帆举。
倏忽年华改，向期阻。
时觉春残，渐渐飘花絮。
好夕良天长孤负。
洞房闲掩，小屏空、无心觑。
指归云，仙乡杳、在何处。


rhythmic: 女冠子
author: 柳永
content:
火云初布。
迟迟永日炎暑。
浓阴高树。
黄鹂叶底，羽毛学整，方调娇语。
薰风时渐动，峻阁池塘，芰荷争吐。
画梁紫燕，对对衔泥，飞来又去。
想佳期、容易成辜负。
共人人、同上画楼斟香醑。
恨花无主。
卧象床犀枕，成何情绪。


rhythmic: 十二时・忆少年
author: 柳永
content:
晚晴初，淡烟笼月，风透蟾光如洗。
觉翠帐、凉生秋思。
渐入微寒天气。
败叶敲窗，西风满院，睡不成还起。
更漏咽、滴破忧心，万感并生，都在离人愁耳。
天怎知、当时一句，做得十分萦系。
夜永有时，分明枕上，觑着孜孜地。
烛暗时酒醒，元来又是梦里。
睡觉来、披衣独坐，万种无情意。


rhythmic: 山亭宴慢・山亭宴
author: 张先
content:
宴亭永昼喧箫鼓。
倚青空、画阑红柱。
玉莹紫微人，蔼和气、春融日煦。
故宫池馆更楼台，约风月、今宵何处。
湖水动鲜衣，竞拾翠、湖边路。
落花荡漾愁空树。
晓山静、数声杜宇。
天意送芳菲，正黯淡、疏烟逗雨。


rhythmic: 谢池春慢
author: 张先
content:
缭墙重院，时闻有、啼莺到。
绣被掩馀寒，画幕明新晓。
朱槛连空阔，飞絮无多少。
径莎平，池水渺。
日长风静，花影闲相照。
尘香拂马，逢谢女、城南道。
秀艳过施粉，多眉生轻笑。
斗色鲜衣薄，碾玉双蝉小。


rhythmic: 宴春台慢・宴春台
author: 张先
content:
丽日千门，紫烟双阙，琼林又报春回。
殿阁风微，当时去燕还来。
五侯池馆频开。
探芳菲、走马天街。
重帘人语，辚辚绣轩，远近轻雷。
雕觞霞滟，翠幕云飞，楚腰舞柳，宫面妆梅。
金猊夜暖、罗衣暗香煤。
洞府人归，放笙歌、灯火下楼台。


rhythmic: 归朝欢
author: 张先
content:
声转辘轳闻露井。
晓引银瓶牵素绠。
西园人语夜来风，丛英飘坠红成径。
宝猊烟未冷。
莲台香蜡残痕凝。
等身金，谁能得意，买此好光景。
粉落轻妆红玉莹。
月枕横钗云坠领。
有情无物不双栖，文禽只合常交颈。
昼长欢岂定。


rhythmic: 卜算子慢
author: 张先
content:
溪山别意，烟树去程，日落采苹春晚。
欲上征鞍，更掩翠帘相眄。
惜弯弯浅黛长长眼。
奈画阁欢游，也学狂花乱絮轻散。
水影横池馆。
对静夜无人，月高云远。
一饷凝思，两袖泪痕还满。
恨私书、又逐东风断。
纵西北层楼万尺，望重城那见。


rhythmic: 破阵乐
author: 张先
content:
四堂互映，双门并丽，龙阁开府。
郡美东南第一，望故苑、楼台霏雾。
垂柳池塘，流泉巷陌，吴歌处处。
近黄昏，渐更宜良夜，簇簇繁星灯烛，长衢如昼，暝色韶光，几许粉面，飞甍朱户。
和煦。
雁齿桥红，裙腰草绿，云际寺、林下路。
酒熟梨花宾客醉，但觉满山潇鼓。


rhythmic: 倾杯・倾杯乐
author: 张先
content:
横塘水静，花窥影、孤城转。
浮玉无尘，五亭争景，画桥对起，垂虹不断。
爱溪上琼楼，凭雕栏、久□飞云远。
人在虚空，月生溟海，寒渔夜泛，游鳞可辨。
正是草长苹老，江南地暖。
汀洲日晚。
更茶山、已过清明，风雨暴千岩、啼鸟怨。
芳菲故苑。


rhythmic: 倾杯・倾杯乐
author: 张先
content:
飞云过尽，明河浅、天无畔。
草色栖萤，霜华清暑，轻弄袂，澄澜拍岸。
宴玉麈谈宾，倚琼枝、秀挹雕觞满。
午夜中秋，十分圆月，香槽拨凤，朱弦轧雁。
正是欲醒还醉，临空怅远。
壶更叠换。
对东西、数里回塘，恨零落芙蓉、春不管。
笼灯待散。


rhythmic: 沁园春
author: 张先
content:
心膂良臣，帷幄元勋，左右万几。
暂武林分阃，东南外翰，锦衣乡社，未满瓜时。
易镇梧台，宣条期岁，又西指夷桥千骑移。
珠滩上，喜甘棠翠荫，依旧春晖。
须知。
系国安危。
料节召、还趋浴凤池。
且代工施化，持钧播泽，置盂天下，此外何思。
素卷书名，赤松游道，飙驭云仙可期。
湖山美，有啼猿唳鹤，相望东归。


rhythmic: 翦牡丹
author: 张先
content:
野绿连空，天青垂水，素色溶漾都净。
柔柳摇摇，坠轻絮无影。
汀洲日落人归，修巾薄袂，撷香拾翠相竞。
如解凌波，泊烟渚春暝。
采绦朱索新整。
宿绣屏、画船风定。
金凤响双槽，弹出今古幽思谁省。
玉盘大小乱珠迸。
酒上妆面，花艳媚相并。


rhythmic: 熙州慢
author: 张先
content:
武林乡，占第一湖山，咏画争巧。
鹫石飞来，倚翠楼烟霭，清猿啼晓。
况值禁垣师帅，惠政流入欢谣。
朝暮万景，寒潮弄月，乱峰回照。
天使寻春不早。
并行乐，免有花愁花笑。
持酒更听，红儿肉声长调。
潇湘故人未归，但目送游云孤鸟。


rhythmic: 泛清苕
author: 张先
content:
绿净无痕，过晓霁清苕，镜里游人。
红柱巧，彩船稳，当筵主、秘馆词臣。
吴娃劝饮韩娥唱，竞艳容、左右皆春。
学为行雨，傍画桨，从教水溅罗裙。
溪烟混月黄昏。
渐楼台上下，火影星分。
飞槛倚，斗牛近，响箫鼓、远破重云。


rhythmic: 满江红
author: 张先
content:
飘尽寒梅，笑粉蝶游蜂未觉。
渐迤逦、水明山秀，暖生帘幕。
过雨小桃红未透，舞烟新柳青犹弱。
记画桥深处水边亭，曾偷约。
多少恨，今犹昨。
愁和闷，都忘却。
拼从前烂醉，被花迷著。
晴鸽试铃风力软，雏莺弄舌春寒薄。
但只愁、锦绣闹妆时，东风恶。


rhythmic: 满江红
author: 张
content:
无利无名，无荣无辱，无烦无恼。
夜灯前、独歌独酌，独吟独笑。
况值群山初雪满，又兼明月交光好。
便假饶百岁拟如何，从他老。
知富贵，谁能保。
知功业，何时了。
算箪瓢金玉，所争多少。
一瞬光阴何足道，但思行乐常不早。
待春来携酒东风，眠芳草。


rhythmic: 迷仙引
author: 关咏
content:
春阴霁。
岸柳参差，袅袅金丝细。
画阁昼眠莺唤起。
烟光媚。
燕燕双高，引愁人如醉。
慵缓步，眉敛金铺倚。
嘉景易失，懊恼韶光改。
花空委。
忍厌厌地。
施朱粉，临鸾鉴，腻香销减摧桃李。
独自个凝睇。
暮云暗、遥山翠。
天色无情，四远低垂淡如水。
离恨托、征鸿寄。
旋娇波、暗落相思泪。
妆如洗。


rhythmic: 六州歌头
author: 刘潜
content:
秦亡草昧，刘项起吞并。
驱龙虎。
鞭寰宇。
斩长鲸。
扫枪。
血染彭门战。
视馀耳，皆鹰犬。
平祸乱。
归炎汉。
势奔倾。
兵散月明。
风急旌旗乱，刁斗三更。
命虞姬相对，泣听楚歌声。
玉帐魂惊。
泪盈盈。
恨花无主。
凝愁绪。
挥雪刃，掩泉扃。
时不利。
骓不逝。
困阴陵。
叱追兵。
喑呜摧天地，望归路，忍偷生。
功盖世。
成闲纪。
建遗灵。
江静水寒烟冷，波纹细、古木凋零。


rhythmic: 水调歌头
author: 刘潜
content:
落日塞垣路，风劲戛貂裘。
翩翩数骑闲猎，深入黑山头。
极目平沙千里，惟见雕弓白羽，铁面骇骅骝。
隐隐望青冢，特地起闲愁。
汉天子，方鼎盛，四百州。
玉颜皓齿，深锁三十六宫秋。
堂有经纶贤相，边有纵横谋将，不作翠蛾羞。
戎虏和乐也，圣主永无忧。


rhythmic: 六州歌头
author: 李冠
content:
凄凉绣岭，宫殿倚山阿。
明皇帝。
曾游地。
锁烟萝。
郁嵯峨。
忆惜真妃子。
艳倾国，方姝丽。
朝复暮。
嫔嫱妒。
宠偏颇。
三尺玉泉新浴，莲羞吐、红浸秋波。
听花奴，敲羯鼓，酣奏鸣鼍。
体不胜罗。
舞婆娑。
正霓裳曳。
惊烽燧。
千万骑。
拥雕戈。
情宛转。
魂空乱。
蹙双蛾。
奈兵何。
痛惜三春暮，委妖丽，马嵬坡。
平寇乱。
回宸辇。
忍重过。
香瘗紫囊犹有，鸿都客、钿合应讹。


rhythmic: 六州歌头
author: 李冠
content:
秦亡草昧，刘项起吞并。
鞭寰宇。
驱龙虎。
扫枪。
斩长鲸。
雪染中原战。
视馀耳，皆鹰犬。
平祸乱。
归炎汉。
势奔倾。
兵散月明。
风急旌旗乱，刁斗三更。
共虞姬相对，泣听楚歌声。
玉帐魂惊。
泪盈盈。
念花无主。
凝愁苦。
挥雪刃，掩泉扃。
时不利。
骓不逝。
困阴陵。
叱追兵。
呜喑摧天地，望归路，忍偷生。
功盖世，何处见遗灵。
江静水寒烟冷，波纹钿、古木凋零。


rhythmic: 水调歌头
author: 尹洙
content:
万倾太湖上，朝暮浸寒光。
吴王去後，台榭千古锁悲凉。
谁信蓬山仙子，天与经纶才器，等闲厌名缰。
敛翼下霄汉，雅意在沧浪。
晚秋里，烟寂静，雨微凉。
危亭好景，佳树修竹绕回塘。
不用移舟酌酒，自有青山渌水，掩映似潇湘。
莫问平生意，别有好思量。


rhythmic: 折红梅
author: 吴感
content:
喜冰澌初泮，微和渐入、东郊时节。
春消息，夜来顿觉，红梅数枝争发。
玉溪仙馆，不是个、寻常标格。
化工别与、一种风情，似匀点胭脂，染成香雪。
重吟细阅。
比繁杏夭桃，品格真别。
只愁共、彩云易散，冷落谢池风月。
凭谁向说。


rhythmic: 西湖念语
author: 欧阳修
content:
昔者王子猷之爱竹，造门不问于主人，陶渊明之卧舆，遇酒便留于道士。
况西湖之胜概，擅东颍之佳名。
虽美景良辰，固多于高会。
而清风明月，幸属于闲人。
并游或结于良朋，乘兴有时而独往。
鸣蛙暂听，安问属官而属私。
曲水临流，自可一觞而一咏。
至欢然而会意，亦傍若于无人。
乃知偶来常胜於特来，前言可信。


rhythmic: 蓦山溪
author: 欧阳修
content:
新正初破，三五银蟾满。
纤手染香罗，剪红莲、满城开遍。
楼台上下，歌管咽春风，驾香轮，停宝马，只待金乌晚。
帝城今夜，罗绮谁为伴。
应卜紫姑神，问归期、相思望断。
天涯情绪，对酒且开颜，春宵短。
春寒浅。
莫待金杯暖。


rhythmic: 凉州令・梁州令
author: 欧阳修
content:
翠树芳条。
的的裙腰初染。
佳人携手弄芳菲，绿阴红影，共展双纹簟。
插花照影窥鸾鉴。
只恐芳容减。
不堪零落春晚，青苔雨後深红点。
一去门闲掩。
重来却寻朱槛。
离离秋实弄轻霜，娇红脉脉，似见胭脂脸。
人非事往眉空敛。


rhythmic: 摸鱼儿
author: 欧阳修
content:
卷绣帘、梧桐秋院落，一霎雨添新绿。
对小池闲立残妆浅，向晚水纹如。
凝远目。
恨人去寂寂，凤枕孤难宿。
倚阑不足。
看燕拂风檐，蝶翻露草，两两长相逐。
双眉促。
可惜年华婉娩，西风初弄庭菊。
况伊家年少，多情未已难拘束。
那堪更趁凉景，追寻甚处垂杨曲。
佳期过尽，但不说归来，多应忘了，云屏去时祝。


rhythmic: 看花回
author: 欧阳修
content:
晓色初透东窗，醉魂方觉。
恋恋绣衾半拥，动万感脉脉，春思无托。
追想少年，何处青楼贪欢乐。
当媚景，恨月愁花，算伊全妄凤帏约。
空泪滴、真珠暗落。
又被谁、连宵留著。
不晓高天甚意，既付与风流，却恁情薄。


rhythmic: 梁州令
author: 欧阳修
content:
红杏墙头树。
紫萼香心初吐。
新年花发旧时枝，徘徊千绕，独共东风语。
阳台一梦如云雨。
为问今何处。
离情别恨多少，条条结向垂杨缕。
此事难分付。
初心本谁先许。
窃香解佩两沈沈，知他而今，记得当初否。
谁教薄轻相误。


rhythmic: 洞仙歌令・洞仙歌
author: 欧阳修
content:
楼前乱草，是离人方寸。
倚遍阑干意无尽。
罗巾掩，宿粉残眉、香未减，人与天涯共远。
香闺知人否，长是厌厌，拟写相思寄归信。
未写了，泪成行、早满香笺。
相思字、一时滴损。
便直饶、伊家总无情，也拼了一生，为伊成病。


rhythmic: 洞仙歌令・洞仙歌
author: 欧阳修
content:
情知须病，奈自家先肯。
天甚教伊恁端正。
忆年时、兰棹独倚春风，相怜处、月影花光相映。
别来凭谁诉，空寄香笺，拟问前欢甚时更。
後约与新期，易失难寻，空肠断、损风流心性。
除只把、芳尊强开颜，奈酒到愁肠，醉了还醒。


rhythmic: 踏莎行慢
author: 欧阳修
content:
独自上孤舟。
倚危樯目断。
难成暮雨，更朝云散。
凉劲残叶乱。
新月照、澄波浅。
今夜里，厌厌离绪难销遣。
强来就枕，灯残漏永，合相思眼。
分明梦见如花面。
依前是、旧庭院。
新月照，罗幕挂，珠帘卷。
渐向晓，脉然睡觉如天远。


rhythmic: 水调歌头
author: 苏舜钦
content:
潇洒太湖岸，淡伫洞庭山。
鱼龙隐处，烟雾深锁渺弥间。
方念陶朱张翰，忽有扁舟急桨，撇浪载鲈还。
落日暴风雨，归路绕汀湾。
丈夫志，当景盛，耻疏闲。
壮年何事憔悴，华发改朱颜。
拟借寒潭垂钓，又恐鸥鸟相猜，不肯傍青纶。
刺棹穿芦荻，无语看波澜。


rhythmic: 永遇乐
author: 解
content:
风暖莺娇，露浓花重，天气和煦。
院落烟收，垂杨舞困，无奈堆金缕。
谁家巧纵，青楼弦管，惹起梦云情绪。
忆当时、纹衾粲枕，未尝暂孤鸳侣。
芳菲易老，故人难聚。
到此翻成轻误。
阆苑仙遥，蛮笺纵写、何计传深诉。
青山绿水，古今长在，惟有旧欢何处。
空赢得、斜阳暮草，淡烟细雨。


rhythmic: 霜叶飞
author: 沈唐
content:
霜林凋晚，危楼迥，登临无限秋思。
望中闲想，洞庭波面，乱红初坠。
更萧索、风吹渭水。
长安飞舞千门里。
变景摧芳榭，唯有兰衰暮丛，菊残馀蕊。
回念花满华堂，美人一去，镇掩香闺经岁。
又观珠露，碎点苍苔，败梧飘砌。


rhythmic: 念奴娇
author: 沈唐
content:
杏花过雨，渐残红零落，胭脂颜色。
流水飘香人渐远，难托春心脉脉。
恨别王孙，墙阴目断，手把青梅摘。
金鞍何处，绿杨依旧南陌。
消散云雨须臾，多情因甚，有轻离轻拆。
燕语千般，争解说、些子伊家消息。
厚约深盟，除非重见，见了方端的。
而今无奈，寸肠千恨堆积。


rhythmic: 望海潮
author: 沈唐
content:
山光凝翠，川容如画，名都自古并州。
箫鼓沸天，弓刀似水，连营十万貔貅。
金骑走长楸。
少年人一一，锦带吴钩。
路入榆关，雁飞汾水正宜秋。
追思昔日风流。
有儒将醉吟，才子狂游。
松偃旧亭，城高故国，空馀舞榭歌楼。
方面倚贤候。
便恐为霖雨，归去难留。
好向西溪，恣携弦管宴兰舟。


rhythmic: 望南云慢
author: 沈唐
content:
木叶轻飞，乍雨歇亭皋，帘卷秋光。
栏隈砌角，绽拒霜几处，蓓深浅红芳。
应恨开时晚，伴翠菊、风前并香。
晓来寒露，嫩脸低凝，似带啼妆。
堪伤。
记得佳人，当时怨别，盈腮泪粉行行。
而今最苦，奈千里身心，两处凄凉。


rhythmic: 合欢带
author: 杜安世
content:
楼台高下玲珑。
斗芳草、绿阴浓。
芍药孤栖香艳晚，见樱桃、万颗初红。
巢喧乳燕，珠帘镂曳，满户香风。
罩纱帏、象床屏枕，昼眠才似朦胧。
起来无语更兼慵。
念分明、事成空。
被你厌厌牵系我，怪纤腰、绣带宽松。


rhythmic: 杜韦娘
author: 杜安世
content:
暮春天气，莺老燕子忙如织。
间嫩叶题诗哨梅小，乍遍水、新萍圆碧。
初牡丹谢了，秋千搭起，垂杨暗锁深深陌。
暖风轻，尽日闲把、榆钱乱掷。
恨寂寂。
芳容衰减，顿玳枕困无力。
为少年、狂荡恩情薄，尚未有、归来消息。


rhythmic: 更漏子
author: 杜安世
content:
庭远途程。
算万山千水，路入神京。
暖日春郊，绿柳红杏，香迳舞燕流莺。
客馆悄悄闲庭，堪惹旧恨深。
有多少驱驱，蓦岭涉水，枉费身心。
思想厚利高名。
谩惹得忧烦，枉度浮生。
幸有青松，白云深洞，清闲且乐升平。
长是宦游羁思，别离泪满襟。
望江乡踪迹，旧游题书，尚自分明。


rhythmic: 安公子
author: 杜安世
content:
又是春将半。
杏花零落闲庭院。
天气有时阴淡淡，绿杨轻软。
连画阁、绣帘半卷。
招新燕。
残黛敛、独倚阑干遍。
暗思前事，月下风流，狂踪无限。
惜恐莺花晚。
更堪容易相抛远。
离恨结成心上病，几时消散。
空际有、断云片片。
遥峰暖。


rhythmic: 梅花曲
author: 刘几
content:
结子非贪，有香不俗，宜当鼎鼐尝。
偶先红紫，度韶华、玉笛占年芳。
众花杂色满上林，未能教、腊雪埋藏。
却怕春风漏泄，一一尽天香。
不须更御铅黄。
知国色，禀自天真殊常。
只裁云缕，奈芳滑、玉体想仙妆。
少陵为尔东阁。
美艳激诗肠。


rhythmic: 花发状元红慢
author: 刘几
content:
三春向暮，万卉成阴、有嘉艳方坼。
娇姿嫩质。
冠群品，共赏倾城倾国。
上苑晴昼暄，千素万红尤奇特。
绮筵开，会咏歌才子，压倒元白。
别有芳幽苞小，步障华丝，绮轩油壁。
与紫鸳鸯、素蛱蝶。
自清旦、往往连夕。


rhythmic: 映山红慢
author: 元绛
content:
谷雨风前，占淑景、名花独秀。
露国色仙姿，品流第一，春工成就。
罗帏护日金泥皱。
映霞腮动檀痕溜。
长记得天上，瑶池阆苑曾有。
千匝绕、红玉阑干，愁只恐、朝云难久。
须款折、绣囊剩戴，细把蜂须频嗅。
佳人再拜抬娇面，敛红巾、捧金杯酒。


rhythmic: 满庭芳
author: 张伯端
content:
真铁牛儿，形容丑恶，性刚偏好争驰。
人人皆有，那角解牵骑。
种就黄芽满院，更须用、神水浇之。
宫里，若无此兽，安得似婴儿。
乾坤真动静，生成家活，总赖於伊。
饥餐虎髓，渴饮水银池。
夜半牵车进火，霞光迸、海底腾辉。
牧童笑，华池宴罢，乘个月明归。


rhythmic: 合宫歌
author: 赵祯
content:
缵重明。
端拱保凝命。
广大孝休德，永锡四海有庆。
觚坛寓礼正典名。
幔室雅奏，彩仗崇制定。
五位仿古甚盛。
蒿宫光符辰星。
高秋嘉时款芎灵。
交累圣。
上下来顾，寅畏歆纯诚。
三阶平。
金气肃，转和景。
翠葆御双观，巽风兑泽布令。
脂茶荡墨索清。
远迩向附，动植咸遂性。
表里穆悦，庶政醇，熙然胥庭。


rhythmic: 喜迁莺
author: 蔡挺
content:
霜天清晓。
望紫塞古垒，寒云衰草。
汗马嘶风，边鸿翻月，垅上铁衣寒早。
剑歌骑曲悲壮，尽道君恩难报。
塞垣乐，尽双锦带，山西年少。
谈笑。
刁斗静。
烽火一把，常送平安耗。
圣主忧边，威灵遐布，骄虏且宽天讨。
岁华向晚愁思，谁念玉关人老。
太平也，且欢娱，不惜金尊频倒。


rhythmic: 赏南枝
author: 曾巩
content:
暮冬天地闭，正柔木冻折，瑞雪飘飞。
对景见南山，岭梅露、几点清雅容姿。
丹染萼、玉缀枝。
又岂是、一阳有私。
大抵是、化工独许，使占却先时。
霜威莫苦凌持。
此花根性，想群卉争知。
贵用在和羹，三春里、不管绿是红非。
攀赏处、宜酒卮。


rhythmic: 花心动
author: 阮逸女
content:
仙苑春浓，小桃开，枝枝已堪攀折。
乍雨乍晴，轻暖轻寒，渐近赏花时节。
柳摇台榭东风软，帘栊静、幽禽调舌。
断魂远、闲寻翠径，顿成愁结。
此恨无人共说。
还立尽黄昏，寸心空切。
强整绣衾，独掩朱扉，簟枕为谁铺设。


rhythmic: 桂枝香
author: 王安石
content:
登临送目。
正故国晚秋，天气初肃。
千里澄江似练，翠峰如簇。
归帆去棹残阳里，背西风、酒旗斜矗。
彩舟云淡，星河鹭起，画图难足。
念往昔、繁华竞逐。
叹门外楼头，悲恨相续。
千古凭高，对此漫嗟荣辱。
六朝旧事随流水，但寒烟、芳草凝绿。
至今商女，时时犹唱，後庭遗曲。


rhythmic: 雨霖铃
author: 王安石
content:
孜孜。
向无明里、强作窠窟。
浮名浮利何济，堪留恋处，轮回仓猝。
幸有明空妙觉，可弹指超出。
缘底事、抛了全潮，认一浮沤作瀛渤。
本源自性天真佛。
祗些些、妄想中埋没。
贪他眼花阳艳，谁信道、本来无物。
一旦茫然，终被阎罗老子相屈。
便纵有、千种机筹，怎免伊唐突。


rhythmic: 千秋岁引
author: 王安石
content:
别馆寒砧，孤城画角。
一派秋声入寥廓。
东归燕从海上去，南来雁向沙头落。
楚台风，庾楼月，宛如昨。
无奈被些名利缚。
无奈被他情担阁。
可惜风流总闲却。
当初漫留华表语，而今误我秦楼约。
梦阑时，酒醒後，思量著。


rhythmic: 水龙吟
author: 章
content:
燕忙莺懒花残，正堤上、柳花飘坠。
轻飞点画青林，谁道全无才思。
闲趁游丝，静临深院，日长门闭。
傍珠帘散漫，垂垂欲下，依前被，风扶起。
兰帐玉人睡觉，怪春衣、雪粘琼缀。
绣床旋满，香球无数，才圆却碎。
时见蜂儿，仰粘轻粉，鱼吹池水。
望章台路杳，金鞍游荡，有盈盈泪。


rhythmic: 沁园春
author: 韦骧
content:
林叶阴浓，海云峰耸，夏景渐分。
称画堂开宴，雍雍笑语，高年耆德，初弄君恩。
汉相家声，一经传训，赏典今朝归庆门。
清和昼，见香飘百和，乐按长春。
休论。
万事纷纭。
算寿考、乡闾能几人。
况凤书才降，龟龄正永，莫辞金盏，一醉醺醺。
萱草忘忧，榴花含笑，庭院风光如再新。
成欢颂，愿齐坚桧柏，频奉丝纶。


rhythmic: 满庭芳
author: 则禅师
content:
咄这牛儿，身强力健，几人能解牵骑。
为贪原上，嫩草绿离离。
只管寻芳逐翠，奔驰後、不顾倾危。
争知道，山遥水远，回首到家迟。
牧童，今有智，长绳牢把，短杖高提。
入泥入水，终是不生疲。
直待心调步稳，青松下、孤笛横吹。
当归去，人牛不见，正是月明时。


rhythmic: 满庭芳
author: 陈偕
content:
岚影浮春，云容阁雨，澄泓碧展玻璃。
高低楼观，窗户舞涟漪。
别有轻盈水面，清讴起、舟叶如飞。
沙堤上，垂鞭信马，柳重绿交枝。
渐残红倒影，金波潋滟，弦管催归。
看飘香陈粉，满路扶携。
不尽湖边风月，孤山下、猿鸟须知。
东风里、年年此水，贮尽是和非。


rhythmic: 满庭芳
author: 陈偕
content:
榆荚抛钱，桃英胎子，杨花已送春归。
未成萍叶，水面绿纹肥。
沙暖溪禽行哺，忘机处、雏母相随。
重帘静，铜壶昼歇，声度竹间棋。
人生如意少，乐随春减，恨为情离。
怕牵愁勾怨，渐近金徽。
浮世更相代谢，江头明月，渡口斜晖。
关情处，摩挲钓石，莫遣上苔衣。


rhythmic: 泛清波摘遍
author: 晏几道
content:
催花雨小，著柳风柔，都似去年时候好。
露红烟绿，尽有狂情斗春早。
长安道。
秋千影里，丝管声中，谁放艳阳轻过了。
倦客登临，暗惜光阴恨多少。
楚天渺。
归思正如乱云，短梦未成芳草。
空把吴霜鬓华，自悲清晓。
帝城杳。


rhythmic: 洞仙歌
author: 晏几道
content:
春残雨过，绿暗东池道。
玉艳藏羞媚笑。
记当时、已恨飞镜欢疏，那至此，仍苦题花信少。
连环情未己，物是人非，月下疏梅似伊好。
澹秀色，黯寒香，粲若春容，何心顾、闲花凡草。
但莫使、情随岁华迁，便杳隔秦源，也须能到。


rhythmic: 六么令
author: 晏几道
content:
绿阴春尽，飞絮绕香阁。
晚来翠眉宫样，巧把远山学。
一寸狂心未说，已向横波觉。
画帘遮币。
新翻曲妙，暗许闲人带偷掏。
前度书多隐语，意浅愁难答。
昨夜诗有回纹，韵险还慵押。
都待笙歌散了，记取留时霎。


rhythmic: 六么令
author: 晏几道
content:
雪残风信，悠扬春消息。
天涯倚楼新恨，杨柳几丝碧。
还是南云雁少，锦字无端的。
宝钗瑶席。
彩弦声里，拼作尊前未归客。
遥想疏梅此际，月底香英白。
别後谁绕前溪，手拣繁枝摘。
莫道伤高恨远，付与临风笛。


rhythmic: 六么令
author: 晏几道
content:
日高春睡，唤起懒装束。
年年落花时候，惯得娇眠足。
学唱宫梅便好，更暖银笙逐。
黛蛾低绿。
堪教人恨，却似江南旧时曲。
常记东楼夜雪，翠幕遮红烛。
还是芳酒杯中，一醉光阴促。
曾笑阳台梦短，无计怜香玉。


rhythmic: 满庭芳
author: 晏几道
content:
南苑吹花，西楼题叶，故园欢事重重。
凭阑秋思，闲记旧相逢。
几处歌云梦雨，可怜便、流水西东。
别来久，浅情未有，锦字系征鸿。
年光还少味，开残槛菊，落尽溪桐。
漫留得，尊前淡月西风。
此恨谁堪共说，清愁付、绿酒杯中。
佳期在，归时待把，香袖看啼红。


rhythmic: 天香
author: 王观
content:
霜瓦鸳鸯，风帘翡翠，今年早是寒少。
矮钉明窗，侧开朱户，断莫乱教人到。
重阴未解，云共雪、商量不了。
青帐垂毡要密，红炉收围宜小。
呵梅弄妆试巧。
绣罗衣、瑞云芝草。
伴我语时同语，笑时同笑。
已被金尊劝倒。


rhythmic: 潇湘忆故人慢
author: 王安礼
content:
薰风微动，方樱桃弄色，萱草成窠。
翠帏敞轻罗。
试冰簟初展，几尺湘波。
疏帘广厦，寄潇洒、一枕南柯。
引多少、梦中归绪，洞庭雨棹烟蓑。
惊回处，闲昼永，但时时，燕雏莺友相过。
正绿影婆娑。
况庭有幽花，池有新荷。


rhythmic: 水调歌头
author: 曾布
content:
魏豪有冯燕，年少客幽并。
击球斗鸡为戏，游侠久知名。
因避仇、来东郡。
元戎留属中军。
直气凌貔虎，须臾叱咤风云。
凛凛坐中生。
偶乘佳兴。
轻裘锦带，东风跃马，往来寻访幽胜。
游冶出东城。
堤上莺花撩乱，香车宝马纵横。
草软平沙稳。
高楼两岸春风，语笑隔帘声。


rhythmic: 水调歌头
author: 曾布
content:
袖笼鞭敲镫。
无语独闲行。
绿杨下、人初静。
烟澹夕阳明。
窈窕佳人，独立瑶阶，掷果潘郎，瞥见红颜横波，不胜娇软倚银屏。
曳红裳，频推朱户，半开还掩，似欲倚、咿哑声里，细说深情。
因遣林间青鸟，为言彼此心期，的的深相许，窃香解佩，绸缪相顾不胜情。


rhythmic: 水调歌头
author: 曾布
content:
说良人滑将张婴。
从来嗜酒，还家镇长酩酊狂酲。
屋上鸣鸠空斗，梁间客燕相惊。
谁与花为主，兰房从此，朝云夕雨两牵萦。
似游丝飘荡，随风无定。
奈何岁华荏苒，欢计苦难凭。
唯见新恩缱绻，连枝并翼，香闺日日为郎，谁知松萝托蔓，一比一毫轻。


rhythmic: 水调歌头
author: 曾布
content:
一夕还家醉，开户起相迎。
为郎引裾相庇，低首略潜形。
情深无隐。
欲郎乘间起佳兵。
授青萍。
茫然抚叹，不忍欺心。
尔能负心於彼，於我必无情。
熟视花钿不足，刚肠终不能平。
假手迎天意，一挥霜刃。
窗间粉颈断瑶琼。


rhythmic: 水调歌头
author: 曾布
content:
凤凰钗、宝玉凋零。
惨然怅，娇魂怨，饮泣吞声。
还被凌波呼唤，相将金谷同游，想见逢迎处，揶揄羞面，妆脸泪盈盈。
醉眠人、醒来晨起，血凝螓首，但惊喧，白邻里、骇我卒难明。
思败幽囚推究，覆盆无计哀鸣。
丹笔终诬服，圜门驱拥，衔冤垂首欲临刑。


rhythmic: 水调歌头
author: 曾布
content:
向红尘里，有喧呼攘臂，转声辟众，莫遣人冤滥、杀张室，忍偷生。
僚吏惊呼呵叱，狂辞不变如初，投身属吏，慷慨吐丹诚。
仿佛缧绁，自疑梦中，闻者皆惊叹，为不平。
割爱无心，泣对虞姬，手戮倾城宠，翻然起死，不教仇怨负冤声。


rhythmic: 水调歌头
author: 曾布
content:
义城元靖贤相国，喜慕英雄士，赐金缯。
闻斯事，频叹赏，封章归印。
请赎冯燕罪，日边紫泥封诏，阖境赦深刑。
万古三河风义在，青简上、众知名。
河东注，任流水滔滔，水涸名难泯。
至今乐府歌咏。
流入管弦声。


rhythmic: 永遇乐
author: 王仲甫
content:
风折新英，雨肥繁实，又还如豆。
玉核初成，红腮尚浅，齿软酸透。
粉墙低亚，佳人惊见，不管露沾襟袖。
一枝钗子未插，应把手挪频嗅。
相思病酒，只因思此，免使文君眉皱。
入鼎调羹，攀林止渴，功业还依旧。
看看飞燕，衔将春去，又将欲、黄昏时候。
争如向、金盘满捧，共君王对酒。


rhythmic: 蓦山溪
author: 王仲甫
content:
挂冠神武，来作烟花主。
千里好江山，都尽是、君恩赐与。
风勾月引，催上泛宅时，酒倾玉，脍堆雪，总道神仙侣。
蓑衣箬笠，更著些儿雨。
横笛两三声，晚云中、惊鸥来去。
欲烦妙手，写入散人图，蜗角名，蝇头利，著甚来由顾。


rhythmic: 花心动
author: 王诜
content:
春欲来时，看雪里、新梅品流珍绝。
气韵楚江，颜色中央，数朵巧熔香蜡。
嫩苞珠泪圆金烛，娇腮润、蜂房微缺。
画栏悄，佳人道妆，醉吟风月。
淡白轻红谩说。
算何事、东君用心偏别。
赋与异姿，添与清香，堪向苦寒时节。


rhythmic: 落梅花・落梅
author: 王诜
content:
寿阳妆晚，慵匀素脸，经宵醉痕堪惜。
前村雪里，几枝初绽，□冰姿仙格。
忍被东风，乱飘满地，残英堆积。
可堪江上起离愁，凭谁说寄，肠断未归客。
流恨声传羌笛。
感行人、水亭山驿。
越溪信阻，仙乡路杳，但风流尘迹。


rhythmic: 花发沁园春
author: 王诜
content:
帝里春归，早先妆点，皇家池馆园林。
雏莺未迁，燕子乍归，时节戏弄晴阴。
琼楼珠阁，恰正在、柳曲花心。
翠袖艳、衣凭阑干，惯闻弦管新音。
此际相携宴赏，纵行乐随处，芳树遥岑。
桃腮杏脸，嫩英万叶，千枝绿浅红深。


rhythmic: 换遍歌头
author: 王诜
content:
雪霁轻尘敛，好风初报柳。
春寒浅、当三五。
是处鳌山耸，金羁宝乘，游赏遍蓬壶。
向黄昏时候。
对双龙阙门前，皓月华灯射，变清昼。
彩凤低衔天语。
承宣诏传呼。
飞上层霄，共陪霞觞频举。
更渐阑，正回路。


rhythmic: 蓦山溪
author: 陈济翁
content:
去年今日，从驾游西苑。
彩仗压金波，看水戏、鱼龙曼衍。
宝津南殿，宴坐近天颜，金杯酒，君王劝。
头上宫花颤。
六军锦绣，万骑穿杨箭。
日暮翠华归，拥钧天、笙歌一片。
如今关外，千里未归人，前山雨，西楼晚。
望断思君眼。


rhythmic: 蓦山溪
author: 陈济翁
content:
薰风时候。
芍药披晴昼。
天上玉阑干，展一枰、天家锦绣。
汉宫唐殿。
嫔御逞妖娆，飞燕女，太真妃，一样新妆就。
黄金拈线，色与红芳斗。
谁把绛绡衣，误将他、胭脂渍透。
晚风生处，襟袖卷浓香，持玉，秉纱笼，倚醉听更漏。


rhythmic: 水龙吟
author: 苏轼
content:
古来云海茫茫，道山绛阙知何处。
人间自有，赤城居士，龙蟠凤举。
清净无为，坐忘遗照，八篇奇语。
向玉霄东望，蓬莱暗霭，有云驾、骖风驭。
行尽九州四海，笑纷纷、落花飞絮。
临江一见，谪仙风采，无言心许。
八表神游，浩然相对，酒酣箕踞。
待垂天赋就，骑鲸路稳，约相将去。


rhythmic: 水龙吟
author: 苏轼
content:
楚山修竹如云，异材秀出千林表。
龙须半翦，凤膺微涨，玉肌匀绕。
木落淮南，雨晴云梦，月明风袅。
自中郎不见，桓伊去後，知孤负、秋多少。
闻道岭南太守，後堂深、绿珠娇小。
绮窗学弄，梁州初遍，霓裳未了。
嚼徵含宫，泛商流羽，一声云杪。
为使君洗尽，蛮风瘴雨，作霜天晓。


rhythmic: 水龙吟
author: 苏轼
content:
似花还似非花，也无人惜从教坠。
抛家傍路，思量却是，无情有思。
萦损柔肠，困酣娇眼，欲开还闭。
梦随风万里，寻郎去处，又还被、莺呼起。
不恨此花飞尽，恨西园、落红难缀。
晓来雨过，遗踪何在，一池萍碎。
春色三分，二分尘土，一分流水。
细看来，不是杨花点点，是离人泪。


rhythmic: 水龙吟
author: 苏轼
content:
小舟横截春江，卧看翠壁红楼起。
云间笑语，使君高会，佳人半醉。
危柱哀弦，艳歌馀响，绕云萦水。
念故人老大，风流未减，独回首、烟波里。
推枕惘然不见，但空江、月明千里。
五湖闻道，扁舟归去，仍携西子。
云梦南州，武昌南岸，昔游应记。
料多情梦里，端来见我，也参差是。


rhythmic: 满庭芳
author: 苏轼
content:
归去来兮，吾归何处，万里家在岷峨。
百年强半，来日苦无多。
坐见黄州再闰，儿童尽、楚语吴歌。
山中友，鸡豚社酒，相劝老东坡。
云何。
当此去，人生底事，来往如梭。
待闲看，秋风洛水清波。
好在堂前细柳，应念我、莫翦柔柯。
仍传语，江南父老，时与晒渔蓑。


rhythmic: 满庭芳
author: 苏轼
content:
香雕盘，寒生冰箸，画堂别是风光。
主人情重，开宴出红妆。
腻玉圆搓素颈，藕丝嫩、新织仙裳。
双歌罢，虚檐转月，馀韵尚悠扬。
人间，何处有，司空见惯，应谓寻常。
坐中有狂客，恼乱愁肠。
报道金钗坠也，十指露、春笋纤长。
亲曾见，全胜宋玉，想像赋高唐。


rhythmic: 满庭芳
author: 苏轼
content:
蜗角虚名，蝇头微利，算来著甚乾忙。
事皆前定，谁弱又谁强。
且趁闲身未老，尽放我、些子疏狂。
百年里，浑教是醉，三万六千场。
思量。
能几许，忧愁风雨，一半相妨。
又何须，抵死说短论长。
幸对清风皓月，苔茵展、云幕高张。
江南好，千锺美酒，一曲满庭芳。


rhythmic: 满庭芳
author: 苏轼
content:
三十三年，今谁存者，算只君与长江。
凛然苍桧，霜干苦难双。
闻道司州古县，云溪上、竹坞松窗。
江南岸，不因送子，宁肯过吾邦。
。
疏雨过，风林舞破，烟盖云幢。
愿持此邀君，一饮空缸。
居士先生老矣，真梦里、相对残。
歌舞断，行人未起，船鼓已逄逄。


rhythmic: 满庭芳
author: 苏轼
content:
三十三年，飘流江海，万里烟浪云帆。
故人惊怪，憔悴老青衫。
我自疏狂异趣，君何事、奔走尘凡。
流年尽，穷途坐守，船尾冻相衔。
。
淮浦外，层楼翠壁，古寺空岩。
步携手林间，笑挽ホホ。
莫上孤峰尽处，萦望眼、云海相搀。
家何在，因君问我，归梦绕松杉。


rhythmic: 水调歌头
author: 苏轼
content:
落日绣帘卷，亭下水连空。
知君为我，新作窗户湿青红。
长记平山堂上，枕江南烟雨，渺渺没孤鸿。
认得醉翁语，山色有无中。
一千顷，都镜净，倒碧峰。
忽然浪起，掀舞一叶白头翁。
堪笑兰台公子，未解庄生天籁，刚道有雌雄。
一点浩然气，千里快哉风。


rhythmic: 水调歌头
author: 苏轼
content:
安石在东海，从事鬓惊秋。
中年亲友难别，丝竹缓离愁。
一旦功成名遂，准拟东还海道，扶病入西州。
雅志困轩冕，遗恨寄沧洲。
岁云暮，须早计，要褐裘。
故乡归去千里，佳处辄迟留。
我醉歌时君和，醉倒须君扶我，惟酒可忘忧。
一任刘玄德，相对卧高楼。


rhythmic: 水调歌头
author: 苏轼
content:
明月几时有，把酒问青天。
不知天上宫阙，今夕是何年。
我欲乘风归去，又恐琼楼玉宇，高处不胜寒。
起舞弄清影，何似在人间。
转朱阁，低绮户，照无眠。
不应有恨，何事长向别时圆。
人有悲欢离合，月有阴晴圆缺，此事古难全。
但愿人长久，千里共婵娟。


rhythmic: 水调歌头
author: 苏轼
content:
昵昵儿女语，灯火夜微明。
恩冤尔汝来去，弹指泪和声。
忽变轩昂勇士，一鼓填然作气，千里不留行。
回首暮云远，飞絮搅青冥。
众禽里，真彩凤，独不鸣。
跻攀寸步千险，一落百寻轻。
烦子指间风雨，置我肠中冰炭，起坐不能平。
推手从归去，无泪与君倾。


rhythmic: 满江红
author: 苏轼
content:
忧喜相寻，风雨过、一江春绿。
巫峡梦、至今空有，乱山屏簇。
何似伯鸾携德耀，箪瓢未足清欢足。
渐粲然、光彩照阶庭，生兰玉。
幽梦里，传心曲。
肠断处，凭他续。
文君婿知否，笑君卑辱。
君不见周南歌汉广，天教夫子休乔木。
便相将、左手抱琴书，云间宿。


rhythmic: 满江红
author: 苏轼
content:
江汉西来，高楼下、蒲萄深碧。
犹自带、岷峨云浪，锦江春色。
君是南山遗爱守，我为剑外思归客。
对此间、风物岂无情，殷勤说。
江表传，君休读。
狂处士，真堪惜。
空洲对鹦鹉，苇花萧瑟。
不独笑书生争底事，曹公黄祖俱飘忽。
愿使君、还赋谪仙诗，追黄鹤。


rhythmic: 满江红
author: 苏轼
content:
东武南城，新堤固、涟漪初溢。
隐隐遍、长林高阜，卧红堆碧。
枝上残花吹尽也，与君更向江头觅。
问向前、犹有几多春，三之一。
官里事，何时毕。
风雨外，无多日。
相将泛曲水，满城争出。
君不见兰亭修禊事，当时坐上皆豪逸。
到如今、修竹满山阴，空陈迹。


rhythmic: 满江红
author: 苏轼
content:
清颖东流，愁目断、孤帆明灭。
宦游处、青山白浪，万重千叠。
孤负当年林下意，对床夜雨听萧瑟。
恨此生、长向别离中，添华发。
一尊酒，黄河侧。
无限事，从头说。
相看恍如昨，许多年月。
衣上旧痕馀苦泪，眉间喜气添黄色。
便与君、池上觅残春，花如雪。


rhythmic: 满江红
author: 苏轼
content:
天岂无情，天也解、多情留客。
春向暖、朝来底事，尚飘轻雪。
君过春来纡组绶，我应归去耽泉石。
恐异时、杯酒忽相思，云山隔。
浮世事，俱难必。
人纵健，头应白。
何辞更一醉，此欢难觅。
欲向佳人诉离恨，泪珠先已凝双睫。
但莫遣、新燕却来时，音书绝。


rhythmic: 归朝欢
author: 苏轼
content:
我梦扁舟浮震泽。
雪浪摇空千顷白。
觉来满眼是庐山，倚天无数开青壁。
此生长接淅。
与君同是江南客。
梦中游，觉来清赏，同作飞梭掷。
明日西风还挂席。
唱我新词泪沾臆。
灵均去後楚山空，澧阳兰芷无颜色。
君才如梦得。


rhythmic: 念奴娇
author: 苏轼
content:
大江东去，浪淘尽、千古风流人物。
故垒西边人道是，三国周郎赤壁。
乱石穿空，惊涛拍岸，卷起千堆雪。
江山如画，一时多少豪杰。
遥想公瑾当年，小乔初嫁了，雄姿英发。
羽扇纶巾谈笑间，强虏灰飞烟灭。
故国神游，多情应笑，我早生华发。
人间如梦，一尊还酹江月。


rhythmic: 沁园春
author: 苏轼
content:
孤馆灯青，野店鸡号，旅枕梦残。
渐月华收练，晨霜耿耿，云山锦，朝露清清。
世路无穷，劳生有限，似此区区长鲜欢。
微吟罢，凭征鞍无语，往事千端。
当时共客长安。
似二陆初来俱少年。
有笔头千字，胸中万卷，致君尧舜，此事何难。
用舍由时，行藏在我，袖手何妨闲处看。
身长健，但优游卒岁，且斗尊前。


rhythmic: 戚氏
author: 苏轼
content:
玉龟山。
东皇灵媲统群仙。
绛阙，翠房深迥，倚霏烟。
幽闲。
志萧然。
金城千里锁婵娟。
当时穆满巡狩。
翠华曾到海西边。
风露明霁，鲸波极目，势浮舆盖方圆。
正迢迢丽日。
玄圃清寂，琼草芊绵。
争解绣勒香鞯。
鸾辂驻跸，八马戏芝田。
瑶池近、画楼隐隐，翠鸟翩翩。
肆华筵。
间作脆管鸣弦。
宛若帝所钧天。
稚颜皓齿，绿发方瞳，圆极恬淡高妍。
尽倒琼壶酒，献金鼎药，固大椿年。
缥缈飞琼妙舞，命双成、奏曲醉留连。
云韵响泻寒泉。
浩歌畅饮，斜月低河汉。
渐渐绮霞、天际红深浅。
动归思、回首尘寰。
烂漫游、玉辇东还。


rhythmic: 贺新郎
author: 苏轼
content:
乳燕飞华屋。
悄无人、桐阴转午，晚凉新浴。
手弄生绡白团扇，扇手一时似玉。
渐困倚、孤眠清熟。
帘外谁来推绣户，枉教人、梦断瑶台曲。
又却是，风敲竹。
石榴半吐红巾蹙。
待浮花、浪蕊都尽，伴君幽独。
艳一枝细看取，芳心千重似束。
又恐被、秋风惊绿。
若待得君来向此，花前对酒不忍触。
共粉泪，两蔌蔌。


rhythmic: 洞仙歌
author: 苏轼
content:
江南腊尽，早梅花开後。
分付新春与垂柳。
细腰肢、自有入格风流，仍更是、骨体清英雅秀。
永丰坊那畔，尽日无人，惟见金丝弄晴昼。
断肠是，飞絮时，绿叶成阴，无个事、一成消瘦。
又莫是、东风逐君来，便吹散眉间，一点春皱。


rhythmic: 洞仙歌
author: 苏轼
content:
冰肌玉骨，自清凉无汗。
水殿风来暗香满。
绣帘开、一点明月窥人，人未寝、枕钗横鬓乱。
起来携素手，庭户无声，时见疏星渡河汉。
试问夜如何，夜已三更，金波淡、玉绳低转。
但屈指、西风几时来，又不道、流年暗中偷换。


rhythmic: 三部乐
author: 苏轼
content:
美人如月。
乍见掩暮云，更增妍绝。
算应无恨，安用阴晴圆缺。
娇甚空只成愁，待下床又懒，未语先咽。
数日不来，落尽一庭红叶。
今朝置酒强起，问为谁减动，一分香雪。
何事散花却病，维摩无疾。
却低眉、惨然不答。
唱金缕、一声怨切。


rhythmic: 永遇乐
author: 苏轼
content:
长忆别时，景疏楼上，明月如水。
美酒清歌，留连不住，月随人千里。
别来三度，孤光又满，冷落共谁同醉。
卷珠帘，凄然顾影，共伊到明无寐。
今朝有客，来从淮上，能道使君深意。
凭仗清淮，分明到海，中有相思泪。
而今何在，西垣清禁，夜永露华侵被。
此时看，回廊晓月，也应暗记。


rhythmic: 永遇乐
author: 苏轼
content:
明月如霜，好风如水，清景无限。
曲港跳鱼，圆荷泻露，寂寞无人见。
如三鼓，铿然一叶，黯黯梦云惊断。
夜茫茫，重寻无处，觉来小园行遍。
天涯倦客，山中归路，望断故园心眼。
燕子楼空，佳人何在，空锁楼中燕。
古今如梦，何曾梦觉，但有旧欢新怨。
异时对，黄楼夜景，为余浩叹。


rhythmic: 哨遍
author: 苏轼
content:
为米折腰，因酒弃家，口体交相累。
归去来，谁不遣君归。
觉从前皆非今是。
露未。
征夫指予归路，门前笑语喧童稚。
嗟旧菊都荒，新松暗老，吾年今已如此。
但小窗容膝闭柴扉。
策杖看孤云暮鸿飞。
云出无心，鸟倦知还，本非有意。
噫。
归去来兮。
我今忘我兼忘世。
亲戚无浪语，琴书中有真味。
步翠麓崎岖，泛溪窈窕，涓涓暗谷流春水。
观草木欣荣，幽人自感，吾生行且休矣。
念寓形宇内复几时。
不自觉皇皇欲何之。
委吾心、去留谁计。
神仙知在何处，富贵非吾志。
但知临水登山啸咏，自引壶觞自醉。


rhythmic: 哨遍
author: 苏轼
content:
睡起画堂，银蒜押帘，珠幕云垂地。
初雨歇，洗出碧罗天，正溶溶养花天气。
一霎暖风回芳草，荣光浮动，掩皱银塘水。
方杏靥匀酥，花吐绣，园林排比红翠。
见乳燕捎蝶过繁枝。
忽一线炉香逐游丝。
昼永人闲，独立斜阳，晚来情味。
便乘兴携将佳丽。
深入芳菲里。
拨胡琴语，轻拢慢捻总伶俐。
看紧约罗裙，急趣檀板，霓裳入破惊鸿起。
颦月临眉，醉霞横脸，歌声悠扬云际。
任满头红雨落花飞。
渐鹊楼西玉蟾低。
尚徘徊、未尽欢意。
君看今古悠悠，浮宦人间世。


rhythmic: 满庭芳
author: 苏轼
content:
归去来兮，清溪无底，上有千仞嵯峨。
画楼东畔，天远夕阳多。
老去君恩未报，空回首、弹铗悲歌。
船头转，长风万里，归马驻平坡。
无何。
何处有，银潢尽处，天女停梭。
问何事人间，久戏风波。
顾谓同来稚子，应烂汝、腰下长柯。
青衫破，群仙笑我，千缕挂烟蓑。


rhythmic: 祝英台近
author: 苏轼
content:
挂轻帆，飞急桨，还过钓台路。
酒病无聊，枕听鸣橹。
断肠簇簇云山，重重烟树，回首望、孤城何处。
闲离阻。
谁念萦损襄王，何曾梦云雨。
旧恨前欢，心事两无据。
要知欲见无由，痴心犹自，倩人道、一声传语。


rhythmic: 念奴娇
author: 苏轼
content:
凭高眺远，见长空万里，云无留迹。
桂魄飞来光射处，冷浸一天秋碧。
玉宇琼楼，乘鸾来去，人在清凉国。
江山如画，望中烟树历历。
我醉拍手狂歌，举杯邀月，对影成三客。
起舞徘徊风露下，今夕不知何夕。
便欲乘风，翻然归去，何用骑鹏翼。
水晶宫里，一声吹断横笛。


rhythmic: 水龙吟
author: 苏轼
content:
小沟东接长江，柳堤苇岸连云际。
烟村潇洒，人闲一哄，渔樵早市。
永昼端居，寸阴虚度，了成何事。
但丝莼玉藕，珠粳锦鲤，相留恋，又经岁。
因念浮丘旧侣，惯瑶池、羽觞沈醉。
青鸾歌舞，铢衣摇曳，壶中天地。
飘堕人间，步虚声断，寒露风细。
抱素琴，独向银蟾影里，此怀难寄。


rhythmic: 水龙吟
author: 苏轼
content:
露寒烟冷蒹葭老，天外征鸿寥唳。
银河秋晚，长门灯悄，一声初至。
应念潇湘，岸遥人静，水多菰米。
□望极平田，徘徊欲下，依前被、风惊起。
须信衡阳万里。
有谁家、锦书遥寄。
万重云外，斜行横阵，才疏又缀。
仙掌月明，石头城下，影摇寒水。
念征衣未捣，佳人拂杵，有盈盈泪。


rhythmic: 醉翁操
author: 苏轼
content:
琅然。
清圜。
谁弹。
响空山。
无言。
惟翁醉中知其天。
月明风露娟娟。
人未眠。
荷蒉过山前。
曰有心也哉此贤。
醉翁啸咏，声和流泉。
醉翁去後，空有朝吟夜怨。
山有时而童巅。
水有时而回川。
思翁无岁年。
翁今为飞仙。


rhythmic: 千秋岁
author: 苏轼
content:
岛边天外。
未老身先退。
珠泪溅，丹衷碎。
声摇苍玉佩。
色重黄金带。
一万里。
斜阳正与长安对。
道远谁云会。
罪大天能盖。
君命重，臣节在。
新恩犹可觊。
旧学终难改。
吾已矣。
乘桴且恁浮於海。


rhythmic: 水龙吟
author: 李之仪
content:
晚来轻拂，游云尽卷，霁色寒相射。
银潢半掩，秋毫欲数，分明不夜。
玉传声，羽衣催舞，此欢难借。
凛清辉，但觉圆光照影，冰壶莹、真无价。
闻道水晶宫殿，蕙炉薰、珠帘高挂。
琼枝半倚，瑶觞更劝，莺娇燕姹。
目断魂飞，翠萦红绕，空吟小砑。
想归来醉里，鸾篦凤朵，倩何人卸。


rhythmic: 蓦山溪
author: 李之仪
content:
神仙院宇，记得春归後。
蜂蝶不胜闲，惹残香、萦纡深透。
玉徽指稳，别是一般情，方永昼。
因谁瘦。
都为天然秀。
桐阴未减，独自携芳酎。
再弄想前欢，拊金樽、何时似旧。
凭谁说与，潘鬓转添霜，飞陇首。
云将皱。
应念相思久。


rhythmic: 蓦山溪
author: 李之仪
content:
金柔火老，欲避几无地。
谁借一檐风，锁幽香、清邃。
瑶阶珠砌，如膜遇金篦，流水外，落花前，岂是人能致。
擘鳞泛玉，笑语皆真类。
惆怅月边人，驾云、何方适意。
么弦咽处，空感旧时声，兰易歇，恨偏长，魂断成何事。


rhythmic: 蓦山溪
author: 李之仪
content:
蛾眉亭上，今日交冬至。
已报一阳生，更佳雪、因时呈瑞。
匀飞密舞，都是散天花，山不见，水如山，浑在冰壶里。
平生选胜，到此非容易。
弄月与燃犀，漫劳神、徒能惊世。
争如此际，天意巧相符，须痛饮，庆难逢，莫诉厌厌醉。


rhythmic: 蓦山溪
author: 李之仪
content:
晚来寒甚，密雪穿庭户。
如在广寒宫，惊满目、瑶林琼树。
佳人乘兴，应是得欢多，泛新声，催金盏，别有留心处。
争知这里，没个人言语。
拨尽火边灰，搅愁肠、飞花舞絮。
凭谁子细，说与此时情，欢暂歇，酒微醺，还解相思否。


rhythmic: 满庭芳
author: 李之仪
content:
一到江南，三逢此夜，举头羞见婵娟。
黯然怀抱，特地遣谁宽。
分外清光泼眼，迷漾、无计拘拦。
天如洗，星河尽掩，全胜异时看。
佳人，还忆否，年时此际，相见方难。
谩红绫偷寄，孤被添寒。
何事佳期再睹，翻怅望、重叠关山。
归来呵，休教独自，肠断对团圆。


rhythmic: 满庭芳
author: 李之仪
content:
花陌千条，珠帘十里，梦中还是扬州。
月斜河汉，曾记醉歌楼。
谁赋红绫小砑，因飞絮、天与风流。
春常在，仙源路隔，空自泛渔舟。
新秋。
初雨过，龙团细碾，雪乳浮瓯。
问殷勤何处，特地相留。
应念长门赋罢，消渴甚、无物堪酬。
情无尽，金扉玉榜，何日许重游。


rhythmic: 玉蝴蝶
author: 李之仪
content:
坐久灯花开尽，暗惊风叶，初报霜寒。
冉冉年华催暮，颜色非丹。
搅回肠、蛩吟似织，留恨意、月彩如摊。
惨无欢。
篆烟萦素，空转雕盘。
何难。
别来几日，信沈鱼鸟，情满关山。
耳边依约，常记巧语绵蛮。
聚愁窠、蜂房未密，倾泪眼、海水犹悭。


rhythmic: 谢池春
author: 李之仪
content:
残寒销尽，疏雨过、清明後。
花径敛馀红，风沼萦新皱。
乳燕穿庭户，飞絮沾襟袖。
正佳时，仍晚昼。
著人滋味，真个浓如酒。
频移带眼，空只恁、厌厌瘦。
不见又思量，见了还依旧。
为问频相见，何似长相守。


rhythmic: 蓦山溪
author: 李之仪
content:
青楼薄，已分终难偶。
寻遍绮罗间，悄无个、眼中翘秀。
江南春晓，花发乱莺飞，情渐透。
休辞瘦。
果有人相候。
醉乡路稳，常是身偏後。
谁谓正欢时，把相思、番成红豆。
千言万语，毕竟总成虚，章台柳。
青青否。
魂梦空搔首。


rhythmic: 无愁可解
author: 陈
content:
光景百年，看便一世。
生来不识愁味。
问愁何处来，更开解个甚底。
万事从来风过耳。
何用不著心里。
你唤做、展却眉头，便是达者，也则恐未。
此理。
本不通言，何曾道、欢游胜如名利。
道即浑是错，不道如何即是。
这里元无我与你。


rhythmic: 水调歌头
author: 苏辙
content:
离别一何久，七度过中秋。
去年东武今夕，明月不胜愁。
岂意彭城山下，同泛清河古汴，船上载凉州。
鼓吹助清赏，鸿雁起汀洲。
坐中客，翠羽帔，紫绮裘。
素娥无赖，西去曾不为人留。
今夜清尊对客，明夜孤帆水驿，依旧照离忧。
但恐同王粲，相对永登楼。


rhythmic: 沁园春
author: 陈睦
content:
小雪初晴，画舫明月，强饮未眠。
念翠鬟双耸，舞衣半卷，琵琶催拍，促管危弦。
密意虽具，欢期难偶，遣我离情愁绪牵。
追思处，奈溪桥道窄，无计留连。
天天。
莫是前缘。
自别後、深诚谁为传。
想玉篦偷付，珠囊暗解，两心长在，须合金钿。
浅淡精神，温柔情性，记我疏狂应痛怜。
空肠断，奈衾寒漏永，终夜如年。


rhythmic: 满江红
author: 李婴
content:
荆楚风烟，寂寞近、中秋时候。
露下冷、兰英将谢，苇花初秀。
归燕殷勤辞巷陌，鸣蛩凄楚来窗牖。
又谁念、江边有神仙，飘零久。
横琴膝，携筇手。
旷望眼，闲吟口。
任纷纷万事，到头何有。
君不见、凌烟冠剑客，何人气貌长依旧。
归去来、一曲为君吟，为君寿。


rhythmic: 满庭芳
author: 琴操
content:
山抹微云，天连衰草，画角声断斜阳。
暂停征辔，聊共饮离觞。
多少蓬莱旧侣，频回首、烟霭茫茫。
孤村里，寒鸦万点，流水绕红墙。
魂伤。
当此际，轻分罗带，暗解香囊。
谩赢得，青楼薄名狂。
此去何时见也，襟袖上、空有馀香。
伤心处，高城望断，灯火已昏黄。


rhythmic: 满庭芳
author: 舒づ
content:
寒日穿帘，澄江凭槛，练光浮动馀霞。
蓼汀芦岸，黄叶衬孤花。
天外征帆隐隐，残云共、流水无涯。
登临处，琼枝潋滟，风帽醉斜。
丰年，时节好，玉香田舍，酒满渔家。
算浮世劳生，事事输他。
便恁从今酩酊，休更问、白雪笼纱。
还须仗，神仙妙手，传向画图夸。


rhythmic: 满庭芳
author: 舒づ
content:
红叶飘零，寒烟疏淡，楼台半在云间。
望中风景，图画也应难。
又是重阳过了，东篱下、黄菊阑珊。
陶潜病，风流载酒，秋意与人闲。
霞冠。
倒处，瑶台唱罢，如梦中还。
但醉里赢得，满眼青山。
华发看看满也，留不住、当日朱颜。
平生事，从头话了，独自却凭栏。


rhythmic: 满庭芳
author: 舒づ
content:
阊阖天门，芙蓉春殿，几年目断鸡翘。
短蓬秋鬓，端幸倚琼瑶。
南圃花边小院，西湖畔、云低双桥。
归时节，红香露冷，月影上芭蕉。
明朝。
那可望，旗亭烟草，柳渡寒潮。
但万户千门，恨客歌樵。
戏彩光浮衮绣，听鸣珂、响逼云宵。
应回首，绮裘醉客，还是独吹箫。


rhythmic: 六州
author: 范祖禹
content:
太平功。
拥佑帝尧聪。
歌九德，偃五戎。
寰海被祥风。
车书万里文轨同。
自南北西东。
耕田凿井，戏垂髫华发，跻仁寿域变时雍。
大明方天中。
弃养东朝苦匆匆。
玉座如存，永隔慈容。
恨难穷。
崇庆空。
飙轮仙驭无踪。
超宇宙，驾云龙。
翟掩轩宫。
柏城王气长郁葱。
温洛照寒崧。
光灵在上，徽音流千古，昭如日月丽层穹。
太任家邦隆。
彤史青编永垂鸿。


rhythmic: 十二时・忆少年
author: 范祖禹
content:
转招摇。
厚陵回望，双阙起。
晓日丽谯。
金爵上干霄。
风雨阕，夜宫闭，不重朝。
奉鸾镳渐遥。
玉京知何处，飞英衔恤，乱絮缠悲，春路迢迢。
缥缈哀音，发龙笳凤箫。
光景同，惨淡度岩邑，指河桥。
马萧萧。
络绎星轺。
拂天容卫，江海上寒潮。
万国魂销。
追昔御东朝。
开钿扇，垂珠箔，侍貂。
宝香烧。
散飘。
开仁寿域，神孙高拱，渤，玉烛方调。


rhythmic: 虞神歌
author: 范祖禹
content:
驾玉龙。
设初虞祭终。
前旌举，天回洛水，路转崧峰。
瞻寥廓，烟霏冲融。
无踪。
震地鼓吹悲雄。
谁何羽卫重。
拂云旗帜眩青红。
来渐东。
清尘洒道，修职百神恭。
回首苍茫醅雾雨吹风。
掩泉宫。
□□□□□□□□□寰畿入，山川改容。
鼓钟临近次，千官望拜，涕泪衡从。
人如堵，晨光葱茏。
阙穹隆。
驰道禁水相通。
当年游幸空。
皇仪事毕泣重瞳。
哀未穷。


rhythmic: 满庭芳
author: 了元
content:
鳞甲何多，羽毛无数，悟来佛性皆同。
世人何事，刚爱口头浓。
痛把群生割剖，刀头转、鲜血飞红。
□□□，零炮碎炙，不忍见渠侬。
喉咙。
才咽罢，龙肝凤髓，毕竟无踪。
谩赢得、生前夭寿多凶。
奉劝世人省悟，休恣意、激恼阎翁。
轮回转，本来面目，改换片时中。


rhythmic: 醉翁操
author: 郭祥正
content:
冷冷潺潺。
寒泉。
泻云间。
如弹。
醉翁洗心逃区寰。
自期猿鹤俱闲。
情未阑。
日暮造深原。
异芳谁与搴。
忘还。
琼楼玉阙，归去何年。
遗风馀思，犹有猿吟鹤怨。
花落溪边。
萧然。
莺语林中清圆。
空山。
春又残。
客怀文章仙。


rhythmic: 绛都春
author: 丁仙现
content:
融和又报。
乍瑞霭霁色，皇州春早。
翠竞飞，玉勒争驰都门道。
鳌山彩结蓬莱岛。
向晚色、双龙衔照。
绛绡楼上，彤芝盖底，仰瞻天表。
缥缈。
风传帝乐，庆三殿共赏，群仙同到。
迤逦御香，飘满人间闻嬉笑。
须臾一点星球小。


rhythmic: 夏初临
author: 刘泾
content:
泛水新荷，舞风轻燕，园林夏日初长。
庭树阴浓，雏莺学弄新簧。
小桥飞如横塘。
跨青苹、绿藻幽香。
朱阑斜倚，霜纨未摇，衣袂先凉。
歌欢稀遇，怨别多同，路遥水远，烟淡梅黄。
轻衫短帽，相携洞府流觞。
况有红妆。
醉归来、宝蜡成行。


rhythmic: 桂枝香
author: 黄裳
content:
人烟一簇。
正寄演，客飞升，翠微麓。
楼阁参差，下瞰水天红绿。
腰间剑去人安在，记千年、寸阴何速。
山趋三岸，潭吞二水，岁丰人足。
是处有、雕阑送目。
更无限笙歌，芳酝初熟。
休诧滕王看处，落霞孤鹜。
雨中尤爱烟波上，见渔舟、来去相逐。
数声歌向芦花，还疑是湘灵曲。


rhythmic: 桂枝香
author: 黄裳
content:
插云翠壁。
为送目，入遥空，见山色。
金鼎丹成去也，晋朝高客。
百花岩下遗孙在，赋何人、离尘风骨。
翠微缘近，希夷志远，洞天踪迹。
近剑有、为龙信息。
怪潭上灵光，雷电相击。
尤好风波乍霁，鹭汀斜日。
倚栏白尽行人鬓，但沈沈、群岫凝碧。
利名休事蝇头，飞送君南北。


rhythmic: 蓦山溪
author: 葛胜仲
content:
出门西笑。
千里长安道。
不用引离声，便登荣、十洲三岛。
画船珠箔，苹末水风凉，随柳岸，楚台人，景与人俱好。
应嗟见晚，玉殿生清晓。
正是妙年时，步承明、谋身须早。
轺车肤使，新逐凯歌回，恩绋重，彩衣轻，嘉庆知多少。


rhythmic: 念奴娇
author: 米友仁
content:
九秋气爽，正溪山雨过，茅檐清暇。
篱菊妍英，知是为，佳节重阳开也。
色妙香殊，匀浮瓯面，俗状卑金。
歌狂饮俊，满簪还更盈把。
村外草草杯盘，边尘不动，欲买应无价。
端使晴霄风露冷，云卷烟收平野。
向晚婵娟，半轮斜照，想见成清夜。
玉山颓处，要看猗帽如画。


rhythmic: 念奴娇
author: 米友仁
content:
阑干倚处。
戏裁成、彭泽当年奇语。
三径荒凉怀旧里，我欲扁舟归去。
鸟倦知还，寓形宇内，今已年如许。
小窗容膝，要寻情话亲侣。
郭外粗有西畴，故园松菊，日涉方成趣。
流水涓涓千涧上，云绕奇峰无数。
窈窕经丘，风清月了，时看烟中雨。
萧然巾岸，引觞寄傲衡宇。


rhythmic: 白雪
author: 米友仁
content:
洞天昼永，正中和时候，凉飙初起。
羽扇纶巾，云流处，水绕山重云委。
好雨新晴，绮霞明丽，全是丹青戏。
豪攘横卷，楚天应解深秘。
留滞。
字学书林，折腰缘为米，无机涉世。
投组归来欣自肆，目仰云霄醒醉。


rhythmic: 念奴娇
author: 曾纡
content:
片帆暮落，正前村梅蕊，愁人如雪。
东陌西溪长记得，疏影横斜时节。
六出冰姿，玉人微步，笑里轻轻折。
兰房沈醉，暗香曾共私窃。
回头万水千山，一枝重见处，离肠千结。
料想临鸾消瘦损，时把啼红偷。
怎得伊来，许多幽恨，共拈青梢说。
如今千里，断魂空对明月。


rhythmic: 上林春・一落萦
author: 曾纡
content:
东苑梅繁，豪健放乐，醉倒花前狂客。
靓妆微步，攀条弄粉，凌波遍寻青陌。
暗香堕靥。
更飘近、雾鬟蝉额。
倒金荷、念流光易失，幽姿堪惜。
惜花心、未甘鬓白。
南枝上、又见寻芳消息。
旧游回首，前欢如梦，谁知等闲抛掷。


rhythmic: 秋霁
author: 曾纡
content:
木落山明，暮江碧，楼倚太虚寥廓。
素手飞觞，钗头笑取，金英满浮桑落。
鬓云慢约。
酒红拂破香腮薄。
细细酌。
帘外任教、月转画阑角。
当年快意登临，异乡节物，难禁离索。
故人远、凌波何在，惟有残英共寂寞。


rhythmic: 念奴娇
author: 曾纡
content:
江城春晚，正海棠临水，嫣然幽独。
秀色天姿真富贵，何必金盘华屋。
月下无人，雨中有泪，绝艳仍清淑。
丰肌得酒，嫩红微透轻。
晓日雾霭林深，佳人春睡思，朦胧初足。
笑出疏篱，端可厌，桃李漫山粗俗。
衔子飞来，鸿鹄何在，千里移西蜀。
明朝酒醒，乱红那忍轻触。


rhythmic: 洞仙歌
author: 曾纡
content:
相如当日，曾奏凌云赋。
落笔纵横妙风雨。
记扬鞭辇路，同醉金明，穷胜赏，不管重城已暮。
旧游如梦觉，零落朋侪，遗墨淋漓尚如故。
况神洲北望，今已丘墟，伤白璧、久埋黄土。
但空似、灵光岿然存，怅朗月清风，更无玄度。


rhythmic: 木兰花慢
author: 范周
content:
美兰堂昼永，晏清暑、晚迎凉。
控水槛风帘，千花竞拥，一朵偏双。
银塘。
尽倾醉眼，讶湘娥、倦倚两霓裳。
依约凝情鉴里，并头宫面高妆。
莲房。
露脸盈盈，无语处、恨何长。
有翡翠怜红，鸳鸯妒影，俱断柔肠。
凄凉。


rhythmic: 宝鼎现
author: 范周
content:
夕阳西下，暮霭红隘，香风罗绮。
乘丽景、华灯争放，浓焰烧空连锦砌。
睹皓月、浸严城如画，花影寒笼绛蕊。
渐掩映、芙蓉万顷，迤逦齐开秋水。
太守无限行歌意。
拥麾幢、光动珠翠。
倾万井、歌台舞榭，瞻望朱轮骈鼓吹。
控宝马、耀貔貅千骑。
银烛交光数里。
似乱簇、寒星万点，拥入蓬壶影里。
宴阁多才，环艳粉、瑶簪珠履。
恐看看、丹诏催奉，宸游燕侍。
便趁早、占通宵醉。


rhythmic: 水调歌头
author: 向子
content:
闰馀有何好，一年两中秋。
补天修月人去，千古想风流。
少日南昌幕下，更得洪徐苏李，快意作清游。
送日眺西岭，得月上东楼。
四十载，两人在，总白头。
谁知沧海成陆，萍迹落南州。
忍问神京何在，幸有芗林秋露，芳气袭衣裘。
断送馀生事，惟酒可忘忧。


rhythmic: 水调歌头
author: 向子
content:
我生六十四，四度闰中秋。
碧天千里如水，明月更如流。
照我洛滨诗伯，携手仙卿廛隐，阆苑与同游。
人醉玉相倚，不肯下琼楼。
芗林老，章江上，几回头。
剩欲控鹤瀛海，聊下越王州。
直入白云深处，细酌仙人九酝，香雾尽侵裘。
共看一笑粲，以写我心忧。


rhythmic: 水调歌头
author: 向子
content:
飘飘任公子，爽气欲横秋。
向日携诗过我，知不是凡流。
筑室清江西畔，巧占一川佳处，胜士日追游。
邀我出门去，柱月上新楼。
烂银盘，从树杪，出云头。
好是风流从事，同醉入青州。
须信人生如幻，七十古来稀有，销得几狐裘。
谁似芗林老，无喜亦无忧。


rhythmic: 洞仙歌
author: 向子
content:
碧天如水，一洗秋容净。
何处飞来大明镜。
谁道斫却桂，应更光辉，无遗照，泻出山河倒影。
人犹苦馀热，肺腑生尘，移我超然到三境。
问娥、缘底事，乃有盈亏，烦玉斧、运风重整。
教夜夜、人世十分圆，待拚却长年，醉了还醒。


rhythmic: 满江红
author: 向子
content:
雁阵横空，江枫战、几番风雨。
天有意、作新秋令，欲鏖残暑。
篱菊岩花俱秀发，清氛不断来窗户。
共欢然、一醉得黄香，仍叔度。
尊前事，尘中去。
拈花问，无人语。
芗林顾灵照，笑抚庭树。
试举似虎头城太守，想应会得玄玄处。
老我来、懒更作渊明，闲情赋。


rhythmic: 水调歌头
author: 刘望之
content:
劝子一杯酒，清泪不须流。
人间千古，俯仰如梦说扬州。
何况楚王台畔，为雨为云无限，人事付轻沤。
聚散随来去，天地有虚舟。
谪仙人，解金龟，换美酒。
载与君游，流水曲觞且赓酬。
麾盖飞迎过霭，江滨响振歌喉，拚醉又何求。
三万六千日，日日此优游。


rhythmic: 念奴娇
author: 陆淞
content:
黄橙紫蟹，映金壶潋滟，新醅浮绿。
共赏西楼今夜月，极目云无一粟。
挥麈高谈，倚栏长啸，下视鳞鳞屋。
轰然何处，瑞龙声喷蕲竹。
何况露白风清，银河澈汉，仿佛如悬瀑。
此景古今如有价，岂惜明珠千斛。
灏气盈襟，冷风入袖，只欲骑鸿鹄。
广寒宫殿，看人颜似冰玉。


rhythmic: 瑞鹤仙
author: 陆淞
content:
脸霞红印枕。
睡觉来、冠儿还是不整。
屏间麝煤冷。
但眉峰压翠，泪珠弹粉。
堂深昼永。
燕交飞、风帘露井。
恨无人，与说相思，近日带围宽尽。
重省。
残灯朱幌，淡月纱窗，那时风景。
阳台路迥。
云雨梦，便无准。
待归来，先指花梢教看，却把心期细问。
问因循、过了青春，怎生意稳。


rhythmic: 水调歌头
author: 向
content:
短棹舣湍石，华月满汀洲。
应知孤客无寐，特地照离忧。
谁念娥单枕，寂寞广寒宫殿，亦自□□□。
□□□□□，□□□□□。
□怜我，尘满袖，雪盈头。
两乡千里萦恨，何事不归休。
遥想闺中今夜，夜久寒生玉臂，犹自倚高楼。
别泪入湘水，归梦绕州。


rhythmic: 念奴娇
author: 向
content:
霜威凄紧，政悲风摇落，千山群木。
十里清香方盛赏，岩桂娇黄姹绿。
九畹衰丛，东篱落蕊，到此成粗俗。
孤标高远，淡然还媚幽独。
憔悴诗老多情，问佳人底事，幽居空谷。
日暮天寒垂翠袖，愁倚萧萧修竹。
林下神情，月边风露，不向雕栏曲。
殷勤惟有，篆烟留得馀馥。


rhythmic: 满庭芳
author: 向
content:
玉粉匀梅，曲尘浮柳，画檐迟日融融。
金猊喷麝，庭户转香风。
好是闲居戏彩，寿觞举、和满春容。
须知道，闺门孕秀，佳气在帘栊。
无穷。
观盛事，年年此会，拚醉金锺。
又何须、西池高宴仙宫。
尽把乔松□寿，兼大国、秦虢重封。
那堪更，门阑多喜，女婿近乘龙。


rhythmic: 念奴娇
author: 程大昌
content:
冰容玉格，笑桃杏、非是闺帏装束。
待要舒华那更管，朔气凝波僵木。
五鬣山松，万年宫树，仅仅存馀绿。
一枝寄赠，教渠知道春复。
宁解车马成蹊，高标宜雪月，仍便溪谷。
纵有知闻，谁办得、驾野凌寒秉烛。
尽更荒闲，终难掩抑，风里香千斛。
林兴尽，此时鼎味翻足。


rhythmic: 万年欢
author: 程大昌
content:
富寿康宁，要三般齐足，方是有福。
献个新词，不是越夸搀祝。
七十古稀今独。
花钗底、髻云堆绿。
那堪更、眼力过人，彩丝穿透珠曲。
星辰履阶庭玉。
对这般景趣，乐胜笙筑。
更原孙枝衮衮，诜诜续续。
解把诗书勤读。


rhythmic: 水调歌头
author: 程大昌
content:
绿净贯，夹岸是楼台。
楼台分影倒卧，千丈郁崔嵬。
此是化人奇变，能使山巅水底，对出两蓬莱。
溪浒有仙观，苕信佳哉。
水晶宫，谁著语，半嘲诙。
世间那有，如许磊栋梁材。
每遇天容全碧，仍更苹风不动，相与夜深来。
饮子以明月，净洗旧尘埃。


rhythmic: 水调歌头
author: 范成大
content:
元日至人日，未有不阴时。
新年叶气，无处人物不熙熙。
万岁声从天下，一札恩随春到，光采动天鸡。
寿域遍寰海，直过雪山西。
忆曾预，宣玉册，捧金卮。
如今万里，魂梦空绕五云飞。
想见大庭宫馆，重起三山楼观，双指赭黄衣。
此会古无有，何止古来稀。


rhythmic: 水调歌头
author: 范成大
content:
万里筹边处，形胜压坤维。
恍然旧观重见，鸳瓦拂参旗。
夜夜东山衔月，日日西山横雪，白羽弄空晖。
人语半霄碧，惊倒路傍儿。
分弓了，看剑罢，倚阑时。
苍茫平楚无际，千古锁烟霏。
野旷岷江动，天阔崤函云拥，太白暝中低。
老矣汉都护，却望玉关归。


rhythmic: 贺新郎
author: 游次公
content:
暖霭浮晴。
锁垂杨、龙池罩阁，万丝千缕。
池上晓光分宿雾，日近群芳易吐。
寻并蒂、阑干凝伫。
不信钗头飞凤去，但宝刀、被妾还留住。
天一笑，万花妒。
阿娇正好金屋贮。
甚西风、易得萧疏，扇鸾尘土。
一自昭阳扃玉户，墙角土花无数。
况多病、情伤幽素。
别殿时闻箫鼓奏，望红云、冉冉知何处。
天尺五，去无路。


rhythmic: 满江红
author: 游次公
content:
云接苍梧，山莽莽、春浮泽国。
江水涨、洞庭相近，渐近空阔。
江燕飘飘身似梦，江花草草春如客。
望渔春、樵市隔平林，寒烟色。
方寸乱，成丝结。
离别近，先愁绝。
便满篷风雨，橹声孤急。
白发论心湖海暮，清樽照影苍浪窄。
看明年、天际下归舟，应先识。


rhythmic: 贺新郎
author: 游次公
content:
斗柄回秋律。
素蟾飞、冰霜万里，满川金碧。
得月偏多何处是，惟有桥南第一。
正野迥、西风寒寂。
丹桂婆娑疏影在，想微瑕、未累千金璧。
河汉远，澹无迹。
知君有句酬佳夕。
尽高歌、胡床自倚，露珠溢。
坐到参横星欲暗，隐隐天低似笠。
但络纬、悲啼催织。
吟咏凄凉翻有恨，谅知音、人远空追忆。
谁为置，郑庄驿。


rhythmic: 满江红
author: 游次公
content:
一舸归来，何太晚、鬓丝如织。
谩叹息、凄凉往事，尽成陈迹。
山迫暮烟浮紫翠，溪摇寒浪翻金碧。
看长虹、渴饮下青冥，危栏湿。
谁可住，烟萝侧。
俗士驾，当回勒。
伴岩扃，须是碧云仙客。
风月已供无尽藏，溪山更衍清凉国。
恨谪仙、苏二不曾来，无人说。


rhythmic: 满江红
author: 赵老
content:
见说春时，新波涨、二川溶溢。
今底事、沙痕犹褪，石渠悭碧。
人意不须长作解，兴来便向杯中觅。
纵茂林修竹记山阴，千年一。
薰吹动，春工毕。
桥上景，壶中日。
况梅肥笋嫩，雨微鱼出。
只恐延英催入觐，不教绿野长均逸。
任多情、胡蝶满园飞，狂踪迹。


rhythmic: 满江红
author: 赵老
content:
西郭园林，湖光净、暮寒清溢。
明月上，近环山翠，远摇天碧。
粉泽兰膏违俗尚，岩花磴蔓从谁觅。
问近来、铛脚许何人，吾其一。
欢乐事，休教毕。
经後夜，思前日。
想无心不竞，水流云出。
物外烟霞供啸咏，个中鱼鸟同休逸。
又何须、浮海访三山，寻仙迹。


rhythmic: 满江红
author: 赵老
content:
潇洒星郎，吹绿鬓、胜游霞举。
秋又半，月磨云翳，籁传风语。
太一青黎光对射，中流荡漾莲舟舞。
戏人间、今夜水精宫，前无古。
吾家是，蓬山侣。
歌舞袖，苹花渚。
拟问津斜汉，乘槎南浦。
谒帝通明今得便，素娥拍手心先许。
笑画阑、三十六宫秋，花如土。


rhythmic: 念奴娇
author: 赵老
content:
冰蟾驾月，荡寒光、不见层波层碧。
几岁中秋争得似，云卷秋声寂寂。
多谢星郎，来陪贤令，快赏鳌峰极。
广寒宫近，素娥不靳馀力。
夜久露落琼浆，神京归路，有云翘前迹。
当日仙人曾驭气，只学神交龟息。
今夜清尊，一齐分付，稳是乘槎客。
天津重到，霓裳何似闻笛。


rhythmic: 水调歌头
author: 赵老
content:
梅仙了无讼，拄笏看西山。
山涵秋晓，水光磨荡有无间。
自是灵襟空洞，更望风云吞吐，浩渺白鸥闲。
高诵远游赋，独立桂香阑。
谩常谈，如观水，要观澜。
物情长在，人生何用苦求难。
随我一觞一咏，任彼非元彼非白，唯放酒杯宽。
富贵偿来事，天道管知还。


rhythmic: 永遇乐
author: 赵老
content:
香雪堆梅，绣丝蹙柳，仙馆春到。
午夜华灯，烘春艳粉，月借今宵好。
衮衣摇曳，簪缨闲绕，共祝大椿难老。
望台躔、明星一点，冰壶表里相照。
诞弥令节，欣欣物态，共喜重生周召。
八鼎勋庸，九夷姓字，策杖孤鸿杳。
鸦啼鹊噪，兰馨松茂，把酒共春一笑。
管如今、盐梅再梦，夜铃命诏。


rhythmic: 洞仙歌
author: 谢懋
content:
愁边雨细。
漠漠天如醉。
摇扬游丝晚风外。
酿轻寒、和暝色，花柳难胜，春自老，谁管啼红敛翠。
关情潜入夜，斜湿帘栊，几处挑灯耿无寐。
念阳台、当日事，好伴云来，因个甚、不入襄王梦里。
便添起、寒潮卷长江，又恐是离人，断肠清泪。


rhythmic: 风流子
author: 谢懋
content:
少年多行乐，方豪健、何处不嬉游。
记情逐艳波，暖香斜径，醉摇鞭影，扑絮青楼。
难忘是，笑歌偏婉娩，乡号得温柔。
娇雨娱云，旋宽衣带，剩风残月，都在眉头。
一成憔悴损，人惊怪，空自引镜堪羞。
谁念短封难托，征雁虚浮。


rhythmic: 念奴娇
author: 谢懋
content:
霁天湛碧。
正新凉风露，冰壶清彻。
河汉无声光练练，涌处银蟾孤绝。
岩桂香飘，井梧影转，冷浸官袍洁。
西厢往事，一帘清梦凄切。
肠断楚峡云归，尊前无绪，知有愁如发。
此夕常娥应也恨，冷落琼楼金阕。
禁漏迢迢，边鸿杳杳，幽意凭谁决。
阑干星斗，落梅三弄初阕。


rhythmic: 解连环
author: 谢懋
content:
雁空辽邈。
衬鱼鳞浪浅，护霜云薄。
念故人、千里音尘，正山月朦胧，水村依约。
见说瑶姬，拥十二、碧峰如削。
倚孤芳澹伫，冷笑岁华，可堪寂寞。
情多为谁瘦弱。
爱吹芗弄粉，斜搴珠箔。
自然林壑精神，想回首东风，万花羞落。


rhythmic: 蓦山溪
author: 谢懋
content:
厌厌睡起，无限春情绪。
柳色借轻烟，尚瘦怯、东风倦舞。
海棠红皱，不奈晚来寒，帘半卷，日西沈，寂寞闲庭户。
飞雪无据。
化作冥雨。
愁里见春来，又只恐、愁催春去。
惜花人老，芳草梦凄迷，题欲遍，琐窗纱，总是伤春句。


rhythmic: 水调歌头
author: 张孝祥
content:
天上掌纶手，阃外折冲才。
发踪指示，平荡全楚息氛埃。
缓带轻裘多暇，燕寝森严兵卫，香篆几徘徊。
襦绔见歌咏，桃李藉栽培。
紫泥封，天笔润，日边来。
趣装入觐，行矣归去作盐梅。
祖帐不须遮道，看取眉间一点，喜气入尊。
此去沙堤路，平步上三台。


rhythmic: 水调歌头
author: 张孝祥
content:
客里送行客，常苦不胜情。
见公秣马东去，底事却欣欣。
不为青毡俯拾，自是公家旧物，何必更关心。
且喜谢安石，重起为苍生。
圣天子，方侧席，选豪英。
日边仍有知己，应剡荐章间。
好把文经武略，换取碧幢红旆，谈笑扫胡尘。
勋业在此举，莫厌短长亭。


rhythmic: 木兰花・玉楼春
author: 张孝祥
content:
拥貔貅万骑，聚千里、铁衣寒。
正玉帐连云，油幢映日，飞箭天山。
锦城起方面重，对筹壶、尽日雅歌闲。
休遣沙场虏骑，尚馀匹马空还。
那看。
更值春残。
斟绿醑、对朱颜。
正宿雨催红，和风换翠，梅小香悭。


rhythmic: 念奴娇
author: 张孝祥
content:
海云四敛，太清楼、极目一天秋色。
明月飞来云雾尽，城郭山川历历。
良夜悠悠，西风袅袅，银汉冰轮侧。
云霓三弄，广寒宫殿长笛。
偏照紫府瑶台，香笼玉座，翠霭迷南北。
天上人间凝望处，应有乘风归客。
露滴金盘，凉生玉宇，满地新霜白。
壶中清赏，画檐高挂虚碧。


rhythmic: 念奴娇
author: 张孝祥
content:
风帆更起，望一天秋色，离愁无数。
明日重阳尊酒里，谁与黄花为主。
别岸风烟，孤舟灯火，今夕知何处。
不如江月，照伊清夜同去。
船过采石江边，望夫山下，酌水应怀古。
德耀归来虽富贵，忍弃平生荆布。
默想音容，遥怜儿女，独立衡皋暮。
桐乡君子，念予憔悴如许。


rhythmic: 蓦山溪
author: 张孝祥
content:
雄风豪雨，时节清明近。
帘幕起轻寒，暖红炉、笑翻灰烬。
阴藏迟日，欲验几多长，绣工慵，围棋倦，香篆频销印。
茂林芳径，绿变红添润。
桃杏意酣酣，占前头、一番花信。
华堂尊酒，但作艳阳歌，禽声喜，流云尽，明日春游俊。


rhythmic: 水调歌头
author: 张孝祥
content:
湖海倦游客，江汉有归舟。
西风千里，送我今夜岳阳楼。
日落君山云气，春到沅湘草木，远思渺难收。
徙倚栏杆久，缺月挂帘钩。
雄三楚，吞七泽，隘九州。
人间好处，何处更似此楼头。
欲吊沈累无所，但有渔儿樵子，哀此写离忧。
回首叫虞舜，杜若满芳洲。


rhythmic: 瑞鹤仙
author: 郭世模
content:
云阶连月地。
记旧游、身在温柔乡里。
花阴透窗绮。
罗衾拥残梦，流莺惊起。
银瓶水沸。
待梳妆、屏风共倚。
看情眉恨眼，宿粉剩香，乱愁无际。
长记。
多情消减，宋玉连墙，茂陵同里。
离怀似水。
天涯路，叹愁悴。
想鸳机织锦，鸾台窥镜，秦丝幽怨未已。
好归去、共把琴书，倚娇扶醉。


rhythmic: 念奴娇
author: 郭世模
content:
光风转蕙，泛崇兰、漠漠满城飞絮。
金谷楼危山共远，几点亭亭烟树。
枝上残花，胭脂满地，乱落如红雨。
青春将暮，玉箫声在何处。
无端天与娉婷，帘钩鹦鹉，梦断闻残语。
玉骨瘦来无一把，手挹罗衣看取。
江北江南，灵均去後，谁采苹花与。
香销云散，断魂分付潮去。


rhythmic: 念奴娇
author: 黄谈
content:
午风清暑，过西湖隐约，曾游堤路。
云径烟扉人境绝，真是珠宫玄圃。
倦倚阑干，笑呼艇子，同入荷花去。
一杯相属，恍然身在何许。
休怪梦入巫云，凌波罗袜，我在迷湘浦。
缥缈惊鸿飞燕举，却怨严城钟鼓。
百斛明珠，千金骏马，豪气今犹故。
归来清晓，幅巾犹带香露。


rhythmic: 水调歌头
author: 张
content:
雪月两相映，水石互悲鸣。
不知岩上枯木，今夜若为情。
应见尘中胶扰，便道山间空旷，与麽了平生。
与麽平生了，□水不流行。
起披衣，瞻碧汉，露华清。
寥寥千载，此事本分明。
若向乾坤识易，便信行藏无间，处处总圆成。
记取渊冰语，莫错定盘星。


rhythmic: 水龙吟
author: 阎苍舒
content:
少年闻说京华，上元景色烘晴昼。
朱轮画毂，雕鞍玉勒，九衢争骤。
春满鳌山，夜沈陆海，一天星斗。
正红球过了，鸣鞘声断，迥鸾驭、钧天奏。
谁料此生亲到，十五年、都城如旧。
而今但有，伤心烟雾，萦愁杨柳。
宝宫前，绛霄楼下，不堪回首。
愿皇图早复，端门灯火，照人还又。


rhythmic: 念奴娇
author: 崔敦礼
content:
吴松江畔，对烟波浩渺，相忘鸥鸟。
日日篮舆湖上路，十里珠帘惊笑。
高下楼台，浅深溪坞，著此香山老。
辋川图上，好风吹梦曾到。
不用金谷繁华，碧城修竹，自比封君号。
万壑千岩天付与，一洗寒酸郊岛。
霖雨方思，烟尘未扫，合挽三江倒。
功成名遂，却来依旧华表。


rhythmic: 水调歌头
author: 崔敦礼
content:
倚棹太湖畔，踏月上垂虹。
银涛万顷无际，渺渺欲浮空。
为问瀛洲何在，我欲骑鲸归去，挥手谢尘笼。
未得世缘了，佳处且从容。
饮湖光，披晓月，抹春风。
平生豪气安用，江海兴无穷。
身在冰壶千里，独倚朱栏一啸，惊起睡中龙。
此乐岂多得，归去莫匆匆。


rhythmic: 洞仙歌
author: 陈造
content:
蝶狂风闹，不到凝香地。
谁见飞琼巧梳洗。
厌孤标冷艳，不入时宜，银烛底，酒沁冰肌未睡。
东君怜索寞，分寄寒斋，闹耐残醒嗅芳蕊。
费西湖东阁，多少诗愁，援采笔、重与江梅品第。
算肯容、丹杏接仙游，又却要蕊宫，侍香扶醉。


rhythmic: 水调歌头
author: 陈造
content:
胜日探梅去，邂逅得奇观。
南枝的，陡觉品俗又香悭。
曾是瑶妃清瘦，帝与金丹换骨，酒韵上韶颜。
百叠侈罗袂，小立耐春寒。
凝香地，古仙伯，玉尘间。
烦公持并三友，秀色更堪。
定笑芙蓉骚客，认作东风桃杏，醉眼自相谩。
相见落诗笔，字字漱龙阑。


rhythmic: 念奴娇
author: 王自中
content:
扁舟夜泛，向子陵台下，偃帆收橹。
水阔风摇舟不定。
依约月华新吐。
细酌清泉，痛浇尘臆，唤起先生语。
当年纶钓，为谁高卧烟渚。
还念古往今来，功名可共，能几人光武。
一旦星文惊四海，从此故人何许。
到底轩裳，不如蓑笠，久矣心相与。
天低云淡，浩然吾欲高举。


rhythmic: 水调歌头
author: 李处全
content:
金节照南国，画戟壮陪都。
严谯古角霜晓，雄胜压全吴。
葱倩采香古径，缥缈折梅新奏，春事早关渠。
谁识使君意，行乐与民俱。
披绣幌，薰宝篆，引琼酥。
黄堂富暇，宾幕谈笑足欢娱。
看取十行丹诏，遥指五云深处，归路接亨衢。
玉佩映鸳缀，不老奉轩虞。


rhythmic: 水调歌头
author: 李处全
content:
上马趣携酒，送客古朱方。
秋风斜日山际，低草见牛羊。
酩酊不知更漏，但见横江白露，清映月如霜。
平睨广寒殿，谁说路歧长。
醉还醒，时起舞，念吾乡。
江山尔尔，回首千载几兴亡。
一笑书生事业，谁信管城居士，不换碧油幢。
好在中冷水，击楫奏伊凉。


rhythmic: 贺新郎
author: 韩
content:
又见年年雪。
水浮桥、南岸幽处，周遭森列。
横碧轩中空旧话，独钓寒江愁绝。
更一段、冰霜高洁。
忽得两篇强健曲，倚回风、洒急凭谁说。
嗟巩雒，乃闽浙。
何当醉酒扬雄宅。
问避人避地，其如楚之舆接。
览德已而歌凤去，千仞辉翔难蹑。
我和句、却愁狂辄。
折尽梅花伤岁暮，□撒盐、起絮分才劣。
鸡犬静，涧篱。


rhythmic: 祝英台近
author: 韩
content:
海棠开，春已半，桃李又如许。
一朵梨花，院落阑干雨。
不禁中酒情怀，爱闲懊恼，都忘却、旧题诗处。
燕莺语。
溪岸点点飞绵，杨柳无重数。
带得愁来，莫恁空休去。
断肠芳草天涯，行云荏苒，和好梦、有谁分付。


rhythmic: 水调歌头
author: 韩
content:
新月已如许，我问带湖梅。
人闲题句，赢得浮潋酒盈杯。
落拓豪英满坐，烂漫风骚连纸，天外凤凰来。
只怕轻孤负，莫待巧安排。
空翠滴，寒爽矣，晚佳哉。
为君绝倒，折尽千树玉蓓堆。
渺渺章泉好在，寂寂卢泉仙去，今古付尊。
拍手见花木，放眼记莓苔。


rhythmic: 水调歌头
author: 韩
content:
一曲笙歌外，四座笑谈清。
使君秋霁领客，别乘更宗英。
想像亲闱称寿，写就通家情分，相与庆恩荣。
劝动桂花发，香雾扑帘旌。
功名事，台阁路，好同登。
只今报政归诏，舆论正蜚声。
以我文章学术，与国和平安靖，冠剑入明庭。
应顾棠阴下，野老鬓星星。


rhythmic: 水调歌头
author: 韩
content:
玉水灵山地，燕寝亦书功。
邦人耆老，诞弥佳节以词通。
尔岂知吾恺悌，我乃因君谈笑，祝寿酒杯同。
箫鼓少人会，歌舞为谁容。
观坐客，惊野老，笔如风。
个般酬唱，诏回应上玉华东。
多少家传经济，留与孙谋持守，出处信何穷。
唤起千年调，分付一车公。


rhythmic: 水龙吟
author: 李廷忠
content:
风流最数宣城，奇山秀水神仙府。
琴高台畔，花姑坛上，鸾翔凤舞。
春度玉墀，月升金掌，荣分铜虎。
想少陵，知有异人间出，三百载、留佳句。
岁岁椒盘柏，到明朝、又还重举。
阳和散作，千岩瑞雪，两溪甘雨。
汲取恩波，酿成禄酒，庆公初度。
有东风传报，都人已为，筑沙堤路。


rhythmic: 沁园春
author: 李廷忠
content:
幕府增辉，前度刘郎，又还到来。
看芙蓉池畔，神凝秋水，绮罗丛里，欢动春雷。
彩笔新题，金钗半醉，当日英雄安在哉。
开筵处，是真仙福地，不著纤埃。
堪怜倦客情怀。
听吹竹弹丝金奏谐。
有黄花插鬓，何妨帽，绿橙醒酒，莫惜空。
坐上疏狂，帘间姝丽，应想横波一笑回。
停杯久，待娇歌缓劝，归骑休催。


rhythmic: 满庭芳
author: 方千里
content:
山色澄秋，水光融日，浮萍飘碎还圆。
数行征雁，分破白鸥烟，高下回塘暗谷，写幽思、终日溅溅。
闲凝望，残霞暝霭，何处一渔船。
江南，思旧隐，筠轩野径，茅舍疏椽。
惯携壶花下，帽风前。
想像渊明旧节，琴中趣、何必疏弦。
归欤计，不将五斗，输与北窗眠。


rhythmic: 过秦楼
author: 方千里
content:
柳拂鹅黄，草揉螺黛，院落雨痕才断。
蜂须雾湿，燕嘴泥融，陌上细风频扇。
多少艳景关心，长苦春光，疾如飞箭。
对东风忍负，西园清赏，翠深香远。
空暗忆、醉走铜驼，闲敲金镫，倦迹素衣尘染。
因花瘦觉，为酒情锺，绿鬓几番催变。
何况逢迎向人，眉黛供愁，娇波回倩。
料相思此际，浓似飞红万点。


rhythmic: 风流子
author: 方千里
content:
河梁携手别，临歧语，共约踏青归。
自双燕再来，断无音信，海棠开了，还又参差。
料此际，笑随花便面，醉骋锦障泥。
不忆故园，粉愁香怨，忍教华屋，绿惨红悲。
旧家歌舞地，生疏久，尘暗凤缕罗衣。
何限可怜心事，难诉欢期。


rhythmic: 宴清都
author: 方千里
content:
暮色闻津鼓。
烟波碧、数行征雁时度。
轻榔聚网，长歌和楫，水村渔户。
行人又落天涯，但怅望、高阳伴侣。
记旧日、酒卸宫袍，马酬少妾词赋。
如今鬓影萧然，相逢似雪，徒话愁苦。
芳尘暗陌。
残花遍野，岁华空去。


rhythmic: 齐天乐
author: 方千里
content:
碧纱窗外黄鹂语，声声似愁春晚。
岸柳飘绵，庭花堕雪，惟有平芜如剪。
重门尚掩。
看风动疏帘，浪铺湘簟。
暗想前欢，旧游心事寄诗卷。
鳞鸿音信未睹，梦魂寻访後，关山又隔无限。
客馆愁思，天涯倦迹，几许良宵展转。
闲情意远。
记密阁深闺，绣衾罗荐。
睡起无人，料应眉黛敛。


rhythmic: 霜叶飞
author: 方千里
content:
塞云垂地，堤烟重，燕鸿初度江表。
露荷风柳向人疏，台榭还清悄。
恨脉脉、离情怨晓。
相思魂梦银屏小。
奈倦客征衣，自遍拂尘埃，玉镜羞照。
无限静陌幽坊，追欢寻赏，未落人後先到。
少年心事转头空，况老来怀抱。
尽绿叶红英过了。


rhythmic: 丁香结
author: 方千里
content:
烟湿高花，雨藏低叶，为谁翠消红陨。
叹水流波迅。
抚艳景、尚有轻阴馀润。
乳莺啼处路，思归意、泪眼暗忍。
青青榆荚满地，纵买闲愁难尽。
勾引。
正记著年时，乍怯春寒阵阵。
小阁幽窗，残妆剩粉，黛眉曾晕。


rhythmic: 氐州第一
author: 方千里
content:
朝日融怡，天气艳冶，桃英杏萼犹小。
燕垒初营，蜂衙乍散，池面烟光缥缈。
芳草如薰，更潋滟、波光相照。
锦绣萦回，丹青映发，未容春老。
倦客自嗟清兴少。
念归记、梦魂飞绕。
浪阔鱼沈，云高雁阻，瞪目添愁抱。


rhythmic: 庆春宫・高阳台
author: 方千里
content:
宿霭笼晴。
层云遮日，送春望断愁城。
篱落堆花，帘栊飞絮，更堪远近莺声。
岁华流转，似行蚁、盘旋万星。
人生如寄，利锁名缰，何用萦萦。
皓发相迎。
斜照难留，朝雾多零。
宜趁良辰，何妨高会，为酬月皎风清。


rhythmic: 解语花
author: 方千里
content:
长空淡碧，素魄凝辉，星斗寒相射。
凤楼鸳瓦。
天风动，冉冉佩环高下。
歌清韵雅。
对好景、芳樽满把。
花雾浓，灯火荧煌，笑语烘兰麝。
千斛明珠照夜。
况人如图画，明艳容冶。
绣巾香帕。
归来路，缓逐杏鞯骄马。
笙歌散也。
愁万炬、绛莲分谢。
更楼残，惊听西楼，吹小梅初罢。


rhythmic: 六么令
author: 方千里
content:
照人明艳，肌雪消繁燠。
娇云慢垂柔领，绀发浓於沐。
微晕红潮一线，拂拂桃腮熟。
群芳难逐。
天香国艳，试比春兰共秋菊。
当时相见恨晚，彼此萦心目。
别後空忆仙姿，路隔吹箫玉。
何处栏干十二，缥缈阳台曲。


rhythmic: 倒犯
author: 方千里
content:
尽日、任梧桐自飞，翠阶慵扫。
闲云散缟。
秋容莹、暮天清窈。
斜阳到地，楼阁参差帘栊悄。
嫩袖舞凉，拂拂生林表。
荡尘襟，写名。
携手故国，胜事寻踪，松篁幽径。
曲沼瞰静绿，荫檐影、龟鱼小。
信倦迹、归来好。
倩叮咛、长安游子道。


rhythmic: 大
author: 方千里
content:
正夕阳闲，秋光淡，鸳瓦参差华屋。
高低帘幕迥，但风摇环佩，细声频触。
瘦怯单衣，凉生两袖，零乱庭梧窗竹。
相思谁能会，是归程客梦，路谙心熟。
况时节黄昏，闲门人静，凭栏身独。
欢情何太速。
岁华似、飞马驰轻毂。
谩自叹、河阳青鬓，苒苒如霜，把菱花、怅然凝目。
老去疏狂减，思堕策、小坊幽曲。
趁游乐、繁华国。


rhythmic: 玉烛新
author: 方千里
content:
海棠初雨後。
似露粉妆成，肉红团就。
太真帐里，春眠醒、缓蹙楼前宫漏。
潮生酒晕，独自倚、阑干时候。
吹鬓影、斜立东风，馀寒半侵罗袖。
骊山宫殿无人，想笑问君王，艳容如否。
万花竞斗。
难比并、丽美巧匀丰瘦。
闺房挺秀。


rhythmic: 水龙吟
author: 方千里
content:
锦城春色移根，丽姿迥压江南地。
琼酥拂脸，彩云满袖，群芳羞避。
双燕来时，暮寒庭院，雨藏烟闭。
正□□未足，宫妆尚怯，还轻洒胭脂泪。
长是欢游花底。
怕东风、陡成怨吹。
高烧银烛，梁州催按，歌声渐起。
绿态多慵，红情不语，动摇人意。
算吴宫独步，昭阳第一，可依稀比。


rhythmic: 六丑
author: 方千里
content:
看流莺度柳，似急响、金梭飞掷。
护巢占泥，翩翩飞燕翼。
昨梦前迹。
暗数欢娱处，艳花幽草，纵冶游南国。
芳心荡漾如波泽。
系马青门，停车紫陌。
年华转头堪惜。
奈离襟别袂，容易疏隔。
人间春寂。
谩云容暮碧。
远水沈双鲤、无信息。
天涯渐老羁客。
叹良宵漏断，独眠愁极。
吴霜皎、半侵华帻。
谁复省十载，匀香晕粉，髻倾鬟侧。


rhythmic: 兰陵王
author: 方千里
content:
晚烟直。
池沼波痕皱碧。
年芳为、花态柳情，采粉揉蓝酿春色。
繁华记上国。
曾识。
倾城幼客。
风流是、联句送钩，笺绿绡红递书尺。
行云去无迹。
念暖响歌台，香雾瑶席。
当时谁信盟言食。
知一岁离聚，几多间阻，人生如梦寄堠驿。
况分散南北。
悲恻。
万愁积。
奈鸾凤欢疏，鱼雁音寂。
天涯何处相思极。


rhythmic: 西河
author: 方千里
content:
都会地。
东南王气须记。
龙盘凤舞到钱塘，瑞烟回起。
画图彩笔写西湖，波光溶漾无际。
翠栏最宜半倚。
柳阴骏马谁系。
鳞差观阁接飞，衙庐万垒。
倒空碧浸软琉璃，云收天净如水。
夕阳照晚听近市。
沸笙箫、劝动闾里。
比屋乐逢尧世。


rhythmic: 三部乐
author: 方千里
content:
帘卷窗明，听杜宇乍啼，漏声初绝。
乱云收尽，天际□留残月。
奈相送、行客将归，怅去程渐促，霁色催发。
断魂别浦，自上孤舟如叶。
悠悠音信易隔。
纵怨怀恨语，到见时难说。
堪嗟水流急景，霜飞华发。
想家山、路穷望睫。


rhythmic: 沁园春
author: 吴泳
content:
鸣兮，卉木萋止，维暮之春。
笑憨翁渐老，年加三豆，呆郎多事，诗记三星。
六十有三，高吟勇退，只有尧夫范景仁。
从今去，且亭前放鹤，溪上垂纶。
交亲。
散落如云。
仅留得尊前康健身。
有一编书传，一囊诗稿，一枰棋谱，一卷茶经。
红杏尚书，碧桃学士，看了虚名都赚人。
成何事，独青山有趣，白发无情。


rhythmic: 摸鱼儿
author: 吴泳
content:
甚一般、化工模子。
铸成一个拙底。
生来不向春头上，却跨暮春婪尾。
蓦省记。
早冉冉花阴，НН循除水。
虽然恁地。
但笑咏春风，闲推鸣瑟，别自有真意。
从前看，三十七年都未。
醉生声利场里。
浮云破处窗涵月，唤得自家醒起。
别料理。
那玉燕石麟，不当真符瑞。
彻头地位。
也须是长年，闻些好语，作个标月指。


rhythmic: 沁园春
author: 吴泳
content:
春事阑斑，桐花烂漫，不堪凤栖。
叹交枰世道，容容是福，危航宦海，了了成痴。
邵子豪情，乐天狂态，六十六年才觉非。
溪山畔，要看承风月，舍我其谁。
文章高下随时。
料织锦应须用锦机。
愧老无健笔，高凌月胁，病无佳句，下解人颐。
君昔东坡，我今韩愈，造化一炉如小儿。
都休管，看龟翻荷露，燕落芹泥。


rhythmic: 满江红
author: 吴泳
content:
手摘桐花，怅还是、春风婪尾。
按锦瑟、一弦一柱，又添一岁。
紫马西来疑是梦，朱衣双引浑如醉。
较香山、七十欠三年，吾衰矣。
红袖却，青尊止。
檀板住，琼杯废。
淡香凝一室，自观生意。
事业不堪霜满镜，文章底用花如绮。
笑江滨、游女尚高歌，滕王记。


rhythmic: 满江红
author: 吴泳
content:
梦绕家山，曾访问、鹤林遗迹。
见老鹤、翩跹飞下，方瞳如漆。
蕙帐香消形色静，玉笙吹彻丰神逸。
梦醒来、忽记鹤归时，翁生日。
南陌杖，东山屐。
红楼酒，青霄笛。
料中梁何似，涪江今夕。
君不见洛阳耆英会，花前雅放诗闲适。
独北都、留守未归来，七十一。


rhythmic: 水龙吟
author: 吴泳
content:
清江社雨初晴，秋香吹彻高堂晓。
天然带得，酒星风骨，诗囊才调。
沔水春深，屏山月淡，吟鞭俱到。
算一生绕遍，瑶阶玉树，如君样、人间少。
未放鹤归华表。
伴仙翁、依然天杪。
知他费几，雁边红粒，马边青草。
待得清夷，彩衣花绶，哄堂一笑。
且和平心事，等闲博个，千秋不老。


rhythmic: 贺新凉・贺新郎
author: 吴泳
content:
碧嶂青红路。
近重阳、不寒不暖，不风不雨。
杜宇花残银杏过，犹有秋英未吐。
但日对、南山延伫。
碧落仙人骑赤鲤，渺风烟、不上瞿塘去。
来伴我，宛陵住。
西风画角高堂暮。
炙银灯、疏帘影里，笑呼儿女。
爷作嘉兴新太守，囝拜鹗书天府。
况哥共、白头相聚。


rhythmic: 摸鱼儿
author: 吴泳
content:
倚南墙、几回凝伫。
绿筠冉冉如故。
帝城景色缘何事，一半花枝风雨。
收听取。
这气象精神，则要人来做。
当留客处。
且遇酒高歌，逢场戏剧，莫作皱眉事。
那个是，紫佩飞霞仙侣。
云步如许。
清闲笑我如鸥鹭。
不肯对松觅句。
萍散聚。
又明月、还寻锦里烟霞路。
浮名自误。
待好好归来，携筒载酒，同访子云去。


rhythmic: 水龙吟
author: 吴泳
content:
修篁翠葆人家，分明水槛光中住。
就中得要，危亭瞰渌，小桥当路。
一榻桃笙，半窗竹简，清凉如许。
纵武陵佳丽，若耶深窈，那得似、双溪趣。
一夜檐花落枕，想鱼天、涨痕新露。
多君唤我，扫花作晚，解衣逃暑。
脍切银丝，酒招玉友，曲歌金缕。
愿张郎，长与莲花相似，朝朝暮暮。


rhythmic: 沁园春
author: 吴泳
content:
夸说洪都，西滕王阁，北豫章台。
对雨帘半卷，江横如旧，沟亭压，梯上无媒。
但有江山，更无豪杰，拔脚风尘外一杯。
题千墨，须杜陵老手，太白天才。
力能笔走风雷。
人道是闽乡老万回。
把崇天普地，层胸荡出，横今竖古，信手拈来。
使翰墨场，著伏波老，上马犹堪矍铄哉。
今耄矣，独莼鲈在梦，泉石萦怀。


rhythmic: 满江红
author: 吴泳
content:
伶俐聪明，都不似、阿奴碌碌。
渐欲买、青山路隐，白云同宿。
半醉尽教乌帻堕，熟眠休管屏风触。
算人生、能有几时闲，金乌速。
粗粗饭，天仓粟。
浊浊酒，天家禄。
更钓鲜采薇，有何不足。
君不见当年金谷事，绿珠弄笛椒涂屋。
到而今、富贵一场空，终非福。


rhythmic: 满江红
author: 吴泳
content:
元帅筹边，谁肯办、向前一著。
大丞相、孙儿挺伟，素闲兵略。
杨柳依依烟在眼，檀车春浮脚。
更何妨、二十五长亭，横冰槊。
登剑栈，怀关洛。
机易去，愁难割。
岂而今全是，从前都错。
鹿走未知真局面，兽穷渐近空篱落。
早经营、勋业复归来，江头酌。


rhythmic: 永遇乐
author: 黄裳
content:
朝霭藏晖，客袍惊暖，天巧无意。
杳杳谁知，包含造化，忽作人间瑞。
儿童欢笑，忙来花下，便饮九春和气。
急拿舟，高人乘兴，江天助我幽思。
缤纷似翦，峥嵘如画，莫道冬容憔悴。
恍象含空，尘无一点，疑在天宫里。
酒楼酣宴，茶轩清玩，且待桂花来至。
有馀光，明年待看，明红暗翠。


rhythmic: 永遇乐
author: 黄裳
content:
天接重云，月临残腊，时有幽意。
化作瑶池，纷纷戏蝶，一色非人世。
无情征雁，乘风南向，怅望有情难寄。
暖惊梅，先传芳信，夜来万宝春至。
中齐胜境，东藩和气，自有名园佳丽。
一梦休嗟，三千好客，何处寻珠履。
小堂人静，尊前清昼，好惜岁华如逝。
管弦中，金杯更劝，朱颜皓齿。


rhythmic: 蓦山溪
author: 黄裳
content:
春前信息，到处欢声满。
旌旆出西郊，拥笙歌、婵娟两畔。
东巡事往，空有雪中山，仙驭悄，古风间，谩动吟人叹。
天边身世，况值重华旦。
击壤访遗民，想如云、望中不断。
功名休论，齐楚共唐虞，开口笑，插花归，更候清秋晚。


rhythmic: 喜朝天・踏莎行
author: 黄裳
content:
雪云浓。
送愁思，衾寒更怯霜风。
惹起离恨，为光阴恼，人意无穷。
谁省年华屡换，渐作个、浮生玉髯翁。
休易感，新醅泛蚁，且共时同。
相逢。
笑语相契，况驾言游处，山里齐宫。
寂寞时候，自有皓景，粉泽冬容。


rhythmic: 霜叶飞
author: 黄裳
content:
谁能留得年华住。
韶华今在何处。
万林飞尽，但惊天篆，半空无数。
望消息、霜催雁过，佳人愁起云垂暮。
就绣幕、红炉去。
金鸭时飘异香，柳腰人舞。
休道行且分飞，共乐还一岁，见景长是欢聚。
大来芳意，既与名园，是花为主。


rhythmic: 水龙吟
author: 黄裳
content:
五城中锁奇书，世间睡里无人唤。
家家自有，月中丹桂，朱衣仙子。
能驻光阴，解留颜鬓，引君霄汉。
便西归、休梦华胥国□，约无限、烟霞伴。
谁是采真高士，幻中寻取元非幻。
时人不为，玉峰三秀，尘缘难断。
莫说英雄，万端愁绪，夕阳孤馆。
到流年过尽，韶华去了，起浮生叹。


rhythmic: 喜迁莺
author: 黄裳
content:
雕栏闲倚，瑞雪霁、浣出人间金碧。
下想名园，芳心多少，欲占九州颜色。
洞开路入丹汉，自是神仙真宅。
寒吟外，看歌云舞雪，光阴难得。
谁共怀古意，东海一老，居易头垂白。
自此英雄，功名相继，空有寂寥遗迹。
圣贤电拂休笑，离合许多宾客。
使君乐与人同，且对云门斜日。


rhythmic: 宴琼林
author: 黄裳
content:
红紫趁春阑，独万簇琼英，尤未开罢。
问谁共、绿幄宴群真，皓雪肌肤相亚。
华堂路，小桥边，向晴阴一架。
为香清、把作寒梅看，喜风来偏惹。
莫笑因缘，见景跨春空，荣称亭榭。
助巧笑、晓妆如画，有花钿堪借。


rhythmic: 宴春台
author: 黄裳
content:
夏景舒长，麦天清润，高低万木成阴。
晓意寒轻，一声未放蝉吟。
但闻莺友同音。
宴华堂、绿水中心。
芙蓉都没，红妆信息，终待重寻。
清冷相照，邂逅俱欢，翠娥拥我，芳酝强斟。
笙歌引步，登临更向瑶岑。
卧影沈沈。
自风来、与客披襟。


rhythmic: 雨霖铃
author: 黄裳
content:
天南游客。
甚而今、却送君南国。
薰风万里无限，吟蝉暗续，离情如织。
秣马脂车，去即去、多少人惜。
为惠爱、烟惨云山，送两城愁作行色。
飞帆过、浙西封域。
到秋深、且舣菏花泽。
就船买得鲈鳜。
新谷破、雪堆香粒。
此兴谁同，须记东秦，有客相忆。
愿听了、一阕歌声，醉倒拚今日。


rhythmic: 桂枝香
author: 黄裳
content:
醅初熟。
竞看九日、西风弄寒菊。
姝子新妆，向晓淡黄千簇。
清香闹处君须住，掺盈头、醉乡相逐。
马台欢笑，龙山纵逸，佳话重绪。
共尽日、登临未足。
更休问明年，浮世荣辱。
难得良辰，鬓发见秋尤绿。
且邀月照金尊上，近人寒、如对飞瀑。
宴归还趁人来，茱萸佩垂红玉。


rhythmic: 喜迁莺
author: 黄裳
content:
梅霖初歇。
乍绛蕊海榴，争开时节。
角黍包金，香蒲切玉，是处玳筵罗列。
斗巧尽输少年，玉腕彩丝双结。
舣彩舫，看龙舟两两，波心齐发。
奇绝。
难画处，激起浪花，飞作湖间雪。
画鼓喧雷，红旗闪电，夺罢锦标方彻。
望中水天日暮，犹见朱帘高揭。
归棹晚，载菏花十里，一钩新月。


rhythmic: 洞仙歌
author: 黄裳
content:
乱蝉何事，冒暑吟如诉。
断续声中为谁苦。
阵云行碧落，舒卷光阴，秋意爽，俄作晴空骤雨。
明珠无限数。
都在荷花，疑是星河对庭户。
莫负昼如年，况有清尊，披襟坐、水风来处。
信美景良辰、自古难并，既不遇多才，岂能欢聚。


rhythmic: 洞仙歌
author: 黄裳
content:
杳无风色，肠断莲花信。
水鉴云垂数峰影。
向劳生辛苦，寒暑煎人，争不老，空想秋堂夜静。
玉姬挥皓月，时送微凉，莫吝金卮为伊尽。
柳下夕阳收，傍水重游，花茵上、雪回襟冷。
问避暑天机、自有奇人，但且对湖光，世间谁醒。


rhythmic: 洞仙歌
author: 黄裳
content:
世间言笑，天上谁欢聚。
河汉涵秋静无暑。
望丹霄杳杳，云幄俄开，缘会远，空引时情万缕。
彩楼人送目，今夕无双，巧在灵丝暗相许。
爽气御西风，众乐难寻，乘槎看、鹊桥初度。
过几刻良时、早已分飞，向月下何辞，十分芳醑。


rhythmic: 满庭芳
author: 黄裳
content:
琼馆烟轻，银河风细，玉桥云锁方开。
晓虹千丈，宛转下天来。
人在水精宫里，行乐处、锦绣成堆。
仍相问，人间天上，何处有蓬莱。
徘徊。
追往事，征南巧架，傅野怀才。
谩石驱东海，沙合龙台。
好是乐成初宴，红牙碎、声隐晴雷。
江天晚，游人未散，莫放隼回。


rhythmic: 宴琼林
author: 黄裳
content:
已览遍韶容，最後有花王，芳信来报。
魏妃天与色，拥姚黄、去赏十洲仙岛。
东君到此，缘费尽、天机亦老。
为娇多、只恐能言笑。
惹风流烦恼。
莫道两都迥出，倩多才、吟看谁好。
为我惨有如花面，说良辰欲过。


rhythmic: 满江红
author: 黄裳
content:
绿盖纷纷，多少个、云霄仙子。
应是有，瑶池盛会，靓妆临水。
无奈轻盈风信急，瑞香乱翠红相倚。
谁共吟、此景竹林人，桃溪士。
时雨过，明珠细。
朝雾染，香腮腻。
轻舟破幽径，烦襟都洗。
第一朵须寻华池景，寿觞边偶得龟千岁。
乘兴泻、云液落新荷，休辞醉。


rhythmic: 瑶池月・瑶台月
author: 黄裳
content:
微尘濯尽，栖真处、群山排在云汉。
青盘翠跃，掩映平林寒涧。
流水急、数片桃花逝，自有留春仙馆。
秦渔问，前朝换。
卢郎待，今生满。
谁伴。
元翁笑语，相从未晚。
更安得、世味堪玩。
道未立、身尤是幻。
浮生一梭过，梦回人散。
卧松庵、当会灵源，现万象、无中须看。
乾坤鼎，阴阳炭。
琼枝秀，金圆烂。


rhythmic: 瑶池月・瑶台月
author: 黄裳
content:
扁舟寓兴，江湖上、无人知道名姓。
忘机对景，咫尺群鸥相认。
烟雨急、一片篷声碎，醉眼看山还醒。
晴云断，狂风信。
寒蟾倒，远山影。
谁听。
横琴数曲，瑶池夜冷。
这些子、名利休问。
况是物、都归幻境。
须臾百年梦，去来无定。
向婵娟、留住青春，笑世上、风流多病。
蒹葭渚，芙蓉径。
放侯印，趁渔艇。


rhythmic: 青门引・青门饮
author: 黄裳
content:
鸿落寒滨，燕辞幽馆，西成万室，颦眉人少。
自古云，洞门何处，南望数峰秋晓。
千骑旌麾远，去寻真、忙中心了。
佩声盘入，烟霞绝顶，谁闻欢笑。
当候青童相报。
因待访仙人，长生微妙。
置俎争来，四乡宴社，且看翠围红绕。


rhythmic: 倦寻芳慢・倦寻芳
author: 王
content:
露向晚，帘幕风轻，小院闲昼。
翠迳莺来，惊下乱红铺绣。
倚危墙，登高榭，海棠经雨胭脂透。
算韶华，又因循过了，清明时候。
倦游燕、风光满目，好景良辰，谁共携手。
恨被榆钱，买断两眉长斗。
忆高阳，人散後。


rhythmic: 选冠子
author: 张景修
content:
嫩水蓝，遥堤映翠，半雨半烟桥畔。
鸣禽弄舌，蔓草萦心，偏称谢家池馆。
红粉墙头，柳摇金缕，纤柔舞腰低软。
被和风、搭在阑干，终日绣帘谁卷。
春易老，细叶舒眉，轻花吐絮，渐觉绿阴垂暖。
章台系马，灞水维舟，追念凤城人远。


rhythmic: 念奴娇
author: 黄庭坚
content:
断虹霁雨，净秋空，山染修眉新绿。
桂影扶疏，谁便道，今夕清辉不足。
万里青天，娥何处，驾此一轮玉。
寒光零乱，为谁遍照。
年少从我追游，晚凉幽径，绕张园森木。
共倒金荷家万里，难得尊前相属。
老子平生，江南江北，最爱临风曲。
孙郎微笑，坐来声喷霜竹。


rhythmic: 水调歌头
author: 黄庭坚
content:
瑶草一何碧，春入武陵溪。
溪上桃花无数，花上有黄鹂。
我欲穿花寻路，直入白云深处，浩气展红霓。
只恐花深里，红露湿人衣。
坐玉石，玉枕，拂金徽。
谪仙何处，无人伴我白螺杯。
我为灵芝仙草，不为朱唇丹脸，长啸亦何为。
醉舞下山去，明月逐人归。


rhythmic: 水调歌头
author: 黄庭坚
content:
落日塞垣路，风劲戛貂裘。
翩翩数骑闲猎，深入黑山头。
极目平沙千里，惟见雕弓白羽，铁面骏骅骝。
隐隐望青冢，特地起闲愁。
汉天子，方鼎盛，四百州。
玉颜皓齿，深锁三十六宫秋。
堂有经纶贤相，边有纵横谋将，不减翠娥羞。
戎虏和乐也，圣主永无忧。


rhythmic: 满庭芳
author: 黄庭坚
content:
初绾云鬟，才胜罗绮，便嫌柳陌花街。
占春才子，容易托行媒。
其奈风情债负，烟花部、不免差排。
刘郎恨，桃花片片，随水染尘埃。
风流，贤太守，能笼翠羽，宜醉金钗。
且留取垂杨，掩映厅阶。
直待朱去後，从伊便、窄袜弓鞋。
知恩否，朝云暮雨，还向梦中来。


rhythmic: 满庭芳
author: 黄庭坚
content:
北苑春风，方圭圆璧，万里名动京关。
碎身粉骨，功合上凌烟。
尊俎风流战胜，降春睡、开拓愁边。
纤纤捧，研膏溅乳，金缕鹧鸪斑。
相如，虽病渴，一觞一咏，宾有群贤。
为扶起灯前，醉玉颓山。
搜搅心中万卷，还倾动、三峡词源。
归来晚，文君未寝，相对小窗前。


rhythmic: 鼓笛慢・水龙吟
author: 黄庭坚
content:
早秋明月新圆，汉家戚里生飞将。
青骢宝勒，绿沈金锁，曾瞻天仗。
种德江南，宣威西夏，合宫陪享。
况当年定计，昭陵与子，勋劳在、诸公上。
千骑风流年少，暂淹留、莫辜清赏。
平坡驻马，虚弦落雁，思临虏帐。


rhythmic: 洞仙歌
author: 黄庭坚
content:
月中丹桂，自风霜难老。
阅尽人间盛衰草。
望中秋、才有几日，十分圆，霾风雨，云表常如永昼。
不得文章力，白首防秋，谁念云中上功守。
正注意，得人雄，静扫河山，应难纵、五湖归棹。
问持节冯唐几时来，看再策勋名，印窠如斗。


rhythmic: 蓦山溪
author: 黄庭坚
content:
鸳鸯翡翠，小小思珍偶。
眉黛敛秋波，尽湖南、山明水秀。
娉娉袅袅，恰近十三馀，春未透。
花枝瘦。
正是愁时候。
寻花载酒。
肯落谁人後。
只恐远归来，绿成阴、青梅如豆。
心期得处，每自不由人，长亭柳。
君知否。
千里犹回首。


rhythmic: 满庭芳
author: 黄庭坚
content:
北苑龙团，江南鹰爪，万里名动京关。
碾深罗细，琼蕊暖生烟，一种风流气味，如甘露、不染尘凡。
纤纤捧，冰瓷莹玉，金缕鹧鸪斑。
相如，方病酒，银瓶蟹眼，波怒涛翻。
为扶起，尊前醉玉颓山。
饮罢风生两腋，醒魂到、明月轮边。
归来晚，文君未寝，相对小窗前。


rhythmic: 满庭芳
author: 黄庭坚
content:
明眼空青，忘忧萱草，翠玉闲淡疏妆。
小来歌舞，长是倚风光。
我已逍遥物外，人冤道、别有思量。
难忘处，良辰美景，襟袖有馀香。
鸳鸯。
头白早，多情易感，红蓼池塘。
又须得，尊前席上成双。
些子风流罪过，都说与、明月空床。
难拘管，朝云暮雨，分付楚襄王。


rhythmic: 满庭芳
author: 黄庭坚
content:
修水浓青，新条淡绿，翠光交映虚亭。
锦鸳霜鹭，荷径拾幽苹。
香渡栏干屈曲，红妆映、薄绮疏。
风清夜，横塘月满，水净见移星。
堪听。
微雨过，姗藻荇，琐碎浮萍。
便移转，胡床湘簟方屏。
练霭鳞云旋满，声不断、檐响风铃。
重开宴，瑶池雪沁，山露佛头青。


rhythmic: 蓦山溪
author: 黄庭坚
content:
山围江暮。
天镜开晴絮。
斜影过梨花，照文星、老人星聚。
清樽一笑，欢甚却成愁，别时襟，馀点点，疑是高唐雨。
无人知处。
梦里云归路。
回雁晓风清，雁不来、啼鸦无数。
心情老懒，尤物解宜人，春尽也，有南风，好便回帆去。


rhythmic: 蓦山溪
author: 黄庭坚
content:
稠花乱叶，到处撩人醉。
林下有孤芳，不匆匆、成蹊桃李。
今年风雨，莫送断肠红，斜枝倚。
风尘里。
不带尘风气。
微嗔又喜。
约略知春味。
江上一帆愁，梦犹寻、歌梁舞地。
如今对酒，不似那回时，书谩写，梦来空，只有相思是。


rhythmic: 蓦山溪
author: 黄庭坚
content:
山明水秀，尽属诗人道。
应是五陵儿，见衰翁、孤吟绝倒。
一觞一咏，潇洒寄高闲，松月下，竹风间，试想为襟抱。
玉关遥指，万里天衢杳。
笔阵扫秋风，泻珠玑、琅琅皎皎。
卧龙智略，三诏佐升平，烟塞事，玉堂心，频把菱花照。


rhythmic: 看花回
author: 黄庭坚
content:
夜永兰堂醺饮，半倚颓玉。
烂熳坠钿堕履，是醉时风景，花暗烛残，欢意未阑，舞燕歌珠成断续。
催茗饮、旋煮寒泉，露井瓶窦响飞瀑。
纤指缓、连环动触。
渐泛起、满瓯银粟。
香引春风在手，似粤岭闽溪，初采盈掬。


rhythmic: 逍遥乐
author: 黄庭坚
content:
春意渐归芳草。
故国佳人，千里信沈音杳。
雨润烟光，晚景澄明，极目危栏斜照。
梦当年少。
对樽前、上客邹枚，小鬟燕赵。
共舞雪歌尘，醉里谈笑。
花色枝枝争好。
鬓丝年年渐老。
如今遇风景，空瘦损、向谁道。


rhythmic: 沁园春
author: 黄庭坚
content:
把我身心，为伊烦恼，算天便知。
恨一回相见，百方作计，未能偎倚，早觅东西。
镜里拈花，水中捉月，觑著无由得近伊。
添憔悴，镇花销翠减，玉瘦香肌。
奴儿。
又有行期。
你去即无妨我共谁。
向眼前常见，心犹未足，怎生禁得，真个分离。
地角天涯，我随君去。
掘井为盟无改移。
君须是，做些儿相度，莫待临时。


rhythmic: 昼夜乐
author: 黄庭坚
content:
夜深记得临歧语。
说花时、归来去。
教人每日思量，到处与谁分付。
其奈冤家无定据。
约云朝、又还雨暮。
将泪入鸳衾，总不成行步。
元来也解知思虑。
一封书、深相许。
情知玉帐堪欢，为向金门进取。
直待腰金拖紫後，有夫人、县君相与。
争奈会分疏，没嫌伊门路。


rhythmic: 满庭芳
author: 黄庭坚
content:
风力驱寒，云容呈瑞，晓来到处花飞。
遍装琼树，春意到南枝。
便是渔蓑旧画，纶竿重、横玉低垂。
今宵里，香闺邃馆，幽赏事偏宜。
风流，金马客，歌鬟醉拥，乌帽斜。
问人间何处，鹏运天池。
且共周郎按曲，音微误、首已先回。
同心事，丹山路稳，长伴彩鸾归。


rhythmic: 瑞鹤仙
author: 黄庭坚
content:
环滁皆山也。
望蔚然深秀，琅琊山也。
山行六七里，有翼然泉上，醉翁亭也。
翁之乐也。
得之心、寓之酒也。
更野芳佳木，风高日出，景无穷也。
游也。
山肴野蔌，酒冽泉香，沸筹觥也。
太守醉也。
喧哗众宾欢也。
况宴酣之乐、非丝非竹，太守乐其乐也。
问当时、太守为谁，醉翁是也。


rhythmic: 蓦山溪
author: 黄庭坚
content:
朝来风日，陡觉春衫便。
翠柳艳明眉，戏秋千、谁家倩盼。
烟匀露洗，草色媚横塘，平沙软。
雕轮转。
行乐闻弦管。
追思年少，走马寻芳伴。
一醉几缠头，过扬州、珠帘尽卷。
而今老矣，花似雾中看，欢喜浅。
天涯远。
信马归来晚。


rhythmic: 六州歌头
author: 贺铸
content:
少年侠气，交结五都雄。
肝胆洞。
毛发耸。
立谈中。
死生同。
一诺千金重。
推翘勇。
衿豪踪。
轻盖拥。
聊飞。
斗城东。
轰饮酒炉，春色浮寒瓮。
吸海垂虹。
闲呼鹰嗾犬，白羽摘雕弓。
狡穴俄空。
乐匆匆。
似黄粱梦。
辞丹凤。
明月共。
漾孤篷。
官冗从。
怀倥偬。
落尘笼。
薄书从。
弁如云众。
共粗用。
忽奇功。
笳鼓动。
渔阳弄。
思悲翁。
不请长缨，系取天娇种。
剑吼西风。


rhythmic: 望湘人
author: 贺铸
content:
厌莺声到枕，花气动帘，醉魂愁梦相半。
被惜馀薰，带惊剩眼。
几许伤春春晚。
泪竹痕鲜，佩兰香老，湘天浓暖。
记小江、风月佳时，屡约非烟游伴。
须信鸾弦易断。
奈云和再鼓，曲终人远。
认罗袜无踪，旧处弄波清浅。
青翰棹舣，白苹洲畔。


rhythmic: 小梅花・梅花引
author: 贺铸
content:
思前别。
记时节。
美人颜色如花发。
美人归。
天一涯。
娟娟娥，三五满还亏。
翠眉蝉鬓生离诀。
遥望青楼心欲绝。
梦中寻。
卧巫云。
觉来珠泪，滴向湘水深。
愁无已。
奏绿绮。
历历高山与流水。
妙通神。
觉知音。
不知暮雨朝云、何山岑。
相思无计堪可比。
珠箔雕阑集千里。
漏将分。


rhythmic: 瑶台第一层
author: 赵仲御
content:
管声催。
人报道、嫦娥步月来。
凤灯鸾矩，寒轻廉箔，光泛楼台。
万年春未老，更帝乡日月蓬莱。
从仙仗，看星河银界，锦绣天街。
欢陪。
千官万骑，九霄人在五云堆。
紫袍光里，星球宛转，花影徘徊。
未央宫漏水，散异香、龙阙崔嵬。


rhythmic: 蓦山溪
author: 仲殊
content:
清江平淡，疏雨和烟染。
春在广寒宫，付江梅、先开素艳。
年年第一，相见越溪东，云体态，雪精神，不把年华占。
山亭水榭，别恨多销黯。
又是主人来，更不辜、香心一点。
题诗才思，清似玉壶冰，轻回顾，落尊前，桃杏声华减。


rhythmic: 念奴娇
author: 仲殊
content:
水枫叶下，乍湖光清浅。
凉生商素。
西帝宸游罗翠盖，拥出三千宫女。
绛采娇春，铅华掩昼，占断鸳鸯浦。
歌声摇曳，浣沙人在何处。
别岸孤袅一枝，广寒宫殿，冷落栖愁苦。
雪艳冰肌羞淡泊，偷把胭脂匀注。
媚脸笼霞，芳心泣露，不肯为云雨。
金波影里，为谁长恁凝伫。


rhythmic: 蓦山溪
author: 仲殊
content:
年芳已远，凉夏疏疏雨。
菊占此时开，背佳期、清秋何处。
滴成金豆，弹破栗文圆，临水槛，倚风亭，全胜东篱暮。
茱萸未结，谁是多情侣。
菖叶与葵花，也相饶、也□羞妒。
主人著意，何必念登高，浮酒面，解烦襟，消尽当筵暑。


rhythmic: 蓦山溪
author: 仲殊
content:
黄金线软，玉露声轻润。
青头破出芽，拂烟痕、一枝犹嫩。
东风著意，不放舞间□，春渐暖，柔无力，依依怨和□。
旗亭带晚，又是清明近。
惹尽别离愁，约啼莺、深深与问。
灞陵伤感，那更入阳关，扳折处，我无心，行人自多恨。


rhythmic: 夏云峰
author: 仲殊
content:
天阔云高，溪横水远。
晚日寒生轻晕。
闲阶静、杨花渐少，朱门掩、莺声犹嫩。
悔匆匆、过却清明，旋占得馀芳，已成幽恨。
都几日阴沈，连宵慵困。
起来韶华都尽。
怨入双眉闲斗损。
乍品得情怀，看承全近。
深深态、无非自许。
厌厌意、终羞人间。


rhythmic: 念奴娇
author: 仲殊
content:
故园避暑，爱繁阴翳日，流霞供酌。
竹影筛金泉漱玉，红映微花帘箔。
素质生风，香肌无汗，绣扇长闲却。
双鸾栖处，绿筠时下风箨。
吹断舞影歌声，阳台人去，有当年池阁。
佩结兰英凝念久，言语精神依约。
燕别雕梁，归鸿紫塞，音信凭谁托。
争知好景，为君长是萧索。


rhythmic: 洞仙歌
author: 仲殊
content:
广寒晓驾，姑射寻仙侣。
偷被霜华送将去。
过越岭、栖息南枝，匀妆面、凝酥轻聚。
爱横管、孤度陇头声，尽拼得幽香，为君分付。
水亭山驿，衰草斜阳，无限行人断肠处。
尽为我、留得多情，何须待、春风相顾。
任倒断、深思向梨花，也无奈寒食，几番春雨。


rhythmic: 水调歌头
author: 赵鼎
content:
屋下疏流水，屋上列青山。
先生跨鹤何处，窈窕白云间。
采药当年三径，只有长松绿竹，霜吹晚萧然。
举酒高台上，彷佛揖群仙。
转银汉，飞宝鉴，溢清寒。
金波万顷不动，人在玉壶宽。
我唱君须起舞，要把嫦娥留住，相送一杯残。
醉矣拂衣去，一笑渺人寰。


rhythmic: 满江红
author: 赵鼎
content:
惨结秋阴，西风送、霏霏雨湿。
凄望眼、征鸿几字，暮投沙碛。
试问乡关何处是，水云浩荡迷南北。
但一抹、寒青有无中，遥山色。
天涯路，江上客。
肠欲断，头应白。
空搔首兴欢，暮年离拆。
须信道消忧除是酒，奈酒行有尽情无极。
便挽取、长江入尊，浇胸臆。


rhythmic: 望海潮
author: 赵鼎
content:
双峰遥促，回波奔注，茫茫溅雨飞沙。
霜凛剑戈，风生阵马，如闻万鼓齐挝。
儿戏笑夫差。
漫水犀强弩，一战鱼虾。
依旧群龙，怒卷银汉下天涯。
雷驱电炽雄夸。
似云垂鹏背，雪喷鲸牙。
须臾变灭，天容水色，琼田万顷无瑕。
俗眼但惊嗟。
试望中彷佛，三岛烟霞。
旧隐依然，几时归去泛灵槎。


rhythmic: 花心动
author: 赵鼎
content:
江月初升，听悲风、萧瑟满山零叶。
夜久酒阑，火冷灯青，奈此愁怀千结。
绿琴三叹朱弦绝，与谁唱、阳春白雪。
但遐想、穷年坐对，断编遗册。
西北搀枪未灭。
千万乡关，梦遥吴越。
慨念少年，横槊风流，醉瞻海涵天阔。


rhythmic: 洞仙歌
author: 赵鼎
content:
空山雨过，月色浮新酿。
把盏无人共心赏。
漫悲吟、独自拈断霜须，还就寝、秋入孤衾渐爽。
可怜窗外竹，不怕西风，一夜潇潇弄疏响。
奈此九回肠，万斛清愁，人何处、邈如天样。
纵陇水、秦云阻归音，便不许时闲，梦中寻访。


rhythmic: 满庭芳
author: 赵鼎
content:
靡靡流光，凄凄风露，小园草木初凋。
杳然尘影，爽气界天高。
爱此佳名重九，随宜对、秋菊持醪。
登临处，哀蝉断响，燕雁度云霄。
闲谣。
情缅邈，相寻万化，人世徒劳。
念胸中百虑，何物能消。
欲致颓龄不老，和金茎、一醉陶陶。
君休问，千年事往，聊与永今朝。


rhythmic: 洞仙歌
author: 李邴
content:
一团娇软，是将春揉做，撩乱随风到何处。
自长亭、人去後，烟草萋迷，归来了、装点离愁无数。
飘扬无个事，刚被萦牵，长是黄昏怕微雨。
记那回，深院静，帘幕低垂，花阴下、霎时留住。
又只恐、伊家太轻狂，蓦地和春，带将归去。


rhythmic: 玉蝴蝶
author: 李邴
content:
壮岁分符方面，惠风草偃，禾稼春融。
报政朝天，归去稳步鳌宫。
望尧、九重绛阙，颁汉诏、五色芝封。
湛恩浓。
锦衣槐里，重继三公。
雍容。
临歧祖帐，绮罗环列，冠盖云丛。
满城桃李，尽将芳意谢东风。
柳烟轻、万条离恨，花露重、千点啼红。


rhythmic: 念奴娇
author: 李邴
content:
素光练净，映秋山、隐隐修眉横绿。
鹊楼高天似水，碧瓦寒生银粟。
千丈斜晖，奔云涌雾，飞过卢仝屋。
更无尘气，满庭风碎梧竹。
谁念鹤发仙翁，当年曾共赏，紫岩飞瀑。
对影三人聊痛饮，一洗离愁千斛。
斗转参横，翩然归去，万里骑黄鹄。
满川霜晓，叫云吹断横玉。


rhythmic: 女冠子
author: 李邴
content:
帝城三五。
灯光花市盈路。
天街游处。
此时方信，凤阙都民，奢华豪富。
纱笼才过处。
喝道转身，一壁小来且住。
见许多、才子艳质，携手并肩低语。
东来西往谁家女。
买玉梅争戴，缓步香风度。
北观南顾。
见画烛影里，神仙无数。


rhythmic: 满庭芳
author: 向子
content:
月窟蟠根，云岩分种，绝知不是尘凡。
琉璃剪叶金粟缀花繁。
黄菊周旋避舍，友兰蕙、羞杀山樊。
清香远，秋风十里，鼻观已先参。
酒阑。
听我语，平生半是，江北江南。
经行处、无穷绿水青山。
常被此花相恼，思共老、结屋中间。
不因尔，芗林底事，游戏到人寰。


rhythmic: 满庭芳
author: 向子
content:
瑟瑟金风，团团玉露，岩花秀发秋光。
水边一笑，十里得清香。
疑是蕊宫仙子，新妆就、娇额涂黄。
霜天晚，妖红丽紫，回首总堪伤。
中央。
孕正色，更留明月，偏照何妨。
便高如兰菊，也让芬芳。
输与芗林居士，微吟罢、闲据胡床。
须知道，天教尤物，相伴老江乡。


rhythmic: 蓦山溪
author: 向子
content:
瑶田银海。
浩色难为对。
琪树照人间，晓然是、华岩境界。
万年松径，一带旧峰峦，深掩覆，密遮藏，三昧兴无碍。
金毛狮子，打就休惊怪。
片片上红炉，且不可、将情作解。
有无不道，泯绝去来今，明即暗，暗还明，只个长不昧。


rhythmic: 蓦山溪
author: 向子
content:
挂冠神武。
来作烟波主。
千里好江山，都尽是、君恩赐与。
风勾月引，催上泛宅时，酒倾玉，堆雪，总道神仙侣。
蓑衣箬笠，更着些儿雨。
横笛两三声，晚云中、惊鸥来去。
欲烦妙手，写入散人图，蜗角名，蝇头利，着甚来由顾。


rhythmic: 蓦山溪
author: 向子
content:
一阳才动，万物生春意。
试与问宫梅，到东阁、花枝第几。
疏疏淡淡，冷艳雪中明，无俗调，有真香，正与人相倚。
非烟非雾，瑞色门阑喜。
再拜引杯长，看两颊、红潮欲起。
天教难老，风鬓绿如云，对玉笥，与芗林，岁岁花前醉。


rhythmic: 水龙吟
author: 向子
content:
华灯明月光中，绮罗弦管春风路。
龙如骏马，车如流水，软红成雾。
太一池边，葆真宫里，玉楼珠树。
见飞琼伴侣，霓裳缥缈，星回眼、莲承步。
笑入彩云深处。
更冥冥、一帘花雨。
金钿半落，宝钗斜坠，乘鸾归去。
醉失桃源，梦回蓬岛，满身风露。
到而今江上，愁山万叠，鬓丝千缕。


rhythmic: 水龙吟
author: 向子
content:
梦回寒入衾绸，晓惊忽堕瑶林里。
穿帷透隙，落花飞絮，难穷巧思。
着帽披裘，挈壶呼友，倚空临水。
望琼田不尽，银涛无际，浮皓色、来天地。
遥想吴郎病起。
政冷窗、微吟拥鼻。
持笺赠我，新词绝唱，珠零玉碎。
馀兴追游，清芬坐对，高谈倾耳。
晚归来，风扫停云，万里月华如洗。


rhythmic: 满庭芳
author: 向子
content:
天宇长闲，飞仙狂醉，云碎玉沈空。
谢家庭院，争道絮因风。
不怕寒生宝粟，深调护、犀幕重重。
瑶林里，疏梅献笑，小萼露轻红。
瑞龙。
香绕处，云间弦管，尘外帘栊。
须烂醉流霞，莫诉千锺。
闻道蟠桃正好，蓬瀛路、消息潜通。
飞琼伴，偷将春色，分付入芳容。


rhythmic: 水调歌头
author: 向子
content:
天公深藏巧，雪里放春回。
不到闲花凡草，都付与疏梅。
独立水边林下，萧萧冰容孤艳，清瘦玉腰支。
触拨暗香动，风味欲愁谁。
娥携，青女过，夜阑时。
瑶冠琼佩，粲然一笑亦何奇。
剩欲举觞对饮，不怕月明霜重，寒色著人衣。
只恐邻笛起，化作玉尘飞。


rhythmic: 梅花引
author: 向子
content:
花如颊。
梅如叶。
小时笑弄阶前月。
最盈盈。
最惺惺。
闲愁未识、无计定深情。
十年空省春风面。
花落花开不相见。
要相逢。
得相逢。
须信灵犀，中自有心通。
同杯勺。
同斟酌。
千愁一醉都推却。
花阴边。
柳阴边。
几回拟待、偷怜不成怜。
伤春玉瘦慵梳掠。
抛掷琵琶闲处著。
莫猜疑。


rhythmic: 满庭芳
author: 张元干
content:
梁苑春归，章街雪霁，柳梢华萼初萌。
非烟非雾，新岁乐升平。
京兆雍容报政，金狨过、九陌尘轻。
朝回处，青霄路稳，黄色起天庭。
东风，吹绿鬓，薄罗剪彩，小绾流莺。
比渭滨甲子，尚父难兄。
满泛椒觞献寿，斑衣侍、云母分屏。
明年会，双衣对引，谈笑秉钧衡。


rhythmic: 满庭芳
author: 张元干
content:
韩国殊勋，洛都西内，名园甲第相连。
当年绿鬓，独占地行仙。
文彩风流瑞世，延朱履、丝竹喧阗。
人皆仰，一门相业，心许子孙贤。
中兴，方庆会，再逢甲子，重数天元。
问千龄谁比，五福俱全。
此去沙堤步稳，调金鼎、七叶貂蝉。
香檀缓，杯传鹦鹉，新月正娟娟。


rhythmic: 满庭芳
author: 张元干
content:
玉叶联芳，天潢分润，寿筵长对熏风。
间平襟度，濮邸行尊崇。
忠孝家传大雅，无喜愠、一种宽容。
芝兰盛，彩衣嬉戏，亲睦冠西宗。
丝纶，膺重寄，遥防迁美，本镇恩隆。
应萱堂齐福，诞月仍同。
花蕊香浓气暖，凝瑞露、满酌金锺。
龙光近，星飞驿马，宣入嗣王封。


rhythmic: 满庭芳
author: 张元干
content:
三十年来，云游行化，草鞋踏破尘沙。
遍参尊宿，曾记到京华。
衲子如麻似粟，谁会笑、瞿老拈花。
经离乱，青山尽处，海角又天涯。
今宵，闲打睡，明朝粥饭，随分僧家。
把木佛烧却，除是丹霞。
撞著门徒施主，蓦然个、喜舍由他。
庐陵米，还知价例，毫发更无差。


rhythmic: 瑞鹤仙
author: 张元干
content:
倚格天峻阁。
舞庭槐阴转，盆榴红烁。
香风泛帘幕。
拥霞裾琼佩，真珠璎珞。
华阳庆渥。
诞兰房、流芳秀萼。
有赤绳系足，从来相门，自然媒妁。
游戏人间荣贵，道要元微，水源清浊。
长生大药。
彩鸾韵，凤箫鹤。
对木公金母，子孙三世，妇姑为寿满酌。
看千龄，举家飞升，玉京更乐。


rhythmic: 瑞鹤仙
author: 张元干
content:
喜西园放钥。
对燕寝香润，棠阴寒薄。
东风夜来恶。
禁烟时天气，莺啼花落。
新晴共约。
怕韶光、容易过却。
把铜壶、缓浮金杯，禊游行乐。
弦索。
笙簧声里，还记兰房，正垂罗幕。
初眠弱柳。
梅如豆，玉如琢。
向凤凰池上，鸳鸯影里，他年何啻紫橐。
看流芳，继踵韦平，盛传巩洛。


rhythmic: 瑶台第一层
author: 张元干
content:
宝历祥开飞练上，青冥万里光。
石城形胜，秦淮风景，威凤来翔。
腊馀春色早，兆钓璜、贤佐兴王。
对熙旦，正格天同德，全魏分疆。
荧煌。
五云深处，化钧独运斗魁旁。
绣裳龙尾，千官师表，万事平章。
景锺文瑞世，醉尚方、难老金浆。


rhythmic: 瑶台第一层
author: 张元干
content:
江左风流锺间气，洲分二水长。
凤凰台畔，投怀玉燕，照射神光。
豆花初秀雨，散暑空、洗出秋凉。
庆生旦，正圆蟾呈瑞、仙桂飘香。
肝肠。
文锦，驾云乘鹤下行。
紫枢将命，紫微如绋，常近君王。
旧山同梓里，荷月旦、久已平章。


rhythmic: 望海潮
author: 张元干
content:
苍山烟澹，寒溪风定，玉簪罗带绸缪。
轻霭暮飞，青冥远净，珠星璧月光浮。
城际踊层楼。
正翠帘高卷，绿琐低钩。
影落尊，气和歌管共清游。
史君冠世风流。
拥香鬟凭槛，雾鬓凝眸。
银烛暖宵，花光照席，谯门莫报更筹。
逸兴醉无休。
赋探梅芳信，翻曲新讴。
想见疏枝冷蕊，春意到沙洲。


rhythmic: 望海潮
author: 张元干
content:
麒麟图画，貂蝉冠冕，青毡自属元勋。
绿野旧游，平泉雅咏，霞舒烟卷朝昏。
风月小阳春。
照玳筵珠履，公子王孙。
雪度嵩高，影横伊水庆生申。
早梅长醉芳尊。
况中兴盛际，宥密宗臣。
琳馆奉祠，金瓯覆字，和羹妙手还新。
光射紫微垣。
看五云朝斗，千载逢辰。
开取八荒寿域，一气转洪钧。


rhythmic: 水龙吟
author: 张元干
content:
水晶宫映长城，藕花万顷开浮蕊。
红妆翠盖，生朝时候，湖山摇曳。
珠露争圆，香风不断，普熏沈水。
似瑶池侍女，霞裾缓步，寿烟光里。
霖雨已沾千里。
兆丰年、十分和气。
星郎绿鬓，锦波春酿，碧筒宜醉。
荷橐还朝，青毡奕世，除书将至。
看巢龟戏叶，蟠桃著子，祝三千岁。


rhythmic: 陇头泉・多丽
author: 张元干
content:
少年时，壮怀谁与重论。
视文章、真成小技，要知吾道称尊。
奏公车、治安秘计，乐油幕、谈笑从军。
百镒黄金，一双白璧，坐看同辈上青云。
事大谬，转头流落，徒走出修门。
三十载，黄梁未熟，沧海扬尘。
念向来、浩歌独往，故园松菊犹存。
送飞鸿、五弦寓目，望爽气、西山忘言。
整顿乾坤，廓清宇宙，男儿此志会须伸。


rhythmic: 花心动
author: 张元干
content:
水馆风亭，晚香浓、一番芰荷新雨。
簟枕乍闲，襟裾初试，散尽满天袢暑。
断云却送轻雷去。
疏林外、玉钩微吐。
夜渐永，秋惊败叶，凉生亭户。
天上佳期久阻。
银河畔、仙车缥缈云路。
旧怨未平，幽欢驻，恨入半天风露。


rhythmic: 蓦山溪
author: 张元干
content:
一番小雨，陡觉添秋色。
桐叶下银床，又送个、凄凉消息。
故乡何处，搔首对西风，衣线断，带围宽，衰鬓添新白。
钱塘江上，冠盖如云积。
骑马傍朱门，谁肯念、尘埃墨客。
佳人信杳，日暮碧云深，楼独倚，镜频看，此意无人识。


rhythmic: 水调歌头
author: 林淳
content:
湖波涨新绿，环绕越王山。
棠斋清昼馀暇，赢得静中观。
四面屏围碧玉，十里障开云锦，冰鉴倒晴澜。
目送孤鸿远，心与白鸥闲。
隘游人，喧鼓吹，杂歌欢。
晓天澄霁，花羞柳妒怯春寒。
好在风光满眼，只恐阳春有脚，催诏下天关。
剩写鹅溪幅，归去凤池看。


rhythmic: 水调歌头
author: 林淳
content:
疏水绕城郭，农利遍三山。
使君重本，雅志初不在游观。
化出玉壶境界，挥洒锦囊词翰，笔下涌波澜。
天巧无馀蕴，意匠自舒闲。
拥鳌头，民同乐，颂声欢。
养花天气，云柔烟腻护朝寒。
桃李满城阴合，杨柳绕堤绿暗，幽鸟语间关。
似诉风光好，留与後人看。


rhythmic: 水调歌头
author: 林淳
content:
螺水亘千古，鳌顶冠三山。
年丰帅阃尘静，栏槛纵遐观。
四望潮登浦溆，万顷绿浮原野，堤岸溢波澜。
畎浍皆沾足，日永桔槔闲。
肆华筵，鱼鸟乐，众宾欢。
良辰好景，年年莫放此盟寒。
且念新湖遗爱，莫作故园遐想，到处是乡关。
勋业知非晚，聊把镜频看。


rhythmic: 洞仙歌
author: 廖行之
content:
虞弦挥按，甫奏熏风曲。
两两尧长新绿。
揖鳌峰、连雁峤，圆融，总里许、北郭门围全属。
年年才见夏，喜溢榆，龙穴霏烟霭晴谷。
向氤氲和气里，岁奉瑶觞，试屈指、几阅梅林初熟。
待一品官高见玄孙，算八十彩衣，更饶遐福。


rhythmic: 念奴娇
author: 廖行之
content:
薰风庭院，报槐阴拥翠，池波凝绿。
瑞气葱葱浮燕寝，羽仗霓旌相属。
开祥，长庚入梦，诧列仙图。
林泉高迈，肯应轩冕尘俗。
好是妙舞清歌，浮瓜沈李，荐杯中。
鹊尾炉生香篆细，又作如何祈祝。
试问蓬莱，丹崖胜处，几摘蟠桃熟。
东方何在，凛然能继高躅。


rhythmic: 贺新郎
author: 廖行之
content:
玉宇□蓬户。
渺凉声、梧井，乱零枫浦。
得得西山朝来爽，碧瘦千崖万树。
清兴在、烟霞深处。
拄笏风流今谁是，但闻鸡、夜半犹狂舞。
试举看，渠多许。
青云万里君夷路。
肯区区、张兔穴，沈迷金坞。
流水高山真难料，休把朱弦浪抚。
任展转、翻云覆雨。
且对佳时随意乐，更从今、莫问惊人句。
算万事，总天赋。


rhythmic: 贺新郎
author: 廖行之
content:
修月三千户。
拥冰轮、同游碧落，问津牛浦。
上界真仙多才思，乞与瑶阶玉树。
渺万里、人间何处。
云叶依依分清荫，忆当时、掩映霓裳舞。
算万木，宁如许。
年年萧爽幽岩路。
倚西风、吹香金粟，超然云坞。
一洗纷纷凡花尽，堪写清商对抚。
为豁散、蛮烟瘴雨。
脱俗高标谁能领，向骚人、正欠题新句。
须大手，与君赋。


rhythmic: 水调歌头
author: 廖行之
content:
林梢挂弦月，江路粲寒梅。
一年清绝，好是造物巧安排。
今日不知何日，佳气更随喜气，满室已春回。
欢事一时足，黄色两眉开。
紫髯公，平日事，亦高哉。
都将功业，分付兰玉满庭阶。
慈爱浑嗤张傅，信义更高吴李，别是一襟怀。
岁岁长生酒，剩□紫霞杯。


rhythmic: 水调歌头
author: 廖行之
content:
天下伟人物，荆楚号名流。
幅员千里，英气磅礴岳南州。
雁峤高参翼轸，石鼓下盘朱府，衮衮应公侯。
常记生申旦，明日是中秋。
挈明月，翳翔凤，驷飞虬。
东南一尉，何事三载漫淹留。
谈笑洞庭青草，从此阆风阊阖，高处看鳌头。
更种阶庭玉，慈母念方稠。


rhythmic: 水调歌头
author: 廖行之
content:
祥起玉龙甲，庆衍紫枢垣。
奎文得岁，佳气磅礴斗牛间。
天意方扶兴运，贤业更看奕世，衮衮照英躔。
四海具瞻久，膏泽满湘川。
岁六月，苏大旱，作丰年。
喁喁百万生齿，何处不沾恩。
此是鸿钧事业，那更青毡步武，早晚即调元。
混一车书了，还领赤松仙。


rhythmic: 水调歌头
author: 廖行之
content:
黄色起犀表，紫绶照金章。
两朝耆德，应是南国旧龚黄。
曾上方壶蓬岛，万里鲸波不作，炎海赖清凉。
缓造鸿地，高卧水云乡。
近新来，春色好，遍潇湘。
不知今日何日，佳气拥高堂。
竞把芳尊为寿，细祝遐龄难老，福禄未渠央。
国栋欠元老，仙桂看诸郎。


rhythmic: 水调歌头
author: 廖行之
content:
凉吹起空阔，疏雨敛轻阴。
潇湘江上秋色，佳处不胜清。
拄笏西山一望，气与千崖高爽，天意属奇英。
威凤下瑶阙，丹桂矗云根。
汉元侯，流德厚，在云孙。
金昆玉季，曾共接武上青云。
堂上瑶池仙姥，庭下芝兰玉树，好事萃于门。
剩讲经纶事，早晚自公卿。


rhythmic: 水调歌头
author: 廖行之
content:
苍立箨龙秀，青压雨梅肥。
清和天气，无限佳景属斯时。
试听虞弦初理，便有熏兮入奏，风物正熙熙。
此日定何日，香篆袅金猊。
记当年，两荚，应熊罴。
男儿壮志，端在伊傅与皋夔。
况是从容书史，养就经纶功业，早晚帝王师。
但了公家事，方与赤松期。


rhythmic: 水调歌头
author: 廖行之
content:
韩国武中令，公望乃云孙。
平生壮志，凛凛长剑倚天门。
郁积胸中谋虑，慷慨尊前谈笑，袖手看风云。
唾手功名事，诗句自朝昏。
况高怀，吾所敬，果难能。
千金生产，一笑推尽与诸昆。
所至才成辄去，不为区区芥蒂，此意有谁论。
且举杯中酒，今日是生辰。


rhythmic: 沁园春
author: 廖行之
content:
直下承当，本来能解，莫遣乾休。
算如今蹉过，峥嵘岁月，分阴可惜，一日三秋。
闹里偷声，日中逃影，用尽机关无少留。
争知道，是沤生即水，水外无沤。
世人等是悠悠。
谁著个工夫向里求。
但掩耳窃钟，将泥洗块，觅花空里，舐蜜刀头。
何以忙中，尻舆浸假，邀取三彭同载游。
真如界，向毗庐顶上，荐取无忧。


rhythmic: 满庭芳
author: 廖行之
content:
五甲科名，半生蹭蹬，胸中可谓忘奇。
荣华外物，算岂是人为。
自有吾身事业，最难得、□养亲时。
萱堂好，紫鸾重诰，寿与岳山齐。
世间，欢乐事，争名蜗角，伐性蛾眉。
谩须臾变化，苍狗云衣。
那似千秋寿母，功名事、分付吾儿。
从今去，捧觞戏彩，双绶更相宜。


rhythmic: 水调歌头
author: 京镗
content:
杨卢万人杰，见我眼俱青。
锦官城里胜概，在在款经行。
笔底烟云飞走，胸次乾坤吐纳，议论总纵横。
觉我形秽处，相并玉壶清。
二使者，弦样直，水般平。
岷峨洗净凄怆，威与惠相并。
闻道东来有诏，却恐西留无计，顿使雪山轻。
滚滚蜀江水，不尽是声名。


rhythmic: 满江红
author: 京镗
content:
乘兴西来，问谁是、平生相识。
算惟有、瑶台明月，照人如昔。
万里清凉银世界，放教千丈冰轮出。
便招邀、我辈上层楼，横孤笛。
阴晴事，人难必。
欢乐处，天常惜。
幸星稀河澹，云收风息。
更著两贤陪胜赏，此身如与尘寰隔。
笑谪仙、对影足成三，空孤寂。


rhythmic: 满江红
author: 京镗
content:
喜见中秋，急载酒、登楼邀月。
谁料得、狂风作祟，浮云为孽。
孤负阑干凝望眼，不教宝鉴悬银阙。
但筵前、依旧舞腰斜，歌喉咽。
阴与霁，圆并缺，难指准，休分别。
况赏心乐事，从来磨折。
常把一尊陪笑语，也胜虚度佳时节。
怪坡仙、底事太愁生，惊华发。


rhythmic: 满江红
author: 京镗
content:
才近重阳，喜风露、酝成爽气。
应料有、悲秋情绪，澹妆慵试。
黄菊篱边开遍否，紫鸿塞外归来未。
但倚阑、高处望长空，无穷意。
名利鼎，从渠沸。
穷达路，非人致。
又何须咄咄，向空书字。
西风正好狂吹帽，庾尘那解关吾事。
纵嬉游、也不学山翁，如泥醉。


rhythmic: 绛都春
author: 京镗
content:
升平似旧。
正锦里元夕，轻寒时候。
十里轮蹄，万户帘帷香风透。
火城灯市争辉照。
谁撒□、满空星斗。
玉箫声里，金莲影下，月明如画。
知否。
良辰美景，□丰岁乐国，从来希有。
坐上两贤，白玉为山联翩秀。
笙歌一片围红袖。


rhythmic: 满江红
author: 京镗
content:
锦里先生，草堂筑、浣花溪上。
料饱看、阶前雀食，篱边渔网。
跨鹄骑鲸归去後，桥西潭北留佳赏。
况依然、一曲抱村流，江痕涨。
鱼龙戏，相浩荡。
禽鸟乐，增舒畅。
更绮罗十里，棹歌来往。
上坐英贤今李郭，邦人应作仙舟想。
但□呼、落日未西时，船休放。


rhythmic: 念奴娇
author: 京镗
content:
扪参历井，恰匆匆三见，西州七夕。
怪得骄阳回避晚，犹去新秋两日。
天上良宵，人间佳节，初不分今昔。
夜来急雨，洗成风露清绝。
因念万里飘零，君平何在，谁识乘槎客。
插竹剖瓜休妄想，巧处那容人乞。
院宇初凉，楼台不夜，漫说经年隔。
引杯长啸，醉看天地空阔。


rhythmic: 水调歌头
author: 京镗
content:
明月四时好，何事喜中秋。
瑶台宝鉴，宜挂玉宇最高头。
放出白毫千丈，散作太虚一色，万象入吾眸。
星斗避光彩，风露助清幽。
等闲来，天一角，岁三周。
东奔西走，在处依旧若从游。
照我尊前只影，催我镜中华发，蟾兔漫悠悠。
连璧有佳客，乘兴且登楼。


rhythmic: 洞仙歌
author: 京镗
content:
三年锦里，见重阳药市。
车马喧阗管弦沸。
笑篱边孤寂，台上疏狂，争得似，此日西南都会。
痴儿官事了，乐与民同，况值高秋好天气。
□不羞华发，不照衰颜，聊满插、黄花一醉。
道物外、高人有时来，问混杂龙蛇，个中谁是。


rhythmic: 水龙吟
author: 京镗
content:
夜来井络参躔，使星一点明如昼。
谁将天上麒麟，锺作人间英秀。
从橐仪刑，御屏名姓，暂烦衣绣。
问西川父老，新来喜跃，缘何事、曾知否。
今代澄清妙手。
为公家、忧心如疚。
几年繁赋，一朝输代，恩民特厚。
初度佳辰，恰逢长至，从来希有。
但只将一部，欢声百万，与公为寿。


rhythmic: 洞仙歌
author: 京镗
content:
东皇著意，妙出妆春手。
点缀名花胜於绣。
向鱼凫国里，琴鹤堂前，仍共赏，蜀锦堆红炫昼。
娇娆真绝艳，尽是天然，莫恨无香欠檀口。
幸今年风雨，不苦摧残，还肯为、游人再三留否。
算魏紫姚黄号花王，若定价收名，未应居右。


rhythmic: 念奴娇
author: 京镗
content:
锦城城北，有平湖、仿佛西湖西畔。
载酒郊修禊事，雅称兰舟同泛。
麦垅黄轻，桤林绿重，莫厌春光晚。
棹歌声发，飞来鸥鹭惊散。
好是水涨弥漫，山围周币，不尽青青岸。
除却钱塘门外见，只说此间奇观。
句引游人，追陪佳客，三载成留恋。
古今陈迹，从教分付弦管。


rhythmic: 满江红
author: 京镗
content:
雨後晴初，觉春在、桤村柳陌。
修禊事、郊寻胜，特邀君出。
缭绕群山疑虎踞，弥漫一水容鲸吸。
怪西湖、底事却移来，龟城北。
酬令节，逢佳日。
风递暖，烟凝碧。
趁兰舟游玩，尽杯中物。
十里轮蹄尘不断，几多粉黛花无色。
笑杜陵、昔赋丽人行，空遗迹。


rhythmic: 念奴娇
author: 京镗
content:
郎闱夙望，问何因袖手，双流溪畔。
忆昔班行曾接武，今喜一尊同泛。
骥枥难淹，鹏程方远，大器成须晚。
等闲访我，又惊云雨分散。
最是游子悲乡，小人怀土，梦绕江南岸。
楚尾吴头家住处，满自山川遐观。
归兴虽浓，俞音尚，此地非贪恋。
东西惟命，去留迟速休管。


rhythmic: 水调歌头
author: 京镗
content:
百堞龟城北，江势远连空。
杠梁济涉，浑似溪涧饮长虹。
覆以飞华宇，载以鱼浮叠石，守护有神龙。
好看发源水，滚滚尽流东。
司马氏，凌云气，盖群公。
当年题柱，从此奏赋动天容。
果驾轺车使蜀，能致诸蛮臣汉，邛道仍通。
寄语登桥者，努力继前功。


rhythmic: 念奴娇
author: 京镗
content:
绣天锦地，浣花溪风物，尤为奇绝。
无限兰舟相荡漾，缯彩重重装结。
冀国遗踪，杜陵陈迹，疑信俱休说。
笙歌丛里，旌旗光映林樾。
自笑与蜀缘多，沧浪亭下，饱看烟波阔。
屡疏求归才请得，知我家山心切。
已是行人，犹陪佳客，莫放回船发。
来年今日，相思惟共明月。


rhythmic: 洞庭春色・沁园春
author: 京镗
content:
命驾访嵇，泛舟思戴，此兴甚浓。
料情侔杨恽，乌乌拊缶，意轻殷浩，咄咄书空。
莫讶群芳淹速异，到时序推排元自同。
休怅望，任春来桃李，秋後芙蓉。
因嗟锦城四载，漫赢得、齿豁头童。
叹里门密迩，易成间阔，诗筒频寄，难续新工。


rhythmic: 满江红
author: 京镗
content:
雨洗新秋，遣凉意、驱除残暑。
还又是、天孙河鼓，一番相遇。
银汉桥成乌鹊喜，金奁丝巧蜘蛛吐。
见几多、结彩拜楼前，穿针女。
舟楫具，将归去。
尊俎胜，休匆遽。
被西川七夕，四回留住。
此地关心能几辈，他年会面知何处。
更倚阑、豪饮莫辞频，歌金缕。


rhythmic: 贺新郎
author: 京镗
content:
试与娥语。
问因何、年年此夜，月明如许。
万顷熔成银世界，是处玉壶风露。
又岂比、寻常三五。
变化乾坤同一色，觉星躔、斗柄皆回互。
须要我，共分付。
平生脚踏红尘处。
漫纷纷、鸡虫厚薄，燕鸿来去。
只有婵娟多情在，依旧当时雅素。
空自叹、归心难住。
留取清光岷江畔，照扁舟、送我章江路。
频引满，莫匆遽。


rhythmic: 瑞鹤仙
author: 京镗
content:
鸳行旧俦侣。
问底事、迟回西州西处。
闲居久如许。
相邻翁对饮，诗人联句。
夤缘会遇。
过高轩、相逢喜舞。
正菊天、景物澄鲜，切莫趣归言去。
看取。
星扉月户。
雾阁云窗，非公孰住。
从容笑语。
人生易别难聚。
恨分违有日，留连无计，满目离愁忍觑。
若他时、鱼雁南来，把书寄与。


rhythmic: 水调歌头
author: 京镗
content:
身去日华远，举首望长安。
四年留蜀，那复有梦到金銮。
遥想将芜三径，自笑己穷五技，无语倚阑干。
欲作天涯别，犹对俎尊闲。
秋意晚，风色厉，叶声乾。
阳关三叠缓唱，一醉且酡颜。
聚散燕鸿南北，得失触蛮左右，莫较去仍还。
後日相思处，烟水与云山。


rhythmic: 水龙吟
author: 京镗
content:
四年留蜀惭无补，好是求归得去。
风帆百尺，烟波万里，宁辞掀舞。
楚尾吴头，我家何在，西山南浦。
想珠帘画栋，倚阑凝望，依然卷云飞雨。
最好九霞光处。
见当时、结知明主。
冰霜节操，斗星词采，羽仪朝路。
邂逅开怀，等闲分手，满斟绿醑。
道日边好语，相将飞下，有人知否。


rhythmic: 满江红
author: 京镗
content:
外省抡才，诏书下、芝泥犹湿。
应料得、出奇锦绣，争辉金碧。
三级浪高鱼已化，九霄路远鹏方息。
有宗工、此地独持衡，将专席。
岁月晚，霜风急。
嗟老子，为行客。
念昔陪班缀，今亲辞色。
握手方成同社款，消魂又作歧亭别。
也不须、因赋大刀头，归心折。


rhythmic: 念奴娇
author: 京镗
content:
文章太守，问何事、犹带天庭黄色。
上界一时官府足，聊下神仙宫阙。
剖竹新游，握兰旧梦，此意谁人识。
千军笔阵，争先曾夺矛槊。
好是万里相逢，一尊同醉，倾吐平边策。
聚散人生浑惯见，莫为分襟呜咽。
借箸机筹，著鞭功业，只合从君说。
明朝回首，天涯何处风月。


rhythmic: 水调歌头
author: 京镗
content:
衮衮长江水，策策晓霜风。
求归得请，特地送我布帆东。
出处何关轻重，去住不拘淹速，社燕与秋鸿。
父老休相恋，四载愧无功。
谁知有，楼百尺，卧元龙。
来从天上，一麾游戏斗牛中。
闻道君王前席，见说从臣虚位，变化待鲲鸿。
一笑同锦里，万事付金锺。


rhythmic: 水龙吟
author: 京镗
content:
推移随牒红尘里，试问几时肩息。
家乡何在，烟迷波渺，云横山屹。
分阃无功，临民有愧，裤今襦昔。
想征帆万里，阳关三叠，肠空断、人谁忆。
多谢殷勤绮席。
苦留连、不容浮。
九霞光外，五云深畔，君宜鹄立。
自笑衰迟，未能轩轾，漫劳嘘吸。
愿锋车趣召，吴天楚地，相逢他日。


rhythmic: 水调歌头
author: 京镗
content:
与蜀有缘法，见我眼俱青。
征车到处，弦管无限作离声。
自笑四年留滞，漫说三边安静，分阃愧长城。
一念天地阔，万事羽毛轻。
欲归去，诗入社，酒寻盟。
双鬓，老矣祗觉壮心惊。
虽是东西惟命，已断行藏在己，何必问君平。
举似铜梁守，怀抱好同倾。


rhythmic: 水调歌头
author: 京镗
content:
雪岭倚空白，霜柏傲寒青。
千岩万壑奇秀，禽鸟寂无声。
好是群贤四集，同访宝仙九室，中有玉京城。
眼底尘嚣远，胸次利名轻。
云山旁，烟水畔，肯渝盟。
传呼休要喝道，方外恐猜惊。
雅羡林泉胜概，倘遂田园归计，志愿足平生。
此意只自解，聊复为君倾。


rhythmic: 水调歌头
author: 京镗
content:
数月已办去，今日始成行。
天公怜我，特地趁晓作霜晴。
万里奔驰为米，四载淹留为豆，自笑太劳生。
父老漫遮道，抚字愧阳城。
君有命，难俟驾，合兼程。
故山心切，猿鹤应是怨仍惊。
多谢使华追路，不忍客亭分袂，已醉酒犹倾。
莫久西南往，汉代急公卿。


rhythmic: 满江红
author: 京镗
content:
道骨仙风，合笞凤、鞭鸾归去。
底事为、三峨九顶，等闲留住。
揽辔聊施经济手，凝旒屡出褒嘉语。
算只今、人物更谁归，心如许。
嗟我拙，才不武。
惭我陋，文非古。
纵策迟鞭钝，也难追步。
虽喜故人逢异县，却嫌游子贪行路。
但著公、西掖北门中，相期处。


rhythmic: 水调歌头
author: 京镗
content:
四载分蜀阃，万里下吴樯。
老怀易感，厌听催别笛横羌。
自愧谋非经远，更笑才非任剧，安得召公棠。
有志但碌碌，无绩可章章。
汉嘉守，明似月，洁如霜。
邦人鼓舞，爱戴惟恐趣归忙。
况是水曹宗派，仍得苏州句法，燕寝昼凝香。
且趁东风去，步武近明光。


rhythmic: 水调歌头
author: 京镗
content:
挺挺祖风烈，再岁滞偏州。
元龙豪气，宜卧百尺最高楼。
万丈文章光焰，一段襟怀洒落，风露玉壶秋。
乱石惊涛处，也作等闲游。
适相逢，君去骑，我归舟。
清都绛阙密迩，切莫小迟留。
趁取亲庭强健，好向圣朝倾吐，事业肯悠悠。
回首藩宣地，恩与大江流。


rhythmic: 蓦山溪
author: 张震
content:
青梅如豆，断送春归去。
小绿间长红，看几处、云歌柳舞。
偎花识面，对月共论心，携素手，采香游，踏遍西池路。
水边朱户。
曾记销魂处。
小立背秋千，空怅望、娉婷韵度。
杨花扑面，香糁一帘风，情脉脉，酒厌厌，回首斜阳暮。


rhythmic: 蓦山溪
author: 张震
content:
春光如许。
春到江南路。
柳眼弄晴晖，笑梅老、落英无数。
峭寒庭院，罗幕护窗纱，金鸭暖，锦屏深，曾记看承处。
云边尺素。
何计传心缕。
无处说相思，空惆怅、朝云暮雨。
曲阑干外，小立近黄昏，心下事，眼边愁，借问春知否。


rhythmic: 水调歌头
author: 张
content:
雨後烟景绿，春水涨桃花。
系舟溪上，笋舆十里达平沙。
路转峰回胜处，无数青荧玉树，飘缈羽人家。
楼观倚空碧，水竹湛清华。
纵幽寻，携蜡屐，上苍霞。
古仙何在，空馀药灶委岩洼。
他日倘然归老，乞取一庵云卧，随分了生涯。
底用更辛苦，九转炼黄芽。


rhythmic: 水调歌头
author: 王炎2
content:
江月冷如水，江水碧於空。
晚来一霎过雨，为我洗秋容。
悄悄四山人静，凛凛三更露下，天阔叫孤鸿。
唤醒蓬窗梦，身在水晶宫。
揖湘妃，招月娣，御清风。
素琴韵远，不觉醉眼杏花红。
禹穴骑鲸仙去，东海钓鳌人远，此意与谁同。
倚柁一长啸，出壑舞鱼龙。


rhythmic: 水调歌头
author: 王炎2
content:
千里倦游客，老眼厌尘烟。
蒸湘平远，他处无此好江山。
把酒一听乃，过了黄花时节，水国倍生寒。
输与沧浪叟，长伴白鸥闲。
傍江亭，穷杳霭，踞岩。
水深石冷，闻道别有洞中天。
待倩灵妃调曲，唤起冯夷短舞，从此问群仙。
云海渺无际，波涌缓移船。


rhythmic: 念奴娇
author: 王炎2
content:
小妆朱槛，护秋英千点，金钿如簇。
黄叶白苹朝露冷，只有孤芳幽馥。
华发苍头，宦情羁思，来伴花幽独。
巡檐无语，清愁何啻千斛。
因念爱酒渊明，东篱雅意，千载无人续。
身在花边须一醉，小覆杯中。
过了重阳，捻枝嗅蕊，休叹年华速。
明年春到，陈根更有新绿。


rhythmic: 哨遍
author: 辛弃疾
content:
池上主人，人适忘鱼，鱼适还忘水。
洋洋乎，翠藻青萍里。
想鱼兮、无便於此。
尝试思，庄周正谈两事。
一明豕虱一羊蚁。
说蚁慕於膻，於蚁弃知，又说於羊弃意。
甚虱焚於豕独忘之。
却骤说於鱼为得计。
千古遗文，我不知言，以我非子。
子固非鱼，噫。
鱼之为计子焉知。
河水深且广，风涛万倾堪依。
有网罟如云，鹈鹕成阵，过而留泣计应非。
其外海茫茫，下有龙伯，饥时一啖千里。
更任公五十为饵。
使海上人人厌腥味。
似鲲鹏、变化能几。
东游入海，此计直以命为嬉。
古来谬算狂图，五鼎烹死，指为平地。


rhythmic: 兰陵王
author: 辛弃疾
content:
恨之极。
恨极销磨不得。
苌弘事，人道後来，其血三年化为碧。
郑人缓也泣。
吾父攻儒助墨。
十年梦，沈痛化余，秋柏之间既为实。
相思重相忆。
被怨结中肠，潜动精魄。
望夫江上岩岩立。
嗟一念中变，後期长绝。
君看启母愤所激。
又俄倾为石。
难敌。
最多力。
甚一忿沈渊，精气为物。
依然困斗牛磨角。


rhythmic: 贺新郎
author: 辛弃疾
content:
著厌霓裳素。
染胭脂、苎罗山下，浣沙溪渡。
谁与流霞千古酝，引得东风相误。
从臾入、吴宫深处。
鬓乱钗横浑不醒，转越江、地迷归路。
烟艇小，五湖去。
当时倩得春留住。
就锦屏一曲，种种断肠风度。
才是清明三月近，须要诗人妙句。
笑援笔、殷勤为赋。
十样蛮笺纹错绮，粲珠玑、渊掷惊风雨。
重唤酒，共花语。


rhythmic: 贺新郎
author: 辛弃疾
content:
碧海成桑野。
笑人间，江翻平陆，水云高下。
自是三山颜色好，更著雨婚烟嫁。
料未必、龙眠能画。
拟向诗人求幼妇，倩诸君、妙手皆谈马。
须进酒，为陶写。
回头鸥鹭瓢泉社。
莫吟诗、莫抛尊酒，是吾盟也。
千骑而今遮白发，忘却沧浪亭榭。
但记得、灞陵呵夜。
我辈从来文字饮，怕壮怀、激烈须歌者。
蝉噪也，绿阴夏。


rhythmic: 贺新郎
author: 辛弃疾
content:
鸟倦飞还矣。
笑渊明、瓶中储粟，有无能几。
莲社高人留翁语，我醉宁论许事。
试沽酒、重斟翁喜。
一见箫然音韵古，想东篱、醉卧参差是。
千载下，竟谁似。
元龙百尺高楼里。
把新诗、殷勤问我，停云情味。
北夏门高从拉，何事须人料理。
翁曾道、繁华朝起。
尘土人言宁可用，顾青山、与我何如耳。
歌且和，楚狂子。


rhythmic: 贺新郎
author: 辛弃疾
content:
肘後俄生柳。
叹人生、不如意事，十常八九。
右手淋浪才有用，闲却持螯左手。
谩赢得、伤今感旧。
投阁先生惟寂寞，笑是非、不了身前後。
持此语，问乌有。
青山幸自重重秀。
问新来、萧萧木落，颇堪秋否。
总被西风都瘦损，依旧千岩万岫。
把万事、无言搔首。
翁比渠侬人谁好，是我常、与我周旋久。
宁作我，一杯酒。


rhythmic: 念奴娇
author: 辛弃疾
content:
风狂雨横，是邀勒园林，几多桃李。
待上层楼无气力，尘满栏干谁倚。
就火添衣，移香傍枕，莫卷朱帘起。
元宵过也，春寒犹自如此。
为问几日新晴，鸠鸣屋上，鹊报檐前喜。
揩试老来诗句眼，要看拍堤春水。
月下凭肩，花边系马，此兴今休矣。
溪南酒贱，光阴只在弹指。


rhythmic: 念奴娇
author: 辛弃疾
content:
洞庭春晚，旧传恐是，人间尤物。
收拾瑶池倾国艳，来向朱栏一壁。
透户龙香，隔帘莺语，料得肌如血。
月妖真态，是谁教避人杰。
酒罢归对寒窗，相留昨夜，应是梅花发。
赋了高唐犹想像，不管孤灯明灭。
半面难期，多情易感，愁点星星发。
绕梁声在，为伊忘味三月。


rhythmic: 念奴娇
author: 辛弃疾
content:
是谁调护，岁寒枝、都把苍苔封了。
茅舍疏篱江上路，清夜月高山小。
摸索应知，曹刘沈谢，何况霜天晓。
芬芳一世，料君长被花恼。
惆怅立马行人，一枝最爱，竹外横斜好。
我向东邻曾醉里，唤起诗家二老。
拄杖而今，婆娑雪里，又识商山皓。
请君置酒，看渠与我倾倒。


rhythmic: 沁园春
author: 辛弃疾
content:
老子平生，笑尽人间，儿女怨恩。
况白头能几，定应独往，青云得意，见说长存。
抖擞衣冠，怜渠无恙，合挂当年神武门。
都如梦，算能争几许，鸡晓钟昏。
此心无有新冤。
况抱瓮年来自灌园。
但凄凉顾影，频悲往事，殷勤对佛，欲问前因。
却怕青山，也妨贤路，休斗尊前见在身。
山中友，试高吟楚些，重与招魂。


rhythmic: 沁园春
author: 辛弃疾
content:
有美人兮，玉佩琼踞，吾梦见之。
问斜阳犹照，渔樵故里，长桥谁记，今故期思。
物化苍茫，神游仿佛，春与猿吟秋鹤飞。
还惊笑，向晴波忽见，千丈虹霓。
觉来西望崔嵬。
更上有青枫下有溪。
待空山自荐，寒泉秋菊，中流却送，桂棹兰旗。
万事长嗟，百年双鬓，吾非斯人谁与归。
凭阑久，正清愁未了，醉墨休题。


rhythmic: 沁园春
author: 辛弃疾
content:
我试评君，君定何如，玉川似之。
记李花初发，乘云共语，梅花开後，对月相思。
白发重来，画桥一望，秋水长天孤鹜飞。
同吟处，看佩摇明月，衣卷青霓。
相君高节崔嵬。
是此处耕岩与钓溪。
被西风吹尽，村箫社鼓，青山留得，松盖云旗。
吊古愁浓，怀人日暮，一片心从天外归。
新词好，似凄凉楚些，字字堪题。


rhythmic: 沁园春
author: 辛弃疾
content:
我醉狂吟，君作新声，倚歌和之。
算芬芳定向，梅间得意，轻清多是，雪里寻思。
朱雀桥边，何人会道，野草斜阳春燕飞。
都休问，甚元无霁雨，却有晴霓。
诗坛千丈崔嵬。
更有笔如山墨作溪。
看君才未数，曹刘敌手，风骚合受，屈宋降旗。
谁识相如，平生自许，慷慨须乘驷马归。
长安路，问垂虹千柱，何处曾题。


rhythmic: 水调歌头
author: 辛弃疾
content:
落日古城角，把酒劝君留。
长安路远，何事风雪敝貂裘。
散尽黄金身世，不管秦楼人怨，归计狎沙鸥。
明夜扁舟去，和月载离愁。
功名事，身未老，几时休。
诗书万卷，致身须到古伊周。
莫学班超投笔，纵得封侯万里，憔悴老边州。
何处依刘客，寂寞赋登楼。


rhythmic: 水调歌头
author: 辛弃疾
content:
官事未易了，且向酒边来。
君如无我，问君怀抱向谁开。
但放平生丘壑，莫管旁人嘲骂，深蛰要惊雷。
白发还自笑，何地置衰颓。
五车书，千古饮，百篇才。
新词未到，琼瑰先梦满吾怀。
已过西风重九，且要黄花入手，诗兴未关梅。
君要花满县，桃李趁时栽。


rhythmic: 水调歌头
author: 辛弃疾
content:
千里渥洼种，名动帝王家。
金銮当日奏草，落笔万龙蛇。
带得无边春下，等待江山都老，教看鬓方鸦。
莫管钱流地，且拟醉黄花。
唤双成，歌弄玉，舞绿华。
一觞为饮千岁，江海吸流霞。
闻道清都帝所，要挽银河仙浪，西北洗胡沙。
回首日边去，云里认飞车。


rhythmic: 水调歌头
author: 辛弃疾
content:
千古老蟾口，云洞插天开。
涨痕当日何事，汹涌到崔嵬。
攫土抟沙儿戏，翠谷苍崖几变，风雨化人来。
万里须臾耳，野马骤空埃。
笑年来，蕉鹿梦，画蛇杯。
黄花憔悴风露，野碧涨荒莱。
此会明年谁健，後日犹今视昔，歌舞只空台。
爱酒陶元亮，无酒正徘徊。


rhythmic: 水调歌头
author: 辛弃疾
content:
文字觑天巧，亭榭定风流。
平生丘壑，岁晚也作稻粱谋。
五亩园中秀野，一水田将绿绕，不胜秋。
饭饱对花竹，可是便忘忧。
吾老矣，探禹穴，欠东游。
君家风月几许，白鸟去悠悠。
插架牙签万轴，射虎南山一骑，容我揽不。
更欲劝君酒，百尺卧高楼。


rhythmic: 水调歌头
author: 辛弃疾
content:
日月如磨蚁，万事且浮休。
君看檐外江水，滚滚自东流。
风雨瓢泉夜半，花草雪楼春到，老子已菟裘。
岁晚问无恙，归计橘千头。
梦连环，歌弹铗，赋登楼。
黄鸡白酒，君去村社一番秋。
长剑倚天谁问，夷甫诸人堪笑，西北有神州。
此事君自了，千古一扁舟。


rhythmic: 水调歌头
author: 辛弃疾
content:
说与西湖客，观水更观山。
淡妆浓抹西子，唤起一时观。
种柳人今天上，对酒歌翻水调，醉墨卷秋澜。
老子兴不浅，歌舞莫教闲。
看尊前，轻聚散，少悲欢。
城头无限今古，落日晓霜寒。
谁唱黄鸡白酒，犹记红旗清夜，千骑月临关。
莫说西州路，且尽一杯看。


rhythmic: 水调歌头
author: 辛弃疾
content:
万事一杯酒，长叹复长歌。
杜陵有客，刚赋云外筑婆娑。
须信功名儿辈，谁识年来心事，古井不生波。
种种看余发，积雪就中多。
二三子，问丹桂，倩素娥。
平生萤雪，男儿无奈五车何。
看取长安得意，莫恨春风看尽，花柳自蹉砣。
今夕且欢笑，明月镜新磨。


rhythmic: 水调歌头
author: 辛弃疾
content:
岁岁有黄菊，千载一东篱。
悠然政须两字，长笑退之诗。
自古此山元有，何事当时才见，此意有谁知。
君起更斟酒，我醉不须辞。
回首处，云正出，鸟倦飞。
重来楼上，一句端的与君期。
都把轩窗写遍，更使儿童诵得，归去来兮辞。
万卷有时用，植杖且耘耔。


rhythmic: 水调歌头
author: 辛弃疾
content:
渊明最爱菊，三径也栽松。
何人收拾，千载风味此山中。
手把离骚读遍，自扫落英餐罢，杖屦晓霜浓。
皎皎太独立，更插万芙蓉。
水潺，云洞，石。
素琴浊酒唤客，端有古人风。
却怪青山能巧，政尔横看成岭，转面已成峰。
诗句得活法，日月有新工。


rhythmic: 满江红
author: 辛弃疾
content:
美景良辰，算只是、可人风月。
况素节扬辉，长是十分清彻。
著意登楼瞻玉兔，何人张幕遮银阙。
倩飞帘、得得为吹开，凭谁说。
弦与望，从园缺。
今与昨，何区别。
羡夜来手把，桂花堪折。
安得便登天柱上，从容陪伴酬佳节。
更如今，不听麈谈清，愁如发。


rhythmic: 满江红
author: 辛弃疾
content:
点火樱桃，照一架、荼シ如雪。
春正好，见龙孙穿破，紫苔苍壁。
乳燕引雏飞力弱，流莺唤友娇声怯。
问春归、不肯带愁归，肠千结。
层楼望，春山叠。
家何在，烟波隔。
把古今遗恨，向他谁说。
蝴碟不传千里梦，子规叫断三更月。
听声声、枕上劝人归，归难得。


rhythmic: 满江红
author: 辛弃疾
content:
汉水东流，都洗尽、髭胡膏血。
人尽说、君家飞将，旧时英烈。
破敌金城雷过耳，谈兵玉帐冰生颊。
想王郎、结发赋从戎，传遗业。
腰间剑，聊弹铗。
尊中酒，堪为别。
况故人新拥，汉坛旌节。
马革裹尸当自誓，蛾眉伐性休重说。
但从今、记取楚楼风，裴台月。


rhythmic: 满江红
author: 辛弃疾
content:
风卷庭梧，黄叶坠、新凉如洗。
一笑折、秋英同赏，弄香蕊。
天远难穷休久望，楼高欲下还重倚。
拼一襟、寂寞泪弹秋，无人会。
今古恨，沈荒垒。
悲欢事，随流水。
想登楼青鬓，未堪憔悴。
极目烟横山数点，孤舟月淡人千里。
对婵娟、从此话离愁，金尊里。


rhythmic: 满江红
author: 辛弃疾
content:
紫陌飞尘，望十里、雕鞍绣毂。
春未老、已惊台榭，瘦红肥绿。
睡雨海棠犹倚醉，舞风杨柳难成曲。
问流莺、能说故园无，曾相熟。
岩泉上，飞凫浴。
巢林下，栖禽宿。
恨荼シ开晚，谩翻船玉。
莲社岂堪谈昨梦，兰亭何处寻遗墨。
但羁怀、空自倚秋千，无心蹴。


rhythmic: 满江红
author: 辛弃疾
content:
汉节东南，看驷马、光华周道。
须信是、七闽还有，福星来到。
庭草自生心意足，榕阴不动秋光好。
问不知，何处著君侯，蓬莱岛。
还自笑，人今老。
空有恨，萦怀抱。
记江湖十载，厌持旌纛。
落我材无所用，易除殆类无根潦。
但欲搜、好语谢新词，羞琼报。


rhythmic: 满江红
author: 辛弃疾
content:
半山佳句，最好是、吹香隔屋。
又还怪、冰霜侧畔，蜂儿成簇。
更把香来薰了月，却教影去斜侵竹。
似神清、骨冷住西湖，何由俗。
根老大，穿坤轴。
枝夭袅，蟠龙斛。
快酒兵长俊，诗坛高筑。
一再人来风味恶，两三杯後花缘熟。
记五更、联句失弥明，龙衔烛。


rhythmic: 满江红
author: 辛弃疾
content:
老子平生，原自有、金盘华屋。
还又要、万间寒士，眼前突兀。
一舸归来轻似叶，两翁相对清如鹄。
道如今、吾亦爱吾庐，多松菊。
人道是，荒年毂。
还又似，丰年玉。
甚等闲却为，鲈鱼归速。
野鹤溪边留杖屦，行人墙外听丝竹。
问近来、风月几篇诗，三千轴。


rhythmic: 满江红
author: 辛弃疾
content:
两峡崭岩，问谁占、清风旧筑。
更满眼、云来鸟去，涧红山绿。
世上无人供笑傲，门前有客休迎肃。
怕凄凉、无物伴君时，多栽竹。
风采妙，凝冰玉。
诗句好，馀膏馥。
叹只今人物，一夔应足。
人似秋鸿无定住，事如飞弹须园熟。
笑君侯、陪酒又陪歌，阳春曲。


rhythmic: 永遇乐
author: 辛弃疾
content:
千古江山，英雄无觅，孙仲谋处。
舞榭歌台，风流总被，雨打风吹去。
斜阳草树，寻常巷陌，人道寄奴曾住。
想当年，金戈铁马，气吞万里如虎。
元嘉草草，封狼居胥，赢得仓皇北顾。
四十三年，望中犹记，烽火扬州路。
可堪回首，佛狸祠下，一片神鸦社鼓。
凭谁问，廉颇老矣，尚能饭否。


rhythmic: 归朝欢
author: 辛弃疾
content:
见说岷峨千古雪。
都作岷峨山上石。
君家右史老泉公，千金费尽勤收拾。
一堂真石室。
空庭更与添突兀。
记当时，长编笔砚，日日云烟湿。
野老时逢山鬼泣。
谁夜持山去难觅。
有人依样入明光，玉阶之下岩岩立。
琅无数碧。


rhythmic: 瑞鹤仙
author: 辛弃疾
content:
雁霜寒透幕。
正护月云轻，嫩冰犹薄。
溪奁照梳掠。
想含香弄粉，艳妆难学。
玉肌瘦弱。
更重重、龙绡衬著。
倚东风，一笑嫣然，转盼万花羞落。
寂寞。
家山何在，雪後园林，水边楼阁。
瑶池旧约。
鳞鸿更杖谁托。
粉蝶儿只解，寻桃觅柳，开遍南枝未觉。
但伤心，冷落黄昏，数声画角。


rhythmic: 声声慢
author: 辛弃疾
content:
东南形胜，人物风流，白头见君恨晚。
便觉君家叔度，去人未远。
长怜士元骥足，道直须、别驾方展。
问个里，待怎生销杀，胸中万卷。
况有星辰剑履，是传家合在，玉皇香案。
零落新诗，我欠可人消遣。
留君再三不住，便直饶、万家泪眼。
怎抵得，这眉间、黄色一点。


rhythmic: 洞仙歌
author: 辛弃疾
content:
冰姿玉骨，自是清凉□。
此度浓妆为谁改。
向竹篱茅舍，几误佳期。
招伊怪，满脸颜红微带。
寿阳妆鉴里，应是承恩，纤手重匀异香在。
怕等闲、春未到，雪里先开，风流、说与群芳不解。
更总做、北人未识伊，据品调，难作杏花看待。


rhythmic: 洞仙歌
author: 辛弃疾
content:
贤愚相去，算其间能几。
差以毫厘缪千里。
细思量义利，舜跖之分，孳孳者，等是鸡鸣而起。
味甘终易坏，岁晚还知，君子之交淡如水。
一饷聚飞蚊，其响如雷，深自觉、昨非今是。
羡安乐窝中泰和汤，更剧饮，无过半醺而已。


rhythmic: 摸鱼子
author: 张炎
content:
向天涯、水流云散，依依往事非旧。
西湖见说鸥飞去，知有海翁来否。
风雨後。
甚客里逢春，尚记花间酒。
空嗟皓首。
对茂苑残红，携歌占地，相趁小垂手。
归时候。
花径青红尚有。
好游何事诗瘦。
龟蒙未肯寻幽兴，曾恋志和渔叟。
吟啸久。
爱如此清奇，岁晚忘年友。


rhythmic: 声声慢
author: 张炎
content:
鬟丝湿雾，扇锦翻桃，尊前乍识欧苏。
赋笔吟笺，光动万颗骊珠。
英英岁华未老，怨歌长、空击铜壶。
细看取，有飘然清气，自与尘疏。
两水犹存三径，叹绿窗窈窕，谩长新浦。
茂苑扁舟，底事夜雨江湖。
当年柳枝放却，又不知、樊素何如。
向醉里，暗传香、还记也无。


rhythmic: 台城路・齐天乐
author: 张炎
content:
几年槐市槐花冷，天风又还吹起。
故箧重寻，闲书再整，犹记灯窗滋味。
浑如梦里。
见说道如今，早催行李。
快买扁舟，第一桥边趁流水。
阳关须是醉酒，柳条休要折，争似攀桂。
旧有家声，荣看世美，方了平生英气。
琼林宴喜。


rhythmic: 祝英台近
author: 张炎
content:
路重寻，门半掩、苔老旧时树。
采药云深，童子更无语。
怪他流水迢迢，湖天日暮，想只在、芦花多处。
谩延伫。
姓名题上芭蕉，凉夜未风雨。
赋了秋声，还赋断肠句。
几回独立长桥，扁舟欲唤，待招取、白鹤归去。


rhythmic: 桂枝香
author: 张炎
content:
琴书半室。
向桂边偶然，一见秋色。
老树香迟，清露缀花疑滴。
山翁翻笑如泥醉，笑生平、无此狂逸。
晋人游处，幽情付与，酒尊吟笔。
任萧散、披襟岸帻。
叹千古犹今，休问何夕。
发短霜浓，却恐浩歌消得。
明年野客重来此，探枝头、几分消息。
望西楼远，西湖更远，也寻梅驿。


rhythmic: 瑶台聚八仙・新雁过妆楼
author: 张炎
content:
春树江东。
吟正远、清气竟入崆峒。
问余栖处，只在缥缈山中。
此去山中何所有，芰荷制了集芙蓉。
且扶筇。
倦游万里，独对青松。
行藏也须在我，笑晋人为菊，出岫方浓。
淡然无心，古意且许谁同。
飞符夜深润物，自呼起苍龙雨太空。
舒还卷，看满楼依旧，霁日光风。


rhythmic: 瑶台聚八仙・新雁过妆楼
author: 张炎
content:
近水横斜。
先得月、玉树宛若笼纱。
散迹苔，墨晕净洗铅华。
误入罗浮身外梦，似花又却似非花。
探寒葩。
倩人醉里，扶过溪沙。
竹篱几番倦倚，看乍无乍有，如寄生涯。
更好一枝，时到素壁檐牙。
香深与春暗却，且休把江头千树夸。
东家女，试淡妆颠倒，难胜西家。


rhythmic: 瑶台聚八仙・新雁过妆楼
author: 张炎
content:
老圃堪嗟。
深夜雨、紫英犹傲霜华。
暖宿篱根，飞去想怯寒沙。
采摘浮杯如戏水，晚香淡似夜来些。
背风斜。
翠苔径里，描绣人夸。
白头共开笑口，看试妆满插，云髻双丫。
蝶也休愁，不是旧日疏葩。
连枝愿为比翼，问因甚寒城独自花。
悠然意，对九江山色，还醉陶家。


rhythmic: 霜叶飞
author: 张炎
content:
绣屏开了。
惊诗梦、娇声啼破春悄。
隐将谱字转清圆，正杏梁声绕。
看帖帖、蛾眉淡扫。
不知能聚愁多少。
叹客里凄凉，尚记得当年雅音，低唱还好。
同是流落殊乡，相逢何晚，坐对被真花恼。
贞元朝士已无多，但暮烟衰草。
未忘得春风窈窕。


rhythmic: 瑶台聚八仙・新雁过妆楼
author: 张炎
content:
屋上青山。
青未了、凌虚试一凭栏。
乱峰叠嶂，无限古色苍寒。
正喜云闲云又去，片云未识我心闲。
对林峦。
底须谢屐，何用跻攀。
三十六梯眺远，任半空笑语，飞落人间。
赋笔吟笺，尘事竟不相关。
朝来自然气爽，更好是秋屏宜晚看。
蓬壶里，有天开图画，休唤边鸾。


rhythmic: 台城路・齐天乐
author: 张炎
content:
翠屏缺处添奇观，修眉远浮孤碧。
天影微茫，烟痕黯淡，不与千峰同色。
凭高望极。
向帘幕中间，冷光流入。
料得吟僧，数株松下坐苍石。
泉源犹是故迹。
煮茶曾味古，还记游历。
调水符闲，登山屐在，却倚阑干斜日。
轻阴易□。


rhythmic: 台城路・齐天乐
author: 张炎
content:
扁舟忽过芦花浦。
闲情便随鸥去。
水国吹箫，虹桥问月，西子如今何许。
危栏谩抚。
正独立苍茫，半空飞露。
倒影虚明，洞庭波映广寒府。
鱼龙吹浪自舞。
渺然凌万顷，如听风雨。
夜气浮山，晴晖荡日，一色无寻秋处。
惊凫自语。


rhythmic: 台城路・齐天乐
author: 张炎
content:
桃花零落玄都观，刘郎此情谁语。
鬓发萧疏，襟怀淡薄，空赋天涯羁旅。
离情万缕。
第一是难招，旧鸥今雨。
锦瑟年华，梦中犹记艳游处。
依依心事最苦。
片帆浑是月，独抱凄楚。
屋破容秋，床空对雨，迷却青门瓜圃。
初荷未暑。


rhythmic: 满江红
author: 张炎
content:
江上相逢，更秉烛、浑疑梦里。
寂寞久，瑟弦尘断，为君重理。
紫绶金章都莫问，醉中□送揶揄鬼。
看满头、白雪欲消难，春风起。
云一片，身千里。
漂泊地，东西水。
叹十年不见，我生能几。
慷慨悲歌惊泪落，古人未必皆如此。
想今人、愁似古人多，如何是。


rhythmic: 红情・暗香
author: 张炎
content:
无边香色。
记涉江自采，锦机云密。
翦翦红衣，学舞波心旧曾识。
一见依然似语，流水远、几回空忆。
看□□、倒影窥妆，玉润露痕湿。
闲立。
翠屏侧。
爱向人弄芳，背酣斜日。
料应太液。
三十六宫土花碧。


rhythmic: 绿意・疏影
author: 张炎
content:
碧圆自洁。
向浅洲远渚，亭亭清绝。
犹有遗簪，不展秋心，能卷几多炎热。
鸳鸯密语同倾盖，且莫与、浣纱人说。
恐怨歌、忽断花风，碎却翠云千叠。
回首当年汉舞，怕飞去、谩皱留仙裙摺。
恋恋青衫，犹染枯香，还叹鬓丝飘雪。


rhythmic: 摸鱼子
author: 张炎
content:
步高寒、下观浮远，清晖隔断风雨。
醉魂误入滁阳路。
落莫不知何处。
栏屡拊。
又却是，秋城自有芙蓉主。
重游倦旅。
对万壑千岩，长江巨浪，空翠洒衣履。
景如许。
都被楼台占取。
晴岚暖霭朝暮。
乾坤静里闲居赋。
评泊水经茶谱。
留胜侣。
更底用，林泉曳杖寻桑苎。


rhythmic: 台城路・齐天乐
author: 张炎
content:
清时乐事中园赋，怡情楚花湘草。
秀色通帘，生香聚酒，修景常留池沼。
闲居自好。
奈车马喧尘，未教闲了。
把菊清游，冷红飞下洞庭晓。
寻泉同步翠杳。
更将秋共远，书画船小。
款竹谁家，盟鸥某水，白月光涵圆峤。
天浮浩渺。


rhythmic: 夜飞鹊・夜飞鹊慢
author: 张炎
content:
林霏散浮暝，河汉空云，都缘水国秋清。
绿房一夜迎向晓，海影飞落寒冰。
蓬莱在何处，但危峰缥缈，玉籁无声。
文箫素约，料相逢、依旧花阴。
登眺尚馀佳兴，零露下衣襟，欲醉还醒。
明月明年此夜，颉颃万里，同此阴晴。


rhythmic: 洞仙歌
author: 张炎
content:
中峰壁立，挂飞来孤剑。
苍雪纷纷堕晴藓。
自当年诗酒，客里相逢，春尚好，鸥散烟波茂苑。
只今谁最老，种玉人间，消得梅花共清浅。
问我入山期，但恐山深，松风把红尘吹断。
望蓬莱、知隔几重云，料只隔中间，白云一片。


rhythmic: 木兰花慢
author: 张炎
content:
二分春到柳，青未了，欲婆娑。
甚书剑飘零，身犹是客，岁月频过。
西湖故园在否，怕东风、今日落梅多。
抱瑟空行古道，盟鸥顿冷清波。
知麽。
老子狂歌。
心未歇，鬓先斑。
叹敝却貂裘，驱车万里，风雪关河。


rhythmic: 满江红
author: 张炎
content:
近日衰迟，但随分、蜗涎自足。
底须共、红尘争道，顿荒松菊。
壮志已荒圯上履，正音恐是沟中木。
又安知、幕下有词人，归心速。
书尚在，怜鱼腹。
珠何处，惊鱼目。
且依然诗思，灞桥人独。
不用回头看堕甑，不愁抱石疑非玉。
忽一声、长啸出山来，黄粱熟。


rhythmic: 水调歌头
author: 张炎
content:
白发已如此，岁序更。
化机消息，壮生天籁雍门琴。
颇笑论文说剑，休问高车驷马，衮衮□黄金。
蚁在元无梦，水竞不流心。
绝交书，招隐操，恶圆箴。
世尘空扰，脱巾挂壁且松阴。
谁对紫微阁下，我对白萍洲畔，朝市与山林。
不用一钱买，风月短长吟。


rhythmic: 摸鱼子
author: 张炎
content:
又孤吟、灞桥深雪，千山绝尽飞鸟。
梅花也著东风笑，一夜瘦添多少。
春悄悄。
正断梦愁诗，忘却池塘草。
前村路杳。
看野水流冰，舟闲渡口，何必见安道。
慵登眺。
脉脉霏霏未了。
寒威犹自清峭。
终须几日开晴去，无奈此时怀抱。
空暗恼。
料酒兴歌情，未肯随人老。


rhythmic: 满江红
author: 张炎
content:
老子今年，多准备、吟笺赋笔。
还自喜、锦囊添富，顿非畴昔。
书册琴棋清队仗，云山水竹闲踪迹。
任醉筇、游屐过平生，千年客。
回首梦，东隅失。
乘兴去，桑榆得。
且怡然一笑，探梅消息。
天下神仙何处有，神仙只向人间觅。
折梅花、横挂酒壶归，白鸥识。


rhythmic: 满庭芳
author: 梅娇
content:
一种阳和，玉英初纵，雪天分外精神。
冰肌肉骨，别是一家春。
楼上笛声三弄，百花都未知音。
明窗畔，临风对月，曾结岁寒盟。
笑杏花何太晚，迟疑不发，等待春深。
只宜远望，举目似烧林。
丽质芳姿虽好，一时取媚东君。
争如我，青青结子，金鼎内调羹。


rhythmic: 满庭芳
author: 杏俏
content:
景傍清明，日和风暖，数枝浓淡胭脂。
春来早起，惟我独芳菲。
门外几番雨过，似佳人、细腻香肌。
堪赏处，玉楼人醉，斜插满头归。
梅花何太早，消疏骨肉，叶密花稀。
不逢媚景，开後甚孤栖。
恐怕百花笑你，甘心受、雪压霜欺。
争如我，年年得意，占断踏青时。


rhythmic: 飞龙宴
author: 苏小娘
content:
炎炎暑气时，流光闪烁，闲扃深院。
水阁凉亭，半开帘幕遥观。
灼灼榴花吐艳。
细雨洒、小荷香浅。
树影竹影，清凉潇洒，枕簟摇纨扇。
堪叹浮世忙如箭。
对良辰欢乐，莫辞频劝。
遇酒逢歌，恣情遂意迷恋。
须信人生聚散。
奈区区、利牵名绊。


rhythmic: 声声慢
author: 张枢密
content:
星冠懒带，鹤氅慵披，色心顿起兰房。
离了三清归去，作个新郎。
良宵自有佳景，更烧甚、清香德香。
瑶台上，便玉皇亲诏，也则寻常。
常观里、孤孤令令，争如赴鸳闱，夜夜成双。
救苦天尊，你且远离他方。
更深酒阑歌罢，玉人、云雨交相。
问则甚，咱门这里拜章。


rhythmic: 沁园春
author: 吕岩
content:
七返还丹，在人先须，炼已待时。
正一阳初动，中宵漏永，温温铅鼎，光透帘帏。
造化争驰，虎龙交合，进火工夫犹斗危。
曲江上，看月华莹静，有个乌飞。
当时。
自饮刀圭。
又谁信无中养就儿。
辨水源清浊，木金间隔，不因师指，此事难知。
道要玄微，天机深远，下手速修犹太迟。
蓬莱路，仗三千行满，动步云归。


rhythmic: 沁园春
author: 吕岩
content:
琳馆清标，琼台丽质，何年天上飞来。
扬州暂倚，后土为深栽。
独立乾坤一树，春风占、万朵齐开。
天然巧，蕊珠圆簇，玉瓣轻裁。
见一花九朵，类玲珑玉，错落琼杯。
得满盛香露，洗荡尘埃。
是真元孕育，有仙风道骨，岂是凡胎。
问真宰，难留下土，携而上蓬莱。


rhythmic: 八声甘州
author: 何仙姑
content:
千门万户，尽七颠八倒，掘地寻天。
真个玄妙，返作笑胡言。
无为大道人行少，向捏怪途中有万千。
伤感。
蜣转却做灵丹。
无奈伤嗟最苦，又不知端的，枉弃了家缘。
时间清净，岂解汞收铅。
心思意想，何曾遣暂合眼。
阴魔作睡缠。
展转。


rhythmic: 烛影摇红
author: 懒堂女子
content:
绿净湖光，浅寒先到芙蓉岛。
谢池幽梦属才郎，几度生春草。
尘世多情易老。
更那堪、秋风袅袅。
晓来羞对，香芷汀洲，枯荷池沼。
恨锁横波，远山浅黛无人扫。
湘江人去叹无依，此意从谁表。
喜趁良宵月皎。
况难逢、人间两好。
莫辞沉醉，醉入屏山，只愁天晓。


rhythmic: 白苎
author: 紫姑
content:
绣帘垂，画堂悄，寒风淅沥。
遥天万里，黯淡同云幂幂。
渐纷纷、六花零乱散空碧。
姑射宴瑶池，把碎玉、零珠抛掷。
林峦望中，高下琼瑶一白。
严子陵钓台迷踪迹。
追惜。
燕然画角，宝钥珊瑚，是时丞相，虚作银城换得。
当此际、偏宜访袁安宅。
醺醺醉了，任他金钗舞困，玉壶频侧。


rhythmic: 瑞鹤仙
author: 紫姑
content:
睹娇红细捻。
是西子、当日留心千叶。
西都竞栽接。
赏园林台榭，何妨日涉。
轻罗慢褶。
费多少、阳和调燮。
向晓来、露芳苞，一点醉红潮颊。
双靥。
姚黄国艳，魏紫天香，倚风羞怯。
云鬓试插。
引动狂蜂浪蝶。
况东君开宴，赏心乐事，莫惜献酬频叠。
看相将，红药翻阶，尚馀侍妾。


rhythmic: 沁园春
author: 崔中
content:
自己阳生，正是中虚，静极动时。
默地雷微震，冲开玉户，天心朗彻，放下帘帏。
真火冲融，灵泉复凑，不昧谷神何险危。
自然妙，若三川龙跃，九万鹏飞。
中中二土成圭。
意眷恋浓如母护儿。
这恍惚真容，不空不色，窈冥妙象，无识无知。
命住丹圆，全真体道，夺志精修休自迟。
收功了，把三才全理，一贯全归。


rhythmic: 满庭芳
author: 何锄翁
content:
二气旋还，三宫升降，往来於是无穷。
透关神水，铅汞过三峰。
返复周流八脉，戊己炼、阴虎阳龙。
凝情处，金光朗朗，身外见形容。
灵光，真造化，天机深远，推测难通。
算利名酒色，恰似秋风。
大道玄炉进火，三田内养出神功。
功成後，金书来诏，平步赴瑶宫。


rhythmic: 满江红
author: 无名氏
content:
浪蕊浮花，当不住、晚风吹了。
微雨过，池塘飞絮，一帘晴画。
寂寂山光春似梦，依依草色熏如酒。
近新来、怕上小红楼，凭阑眺。
心事阻，诗情少。
东皇去，良辰杳。
想故园闲趣，水村烟柳。
此日鹃声天不管，当年燕子人何有。
叹江南、离别酒初醒，频回首。


rhythmic: 水龙吟
author: 无名氏
content:
邦人前世条缘，福星遇得长庚李。
光芒初照，一声霹雳，重开天地。
试问年来，民间安枕，伊谁之赐。
有青天白日，和风甘雨，公如父、氏如子。
今度虎牌重到，感皇恩、欢声千里。
衮归未晚，纱笼人物，御屏名字。
碧嶂长春，清江不尽，棠阴堪憩。
愿年年把酒，庆公初度，祝公千岁。


rhythmic: 永遇乐
author: 无名氏
content:
个个修行，人人咽纳，谁悟真道。
曲径多岐，旁门小法，误了人多少。
容成岂是，神仙究竟，采药谩多炉灶。
忽一朝，脱却桶底，性根坏倒。
争如内观，无为清净，学取本来庄老。
匹配阴阳，抽添铅汞，八卦为端表。
人生如梦，流年似箭，回首也须闻早。
贪迷恋，春花秋月，何时是了。


rhythmic: 永遇乐
author: 无名氏
content:
万法由心，应观法界，一切心造。
老子瞿昙，同归去揆，不离心是道。
自从识得，坎离交济，炼药粗知昏晓。
云腾雨飞，蟾宫兔走，丹阙更无烦恼。
气中真液，液中真气，和合不多不少。
种出黄芽，炼成赤水，龙虎交围绕。
七返九还，工夫到後，还我旧时年少。
待三千、功圆行满，恁时是了。


rhythmic: 永遇乐
author: 无名氏
content:
学道修心，存神炼性，直要轻举。
补脑还精，流水不腐，户枢终不蠹。
日魂月魄，抟归炉鼎，真气自然流聚。
把心猿缚住，意马追回，迥无尘虑。
定中明有，阳龙阴火，水火透时为度。
八段奇文，千口活法，向上有一路。
吕公高尚，未离人世，有分也须相遇。
约十洲三岛，骖鸾跨鹤，大家同去。


rhythmic: 永遇乐
author: 无名氏
content:
养水养精，养神养血，先须养气。
日月阴阳，六爻八卦，细看参同契。
灵躯灵宝，千言万语，不过坎离两字。
向顶上，返本还元，要明终始。
一身虽小，如同天地，八万四千馀里。
玄牝之门，生生万化，都在冲和内。
此真真外，别无真谛，方信道一而已。
异时见锺吕，如有未明，请师指示。


rhythmic: 沁园春
author: 衣白山人
content:
一粒金丹，大如黍米，定中降胎。
运阴阳根本，东龙西虎，结凝金水，择地深栽。
九载无亏，三田功满，卦气周圆炉鼎开。
偷元化，用自然宗祖，全在灵台。
真才。
休恋尘埃。
况颖悟明堂婴未孩。
幸淮滨相遇，灵丹付了，亲留玄旨，期进仙阶。
此去何时，水云高会，更上烟霞岐路哉。
人间世，任王侯贵显，同委蒿莱。


rhythmic: 贺新郎
author: 熊禾
content:
旧事凭谁诉。
记锦宫、初试浓妆，前身天女。
玉辇行春娇侍夜，浴殿温泉轻注。
一点点、猩红啼吐。
绣屋篝香春睡足，细温存，怕遣惊风雨。
春孟散，暗凝伫。
韶华寂寞今何许。
想故宫、柳亦凝愁，倚栏停舞。
欲趁啼鹃归月下，可奈川回山阻。
倩万里、鹄来衔子。
工部无诗虽结恨，道无香、更恨痴人语。
拌绝艳，付黄土。


rhythmic: 水调歌头
author: 叶梦得
content:
何处难忘酒，朱夏日偏长。
湖山地胜潇湘，十里芰荷香。
柳外新蝉惊晚，楼上疏帘垂翠，簟枕晚生凉。
纨扇摇霜月，曲水泛流觞。
流年去，今古梦，几千场。
虚名浮利，输却几许好时光。
幸有碧云深处，存取朱颜绿鬓，流落又何妨。
莫厌人世间，频入醉中乡。
蔺卿全璧我蹉跎。


rhythmic: 绿头鸭・多丽
author: 晁端礼
content:
锦堂深，兽炉轻喷沈烟。
紫檀槽、金泥花面，美人斜抱当筵。
挂罗绶、素肌莹玉，近鸾翅、云鬓梳蝉。
玉笋轻拢，龙香细抹，凤凰飞出四条弦。
碎牙板、烦襟消尽，秋气满庭轩。
今宵月，依稀向人，欲斗婵娟。
变新声、能翻往事，眼前风景依然。
路漫漫、汉妃出塞，夜悄悄、商妇移船。
马上愁思，江边怨感，分明都向曲中传。


rhythmic: 绿头鸭・多丽
author: 晁端礼
content:
晚云收，淡天一片琉璃。
烂银盘、来从海底，皓色千里澄辉。
莹无尘、素娥淡伫，静可数、丹桂参差。
玉露初零，金风未凛，一年无似此佳时。
露坐久，疏莹时度，乌鹊正南飞。
瑶台冷，栏干凭暖，玉下迟迟。
念佳人，音尘别後，对此应解相思。
最关情、漏声正永，暗断肠、花影偷移。
料得来宵，清光未减，阴晴天气又争知。


rhythmic: 望海潮
author: 晁端礼
content:
高阳方面，河间都会，三关地最称雄。
粉堞万层，金城百雉，楼横一带长虹。
烟素敛晴空。
正望迷平野，目断飞鸿。
易水风烟，范阳山色有无中。
安边暂倚元戎。
看纶巾对酒，羽扇摇风。
金勒少年，吴钩壮士，宁论卫霍前功。
乃眷在清衷。
恐凤池虚久，归去匆匆。
幸有佳人锦瑟，玉笋且轻拢。


rhythmic: 水龙吟
author: 晁端礼
content:
夜来深雪前村路，应是早梅初绽。
故人赠我，江头春信，南枝向暖。
疏影横斜，暗香浮动，月明溪浅。
向亭边驿畔，行人立马，频回首、空肠断。
别有玉溪仙馆。
寿阳人、初匀妆面。
天教占了，百花头上，和羹未晚。
最是关情处，高楼上、一声羌管。
仗谁人向道，何如留取，倚朱栏看。


rhythmic: 水龙吟
author: 晁端礼
content:
岭梅香雪飘零尽，繁杏枝头犹未。
小桃一种，妖娆偏占，春工用意。
微喷丹砂，半含朝露，粉墙低倚。
似谁家女，娇痴怨别，空凝睇、东风里。
好是佳人半醉。
近横波、一枝争媚。
元都观里，武陵溪上，空随流水。
惆怅如红雨，风不定、五更天气。
念当年门里，如今陌上，洒离人泪。


rhythmic: 水龙吟
author: 晁端礼
content:
小桃零落春将半。
双燕却来池馆。
名园相倚，初开繁杏，一枝遥见。
竹外斜穿，柳间深映，粉愁香怨。
任红宋玉，墙头千里，曾牵惹、人肠断。
常记山城斜路，喷清香、日迟风暖。
春阴挫後，马前惆怅，满枝红浅。
深院帘垂雨，愁人处、碎红千片。
料明年更发，多应更好，约邻翁看。


rhythmic: 水龙吟
author: 晁端礼
content:
倦游京洛风尘，夜来病酒无人问。
九衢雪小，千门月淡，元宵灯近。
香散眉梢，冻消池面，一番春信。
记南楼醉里，西城宴阙，都不管、人春困。
屈指流年未几，早人惊、潘郎双鬓。
当时体态，如今情绪，多应瘦损。
马上墙头，纵教瞥见，也难相认。
凭栏干，但有盈盈泪眼，把罗襟。


rhythmic: 上林春・一落萦
author: 晁端礼
content:
霖雨成功，堂称继美，旧说安阳家世。
峻岳降神，长庚应梦，佳辰况当秋霁。
玉函金篆，帝锡与、寿眉齿。
向清时、便告老，尽取貂蝉轻弃。
把朝庭旧勋屈指。
有谁人似此，能全终始。
谤书顿释，先芬未泯，君王自为知己。
看花临水。


rhythmic: 上林春・一落萦
author: 晁端礼
content:
伊洛清波，嵩山秀色，共与皇家为瑞。
挺生异质，亲逢盛旦，簪缨旧传家世。
雁炉烟里，罩一段、照人清气。
灿金章、映紫绶，自是真官标致。
把朝廷缙绅屈指。
有谁人似得，多才多艺。
片言悟主，封侯赐璧，君王自为知己。
暂来卧治。


rhythmic: 满庭芳
author: 晁端礼
content:
天与疏慵，人怜憔悴，分甘抛弃簪缨。
有时乘兴，波上叶舟轻。
十里横塘过雨，荷香细、苹末风清。
真如画，残霞淡日，偏向柳梢明。
凝情。
尘网外，鲈鱼旋。
芳酒深倾。
又算来、何须身後浮名。
无限沧浪好景，蓑笠下、且遣馀生。
长歌去，机心尽矣，鸥鹭莫相惊。


rhythmic: 满庭芳
author: 晁端礼
content:
绿绕群峰，红摇千柄，夜来暑雨初收。
共君乘兴，轻舸信悠悠。
且尽一尊别酒，荷香里、满酌轻讴。
明朝去，征帆夜落，何处好汀洲。
风流。
吾小阮，朝辞东观，夕向南州。
况圣时、争教贾傅淹留。
若过寻阳亭上，琵琶泪、莫洒清秋。
堤边柳，从今爱惜，留待系归舟。


rhythmic: 满庭芳
author: 晁端礼
content:
北渚澄兰，南山凝翠，望中浑似仙乡。
万家烟霭，朱户锁垂杨。
好是飞泉漱玉，回环遍、小曲深坊。
西风里，芙蕖带雨，飘散满城香。
微凉。
湖上好，桥虹倒影，月练飞光。
命玳簪促席，云鬓分行。
谁似风流太守，端解道、春草池塘。
须留恋，神京纵好，此地也难忘。


rhythmic: 满庭芳
author: 晁端礼
content:
雪满貂裘，风摇金辔，笑看锦带吴钩。
照人清鬓，年少定封侯。
此去马啼何处，山万叠、济水南州。
君知否，卢郎未老，曾是恣狂游。
风流。
佳丽地，十年屈指，一梦回头。
最难忘，西湖北渚澄秋。
玉砌雕栏好在，桃共李、能忆人不。
衰翁也，多情为我，将恨寄红楼。


rhythmic: 满庭芳
author: 晁端礼
content:
浅约鸦黄，轻匀螺黛，故教取次梳妆。
减轻琶面，新样小鸾凰。
每为花娇玉嫩，容对客、斜倚银床。
春来病，兰薰半歇，一管舞衣裳。
悲凉。
人事改，三春艳，一夜繁霜。
似人归洛浦，云散高唐。
痛念你、平生分际，辜负我、临老风光。
罗裙在，凭谁为我，求取返魂香。


rhythmic: 玉楼宴
author: 晁端礼
content:
记红颜日、向瑶阶，得俊饮、散蓬壶。
绣鞍纵骄马，故坠鞭柳径，缓辔花衢。
斗帐兰曲，曾是振、声名上都。
醉倒旗亭，更深未归，笑倩人扶。
光阴到今二纪，算难寻前好，懒访仙居。
近来似闻道，向雾关云洞，自乐清虚。


rhythmic: 金人捧露盘
author: 晁端礼
content:
天锡禹圭尧瑞，君王受厘，未央宫殿。
三五庆元宵，扫春寒、花外蕙风轻扇。
龙阙前瞻，凤楼背耸，中有鳌峰见。
渐紫宙、星河晚。
放桂华浮动，金莲开遍。
御帘卷。
须臾万乐喧天，群仙扶辇。
云间，都人望天表，正仙葩竞插，异香飘散。
春宵苦长短。
指花阴，愁听漏传银箭。
京国繁华，太平盛事，野老何因见。
但时效华封祝，愿岁岁闻道，金舆游宴。


rhythmic: 玉女摇仙佩
author: 晁端礼
content:
宫梅弄粉，御柳摇金，又喜皇州春早。
盛世生贤，真仙应运，当日来从三岛。
车马喧青晓。
看千锺赐饮，中人传诏。
最好是、芝兰并砌，鸣佩腰金，彩衣相照。
炉烟袅。
高堂半卷珠帘，神仙飘缈。
须信槐庭荫美，凤沼波澄，屈指十年三到。
九叙重歌，元圭再锡，已把成功来告。
四海瞻仪表。
庆君臣会集，诗符天保。
况自有、仙风道骨，玉函金篆，阴功须报。


rhythmic: 蓦山溪
author: 晁端礼
content:
轻衫短帽，重入长安道。
屈指十年中，一回来、一回渐老。
朋游在否，落托更能无，朱弦悄。
知音少。
拨断相思调。
花边柳外，潇洒愁重到。
深院锁春风，悄无人、桃花自笑。
金钗一股，拟欲问音尘，天杳杳。
波渺渺。
何处寻蓬岛。


rhythmic: 蓦山溪
author: 晁端礼
content:
栏干十二，倚遍还重倚。
一曲一般愁，对芳草、伤春千里。
绮窗深处，还解忆人无，碧云辞，红叶字。
曾仗东风寄。
缭墙深院，无路通深意。
纵使得新声，又争知、相如名字。
从来风韵，潇洒不禁愁，拈梨花，看菊蕊。
应也成憔悴。


rhythmic: 蓦山溪
author: 晁端礼
content:
广寒宫殿，千里同云晓。
飞雪满空来，翦云英、群仙齐到。
乱飘僧舍，密处洒歌楼，闲日少。
风光好。
且共宾朋笑。
华堂深处，满满觥船掉。
梅蕊拆来看，已偷得、春风些小。
绮罗香暖，不怕卷珠帘，沈醉了。
樽前倒。
红袖休来叫。


rhythmic: 蓦山溪
author: 晁端礼
content:
春来心事，分付千锺酒。
午醉梦还醒，两眉愁、才消又有。
天涯远梦，归路日中迷，楚云深，孤馆静，潇洒梨花手。
回文歌罢，幽恨新兼旧。
帘影卷斜阳，乱红飞、风摇暮柳。
独携此意，和泪上层楼，尽平芜，穷远目，认断千山首。


rhythmic: 喜迁莺
author: 晁端礼
content:
嫩柳初摇翠。
怪朝来早有，飞花零坠。
洞门斜开，珠帘初卷，惊起谢娘吟缀。
蕊珠宫殿晓，谁乱把、云英揉碎。
气候晚，被寒风卷渡，龙沙千里。
沈醉。
深院里。
粉面照人，疑是瑶池会。
润拂炉烟，寒欺酒力，低压管弦声沸。
艳阳过半也，应是好、郊原新霁。
待更与上层楼，遍倚栏干十二。


rhythmic: 喜迁莺
author: 晁端礼
content:
伫立蘅皋暮，冻云乍敛，霜飙微列。
怅饮杯深，阳关声苦，愁见画船催发。
夜来红泪烛，还解惜、王孙轻别。
怅望处，乍金丝冷落，兰薰销歇。
闻说。
归兴切。
华鬓未生，得意浓时节。
画楫门开，斑衣追逐，晓日凤凰双阙。
帝城春信早，随处有、江梅攀折。
烂熳赏，也多应忘了，东堂风月。


rhythmic: 喜迁莺
author: 晁端礼
content:
清和时序。
望桂影渐生，薰风微度。
挺秀金芝，传芳玉叶，天上瑞麟重睹，竞爽谢庭兰玉，信美西壅鸳鸯。
庆门里，把丹枝争折，青云平步。
声誉。
喧盛世，人咏少年，古锦囊中句。
艺祖诸孙，宗王贤子，偏爱汝阳眉宇。
画堂令辰称寿，愿与冈陵同固。
更看取，继公勋业，东平茅土。


rhythmic: 沁园春
author: 晁端礼
content:
络纬催凉，断虹收雨，庭梧报秋。
绕郡城、千顷烟波绿，正鱼肥酒美，名冠东州。
芰荷风细，蒹葭烟淡，宛在潇湘南岸头。
凝望处，似桃源洞口，初泛兰舟。
贤侯。
酝藉风流。
向庭讼闲时多宴游。
有信陵家世，梁园客右，才华高掩，沈谢何刘。
政声朝奏，除书夕至，即看归趋丹凤楼。
须眷恋，况新堂莹澈，好共迟留。


rhythmic: 水调歌头
author: 晁端礼
content:
忆昔红颜日，金玉等泥沙。
青楼紫陌，惟解惜月与贪花。
谁信如今憔悴，尘暗金徽玉轸，藓污匣中蛇。
一事都无就，双鬓只堪嗟。
恨无情，乌与兔，送年华。
不如归去，无限云水好生涯。
未用轻蓑短棹，犹有青鞋黄帽，行处即吾家。
回首人间世，幽意在青霞。


rhythmic: 玉胡蝶・玉蝴蝶
author: 晁端礼
content:
淡淡春阳天气，夜来一霎，微雨初晴。
向暖犹寒，时候又是清明。
乱沾衣、桃花雨闹，微弄袖、杨柳风轻。
晓莺声。
唤回幽梦，犹困春酲。
牵萦。
伤春怀抱，东郊烟暖，南浦波平。
况有良朋，载酒同放彩舟行。
劝人归、啼禽有意，催棹去、烟水无情。


rhythmic: 木兰花・玉楼春
author: 晁端礼
content:
苦春宵漏短，梦回晚、酒醒迟。
正小雨初收，馀寒未放，怯试单衣。
娇痴。
最尤处，被罗襟、印了宿妆眉。
潇洒春工斗巧，算来不在花枝。
芳菲。
正好踏春，携素手、暂分飞。
料恨月愁花，多应瘦损，风柳腰肢。
归期。


rhythmic: 金盏子
author: 晁端礼
content:
断魂凝睇。
望故国迢迢，倦摇征辔。
恨满西风，有千里云山，万重烟水。
遥夜枕冷衾寒，数更筹无寐。
想伊家、应也背著孤灯，暗弹珠泪。
屈指。
重算归期，知他是何时见去里。
翻思绣阁旧时，无一事，只管爱争闲气。


rhythmic: 洞仙歌
author: 晁端礼
content:
年时此际，向扁舟同载。
风送征帆暮天外。
对沙汀宿鹭，与波上轻鸥，双双处，相唤相呼自在。
如今重整棹，烟景依然，谁念轻分绣罗带。
向蓬窗独坐，不觉徊徨，鸥与鹭、想一齐惊怪。
怎生得、今宵梦还家，又譬如秉烛，夜阑相对。


rhythmic: 安公子
author: 晁端礼
content:
帝里重阳好。
又对短发来吹帽。
满目风光还似旧，奈樽前人老。
暗忆当年，伴侣同倾倒。
夸俊游、争买千金笑。
到如今憔悴，恰似华胥一觉。
此恨何时了。
旧游屈指愁重到。
小曲深坊闲信马，掩朱扉悄悄。
怎得个多情，为我传音耗。


rhythmic: 永遇乐
author: 晁端礼
content:
龙阁先芬，凤毛荣继，当世英妙。
峻岳储灵，长庚应梦，还庆佳辰到。
黄花露，碧瓦凝霜，香馥郡齐清晓。
忆当年、青云平步，共喜骤跻华要。
阴功厚德，玉符金篆，锡与世间难老。
注意方浓，分符屡请，雅志人应少。
棠阴无讼，乐府新教，正醉山频倒。
有谁莱衣游戏，萱堂寿考。


rhythmic: 满江红
author: 晁端礼
content:
五两风轻，移舟向、斜阳岛外。
最好是、潇湘烟景，自然心会。
倒影芙蓉明镜底，更折花嗅西风里。
待问君、明日向何州，东南指。
人生事，谁如意。
剩拼取，尊前醉。
想升沈有命，去来非己。
菊老松深三径在，田园已有归来计。
问甚时、重此望归舟，远相对。


rhythmic: 雨霖铃
author: 晁端礼
content:
槐阴添绿。
雨馀花落，酒病相续。
闲寻双杏凝伫，池塘暖、鸳鸯浴。
却向窗昼卧，正春睡难足。
叹好梦、一一无凭，帐掩金花座凝目。
当时共赏移红烛。
向花间、小饮杯盘促。
蔷薇花下曾记，双凤带、索题诗曲。
别後厌厌，应是香肌，瘦减罗幅。
问燕子、不肯传情，甚入华堂宿。


rhythmic: 并蒂芙蓉
author: 晁端礼
content:
太液波澄，向鉴中照影，芙蓉同蒂。
千柄绿荷深，并丹脸争媚。
天心眷临圣日，殿宇分明敞嘉瑞。
弄香嗅蕊。
愿君王，寿与南山齐比。
池边屡回翠辇，拥群仙醉赏，凭栏凝思。
萼绿揽飞琼，共波上游戏。
西风又看露下，更结双双新莲子。


rhythmic: 寿星明・沁园春
author: 晁端礼
content:
露湿晴花，散红香清影，建章宫殿。
玉宇风来，银河云敛，天外老人星现。
向晓千官入，称庆山呼鳌。
凤髓香飘，龙墀翡翠，帘栊高卷。
朝罢仗卫再整，肃鸣鞘，又向瑶池高宴。
海寓承平，君臣相悦，乐奏徵招初遍。


rhythmic: 上林春・一落萦
author: 晁端礼
content:
相识来来，真个为伊，尽把精神役破。
啼性□，娇痴做处，双眉镇长愁锁。
为伊恁地，便诸事、自来饶过。
暂时间未得，又早孜煎无那。
想从来、性气恁麽。
那堪更等闲，经时抛。
料得那里、千万，嗔我也思量我。


rhythmic: 洞仙歌
author: 晁端礼
content:
眼来眼去，未肯分明道。
有意于人甚不早。
谩教我、心下终日悬悬，星□事，知他何时是了。
几回猜伊意，也是难为，拟待偷怜又胆小。
奈何我已狂迷，怎肯乾休，情深後、不免求告。
但只教、时时得些儿，便拼了一生，为伊烦恼。


rhythmic: 安公子
author: 晁端礼
content:
渐渐东风暖。
杏梢梅萼红深浅。
正好花前携素手，却云飞雨散。
是即是、从来好事多磨难。
就中我与你才相见。
便世间烦恼，受了千千万万。
回首空肠断。
甚时与你同欢宴。
但得人心长在了，管天须开眼。
又只恐、日疏日远衷肠变。


rhythmic: 蓦山溪
author: 晁端礼
content:
风流心胆，直把春偿酒。
选得一枝花，绮罗中、算来未有。
名园翠苑，风月最佳时，夜迢迢，车款款，是处曾携手。
重来一梦，池馆皆依旧。
幽恨写新诗，托何人、章台问柳。
渔舟归後，云锁武陵溪，水潺潺，花片片，舣棹空回首。


rhythmic: 洞仙歌
author: 李元膺
content:
廉纤细雨，东风如困。
萦断千丝为谁恨。
向楚宫一梦，千古悲凉，无处问。
愁到而今未尽。
分明都是泪，泣柳沾花，常与骚人伴孤闷。
记当年，得意处，酒力方融，怯轻寒、玉炉香润。
又岂识、情怀苦难禁，对点滴檐声，夜寒灯晕。


rhythmic: 洞仙歌
author: 李元膺
content:
雪云散尽，放晓晴池院。
杨柳于人便青眼。
更风流多处，一点梅心、相映远。
约略轻笑浅。
一年春好处，不在浓芳，小艳疏香最娇软。
到清明时候，百紫千红花正乱。
已失春风一半。
蚤占取韶光，共追游，但莫管春寒，醉红自暖。


rhythmic: 蓦山溪
author: 李元膺
content:
溪堂欢燕。
惯捧玻璃盏。
今日祖西城，更忍把、一杯重劝。
别离情味，自古不堪秋，催泪雨，湿西风，肠共危弦断。
夕阳去路，五马旌旗乱。
便是古都春，应醉恋，曲江池馆。
须知别後，叠翠倚阑情，青嶂晚，碧云深，日近长安远。


rhythmic: 瑶台第一层
author: 赵顼
content:
西母池边宴罢，赠南枝、步玉霄。
绪风和扇，冰华发秀，雪质孤高。
汉陂呈练影，问是谁、独立江皋。
便凝望、壶中璧，天下琼瑶。
清标。
曾陪胜赏，坐望愁、解使尘消。
况双成与乳丹点染，都付香梢。
寿妆酥冷，郢韵佩举，麝卷云绡。


rhythmic: 蜡梅香
author: 喻陟
content:
晓日初长，正锦里轻阴，小寒天气。
未报春消息，早瘦梅先发，浅苞纤蕊。
玉匀香，天赋与，风流标致。
问陇头人，音容万里。
待凭谁寄。
一样晓妆新，倚朱楼凝盼，素英如坠。
映月临风处，度几声羌管，愁生乡思。


rhythmic: 宝鼎现
author: 刘
content:
浓阴堆积，回野空旷，将回微煦。
还是觉、早梅依旧，清艳枝枝攒晓树。
弄霁影、尽脂凝香蒂，琼削纤葩竞吐。
对几处园林，芳菲消息，都因传去。
取次台榭，等闲院落，偏宜独擅芳步。
长恁恐、寿阳妆面，姑射冰肤成暗妒。
笑杏坞、共桃蹊夸丽，一霎狂风骤雨。
又争似、年年此际，先得东皇为主。
好似雪里精神，曾解恼、游人吟顾。
想当时折赠，端的凭谁付与。
荡醉目、恨同云阻。


rhythmic: 洞仙歌
author: 刘
content:
凄凉楚弄，行客肠曾断。
涛卷秋容暗淮甸。
去年时、还是今日孤舟，烟浪里，身与江云共远。
别来丹枕梦，几过沧洲，皓月而今为谁满。
薄苦无端，误却婵娟，有人在、玉楼天半。
最不愤、西风破帆来，甚时节，收拾望中心眼。


rhythmic: 金明春・金明池
author: 刘
content:
宝历延洪，昌辰开泰，崧岳储灵特异。
贤才并、□时间出，尽一一惊人绝艺。
捧乡书、气格飘飘，似阆苑神仙，参差相继。
纵子墨文章，相如才调，骤觉雷声平地。
太守宾兴当此际。
正瑞霭寒轻，虚堂风细。
舞腰旋、飞尘仿佛，歌管递、清声嘹唳。


rhythmic: 内家娇
author: 刘
content:
绰约群芳里，阳和意，偏向一枝浓。
南国骤惊，动人奇艳，未饶西洛，百本千丛。
斩新弄，晓来无比格，半坼断肠红。
三月洞天，又还疑是，赋情楚客，窥见墙东。
朱阑干、遍倚生愁，怕无计、奈雨禁风。
别有瑞烟幕幕，时与遮笼。


rhythmic: 安平乐慢
author: 刘
content:
细想劳生，等闲聚散，冉冉轻似秋烟。
莲心暗苦，月意难圆。
神京去路三千。
当日风流，有妖饶枕上，软媚尊前。
何计访蓬仙。
断肠中、一叶晴川。
到而今、追思往事，奈向梦也难到奴边。
自恨不如兰灯，通宵尚照伊眠。
恰道无缘。


rhythmic: 青门饮
author: 时彦
content:
胡马嘶风，汉旗翻雪，彤云又吐，一竿残照。
古木连空，乱山无数，行尽暮沙衰草。
星斗横幽馆，夜无眠、灯花空老。
雾浓香鸭，冰凝泪烛，霜天难晓。
长记晓妆才了，一杯未尽，离怀多少。
醉里秋波，梦中朝雨，都是醒时烦恼。


rhythmic: 望海潮
author: 秦观
content:
星分牛斗，疆连淮海，扬州万井提封。
花发路香，莺啼人起，珠帘十里东风。
豪俊气如虹。
曳照春金紫，飞盖相从。
巷入垂杨，画桥南北翠烟中。
追思故国繁雄。
有迷楼挂斗，月观横空。
纹锦制帆，明珠溅雨，宁论爵马鱼龙。
往事逐孤鸿。
但乱云流水，萦带离宫。
最好挥毫万字，一饮拼千锺。


rhythmic: 望海潮
author: 秦观
content:
秦峰苍翠，耶溪潇洒，千岩万壑争流。
鸳瓦雉城，谯门画戟，蓬莱燕阁三休。
天际识归舟。
泛五湖烟月，西子同游。
茂草台荒，苎萝村冷起闲愁。
何人览古凝眸。
怅朱颜易失，翠被难留。
梅市旧书，兰亭古墨，依稀风韵生秋。
狂客鉴湖头。
有百年台沼，终日夷犹。
最好金龟换酒，相与醉沧洲。


rhythmic: 望海潮
author: 秦观
content:
梅英疏淡，冰澌溶泄，东风暗换年华。
金谷俊游，铜驼巷陌，新晴细履平沙。
长记误随车。
正絮翻蝶舞，芳思交加。
柳下桃蹊，乱分春色到人家。
西园夜饮鸣笳。
有华灯碍月，飞盖妨花。
兰苑未空，行人渐老，重来是事堪嗟。
烟暝酒旗斜。
但倚楼极目，时见栖鸦。
无奈归心。
暗随流水到天涯。


rhythmic: 望海潮
author: 秦观
content:
奴如飞絮，郎如流水，相沾便肯相随。
微月户庭，残灯帘幕，匆匆共惜佳期。
才话暂分携。
早抱人娇咽，双泪红垂。
画舸难停，翠帷轻别两依依。
别来怎表相思。
有分香帕子，合数松儿。
红粉脆痕，青笺嫩约，丁宁莫遣人知。
成病也因谁。
更自言秋杪，亲去无疑。
但恐生时注著，合有分于飞。


rhythmic: 沁园春
author: 秦观
content:
宿霭迷空，腻云笼日，昼景渐长。
正兰皋泥润，谁家燕喜，蜜脾香少，触处蜂忙。
尽日无人帘幕挂，更风递游丝时过墙。
微雨後，有桃愁杏怨，红泪淋浪。
风流寸心易感，但依依伫立，回尽柔肠。
念小奁瑶鉴，重匀绛蜡，玉笼金斗，时熨沈香。
柳下相将游冶处，便回首青楼成异乡。
相忆事，纵蛮笺万叠，难写微茫。


rhythmic: 水龙吟
author: 秦观
content:
小楼连远横空，下窥绣毂雕鞍骤。
朱帘半卷，单衣初试，清明时候。
破暖轻风，弄晴微雨，欲无还有。
卖花声过尽，斜阳院落，红成阵、飞鸳。
玉佩丁东别後。
怅佳期、参差难又。
名缰利锁，天还知道，和天也瘦。
花下重门，柳边深巷，不堪回首。
念多情但有，当时皓月，向人依旧。


rhythmic: 风流子
author: 秦观
content:
东风吹碧草，年华换、行客老沧洲。
见梅吐旧英，柳摇新绿，恼人春色，还上枝头。
寸心乱，北随云黯黯，东逐水悠悠。
斜日半山，暝烟两岸，数声横笛，一叶扁舟。
青门同携手，前欢记、浑似梦里扬州。
谁念断肠南陌，回首西楼。


rhythmic: 鼓笛慢・水龙吟
author: 秦观
content:
乱花丛里曾携手，穷艳景，迷欢赏。
到如今谁把，雕鞍锁定，阻游人来往。
好梦随春远，从前事、不堪思想。
念香闺正杳，佳欢未偶，难留恋、空惆怅。
永夜婵娟未满，叹玉楼，几时重上。
那堪万里，却寻归路，指阳关孤唱。


rhythmic: 长相思
author: 秦观
content:
铁瓮城高，蒜山渡阔，干云十二层楼。
开尊待月，掩箔披风，依然灯火扬州。
绮陌南头。
记歌名宛转，乡号温柔。
曲槛俯清流。
想花阴、谁系兰舟。
念凄绝秦弦，感深荆赋，相望几许凝愁。
勤勤裁尺素，奈双鱼、难渡瓜洲。
晓鉴堪羞。
潘鬓点、吴霜渐稠。
幸于飞、鸳鸯未老，不应同是悲秋。


rhythmic: 满庭芳
author: 秦观
content:
山抹微云，天连衰草，画角声断谯门。
暂停征棹，聊共引离尊。
多少蓬莱旧事，空回首、烟霭纷纷。
斜阳外，寒鸦万点，流水绕孤村。
销魂。
当此际，香囊暗解，罗带轻分。
谩赢得、青楼薄名存。
此去何时见也，襟袖上、空惹啼痕。
伤情处，高城望断，灯火已黄昏。


rhythmic: 满庭芳
author: 秦观
content:
红蓼花繁，黄芦叶乱，夜深玉露初零。
霁天空阔，云淡楚江清。
独棹孤篷小艇，悠悠过、烟渚沙汀。
金钩细，丝纶慢卷，牵动一潭星。
时时，横短笛，清风浩月，相与忘形。
任人笑生涯，泛梗飘萍。
饮罢不妨醉卧，尘劳事、有耳谁听。
江风静，日高未起，枕上酒微醒。


rhythmic: 满庭芳
author: 秦观
content:
碧水惊秋，黄云凝暮，败叶零乱空阶。
洞房人静，斜月照徘徊。
又是重阳近也，几处处，砧杵声催。
西窗下，风摇翠竹，疑是故人来。
伤怀。
增怅望，新欢易失，往事难猜。
问篱边黄菊，知为谁开。
谩道愁须酒，酒未醒、愁已先回。
凭阑久，金波渐转，白露点苍苔。


rhythmic: 满庭芳
author: 秦观
content:
北苑研膏，方圭圆璧，名动万里京关。
碎身粉骨，功合上凌烟。
尊俎风流战胜，降春睡、开拓愁边。
纤纤捧，香泉溅乳，金缕鹧鸪斑。
相如，方病酒，一觞一咏，宾有群贤。
便扶起灯前，醉玉颓山。
搜揽胸中万卷，还倾动，三峡词源。
归来晚，文君未寝，相对晓妆残。


rhythmic: 满庭芳
author: 秦观
content:
晓色云开，春随人意，骤雨才过还晴。
古台芳榭，飞燕蹴红英。
舞困榆钱自落，秋千外、绿水桥平。
东风里，朱门映柳，低底按小秦筝。
多情。
行乐处，珠钿翠盖，玉辔红缨。
渐酒空金，花困蓬瀛。
豆蔻梢头旧恨，十年梦，屈指堪惊。
凭阑久，疏烟淡日，寂寞下芜城。


rhythmic: 满庭芳
author: 秦观
content:
雅燕飞觞，清谈挥座，使君高会群贤。
密云双凤，初破缕金团。
窗外炉烟似动，开瓶试、一品香泉。
轻淘起，香生玉尘，雪溅紫瓯圆。
娇鬟。
宜美盼，双擎翠袖，稳步红莲。
坐中客翻愁，酒醒歌阑。
点上纱笼画烛，花骢弄、月影当轩。
频相顾，馀欢未尽，欲去且流连。


rhythmic: 御街行
author: 秦观
content:
银烛生花如红豆。
这好事、而今有。
夜阑人静曲屏深，借宝瑟、轻轻招手。
一阵白苹风，故灭烛、教相就。
花带雨、冰肌香透。
恨啼鸟、辘轳声晓。
岸柳微风吹残酒。
断肠时、至今依旧。
镜中消瘦。
那人知後，怕你来。


rhythmic: 青门饮
author: 秦观
content:
风起云间，雁横天末，严城画角，梅花三奏。
塞草西风，冻云笼月，窗外晓寒轻透。
人去香犹在，孤衾长闲馀绣。
恨与宵长，一夜薰炉，添尽香兽。
前事空劳回首。
虽梦断春归，相思依旧。
湘瑟声沈，庾梅信断，谁念画眉人瘦。


rhythmic: 满江红
author: 秦观
content:
越艳风流，占天上、人间第一。
须信道、绝尘标致，倾城颜色。
翠绾垂螺双髻小，柳柔花媚娇无力。
笑从来、到处只闻名，今相识。
脸儿美，鞋儿窄。
玉纤嫩，酥胸白。
自觉愁肠搅乱，坐中狂客。
金缕和杯曾有分，宝钗落枕知何日。
谩从今、一点在心头，空成忆。


rhythmic: 水调歌头
author: 米芾
content:
砧声送风急，蟋蟀思高秋。
我来对景，不学宋玉解悲愁。
收拾凄凉兴况，分付尊中，倍觉不胜幽。
自有多情处，明月挂南楼。
怅襟怀，横玉笛，韵悠悠。
清时良夜，借我此地倒金瓯。
可爱一天风物，遍倚阑干十二，宇宙若萍浮。
醉困不知醒，枕卧江流。


rhythmic: 吊严陵
author: 李甲
content:
蕙兰香泛，孤屿潮平，惊鸥散雪。
迤逦点破，澄江秋色。
暝霭向敛，疏雨乍收，染出蓝峰千尺。
渔舍孤烟锁寒碛。
画翠帆旋解，轻舣晴霞岸侧。
正念往悲酸，怀乡惨切。
何处引羌笛。
追惜。
当时富春佳地，严光钓址空遗迹。
华星沈後，扁舟泛去，萧洒闲名图籍。


rhythmic: 过秦楼
author: 李甲
content:
卖酒炉边，寻芳原上，乱花飞絮悠悠。
已蝶稀莺散，便拟把长绳、系日无由。
谩道草忘忧。
也徒将，酒解闲愁。
正江南春尽，行人千里，苹满汀洲。
有翠红径里，盈盈似簇，芳茵禊饮，时笑时讴。
当暖风迟景，任相将永日，烂熳狂游。
谁信盛狂中，有离情、忽到心头。
向尊前拟问，双燕来时，曾过秦楼。


rhythmic: 帝台春
author: 李甲
content:
芳草碧色，萋萋遍南陌。
暖絮乱红，也知人、春愁无力。
忆得盈盈拾翠侣，共携赏、凤城寒食。
到今来，海角逢春，天涯为客。
愁旋释。
还似织。
泪暗拭。
又偷滴。
谩伫立、遍倚危阑，尽黄昏，也只是、暮云凝碧。


rhythmic: 击梧桐
author: 李甲
content:
杳杳春江阔。
收细雨、风蹙波声无歇。
雁去汀洲暖，岸芜静，翠染遥山一抹。
群鸥聚散，征航来去，隔水相望楚越。
对此、凝情久，念往岁上国，嬉游时节。
斗草园林，卖花巷陌，触处风光奇绝。
正恁浓欢里，悄不意、顿有天涯离别。


rhythmic: 幔卷绸・慢卷绸
author: 李甲
content:
绝羽沈鳞，埋花葬玉，杳杳悲前事。
对一盏寒灯，数点流萤，悄悄画屏，巫山十二。
脸星眸，蕙情兰性，一旦成流水。
便纵有、甘泉妙手，洪都方士何济。
香闺宝砌。
临妆处，迤逦苔痕翠。
更不忍看伊，绣残鸳侣，而今尚有，啼红粉渍。


rhythmic: 满庭芳
author: 赵令
content:
玉枕生凉，金缸传晓，败叶飞破清秋。
雨馀翻浪，渺渺阻行舟。
暂系汀洲侧畔，风夜起、荻叶添愁。
银屏远，龙香渐尽，还是梦扬州。
更筹。
何太永，当年情事，今日堪酬。
最苦恨红楼，笑我飘浮。
为寄相思细字，教字字、愁蹙眉头。
凄凉久，渔人唱晓，随月过横沟。


rhythmic: 将进酒・梅花引
author: 贺铸
content:
城下路。
凄风露。
今人犁田古人墓。
岸头沙。
带蒹葭。
漫漫惜时，流水今人家。
黄埃赤日长安道。
倦客无浆马无草。
开函关。
掩函关。
千古如何，不见一人闲。
六国扰。
三秦扫。
初谓商山遗四老。
驰单车。
致缄书。
裂荷焚芰，接武曳长裙。
高流端得酒中趣。
深入醉乡安稳处。
生忘行。


rhythmic: 行路难・梅花引
author: 贺铸
content:
缚虎手。
悬河口。
车如鸡栖马如狗。
白纶巾。
扑黄尘。
不知我辈，可是蓬蒿人。
衰兰送客咸阳道。
天若有情天亦老。
作雷颠。
不论钱。
谁问旗亭，美酒斗十千。
酌大斗。
更为寿。
青鬓常青古无有。
笑嫣然。
舞翩然。
当垆秦女，十五语如弦。
遗音能记秋风曲。
事去千年犹恨促。
揽流光。


rhythmic: 东吴乐・尉迟杯
author: 贺铸
content:
胜游地。
信东吴绝景饶佳丽。
平湖底，见层岚，凉月下，闻清吹。
人如李。
泛金袂、香润苹风起。
喜凌波、素袜逢迎，领略当歌深意。
鄂君被。
双鸳绮。
垂杨阴，夷犹画相舣。
宝瑟弦调，明珠佩委。
回首碧云千里。
归鸿後、芳音难寄。


rhythmic: 台城游・水调歌头
author: 贺铸
content:
南国本潇洒。
六代浸豪奢。
台城游冶。
襞笺能赋属宫娃。
云观登临清夏。
璧月留连长夜。
吟醉送年华。
回首飞鸳瓦。
却羡井中蛙。
访乌衣，成白社。
不容车。
旧时王谢。
堂前双燕过谁家。
楼外河横斗挂。
淮上潮平霜下。
墙影落寒沙。


rhythmic: 念离群・沁园春
author: 贺铸
content:
宫烛分烟，禁池开钥，凤城暮春。
向落花香里，澄波影外，笙歌迟日，罗绮芳尘。
载酒追游，联镳归晚，灯火平康寻梦云。
逢迎处，最多才自负，巧笑相亲。
离群。
客浣漳滨。
但惊见、来鸿归燕频。
念日边消耗，天涯怅望，楼台清晓，帘暮黄昏。


rhythmic: 宛溪柳・六么令
author: 贺铸
content:
梦云萧散，帘卷画堂晓。
残薰尽烛隐映，绮席金壶倒。
尘送行鞭袅袅。
醉指长安道。
波平天渺。
兰舟欲上，回首离愁满芳草。
已恨归期不早。
枉负狂年少。
无奈风月多情，此去应相笑。
心记新声缥缈。
翻是相思调。


rhythmic: 伤春曲・满江红
author: 贺铸
content:
火禁初开，深深院、尽重帘箔。
人自起、翠衾寒梦，夜来风恶。
肠断残红和泪落。
半随经雨飘池角。
记采兰、携手曲江游，年时约。
芳物大，都如昨。
自怨别，疏行乐。
被无情双燕，短封难托。
谁念东阳销瘦骨。


rhythmic: 薄幸
author: 贺铸
content:
艳真多态。
更的的，频回眄睐。
便认得、琴心相许，与写宜男双带。
记画堂、斜月朦胧，轻颦微笑娇无奈。
便翡翠屏开，芙蓉帐掩，与把香罗偷解。
自过了收灯後，都不见、踏青挑菜。
几回凭双燕，丁宁深意，往来翻恨重帘碍。
约何时再。
正春浓酒暖，人闲昼永无聊赖。
厌厌睡起，犹有花梢日在。


rhythmic: 伴云来・天香
author: 贺铸
content:
烟络横林，山沈远照，逦迤黄昏钟鼓。
烛映帘栊，蛩催机杼，共苦清秋风露。
不眠思妇，齐应和、几声砧杵。
惊动天涯倦宦，岁华行暮。
当年酒狂自负。
谓东君、已春相付。
流浪征骖北道，客墙南浦。
幽恨无人晤语。


rhythmic: 更漏子
author: 贺铸
content:
芳草斜曛。
映画桥□□，翠阁临津。
数阕清歌，两行红粉，厌厌别酒初曛。
芳意赠我殷勤。
罗巾双黛痕。
便兰舟独上，洞府人闲，素手轻分。
十里绮陌香尘。
望紫云车远，已掩青门。
迤逦黄昏，景阳钟动，临风隐隐犹闻。
明朝水馆渔村。
凭谁招断魂。
恨不如今夜，明月多情，应待归云。


rhythmic: 玉京秋
author: 贺铸
content:
陇首霜晴，泗滨云晚，乍摇落。
废榭苍苔，破台荒草，西楚霸图冥漠。
记登临事，九日胜游，千载如昨。
更想像，晋客□归，谢生能赋继高作。
飘泊。
尘埃倦客，风月羁心，潘鬓晓来清镜觉。
蜡屐纶巾，羽觞象管，且追随、隼行乐。


rhythmic: 风流子
author: 贺铸
content:
何处最难忘。
方豪健，放乐五云乡。
彩笔赋诗，禁池芳草，香鞯调马，辇路垂杨。
绮筵上，扇偎歌黛浅，汗舞罗香。
兰烛伴归，绣轮同载，闭花别馆，隔水深坊。
零落少年场。
琴心漫流怨，带眼偷长。
无奈占床燕月，侵鬓吴霜。


rhythmic: 相思引
author: 贺铸
content:
终日怀归翻送客。
春风祖席。
南成陌。
便莫惜。
离觞频卷白。
动管色。
催行色。
动管色。
催行色。
何处投鞍风雨夕。
临水驿。
空山驿。
临水驿。
空山驿。
纵明月相思千里隔。
梦咫尺。
勤书尺。


rhythmic: 花心动
author: 贺铸
content:
西郭园林，远尘烦，门临绿杨堤路。
画□簟长，水馆帘空，竟日素襟销暑。
小湾红芰清香里，深隐映、风标鸳鹭。
指□□，相将故故，背人飞去。
翻念多情自苦。
当置酒徵歌，梦云难驻。
醉眼渐迷，花拂墙低，误认宋邻偷顾。


rhythmic: 菱花怨
author: 贺铸
content:
叠鼓嘲喧，彩旗挥霍，苹汀薄晚，兰舟催解。
别浦潮平，小山云断，十幅饱帆风快。
回想牵衣，愁掩啼妆，一襟香在。
纨扇惊秋，菱花怨晚，谁共蛾黛。
何处玉尊空，对松陵正美，鲈鱼菜。
露洗凉蟾，潦吞平野，三万顷非尘界。
览胜情无奈。


rhythmic: 望扬州・长相思慢
author: 贺铸
content:
铁瓮城高，蒜山渡阔，干云十二层楼。
开尊待月，卷箔披风，依然灯火扬州。
绣陌南头。
记歌名宛转，乡号温柔。
曲槛俯清流。
想花阴、谁系兰舟。
念凄绝秦弦，感深荆赋，相望几许凝愁。
殷勤裁尺素，奈双鱼、难渡瓜洲。
晓鉴堪羞。


rhythmic: 定情曲
author: 贺铸
content:
沈水浓熏，眉粉淡妆，露华鲜映春晓。
浅颦轻笑。
真物外，一种闲花风调。
可待合欢翠被，不见忘忧芳草。
拥膝浑忘羞，回身就郎抱。
两点灵犀心颠倒。
念乐事稀逢，归期须早。
五云闻道。
星桥畔、油壁车迎苏小。


rhythmic: 蓦山溪
author: 贺铸
content:
画桥流水，宛是南州路。
转柁绿杨湾，恍然间、青楼旧处。
回肠断尽，犹剩尔多愁，记新声，怀昵语。
依约对眉宇。
袜罗香在，祗欠莲随步。
无物比朝云，恨难续、高唐後赋。
迢遥此夜，泪枕不成眠，月侵窗，灯映户。
应见可怜许。


rhythmic: 御街行
author: 贺铸
content:
松门石路秋风扫。
似不许、飞尘到。
双携纤手别烟萝，红粉清泉相照。
几声歌管，正须陶写，翻作伤心调。
岩阴暝色归云悄。
恨易失、千金笑。
更逢何物可忘忧，为谢江南芳草。
断桥孤驿，冷云黄叶，相见长安道。


rhythmic: 水调歌头
author: 贺铸
content:
彼美吴姝唱，繁会阖闾邦。
千坊万井，斜桥曲水小轩窗。
缥缈关山台观。
罗绮云烟相半。
金石压撞。
痴信东归虏，黑自死心降。
范夫子，高标韵，秀眉庞。
功成长往，有人同载世无双。
物外聊从吾好。
赖尔工颦妍笑。
伴醉玉连缸。
尽任扁舟路，风雨卷秋江。


rhythmic: 绿头鸭・多丽
author: 贺铸
content:
玉人家，画楼珠箔临津。
托微风、彩箫流怨，断肠马上曾闻。
燕堂开、艳妆丛里，调琴思、认歌颦。
麝蜡烟浓，玉莲漏短，更衣不待酒初醺。
绣屏掩、枕鸳相就，香气渐暾暾。
回廊影，疏钟淡月，几许销魂。
翠钗分、银笺封泪，舞鞋从此生尘。
住兰舟、载将离恨，转南浦、背西曛。
记取明年，蔷薇谢後，佳期应未误行云。


rhythmic: 水龙吟
author: 晁补之
content:
水晶宫绕千家，卞山倒影双溪里。
白苹洲渚，诗成春晚，当年此地。
行遍瑶台，弄英携手，月婵娟际。
算多情小杜，风流未睹，空肠断、枝间子。
一似君恩赐与，贺家湖、千峰凝翠。
黄粱未熟，红旌已远，南柯旧事。
常恐重来，夜阑相对，也疑非是。
向松陵回首，平芜尽处，在青山外。


rhythmic: 满庭芳
author: 晁补之
content:
鸥起苹中，鱼惊荷底，画船天上来时。
翠湾红渚，宛似武陵迷。
更晚青山更好，孤云带、远雨丝垂。
清歌里，金尊未掩，谁使动分携。
竹林、高晋软，阿咸潇散，犹愧风期。
便弃官终隐，钓叟苔矶。
纵是鸣鸿云外，应念我、垂翼低飞。
新词好，他年认取，天际片帆归。


rhythmic: 凤凰台上忆吹箫
author: 晁补之
content:
千里相思，况无百里，何妨暮往朝还。
又正是、梅初淡伫，禽未绵蛮。
陌上相逢缓辔，风细细、云日斑斑。
新晴好，得意未妨，行尽青山。
应携後房小妓，来为我，盈盈对舞花间。
便拼了、松醪翠满，蜜炬红残。
谁信轻鞍射虎，清世里、曾有人闲。
都休说，帘外夜久春寒。


rhythmic: 凤凰台上忆吹箫
author: 晁补之
content:
才短宫慵，命奇人弃，年年故里来远。
记往岁、莲塘送我，远赴荆蛮。
莫道风情似旧，青镜里、绿鬓新斑。
佳人怪，把盏为我，微敛眉山。
从来嗣宗高韵，独见赏，青云忧绝尘间。
谩回首、平生醉语，一梦惊残。
莫笑移花种柳，应备办、投老同闲。
纵枯槁，松桧奈得霜寒。


rhythmic: 摸鱼儿
author: 晁补之
content:
买陂塘、旋栽杨柳，依稀淮岸江浦。
东皋嘉雨新痕涨，沙觜鸥来鹭聚。
堪爱处。
最好是、一川夜月光流渚。
无人独舞。
任翠幄张天，柔茵藉地，酒尽未能去。
青绫被，莫忆金闺故步。
儒冠曾把身误。
弓刀千骑成何事，荒了邵平瓜圃。
君试。
满青镜、星星鬓影今如许。
功名浪语。
便似得班超，封侯万里，归计恐迟春。


rhythmic: 永遇乐
author: 晁补之
content:
松菊堂深，芰荷池小，长夏清暑。
燕引雏还，鸠呼妇往，人静郊原趣。
麦天已过，薄衣轻扇，试起绕园徐步。
听衡宇、欣欣童稚，共说夜来初雨。
苍菅径里，紫葳枝上，数点幽花垂露。
东里催锄，西邻助晌，相戒清晨去。
斜川归兴，け然满目，回首帝乡何处。
只愁恐、轻鞭犯夜，灞陵旧路。


rhythmic: 消息・永遇乐
author: 晁补之
content:
红日葵开，映墙遮牖，小斋端午。
杯展荷金，簪抽笋玉，幽事还数。
绿窗纤手，朱奁轻缕。
争斗彩丝艾虎。
想沈江怨魄归来，空惆怅、对菰黍。
朱颜老去，清风好在，未减佳辰欢聚。
趣蜡酒深斟，菖细糁，围坐从儿女。


rhythmic: 梁州令叠韵・梁州令
author: 晁补之
content:
田野闲来惯。
睡起初惊晓燕。
樵青走挂小帘钩，南园昨夜，细雨红芳遍。
平芜一带烟光浅。
过尽南归雁。
俱远。
凭阑送目空肠断。
好景难常占。
过眼韶华如箭。
莫教送韶华，多情杨柳，为把长条绊。
清尊满酌谁为伴。


rhythmic: 引驾行
author: 晁补之
content:
梅梢琼绽，东君次第开桃李。
痛年年、好风景，无事对花垂泪。
园里。
旧赏处、幽葩柔条，一一动芳意。
恨心事。
春来间阻，忆年时、把罗袂。
雅戏。
樱桃红颗，为插边明丽。
又渐是。
樱桃尝新，忍把旧游重记。
何意。
便云收雨歇，瓶沈簪折两无计。


rhythmic: 洞仙歌
author: 晁补之
content:
花恨月恼。
更夏有凉风，冬轩雪皎。
闲事不关心，算四时皆好。
从来又说，春台登览，人意多同，常是惜、春过了。
须痛饮，莫放欢情草草。
年少。
尚忆瑶阶，得隽寻芳，骖东城，适见垂鞭，南陌，又逢低帽。
莺花荡眼，功名满意，无限嬉游，荣华事、如梦杳。
伤富贵浮云，曾萦怀抱。
为春醉倒。
愿花更好。
春休老。
开口笑。
占醉乡、莫教人到。


rhythmic: 洞仙歌
author: 晁补之
content:
当时我醉，美人颜色，如花堪悦。
今日美人去，恨天涯离别。
青楼朱箔，婵娟蟾桂，三五初圆，伤二八、还又缺。
空伫立，一望一见心绝。
心绝。
顿成凄凉，千里音尘，一梦欢娱，推枕惊巫山远，洒泪对湘江阔。
美人不见，愁人看花，心乱含愁，奏绿绮、弦清切。
何处有知音，此恨难说。
怨歌未阕。
恐暮雨收、行云歇。
窗梅发。
乍似睹、芳容冰洁。


rhythmic: 水龙吟
author: 晁补之
content:
问春何苦匆匆，带风伴雨如驰骤。
幽葩细萼，小园低槛，壅培未就。
吹尽繁红，占春长久，不如垂柳。
算春常不老，人愁春老，愁只是、人间有。
春恨十常八九。
忍轻辜、芳醪经口。
那知自是，桃花结子，不因春瘦。
世上功名，老来风味，春归时候。
纵樽前痛饮，狂歌似旧，情难依旧。


rhythmic: 洞仙歌
author: 晁补之
content:
裙芳老尽，海棠花时候。
雨过寒轻好清昼。
最妖饶一段，全是初开，云鬟小，涂粉施朱未就。
全开还自好，骀荡春馀，百样宫罗斗繁绣。
纵无语也，心应恨我来迟，恰柳絮、将春归後。
醉犹倚柔柯，怯黄昏，这一点愁，须共花同瘦。


rhythmic: 洞仙歌
author: 晁补之
content:
年年青眼。
为江梅肠断。
一句新诗思无限。
向碧琼枝上，白玉葩中、春犹浅。
一点龙香清远。
谁抛倾国艳。
昨夜前村，都恐东皇未曾见。
正倚墙红杏，芳意浓时，惊千片。
何许飘零仙馆。
待冰雪丛中看奇姿，乍一笑能回，上林冬暖。


rhythmic: 望海潮
author: 晁补之
content:
人间花老，天涯春去，扬州别是风光。
红药万株，佳名千种，天然浩态狂香。
尊贵御衣黄。
未便教西洛，独占花王。
困倚东风，汉宫谁敢斗新妆。
年年高会维阳。
看家夸绝艳，人诧奇芳。
结蕊当屏，联葩就幄，红遮绿绕华堂。
花面映交相。
更秉菅观洧，幽意难忘。
罢酒风亭，梦魂惊恐在仙乡。


rhythmic: 夜合花
author: 晁补之
content:
百紫千红，占春多少，共推绝世花王。
西都万家俱好，不为姚黄。
谩肠断巫阳。
对沈香、亭北新妆。
记清平调，词成进了，一梦仙乡。
天葩秀出无双。
倚朝晖，半如酣酒成狂。
无言自有，檀心一点偷芳。
念往事情伤。


rhythmic: 万年欢
author: 晁补之
content:
心忆春归，似佳人未来，香径无迹。
雪里江梅，因甚早知消息。
百卉芳心正寂。
夜不寐、幽姿脉脉。
图清晓、先作宫妆，似防人见偷得。
真香媚情动魄。
算当时寿阳，无此标格。
应寄扬州，何郎旧曾相识。
花似何郎鬓白。
恐花笑、逢花羞摘。


rhythmic: 洞仙歌
author: 晁补之
content:
今春闰好。
怪重阳菊早。
满槛煌煌看霜晓。
唤金钱翠雨，不称标容，潇洒意、陶潜诗中能道。
不应夸绝艳，曾妒春华，因甚东君意不到。
又似锁，三千汉女，偏教明妃、怨西风边草。
也何必、牛山苦沾衣，算只好龙山，醉狂吹帽。


rhythmic: 喜朝天・踏莎行
author: 晁补之
content:
众芳残。
海棠正轻盈，绿鬓朱颜。
碎锦繁绣，更柔柯映碧，纤匀殷。
谁与将红间白，采熏笼、仙衣覆斑斓。
如有意、浓妆淡抹，斜倚阑干。
夭饶向晚春後，惯困欹晴景，愁怕朝寒。
纵有狂雨，便离披损，不奈幽闲。


rhythmic: 满江红
author: 晁补之
content:
华鬓春风，长歌罢、伤今感昨。
春正好、瑶墀已叹，侍臣冥寞。
牙帐尘昏馀剑戟，翠帷月冷虚弦索。
记往岁、龙坂误曾登，今飘泊。
贤人命，从来薄。
流水意，知谁托。
绕南枝身似，未眠飞鹊。
射虎山边寻旧迹，骑鲸海上追前约。
便江湖、与世永相忘，还堪乐。


rhythmic: 迷神引
author: 晁补之
content:
黯黯青山红日暮。
浩浩大江东注。
馀霞散绮，向烟波路。
使人愁，长安远，在何处。
几点渔灯小，迷近坞。
一片客帆低，傍前浦。
暗想平生，自悔儒冠误。
觉阮途穷，归心阻。
断魂素月，一千里、伤平楚。
怪竹枝歌，声声怨，为谁苦。


rhythmic: 满江红
author: 晁补之
content:
莫话南征，船头转、三千馀里。
未叹此、浮生飘荡，但伤佳会。
满眼青山芳草外，半篙碧水斜阳里。
问此中、何处芰荷深，渔人指。
清时事，羁游意。
尽付与，狂歌醉。
有多才南阮，自为知己。
不似朱公江海去，未成陶令田园计。
便楚乡、风景胜吾乡，何人对。


rhythmic: 玉蝴蝶
author: 晁补之
content:
暗忆少年豪气，烂南国、蓬岛风光。
醉倚吴王宫殿，不解悲凉。
舞犹慵、小腰似柳，歌尚怯、娇语如簧。
好林塘。
玳筵留住，彩舫携将。
清狂。
扬州一梦，中山千日，名利都忘。
细数从前，眼中欢事尽成伤。
去船迷，乱花流水，遗佩悄、寒草空江。


rhythmic: 安公子
author: 晁补之
content:
柳老荷花尽。
夜来霜落平湖净。
征雁横天鸥舞乱，鱼游清镜。
又还是、当年我向江南兴。
移画船、深渚蒹葭映。
对半篙碧水，满眼青山魂凝。
一番伤华鬓。
放歌狂饮犹堪逞。
水驿孤帆明夜事，此欢重省。
梦回处、诗塘春草愁难整。


rhythmic: 满庭芳
author: 晁补之
content:
欲买庐山，山前三亩，小桥横过松间。
变名吴市，谁认旧容颜。
最好栖贤峡外，应自此、都隔尘寰。
人稀到，壶中化国，光景更堪闲。
无心，求至道，柴门闭了，饱睡甘。
幸儿成孙长，为扫家山。
若问它年归去，蓦地也、双桨来还。
愁难舍，清风万壑，高处正跻攀。


rhythmic: 满庭芳
author: 晁补之
content:
闲说秋来，乘槎心懒，梦回三岛波间。
便思黄帽，同我老山颜。
上界仙人官府，何似我、萧散尘寰。
云无止，流泉自急，此意本来闲。
寂寥，松桂圃，陪君好语，亦可望。
况琼枝玉蕊，秀满春山。
若问幽栖何意，莫道是、飞鸟知还。
无言处，孙登半岭，高韵更难攀。


rhythmic: 满庭芳
author: 晁补之
content:
归去来兮，名山何处，梦中庐阜嵯峨。
二林深处，幽士往来多。
自画远公莲社，教儿诵、李白长歌。
如重到，丹崖翠户，琼草秀金坡。
生绡，双幅上，诸贤中屦，文彩天梭。
社中客，禅心古井无波。
我似渊明逃社，怡颜盼、百尺庭柯。
牛闲放，溪童任懒，吾已废鞭蓑。


rhythmic: 尾犯
author: 晁补之
content:
庐山小隐。
渐年来疏懒，浸浓归兴。
彩桥飞过，深溪地底，奔雷馀韵。
香炉照日，望处与、青霄近。
想群仙，呼我应远，怪来须丝垂镜。
海上云车回轫。
少姑传、金母信。
森翠裾琼佩，落日初霞，纷纭相映。
谁见壶中景。


rhythmic: 尉迟杯
author: 晁补之
content:
去年时。
正愁绝，过却红杏飞。
沈吟杏子青时。
追悔负好花枝。
今年又春到，傍小阑、日日数花期。
花有信，人却无凭，故教芳意迟迟。
及至待得融怡。
未攀条拈蕊，已叹春归。
怎得春如天不老，更教花与月相随。


rhythmic: 八六子
author: 晁补之
content:
喜秋晴。
淡云萦缕，天高群雁南征。
正露冷初减兰红，风紧潜雕柳翠，愁人漏长梦惊。
重阳景物凄清。
渐老何时无事，当歌好在多情。
暗自想、朱颜并游同醉，官名缰锁，世路蓬萍。
难相见，赖有黄花满把，从教渌酒深倾。


rhythmic: 蓦山溪
author: 晁补之
content:
谯园幽古，烟锁前朝桧。
摇落枣红时，满园空、几株苍翠。
史君才誉，金殿握兰人。
将风调，改荒凉，便是嬉游地。
刘郎莫问，去後桃花事。
司马更堪怜，掩金觞、琵琶催泪。
愁来不醉。
不醉奈愁何，汝南周，东阳沈，劝我如何醉。


rhythmic: 蓦山溪
author: 晁补之
content:
金樽玉酒，佳味名仙桧。
恐是九龙泉，堪一饮、霜毛却翠。
何须说此，只但饮陶陶，灯光底，百花春，自是仙家地。
星郎早贵，惯见风流事。
留我不须归，倒尊空、烛堆红泪。
飞凫令尹，才调更翩翩，休吊古，枉伤神，有兴来同醉。


rhythmic: 蓦山溪
author: 晁补之
content:
兰台仙史，好在多情否。
不寄一行书，过西风、飞鸿去後。
功名心事，千载与君同，只狂饮，只狂吟，绿鬓殊非旧。
山歌村馆，愁醉浔阳叟。
且借两州春，看一曲、樽前舞袖。
古来毕竟，何处是功名，不同饮，不同吟，也劝时开口。


rhythmic: 蓦山溪
author: 晁补之
content:
扬州全盛，往事今何处。
帆锦两明珠，蔷薇、月中嬉语。
朱衣白面，公子似神仙，登云屿。
临烟渚。
狂醉成怀古。
兰舟归後，谁与春为主。
吟笑我重来，倚琼花、东风日暮。
吴霜点鬓，流落共天涯，竹西路。
高阳侣。
魂梦应相遇。


rhythmic: 西平乐
author: 晁补之
content:
凤诏传来绛阕，当宁思贤辅。
淮海甘棠惠化，霖雨商岩吉梦，熊虎周郊旧卜。
千秋盛际，催促朝天归去。
动离绪。
空眷恋，难暂驻。
新植双亭临水，风月佳名未睹。
准拟金尊时举。
况乐府、风流一部。
妍歌妙舞，萦云回雪，亲教与，恨难诉。


rhythmic: 水龙吟
author: 晁补之
content:
去年暑雨钩盘，夜阑睡起同征辔。
今年芳草，齐河古岸，扁舟同舣。
萍梗孤踪，梦魂浮世。
别离常是。
念当时绿鬓，狂歌痛饮，今憔悴、东风里。
此去济南为说。
道愁肠、不醒犹醉。
多情北渚，两行烟柳，一湖春水。
还唱新声，後人重到，应悲桃李。
待归时，揽取庭前皓月，也应堪寄。


rhythmic: 安公子
author: 晁补之
content:
少日狂游好。
阆苑花间同低帽。
不恨千金轻散尽，恨花残莺老。
命小辔、翩翩随处金尊倒。
从市人、拍手拦街笑。
镇琼楼归卧，丽日三竿未觉。
迷路桃源了。
乱山沈水何由到。
拨断朱弦成底事，痛知音人悄。
似近日、曾教青鸟传佳耗。


rhythmic: 绿头鸭・多丽
author: 晁补之
content:
新秋近，晋公别馆开筵。
喜清时、衔杯乐圣，未饶绿野堂边。
绣屏深、丽人乍出，坐中雷雨起弦。
花暖间关，冰凝幽咽，宝钗摇动坠金钿。
未弹了、昭君遗怨，四坐已凄然。
西风里、香街驻马，嬉笑微传。
算从来、司空惯，断肠初对云鬟。
夜将阑、井梧下叶，砌蛩收响悄林蝉。
赖得多愁，浔阳司马，当时不在绮筵前。


rhythmic: 水龙吟
author: 晁补之
content:
满湖高柳摇风，坐看骤雨来湖面。
跳珠溅玉，圆荷翻倒，轻鸥惊散。
堂上凉生，槛前暑退，罗裾凌乱。
想东山谢守，纶巾羽扇，高歌下、青天半。
应记狂饮司马，去年时、黄花高宴。
竹枝苦怨，琵琶多泪，新年鬓换。
常恐归时，眼中物是，日边人远。
望隋河一带，伤心雾霭，遣离魂断。


rhythmic: 满庭芳
author: 晁补之
content:
乡物牵情，家山回首，浩然归兴难收。
报恩心事，投老拼悠悠。
却笑当年牛下，轻自许、激烈寒讴。
成何事，夷犹桂楫，兰芷咏芳洲。
人生，萍梗迹，谁非乐土，何处吾州。
算不须，临歧惝恍迟留。
要看香炉瀑布，丹枫乱、江色凝秋。
真堪与，潇湘暮雨，图上画扁舟。


rhythmic: 千秋岁
author: 晁补之
content:
叶舟容易。
行尽江南地。
南雁断，无书至。
怜君羁旅处。
见我飘蓬际。
如梦寐。
当年阆苑曾相对。
休说深心事。
但付狂歌醉。
那更话，孤帆起。
水精溪绕户。
云母山相砌。
君莫去。
只堪伴我溪山里。


rhythmic: 凤箫吟・芳草
author: 晁补之
content:
晓。
雨和雨细，南园次第春融。
岭梅犹妒雪，露桃云杏，已绽碧呈红。
一年春正好，助人狂、飞燕游蜂。
更吉梦良辰，对花忍负金锺。
香浓。
博山沈水，小楼清旦，佳气葱葱。
旧游应未改，武陵花似锦，笑语相逢。


rhythmic: 引驾行
author: 晁补之
content:
春云轻锁，春风乍扇园林晓。
扫华堂，正桃李芳时，诞辰还到。
年少。
记绛蜡光摇，金猊香郁宝妆了。
骤骏马、天街向晚，喜同车、咏窈窕。
多少。
卢家壶范，杜曲家声荣耀。
庆孟光齐眉，冯唐白首，镇同欢笑。
缥缈。
待琅函深讨。


rhythmic: 上林春・一落萦
author: 晁补之
content:
天惜中秋，三夜淡云，占得今宵明月。
陬岁好，金风气爽，清时挺生贤哲。
相门出相，算锺庆、自应累叶。
乍归来，暂燕处，共仰赤松高辙。
想人生、会须自悦。
浮云事，笑里尊前休说。
旧有衮衣，公归未晚，千岁盛明时节。


rhythmic: 蓦山溪
author: 晁补之
content:
凤凰山下，东畔青苔院。
记得当初个，与玉人、幽欢小宴。
黄昏风雨，人散不归家，帘旌卷。
灯火颤。
惊拥娇羞面。
别来憔悴，偏我愁无限。
歌酒情都减，也不独、朱颜改变。
如今桃李，湖上泛舟时，青天晚。
青山远。
愿见无由见。


rhythmic: 蓦山溪
author: 晁补之
content:
自来相识，比你情都可。
咫尺千里算，惟孤枕、单衾知我。
终朝尽日，无绪亦无言，我心里，忡忡也，一点全无那。
香笺小字，写了千千个。
我恨无羽翼，空寂寞、青苔院锁。
昨朝冤我，却道不如休，天天天，不曾麽，因甚须冤我。


rhythmic: 永遇乐
author: 晁补之
content:
银烛将残，玳筵初散，依旧愁绪。
醉里凝眸，娇来纵体，此意难分付。
怜伊只似，风前轻燕，好语暂来还去。
重楼静，珠帘休下，待扫画梁留住。
青娥浩齿，云鬓花面，见了绮罗无数。
只你厌厌，教人竟日，一点无由诉。
如今拼了，萦眠惹梦，没个顿身心处。
深诚事，骖鸾解佩，是许未许。


rhythmic: 满江红
author: 晁补之
content:
月上西窗，书帏静、灯明又减。
水漏涩、铜壶香炉，夜霜如雪。
睡眼不曾通夕闭，梦魂争得连宵接。
念碧云、川路古来长，无由越。
鸾钗重，青丝滑。
罗带缓，小腰怯。
伊多感那更，恨离伤别。
正是少年佳意气，渐当故里春时节。
归去来、莫教子规啼，芳菲歇。


rhythmic: 紫玉箫
author: 晁补之
content:
罗绮丛中，笙歌丛里，眼狂初认轻盈。
无花解比，似一钩新月，云际初生。
算不虚得，都占与、第一佳名。
轻归去，那知有人，别後牵情。
襄王自是春梦，休谩说东墙，事更难凭。
谁教慕宋，要题诗曾倚，宝柱低声。


rhythmic: 斗百草
author: 晁补之
content:
别日常多，会时常少天难晓。
正喜花开，又愁花谢，春也似人易老。
惨无言、念旧日朱颜，清欢莫笑。
便苒苒如云，霏霏似雨，去无音耗。
追想墙头梅下，门里桃边，名利为伊都忘了。
血写香笺，泪封罗帕，记三日、离肠恨搅。
如今事，十二楼空凭谁到。


rhythmic: 斗百草
author: 晁补之
content:
往事临邛，旧游雅态羞重忆。
解赋才高，好音情慧，琴里句中暗识。
正当年、似阆苑琼枝，朝朝相倚。
便涤器何妨，当炉正好，镇同比翼。
谁使褰裳佩失，推枕云归，惆怅至今遗恨积。
双鲤书来，大刀诗意，纵章台、青青似昔。
重寻事，前度刘郎转愁寂。


rhythmic: 洞仙歌
author: 晁补之
content:
青烟幂处，碧海飞金镜。
永夜闲阶卧桂影。
露凉时、零乱多少寒，神京远，惟有蓝桥路近。
水晶帘不下，云母屏开，冷浸佳人淡脂粉。
待都将许多明，付与金尊，投晓共、流霞倾尽。
更携取、胡床上南楼，看玉做人间，素秋千倾。


rhythmic: 洞仙歌
author: 晁补之
content:
江陵种橘，尚比封侯贵。
何况江涛转千里。
带天香，含洞乳，宜入春盘，红荔子，驰驿风流仅比。
齿疏潘令老，怯咀冰霜，十颗金苞谩分遗。
记觞前、须细认，别有馀甘，从此去，枉却栽桃种李。
想相如酒渴对文君，迥不是人间，等闲风味。


rhythmic: 洞仙歌
author: 晁补之
content:
温江异果，惟有泥山贵。
驿送江南数千里。
半含霜，轻雾，曾怯吴姬，亲赠我，绿桔黄柑怎比。
双亲云水外，游子空怀，惆怅无人可归遗。
报周郎、须念我，物少情多，春酒醉，独胜甜桃醋李。
况灯火楼台近元宵，似不减年时，袖中香味。


rhythmic: 满庭芳
author: 陈师道
content:
闽岭先春，琅函联璧，帝所分落人间。
绮窗纤手，一缕破双团。
云里游龙舞凤，香雾起、飞月轮边。
华堂静，松风竹雪，金鼎沸潺。
门阑。
车马动，扶黄籍白，小袖高鬟。
渐胸里轮，肺腑生寒。
唤起谪仙醉倒，翻湖海、倾泻涛澜。
笙歌散，风帘月幕，禅榻鬓丝斑。


rhythmic: 满庭芳
author: 张耒
content:
裂楮裁筠，虚明潇洒，制成方丈屠苏。
草团蒲坐，中置一山炉。
拙似春林鸠宿，易于□、秋野鹑居。
谁相对，时烦孟妇，石鼎煮寒蔬。
嗟吁。
人生随分足，风云际会，漫付伸舒。
且偷取闲时，向此踌躇。
谩取黄金建厦，繁华梦、毕竟空虚。
争如且、寒村厨火，汤饼一斋盂。


rhythmic: 风流子
author: 张耒
content:
木叶亭皋下，重阳近，又是捣衣秋。
奈愁入庾肠，老侵潘鬓，谩簪黄菊，花也应羞。
楚天晚，白苹烟尽处，红蓼水边头。
芳草有情，夕阳无语，雁横南浦，人倚西楼。
玉容，知安否，香笺共锦字，两处悠悠。
空恨碧云离合，青鸟沈浮。


rhythmic: 瑞龙吟
author: 周邦彦
content:
章台路。
还见褪粉梅梢，试花桃树。
坊陌人家，定巢燕子，归来旧处。
暗凝伫。
因念个人痴小，乍窥门户。
侵晨浅约宫黄，障风映袖，盈盈笑语。
前度刘郎重到，访邻寻里，同时歌舞。
唯有旧家秋娘，声价如故。
吟笺赋笔，犹记燕台句。
知谁伴，名园露饮，东城闲步。
事与孤鸿去。
探春尽是，伤离意绪。
官柳低金缕。


rhythmic: 风流子
author: 周邦彦
content:
新绿小池塘。
风帘动，碎影舞斜阳。
羡金屋去来，旧时巢燕，土花缭绕，前度莓墙。
绣阁凤帏深几许，曾听得理丝簧。
欲说又休，虑乖芳信，未歌先咽，愁近清觞。
遥知新妆了，开朱户，应自待月西厢。
最苦梦魂，今宵不到伊行。


rhythmic: 渡江云
author: 周邦彦
content:
晴岚低楚甸，暖回雁翼，阵势起平沙。
骤惊春在眼，借问何时，委曲到山家。
涂香晕色，盛粉饰、争作妍华。
千万丝、陌头杨柳，渐渐可藏鸦。
堪嗟。
清江东注，画舸西流，指长安日下。
愁宴阑，风翻旗尾，潮溅乌纱。


rhythmic: 应天长
author: 周邦彦
content:
条风布暖，霏雾弄晴，池塘遍满春色。
正是夜堂无月，沈沈暗寒食。
梁间燕，前社客。
似笑我、闭门愁寂。
乱花过，隔院芸香，满地狼藉。
长记那回时，邂逅相逢，郊外驻油壁。
又见汉宫传烛，飞烟五候宅。
青青草，迷路陌。


rhythmic: 还京乐
author: 周邦彦
content:
禁烟近，触处、浮香秀色相料理。
正泥花时候，奈何客里，光阴虚费。
望箭波无际。
迎风漾日黄云委。
任去远，中有万点，相思清泪。
到长淮底。
过当时楼下，殷勤为说，春来羁旅况味。
堪嗟误约乖期，向天涯、自看桃李。


rhythmic: 扫地花・扫地游
author: 周邦彦
content:
晓阴翳日，正雾霭烟横，远迷平楚。
暗黄万缕。
听鸣禽按曲，小腰欲舞。
细绕回堤，驻马河桥避雨。
信流去。
想一叶怨题，今在何处。
春事能几许。
任占地持杯，扫花寻路。
泪珠溅俎。
叹将愁度日，病伤幽素。
恨入金徽，见说文君更苦。


rhythmic: 解连环
author: 周邦彦
content:
怨怀无托。
嗟情人断绝，信音辽邈。
信妙手、能解连环，似风散雨收，雾轻云薄。
燕子楼空，暗尘锁、一床弦索。
想移根换叶。
尽是旧时，手种红药。
汀洲渐生杜若。
料舟依岸曲，人在天角。
谩记得、当日音书，把闲语闲言，待总烧却。


rhythmic: 丹凤吟
author: 周邦彦
content:
迤逦春光无赖，翠藻翻池，黄蜂游阁。
朝来风暴，飞絮乱投帘幕。
生憎暮景，倚墙临岸，杏靥夭斜，榆钱轻薄。
昼永惟思傍枕，睡起无，残照犹在亭角。
况是别离气味，坐来但觉心绪恶。
痛引浇愁酒，奈愁浓如酒，无计消铄。
那堪昏暝，簌簌半檐花落。


rhythmic: 满江红
author: 周邦彦
content:
昼日移阴，揽衣起、春帷睡足。
临宝鉴，绿云撩乱，未妆束。
蝶粉蜂黄都褪了，枕痕一线红生肉。
背画栏、脉脉悄无言，寻棋局。
重会面，犹未卜。
无限事，萦心曲。
想秦筝依旧，尚鸣金屋。
芳草连天迷远望，宝香熏被成孤宿。
最苦是、蝴蝶满园飞，无人扑。


rhythmic: 瑞鹤仙
author: 周邦彦
content:
悄郊原带郭。
行路永，客去车尘漠漠。
斜阳映山落。
敛馀红、犹恋孤城栏角。
凌波步弱。
过短亭、何用素约。
有流莺劝我，重解绣鞍，缓引春酌。
不记归时早暮，上马谁扶，醒眠朱阁。
惊飙动幕。
扶残醉，绕红药。
叹西园、已是花深无地，东风何事又恶。
任流光过却。
犹喜洞天自乐。


rhythmic: 西平乐
author: 周邦彦
content:
稚柳苏晴，故溪歇雨，川迥未觉春赊。
驼褐寒侵，正怜初日，轻阴抵死须遮。
叹事逐孤鸿尽去，身与塘蒲共晚，争知向此，征途迢递，伫立尘沙。
追念朱颜翠发，曾到处、故地使人嗟。
道连三楚，天低四野，乔木依前，临路斜。


rhythmic: 浪涛沙・浪淘沙
author: 周邦彦
content:
昼阴重，霜凋岸草，雾隐城堞。
南陌脂车待发。
东门帐饮乍阕。
正拂面垂杨堪缆结。
掩红泪、玉手亲折。
念汉浦离鸿去何许，经时信音绝。
情切。
望中地远天阔。
向露冷风清，无人处、耿耿寒漏咽。
嗟万事难忘，唯是轻别。
翠尊未竭。
凭断云留取，西楼残月。
罗带光销纹衾叠。
连环解、旧香顿歇。


rhythmic: 忆旧游
author: 周邦彦
content:
记愁横浅黛，泪洗红铅，门掩秋宵。
坠叶惊离思，听寒蜇夜泣，乱雨潇潇。
凤钗半脱云鬓，窗影烛光摇。
渐暗竹敲凉，疏荧照晚，两地魂销。
迢迢。
问音信，道径底花阴，时认鸣镳。
也拟临朱户，叹因郎憔悴，羞见郎招。


rhythmic: 蓦山溪
author: 周邦彦
content:
湖平春水，菱荇萦船尾。
空翠入衣襟，拊轻、游鱼惊避。
晚来潮上，迤逦没沙痕，山四倚。
云渐起。
鸟度屏风里。
周郎逸兴，黄帽侵云水。
落日媚沧洲，泛一棹、夷犹未已。
玉箫金管，不共美人游，因个甚，烟雾底。
独爱莼羹美。


rhythmic: 满庭芳
author: 周邦彦
content:
风老莺雏，雨肥梅子，午阴嘉树清圆。
地卑山近，衣润费垆烟。
人静乌鸢自乐，小桥外、新绿溅溅。
凭栏久，黄芦苦竹，拟泛九江船。
年年。
如社燕，飘流瀚海，来寄修椽。
且莫思身外，长近尊前。
憔悴江南倦客，不堪听、急管繁弦。
歌筵畔，先安簟枕，容我醉时眠。


rhythmic: 过秦楼
author: 周邦彦
content:
水浴清蟾，叶喧凉吹，巷陌马声初断。
闲依露井，笑扑流萤，惹破画罗轻扇。
人静夜久凭阑，愁不归眠，立残更箭。
叹年华一瞬，人今千里，梦沈书远。
空见说、鬓怯琼梳，容销金镜，渐懒趁时匀染。
梅风地溽，虹雨苔滋，一架舞红都变。
谁信无，为伊才减江淹，情伤荀倩。
但明河影下，还看稀星数点。


rhythmic: 风流子
author: 周邦彦
content:
枫林凋晚叶，关河迥，楚客惨将归。
望一川暝霭，雁声哀怨，半规凉月，人影参差。
酒醒後，泪花销凤蜡，风幕卷金泥。
砧杵韵高，唤回残梦，绮罗香减，牵起馀悲。
亭皋分襟地，难拚处、偏是掩面牵衣。
何况怨怀长结，重见无期。


rhythmic: 宴清都
author: 周邦彦
content:
地僻无锺鼓。
残灯灭，夜长人倦难度。
寒吹断梗，风翻暗雪，洒窗填户。
宾鸿谩说传书，算过尽、千俦万侣。
始信得、庾信愁多，江淹恨极须赋。
凄凉病损文园，徽弦乍拂，音韵先苦。
淮山夜月，金城暮草，梦魂飞去。


rhythmic: 齐天乐
author: 周邦彦
content:
绿芜凋尽台城路，殊乡又逢秋晚。
暮雨生寒，鸣蛩劝织，深阁时闻裁剪。
云窗静掩。
叹重拂罗，顿疏花簟。
尚有囊，露萤清夜照书卷。
荆江留滞最久，故人相望处，离思何限。
渭水西风，长安乱叶，空忆诗情宛转。
凭高眺远。
正玉液新，蟹螯初荐。
醉倒山翁，但愁斜照敛。


rhythmic: 霜叶飞
author: 周邦彦
content:
露迷衰草。
疏星挂，凉蟾低下林表。
素娥青女斗婵娟，正倍添凄悄。
渐飒飒、丹枫撼晓。
横天云浪鱼鳞小。
似故人相看，又透入、清辉半饷，特地留照。
迢递望极关山，波穿千里，度日如岁难到。
凤楼今夜听秋风，奈五更愁抱。
想玉匣、哀弦闭了。


rhythmic: 丁香结
author: 周邦彦
content:
苍藓沿阶，冷萤粘屋，庭树望秋先陨。
渐雨凄风迅。
澹暮色，倍觉园林清润。
汉姬纨扇在，重吟玩、弃掷未忍。
登山临水，此恨自古，销磨不尽。
牵引。
记试酒归时，映月同看雁阵。
宝幄香缨，熏炉象尺，夜寒灯晕。


rhythmic: 氐州第一
author: 周邦彦
content:
波落寒汀，村渡向晚，遥看数点帆小。
乱叶翻鸦，惊风破雁，天角孤云缥缈。
官柳萧疏，甚尚挂、微微残照。
景物关情，川途换目，顿来催老。
渐解狂朋欢意少。
奈犹被、思牵情绕。
座上琴心，机中锦字，觉最萦怀抱。


rhythmic: 庆春宫・高阳台
author: 周邦彦
content:
云接平冈，山围寒野，路回渐转孤城。
衰柳啼鸦，惊风驱雁，动人一片秋声。
倦途休驾，澹烟里、微茫见星。
尘埃憔悴，生怕黄昏，离思牵萦。
华堂旧日逢迎。
花艳参差，香雾飘零。
弦管当头，偏怜娇凤，夜深簧暖笙清。


rhythmic: 解语花
author: 周邦彦
content:
风销焰蜡，露烘炉。
花市光相射。
桂华流瓦。
纤云散，耿耿素娥欲下。
衣裳淡雅。
看楚女、纤腰一把。
箫鼓喧，人影参差，满路飘香麝。
因念都城放夜。
望千门如昼，嬉笑游冶。
钿车罗帕。
相逢处，自有暗尘随马。
年光是也。
唯只见、旧情衰谢。
清漏移，飞盖归来，从舞休歌罢。


rhythmic: 六么令
author: 周邦彦
content:
快风收雨，亭馆清残燠。
池光静横秋影，岸柳如新沐。
闻道宜城酒美，昨日新醅熟。
轻镳相逐。
冲泥策马，来折东篱半开菊。
华堂花艳对列，一一惊郎目。
歌韵巧共泉声，间杂琮玉。
惆怅周郎已老，莫唱当时曲。


rhythmic: 倒犯
author: 周邦彦
content:
霁景、对霜蟾乍升，素烟如扫。
千林夜缟。
徘徊处、渐移深窈。
何人正弄，孤影蹁跹，西窗悄。
冒霜冷貂裘，玉邀云表。
共寒光、饮清。
淮左旧游，记送行人，归来山路。
驻马望素魄，印遥碧、金枢小。
爱秀色、初娟好。
念漂浮、绵绵思远道。


rhythmic: 大
author: 周邦彦
content:
对宿烟收，春禽静，飞雨时鸣高屋。
墙头青玉旆，洗铅霜都尽，嫩梢相触。
润逼琴丝，寒侵枕障，虫网吹沾帘竹。
邮亭无人处，听檐声不断，困眠初熟。
奈愁极顿惊，梦轻难记，自怜幽独。
行人归意速。
最先念、流潦妨车毂。
怎奈向、兰成憔悴，卫清羸，等闲时、易伤心目。
未怪平阳客，双泪落、笛中哀曲。
况萧索、青芜国。


rhythmic: 玉烛新
author: 周邦彦
content:
溪源新腊後。
见数朵江梅，剪裁初就。
晕酥砌玉芳英嫩，故把春心轻漏。
前村昨夜，想弄月、黄昏时候。
孤岸峭，疏影横斜，浓香暗沾襟袖。
尊前赋与多材，问岭外风光，故人知否。
寿阳谩斗。
终不似，照水一枝清瘦。
风娇雨秀。


rhythmic: 水龙吟
author: 周邦彦
content:
素肌应怯馀寒，艳阳占立青芜地。
樊川照日，灵关遮路，残红敛避。
传火楼台，妒花风雨，长门深闭。
亚帘栊半湿，一枝在手，偏勾引、黄昏泪。
别有风前月底。
布繁英、满圆歌吹。
朱铅退尽，潘妃却酒，昭君乍起。
雪浪翻空，粉裳缟夜，不成春意。
恨玉容不见，琼英谩好，与何人比。


rhythmic: 六丑
author: 周邦彦
content:
正单衣试酒，恨客里、光阴虚掷。
愿春暂留，春归如过翼。
一去无迹。
为问花何在，夜来风雨，葬楚宫倾国。
钗钿堕处遗香泽。
乱点桃蹊，轻翻柳陌。
多情为谁追惜。
但蜂媒蝶使，时叩窗隔。
东园岑寂。
渐蒙笼暗碧。
静绕珍丛底，成叹息。
长条故惹行客。
似牵衣待话，别情无极。
残英小、强簪巾帻。
终不似一朵，钗头颤袅，向人侧。


rhythmic: 兰陵王
author: 周邦彦
content:
柳阴直。
烟里丝丝弄碧。
隋堤上、曾见几番，拂水飘绵送行色。
登临望故国。
谁识。
京华倦客。
长亭路，年去岁来，应折柔条过千尺。
闲寻旧踪迹。
又酒趁哀弦，灯照离席。
梨花榆火催寒食。
愁一箭风快，半篙波暖，回头迢递便数驿。
望人在天北。
凄恻。
恨堆积。
渐别浦萦回，津堠岑寂。
斜阳冉冉春无极。


rhythmic: 西河
author: 周邦彦
content:
佳丽地。
南朝盛事谁记。
山围故国绕清江，髻鬟对起。
怒涛寂寞打孤城，风樯遥度天际。
断崖树，犹倒倚。
莫愁艇子曾系。
空馀旧迹郁苍苍，雾沈半垒。
夜深月过女墙来，赏心东望淮水。
酒旗戏鼓甚处市。
想依稀、王谢邻里。


rhythmic: 三部乐
author: 周邦彦
content:
浮玉飞琼，向邃馆静轩，倍增清绝。
夜窗垂练，何用交光明月。
近闻道、官阁多梅，趁暗香未远，冻蕊初发。
倩谁摘取，寄赠情人桃叶。
回文近传锦字，道为君瘦损，是人都说。
祆知染红著手，胶梳粘发。
转思量、镇长堕睫。


rhythmic: 绮寮怨
author: 周邦彦
content:
上马人扶残醉，晓风吹未醒。
映水曲、翠瓦朱檐，垂杨里、乍见津亭。
当时曾题败壁，蛛丝罩、淡墨苔晕青。
念去来、岁月如流，徘徊久、叹息愁思盈。
去去倦寻路程。
江陵旧事，何曾再问杨琼。
旧曲凄清。
敛愁黛、与谁听。
尊前故人如在，想念我、最关情。


rhythmic: 拜星月・拜星月慢
author: 周邦彦
content:
夜色催更，清尘收露，小曲幽坊月暗。
竹槛灯窗，识秋娘庭院。
笑相遇，似觉琼枝玉树，暖日明霞光烂。
水眄兰情，总平生稀见。
画图中、旧识春风面。
谁知道、自到瑶台畔。
眷恋雨润云温，苦惊风吹散。
念荒寒、寄宿无人馆。


rhythmic: 尉迟杯
author: 周邦彦
content:
隋堤路。
渐日晚、密霭生深树。
阴阴淡月笼沙，还宿河桥深处。
无情画舸，都不管、烟波隔南浦。
等行人、醉拥重衾，载将离恨归去。
因念旧客京华，长偎傍、疏林小槛欢聚。
冶叶倡条俱相识，仍惯见、珠歌翠舞。


rhythmic: 绕佛阁
author: 周邦彦
content:
暗尘四敛。
楼观迥出，高映孤馆。
清漏将短。
厌闻夜久，签声动书幔。
桂华又满。
闲步露草，偏爱幽远。
花气清婉，望中迤逦，城阴度河岸。
倦客最萧索，醉倚斜桥穿柳线。
还似汴堤，虹梁横水面。
看浪春灯，舟下如箭。
此行重见。


rhythmic: 一寸金
author: 周邦彦
content:
州夹苍崖，下枕江山是城郭。
望海霞接日，红翻水面，晴风吹草，青摇山脚。
波暖凫作。
沙痕退、夜潮正落。
疏林外、一点炊烟，渡口参差正寥廓。
自叹劳生，经年何事，京华信漂泊。
念渚蒲汀柳，空归闲梦，风轮雨楫，终辜前约。


rhythmic: 意难忘
author: 周邦彦
content:
衣染莺黄。
爱停歌驻拍，劝酒持觞。
低鬟蝉影动，私语口脂香。
檐露滴，竹风凉。
拚剧饮淋浪。
夜渐深，笼灯就月，子细端相。
知音见说无双。
解移宫换羽，未怕周郎。
长颦知有恨，贪耍不成妆。
些个事，恼人肠。


rhythmic: 夜飞鹊・夜飞鹊慢
author: 周邦彦
content:
河桥送人处，凉夜何其。
斜月远堕馀辉。
铜盘烛泪已流尽，霏霏凉露沾衣。
相将散离会，探风前津鼓，树杪参旗。
华骢会意，纵扬鞭、亦自行迟。
迢递路回清野，人语渐无闻，空带愁归。
何意重红满地，遗钿不见，斜径都迷。


rhythmic: 念奴娇
author: 周邦彦
content:
醉魂乍醒，听一声啼鸟，幽斋岑寂。
淡日朦胧初破晓，满眼娇晴天色。
最惜香梅，凌寒偷绽，漏泄春消息。
池塘芳草，又还淑景催逼。
因念旧日芳菲，桃花永巷，恰似初相识。
荏苒时光，因惯却、觅雨寻云踪迹。
奈有离拆，瑶台月下，回首频思忆。
重愁叠恨，万般都在胸臆。


rhythmic: 南浦
author: 周邦彦
content:
浅带一帆风，向晚来、扁舟稳下南浦。
迢递阻潇湘，衡皋迥，斜舣蕙兰汀渚。
危樯影里，断云点点遥天暮。
菡萏里风，偷送清香，时时微度。
吾家旧有簪缨，甚顿作天涯，经岁羁旅。
羌管怎知情，烟波上，黄昏万斛愁绪。
无言对月，皓彩千里人何处。
恨无凤翼身，只待而今，飞将归去。


rhythmic: 长相思
author: 周邦彦
content:
夜色澄明。
天街如水，风力微冷帘旌。
幽期再偶，坐久相看才喜，欲叹还惊。
醉眼重醒。
映雕阑修竹，共数流萤。
细语轻盈。
尽银台、挂蜡潜听。
自初识伊来，便惜妖娆艳质，美眄柔情。
桃溪换世，鸾驭凌空，有愿须成。
游丝荡絮，任轻狂、相逐牵萦。
但连环不解，流水长东，难负深盟。


rhythmic: 看花回
author: 周邦彦
content:
秀色芳容明眸，就中奇绝。
细看艳波欲溜，最可惜微重，红绡轻帖。
匀朱傅粉，几为严妆时睫。
因个甚、底死嗔人，半饷斜眄费贴燮。
斗帐里、浓欢意惬。
带困眼、似开微合。
曾倚高楼望远，似指笑频，知他谁说。


rhythmic: 看花回
author: 周邦彦
content:
蕙风初散轻暖，霁景微澄洁。
秀蕊乍开乍敛，带雨态烟痕，春思纡结。
危弦弄响，来去惊人莺语滑。
无赖处，丽日楼台，乱纷歧路思奇绝。
何计解，黏花系月。
叹冷落、顿辜佳节。
犹有当时气味，挂一缕相思，不断如发。


rhythmic: 满庭芳
author: 周邦彦
content:
山崦笼春，江城吹雨，暮天烟淡云昏。
酒旗渔市，冷落杏花村。
苏小当年秀骨，萦蔓草、空想罗裙。
潮声起，高楼喷笛，五两了无闻。
凄凉，怀故国，朝钟暮鼓，十载红尘。
似梦魂迢递，长到吴门。
闻道花开陌上，歌旧曲、愁杀王孙。
何时见、□□唤酒，同倒瓮头春。


rhythmic: 满庭芳
author: 周邦彦
content:
花扑鞭梢，风吹衫袖，马啼初趁轻装。
都城渐远，芳树隐斜阳。
未惯羁游况味，征鞍上、满目凄凉。
今宵里，三更皓月，愁断九回肠。
佳人，何处去，别时无计，同引离觞。
但唯有相思，两处难忘。
去即十分去也，如何向、千种思量。
凝眸处，黄昏画角，天远路岐长。


rhythmic: 满庭芳
author: 周邦彦
content:
白玉楼高，广寒宫阙，暮云如幛褰开。
银河一派，流出碧天来。
无数星躔玉李，冰轮动、光满楼台。
登临处，全胜瀛海，弱水浸蓬莱。
云鬟，香雾湿，月娥韵压，云冻江梅。
况餐花饮露，莫惜裴徊。
坐看人间如掌，山河影、倒入琼杯。
归来晚，笛声吹彻，九万里尘埃。


rhythmic: 花心动
author: 周邦彦
content:
帘卷青楼，东风暖，杨花乱飘晴昼。
兰袂褪香，罗帐褰红，绣枕旋移相就。
海棠花谢春融暖，偎人恁、娇波频溜。
象床稳，鸳衾谩展，浪翻红绉。
一夜情浓似酒。
香汗渍鲛绡，几番微透。
鸾困凤慵，娅姹双眉，画也画应难就。
问伊可煞□人厚。


rhythmic: 双头莲
author: 周邦彦
content:
一抹残霞，几行新雁，天染云断，红迷阵影，隐约望中，点破晚空澄碧。
助秋色。
门掩西风，桥横斜照，青翼未来，浓尘自起，咫尺凤帏，合有人相识。
叹乖隔。
知甚时恣与，同携欢适。
度曲传觞，并鞯飞辔，绮陌画堂连夕。


rhythmic: 大有
author: 周邦彦
content:
仙骨清羸，沈腰憔悴，见傍人、惊怪消瘦。
柳无言，双眉尽日齐斗。
都缘薄幸赋情浅，许多时、不成欢偶。
幸自也，总由他，何须负这心口。
令人恨，行坐儿断了更思量，没心求守。
前日相逢，又早见伊仍旧。
却更被温存後。


rhythmic: 蓦山溪
author: 周邦彦
content:
楼前疏柳，柳外无穷路。
翠色四天垂，数峰青、高城阔处。
江湖病眼，偏向此山明，愁无语。
空凝伫。
两两昏鸦去。
平康巷陌，往事如花雨。
十载却归来，倦追寻、酒旗戏鼓。
今宵幸有，人似月婵娟，霞袖举。
杯深注。
一曲黄金缕。


rhythmic: 蓦山溪
author: 周邦彦
content:
江天雪意，夜色寒成阵。
翠袖捧金蕉，酒红潮、香凝沁粉。
帘波不动，新月淡笼明，香破豆，烛频花，减字歌声稳。
恨眉羞敛，往事休重问。
人去小庭空，有梅梢、一枝春信。
檀心未展，谁为探芳丛，消瘦尽，洗妆匀，应更添风韵。


rhythmic: 西河
author: 周邦彦
content:
长安道，潇洒西风时起。
尘埃车马晚游行，霸陵烟水。
乱鸦栖鸟夕阳中，参差霜树相倚。
到此际。
愁如苇。
冷落关河千里。
追思唐汉昔繁华，断碑残记。
未央宫阙已成灰，终南依旧浓翠。
对此景、无限愁思。
绕天涯、秋蟾如水。


rhythmic: 瑞鹤仙
author: 周邦彦
content:
暖烟笼细柳。
弄万缕千丝，年年春色。
晴风荡无际，浓於酒、偏醉情人调客。
阑干倚处，度花香、微散酒力。
对重门半掩，黄昏淡月，院宇深寂。
愁极。
因思前事，洞房佳宴，正值寒食。
寻芳遍赏，金谷里，铜驼陌。
到而今、鱼雁沈沈无信，天涯常是泪滴。
早归来，云馆深处，那人正忆。


rhythmic: 浪淘沙
author: 周邦彦
content:
万叶战，秋声露结，雁度砂碛。
细草和烟尚绿，遥山向晚更碧。
见隐隐、云边新月白。
映落照、帘幕千家，听数声何处倚楼笛。
装点尽秋色。
脉脉。
旅情暗自消释。
念珠玉、临水犹悲感，何况天涯客。
忆少年歌酒，当时踪迹。
岁华易老，衣带宽、懊恼心肠终窄。
飞散後、风流人阻，蓝桥约、怅恨路隔。
马蹄过、犹嘶旧巷陌。
叹往事、一一堪伤，旷望极。
凝思又把阑干拍。


rhythmic: 浣溪沙慢
author: 周邦彦
content:
水竹旧院落，樱笋新蔬果。
嫩英翠幄，红杏交榴火。
心事暗卜，叶底寻双朵。
深夜归青琐。
灯尽酒醒时，晓窗明、钗横鬓。
怎生那。
被间阻时多。
奈愁肠数叠，幽恨万端，好梦还惊破。
可怪近来，传语也无个。
莫是人呵。
真个若人，却因何、逢人问我。


rhythmic: 烛影摇红
author: 周邦彦
content:
芳脸匀红，黛眉巧画宫妆浅。
风流天付与精神，全在娇波眼。
早是萦心可惯。
向尊前、频频顾眄。
几回相见，见了还休，争如不见。
烛影摇红，夜阑饮散春宵短。
当时谁会唱阳关，离恨天涯远。
争奈云收雨散。
凭阑干、东风泪满。
海棠开後，燕子来时，黄昏深院。


rhythmic: 满庭芳
author: 陈
content:
槁木形骸，浮云身世，一年两到京华。
又还乘兴，闲看洛阳花。
闻道红最好，春归後、终委泥沙。
忘言处，花开花谢，不似我生涯。
年华。
留不住，饥困寝，触处为家。
这一轮明月，本自无瑕。
随分冬裘夏葛，都不会、赤水黄芽。
谁知我，春风一拐，谈笑有丹砂。


rhythmic: 蓦山溪
author: 陈
content:
扁舟东去，极目沧波渺。
千古送残红，到如今、东流未了。
午潮方去，江月照还生，千帆起，玉绳低，枕上莺声晓。
锦囊佳句，韵压池塘草。
声遏去年云，恼离怀、馀音缭绕。
倚楼看镜，此意与谁论，一重水，一重山，目断令人老。


rhythmic: 满庭芳
author: 陈
content:
扰扰匆匆，红尘满袖，自然心在溪山。
寻思百计，真个不如闲。
浮世纷华梦影，嚣尘路、来往循环。
江湖手，长安障日，何似把鱼竿。
盘旋。
那忍去，他邦纵好，终异乡关。
向七峰回首，清泪班班。
西望烟波万里，扁舟去、何日东还。
分携处，相期痛饮，莫放酒杯悭。


rhythmic: 满庭芳
author: 陈
content:
淮叶缤纷，江烟浓淡，别尊同倒寒晖。
未逢春信，霜露惹征衣。
往事元无是处，无须待、回首知非。
春鹃语，从来劝我，常道不如归。
家山，何处近，江楼帘栋，夕卷朝飞。
问西江笋蕨，何似鲈肥。
且置华胥旧梦，忘言处、千古同时。
君知我，平生心事，相契古来稀。


rhythmic: 满庭芳
author: 刘山老
content:
跛子年来，形容何似，俨然一部髭须。
世间许大，拐上做工夫。
选甚南州北县，逢著处、酒满葫芦。
醺醺醉，不知明日，何处度朝晡。
洛阳，花看了，归来帝里，一事全无。
又还与瓠羹，再作门徒。
蓦地思量下水，浪网上、芦席横铺。
呵呵笑，睢阳门外，有个大南湖。


rhythmic: 水龙吟
author: 孔夷
content:
岁穷风雪瓢零，望迷万里云垂冻。
红绡碎翦，凝酥繁缀，烟深霜重。
疏影沈波，暗香和月，横斜浮动。
怅别来，欲把芳菲寄远，还羌管、吹三弄。
寂寞玉人睡起，污残妆、不胜姣凤。
盈盈山馆，纷纷客路，相思谁共。
才与风流，赋称清艳，多情唯宋。
算襄王，枉被梨花瘦损，又成春梦。


rhythmic: 南浦
author: 孔夷
content:
风悲画角，听单于、三弄落谯门。
投宿征骑，飞雪满孤村。
酒市渐闲灯火，正敲窗、乱叶舞纷纷。
送数声惊雁，下离烟水，嘹唳度寒云。
好在半胧溪月，到如今、无处不销魂。
故国梅花归梦，愁损绿罗裙。
为问暗香闲艳，也相思、万点付啼痕。
算翠屏应是，两眉馀恨倚黄昏。


rhythmic: 惜馀春慢・选冠子
author: 孔夷
content:
弄月馀花，团风轻絮，露湿池堂春草。
莺莺恋友，燕燕将雏，惆怅睡残清晓。
还似初相见时，携手旗亭，酒香梅小。
向登临长是，伤春滋味，泪弹多少。
因甚却、轻许风流，终非长久，又说分飞烦恼。
罗衣瘦损，绣被香消，那更乱红如扫。


rhythmic: 鼓笛慢・水龙吟
author: 孔矩
content:
数枝凌雪乘冰，嫩英半吐琼酥点。
南州故苑，何郎遗咏，风台月观。
疏影横斜，暗香浮动，水寒云晚。
笑浮花浪蕊，娇春万里，空零落、愁莺燕。
游子寂寥暮景，向天边、几回相见。
玉人纤手，殷勤攀赠，欲行微盼。


rhythmic: 风流子
author: 李坦然
content:
东君虽不语，年华事、今岁恰如期。
向寒雨望中，晓霜清处，领些春意，开两三枝。
又不是、山桃红锦烂，溪柳绿摇丝。
别是一般，孤高风韵，绛裁纤萼，冰剪芳蕤。
清香还有意，轻飘度勾引，几句新诗。
须是放怀追赏，莫恁轻离。


rhythmic: 洞仙歌
author: 阮阅
content:
赵家姊妹，合在昭阳殿。
因甚人间有飞燕。
见伊底，尽道独步江南，便江北、也何曾惯见。
惜伊情性好，不解嗔人，长带桃花笑时脸。
向尊前酒底，得见些时，似恁地、能得几回细看。
待不眨眼儿、觑著伊，将眨眼底工夫，剩看几遍。


rhythmic: 蓦山溪
author: 谢逸
content:
霜清木落，深院帘栊静。
池面卷烟波，莹香水、一奁明镜。
修筠拂槛，疏翠挽婵娟，山雾敛，水云收，野阔江天迥。
红消醉玉，酒面风前醒。
罗幕护轻寒，锦屏空、金炉烬冷。
星横参昴，梅径月黄昏，清梦觉，浅眉颦，窗外横斜影。


rhythmic: 玉蝴蝶
author: 晁冲之
content:
目断江南千里，灞桥一望，烟水微茫。
尽锁重门，人去暗度流光。
雨轻轻，梨花院落，风淡淡、杨柳池塘。
恨偏长。
佩沈湘浦，云散高唐。
清狂。
重来一梦，手搓梅子，煮酒初尝。
寂寞经春，小桥依旧燕飞忙。
玉钩栏、凭多渐暖，金缕枕、别久犹香。


rhythmic: 上林春慢
author: 晁冲之
content:
帽落宫花，衣惹御香，凤辇晚来初过。
鹤降诏飞，龙擎烛戏，端门万枝灯火。
满城车马，对明月、有谁闲坐。
任狂游，更许傍禁街，不局金锁。
玉楼人、暗中掷果。
珍帘下、笑著春衫袅娜。
素蛾绕钗，轻蝉扑鬓，垂垂柳丝梅朵。


rhythmic: 声声慢
author: 张阁
content:
长天霞散，远浦潮平，危阑注目江皋。
长记年年荣遇，同是今朝。
金銮两回命相，对清光、频许挥毫。
雍容久，正茶杯初赐，香袖时飘。
归去玉堂深夜，泥封罢，金莲一寸才烧。
帝语丁宁，曾被华衮亲褒。
如今谩劳梦想，叹尘踪、杳隔仙鳌。
无聊意，强当歌对酒怎消。


rhythmic: 水调歌头
author: 毛滂
content:
九金增宋重，八玉变秦馀。
千年清浸，洗净河洛出图书。
一段升平光景，不但五星循轨，万点共连珠。
垂衣本神圣，补衮妙工夫。
朝元去，锵环佩，冷云衢。
芝房雅奏，仪凤矫首听笙竽。
天近黄麾仗晓，春早红鸾扇暖，迟日上金铺。
万岁南山色，不老对唐虞。


rhythmic: 绛都春
author: 毛滂
content:
馀寒尚峭。
早凤沼冻开，芝田春到。
茂对诞期，天与公春向廊庙。
元工开物争春妙。
付与华多少。
召还和气，拂开霁色，未妨谈笑。
缥缈。
五云乱处，种雕菰向熟，碧桃犹小。
雨露在门，光采充闾乌亦好。
宝熏郁雾城南道。


rhythmic: 天香
author: 毛滂
content:
进止详华，文章尔雅，金銮恩异群彦。
尘断银台，天低鳌禁，最是玉皇香案。
燕公视草，星斗动、昭回云汉。
对罢宵分，又是金莲，烛引归院。
年来偃藩江畔。
赖湖山、慰公心眼。
碧瓦千家，少借裤襦馀暖。
黄气珠庭渐满。


rhythmic: 满庭芳
author: 毛滂
content:
烁石炎曦，过云急雨，院落槐午阴清。
藕花开遍，绿细一池萍。
槽下真珠溜溜，龙团破、河朔馀酲。
阑干外，梧桐叶底，金井辘轳声。
盈盈。
开雾帐，珊瑚连枕，云母围屏。
对肌肤冰雪，自有凉生。
翠袖风回画扇，拂香篆、虬尾斜横。
北窗晚，娟娟静色，竹影上帘旌。


rhythmic: 满庭芳
author: 毛滂
content:
马络青丝，障开红锦，小晴初断香尘。
芳醪满载，持烛有佳人。
飞盖西园午夜，花梢冷、云月胧明。
折还惜，留花伴月，占定可怜春。
佳人。
争插帽，已残芳树，犹缀馀英。
任红辞香散，蝶恨蜂嗔。
醉也和春戴去，深院落、初馥炉熏。
玉台畔，未教卸了，留映晚妆新。


rhythmic: 蓦山溪
author: 毛滂
content:
雪空毡径，扑扑怜飞絮。
柔弱不胜春，任东风、吹来吹去。
墙阴苑外，一片落谁家，叶依依，烟郁郁，依旧如张绪。
那人拈得，吹向钗头住。
不定却飞扬，满眼前、搅人情愫。
蜂儿蝶子，教得越轻狂，隔斜阳，点芳草，断送青春暮。


rhythmic: 蓦山溪
author: 毛滂
content:
东堂先晓，帘挂扶桑暖。
画舫寄江湖，倚小楼、心随望远。
水边竹畔，石瘦藓花寒，秀阴遮，潜玉梦，鹤下渔矶晚。
藏花小坞，蝶径深深见。
彩笔赋阳春，看藻思、飘飘云半。
烟拖山翠，和月冷西窗，玻璃盏，蒲萄酒，旋落酴片。


rhythmic: 蓦山溪
author: 毛滂
content:
婵娟不老，依旧东风面。
华烛下珠，盛寒里、春光一片。
不教暮景，也似每常来，水精宫，银色界，今夜分明见。
碧街如水，人影花凌乱。
谁在柳阴中，小妆寒、落梅数点。
诗翁独倚，十二玉阑干，露，云冉冉，千嶂琉璃浅。


rhythmic: 蓦山溪
author: 毛滂
content:
梅花初谢，雪後寒微峭。
谁送一城春，绮罗香、风光窈窕。
插花走马，天近宝鞭寒，金波上，玉轮边，不是红尘道。
玻璃山畔，夜色无由到。
深下水晶帘，拥严妆、铅华相照。
珠楼缈缈，人月两婵娟，尊前月，月中人，相见年年好。


rhythmic: 水调歌头
author: 毛滂
content:
金马空故事，方朔漫多端。
三千牍在，玉殿何日赐清闲。
难恋长安锺漏，谁借青云咳唾，拂袖且东还。
笑杀长缨使，复转出秦关。
吾道在，虽不遇，面何惭。
雒阳年少，高轮难与绛侯谈。
富贵暂饶先手，尽草头秋露，掩鼻出东山。
且饱鲸鱼脍，风月过江南。


rhythmic: 水调歌头
author: 毛滂
content:
谢安涵雅量，叔夜赋刚肠。
清宵假寐，应笑长孺卧淮阳。
尽彻东平屏障，不废南楼谈咏，宴寝自凝香。
庭下一杯土，须避赤帷裳。
双石健，含古色，照新堂。
百年乔木阴下，僵立两蛟苍。
目送千山爽气，帘卷一城风月，杖屦合彷徉。
他日峨眉秀，相望隔明光。


rhythmic: 花心动
author: 刘焘
content:
偏忆江南，有尘表丰神，世外标格。
低傍小桥，斜山疏篱，似向陇头曾识。
暗香孤韵冰雪里，初不怕、春寒要勒。
问桃杏贤瞒，怎生向前争得。
省共萧娘笑摘。
玉纤映琼枝，照人一色。
澹粉晕酥，多少工夫，到得寿阳宫额。


rhythmic: 八宝妆
author: 刘焘
content:
门掩黄昏，画堂人寂，暮雨乍收残暑。
帘卷疏星门户悄，隐隐严城钟鼓。
空街烟暝半开，斜日朦胧，银河澄淡风凄楚。
还是凤楼人远，桃源无路。
惆怅夜久星繁，碧空望断，玉箫声在何处。
念谁伴、茜裙翠袖，共携手、瑶台归去。
对修竹、森森院宇。


rhythmic: 满庭芳慢・满庭芳
author: 范致虚
content:
紫禁寒轻，瑶津冰泮，丽月光射千门。
万年枝上，甘露惹祥氛。
北阙华灯预赏，嬉游盛、丝管纷纷。
东风峭，雪残梅瘦，烟锁凤城春。
风光何处好，彩山万仞，宝炬凌云。
尽欢陪舜乐，喜赞尧仁。
天子千秋万岁，徵招宴、宰府师臣。
君恩重，年年此夜，长祝本嘉辰。


rhythmic: 蓦山溪
author: 周纯
content:
江南春信，望断人千里。
魂梦入花枝，染相思、同心并蒂。
鸳鸯名字，赢得一双双，无限意。
凝烟水。
念远教谁寄。
毫端写兴，莫把丹青拟。
墨客要卿卿，想临池、等闲梳洗。
香衣黯淡，元不缁尘，怜缟袂。
东风里。
只恐于飞起。


rhythmic: 蓦山溪
author: 廖刚
content:
论长校短，总是非闲誉。
光景百年中，似难留、长江东去。
随缘游戏，触□寄高情，西楼月，北窗风，鹆尊前舞。
故人襟韵，千里心相许。
飞骑趁花时，正名园、揉风洗雨。
玻璃潋滟，聊共醉红裙，阳春曲，碧云词，慷慨怀千古。


rhythmic: 念奴娇
author: 赵鼎臣
content:
旧游何处，记金汤形胜，蓬瀛佳丽。
渌水芙蓉，元帅与宾僚，风流济济。
万柳庭边，雅歌堂上，醉倒春风里。
十年一梦，觉来烟水千里。
惆怅送子重游，南楼依旧不，朱阑谁倚。
要识当时，惟是有明月，曾陪珠履。
量减杯中，雪添头上，甚矣吾衰矣。
酒徒相问，为言憔悴如此。


rhythmic: 玉漏迟
author: 韩嘉彦
content:
杏香消散尽，须知自昔，都门春早。
燕子来时，绣陌乱铺芳草。
蕙圃妖桃过雨，弄笑脸、红筛碧沼。
深院悄。
绿杨巷陌，莺声争巧。
早是赋得多情，更遇酒临花，镇辜欢笑。
数曲阑干，故国谩劳凝眺。
汉外微云尽处，乱峰锁、一杆修竹。
间琅，东风泪零多少。


rhythmic: 念奴娇
author: 谢
content:
绿云影里，把明霞、织就千重文绣。
紫腻红骄扶不起，好是未开时候。
半怯新寒，半宜晴色，养得胭脂透。
小亭人静。
嫩莺啼破清昼。
犹记携手芳阴，一枝斜带艳，娇波双秀。
小语轻怜花总见，争得似花长久。
醉浅休归，夜深同睡，明月还相守。
免叫春去，断肠空叹诗瘦。


rhythmic: 满庭芳
author: 沈蔚
content:
柳与堤回，桥随波转，望中如在蓬莱。
水禽高下，烟雾敛还开。
认是仙翁住处，都不见、一点尘埃。
壶天晚，清寒带雪，光景自徘徊。
高才。
廊庙手，当年平步，直到尧阶。
况今朝调鼎，尤待盐梅。
只恐身闲不久，难留恋、花月楼台。
看新岁，春风且送，五马过江来。


rhythmic: 满庭芳
author: 沈蔚
content:
雪底寻梅，冰痕观水，晚来天气尤寒。
渐闻歌笑，轻暖发春妍。
赏尽十洲新景，依稀见、三岛风烟。
判深夜，一年月色，只是这般圆。
熙然。
千里地，何妨载酒，频上湖船。
况坐中高客，不日朝天。
须信人间好处，没个事、胜得尊前。
东风近，侵寻桃李，别做醉夤缘。


rhythmic: 满庭芳
author: 沈蔚
content:
疏木藏钟，轻烟笼角，几家帘幕灯光。
暮砧声断，空壁锁寒蜇。
入袂西风阵阵，彻醉骨、都不胜凉。
栏干外，依稀嫩竹，月色冷如霜。
仙乡。
何处是，云深路杳，不念刘郎。
但画桥流水，依旧垂杨。
要见时时便是，一向价、只作寻常。
争知道，愁肠泪眼，独自个重阳。


rhythmic: 蓦山溪
author: 沈蔚
content:
想伊不住。
船在蓝桥路。
别语未甘听，更拟问、而今是去。
门前杨柳，几日转西风，将行色，欲留心，忽忽城头鼓。
一番幽会，只觉添愁绪。
邂逅却相逢。
又还有、此时欢否。
临岐把酒，莫惜十分斟，尊前月，月中人，明夜知何处。


rhythmic: 倾杯・倾杯乐
author: 沈蔚
content:
梅英弄粉。
尚浅寒、腊雪消未尽。
布彩箔、层楼高下，灯火万点，金莲相照映。
香径纵横，听画鼓、声声随步紧。
渐霄汉无云，月华如水，夜久露清风迅。
轻车趁马，微尘杂雾，带晓色、绮罗生润。
花阴下、瞥见仍回，但时闻、笑音中香阵阵。
奈酒阑人困。


rhythmic: 水调歌头
author: 吕颐浩
content:
一片苍崖璞，孕秀自天锺。
浑如暖烟堆里，乍放力犹慵。
疑是犀眠海畔，贪玩烂银光彩，精魄入蟾宫。
泼墨阴云妒，蟾影淡朦胧。
沩山颂，戴生笔，写难穷。
些儿造化，凭谁细与问元工。
那用牧童鞭索，不入千群万队，扣角起雷同。
莫怪作诗手，偷入锦囊中。


rhythmic: 水调歌头
author: 葛胜仲
content:
夜泛南溪月，光影冷涵空。
棹飞穿碎金电，翻动水精宫。
横管何妨三弄，重醑仍须一斗，知费几青铜。
坐久桂花落，襟袖觉香浓。
庾公阁，子猷舫，兴应同。
从来好景良夜，我辈敢情锺。
但恐仙娥川後，嫌我尘容俗状，清境不相容。
击汰同情赏，赖有紫溪翁。


rhythmic: 水调歌头
author: 葛胜仲
content:
下濑惊船驶，挥麈恐尊空。
谁吹尺八寥亮，嚼徵更含宫。
坐爱金波潋滟，影落蒲萄涨绿，夜漏尽移铜。
回棹携红袖，一水带香浓。
坐中客，驰隽辩，语无同。
青鞋黄帽，此乐谁肯换千锺。
岩壑从来无主，风月故应长在，赏不待先容。
羽化寻烟客，家有左仙翁。


rhythmic: 水调歌头
author: 葛胜仲
content:
胜友欣倾盖，羁宦懒书空。
爱君笔力清壮，名已在蟾宫。
萧散英姿直上，自有练裙葛帔，岂待半通铜。
长短作新语，墨纸似鸦浓。
山吐月，溪泛艇，率君同。
吾侪轰饮文字，乐不在歌锺。
今夜长风万里，且倩泓澄浩荡，一为洗尘容。
世上闲荣辱，都付寒边翁。


rhythmic: 蓦山溪
author: 葛胜仲
content:
望云门外。
油壁如流水。
空巷逐朱幡，步春风、香河七里。
冶容炫服，摸石道宜男，穿翠霭，度飞桥，影在清漪里。
秦头楚尾。
千古风流地。
试问汉江边，有解佩、行云旧事。
主人是客，一笑强颁春，烧灯後，赏花前，遥忆年年醉。


rhythmic: 蓦山溪
author: 葛胜仲
content:
春风野外。
卵色天如水。
鱼戏舞绡纹，似出听、新声北里。
追风骏足，千骑卷高冈，一箭过，万人呼，雁落寒空里。
天穿过了，此日名穿地。
横石俯清波。
竞追随、新年乐事。
谁怜老子，使得暂遨游，争捧手，乍凭肩，夹道游人醉。


rhythmic: 满庭芳
author: 吴则礼
content:
声促铜壶，灰飞玉，梦惊偷换年华。
江南芳信，疏影月横斜。
又喜椒觞到手，宝胜里、仍翦金花。
钗头燕，妆台弄粉，梅额故相夸。
隼，人未老，东风袅袅，已傍高牙。
渐园林月永，叠鼓凝笳。
小字新传秀句，歌扇底、深把流霞。
聊行乐，他时画省，归近紫皇家。


rhythmic: 满庭芳
author: 吴则礼
content:
玉垒尊，清秋关塞，正宜催唤香醪。
凉风吹帽，横槊试登高。
相见征西旧事，龙山会、宾主俱豪。
来群雁，凉生画角，红叶聚亭皋。
南洲、应好在，长关梦眼，天际云涛。
有一簪黄菊，两鬓霜毛。
快把金荷共倒，凝望久、只遣魂消。
君须听，新翻燕乐，馀韵响檀槽。


rhythmic: 红楼慢
author: 吴则礼
content:
声慑燕然，势压横山，镇西名重榆塞。
干霄百雉朱阑下，极目长河如带。
玉垒凉生过雨，帘卷晴岚凝黛。
有城头、钟鼓连云，殷春雷天外。
长啸，畴昔驰边骑。
听陇底鸣笳，风搴双旆。
霜髯飞将曾百战，欲掳名王朝帝。


rhythmic: 声声慢
author: 吴则礼
content:
林塘朱夏，雨过斑斑，绿苔绕地初遍。
叶底雏莺，犹记日斜春晚。
芙蕖靓妆红粉，傍高荷、闲倚歌扇。
轻风起，纹滟滟，翠生波面。
可是追凉月下，清坐久，微云屡遮星汉。
露湿纶巾，遥望玉清台殿。
白头共论胜事，须偿五湖深愿。
南枝好，有南飞乌鹊，绕枝低转。


rhythmic: 水龙吟
author: 吴则礼
content:
秋生泽国，无边落木，又作萧萧下。
澄江过雨，凉飙吹面，黄花初把。
苍鬓羁孤，粗营鸡黍，浊醪催贳。
对斜斜露脚，寒香正好，幽人去、空惊咤。
头上纶巾醉堕，要猗眠、水云萦舍。
牵衣儿女，归来欢笑，仍邀同社。
月底蓬门，一株江树，悲虫鸣夜。
把茱萸细看，牛山底事，强成沾洒。


rhythmic: 洞仙歌
author: 赵子发
content:
荒山明月，下有云来去。
深夜纤毫静可数。
问古今底事，留此空光，修月户、犹是当年玉斧。
思君持羽扇，来伴微吟，水佩风环饮松露。
待勾漏丹成，约与轻飞，人间世、不知归处。
更长啸、馀声振林溪，见乱红惊飞，半岩花雨。


rhythmic: 念奴娇
author: 徐俯
content:
素光练静，照青山隐隐，修眉横绿。
鹊楼高天似水，碧瓦寒生银粟。
万丈辉光，奔云涌雾，飞过卢鸿屋。
更无尘翳，皓然冷浸梧竹。
因念鹤发仙翁，当时曾共赏，紫岩飞瀑。
对影三人聊痛饮，一洗闲愁千斛。
斗转参移，翻然归去，万里骑黄鹄。
一川霜晓，叫云吹断横玉。


rhythmic: 绿头鸭・多丽
author: 王安中
content:
魏都雄，凤皇飞观云间。
佩麟符、荀池元老，暂辞西省仙班。
憩甘棠、地澄远籁，咏华黍、河卷惊澜。
碧草萋迷，丹毫冷落，圜扉铃索镇长闲。
绣筵展、三台星近，锵玉韵珊珊。
金尊滟、新醅方荐，薄暑初残。
政成时、欢馀客散，後园朱户休关。
度秋风、画阑枕水，挂夜月、雕栏骑山。
锦帐笼香，鸾钗按曲，琵琶双转语绵蛮。


rhythmic: 北山移文哨遍・哨遍
author: 王安中
content:
世有达人，潇洒出尘，招隐青霄际。
终始追。
游览老山栖。
藐千金、轻脱如屣。
彼假容江皋，滥巾云岳，缨情好爵欺松桂。
观向释谈空，寻真讲道，巢由何足相拟。
待诏书来起便驺驰。
席次早焚烈芰荷衣。
敲朴喧喧，牒诉匆匆，抗颜自喜。
嗟明月高霞，石径幽绝谁回睇。
空怅猿惊处，凄凉孤鹤嘹唳。
任列壑争讥。
众蜂竦诮，林惭涧愧移星岁。
方浪神京，腾装魏阙，徘徊经过留憩。
致草堂灵怒蒋侯麾。
扃岫幌、驱烟勒新移。
忍丹崖碧岭重滓。
鸣湍声断深谷，逋客归何计。
信知一逐浮荣，便丧素守，身成俗士。


rhythmic: 玉蝴蝶
author: 王安中
content:
御水毂纹风皱，画桥横处，沙路晴时。
曲坞藏春，朱户翠竹参差。
过墙花、娇无限思，笼槛柳、低不胜垂。
海棠枝。
为东君爱，未敢离披。
迟迟。
日华融丽，悠扬丝管，掩冉旌旗。
喜入繁红，坐来开尽不须吹。
听莺迁、还思上苑，约凤浴、应展新池。


rhythmic: 水龙吟
author: 王安中
content:
魏台长乐坊西，画桥倒影烟堤远。
东风与染，揉蓝春水，湾环清浅。
浴鹭翘莎，戏鱼吹絮，落红漂卷。
为游人盛踪，兰舟彩舫，飞轻棹、凌波面。
乐事年来乍见。
趁旌旗、谷莺娇啭。
追随况有，疏帘珠袖，浓香绀。
萧寺高亭，茂林斜照，且留芳宴。
看韶华烂向，尊前放手，作梨花晚。


rhythmic: 洞仙歌
author: 王安中
content:
深庭夜寂，但凉蟾如昼。
鹊起高槐露华透。
听曲楼玉管，吹彻伊州，金钏响，轧轧朱扉暗扣。
迎人巧笑道，好个今宵，怎不相寻暂携手。
见淡净晚妆残，对月偏宜，多情更、越饶纤瘦。
早促分飞霎时休，便恰似阳台，梦云归後。


rhythmic: 沁园春
author: 张继先
content:
劫运将新，天书降恩，圣师命魔。
正阴阳错忤，鬼神淆混，依凭城市，绵亘山河。
杀气闭空，阴容夺昼，万姓罹殃日已多。
青城上，见琉璃高座，忽起巍峨。
群妖忿怒扬戈。
竞奔走、攻山若舞梭。
感神光一瞬，龙催虎陷，威音一动，电掣霆呵。
立活化民，摄邪归正，生息熙熙享太和。
风云静，见天连碧汉，月浸澄波。


rhythmic: 沁园春
author: 张继先
content:
真一长存，太虚同体，妙门自开。
既混元初判，两仪布景，复还根本，全籍灵台。
浩气冲开，谷神滋化，渐觉神光空际来。
幽绝处，听龙吟虎啸，蓦地风雷。
奇哉。
妙道难猜。
鲜点化、愚迷成大材。
试与君说破，分明状似，蚌含渊月，秋兔怀胎。
壮志男儿，当年高士，莫把身心惹世埃。
功成後，任身居紫府，名列仙阶。


rhythmic: 沁园春
author: 张继先
content:
急急修行，细算人生，能有几时。
任万般千种风流好，柰一朝身死，不免抛离。
蓦地思量，死生事大，使我心如刀剑挥。
难留住，那金乌箭疾，玉兔梭飞。
早觉悟、莫教迟。
我清净、谁能婚少妻。
便假饶月里，娥见在，从他越国，有貌西施。
此个风流，更无心恋，且放宽怀免是非。
蓬莱路，仗三千行满，独跨鸾归。


rhythmic: 沁园春
author: 张继先
content:
况有夷途，正透元关，众所共传。
愿万魔披散，诸尘荡尽，琴心和雅，天性清圆。
未信凡流，可回高步，留恋形声情更延。
真消息，定如何唤醒，聊证言诠。
虽由宿命因缘。
达士何曾无慨然。
算尽专为妙，闲多乐少，一成潇洒，永绝忧煎。
影照澄潭，声流虚谷，业火消亡睹瑞莲。
安平泰，看坚完如地，长久如天。


rhythmic: 满庭芳
author: 张继先
content:
闲里工夫，无中妙用，切休拟议参详。
龙降虎伏，真土自中黄。
行动起居寝食，随缘度、莫动真阳。
归根处，神凝脉住，玉界发天光。
风高，鹏翼远，水深舟运，物理昭彰。
但明心是道，专役天罡。
信口呼神招鬼，和谷、不是颠狂。
痴迷者，风霆在手，应用反乖张。


rhythmic: 满庭芳
author: 张继先
content:
心境双清，古今同乐，胜缘休道无媒。
天门高妙，应仗至人开。
岂比寻常意绪，方寸地、不贮纤埃。
仍须信，金坚石确，一志断无回。
真元，真可爱，真师真友，且喜无猜。
就中更脱洒，不顾形骸。
可是正容而悟，凭真趣、改易凡胎。
神明会，尘缨世网，莫共话由来。


rhythmic: 满庭芳
author: 张继先
content:
调理三关，安和四体，静无忧扰相煎。
太微冥契，元始语诸仙。
玉宇重修妙典，西台□、南岳题篇。
崇□好，身田在世，心向太清天。
云边。
曾降圣，金坛夜拜，高驾留连。
论琼华灵液，形与神全。
形体须凭妙气，神来舍、黄阙丹田。
真精旨，明光辅相，天地保长年。


rhythmic: 洞仙歌
author: 张继先
content:
孤峰绝顶，更无人能到。
万里虚空没边徼。
正秋高景静，雾扫云收，风露里，惟有月华高照。
浮生纷过客，好天良夜，醉舞狂歌错昏晓。
有谁知、一性圆满恒河，亘万古、光明不老。
竞对月、论利与谈名，全不想驹阴，暗催年少。


rhythmic: 瑶台月
author: 张继先
content:
天开景运。
记建武中兴，炎刘重盛。
明良际会，八表风调雨顺。
任一时、岳降生申，正千载、河清诞圣。
祥云拥，流霞映。
飞仙拱，魁星炯。
佳应是、师真毓瑞，人天交庆。
蘅薇香满元宵景。
耀天目、神光如镜。
见龙章凤质，降伏群魔归正。
禀玄元、立教开先，悟至道、心空神领。
昌元嗣，明真镜。


rhythmic: 喜迁莺
author: 张继先
content:
深源密坞，问牧竖樵童，俱迷方所。
蓬纵横，龙蛇出没，玉峡搀空无路。
不恋雁塔荣名，解守鱼渊寒素。
这勤苦。
但坚心自有，神灵呵护。
猛悟。
无回顾。
一点虚明，万劫无今古。
胎息根深，灵泉穴秘，静里运调阳火。
莫问地久天长，管取收因结果。
休轻负。
把天谷真机，与君说破。


rhythmic: 喜迁莺
author: 张继先
content:
情缠识缚，欢时人不悟，酒中真乐。
纵欲招愆，迷心失行，却道为他狂药。
须信醉舞狂歌，也有良知真觉。
无倚泊。
任暖气同流，三关三络。
落魄。
清闲客。
醉乡深处，风月长酬酢。
空花消亡，光明显露，人我自皆忘却。
不问市酝村醪，尽可浅斟低酌。
从鄙薄。
竞口口谈醒，言言成错。


rhythmic: 雪夜渔舟
author: 张继先
content:
晚风歇。
谩自棹扁舟，顺流观雪。
山耸瑶峰，林森玉树，高下尽无分别。
性情澄彻。
更没个、故人堪说。
恍然身世，如居天上，水晶宫阙。
万尘声影绝。
透尘空无外，水天相接。
浩气冲盈，真宫深厚，永夜不愁寒冽。
愧怜鄙劣。


rhythmic: 春从天上来
author: 张继先
content:
王土平平。
正海息波澜，岳敛云烟。
三景虚明，八表澄清，一月普照诸天。
有流霞洞焕，映黍珠、徐下空玄。
绝形言。
见千真拱极，万气朝元。
当时鹤鸣夜半，感真符宝篆，特地清传。
碧湛龙文，红凝龟篆，绛衣舞鬣蹁跹。
计功成果就，无真教、郭景飞仙。


rhythmic: 摸鱼儿
author: 张继先
content:
甚山灵、斗奇夸巧，悬峰遥献形似。
仓船炉灶无封闭，零落车罗机履。
山临水。
任瓮杵、辘轳厩架俱闲毁。
床棺尘委。
更乐隐棋休，料闲真隐，三教忘宾主。
人都语，二十四岩佳致。
来往溯流观指。
目前景相纷虚幻，神仙家在何许。
君莫取。
这身世、山林朝市随缘遇。
休论诡异。
但总绝情缘，一空妍丑，觌面先寻你。


rhythmic: 水调歌头
author: 张继先
content:
高真留妙诀，达士济群迷。
心清行洁，天人凡圣尽皈依。
不在搬精运气，不在飞罡蹑斗，心乱转狐疑。
但要除邪妄，心地合神祗。
悟真空，离世网，绝关机。
养吾浩气，驱雷役电震天威。
混合百神归一，一念通天彻地，方始了无为。
叱咤生风雨，玩世挟明时。


rhythmic: 贺新郎
author: 叶梦得
content:
睡起啼莺语。
掩青苔、房栊向晚，乱红无数。
吹尽残花无人见，惟有垂杨自舞。
渐暖霭、初回轻暑。
宝扇重寻明月影，暗尘侵、尚有乘鸾女。
惊旧恨，遽如许。
江南梦断横江渚。
浪黏天、葡萄涨绿，半空烟雨。
无限楼前沧波意，谁采苹花寄取。
但怅望、兰舟容与。
万里云帆何时到，送孤鸿、目断千山阻。
谁为我，唱金缕。


rhythmic: 水调歌头
author: 叶梦得
content:
渺渺楚天阔，秋水去无穷。
两淮不辨牛马，轻浪舞回风。
独倚高台一笑，圉圉游鱼来往，还戏此波中。
危栏对千里，落日照澄空。
子非我，安知我，意真同。
鹏飞鲲化何有，沧海漫冲融。
堪笑溪遣老，白首直钩溪畔，岁晚忽衰翁。
功业竟安在，徒自兆非熊。


rhythmic: 水调歌头
author: 叶梦得
content:
霜降碧天静，秋事促西风。
寒声隐地，初听中夜入梧桐。
起瞰高城回望，寥落关河千里，一醉与君同。
叠鼓闹清晓，飞骑引雕弓。
岁将晚，客争笑，问衰翁。
平生豪气安在，沈领为谁雄。
何似当筵虎士，挥手弦声响处，双雁落遥空。
老矣真堪愧，回首望云中。


rhythmic: 水调歌头
author: 叶梦得
content:
江海渺千里，飘荡叹流年。
等闲匹马相过，乘兴却け然。
十载悲欢如梦，抚掌惊呼相语，往事尽飞烟。
此会真难偶，此醉且留连。
酒方半，谁轻使，动离弦。
我歌未阕公去，明日复山川。
空有高城危槛，缥缈当筵清唱，馀响落尊前。
细雨黄花後，飞雁点遥天。


rhythmic: 水调歌头
author: 叶梦得
content:
修眉扫遥碧，清镜走回流。
堤外柳烟深浅，碧瓦起朱楼。
分付平云千里，包卷骚人遗思，春色入帘钩。
桃李尽无语，波影动兰舟。
念谢公，平生志，在沧洲。
登临漫怀风景，佳处每难酬。
却叹从来贤士，如我与公多矣，名迹竟谁留。
惟有尊前醉，何必问消忧。


rhythmic: 水调歌头
author: 叶梦得
content:
今古几流转，身世两奔忙。
那知一丘一壑，何处不堪藏。
须信超然物外，容易扁舟相踵，分占水云乡。
雅志真无负，来日故应长。
问骐骥，空矫首，为谁昂。
冥鸿天际，尘事分付一轻芒。
认取骚人生此，但有轻蓬短楫，多制芰荷裳。
一笑陶彭泽，千载贺知章。


rhythmic: 水调歌头
author: 叶梦得
content:
河汉下平野，香雾卷西风。
倚空千嶂横起，银阙正当中。
常恨年年此夜，醉倒歌呼谁和，何事偶君同。
莫恨岁华晚，容易感梧桐。
揽清影，君试与，问天公。
遥知玉斧初斫，重到广寒宫。
付与孤光千里，不遣微云点缀，为我洗长空。
老去狂犹在，应未笑衰翁。


rhythmic: 水调歌头
author: 叶梦得
content:
秋色渐将晚，霜信报黄花。
小窗低户深映，微路绕斜。
为问山翁何事，坐看流年轻度，拚却鬓双华。
徙倚望沧海，天净水明霞。
念平昔，空飘荡，遍天涯。
归来三径重扫，松竹本吾家。
却恨悲风时起，冉冉云间新雁，边马怨胡笳。
谁似东山老，谈笑静胡沙。


rhythmic: 念奴娇
author: 叶梦得
content:
故山渐近，念渊明归意，け然论谁。
归去来兮秋已老，松菊三径犹存。
稚子欢迎，飘飘风袂，依约旧衡门。
琴书萧散，更欣有酒盈尊。
惆怅萍梗无根，天涯行已遍，空负田园。
去矣何之窗户小，容膝聊倚南轩。
倦鸟知还，晚云遥映，山气欲黄昏。
此还真意，故应欲辨忘言。


rhythmic: 念奴娇
author: 叶梦得
content:
洞庭波冷，望冰轮初转，沧海沈沈。
万顷孤光云阵卷，长笛吹破层阴。
汹涌三江，银涛无际，遥带五湖深。
酒阑歌罢，至今鼍怒龙吟。
回首江海平生，漂流容易散，佳期难寻。
缥缈高城风露爽，独倚危栏重临。
醉倒清尊，娥应笑，犹有向来心。
广寒宫殿，为予聊借琼林。


rhythmic: 念奴娇
author: 叶梦得
content:
云峰横起，障吴关三面，真成尤物。
倒卷回潮目尽处，秋水黏天无壁。
绿鬓人归，如今虽在，空有千茎雪。
追寻如梦，满馀诗句犹杰。
闻道尊酒登临，孙郎终古恨，长歌时发。
万里云屯瓜步晚，落日旌旗明灭。
鼓吹风高，画船遥想，一笑吞穷发。
当时曾照，更谁重问山月。


rhythmic: 满庭芳
author: 叶梦得
content:
麦陇如云，清风吹破，夜来疏雨才晴。
满川烟草，残照落微明。
缥渺危栏曲槛，遥天尽、日脚初平。
青林外，参差暝霭，萦带远山横。
孤城。
春雨过，绿阴是处，时有莺声。
问落絮游丝，毕竟何成。
信步苍苔绕遍，真堪付、闲客闲行。
微吟罢，重回皓首，江海渺遗情。


rhythmic: 满庭芳
author: 叶梦得
content:
枫落吴江，扁舟摇荡，暮山斜照催晴。
此心长在，秋水共澄明。
底事经年易判，惊遗恨、悄悄难平。
临风处，佳人万里，霜笛与谁横。
长城。
谁敢犯，知君五字，元有诗声。
笑茅舍何时，归计真成。
绿鬓朱颜老尽，柴车在、行即终行。
聊相待，狂歌醉舞，虽老未忘情。


rhythmic: 满庭芳
author: 叶梦得
content:
一曲离歌，烟村人去，马头微雪新晴。
隔年光景，回首近清明。
断送残花又老，春波净、湖水初平。
谁重到，雕阑尽日，遥想画桥横。
高城。
凝望久，何人为我，重唱馀声。
问桃李如今，几处阴成。
老去从游似梦，尊前事、空有经行。
犹能记，殷勤寄语，多谢故人情。


rhythmic: 满江红
author: 叶梦得
content:
一朵黄花，先催报、秋归消息。
满芳枝凝露，为谁装饰。
便向尊前拚醉倒，古今同是东篱侧。
问何须、特地赋归来，抛彭泽。
回首去，年时节。
开口笑，真难得。
史君今郡更，自成行客。
霜鬓不辞重插满，他年此会何人忆。
记多情、曾伴小阑干，亲攀摘。


rhythmic: 满江红
author: 叶梦得
content:
雪後郊原，烟林静、梅花初坼。
春欲半，犹自探春消息。
一眼平芜看不尽，夜来小雨催新碧。
笑去年、携酒折花人，花应识。
兰舟漾，城南陌。
云影淡，天容窄。
绕风漪十顷，暖浮晴色。
恰似槎头收钓处，坐中仍有江南客。
问何如、雨桨下苕溪，吞云泽。


rhythmic: 竹马儿
author: 叶梦得
content:
与君记，平山堂前细柳，几回同挽。
又征帆夜落，危槛依旧，遥临云。
自笑来往匆匆，朱颜渐改，故人俱远。
横笛想遗声，但寒松千丈，倾崖苍藓。
世事终何已，田阴纵在，岁阴仍晚。
稽康老来尤懒。
只要莼羹菰饭。


rhythmic: 永遇乐
author: 叶梦得
content:
苹芷芳州，故人回首，云海何处。
五亩荒田，殷勤问我，归计真成否。
洞庭波冷，秋风袅袅，木叶乱随风舞。
记扁舟、横斜载月，目极暮涛烟渚。
传声试问，垂虹千顷，兰棹有谁重驻。
雪溅雷翻，潮头过後，帆影前浦。
此中高兴，何人解道，天也未应轻付。
且留取、千锺痛饮，与君共赋。


rhythmic: 永遇乐
author: 叶梦得
content:
天末山横，半空箫鼓，楼观高起。
指点栽成，东风满院，总是新桃李。
纶巾羽扇，一尊饮罢，目送断鸿千里。
揽清歌、馀音不断，缥缈尚萦流水。
年来自笑无情，何事犹有，多情遗思。
绿鬓朱颜，匆匆拚了，却记花前醉。
明年春到，重寻幽梦，应在乱莺声里。
拍阑干、斜阳转处，有谁共倚。


rhythmic: 水龙吟
author: 叶梦得
content:
对花常欲留春，恨春故遣花飞早。
晓来雨过，绿阴新处，几番芳草。
一片飘时，已知消减，满庭谁扫。
料多情也似，愁人易感，先催趁、朱颜老。
犹有清明未过，但狂风、匆匆难保。
酒醒梦断，年年此恨，不禁相恼。
只恐春应，暗留芳信，与花争好。
有姚黄一朵，殷勤付与，送金杯倒。


rhythmic: 水龙吟
author: 叶梦得
content:
舵楼横笛孤吹，暮云散尽天如水。
人间底事，忽惊飞堕，冰壶千里。
玉树风清，漫披遥卷，与空无际。
料嫦娥此夜，殷勤偏照，知人在、千山里。
常恨孤光易转，仗多情、使君料理。
一杯起舞，曲终须寄，狂歌重倚。
为问飘流，几逢清影，有谁同记。
但尊中有酒，长追旧事，拚年年醉。


rhythmic: 蓦山溪
author: 叶梦得
content:
一年春事，常恨风和雨。
趁取未残时，醉花前、春应相许。
山公倒载，日暮习池回，问东风，春知否，莫道空归去。
满城歌吹，也似春和豫。
争笑使君狂，占风光、不教飞絮。
明朝酒醒，满地落残红，唱新词，追好景，犹有君收聚。


rhythmic: 蓦山溪
author: 周铢
content:
松陵江上，极目烟波缈。
天际接沧溟，到如今、东流未了。
吴樯越橹，都是利名人，空扰扰，知多少，只见朱颜老。
故园应是，绿遍池塘草。
家住十洲西，算随分、生涯自好。
渔蓑清贵，休羡谢三郎，红蕖月，白苹风，何似长安道。


rhythmic: 水调歌头
author: 李光
content:
元亮赋归去，富贵比浮云。
常於闹里，端的认得主和宾。
肯羡当年轩冕，时引壶觞独酌，一笑落冠巾。
园圃日成趣，桃李几番春。
挹清风，追往躅，事如新。
遗编讽咏，敛衽千载友斯人。
君爱谪仙风调，我恨楼船迫胁，终污永王。
何似北窗下，寂寞可栖神。


rhythmic: 水调歌头
author: 李光
content:
兵器暗吴楚，江汉久凄凉。
当年俊杰安在，酌酒酹严光。
南顾豺狼吞噬，北望中原板荡，矫首讯穹苍。
归去谢宾友，客路饱风霜。
闭柴扉，窥千载，考三皇。
兰亭胜处，依旧流水绕修篁。
傍有湖光千顷，时泛扁舟一叶，啸傲水云乡。
寄语骑鲸客，何事返南荒。


rhythmic: 水调歌头
author: 李光
content:
自笑客行久，新火起新烟。
园林春半风暖，花落柳飞绵。
坐想稽山佳处，贺老门前湖水，侧钓鱼船。
何事成淹泊，流转海南边。
水中影，镜中像，慢流连。
此心未住，赢得忧患苦相缠。
行尽荒烟蛮瘴，深入维那境界，参透祖师禅。
宴坐超三际，萧洒任吾年。


rhythmic: 水调歌头
author: 李光
content:
独步长桥上，今夕是中秋。
群黎怪我何事，流转古儋州。
风定潮平如练，云散月明如昼，孤兴在扁舟。
笑尽一杯酒，水调杂蛮讴。
少年场，金兰契，尽白头。
相望万里，悲我已是十年流。
晚遇玉霄仙子，授我王屋奇书，归路指蓬邱。
不用乘风御，八极可神游。


rhythmic: 念奴娇
author: 李光
content:
榕林叶暗，见一枝独放，霜华争白。
写我精神惟赖有，萧洒西湖词客。
玉骨清羸，冰容冷落，似恨关山隔。
蛮烟侵妒，未应减动肌雪。
幽梦时绕芳枝，夜寒谁见我，身为蝴蝶。
抱蕊窥丛惊睡觉，窗影横斜和月。
谢馆池边，松风亭下，忍使香消歇。
多情饶恨，算应天解磨折。


rhythmic: 水调歌头
author: 李光
content:
晚渡呼舟急，寒日正苍茫。
西兴浦口云树，真个是吾乡。
闻□蜗庐好在，小圃犹存松菊，三径未全荒。
收拾桑榆景，蓑笠换金章。
珥金貂，拥珠履，在岩廊。
回头万事何有，一枕梦黄粮。
十载人间忧患，赢得萧萧华发，清镜照星霜。
醉倒休扶我，身世永相忘。


rhythmic: 向湖边
author: 江纬
content:
退处相关，幽栖林薮，舍宇第须茅盖。
翠清泉，启轩窗遥对。
遇等闲、邻里过从，亲朋临顾，草草便成幽会。
策杖携壶，向湖边柳外。
旋买溪鱼，便斫银丝脍。
谁复欲痛饮，如长鲸吞海。
共惜醺酣，恐欢娱难再。
矧清风明月非钱买。


rhythmic: 洞仙歌
author: 刘一止
content:
细风轻雾，锁山城清晓。
冷蕊疏枝为谁好。
对斜桥孤驿，流水溅溅，无限意，清影徘徊自照。
何郎空立马，恼乱馀香，绮思凭花更娟妙。
肠断处，天涯路远音稀，行人怨、角声吹老。
叹客里经春又三年，向月地云阶，负伊多少。


rhythmic: 念奴娇
author: 刘一止
content:
江边故国，望南云缥缈，连山修木。
远意渊明束带见，乡里儿曹何辱。
世味熏人，折腰从事，俯仰何时足。
可怜菊下，醉吟谁共徵逐。
我爱九日佳名，飘然归思，想当年丘谷。
梦绕篱边犹眷恋，满把清尊馀馥。
援笔洪都，如君英妙，满座方倾属。
月台挥袖，叫云声横断玉。


rhythmic: 念奴娇
author: 刘一止
content:
故山秋晚，叹萧萧华发，霜林同色。
崖谷题诗追旧赏，往往苍苔绿壁。
二士权奇，一翁衰病，努力攀筇屐。
佛香吹过，了知境是空寂。
别後风月佳时，拄颐何事，想东林遥碧。
小砑蛮笺惊秀句，天巧何会雕刻。
倚马雄才，凌云逸气，路觉丹霄直。
三千牍就，看君归奏文石。


rhythmic: 念奴娇
author: 刘一止
content:
燕台暮集，对秋容凄紧，松阴幂幂。
徙倚阑边临翠壑，千顷风烟横出。
坐待冰轮，天空云散，一色如苍璧。
娥有意，为谁来赴今夕。
身世如许飘流，佳时轻过了，他年空忆。
我辈情锺端未愧，昔日兰亭陈迹。
坐上何人，骊歌凄断，语别还应惜。
有心红烛，替人珠泪频滴。


rhythmic: 念奴娇
author: 刘一止
content:
水烟收尽，望汀苹千顷，银光如幂。
霜镜无痕清夜久，惟有惊鱼跳出。
月在杯中，我疑天赐，欢饮仍如璧。
娥应为，後期偿赛今夕。
遥想当日同盟，山斋孤讽，有新诗相忆。
聚散难常空怅望，萍梗飘流踪迹。
明月明年，此身此夜，知与谁同惜。
参横河侧，短篷清露时滴。


rhythmic: 望海潮
author: 刘一止
content:
垂杨深院，啼莺清昼，东风细绕檐牙。
野色乱春，娇云捧日，燕翻蝶舞交加。
温诏下天涯。
早画船飞楫，叠鼓鸣挝。
共挽旌幢，缓留丝竹醉韶华。
江都自古豪夸。
正迷楼坠絮，月观吹花。
玉眷深，金瓯望重，何人暗草黄麻。
归路接堤沙。
宴上林风月，紫阙烟霞。
凤检飞来，便将春色到朝家。


rhythmic: 望明河
author: 刘一止
content:
华旌耀日，报天上使星，初辞金阙。
许国精忠，试此日传岩，济川舟楫。
向来鸡林外，况传咏、篇章雄绝。
问人地、真是唐朝第一，未论勋业。
鲸波霁云千叠。
望仙驭缥缈，神山明灭。
万里勤劳，也等是壮年，绣衣持节。


rhythmic: 蓦山溪
author: 刘一止
content:
卿云衍苒，翠壁天开就。
移下小方壶，照初日、嘉林濯秀。
君恩暂许，丘壑憩夔龙，开径竹，续岩花，小试丹青手。
声名德业，汉代谁居右。
红旆碧油幢，想今古、山中未有。
霜松手种，应待茯芩生，斋酿熟，玉泉香，还上萱堂寿。


rhythmic: 梦横塘
author: 刘一止
content:
浪痕经雨，鬓影吹寒，晓来无限萧瑟。
野色分桥，翦不断、溪山风物。
船系朱藤，路迷烟寺，远鸥浮没。
听疏钟断鼓，似近远遥，惊心事、伤羁客。
新醅旋压鹅黄，拚清愁在眼，酒病萦骨。
绣阁娇慵，争解说、短封传忆。
念谁伴、涂妆绾结。


rhythmic: 西河
author: 刘一止
content:
山驿晚，行人昨停征辔。
白沙翠竹锁柴门，乱峰相倚。
一番急雨洗天回，扫云风定还起。
念凄断，谁与寄。
双鱼尽素难委。
遥知洞户隔烟窗，簟横秋水。
淡花明玉不胜寒，绿尊初试冰蚁。
小欢细酌任醉。
扑流萤、应卜心事。
谁记天涯憔悴。


rhythmic: 水调歌头
author: 刘一止
content:
千古严陵濑，清夜月荒凉。
水明沙净，波面一叶弄孤光。
北望旄头天际，杀气遥昏楚甸，云树失青苍。
愁绝未归客，衰鬓点吴霜。
听江边，鸣宝瑟，想英皇。
骑鲸仙裔，高韵清绝胜风篁。
醉入无何境界，却笑昔人底事，远慕白云乡。
不见咸阳道，烟草茂陵荒。


rhythmic: 水调歌头
author: 刘一止
content:
缥缈青溪畔，山翠欲粘天。
纵云台上，揽风招月自何年。
新旧今逢二妙，人地一时清绝，高并两峰寒。
歌发烟霏外，人在去留间。
著方床，容老子，醉时眠。
一尊相属，高会何意此时圆。
况是古今难遇，人月竹花俱妙，曾见句中传。
不向今宵醉，忍负四婵娟。


rhythmic: 蓦山溪
author: 刘一止
content:
王家人地，奕奕争高秀。
金紫照青春，想当日、乌衣巷口。
声名气概，今见两朱，诗似锦，酒如渑，属意风光厚。
酿泉石壁，未减南阳寿。
清兴与谁同，探梅萼、溪桥驿堠。
东风御柳，应访此韩，归步稳，赤墀边，肯记幽栖否。


rhythmic: 念奴娇
author: 刘一止
content:
小舟漂兀，犯溪烟深入，无穷寒碧。
路绕莲塘浑乱眼，千顷朱朱白白。
闻说高情，寻盟鸥鹭，爱此风标客。
掀髯一笑，顿忘身世形迹。
我爱古邑风流，碧峰争秀峙，相持如掖。
制锦才雄应未怕，百里文书堆积。
吏散庭空，举觞遨月，饮兴何妨剧。
却怜宣子，杖头才挂钱百。


rhythmic: 望海潮
author: 刘一止
content:
东郊人报，春风消息，先归御柳宫梅。
残雪恋枝，轻阴阁雨，郁葱瑞气佳哉。
清晓九门开。
听舜韶声举，迤逦天街。
双阙连云，六鳌横海驾峰来。
华灯竟簇楼台。
正丰年共乐，欢意徘徊。
帘卷弄妆，尘香趁马，轻寒细入人怀。
争待凤舆回。
看一天星斗，移下蓬莱。
是处歌谣，太平声入万年杯。


rhythmic: 喜迁莺
author: 刘一止
content:
晓光催角。
听宿鸟未惊，邻鸡先觉。
迤逦烟村，马嘶人起，残月尚穿林薄。
泪痕带霜微凝，酒力冲寒犹弱。
叹倦客、悄不禁，重染风尘京洛。
追念，人别後，心事万重，难觅孤鸿托。
翠幌娇深，曲屏香暖，争念岁寒飘泊。
怨月恨花烦恼，不是不曾经著。
这情味，望一成消减，新来还恶。


rhythmic: 蓦山溪
author: 曹组
content:
洗妆真态，不作铅华御。
竹外一枝斜，想佳人、天寒日暮。
黄昏小院，无处著清香，风细细，雪垂垂，何况江头路。
月边疏影，梦到消魂处。
结子欲黄时，又须著、廉纤细雨。
孤芳一世，供断有情愁，销瘦却，东阳也，试问花知否。


rhythmic: 蓦山溪
author: 曹组
content:
草熏风暖，楼阁笼轻雾。
墙短出花梢，映谁家、绿杨朱户。
寻芳拾翠，绮陌自青春，江南远，踏青时，谁念方羁旅。
昔游如梦，空忆横塘路。
罗袖舞台风，想桃花、依然旧树。
一怀离恨，满眼欲归心，山连水，水连云，怅望人何处。


rhythmic: 青门饮
author: 曹组
content:
山静烟沈，岸空潮落。
晴天万里，飞鸿南渡。
冉冉黄花，翠翅金钿，还是倚风凝露。
岁岁青门饮，尽龙山、高阳俦侣。
旧赏成空，回首旧游，人在何处。
此际谁怜萍泛，空自感光阴，暗伤羁旅。
醉里悲歌，夜深惊梦，无奈觉来情绪。
孤馆昏还晓。


rhythmic: 水龙吟
author: 曹组
content:
晓天谷雨晴时，翠罗护日轻烟里。
酴径暖，柳花风淡，千葩浓丽。
三月春光，上林池馆，西都花市。
看轻盈隐约，何须解语，凝情处、无穷意。
金殿筠笼岁贡，最姚黄、一枝娇贵。
东风既与花王，芍药须为近侍。
歌舞筵中，满装归帽，斜簪云髻。
有高情未已，齐烧绛蜡，向阑边醉。


rhythmic: 声声慢
author: 曹组
content:
重檐飞峻，丽彩横空，繁华壮观都城。
云母屏开八面，人在青冥。
凭栏瑞烟深处，望皇居、遥识蓬瀛。
回环阁道，五花相斗，压尽旗亭。
歌酒长春不夜，金翠照罗绮，笑语盈盈。
陆海人山辐辏，万国欢声。
登临四时总好，况花朝、月白风清。
丰年乐，岁熙熙、且醉太平。


rhythmic: 忆瑶姬
author: 曹组
content:
雨细云轻，花娇玉软，於中好个情性。
争奈无缘相见，有分孤零。
香笺细写频相问。
我一句句儿都听。
到如今，不得同欢，伏惟与他耐静。
此事凭谁执证。
有楼前明月，窗外花影。
拚了一生烦恼，为伊成病。
只恐更把风流逞。


rhythmic: 蓦山溪
author: 万俟咏
content:
芳菲叶底。
谁会秋江意。
深绿护轻黄，怕青女、霜侵憔悴。
开分早晚，都占九秋天，花四出，香七里。
独步珠宫里。
佳名岩桂。
却是因遗子。
不自月中来，又那得、萧萧风味。
霓裳旧曲，休问广寒人，飞太白，酬仙蕊。
香外无香比。


rhythmic: 明月照高楼慢・明月照高楼
author: 万俟咏
content:
平分素商。
四垂翠幕，斜界银潢。
颢气通建章。
正烟澄练色，露洗水光。
明映波融太液，影随帘挂披香。
楼观壮丽，附霁云、耀绀碧相望。
宫妆。
三千从赭黄。
万年世代，一部笙簧。
夜宴花漏长。
乍莺歌断续，燕舞回翔。


rhythmic: 尉迟杯慢・尉迟杯
author: 万俟咏
content:
碎云薄。
向碧玉枝缀万萼。
如将汞粉匀开，疑使柏麝熏却。
雪魄未应若。
况天赋、标艳仍绰约。
当暄风暖日佳处，戏蝶游蜂看著。
重重绣帘珠箔。
障艳霏霏，异香漠漠。
见说徐妃，当年嫁了，信任玉钿零落。
无言自啼露萧索。


rhythmic: 春草碧・番枪子
author: 万俟咏
content:
又随芳绪生，看翠霁连空，愁遍征路。
东风里，谁望断西塞，恨迷南浦。
天涯地角，意不尽、消沈万古。
曾是送别长亭下，细绿暗烟雨。
何处。
乱红铺绣茵，有醉眠荡子，拾翠游女。
王孙远，柳外共残照，断云无语。


rhythmic: 三台
author: 万俟咏
content:
见梨花初带夜月，海棠半含朝雨。
内苑春、不禁过青门，御沟涨、潜通南浦。
东风静、细柳垂金缕。
望凤阙、非烟非雾。
好时代、朝野多欢，遍九陌、太平箫鼓。
乍莺儿百啭断续，燕子飞来飞去。
近绿水、台榭映秋千，斗草聚、双双游女。
饧香更、酒冷踏青路。
会暗识、夭桃朱户。
向晚骤、宝马雕鞍，醉襟惹、乱花飞絮。
正轻寒轻暖漏永，半阴半晴云暮。
禁火天、已是试新妆，岁华到、三分佳处。
清明看、汉宫传蜡炬。


rhythmic: 安平乐慢
author: 万俟咏
content:
瑞日初迟，绪风乍暖，千花百草争香。
瑶池路稳，阆苑春深，云树水殿相望。
柳曲沙平，看尘随青盖，絮惹红妆。
卖酒绿阴傍。
无人不醉春光。
有十里笙歌，万家罗绮，身世疑在仙乡。
行乐知无禁，五侯半隐少年场。


rhythmic: 卓牌儿・卓牌子
author: 万俟咏
content:
东风绿杨天，如画出、清明院宇。
玉艳淡泊，梨花带月，胭脂零落，海棠经雨。
单衣怯黄昏，人正在、珠帘笑语。
相并戏蹴秋千，共携手、同倚栏干，暗香时度。
翠窗绣户。
路缭绕、潜通幽处。
断魂凝伫。
嗟不似飞絮。
闲闷闲愁，难消遣、此日年年意绪。


rhythmic: 木兰花慢
author: 万俟咏
content:
恨莺花渐老，但芳草、绿汀洲。
纵岫壁千寻，榆钱万叠，难买春留。
梅花向来始别，又匆匆，结子满枝头。
门外垂杨岸侧，画桥谁系兰舟。
悠悠。
岁月如流。
叹水覆、杳难收。
凭画阑，往往抬头举眼，都是春愁。


rhythmic: 芰荷香
author: 万俟咏
content:
小潇湘。
正天影倒碧，波面容光。
水仙朝罢，间列绿盖红幢。
吹风细雨，荡十顷、清香。
人在水精中央。
霜绡雾，襟袂收凉。
款放轻舟闹红里，有晴蜓点水，交颈鸳鸯。
翠阴密处，曾觅相并青房。
晚霞散绮，泛远净、一叶鸣榔。


rhythmic: 别瑶姬慢・忆瑶姬
author: 万俟咏
content:
可惜香红。
又一番骤雨，几阵狂风。
霎时留不往，便夜来和月，飞过帘栊。
离愁未了，酒病相仍，便堪此恨中。
片片随、流水斜阳去，各自西东。
又还是、九十春光，误双飞蝶，并采游峰。
人生能几许，细算来何物，得似情浓。


rhythmic: 念奴娇
author: 田为
content:
嫩冰未白，被霜风换却，满院秋色。
小阁深沈围坐促，初拥红炉宜窄。
帘密收香，窗明迟夜，砚冷凝新滴。
无人知道，个中多少岑寂。
翻念一枕高唐，当年仙梦觉，难寻消息。
睡起微醒衣袖重，不管腰支犹索。
旋暖银簧，时添酥字，笋玉寒无力。
如今肠断，暮云依旧凝碧。


rhythmic: 探春・探春慢
author: 田为
content:
小雨分山，断云镂日，丹青难状清晓。
柳眼窥晴，梅妆迎暖，林外幽禽啼早。
烟径润如酥，正浓淡遥看堤草。
望中新景无穷，最是一年春好。
骄马黄金络脑。
争探得东君，何处先到。
万盏飞觞，千金倚玉，不肯轻辜年少。


rhythmic: 惜黄花慢
author: 田为
content:
雁空浮碧，印晓月，露洗重阳天气。
望极楼外，淡烟半隔疏林，掩映断桥流水。
黄金篱畔白衣人，更谁会、渊明深意。
晚风底。
落日乱鸿，飞起无际。
情多对景凄凉，念旧赏，步屐登高迢递。
兴满东山，共携素手持杯，劝泛玉浆云蕊。
此时霜鬓欲归心，谩老尽、悲秋情味。


rhythmic: 江神子慢・江城子慢
author: 田为
content:
玉台挂秋月。
铅素浅，梅花傅香雪。
冰姿洁。
金莲衬、小小凌波罗袜。
雨初歇。
楼外孤鸿声渐远，远山外、行人音信绝。
此恨对语犹难，那堪更寄书说。
教人红销翠减，觉衣宽金缕，都为轻别。
太情切。
消魂处、画角黄昏时节。
声呜咽。


rhythmic: 转调二郎神・二郎神
author: 徐伸
content:
闷来弹雀，又搅破、一帘花影。
谩试著春衫，还思纤手，熏彻金炉烬冷。
动是愁多如何向，但怪得、新来多病。
想旧日沈腰，而今潘鬓，不堪临镜。
重省。
别时泪滴，罗衣犹凝。
料为我厌厌，日高慵起，长托春酲未醒。


rhythmic: 喜迁莺
author: 江汉
content:
升平无际。
庆八载相业，君臣鱼水。
镇抚风，调燮精神，合是圣朝房魏。
凤山政好，还被画毂朱轮催起。
按锦辔。
映玉带金鱼，都人争指。
丹陛。
常注意。
追念裕陵，元佐今无几。
绣衮香浓，鼎槐风细。
荣耀满门朱紫。
四方具瞻师表，尽道一夔足矣。
运花笔，又管领年年，烘春桃李。


rhythmic: 喜迁莺
author: 赵温之
content:
琼姿冰体。
料莹光乍傅，广寒宫里。
北陆寒深，南园春先，此後万花方起。
翦霞斗萼，栽芯砌□，天与高致。
大潇洒，最宜雪宜月，宜亭宜水。
好是。
天涯庾岭上，万珠浮动香千里。
写横斜，鬟插垂袅，占尽秀骨清意。
醉魂易醒，吟兴信来，佳思无际。
为传语，向东风，甘使无言桃李。


rhythmic: 念奴娇
author: 王庭
content:
少年时节，见皇州灯火，衣冠朝市。
天汉桥边瞻凤辇，帘幕千家垂地。
人似神仙，身游佛国，谪堕红尘里。
如今憔悴，渐无往岁欢味。
此夜帝里喧传，太平祥瑞，有街头人醉。
更值端门新又起，楼阙千兵严卫。
朝野多欢，边庭初静，歌舞方腾沸。
良宵好景，异时多少遗事。


rhythmic: 满庭芳
author: 王庭
content:
颓玉成山，倾江作酒，醉来莫问升沈。
少年狂怪，应笑老婆心。
也会东涂西抹，行穿过、柳陌花阴。
诚何用，腰龟左顾，犹待铸黄金。
如今。
回首处，青楼缥缈，朱箔重深。
叹江海飘零，离恨难禁。
好在铜梁玉垒，将军骑、他日重临。
归来看，文君未老，相对抚鸣琴。


rhythmic: 满庭芳
author: 王庭
content:
宿雨初收，晚风微度，万家帘卷青烟。
暗尘随马，人物似神仙。
试问天公借月，天须放、明月教圆。
应移下，广寒宫殿，灯火接星躔。
卢川。
元古郡，当时太守，宾从俱贤。
到如今井邑，歌吹喧阗。
花下红妆卖酒，时相遇、曲水桥边。
谁知道，山城父老，重见中兴年。


rhythmic: 满庭芳
author: 王庭
content:
东阁官梅，玉栏朱槛，未如山馆疏篱。
水边竹外，斜出两三枝。
最好西湖月下，林处士、著意吟时。
何须说，扬州旧日，何逊更能诗。
谁知。
深雪里，玉妃粲粲，初下瑶池。
笑人间春色，只在桃蹊。
紫燕黄鹂解语，来时但、青实离离。
争知道，调羹附鼎，终得近丹墀。


rhythmic: 雨霖铃
author: 王庭
content:
琼楼玉宇。
满人寰似、海边洲渚。
蓬莱又还水浅，鲸涛静见，银宫如许。
紫极鸣筲声断，望霓舟何处。
待夜深、重倚层霄，认得瑶池广寒路。
郢中旧曲谁能度。
恨歌声、响入青云去。
西湖近时绝唱，总不道、月梅盐絮。
暗想当年宾从，毫端有惊人句。
谩说枚叟邹生，共作梁园赋。


rhythmic: 水调歌头
author: 朱敦儒
content:
当年五陵下，结客占春游。
红缨翠带，谈笑跋马水西头。
落日经过桃叶，不管插花归去，小袖挽人留。
换酒春壶碧，脱帽醉青楼。
楚云惊，陇水散，两漂流。
如今憔悴，天涯何处可消忧。
长揖飞鸿旧月。
不知今夕烟水，都照几人愁。
有泪看芳草，无路认西州。


rhythmic: 水调歌头
author: 朱敦儒
content:
白日去如箭，达者惜分阴。
问君何苦，长抱冰炭利名心。
冀望封侯一品，侥升仙三岛，不死解烧金。
听取百年曲，三叹有遗音。
会良朋，逢美景，井频斟。
昔人已矣，松下泉底不如今。
幸遇重阳佳节，高处红萸黄菊，好把醉乡寻。
澹澹飞鸿没，千古共销魂。


rhythmic: 水调歌头
author: 朱敦儒
content:
偏赏中秋月，从古到如今。
金风玉露相间，别做一般清。
是处帘栊争卷，谁家管弦不动，乐世足欢情。
莫指关山路，空使翠蛾颦。
水精盘，鲈鱼脍，点新橙。
鹅黄酒暖，纤手传杯任频斟。
须惜晓参横後，直到来年今夕，十二数亏盈。
未必来年看，得似此回明。


rhythmic: 水调歌头
author: 朱敦儒
content:
平生看明月，西北有高楼。
如今羁旅，常叹茅屋暗悲秋。
闻说吴淞江上，有个垂虹亭好，结友漾轻舟。
记得蓬莱路，端是旧曾游。
趁黄鹄，湖影乱，海光浮。
绝尘胜处，合是不数白苹洲。
何物陶朱张翰，劝汝橙齑鲈脍，交错献还酬。
寄语梅仙道，来岁肯同不。


rhythmic: 水调歌头
author: 朱敦儒
content:
天宇著垂象，日月共回旋。
因何明月，偏被指点古来传。
浪语修成七宝，漫说霓裳九奏，阿姊最婵娟。
愤激书青奏，伏愿听臣言。
诏六丁，驱狡兔，屏痴蟾。
移根老桂，种在历历白榆边。
深锁广寒宫殿，不许娥歌舞，按次守星躔。
永使无亏缺，长对日团圆。


rhythmic: 水调歌头
author: 朱敦儒
content:
中秋一轮月，只和旧青冥。
都缘人意，须道今夕别般明。
是处登临开宴，争看吴歌楚舞，沈醉倒金尊。
各自心中事，悲乐几般情。
烛摧花，鹤警露，忽三更。
舞茵未卷，玉绳低转便西倾。
认取眼前流景，试看月归何处，因甚有亏盈。
我自阖门睡，高枕笑浮生。


rhythmic: 桂枝香
author: 朱敦儒
content:
春寒未定。
是欲近清明，雨斜风横。
深闭朱门，尽日柳摇金井。
年光自趁飞花紧。
奈幽人、雪添双鬓。
谢山携妓，黄垆贳酒，旧愁慵整。
念壮节、漂零未稳。
负九江风笛，五湖烟艇。
起舞悲歌，泪眼自看清影。
新莺又向愁时听。
把人间、如梦深省。
旧溪鹤在，寻云弄水，是事休问。


rhythmic: 水龙吟
author: 朱敦儒
content:
放船千里凌波去。
略为吴山留顾。
云屯水府，涛随神女，九江东注。
北客翩然，壮心偏感，年华将暮。
念伊嵩旧隐，巢由故友，南柯梦、遽如许。
回首妖氛未扫，问人间、英雄何处。
奇谋报国，可怜无用，尘昏白羽。
铁锁横江，锦帆冲浪，孙郎良苦。
但求敲桂棹，悲吟梁父，泪流如雨。


rhythmic: 水龙吟
author: 朱敦儒
content:
晓来极目同云，暧空降雪花零乱。
平生尘想，老来俗状，都齐惊散。
玉凤凌霄，素虬横海，一杯相劝。
任霓裳学舞，梅妆作面，终不似、天裁翦。
正是年华美满。
斗迎春、巧飞钗燕。
冲寒醉眼，倚空长揖，群仙笑粲。
说道瑶池，有人来报，西真开宴。
便争回蕊佩，高驰羽驾，卷东风转。


rhythmic: 念奴娇
author: 朱敦儒
content:
见梅惊笑，问经年何处，收香藏白。
似语如愁，却问我、何苦红尘久客。
观里栽桃，仙家种杏，到处成疏隔。
千林无伴，澹然独傲霜雪。
且与管领春回，孤标争肯接、雄蜂雌蝶。
岂是无情，知受了、多少凄凉风月。
寄驿人遥，和羹心在，忍使芳尘歇。
东风寂寞，可怜谁为攀折。


rhythmic: 念奴娇
author: 朱敦儒
content:
插天翠柳，被何人，推上一轮明月。
照我藤床凉似水，飞入瑶台琼阙。
雾冷笙箫，风轻环佩，玉锁无人掣。
闲云收尽，海光天影相接。
谁信有药长生，素娥新炼就、飞霜凝雪。
打碎珊瑚，争似看、仙桂扶疏横绝。
洗尽凡心，满身清露，冷浸萧萧发。
明朝尘世，记取休向人说。


rhythmic: 念奴娇
author: 朱敦儒
content:
晚凉可爱，是黄昏人静，风生苹叶。
谁作秋声穿细柳，初听寒蝉凄切。
旋采芙蓉，重熏沈水，暗里香交彻。
拂开冰簟，小床独卧明月。
老来应免多情，还因风景好，愁肠重结。
可惜良宵人不见，角枕兰衾虚设。
宛转无眠，起来闲步，露草时明灭。
银河西去，画楼残角呜咽。


rhythmic: 念奴娇
author: 朱敦儒
content:
老来可喜，是历遍人间，谙知物外。
看透虚空，将恨海愁山，一时碎。
免被花迷，不为酒困，到处惺惺地。
饱来觅睡，睡起逢场作戏。
休说古往今来，乃翁心里，没许多般事。
也不蕲仙不佞佛，不学栖栖孔子。
懒共贤争，从教他笑，如此只如此。
杂剧打了，戏衫脱与呆底。


rhythmic: 念奴娇
author: 朱敦儒
content:
素秋天气，是登山临水，昔人悲处。
我遇清时无个事，好约莺迁鸿翥。
旋整兰舟，多携芳酝，笑里轻帆举。
松江缆月，望云飞棹延伫。
别乘文雅风流，新词光万丈，珠连锦聚。
恨不同游，指浩渺、玉宇琼楼相付。
桂子收香，蟾辉采露，暂辍尊前舞。
丝囊封寄，倩他双翠衔去。


rhythmic: 念奴娇
author: 朱敦儒
content:
腊回春近，正日添宫线，香传梅驿。
玉律冰壶此际显，天与奇才英识。
贯日孤忠，凌云独志，曾展回天力。
功名由命，等闲却铩鸾翮。
谁信夫子如今，眠云情意稳，风尘机息。
邂逅初心得计处，伊水鸥闲波碧。
但恐天教，经纶缘在，未遂紫烟客。
君王图旧，看公归觐京国。


rhythmic: 念奴娇
author: 朱敦儒
content:
放船纵棹，趁吴江风露，平分秋色。
帆卷垂虹波面冷，初落萧萧枫叶。
万顷琉璃，一轮金鉴，与我成三客。
碧空寥阔，瑞星银汉争白。
深夜悄悄鱼龙，灵旗收暮霭，天光相接。
莹澈乾坤，全放出、叠玉层冰宫阙。
洗尽凡心，相忘尘世，梦想都销歇。
胸中云海，浩然犹浸明月。


rhythmic: 苏武慢
author: 朱敦儒
content:
枕海山横，陵江潮去，雉堞秋风残照。
闲寻桂子，试听菱歌，湖上晚来凉好。
几处兰舟，采莲游女，归去隔花相恼。
奈长安不见，刘郎已老，暗伤怀抱。
谁信得、旧日风流，如今憔悴，换却五陵年少。
逢花倒，遇酒坚辞，常是懒歌慵笑。


rhythmic: 洞仙歌
author: 朱敦儒
content:
今年生日，庆一百省岁。
喜趁烧灯作欢会。
问先生有甚，阴德神丹，霜雪里、鹤在青松相似。
总无奇异处，只是天然，冷澹寻常旧家计。
探袖弄明珠，满眼儿孙，一壶酒、□向花间长醉。
且落魄、装个老人星，共野叟行歌，太平时世。


rhythmic: 洞仙歌
author: 朱敦儒
content:
风流老峭，负不群奇表。
弹指超凡怎由教。
把俗儒故纸，推向一边，三界外、寻得一场好笑。
尘缘无处，应见宰官，苦行公心众难到。
这功名富贵，有也寻常，管做得、越古超今神妙。
待接得、众生总成佛，向酒肆淫房，再逞年少。


rhythmic: 洞仙歌
author: 朱敦儒
content:
何人不爱，是江梅红绽。
雪野寒空冻云晚。
照清溪绰约，粉艳先春，包绛萼、姑射冰肌自暖。
上林花万品，都借风流，国色天香任欣羡。
共素娥青女，一笑相逢，人不见、悄悄霜宫月殿。
想乘云、是在玉皇前，粲蕊佩明，侍清都燕。


rhythmic: 满庭芳
author: 朱敦儒
content:
鹏海风波，鹤巢云水，梦残身寄尘寰。
老来穷健，无闷也无欢。
随分饥餐困睡，浑忘了、秋热春寒。
清平世，闲人自在，乘兴访溪山。
渔竿。
要老伴，浮江载酒，舣棹观澜。
倩轻鸥假道，白鹭随轩。
直到垂虹亭上，惊怪我、却做仙官。
中秋月，披襟四顾，不似在人间。


rhythmic: 满庭芳
author: 朱敦儒
content:
花满金盆，香凝碧帐，小楼晓日飞光。
有人相伴，开镜点新妆。
脸嫩琼肌著粉，眉峰秀、波眼宜长。
云鬟就，玉纤溅水，轻笑换明。
檀郎。
犹恣意，高凤枕，慵下银床。
问今日何处，斗草寻芳。
不管馀酲未解，扶头酒、亲捧瑶觞。
催人起，雕鞍翠，乘露看姚黄。


rhythmic: 满江红
author: 朱敦儒
content:
竹翠阴森，寒泉浸、几峰奇石。
销畏日、溪蒲呈秀，水蕉供碧。
筠簟平铺光欲动，纱高挂空无色。
似月明、苹叶起秋风，潇湘白。
不敢笑，红尘客。
争肯羡，神仙宅。
且披襟脱帽，自适其适。
靖节窗风犹有待，本初朔饮非长策。
怎似我、心闲便清凉，无南北。


rhythmic: 风流子
author: 朱敦儒
content:
吴越东风起，江南路，芳草绿争春。
倚危楼纵目，绣帘初卷，扇边寒减，竹外花明。
看西湖、画船轻泛水，茵幄稳临津。
嬉游伴侣，两两携手，醉回别浦，歌遏南云。
有客愁如海，江山异，举目暗觉伤神。
空想故园池阁，卷地烟尘。


rhythmic: 望海潮
author: 朱敦儒
content:
嵩高维岳，图书之渊，西都二室三川。
神鼎定金，麟符刻玉，英灵未称河山。
谁再整乾坤。
是挺生真主，浴日开天。
御归梁苑，驾回汾水凤楼闲。
升平运属当千。
眷凝旒暇日，西顾依然。
银汉诏虹，瑶台赐碧，一新瑞气祥烟。
重到帝居前。
怪鹊桥龙阙，飞下人间。
父老欢呼，翠华来也太平年。


rhythmic: 芰荷香
author: 朱敦儒
content:
远寻花。
正风亭霁雨，烟浦移沙。
缓提金勒，路拥桃叶香车。
凭高帐饮，照羽觞、晚日横斜。
六朝浪语繁华。
山围故国，绮散馀霞。
无奈尊前万里客，叹人今何在，身老天涯。
壮心零落，怕听叠鼓掺挝。
江浮醉眼，望浩渺、空想灵槎。


rhythmic: 沁园春
author: 朱敦儒
content:
七十衰翁，告老归来，放怀纵心。
念聚星高宴，围红盛集，如何著得，华发陈人。
勉意追随，强颜陪奉，费力劳神恐未真。
君休怪，近频辞雅会，不是无情。
岩扃。
旧菊犹存。
更松偃、梅疏新种成。
爱静窗明几，焚香宴坐，闲调绿绮，默诵黄庭。
莲社轻舆，雪溪小棹，有兴何妨寻弟兄。
如今且，花迷酒困，心迹双清。


rhythmic: 卜算子慢
author: 朱敦儒
content:
凭高望远，云断路迷，山簇暮寒凄紧。
兰菊如斯，燕子怎知秋尽。
想闺中、锦换新翻晕。
自解佩匆匆散後，鸳鸯到今难问。
只得愁成病。
是悔上瑶台，误留金枕。
不忍相忘，万里再寻音信。
奈飘风、不许蓬莱近。
又一番、冻雨凄凉，送归鸿成阵。


rhythmic: 蓦山溪
author: 朱敦儒
content:
邻家相唤，酒熟闲相过。
竹径引篮舆，会乡老、吾曹几个。
沈家姊妹，也是可怜人，回巧笑，发清歌，相间花间坐。
高谈阔论，无可无不可。
幸遇太平年，好时节、清明初破。
浮生春梦，难得是欢娱，休要劝，不须辞，醉便花间卧。


rhythmic: 蓦山溪
author: 朱敦儒
content:
琼蔬玉蕊。
久寄清虚里。
春到碧溪东，下白云、寻桃问李。
弹簧吹叶，懒傍少年场，遗楚佩，觅秦箫，踏破青鞋底。
河桥酒熟，谁解留侬醉。
两袖拂飞花，空一春、凄凉憔悴。
东风误我，满帽洛阳尘，唤飞鸿，遮落日，归去烟霞外。


rhythmic: 蓦山溪
author: 朱敦儒
content:
西真姊妹。
只这梅花是。
乘醉下瑶池，粉燕支、何曾梳洗。
冰姿素艳，无意压群芳，独自笑，有时愁，一点心难寄。
雪添蕊佩。
霜护盈盈泪。
尘世悔重来，梦凄凉，玉楼十二。
教些香去，说与惜花人，云黯澹，月朦胧，今夜谁同睡。


rhythmic: 蓦山溪
author: 朱敦儒
content:
夜来雨过，桃李将开遍。
策杖引儿童，也学人、随莺趁燕。
青天许大，多少好风光，一岁去，一春来，只恁空扰乱。
西池琼苑。
游赏人何限。
玉勒拥朱轮，各骋些、新欢旧怨。
都齐醉也，说甚是和非，我笑他，他不觉，花落春风晚。


rhythmic: 蓦山溪
author: 朱敦儒
content:
元来尘世。
放著希奇事。
行到路穷时，果别有、真山真水。
登临任意，随步白云生，三秀草，九花藤，满袖琼瑶蕊。
何须麴老，浩荡心常醉。
唱个快活歌，更说甚、黄梁梦里。
苍颜华发，只是旧时人，不动步，却还家，处处新桃李。


rhythmic: 蓦山溪
author: 朱敦儒
content:
东风不住。
几阵黄梅雨。
风外晓莺声，怨飘零、花残春暮。
鸳鸯散後，供了十年愁，怀旧事，想前欢，忍记丁宁语。
尘昏青镜，休照孤鸾舞。
烟锁凤楼空，问吹箫、人今何处。
小窗惊梦，携手似平生，阳台路。
行云去。
目断山无数。


rhythmic: 蓦山溪
author: 朱敦儒
content:
西江东去，总是伤时泪。
北陆日初长，对芳尊、多悲少喜。
美人去後，花落几春风，杯漫洗。
人难醉。
愁见飞灰细。
梅边雪外。
风味犹相似。
迤逦暖乾坤，仗君主、雄风英气。
吾曹老矣，端是有心人、追剑履。
辞黄绮。
珍重萧生意。


rhythmic: 念奴娇
author: 朱敦儒
content:
别离情绪，奈一番好景，一番悲戚。
燕语莺啼人乍远，还是他乡寒食。
桃李无言，不堪攀折，总是风流客。
东君也自，怪人冷淡踪迹。
花艳草草春工，酒随花意薄，疏狂何益。
除却清风并皓月，脉脉此情谁识。
料得文君，重帘不卷，且等闲消息。
不如归去，受他真个怜惜。


rhythmic: 水龙吟
author: 周紫芝
content:
黄金双阙横空，望中隐约三山眇。
春皇欲降，渚烟收尽，青虹正绕。
日到层宵，九枝光满，普天俱照。
看海中桃熟，云幡绛节，冉冉度、沧波渺。
遥想建章宫阙，□熏风、月寒清晓。
红鸾影上，云韶声里，蒙天一笑。
万国朝元，百蛮款塞，太平多少。
听尧云深处，人人尽祝，似天难老。


rhythmic: 水龙吟
author: 周紫芝
content:
楚山千叠浮空，楚云只在巫山往。
鸾飞凤舞，当时空记，梦中奇语。
晓日瞳，夕阳零乱，袅红萦素。
问如今依旧，霏霏冉冉，知他为、谁朝暮。
玉佩烟鬟飞动，炯星眸、人间相遇。
嫣然一笑，阳城下蔡，尽成惊顾。
蕙帐春浓，兰衾日暖，未成行雨。
但丁宁莫似，阳台梦断，又随风去。


rhythmic: 水龙吟
author: 周紫芝
content:
楚山木落风高，暮云黯黯孤容瘦。
天晴似洗，明霞消尽，玉峦排秀。
九凤飞来，五云深处，一时轻矫。
恨三山不见，六鳌去後，天空远，人将老。
堪笑此生如寄，信扁舟、来江表。
望中愁眼，依稀犹认，数峰林杪。
万里东南，跨江云梦，此情多少。
问何时还我，千岩万壑，卧霜天晓。


rhythmic: 水调歌头
author: 周紫芝
content:
白发三千丈，双鬓不胜垂。
人间忧喜如梦，老矣更何之。
蘧玉行年过了，未必如今俱是，五十九年非。
拟把彭殇梦，分付与痴儿。
君莫羡，客起舞，寿琼卮。
此生但愿，长遣猿鹤共追随。
金印借令如斗，富贵那能长久，不饮竟何为。
莫问蓬莱路，从古少人知。


rhythmic: 水调歌头
author: 周紫芝
content:
濯锦桥边月，几度照中秋。
年年此夜清景，伴我与君游。
万里相随何处，看尽吴波越嶂，更向古徐州。
应为霜髯老，西望倚黄楼。
天如水，云似扫，素魂流。
不知今夕何夕，相对语羁愁。
故国归来何事，记易南枝惊鹊，还对玉蟾羞。
踏尽疏桐影，更复为君留。


rhythmic: 水调歌头
author: 周紫芝
content:
岁晚念行役，江阔渺风烟。
六朝文物何在，回首更凄然。
倚尽危楼杰观，暗想琼枝璧月，罗袜步承莲。
桃叶山前鹭，无语下寒滩。
潮寂寞，浸孤垒，涨平川。
莫愁艇子何处，烟树杳无边。
王谢堂前双燕，空绕乌衣门巷，斜日草连天。
只有台城月，千古照婵娟。


rhythmic: 水调歌头
author: 周紫芝
content:
落日在烟树，云水两空。
澹霞消尽，何事依约有微红。
湖上晚来风细，吹尽一天残雨，苍翠湿千峰。
谁遣长空月，冷浸玉壶中。
问明月，应解笑，白头翁。
不堪老去，依旧临水照衰容。
良夜几横烟棹，独倚危墙西望，目断远山重。
但恨故人远，此乐与谁同。


rhythmic: 潇湘夜雨・满庭芳
author: 周紫芝
content:
楼上寒深，江边雪满，楚台烟霭空。
一天飞絮，零乱点孤篷。
似我华颠雪领，浑无定、漂泊孤踪。
空凄黯，江天又晚，风袖倚蒙茸。
吾庐，犹记得，波横素练，玉做寒峰。
更短坡烟竹，声碎玲珑。
拟问山阴旧路，家何在、水远山重。
渔蓑冷，扁舟梦断，灯暗小窗中。


rhythmic: 潇湘夜雨・满庭芳
author: 周紫芝
content:
晓色凝暾，霜痕犹浅，九天春意将回。
隔年花信，先已到江梅。
沈水烟浓如雾，金波满、红袖双垂。
仙翁醉，问春何处，春在玉东西。
瑶台。
人不老，还从东壁，来步天墀。
且细看八砖，花影迟迟。
会见朱颜绿鬓，家长近、咫尺天威。
君知否，天教雨露，常满岁寒枝。


rhythmic: 潇湘夜雨・满庭芳
author: 周紫芝
content:
江绕淮城，云昏楚观，一枝烟笛谁横。
晓风吹帽，霜日照人明。
暗恼潘郎旧恨，应追念、菊老残英。
秋空晚，茱萸细拈，为谁倾。
人间，真梦境，新愁未了，绿鬓星星。
问明年此会，谁寄幽情。
倚尽一楼残照，何妨更、月到帘旌。
凭阑久，歌君妙曲，谁是米嘉荣。


rhythmic: 潇湘夜雨・满庭芳
author: 周紫芝
content:
楚尾江横，斗南山秀，辋川谁画新图。
几时天际，平地出方壶。
应念江南倦客，家何在、飘泊江湖。
天教共，银涛翠壁，相伴老人娱。
长淮，看不尽，风帆落处，天在平芜。
算人间此地，岂是穷途。
好与婆娑尽日，应须待、月到金枢。
山中饮，从教笑我，白首醉模糊。


rhythmic: 满江红
author: 周紫芝
content:
寂寂江天，雪又满、晚来风急。
空懊恨、散盐飞絮，未成轻集。
万里长空飞不到，珠帘卷尽还羞入。
问向晚、谁欲画渔莎，寒江立。
天黯淡，催残日。
波浩渺，添寒力。
又何如聊遣，舞衣红湿。
好与月娥临晚砌，莫教先放梅花拆。
便准拟、一醉广寒宫，千山白。


rhythmic: 永遇乐
author: 周紫芝
content:
槐幄如云，燕泥犹湿，雨馀清暑。
细草摇风，小荷擎雨，时节还端午。
碧罗窗底，依稀记得，闲系翠丝烟缕。
到如今、前欢如梦，还对彩绦无语。
榴花半吐，金刀犹在，往事更堪重数。
艾虎钗头，菖蒲酒里，旧约浑无据。
轻衫如雾，玉肌似削，人在画楼深处。
想灵符、无人共带，翠眉暗聚。


rhythmic: 蓦山溪
author: 周紫芝
content:
月眉星眼，阆苑真仙侣。
娇小正笄年，每当筵、愁歌怕舞。
水亭烟树，春去已无踪，桃源路。
知何处。
往事如风絮。
如今闻道，误剪香云缕，闲系小乌纱，更无心、浅匀深注。
三山路杳，终不是人间，知谁与。
吹箫女。
共驾青鸾去。


rhythmic: 洞仙歌
author: 周紫芝
content:
江梅吹尽，更幽兰香度。
可惜浓春为谁住。
最嫌他、无数轻薄桃花，推不去，偏守定、东风一处。
病来应怕酒，□眼常醒，老去羞春似无语。
准拟强追随，管领风光，人生只、欢期难预。
纵留得、梨花做寒食，怎吃他朝来，这般风雨。


rhythmic: 贺新郎
author: 周紫芝
content:
白首归何晚。
笑一椽、天教负与，楚江南岸。
门外春山晚无数，只有匡庐似染。
但想像、红妆不见。
谁念香山当日事，漫青衫、泪湿人谁管。
歌旧曲，空凄怨。
将军未老身归汉。
算功名、过了唯有，古词尘满。
谁似渊明拚得老，饱看云山万点。
况此老、斜川不远。
终待我他年自，剪黄花、一酹重阳盏。
君为我，休辞劝。


rhythmic: 花心动
author: 李弥逊
content:
水馆风亭，晚香浓、一番荷芰经雨。
簟枕乍闲，襟裾初试，散尽满轩袢暑。
断云却送轻雷去，疏林外、玉钩微吐。
夜未阑，秋生败叶，暗催庭树。
天上佳期久阻。
星河畔，仙车缥缈云路。
旧恨未平，幽欢难驻，洒落半天风露。


rhythmic: 一寸金
author: 李弥逊
content:
仙李盘根，自有云仍霭芳裔。
更留雨霜皮，临风玉树，紫髯丹颊，长生久视。
鹤帐琅书至。
长庚梦、当年暗记。
佳辰近，回首西风，渐喜秋英弄霜蕊。
暂卷双旌，鸣金吹竹，萱堂伴新戏。
对璧月流光，屏山供翠，碧云乍合，飞觞如缀。
早晚岩廊侍。


rhythmic: 花心动
author: 李弥逊
content:
红日当楼，绣屏开、风舞花随步。
绛拂佩兰，香染妆梅，彷佛紫烟真侣。
雪消池馆年年会，玻璃泛、小槽新注。
弄箫语。
云未彻，暖回芳树。
瑶检曾寿缕。
好系日萦春，驭鸾深驻。
桂殿影寒，蓬山波阔，未似彩衣庭户。
坐看鹤鬓云来戏，重重拜、天阶雨露。


rhythmic: 十样花
author: 李弥逊
content:
陌上风光浓处。
第一寒梅先吐。
待得春来也，香销减，态凝伫。
百花休谩妒。
陌上风光浓处。
繁杏枝头春聚。
艳态最娇娆，堪比并，东邻女。
红梅何足数。
陌上风光浓处。
日暖山樱红露。
结子点朱唇，花谢後，君看取。
流莺偏嘱付。
陌上风光浓处。
忘却桃园归路。
洞口水流迟，香风动，红无数。
吹愁何处去。
陌上风光浓处。
最是海棠风措。
翠袖衬轻红，盈盈泪，怨春去。
黄昏微带雨。
陌上风光浓处。
自有花王为主。
富艳压群芳，蜂蝶戏，燕莺语。
东君都付与。
陌上风光浓处。
红药一番经雨。
把酒绕芳丛，花解语。


rhythmic: 水调歌头
author: 王以宁
content:
岁晚橘洲上，老叶舞愁红。
西山光翠，依旧影落酒杯中。
人在子亭高处，下望长沙城郭，猎猎酒帘风。
远水湛寒碧，独钓绿蓑翁。
怀往事，追昨梦，转头空。
孙郎前日，豪健颐指五都雄。
起拥奇才剑客，十万银戈赤帻，歌鼓壮军容。
何似裴相国，谈道老圭峰。


rhythmic: 水调歌头
author: 王以宁
content:
大别我知友，突兀起西州。
十年重见，依旧秀色照清眸。
常记鲒狂客，邀我登楼雪霁，杖策拥羊裘。
山吐月千仞，残夜水明楼。
黄粱梦，未觉枕，几经秋。
与君邂逅，相逐飞步碧山头。
举酒一觞今古，叹息英雄骨冷，清泪不能收。
鹦鹉更谁赋，遗恨满芳洲。


rhythmic: 满庭芳
author: 王以宁
content:
山耸方壶，潮通碧海，江东自昔名家。
玉真仙子，佩粲朝霞。
一种天香胜味，笑杨梅、不数枇杷。
难模写，牟尼妙质，光透紫丹砂。
咨嗟。
如此辈，不知何为，留滞天涯。
料甘心远引，无意纷华。
一任姚黄魏紫，供吟赏、银烛笼纱。
南游士，日餐千颗，不愿九霞车。


rhythmic: 满庭芳
author: 王以宁
content:
千古南阳，刘郎乡国，依约楚俗秦风。
英姿豪气，耆旧笑谈中。
佩来从帝所，许洲花、潭菊从容。
霜秋晓，凉生日观，极目送飞鸿。
主公。
天下士，挥豪万字，一饮千锺。
醉高歌起舞，唤醒人龙。
我自人间漫浪，平生事、南北西东。
辞公去，寒眸激电，曾识小安丰。


rhythmic: 满庭芳
author: 王以宁
content:
五十七年，侵寻老矣，小庵初筑林。
故人相过，喜雪舞祥。
遍野跳珠浅玉，纵儿童、收满金瓶。
明年待，洗光银海，袖手看升平。
先生。
齐物久，蚁丘罢战，蜗角休征。
趁尊前身健，有酒须倾。
随分村歌社舞，何须问、武宿文星。
忘怀矣，未能忘酒，相与醉忘形。


rhythmic: 满庭芳
author: 王以宁
content:
千古黄州，雪堂奇胜，名与赤壁齐高。
竹楼千字，笔势压江涛。
笑问江头皓月，应曾照、今古英豪。
菖蒲酒，尊无恙，聊共访临皋。
陶陶。
谁晤对，粲花吐论，宫锦纫袍。
借银涛雪浪，一洗尘劳。
好在江山如画，人易老、双鬓难。
升平代，凭高望远，当赋反离骚。


rhythmic: 蓦山溪
author: 王以宁
content:
平山堂上，侧盏歌南浦。
醉望五州山，渺千里、银涛东注。
钱郎英远，满腹贮精神，窥素壁，墨栖鸦，历历题诗处。
风裘雪帽，踏遍荆湘路。
回首古扬州，沁天外、残霞一缕。
德星光次，何日照长沙，渔夫曲，竹枝词，万古歌来暮。


rhythmic: 蓦山溪
author: 王以宁
content:
雕弓绣帽。
戏马秦淮道。
风入马啼轻，曾踏遍、淮堤芳草。
飞英点点，春事已阑珊，风雨横，别离多，断送英雄老。
功名终在，休惜芳尊倒。
谈笑下燕云，看千里、风驱电扫。
男儿此事，莫待鬓丝棼，汉都护，万年觞，玉殿春风早。


rhythmic: 念奴娇
author: 王以宁
content:
天工何意，碎琼玉佩，书空千尺。
箬笠蓑衫扁舟下，淮口烟林如织。
飞观嶙峋，子亭突兀，影浸澄淮碧。
纶巾鹤氅，是谁独笑携策。
遥想易水燕山，有人方醉赏，六花如席。
云重天低酣歌罢，胆壮乾坤犹窄。
射雉归来，铁鳞十万，踏碎千山白。
紫箫声断，唤回春满南陌。


rhythmic: 念奴娇
author: 王以宁
content:
云收天碧。
渐风高露冷，群喧初寂。
远浦归舟荒渡口，搴篷横棹堤侧。
一带澄江，十分蟾影，千里寒光白。
襟怀迎爽，有人独步携策。
遥想帘卷琼楼，凭阑凝望，此意知何极。
声断琴箫双凤驾，凌厉飞仙同籍。
问汉乘槎，采珠临海，往事空踪迹。
莫辞吟赏，终宵清景难得。


rhythmic: 念奴娇
author: 王以宁
content:
晚烟凝碧。
渐渔村山市，人归寂寂。
有客飞舟还顾访，应讶纶巾侧。
得意忘年，推诚投分，高论追元白。
英标逸气，笑予穷抱真策。
兴尽又复言归，秋风分袂，浩荡思无极。
咫尺昭山明翠壁，那知中隐咸籍。
说梦难听，闭门寻梦，肯念栖萍迹。
浪吟狂醉，几时还共重得。


rhythmic: 西江月慢
author: 吕渭老
content:
春风淡淡，清昼永、落英千尺。
桃杏散平郊，晴蜂来往，妙香飘掷。
傍画桥、煮酒青帘，绿杨风外，数声长笛。
记去年、紫陌朱门，花下旧相识。
向宝帕、裁书凭燕翼。
望翠阁、烟林似织。
闻道春衣犹未整，过禁烟寒食。
但记取、角枕情题，东窗休误，这些端的。
更莫待、青子绿阴春事寂。


rhythmic: 水龙吟
author: 吕渭老
content:
年年九月西湖，绣船继日笙箫拥。
五云深处，红帘一桁，语莺歌凤。
群玉峰头，影娥池畔，烟霞飞动。
认蓬瀛仙子，云程路远，贪人世、瑶池梦。
要看黄尘清海，戏真珠、麻姑清纵。
曲门自有，菊金芳砌，月篦浮栋。
子著宫桃，舞翻官柳，霞杯纤捧。
待明年更把，西风妙曲，按成新弄。


rhythmic: 水调歌头
author: 吕渭老
content:
解衣同一笑，聊复起厨烟。
醉乡何处，与君舒啸入壶天。
长怪时情狭隘，杯酒岂容我辈，不上谪仙船。
雅志念湖海，小艇一丝竿。
夜迢迢，灯烛下，几心闲。
平生得处，不在内外及中间。
点检春风欢计，惟有诗情宛转，馀事尽疏残。
彩笔题桐叶，佳句问平安。


rhythmic: 倾杯乐
author: 林季仲
content:
璧月初圆，彩云轻护，散雪叠冰凉馆。
张眉竞巧，赵瑟新成，整顿戏衫歌扇。
寿酒殷勤，娇语温柔，只愁杯浅。
正连山玉枕，回波瑶席，漏长更款。
良会久、细拥香肩，瑶庭闲步，共指渡河星点。
今朝此日，同祝卿卿，福寿禄星齐转。


rhythmic: 宴山亭・燕山亭
author: 王之道
content:
微雨斑斑，晕湿海棠，渐觉燕脂红褪。
迟日短垣，娇怯和风，摇曳一成春困。
玉软酴酥，扶不起、晚妆慵整。
愁恨。
对佳时媚景，可堪重省。
曾约小桃新燕，有蜂媒蝶使，为传芳信。
西蜀杜郎，东坡苏老，道也道应难尽。
一朵风流，雅称且、凤翘云鬓。


rhythmic: 风流子
author: 王之道
content:
扁舟南浦岸，分携处、鸣佩忆珊珊。
见十里长堤，数声啼，至今清泪，襟袖斓斑。
谁信道，沈腰成瘦减，潘鬓就衰残。
漫把酒临风，看花对月，不言拄笏，无绪凭阑。
相逢复相感，但凝情秋水，送恨春山。
应念马催行色，泥溅征衫。


rhythmic: 水调歌头
author: 王之道
content:
颢气遍寰宇，风露逼衣裘。
中秋昨夜，明月千里满西楼。
人道当年今日，海上骑鲸仙客，乘兴下瀛州。
雅志在扶世，来佐紫宸游。
庙堂上，须早计，要嘉谋。
牙床锦帐，三岁江北叹淹留。
好在蟹螯如臂，判取兵厨百斛，与客醉瑶舟。
待得蟠桃熟，相约访浮丘。


rhythmic: 水调歌头
author: 王之道
content:
湖上有佳色，黄菊傲霜秋。
一尊相属，谈咏彼此得无愁。
何处鲈鱼初荐，错俎金齑点脍，令我忆东州。
双鹭带斜日，飞下白苹洲。
晚风劲，吹残酒，袭破裘。
故人俱在，江左底事独淹留。
归去草堂侵夜，一点青荧灯火，得句可忘忧。
欲识无穷意，终日倚城楼。


rhythmic: 水调歌头
author: 王之道
content:
斜阳明薄暮，暗雨霁凉秋。
弱云狼藉，晚来风起，席卷更无留。
天外老蟾高挂，皎皎寒光照水，金璧共沈浮。
宾主一时杰，倾动庾公楼。
渡银汉，玉露，势欲流。
不妨吟赏，坐拥红袖舞还讴。
暗祝今宵素魄，助我清才逸气，稳步上瀛洲。
欲识瀛洲路，雄据六鳌头。


rhythmic: 水调歌头
author: 王之道
content:
琼树挂初日，珠箔卷清霜。
夜来溪上微雨，佳节过重阳。
共庆当年此际，曾见天麟协梦，华阀挂蓬桑。
人作鲁侯祝，俾尔寿而臧。
保疲瘵，旌德善，致吉祥。
会看报政，朝夕芝检趣徵黄。
不藉灵丹九转，不用蟠桃三窃，源远自流长。
愿借沧溟富，斟酌荐瑶觞。


rhythmic: 水调歌头
author: 王之道
content:
败屋拥破衲，惊飙漫飕。
不离当处人见，操慧上蓝游。
弹指九州四海，浪说其来云聚，其去等风休。
莫作袈裟看，吾道惯聃丘。
齐死生，同宠辱，泯春秋。
高名厚利，眇若天地一蜉蝣。
闲举前人公案，试问把锄空手，何似步骑牛。
会得个中语，净土在阎浮。


rhythmic: 水调歌头
author: 王之道
content:
暑雨湿修竹，凉吹入高檐。
鹭洲锺阜如画，霁色为纤。
槛外藕花无数，妆点休祥嘉应，不觉有秋炎。
谪仙堕人世，香雾郁重帘。
富才艺，强记览，三万签。
须信公侯有种，道义自相渐。
此去腰金佩玉，回视依莲泛水，岁月亦何淹。
称觞还戏彩，无惜醉厌厌。


rhythmic: 凤箫吟・芳草
author: 王之道
content:
雨溟。
年年今日，农夫共卜新丰。
登高随处好，银瓶突兀，南峙对三公。
真珠露菊，更芙蓉、照水匀红。
但华发衰颜，不堪频鉴青铜。
相逢。
行藏休借问，且徘徊、目送飞鸿。
十年湖海，千里云山，几番残照凄风。


rhythmic: 水调歌头
author: 曹勋
content:
江影浮空阔，江水拍天流。
山藏地秘，伟观须是伟人收。
闻道烟斜雨暗，还留月底风边，墨客一凝眸。
阑槛随指顾，江海还生秋。
绣帘卷，开绮宴，翠香浮。
邹枚宾从俱咏，韵闲出嘉谋。
点点群山吴楚，历历三州灯火，潮落没沙鸥。
老子会心处，应已付南楼。


rhythmic: 满庭芳
author: 曹勋
content:
老不求名，心惟耽静，旧缘历过艰难。
杜门无事，一味放痴顽。
只藉炉香上彻，与天地、平直交关。
真人喜，扶晨遣客，时暂下仙班。
矜怜。
身已病，九疑夙驾，来顾台山。
看神超清境，玉炼朱颜。
为向芝田桂圃，收妙有、与作真丹。
他年报，冲融朝礼，香火紫云间。


rhythmic: 满庭芳
author: 曹勋
content:
秋色澄晖，蟾波增莹，桂华宫殿香凝。
夜凉天半，横管度新声。
应是齐吹万指，岩谷震、石裂霜清。
天如水，飞云散尽，江月照还明。
人间，何处有，祥风缓引，飘下层城。
想广寒光冷，妙舞轻盈。
愿上君王万寿，空伫忆、酒海吞鲸。
归来也，惊涛隐隐，馀韵入青冥。


rhythmic: 蓦山溪
author: 曹勋
content:
乌龙云洞，神护红尘外。
金鼎养丹砂，有仙卿、清修名世。
三千功行，活字少人知，松露，紫烟深，知是聃翁裔。
吹箫後约，岂慕穿青紫。
八十在人间，比当日、何须指李。
相逢一笑，酒量海同宽，拔宅隐，玉霄寒，升举应新岁。


rhythmic: 水龙吟
author: 曹勋
content:
冻云阁雨，长风送雪，万里无凝滞。
斜斜整整，纯白入素，应同太始。
袁巷萧条，冷光寒透，有人曾至。
但圆虚上下，澄明莹洁，如□□、混元气。
时听松篁泻坠。
任山川、珠联玉缀。
一尘不染，一毫不现，真空妙治。
祥应三白，润归多稼，已成丰岁。
待收拾大翁，茶盐贺喜，兴村东醉。


rhythmic: 念奴娇
author: 曹勋
content:
烘帘昼暖，正飞花堆锦，风迟烟暮。
绿叶成阴春又老，甲子谁能重数。
梅已青圆，雪深犹记，曾拈疏枝否。
须知物外，这些光景常驻。
闻道江水东头，同门相过，不作儿女语。
醉墨凌波歌数阕，心迹都忘逆旅。
胸次扶摇，壶中光景，肯与人同趣。
栖尘功就，浩然俱待飞去。


rhythmic: 念奴娇
author: 曹勋
content:
半阴未雨，洞房深、门掩清润芳晨。
古鼎金炉，烟细细、飞起一缕轻云。
罗绮娇春。
争拢翠袖，笑语惹兰芬。
歌筵初罢，最宜斗帐黄昏。
楼上念远佳人。
心随沈水，学兰俱焚。
事与人非，争似此、些子香气常存。
记得临分。
罗巾馀赠，尽日把浓熏。
一回开看，一回肠断重闻。


rhythmic: 沁园春
author: 曹勋
content:
浓绿交阴，脆圆经雨，夏景正新。
遽紫泥封检，红幢建钺，飘然吹起，一片闲云。
禁殿趋班，玉音亲诏，并遣皇华通宝邻。
凌去，任重霄温暑，万里风薰。
炎曦正斡天钧。
更午气均齐天地根。
运至精感化，千和万合，涤堤旁说，必自成真。
已约归期，秋风前後，梨枣黄花满地匀。
阊阖晚，待朝元紫府，上达明君。


rhythmic: 水调歌头
author: 胡寅
content:
不见严夫子，寂寞富春山。
空留千丈危石，高出暮云端。
想象羊裘披了，一笑两望身世，来插钓鱼竿。
肯似林间翮，飞倦始知还。
中兴主，功业就，鬓毛斑。
驱驰一世人物，相与济时艰。
独委狂奴心事，未羡痴儿鼎足，放去任疏顽。
爽气动星斗，终古照林峦。


rhythmic: 蓦山溪
author: 吴舜选
content:
园林何有，修竹摇苍翠。
春到小桃蹊，看绿满、一池春水。
花开日暖，儿侄竞追随，挑野蔌，网溪鱼，有酒多且旨。
去来聚散，无必亦无意。
说地或谈天，更休问、语言粗细。
谁强谁弱，谁是又谁非，过去事，未来事，一枕腾腾睡。


rhythmic: 满庭芳
author: 刘子
content:
秋入微阴，凉生平远，小山愁绝天南。
似闻还断，飞策遍千岩。
叶底轻黄纂纂，恼人是、微裂芳缄。
け然胜，清真冷淡，无艳寄尘凡。
澄潭。
两岸，波光摇动，碧影相参。
任西风十里，吹度松杉。
我自寒灰槁木，□神处、不觉醺酣。
归来晚，飞花无迹，明月满空函。


rhythmic: 水调歌头
author: 何大圭
content:
今夕出佳月，银汉泻高寒。
风缠云卷，转觉天陛玉楼宽。
疑是金华仙子，又喜经年药就，倾出玉团团。
收拾江河影，都向镜中蟠。
横霜笛，吹明影，到中天。
要令四海瞻望，千古此轮安。
何岁何年无月，唯有谪仙著语，高绝不能攀。
我欲唤空起，云海路漫漫。


rhythmic: 转调二郎神・二郎神
author: 张孝祥
content:
闷来无那，暗数尽、残更不寐。
念楚馆香车，吴溪兰棹，多少愁云恨水。
阵阵回风吹雪霰，更旅雁、一声沙际。
想静拥孤衾，频挑寒，数行珠泪。
凝睇。
傍人笑我，终朝如醉。
便锦织回鸾，素传双鲤，难写衷肠密意。


rhythmic: 满江红
author: 张孝祥
content:
秋满蘅皋，烟芜外、吴山历历。
风乍起，兰舟不住，浪花摇碧。
离岸橹声惊渐远，盈襟泪颗凄犹滴。
问此情、能有几人知，新相识。
追往事，欢连夕。
经旧馆，人非昔。
把轻颦浅笑，细思重忆。
红叶题诗谁与寄，青楼薄幸空遗迹。
但长洲、茂苑草萋萋，愁如织。


rhythmic: 满江红
author: 张孝祥
content:
千古凄凉，兴亡事、但悲陈迹。
凝望眼、吴波不动，楚山丛碧。
巴滇绿骏追风远，武昌云旆连江赤。
笑老奸、遗臭到如今，留空壁。
边书静，烽烟息。
通轺传，销锋镝。
仰太平天子，坐收长策。
蹙踏扬州开帝里，渡江天马龙为匹。
看东南、佳气郁葱葱，传千亿。


rhythmic: 满江红
author: 张孝祥
content:
秋满漓源，瘴云净、晓山如簇。
动远思、空江小艇，高丘乔木。
策策西风双鬓底，晖晖斜日朱栏曲。
试侧身、回首望京华，迷南北。
思归梦，天边鹄。
游宦事，蕉中鹿。
想一年好处，砌红堆绿。
罗帕分柑霜落齿，冰磐剥芡珠盈掬。
倩春纤、缕捣香齑，新熟。


rhythmic: 蓦山溪
author: 张孝祥
content:
清都绛阕，我自经行惯。
璧月带珠星，引钧天、笙箫不断。
宝簪瑶佩，玉立拱清班。
天一笑，物皆春，结得清虚伴。
还丹九转。
凡骨亲曾换。
携剑到人间，偶相逢、依然青眼。
狂歌醉舞，心事有谁知，明月下，好风前，相对纶巾岸。


rhythmic: 水龙吟
author: 刘褒
content:
东风初池波，轻阴未放游丝堕。
新春歌管，丰年笑语，六街灯火。
绣毂雕鞍，飞尘卷雾，水流云过。
恍扬州十里，三生梦觉，卷珠箔、映青琐。
金猊戏掣星桥锁。
博山香、烟浓百和。
使君行乐，绛纱万炬，雪梅千朵。
羯鼓轰空，弦沸晓，樱梢微破。
想明年更好，传柑侍宴，醉扶狨座。


rhythmic: 满庭芳
author: 刘褒
content:
柳袅金丝，梨铺香雪，一年春事方中。
烛前一见，花艳觉羞红。
枕臂香痕未落，舟横岸、作计匆匆。
明朝去，暮天平水，双桨碧云东。
隔离歌一阕，琵琶声断，燕子楼空。
叹阳台梦杳，行雨无踪。
後会芙蕖未老，从今去、日望归鸿。
愁如织，断肠啼，饶舌诉东风。


rhythmic: 六州歌头
author: 刘褒
content:
凭深负阻，蜂舞肆奔腾。
龙江上，妖氛涨，鲸海外，白波惊。
羽檄交飞急，玉帐静，金韬，恢远驭，振长樱。
密分兵。
细草黄沙渺渺，西关路、风袅高旌。
听飞霜令肃，坚壁夜无声。
鼓角何神。
地中鸣。
看追风骑，攒云槊，雷野毂，激天钲。
飞箭集，旄头坠，长围掩，郭东倾。
振旅观旋凯，笳鼓竞，绣旗明。
刀换犊，戈藏革，士休营。
黄色赤云交映，论功何止蔡州平。


rhythmic: 水调歌头
author: 刘褒
content:
天淡四垂幕，云细不成衣。
西风扫尽绣翳，凉我鬓边丝。
破匣菱花飞动，跨海清光无际，草露滴明玑。
杯到莫停手，何用问来期。
坐虚堂，揩病眼，溯流辉。
云山应有幽恨，瑶瑟掩金徽。
河汉无声自转，玉兔有情亦老，世事巧相违。
一写谪仙怨，双泪满君颐。


rhythmic: 水调歌头
author: 熊以宁
content:
天地有英气，锺秀在人间。
流虹甫近华旦，维岳预生贤。
千载明良会遇，三世勋庸忠烈，谁得似家传。
高论排风俗，抗志遏狂澜。
记年时，胡尘外，拥朱幡。
洪枢紫府功业，指日复青毡。
拭目泥封飞下，趁取梅花消息，去去朝班。
骨相元不老，何必颂南山。


rhythmic: 齐天乐
author: 李寅仲
content:
摩挲阅古堂前柳，尽是世臣乔木。
故国风流，中兴事业，都写南山修竹。
商颜自绿。
甚当日君王，浩歌鸿鹄。
谁识宫中，有人先定大横卜。
簪貂更鸣佩玉。
退朝归较晚，留传黄屋。
雨露无边，风云在手，宜享长生福。
神京未复。
看先取鸿沟，次封函谷。
岁岁初寒，小桃花下跨青鹿。


rhythmic: 御街行
author: 张
content:
良宵无意贪游玩。
奈怜友、闲呼唤。
六街非是少人行，不似旧时风范。
笙歌零落，绮罗销减，枉了心情看。
思量往事堪肠断。
怕频到、帘儿畔。
朦胧月下却归来，指望阿谁收管。
低头注定，两汪儿泪，百计难销遣。


rhythmic: 满庭芳
author: 张
content:
月洗高梧，露幽草，宝钗楼外秋深。
土花沿翠，萤火坠墙阴。
静听寒声断续，微韵转、凄咽悲沈。
争求侣，殷勤劝织，促破晓机心。
儿时，曾记得，呼灯灌穴，敛步随音。
任满身花影，犹自追寻。
携向花堂戏斗，亭台小、笼巧妆金。
今休说，从渠床下，凉夜伴孤吟。


rhythmic: 兰陵王
author: 高观国
content:
凤箫咽。
花底寒轻夜月。
兰堂静，香雾翠深，曾与瑶姬恨轻别。
罗巾泪暗叠。
情人歌声怨切。
殷勤意，欲去又留，柳色和愁为重折。
十年迥凄绝。
念髻怯瑶簪，衣褪香雪。
双鳞不渡烟江阔。
自春来人见，水边花外，羞倚东风翠袖怯。
正愁恨时节。
南陌。
阻金勒。
甚望断青禽，难倩红叶。
春愁欲解丁香结。


rhythmic: 兰陵王
author: 高观国
content:
洒虚阁。
幂幂天垂似幕。
春寒峭，吹断万丝，湿影和烟暗帘箔。
清愁晚来觉。
佳景过却。
芳郊外，莺恨燕愁，不管秋千冷红索。
行云楚台约。
念今古凝情，朝暮如昨。
啼红湿翠春情薄。
谩一犁江上，半篙堤外，勾引轻阴趁暮角。
正孤绪寂寞。
斑驳。
止还作。
听点点檐声，沈沈春酌。
只愁入夜东风恶。


rhythmic: 水龙吟
author: 高观国
content:
旧家心绪如云，乍舒乍卷初无定。
西郊载雨，东城隔雾，还开晴景。
爱恼花阴，喜移月地，朦胧清影。
任无心有意，溶溶曳曳，萧散处、有谁问。
朝暮如今难准。
枉教他、惜春人恨。
远峰依旧，前踪何在，有时愁凝。
此兴飘然，不妨吹断，一川轻暝。
待良宵，再入高唐梦里，觅巫阳信。


rhythmic: 水龙吟
author: 高观国
content:
道山玉府真仙，去年再履论思地。
西清禁域，眷深名重，年高身退。
玉振金声，水增川涌，德兼才贵。
爱知章引去，安车稳驾，轩冕付、谈笑外。
兰玉孙枝竞秀，奉亲欢、莱衣同戏。
蓬莱东接，苎萝西顾，三山耸翠。
赐杖清朝，命堂绿野，放怀高致。
似太公出将，卫公入相，为苍生起。


rhythmic: 水龙吟
author: 高观国
content:
夜来曾跨青虬，海风袅袅吹襟袖。
蓬莱误入，群仙争问，刘郎安否。
玉尘冰壶，日庭星角，孕成奇秀。
看丹分宝鼎，传秘箧，闻重寄、长生酒。
归梦惊回晓漏。
正长庚、辉躔南斗。
祥开华旦，菊香秋杪，枨黄霜後。
笔扫龙蛇，句裁螭锦，俊才谁右。
看功勋绣衮，家声再振，数千龄寿。


rhythmic: 声声慢
author: 高观国
content:
壶天不夜，宝炷生香，光风荡摇金碧。
月滟冰痕，花外峭寒无力。
歌传翠帘尽卷，误惊回、瑶台仙迹。
禁漏促，拼千金一刻，未酬佳夕。
卷地香尘不断，最得意、输他五陵狂客。
楚柳吴梅，无限眼边春色。
鲛绡暗中寄与，待重寻、行云消息。
乍醉醒，怕南楼、吹断晓笛。


rhythmic: 永遇乐
author: 高观国
content:
浅晕修娥，脆痕红粉，犹记窥户。
香断帘空，尘生砌冷，谁唤青鸾舞。
春风花信，秋宵月约，历历此心曾许。
衔芳恨、千年怨结，玉骨未应成土。
木兰艇子，莫愁何在，谩系寒江烟树。
事逐云沈，情随佩冷，短梦分今古。
一杯遥夜，孤光难晓，多少碎人肠处。
空凄黯、西风细雨，尽吹泪去。


rhythmic: 御街行
author: 高观国
content:
香波半深深院。
正日上、花阴浅。
青丝不动玉钩闲，看翠额、轻笼葱茜。
莺声似隔，篆醒微度，爱横影、参差满。
那回低挂朱阑畔。
念闲损、无人卷。
窥春偷倚不胜情，彷佛见、如花娇面。
纤柔缓揭，瞥然飞去，不似春风燕。


rhythmic: 御街行
author: 高观国
content:
藤筠巧织花纹细。
称稳步、如流水。
踏青陌上雨初晴，嫌怕湿、文鸳双履。
要人送上，逢花须住，才过处、香风起。
裙儿挂在帘儿底。
更不把、窗儿闭。
红红白白簇花枝，恰称得、寻春芳意。
归来时晚，纱笼引道，扶下人微醉。


rhythmic: 洞仙歌
author: 高观国
content:
轻痕浅晕。
偷染春风面。
恰似西施影儿现。
拟新妆、临槛一段天真，闲态度，长恁香娇玉软。
从今怀袖里，不暂相离，似笑如颦任舒卷。
顾芳容不老，只似如今，娇不语、无奈情深意远。
便雨隔云疏暂分携，也时展丹青，见伊一见。


rhythmic: 满江红
author: 高观国
content:
击碎空明，沧浪晚、棹歌飞入。
西山外、紫霞吹断，赤尘无迹。
飞上冰轮凉世界，唤回天籁清肌骨。
看骊珠、影堕冷光斜，蛟龙窟。
长啸外，纶巾侧。
轻露下，纤湿。
听洞箫声在，卧虹阴北。
十万江妃留醉梦，二三沙鸟惊吟魄。
任天河、落尽玉杯空，东方白。


rhythmic: 意难忘
author: 高观国
content:
仙子奇容。
是名花第一，美占春风。
烟香笼浅翠，露靓芳红。
怜舞燕，惜惊鸿。
想独步吴宫。
料认得、娇云媚雨，来自巫峰。
风流正与欢浓。
羡高楼并倚，曲影阑东。
烛摇留醉枕，尘坠恋歌钟。
三弄笛，五花骢。


rhythmic: 八归
author: 高观国
content:
楚峰翠冷，吴波烟远，吹袂万里西风。
关河迥隔新愁外，遥怜倦客音尘，未见征鸿。
雨帽风巾归梦杳，想吟思、吹入飞蓬。
料恨满、幽苑离宫。
正愁黯文通。
秋浓。
新霜初试，重阳催近，醉红偷染江枫。
瘦筇相伴，旧游回首，吹帽知与谁同。


rhythmic: 瑞鹤仙
author: 高观国
content:
一枝苍玉冷。
爱露节霜根，从来孤劲。
提携远尘境。
自清骨力，岁寒心性。
登临助兴。
甚偏与，芒鞋相称。
笑葛洪、陂外腾飞，渺渺水闲烟迥。
寻胜。
拨开林影，斫破苔痕，缓支幽径。
分云度岭。
待随处、问梅信。
任香挑村醑，寒拖夜月，识尽江山好景。
扣禅关拗折，归来万缘自静。


rhythmic: 水调歌头
author: 魏了翁
content:
江水自石纽，灌口怒腾辉。
便如黑水北出，迤逦到三危。
百尺长虹夭矫，两岸苍龙偃蹇，翠碧互因依。
古树百夫长，修竹万竿旗。
画堂开，风与月，巧相随。
史君领客行乐，旌纛立披披。
慨想二江遗迹，更起三闾忠愤，此日最为宜。
推本美功意，禹甸六章诗。


rhythmic: 水调歌头
author: 魏了翁
content:
轻露沦残暑，蟾影插高寒。
团团只似前夕，持向老莱看。
九帙元开父算，六甲更逢儿换，梧竹拥檀栾。
都把方寸地，散作万云烟。
锦边城，云间戌，雪中山。
风流老监在此，忧顾赖渠宽。
天上玉颜合笑，堂上酡颜如酒，家国两平安。
又恐玉川子，茗碗送飞翰。


rhythmic: 水调歌头
author: 魏了翁
content:
风露浸秋色，烟雨媚湖弦。
旌旗十里小队，拟约醮坛仙。
身在黄旗朱邸，名在玉皇香案，底事个人传。
正恐未免耳，惊搅日高眠。
虎分符，龙握节，鹿御。
於君本亦馀事，所乐不存焉。
一点春风和气，无限蓝田种子，渺渺玉生烟。
富贵谁不肯，借问此何缘。


rhythmic: 水调歌头
author: 魏了翁
content:
万里蜀山险，难似上青天。
谁知间有，人心之险甚山川。
赖得皇华星使，满载春风和气，来自鉴湖边。
要识方寸地，四十万云烟。
佩珑璁，冠昱炝，组蝉联。
眼前富贵馀事，所乐不存焉。
闻道汉家子政，博考兰台载籍，胸次著千年。
会有太一老，同结海山缘。


rhythmic: 念奴娇
author: 魏了翁
content:
万人遮道，拨不断、争挽房湖逐客。
臣罪既盈应九死，全荷君王矜恻。
况是当年，曾将愚技，十字街头立。
恩波浩荡，孤忠未报涓滴。
世事应若穿杨，一弦不到，前发皆虚的。
自判此生元有分，不管筮违龟食。
靴帽丛中，渔樵席上，无入非吾得。
倚湖一笑，夜深群动皆息。


rhythmic: 水龙吟
author: 魏了翁
content:
阑风长雨连霄，昨朝晴色随轩骤。
松声花气，江烟浦树，如相迎候。
山送青来，僧随麦去，山为吾有。
更筇直上，薜萝深处，云垂幄、藓成。
未至相如独後。
对山尊、劝酬多又。
记曾犯雪，重来已是，绿肥红瘦。
好语时闻，忧端未歇，倚风搔首。
谩持觞自慰，冰山安在，此山如旧。


rhythmic: 满江红
author: 魏了翁
content:
玉质金相，长自守、间庭暗室。
对黄昏月冷，朦胧雾。
知我者希常我贵，於人不即而人即。
彼云云、谩自怨灵均，伤兰植。
乱，春芳寂。
络纬叫，池英摘。
惟国香耐久，素秋同德。
既向静中观性分，偏於发处知生色。
待到头、声臭两无时，真闻识。


rhythmic: 水调歌头
author: 魏了翁
content:
世界要扶助，人物载耆英。
茫茫四海，谁识今代有宠臣。
万顷青湖佳气，一片紫岩心事，天付与斯人。
耸耸铁冠吏，表表白云卿。
海沮漳，城汉郢，宅峨岷。
规摹妙处，胸次纳纳几沧瀛。
未说令公二纪，先看武公百岁，年与学俱新。
星弁百僚准，天宇四时春。


rhythmic: 水调歌头
author: 魏了翁
content:
冬至子之半，玉管罅微阳。
壶中别有天地，转觉日增长。
一样金章紫服，一样朱颜绿发，翁季俨相望。
翁是修何行，未已且方将。
玉生烟，兰竞秀，彩成行。
翁无他智，只把一念答苍苍。
今日列城桃李，他日八荒雨露，都是乃翁庄。
要数义方训，不说窦家郎。


rhythmic: 水调歌头
author: 魏了翁
content:
曾向君王说，臣愿守嘉州。
风流别乘初届，元在越王楼。
湖上龟鱼何事，桥上雁犀谁使，争挽海山舟。
便遣旧姻娅，解后作斯游。
晚风清，初暑涨，暮云收。
公堂高会，恍疑仙女下罗浮。
好是中郎有女，况是史君有妇，同对藕花洲。
拟把鹤山月，换却鉴湖秋。


rhythmic: 水调歌头
author: 魏了翁
content:
有匪碧岩使，满腹鉴湖秋。
不居上界官府，来作散仙游。
长佩高冠人伟，组练锦袍官贵，清献旧风流。
杓柄长多少，洗尽蜀民愁。
冠，貂尾案，鹭鸶。
时来正恐不免，留滞剑南州。
帘卷西州风雨，庭伫百城歌鼓，桃李翠云绸。
谁谓蜀山远，只在殿山头。


rhythmic: 贺新郎
author: 魏了翁
content:
家住峨山趾。
暑风轻、双泉漱玉，五坡攒翠。
坡上主人归无计。
梦泛沧波清。
曾拜奏、前旒十二。
愿上皇华将亲去，及翁儿、未老相扶曳。
乘款段，过闾里。
玺书未报人相谓。
倚西风、胡尘涨野，隐忧如猬。
就似东门贤父子，祗恐荣亲犹未。
待洗尽、岷峨憔悴。
便把手中长杓柄，为八荒，更作无边施。
却上表，乞归侍。


rhythmic: 倒犯
author: 吴文英
content:
茂苑、共莺花醉吟，岁华如许。
江湖夜雨。
传书问、雁多幽阻。
清溪上，惯来往扁舟、轻如羽。
到兴懒归来，玉冷耕云圃。
按琼箫，赋金缕。
回首词场，动地声名，春雷初启户。
枕水卧漱石，数间屋，梅一坞。
待共结、良朋侣。
载清尊、随花追野步。


rhythmic: 贺新郎
author: 吴文英
content:
湖上芙蓉早。
向北山、山深雾冷，更看花好。
流水茫茫城下梦，空指游仙路杳。
笑萝障、云屏亲到。
雪玉肌肤春温夜，饮湖光、山渌成花貌。
临涧水，弄清照。
著愁不尽宫眉小。
听一声、相思曲里，赋情多少。
红日阑干鸳鸯枕，那枉裙腰褪了。
算谁识、垂杨秋袅。
不是秦楼无缘分，点吴霜、羞带簪花帽。
但酒，任天晓。


rhythmic: 贺新郎
author: 吴文英
content:
浪影龟纹皱。
蘸平烟、青红半湿，枕溪窗牖。
千尺晴霞慵卧水，万叠罗屏拥绣。
漫几度、吴船回首。
归雁五湖应不到，问苍茫、钓雪人知否。
樵唱杳，度深秀。
重来趁得花时候。
记留连、空山夜雨，短亭春酒。
桃李新栽成蹊处，尽是行人去後。
但东阁、官梅清瘦。
乃一声山水绿，燕无言、风定垂帘昼。
寒正悄，吟袖。


rhythmic: 祝英台近
author: 吴文英
content:
黯春阴，收灯後，寂寞几帘户。
一片花飞，人驾彩云去。
应是蛛网金徽，拍天寒水，恨声断、孤鸿洛浦。
对君诉。
团扇轻委桃花，流红为谁赋。
□□□□，从今醉何处。
可怜憔悴文园，曲屏春到，断肠句、落梅愁雨。


rhythmic: 祝英台近
author: 吴文英
content:
问流花，寻梦草，云暖翠微路。
锦雁峰前，浅约昼行处。
不教嘶马飞春，一奁越境，那销尽、红吟绿赋。
送人去。
长丝初染柔黄，晴和晓烟舞。
心事偷占，莺漏汉宫语。
趁得罗盖天香，归来时候，共留取、玉阑春住。


rhythmic: 祝英台近
author: 吴文英
content:
采幽香，巡古苑，竹冷翠微路。
斗草溪根，沙印小莲步。
自怜两鬓清霜，一年寒食，又身在、云山深处。
昼闲度。
因甚天也悭春，轻阴便成雨。
绿暗长亭，归梦趁风絮。
有情花影阑干，莺声门径，解留我、霎时凝伫。


rhythmic: 祝英台近
author: 吴文英
content:
晚云开，朝雪霁，时节又灯市。
夜约遗香，南陌少年事。
笙箫一片红云，飞来海上，绣帘卷、缃桃春起。
旧游地。
素蛾城阙年年，新妆趁罗绮。
玉练冰轮，无尘浣流水。
晓霞红处啼鸦，良宵一梦，画堂正、日长人睡。


rhythmic: 祝英台近
author: 吴文英
content:
翦红情，裁绿意，花信上钗股。
残日东风，不放岁华去。
有人添烛西窗，不眠侵晓，笑声转、新年莺语。
旧尊俎。
玉纤曾擘黄柑，柔香系幽素。
归梦湖边，还迷镜中路。
可怜千点吴霜，寒销不尽，又相对、落梅如雨。


rhythmic: 西子妆慢・西子妆
author: 吴文英
content:
流水曲尘，艳阳醅酒，画舸游情如雾。
笑拈芳草不知名，乍凌波、断桥西堍。
垂杨漫舞。
总不解、将春系住。
燕归来，问彩绳纤手，如今何许。
欢盟误。
一箭流光，又趁寒食去。
不堪衰鬓著飞花，傍绿阴、冷烟深树。
玄都秀句。


rhythmic: 江南春・秋风清
author: 吴文英
content:
风响牙签，云寒古砚，芳铭犹在棠笏。
秋床听雨，妙谢庭、春早吟笔。
城市喧鸣辙。
清溪上、小山秀洁。
便向此。
搜松访石，葺屋营花，红尘远避风月。
瞿塘路，随汉节。
记羽扇纶巾，气凌诸葛。
青天万里，料漫忆、莼丝鲈雪。
车马从休歇。
荣华事、醉歌耳熟。
天与此翁，芳芷嘉名，纫兰佩兮琼。


rhythmic: 梦芙蓉
author: 吴文英
content:
西风摇步绮。
记长堤骤过，紫骝十里。
断桥南岸，人在晚霞外。
锦温花共醉。
当时曾共秋被。
自别霓裳，应红销翠冷，霜枕正慵起。
惨澹西湖柳底。
摇荡秋魂，夜月归环佩。
画图重展，惊忍旧梳洗。
去来双翡翠。


rhythmic: 高山流水
author: 吴文英
content:
素弦一一起秋风。
写柔情、都在春葱。
徽外断肠声，霜霄暗落惊鸿。
低颦处、翦绿裁红。
仙郎伴、新制还赓旧曲，映月帘栊。
似名花并蒂，日日醉春浓。
吴中。
空传有西子，应不解、换徵移宫。
兰蕙满襟怀，唾碧总喷花茸。
後堂深、想费春工。


rhythmic: 霜花腴
author: 吴文英
content:
翠微路窄，醉晚风、凭谁为整冠。
霜饱花腴，烛消人瘦，秋光作也都难。
病怀强宽。
恨雁声、偏落歌前。
记年时、旧宿凄凉，暮烟秋雨野桥寒。
妆靥鬓英争艳，度清商一曲，暗坠金蝉。
芳节多阴，兰情稀会，晴晖称拂吟笺。
更移画船。


rhythmic: 澡兰香
author: 吴文英
content:
盘丝系腕，巧篆垂簪，玉隐绀纱睡觉。
银瓶露井，彩云窗，往事少年依约。
为当时、曾写榴裙，伤心红绡褪萼。
黍梦光阴渐老，汀洲烟箬。
莫唱江南古调，怨抑难招，楚江沈魄。
薰风燕乳，暗雨梅黄，午镜澡兰帘幕。


rhythmic: 玉京谣
author: 吴文英
content:
蝶梦迷清晓，万里无家，岁晚貂裘敝。
载取琴书，长安闲看桃李。
烂绣锦、人海花场，任客燕、飘零谁记。
春风里。
香泥九陌，文梁孤垒。
微吟怕有诗声翳。
镜慵看、但小楼独依。
金屋千娇，从他鸳暖秋被。
蕙帐移、烟雨孤山，待对影、落梅清。


rhythmic: 暗香
author: 吴文英
content:
县花谁葺。
记满庭燕麦，朱扉斜阖。
妙手作新，公馆青红晓云湿。
天际疏星趁马，帘昼隙、冰弦三叠。
尽换却、吴水吴烟，桃李靓春靥。
风急。
送帆叶。
正雁水夜清，卧虹平帖。
软红路接。
涂粉闱深早催入。
怀暖天香宴果，花队簇、轻轩银蜡。
更问讯、湖上柳，两堤翠匝。


rhythmic: 暗香疏影
author: 吴文英
content:
占春压一。
卷峭寒万里，平沙飞雪。
数点酥钿，凌晓东风□吹裂。
独曳横梢瘦影，入广平、裁冰词笔。
记五湖、清夜推篷，临水一痕月。
何逊扬州旧事，五更梦半醒，胡调吹彻。
若把南枝，图入凌烟，香满玉楼琼阙。
相将初试红盐味，到烟雨、青黄时节。
想雁空、北落冬深，澹墨晚天云阔。


rhythmic: 念奴娇
author: 吴文英
content:
思生晚眺，岸乌纱平步，春云层绿。
罨画屏风开四面，各样莺花结束。
寒欲残时，香无著处，千树风前玉。
游蜂飞过，隔墙疑是金谷。
偏称晚色横烟，愁凝峨髻，澹生绡裙幅。
缥缈孤山南畔路，相对花房竹屋。
溪足沙明，岩阴石秀，梦冷吟亭宿。
松风古涧，高调月夜清曲。


rhythmic: 双双燕
author: 吴文英
content:
小桃谢後，双双燕，飞来几家庭户。
轻烟晓暝，湘水暮云遥度。
帘外馀寒未卷，共斜入、红楼深处。
相将占得雕梁，似约韶光留住。
堪举。
翩翩翠羽。
杨柳岸，泥香半和梅雨。
落花风软，戏促乱红飞舞。
多少呢喃意绪。
尽日向、流莺分诉。
还过短墙，谁会万千言语。


rhythmic: 水调歌头
author: 吴文英
content:
屋下半流水，屋上几青山。
当心千顷明镜，入座玉光寒。
云起南峰未雨，云敛北峰初霁，健笔写青天。
俯瞰古城堞，不碍小阑干。
绣鞍马，软红路，乍回班。
层梯影转亭午，信手展缃编。
残照游船收尽，新月画帘才卷，人在翠壶间。
天际笛声起，尘世夜漫漫。


rhythmic: 洞仙歌
author: 吴文英
content:
芳辰良宴，人日春朝并。
细缕青丝裹银饼。
更玉犀金彩，沾座分簪，歌围暖，梅靥桃唇斗胜。
露房花曲折，莺入新年，添个宜男小山枕。
待枝上，饱东风，结子成阴，蓝桥去、还觅琼浆一饮。
料别馆、西湖最情浓，烂画舫月明，醉宫袍锦。


rhythmic: 秋思
author: 吴文英
content:
堆枕香鬟侧。
骤夜声、偏称画屏秋色。
风碎串珠，润侵歌板，愁压眉窄。
动罗清商，寸心低诉叙怨抑。
映梦窗，零乱碧。
待涨绿春深，落花香泛，料有断红流处，暗题相忆。
欢酌。
檐花细滴。
送故人、粉黛重饰。
漏侵琼瑟。
丁东敲断，弄晴月白。
怕一曲、霓裳未终，催去骖凤翼。
叹谢客、犹未识。


rhythmic: 念奴娇
author: 邵博
content:
天然潇洒，尽人间、无物堪齐标格。
只与娥为伴侣，方显一家颜色。
好是多情，一年一度，首作东君客。
竹篱茅舍，典刑别是清白。
惆怅玉杵无凭，蓝桥人去，空锁神仙宅。
今日天涯凭马上，忽见轻盈冰魄。
恰似当年，温柔乡里，晓看新妆额。
临风三嗅，挽条不忍空摘。


rhythmic: 声声慢
author: 赵佶
content:
宫梅粉淡，岸柳金匀，皇州乍庆春回。
凤阙端门，棚山彩建蓬莱。
沈沈洞天向晚，宝舆还、花满钧台。
轻烟里，算谁将金莲，陆地齐开。
触处声歌鼎沸，香鞯趁，雕轮隐隐轻雷。
万家帘幕，千步锦绣相挨。
银蟾皓月如昼，共乘欢、争忍归来。
疏钟断，听行歌、犹在禁街。


rhythmic: 声声慢
author: 赵佶
content:
欺寒冲暖，占早争春，江梅已破南枝。
向晚阴凝，偏宜映月临池。
天然莹肌秀骨，笑等闲、桃李芳菲。
劳梦想，似玉人羞懒，弄粉妆迟。
长记行歌声断，犹堪恨，无情塞管频吹。
寄远丁宁，折赠陇首相思。
前村夜来雪里，东君、须索饶伊。
烂漫也，算百花、犹自未知。


rhythmic: 念奴娇
author: 赵佶
content:
雅怀素态，向闲中、天与风流标格。
绿锁窗前湘簟展，终日风清人寂。
玉子声乾，纹楸色净，星点连还直。
跳丸日月，算应局上销得。
全似落浦斜晖，寒鸦游鹭，乱点沙汀碛。
妙算神机，须信道，国手都无敌。
玳席欢馀，芸堂香暖，赢取专良夕。
桃园归路，烂柯应笑凡客。


rhythmic: 满庭芳
author: 赵佶
content:
寰宇清夷，元宵游豫，为开临御端门。
暖风摇曳，香气霭轻氛。
十万钩陈灿锦，钧台外、罗绮缤纷。
欢声里，烛龙衔耀，黼藻太平春。
灵鳌，擎采岫，冰轮远驾，初上祥云。
照万宇嬉游，一视同仁。
更起维垣大第，通宵宴、调燮良臣。
从兹庆，都俞庚载，千岁乐昌辰。


rhythmic: 燕山亭
author: 赵佶
content:
裁翦冰绡，打叠数重，冷淡燕脂匀注。
新样靓妆，艳溢香融，羞杀蕊珠宫女。
易得凋零，更多少、无情风雨。
愁苦。
闲院落凄凉，几番春暮。
凭寄离恨重重，这双燕，何曾会人言语。
天遥地远，万水千山，知他故宫何处。
怎不思量，除梦里、有时会去。


rhythmic: 水龙吟
author: 李纲
content:
汉家炎运中微，坐令闰位馀分据。
南阳自有，真人膺历，龙翔虎步。
初起昆城，旋驱乌合，块然当路。
想莽军百万，旌旗千里，应道是、探囊取。
豁达刘郎大度。
对敌、安恬无惧。
提兵夹击，声喧天壤，雷风借助。
虎豹哀嗥，戈委地，一时休去。
早复收旧物，扫清氛，作中兴主。


rhythmic: 念奴娇
author: 李纲
content:
茂陵仙客，算真是、天与雄才宏略。
猎取天骄驰卫霍，如使鹰驱雀。
鏖战皋兰，犁庭龙碛，饮至行勋爵。
中华疆盛，坐令夷狄衰弱。
追想当日巡行，勒兵十万骑，横临边朔。
亲总貔貅谈笑看，黠虏心惊胆落。
寄语单于，两君相见，何苦逃沙漠。
英风如在，卓然千古高著。


rhythmic: 喜迁莺
author: 李纲
content:
长江千里。
限南北、雪浪云涛无际。
天险难逾，人谋克壮，索虏岂能吞噬。
阿坚百万南牧，倏忽长驱吾地。
破强敌，在谢公处画，从容颐指。
奇伟。
淝水上，八千戈甲，结阵当蛇豕。
鞭弭周旋，旌旗麾动，坐却北军风靡。
夜闻数声鸣鹤，尽道王师将至。
延晋祚，庇民，周雅何曾专美。


rhythmic: 水龙吟
author: 李纲
content:
古来夷狄难驯，射飞择肉天骄子。
唐家建国，北边雄盛，无如颉利。
万马崩腾，皂旗毡帐，远临清渭。
向郊原驰突，凭陵仓卒，知战守、难为计。
须信君王神武。
觇虏营、只从七骑。
长弓大箭，据鞍诘问，单于非义。
戈甲鲜明，旌麾光彩，六军随至。
怅敌情震骇，鱼循鼠伏，请坚盟誓。


rhythmic: 念奴娇
author: 李纲
content:
晚唐姑息，有多少方镇，飞扬跋扈。
淮蔡雄藩联四郡，千里公然旅拒。
同恶相资，潜伤宰辅，谁敢分明语。
婀群议，共云旄节应付。
於穆天子英明，不疑不贰处，登庸裴度。
往督全师威令使，擒贼功名归诉。
半夜衔枚，满城深雪，忽已亡悬瓠。
明堂坐治，中兴高映千古。


rhythmic: 雨霖铃
author: 李纲
content:
蛾眉修绿。
正君王恩宠，曼舞丝竹。
华清赐浴瑶，五家会处，花盈山谷。
百里遗簪堕珥，尽宝钿珠玉。
听突骑、鼙鼓声喧，寂寞霓裳羽衣曲。
金舆还幸匆匆速。
奈六军不发人争目。
明眸皓齿难恋，肠断处、绣囊犹馥。
剑阁峥嵘，何况铃声，带雨相续。
谩留与、千古伤神，尽入生绡幅。


rhythmic: 喜迁莺
author: 李纲
content:
边城寒早。
恣骄虏、远牧甘泉丰草。
铁马嘶风，毡裘凌雪，坐使一方云扰。
庙堂折冲无策，欲幸坤维江表。
叱群议，赖寇公力挽，亲行天讨。
缥缈。
銮辂动，霓旌龙旆，遥指澶渊道。
日照金戈，云随黄伞，径渡大河清晓。
六军万姓呼舞，箭发敌酋难保。
虏情慑，誓书来，从此年年修好。


rhythmic: 永遇乐
author: 李纲
content:
秋色方浓，好天凉夜，风雨初霁。
缺月如钩，微云半掩，的灿星河碎。
爽来轩户，凉生枕簟，夜永悄然无寐。
起徘徊，凭栏凝伫，片时万情千意。
江湖倦客，年来衰病，坐叹岁华空逝。
往事成尘，新愁似锁，谁是知心底。
五陵萧瑟，中原杳杳，但有满襟清泪。
烛兰缸，呼童取酒，且图径醉。


rhythmic: 水调歌头
author: 李纲
content:
律吕自相召，韶不难谐。
致君泽物，古来何世不须才。
幸可山林高卧，袖手何妨闲处，醇酒醉朋侪。
千里故人驾，不怕物情猜。
秋夜永，更秉烛，且衔杯。
五年离索，谁谓谈笑豁幽怀。
况我早衰多病，屏迹云山深处，俗客不曾来。
此日扫花径，蓬户为君开。


rhythmic: 水调歌头
author: 李纲
content:
如意始身退，此事古难谐。
中年醉饮，多病闲去正当才。
长爱兰亭公子，弋钓溪山娱适，甘旨及朋侪。
衰疾卧江海，鸥鸟莫惊猜。
酒初熟，招我友，共一杯。
碧天云卷，高挂明月照人怀。
我醉欲眠君去，醉醒君如有意，依旧抱琴来。
尚有一壶酒，当复为君开。


rhythmic: 水调歌头
author: 李纲
content:
物我本虚幻，世事若俳谐。
功名富贵，当得须是个般才。
幸有山林云水，造物端如有意，分付与吾侪。
寄语旧猿鹤，不用苦相猜。
醉中适，一杯尽，复一杯。
坐间有客，超诣言笑可忘怀。
况是清风明月，如会幽人高意，千里自飞来。
共笑陶彭泽，空对菊花开。


rhythmic: 念奴娇
author: 李纲
content:
暮云四卷，淡星河、天影茫茫垂碧。
皓月浮空，人尽道，端的清圆如璧。
丹桂扶疏，银蟾依约，千古佳今夕。
寒光委照，有人独坐秋色。
怅念老子平生，粗令婚嫁了，超然闲适。
误缚簪缨遭世故，空有当时胸臆。
苒苒流年，春鸿秋燕，来往终何益。
云山深处，这回真是休息。


rhythmic: 水调歌头
author: 李纲
content:
秋杪暑方退，清若玉壶冰。
高楼对月，天上宫殿不曾扃。
散下凄然风露，影照江山如昼，浑觉俗缘轻。
弋者欲何慕，鸿羽正冥冥。
世间法，唯此事，最堪凭。
太虚心量，聊假梨枣制颓龄。
但使心安身健，静看草根泉际，吟蚓与飞萤。
一坐小千劫，无念契无生。


rhythmic: 水调歌头
author: 李纲
content:
太白乃吾祖，逸气薄青云。
开元有道，聊复乘兴一来宾。
天子呼来方醉，洒面清泉微醒，馀吐试龙巾。
词翰不加点，歌阕满宫春。
笔风雨，心锦绣，极清新。
大儿中令，神契兼有坐忘人。
不识将军高贵，醉里指污吾足，乃敢尚衣嗔。
千载已仙去，图象耸风神。


rhythmic: 水龙吟
author: 李纲
content:
际天云海无涯，径从一叶舟中渡。
天容海色，浪平风稳，何尝有飓。
鳞甲千山，笙镛群籁，了无遮护。
笑读君佳阕，追寻往事，须信道、忘来去。
闻说钓鲸公子，为才名、鹗书交举。
高怀澹泊，柏台兰省，留连莫住。
万里闽山，不从海道，寄声何处。
怅七年契阔，无因握手，与开怀语。


rhythmic: 水龙吟
author: 李纲
content:
莫春清淑之初，赏心最乐惟修禊。
兰亭序饮，泛觞流咏，萧然适意。
旧弼宗英，文章贤牧，肯临外。
向碧山深处，寻花问柳，有佳气、随旌旆。
寥落幽人寓止。
惜僧园、缭云萦水。
栽花种竹，凿池开径，渊明岂愧。
美景良辰，玉颜方老，欲留何计。
对残红嫩绿，开怀笑时，且须同醉。


rhythmic: 水调歌头
author: 李纲
content:
花径不曾扫，蓬户为君开。
元戎小队，清晓佳客与同来。
我为衰迟多病，且恁浇花艺药，随分葺池台。
多谢故人意，迂访白云隈。
暮春月，修禊事，会兰斋。
一觞一咏，何愧当日畅幽怀。
况是茂林修竹，映带清流湍激，山色碧崔嵬。
勿复叹陈迹，且为醉金杯。


rhythmic: 六么令
author: 李纲
content:
长江千里，烟澹水云阔。
歌沈玉树，古寺空有疏钟发。
六代兴亡如梦，苒苒惊时月。
兵戈凌灭。
豪华销尽，几见银蟾自圆缺。
潮落潮生波渺，江树森如发。
谁念迁客归来，老大伤名节。
纵使岁寒途远，此志应难夺。


rhythmic: 喜迁莺
author: 李纲
content:
江天霜晓。
对万顷雪浪，云涛弥渺。
远岫参差，烟树微茫，阅尽往来人老。
浅沙别浦极望，满目馀霞残照。
暮云敛，放一轮明月，窥人怀抱。
杳杳。
千里恨，玉人一别，梦断无音耗。
手拈江梅，枝头春信，欲寄算应难到。
画船片帆浮碧，更值风高波浩。
几时得向尊前，销却许多烦恼。


rhythmic: 喜迁莺
author: 李纲
content:
边城寒早。
对漠漠暮秋，霜风烟草。
战□长闲，刁斗无声，空使荷戈人老。
陇头立马极目，万里长城古道。
感怀处，问仲宣云乐，从军多少。
缥缈。
云岭外，夕烽一点，塞上传光小。
玉帐尊，青油谈笑，肯把壮怀销了。
画楼数声残角，吹彻梅花霜晓。
愿岁岁静烟尘，羌虏常修邻好。


rhythmic: 玉蝴蝶
author: 李纲
content:
万古秣陵江国，舣舟烟岸，千里云林。
故垒高楼，凝望远水遥岑。
景阳钟、那闻旧响，玉树唱、空有馀音。
感春心。
六朝遗事，萧索难寻。
甘泉法从弟兄芝玉，顾我情深。
契阔相思，岂知今日共登临。
对尊俎、休辞痛饮，伤志节、须且高吟。


rhythmic: 水龙吟
author: 李纲
content:
晚春天气融和，乍惊密雪烟空坠。
因风飘荡，千门万户，牵情惹思。
青眼初开，翠眉才展，小园长闭。
又谁知化作，琼花玉屑，共榆荚、漫天起。
深院美人慵困，乱云鬟、尽从妆缀。
小廊回处，氍毹重叠，轻拈却碎。
飞入楼台，舞穿帘幕，总归流水。
怅青春又过，年年此恨，满东风泪。


rhythmic: 水龙吟
author: 李祁
content:
碧山横绕清湖，茂林秀麓波光里。
南宫老大，西洲漂荡，危亭重倚。
雨步云行，饵风饮雾，平生游戏。
笑此中空洞，都无一物，有神妙、浩然气。
扫尽云南梦北，看三江五湖秋水。
狂歌两解，清尊一举，超然千里。
江汉苍茫，故人何处，山川良是。
待白苹露下，青天月上，约骑鲸起。


rhythmic: 洞仙歌
author: 吕直夫
content:
征鞍带月，浓露沾襟袖。
马上轻衫峭寒透。
望翠峰深浅，忆着眉儿，腰枝袅，忍看风前细柳。
别时频嘱付，早寄书来，能趁清明到家否。
这言语，便梦里、也在心头，重相见、不知伊瘦我瘦。
纵百卉千花已离披，也趁锝、酴牡丹时候。


rhythmic: 绿头鸭・多丽
author: 周格非
content:
陇头泉，未到陇下轻分。
一声声、凄凉呜咽，岂堪侧耳重闻。
细思量、那时携手，画楼高、帘幕黄昏。
月不长圆，云多轻散，天应偏妒有情人。
自别後、小窗幽院，无处不消魂。
罗衣上，残妆未减，犹带啼痕。
自一从、瓶沈簪折，杳知欲见无因。
也浑疑、事如春梦，又只愁、人是朝云。
破境分来，朱弦断後，不堪独自对芳樽。


rhythmic: 宴清都
author: 何籀
content:
细草沿阶软。
迟日薄，蕙风轻蔼微暖。
春工靳惜，桃红尚小，柳芽犹短。
罗帏绣幕高卷。
又早是、歌慵笑懒。
凭画楼，那更天远，山远，水远，人远。
堪叹。
傅粉疏狂，窃香俊雅，无计拘管。
青丝绊马，红巾寄泪，甚处迷恋。
无言泪珠零乱。
翠袖滴、重重渍遍。


rhythmic: 烛影摇红
author: 廖世美
content:
霭霭春空，画楼森耸凌云渚。
紫薇登览最关情，绝妙夸能赋。
惆怅相思迟暮。
记当日、朱阑共语。
塞鸿难问，岸柳何穷，别愁纷絮。
催促年光，旧来流水知何处。
断肠何必更残阳，极目伤平楚。
晚霁波声带雨。
悄无人、舟横野渡。
数峰江上，芳草天涯，参差烟树。


rhythmic: 透碧霄
author: 查
content:
舣兰舟。
十分端是载离愁。
练波送远，屏山遮断，此去难留。
相从争奈，心期久要，屡更霜秋。
叹人生、杳似萍浮。
又翻成轻别，都将深恨，付与东流。
想斜阳影里，寒烟明处，双桨去悠悠。
爱渚梅、幽香动，须采掇、倩纤柔。
艳歌粲发，谁传馀韵，来说仙游。


rhythmic: 满江红
author: 程过
content:
春欲来时，长是与、江梅花约。
又还向、竹林疏处，一枝开却。
对酒渐惊身老大，看花应念人离索。
但十分、沈醉祝东君，长如昨。
芳草渡，孤舟泊。
山敛黛，天垂幕。
黯销魂、无奈暮云残角。
便好折来和雪戴，莫教酒醒随风落。
待殷勤、留此记相思，谁堪托。


rhythmic: 念奴娇
author: 张纲
content:
论思厌久，动莼鲈清兴，轻辞丹极。
佩玉腰金归故里，光照湖山秋色。
八座仪刑，九重尊宠，才大今词伯。
汉家豪俊，一时谁是敌。
三径旧日家声，华堂深稳处，频开瑶席。
春在壶中真自有，一境珠宫仙掖。
谭程挥风，罚筹如猬，数因尊前客。
故应元放，举杯狂醉轻掷。


rhythmic: 念奴娇
author: 张纲
content:
多情宋玉，值西风摇落，悲秋时节。
赖有幽芳深解意，的枝头争发。
欲语含羞，敛容微笑，心事如何说。
暗香时度，卷帘留伴霜月。
谁为赋写仙姿，挥毫落纸，有尊前词客。
独倚阑干须信道，消得孤吟愁绝。
补阙骚经，拾遗香传，顿许居前列。
品题多谢，一枝当为君折。


rhythmic: 青门饮
author: 张纲
content:
疏柳飘零，暮鸦寒集，都门送客，斜阳影里。
野色沈沈，翠微隐隐，遥指故乡云外。
聚久交情厚，对西风、争忍分袂。
饮散宾朋，画船去也，平芜千里。
因记。
小轩无寐。
观夜月凭阑，共论深契。
绛帐清闲，杏坛优暇，当念宴游同醉。


rhythmic: 蓦山溪
author: 张纲
content:
小窗开宴，草草杯盘具。
欢喜走儿童，庆生朝、一年一度。
风光好处，恰是小春时，香泛泛，酒醺醺，一曲歌金缕。
吾今已醉，解作醒时语。
千里念重亲，望家山、云天尽处。
深深发愿，只愿早休官，居颜巷，戏莱衣，岁岁长欢聚。


rhythmic: 满庭芳
author: 张纲
content:
十月风光，小春时候，宴堂初启朱筵。
博山云润，风细袅晴烟。
坐有文章公子，争吟唱、诗满花笺。
帘帷里，时闻笑语，今日间生贤。
郎潜。
虽未贵，虚名自有，清议推先。
更那堪、高堂重庆兼全。
占取人间乐事，何必羡、玉带貂蝉。
飞觞处，深深更祝，龟鹤永齐年。


rhythmic: 满庭芳
author: 张纲
content:
风轧云低，寒催腊近，画堂和气先春。
玳筵处启，佳会庆生辰。
漏转高张宝炬，重帘邃、深炷炉薰。
欢声里，清歌闲发，一曲绕梁尘。
慈闱，春不老，山河象服，恩被丝纶。
占人间荣贵，兰玉诜诜。
便好金尊尽醉，殷勤劝、须满十分。
深深愿，斑衣拜舞，千岁奉灵椿。


rhythmic: 绿头鸭・多丽
author: 张纲
content:
敛晴烟。
桂花如水轻寒。
宴中秋、朋簪来会，满筵绿鬓朱颜。
罄尊、兴吞海量，妙歌吹、声彻云端。
独念衰残，强陪欢笑，恍然感旧觉悲酸。
功名志，黄梁晓梦，老去奈何天。
休追悔，天应教人，赢取身闲。
想娥、情郎如旧，也须知我贪欢。
奈潘鬓、霜蓬渐满，况沈腰、革带频宽。
月有重圆，人谁长健，一回相见一回难。


rhythmic: 绿头鸭・多丽
author: 张纲
content:
爱家山。
坐来心与云闲。
念平生、功名有志，暮年多病知难。
眷簪缨、未容引去，奈猿鹤、久已催还。
松菊关情，莼鲈引兴，昔人高韵照尘寰。
细追想，山林锺鼎，从古罕兼全。
归来好，皇恩赐可，拂袖欣然。
望西清、犹叨法从，梦魂宁隔台躔。
莳七松、便为小隐，开三径、且乐馀年。
宾友相过，鸡豚为具，从容聊作饮中仙。


rhythmic: 多丽
author: 李清照
content:
小楼寒，夜长帘幕低垂。
恨萧萧、无情风雨，夜来揉损琼肌。
也不似、贵妃醉脸，也不似、孙寿愁眉。
韩令偷香，徐娘傅粉，莫将比拟未新奇。
细看取、屈平陶令，风韵正相宜。
微风起，清芬酝籍，不减酴。
渐秋阑、雪清玉瘦，向人无限依依。
似愁凝、汉皋解佩，似泪洒、纨扇题诗。
朗月清风，浓烟暗雨，天教憔悴度芳姿。
纵爱惜、不知从此，留得几多时。
人情好，何须更忆，泽畔东篱。


rhythmic: 凤凰台上忆吹箫
author: 李清照
content:
香冷金猊，被翻红浪，起来人未梳头。
任宝奁闲掩，日上帘钩。
生怕闲愁暗恨，多少事、欲说还休。
今年瘦，非干病酒，不是悲秋。
明朝，这回去也，千万遍阳关，也即难留。
念武陵春晚，云锁重楼。
记取楼前绿水，应念我、终日凝眸。
凝眸处，从今更数，几段新愁。


rhythmic: 念奴娇
author: 李清照
content:
萧条庭院，有斜风细雨，重门须闭。
宠柳娇花寒食近，种种恼人天气。
险韵诗成，扶头酒醒，别是闲滋味。
征鸿过尽，万千心事难寄。
楼上几日春寒，帘垂四面，玉阑干慵倚。
被冷香消新梦觉，不许愁人不起。
清露晨流，新桐初引，多少游春意。
日高烟敛，更看今日晴未。


rhythmic: 永遇乐
author: 李清照
content:
落日熔金，暮云合璧，人在何处。
染柳烟浓，吹梅笛怨，春意知几许。
元宵佳节，融和天气，次第岂无风雨。
来相召、香车宝马，谢他酒朋诗侣。
中州盛日，闺门多暇，记得偏重三五。
铺翠冠儿，拈金雪柳，簇带争济楚。
如今憔悴，风鬟霜鬓，怕见夜间出去。
不如向、帘儿底下，听人笑语。


rhythmic: 长寿乐
author: 李清照
content:
微寒应候。
望日边六叶，阶初秀。
爱景欲挂扶桑，漏残银箭，杓回摇斗。
庆高闳此际，掌上一颗明珠剖。
有令容淑质，归逢佳偶。
到如今，昼锦满堂贵胄。
荣耀，文步紫禁，一一金章绿绶。
更值棠棣连阴，虎符熊轼，夹河分守。
况青云咫尺，朝暮重入承明後。


rhythmic: 声声慢
author: 李清照
content:
寻寻觅觅，冷冷清清，凄凄惨惨戚戚。
乍暖还寒时候，最难将息。
三杯两盏淡酒，怎敌他、晚来风急。
雁过也，正伤心，却是旧时相识。
满地黄花堆积。
憔悴损，如今有谁摘。
守著窗儿，独自怎生得黑。
梧桐更兼细雨，到黄昏、点点滴滴。
这次第，怎一个、愁字了得。


rhythmic: 满江红
author: 吕本中
content:
东里先生，家何在、山阴溪曲。
对一川平野，数间茅屋。
昨夜冈头新雨过，门前流水清如玉。
抱小桥、回合柳参天，摇新绿。
疏篱下，丛丛菊。
虚檐外，萧萧竹。
叹古今得失，是非荣辱。
须信人生归去好，世间万事何时足。
问此春、春酝酒何如，今朝熟。


rhythmic: 念奴娇
author: 韩驹
content:
海天向晚，渐霞收馀绮，波澄微绿。
木落山高真个是，一雨秋容新沐。
唤起嫦娥，撩云拨雾，驾此一轮玉。
桂华疏淡，广寒谁伴幽独。
不见弄玉吹箫，尊前空对此，清光堪掬。
雾鬓风鬟何处问，云雨巫山六六。
珠斗斓，银河清浅，影转西楼曲。
此情谁会，倚风三弄横竹。


rhythmic: 蓦山溪
author: 陈东
content:
半生羁旅，几度经元夜。
长是竞虚名，把良宵、等闲弃舍。
去年元夜，道得□身闲，依旧是，客长安，寂寞孤眠者。
今年元夜。
也则非乡社。
却有人□约，携手□、灯前月下。
那知风雨，此事又参差，成怨恨，独凄惶，清泪淆然洒。


rhythmic: 念奴娇
author: 姚孝宁
content:
素娥睡起，驾冰轮碾破，一天秋绿。
醉倚高楼风露下，凛凛寒生肌粟。
横管孤吹，龙吟风劲，雪浪翻银屋。
壮游回首，会稽何限修竹。
今夜对月依然，尊前须快泻，山头鸣瀑。
吸此清光倾肺腑，洗我明珠千斛。
只恐蝉娟，明年依旧，衰鬓先成鹄。
举杯相劝，为予且挂团玉。


rhythmic: 念奴娇
author: 宋江
content:
天南地北。
问乾坤何处，可容狂客。
借得山东烟水寨，来买凤城春色。
翠袖围香，鲛绡笼玉，一笑千金值。
神仙体态，薄幸如何销得。
回想芦叶滩头，蓼花汀畔，皓月空凝碧。
六六雁行连八九，只待金鸡消息。
义胆包天，忠肝盖地，四海无人识。
闲愁万种，醉乡一夜头白。


rhythmic: 念奴娇
author: 连仲宣
content:
暗黄著柳，渐寒威收敛，日和风细。
□□端门初锡宴，郁郁葱葱佳气。
太一行春，青藜照夜，夜色明如水。
鳌山彩结，恍然移在平地。
曲盖初展湘罗，玉皇香案，近雕阑十二。
夹道红帘齐卷上，两行绝新珠翠。
清跸声乾，传柑宴罢，闪闪星球坠。
下楼归去，觚月衔龙尾。


rhythmic: 念奴娇
author: 蔡楠
content:
碧梧转影，正露冷天高，凉生襟袖。
此夕清辉，谁信道、夜色居然如昼。
玉斧重修，宝奁初启，万里寒光透。
将军高会，翠鬟争劝尊酒。
遥想地近仙丘，碧山高处，引手攀星斗。
醉嘱娥，惟但愿、月与佳人长久。
罗覆银鞍，雨抛金甲，赢得诗千首。
掀髯一笑，此怀人解知否。


rhythmic: 满庭芳
author: 蔡楠
content:
手染橙芗，杯摇烛影，夜阑人意醺酣。
故人惜别，却酒更清谈。
只合相从老矣，知何事、还著征衫。
流年晚，长途匹马，奔走亦何堪。
江潭。
摇落後，云嘘绝壁，雪舞空岩。
念行人归鬓，今已毵毵。
往事真成梦里，十年恨、江北江南。
休凝伫，霜风卷地，寒日又西衔。


rhythmic: 念奴娇
author: 李久善
content:
东君试手，向南枝著意，争先时节。
纵有丹青谁便忍，轻点肌肤冰雪。
色借琼瑰，香分兰麝，元自标孤洁。
冲寒独秀，误他多少蜂蝶。
缟练不染缁尘，算来□合是，广寒宫阙。
未问阳和先占取，前村一溪风月。
留取清芬，主张真态，驿使休轻折。
梢头青子，异时风味甚别。


rhythmic: 洞仙歌
author: 宝月
content:
广寒晓驾，姑射寻仙侣。
偷被霜华送将去。
过越岭、栖息南枝，匀妆面、凝酥轻聚。
爱横管孤度陇头声，尽拚得幽香，为君分付。
水亭山驿，衰草斜阳，无限行人断肠处。
尽为我、留得多情，何须待、春风相顾。
任倒断深思向梨花，也无奈，寒食几番春雨。


rhythmic: 念奴娇
author: 苏仲及
content:
问梅何事，对岩东微笑，暗中轻馥。
韵绝姿高直下视，红紫端如童仆。
绕树千回，临风三嗅，待与论心曲。
何人还解，为伊特地青目。
潇洒些个精神，谁怜孤瘦，正无语幽独。
不许春知应自负，一生风月心足。
傲雪难陪，欺霜无伴，耿耿横修竹。
纷纷桃李，□□□□□□。


rhythmic: 远朝归
author: 赵耆孙
content:
金谷先春，见乍开江梅，晶明玉腻。
珠帘院落，人静雨疏烟细。
横斜带月，又别是、一般风味。
金尊里。
任遗英乱点，残粉低坠。
惆怅杜陇当年，念水远天长，故人难寄。
山城倦眼，无绪更看桃李。
当时醉魄，算依旧、裴回花底。


rhythmic: 蓦山溪
author: 费时举
content:
黄苞初绽，谁向江头寄。
天赋与清香，笑红颜、呈妖逞媚。
低垂花面，不与众争妍，春尚未。
先群卉。
独禀中央气。
何须施巧，点缀芳丛里。
只恐暗寻香，误蜂儿、归来故垒。
玉纤攀处，金钏色相宜，朔风寒，空雪坠。
痛赏休辞醉。


rhythmic: 梅花引
author: 刘均国
content:
千里月，千山雪。
梅花正落寒时节。
一枝昂。
一枝藏。
清香冷艳、天赋与孤光。
孤光似被珠帘隔。
风度烟遮好颜色。
粉垂垂。
玉累累。
先春挺秀，不管百花知。
似霜结。
与霜别。
莫使幽人容易折。
短墙边。
矮窗前。
横斜峭影，重叠斗婵娟。
黄昏惯听楼头角。
只恐听时零乱落。
醉来看。


rhythmic: 永遇乐
author: 南山居士
content:
满眼寒姿，桂蟾匀素，霜女同莹。
野屋喷香，池波弄影，仿佛鸾窥镜。
一枝堪寄，天涯远信，惆怅塞鸿难倩。
这情怀、厌厌怎向，无人伴我孤另。
风凄露冷。
仙郎此夜，若许枕衾相并。
解吐芳心，绸缪共约，学取双交颈。
好天难遇，从今一去，荏苒後期无定。
把柔肠、千萦万断，为伊薄幸。


rhythmic: 永遇乐
author: 南山居士
content:
玉骨冰肌，野墙山径，烟雨萧索。
公子豪华，贪红恋紫，谁分怜孤萼。
想应窥见，潘毛相似，故把素怀相托。
岂知人、年来闷损，被名利拘缚。
当歌对酒，如痴如梦，欲笑啼痕先落。
二十年前，欢娱一醉，不忍思量著。
衾寒枕冷，不教孤另，不是自家情薄。
枉将心、千尤万，算应著。


rhythmic: 蓦山溪
author: 洪皓
content:
鳌山凤阙，多少飞琼侣。
俟翠华临，庆新春、金波盈五。
莲灯开遍，侍从尽登楼，簪花赴。
传柑处。
咫尺聆天语。
厌厌欲罢，宣劝犹旁午。
扶上玉花骢，更踟蹰、梨园四部。
追思往事，一夕九回肠，皇恩溥。
归期阻。
引领江南路。


rhythmic: 水调歌头
author: 蔡伸
content:
醉击玉壶缺，恨写绿琴哀。
悠悠往事谁问，离思渺难裁。
绿野堂前桃李，燕子楼中歌吹，那忍首重回。
唯有旧时月，远远逐人来。
小庭空，清夜永，独徘徊。
伴人幽怨，一枝潇洒陇头梅。
肠断云帆西去，目送烟波东注，千里接长淮。
为我将双泪，好过楚王台。


rhythmic: 水调歌头
author: 蔡伸
content:
亭皋木叶下，原隰菊花黄。
凭高满眼秋意，时节近重阳。
追想彭门往岁，千骑云屯平野，高宴古球场。
吊古论兴废，看剑引杯长。
感流年，思往事，重凄凉。
当时坐间英俊，强半已凋亡。
慨念平生豪放，自笑如今霜鬓，漂泊水云乡。
已矣功名志，此意付清觞。


rhythmic: 水调歌头
author: 蔡伸
content:
相逢非草草，分袂太匆匆。
征裘泪痕遍，眸子怯酸风。
天际孤帆难驻，柳外香望断，云雨各西东。
回首重城远，楼观暮烟中。
黯销魂，思陈事，已成空。
东郊胜赏，归路骑马踏残红。
月下一樽芳酒，凭阑几曲清歌，别後少人同。
为问桃花脸，一笑为谁容。


rhythmic: 满庭芳
author: 蔡伸
content:
烟锁长堤，云横孤屿，断桥流水溶溶。
凭阑凝望，远目送征鸿。
桃叶溪边旧事，如春梦、回首无踪。
难忘处，紫薇花下，清夜一尊同。
东城，携手地，寻芳选胜，赏遍珍丛。
念紫箫声阕，燕子楼空。
好是卢郎未老，佳期在、端有相逢。
重重恨，聊凭红叶，和泪寄西风。


rhythmic: 满庭芳
author: 蔡伸
content:
风卷龙沙，云垂平野，晚来密雪交飞。
坐看阑槛，琼蕊遍寒枝。
妆点兰房景致，金铺掩、帘幕低垂。
红炉畔，浅斟低唱，天色正相宜。
更阑，人半醉，香肌玉暖，宝髻云。
又何须高会，梁苑瑶池。
堪笑子猷访戴，清兴尽、忍冻空回。
仍休羡，渔人江上，披得一蓑归。


rhythmic: 满庭芳
author: 蔡伸
content:
鹦鹉洲边，芙蓉城下，迥然水秀山明。
小舟双桨，特地访云英。
惊破兰衾好梦，开朱户、一笑相迎。
良宵永，南窗皓月，依旧照娉婷。
别来，无限恨，持杯欲语，恍若魂惊。
念霎时相见，又惨离情。
还是匆匆去也，重携手、密语叮咛。
佳期在，宝钗鸾镜，端不负平生。


rhythmic: 满庭芳
author: 蔡伸
content:
秦洞花迷，巫阳梦断，夜来曾到蓝桥。
洞房深处，重许见云翘。
惠帐残灯耿耿，纱窗外、疏雨萧萧。
双心字，重衾小枕，玉困不胜娇。
寻常，愁夜永，今宵更漏，弹指明朝。
叙深情幽怨，泪香绡。
记取于飞厚约，丹山愿、别选安巢。
骖鸾去，青霄路稳，明月共吹箫。


rhythmic: 满庭芳
author: 蔡伸
content:
玉鼎翻香，红炉叠胜，绮窗疏雨潇潇。
故人相过，情话款良宵。
酒晕微红衬脸，横波浸、满眼春娇。
云屏掩，鸳鸯被暖，枕听寒潮。
如今，成别恨，临风对月，总是无聊。
念伤心南陌，执手河桥。
还似一声春梦，离魂断、楚些难招。
佳期在，踏青时候，花底听鸣镳。


rhythmic: 苏武慢
author: 蔡伸
content:
雁落平沙，烟笼寒水，古垒鸣笳声断。
青山隐隐，败叶萧萧，天际暝鸦零乱。
楼上黄昏，片帆千里归程，年华将晚。
望碧云空暮，佳人何处，梦魂俱远。
忆旧游、邃馆朱扉，小园香径，尚想桃花人面。
书盈锦轴，恨满金徽，难写寸心幽怨。


rhythmic: 飞雪满群山
author: 蔡伸
content:
冰结金壶，寒生罗幕，夜阑霜月侵门。
翠筠敲竹，疏梅弄影，数声雁过南云。
酒醒粲枕，怆犹有、残妆泪痕。
绣衾孤拥，馀香未减，犹是那时熏。
长记得、扁舟寻旧约，听小窗风雨，灯火昏昏。
锦才展，琼签报曙，宝钗又是轻分。


rhythmic: 飞雪满群山
author: 蔡伸
content:
绝代佳人，幽居空谷，绮窗森玉猗猗。
小舟双桨，重寻旧约，洞房宛是当时。
夜阑红烛暗，黯相对、浑如梦里。
旋烘鸳锦，尘生绣帐，香减缕金衣。
须信有、盟言同皎日，□利牵名役，事与君违。
□君已许，今生来世，两情到此奚疑。


rhythmic: 水龙吟
author: 蔡伸
content:
画桥流水桃溪路，别是壶中佳致。
南楼夜月，东窗疏雨，金莲共醉。
人静回廊，并肩携手，玉芝香里。
念紫箫声断，巫阳梦觉，人何在、花空委。
寂寞危栏独倚。
望仙乡、水云无际。
芸房花院，重来空锁，苍苔满地。
物是人非，小池依旧，彩鸳双戏。
念当时风月，如今怀抱有盈襟泪。


rhythmic: 蓦山溪
author: 蔡伸
content:
孤城暮角，落日边声静。
醉袖拂危阑，对天末、孤云愁凝。
吴津楚望，表里抱江山，山隐隐，水迢迢，满目江南景。
羁怀易感，往事伤重省。
罗袂残香，鬓星星、忍窥清镜。
琼英好在，应念玉关遥，凝泪眼，下层楼，回首平林暝。


rhythmic: 蓦山溪
author: 蔡伸
content:
疏梅雪里，已报东君信。
冷艳与清香，似一个、人人标韵。
晚来特地，酌酒慰幽芳，携素手，摘纤枝，插向乌云鬓。
老来世事，百种皆消尽。
荣利等浮云，谩汲汲、徒劳方寸。
花前眼底，幸有赏心人，歌金缕，醉瑶卮，此外君休问。


rhythmic: 蓦山溪
author: 蔡伸
content:
书云今旦，雪霁严凝候。
玉辇想回銮，正花覆、千官锦绣。
周南留滞，清梦绕觚，心耿耿，路迢迢，此际空回首。
华堂荐寿。
玉笋持椒酒。
一曲啭春莺，更祝我、膺时纳佑。
功名富贵，老去已灰心，唯只愿，捧觞人，岁岁长依旧。


rhythmic: 蓦山溪
author: 蔡伸
content:
金风玉露，时节清秋候。
散发步闲亭，对荧荧、一天星斗。
悲歌慷慨，念远复伤时，心耿耿，发星星，倚杖空搔首。
区区恋豆。
岂是甘牛後。
时命未来间，且只得、低眉袖手。
男儿此志，肯向死前休，无限事，几多愁，总付杯中酒。


rhythmic: 念奴娇
author: 蔡伸
content:
凌空宝观，乍登临、多少伤离情味。
淼淼烟波吴会远，极目江淮无际。
槛外长江，楼中红袖，淡荡秋光里。
一声横吹，半滩鸥鹭起。
因念邃馆香闺，玉肌花貌，有盈盈仙子。
弄水题红传密意，宝墨银钩曾寄。
泪粉香销，碧云□杳，脉脉人千里。
一弯新月，断肠危栏独倚。


rhythmic: 念奴娇
author: 蔡伸
content:
岁华晚，念羁怀多感，佳会难卜。
草草杯盘聊话旧，同剪西窗寒烛。
翠袖笼香，双蛾敛恨，低按新翻曲。
无情风雨，断肠更漏催促。
匆匆归骑难留，鸾屏鸳被，忍良宵孤宿。
回首幽欢成梦境，唯觉衣襟芬馥。
海约山盟，云情雨意，何日教心足。
不如不见，为君一味愁蹙。


rhythmic: 念奴娇
author: 蔡伸
content:
画堂宴阕，望重帘不卷，轻哑朱户。
悄悄回廊，惊渐闻、蟋蟀凌波微步。
酒力融春，香风暗度，携手偎金缕。
低低笑问，睡得真个稳否。
因念隔阔经年，除非魂梦里，有时相遇。
天意怜人心在了，岂信关山遐阻。
晓色朦胧，柔情倦恋，後约叮咛语。
休教肠断，楚台朝暮云雨。


rhythmic: 念奴娇
author: 蔡伸
content:
当年豪放，况朋侪俱是，一时英杰。
逸气凌云，佳丽地、独占春花秋月。
冶叶倡条，寻芳选胜，是处曾攀折。
昔游如梦，镜中空叹华发。
邂逅萍梗相逢，十年往事，忍尊前重说。
茂绿成阴春又晚，谁解丁香千结。
宝瑟弹愁，玉壶敲怨，触目堪愁绝。
酒阑人静，为君肠断时节。


rhythmic: 念奴娇
author: 蔡伸
content:
轻雷骤雨，洗千岩浓翠，层峦森列。
衣袂凉生，丛竹外、时有飞萤明灭。
云浪鳞鳞，兰舟泛泛，共载一轮月。
五湖当日，未应此段奇绝。
归路横玉惊鸾，叫云清似水，悠扬天末。
玉宇琼林凝望处，依约广寒宫阙。
老去情锺，此心仍在，未肯甘华发。
清欢留作，异时嘉话重说。


rhythmic: 喜迁莺
author: 蔡伸
content:
青娥呈瑞。
正惨惨暮寒，同云千里。
剪水飞花，渐渐瑶英，密洒翠筠声细。
邃馆静深，金铺半掩，重帘垂地。
明窗外。
伴疏梅潇洒，玉肌香腻。
幽人当此际。
醒魂照影，永漏愁无寐。
强拊清尊，慵添宝鸭，谁会黯然情味。
幸有赏心人，奈咫尺、重门深闭。
今夜里。
算忍教孤负，浓香鸳被。


rhythmic: 忆瑶姬
author: 蔡伸
content:
微雨初晴。
洗瑶空万里，月挂冰轮。
广寒宫阙近，望素娥缥缈，丹桂亭亭。
金盘露冷，玉树风轻。
倍觉秋思清。
念去年曾共吹箫侣，同赏蓬瀛。
奈此夜、旅泊江城。
谩花光眩目，绿酒如渑。
幽怀终有恨，恨绮窗清影，虚照娉婷。


rhythmic: 满江红
author: 蔡伸
content:
人倚金铺，颦翠黛、盈盈堕睫。
话别处、留连无计，语娇声咽。
十幅云帆风力满，一川烟暝波光阔。
但回首、极目望高城，弹清血。
并兰舟，停画楫。
曾共醉，津亭月。
销魂处，今夜月圆人缺。
楚岫云归空怅望，汉皋佩解成轻别。
最苦是、拍塞满怀愁，无人说。


rhythmic: 六么令
author: 蔡伸
content:
梅英飘雪，弱柳弄新绿。
泠泠画桥流水，风静波如。
长记扁舟共载，偶近旗亭宿。
渺云横玉。
鸳鸯枕上，听彻新翻数般曲。
此际魂清梦冷，绣被香芬馥。
因念多感情怀，触处伤心目。
自是今宵独寐，怎不添愁蹙。


rhythmic: 看花回
author: 蔡伸
content:
夜久凉生，庭院漏声频促。
念昔胜游旧地，对画阁层峦，雨馀烟簇。
新诗暗藏小字，霜刀刊翠竹。
携素手、细绕回塘，芰荷香里彩鸳宿。
别後想、香销腻玉。
带围减、钏宽金粟。
虽有鳞鸿锦素，柰事与心违，佳期难卜。


rhythmic: 风流子
author: 蔡伸
content:
韶华惊晚，青春老、倦客惜年芳。
庭樾荫浓，半藏莺语，畹兰花减，时有蜂忙。
粉墙低，嫩岚滋翠葆，零露湿残妆。
风暖昼长，柳绵吹尽，澹烟微雨，梅子初黄。
洛浦音容远，书空漫惆怅，往事悲凉。
无奈锦鳞杳杳，不渡横塘。


rhythmic: 洞仙歌
author: 蔡伸
content:
莺莺燕燕。
本是于飞伴。
风月佳时阻幽愿。
但人心坚固後，天也怜人，相逢处、依旧桃花人面。
绿窗携手，帘幕重重，烛影摇红夜将半。
对尊前如梦，欲语魂惊，语未竟、已觉衣襟泪满。
我只为、相思特特来，这度更休推，後回相见。


rhythmic: 瑞鹤仙
author: 蔡伸
content:
玉猊香谩。
叹瓶沈簪断，紫箫声绝。
丹青挂寒壁。
细端详，宛是旧时标格。
音容望极。
奈弱水、蓬山路隔。
似瑶林琼树，韶华正好，一枝先折。
凄切。
相思情味，镜中绿鬓，看成华发。
临风对月。
空罗袂，清血。
待随群逐队，开眉一笑，除你心肠是铁。
看今生，为伊烦恼，甚时是彻。


rhythmic: 水调歌头
author: 王灼
content:
长江飞鸟外，明月众星中。
今来古往如此，人事几秋风。
又对团团红树，独跨蹇驴归去，山水澹丰容。
远色动愁思，不见两诗翁。
酒如渑，谈如绮，气如虹。
当时痛饮狂醉，只许赏心同。
响绝光沈休问，俯仰之间陈迹，我亦老飘蓬。
望久碧云晚，一雁度寒空。


rhythmic: 贺新郎
author: 潘汾
content:
篆缕销香鼎。
翠沈沈、庭阴转午，画堂人静。
芳草王孙知何处，惟有杨花糁径。
正玉枕、瞢腾初醒。
门外残红春已去，镇无聊、酒厌厌病。
云髻，未整。
江南旧事休重省。
但天涯、寻消问息，断鸿难倩。
月满西楼凭阑久，依旧归期未定。
便只恐、瓶沈金井。
嘶骑不来银烛暗，枉教人、立尽梧桐影。
谁伴我，对鸾镜。


rhythmic: 孟家蝉
author: 潘汾
content:
向卖花担上，落絮桥边，春思难禁。
正暖日温风里，斗采遍香心。
夜夜稳栖芳草，还处处、先春禽。
满园林。
梦觉南华，直到如今。
情深。
记那人小扇、扑得归来，绣在罗襟。
芳意赠谁，应费万线千针。
谩道滕王画得，枉谢客、多少清吟。


rhythmic: 花心动
author: 潘汾
content:
啼鸟惊心，怨年华，羞看杏梢桃萼。
映柳小桥，芳草闲庭，处处旧游如昨。
断肠人在东风里，遮不尽、几重帘幕。
旧巢稳，呢喃燕子，笑人漂泊。
应是素肌瘦削。
空望断天涯，信音难托。
半污泪痕，重整馀香，夜夜翠衾寒薄。


rhythmic: 玉蝴蝶
author: 潘汾
content:
睡起日高莺啭，画帘低卷，花影重重。
醉眼羞抬，娇困犹自未惺忪。
绣床近、强来描翠，妆镜掩、不肯匀红。
锦屏空。
对花无语，独怨春风。
匆匆。
庾郎去後，香销玉减，是事疏慵。
纵蛮笺封了，何处问鳞鸿。
眼中泪、万行难尽，眉上恨、一点偏浓。


rhythmic: 贺新郎
author: 李玉
content:
篆缕销金鼎。
醉沈沈、庭阴转午，画堂人静。
芳草王孙知何处，惟有杨花糁径。
渐玉枕、腾腾春醒。
帘外残红春已透，镇无聊、酒厌厌病。
云鬓乱，未整。
江南旧事休重省。
遍天涯、寻消问息，断鸿难倩。
月满西楼凭栏久，依旧归期未定。
又只恐、瓶沈金井。
嘶骑不来银烛暗，枉教人、立尽梧桐影。
谁伴我，对鸾镜。


rhythmic: 祝英台近
author: 吴淑姬1
content:
粉痕销，芳信断，好梦又无据。
病酒无聊，枕听春雨。
断肠曲曲屏山，温温沈水，都是旧、看承人处。
久离阻。
应念一点芳心，闲愁知几许。
偷照菱花，清瘦自羞觑。
可堪梅子酸时，杨花飞絮，乱莺闹、催将春去。


rhythmic: 长相思令・长相思
author: 谭意哥
content:
旧燕初归，梨花满院，迤逦天气融和。
新晴巷陌，是处轻车骏马，禊饮笙歌。
旧赏人非，对佳时、一向乐少愁多。
远意沈沈，幽闺独自颦蛾。
正消黯、无言自感，凭高远意，空寄烟波。
从来美事，因甚天教，两处多磨。
开怀强笑，向新来、宽却衣罗。
似恁他、人怪憔悴，甘心总为伊呵。


rhythmic: 期夜月
author: 刘浚
content:
金钩花绶系双月。
腰肢软低折。
揎皓腕，萦绣结。
轻盈宛转，妙若凤鸾飞越。
无别。
香檀急扣转清切。
翻纤手飘瞥。
催画鼓，追管，锵洋雅奏，尚与众音为节。
当时妙选舞袖，慧性雅资，名为殊绝。
满座倾心注目，不甚窥回雪。
纤怯。
逡巡一曲霓裳彻。


rhythmic: 沁园春
author: 李弥逊
content:
枕深轩，散帙虚堂，畏景屡移。
渐披襟临水，床就月，莲香拂面，竹色侵衣。
压玉为醪，折荷当盏，卧看银潢星四垂。
人归後，伴饥蝉自语，宿鸟相依。
痴儿。
莫蹈危机。
悟四十九年都尽非。
任纡朱拖紫，围金佩玉，青钱流地，白璧如坻。
富贵浮云，身名零露，事事无心归便归。
秋风动，正吴淞月冷，莼长鲈肥。


rhythmic: 永遇乐
author: 李弥逊
content:
曲径通幽，小亭依翠，春事才过。
看笋成竿，等花著果，永昼供闲坐。
苍苍晚色，临渊小立，引首暮鸥飞堕。
悄无人，一溪山影，可惜被渠分破。
百年似梦，一身如寄，南北去留皆可。
我自知鱼，け然濠上，不问鱼非我。
隔篱呼取，举杯对影，有唱更凭谁和。
知渊明，清流临赋，得似恁麽。


rhythmic: 永遇乐
author: 李弥逊
content:
五十劳生，紫髯霜换，白日驹过。
闭户推愁，缘崖避俗，壁角团蒲坐。
提壶人至，竹根同卧，醉帽尽从堕。
梦惊回，满身疏影，露滴月斜云破。
无人自酌，有邀皆去，我笑两翁多可。
忍冻吟诗，典衣沽酒，二子应嗤我。
两忘一笑，调同今古，谁道郢歌无和。
後之人，犹今视昔，有能继麽。


rhythmic: 念奴娇
author: 李弥逊
content:
瑶池倒影，露华浓、群玉峰峦如洗。
明镜平铺秋水净，寒锁一天空翠。
荷芰风摇，苹蘩波动，惊起鱼龙戏。
扶疏桂影，十分光照人世。
谁似。
老子痴顽，胡床危坐，自引壶觞醉。
斗转参横歌未彻，屋角乌飞星坠。
对影三人，停杯一问，谁会骑鲸意。
金牛何处，玉楼高耸十二。


rhythmic: 念奴娇
author: 李弥逊
content:
风帘弄影，正闲堂永昼，香销人寂。
轧轧邻机芳思乱，愁入回文新织。
燕蹴巢泥，莺喧庭柳，好梦无踪迹。
那堪春事，背人何计留得。
谁似爱酒南邻，岸巾坦腹，醉踏西山碧。
彩笔阳春传雁足，催我飞觞浮白。
老去情怀，凭君试看，鬓上秋霜色。
故园千里，月华空照相忆。


rhythmic: 念奴娇
author: 李弥逊
content:
楚天木落，际平芜千里，寒霜凝碧。
鄂渚波横何处是，当日孙郎赤壁。
黄耳音稀，白云望远，又见春消息。
嘉辰长记，谢池梅蕊初摘。
遥想黄鹤楼高，兰阶丝管沸，传觞如织。
倦客心驰归路绕，不及南飞双翼。
固著斑衣，重翻锦字，寄远供新拍。
明年欢侍，寿期应献千百。


rhythmic: 三段子・宝鼎现
author: 李弥逊
content:
层林烟霁，巨壁天半，鸿飞无路。
云断处、两山之间，十万琅环翠羽。
转秀谷、枕苹花汀溆。
短柳疏篱向暮。
看卧垄牛归，横舟人去，平芜鸥鹭。
并游不见鞭鸾侣。
只僧前、松子随步。
回径险、凌风遐想，小憩清泉茂树。
正笋蕨、过如苏新雨。
矶下游鱼可数。
纵窈窕、云关长启，寂寂谁争子所。
世上丹毂朱缨，春梦觉、南柯何许。
况荣枯无定，中有欢离愁聚。
尽笑我、诧盘中趣。


rhythmic: 水调歌头
author: 李弥逊
content:
清夜月当午，轩户踏层冰。
楼高百尺，缥缈天阙敞云扃。
万里风摇玉树，吹我衣裾零乱，寒入骨毛轻。
径欲乘之去，高兴送青冥。
神仙说，功名事，两难成。
苇汀筠岫深处，端可寄馀龄。
身外营营姑置，对景掀髯一笑，引手接飞萤。
且尽杯中物，日出事还生。


rhythmic: 水调歌头
author: 李弥逊
content:
安石寓丝竹，方朔杂诙谐。
昂霄气概，古来无地可容才。
不见骑鲸仙伯，唾手功名事了，猿鹤与同侪。
有意谢轩冕，无计避嫌猜。
静中乐，山照座，月浮杯。
忘形湛辈，一笑丘壑写高怀。
只恐天催玉斧，为破烟尘昏翳，人自日边来。
东阁动诗兴，莫待北枝开。


rhythmic: 水调歌头
author: 李弥逊
content:
松柏渐成趣，红紫勿齐开。
花神靳惜芳事，日日待公来。
遥想金葵侧处，素月华灯相照，妆影满歌台。
馀韵写宫徵，飞落远山隈。
逃禅客，尊中尽，厌长斋。
且愁风絮，断送春色揽离怀。
命驾何妨千里，只恐行云碍辙，直磴插崔嵬。
手拍阳春唱，隔岸借残杯。


rhythmic: 水调歌头
author: 李弥逊
content:
不见隐君子，一月比三秋。
惊涛如许，梦魂无路绝横流。
安得如云长翮，命驾不须千里，上下逐君游。
此计杳难就，注目倚江楼。
西风里，多少恨，寄歌头。
飞奴接翼，为我三度下南州。
正是天寒日暮，独钓一江残雪，风猎碧莎裘。
和子浩然句，一酌散千忧。


rhythmic: 水调歌头
author: 李弥逊
content:
不上长安道，霜鬓几惊秋。
故人何在，时序欺我去如流。
赏对洛滨仙伯，共说芗林佳致，魂梦与追游。
更唱中秋句，得月上东楼。
云岩底，秋香下，楚江头。
十年笑傲，真是骑鹤上扬州。
却忆金门联辔，晓殿催班同到，高拱翠云裘。
明月今千里，何计缓离忧。


rhythmic: 水调歌头
author: 李弥逊
content:
白发闽江上，几度过中秋。
阴晴相半，曾见玉塔卧寒流。
不似今年三五，皎皎冰轮初上，天阙恍神游。
下视人间世，万户水明楼。
贤公子，追乐事，占鳌头。
酒酣喝月，腰鼓百面打凉州。
沈醉尽扶红袖，不管风摇仙掌，零露湿轻裘。
但恐尊中尽，身外复何忧。


rhythmic: 蓦山溪
author: 李弥逊
content:
冲寒山意，未放江头树。
老去恨春迟，数花期、朝朝暮暮。
疏英冷蕊，也为有情忙，深夜月，小庭中，绝胜西城路。
调元妙手，便是春来处。
酝造十分香，更暖借、毫端烟雨。
狂歌醉客，小摘问东风，花谢後，子成时，趁得和羹否。


rhythmic: 蓦山溪
author: 李弥逊
content:
竹边柳外，两两寒梅树。
疏影上帘栊，似却□、一枝横暮。
玉肌瘦损，有恨不禁春，萦冰佩，整风裳，怅望瑶台路。
我来胜赏，持酒花深处。
天晓酿幽香，正一霎、如酥小雨。
江山得助，臭味许谁同，长安远，故人疏，梦到江南否。


rhythmic: 昆明池・金明池
author: 李弥逊
content:
帐锦笼庭，囊香飘榭，过了芳时强半。
觅残红、蜂须趁日，占新绿、莺喉咤暖。
数花期、望得春来，春去也、把酒南山谁伴。
更帘幕垂垂，恼人飞絮，乱落一轩风晚。
手拍狂歌挥醉碗。
笑浪走江头，几逢归燕。
忆黄华、曾吹纱帽，讶彩楼、催纨扇。


rhythmic: 声声慢
author: 李弥逊
content:
龙涎染就，沈水薰成，分明乱屑琼瑰。
一朵才开，人家千里须知。
花儿大则不大，有许多、潇洒清奇。
较量尽，诮胜如末利，赛过酴。
更被秋光断送，微放些月照，著阵风吹。
恼杀多情，猛拚沈醉酬伊。
朝朝暮暮守定，尽忙时、也不分离。
睡梦里，胆瓶儿、枕畔数枝。


rhythmic: 永遇乐
author: 李弥逊
content:
一水如绳，两山如翼，绿野如绣。
松院干霄，筠庄枕浪，揽尽溪山秀。
水南水北，竹舆兰棹，来往月宵花昼。
问人间、天上何处，更寻大围小有。
人言拒梗，功成仙去，丹鼎夜寒光透。
唤取云英，炼成石髓，日月齐长久。
烦君挟我，朝元真阙，两翼羽轻风骤。
此时看，小茅峰顶，有云贯斗。


rhythmic: 满庭芳
author: 李弥逊
content:
荷背翻黄，蕉心滴翠，雨洗庭院无尘。
断云缺处，矫首望冰轮。
迤逦天垂四幕，星杓淡、河汉横银。
笙歌散，风帘自上，寒水满楼明。
刘郎方得计，钗摇绣户，枕并华。
笑狂客无眠，坐听锺鲸。
明月中秋一梦，临鸳、三绕殷勤。
清光里，持杯对影，风月两兼并。


rhythmic: 水龙吟
author: 李弥逊
content:
化工收拾芳菲，晕酥翦彩迎春禊。
江山影里，泰阶星聚，重寻古意。
曲水流觞，晚林张宴，竹边花外。
倩飞英衬地，繁枝障日，游丝驻，羲和旆。
雪避清歌自止。
放一钩、玉沈寒水。
西园飞盖，东山携妓，古今无愧。
闻道东君，商量花蕊，作明年计。
待公归，独运丹青妙手，忆山阴醉。


rhythmic: 洞仙歌
author: 李弥逊
content:
断桥斜路，又是春来也。
仙掌云半开谢。
尽凝酥砌粉，不似真香，分明对、冰雪肌肤姑射。
天涯伤老大，万斛新愁，一笑端须问花借。
纵广平冷淡，铁石心肠，未拚得、花里风前月下。
为传语、游蜂缓经营，且留与山翁，醉吟清夜。


rhythmic: 洞仙歌
author: 李弥逊
content:
残烟薄雾，杖东风排遣。
收拾轻寒做轻暖。
问墙偶屋角，多少青红，春不语，行处随人近远。
穿帘花影乱，金鸭香温，幽梦醒时午禽啭。
任抛书推枕，嚼蕊攀条，暗消了、清愁一半。
且莫放、浮云蔽晴晖，怕惹起羁人，望中凝恋。


rhythmic: 满庭芳
author: 僧儿
content:
团菊苞金，丛兰减翠，画成秋暮风烟。
使君归去，千里倍潸然。
两度朱幡雁水，全胜得、陶侃当年。
如何见，一时盛事，都在送行篇。
愁烦。
梳洗懒，寻思陪宴，把月湖边。
有多少、风流往事萦牵。
闻道霓旌羽驾，看看是、玉局神仙。
应相许，冲云破雾，一到洞中天。


rhythmic: 满江红
author: 胡仔
content:
泛宅浮家，何处好、苕溪清境。
占云山万叠，烟波千顷。
茶灶笔床浑不用，雪蓑月笛偏相称。
争不教、二纪赋归来，甘幽屏。
红尘事，谁能省。
青霞志，方高引。
任家风舴艋，生涯箸。
三尺鲈鱼真好脍，一瓢春酒宜闲饮。
问此时、怀抱向谁论，惟箕颍。


rhythmic: 水龙吟
author: 胡仔
content:
梦寒绡帐春风晓，檀枕半堆香髻。
辘轳初转，阑干鸣玉，咿哑惊起。
眠鸭凝烟，舞鸾翻镜，影开秋水。
解低鬟试整，牙床对立，香丝乱、云撒地。
纤手犀梳落处，腻无声、重盘鸦翠。
兰膏匀渍，冷光欲溜，鸾钗易坠。
年少偏娇，髻多无力，恼人风味。
理云裾下阶，含情不语，笑折花枝戏。


rhythmic: 贺新郎
author: 张元干
content:
曳杖危楼去。
斗垂天、沧波万顷，月流烟渚。
扫尽浮云风不定，未放扁舟夜渡。
宿燕落、寒芦深处。
怅望关河空吊影，正人间、鼻息鸣鼍鼓。
谁伴我，醉中舞。
十年一梦扬州路。
倚高寒、愁生故国，气吞骄虏。
要斩楼兰三尺剑，遗恨琵琶旧语。
谩暗涩、铜华尘土。
唤取谪仙平章看，过苕溪、尚许垂纶否。
风浩荡，欲飞举。


rhythmic: 贺新郎
author: 张元干
content:
梦绕神州路。
怅秋风、连营画角，故宫离黍。
底事倾砥柱。
九地黄流乱注。
聚万落、千村狐兔。
天意从来高难问，况人情、老易悲如许。
更南浦，送君去。
凉生岸柳催残暑。
耿斜河、疏星淡月，断云微度。
万里江山知何处。
回首对床夜语。
雁不到、书成谁与。
目尽青天怀今古，肯儿曹、恩怨相尔汝。
举大白，听金缕。


rhythmic: 满江红
author: 张元干
content:
春水迷天，桃花浪、几番风恶。
云乍起、远山遮尽，晚风还作。
绿卷芳洲生杜若。
数帆带雨烟中落。
傍向来、沙觜共停桡，伤飘泊。
寒犹在，衾偏薄。
肠欲断，愁难著。
倚篷窗无寐，引杯孤酌。
寒食清明都过却。
最怜轻负年时约。
想小楼、终日望归舟，人如削。


rhythmic: 兰陵王
author: 张元干
content:
卷朱箔。
朝雨轻阴乍阁。
阑干外，烟柳弄晴，芳草侵阶映红药。
东风妒花恶。
吹落。
梢头嫩萼。
屏山掩，沈水倦熏，中酒心情怕杯勺。
寻思旧京洛。
正年少疏狂，歌笑迷著。
障泥油壁催梳掠。
曾驰道同载，上林携手，灯夜初过早共约。
又争信漂泊。
寂寞。
念行乐。
甚粉淡衣襟，音断弦索。
琼枝璧月春如昨。


rhythmic: 兰陵王
author: 张元干
content:
绮霞散。
空碧留晴向晚。
东风里，天气困人，时节秋千闭深院。
帘旌翠波。
窗影残红一线。
春光巧，花脸柳腰，勾引芳菲闹莺燕。
闲愁费消遣。
想娥绿轻晕，鸾鉴新怨。
单衣欲试寒犹浅。
羞衾凤空展，塞鸿难托，谁问潜宽旧带眼。
念人似天远。
迷恋。
画堂宴。
看最乐王孙，浓艳争劝。
兰膏宝篆春宵短。


rhythmic: 念奴娇
author: 张元干
content:
江天雨霁，正露荷擎翠，风槐摇绿。
试问秦楼今夜里，愁到阑干几曲。
笑拈黄花，重题红叶，无奈归期促。
暮云千里，桂花初绽寒玉。
有谁伴我凄凉，除非分付与，杯中。
水本无情山又远，回首烟波云木。
梦绕西园，魂飞南浦，自古情难足。
旧游何处，落霞空映孤鹜。


rhythmic: 念奴娇
author: 张元干
content:
蕊香深处，逢上巳、生怕花飞红雨。
万点胭脂遮翠袖，谁识黄昏凝伫。
烧烛呈妆，传杯绕槛，莫放春归去。
垂丝无语，见人浑似羞妒。
修禊当日兰亭，群贤弦管里，英姿如许。
宝靥罗衣，应未有、许多阳台神女。
气涌三山，醉听五鼓，休更分今古。
壶中天地，大家著意留住。


rhythmic: 念奴娇
author: 张元干
content:
吴松初冷，记垂虹南望，残日西沈。
秋入青冥三万顷，蟾影吞尽湖阴。
玉斧为谁，冰轮如许，宫阙想寒深。
人间奇观，古今豪士悲吟。
苍弁丹颊仙翁，淮山风露底，曾赋幽寻。
老去专城仍好客，时拥歌吹登临。
坐揖龙江，举杯相属，桂子落波心。
一声猿啸，醉来虚籁千林。


rhythmic: 念奴娇
author: 张元干
content:
秋风万里，湛银潢清影，冰轮寒色。
八月灵槎乘兴去，织女机边为客。
山拥鸡林，江澄鸭绿，四顾沧溟窄。
醉来横吹，数声悲愤谁测。
飘荡贝阙珠宫，群龙惊睡起，冯夷波激。
云气苍茫吟啸处，龟吼鲸奔天黑。
回首当时，蓬莱方丈，好个归消息。
而今图画，谩教千古传得。


rhythmic: 念奴娇
author: 张元干
content:
寒绡素壁，露华浓、群玉峰峦如洗。
明镜池开秋水净，冷浸一天空翠。
荷芰波生，菰蒲风动，惊起鱼龙戏。
山河影里，十分光照人世。
谁似老子痴顽，胡床坐，自引壶觞醉。
醉里悲歌歌未彻，屋角乌飞星坠。
对影三人，停杯一问，谁解骑鲸意。
玉京何处，翠楼空锁十二。


rhythmic: 念奴娇
author: 张元干
content:
垂虹望极，扫太虚纤翳，明河翻雪。
一碧天光波万顷，涌出广寒宫阙。
好事浮家，不辞百里，俱载如花颊。
琴高双鲤，鼎来同醉孤绝。
浩荡今夕风烟，人间天上，别似寻常月。
陶冶三高千古恨，赏我中秋清节。
八十仙翁，雅宜图画，写取横江楫。
平生奇观，梦回犹竦毛发。


rhythmic: 永遇乐
author: 张元干
content:
月仄金盆，江萦罗带，凉飙天际。
摩诘丹青，营丘平远，一望穷千里。
白鸥盟在，黄粱梦破，投老此心如水。
耿无眠、披衣顾影，乍闻绕阶络纬。
百年倦客，三生习气，今古到头谁是。
夜色苍茫，浮云灭没，举世方熟寐。
谁人著眼，放神八极，逸想寄尘寰外。
独凭栏、鸡鸣日上，海山雾起。


rhythmic: 永遇乐
author: 张元干
content:
飞观横空，众山绕甸，江面相照。
曲槛披风，虚檐挂月，据尽登临要。
有时巾屦，访公良夜，坐我半天林杪。
揽浮丘、飘飘衣袂，相与似游蓬岛。
主人胜度，文章英妙，合住北扉西沼。
何事十年，风洒露沐，不厌江山好。
曲屏端有，吹箫人在，同倚暮云清晓。
乘除了、人间宠辱，付之一笑。


rhythmic: 水调歌头
author: 张元干
content:
落景下青嶂，高浪卷沧洲。
平生颇惯，江海掀舞木兰舟。
百二山河空壮。
底事中原尘涨。
丧乱几时休。
泽畔行吟处，天地一沙鸥。
想元龙，犹高卧，百尺楼。
林风酹酒，堪笑淡话觅封侯。
老去英雄不见。
惟与渔樵为伴。
回首得无忧。
莫道三伏热，便是五湖秋。


rhythmic: 水调歌头
author: 张元干
content:
闰馀有何好，一岁两中秋。
滕王高阁曾醉，月涌大江流。
今夜钓龙台上，还似当时逢闰，佳句记英游。
看山兼看月，登阁复登楼。
别离久，今古恨，大刀头。
老来长是清梦，宛在旧神州。
遐想芗林风味，瓮里自倾春色，不用贳貂裘。
笑我成何事，搔首谩私忧。


rhythmic: 水调歌头
author: 张元干
content:
缥缈九仙阁，壮观在人间。
凉飙乍起，四围晴黛入阑干。
已过中秋时候。
便是菊花重九。
为寿一尊欢。
今古登高意，玉帐正清闲。
引三巴，连五岭，控百蛮。
元戎小队，旧游曾记并龙山。
闽峤尤宽南顾。
闻道天边玉露。
持橐诏新颁。
且拥笙歌醉，廊庙更徐还。


rhythmic: 水调歌头
author: 张元干
content:
平日几经过，重到更留连。
黄尘乌帽，觉来眼界忽醒然。
坐见如云秋稼，莫问鸡虫得失，鸿鹄下翩翩。
四海九洲大，何地著飞仙。
吸湖光，吞蟾影，倚天圆。
胸中万顷空旷，清夜炯无眠。
要识世间闲处，自有尊前深趣，且唱钓鱼船。
调鼎他年事，妙手看烹鲜。


rhythmic: 水调歌头
author: 张元干
content:
雨断翻惊浪，山瞑拥归云。
麦秋天气，聊泛征棹泊江村。
不羡腰间金印，却爱吾庐高枕，无事闭柴门。
搔首烟波上，老去任乾坤。
白纶巾，玉麈尾，一杯春。
性灵陶冶，我辈犹要个中人。
莫变姓名吴市，且向渔樵争席，与世共浮沈。
目送飞鸿去，何用画麒麟。


rhythmic: 水调歌头
author: 张元干
content:
露下菱歌远，萤傍藕花流。
临溪堂上，望中依旧柳边洲。
晚暑冰肌沾汗，新浴香绵扑粉，湘簟月华浮。
长记开朱户，不寐待归舟。
恍重来，思往事，搅离愁。
天涯何处，未应容易此身休。
莫问吴霜点鬓，细与蛮笺封恨，相见转绸缪。
云雨阳台梦，河汉鹊桥秋。


rhythmic: 水调歌头
author: 张元干
content:
万里冰轮满，千丈玉盘浮。
广寒宫殿，西望湖海冷光流。
扫尽长空纤翳，散乱疏林清影，风露迫人愁。
徐步行歌去，危坐莫眠休。
问孤蓬，缘底事，苦淹留。
倦游回首，向来云卧两星周。
此夜此生长好，明月明年何处，归兴在南州。
老境一伧父，异县四中秋。


rhythmic: 水调歌头
author: 张元干
content:
袖手看飞雪，高卧过残冬。
飘然底事春到，先我逐孤鸿。
挟取笔端风雨，快写胸中丘壑，不肯下樊笼。
大笑了今古，乘兴便西东。
一尊酒，知何处，又相逢。
奴星结柳，与君同送五家穷。
好是橘封千户，正恐楼高百尺，湖海有元龙。
目光在牛背，马耳射东风。


rhythmic: 水调歌头
author: 张元干
content:
放浪形骸外，憔悴山泽癯。
倒冠落佩，此心不待白髭须。
聊复脱身鹭，未暇先寻水竹，矫首汉庭疏。
长夏啖丹荔，两纪傲闲居。
忽风飘，连雨打，向西湖。
藕花深处，尚能同载曲生无。
听子谈天舌本，浇我书空胸次，醉卧踏冰壶。
毕竟凌烟像，何似辋川图。


rhythmic: 水调歌头
author: 张元干
content:
柱策松江上，举酒酹三高。
此生飘荡，往来身世两徒劳。
长羡五湖烟艇，好是秋风鲈脍，笠泽久蓬蒿。
想像英灵在，千古傲云涛。
俯沧浪，舌空旷，恍神交。
解衣盘礴，政须一笑属吾曹。
洗尽人间尘土，扫去胸中冰炭，痛饮读离骚。
纵有垂天翼，何用钓连鳌。


rhythmic: 水调歌头
author: 张元干
content:
今夕定何夕，秋垂满东瓯。
悲凉怀抱，何事还倍去年愁。
万里碧空如洗，寒浸十分明月，帘卷玉波流。
非是经年别，一岁两中秋。
坐中庭，风露下，冷飕飕。
素娥无语相对，尊酒且迟留。
琴罢不堪幽怨，遥想三山影外，人倚夜深楼。
矫首望霄汉，云海路悠悠。


rhythmic: 水调歌头
author: 张元干
content:
最乐贤王子，今岁好中秋。
夜深珠履，举杯相属尽名流。
宿雨乍开银汉，洗出玉蟾秋色，人在广寒游。
浩荡山河影，偏照岳阳楼。
露华浓，君恩重，判扶头。
霓旌星节，已随丝管下皇州。
满座烛光花礼，笑乌巾同醉，谁问负薪裘。
月转檐牙晓，高枕更无忧。


rhythmic: 水调歌头
author: 张元干
content:
举手钓鳌客，削迹种瓜侯。
重来吴会三伏，行见五湖秋。
耳畔风波摇荡，身外功名飘忽，何路射旄头。
孤负男儿志，怅望故园愁。
梦中原，挥老泪，遍南州。
元龙湖海豪气，百尺卧高楼。
短发霜黏两鬓，清夜盆倾一雨，喜听瓦鸣沟。
犹有壮心在，付与百川流。


rhythmic: 水调歌头
author: 张元干
content:
戎虏乱中夏，星历一周天。
干戈未定，悲咤河洛尚腥膻。
万里两宫无路。
政仰君王神武。
愿数中兴年。
吾道尊洙泗，何暇议伊川。
吕公子，三世相，在凌烟。
诗名独步，焉用儿辈更毛笺。
好去承明谠论。
照映金狨带稳。
恩与荔枝偏。
回首东山路，池阁醉双莲。


rhythmic: 风流子
author: 张元干
content:
飞观插雕粱。
凭虚起、缥缈五云乡。
对山滴翠岚，两眉浓黛，水分双派，满眼波光。
曲栏干外，汀烟轻冉冉，莎草细茫茫。
无数钓舟，最宜烟雨，有如图画，浑似潇湘。
使君行乐处，秦筝弄哀怨，云鬓分行。
心醉一缸春色，满座疑香。


rhythmic: 宝鼎现
author: 张元干
content:
山庄图画，锦囊吟咏，胸中丘壑。
年少日、如虹豪气，吐凤词华浑忘却。
便袖手、向岩前溪畔，种满烟梢雾箨。
想别墅平泉，当时草木，风流如昨。
瘦藤闲倚看锄药。
双芒鞋、雨後常著。
目送处、飞鸿灭没，谁问蓬蒿争燕雀。
乍霁月、望松云南渡，短艇沙夜泊。
正万里清冥，千林虚籁，从渠缯缴。
携幼尚有筠丁，谁会得、人生行乐。
岸帻纶巾归去，深户相迷翠幕。
恐未免、上凌烟阁。


rhythmic: 祝英台近
author: 张元干
content:
枕霞红，钗燕坠。
花露云髻。
粉淡香残，犹带宿酲睡。
画檐红日三竿，慵窥鸾鉴，长是倚、春风无力。
又经岁。
玉腕条脱轻松，羞郎见憔悴。
何事秋来，容易又分袂。
可堪疏雨梧桐，空阶络纬，背人处、偷弹珠泪。


rhythmic: 沁园春
author: 张元干
content:
神水华池，汞铅凝结，虎龙往来。
问子前午後，阳销阴长，自然炉鼎，何用安排。
灵宝玄门，烟萝真境，三日庚生兑户开。
泥丸透，尽周天火候，平步仙阶。
蓬莱。
直上瑶台。
看海变桑田飞暮埃。
念尘劳良苦，流光易度，明珠难得，白骨成堆。
位极人臣，功高今古，总蹈危机吞祸胎。
争知我，办青鞋布袜，雁荡天台。


rhythmic: 沁园春
author: 张元干
content:
枕深轩，散帙虚堂，畏景屡移。
渐披襟临水，床就月，莲香拂面，竹色侵衣。
压玉为醪，折荷当盏，卧看银潢星四垂。
人归後，任肌蝉自啸，宿鸟相依。
痴儿。
莫道危机。
悟三十九年都尽非。
任纡朱拖紫，围金佩玉，青钱流地，白璧如坻。
富贵浮云，身名零露，事事无心归便归。
秋风动，正吴松月冷，莼长鲈肥。


rhythmic: 喜迁莺慢・喜迁莺
author: 张元干
content:
雁塔题名，宝津宴，盛事簪绅常说。
文物昭融，圣代搜罗，千里争趋丹阙。
元侯劝驾，乡老献书，发轫龟前列。
山川秀，圜冠众多，无如闽越豪杰。
姓标红纸，帖报泥金，喜信归来俱捷。
骄马芦鞭醉垂，蓝绶吹雪。
芳月素娥情厚，桂华一任郎君折。
须满引，南台又是，合沙时节。


rhythmic: 薄幸
author: 吕渭老
content:
青楼春晚。
昼寂寂、梳匀又懒。
乍听得、鸦啼莺弄，惹起新愁无限。
记年时、偷掷春心，花间隔雾遥相见。
便角枕题诗，宝钗贳酒，共醉青苔深院。
怎忘得、回廊下，携手处、花明月满。
如今但暮雨，蜂愁蝶恨，小窗闲对芭蕉展。
却谁拘管。
尽无言、闲品秦筝，泪满参差雁。
腰支渐小，心与杨花共远。


rhythmic: 望海潮
author: 吕渭老
content:
侧寒斜雨，微灯薄雾，匆匆过了元宵。
帘影护风，盆池见日，青青柳叶柔条。
碧草皱裙腰。
正昼长烟暖，蜂困莺娇。
望处凄迷，半篙绿水浸斜桥。
孙郎病酒无聊。
记乌丝醉语，碧玉风标。
新燕又双，兰心渐吐，嘉期趁取花朝。
心事转迢迢。
但梦随人远，心与山遥。
误了芳音，小窗斜日对芭蕉。


rhythmic: 选冠子
author: 吕渭老
content:
雨湿花房，风斜燕子，池阁昼长春晚。
檀盘战象，宝局铺棋，筹画未分还懒。
谁念少年，齿怯梅酸，病疏霞盏。
正青钱遮路，绿丝明水，倦寻歌扇。
空记得、小阁题名，红笺青制，灯火夜深裁剪。
明眸似水，妙语如弦，不觉晓霜鸡唤。


rhythmic: 选冠子
author: 吕渭老
content:
风约晴云，花乾宿露，帘幕万家清晓。
青帘赛酒，小坞藏春，冶叶艳枝相照。
羊驾小车，笑逐游人，远迷芳草。
更红英飞舞，绣茵连接，雾台烟沼。
年少日、细马戎鞯，红靴玉带，同指软尘西笑。
珍珠戏掷，彩笔搜奇，不觉暮春莺老。


rhythmic: 念奴娇
author: 吕渭老
content:
暮云收尽，霁霞明、高拥一轮寒玉。
帘影横斜房户静，小立啼红蔌蔌。
素鲤频传，蕉心微展，双蕊明红烛。
开门疑是，故人敲撼窗竹。
长记那里西楼，小寒窗静，尽掩风筝鸣屋。
泪眼灯光情未尽，尽觉语长更促。
短短霞杯，温温罗，妙语书裙幅。
五湖何日，小舟同泛春绿。


rhythmic: 满江红
author: 吕渭老
content:
晚浴新凉，风蒲乱、松梢见月。
庭阴尽、暮蝉啼歇。
萤绕井阑帘入燕，荷香兰气供摇。
赖晚来、一雨洗游尘，无些热。
心下事，峰重叠。
人甚处，星明灭。
想行云应在，凤凰城阙。
曾约佳期同菊蕊，当时共指灯花说。
据眼前、何日是西风，凉吹叶。


rhythmic: 满江红
author: 吕渭老
content:
笑语移时，风影乱、半帘寒日。
鲜明是、晚来妆饰。
共说西园携手处，小桥深竹连苔色。
到如今、梧叶染清霜，封行迹。
春未透，梅先拆。
人纵健，时难得。
想明年虚过，上元寒食。
数著佳期愁入眼，雨珠零乱梨花湿。
任翠鬟、猗侧背斜阳，鸣瑶瑟。


rhythmic: 满江红
author: 吕渭老
content:
燕拂危樯，斜日外、数峰凝碧。
正暗潮生渚，暮风飘席。
初过南村沽酒市，连空十顷菱花白。
想故人、轻障游丝，闻遥笛。
鱼与雁，通消息。
心与梦，空牵役。
到如今相见，怎生休得。
斜抱琵琶传密意，一襟新月横空碧。
问甚时、同作醉中仙，烟霞客。


rhythmic: 满江红
author: 吕渭老
content:
山绕吴城，修竹外、满林围碧。
任孤樯百丈，远牵江色。
政简民闲无一事，同游仍是鸳鸾客。
到晚年、遗爱续新题，都堪说。
修门赋，今谁续。
痛饮士，天应惜。
正彩霞垂帔，暮风飘瑟。
笑疾禅痴今在否，风灯石火同飘忽。
去醉乡、深处著身心，休铭栉。


rhythmic: 齐天乐
author: 吕渭老
content:
香红飘没明春水，寒食万家游舫。
整整斜斜，疏疏密密，帘缬旗红相望。
江波荡漾。
称彩舰龙舟，绣衣霞桨。
舞楫争先，歌笑箫鼓乱清唱。
重来刘郎又老，对故园桃红春晚，尽成惆怅。
泪雨难晴，愁眉又结，翻覆十年手掌。
如今怎向。
念舞板歌尘，远如天上。
斜日回舟，醉魂空舞扬。


rhythmic: 沁园春
author: 吕渭老
content:
复把元宵，等闲过了，算来告谁。
整二年三岁，尊前笑处，知他陪了，多少歌诗。
岂信如今，不成些事，还是无聊空皱眉。
争知道，冤家误我，日许多时。
心儿。
转更痴迷。
又疑道、清明得共伊。
但自家晚夜，多方遣免，不须烦恼，雨月为期。
用破身心，博些欢爱，有后不成人便知。
从来是，这风流伴侣，有分双飞。


rhythmic: 蓦山溪
author: 吕渭老
content:
韵高格妙。
不数闲花草。
向晚小梳妆，换一套、新衣始了。
横钗整鬓，倚醉唱清词，房户静，酒杯深。
帘幕明残照。
扬州一梦，未尽还惊觉。
自恁在心头，拈不出、倚时是了。
吴霜点鬓，春色老刘郎，云路远，晚溪横，谁见桃花笑。


rhythmic: 蓦山溪
author: 吕渭老
content:
元宵灯火。
月淡游人可。
携手步长廊，又说道、倾心向我。
归来一梦，整整十年馀，人似旧，去无因，牵惹情怀破。
章台杨柳，闻道无关锁。
行客挽长条，悄不似、当初些个。
而今休也，摇落任东风，但恣意，尽留情，我也知无那。


rhythmic: 水调歌头
author: 吕渭老
content:
扁舟思独往，樯影划晴烟。
要伴人随明月，踏破水中天。
谁信骑鲸高逝，空对笔端风雨，如泛楚江船。
老子穷无赖，端欲把降竿。
白苹汀，归老计，似高闲。
平生爱我，一言相置二刘间。
准拟何山松桂，折足铛能安稳，芋火对阑残。
何必少林语，立雪问心安。


rhythmic: 水调歌头
author: 吕渭老
content:
江湖堪极目，非雾亦非烟。
故人相见，纵横高义薄云天。
已具萸尊茗话，怅望云中江树，不见子猷船。
日色隐林表，十里认帆竿。
百年间，无个事，且安闲。
功名两字，茫然都坠有无间。
且尽身前一醉，休问古来今往，及取菊花残。
仙事占无据，竹帛笑刘安。


rhythmic: 水调歌头
author: 吕渭老
content:
秋斋多梦谒，舌本欲生烟。
独步一庭明月，雁字已横天。
作个生涯不遂，松竹雨荒三径，却忆五湖船。
小阮贫尤甚，犊鼻挂长竿。
白鸥汀，风共水，一生闲。
横琴唳鹤，要携妻子老云间。
灯火荧荧深夜，高卧南窗折几，杯到不留残。
莫遣江湖手，遮日向长安。


rhythmic: 水调歌头
author: 吕渭老
content:
心肝皆锦绣，落笔尽云烟。
诗狂酒兴，要骑赤鲤上青天。
织女回车相劳，指点虚无征路，翻动月明船。
举手谢同辈，岂复念渔竿。
我平生，心正似，白云闲。
衣冠污我，偶逢游戏到人间。
常念孤云高妙，若作辘轳俯仰，谁复食君残。
拜尘金谷辈，都是卧崇安。


rhythmic: 水调歌头
author: 吕渭老
content:
诗人翻水尽，寂寞五侯烟。
醉魂何在，应骑箕尾列青天。
记得平生谈笑，夹岸手栽杨柳，同泛夜深船。
溪水还依旧，深浅半青竿。
小神仙，殷七七，许闲闲。
黄粱未熟，经游都在梦魂间。
我厌嚣寺浊味，几欲凌云羽化，鸡犬不留残。
俗事丹砂冷，且抱一枝安。


rhythmic: 水调歌头
author: 吕渭老
content:
暮云遮远眼，叠叠入青烟。
十年不见，醯鸡同舞瓮中天。
闻道山阴回棹，相去都无百里，李郭可同船。
行止皆天意，端欲自操竿。
功名事，须早计，真安闲。
高才妙手，不当留意市廛间。
俄已山林长往，尘面时时拂镜，齿发甚衰残。
廊庙非吾事，茅屋且安安。


rhythmic: 水调歌头
author: 吕渭老
content:
抚床多感慨，白发困风烟。
出门有碍，更堪寒暮雪飞天。
君弃一盂一衲，奔走五湖清海，杯度不乘船。
来访山中友，□□□□竿。
看人间，谁得似，谪仙闲。
生涯不问，留情多在酒杯间。
剪烛西风谈笑，零落一尊相对，不觉已更残。
回首功名事，笺记谢任安。


rhythmic: 水调歌头
author: 吕渭老
content:
十年禅榻畔，风雨扬茶烟。
跳丸日月，未甘白发困尧天。
江左风流才子，要伴江湖张翰，同泛洛阳船。
酌酒情无尽，海燕绕船竿。
逼人来，功业事，不教闲。
男儿三十，定当谈笑在堂间。
老子婆娑贫态，闭户长须赤脚，他日要分残。
禹浪桃花影，归棹正轻安。


rhythmic: 水龙吟
author: 吕渭老
content:
五湖春水茫茫，梦魂夜逐杨花去。
汀花岸草，佳人微笑，眼波横注。
借问刘郎，心期则甚，一成无据。
自春来泪满，蓝袖口，没整顿，心情处。
闻道相如病渴，念文君、白头新句。
相思两地，无穷烟水，一庭花雾。
锦字藏头，织成机上，一时分付。
问他年，更有微云淡月，重来兮否。


rhythmic: 江城子慢
author: 吕渭老
content:
新枝媚斜日。
花径霁、晚碧泛红滴。
近寒食。
蜂蝶乱、点检一城春色。
倦游客。
门外昏鸦啼梦破，春心似、游丝飞远碧。
燕子又语斜檐，行云自没消息。
当时乌丝夜语，约桃花时候，同醉瑶瑟。
甚端的。
看看是、榆角杨花飞掷。
怎忘得。


rhythmic: 贺新郎
author: 吕渭老
content:
斜日封残雪。
记别时、檀槽按舞，霓裳初彻。
唱煞阳关留不住，桃花面皮似热。
渐点点、珍珠承睫。
门外潮平风席正，指佳期、共约花同折。
情未忍，带双结。
钗金未断肠先结。
下扁舟、更有暮山千叠。
别後武陵无好梦，春山子规更切。
但孤坐、一帘明月。
蚕共茧、花同蒂，甚人生要见，底多离别。
谁念我，泪如血。


rhythmic: 百宜娇・眉妩
author: 吕渭老
content:
隙月垂篦，乱蛩催织，秋晚嫩凉房户。
燕拂帘旌，鼠窥窗网，寂寂飞萤来去。
金铺镇掩，谩记得、花时南浦。
约重阳、萸糁菊英，小楼遥夜歌舞。
银烛暗、佳期细数。
帘幕渐西风，午窗秋雨。
叶底翻红，水面皱碧，灯火裁缝砧杵。


rhythmic: 鼓笛慢・水龙吟
author: 吕渭老
content:
拍肩笑别洪崖，共看紫海还清浅。
蓬壶旧约，人间舒笑，桃红千遍。
去岁争春，今年逼腊，满空飘霰。
渐横枝照水，清绿弄日，都点缀、江南岸。
须吸百川为寿，卷恩波、已倾银汉。
戎袍拥戟，万钉围带，天孙新眷。


rhythmic: 沁园春
author: 王之道
content:
城郭萧条，风雨霏微，酝造春愁。
况鸷群雕鹗，未谐荐祢，棘栖鸾凤，犹叹栖仇。
世路如棋，人情似纸，厚薄高低何日休。
逢殷浩，会披云对月，同赋南楼。
堪嗟日月如流。
甚首夏来今半秋。
纵荻花枫叶，强撩归思，有莼羹菰饭，归更何忧。
三板松舟，一篙秋水，百里淮山无暂留。
何须问，蘧蘧栩栩，孰是庄周。


rhythmic: 满庭芳
author: 王之道
content:
紫角初繁，青裳正好，充闾清露飘香。
悬弧何早，乌辔上扶桑。
试问椿龄几许，逾万计、才满三章。
佳辰乐，林塘增气，菡萏拥红妆。
称觞。
人共庆，盘中白李，来自华阳。
倩壶中日月，特地舒长。
定见霜毫换绿，天荐祉、家庆延昌。
情千万，辞悭思窘，聊献满庭芳。


rhythmic: 满庭芳
author: 王之道
content:
蔡水西来，于门南峙，天波拥入华楹。
芝兰争秀，难弟遇难兄。
欲说随龙雨露，庆千载、河海初清。
良辰好，榴花照眼，绿柳隐啼莺。
君恩，隆横赐，冰桃火枣，来自蓬瀛。
正雾横玉篆，泉泻金鲸。
四座香和酒泛，对妙舞、弦索铿。
椿难老，年年今日，论报祝长生。


rhythmic: 满庭芳
author: 王之道
content:
翠盖千重，青钱万叠，雨馀绿涨银塘。
藕花无数，高下斗芬芳。
浑似华清赐浴，温泉滑、洗出真香。
何妨更，合欢连理，高压万芝祥。
风流，贤太守，当年奏瑞，盛事名堂。
好是琉璃池上，一片宫妆。
况有薰风解愠，流霞泛、丝竹成行。
依莲暇，联珠唱玉，应不愧金相。


rhythmic: 满庭芳
author: 王之道
content:
天驷呈祥，土牛颁政，欢呼万井春来。
雕轮丹毂，杂沓展轻雷。
风动珠帘不卷，香散处、半露梅腮。
东郊好，波澜浸绿，萌蘖上条枚。
徘徊。
应共怪，十年豹隐，一旦鸾台。
问康时术业，混俗情怀。
过雪湖山清丽，笙歌沸、舞袖萦回。
兵厨富，酒肠似海，莫惜醉金杯。


rhythmic: 满庭芳
author: 王之道
content:
雪霁风温，霜消日暖，一时笑语烘春。
草堂何幸，四座德星邻。
聊借红妆侑爵，兰膏腻、高髻盘云。
清歌妙，贯珠馀韵，犹振画梁尘。
熙朝，卿相种，扁舟东去，入侍严宸。
忆当年擢桂，连见三秦。
休说参军俊逸，应难过、开府清新。
从今去，八州都督，端不困无津。


rhythmic: 满庭芳
author: 王之道
content:
露溢金茎，风翔玉宇，嫩凉初霁秋容。
山肴野蔌，聊快一尊同。
正值大田多稼，临邛隘、酒客憧憧。
追随处，杯盘狼藉，野草荫长松。
新词，何所似，金声应铎，玉气腾虹。
时来终宦达，休怨苍穹。
顾我蹉跎老矣，飘素发、衰态龙锺。
心犹壮，会看文度，独步大江东。


rhythmic: 满庭芳
author: 王之道
content:
麦野青深，桃溪红暗，浪游何处芳园。
清明初过，门巷霭晴烟。
柳外池塘绿遍，溪流细、终日溅溅。
东风软，谁家儿女，墙里送秋千。
花前。
从醉倒，吾当尽量，君盍忘年。
纵杯盘草草，随分开筵。
自有高谈雄辩，何须问、急管繁弦。
身长健，少陵如在，应赋饮中仙。


rhythmic: 满庭芳
author: 王之道
content:
歌彻骊驹，酒斟，帆樯高映城楼。
绣衣携具，开宴话离愁。
两岸橙黄橘绿，一行雁、几点沙鸥。
情千万，相看无语，送我上孤舟。
悠悠。
冬向晚，梅花潜暖，随处香浮。
奈长亭饮散，无计淹留。
归路淮山百舍，空梦想、连岁清游。
烦双鲤，频将尺素，来往寄江流。


rhythmic: 东风第一枝
author: 王之道
content:
玉骨冰肌，绛趺檀口，玲珑亚竹当户。
嫣然照雪精神，消得东君眷与。
群芳退舍，顾凡下、非伊朋侣。
却自有、卜酴，次第效颦追步。
寓心赏、还须吟醉，赴目成、便依歌舞。
情锺束素无华，意在含情不语。
纷纷桃李，亦何用、轻猜轻妒。
觅一枝、欲寄相思，伴取个人书去。


rhythmic: 归朝欢
author: 王之道
content:
透隙敲窗风。
坐见广庭飞缟白。
长安道上正骑驴，蔡州城里谁坚壁。
表表风尘物。
瑶林琼宇三豪客。
对分毫、连珠唱玉，竟把诗笺掷。
草草杯盘还促席。
痛饮狂歌话胸臆。
前村昨夜访梅花，东邻休更夸容色。
清欢那易得。


rhythmic: 宴春台
author: 王之道
content:
翠竹扶疏，丹葵隐映，绿窗朱户萦回。
帘卷虾须，清风时自南来。
题舆好客筵开。
俨新妆、深出云街。
歌珠累贯，一时倾坐，全胜腰雷。
金猊袅碧，玉兕浮红，令传三杏，情寄双梅。
楼头漏促，笼纱暗落花煤。
锦里遗音，忆当年、曾赋春台。


rhythmic: 石州慢
author: 王之道
content:
磔攘送寒，燔烈兴岁，又颁尧历。
青霭烧痕，绿浮风皱，暖回春色。
地天交泰，时当倾否，五鬼休相厄。
何妨笑倚东风，一饮杯三百。
长忆。
苻坚入寇，功高晋室，无如安石。
义概雄心，辄莫等闲抛掷。
盖壤声名，鼎彝勋业。


rhythmic: 六州歌头
author: 王之道
content:
燧勋业，何敢望西平。
观当日，清大憝，震天声。
绩其凝。
追配汾阳郭，临淮李，扫妖孽，植颠仆，复疆宇，洗膻腥。
堪叹中原久矣，长淮隔、胡骑纵横。
问何时，风驱电扫，重见文明。
宾雁宵鸣。
梦初惊。
念吾君复古，修攘两尽，早晚功成。
岁云暮，冰腹壮，雪华零。
怅神京。
谁信汉家陵阙，呵护有神兵。
罄寰海，重回首，镇关情。
想见皇华咨度，望淮北、心曲摇旌。


rhythmic: 木兰花慢
author: 王之道
content:
对春光淡沲，烟冉冉、日迟迟。
渐红入桃溪，青回柳陌，莺刷金衣。
差池。
竞求友去，恼佳人、幽恨上蛾眉。
应念年时追逐，妆馀为带交枝。
芳菲。
谁共赏游嬉。
何处马如飞。
□不道新来，牵肠惹肚，暗减腰肢。
须知。


rhythmic: 满江红
author: 王之道
content:
竹马来迎，留不住、寸心如结。
□历湖、须坞相望，近同吴越。
阙里风流今未减，此行报政看期月。
已验康沂富国，千古曾无别。
多谢润沾枯辙。
令我神思清发。
□新命欢浃，两邦情惬。
明日西风帆卷席。
高樯到处旌麾列。
忽相思，吾当往，谁谓三墩隔。


rhythmic: 望海潮
author: 王之道
content:
宝山烟霁，金湖波渺，珠帘高卷清霜。
枫叶露痕，荻花风色，人言今日重阳。
芳菊袅秋香。
更榴房斗紫，柑实传黄。
观阁凌空，杯盘照坐独醒狂。
良辰乐事难忘。
正少年游冶，人在任庄。
铜钵探题，金钗当酒，一时绿鬓红妆。
故国黯凄凉。
漫情随水远，兴与云长。
要是致君尧舜，千古继垂裳。


rhythmic: 念奴娇
author: 王之道
content:
碧天无际，乍雨清烟霭，风开云月。
人在南楼，剧谈胜咏，拥碧油旌节。
银阙腾辉，冰轮驾彩，颢气资高洁。
大星不见，更容萤火明灭。
须烦翠杓琼杯，华笺象管，与我酬清绝。
谁使琵琶声到耳，轻赋荻花枫叶。
露脚斜飞，河阴低转，香篆环三杰。
莫辞终日，舞腰重看回雪。


rhythmic: 念奴娇
author: 王之道
content:
黄花照眼，对西风庭槛，为渠凝伫。
准拟登高酬一醉，底事晚来微雨。
蟋蟀声中，芭蕉叶上，怎得争如许。
龙山何处，无言暗想烟树。
须知天意随人，重阳晴未晚，不须频诉。
幸有兵厨三万斛，足助赏心欢趣。
千里江山，两行珠翠，端为骚人付。
层楼飞观，应容老子追步。


rhythmic: 贺新郎
author: 王之道
content:
又是春残去，倚东风、寒云淡日，堕红飘絮。
燕社鸿秋人不问，尽管吴声越鼓。
但短发、星星无数。
万事惟消彭泽醉，也何妨、袖卷长沙舞。
身与世，只如许。
阑干拍手闲情绪。
便明朝、苍烟白鹭，北山南浦。
笑指午桥桥畔路，帘幕深深院宇。
尚趁得、柳烟花雾。
我亦故山猿鹤怨，问何时、归棹双溪渚。
歌一曲，恨千缕。


rhythmic: 薄媚
author: 董颖
content:
怒潮卷雪，魏岫布云，越襟吴带如斯。
有客经游，月伴风随。
值盛世。
观此江山美。
合放怀、何事却兴悲。
不为回头，旧谷天涯。
为想前君事。
越王嫁祸献西施。
吴即中深机。
阖庐死。
有遗誓。
句践必诛夷。
吴未干戈出境，仓卒越兵，投怒夫差。
鼎沸鲸鲵。
越遭劲敌，可怜无计脱重围。
归路茫然，城郭丘墟，飘泊稽山里。


rhythmic: 薄媚
author: 董颖
content:
自笑平生，英气凌云，凛然万里宣威。
那知此际。
熊虎涂穷，来伴麋鹿卑栖。
既甘臣妾，犹不许，何为计。
争若都燔宝器。
尽诛吾妻子。
径将死战决雄雌。
天意恐怜之。
偶闻太宰，正擅权，贪赂市恩私。
因将宝玩献诚，虽脱霜戈，石室囚系。
忧嗟又经时。
恨不如巢燕自由归。
残月朦胧，寒雨萧萧，有血都成泪。


rhythmic: 薄媚
author: 董颖
content:
种陈谋，谓吴兵正炽。
越勇难施。
破吴策，唯妖姬。
有倾城妙丽。
名称西子。
岁方笄。
算夫差惑此。
须致颠危。
范蠡微行，珠贝为香饵。
苎萝不钓钓深闺。
吞饵果殊姿。
素肌纤弱，不胜罗绮。
鸾镜畔、粉面淡匀，梨花一朵琼壶里。
嫣然意态娇春，寸眸剪水。
斜鬟松翠。


rhythmic: 薄媚
author: 董颖
content:
湘裙，摇汉佩。
步步香风起。
敛双蛾，论时事。
兰心巧会君意。
殊珍异宝，犹自朝臣未与。
妾何人，被此隆恩，虽令效死。
奉严旨。
隐约龙姿忻悦。
重把甘言说。
辞俊雅，质娉婷，天教汝、众美兼备。
闻吴重色，凭汝和亲，应为靖边陲。


rhythmic: 薄媚
author: 董颖
content:
华宴夕，灯摇醉。
粉菡萏，笼蟾桂。
扬翠袖，含风舞，轻妙处，惊鸿态。
分明是。
瑶台琼榭，阆苑蓬壶，景尽移此地。
花绕仙步，莺随管吹。
宝帐暖留春，百和馥郁融鸳被。
银漏永，楚云浓，三竿日、犹褪霞衣。
宿酲轻腕，嗅宫花，双带系。


rhythmic: 薄媚
author: 董颖
content:
机有神，征鼙一鼓，万马襟喉地。
庭喋血，诛留守，怜屈服，敛兵还，危如此。
当除祸本，重结人心，争奈竟荒迷。
战骨方埋，灵旗又指。
势连败。
柔荑携泣。
不忍相抛弃。
身在兮，心先死。
宵奔兮，兵已前围。


rhythmic: 薄媚
author: 董颖
content:
王公子。
青春更才美。
风流慕连理。
耶溪一日，悠悠回首凝思。
云鬟烟鬓，玉佩霞裾，依约露妍姿。
送目惊喜。
俄迂玉趾。
同仙骑。
洞府归去，帘栊窈窕戏鱼水。
正一点犀通，遽别恨何已。
媚魄千载，教人属意。


rhythmic: 满庭芳
author: 董颖
content:
红斗风桃，绿肥烟草，杨柳春暗重门。
五陵佳兴，酿酝付芳尊。
窈窕笙箫丛里，金猊篆、雾绕云纷。
勾情也，歌眉低翠，依约鹧鸪村。
人生须快意，十分春事，才破三分。
况点检年时，胜客都存。
更把馀欢卜夜，纵彻晓、蜡泪流痕。
花阴昼，朱帘未卷，犹自醉昏昏。


rhythmic: 满庭芳
author: 潘良贵
content:
夹水松篁，一天风露，觉来身在扁舟。
桂花当午，云卷素光流。
起傍篷窗危坐，飘然竟、欲到瀛洲。
人世乐，那知此夜，空际列琼楼。
休休。
闲最好，十年归梦，两眼乡愁。
谩赢得、萧萧华发盈头。
往事不须追谏，从今去、拂袖何求。
一尊酒，持杯顾影，起舞自相酬。


rhythmic: 蓦山溪
author: 冯时行
content:
艰难时世。
万事休夸会。
官宦误人多，道是也、终须不是。
功名事业，已是负初心，人老也，发白也，随分谋生计。
如今晓得，更莫争闲气。
高下与人和，且觅个、置锥之地。
江村僻处，作个老渔樵，一壶酒，一声歌，一觉醺醺睡。


rhythmic: 念奴娇
author: 曾
content:
绣衣直指，问凌风一笑，翩然何许。
诏出层霄持汉节，千里秋风淮浦。
鉴远江山，竹西歌吹，曾被腥膻污。
须君椽笔，为渠一洗尘土。
休厌共倒金荷，翠眉重为唱，渭城朝雨。
看即扬鞭归骑稳，还指郁葱深处。
宝带兼金，华鞯新绣，直上云霄去。
回头莫忘，玉霄今夜风露。


rhythmic: 蓦山溪
author: 张表臣
content:
楼横北固，尽日厌厌雨。
乃数声歌，但渺漠、江山烟树。
寂寥风物，三五过元宵，寻柳眼，觅花英，春色知何处。
落梅呜咽，吹彻江城暮。
脉脉数飞鸿，杳归期、东风凝伫。
长安不见，烽起夕阳间，魂欲断、酒初醒，独下危梯去。


rhythmic: 烛影摇红
author: 吴亿
content:
楼雪初消，丽谯吹罢单于晚。
使君千炬起班春，歌吹香风暖。
十里珠帘尽卷。
正人在、蓬壶阆苑。
卖薪买酒，立马传觞，升平重见。
谁识鳌头，去年曾侍传柑宴。
至今衣袖带天香，行处氤氲满。
已是春宵苦短。
且莫遣、欢游意懒。
细听归路，璧月光中，玉箫声远。


rhythmic: 水龙吟
author: 杨无咎
content:
当年谁种官梅，自开自落清无比。
一朝惊见，危亭岑立，繁华丛里。
知是贤侯，有难兄弟，素书时寄。
纵舞携如意，吟搔短发，无从诉、心中喜。
却对斜枝冷蕊。
似於人、不胜风味。
冰姿斜映，朱唇浅破，欣然会意。
青子垂垂，翠阴密密，尤堪频憩。
待促归禁近，邦人指点，作甘棠比。


rhythmic: 水龙吟
author: 杨无咎
content:
晓来雨歇风生，素商乍入鸳鸯浦。
红蕖翠盖，不知西帝，神游何处。
罗绮丛中，是谁相慕，凭肩私语。
似汉皋佩解，桃源人去，成思忆、空凝伫。
肯为风流令尹，把芳心、双双分付。
碧纱对引，朱衣前导，应须此去。
好揖清香，盛邀嘉客，杯行无数。
唤瑶姬并立，如花并蒂，唱黄金缕。


rhythmic: 水龙吟
author: 杨无咎
content:
西湖天下应如是。
谁唤作、真西子。
云凝山秀，日增波媚，宜晴宜雨。
况是深秋，更当遥夜，月华如水。
记词人解道，丹青妙手，应难写、真奇语。
往事输他范蠡。
泛扁舟、仍携佳丽。
毫端幻出，淡妆浓抹，可人风味。
和靖幽居，老坡遗迹，也应堪记。
更凭君画我，追随二老，游千家寺。


rhythmic: 水龙吟
author: 杨无咎
content:
小轩潇洒清宵午，风正紧、门深闭。
藜床危坐，竹窗频听，春虫扑纸。
灯烬垂红，篆烟消碧，衣轻如水。
料飞花未止，堆檐已满，时催折、琅尾。
骨冷魂清无寐。
这身在、广寒宫里。
暗怀千古，浑疑一夜，冰生肠胃。
岁事峥嵘，故园睽阻，归期犹未。
向寒乡、不念丰年，只忆青天万里。


rhythmic: 水龙吟
author: 杨无咎
content:
夜来六出飞花，又催寂寞袁门闭。
幽斋无寐，寒欺衾布，明吞窗纸。
起步闲庭，月华交映，长空如水。
便乘风欲去，凌云直上，青冥际、骑箕尾。
谁信团成和气。
在贤侯、笑谈声里。
咸惊句琢琼瑰，端是锦缠肠胃。
宿麦连云，遗蝗入地，田家知未。
更明年看取，东阡北陌，黄云万里。


rhythmic: 水龙吟
author: 杨无咎
content:
智琼娇额涂黄，为谁种作秋风蕊。
寒香半露，绿帏深护，犹闻十里。
山麝生脐，水沈削蜡，一时羞避。
向钱塘江上，中秋月下，有人暗寻遗子。
不奈书生习气。
对群花、领略风味。
骚人已去，欲纫幽佩，重为湘酹。
天赋风流，友梅兄蕙，舆桃奴李。
向明窗几，纤枝未老，眼明如水。


rhythmic: 念奴娇
author: 杨无咎
content:
单于吹罢，望西山乞得，斜阳收脚。
素魄旋升，听桂子、风里时时飘落。
莹彻杯盘，冷侵毛发，浑不胜衣著。
天公有意，为人掀尽云幕。
童稚犹也多情，广庭扫净草，不容纤恶。
步绕周遭，疑便是、踏雪当年东郭。
慢引歌声，响穿云际，直使娥觉。
一尊重酹，为言千载同约。


rhythmic: 扫花游・扫地游
author: 杨无咎
content:
乳莺啭午。
□好梦初醒，小轩清楚。
水沈细缕。
趁游丝落絮，缓随风舞。
起春心，又是愁云怨雨。
玉人去。
遍徙倚旧时，曾并肩处。
相望知几许。
纵远隔云山，不遮愁路。
捧杯荐俎。
记低歌丽曲，共论心素。
薄恨斜阳，不道离情最苦。


rhythmic: 阳春
author: 杨无咎
content:
蕙风轻，莺语巧，应喜乍离幽谷。
飞过北窗前，递晴晓，丽日明透翠帏。
篆台芬馥。
初睡起、横斜簪玉。
因甚自觉腰肢瘦，新来又宽裙幅。
对清镜、无心梳裹，谁问著、馀酲带宿。
寻思前欢往事，似惊回、好梦难续。
花亭遍倚槛曲。


rhythmic: 选冠子
author: 杨无咎
content:
海上楼台，壶中日月，乍觉挈来平地。
熙熙鸡犬，簇簇僮奴，亦自有登天志。
知是仙宫，出应亨期，因识前修风味。
看纵横才美，雍容谈笑，一团和气。
锺秀处、雪洁霜□，梅清竹瘦，占尽小春佳致。
笙歌韵溢，锦绣香浓，饮少未妨欢醉。


rhythmic: 满庭芳
author: 杨无咎
content:
节物争妍，江山改观，已闻春到萧滩。
瑞烟和气，葱茜接螺川。
元是使君诞日，半千运、来踵三贤。
争相竞，谁知胜地，拜相有前山。
芳筵。
开富寿，罗绮间，簪组骈阗。
正雪梅迎腊，霜月将圆。
看取霜髯秀颊，人人道、平世神仙。
调元手，阴功在继，八百定长年。


rhythmic: 二郎神
author: 杨无咎
content:
炎光欲谢，更几日、薰风吹雨。
共说是天公，亦嘉神贶，特作澄清海宇。
灌口擒龙，离堆平水，休问功超前古。
当中兴、护我边陲，重使四方安堵。
新府。
祠庭占得，山川佳处。
看晓汲双泉，晚除百病，奔走千门万户。


rhythmic: 水调歌头
author: 杨无咎
content:
闰馀有何好，一岁两中秋。
霁云卷尽，依旧银汉截天流。
长记芗林堂上，静对小山丛桂，尊俎许从游。
遥想此时兴，不减上南楼。
引玉觞，看金饼，水云头。
醉听哦响，宁羡王粲赋荆州。
此夕翻成愁绝，未斫广寒丹桂，犹衣敝貂裘。
万事付谈笑，斗酒且宽忧。


rhythmic: 水调歌头
author: 杨无咎
content:
芗林有何好，花蕊不惊秋。
千章云木，长见密叶翠光流。
中有三朝勋旧，早岁辞荣轩冕，归伴赤松游。
不羡鸳鸯侣，锺听景阳楼。
问向来。
麟阁上，凤池头。
有谁能继，向来解印似苏州。
自是英姿绝俗，非我与时违异，何用衣羊裘。
况得长生趣，千岁有怀忧。


rhythmic: 水调歌头
author: 杨无咎
content:
寥亮度弦管，笑语集簪缨。
又逢华旦争庆，豪杰为时生。
犹对中秋月影，渐放重阳菊蕊，万宝正西成。
爽气知多少，天赋满襟灵。
擅词华，追鲍谢，踵斯冰。
入趋禁近，出镇藩辅早辞荣。
休恋平湖佳致，好为苍生重起，归去侍宸庭。
一德及元□，千载致升平。


rhythmic: 水调歌头
author: 杨无咎
content:
帝里记当日，赐第富相联。
惟君家最称著，桐木老参天。
三相勋庸才业，一代风流人物，继世赖君贤。
自合跻清要，小屈佐平川。
下车初，逢庆旦，听欢传。
冰清玉润，仁爱终始被江。
满泛黄花称寿，细看红萸枝健，和气霭芳筵。
隔日醉重九，千岁似今年。


rhythmic: 倾杯・倾杯乐
author: 杨无咎
content:
瑞日凝晖，东风解冻，峭寒犹浅。
正池馆、梅英粉淡，柳梢金软，兰芽香暖。
滕城谁种芙蕖满。
浸银蟾影，一夜万花开遍。
翠楼朱户，是处重帘竞卷。
罗绮簇、欢声一片。
看五马行春旌旆远。
拥襦裤、千里歌谣，都入太平弦管。
且莫厌、瑶觞屡劝。


rhythmic: 望海潮
author: 杨无咎
content:
菊暗荷枯，橙黄桔绿，嘉时记得今朝。
欢蔼十州，香飘万井，春容小试梅梢。
星昂耀层霄。
庆诞生元德，出佐明朝。
雅奏声中，彩旗光里仰英标。
遐年已卜民谣。
最招徕瘵俗，洗尽奸骄。
东府政声，北门治绩，流芳况自迢遥。
莫惜拚今宵。
听缓敲牙板，引满金蕉。
看即泥封峻召，无计驻华镳。


rhythmic: 齐天乐
author: 杨无咎
content:
後堂芳树阴阴见。
疏蝉又还催晚。
燕守朱门，萤粘翠幕，纹蜡啼红慵剪。
纱帏半卷。
记云瑶山，粉融珍簟。
睡起援毫，戏题新句谩盈卷。
睽离鳞雁顿阻，似闻频念我，愁绪无限。
瑞鸭香销，铜壶漏永，谁惜无眠展转。
蓬山恨远。
想月好风清，酒登琴荐。
一曲高歌，为谁眉黛敛。


rhythmic: 齐天乐
author: 杨无咎
content:
疏疏数点黄梅雨。
殊方又逢重五。
角黍包金，草蒲泛玉，风物依然荆楚。
衫裁艾虎。
更钗凫朱符，臂缠红缕。
扑粉香绵，唤风绫扇小窗午。
沈湘人去已远，劝君休对酒，感时怀古。
慢啭莺喉，轻敲象板，胜读离骚章句。
荷香暗度。
渐引入陶陶，醉乡深处。
卧听江头，画船喧叠鼓。


rhythmic: 蓦山溪
author: 杨无咎
content:
去年今日，踪迹留金水。
乘兴挈朋侪，游赏遍、南峰佳致。
崇仙岸左，争看竞龙舟，人汹汹，鼓冬冬，不觉金鸟坠。
而今寂寞，独处山林里。
欲去恨无因，奈阻隔、川途百里。
香蒲角黍，对暑悄无言，梅雨细，麦风轻，怅望宽垂泪。


rhythmic: 蓦山溪
author: 杨无咎
content:
天姿雅素，不管群芳妒。
微笑倚春风，似窥宋、墙头凝伫。
一春花草，陡觉更无香，悬绣帐，结罗巾，谁更熏沈炷。
可堪开晚，未放韶光去。
生怕糁庭阶，直不忍、苍苔散步。
会须开宴，满摘蘸瑶觞，何况有，绮窗人，娇鬓相宜处。


rhythmic: 蓦山溪
author: 杨无咎
content:
玉英檀蕊，细意凭君看。
青帝忒多情，费几许、春风暗剪。
晓来枕，不觉嫩香飘，披宿雾，启幽窗，不道开初遍。
无穷风味，乍可蜂莺占。
莫遣俗人知，怕毒眼、急须遮断。
倚墙压架，娇困卧枝头，心绪里，阿谁知，似个人撩乱。


rhythmic: 蓦山溪
author: 杨无咎
content:
蟾宫仙种，几日飘鸳。
密叶绣围栾，似翦出、佳人翠袖。
叶间金粟，蔌蔌糁枝头，黄菊嫩，碧莲披，独对秋容瘦。
浓香馥郁，庭户宜熏透。
十里远随风，又何必、凭阑细嗅。
明犀一点，暗里为谁通，秋夜永，月华寒，无寐听残漏。


rhythmic: 瑞鹤仙
author: 杨无咎
content:
看灯花尽落。
更欲换，门外初听剥啄。
一尊赴谁约。
甚不知早暮，忒贪欢乐。
嗔人调谑。
饮芳容、索强倒恶。
渐娇慵不语，迷奚带笑，柳柔花弱。
难藐。
扶归鸳帐，不褪罗裳，要人求托。
偷偷弄搦。
红玉软，暖香薄。
待酒醒枕臂，同歌新唱，怕晓愁闻画角。
问昨宵、可归迟，更休道著。


rhythmic: 瑞鹤仙
author: 杨无咎
content:
听梅花再弄。
残酒醒，无寐寒衾愁拥。
凄凉谁与共。
谩赢得，别恨离怀千种。
拂墙树动。
更晓来、云阴雨重。
对伤心好景，回首旧游，恍然如梦。
欢纵。
西湖曾是，画舫争驰，绣鞍双控。
归来夜中。
要银烛，卸金凤。
到而今，谁拈花枝同载，谁酌酒杯笑捧。
但逢花对酒，空祗自歌自送。


rhythmic: 瑞鹤仙
author: 杨无咎
content:
见兰枯菊悴。
□寂寞，天与春风来至。
梅梢弄晴蕊。
似於人，装点十分和气。
吴头楚尾。
听民谣、欢声鼎沸。
总扶携□手，嬉游鼓腹，顿忘愁悴。
谁比。
承流宣化，问俗观风，一时双美。
笙歌宴启。
交酬献，尽沈醉。
□□□，行看宸庭同拜，归向天街并辔。
对西湖把酒，应须共谈旧治。


rhythmic: 瑞鹤仙
author: 杨无咎
content:
数文章翰墨。
前辈远，稍□风流岑寂。
公才万夫敌。
嗣家声，不坠江西人物。
凝脂点漆。
向鸳行、神峰秀出。
况襟怀倜傥，词华洒落，未容俦匹。
均逸。
妙龄识退，故国怀归，问安亲戚。
屏风坐隔。
看除召，在晨夕。
对生朝，且趁清明时节，痛饮无妨堕帻。
著莱衣戏舞，千春永如是日。


rhythmic: 洞仙歌
author: 杨无咎
content:
痴牛呆女，谩恩深情远。
一岁惟能一相见。
纵金风玉露，胜却人间，争奈向、雪月花时阻间。
幽欢犹未足，催度桥归，乌鹊无端便惊散。
别後欲重来，杳杳银河，空怅望、不胜凄断。
最可惜、当初泛槎人，甚不问、天边这些磨难。


rhythmic: 多丽
author: 杨无咎
content:
晚风清，淡云卷尽轻罗。
看银蟾、初离海上，万里碧汉澄波。
碾云衢、玉轮缓驾，照山影、宝镜新磨。
光彻庭除，寒生绮席，无聊清兴助吟哦。
共宴赏、明宵天气，晴晦又知他。
无眠处，衣濡湛露，目断明河。
念年来、青云失志，举头羞见嫦娥。
且高歌、细敲檀板，拚痛饮、频倒金荷。
断约他年，重挥大手，桂枝须斫最高柯。
恁时节、清光比似，今夕更应多。
功名事，到头须在，休用忙呵。


rhythmic: 惜黄花慢
author: 杨无咎
content:
霁空如水。
衬落木坠红，遥山堆翠。
独立闲阶，数声□度风前，几点雁横云际。
已凉天气未寒时，问好处、一年谁记。
笑声里。
摘得半钗，金蕊来至。
横斜为插乌纱，更碎揉、泛入金尊琼蚁。
满酌霞觞，愿人寿百千，可奈此时情味。
牛山何必独沾衣，对佳节、惟应欢醉。


rhythmic: 琐窗寒
author: 杨无咎
content:
柳暗藏鸦，花深见蝶，物华如绣。
情多思远，又是一番清瘦。
忆前回、庭榭来春，个人预约同携手。
恨迟留，载酒期程，孤负踏青时候。
搔首。
双眉暗斗。
况无似今年，一春晴昼。
风雨。
直得□时迤逗。
想闲窗、针线倦拈，寂寞细拈酴嗅。
待还家、定自冤人，泪粉盈襟袖。


rhythmic: 永遇乐
author: 杨无咎
content:
鸳瓦霜明，绣帘烟暖，和气容与。
云想衣裳，风清环佩，拥翠娥扶步。
蓬山远别，仙班知是，有客旧同俦侣。
来到、人间又也，爱他相门荣遇。
清秋菊在，小春梅绽，正是年华好处。
酒满瑶觞，歌翻金缕，莫放行云去。
已随夫贵，仍因儿显，两国看齐楚。
此时对、生朝听我，却称寿语。


rhythmic: 永遇乐
author: 杨无咎
content:
黄叶缤纷，碧江清浅，锦水秋暮。
画鼓冬冬，高牙，离棹无由驻。
波声笳韵，芦花蓼穗，翻作别离情绪。
须知道、风流太守，未尝恝情来去。
那堪对此，来时单骑，去也文鸳得侣。
绣被熏香，蓬窗听雨，还解知人否。
一川风月，满堤杨柳，今夜酒醒何处。
调疏呵，双栖正稳，慢摇去橹。


rhythmic: 永遇乐
author: 杨无咎
content:
风褪柔英，雨肥繁实，又还如豆。
玉核初成，红腮尚浅，齿软酸微透。
粉墙低亚，佳人惊见，不管露沾襟袖。
折一枝、钗头未插，应把手频嗅。
相如病酒，只因思此，免使文君眉皱。
入鼎调羹，攀林止渴，功业还依旧。
看看飞燕，衔将春去，又是欲黄时候。
争如向、金盘满捧，共君对酒。


rhythmic: 玉烛新
author: 杨无咎
content:
荒山藏古寺。
见傍水梅开，一枝三四。
兰枯蕙死。
登临处、慰我魂消惟此。
可堪红紫。
曾不解、和羹结子。
高压尽、百卉千葩，因君合修花史。
韶华且莫吹残，待浅松煤，写教形似。
此时胸次。
凝冰雪、洗尽从前尘滓。
吟安个字。


rhythmic: 御街行
author: 杨无咎
content:
平生厌见花时节。
惟只爱、梅花发。
破寒迎腊吐幽姿，占断一番清绝。
照溪印月，带烟和雨，傍竹仍藏雪。
松煤淡出宜孤洁。
最嫌把、铅华说。
暗香销尽欲飘零，须得笛声呜咽。
这些风味，自家领略，莫与傍人说。


rhythmic: 解连环
author: 杨无咎
content:
素书谁托。
嗟鳞沈雁断，水遥山邈。
问别来、几许离愁，但只觉衣宽，不禁消薄。
岁岁年年，又岂是、春光萧索。
自无心、强陪醉笑，负他满庭花药。
援琴试弹贺若。
尽清于别鹤，悲甚霜角。
怎似得、斜拥檀槽，看小品吟商，玉纤推却。


rhythmic: 玉抱肚
author: 杨无咎
content:
同行同坐。
同携同卧。
正朝朝暮暮同欢，怎知终有抛。
记江皋惜别，那堪被、流水无情送轻舸。
有愁万种，恨未说破。
知重见、甚时可。
见也浑闲，堪嗟处、山遥水远，音书也无个。
这眉头、强展依前锁。
这泪珠、强依前堕。
我平生、不识相思，为伊烦恼忒大。
你还知麽。
你知後、我也甘心受催挫。
又只恐你，背盟誓、似风过。


rhythmic: 长相思
author: 杨无咎
content:
急雨回风，淡云障日，乘闲携客登楼。
金桃带叶，玉李含朱，一尊同醉青州。
福善桥头。
记檀槽凄绝，春笋纤柔。
窗外月西流。
似浔阳、商妇邻舟。
况得意情怀，倦妆模样，寻思可奈离愁。
何妨乘逸兴，甚征帆、只抵芦洲。
月却花羞。
重见想、欢情更稠。
问何时，佳期卜夜，如今双鬓惊秋。


rhythmic: 曲江秋
author: 杨无咎
content:
前山雨歇。
爱竹树低阴，轩窗无热。
珠箔半垂，清风细绕，萧萧吹华发。
珍簟粲枕设。
珊瑚瘦，琉璃滑。
永日枕，知谁是伴，旧书重揭。
清绝。
轻云淡月。
梦同泛、沧波万叠。
杯盘狼籍处，相扶就枕，欢笑歌翻雪。


rhythmic: 曲江秋
author: 杨无咎
content:
香消烬歇。
换沈水重燃，薰炉犹热。
银汉坠怀，冰轮转影，冷光侵毛发。
随分且宴设。
小槽酒，真珠滑。
渐觉夜阑，乌纱露濡，画帘风揭。
清绝。
轻纨弄月。
缓歌处、眉山怨叠。
持杯须我醉，香红映脸，双腕凝霜雪。


rhythmic: 曲江秋
author: 杨无咎
content:
鸣鸠怨歇。
对急雨过云，暗风吹热。
漠漠稻田，差差柳岸，新沐青丝发。
楼上素琴设。
爱流水，随弦滑。
深炷龙津，浓熏绛帏，博山频揭。
超绝。
遥岑吐月。
照苍茜、重重叠叠。
恍然身在处，浑疑同泛，花舫波喷雪。


rhythmic: 法曲散序・法曲
author: 曹勋
content:
飞金走玉常奔驰。
日上还西。
自古待著长绳系。
算尘心、谩劳役堪悲。
盘古到此际。
桑田变海，海复成陆高低。
噫嘻。
下土是凡质容仪。
寿考能消，几日支持。
念一世。
真若朝荣暮落难期。
幸有志、日传得神仙希夷。


rhythmic: 法曲歌头・法曲
author: 曹勋
content:
柱史乘车，青牛驾轭，紫云覆顶，函关令已前知。
西升稍驻，尹喜虔恭誓。
求老子。
亲谈道德微旨。
五千馀言，俱救末俗，度脱令咸归生理。
体元机。
人间方解道术，兼明治身，与国阶梯。
更有黄庭，专分二境，内外皆举璇题。
羽客见者，倾诚恳诵合彝仪。
万神潜礼。
密奉二经，炷香静默，心无竞，靡端倪。
得失扫去，意海澄流要体。
内景防愆失。
外景忘疲。
阆风蓬岛岂能移。


rhythmic: 法曲遍第一・法曲
author: 曹勋
content:
丽景早春时。
正花漏初迟。
东君出震，太和应物，恍惚中立丹基。
天风卦成随象，记合成□□□□□□□必相契。
三千六百火候，密运精微。
蒸入肌肤，嫩红潮颊，自然旧容生辉。
情志。
鄙凡尘，瑶圃满眼，都看桃李。
晴云万叠开异色。
灵光湛湛增秀逸。


rhythmic: 法曲遍第二・法曲
author: 曹勋
content:
向虚靖晨起。
朝元意达，冲漠怡怡。
三天澄映，九光霁碧，如有鹤舞鸾飞。
泛空际。
瑶室明辉。
动与真期。
至理常寂，户庭无远，欣欣端比。
侍宴日在瑶池。
师友多闲，抱琴沽酒度曲，笑采华芝。
九节倚筇时。
何须钓月眠石，寻觅占渊静逸。
乐修持。
澹然灵府泳真谛。


rhythmic: 法曲遍第三・法曲
author: 曹勋
content:
珠星璧月，昼景夜色相催。
正阳炎序火府，龙珠蕴照，冰海融澌。
洞天春常好，日日琪花，琼蕊芳菲。
绛景无别，惟似琉璃。
平地环绕清。
火中生莲，会成真物，更取海底龟儿。
胜热涤暑风，全形莹若冰肌。
常存道意。
铄石流金无畏。
共协混元一气。
入冲极。


rhythmic: 法曲入破第一・法曲
author: 曹勋
content:
秋容应节，渐肃景入窗扉。
碧洞连翠微。
商律回岩桂。
金精壮盛时。
拥蟾轮、生素辉。
启口天为侣，是列仙行缀。
心均太上，欲度世缘无亏。
用定力坚持。
奉真常，惟凝寂。
忱诚贯斗极。
赐长生，仍久视。


rhythmic: 法曲入破第二・法曲
author: 曹勋
content:
清昼静居香冷，风动万年枝。
凉应兑卦体。
秋色鸣轻。
冥心运正一。
御铁牛、耕寸地。
都种金钱花，秀色照戊己。
新霜万物凋谢，我常无为。
冲起浩然气。
抱冲和，人间世。
登高共赏宴，泛东篱。
菊尽醉。


rhythmic: 花心动
author: 曹勋
content:
椒柏称觞，抚寰瀛佳辰，正临端月。
瑞应屡臻，宫多祥，气候暖回微冽。
圣母七旬寿，无前、天心昭格。
溥庆处，坤珍效祉，宴开清切。
金殿箫韶备设。
锵钧奏留云，舞容回雪。
赭袍绣拥，翟同诚，递捧玉杯欢悦。


rhythmic: 宴清都
author: 曹勋
content:
画幕明新晓。
晴日薄，小春微动花柳。
宸闱荐祉，东朝诞育，载光坤厚。
朱颜内鼎丹就。
喜自得、长生妙有。
奉冕旒、衣彩坤珍，同耀帕罗珠袖。
钧奏。
翠羽帘垂，三千粉色，花明如绣。
歌声缓引，梁尘暗落，五云凝昼。
龙香绕斟芳酒。


rhythmic: 宴清都
author: 曹勋
content:
凤苑东风软。
春容早，岁端新律初转。
宫云丽晓，人日应锺，庆符闺范。
元妃懿德尊显。
位四圣、晋芳避辇。
佐圣主、美化重宣，光被海宇弥远。
香满。
帝渥恩隆，歌珠舞雪，俱陈丝管。
彤闱共悦，天颜有喜，看寿觞亲劝。
今年外家华焕。


rhythmic: 一寸金
author: 曹勋
content:
霜落鸳鸯，绣隐芙蓉小春节。
应运看，月魄分辉，坤顺同符，文母徽音芳烈。
诞育乾坤主，均慈爱、练裙岂别。
经沙塞、涉履烟尘，瑞色怡然更英发。
上圣中兴，严恭问寝，宫庭正和悦。
看寿筵高启，龙香低转，声入霓裳，檀槽新拨。


rhythmic: 齐天乐
author: 曹勋
content:
芙蓉凝露青霞护，朝日绮疏风细。
正是中秋，时候喜逢，中宫葱葱佳气。
云龙庆会。
赞真主当阳，辅成天地。
暇日琴书，暂闲蚕馆见贤志。
嫔嫱衣罗乍试。
尽趋椒殿，喜芳绣筵初启。
酒面腾红，香烟罩碧，恩满六宫金翠。
何妨绛烛。
任花玉侧，劝教沈醉。
凤阙龙楼，夜色凉如水。


rhythmic: 透碧霄
author: 曹勋
content:
阆苑喜新晴。
正桂华、飘下太清。
宝凉秋，梦祥明月，天开辅盈成。
宫闱女职遵慈训，见海宇仪型。
奉东朝、晨夕趋承。
化内外、咸知柔顺，已看彤管赋和平。
宴坤宁。
香腾金猊，烟暖秘殿彩衣轻。
六乐丝竹，绕云萦水，总按新声。
天临帝幄，亲颁寿酒，恩意兼勤。


rhythmic: 芰荷香
author: 曹勋
content:
彩云闲。
正西瑶阿母，初驻非烟。
晓空吹静，暑气清度薰弦。
母仪万国，配帝德、直切天垣。
阴化从此俱宣。
六宫内壶，欣拜新班。
况是关雎咏懿美，奉东朝晨夕，甘旨芳鲜。
上膺慈训，下齐海宇均欢。
坤宁暇日，庆盛旦、且款芳筵。


rhythmic: 玉连环・解连环
author: 曹勋
content:
庆云开霁，清华明昼，殿阁风度薰弦。
电虹敷瑞，应炎运当千。
端景命、符圣德，三阶正、万国归化，远胜文思睿藻，问鲭寝格中天。
深严。
邃启芳筵。
正花拥绛，瑶殿神仙。
缓闻钧韶奏下，歌舞云边。
宫闱罄和气，浃南山。


rhythmic: 凤凰台上忆吹箫
author: 曹勋
content:
碧玉烟塘，绛罗艳卉，朱清炎驭升。
正应运、真人诞节，宝绪灵光。
海宇均颁湛露，环佩拱、北极称觞。
欢声浃，三十六宫，齐奉披香。
芬芳。
宝薰如霭，仙仗捧椒扉，秀绕嫔嫱。
上万寿、双鬟妙舞，一部丝簧。
花满蓬莱殿里，光照坐、尊俎生凉。
南山祝，常对化日舒长。


rhythmic: 安平乐・安平乐慢
author: 曹勋
content:
圣德如尧，圣心如舜，欣逢出震昌期。
中兴继体，抚有寰瀛，三阳方是炎曦。
万国朝元，奉崇严宸，咫尺天威。
瑞色满三墀。
渐嵩呼、均庆彤闱。
正金屋妆成，翠围红绕，香霭高散狻猊。
东朝移雕辇，与坤仪、同奉瑶卮。


rhythmic: 绿头鸭・多丽
author: 曹勋
content:
喜雨薰泛景，翠云低柳。
正凉生殿阁，梅润晓天，暑风时候。
应乘乾、彩虹流渚，惊电绕、璇霄枢斗。
大业辉光，益建火德，梯航四海尽奔走。
六府焕修，多方平定，寰宇歌元首。
凝九有。
三辰拱北，万邦孚佑。
对祥烟、霁色清和，凤韶九成仪昼。
听山声、响传呼舞，腾紫府、香浓金兽。
禁升平，慈闱燕适，衣共上玉觞酒。
齐奉舜图，南山同永，合殿备金奏。


rhythmic: 瑞鹤仙
author: 曹勋
content:
小梅凝秀色，泛霁霭晴和，春容初透。
璇霄降仙格，觉葱葱佳气，先惊花柳。
芝兰户牖。
庆禀质、天长地久。
有当熊避辇，嘉声懿德，六宫居右。
清昼。
文箫仪凤，妙舞低云，缓锵钧奏。
香传绣幄，腾飞雾，上金兽。
愿千龄遐算，三宫慈爱，长亭兹辰劝酒。
向瑶台阆苑，芳音永嫔万寿。


rhythmic: 水龙吟
author: 曹勋
content:
翠帘迟晚，龙楼丽日，海宇明新霁。
枢旋大电，虹流华渚，阳春天气。
出震乘乾，保民立政，垂衣裳治。
诞恩均九有，功兼七制，恢图抚、四荒外。
威动殊邻万里。
拥衣冠、称觞玉陛。
虞韶缓度，龙香飞下，晴云如水。
行见冰天，版图来上，诸侯盟会。
奉怡颜宴罢，归移宝辇，向瑶池醉。


rhythmic: 水龙吟
author: 曹勋
content:
嫩凉微袅，秋容乍肃，迥觉凉如水。
重阳已近，岩华增秀，一钩天际。
香动前星，气横文圃，荣光呈瑞。
仰宸心密眷，行都正牧，兵民奉、神明治。
金殿朝回燕适。
肆武功、文德咸备。
萧闲翰墨，惟亲书史，不寻罗绮。
欢动宸严，宴开鹤禁，生朝和气。
愿青宫布政，龙楼问寝，同千万岁。


rhythmic: 水龙吟
author: 曹勋
content:
傍阶红药，新梢翠竹，榭阁薰风静。
维神降岳，维熊占梦，姿仪玉聘。
金殿趋庭，禁严衣彩，寝门温清。
是宗藩帝子，天潢宝牒，当神武、侍明廷。
为善先知最乐，咏诗书、存存成性。
亲师讲道，华挥藻，水云高兴。
一代荣观，觊尧显舜，古今难并。
看青华蕊简，松乔比寿，佐南风政。


rhythmic: 东风第一枝
author: 曹勋
content:
宝苑明春，青霞射晚，六幕云闲风静。
茂林修竹昂霄，素月照人澄莹。
梅花十顷，递暗香、琼瑶真景。
散万斛金莲，崇山秀岭，尽开花径。
真个好、月灯相映。
真个乐、圣驾游幸。
四部箫韶，群仙奏乐，万光耀境。
玉华不夜，向洞天、暖烟回冷。
好大家、酒色醺醺，任教漏移花影。


rhythmic: 水龙吟
author: 曹勋
content:
鉴天云敛壶中，昼暖乍喜薰风永。
轻纱渐试，香罗初褪，梅阴又□。
广殿窗虚，翠帘卷起，一番清影。
正新篁绿嫩，池光涨雨，鱼吹浪、燕飞径。
好是九重邃密，有岚光、烟溪深静。
升平暇日，长廊别院，笙歌缓整。
宝辇迟留，玉觞时举，何妨乘兴。
况一年好处，犹寒未暖，是清和景。


rhythmic: 夏云峰
author: 曹勋
content:
五云开，过夜来、初收几阵梅雨。
画罗携芳扇，正喜逢重午。
角黍星团，巧萦臂、龙纹轻缕。
细祝降福天中，列箫韶歌舞。
薰风凉殿开处。
称绡裙雾，莲步俦侣。
翠铺交枝艾，便手香微度。
菖丝浮玉，向台榭、留连欢聚。


rhythmic: 秋蕊香
author: 曹勋
content:
秋色宫庭，黄花禁，西风乍透罗衣。
龙山意渐爽，瑶砌叶初飞。
喜天宇、明洁晓晴时。
翠楼都卷帘帷。
奉宴赏，菊英环坐，金玉成围。
凭阑海山万里，登望处，休论戏马台池。
揽幽芳、泛酒面香凝，携手与、仙姿共游嬉。


rhythmic: 十六贤
author: 曹勋
content:
拱皇图，御宝历，上圣垂衣。
旰食亲万机。
海宇熙熙。
登寿域，瑞霞彩云常捧日。
花阴麦垅四民齐。
宫卫仗肃，阆苑瑶池。
台殿倚晴晖。
当盛际。
风俗美。
寻胜事。
人物总游嬉。
太平何处，知不摇征旗摇酒旗。
四方感格臻上瑞。
官家闲暇宴芳菲。


rhythmic: 花心动
author: 曹勋
content:
密幄阴阴，正嘉花嘉木，尽成新翠。
蕙圃过雨，牡丹初歇，怎见浅深相倚。
好称花王侍。
秀层台、重楼明丽。
九重晓，狂香浩态，暖风轻细。
堪想诗人赠意。
喜芳艳卿云，嫩苞金蕊。
要看秀色，收拾韶华，自做殿春天气。


rhythmic: 花心动
author: 曹勋
content:
玉井生寒，正枫落吴江，冷侵罗幕。
翠云翦叶，紫锦攒花，暗香遍熏珠阁。
瑞非兰麝比，氤氲清彻寥廓。
向燕寝，团团秀色，巧宜围却。
宝槛浓开对列，蜂共蝶多情，未知花萼。
爱玩置向窗几，时时更碾，建春浇著。


rhythmic: 杏花天慢
author: 曹勋
content:
桃蕊初谢，双燕来後，枝上嫩苞时节。
绛萼滋浩露，照晓景、裁翦冰绡标格。
烟传靓质。
似淡拂、妆成香颊。
看暖日、催吐繁英，占断上林风月。
坛边曾见数枝，算应是真仙，故留春色。
顿觉偏造化，且任他、桃李成蹊谁说。
晴霁易雪。


rhythmic: 念奴娇
author: 曹勋
content:
禁烟过也，正东风浓拂，来禽奇绝。
翠叶修条千万点，轻染微红香雪。
霁景烘云，暖梢吹绽，浩荡春容阔。
棠阴已静，此花标韵终别。
犹记宝帖开缄，如何春李，与佳名齐列。
秀实甘芳莫待看，叶底匀圆堪折。
且赏琼苞，繁英插鬓，淡伫留风月。
宜将图画，有时凝想重阅。


rhythmic: 风流子
author: 曹勋
content:
中春膏雨歇，雕阑晓，最好海棠时。
正新梢吐绿，万苞凝露，暖铺云锦，香点胭脂。
向枝上，绪风开秀色，桃李尽成蹊。
朱唇晕酒，脸红微透，翠纱轻卷，红映丰肌。
严宸风光主，临赏处，玉殿丽日迟迟。
天与造化西蜀，浓艳芳菲。


rhythmic: 蜀溪春
author: 曹勋
content:
蜀景风迟，浣花溪边，谁种芬芳。
天与蔷薇，露华匀脸，繁蕊竞拂娇黄。
枝上标韵别，浑不染、铅粉红妆。
念杜陵、曾见时，也为赋篇章。
如今盛开禁掖，千万朵莺羽，先借朝阳。
待得君王，看花明艳，都道赭袍同光。


rhythmic: 倚阑人
author: 曹勋
content:
清明池馆，芳菲渐晚，晴香满架笼永昼。
翠拥柔条，玉铺繁蕊，袅袅舞低襟袖。
秀蓓凝浩露，疑挂六铢衣绉。
檀点芳心，体薰清馥，粉容宜拈春风手。
肯与芝兰共嗅。
向夜阑凝月，洞户花、别是素芳依旧。
翦取长梢，青蛟喷雪，挽住晓云争秀。


rhythmic: 夹竹桃花
author: 曹勋
content:
绛彩娇春，苍筠静锁，掩映夭姿凝露。
花腮藏翠，高节穿花遮护。
重重蕊叶相怜，似青帔艳妆神仙侣。
正武陵溪暗，淇园晓色，宜望中烟雨。
向暖景、谁见斜枝处。
喜上苑韶华渐布。
又似瑞霞低拥，却恐随风飞去。


rhythmic: 峭寒轻
author: 曹勋
content:
照溪流清浅，正万梅都开，峭寒天气。
才过了元宵，渐昼长禁宇，迤逦佳时。
断肠枝上雪，残英已、片影初飞。
苒苒随风，送春到、便烂漫香迟。
凝睇。
迎芳菲至。
觉欣欣桃李，嫩色依微。
应是有新酸，向嫩梢定须，一点藏枝。


rhythmic: 竹马子・竹马儿
author: 曹勋
content:
喜韶景才回，章台向晓，官柳舒香缕。
正和烟带雨，遮桃映杏，东君先与。
乍引柔条萦路。
娇黄照水，经渭城朝雨。
翠惹丝垂，玉阑干风静，轻轻搭住。
到此曾追想，陶潜旧隐，忆隋堤津渡。
三眠昼永凝露。
更许黄鹂娇语。


rhythmic: 清风满桂楼
author: 曹勋
content:
凉飙霁雨。
万叶吟秋，团团翠深红聚。
芳桂月中来，应是染、仙禽顶砂匀注。
晴光助绛色，更都润、丹霄风露。
连朝看、枝间粟粟，巧裁霞缕。
烟姿照琼宇。
上苑移时，根连海山佳处。
回看碧岩边，薇露过，残黄韵低尘污。
诗人谩自许。


rhythmic: 锦标归
author: 曹勋
content:
风搅长空，冷入寒云，正是严凝初至。
围炉坐久，珠帘卷起，准拟六花飞砌。
渐苒苒晴烟，更暗觉、远天开霁。
阻琼瑶、不舞蓝田，但有蟾华铺地。
想像如今剡溪，应误幽人访客，轻舟闲舣。
翠幕登临处，散无限清兴，顿孤沈醉。


rhythmic: 索酒
author: 曹勋
content:
乍喜惠风初到，上林翠红，竞开时候。
四吹花香扑鼻，露裁烟染，天地如绣。
渐觉南薰，总冰绡纱扇避烦昼。
共游凉亭消暑，细酌轻讴须酒。
江枫装锦雁横秋，正皓月莹空，翠阑侵斗。
况素商霜晓，对径菊、金玉芙蓉争秀。


rhythmic: 凤箫吟・芳草
author: 曹勋
content:
列旗常。
中宵天净，郊丘展采圆苍。
肇三岁礼，圣天子为民，致福穰穰。
凝旒亲奠玉，粲珠联、星斗垂芒。
渐月转燔柴，露重烟断坛旁。
欢康。
青霞催晓，六乐均调，响逐新阳。
辇回天仗肃，庆千官舞，绣锦成行。


rhythmic: 花心动
author: 曹勋
content:
绿结阴浓，渐南风初到、旧家庭院。
细麦落花，圆荷浮叶，翠径受风新燕。
乍晴还雨香罗怯，惜柳絮、已将春远。
最好处，清和气暖，喜拈轻扇。
好对层轩邃馆。
供极目晴云，晓江横练。
煮酒试尝，梅子团青，草草也休辞劝。


rhythmic: 水龙吟
author: 曹勋
content:
海榴红暖。
圆荷翠小，榭阁薰风浅。
真人抚运，云龙相际，真贤载诞。
鲁国元勋，相门接踵，传家非远。
辅中兴大业，折冲邻壤，扶红日、上霄汉。
端是清明重见。
范陶熔、咸收群彦。
垂绅正笏，炉烟不动，宸廷闲燕。
天地平成，父尧子舜，永膺宸眷。
赐我公岁岁，恩荣锡命，向黄金殿。


rhythmic: 水龙吟
author: 曹勋
content:
晓云阁雨。
疏梅缀玉，麈尾闻谈吐。
精忠许国，才华锦，尘劳释去。
六印雄图，百川明辩，苏张谁数。
有奇谋欲下，阴山族帐，惟英卫、可接武。
想见临戎丰度。
慨然定、中原疆土。
果惊一坐，折冲遐裔，嘉言循古。
安抚疲民，静摧骄虏，无烦旗鼓。
看功成、入辅中兴，永佐乾坤主。


rhythmic: 宴清都
author: 曹勋
content:
野水澄空，远山随眼，笋舆乘兴庐阜。
天池最极，云溪最隐，翠迷归路。
三峡两龙翔翥。
尽半月、犹贪杖屦。
闲引杯，相赏好处奇处，险处清处。
凝伫。
道友重陪，西山胜迹，玉隆风御。
滕阁下临，晴峰万里，水云千古。
飞觞且同豪举。


rhythmic: 满庭芳
author: 曹勋
content:
白行缠，青巾包结，几年且混常流。
寰中谁见，心地自清幽。
雨散顶上，香润遍、琼圃无忧。
灵芽长，如今寒暑，饥渴总何愁。
诸公，须著力，尘缘扫尽，师旨坚求。
看天边、飞金走玉难留。
住个庵儿不大，争恋得、月馆青楼。
台山里，从人一任，说个好苏州。


rhythmic: 满庭芳
author: 曹勋
content:
玉景明心，木鸡修性，要须和会三家。
未知头面，何处认摩耶。
自有身中异境，藏巨浪、一点笼纱。
升沈际，难将赋得，有限逐无涯。
时时，须点检，随缘遣性，何更兴嗟。
那浩然独得，迥绝痕瑕。
妙占熙风惠日，乘正气、三缕明霞。
真机运，连环放下，无处不光华。


rhythmic: 满庭芳
author: 曹勋
content:
风搅长空，霜飞平野，冷云常带遥山。
乱鸦声断，烟霭有无间。
气与寒威共凛，深绣户、帘幕重关。
梅枝亚，纤纤秀色，疏影小阑干。
相携，同好景，窥檐望雪，呵手低鬟。
笑语里、都言雪意非悭。
有个红炉暖处，围兽炭、不管宵残。
从教醉，添香倚玉，门外任清寒。


rhythmic: 选冠子
author: 曹勋
content:
细柳排空，高榆拥岸，乍觉楚天秋意。
凉随夜雨，望极长淮，孤馆漫成留滞。
天净无云，浪痕清影，窗户闲临烟水。
叹驱驰尘事，殊喜萧散，暂来闲适。
常思念、圣主垂衣，临朝北顾，泛遣聊宽忧寄。
轩载揽，虎节严持，谈笑挂帆千里。


rhythmic: 选冠子
author: 曹勋
content:
秀木撑空，凝云藏岫，处处群山横翠。
霜风冽面，酒力潜消，征辔暂指天际。
红叶黄花，水光山色，常爱晓云晴霁。
念尘埃眯眼，年华易老，觉远行非易。
常自感、羽客难寻，蓬莱难到，强作林泉活计。
鱼依密藻，雁过烟空，家信渐遥千里。


rhythmic: 二郎神
author: 曹勋
content:
半阴未雨。
霁晓寒、轻烟薄暮。
乍过了挑青，名园深院，把酒偏宜细步。
满槛梅花，绕堤溪柳，径暖迁莺相语。
春澹澹，渐觉清明，相傍小桃才吐。
凝伫。
山村水馆，难堪羁旅。
甚觑著花开，频惊屈指，谩写奚奴丽句。


rhythmic: 木兰花慢
author: 曹勋
content:
断虹收霁雨，卷帘幕、与风期。
正燕子将雏，莺儿弄巧，日影迟迟。
荼シ。
牡丹过也，但游丝、上下网晴晖。
三月韶华，转头易失，密阴匀齐。
常思。
入夏景偏奇。
是梅雨霏微。
更乍著轻纱，凉摇素羽，翠点清池。
还思。


rhythmic: 念奴娇
author: 曹勋
content:
公家世德，建凌烟勋业，中兴长策。
三十年来，皆帝殊选，金瓯名迹。
眷倚江南，澄清一道，遴柬惟公得。
西清严秘，龙头高动奎壁。
深殿衣惹天香，皇华原野，接萧萧秋色。
六管均输行奏课，唐室家声皆识。
老我相逢，萍蓬飘转，晚景俱头白。
西山南浦，溯风衰泪横臆。


rhythmic: 念奴娇
author: 曹勋
content:
冰铸雪，赋神情天壤，无伦香泽。
月女霜娥，直是有如许，清明姿色。
细玉钗梁，温琼环佩，语好新音发。
相逢一笑，桂宫连夜寒彻。
应是第一瑶台，水晶宫殿里，飞升仙列。
小谪尘寰缘契合，同饮银浆凝结。
醉里归来，魂清骨醒，乍向层城别。
晓风吹袂，冷香犹带残月。


rhythmic: 念奴娇
author: 曹勋
content:
五门照日，是真人膺，炎图家国。
二百年来，抚四海安乐，六服承德。
虎旅横江，胡尘眯眼，恨有中原隔。
宫城缺处，望来消尽金碧。
征辔暂款神州，期宽北顾，且驰驱朝夕。
皓彩流天宁忍见，双阙笼秋月色。
欲饮无，还成长叹，清泪空横臆。
请缨无路，异时林下犹忆。


rhythmic: 沁园春
author: 曹勋
content:
春点烟红，露新绿，土膏渐香。
散懒慵情性，寻幽选静，一筇烟雨，几处松篁。
恨我求闲，已成迟暮，石浅泉甘难屡尝。
犹堪去，向清风皓月，南涧东冈。
如今雁断三湘。
念酒伴、不来梅自芳。
幸隐居药馆，孙登啸咏，从容云水，无负年光。
且共山间，琴书朋旧，时饮无何游醉乡。
归常是，趁前村桑柘，犹挂残阳。


rhythmic: 沁园春
author: 曹勋
content:
五老横峰，二林云衲，自古洞天。
喷玉龙飞，下三峡水，望香炉暗霭，如起非烟。
有个真人，拨云峰下，宴坐修真不记年。
明亭诏，看龙翔凤翥，宸制奎篇。
君臣际会诚难。
耸翠阁、频颁宝墨鲜。
众妙门皆向，微言显启，两朝天德，甘涌神泉。
道化承平，应稽升举，且向人间寻有缘。
掀髯笑，做庐山隐逸，大宋神仙。


rhythmic: 满江红
author: 岳飞
content:
怒发冲冠，凭阑处、潇潇雨歇。
抬望眼、仰天长啸，壮怀激烈。
三十功名尘与土，八千里路云和月。
莫等闲、白了少年头，空悲切。
靖康耻，犹未雪。
臣子恨，何时灭。
驾长车踏破，贺兰山缺。
壮志饥餐胡虏肉，笑谈渴饮匈奴血。
待从头、收拾旧山河，朝天阙。


rhythmic: 满江红
author: 岳飞
content:
遥望中原，荒烟外、许多城郭。
想当年、花遮柳护，凤楼龙阁。
万岁山前珠翠绕，蓬壶殿里笙歌作。
到而今、铁骑满郊畿，风尘恶。
兵安在，膏锋锷。
民安在，填沟壑。
叹江山如故，千村寥落。
何日请缨提锐旅，一鞭直渡清河洛。
却归来、再续汉阳游，骑黄鹤。


rhythmic: 满庭芳
author: 邵缉
content:
落日旌旗，清霜剑戟，塞角声唤严更。
论兵慷慨，齿颊带风生。
坐拥貔貅十万，衔枚勇、云槊交横。
笑谈顷，匈奴授首，千里静枪。
荆襄，人按堵，提壶劝酒，布谷催耕。
芝夫荛子，歌舞威名。
好是轻裘缓带，驱营阵、绝漠横行。
功谁纪，风神宛转，麟阁画丹青。


rhythmic: 水调歌头
author: 吴芾
content:
九月二十六，公相纪生辰。
橙黄橘绿时候，天气暖於春。
奎画有堂辉焕，中著台星一点，长伴寿星明。
衮衮有家庆，未羡古徐卿。
谢元枢，营绿野，避洪名。
六年裁国事，曾费几精神。
歇了傅岩霖雨，闲了孤舟野渡，旒冕合知心。
吾道苟尊尚，元不在蒲轮。


rhythmic: 念奴娇
author: 陆凝之
content:
远山一带，溯晴空、极目天涯浮白。
枫落鸦翻谈笑处，不觉云涛横席。
酒病方苏，睡魔犹，一扫无留迹。
吴帆越棹，恍然飞上空碧。
长记草赋梁园，凌云笔势，倒三江秋色。
对此惊心空怅望，老作红尘闲客。
别浦烟平，小楼人散，回首千波寂。
西风归路，为君重喷霜笛。


rhythmic: 采莲舞
author: 史浩
content:
练光浮，烟敛澄波渺。
燕脂湿、靓妆初了。
绿云伞上露滚滚，的真珠小。
笼娇媚、轻盈伫眺。
无言不见仙娥，凝望蓬岛。
玉阙葱葱，镇锁佳丽春难老。
银潢急、星槎飞到。
暂离金砌，为爱此、极目香红绕。
倚兰棹。


rhythmic: 望海潮
author: 史浩
content:
烟笼香径，霞舒花砌，东君绣出芳辰。
蝶羽弄轻，鸾声啭巧，嬉嬉舞态歌唇。
纶制出严宸。
曳耀春品服，荣锡绯银。
向此华涂要路，颜色倍精神。
珠帘碧方新。
有兰堂快目，水榭通津。
玉蘸清，金虬蔼翠，轮蹄尽集簪绅。
偕老指双椿。
望武林咫尺，同上青云。
异日重为此会，应羡凤池人。


rhythmic: 望海潮
author: 史浩
content:
烟浓柳径，霞蒸花砌，春深特地芳辰。
蝶侣斗狂，莺雏弄巧，嬉嬉舞态歌唇。
西铺集簪绅。
正桂薰兰玉，天寿松椿。
竞捧瑶觥潋滟，来祝纵怀人。
当年辍侍严宸。
有星轺问俗，熊轼临民。
康阜政成，蕃宣治美，归休燕处申申。
行庆紫泥新。
起钓璜国老，东海之滨。
屈指重开此宴，应已拜平津。


rhythmic: 望海潮
author: 史浩
content:
熊罴嘉梦，风云享会，溪应卜之年。
黄菊萃英，红萸酿馥，安排预赏芳筵。
环佩拥神仙。
向粉额两字，金缕红鲜。
最好花展处，双凤舞翩翩。
人人竞擘香笺。
璨珠玑溢目，祝颂无边。
彭祖一分，庄椿十倍，千秋未足多言。
日驭且停鞭。
把燕闲欢乐，分付壶天。
笑享亲朋岁岁，春酒庆团圆。


rhythmic: 满庭芳
author: 史浩
content:
烘锦花堤，铺绵柳巷，晓来膏雨初晴。
画堂初建，碧沼映朱楹。
最好芙蓉绣褥，交辉敞、孔雀金屏。
那堪更，华裾满坐，和气动欢声。
冰清。
真美行，棠阴善政，槐市高名。
今朝消受得，茜服光荣。
况是齐眉并寿，谁云道、乐事难并。
相将见，飞凫过阙，除目下彤庭。


rhythmic: 满庭芳
author: 史浩
content:
爱日轻融，阴云初敛，一番雪意阑珊。
柳摇金缕，梅绽五腮寒。
知是东皇翠葆，飞星汉、来止人间。
开新宴，笙歌逗晓，和气满城寰。
风光，偏舜水，贤侯政美，棠荫多欢。
更圜扉草鞠，木索长闲。
休向今朝惜醉，红妆映、群玉颓山。
相将见，宜春帖子，清夜写金銮。


rhythmic: 满庭芳
author: 史浩
content:
微霰疏飘，骄云轻簇，短檠暗淡笼纱。
冷禁兰帐，清晓忽飞花。
已是平芜步阔，那堪更、折竹如蓑。
凭栏处，关心一叶，归兴渺无涯。
为瑞，已多少，适从狼子，来自龙沙。
赖吾皇神武，薄海为家。
尽扫腥风杀气，依然放、红日光华。
回头看，山蹊水坞，缟带不随车。


rhythmic: 满庭芳
author: 史浩
content:
鲸海波澄，棠阴日永，正宜坐啸雍容。
岁丰民乐，无讼到庭中。
试数循良自古，龚黄外、谁可追踪。
那堪更，恩均髦寿，良会此宵同。
璇穹。
占瑞处，荧煌五马，璀璨群公。
盛笙歌落绮，共引髯翁。
祗恐芝泥趣召，双旌展、猎猎飞红。
须知道，君王渴见，名久在屏风。


rhythmic: 满庭芳
author: 史浩
content:
十载江湖，一朝簪组，宠荣曷称衰容。
圣恩不许，归卧旧庐中。
慨念东山伴侣，烟霞外、久阔仙踪。
今何幸，相逢故里，谈笑一尊同。
吾州，真幸会，湖边贺监，海上黄公。
胜渭川遗老，绛县仙翁。
纵饮何辞烂醉，脸霞转、一笑生红。
从今後，婆娑化国，千岁乐皇风。


rhythmic: 满庭芳
author: 史浩
content:
油幕初开，旄前导，暂归梓里舂容。
致身槐揆，功在鼎彝中。
自是襟怀绝俗，今犹记、笔砚陈踪。
张高会，君恩厚赐，乐与故人同。
把麾，鄞水上，相看青眼，谁复如公。
况亲陪尊俎，笑接群翁。
坐上笙歌屡合，须拚到、晓日酣红。
公今去，恩波四海，桃李尽东风。


rhythmic: 满庭芳
author: 史浩
content:
玉阙朝回，沙堤烟晓，碧幢光动军容。
虎符熊轼，行指七闽中。
假道吾乡我里，挥金事、思蹑前踪。
倾怀处，萤窗雪案，犹说昔年同。
相看，俱老大，襟期道义，不为王公。
念儿时聚戏，今已成翁。
敢借玉壶美酒，还为寿、金盏翻红。
仍频祝，中书二纪，寰海振淳风。


rhythmic: 满庭芳
author: 史浩
content:
复拥旌麾，重歌褥裤，满城长自春容。
绅耆旧，欢溢笑谈中。
尽道邦君恺悌，逍遥遂、湖海遐踪。
今朝会，公真乐善，屈意与人同。
恩勤，东道主，挥金汉傅，怀绶朱公。
引群仙环拱，欲寿吾翁。
春瓮初澄盎绿，春衫更、轻染香红。
持杯愿，归登绛阙，花萼醉春风。


rhythmic: 满庭芳
author: 史浩
content:
鹤冷风亭，鸿迷烟渚，晓来雪意填空。
酿成佳瑞，端为兆年丰。
况有神娲妙手，调和得、云彩皆同。
楼台上，铺琼缀玉，随步广寒宫。
天公。
开地轴，八混一，莫辨堤封。
又须教、归禽狡兽沈踪。
坐见花敷万木，谁知道、春已输工。
三杯酒，西湖父老，相与话时雍。


rhythmic: 蓦山溪
author: 史浩
content:
清淡无限，林下逢人少。
骑马踏红尘，恁区区、何时是了。
名场利海，毕竟白头翁，山簇翠，水拖蓝，只个生涯好。
君侯洒落，卜筑开冰沼。
三径直危楼，遍岩隈、幽花香草。
风勾月引，馀事作诗人，词歌雪，气凌云，寒瘦伦郊岛。


rhythmic: 喜迁莺
author: 史浩
content:
凤阙朱旗展，弄罢五弦，南薰敲竹。
雨糁桃蹊，钱浮荷沼，一瞬染成新绿。
玉皇香案吏，曾是时、鹤飞江国。
对此际，每丹霄效瑞，非烟郁郁。
卜筑。
陶山曲，风榭月台，图画应难足。
绿绮春浓，青蛇星烂，肯便稳栖烟麓。
玳筵称寿，清皓齿、霏霏珠玉。
竞屈指，看芝封紫检，鸣驺入谷。


rhythmic: 喜迁莺
author: 史浩
content:
征鸿回北。
正雪洗烧痕，千岩匀绿。
鱼纵新漪，梅繁断岸，春到鉴湖一曲。
满城绣帘珠幌，暖响聒天丝竹。
渐向晚，放芙蕖千顷，交辉华烛。
贤牧。
棠阴静，康阜政成，褒诏来黄屋。
玉笋光寒，紫荷香润，人道此装须趣。
且出催花银漏，恣饮宝觥。
向明岁，看传柑归去，腰横金粟。


rhythmic: 喜迁莺
author: 史浩
content:
才过元夕。
送宴赏未阑，欢娱无极。
且莫收灯，仍休止酒，留取凤笙龙笛。
金马玉堂学士，当此同开华席。
最堪爱，是兰膏光在，金连壁。
难觅。
交欢处，杯吸百川，雅量皆敌。
老子衰迟，居然怀感，厚意怎生酬得。
况已倦游客路，一志归安泉石。
但屈指，愿诸贤衮绣，联飞鹏翼。


rhythmic: 喜迁莺
author: 史浩
content:
谯门残月。
正画角晓寒，梅花吹彻。
瑞日烘云，和风解冻，青帝乍临东阙。
暖响土牛箫鼓，夹路珠帘高揭。
最好是，看彩幡金胜，钗头双结。
奇绝。
开宴处，珠履玳簪，俎豆争罗列。
舞袖翩翻，歌声缥缈，压倒柳腰莺舌。
劝我应时纳祜，还把金炉香。
愿岁岁，这一卮春酒，长陪佳节。


rhythmic: 喜迁莺
author: 史浩
content:
雪消春浅。
听爆竹送穷，椒花待旦，系马合簪，鸣鸦列炬，几处玳筵开宴。
介我百千眉寿，齐捧玉壶金盏。
最奇绝，是小桃新坼，争妍粉面。
女伴。
频告语，守岁通宵，莫放笙歌散。
酒晕朝霞，寒欺重翠，却忆凤屏香暖。
笑拂满身花影，遥指珠帘深院。
待到了，道一声稳睡，明年相见。


rhythmic: 喜迁莺
author: 史浩
content:
凭高寓目。
爱屹起四窗，云南云北。
缥缈烟霞，萧森松竹，多少洞天岩谷。
著向十洲三岛，入海何妨登陆。
要知处，在皇家新赐，西湖一曲。
林麓。
真胜概，樊榭鹿亭，百卉生幽馥。
绿绮春浓，青蛇星烂，隔断世间尘俗。
笑呼羡门俦侣，时引宝觞。
醉和醒，但南山之寿，难忘勤祝。


rhythmic: 宝鼎现
author: 史浩
content:
霞霄丹阙，瑞霭佳气，青葱如绮。
才半月、东君雨露，无限韶华生宝砌。
渐向晚、放烛龙掀舞，周币红蕖绀蕊。
况对峙、鳌峰，不隔蓬莱弱水。
圣主有乐升平意。
引芝华、双辇凝翠。
纷万俗、歌谣弦管，声混莺吟喧凤吹。
更漏永、正冰轮掩映，光接康衢万里。
似移下、一天星斗，妆点都城表里。
清警跸、忽登楼，簇彩仗、锦襦丝履。
看柑传万颗，恩浃王公近侍。
散异卉覆千官醉。


rhythmic: 瑞鹤仙
author: 史浩
content:
霁光春未晓。
拥绛蜡攒星，霜蹄轻袅。
皇居耸云杪。
霭祥烟瑞气，青葱缭绕。
金门羽葆。
听胪唱、千官并到。
庆三朝、雉扇开时，拜舞仰瞻天表。
荣耀。
万方图籍，四裔明王，赆珍宝。
椒盘颂好。
称寿，祝难老。
更传宣锡坐，钧天妙乐，声遏行运缥缈。
逗归来、酒晕生霞，此恩怎报。


rhythmic: 水龙吟
author: 史浩
content:
翠空缥缈虚无，算唯海上蓬瀛好。
琼瑶宫阙，蕊珠台榭，玲珑缭绕。
弱水沈冥，瑞云遮隔，几人曾到。
四明中，自有神仙洞府，烟霞里、知多少。
堪笑当年狂客，爱休官、何须入道。
婆娑绿发垂肩，著甚黄冠乌帽。
花底金船，月边玉局，尽能迟老。
待丹成九转，飘然驾鹤，却游三岛。


rhythmic: 水龙吟
author: 史浩
content:
平湖渺渺烟波，是中只许神仙住。
人间空爱，夭桃繁李，雪飞红雨。
谁信壶天，靓妆玉貌，春光容与。
似佳人才子，青冥步稳，同携手、成欢聚。
老子时来宴赏，拥笙歌、留连尊俎。
乌纱压倒，香云簪遍，知他几度。
多谢东君，肯教满架，长情相处。
更须拚痛饮，年年此际，作芳菲主。


rhythmic: 永遇乐
author: 史浩
content:
鄞有壶天，景传图画，声著海县。
四面攒峰，皆七十二，各在窗中见。
祥云拥蔽，飞泉缭绕，咫尺似天涯远。
如今向、仙家觅得，挈来十洲东畔。
虚无缥缈，蓬莱方丈，所喜只居隔岸。
羽垂珠，琼车织翠，长是陪嘉宴。
豺狼远迹，风波不作，日月御轮须缓。
且衔杯、称贤乐圣，度兹岁晚。


rhythmic: 南浦
author: 史浩
content:
一箭舜弦风，向晓来、轻寒初报麦秀。
蝶股歇花须，韶光老，莺声倦闻呼友。
池塘绿暗，数竿粉节天然瘦。
对兹美景，爱清歌妙曲，千锺芳酒。
谁知别是壶中，缭画阁朱栏，烟谷云岫。
三岛十洲东，青霄上，神工幻成岩窦。
瑶台阆苑，翠旌羽葆频相就。
世凡洗断，教乌兔从今，迟迟飞走。


rhythmic: 夜合花
author: 史浩
content:
三岛烟霞，十洲风月，四明古号仙乡。
萦纡雉堞，中涵一片湖光。
绕岸异卉奇芳。
跨虹桥、隐映垂杨。
玉楼珠阁，冰帘卷起，无限红妆。
龙舟两两飞扬。
见飘翻绣旗，歌杂笙簧。
清尊满泛，休辞饮到斜阳。
直须画蜡荧煌。


rhythmic: 洞仙歌
author: 史浩
content:
琼肌太白，浅著鹅黄罩。
金缕檀心更天巧。
算同时、虽有似火红榴，争比得、淡妆伊家轻妙。
兴来清赏处，无限真香，可惜生教生闽峤。
这消息、纵使移向蒸沈，终不似凭栏，披襟一笑。
若归去长安诧标容，单道胜、酴水仙风貌。


rhythmic: 声声慢
author: 史浩
content:
风收淅沥，雾隐森罗。
群山万玉嵯峨。
禁街车马，银杯缟带相过。
胥涛晚来息怒，练光浮、都不扬波。
最好处，是渔翁归去，鼓棹披蓑。
况是东堂锡宴，龙墀骤，貂宣劝金荷。
庆此嘉瑞，明岁黍应多。
天家预知混一，把琼瑶、铺遍山河。
这宴饮，罄华戎、同醉泰和。


rhythmic: 花心动
author: 史浩
content:
迟日轻阴，雨初收，花枝湿红犹滴。
玉镫绣鞯，才得新晴，柳岸往来如织。
画楼几处珠帘卷，风光遍、神仙瑶席。
萃佳景，分明管领，一陂澄碧。
忽见波涛激。
苍烟际、双龙起为敌。
桂楫拨云，鼍鼓轰雷，竞夺锦标千尺。


rhythmic: 水龙吟
author: 史浩
content:
雪中蓓蕾嫣然，美人莫恨春容少。
化工消息，只须些子，阳和便了。
文杏徒繁，牡丹虽贵，敢夸妍妙。
看冰肌玉骨，诗家漫道，银蟾莹、白驹皎。
楼上角声催晓。
是东皇、丝纶新草。
青旗苍辂，欲临东阙，遣伊先到。
排斥风霜，扫除氛雾，直教闻早。
算功高调鼎，不如竹外，一枝斜好。


rhythmic: 瑞鹤仙
author: 史浩
content:
是花堪爱惜。
谢天教、花信添花颜色。
花红衬花碧。
灿朝阳花露，鲛珠频滴。
花光的。
映花下、□茵百尺。
趁花时，手拈花枝，饱嗅此花消息。
常恐，一番花褪，失了花容，怎生寻觅。
花神效力。
将花貌，尽留得。
更移花并植，仙家玉圃，不许花阴过隙。
向花前，长把蕉花，为花主席。


rhythmic: 喜迁莺
author: 史浩
content:
三春正美。
是霁景融和，韶华如绮。
夹岸香红，登墙粉白，开遍故园桃李。
画舸绣帘高卷，锦毂朱轩低倚。
对此际，向池台好处，争倾绿蚁。
醉里。
须醒悟，些子芳菲，造物都谩你。
一瞬光阴，霎时蜂蝶，还付落花流水。
我有大丹九转，真个长春不死。
待得了，把高歌清赏，随缘而已。


rhythmic: 南浦
author: 史浩
content:
天气正清和，庆西乾、释迦如来出世。
毓质向金盆，祥云布、层霄九龙喷水。
东传震旦，正令此日人人记。
露盘百卉拥金容，香汤争来拂洗。
谁知这个因缘，化众生令求，尘埃脱离。
一点本昭昭，当须向、兹时便知瞥地。
何烦费手，自然作个惺惺底。
若犹未晤，且管令师僧，八丈十二。


rhythmic: 花心动
author: 史浩
content:
槐夏阴浓，笋成竿、红榴正堪攀折。
菖碎琼，角黍堆金，又赏一年佳节。
宝觥交劝殷勤愿，把玉腕、彩丝双结。
最好是，龙舟竞夺，锦标方彻。
此意凭谁向说。
纷两岸，游人强生区别。
胜负既分，些个悲欢，过眼尽归休歇。


rhythmic: 永遇乐
author: 史浩
content:
日永绣工，减却一线，节临短至。
幸有杯盘，随分快乐，□得醺醺醉。
寻思尘世，寒来暑往，冻极又还热炽。
恰如个、脾家疟疾，比著略长些子。
人生百岁，一年一发，且是不通医治。
两鬓青丝，皆伊染就，今已星星地。
除非炉内，龙盘虎绕，养得大丹神水。
却从他、阴阳自变，卦分泰否。


rhythmic: 瑞鹤仙
author: 史浩
content:
霁天风露好。
乍暑退西郊，凉生秋早。
银潢炯云杪。
拥香车鹊翅，凌波初到。
清歌缥缈。
凭危阁、新蟾吐曜。
有盈尊美酒，蛛丝钿合，拜舞竞分天巧。
堪笑。
世间痴绝，不识人中，拙是珍宝。
多愁易老。
都缘是，不闻道。
骋些儿机智，遭他驱使，毕竟辛勤到了。
又何如，百事无能，是非较少。


rhythmic: 念奴娇
author: 史浩
content:
碧天似水，看常娥摩出，一轮寒璧。
桂魄扶疏光照耀，尘界都成银色。
万象森罗，羞明卷彩，黯淡唯今夕。
风高露重，井梧湿翠时滴。
谁信鹤发婆娑，峰真隐，对影为三益。
虎绕龙盘丹就後，一颗清辉的国。
不养银蟾，不关玉兔，到处无亏蚀。
三千行满，也能飞上璇极。


rhythmic: 芰荷香
author: 史浩
content:
过横塘。
见红妆翠盖，柄柄擎香。
月娥有意，暮霭收尽银潢。
一轮高挂，且放同、千里清光。
秋中气爽天凉。
露凝玉臂，风拂云裳。
老子通宵不忍睡，把青尊小酌，仍更思量。
自家活计，幸有无限珍藏。
大千世界，静极後、普现十方。


rhythmic: 满庭芳
author: 史浩
content:
梅萼冰融，柳丝金浅，绪风还报初春。
木君青旆，猎猎下苍。
亲捧虚皇妙旨，将枯朽、咸与维新。
须臾见，芳郊乐圃，生气遍无垠。
青丝，行白玉，一杯介寿，红浪粼粼。
便安排歌舞，蝶翅莺唇。
别有神仙窟宅，乾坤内、充满氤氲。
功成处，花开不老，酒熟镇甘醇。


rhythmic: 瑞鹤仙
author: 史浩
content:
瑞烟笼绣幕。
正玳席欢燕，觥筹交错。
高情动寥廓。
恣清谈雄辩，珠玑频落。
锵锵妙乐。
且赢取、升平快乐。
又何辞、醉玉颓山，是处有人扶著。
追念抟风微利，画饼浮名，久成离索。
输忠素约。
没材具，漫担阁。
怅良辰美景，花前月下，空把欢游蹉却。
到如今、对酒当歌，怎休领略。


rhythmic: 永遇乐
author: 史浩
content:
桃李繁华，芰荷清净，景物相继。
霜後橙黄，雪中梅绽，迤逦春还至。
寻思天气，寒暄凉燠，各有一时乐地。
如何被、浮名牵役，此欢逐成抛弃。
如今醒也，扁舟短棹，更有篮舆胡倚。
到处为家，山肴社酒，野老为宾侣。
三杯之後，吴歌楚舞，忘却曳金穿履。
虽逢个、清朝贵客，也须共来一醉。


rhythmic: 满庭芳
author: 史浩
content:
和靖重湖，知章一曲，浙江左右为邻。
绣鞯彩舰，只许日寻春。
正好厌厌夜饮，都寂静、没个游人。
夫何故，欢阑兴阻，只为隔城。
堪嘉，唯甬水，回环雉堞，中峙三神。
更楼台缭岸，花柳迷津。
不惜频添画烛，更深看、舞上华。
拚沈醉，从他咿喔，金距报凌晨。


rhythmic: 满庭芳
author: 史浩
content:
柴作疏篱，茅编小屋，绕堤苦竹黄芦。
老翁蜗处，却自乐清虚。
理钓何妨钩直，据琴又、不管弦无。
逍遥处，都捐世虑，忘我亦忘渠。
雨馀。
添美景，眉横山妩，脸媚花腴。
笑凡间粉黛，浓抹轻涂。
客至三杯薄酒，欲眠後、一枕蘧蘧。
起来见，龟翻鹤舞，却是寿星图。


rhythmic: 念奴娇
author: 史浩
content:
银潢耿耿，正露零仙掌，尘空天幕。
碧玉扶疏□万朵，偏称水村山郭。
巧酝檀英，密包金粟，只待清秋著。
三春桃李，自应束在高阁。
好是月窟奇标，东堂幽韵，不管西风恶。
独立盈盈回首笑，白苇丹枫索索。
折向冰壶，莫教纱帽，醉里轻簪却。
浓芳长在，□疑身在云壑。


rhythmic: 念奴娇
author: 史浩
content:
枝头蓓蕾，褪红绡微露，江南春色。
多谢东风吹半朵，来入骚人瑶席。
粉脸轻红，芳心羞吐，别有真消息。
妆台帘卷，寿阳著意留得。
好是雪满群山，玉纤频拈，泛清波文。
深院相逢人尽道，标格都从天锡。
梦蝶徒劳，霜禽休妒，争奈伊怜惜。
高楼谁倚，寄言休为横笛。


rhythmic: 念奴娇
author: 史浩
content:
银塘江上，展鲛绡初见，长天一色。
风拭菱花光照眼，谁许红尘轻积。
转盼冯夷，奔云起电，两岸惊涛拍。
振空破地，水龙争喷吟笛。
客有步江干，胸吞奇观，寄英词元白。
素壁淋浪翻醉墨，飘洒神仙踪迹。
好待波匀，横飞小艇，快引香筒碧。
烟消月出，不眠拚了通夕。


rhythmic: 白苎
author: 史浩
content:
腊天寒，晓风劲，幽香频吐。
精神绰约，谁羡姑射居处。
江南探春独步。
恨无侣。
微语。
又谁管、雪势霜威埋妒。
且图少陵东阁作诗苦。
拟烦玉纤轻拗、宁相许。
惜取。
栏干遍倚，月淡黄昏，水边清浅，不放红尘染污。
似名画手丹青，罢施缃素。
不随艳卉，强媚韶光一瞬，飘荡无据。


rhythmic: 瑶台第一层
author: 史浩
content:
寥廓澄清。
人正在、瑶台第一层。
瑞霭深处，蕊宫掩映，金碧觚棱。
异花非世种，蔼剩馥、紫雾飞腾。
有仙驾，过吾庐环堵，少驻云。
俄惊。
重壶叠，顿然潇洒俗尘清。
佩环声里，宝觥潋滟，舞态娉婷。
祝言千岁寿，仍更予、五福川增。


rhythmic: 蓦山溪
author: 仲并
content:
冰清玉映，自是闺房秀。
十里卷朱帘，好紫陌、家家未有。
天然情素，高压一城春，花艳丽，月精神，梅韵腰枝瘦。
曲屏虚幌，枉著鸳鸯绣。
不是不相逢，泪空滴、年年别袖。
从他兰菊，秋露与春风，终不似，玉人人，一片心长久。


rhythmic: 水调歌头
author: 仲并
content:
华栋一何丽，移下小壶天。
几多曲房新户，缥缈似当年。
曾是使君风度，元有胸中丘壑，六月竹风寒。
一洗筝笛耳，歌舞粲筵间。
坐中客，醒复醉，听无眠。
已回归梦，犹复袅袅记清圆。
尚想饮中仙子，来处馀香飘坐，胜韵此双全。
为寄月华语，难与并蝉娟。


rhythmic: 芰荷香
author: 仲并
content:
醉凝眸。
正行云遮断，澄练江头。
皓月今宵何处，不管中秋。
朱阑倚遍，又微雨、催下危楼。
秋风空响更筹。
不将好梦，吹过南州。
浮远轩窗异日到，山空云净，江远天浮。
别去客怀，无赖准拟开愁。
冰轮好在，解随我、天际归舟。


rhythmic: 念奴娇
author: 仲并
content:
灰飞竹。
庆群阴消尽，新阳来复。
云物呈祥连瑞霭，烟气纷纷馥馥。
紫陌香衢，朱檐影里，罗绮花成簇。
岭梅惊暖，数枝争绽寒玉。
有人袅袅盈盈，今朝特地，为我新妆束。
娇倚银床添绣线，长喜修眉舒绿。
不道多情，锦屏罗幌，难得欢生足。
谁知今夜，玉壶银漏催促。


rhythmic: 念奴娇
author: 仲并
content:
江南春早，尚馀寒门巷，杨花飘逐。
一色初梅开尽也，不数芳园红绿。
珍重骚人，幽怀分寄，高韵歌黄竹。
六花羞避，满笺凌乱琼玉。
应念有客长安，履穿东郭，无与怜穷独。
鼓棹前溪非兴尽，寒怯水栖岩宿。
咫尺君家，瑶田无径，冰柱排银屋。
瓮头春到，唤回晚梦清熟。


rhythmic: 念奴娇
author: 仲并
content:
金滕事业。
庆丹青千载，勋在王室。
圣主英明平万国，天产非常人物。
岳渎分灵，熊罴符梦，五百年方出。
致君尧舜，要须纯用经术。
须信凤阁仙人，风流文采，蔼家声如昔。
献纳司存持禁橐，合历三台清秩。
倦宿承明，乞麾临郡，暂辍金闺直。
五云深处，一星今在南极。


rhythmic: 瑞鹤仙
author: 仲并
content:
试六花院落。
正柳绵飘坠，因风无著。
吴王旧城郭。
记乌衣门巷，小桥帘幕。
他州寥索。
漫等闲、桃英杏萼。
认幽香来处，群芳尽掩，蕙心先觉。
行乐。
燕雏莺友，浪语狂歌，休休莫莫。
兰房绣幄。
添新恨，念前约。
十分芳景，十分春意，休惜十分共酌。
任十分、吹老寒梅，戌楼画角。


rhythmic: 水调歌头
author: 仲并
content:
静练平千顷，华栋俯中流。
凌晨画戟，来看宿雨断虹收。
八九胸中云梦，三千笔端风月，无处快凝眸。
笑咏一堂上，挥麈气横秋。
俯危阑，红日下，暮云稠。
无穷伟观，祗应天意为君谋。
容我时醒时醉，独泛微烟微雨，浩荡逐轻鸥。
不羡岳阳胜，丹碧耸层楼。


rhythmic: 念奴娇
author: 仲并
content:
练江风静，卧冰奁百尺，朱阑飞入。
江远浮天天在水，水满半天云湿。
白鸟明边，青山断处，眼冷江头立。
月明潮上，苇间渔唱声急。
几度吹老苹花，野香无数，欲寄应难及。
天借诗人供醉眼，尊俎一时收拾。
竹里行厨，花间步障，风雨生呼吸。
酒阑歌罢，钓船先具蓑笠。


rhythmic: 多丽
author: 高登
content:
人间世，偶然攘臂来游。
何须恁、乾坤角抵，又成冷笑俳优。
且宽心、待他天命，谩鼓舌、夸吾人谋。
李广不侯，刘未第，千年公论合谁羞。
往矣瓦飘无意，甑堕懒回头。
真堪笑，直钩论议，圆枘机筹。
幸斯道、元无得丧，壮心岂有沈浮。
好温存、困中节概，莫冷落、穷里风流。
酒滴珍珠，饭钞云子，醉饱卧信缘休。
归去也，幅巾谈笑，卒岁且优游。
循环事，亡羊须在，失马何忧。


rhythmic: 蓦山溪
author: 高登
content:
黄茅时节，病恼南来客。
瘦得不胜衣，试腰围、都无一搦。
东篱兴在，手种菊方黄，摘晚艳，泛新，谁道乾坤窄。
百年役役，乐事真难得。
短发已无多，更何劳、霜风染白。
儿曹齐健，扶□一翁孱，龙山帽，习池巾，归路从侧。


rhythmic: 水调歌头
author: 关注
content:
凤舞龙蟠处，玉室与金堂。
平生想望真境，依约在何方。
谁信许君丹灶，便与吴君遗剑，只在洞天傍。
若要安心地，便是远名场。
几年来，开林麓，建山房。
安眠饱馆清坐，无事可思量。
洗尽人间忧患，看尽仙家风月，和气满清扬。
一笑尘埃外，云水远相忘。


rhythmic: 满庭芳
author: 李石
content:
江草抽心，江云弄碧，江波依旧东流。
别筵初散，行客上兰舟。
休唱阳关旧曲，青青柳、无限轻柔。
应争记，三年乐事，珠翠拥鳌头。
离愁。
知几许，花梢著雨，红泪难收。
看烟火吴天，万里悠悠。
一望珠宫绛阙，蓬莱路、应在皇州。
仍回首，蜀山万点，明月满南楼。


rhythmic: 洞仙歌令・洞仙歌
author: 康与之
content:
若耶溪路。
别岸花无数。
欲敛娇红向人语。
与绿荷、相倚恨，回首西风，波淼淼、三十六陂烟雨。
新妆明照水，汀渚生香，不嫁东风被谁误。
遣踟蹰、骚客意，千里绵绵，仙浪远、何处凌波微步。
想南浦、潮生画桡归，正月晓风清，断肠凝伫。


rhythmic: 舞杨花
author: 康与之
content:
牡丹半坼初经雨，雕槛翠幕朝阳。
娇困倚动风，羞谢了群芳。
洗烟凝露向清晓，步瑶台、月底霓裳。
轻笑淡拂宫黄。
浅拟飞燕新妆。
杨柳啼鸦昼永，正秋千庭馆，风絮池塘。
三十六宫，簪艳粉浓香。
慈宁玉殿庆清赏，占东君、谁比花王。


rhythmic: 瑞鹤仙
author: 康与之
content:
瑞烟浮禁苑。
正绛阙春回，新正方半。
冰轮桂华满。
溢花衢歌市，芙蓉开遍。
龙楼两观。
见银烛、星球有烂。
卷珠帘、尽日笙歌，盛集宝钗金钏。
堪羡。
绮罗丛里，兰麝香中，正宜游玩。
风柔夜暖。
花影乱，笑声喧。
闹蛾儿满路，成团打块，簇著冠儿斗转。
喜皇都、旧日风光，太平再见。


rhythmic: 瑞鹤仙
author: 康与之
content:
薄寒罗袖怯。
教小玉添香，被翻宫。
兰缸半明灭。
听几声归雁，一帘微月。
情波恨叶。
索新词、犹自怨别。
梦回时、雪暖酥凝，掠鬓宝鸳钗折。
凄切。
纹窗描绣，旧谱寻棋，变成虚设。
同心对结。
重来是，甚时节。
怅姑苏台上，征帆何许，隐隐遥山万叠。
袖红绡、独立无言，偷弹泪血。


rhythmic: 喜迁莺
author: 康与之
content:
腊残春早。
正帘幕护寒，楼台清晓。
宝运当千，佳辰馀五，嵩岳诞生元老。
帝遣阜安宗社，人仰雍容廊庙。
尽总道，是文章孔孟，勋庸周召。
师表。
方眷遇，鱼水君臣，须信从来少。
玉带金鱼，朱颜绿鬓，占断世间荣耀。
篆刻鼎彝将遍，整顿乾坤都了。
愿岁岁，见柳梢青浅，梅英红小。


rhythmic: 喜迁莺
author: 康与之
content:
秋寒初劲。
看云路雁来，碧天如镜。
湘浦烟深，衡阳沙远，风外几行斜阵。
回首塞门何处，故国关河重省。
汉使老，认上林欲下，徘徊清影。
江南烟水暝。
声过小楼，烛暗金猊冷。
送目鸣琴，裁诗挑锦，此恨此情无尽。
梦想洞庭飞下，散入云涛千顷。
过尽也，奈社陵人远，玉关无信。


rhythmic: 应天长
author: 康与之
content:
管弦绣陌，灯火画桥，尘香旧时归路。
肠断萧娘，旧日风帘映朱户。
莺能舞，花解语。
念後约、顿成轻负。
缓雕佩、独自归来，凭栏情绪。
楚岫在何处。
香梦悠悠，花月更谁主。
惆怅後期，空有鳞鸿寄纨素。
枕前泪，窗外雨。


rhythmic: 风流子
author: 康与之
content:
结客少年场。
繁华梦，当日赏风光。
红灯九街，买移花市，画楼十里，特地梅妆。
醉魂荡，龙跳万字，鲸饮吸三江。
娇随钿车，玉骢南陌，喜摇双桨，红袖横塘。
天涯归期阻，衡阳雁不到，路隔三湘。
难见谢娘诗好，苏小歌长。


rhythmic: 满江红
author: 康与之
content:
恼杀行人，东风里、为谁啼血。
正青春未老，流莺方歇。
蝴蝶枕前颠倒梦，杏花枝上朦胧月。
问天涯、何事苦关情，思离别。
声一唤，肠千结。
闽岭外，江南陌。
正是堤杨柳，翠条堪折。
镇日叮咛千百遍，只将一句频频说。
道不如归去不如归，伤情切。


rhythmic: 满庭芳
author: 康与之
content:
霜幕风帘，闲斋小户，素蟾初上雕笼。
玉杯，还与可人同。
古鼎沈烟篆细，玉笋破、橙橘香浓。
梳妆懒，脂轻粉薄，约略淡眉峰。
清新，歌几许，低随慢唱，语笑相供。
道文书针线，今夜休攻。
莫厌兰膏更继，明朝又、粉冗匆匆。
酩酊也，冠儿未卸，先把被儿烘。


rhythmic: 水龙吟
author: 曾觌
content:
楚天千里无云，露华洗出秋容净。
银蟾台榭，玉壶天地，参差桂影。
鸳瓦寒生，画檐光射，碧梧金井。
听韶华半夜，江梅三弄，风袅袅、良宵永。
携手西园宴罢，下瑶台、醉魂初醒。
吹箫仙子，骖鸾归路，一襟清兴。
鹊楼高，建章门迥，星河耿耿。
看沧江潮上，丹枫落叶，浸关山冷。


rhythmic: 念奴娇
author: 曾觌
content:
霁天湛碧，正新凉风露，冰壶清彻。
河汉无声□□□，涌出银蟾孤绝。
岩桂香飘，井梧影转，冷浸宫袍洁。
西厢往事，一帘幽梦凄切。
肠断楚峡云归，尊前无绪，只有愁如发。
此夕娥应也恨，冷落琼楼金阙。
禁漏迢迢，边鸿杳杳，密意凭谁说。
阑干星汉，落梅三弄初阕。


rhythmic: 念奴娇
author: 曾觌
content:
群花渐老，向晓来微雨，芳心初拆。
拂掠娇红香旖旎，浑欲不胜春色。
淡月梨花，新晴繁杏，装点成标格。
风光都在，半开深院人寂。
刚要买断东风，袅栾枝低映，舞茵歌席。
记得当时曾共赏，玉人纤手轻摘。
醉里妖饶，醒时风韵，比并堪端的。
谁知憔悴，对花空恁思忆。


rhythmic: 念奴娇
author: 曾觌
content:
人生行乐，算一春欢赏，都来几日。
绿暗红稀春已去，赢得星星头白。
醉里狂歌，花前起舞，拚罚金杯百。
淋漓宫锦，忍辜妖艳姿色。
须信殿得韶光，只愁花谢，又作经年别。
嫩紫娇红还解语，应为主人留客。
月落乌啼，酒阑烛暗，离绪伤吴越。
竹西歌吹，不堪老去重忆。


rhythmic: 念奴娇
author: 曾觌
content:
媚容素态，比群花、赢了风流颜色。
昵枕低帏销受得，□□轻怜深惜。
怎望如今，瓶沈簪折，蓦地成疏隔。
□□夕雨，甚时重见踪迹。
门外暂泊兰舟，一行霜树，□一重山碧。
泪眼相看争忍望，天际孤村寒驿。
卞水无情，催人东去，去也添愁寂。
鳞鸿方便，为人传个消息。


rhythmic: 瑞鹤仙
author: 曾觌
content:
陡寒生翠幕。
冻云垂，缤纷飞雪初落。
萦风度池阁。
袅馀妍，时趁舞腰纤弱。
江天漠漠。
认残梅、吹散画角。
正貂裘乍怯，黄昏院宇，入檐飘泊。
依约。
银河迢递，种玉群仙，共骖鸾鹤。
东君未觉。
先春绽，万花萼。
向尊前、已喜丰年呈瑞，人间何事最乐。
拥笙歌、绣阁低帷，纵欢细酌。


rhythmic: 倾杯乐
author: 曾觌
content:
锦帐寒添，画檐雀噪，冻云布野。
望空际、瑶峰微吐，琼花初绽，江山如画。
裁冰剪水装鸳瓦。
杳旗亭路，依稀管弦台榭。
倚小楼佳兴，一行珠帘不下。
随缕板、歌声闲暇。
傍翠袖云鬟、怜艳冶。
似佯醉、不奈娇羞，浓欢旋学风雅。
相暝色、双鸾舞罢。


rhythmic: 水调歌头
author: 曾觌
content:
溪山多胜事，诗酒辨清游。
主人为我，增茸台榭足凝眸。
仿佛玉壶天地，隐见瀛洲风月，千首傲王侯。
谁与共登眺，公子气横秋。
记当年，曾共醉，庾公楼。
一杯此际，重话前事逐东流。
多谢兼金清唱，更拟重阳佳节，菊任扶头。
但愿身长健，浮世拚悠悠。


rhythmic: 水调歌头
author: 曾觌
content:
图画上鳞阁，莫使鬓先秋。
壮年豪气，无奈黯黯阵云浮。
常记青油幕下，一矢聊城飞去，谈笑静边头。
勋业出无意，非为快恩雠。
卷龙韬，随凤诏，与时谋。
朱幡皂盖南下，聊试海山州。
邂逅故人相见，俯仰浮生今古，蝼蚁共王侯。
万事偶然耳，风月恣嬉游。


rhythmic: 水调歌头
author: 曾觌
content:
长乐富山水，杖屡足追游。
故人千里，西望双剑黯回眸。
多谢扁舟乘兴，慰我天涯羁思，何必羡封侯。
暮雨疏帘卷，爽气飒如秋。
送征鸿，浮大白，倚危楼。
参横月落，耿耿河汉近人流。
堪叹人生离合，後日征鞍西去，别语却从头。
老矣江边路，清兴漫悠悠。


rhythmic: 满庭芳
author: 曾觌
content:
冶态轻盈，香风摇荡，画栏淑景初长。
彩霞深处，明艳夺昭阳。
试问沈香旧事，应劝我、莫负韶光。
多情是，低徊顾影，云幕淡微凉。
人间，春更好，一枝斜插，犹记疏狂。
到如今潘鬓，暗点吴霜。
乐事直须年少，何妨拚、一饮千觞。
醺醺醉，壶天向晚，春思正悠扬。


rhythmic: 燕山亭
author: 曾觌
content:
河汉风情，庭户夜凉，皓月澄秋时候。
冰鉴乍开，跨海飞来，光掩满天星斗。
四卷珠帘，渐移影、宝阶鸳。
还又。
看岁岁婵娟，向人依旧。
朱邸高宴簪缨，正歌吹瑶台，舞翻宫袖。
银管竞酬，棣萼相辉，风流古来谁有。
玉笛横空，更听彻、裳霓三奏。


rhythmic: 燕山亭
author: 曾觌
content:
玉立明光，才业冠伦，汉历方承休运。
江左奏功，塞垒宣威，紫绶几垂金印。
岁晚归来，望丹极、新清氛。
忠愤。
著挠节朋俦，便成嘉遁。
千载云海茫茫，记举目新亭，壮怀难尽。
蝴蝶梦惊，化鹤飞还，荣华等闲一瞬。
七十尊前，算畴昔、都无可恨。


rhythmic: 沁园春
author: 曾觌
content:
更漏迢迢，乍寒天气，画烛对床。
正井梧飘砌，边鸿度月，故人何处，水远山长。
老去功名，年来情绪，宽尽寒衣销旧香。
除非是，仗蛮笺象管，时伴吟窗。
词章。
莫话行藏。
且喜见捷书来帝乡。
看锐师云合，妖氛电扫，随堤宫柳，依旧成行。
梦绕他年，青门紫陌，对酒花前歌正当。
空成恨，奈潘郎两鬓，新点吴霜。


rhythmic: 喜迁莺
author: 曾觌
content:
七闽形胜。
镇南纪会府，山川交映。
箫鼓喧天，绮罗盈市，不负四时风景。
共喜太平无事，岂料潢池不逞。
殄群丑，看一鼓雷奔，沧溟波静。
指纵诗书帅，曾到凤池，密勿陪几政。
暂掩筹帏，催分战舰，总出智谋先定。
想见捷书初上，尽道臣贤主圣。
正图旧，听重宣丹诏，归调金鼎。


rhythmic: 蓦山溪
author: 曾觌
content:
催花小雨，轻把香尘洒。
帘卷水亭风，梅影转、夕阳初下。
靓妆窥鉴，鸳湛清漪，浮暗麝，剪芳琼，消得连城价。
玉楼十二，寒怯铢衣挂。
曾是绿华仙，眷馀情、新词如画。
花随人圣，须信世无双，腾凤吹，驻銮舆，堪与瑶池亚。


rhythmic: 蓦山溪
author: 曾觌
content:
凋红减翠，正是清秋杪。
深院袅香风，看梨花、一枝开早。
珑璁映面，依约认娇颦，天淡淡，月溶溶，春意知多少。
清明池馆，芳信年年好。
更向五侯家，把江梅、风光占了。
休教寂寞，辜负向人心，檀板响，宝杯倾，潘鬓从他老。


rhythmic: 满庭芳
author: 黄公度
content:
一径叉分，三亭鼎峙，小园别是清幽。
曲阑低槛，春色四时留。
怪石参差卧虎，长松偃蹇拿虬。
携筇晚，风来万里，冷撼一天秋。
优游。
销永昼，琴尊左右，宾主风流。
且偷闲，不妨身在南州。
故国归帆隐隐，西往事悠悠。
都休问，金钗十二，满酌听轻讴。


rhythmic: 满庭芳
author: 黄公度
content:
枫岭摇丹，梧阶飘冷，一天风露惊秋。
数丛篱下，滴滴晓香浮。
不趁桃红李白，堪匹配、梅淡兰幽。
孤芳晚，狂蜂戏蝶，长负岁寒愁。
年年，重九日，龙山高会，彭泽清流。
向尊前一笑，未觉淹留。
况有甘滋玉铉，佳名算、合在金瓯。
功成後，夕英饱饵，相伴赤松游。


rhythmic: 水调歌头
author: 倪
content:
昨夜狂雷怒，鞭起卞山龙。
怪见朝来急雨，万木偃颠风。
试看潭头落涧，一片练波飞出，河汉与天通。
向晚馀霏落，巾已垫林宗。
向高岩，凭曲槛，抚孤松。
为雕好句，快倾桑落玉壶空。
借问庐山三峡，与此飞流溅沫，今日定谁雄。
乞与丹青手，写入紫微宫。


rhythmic: 水调歌头
author: 倪
content:
风卷暮云尽，镜净一天秋。
试把鹅黄新酒，细酌散闲愁。
西望群山千叠，眇眇飞鸿没处，爽气与俱浮。
且尽尊中绿，不用叹淹留。
对西风，歌妙曲，意绸缪。
万顷烟云奇变，所得过封侯。
何事苦萦名利，便合绿蓑青笠，投绂早归休。
他日君寻我，小艇钓寒流。


rhythmic: 念奴娇
author: 倪
content:
素秋向晚，正洞庭木落，疏林凋绿。
惟有岩前双桂树，翠叶香浮金粟。
皓月飞来，徘徊树杪，光射林间屋。
夜深人静，好风忽起庭竹。
俄顷万籁号鸣，清寒疑乍，听高岩悬瀑。
起看碧天澄似洗，应费明河千斛。
细酌鹅黄，宴搜奇句，逸气凌鸿鹄。
浩歌归去，却愁踏碎琼玉。


rhythmic: 洞仙歌
author: 王之望
content:
玉楼玄圃，旧是神仙伴。
鸣佩时朝紫皇殿。
种蟠桃成树，碧柰开花，著子满，金母盘中屡献。
飘然乘彩凤，东望蓬莱，曾共扁舟五湖泛。
正珈笄未老，兰玉盈前，春欲转、喜对芳辰开宴。
愿绿发朱颜镇长新，教岁岁年年，寿觞深劝。


rhythmic: 满庭芳
author: 王之望
content:
海国寒轻，江南春早，小梅已漏芳妍。
岁前冬後，和气欲回旋。
此际瑶台阆苑，仙人下、白玉云。
人间世，风帆月棹，同泛五湖船。
当年。
参谒地，鱼轩象服，锵佩朝天。
向闽邦开国，福地真传。
今日华筵寿，儿孙拥、兰玉相鲜。
休辞□，蓬莱清浅，看取变桑田。


rhythmic: 满庭芳
author: 王之望
content:
犀隐雕龙，蟾将威凤，建溪初贡新芽。
九天春色，先到列仙家。
今日磨圭碎璧，天香动、风入窗纱。
清泉嫩，江南锡乳，一脉贯天涯。
芳华。
瑶圃宴，群真飞佩，同引流霞。
醉琼筵红绿，眼乱繁花。
一碗分云饮露，尘凡尽、斗牛何赊。
归途稳，清飙两腋，不用泛灵槎。


rhythmic: 念奴娇
author: 王之望
content:
堂堂七尺，懔一时人物，孤映三蜀。
闲雅风流豪醉後，犹有临邛遗俗。
十载虞庠，一官楚塞，雅操凌寒玉。
江山千里，惠然来慰幽独。
落笔妙语如神，两章入手，不觉珠盈掬。
从此西归荣耀处，宁假华旌高纛。
乐府新声，郢都馀唱，应纪阳春曲。
老夫一醉，故人高义堪服。


rhythmic: 念奴娇
author: 王之望
content:
蒙泉岁晚，偶扁舟、同泛一池寒渌。
四者难并谁信道，草草幽欢能足。
美景良辰，赏心乐事，更有人如玉。
今宵此会，陋邦惊破衰俗。
豪俊傅粉诸孙，几年分袂，一笑还相逐。
痛饮厌厌清夜永，那管更深催促。
宋玉词章，陶潜风概，况继前贤躅。
故人未至，坐中仍对梅福。


rhythmic: 念奴娇
author: 王之望
content:
柳花飞絮，又还是、清明寂寞时节。
洞府人间嗟素手，今日匆匆分拆。
巧笑难成，含情谁解，顾影无颜色。
风流满面，却成春恨凄恻。
云鬓从金蝉，纷纷红泪，千点胭脂湿。
聚调轻盈离调惨，声入低空愁碧。
祖帐将收，骊驹欲驾，去也劳相忆。
伤心南浦，断肠芳草如积。


rhythmic: 永遇乐
author: 王之望
content:
元夜风光，上都灯火，辉映春色。
鳌冠仙山，龙衔瑞烛，银阙凌空碧。
紫烟深拥，黄云孤起，人喜乍瞻天日。
□云里，□□□□，侍臣□□鹄立。
雾收霞卷，珠帘开遍，翠幕娉婷争出。
倾国丛中，钧天合处，忽听鸣清跸。
貂裘小帽，随车信马，犹忆少年豪逸。
如今对，山城皓月，但馀叹息。


rhythmic: 风流子
author: 王之望
content:
江国东风早，芳菲又、迤逦报寒梅。
正元气孕和，小春归候，数丁千载，喜动三台。
向此际，上天开景运，王国产英材。
想崇岳洞天，暗书苔藓，海山烟雨，空锁楼台。
煌煌天人表，琼林与瑶树，照映庭槐。
中有丽天星斗，惊世风雷。


rhythmic: 满庭芳
author: 葛立方
content:
霜叶停飞，冰鱼初跃，梅花犹芳丛。
剪酥装玉，应为费天工。
争奈江南驿使，征鞍待、一朵香浓。
凭谁报，冰肌仙子，闻早驾飞龙。
溶溶。
春意动，寒姿未展，终愧群红。
与斩新来上，开伴长松。
要看黄昏庭院，横斜映、霜月朦胧。
兰堂畔，巡檐索笑，谁羡杜陵翁。


rhythmic: 满庭芳
author: 葛立方
content:
未许蜂知，难交雀，芳丛犹是寒丛。
东方解冻，春仗做春工。
何事仙葩未放，寒苞秘、冰麝香浓。
应须是、惊闻羯鼓，谁敢喷髯龙。
梅花，君自看，丁香已白，桃脸将红。
结岁寒三友，久迟筠松。
要看含章檐下，闲妆靓、春睡朦胧。
知音是，冻云影底，铁面葛仙翁。


rhythmic: 满庭芳
author: 葛立方
content:
狂吹鸣篱，祥剪水，分明欺压寒梅。
冰威初敛，曦影上池台。
应有一番和气，南枝上、恐有春来。
须勤探，呼吾筇杖，屐齿上苍苔。
春风，浑未到，徘徊香径，巡绕千回。
见琼英一点，小占条枚。
且看先锋素艳，看看便、繁蕾齐开。
香浮动，微薰诗梦，须更著诗催。


rhythmic: 满庭芳
author: 葛立方
content:
腊雪方凝，春曦俄漏，画堂小秩芳筵。
玉台仙蕊，帘外幂瑶烟。
莫话青山万树，聊须对、一段孤妍。
杯行处，香参鼻观，百濯未为贤。
吾庐，何处好，绣香竹畔，偶桂溪边。
且为渠珍重，满泛金船。
已拚春酲一枕，如今且、醉倒花前。
花飞後，欢呼一笑，又是说明年。


rhythmic: 满庭芳
author: 葛立方
content:
庾信何愁，休文何瘦，范叔一见何寒。
梅花酷似，索笑画檐看。
便肯嫣然一笑，疏篱上、玉脸冰颜。
须勤赏，莫教青子，半著树头酸。
朱阑。
聊掩映，顶上，琪树团栾。
命儿曹班坐，草草杯盘。
旋折溪边□朵，琼蕤泛、蕉叶杯宽。
从教□，尊前有客，拍手笑颓山。


rhythmic: 满庭芳
author: 葛立方
content:
弄月黄昏，封霜清晓，数枝影堕溪滨。
化工先手，幻出一番新。
片片雕酥碾玉，寒苞似、已泄香尘。
聊相对，畸人投分，尊酒认荀陈。
吾年，今老矣，佳人薄相，笑插林巾。
愧苍颜白发，回授乌云。
玉镜台边试看，相宜是、浅笑轻颦。
君知否，寿阳额上，不似鬓边春。


rhythmic: 满庭芳
author: 葛立方
content:
一阵轻香，不知来处，元来梅已舒英。
出篱含笑，芳意为人倾。
细看高标孤韵，谁家有、别得花人。
应须是，魏徵妩媚，夷甫太鲜明。
北枝，方半吐，水边疏影，绰约娉婷。
问横空皎月，匝地寒。
何似此花清绝，凭君为、子细推评。
幽奇处，素娥青女，著意为横陈。


rhythmic: 水龙吟
author: 葛立方
content:
九州雄杰溪山，遂安自古称佳处。
云迷半岭，风号浅濑，轻舟斜渡。
朱阁横飞，渔矶无恙，鸟啼林坞。
吊高人陈迹，空瞻遗像，知英烈、垂千古。
忆昔龙飞光武。
怅当年、故人何许。
羊裘自贵，龙章难换，不如归去。
七里溪边，鸬鸶源畔，一蓑烟雨。
叹如今宕子，翻将钓手遮日，向西秦路。


rhythmic: 风流子
author: 葛立方
content:
夜半春阳启，东风峭、犹带去年寒。
叹榆塞战尘，玉关烟燧，壮心耿耿，青鬓斑斑。
又还是，一年头上到，日月信跳丸。
看门贴绘鸡，历颁金凤，酒浮柏叶，人颂椒盘。
幽园。
春信近，帘栊静，小宴取次追欢。
聊□水沈烟袅，清唱声闲。


rhythmic: 多丽
author: 葛立方
content:
冷云收，小园一段瑶芳。
乍春来、未回穷腊，几枝开犯严霜。
傍黄昏、暗香浮动，照清浅、疏影低昂。
却月幽姿，含章媚态，娥姑射下仙乡。
倚阑看、殷勤持酒，索笑也何妨。
堪怜处，东君不管，独自凄凉。
算何人、为伊销断，古今才子篇章。
有西湖、赋诗处士，□东阁、年少台郎。
驿使来时，吴王醉处，几番牵动广平肠。
剩宴赏、微酸如豆，又是隔年长。
高楼外，莫教羌管，吹堕寒香。


rhythmic: 多丽
author: 葛立方
content:
破波光如镜，三翼轻舟。
对雨馀、重岩叠嶂，何妨影堕清流。
望芙蕖、渺然如海，张云锦、掩映汀洲。
出水奇姿，凌波艳态，眼看□叶弄新秋。
恍疑是、金沙池内，玉井认峰头。
花深处，田田叶底，鱼戏龟游。
正微凉、西风初度，一弯斜月如钩。
想天津、鹊桥将驾，看宝奁、蛛网初抽。
晒腹何勘，穿针无绪，不如溪上少淹留。
竞笑语、追寻惟有，沈醉可忘忧。
凭清唱，一声檀板，惊起沙鸥。


rhythmic: 满庭芳
author: 葛立方
content:
扉映琉璃，窗摇云母，水堂新云湾。
际天波面，玉镜宝奁宽。
栏外青山几叠，瑶烟敛、影落千鬟。
寒汀晚，芦花飞雪，风定白鸥闲。
尘寰。
何处有，方壶圆峤，弱水波翻。
问何如藜杖，此地跻攀。
种竹今逾万个，风枝静、日报平安。
他年事、苍云屯处，千亩看栖鸾。


rhythmic: 满庭芳
author: 葛立方
content:
栗里田园，乌衣门巷，别来几换星霜。
华阳仙窟，翠桁彩衣香。
梦堕当涂风月，披绛帐、欲指堂。
浮鸥外，来宁老子，特泛溪航。
相逢，春正好，梅舒香白，柳曳宫黄。
且相将一笑，乐未渠央。
须念离多会少，难轻负、百霞浆。
深深观，舞回飞雪，乐奏小宫商。


rhythmic: 水调歌头
author: 葛立方
content:
睡鸭凝香缕，白酒泻无声。
郊墟不办羊酪，照箸紫丝莼。
此去青山深处，邀得白云为伴，绝意请长缨。
一舸背君去，几幅布帆轻。
帝恩重，容绿隐，吏祠庭。
膝间文度安亲，得计是扬名。
珍重金兰交契，共惜匆匆别去，送我几烟林。
异日怀君处，凝睇乱层岑。


rhythmic: 风流子
author: 葛立方
content:
细草芳南苑，东风里、赢得一身闲。
见花朵绣田，柳丝络岸，沼冰方泮，山雪初残。
又还是，陇头春信动，梅蕊入征鞍。
月里暗香，水边疏影，淡妆宜瘦，玉骨禁寒。
泛金溪上好，开幽户、聊面翠麓云湾。
知道醉吟堪老，名利难关。


rhythmic: 满庭芳
author: 葛立方
content:
江国麾幢，边城鼓角，湓川几报严更。
笑谈油幕，英杰为时生。
腹贮六韬三略，新诗就、矛槊频横。
功名事，他年未晚，一落枪。
归来，何早计，白苹洲畔，危获深耕。
又何如，竹帛彝鼎垂名。
犀节徵还伊迩，春风外、文催行。
岩廊上，谈兵齿颊，谠论佐休明。


rhythmic: 玉漏迟
author: 葛立方
content:
窗户明环堵。
山容黛染，水光绡舞。
荷盖擎烟，花映步波神女。
嫩脸铅华掩素，无语向、薰风凝伫。
晴又雨。
征隐隐，云洲沙渚。
须臾风卷还晴，看香泄丹囊，乍飘沈炷。
鱼荷衣，珠颗乱倾无数。
休话金沙玉井，争似我、神龟□处。
觞为举。
何人解歌金缕。


rhythmic: 水调歌头
author: 王识
content:
一雨洗空阁，象纬迫人清。
披襟台上，坐看北斗正旋衡。
知是南宫列宿，初出极星未远，龙角正分明。
河汉馀千里，风露已三更。
坐未久，书帙散，酒壶倾。
凉生殿阁，冷然邀我御风行。
拟欲乘槎一问，但得天孙领略，安用访君平。
莫笑儒生事，造化掌中生。


rhythmic: 二郎神
author: 王十朋
content:
深深院。
夜雨过，帘栊高卷。
正满槛、海棠开欲半。
仍朵朵、红深红浅。
遥认三千宫女面。
匀点点、胭脂未遍。
更微带、春醪宿醉，袅娜香肌娇艳。
日暖。
芳心暗吐，含羞轻颤。
笑繁杏夭桃争烂漫。
爱容易、出墙临岸。
子美当年游蜀苑。


rhythmic: 瑞鹤仙
author: 朱耆寿
content:
樱桃抄乳酪。
正雨厌肥梅，风吹箨。
咸瞻格天阁。
见十眉环侍，争鸣弦索。
茶瓯试瀹。
更良夜、沈沈细酌。
问间生、此日为谁，曾向玉皇、案前持橐。
龟鹤。
从他祝寿，未比当年，阴功堪托。
天应不错。
教公议，细评泊。
自和戎以来，谋国多少，萧曹卫霍。
奈胡儿自若，惟守绍兴旧约。


rhythmic: 贺新郎
author: 刘镇1
content:
翠葆摇新竹。
正榴花、枝头叶底，斗红争绿。
谁在纱窗停针线，闲理竹西旧曲。
又还是、兰汤新浴。
手弄合欢双彩索，笑偎人、福寿低相祝。
金凤，艾花矗。
龙舟水飞相逐。
记当年、怀沙旧恨，至今遗俗。
雨过平芜浮天阔，画凌波尽簇。
沸十里、笙歌声续。
好是蟾钩随归棹，任欢呼、船重成颓玉。
犹未忍，罩银烛。


rhythmic: 水调歌头
author: 曾协
content:
今日复何日，欢动楚江滨。
紫泥来自天上，优诏起元臣。
想见傅岩梦断，记得金瓯名在，却念佩兰人。
永昼通明殿，曾听话经纶。
促归装，趋北阙，觐严宸。
玉阶陈迹如故，天笑一番新。
好借食间前箸，尽吐胸中奇计，指顾静烟尘。
九万云霄路，飞走趁新春。


rhythmic: 水调歌头
author: 曾协
content:
日永向槐夏，绕屋树扶疏。
麦秋天气清润，设记生初。
新拜小君佳号，更过诸郎官舍，仍玩掌中珠。
乐事似今少，一笑倒双壶。
列山肴，烹野蔌，且欢娱。
鹿门远引，平生此志与君俱。
终向苕溪烟水，携手云庄风月，不践利名区。
功业看儿辈，相对老江湖。


rhythmic: 水龙吟
author: 曾协
content:
楚乡菰黍初尝，马蹄偶踏扬州路。
莼丝向老，江鲈堪脍，催人归去。
秋气萧骚，月华如洗，一天风露。
望重重烟水，吴淞万顷，曾约旧时鸥鹭。
惆怅别离无奈，整孤帆、依然回顾。
玉龙节底，故人情重，欲行犹驻。
敛散功多，澄清志遂，好回高步。
看归鞍稳上，文鸳班里，五云深处。


rhythmic: 水调歌头
author: 郑庶
content:
千古钓台下，老尽去来人。
倚空绝壁，朝暮秀色只如春。
高挂瀑泉千尺，洗到云根山骨，无处著风尘。
秋尽玉壶冷，别是一乾坤。
问当日，中兴将，汉功臣。
云台何在，寂寞谁复记丹青。
争似先生标致，长共清风明月，不减旧精神。
无限兴亡意，舒卷在丝纶。


rhythmic: 水调歌头
author: 毛并
content:
襟带大江左，平望见三州。
凿空遗迹，千古奇胜米公楼。
太守中朝耆旧，别乘当今豪逸，人物眇应刘。
此地一尊酒，歌吹拥貔貅。
楚山晓，淮月夜，海门秋。
登临无尽，须信诗眼不供愁。
恨我相望千里，空想一时高唱，零落几人收。
妙赏频回首，谁复继风流。


rhythmic: 水调歌头
author: 毛并
content:
春意满南国，花动雪明楼。
千坊万井，此时灯火隘追游。
十里寒星相照，一轮明月斜挂，缥缈映红球。
共嬉不禁夜，光彩遍飞浮。
艳神仙，轰鼓吹，引遨头。
文章太守，此时宾从敌应刘。
回首生平旧事，未减当年风月，一醉为君酬。
明日朝天去，空复想风流。


rhythmic: 水调歌头
author: 毛并
content:
小筑百年计，雅志几人成。
乱山深处，烟雨面面对萦青。
巾屦方安吾土，花木仍供真赏，邻有阮嵇生。
岁月抛身外，尘事更无营。
鸟知归，云出岫，两忘情。
从渠华屋，回首烟草吊颓倾。
何似生涯才足，枕南窗北牖，醉梦落樵声。
更喜濯缨处，门外一江清。


rhythmic: 水调歌头
author: 毛并
content:
汉代李元礼，江左管夷吾。
英姿雅望，凛凛玉立冠中都。
胸中千丈，不肯低回青禁，引去卧江湖。
更学鸱夷子，一舸下东吴。
送公别，杯酒尽，少踌躇。
旧棠阴下，几人临路拥行车。
归近云天尺五，梦想经纶贤业，谈笑取单于。
为问苕溪水，留得此翁无。


rhythmic: 水调歌头
author: 毛并
content:
十载刘夫子，名过庾兰成。
人人争看，角犀今喜试丰盈。
倾耳新诗千首，妙处端须击节，金石破虫声。
此士难复得，黄口闹如羹。
忆年少，游侠窟，戏荆卿。
结交投分，驰心千里剧摇旌。
我老公方豪健，傥许相从晚岁，慷慨激中情。
洗眼功名会，一箭取辽城。


rhythmic: 满庭芳
author: 毛并
content:
世事难穷，人生无定，偶然蓬转萍浮。
为谁教我，从宦到东州。
还似翩翩海燕，乘春至、归及凉秋。
回头笑，浑家数口，又泛五湖舟。
悠悠。
当此去，黄童白叟，莫漫相留。
但溪山好处，深负重游。
珍重诸公送我，临岐泪、欲语先流。
应须记，从今风月，相忆在南楼。


rhythmic: 满庭芳
author: 毛并
content:
五十年来，追思畴曩，佳时去若云浮。
依然重见，感涕话西州。
幸喜灵光不改，空自笑、蒲柳先秋。
成何事，风波末路，险畏有沈舟。
别愁。
都几许，相从未，我去公留。
况狂直平生，谁念遨游。
月夕风天正好，还惊怅、失此诗流。
江南岸，明朝更远，回首仲宣楼。


rhythmic: 满庭芳
author: 毛并
content:
落难容，崎岖堪笑，一年陆走川浮。
又携妻子，两度过神州。
紫蟹鲈鱼正美，凉天气、恰傍中秋。
今宵意，无人伴我，快泻玉双舟。
功名，聊尔耳，千金聘楚，万户封留。
又争如物外，闲旷优游。
好在东阡北陌，相从有、诸老风流。
家山近，归休去也，不上望京楼。


rhythmic: 贺新郎
author: 毛并
content:
风雨连朝夕。
最惊心、春光晚，又过寒食。
落尽一番新桃李，芳草南园似积。
但燕子、归来幽寂。
况是单栖饶惆怅，尽无聊、有梦寒犹力。
春意远，恨虚掷。
东君自是人间客。
暂时来、匆匆却去，为谁留得。
走马插花当年事，池畹空馀旧迹。
奈老去、流光堪惜。
杳隔天涯人千里，念无凭、寄此长相忆。
回首处，暮云碧。


rhythmic: 念奴娇
author: 毛并
content:
层栏飞栋，压孤城临瞰，并吞空阔。
千古吴京佳丽地，一览江山奇绝。
天际归舟，云中行树，鹭点汀洲雪。
三山无际，眇然相望溟渤。
凤么遗响悲凉，故台今不见，苍烟芜没。
千骑重来初起废，缅想六朝人物。
岘首他年，羊公终在，笑几人磨灭。
一时尊俎，且须同赋风月。


rhythmic: 念奴娇
author: 毛并
content:
少年奇志，笑功名画虎，文章刻鹄。
永夜漫漫悲昼短，难挽苍龙衔烛。
飞藿飘零，浮云迁变，过眼邮传速。
昔人真意，眇然千载谁属。
犹喜二子当年，诸公籍甚，赏云和孤竹。
翰墨流传知几许，遗响宫商相续。
梦里京华，不须惊叹，春草年年绿。
赤霄归去，更看奔电喷玉。


rhythmic: 念奴娇
author: 毛并
content:
十年湖海，叹潘郎憔悴，无心云阁。
强起登临惊暮序，目极清霜摇落。
散发层阿，振衣千仞，浩荡穷林壑。
寥无际，镜天收尽云脚。
长啸声落悲风，想沧州万里，当年归约。
回首区中无限事，此意谁同商略。
欲驾飞鸿，翩然独往，汗漫期相诺。
滞留何事，坐令双鬓如鹤。


rhythmic: 念奴娇
author: 毛并
content:
丽谯春晚，望东南千里，湖山佳色。
画戟门前清似水，时节初过灯夕。
封井年登，京华日近，每报平安驿。
满城花柳，正须千骑寻觅。
忆我年少追游，叨兔园客右，多惭英识。
今日怀人无限意，老泪尊前重滴。
赋咏空传，雄豪谁在，鬓点吴霜白。
招呼一醉，幸公时慰愁寂。


rhythmic: 念奴娇
author: 毛并
content:
倚风含露，似轻颦微笑，盈盈脉脉。
染素匀红，知费尽，多少东君心力。
国艳酣晴，天香融暖，画手争传得。
绿窗朱户，晓妆谁见凝寂。
独占三月芳菲，千花百卉，算难争春色。
欲寄朝云无限意，回首京尘犹隔。
舞破霓裳，一枝浑似，醉倚香亭北。
旧欢如梦，老怀那更追惜。


rhythmic: 念奴娇
author: 毛并
content:
王孙老去，算无地倾倒，胸中豪逸。
小筑三间便席卷，多少江山风月。
万壑回流，千峰输秀，人境成三绝。
登临佳处，鸟飞不尽空阔。
追念辋水斜川，有风流千载，渊明摩诘。
何必斯人聊一笑，俯仰今犹前日。
只恐东州，催成棠阴，又作三年别。
赏心难继，莫教辜负华发。


rhythmic: 念奴娇
author: 毛并
content:
阿环家住阆风顶，绛阙瑶台相接。
翳凤乘鸾人不见，隐隐霓裳云。
秀骨贞风，长眉翠浅，映白喉红颊。
非烟深处，渺然云浪千叠。
一笑徐福扁舟，春风空老尽，当时童妾。
骨冷魂清惊梦到，同看碧桃千叶。
寄语青童，何时丹就，为我留穷笈。
天鸡催晓，却愁吹堕尘劫。


rhythmic: 念奴娇
author: 毛并
content:
素秋新霁，风露洗寥廓，珠宫琼阙。
帘幕生寒人未定，鹊羽惊飞林樾。
河汉无声，微云收尽，相映寒光发。
三千银界，一时无此奇绝。
正是老子南楼，多情孤负了，十分佳节。
起舞徘徊谁为我，倾倒杯中明月。
欲揽娥，扁舟沧海，戏濯凌波袜。
漏残钟断，坐愁人世超忽。


rhythmic: 满江红
author: 毛并
content:
东马严徐，名籍甚、西京人物。
谁不羡、伏蒲忠鲠，演纶词笔。
雅意中朝今小试，二年东郡弦风迹。
数中兴、循吏两三人，公居一。
温诏趣，还丹阙。
倾睿相，方前席。
看云台登践，论思密勿。
超览堂中遗爱在，几人同恋津亭别。
顾倦游、云路仆登仙，心如失。


rhythmic: 满江红
author: 毛并
content:
回首吾庐，思归去、石溪樵谷。
临玩有、门前流水，乱松疏竹。
幽草春馀荒井迳，鸣禽日在窥墙屋。
但等闲、凭几看南山，云相逐。
家酿美，招邻曲。
朝饭饱，随耕牧。
况东皋二顷，岁时都足。
鳞阁功名身外事，墙阴不驻流光促。
更休论、一枕梦中惊，黄粱熟。


rhythmic: 水龙吟
author: 毛并
content:
渺然震泽东来，太湖望极平无际。
三吴风月，一江烟浪，古今绝致。
羽化蓬莱，胸吞云梦，不妨如此。
看垂虹千丈，斜阳万顷，尽倒影、青奁里。
追想扁舟去後，对汀洲、白苹风起。
只今谁会，水光山色，依然西子。
安得超然，相从物外，此生终矣。
念素心空在，徂年易失，泪如铅水。


rhythmic: 风流子
author: 毛并
content:
新禽初弄舌，东郊外、催尔踏青期。
渐晴滟翠漪，惠风骀荡，暖蒸红雾，淑景辉迟。
粉墙外，杏花无限笑，杨柳不胜垂。
闲里岁华，但惊萧索，老来心赏，尤惜芳菲。
平生歌酒地，空回首，惆怅触绪沾衣。
谁见素琴翻恨，青镜留悲。


rhythmic: 薄幸
author: 毛并
content:
柳桥南畔。
驻骢马、寻春几遍。
自见了、生尘罗袜，尔许娇波流盼。
为感郎、松柏深心，西陵已约平生愿。
记别袖频招，斜门相送，小立钗横鬓乱。
恨暗写、如蚕纸，空目断、高城人远。
奈当时消息，黄姑织女，又成王谢堂前燕。
托琴心怨。
怕娇云弱雨，东风蓦地轻吹散。
伤春病也，狼藉飞花满院。


rhythmic: 瑞鹤仙
author: 毛并
content:
柳风清昼溽。
山樱晚，一树高红争熟。
轻纱睡初足。
悄无人、猗枕虚檐鸣玉。
南园秉烛。
叹流光、容易过目。
送春归去，有无数弄禽，满径新竹。
闲记追欢寻胜，杏栋西厢，粉墙南曲。
别长会促。
成何计，奈幽独。
纵湘弦难寄，韩香终在，屏山蝶梦断续。
对沿阶、细草萋萋，为谁自绿。


rhythmic: 满江红
author: 毛并
content:
泼水初收，秋千外、轻烟漠漠。
春渐远、绿杨芳草，燕飞池阁。
已著单衣寒食後，夜来还是东风恶。
对空山、寂寂杜鹃啼，梨花落。
伤别恨，闲情作。
十载事，惊如昨。
向花前月下，共谁行乐。
飞盖低迷南苑路，湔裙怅望东城约。
但老来、憔悴惜春心，年年觉。


rhythmic: 燕山亭
author: 毛并
content:
暖霭辉迟，雨过夜来，帘外春风徐转。
霞散锦舒，密映窥，亭亭万枝开遍。
一笑嫣然，犹记有、画图曾见。
无伴。
初睡起，昭阳弄妆日晚。
长是相趁佳期，有寻旧流莺，贪新双燕。
惆怅共谁，细绕花阴，空怀紫箫凄怨。
银烛光中，且更待、夜深重看。


rhythmic: 调笑・调笑令
author: 洪适
content:
渔父饮时花作荫。
羹鱼煮蟹无它品。
世代太平除酒禁。
渔父饮。
绿蓑藉地胜如锦。
渔父醉时收钓饵。
鱼梁晒翅闲乌鬼。
白浪撼船眠不起。
渔父醉。
滩声无尽清双耳。
渔父醒时清夜永。
澄澜过尽征鸿影。
略略风来舴艋。
渔父醒。
月高露下衣裳冷。
渔父笑时莺未老。
提鱼入市归来早。
一叶浮家生计了。


rhythmic: 望海潮
author: 洪适
content:
重溟倒影，五芝含笑，神仙今古台州。
山拥黄堂，烟披画戟，双岩瑞气长浮。
前事记鳌头。
有百年台榭，千室嬉游。
墨宝凄凉，风凌雨蠹尽悠悠。
规恢共仰贤侯。
当政成五月，景对三秋。
飞栋干云，虚檐受露，放怀不减南楼。
宾燕奉觥筹。
妙绮笺琼藻，声度歌喉。
只恐棠阴成後，趣去侍凝旒。


rhythmic: 选冠子
author: 洪适
content:
雨脚报晴，云容成瑞，夜雪萦盈连昼。
千岩曳缟，万瓦堆琼，稍稍冷侵怀袖。
鹤氅神仙，兔园宾客，高会坐移清漏。
想灞陵桥畔，苦吟缓辔，耸肩寒瘦。
向此际、色映堂阴，香传梅影，寒力更欺尊酒。
左符词伯，蛮笺巧思，不道起风飞柳。


rhythmic: 满庭芳
author: 洪适
content:
昴宿光芒，德星家世，当时飞舞华旗。
风清玉宇，珠露缀瑶枝。
八桂苍苍耸壑，问椿木、同数秋期。
黄堂上，油幢转影，美酒注金卮。
英躔，名誉早，青箱传学，黄绢辞。
说江东治行，召杜肩齐。
畏爱双行五管，收绣斧、却把旌麾。
欢声沸，明年此日，公在凤凰池。


rhythmic: 满江红
author: 洪适
content:
暮雨萧萧，飞败叶、增添秋色。
登高会、痴风吹散，山居佳客。
人世难逢开口笑，老来便觉流年迫。
到如今、黄菊满园开，无人摘。
珠履凑，铢衣窄。
萦翠袖，催牙拍。
索松儿添半，战酣相吓。
橘绿橙黄时节好，舞停歌罢门墙隔。
酒醒时、枕上一声鸡，东方白。


rhythmic: 满江红
author: 洪适
content:
累月愁霖，知今夕、是何天色。
秋老矣、芙蓉遮道，黄花留客。
长有霜螯来左右，谁言枥马能煎迫。
眄高穹、重叠起顽云，星难摘。
罗绮盛，轩窗窄。
心已醉，肩须拍。
更十分行酒，再三相吓。
凤诏十行归路近，桂华千里明年隔。
趁闲时、楼上共凝眸，芦花白。


rhythmic: 满江红
author: 洪适
content:
春色匆匆，三分过、二分光景。
吾老矣，坡轮西下，可堪弄影。
曲水流觞时节好，茂林修竹池台永。
望前村、绿柳荫茅檐，云封岭。
蜂蝶闹，烟花整。
百年梦，如俄顷。
这回头陈迹，漫劳深省。
吹竹弹丝谁不爱，焚琴煮鹤人何肯。
尽三觥、歌罢酒来时，风吹醒。


rhythmic: 满江红
author: 洪适
content:
雨过春深，溪水涨、绿波溶溢。
年年是、杨花吹絮，草茵凝碧。
驹隙光阴身易老，槐安梦幻醒难觅。
算六分、春色五分休，才留一。
雁鹜静，文书毕。
尘外趣，壶中日。
喜兰亭修禊，郊出。
合璧连珠同啸咏，怒猊渴骥尤清逸。
酒酣时、梁上暗尘飞，无痕迹。


rhythmic: 满江红
author: 洪适
content:
衰老贪春，春又老、尊交溢。
凝目处、清漪拍岸，四山堆碧。
白也论文情最厚，维摩示病心难觅。
到盘洲、车骑太匆匆，觞浮一。
春再见，官期毕。
归路近，长安日。
奉清时明诏，迭回更出。
上殿风霜生颊齿，元龟献替图无逸。
记而今、杖策过溪桥，留行迹。


rhythmic: 满江红
author: 洪适
content:
燕寝香凝，官事了、诗情充溢。
归後院、花容争媚，柳眉添碧。
老子胡床常自叹，轻裾长袖从何觅。
探城楼、此际夜如何，更筹一。
人已老，春将毕。
临曲水，才旬日。
快朝来雨过，鱼儿争出。
淡酒一杯空酩酊，黄堂千骑真安逸。
问朱、何日到丘园，联綦迹。


rhythmic: 满江红
author: 洪适
content:
百计留春，春不住、愁怀填溢。
争如对、宝梳压鬓，翠环铺碧。
紫绶金章都是梦，云庐花坞如何觅。
劝金杯、浅笑傍宾筵，须均一。
前夜月，新离毕。
收雨，呈红日。
荷主人情厚，五云齐出。
一颗樱桃天付与，数声水调人飘逸。
叹荒园、三月百花残，无踪迹。


rhythmic: 满庭芳
author: 洪适
content:
华发苍头，年年更变，白雪轻犯双眉。
六旬过四，七十古来稀。
问柳寻花兴懒，拈筇杖、闲绕园池。
尊中有，青州从事，无意唤琼彝。
人生，何处乐，楼台院落，吹竹弹丝。
奈壮怀销铄，病费医治。
漫道琴弦绿绮，游鱼听、山水谁知。
盘洲怨，盟鸥闲阔，痍鹤立新碑。


rhythmic: 满庭芳
author: 洪适
content:
风搅花间，雨悭柳下，人人懒拂愁眉。
年荒省事，投辖井中稀。
架上舞衣尘积，弦索断、筝雁差池。
南柯梦，转头陈迹，饥鼠穴空彝。
新年，官事少，秋蛇春蚓，重叠乌丝。
更出奇花判，百病都治。
报道行厨办也，乌鹊喜、龟鹤前知。
更书近，行浸远，长对去思碑。


rhythmic: 满庭芳
author: 洪适
content:
酒销愁，逢场作戏，何曾择地伸眉。
诗筒来往，如我与君稀。
喜得青春有闰，添日月、款曲临池。
洲盘有，山肴野蔌，安用设鸡彝。
老来，空自笑，一头梳雪，两鬓吹丝。
便常逢社饮，聋不堪治。
曾就新年真率，花神报、蜂蝶皆知。
东风恶，江梅欲尽，荐福莫轰碑。


rhythmic: 满庭芳
author: 洪适
content:
柳径花台，熙熙春动，游人珥堕簪遗。
枯藤到处，绿刺惹冠衣。
雪後园林更好，琼作佩、香满横枝。
巡檐久，留连一笑，不管午阴移。
盘洲，今雅集，皇华飞盖，挥麈迟迟。
觉龟鱼增价，草木生辉。
梁上不教尘落，谈文字、酒散星稀。
明年好，玉津随驾，回首记襟期。


rhythmic: 满庭芳
author: 洪适
content:
同病相怜，冻吟谁伴，漫怀举案齐眉。
槐安梦境，一笑自来稀。
未到斜川见雪，春欲半、尚压铜池。
今思古，拊盆击筑，虿鼎闲夔彝。
何时。
天意解，并游花坞，旋扫蛛丝。
对壶中闲日，冗牍休治。
四坐同盟情话，飞玉麈、万事多知。
杯盘省，浅斟随意，真率视前碑。


rhythmic: 满庭芳
author: 洪适
content:
蝴蝶梦魂，芭蕉身世，几人得到庞眉。
十分如意，天赋古今稀。
昼日猥叨三接，摩鹏翼、曾化鲲池。
槐阴下，深惭房魏，那敢作封彝。
雁行，争接翅，北门矩烛，西掖纶丝。
幸归来半世，园路先治。
渔唱樵歌不到，莺燕语、何畏人知。
编花史，修篁千亩，封植具穹碑。


rhythmic: 满庭芳
author: 洪适
content:
春入花畦，雪迷筠坞，柳梢未肯低眉。
泥深路滑，车马往来稀。
平地琼琚盈尺，冰冻解、檐水如池。
皇华喜，增添泉货，不铸尚方彝。
光阴，驹过隙，髭髯如戟，容易成丝。
把诗盟长讲，酒病休治。
两两垂螺舞彻，藏羌管、人已潜知。
樯乌转，钱流地上，褒诏便刊碑。


rhythmic: 满庭芳
author: 洪适
content:
当国无功，归田有分，四山浓抹烟眉。
春云多变，清昼惠风稀。
欲踵兰亭故事，溪水涨、簪盍鹅池。
临修竹，一觞一咏，考古到辛彝。
当时。
龙衮侧，亲闻胪句，天语如丝。
谩三年博士，局冗争治。
底事绣衣留滞，青天瑞、奴隶皆知。
迎归诏，鸾台凤阁，名记壁间碑。


rhythmic: 满庭芳
author: 洪适
content:
草阁烟横，花蹊雨润，伤春谁画鸦眉。
药囊未减，尊酒自然稀。
堪叹云和挂壁，弦半绝、鼠啮龙池。
投壶罢，凭阑玩古，罗列父丁彝。
龟巢，添绿皱，残梅片片，新柳丝丝。
恨风狂折竹，鹤病谁治。
自信年衰景短，甘冷淡、应也天知。
埙篪奏，清歌醉墨，一一上圭碑。


rhythmic: 满庭芳
author: 洪适
content:
雨洗花林，春回柳岸，窗间列岫横眉。
老来光景，生怕聚谈稀。
何事扁舟西去，收杖屦、契阔鱼池。
流觞近，诗筒暂歇，焉用虎文彝。
良辰，怀旧事，海棠花下，笑摘垂丝。
叹五年一别，万病难治。
几处绣衣尘迹，歌舞地、乌鹊曾知。
君今去，珠帘暮卷，山雨拂崇碑。


rhythmic: 满庭芳
author: 洪适
content:
旧日盘洲，藏钩卜夜，松儿笑拣双眉。
老人好静，此乐数年稀。
尚记乘舟西溯，楼卷雪、曾到雷池。
今非惜，畏寒闭户，弃掷夏商彝。
入春，逾两月，轻烟非雾，细雨如丝。
任风颓花架，不惮装治。
想得醉吟滕阁，家园事、争解详知。
归来好，猿惊鹤怨，孤负辋川碑。


rhythmic: 六州歌头
author: 洪适
content:
严更永，今夕是何年。
玉衡正，钩陈灿，天字起祥烟。
协风应、江海安澜。
重规仍叠矩，圣主乘乾。
尧授舜、盛事光前。
称寿玉卮边。
三年亲祀，一阳回律，八乡承宇，觚陛紫为坛。
仰天颜。
斋居寂，诚心肃，礼容专。
存锺石，约舆卫，五辂不求全。
听金钥、虎旅无眠。
俨千官。
须期显。
相嘉笾。
一人俭德动天渊。
费减大农钱。


rhythmic: 十二时・忆少年
author: 洪适
content:
庭有燎，叠鼓鸣鼍。
更问夜如何。
信星彪列，天象森罗。
虞旦宫毕，觞清庙，浆柘尊牺继猗那。
嘉颂可同科。
卮圣万肩摩。
饬躬三宿，泰缛仪多。
丘泽合，岳渎从曦娥。
神光烛、云车风马，芝作盖，玉为珂。
奉成礼，燔柴竣事，休嘉砰，隐丹阙，湛恩波。
共愿乾坤祉，边鄙投戈。
覆盂连瀚海，洗甲挽天河。
欣欣喜色，长遇六龙过。


rhythmic: 奉礼歌
author: 洪适
content:
吹葭缇龠气潜分。
云采宜书壤效珍。
长日至，一阳新。
四时玉烛和匀。
物欣欣。
造化转洪钧。
郊之祭，孤竹管，六变舞云门。
自古严。
牺牲具，粢盛洁，豆笾陈。
衮龙陟降，币玉纷纶。
彻高阍。
灵之，神哉沛，排历昆仑。
九歌毕，盈郊瞻燎，斗转参横将旦，天开地辟如春。
清跸移轮。
阗然鼓吹相闻。
祥云。
欢胪八陛，厘逆三神。


rhythmic: 降仙台
author: 洪适
content:
漏残柝静鸡声远，到高燎。
入层霄。
云裘蟠瑞霭，天步下嘉坛，旗旆飘摇。
黄麾列仗貔貅整，气压江潮。
导前从後盛官僚。
玉佩间金貂。
望扶桑，日渐高。
阴霾霜雪，底处不潜消。
辇路祥飙。
披拂绛纱袍。
云间瑞阙仰。


rhythmic: 满江红
author: 韩元吉
content:
梅欲开时，君欲去、花谁同折。
应怅望、江津千树，晚烟明雪。
花似故人相见好，人如塞雁多离别。
待留君、重看水边花，花边月。
台城路，山如阙。
追往事，伤时节。
但春风春雨，古人愁绝。
多少扬州诗兴在，直须清梦翻胡蝶。
问他年、谁记饮中仙，花应说。


rhythmic: 满江红
author: 韩元吉
content:
寂寞山城，春已半、好花都折。
无奈向、阴晴不定，冷烟寒食。
莫问花残风又雨，且须烂醉酬春色。
叹使君、华发又重来，人应识。
丹井畔，山桥侧。
空翠里，烟如织。
便直教马上，醉巾沾湿。
丞相车茵端未惜，孟公好客聊无客。
算明年、溪路海棠开，还应忆。


rhythmic: 满江红
author: 韩元吉
content:
江绕层城，重楼迥、依然山色。
□□有、佳人犹记，旧家离别。
把酒只如当日醉，挥毫剩欠尊前客。
算平林、有恨寄伤心，烟如织。
湖平树，花连陌。
风景是，光阴易。
叹新声浑在，断云难觅。
暮雨不成巫峡梦，数峰还认湘波瑟。
但与君、同看小槽红，真珠滴。


rhythmic: 水调歌头
author: 韩元吉
content:
世事不须问，我老但宜仙。
南溪一曲，独对苍翠与孱颜。
月白风清长夏。
醉里相逢林下。
欲辩已忘言。
无客问生死，有竹报平安。
少年期，功名事，觅燕然。
如今憔悴，萧萧华发抱尘编。
万里蓬莱归路。
一醉瑶台风露。
因酒得天全。
笑指云阶梦，今夕是何年。


rhythmic: 水调歌头
author: 韩元吉
content:
江路晓来雨，残暑夜全消。
人言天上今夕，飞鹊渐成桥。
杳杳云车何处。
脉脉红蕖香度。
瓜果趁良宵。
推枕断虹卷，抚槛白鱼跳。
无湖客，临风露，倚兰苕。
云涛四起，极目人世有烟霄。
我送君舟西渡。
君望我帆南浦。
明日恨迢迢。
且醉吴淞月，重听浙江潮。


rhythmic: 水调歌头
author: 韩元吉
content:
明月照多景，一话九经年。
故人何在，依约蜀道倚青天。
豪气如今谁在。
剩对岷峨山水。
落纸起云烟。
应有阳台女，来寿隐中仙。
相如赋，王褒颂，子云玄。
兰台麟阁，早晚飞诏下甘泉。
梦绕神州归路。
却趁鸡鸣起舞。
馀事勒燕然。
白首待君老，同泛五湖船。


rhythmic: 水调歌头
author: 韩元吉
content:
潋潋桂华满，摇落楚江秋。
去年今夜，相望千里一扁舟。
满目都门风露。
离别凄凉几度。
霜雪渐盈头。
山水最佳处，常恨不同游。
少年约，谈笑事，取封侯。
田园归晚，休问适不用吾谋。
身外功名何处。
屈指如今老去。
无梦到金瓯。
剩买五湖月，吹笛下沧洲。


rhythmic: 水调歌头
author: 韩元吉
content:
今日俄重九，莫负菊花开。
试寻高处，携手蹑屐上崔嵬。
放目苍岩千仞。
云护晓霜成阵。
知我与君来。
古寺倚修竹，飞槛绝纤埃。
笑谈间，风满座，酒盈杯。
仙人跨海，休问随处是蓬莱。
落日平原西望。
鼓角秋深悲壮。
戏马但荒台。
细把茱萸看，一醉且徘徊。


rhythmic: 水调歌头
author: 韩元吉
content:
泽国又秋晚，天际有飞鸿。
中原何在，极目千里暮云重。
今古长干桥下，遗恨都随流水，西去几时东。
斜日动歌管，萸菊舞西风。
江南岸，淮南渡，草连空。
石城潮落，寂寞烟树锁离宫。
且斗尊前酒美，莫问楼头佳丽，往事有无中。
却笑东山老，拥鼻与谁同。


rhythmic: 水调歌头
author: 韩元吉
content:
落日澹芳草，烟际一鸥浮。
西湖好处，君去千里为谁留。
坐想敬亭山下，竹映一溪寒水，飞盖共追游。
况有尊前客，相对两诗流。
笑谈间，风满座，气横秋。
平生壮志，长啸起舞看吴钩。
红白山花开谢，半醉半醒时节，春去子规愁。
梦绕水西寺，回首谢公楼。


rhythmic: 念奴娇
author: 韩元吉
content:
去年秋半，正都门结束，相将离别。
潋潋双溪新雁过，重见当时明月。
步转高楼，凄凉看镜，绿鬓纷成雪。
晚晴烟树，傍人飞下洪叶。
还记江浦潮生，云涛天际，涌金波一色。
千里相望浑似梦，极目空山围碧。
醉拍朱阑，满簪丹桂，细与娥说。
倚风孤啸，恍然身在瑶阙。


rhythmic: 念奴娇
author: 韩元吉
content:
定交最早，叹西津几度，匆匆论别。
世事浮云山万变，只有沧江横月。
长忆追随，湖山好处，醉帽风雪。
竹阴花径，兴来题尽桐叶。
谁忆此地相逢，鬓毛君未白，眉添黄色。
屈指烟霄归诏近，路入龙楼金碧。
千载功名，一尊欢笑，会作他年说。
倚天长剑，夜寒光透银阙。


rhythmic: 念奴娇
author: 韩元吉
content:
湖山泥影，弄晴丝、目送天涯鸿鹄。
春水移船花似雾，醉里题诗刻烛。
离别经年，相逢犹健，底恨光阴速。
壮怀浑在，浩然起舞相属。
长记入洛声名，风流觞咏，有兰亭修竹。
绝唱人间知不知，零落金貂谁续。
北固烟锺，西州雪岸，且共杯中绿。
紫台青琐，看君归上群玉。


rhythmic: 念奴娇
author: 韩元吉
content:
春来离思，正楼台灯火、香凝金戟。
扬子江头嘶骑拥，杨柳花飞留客。
枚乘声名，谪仙风韵，更赋长相忆。
酒阑相顾，起看月堕寒壁。
尊前谁唱新词，平林真有恨、寒烟如织。
燕雁横空梅蕊乱，醉里隔江闻笛。
白发逢春，湖山好在，一笑千金直。
待君归诏，买船重话畴昔。


rhythmic: 水龙吟
author: 韩元吉
content:
乱山深处逢春，断魂更入桃源路。
双双翠羽，溅溅流水，香雾。
花里莺啼，水边人去，落红无数。
恨刘郎鬓点，星星华发，空回首、伤春暮。
寂寞云间洞户。
问当年、佳期何处。
虹桥望断，琼楼深锁，如今谁住。
绿满千岩，浣衣石上，倚风凝伫。
料多情好在，也应笑我，却匆匆去。


rhythmic: 水龙吟
author: 韩元吉
content:
五溪深锁烟霞，定知不是人间世。
轩然九老，排云一笑，苍颜相对。
星斗垂空，月华随步，酒醒无寐。
□广寒已近，嫦娥起舞，天风动、摇丹桂。
极目层霄如洗。
正千岩、棱棱霜气。
飞泉半落，苍崖百仞，珠翻玉碎。
金衲松成，葛洪丹就，如今千载。
叹谪仙诗在，骑驴未远，且留君醉。


rhythmic: 瑞鹤仙
author: 韩元吉
content:
西风吹暮雨。
正碧树凉生，送君南浦。
蝉声带残暑。
满高林斜照，暝烟横渚。
故乡路阻。
更秋入、江城雁渡。
怅天涯、几许闲愁，对酒共成羁旅。
休问功名何在，绿鬓吴霜，素衣尘土。
离觞缓举。
收玉箸，听金缕。
叹凌云才调，乌丝阑上，省把清诗漫与。
见洛阳、年少交游，倩君寄语。


rhythmic: 薄幸
author: 韩元吉
content:
送君南浦。
对烟柳、青青万缕。
更满眼、残红吹尽，叶底黄鹂自语。
甚动人、多少离情，楼头水阔山无数。
记竹里题诗，花边载酒，魂断江干春暮。
都莫问、功名事，白发渐、星星如许。
任鸡鸣起舞，乡关何在，凭高目尽孤鸿去。
漫留君住。
趁酴香暖，持杯且醉瑶台露。
相思记取，愁绝西窗夜雨。


rhythmic: 水龙吟
author: 韩元吉
content:
雨馀叠浮空，望中秀色仙都是。
洞天未锁，人间春老，玉妃曾坠。
锦瑟繁弦，凤箫清响，九霄歌吹。
问分香旧事，刘郎去後，知谁伴、风前醉。
回首暝烟千里。
但纷纷、落红如泪。
多情易老，青鸾何许，诗成谁寄。
斗转参横，半帘花影，一溪寒水。
怅飞凫路杳，行云梦断，有三峰翠。


rhythmic: 永遇乐
author: 韩元吉
content:
池馆春归，帘栊昼静，清漏移箭。
山下孤城，水边翠竹，声千转。
记得年时，绮窗人去，尚有唾茸遗线。
照珠筵、歌檀舞扇，寂寞旧家排遍。
青云赋客，多情多病，西掖桐阴满院。
飞絮随风，马头月在，翡翠帷空卷。
平湖烟远，斜桥雨暗，欲寄短书双燕。
算犹忆、兰房画烛，醉时共翦。


rhythmic: 六州歌头
author: 韩元吉
content:
东风著意。
先上小桃枝。
红粉腻。
娇如醉。
倚朱扉。
记年时。
隐映新妆，面临水岸。
春将半。
云日暖。
斜桥转。
夹城西。
草软莎平跋马，垂杨渡、玉勒争嘶。
认蛾眉凝笑，脸薄拂燕支。
绣户曾窥。
恨依依。
共携手处。
香如雾。
红随步。
怨春迟。
消瘦损。
凭谁问。
只花知。
泪空垂。
旧日堂前燕，和烟雨，又双飞。
人自老。
春长好。
梦佳期。
前度刘郎，几许风流地，花也应悲。


rhythmic: 水龙吟
author: 韩元吉
content:
南风五月江波，使君莫袖平戎手。
燕然未勒，渡沪声在，宸衷怀旧。
卧占湖山，楼横百尺，诗成千首。
正菖蒲叶老，芙蕖香嫩，高门瑞、人知否。
凉夜光躔牛斗。
梦初回、长庚如昼。
明年看取，锋旗南下，六骡西走。
功画凌烟，万钉宝带，百壶清酒。
便留公剩馥，蟠桃分我，作归来寿。


rhythmic: 蓦山溪
author: 韩元吉
content:
双龙古洞，领略千岩秀。
福地有真仙，来一试、调元□手。
青春绿野，月转最高峰，星斗润，柳海新，五夜收灯後。
诏飞天上，人倚经纶旧。
重入辅升平，更赢得、千龄眉寿。
功成未晚，归伴赤松游，金印重，羽衣轻，会见丹砂就。


rhythmic: 瑞鹤仙
author: 韩元吉
content:
好山横翠幕。
更一水流烟，嫩阴成幄。
薰风转林薄。
笑劳生底事，漫嗟离索。
霞觞细酌。
尽流年、青镜易觉。
算芙蓉、玉井香翻，不减旧阶红药。
寂寞。
早玄空老，问字人稀，也胜投阁。
骑鲸後约。
追汗漫，记寥廓。
便风帆高挂，云涛千里，谁道蓬壶水弱。
任蟠桃、满路千花，自开自落。


rhythmic: 念奴娇
author: 朱淑真
content:
冬晴无雪。
是天心未肯，化工非拙。
不放玉花飞堕地，留在广寒宫阙。
云欲同时，霰将集处，红日三竿揭。
六花翦就，不知何处施设。
应念陇首寒梅，花开无伴，对景真愁绝。
待出和羹金鼎手，为把玉盐飘撒。
沟壑皆平，乾坤如画，更吐冰轮洁。
梁园燕客，夜明不怕灯灭。


rhythmic: 念奴娇
author: 朱淑真
content:
鹅毛细翦，是琼珠密洒，一时堆积。
斜倚东风浑漫漫，顷刻也须盈尺。
玉作楼台，铅熔天地，不见遥岑碧。
佳人作戏，碎揉些子抛掷。
争奈好景难留，风雨，打碎光凝色。
总有十分轻妙态，谁似旧时怜惜。
担阁梁吟，寂寥楚舞，笑捏狮儿只。
梅花依旧，岁寒松竹三益。


rhythmic: 月华清
author: 朱淑真
content:
雪压庭春，香浮花月，揽衣还怯单薄。
枕裴回，又听一声乾鹊。
粉泪共、宿雨阑干，清梦与、寒云寂寞。
除却。
是江梅曾许，诗人吟作。
长恨晓风漂泊。
且莫遣香肌，瘦减如削。
深杏夭桃，端的为谁零落。
况天气、妆点清明，对美景、不妨行乐。


rhythmic: 烛影摇红
author: 张抡
content:
双阙中天，凤楼十二春寒浅。
去年元夜奉宸游，曾侍瑶池宴。
玉殿珠帘尽卷。
拥群仙、蓬壶阆苑。
五云深处，万烛光中，揭天丝管。
驰隙流年，恍如一瞬星霜换。
今宵谁念泣孤臣，回首长安远。
可是尘缘未断。
谩惆怅、华胥梦短。
满怀幽恨，数点寒灯，几声归雁。


rhythmic: 水调歌头
author: 侯置
content:
晓雾散晴渚，秋色满湘山。
青鞋黄帽，与名士共跻攀。
窈窕深林幽谷，诘曲危亭飞观，俯首视尘寰。
长啸望天末，馀响下云端。
白鹤去，荒井在，汲清寒。
醒然毛骨，浮丘招我御风还。
拂拭苍崖苔鲜，一写胸中豪气，渺渺洞庭宽。
山鬼善呵护，千载照层峦。


rhythmic: 水调歌头
author: 侯置
content:
凉吹送溪雨，落日散汀鸥。
暮天空阔无际，层绿蛾浮。
上印初辞藩寄，拂袖欣还故里，归骑及中秋。
倚杖饱山阁，回首翠微楼。
一区宅，千里客，旧从游。
甘棠空有馀荫，谁解挽公留。
翰墨文章独步，富贵功名馀事，当代仰风流。
暂蜡登山屐，终作济川舟。


rhythmic: 水调歌头
author: 侯置
content:
湘水照秋碧，衡岳际天高。
绣衣玉节，清晓欢颂拥旌旄。
本是紫庭梁栋，暂借云台耳目，驿传小游遨。
五管与三楚，爱胜春醪。
扫材枪，苏耄倪，载弓。
远民流恋，须信寰海待甄陶。
坐享龟龄鹤算，稳佩金鱼玉带，常近赭黄袍。
岁岁秋月底，沈醉紫檀槽。


rhythmic: 水调歌头
author: 侯置
content:
天地孕冲气，霜雪实嘉平。
粹然经世材具，应为圣时生。
妙处为仁受用。
颠倒纵横无壅。
一笑泮春冰。
袖手无一语，四海已倾情。
紫岩老，游戏事，悟诚明。
当年夷夏高仰，玉振更金声。
家有渊骞高第。
可但闻诗闻礼。
衣钵要相承。
周绚馀彩，商鼎味新羹。


rhythmic: 瑞鹤仙
author: 侯置
content:
楚山无际碧。
湛一溪晴绿，四郊寒色。
霜华弄初日。
看玉明遥草，金铺平碛。
天涯倦翼。
更何堪、临岐送客。
念飞蓬、断梗无踪，把酒後期难觅。
愁寂。
梅花憔悴，茅舍萧疏，倍添凄恻。
维舟岸侧。
留君饮，醉休惜。
想柯山春晚，还家应对，菊老松坚旧宅。
叹宦游、索寞情怀，甚时去得。


rhythmic: 瑞鹤仙
author: 侯置
content:
溥天氛廓。
看庆绵鸿祚，勋昭麟阁。
蕃宣换符钥。
占西南襟带，遍□油幕。
湘流绕郭。
蔼一城、和气雾薄。
听嘈嘈、比屋欢声，共说吏闲民乐。
遥想芗霏凫暖，翠拥屏深，晓风传乐。
琼腴缓酌。
花阴淡，柳丝弱。
任松凋鹤瘦，莲龟老，丹颊常如旧渥。
趁天申、去押西班，奉觞御幄。


rhythmic: 瑞鹤仙
author: 侯置
content:
春风无检束。
放倡条冶叶，恣情丹绿。
□莺喧燕宿。
似东邻北里，都无贞淑。
高情恨蹙。
欢何时、重见桂菊。
又谁知、天上黄姑，扫尽晚春馀俗。
幽独。
铅华不御，翡翠帷深，郁金裙蔌。
长眉了目。
嫣然态，倚修竹。
纵青门瓜美，江陵橘老，怎比无穷剩馥。
最难禁、扇底横枝，恼人睡足。


rhythmic: 满江红
author: 侯置
content:
天阔江南，秋未老、空江澄碧。
江外月、飞来千丈，水天同色。
万屋覆银清不寐，一城踏雪寒无迹。
况楚风、连陌竞张灯，如元夕。
山獠静，棠阴寂。
秋稼盛，香醪直。
听子城吹角，青楼横笛。
君不见、苏仙翻醉墨，一篇水调锵金石。
念良辰美景赏心时，诚难得。


rhythmic: 满江红
author: 侯置
content:
困顿春眠，无情思、梦魂飘泊。
檐外雨、霏霏冉冉，乍睛还落。
山黛四围频入眼，柳丝一缕低萦阁。
念沈郎、多感更伤春，腰如削。
风入户，香穿箔。
花似旧，人非昨。
任游蜂双燕，经营拂掠。
海阔锦鱼传不到，洞深紫凤期难约。
谩彩笺、牙管倚西窗，题红叶。


rhythmic: 满江红
author: 侯置
content:
重到西湖，春拆信、露花酥滴。
倚危栏、湖山佳处，短屏著色。
拟泛一舟苍莽岸，恐伤万里羁游客。
赖款门、修竹有高人，留狂迹。
倾盖意，真相得。
诗句里，曾相识。
看戛然飞动，笔端金石。
照眼光浮琼液满，断肠翠拥宫靴窄。
问多情、还肯借青鸾，通消息。


rhythmic: 满江红
author: 侯置
content:
老矣何堪，随处是、春衫酒滴。
醉狂时、一挥千字，贝光玉色。
失意险为湘岸鬼，浩歌又作长安客。
且乘流、除却五侯门，无车迹。
惊人句，天外得。
医国手，尘中识。
问鼎槐何似，卧云石。
梦里略无轩冕念，眼前岂是江湖窄。
拚蝇头、蜗角去来休，休姑息。


rhythmic: 满江红
author: 侯置
content:
甚矣吾衰，徒是苦、饥肠为孽。
嗟寸禄、区区留恋，形疲心竭。
江海一生真可羡，尘埃永昼何堪说。
似钝刀、终岁斫空山，宁无缺。
拚放浪，休豪杰。
秋水涨，归期决。
尽凫长鹤短，任渠分别。
芒夜寻溪上酒，葛巾晓挂松间月。
向丹霄、传语旧交游，慵非拙。


rhythmic: 水龙吟
author: 侯置
content:
夜来霜拂帘旌，淡云丽日开清晓。
香猊金暖，冰壶玉嫩，佳辰寒早。
橘绿橙黄，袖红裙翠，一堂欢笑。
正梅妃月姊，雪肌粉面，争妆点、潇湘好。
莫惜芳尊屡倒。
拥群仙、醉游蓬岛。
东床俊选，南溟归信，一时俱到。
鬓影摇春，命书纡锦，子孙环绕。
看他时归去，飞觞石涧，侍甘泉老。


rhythmic: 多丽
author: 侯置
content:
帝城春，玉堂深处飞烟。
想圣人、恩隆内职，左押赐传宣。
彩衣明、瑶觞膝下，花昼永、锦瑟尊前。
富贵从来，功名馀事，鼎彝勒遍笔如椽。
向中禁、琐窗偷觑，王母语当年。
清平世，衣冠是谁，三世甘泉。
记年时、翘才献寿，小诗曾苔笺。
望三槐、云霞交映，照五彩、衮绣相鲜。
当日非谀，如今方信，门人称颂是师言。
况自有、两宫眷，卜梦亦徒然。
看指日，鼎新化炉，一气陶甄。


rhythmic: 念奴娇
author: 侯置
content:
沧浪万顷，厌尘缨、手掬清流频洗。
落日孤云烟渚净，鸥没澄波心里。
一舸横秋，两桡开浪，霜竹醒烦耳。
萧萧风露，梦回月照船尾。
须信闲少忙多，壶觞并赋咏，莫辜云水。
乘兴前溪溪转□，隐约归帆天际。
红蓼丹枫，黄芦白竹，总胜春桃李。
浮丘何在，与君共跨琴鲤。


rhythmic: 念奴娇
author: 侯置
content:
竞春台榭，媚东风、迤逦繁红成簇。
方霁溪南帘绣卷，和气充盈华屋。
金暖香彝，玉鸣舞佩，春笋调丝竹。
乌衣宴会，远追王谢高躅。
籍甚四海声名，林泉活计，未许翁知足。
日日江边沙露静，人东来雕毂。
八锦行持，五禽游戏，已受长生。
衮衣蝉冕，最宜双鬓凝绿。


rhythmic: 念奴娇
author: 侯置
content:
衰翁憨甚，向尊前、手拈一枝寒玉。
想见梅台花更好，一片琼田栖绿。
短辔轻舆，大家同去，取酒偿馥。
元来春晚，万包空间黄竹。
休恨雪小云娇，出群风韵，已觉桃花俗。
羯鼓声高回笑脸，怎得天公来促。
江上风平，岭南人远，谁度单于曲。
明朝酒醒，但馀诗兴天北。


rhythmic: 蓦山溪
author: 侯置
content:
玉麟春晚，绿遍甘棠荫。
可是惜花深，旋移得、翻阶红影。
朱帘卷处，如在古扬州，宝璎珞，玉盘盂，娇艳交相映。
蓬莱殿里，几样春风鬓。
生怕逐朝云，更罗幕、重重遮定。
多情绛蜡，常见醉时容，萦舞袖，蔌歌尘，莫负良宵永。


rhythmic: 苏武慢
author: 侯置
content:
暗雨收梅，晴波摇柳，万顷水精宫冷。
桥森画栋，岸列红楼，两岸翠帘交映。
天上行舟，鉴中开户，人在蕊珠仙境。
况吟烟啸月，弹丝吹竹，太平歌咏。
人尽说、铜虎分贤，银潢储秀，巩固行都藩屏。
棠阴散暑，鼎篆凝香，永日一庭虚静。


rhythmic: 满江红
author: 赵彦端
content:
千种繁春，春已去、翩然无迹。
谁信道、荼シ枝上，静中留得。
晓镜洗妆非粉白，晚衣弄舞馀衫碧。
粲宝钿、珠珥不胜持，浓阴夕。
金翦度，还堪惜。
霜蝶睡，无从觅。
知多少、好词清梦，酿成冰骨。
天女散花无酒圣，仙人种玉惭香德。
怅攀条、记得鬓丝青，东风客。


rhythmic: 满江红
author: 赵彦端
content:
津鼓冬冬，三老醉、知谁留得。
都不记、琵琵洲畔，草青江碧。
桃李春风吹不断，烟霞秋兴清无极。
怅樽前、桂子有馀香，曾相识。
残雨昼，初凉夕。
高烛烂，新醅白。
长歌断，欢意不如愁色。
父老能寻循吏传，关河暂枉诸侯客。
待日边、一纸诏黄飞，胜相忆。


rhythmic: 满江红
author: 赵彦端
content:
赐被薰炉，曾同见、官槐重绿。
时归看、绮疏叠嶂，楚腰翻曲。
君过蓬山轻岁月，我怀庐阜分符竹。
道别离、待得再归来，人应俗。
春欲动，醅初熟。
追一笑，森三玉。
且相对青眼，共裁红烛。
小语人家闲意态，浅寒都下新装束。
念平生、和雨醉东风，从今足。


rhythmic: 水调歌头
author: 赵彦端
content:
秋色忽如许，风露皎如空。
平生青鬓馀地，老与故人同。
忆得鲈鱼来後，杂以洞庭新橘，月堕酒杯中。
宾客可人意，歌舞转春风。
坐间玉，花底扇，又从容。
从容更好，无奈多病已衰翁。
赖有主人风味，识我少年狂态，乞与酒颜红。
一醉晓鸦起，流水任西东。


rhythmic: 水调歌头
author: 赵彦端
content:
淦水定何许，楼外满晴岚。
落霞蜚鸟无际，新酒为谁甘。
闻道居邻玉笥，下有芝田琳苑，光景照江南。
已转丹砂九，应降素云三。
忆畴昔，翻舞袖，纵剧谈。
玉壶倾倒，香务黄菊酿红柑。
好在当时明月，只有炉薰一缕，缄寄可同参。
剩肯南游不，蓬海试穷探。


rhythmic: 瑞鹤仙
author: 赵彦端
content:
记河梁折柳。
问画堂乐事，燕鸿难偶。
十年谩回首。
但亭亭紫盖，差差南斗。
传闻小有。
种桃花、亲烦素手。
怪归来、道骨仙风缥缈，迥然非旧。
清昼。
江南如画，紫菊冬前，翠橙霜後。
扁舟渡口。
佳客至，奉名酒。
唤青鸾起舞，云窗月槛，一曲山明水秀。
笑相看、玉海别来，浅如故否。


rhythmic: 瑞鹤仙
author: 赵彦端
content:
揽垂杨细折。
有别情遗爱，与君都说。
文茵带雕轭。
是行春来处，去年阡陌。
柔桑半叶。
转光风、轻扬秀麦。
正人家共约，耕相借牛，社相留客。
清绝。
溪山犹记，脱帽吟风，倚楼招月。
东君何事，将春至，放春歇。
道从今江上，一花一柳，皆想油幢瑞节。
纵离愁、瘦减腰围，带金正晔。


rhythmic: 看花回
author: 赵彦端
content:
注目。
正江湖浩荡，烟云离属。
美人衣兰佩玉。
澹秋水凝神，阳春翻曲。
烹鲜坐啸，清净五千言自足。
横剑气、南斗光中，浩然一醉引双鹿。
回雁到、归书未续。
梦草处、旧芳重绿。
谁忆潇湘岁晚，为唤起长风，吹飞黄鹄。


rhythmic: 看花回
author: 赵彦端
content:
爱日。
报疏梅动意，春前呼得。
画栋晓开寿城。
度百和温馨，霜华无力。
斑衣翠袖，人面年年照酒色。
环四座、璧月琼枝，恍然江县拟乡国。
闻道抚、东岩旧迹。
又殊胜、谢家清逸。
知与桃花笑了，定何似青鸟，层城消息。


rhythmic: 芰荷香
author: 赵彦端
content:
燕初归。
正春阴暗淡，客意凄迷。
玉觞无味，晚花雨退凝脂。
多情细柳，对沈腰、浑不胜垂。
别袖忍见离披。
江南陌上，强半红飞。
乐事从今一梦散，纵锦囊空在，金碗谁挥。
舞裙歌扇，故应间琐幽闺。
练江诗就，算舟、宁不相思。


rhythmic: 永遇乐
author: 赵彦端
content:
杜曲桑麻，灞桥风雪，归梦无路。
马健凌秋，人间玩日，聊用宽迟暮。
摇摇羽扇，翩翩凫，胜处恍疑仙去。
笑相看，风林露草，古来有谁知趣。
黄公垆下，山阴亭畔，岁月著鞭如骛。
出塞功名，入关游说，纸上俱难据。
论诗说剑，尊前风味，天巧却容人觑。
问少陵，酣歌拓戟，为谁献赋。


rhythmic: 五彩结同心
author: 赵彦端
content:
人间尘断，雨处风回，凉波自泛仙槎。
非郭还非野，闲莺燕、时傍笑语清佳。
铜壶花漏长如线，金铺碎、香暖檐牙。
谁知道、东园五亩，种成国艳天葩。
主人汉家龙种，正翩翩迥立，雪乌纱。
歌舞承平旧，围红袖、诗兴自写春华。


rhythmic: 月中桂
author: 赵彦端
content:
露醑无情，送长歌未终，已醉离别。
何如暮雨，酿一襟凉润，来留佳客。
好山侵座碧。
胜作夜、疏星淡月。
君欲翩然去，人间底许，员峤问帆席。
诗情酒病非畴昔。
赖亲朋对影，且慰良夕。
风流雨散，定几回肠断，能禁头白。


rhythmic: 满庭芳
author: 赵彦端
content:
云暖萍漪，雨香兰迳，西湖二月初时。
两山十里，锦绣照金羁。
柳外阑干相望，弄东风、倚遍斜晖。
朋游好，乱红堆里，一饮百篇诗。
三年，江上梦，青衫风日，白尘泥。
听几声黄鸟，粤树闽溪。
长是春朝多病，今年更、添得相思。
须归去，倦游滋味，犹有个人知。


rhythmic: 水龙吟
author: 赵彦端
content:
春溪漠漠如空，望中只与新愁去。
何知尚有，烟间馀怨，洛津闲赋。
已瘦难丰，久离重见，好春如许。
念海棠未老，荼シ欲吐。
且莫恨、风兼雨。
休问无情水驿，载幽怀、小桡轻橹。
君看睡起，平阶柳絮，入门花雾。
才尽无奇，客残如扫，一尊谁举。
怅行云断後，祗应梦里，有澄江句。


rhythmic: 念奴娇
author: 赵彦端
content:
雨斜风横，正诗人闲倦，淮山清绝。
弹压秋光江万顷，只欠凌波罗袜。
好事幽人，怜予止酒，著意温琼雪。
翠帷低卷，怪来飞堕初月。
凉夜华字无尘，舞裙香渐暖，锦茵声阕。
不分金莲随步步，谁遣芙蓉争发。
赖得高情，湘歌洛赋，称作西风客。
为君留住，不然飘去云阙。


rhythmic: 绛都春
author: 赵彦端
content:
平生相遇。
算未有、笑语闽山佳处。
旧日文章，如今风味浑如许。
眼前都是蓬莱路。
但莫道、有人曾住。
异时天上，种种风流，待君如故。
此自君家旧物，看九万清风，为君掀举。
举上青云，却忆梅花如旧否。
故人衰病今无绪。


rhythmic: 念奴娇
author: 赵彦端
content:
棠阴绿遍，正金菊芙蓉，争放时节。
满路歌谣民五裤，底事逢车催发。
结彩成门，攀辕卧辙，何计留连得。
故园花柳，尽成憔悴难说。
今夜祖席邮亭，主人来日，已是朝天客。
旌旆匆匆从此去，□赏□湖风月。
眷恋无因，笑啼不敢，那忍伤轻别。
清□难驻，一杯聊送行色。


rhythmic: 瑞鹤仙
author: 赵彦端
content:
气佳哉寿域。
正晓松呈翠，早梅施白。
良辰值良月。
看景星朝睹，洗空霜洁。
珍图瑞牒。
仰天心、锺在俊杰。
向人间，化作如膏甘雨，莫放春歇。
堪忆。
三吴乐事，画戟凝香，舞衣回雪。
风流胜绝。
尊中酒，坐中客。
问今年何事，骑鲸南去，久矣湘枫下叶。
早归来，应取千龄，凤池旧列。


rhythmic: 看花回
author: 赵彦端
content:
端有恨，留春无计，花飞何速。
槛外青青翠竹。
镇高节凌云，清阴常足。
春寒风袂，带雨穿窗如利镞。
催处处、燕巧莺慵，几声钩叫云木。
看波面、垂杨蘸绿。
最好是、风梳烟沐。
阴重熏帘未卷，正泛乳新芽，香飘清馥。


rhythmic: 念奴娇
author: 赵彦端
content:
娥万古，算清光常共、水清山绿。
我欲蓬莱风露顶，眇视寰瀛一粟。
携手群仙，广寒游戏，玉砌琉璃屋。
归来一笑，葛陂还访骑竹。
此夕纵饮清欢，吸寒辉万丈、快如飞瀑。
倾倒银河斟斗杓，莫问人间荣辱。
独倚阑干，浩歌长啸，惊堕云飞鹄。
乱呼蟾兔，捣霜为驻颜玉。


rhythmic: 水调歌头
author: 赵彦端
content:
山色望中好，□□□□清。
连峰叠极目，高下与云平。
玉洞沈沈何处。
隐映一溪烟树。
倒影碧波□。
唤起骖鸾客，丹灶夜光横。
□霞卷，风露滴，月华明。
佳人为我，垂手凄怨理秦筝。
千载虹桥新路。
依约幔亭歌舞。
一醉话浮生。
但得尊盈酒，莫问世间名。


rhythmic: 贺新郎
author: 王千秋
content:
吊古城头去。
正高秋、霜晴木落，路通洲渚。
欲问紫髯分鼎事，只有荒祠烟树。
巫觋去、久无箫鼓。
霸业荒凉遗堞坠，但苍崖、日阅征帆渡。
兴与废，几今古。
夕阳细草空凝伫。
试追思、当时子敬，用心良误。
要约刘郎铜雀醉，底事遽争荆楚。
遂但见、吴蜀烽举。
致使五官伸脚睡，唤诸儿、昼取长陵土。
遗此恨，欲谁语。


rhythmic: 沁园春
author: 王千秋
content:
豆蔻娇春，烟花羞暖，物华渐嘉。
也不须莺怨，桃封绛萼，也不须蜂恨，兰郁金芽。
料是东君，都将和气，分付清丰诗礼家。
充闾庆，有青毡事业，丹凤才华。
乘槎。
早上云霞。
侍祠甘泉瞻羽车。
试笑凭熊轼，嘉禾合穗，进思鱼钥，菡萏骈花。
萧寇勋名，龚黄模样，入拜行趋堤上沙。
今宵里，且觥船满棹，醉帽斜。


rhythmic: 风流子
author: 王千秋
content:
夜久烛花暗，仙翁醉、丰颊缕红霞。
正三行钿袖，一声金缕，卷茵停舞，侧火分茶。
笑盈盈，溅汤温翠碗，折印启缃纱。
玉笋缓摇，云头初起，竹龙停战，雨脚微斜。
清风生两腋，尘埃尽，留白雪、长黄芽。
解使芝眉长秀，潘鬓休华。


rhythmic: 念奴娇
author: 王千秋
content:
扁舟东下，正岁华将晚，江湖清绝。
万点寒鸦高下舞，凝住一天云叶。
映筱渔村，衡茅酒舍，淅沥鸣飞雪。
壮怀兴感，悔将钗凤轻别。
遥望杰阁层楼，明眸艳，许把同心结。
东畎西倾浑未定，终恐前盟虚设。
兽炉温，分霞酒满，此夕欢应狎。
多情言语，又还知共谁说。


rhythmic: 水调歌头
author: 王千秋
content:
迟日江山好，老去倦遨游。
好天良夜，自恨无地可销忧。
岂意绮窗朱户，深锁双双玉树，桃扇避风流。
未暇泛沧海，直欲老温柔。
解檀槽，敲玉钏，泛清讴。
画楼十二，梁尘惊坠彩云留。
座上骑鲸仙友，笑我胸中磊，取酒为浇愁。
一举千觞尽，来日判扶头。


rhythmic: 风流子
author: 王千秋
content:
同云垂六幕，啼乌静、风御玉妃寒。
渐声入钓蓑，色侵书幌，似花如絮，结阵成团。
倦游客，一番诗思苦，无算酒肠宽。
黄竹调悲，绮衾人马，岂堪梅蕊，索笑巡檐。
一杯知谁劝，空搔首、远是忆旧青毡。
问素娥早晚，光射江干。


rhythmic: 贺新郎
author: 王千秋
content:
短艇横烟渚。
梦惊回、凄凉尚记，缘蓑鸣雨。
拍塞愁怀人不解，只有黄鹂能语。
复拟待、乘槎重去。
无奈东君刚留客，张碧油、缓按香红舞。
生怕我，顿遐举。
故溪冉冉春光度。
想晚来、杨花云际，白苹无数。
竹里樵青应是怪，目断鸣榔去路。
料为我、羞烦鳞羽。
好趁小蛮针线在，按纶巾、归唤松江渡。
重系缆，醉眠处。


rhythmic: 水调歌头
author: 王千秋
content:
壮日遇重九，跃马□欢游。
如今何事多感，双鬓不禁秋。
目断五陵台路，无复临高千骑，鼓吹簇轻裘。
霜露下南国，淮汉绕神州。
钓松鲈，斟郢酒，听吴讴。
壮心铄尽，今夕重见紫茱羞。
月落笳鸣沙碛，烽静人耕榆塞，此志恐悠悠。
拟欲堕清泪，生怕菊花愁。


rhythmic: 蓦山溪
author: 王千秋
content:
清明池馆。
侧卧帘初卷。
还是海棠开，睡未足、馀酲满面。
低头不语，浑似怨东风，心始吐，又惊飞，交现垂杨眼。
少陵情浅。
花草题评遍。
赋得恶因缘，没一字、聊通缱绻。
黄昏时候，凝伫怯春寒，笼翠袖，减丰肌，脉脉情何限。


rhythmic: 念奴娇
author: 王千秋
content:
开花借水，信天姿高胜，都无俗格。
玉陇娟娟黄点小，依约西湖清魄。
绿带垂腰，碧簪髻，索句撩元白。
西清微笑，为渠模写香色。
常记月底风前，水沈肌骨，瘦不禁怜惜。
生怕因循纷委地，仙去难寻踪迹。
缥槛深栽，彤帏密护，不肯轻抛释。
等差休问，未容梅品悬隔。


rhythmic: 瑞鹤仙
author: 王千秋
content:
征鸿翻塞影。
怅悲秋人老，浑无佳兴。
鸣蛩问酒病。
更堆积愁肠，摧残诗鬓。
起寻芳径。
菊羞人、依丛半隐。
又岂知、虚度重阳，浪阔渺无归恨。
无定。
登高人远、戏马台闲，怨歌谁听。
香肩醉凭。
镇常是、笑得醒。
到如今何在，西风凝伫，冠也无人为正。
看他门、对插茱萸，恨长怨永。


rhythmic: 瑞鹤仙
author: 王千秋
content:
红消梅雨润。
正榴花照眼，荷香成阵。
炉薰炷芳烬。
记于门今日，长庚占庆。
文艳锦。
笑班扬、用字未稳。
果青云、快上黄扉，地□誉高英俊。
名盛。
都期持橐，却借乘轺，布宣宽政。
除书已进。
归宠异，侍严近。
且金船满酌，云翘低祝，□此椿龄更永。
任月斜、未放笙歌，翠桐转影。


rhythmic: 满江红
author: 王千秋
content:
楼压层城，斜阳敛、帆收南浦。
最好是、长江澄练，远山新雨。
□□留连邀皓月，一堂高敞祛隆暑。
问从来、佳赏有谁同，应难数。
舟横渡，车阗路。
催酒进，麾灯去。
放娥照座，不烦帘阻。
已见天清无屏翳，更须潮上喧阗鼓。
看波光、撩乱上樯竿，龙蛇舞。


rhythmic: 水调歌头
author: 王千秋
content:
披锦泛江客，横槊赋诗人。
气吞宇宙，当拥千骑静胡尘。
何事折腰执版，久在泛莲幕府，深觉负平生。
踉众人底，欲语复吞声。
庆垂弧，期赐杖，酒深倾。
愿君大耐，碧眸丹颊百千龄。
用即经纶天下，不用归谋三径，一笑友渊明。
出处两俱得，亦鹏。


rhythmic: 喜迁莺
author: 王千秋
content:
春前腊尾。
问谁会开解，幽人心里。
映竹精神，凌风标致，姑射昔闻今是。
试妆竞看吹面，寄驿胜传缄纸。
迥潇洒，更香来林表，枝横溪底。
谁为。
停征骑。
评蕙品兰，俱恐非同里。
天意深怜，花神偏巧，持为翦冰裁水。
拟唤绿衣来舞，只许苍官相倚。
醉眠稳，尽参横月落，留连行李。


rhythmic: 喜迁莺
author: 王千秋
content:
玉龙垂尾。
望阙角，如侵云里。
明璧榱题，白银阶陛，平日世间无是。
静久声鸣槛竹，夜半色侵窗纸。
最奇处，尽巧妆枝上，低飞檐底。
当为。
呼游骑。
嗾犬擎苍，腰箭随邻里。
藉草烹鲜，枯枝煎茗，点化玉花为水。
未挹瑶台风露，且借琼林栖倚。
眩银海，待斜披鹤氅，骑鲸寻李。


rhythmic: 满庭芳
author: 王千秋
content:
蕊小雕琼，花明熔蜡，天交一旦俱芳。
丰虽异，皆熨水沈香。
应笑纷红堕紫，初未识、调粉涂黄。
凭肩处，金细玉珥，不数寿阳妆。
思量。
谁比似，酥裁笋指，密翦蜂房。
又何须酣酒，重暖瑶觞。
且放侧堆金缕，骊山冷、来浴温汤。
谁题品，青枝绿萼，俱未许升堂。


rhythmic: 水调歌头
author: 王千秋
content:
笔力卷鲸海，人物冠麟台。
向来朱邸千字，不省有惊雷。
人似曲江风韵，刚要重来持节，不道玉堂开。
草诏坐扛鼎，琐屑扫尊。
金错落，貂掩映，玉崔嵬。
看公谈笑，长河千里静氛埃。
散马昼闲榆塞，辫发春趋瑶陛，都出济川才。
老子尚顽健，东阁亦时来。


rhythmic: 瑞鹤仙
author: 王千秋
content:
夷吾在江左。
罄毡裘俱，笑清边琐。
遗民冀巾裹。
个规模欲继，外人谁可。
一花两果。
晚占熊、材能更夥。
试颁春、便有欢谣，声接月鞍烟。
娑。
已传丹诏，催上文石，□论炙。
橐弓□。
□九域，措安妥。
待缁衣重咏，履封光继，绿野从教昼锁。
问黑头、当日三公，可能似我。


rhythmic: 满江红
author: 王千秋
content:
水满方塘，三日雨、晓来方足。
阑干外、锦初脱，新篁森玉。
沃叶未乾鸠妇去，馀花时坠蜂儿逐。
认去年、乳燕又双双，飞华屋。
红豆恨，归谁促。
青鸾梦，惊难续。
想多情犹记，碧笺新曲。
白发欺人虽已老，短襟黛存馀馥。
且如今、一笑总休论，杯行速。


rhythmic: 满庭芳
author: 李吕
content:
光拂星榆，轮高金掌，暮烟飘尽澄空。
素娥幽恨，霜艳洗铅红。
醉把摩云妙手，教纤翳、不点青铜。
知多少，天高露冷，争占九秋风。
歌钟。
邀胜侣，园攀琼树，帘卷珠宫。
算庾楼吟赏，今古应同。
多谢秦娥绝唱，声声为、飘入云中。
留仙住，莫教清影，容易转梧桐。


rhythmic: 沁园春
author: 李吕
content:
射虎南山，断蛟北海，恍如梦中。
念少年豪气，霜寒一剑，清时功业，月满雕弓。
年去年来成底事，已一半消磨成老翁。
那堪更，病为城绕，愁作兵攻。
无。
慵语西风。
正独倚危阑送塞鸿。
道酒能消遣，酒因病减，歌能消遣，歌为愁浓。
大造不将炉冶去，□万卷诗书宁愤穷。
都休问，且试弹绿绮，闲和秋虫。


rhythmic: 水调歌头
author: 李吕
content:
山雨喜开霁，爽气涤烦襟。
晚秋丹叶飘坠，篱菊散黄金。
徙倚关河凝望，回首光阴轻驶，倏忽二毛侵。
须信人间世，莫放酒杯深。
一星子，名与利，漫浮沈。
塞翁祸福无定，此理古犹今。
妙处只应亲到，外物从渠舒卷，出处我无心。
袖手无新语，洗耳听清音。


rhythmic: 满江红
author: 刘珙
content:
南郭新居，忆乡社、久成疏隔。
乘暇日、风吹衣袂，花迎村陌。
果核难豚张燕豆，儿童父老聊宾席。
想笋舆、到处水增光，山添色。
应情念，天涯侄。
随官牒，飘萍迹。
叹离多聚少，感今思昔。
鬓影羞临湘水绿，梦魂常对屏山碧。
凭画栏、搔首望归云，情无极。


rhythmic: 水调歌头
author: 黄格
content:
富贵不难致，名节几人全。
渡江龙化，於今，五十有三年。
历数朝堂诸老，谁似武夷仙伯，操行老弥坚。
吾道适中否，一柱独擎天。
湖南北，江左右，屡藩宣。
韩公城下，烽火静、米斗三钱。
人愿公归台鼎，我愿公归中隐，九老要齐肩。
岁岁祝公寿，风月伴梅仙。


rhythmic: 玉漏迟
author: 李流谦
content:
东南应眷倚。
当年丽绝，今其馀几。
云锦飘香，好在藕花十里。
六月长安徂暑，只一雨、滂沱都洗。
君好为。
携将苏醒，三吴生齿。
总道秦蜀讴吟，但消得雍容，笑谈而致。
稍待秋风，也拟买舟东逝。
收拾尘编蠹简，更饱看、江山奇伟。
歌盛美。
远送往趋天陛。


rhythmic: 满庭芳
author: 李流谦
content:
归去来兮，吾归何处，旧山闲却岷峨。
雪堂重到，但觉客愁多。
来往真成底事，人应笑、我亦狂歌。
凭阑久，云东不至，举盏酹东坡。
少年，浑妄意，斗冲剑气，雷化龙梭。
到如今，翻羡白鸟沧波。
松柏皆吾手种，依然□、烟蕊霜柯。
君知否，人间尘事，元不到渔蓑。


rhythmic: 洞仙歌
author: 李流谦
content:
云窗雾阁，尘满题诗处。
枝上流莺解人语。
道别来，知否瘦尽花枝，春不管，更遣何人管取。
平生鸥鹭性，细雨疏烟，惯了江头自来去。
不见鹊桥旁，只为隔年，翻赢得、年年风露。
便学得、无情海中潮，纵一日两回，如何凭据。


rhythmic: 水调歌头
author: 李流谦
content:
江涨解网雨，衣润熟梅天。
高人何事，乘兴来寄五湖船。
才听咚咚叠奏，呕轧撸声声齐发，几别故州山。
转盼青楼杪，已在碧云端。
渡头月，临晚霁，泊清湾。
水空天静，高下相应总团。
遥想吾家更好，尽唤儿曹泛扫，欣赏共婵娟。
应念思归客，对此不成眠。


rhythmic: 满江红
author: 洪迈
content:
雨涩风悭，双溪、几曾洋溢。
长长是、非霞散绮，岫云凝碧。
修禊欢游今不讲，流觞故事何从觅。
待它时、水到却寻盟，筹输一。
燕舞倦，莺吟毕。
春肯住，才明日。
池塘波绿皱，小荷争出。
童子舞雩浑怅望，吾人提笔谁飘逸。
记去年，修竹暮天寒，无踪迹。


rhythmic: 六州
author: 洪迈
content:
尧传舜，盛事千古难并。
回龙驭，辞凤掖，北内别有蓬瀛。
为天子父，册鸿名。
万年千岁福康宁。
春秋不说楚冥灵。
莱衣彩戏，汉殿玉卮轻。
宸游今不见，烟外落霞明。
前回丁未，雾塞神京。
正同符、光武中兴。
擎天独力扶倾。
定宗庙，保河山，乾坤整顿庚庚。
功成了，脱屣遗荣。
访崆峒、空与丹庭。
笑挹尘寰、不留行。


rhythmic: 十二时・忆少年
author: 洪迈
content:
璧门双阙转苍龙。
德寿俨祗宫。
轩屏正坐，天子亲拜天公。
仪绅笏，罗鹭，粲庭中。
仙家欢不尽，人世寿无穷。
谁知云路，玉京成就，催返璇穹。
转手万缘空。
见说烟霄好处，不与下方同。
尘合雾迷。
笙箫寥寂，楼阁玲珑。
中兴大业，巍巍稽古成功。
事去孤鸿。
忍听宵柝晨锺。
灵举驾，素帏低，杳庞茸。
渐江潮，万神护，川後滋恭。
因山祗事，崔嵬禹穴，此日重逢。
柏城封。


rhythmic: 满庭芳
author: 张风子
content:
咄哉牛儿，心壮力壮，几人能可牵系。
为爱原上，娇嫩草萋萋。
只管侵青逐翠，奔走後、岂顾群迷。
争知道，山遥水远，回首到家迟。
牧童，能有智，长绳牢把，短梢高携。
任从它，入泥入水无为。
我自心调步稳，青松下、横笛长吹。
当归处，人牛不见，正是月明时。


rhythmic: 水调歌头
author: 刘之翰
content:
凉露洗金井，一叶下梧桐。
谪仙浪游，何事华发作诗翁。
乌帽萧萧一幅，坐对清泉白石，矫首抚长松。
独鹤归来晚，声在碧霄中。
神仙宅，留玉节，驻金狨。
黔南一道，十万貔虎控雕弓。
笑折碧荷倒影，自唱采莲新曲，词句满秋风。
剑佩八千岁，长入大明宫。


rhythmic: 水调歌头
author: 袁去华
content:
云冻鸟飞灭，春意著林峦。
娥何事，醉撼瑞叶落人间。
斜入酒楼歌处，微褪茅檐烟际，窗户漾光寒。
西帝游何许，翳凤更骖鸾。
玉楼耸，银海眩，倚阑干。
渔蓑江上归去，浑胜画图看。
三嗅疏枝冷蕊，索共梅花一笑，相对两无言。
月影黄昏里，清兴绕吴山。


rhythmic: 水调歌头
author: 袁去华
content:
吴门古都会，畴昔记曾游。
轻帆卸处，西风吹老白苹洲。
试觅姑苏台榭，尚想吴王宫阙，陆海跨鳌头。
西子竟何许，水殿漫凉秋。
画图中，烟际寺，水边楼。
叫云横玉，须臾三弄不胜愁。
兴废都归闲梦，俯仰已成陈迹，家在泽南州。
有恨向谁说，月涌大江流。


rhythmic: 水调歌头
author: 袁去华
content:
天下最奇处，绿水照朱楼。
三高仙去，白头千古想风流。
跨海晴虹垂饮，极目沧波无际，落日去渔舟。
苹末西风起，橘柚洞庭秋。
记当年，携长剑，觅封侯。
而今憔悴长安，客里叹淹留。
回首洪崖西畔，随分生涯可老，卒岁不知愁。
做个终焉计，谁羡五湖游。


rhythmic: 水调歌头
author: 袁去华
content:
一叶堕金井，秋色满蟾宫。
婵娟影里，玉箫吹断碧芙蓉。
缭绕宫墙千雉，森耸觚双阙，缥缈五云中。
郁郁葱葱处，佳气夜如虹。
日华边，江海客，每从容。
青钱万选，北门东观会留侬。
堪叹搏沙一散，今夜扁舟何许，红蓼碧芦丛。
无地寄愁绝，把酒酹西风。


rhythmic: 水调歌头
author: 袁去华
content:
笔阵万人敌，风韵玉壶冰。
文章万丈光焰，论价抵连城。
小试冯川三异，无数成阴桃李，寒谷自春生。
奏牍三千字，晁董已销声。
玺书下，天尺五，运千龄。
长安知在何处，指点日边明。
看取纶巾羽扇，静扫神州赤县，功业小良平。
翻笑凌烟阁，双鬓半星星。


rhythmic: 水调歌头
author: 袁去华
content:
雄跨洞庭野，楚望古湘州。
何王台殿，危基百尺自西刘。
尚想霓旌千骑，依约入云歌吹，屈指几经秋。
叹息繁华地，兴废两悠悠。
登临处，乔木老，大江流。
书生报国无地，空白九分头。
一夜寒生关塞，万里云埋陵阙，耿耿恨难休。
徙倚霜风里，落日伴人愁。


rhythmic: 水调歌头
author: 袁去华
content:
鸟影度疏木，天势入平湖。
沧波万顷，轻风落日片帆孤。
渡口千章云木，苒苒炊烟一缕，人在翠微居。
客里更愁绝，回首忆吾庐。
功名事，今老矣，待何如。
拂衣归去，谁道张翰为莼鲈。
且就竹深荷静，坐看山高月小，剧饮与谁俱。
长啸动林木，意气欲凌虚。


rhythmic: 念奴娇
author: 袁去华
content:
蕊珠宫女弄幽妍，初著春心娇小。
自白真香，浑胜似、姑射冰肌窈窕。
带雪茅檐，临溪篱落，占却春多少。
天寒日暮，有人愁绝行绕。
长记流水桥边，雨晴烟淡，袅一枝清晓。
梦想经年开病眼，把酒风前一笑。
花骨娇多，不禁人觑，只怕轻飞了。
无端羌管，夜阑声入云杪。


rhythmic: 念奴娇
author: 袁去华
content:
水边篱落独横枝，苒苒风烟岑寂。
踏雪寻芳村路永，竹屋西头遥识。
蕙草香销，小桃红未，醉眼惊春色。
罗浮何处，断肠无限陈迹。
憔悴素脸朱唇，天寒日暮，倚琅无力。
岁晚天涯驿使远，难寄江南消息。
自笑平生，怜清惜淡，故国曾亲植。
百花虽好，问还有恁标格。


rhythmic: 念奴娇
author: 袁去华
content:
竹阴窗户荐微凉，积雨郊墟新霁。
万里飞云都过尽，天阙星河如洗。
檐隙风来，流萤飘堕，苒苒还飞起。
魂清骨冷，坐来衣润空翠。
勘笑丘壑闲身，儒冠相误，著青衫朝市。
功业君看清镜里，两鬓于今如此。
身外纷纷，倘来适去，到了成何事。
人生一世，种瓜何处无地。


rhythmic: 念奴娇
author: 袁去华
content:
满城风雨近重阳，云卷天空垂幕。
林表初阳光似洗，屋角呼晴双鹊。
香泽方熏，烘帘初下，森森霜华薄。
发妆酒暖，人须要同酌。
老手为拂春山，休夸京兆扫，宫眉难学。
客里清欢随分有，争似还家时乐。
料得厌厌，云窗深锁，宽尽黄金约。
不堪重省，泪和灯烬偷落。


rhythmic: 念奴娇
author: 袁去华
content:
一番雨过一番凉，秋入苍崖青壁。
昼日多阴，还又是、重九飘零江国。
瘦水鳞鳞，长烟袅袅，枫叶千林赤。
南山入望，为谁依旧佳色。
随分绿酒黄花，联镳飞盖，总龙山豪客。
人世高歌狂笑外，扰扰於身何得。
短发萧萧，风吹乌帽，醉里从侧。
明年虽健，未知何处相忆。


rhythmic: 水龙吟
author: 袁去华
content:
晚来侧侧清寒，冻云万里回飞鸟。
故园梦断，单于吹罢，房栊易晓。
西帝神游，万妃缟袂，相看一笑。
泛扁舟乘兴，蹇驴觅句，山阴曲、霸陵道。
舞态随风窈窕。
任穿帘，儿童休扫。
洛阳高卧，萧条门巷，悄无人到。
供断诗愁，夜窗还共，陈编相照。
念寒梅映水，匀妆弄粉，与谁争好。


rhythmic: 水龙吟
author: 袁去华
content:
汉家经略中原，上游眷此喉衿地。
风行雷动，无前伟绩，伊谁扬厉。
玉帐筹边，绣衣给，江上增气。
自武侯蜕迹，羊公缓带，功名事、更谁继。
方□长驱万里。
笑谈间、生擒元济。
非熊未兆，封留终在，同功异世。
刻就丰碑，万山直下，不须沈水。
要追攀二雅，流传千古，属骚人记。


rhythmic: 水龙吟
author: 袁去华
content:
汉江流入苍烟，戍楼吊古临无地。
清霜初肃，鹰扬隼击，青霄凌厉。
新雁声中，夕阳影里，千崖秋气。
念东篱采菊，龙山落帽，风流在、尚堪继。
引满松醪径醉。
诵坡仙、临漳宵济。
茱萸细看，明年谁健，空悲身世。
儿辈何知，更休说似，登山临水。
那纷纷毁誉，耳边风过，我何曾记。


rhythmic: 满庭芳
author: 袁去华
content:
雨送凉来，风将云去，晚天千顷玻璃。
婵娟依旧，出海较些迟。
玉兔秋毫可数，疏星外、乌鹊南飞。
今何夕，空浮大白，一笑共谁持。
团栾，成露坐，云鬟香雾，玉臂清辉。
任短髭争挽，问我归期。
三弄楼头长笛，愁人处、休苦高吹。
沈吟久，颐细数，四十九年非。


rhythmic: 满庭芳
author: 袁去华
content:
麦陇黄轻，桑畴绿暗，野桥新碧泱泱。
怕春归去，莺语燕飞忙。
风定闲花自落，穿幽径、拾蕊寻香。
曾来处，孤云翠壁，依旧挂斜阳。
客愁，知几许，唯思径醉，谁与持觞。
料文君衣带，为我偷长。
苦忆新晴昼永，闲相伴、刺绣明窗。
何时得，西风夜雨，枕簟共新凉。


rhythmic: 满庭芳
author: 袁去华
content:
马上催归，枕边唤起，谢他闲管闲愁。
正难行处，云木叫钩。
似笑天涯倦客，区区地、著甚来由。
真怜我，提壶劝饮，一醉散千忧。
人生，谁满百，闲中最乐，饱外何求。
算苦无官况，莫要来休。
住个溪山好处，随缘老、蜡屐渔舟。
虽难比，东山绿野，得似个优游。


rhythmic: 满江红
author: 袁去华
content:
香雾空，檐牙外、流萤自照。
夜向久、明河东畔，电飞云绕。
错落疏星垂屋角，须臾万弩鸣林杪。
渐翠竹、苍梧嫩凉生，惊秋早。
人语静，签声杳。
珍簟冷，纱厨小。
想云窗依旧，梦寻难到。
雁足空来书断绝，眉头顿著愁多少。
纵细写、琴心有谁知，朱弦悄。


rhythmic: 满江红
author: 袁去华
content:
画栋珠帘，临无地、沧波万顷。
云尽敛、西山横翠，半江沈影。
斜日明边回白鸟，晚烟深处迷渔艇。
听棹歌、游女采莲归，声相应。
愁似织，人谁省。
情纵在，欢难更。
满身香犹是，旧时笋令。
宦海归来尘扑帽，酒徒散尽霜侵鬓。
最愁处、独立咏苍茫，西风劲。


rhythmic: 满江红
author: 袁去华
content:
社雨初晴，烟光暖、吴山滴翠。
望绛阙、祥云亏蔽，粉垣千雉。
万柳低垂春似酒，微风不动天如醉。
遍万井、嬉嬉画图中，欢声里。
嗟倦客，道傍李。
看人事，槐根蚁。
立苍茫俯仰，漫悲身世。
靖节依然求县令，元龙老去空豪气。
便乘兴、一叶泛沧浪，吾归矣。


rhythmic: 兰陵王
author: 袁去华
content:
晓阴薄。
隔屋呼晴噪鹊。
长烟袅、轻素望中，林表初阳照城郭。
秋容自寂寞。
清浅溪痕旋落。
桥虹外，明嶂万重，云木千章映楼阁。
天涯信飘泊。
漫水绕郴山，尺素难托。
文园多病宽衣索。
最长笛声断，画阑凭暖，黄昏前後况味恶。
甚良宵闲却。
辽邈。
误行乐。
料恨寄徽弦，心倦梳掠。
西风满院垂帘幕。


rhythmic: 兰陵王
author: 袁去华
content:
小桥直。
林表遥岑寸碧。
斜阳外、霞绚晚空，一目千里总佳色。
初寒遍泽国。
投老依然是客。
功名事，云散鸟飞，匣里青萍漫三尺。
重来怆陈迹。
又水褪沙痕，风满帆席。
鲈肥莼美曾同食。
听虚阁松韵，古墙竹影，参差犹记过此驿。
傍溪南山北。
悲恻。
暗愁积。
拥绣被焚香，谁伴孤寂。
追寻恩怨无穷极。


rhythmic: 六州歌头
author: 袁去华
content:
柴桑高隐，邱壑岁寒姿。
北窗下，羲黄上，古人期。
俗人疑。
束带真难事，赋归去，吾庐好，斜川路，携筇杖，看云飞。
六翮冥冥高举，青霄外、缴何施。
且流行坎止，人世任相违。
采菊东篱。
正悠然、见南山处，无穷景，与心会，有谁知。
琴中趣，杯中物，醉中诗。
可忘机。
一笑骑鲸去，向千载，赏音稀。
嗟倦翼，瞻遗像，是吾师。
门外空馀衰柳，摇疏翠、斜日辉辉。


rhythmic: 瑞鹤仙
author: 袁去华
content:
郊原初过雨。
见败叶零乱，风定犹舞。
斜阳挂深树。
映浓愁浅黛，遥山眉妩。
来时旧路。
尚岩花、娇黄半吐。
到而今，唯有溪边流水，见人如故。
无语。
邮亭深静，下马还寻，旧曾题处。
无聊倦旅。
伤离恨，最愁苦。
纵收香藏镜，他年重到，人面桃花在否。
念沈沈、小阁幽窗，有时梦去。


rhythmic: 剑器近
author: 袁去华
content:
夜来雨。
赖倩得、东风吹住。
海棠正妖饶处。
且留取。
悄庭户。
试细听、莺啼燕语。
分明共人愁绪。
怕春去。
佳树。
翠阴初转午。
重帘未卷，乍睡起、寂寞看风絮。
偷弹清泪寄烟波，见江头故人，为言憔悴如许。
彩笺无数。


rhythmic: 宴清都
author: 袁去华
content:
暮雨消烦暑。
房栊□、顿觉秋意如许。
天高云杳，山横绀碧，桂华初吐。
空庭静掩桐阴，更苒苒、流萤暗度。
记那时、朱户迎风，西厢待月私语。
佳期易失难重，馀香破镜，虽在何据。
如今要见，除非是梦，几时曾做。


rhythmic: 长相思
author: 袁去华
content:
叶舞殷红，水摇瘦碧，隐约天际帆归。
寒鸦影里，断雁声中，依然残照辉辉。
立马看梅。
试寻香嚼蕊，醉折繁枝。
山翠扫修眉。
记人人、蹙黛愁时。
叹客里、光阴易失，霜侵短鬓，尘染征衣。
阳台云归後，到如今、重见无期。
流怨清商，空细写、琴心向谁。
更难将、愁随梦去，相思惟有天知。


rhythmic: 风流子
author: 袁去华
content:
吴山新摇落，湖光净、鸥鹭点涟漪。
望一簇画楼，记沽酒处，几多鸣橹，争趁潮归。
瑞烟外，缭墙迷远近，飞观耸参差。
残日衬霞，散成锦绮，怒涛推月，辗上玻璃。
西风吹残酒，重门闭，深院露下星稀。
肠断凭肩私语，织锦新诗。


rhythmic: 贺新郎
author: 袁去华
content:
晓色明窗绮。
耿残灯、寒生翠幕，鸟啼人起。
一夜西园新雨过，细草闲花似洗。
漾澜影、柳塘春水。
闲昼双飞归来燕，正东风、漫漫吹桃李。
还是个，闷天气。
回廊小院帘垂地。
想连天、芳草萋迷，短长亭外。
愁到春来依然在，旧事浑如梦里。
又生怕、人惊憔悴。
楼上谁家吹长笛，向曲中、说尽相思意。
三弄处，寸心碎。


rhythmic: 安公子
author: 袁去华
content:
弱柳丝千缕。
嫩黄匀遍鸦啼处。
寒入罗衣春尚浅，过一番风雨。
问燕子来时，绿水桥边路。
曾画楼、见个人人否。
料静掩云窗，尘满哀弦危柱。
庾信愁如许。
为谁都著眉端聚。
独立东风弹泪眼，寄烟波东去。
念永昼春闲，人倦如何度。


rhythmic: 蓦山溪
author: 袁去华
content:
蕊珠宫阙，西帝陈嫔御。
语笑梦中香，叹罗浮、几番春暮。
江南岁晚，垂地冻云黄，修竹外，一枝斜，流水桥边路。
小桃半吐。
羞得无藏处。
不怕雪霜欺，最难禁、豪风横雨。
当年诗兴，犹自记扬州，今老矣，客天涯，还认何郎否。


rhythmic: 塞孤
author: 朱雍
content:
雪江明，练静波声歇。
玉浦梅英初发。
隐隐瑶林堪乍别。
琼路冷，云阶滑。
寒枝晚、已黄昏，铺碎影、留新月。
向亭皋、一任风冽。
歌起郢曲时，目断秦城阙。
远道冰车清彻。
追念酥妆凝望切。
淡伫迎佳节。


rhythmic: 迷神引
author: 朱雍
content:
白玉楼高云光绕。
望极新蟾同照。
前村暮雪，霁梅林道。
涧风平，波声渺。
喜登眺。
疏影寒枝颤，太春早。
临水凝清浅，靓妆巧。
瘦体伤离，向此萦怀抱。
觉璧华轻，冰痕小。
倦听塞管，转呜咽，令人老。
素光回，长亭静，无尘到。


rhythmic: 瑶台第一层
author: 朱雍
content:
西母池边宴罢，赠南真、步玉霄。
绪风和扇，冰华发秀，雪质孤高。
汉陂澄练影，问是谁、独立江皋。
便凝望，认壶中圭璧，天上琼瑶。
清标。
曾陪胜赏，坐忘愁解使尘销。
况双成、与乳丹点染，都付香梢。
寿妆酥冷，郢韵佩举，麝卷云绡。


rhythmic: 西平乐
author: 朱雍
content:
夜色娟娟皎月，梅玉供春绪。
不使铅华点缀，超出精神淡伫。
休妒残英如雨。
清香眷恋，只恐随风满路。
散无数。
江亭暮。
鸣佩语。
正值忽忽乍别，天远瑶池缟毂，好趁飞琼去。
忍孤负、瑶台伴侣。
琼肌瘦尽，庾岭零落，空怅望、动情处。


rhythmic: 梅花引
author: 朱雍
content:
梅亭别。
梅亭别。
梅亭回首都如雪。
粉融融。
月。
月上小车，归去小楼空。
当时曾傅新妆薄。
而今一任花零落。
朝随风。
朝随风。
竹外孤根，犹与幽径通。
长相忆。
无消息。
庾岭沈沈云暗碧。
玉痕惊。
对离情。
无奈水遥天阔、隔琼城。
年来素袂香不灭。
此心无限凭谁说。
夜绵绵。


rhythmic: 笛家弄・笛家
author: 朱雍
content:
质仙姿，缟袂清格，天然疏秀。
静轩烟锁黄昏後。
影瘦零乱，艳冷珑璁，雪肌莹暖，冰枝萦绣。
更赋风流，几番攀赠，细拈香盈手。
与东君、叙暌远，脉脉两情有旧。
立久。
阆苑凝夕，瑶窗淡月，百寻芳，醉玉谈群，千锺酹酒。
向此，是处难忘瘦花，送远何劳垂柳。


rhythmic: 玉女摇仙佩
author: 朱雍
content:
灰飞谷，佩解江干，庾岭寒轻梅瘦。
水面吞蟾，山光暗斗。
物色盈枝依旧。
凭暖危阑久。
有清香旖旎，却沾襟袖。
赋情□、窥人艳冷，更是殷勤，忍重回首。
谁知道，春归院落，缤纷雪飞鸳。
须谢化机爱惜，碎璧铺酥，肯把飞英。
念念瑶珂，乘飙烟浦，送别犹携纤手。
馥郁盈芳酒。
临妆罢、一点眉峰伤皱。
又只恐、□收梦断，管凄风怨，晓催银漏。


rhythmic: 念奴娇
author: 黄中辅
content:
炎精中否，叹人材委靡，都无英物。
胡马长驱三犯阙，谁作长城坚壁。
万国奔腾，两宫幽陷，此恨何时雪。
草庐三顾，岂无高卧贤杰。
天意眷我中兴，吾皇神武，踵曾孙周发。
河海封疆俱效顺，狂虏何劳灰灭。
翠羽南巡，叩阍无路，徒有冲冠发。
孤忠耿耿，剑冷浸秋月。


rhythmic: 念奴娇
author: 程大昌
content:
海角怀人，长误喜、籁籁敲帘风竹。
命驾翩然，谁信道、不怕溪山回曲。
榻拂凝尘，香笼清宴，尘柄从挥玉。
好音闻耳，慰心何啻跫足。
犹记一桂专秋，创开殊选，倒峡馀词力。
往事茫茫十换岁，却共天涯。
已分成翁，翘观赐带，上拥通仙录。
休贪泉石，贤台闻用金筑。


rhythmic: 万年欢
author: 程大昌
content:
老钝迂疏，尽世间乐事，不不觑。
痴向韦编，根究卦爻来处。
浑沌包中天地。
谢东家、从头指示。
便和那、八八机关，并将匙钥分付。
行年数、六十四。
把一年一卦，恰好相拟。
妙道生生，既济还存未济。
身原河图比似。


rhythmic: 水调歌头
author: 程大昌
content:
坐上羽觞，水际洧衣褰。
适兹胜赏，风轻云薄有情天。
不用船舷悲唱，真俯阑干小海，乐事可忘年。
莫向歌珠里，却叹鬓霜鲜。
送朝潮，迎夕汐，思茫然。
知他禊饮，此地过了几千千。
既有相催春夏，自解转成今古，谁後更谁前。
堪笑兴怀客，不似咏归川。


rhythmic: 夏初临
author: 曹冠
content:
琴拂虞薰，月裁班扇，麦秋槐夏清和。
笋变琅，绛榴细蹙香罗。
绿云初展圆荷。
见金鳞、戏跃清波。
山丹舒艳，葵花映日，萱草成窠。
浮云富贵，出处无心，好天风月，如意偏多。
功名事业，壮怀岜肯蹉跎。
待拥雕戈。


rhythmic: 夏初临
author: 曹冠
content:
水榭风台，竹轩梅径，双溪新创名园。
极目遐观，碧岭敛散瑶烟。
柳塘风皱清涟。
烂红云、花岛争妍。
艳妆佳丽，相携笑歌，学弄秋千。
遨头多暇，命友寻芳，赏心行乐，物态熙然。
偎香拾翠，雅宜飞盖联翩。
满劝金船。


rhythmic: 夏初临
author: 曹冠
content:
翠入烟岚，绿铺槐幄，薰风初扇微和。
茂樾扶疏，绛榴花映庭柯。
瀑泉飞下层坡。
间新篁、夹迳青莎。
良辰佳景，登临隽游，清兴何多。
流觞高会，不减兰亭，感怀书事，聊寄吟哦。
升沈变化，任它造物如何。
蹑磴攀萝。


rhythmic: 念奴娇
author: 曹冠
content:
蜀川三峡，有高唐奇观，神仙幽处。
巨石岩临积水，波浪轰天声怒。
十二灵峰，云阶月地，中有巫山女。
须臾变化，阳台朝暮云雨。
堪笑楚国怀襄，分当严父子，胡然无度。
幻梦俱迷，应感逢魑魅，虚言冥遇。
仙女耻求媒，况神清直，岂可轻诬污。
逢君之恶，鄙哉宋玉词赋。


rhythmic: 念奴娇
author: 曹冠
content:
金飚替暑，觉庭梧湘簟，凉生秋意。
玉露宵零仙掌洁，云卷碧天如水。
银汉波澄，蟾光练静，依约山横翠。
清商佳景，笑它宋玉憔悴。
堪笑利锁名缰，向蜗牛角上，所争何事。
四者难并人易老，惟有修真得计。
荣悴循环，功名由命，达观明深旨。
桂花同赏，莫辞通夕欢醉。


rhythmic: 念奴娇
author: 曹冠
content:
天津仙客，话平蔡、曾把龙锺调戏。
茅舍云林方隐迹，日日琴樽适意。
鹏激天池，扶摇未便，尚敛摩云翅。
经纶万卷，个中真负豪气。
喜遇良友知心，登临酬唱，堪作词林瑞。
况是韶华将近也，待约连宵春醉。
对客挥毫，如虹浩饮，争涌如泉思。
同寅他日，誓坚忠义相济。


rhythmic: 念奴娇
author: 曹冠
content:
碧天如水，湛银潢清浅，金波澄澈。
疑是娥将宝鉴，高挂广寒宫阙。
林叶吟秋，帘栊如画，丹桂香风发。
年年今夕，庾楼此兴清绝。
因念重折高枝，壮心犹郁，已觉生华发。
好向林泉招隐处，时讲清游真率。
乘兴歌欢，熙然朝野，何日非佳节。
百杯千首，醉吟长对风月。


rhythmic: 水调歌头
author: 曹冠
content:
我本方壶客，飘逸离凡尘。
胸中万卷，谈笑挥翰墨通神。
不慕巢由隐迹，不羡皋夔功业，出处两无心。
坦荡灵台净，廛隐胜云林。
念生平，喜旷达，事幽寻。
登临舒啸，惟有风月是知音。
雅爱金华仙洞，一派苍崖飞瀑，四序景常新。
遐想赤松子，来为醒冲襟。


rhythmic: 水调歌头
author: 曹冠
content:
造物巧锺赋，新腊报花期。
江梅清瘦，只是洁白逞芳姿。
我欲超群绝类，故学仙家繁杏，艳映横枝。
朱粉腻香脸，酒晕著冰肌。
玉堂里，山驿畔，最希奇。
谁将绛蜡笼玉，香雪染胭脂。
好向歌台舞榭，斗取红妆娇面，偎倚韵偏宜。
羌管莫吹动，风月正相知。


rhythmic: 水调歌头
author: 曹冠
content:
游燕赏潭洞，舒啸对云峰。
瀑泉飞下银汉，一水净涵空。
前度刘郎诗句，祗咏丹青摹写，佳境未亲逢。
争似我吟赏，携酒屡从容。
濯尘缨，挥羽扇，快薰风。
因思往古游者，清兴与今同。
泉石因人轻重，岘首名传千古，登览赖羊公。
陵谷有迁变，勋烈耀无穷。


rhythmic: 兰陵王
author: 曹冠
content:
晚云碧。
松飞泉翠滴。
双鱼畔、疑是永和，曲水流觞旧风物。
波光映山色。
时见轻鸥出没。
壶天邃，修竹翠阴，虚籁吟风更幽寂。
登临兴何极。
上烟际危亭，彩笔题石。
山中猿鹤应相识。
对远景舒啸，壮怀豪逸。
刘郎何在玩石刻。
感往事陈迹。
还忆。
少年日。
帅旗鼓文场，轩冕京国。
如今老大机心息。


rhythmic: 蓦山溪
author: 曹冠
content:
年年九日，萸菊登高宴。
今岁旅新丰，听征雁、吟蛩幽怨。
行行游赏，邂逅得诗人，呼斗酒，发清吟，豪气凌霄汉。
穷通默定，志士那兴叹。
寓意醉乡游，且赢得、开怀萧散。
功名外物，何必累冲襟，炼丹井，叱羊山，寻个修真伴。


rhythmic: 蓦山溪
author: 曹冠
content:
鉴湖千顷，四序风光好。
拨棹皱涟漪，极目处、青山缭绕。
微茫烟霭，鸥鹭点菰蒲，云帆过，钓舟横，俱被劳生扰。
知章请赐，独占心何小。
风月本无私，同众乐、宁论多少。
浮家泛宅，它日效陶朱，烹鲈鳜，酌松醪，吟笔千篇扫。


rhythmic: 蓦山溪
author: 曹冠
content:
深秋澄霁，烟淡霜天晓。
翠岘峻摩穹，有碧涧、清溪缭绕。
鸣弦多暇，乘兴约登临，听水乐，玩丰碑，遐想东坡老。
当年叔子，何事伤怀抱。
名与此山俱，叹无闻、真成可笑。
吾侪勋业，要使列云台，擒颉利，斩楼兰，混一车书道。


rhythmic: 蓦山溪
author: 曹冠
content:
潮生潮落，千古长如许。
吴越旧争衡，览遗迹、英雄何处。
胥神忠愤，贾勇助鲸波，湍砥柱，驾鳌峰，万骑轰鼍鼓。
连天雪浪，直上银河去。
击楫誓中流，剑冲星、醉酣起舞。
丈夫志业，当使列云台，擒颉利，斩楼兰，雪耻歼狂虏。


rhythmic: 蓦山溪
author: 曹冠
content:
佳辰九，吹帽霜风峭。
画阁势崔嵬，遍危阑、翠峰缭绕。
茂林修竹，别是小壶天，烟霭淡，夕阳明，隐映溪光渺。
匣琴流水，休恨知音少。
长啸对西风，觉志气、凌云缥缈。
传杯兴逸，高会继龙山，簪嫩菊，插红萸，相对年年好。


rhythmic: 水龙吟
author: 曹冠
content:
自来百卉千葩，算多有、异芬清绝。
此花独赋，天然标致，於中超越。
月脸妆匀，碧琼枝瘦，真仙风骨。
向严寒雪里，千林冻损，锺和气、先春发。
信是芳姿高洁。
肯趋陪、游蜂戏蝶。
玉堂静处，竹梢斜亚，凝烟媚月。
一任严城上，单于奏、角声凄切。
待芳心结实，和羹鼎鼐，收功须别。


rhythmic: 满江红
author: 曹冠
content:
味道韬光，伴耕钓、城南涧曲。
吾不羡、炼丹金井，访仙王屋。
清洁无瑕通隐显，满堂岂肯贪金玉。
向北窗、高卧水风凉，槐阴绿。
闲自赏，东篱菊。
偏喜种，幽居竹。
信巍然良贵，有荣无辱。
外物随缘姑泛应，无心仕止常知足。
喜圣时、协气屡丰年，西畴熟。


rhythmic: 满江红
author: 曹冠
content:
日暖烟轻，竹梢映、花阴凌乱。
微风皱、池光青碧，绿杨垂岸。
艳杏墙头红粉媚，幽兰砌下飘香暖。
称邀宾、明日去寻芳，频欢宴。
光景速，浑如箭。
醉梦里，春强半。
且花前莫厌，玉杯频劝。
一枕游仙方警悟，浮名自笑犹萦绊。
醉挥毫、付与雪儿歌，娇莺啭。


rhythmic: 桂飘香
author: 曹冠
content:
律应清商，嫩凉生、金风乍飘林叶。
玉兔腾精，光浸楼台，宛似广寒宫阙。
远山横翠烟霏敛，鹊枝绕、蛩声凄切。
气萧爽，一年好处，桂花时节。
香压群芳妙绝。
记蟾窟高枝，两曾攀折。
思报君亲，何事壮怀犹郁。


rhythmic: 喜迁莺
author: 曹冠
content:
艳阳时序。
向祓禊芳辰，登临仙府。
碧水澄虚，修篁耸翠，夹径蕙兰香吐。
春晚巧莺声碎，风卷飞红无数。
凝望处，见桑村麦陇，竹溪烟浦。
欢聚。
须信道，游宦东西，易得成离阻。
北海开尊，东山乘兴，四乐偷闲赢取。
棋战新来常胜，诗瘦只因吟苦。
心湛静，笑白云多事，等闲为雨。


rhythmic: 哨遍
author: 曹冠
content:
壬戍孟秋，苏子夜游，赤壁舟轻漾。
观水光、弥渺接遥天，月出於东山之上。
与客同，清欢扣舷歌咏，开怀饮酒情酣畅。
如羽化登仙，乘风独立，飘然遗世高尚。
客吹箫、音韵远悠扬。
怨慕舞潜蛟、动凄凉。
自古英雄，孟德周郎。
旧踪可想。
噫，水与月兮，逝者如斯曷尝往。
变化如一瞬，盈虚兮、莫消长。
自不变而观，物我无尽，何须感物兴悲怅。
夫天地之间，物各有主，惟同风月清赏。
念江山美景岂可量。
吾与子、乐之兴徜徉。
听江渚、樵歌渔唱。


rhythmic: 满庭芳
author: 曹冠
content:
榴艳喷红，槐阴凝绿，薰风初扇微凉。
新荷舒盖，翠色映波光。
时见金鳞戏跃，听莺声、巧啭垂杨。
谁知我，身闲无累，对景自襄羊。
南堂。
清昼永，瑶琴横膝，芸帙披香。
负气冲牛斗，操凛冰霜。
吟笔通神掣电，乘高兴、鲸吸飞觞。
情何憾，君亲未报，功业志难忘。


rhythmic: 玉蝴蝶
author: 葛郯
content:
忆昨苕溪，惯弄五亭月笛，四水烟蓑。
何事毗檀门外，马驻长坡。
野花中、乱红杳霭，小桥外、叠翠嵯峨。
且颜酡。
但存长袖，舞倒婆娑。
云何。
主盟惠政，春行五马，月皎千波。
赢得宾僚，听隔墙、无事高歌。
帐烟寒、瑞麟影坠，帘雾细、宝鸭香多。


rhythmic: 念奴娇
author: 葛郯
content:
冯夷微怒，被鲛人水府，织成绡。
何处飞来双白鹭，点破一溪寒玉。
岸柳烟迷，海棠酒困，赢得春眠足。
凭栏搔首，为谁消遣愁目。
遥想居士床头，竹渠新雨，溜瓮中春。
不惜千锺为客寿，倒卧南山新绿。
晚月催归，春风留住，费尽纱笼烛。
恍疑仙洞，梦游天柱林屋。


rhythmic: 念奴娇
author: 葛郯
content:
阳关西路，看垂阳客舍，嫩浮波。
宝马嘶风人渐远，隐隐歌声戛玉。
踏遍春山，归来高卧，笑濯沧浪足。
孤鸿天际，断霞摇曳心目。
香露飞入壶中，仙家九酝，酿百家。
一朵巫阳休怅望，且看家山眉绿。
歌罢风生，舞馀花颤，凤髓飘红烛。
瑶台月冷，夜归斗挂银屋。


rhythmic: 洞仙歌
author: 葛郯
content:
楼十二，无限神仙侣。
紫绂丹麾彩鸾驭。
步虚声杳霭，碧落天高，微云淡，点破瑶阶白露。
暗香来水阁，冰簟纱厨，一枕风轻自无暑。
更上水精帘，斗挂阑干，银河浅、天孙将渡。
终不如、归去在苕川，看千顷菰蒲，乱鸣秋雨。


rhythmic: 洞仙歌
author: 葛郯
content:
藐姑仙子，天外谁为侣。
八极浮游气为驭。
看朝餐沆瀣，暮饮醍醐，瑶台冷，吹落九天风露。
翠空云幕净，宝鉴无尘，碧树秋来暗消暑。
残夜水明楼，影落寒溪，行人起、沙头唤渡。
任角声、吹落小梅花，梦不到渔翁，一蓑烟雨。


rhythmic: 满江红
author: 葛郯
content:
家住苕西，小池映、青山一曲。
翠深里、猿呼鹤应，短墙低屋。
麦影离离翻翠浪，泉声НН敲寒玉。
怪夜来、有蚁出糟床，新绿。
和月种，南阳菊。
饶云买，淇园竹。
任蛮争触战，世间荣辱。
两目未消凭远恨，一筇费尽登山足。
便棹舟、炊火荻花中，鲈鱼熟。


rhythmic: 满江红
author: 葛郯
content:
卷尽珠帘，楚天迥、阑干几曲。
最好是、瑶台归路，月翻银屋。
深院数枰风入座，高楼一喷云横玉。
看橘林、霜浅未全黄，犹悬绿。
悠然意，渊明菊。
真如指，国师竹。
者是非识破，都无荣辱。
不管浮生如蝶梦，从教万事添蛇足。
坐西、一笑八千秋，蟠桃熟。


rhythmic: 满江红
author: 葛郯
content:
郢客高歌，犹未睹、阳春一曲。
多应是、连城有价，藏华屋。
但使章台无异意，何妨一见邯郸玉。
料锦囊、随客泛东溪，凌波绿。
难独唱，篱边菊。
谁与咏，阶前竹。
想秋光不久，又成虚辱。
过雁不知蛩有恨，行夔应笑无足。
愿为予、落笔走盘珠，争圆熟。


rhythmic: 念奴娇
author: 葛郯
content:
年来衰懒，渐无心赏遍，目前佳趣。
寂寂墙阴春荠老，不到先生鼎俎。
诗卷寻医，禅林结局，酒入昏田务。
山头云气，为谁来往朝暮。
犹有筇杖多情，扪萝踏石，堕半岩花雨。
更向葭业摇短艇，惊起飞鸿烟渚。
横玉凄清，焦桐古淡，一笑忘千虑。
更阑人静，此声今在何处。


rhythmic: 念奴娇
author: 葛郯
content:
蓬莱一岛，卧长烟千柳，西溪幽趣。
苜蓿盘中初日上，不把充俎，和月栽松，饶云买石，只此为家务。
倚楹清啸，断霞斜倚天暮。
闻道块磊浇胸，槎丫肝肺，动笔端风雨。
壁上潇湘秋一帧，影落荻花洲渚。
暗浦潮生，寒矶雪化，无复风尘虑。
此时渔父，短蓑合在何处。


rhythmic: 洞仙歌
author: 葛郯
content:
风摇丹髻，叶翦西岩树。
岁律峥嵘又如许。
看千峰倒影，浮动觥船，纱窗外，万幅鲛绡斗舞。
五弦弹不尽，碧落天高，隐隐孤鸿向云度。
送斜红敛尽，催上蟾钩，金风细，点破瑶阶白露。
任笛声、吹残一帘秋，看人□栏□，暮云高处。


rhythmic: 洞仙歌
author: 葛郯
content:
橹声伊轧，影转云间树。
试问扁舟在何许。
正溪堂波动，沙渚苹轻，渔翁醉，隔岸蓑衣对舞。
归来无一事，尊酒相逢，莫把光阴更虚度。
看歌云杳霭，香雾轻盈，银河转，笑芙蓉晓露。
纵西风、黄叶满庭秋，也不碍凝眸，乱山多处。


rhythmic: 洞仙歌
author: 葛郯
content:
丹青明灭，霜著谁家树。
满眼风光向谁许。
送寒鸦万点，流水孤村，归来晚，月影三人夜舞。
金英秋已老，蜡缀寒葩，空里时闻暗香度。
任一枝瓶小，数点钗寒，佳人笑，饮尽床头玉露。
看纱窗、红日上三竿，把蝶影捎空，在花深处。


rhythmic: 水调歌头
author: 葛郯
content:
年来惯行役，楚尾又吴头。
餐霞吸露，何事佳处辄迟留。
云听渔舟夜唱，花落牧童横笛，占尽五湖秋。
胡床兴不浅，人在庾公楼。
绣帘卷，曲阑暝，翠鬟愁。
森罗万象，与渠诗里一时收。
天设四桥风月，地会三州山水，邀我伴沙鸥。
明朝起归梦，一枕过苹洲。


rhythmic: 水调歌头
author: 葛郯
content:
帆腹饱天际，树发渺云头。
翠光千顷，为谁来去为谁留。
疑是吴宫西子，淡扫修眉一抹，妆罢玉奁秋。
中流送行客，却立望层楼。
风色变，堤草乱，浪花愁。
跳珠翻墨，轰雷掣电几时收。
应是阳侯薄相，催我胸中锦绣，清唱和鸣鸥。
残霞似相贷，一缕媚汀洲。


rhythmic: 水调歌头
author: 葛郯
content:
青铜昏水面，乌帽裹山头。
风涛如此，天公作意巧相留。
常记垂虹晚渡，卧看菰蒲烟雨，屈指十三秋。
恍若华胥梦，无语下西楼。
翠翻空，寒入座，不禁愁。
五弦弹尽，隐隐天末暮虹收。
欲伴渔翁钓艇，乃一声江上，寒碧点轻鸥。
无人阻归兴，直欲迈长洲。


rhythmic: 兰陵王
author: 葛郯
content:
乱烟簇。
帘外青山渐肃。
莲房静。
荷盖半残，欲放清涟媚溪绿。
凭高送远目。
飞起沧洲雁骛。
寒窗静，茶碗未深，一枕胡床画眠足。
闲行问松菊。
今□雨谁家，空对银烛。
箫声忽下瑶台曲。
看鹤舞风动，乌啼云起，何须舟内怨女哭。
抱琴写幽独。
情触。
会相续。
况节近中元，月浪翻屋。
长鲸愁晓寒蟾促。


rhythmic: 满庭芳
author: 姚述尧2
content:
酒泛恩波，香凝瑞彩，笙歌鼎沸华堂。
簪缨济济，拜手祝君王。
好是重华盛世，康衢里、争颂陶唐。
古今少，圣明相继，交劝万年觞。
升平，无外事，穷天极地，俱沐恩光。
更宫花齐戴，锦绣成行。
愿捧蟠桃为寿，对瑶宴、一曲山香。
尧天近，葵倾心切，相约共梯航。


rhythmic: 念奴娇
author: 姚述尧2
content:
山城秋早，听画角吟风，晓来声咽。
梦断华胥人乍起，冷浸一天霜月。
灏气参横，尘埃洗尽，玉管濡冰雪。
兴来吟咏，灵均谁谓今绝。
闻道潇洒王孙，对黄花清赏，喜延佳客。
一坐簪缨谭笑处，全胜东篱山色。
酒兴云浓，诗肠雷隐，饮罢须臾设。
醉归凝伫，此怀还与谁说。


rhythmic: 念奴娇
author: 姚述尧2
content:
霜风初过，正仙吏微吟，诗喉清咽。
静对南山真赏处，秋後一亭花月。
翠簇香，光摇今胜，玉女肌凝雪。
寒城无伴，灿然还自奇绝。
况有凫朋来，拼金钱都罄，晚酣留客。
应笑陶潜孤负了，多少傲霜馀色。
鲸饮方豪，龙饮未已，更著雕胡设。
清欢无限，醉归犹记前说。


rhythmic: 念奴娇
author: 姚述尧2
content:
山城秋好，正西风淅淅，登高时候。
杖倚徘徊凝望处，翠叠万山如绣。
云绕禾场，沈戎马，田野欢声凑。
琴堂无事，何妨同泛香溜。
况有庭下黄花，遍河阳、尽把金钱铺就。
一座簪缨谭笑里，尘脱风生清昼。
饮罢龙山，诗成彭泽，灏气森星斗。
醉归凝伫，美人时炷金兽。


rhythmic: 念奴娇
author: 姚述尧2
content:
江山清绝，正箫台花县，霜秋时候。
寻胜登高环望处，碧瓦参差铺绣。
五岫藏云，两溪吞月，古市渔盐凑。
青帘斜扬，家家香泛丹溜。
况是东鲁风流，看儒冠济济，垂天赋就。
陶令从容官事了，把菊高吟闲昼。
草鞠圜扉，香凝燕寝，豪饮挥金斗。
公庭无事，珍祥休问驯兽。


rhythmic: 念奴娇
author: 姚述尧2
content:
芸堂春早，正芳苞紫萼，笼烟调雨。
隐隐朝阳歌宴罢，拥出三千宫女。
醉面匀红，香囊暗惹，鹊尾烟频炷。
庐山佳致，依然都在庭宇。
因念一种天香，当年岩谷下，想难俦侣。
一旦呈祥都占断，阆苑琼林歌舞。
瑞彩扶疏，锦笼绰约，兰蕙应羞妒。
明朝胜赏，有谁同唱金缕。


rhythmic: 念奴娇
author: 姚述尧2
content:
早春时候，占百花头上，天香芳馥。
寥廓寒分和气到，知是花神全毓。
独步前林，挽回春色，素节辉冰玉。
悠然一笑，便应扫尽粗俗。
最爱潇洒溪头，孤标凛凛，不与凡华逐。
自是玉堂深处客，聊寄疏篱茅屋。
已报君王，为调金鼎，直与人间足。
更看难老，岁寒长友松竹。


rhythmic: 水调歌头
author: 姚述尧2
content:
碧落暮云卷，玉宇静无尘。
宝阶露滴仙掌，秋气正平分。
冷浸银河清澈，光射珠躔明灭，素女拥冰轮。
今夕桂华满，疑是别乾坤。
对清影，凌灏气，沃芳尊。
凭高凝望，万里城阙尽铺银。
偏照长门离恨，更揽西园诗思，何处不关情。
此景年年好，莫惜醉归频。


rhythmic: 水调歌头
author: 姚述尧2
content:
三五半圆夜，二七素秋天。
银河耿耿，中渡绛节会星。
宝鹊喜传佳信，丹凤欢迎仙仗，瑞彩映珠躔。
此意天长久，不比在人间。
多情客，捧香饵，洁宾筵。
殷勤拜舞，乞寿乞富乞团圆。
宜与人人愿足，更看家家欢洽，喜气满江山。
今夕莫辞醉，後会是来年。


rhythmic: 水调歌头
author: 姚述尧2
content:
上苑暮春好，烟雨正溟。
桃蹊冷落无语，嫩绿翳残红。
好是翠乍展，喜见玉英初坼，裁翦费春工。
绰约更娇软，轻扬万条风。
散清馥，翻素艳，照晴空。
佳人羞妒，兢把粉质斗芳容。
无限恼人风味，别有留春情韵，都付酒杯中。
极目凭阑久，月影在墙东。


rhythmic: 水调歌头
author: 姚述尧2
content:
泽国正秋杪，微雨洒江滨。
凭高一望，万里多稼总如云。
芳野壤歌鼎沸，古市欢声辐凑，尽是泰平人。
铃阁尽无事，桃李满公门。
恨瓜戍，趣征驭，惜芳辰。
高情耿耿，重别中夜沃清尊。
不为阑亭感慨，莫作楚狂醉倒，谭笑自生春。
明日送行处，忍顾翠眉颦。


rhythmic: 洞仙歌
author: 姚述尧2
content:
金风玉露，正清秋初霁。
天上星郎夜游戏。
喜鹊儿、向织女报佳期，停机杼，草草便谐欢会。
情深悄无寤，云雨须臾，刚被鸡人早惊起。
念岁岁年年，今夕之前，两下里、千山万水。
到今夕、相逢又葱葱，愿地久天长，永无抛弃。


rhythmic: 水调歌头
author: 甄龙友
content:
西风新叶堕，南国九秋初。
周天三百六十五度，片云无。
上有迢迢河汉，下有滔滔江水，横载洞庭湖。
一叶放流去，人在浑仪图。
满虚空，张宝盖，缀明珠。
玻璃为地，游戏乾象驾坤舆。
烂醉蓬莱方丈，遍入华严法界，试问夜何如。
北斗转魁柄，东海欲飞乌。


rhythmic: 贺新郎
author: 甄龙友
content:
思远楼前路。
望平堤、十里湖光，画船无数。
绿盖盈盈红粉面，叶底荷花解语。
斗巧结、同心双缕。
尚有经年离别恨，一丝丝、总是相思处。
相见也，又重午。
清江旧事传荆楚。
叹人情、千载如新，尚沈菰黍。
且尽尊前今日醉，谁肯独醒吊古。
泛几盏、菖蒲绿醑。
两两龙舟争竞渡，奈珠帘、暮卷西山雨。
看未足，怎归去。


rhythmic: 念奴娇
author: 范端臣
content:
寻常三五，问今夕何夕，婵娟都胜。
天豁云收崩浪净，深碧琉璃千顷。
银汉无声，冰轮直上，桂湿扶疏影。
纶巾玉麈，庾楼无限清兴。
谁念江海飘零，不堪回首，惊鹊南枝冷。
万点苍山何处是，修竹吾庐三径。
香雾云鬟，清辉玉臂，醉了愁重醒。
参横斗转，辘轳声断金井。


rhythmic: 念奴娇
author: 范端臣
content:
玉楼绛气，卷霞绡云浪，飞空蟾魄。
人世江山惊照耀，烟霭鳌峰千尺。
陆海蓬壶，银葩星晕，点破琉璃碧。
有人吟笑，紫河香满晴陌。
况是东府君侯，西清别骑，樽俎开华席。
迤逦飞轮催杖履，入对青黎仙客。
襦裤歌谣，升平风露，拼取金莲侧。
梅花吹动，满城依旧春色。


rhythmic: 满江红
author: 耿时举
content:
问月杯空，谪仙去、无人重举。
兰台旧、扁舟乘兴，处留奇语。
洞府初疑仙骨瘦，樽前尚爱纶巾舞。
信前身、太白尚何疑，词高古。
盟後会，偕真侣。
黄叶渡，丹枫渚。
道五湖烟浪，胜游溢浦。
念我神闲鸥样度，似海山共去君应许。
但只愁、岳牧要人□，撑住。


rhythmic: 喜迁莺
author: 耿时举
content:
暮春清昼。
政莺啭夏林，棠阴初秀。
鼓角欢雄，旌旗明灭，宝马又还西骤。
山水六朝堪画，宫阙千门如绣。
印悬斗。
盛元戎小队，花间迎候。
芳酎。
为公寿。
带雨梨花，未用啼红袖。
玉帐风前，胡床月下，谈笑要清群丑。
桃叶渡船应在，太白酒楼依旧。
暂回首。
看槐班爰立，沙堤成就。


rhythmic: 念奴娇
author: 管鉴
content:
登高作赋，叹老来笔力，都非年少。
古观重游秋色里，冷怯西风吹帽。
千里江山，一时人物，迥出尘埃表。
危阑同凭，皎然玉树相照。
惆怅紫菊红萸，年年簪发、应笑人空老。
北阙西江君赐远，难得一枝来到。
莫话升沈，且乘闲暇，赢得清尊倒。
饮酣归暮，浩歌声振林杪。


rhythmic: 念奴娇
author: 管鉴
content:
楚山万叠，怅高情、不比当年嵩少。
官况全如秋淡薄，枉却尘侵乌帽。
菊蕊犹青，茱萸未紫，节意凭谁表。
故园何处，暮云低尽残照。
追念往昔佳辰，尊前绝唱，未觉徐娘老。
聚散悲欢回首异，今岁古台谁到。
藉甚声名，难忘风味，何日重倾倒。
交情好在，雁书频寄云杪。


rhythmic: 念奴娇
author: 管鉴
content:
寒梢冰破，问何人远寄、江南春色。
似是天怜为客久，报我春归消息。
茅舍疏篱，故园开处，两岁关山隔。
天涯重见，向人风味如昔。
谁念月底风前，当时青鬓、渐与花颜白。
不恨一番花阴早，恨把年华虚掷。
嚼蕊含香，攀条觅句，拼醉禁愁得。
酒醒还是，梦魂数遍归驿。


rhythmic: 念奴娇
author: 管鉴
content:
两鬟娇小，向尊前、未省修蛾攒碧。
唱得主人英妙句，气压三江七泽。
病怯遐征，老添离抱，我是愁堆积。
故园归梦，等闲吹堕南国。
况是耐久交情，经年方幸，接从容辞色。
告别匆匆聊共醉，惜此分阴如璧。
锦瑟华堂，明朝回望，暮霭迷空隙。
相思何处，风林月挂纤魄。


rhythmic: 水龙吟
author: 管鉴
content:
小舟横截西江，晓来风静无尘起。
霜馀日暖，东君见效，梅梢春醉。
壮观亭高，通幽径远，吸江临水。
任全抛簿领，携家访古，清泉畔、疏阴里。
楚蜀江山分处，望神京、三千馀里。
才高命偶，功名休羡，纷纷馀子。
强健身心，团栾尊酒，此游须记。
便他年富贵，园林钟鼓，只如今是。


rhythmic: 水龙吟
author: 管鉴
content:
晓来密雪如筛，望中莹彻还如洗。
梅花过了，东风未放，满城桃李。
碎翦琼英，高林低树，巧装匀缀。
更江山秀发，田畴清润，满眼是、丰年意。
谁念危楼独倚。
共飘零、茫茫天外。
毫端句涩，杯中酒减，欢情难寄。
天为凄凉，暂时遮尽，黄茅白苇。
但神州目断，珠宫玉阙，缈三千里。


rhythmic: 水调歌头
author: 管鉴
content:
平生五湖兴，梦想白苹洲。
只今何处，卷帘波影漾风钩。
况值晚天新霁，菱叶荷花如拭，香翠拥行舟。
却为湖山好，牵思绕皇州。
柳边堤，竹里阁，旧曾游。
恍然重到，不知身世此淹留。
且对碧梧修竹，领略好风凉月，大白与重浮。
欲和凌云赋，佳思苦难酬。


rhythmic: 水调歌头
author: 管鉴
content:
凉意在何许，高柳荫汀洲。
移船藕花深处，待得月如钩。
一抹晚山残照，十顷醉红香绿，百列琼舟。
浩歌激苍莽，豪气溢神州。
泛芙蓉，依绿水，并英游。
明年此会，可怜独是贾胡留。
赖有瀛洲仙子，少驻云霄高步，相与慰沈浮。
富贵傥来尔，有酒且相酬。


rhythmic: 水调歌头
author: 管鉴
content:
秋色浩无际，风露洗晴空。
登临江山胜处，楼倚最高峰。
好是夕阳低後，四野暮云齐敛，遮尽远山重。
城郭参差里，烟树有无中。
坐间客，才论斗，气如虹。
挥毫万字，举双白眼送飞鸿。
莫问梅仙丹灶，休觅山灵蕙帐，追忆采芝翁。
便草凌云赋，归奏大明宫。


rhythmic: 水调歌头
author: 管鉴
content:
一雨洗烦溽，天气爽如秋。
江山佳处，眼明重见旧交游。
去国三千馀里，俯视朝宗一水，共笑此生浮。
幸我扁舟具，归欲问菟裘。
叹君才，方进用，岂容休。
銮坡凤沼，情知不为蜀人留。
便恐升沈各异，後日相逢无处，别语易成愁。
记取平安使，时访荻花洲。


rhythmic: 水调歌头
author: 管鉴
content:
南雪不到地，今雪瑞非常。
堆檐平砌，晚来风定转飞扬。
浩荡乾坤无际，洗尽蛮烟瘴雾，和气遍遐荒。
满眼丰年意，民共乐时康。
倚琼楼，临玉树，举瑶觞。
高吟低唱，从他减尽少年狂。
且趁明年春好，整顿雨犁风箬，归去老农桑。
唤起江南梦，先到水云乡。


rhythmic: 水调歌头
author: 管鉴
content:
举俗爱重九，秋至不须悲。
登临昔贤胜地，空愧主人谁。
滚滚长江不尽，叠叠青山无数，千载揖高姿。
况有贤宾客，同醉此佳时。
坐间菊，青作袂，玉为肌。
香英泛酒，风流绝胜酌酴。
莫话龙山高会，只作东篱幽想，应有故人思。
北望江南路，回首暮云披。


rhythmic: 水调歌头
author: 管鉴
content:
举俗爱重九，我辈更锺情。
良辰好景，赏心乐事古难并。
正是朝廷闲暇，四序均调玉烛，一路庆丰登。
况值循良守，酒与政俱成。
倚危亭，持玉，泛金英。
风高日淡，一天秋色共澄清。
指点云间岳镇，寿与两宫齐久，天地永成平。
岁岁同民乐，持此报君恩。


rhythmic: 满江红
author: 管鉴
content:
百罚深杯，都不记、归来时节。
仿佛听、重城更鼓，催成离缺。
江上愁心山敛翠，津头夜色沙如雪。
渐中年、怀抱更深交，难为别。
歌声缓，行云歇。
尊酒散，香尘灭。
想来宵何处，乱山明月。
得意春风群玉府，第名早晚黄金阙。
但相思、莫遣雁来时，音书绝。


rhythmic: 满江红
author: 管鉴
content:
去岁兹辰，记称寿、曾陪燕席。
明朝更、屈公扶醉，相过为客。
间世生贤元自异，偶然先後欢连日。
怅如今、五岭望三湘，云霄隔。
松鹤算，璋德。
廊庙器，神仙格。
想尊前仍唱，雪中晴色。
公上清都调鼎鼐，我归旧隐寻泉石。
愿年年、东阁燕嘉宾，常相忆。


rhythmic: 满江红
author: 管鉴
content:
十日狂风，都断送、杏花红去。
却是有、海棠枝上，一分春住。
桃叶桃根浑未觉，樱桃杨柳成轻负。
强尊前、抖擞旧精神，谁能许。
时不再，欢难屡。
心未老，杯频举。
尚不妨领略，登临佳处。
山接武陵馀胜气，江吞大别仍东注。
叹圣贤、功业与江山，无今古。


rhythmic: 洞仙歌
author: 管鉴
content:
悠然堂上，山色浑如画。
堂下梅花未多谢。
向小亭、留客处，晴雪初飞，香四面，不比茅檐低亚。
绿窗帘尽卷，吹到眉心，点缀新妆称闲雅。
缓歌喉、馀舞态，云遏风回，须信道、欲买青春无价。
任匆匆、归去酒醒时，镇梦绕琼梢，月寒清夜。


rhythmic: 洞仙歌
author: 管鉴
content:
化工妙手，惯与花为主。
忍便摧残任风雨。
翦姚黄、移魏紫，齐集梁园，春艳艳，何必尊前解语。
绣屏深照影，帘密收香，夜久寒生费调护。
宝杯翻、银烛烂，客醉忘归，共惜此、芳菲难遇。
看明年、紫禁绕莺花，谩相望、春风五云深处。


rhythmic: 蓦山溪
author: 管鉴
content:
潜藩报政，玉座勤深眷。
假节上青霄，正霜风、轻寒翦翦。
天香怀袖，凝燕得从容，占喜色，送新声，潋滟金荷满。
趣装入相，盛事应重见。
尽待苦留连，怕九重、兴思见晚。
休文未老，金带称围腰，丹禁密，凤池深，不但长安远。


rhythmic: 蓦山溪
author: 管鉴
content:
老来生日，渐觉心情懒。
卯酒带春酲，更昨来、东风已转。
衰颜易改，不用看传神，欢意浅，酒肠悭，孤负深深劝。
浮云富贵，本自无心羡。
金带便围腰，也应似、休文瘦减。
君恩未报，何日赋归欤，三径乐，五湖游，趁取身强健。


rhythmic: 念奴娇
author: 吴儆
content:
凉生秋早，正梧桐院落，风清月白。
帘卷香凝人笑喜，应是瀛洲仙谪。
云绕画梁，花明彩服，中有人华发。
恩袍蓝绿，高年况已逾百。
最是有子宜家，兰阶方竞，珠履延佳客。
好唤凌波来洛浦，醉促霓裳仙拍。
玉井开莲，金茎承露，莫惜金尊侧。
试占弧兆，祥光已映南极。


rhythmic: 蓦山溪
author: 吴儆
content:
清晨早起，小阁遥山翠。
面整冠巾，问寝罢、安排菽水。
随家丰俭，不羡五侯鲭，软煮肉，熟炊粳，适意为甘旨。
中庭散步，一盏云涛细。
迤逦竹洲中，坐息与、行歌随意。
逡巡酒熟，呼唤社中人，花下石，水边亭，醉便颓然睡。


rhythmic: 满庭芳
author: 吴儆
content:
宿雨滋兰，轻风柳，新来随处和融。
幽兰曲径，花气巧相通。
燕子才飞又语，带芹泥、时点芳丛。
微中酒，日长睡起，心事在眉峰。
年年，春好处，联镳荡桨，拾翠挪红。
任金貂醉脱，不放杯空。
谁信风流一别，当时事、已逐飞鸿。
云山晚，阑干罢倚，烟寺起疏钟。


rhythmic: 满庭芳
author: 吴儆
content:
水满池塘，莺啼杨柳，燕忙知为泥融。
桃花流水，竹外小桥通。
又是一春憔悴，摘残英、绕遍芳丛。
长安远，平芜尽处，叠叠但云峰。
西湖，行乐处，牙樯漾，锦帐翻红。
想年时桃李，应已成空。
欲写相思寄与，云天阔、难觅征鸿。
空凝想，时时残梦，依约上阳钟。


rhythmic: 念奴娇
author: 吴儆
content:
东风着意，正群芳未放，蟠桃初缀。
王母当年亲手种，来作人间上瑞。
婺女星躔，金华福地，聊驻千千岁。
恰才八十，百分未及一二。
况是间生英贤，名高日月，未说文昌贵。
今日凝香称寿，来岁衮衣当发。
黄贴天香，太白珍膳，押赐传中旨。
戏拈金果，宫娥应是争取。


rhythmic: 念奴娇
author: 吴儆
content:
延州积庆，到如今千载，芳传遗绪。
世袭簪缨来旧治，依约棠阴如故。
百里休声，三年遗爱，若迹高今古。
邑人尽道，郎君福过渠父。
州县岂久徒劳，汉家密令，须作三公去。
今入花城称寿处，他日荣归禁路。
黄贴天有，上尊名酒，押赐传天语。
朱颜绿鬓，腰黄绸蹙金缕。


rhythmic: 念奴娇
author: 吴儆
content:
相逢恨晚，人谁道、早有轻离轻折。
不是无情，都只为、离合因缘难测。
秋去云鸿，春深花絮，风雨随南北。
絮飞鸿散，问谁解舀得得。
君自举远高飞，知他此去、萍梗何时息。
雅阁幽窗欢笑处，回首翻成陈迹。
小楷缄题，细行针线，一一重收拾。
风花雪月，此生长是思忆。


rhythmic: 水调歌头
author: 陆游
content:
江左占形胜，最数古徐州。
连山如画，佳处缥渺著危楼。
鼓角临风悲壮，烽火连空明灭，往事忆孙刘。
千里曜戈甲，万灶宿貔貅。
露沾草，风落木，岁方秋。
使君宏放，谈笑洗尽古今愁。
不见襄阳登览，磨灭游人无数，遗恨黯难收。
叔子独千载，名与汉江流。


rhythmic: 满江红
author: 陆游
content:
危堞朱栏，登览处、一江秋色。
人正似、征鸿社燕，几番轻别。
缱绻难忘当日语，凄凉又作它乡客。
问鬓边、都有几多丝，真堪织。
杨柳院，秋千陌。
无限事，成虚掷。
如今何处也，梦魂难觅。
金鸭微温香缥渺，锦茵初展情萧瑟。
料也应、红泪伴秋霖，灯前滴。


rhythmic: 满江红
author: 陆游
content:
疏蕊幽香，禁不过、晚寒愁绝。
那更是、巴东江上，楚山千叠。
帽闲寻西路，鞭笑向南枝说。
恐使君、归去上銮坡，孤风月。
清镜里，悲华发。
山驿外，溪桥侧。
凄然回首处，凤凰城阙。
憔悴如今谁领略，飘零已是无颜色。
问行厨、何日唤宾僚，犹堪折。


rhythmic: 蓦山溪
author: 陆游
content:
元戎十乘，出次高唐馆。
归去旧行，更何人、齐飞霄汉。
瞿唐水落，惟是泪波深，催叠鼓，起牙樯，难锁长江断。
春深鳌禁，红日宫瓦暖。
何处望音尘，黯消魂、层城飞观。
人情见惯，不敢恨相忘，梅驿外，蓼滩边，只待除书看。


rhythmic: 蓦山溪
author: 陆游
content:
穷山孤垒，腊尽春初破。
寂寞掩空斋，好一个、无聊底我。
啸台龙岫，随分有云山，临浅濑，荫长松，闲据胡床坐。
三杯径醉，不觉纱巾堕。
画角唤人归，落梅村、篮舆夜过。
城门渐近，几点妓衣红，官驿外，酒垆前，也有闲灯火。


rhythmic: 水龙吟
author: 陆游
content:
樽前花底寻春处，堪叹心情全减。
一身萍寄，酒徒云散，佳人天远。
那更今年，瘴烟蛮雨，夜郎江畔。
漫倚楼横笛，临窗看镜，时挥涕、惊流转。
花落月明庭院。
悄无言、魂消肠断。
凭肩携手，当时曾效，画梁栖燕。
见说新来，网萦尘暗，舞衫歌扇。
料也羞憔悴，慵行芳径，怕啼莺见。


rhythmic: 沁园春
author: 陆游
content:
粉破梅梢，绿动萱丛，春意已深。
渐珠帘低卷，筇枝微步，冰开跃鲤，林暖鸣禽。
荔子扶疏，竹枝哀怨，浊酒一尊和泪斟。
凭栏久，叹山川冉冉，岁月。
当时岂料如今。
漫一事无成霜鬓侵。
看故人强半，沙堤黄阁，鱼悬带玉，貂映蝉金。
许国虽坚，朝天无路，万里凄凉谁寄音。
东风里，有灞桥烟柳，知我归心。


rhythmic: 沁园春
author: 陆游
content:
一别秦楼，转眼新春，又近放灯。
忆盈盈倩笑，纤纤柔握，玉香花语，雪暖酥凝。
念远愁肠，伤春病思，自怪平生殊未曾。
君知否，渐香消蜀锦，泪渍吴绫。
难求系日长绳。
况倦客飘零少旧朋。
但江郊雁起，渔村笛怨，寒委烬，孤砚生冰。
水绕山围，烟昏云惨，纵有高台常怯登。
消魂处，是鱼笺不到，兰梦无凭。


rhythmic: 沁园春
author: 陆游
content:
孤鹤归飞，再过辽天，换尽旧人。
念累累枯冢，茫茫梦境，王侯蝼蚁，毕竟成尘。
载酒园林，寻花巷陌，当日何曾轻负春。
流年改，叹围腰带剩，点鬓霜新。
交亲。
散落如云。
又岂料如今馀此身。
幸眼明身健，茶甘饭软，非惟我老，更有人贫。
躲尽危机，消残壮志，短艇湖中闲采莼。
吾何恨，有渔翁共醉，溪友为邻。


rhythmic: 真珠帘
author: 陆游
content:
山村水馆参差路。
感羁游、正似残春风絮。
掠地穿帘，知是竟归何处。
镜里新霜空自悯，问几时、鸾台鳌署。
迟暮。
谩凭高怀远，书空独语。
自古。
儒冠多误。
悔当年、早不扁舟归去。
醉下白苹洲，看夕阳鸥鹭。
菰菜鲈鱼都弃了，只换得、青衫尘土。


rhythmic: 安公子
author: 陆游
content:
风雨初经社。
子规声里春光谢。
最是无情，零落尽、蔷薇一架。
况我今年，憔悴幽窗下。
人尽怪、诗酒消声价。
向药炉经卷，忘却莺窗柳榭。
万事收心也。
粉痕犹在香罗帕。
恨月愁花，争信道、如今都罢。
空忆前身，便面章台马。


rhythmic: 玉胡蝶・玉蝴蝶
author: 陆游
content:
倦客平生行处，坠鞭京洛，解佩潇湘。ピ
此夕何年，来赋宋玉高唐。ピ
绣帘开、香尘乍起，莲步稳、银烛分行。ピ
暗端相。ピ
燕羞莺妒，蝶绕蜂忙。ピ
难忘。ピ
芳樽频劝，峭寒新退，玉漏犹长。ピ
几许幽情，只愁歌罢月侵廊。ピ
欲归时、司空笑问，微近处，丞相嗔狂。ピ


rhythmic: 苏武慢
author: 陆游
content:
澹霭空，轻阴清润，绮陌细尘初静。
平桥系马，画阁移舟，湖水倒空如镜。
掠岸飞花，傍檐新燕，都似学人无定。
叹连年戎帐，经春边垒，暗凋颜鬓。
空记忆、杜曲池台，新丰歌管，怎得故人音信。
羁怀易感，老伴无多，谈麈久闲犀柄。


rhythmic: 齐天乐
author: 陆游
content:
角残锺晚关山路，行人乍依孤店。
塞月征尘，鞭丝帽影，常把流年虚占。
藏鸦柳暗。
叹轻负莺花，谩劳书剑。
事往关情，悄然频动壮游念。
孤怀谁与强遣。
市垆沽酒，酒薄怎当愁酽。
倚瑟妍词，调铅妙笔，那写柔情芳艳。
征途自厌。
况烟敛芜痕，雨稀萍点。
最是眠时，枕寒门半掩。


rhythmic: 齐天乐
author: 陆游
content:
客中随处闲消闷，来寻啸台龙岫。
路敛春泥，山开翠雾，行乐年年依旧。
天工妙手。
放轻绿萱牙，淡黄杨柳。
笑问东君，为人能染鬓丝否。
西州催去近也，帽檐风软，且看市楼沽酒。
宛转巴歌，凄凉塞管，携客何妨频奏。
征尘暗袖。
漫禁得梅花，伴人疏瘦。
几日东归，画船平放溜。


rhythmic: 望梅
author: 陆游
content:
寿非金石。
恨天教老向，水程山驿。
似梦里、来到南柯，这些子光阴，更勘轻掷。
戍火边尘，又过了、一年春色。
叹名姬骏马，尽付杜陵，苑路豪客。
长绳漫劳系日。
看人间俯仰，俱是陈迹。
纵自倚、英气凌云，奈回尽鹏程，铩残鸾翮。


rhythmic: 洞庭春色・沁园春
author: 陆游
content:
壮岁文章，暮年勋业，自昔误人。
算英雄成败，轩裳得失，难如人意，空丧天真。
请看邯郸当日梦，待炊罢黄粱徐欠伸。
方知道，许多时富贵，何处关身。
人间定无可意，怎换得、玉丝莼。
且钓竿渔艇，笔床茶灶，闲听荷雨，一洗衣尘。


rhythmic: 绣停针
author: 陆游
content:
叹半纪，跨万里秦吴，顿觉衰谢。
回首行，英俊并游，咫尺玉堂金马。
气凌嵩华。
负壮略、纵横王霸。
梦经洛浦梁园，觉来泪流如泻。
山林定去也。
却自恐说著，少年时话。
静院焚香，闲倚素屏，今古总成虚假。
趁时婚嫁。


rhythmic: 双头莲
author: 陆游
content:
华鬓星星，惊壮志成虚，此身如寄。
萧条病骥。
向暗里。
消尽当年豪气。
梦断故国山川，隔重重烟水。
身万里。
旧社凋零，青门俊游谁记。
尽道锦里繁华，叹官闲昼永，柴荆添睡。
清愁自醉。
念此际。
付与何人心事。


rhythmic: 真珠帘
author: 陆游
content:
灯前月下嬉游处。
向笙歌、锦绣丛中相遇。
彼此知名，才见便论心素。
浅黛娇蝉风调别，最动人、时时偷顾。
归去。
想闲窗深院，调弦促柱。
乐府初翻新谱。
漫裁红点翠，闲题金缕。
燕子入帘时，又一番春暮。
侧帽燕脂坡下过，料也记、前年崔护。


rhythmic: 风流子
author: 陆游
content:
佳人多命薄，初心慕、德耀嫁梁鸿。
记绿窗睡起，静吟闲咏，句翻离合，格变玲珑。
更乘兴，素纨留戏墨，纤玉抚孤桐。
蟾滴夜寒，水浮微冻，凤笺春丽，花砑轻红。
人生谁能料，堪悲处、身落柳陌花丛。
空羡画堂鹦鹉，深闭金笼。


rhythmic: 双头莲
author: 陆游
content:
风卷征尘，堪叹处、青骢正摇金辔。
客襟贮泪。
漫万点如血，凭谁持寄。
伫想艳态幽情，压江南佳丽。
春正媚。
怎忍长亭，匆匆顿分连理。
目断淡日平芜，望烟浓树远，微茫如荠。
悲欢梦里。
奈倦客、又是关河千里。
最苦唱彻骊歌，重迟留无计。


rhythmic: 水龙吟
author: 陆游
content:
摩诃池上追游路，红绿参差春晚。
韶光妍媚，海棠如醉，桃花欲暖。
挑菜初闲，禁烟将近，一城丝管。
看金鞍争道，香车飞盖，争先占、新亭馆。
惆怅年华暗换。
黯销魂、雨收云散。
镜奁掩月，钗梁拆凤，秦筝斜雁。
身在天涯，乱山孤垒，危楼飞观。
叹春来只有，杨花和恨、向东风满。


rhythmic: 解连环
author: 陆游
content:
泪淹妆薄。
背东风伫立，柳绵池阁。
漫细字、书满芳笺，恨钗燕筝鸿，总难凭托。
风雨无情，又颠倒、绿苔红萼。
仗香醪破闷，怎禁夜阑，酒酲萧索。
刘郎已望故约。
奈重门静院，光景如昨。
尽做它、别有留心，便不念当时，雨意初著。


rhythmic: 祝英台近
author: 王
content:
柳烟浓，花露重，合是醉时候。
楼倚花梢，长记小垂手。
谁教钗燕轻分，镜鸾慵舞，是孤负、几番春昼。
自别後。
闻道花底花前，多是两眉皱。
又说新来，比似旧时瘦。
须知两意长存，相逢终有。
莫谩被、春光。


rhythmic: 声声慢
author: 姜特立
content:
云迷越岫，枫冷吴江，天香忽到人寰。
满额涂黄，别更一种施丹。
天教素秋独步，笑同时、霜菊秋兰。
最好处，向水阶月地，把酒相看。
应有骚人雅韵，将胆瓶筠管，簇向屏山。
野店云房，争待结屋中间。
无奈猖狂老子，架巢卧、风露清闲。
待早晚，约娥、同住广寒。


rhythmic: 满江红
author: 姜特立
content:
听说梅山，一邱内、深藏曲折。
过醒心桥下，水光清彻。
迤逦跻攀登翠岭，沈沈烟壑千峰列。
更小亭、风露逼华堂，荷香发。
歌声动，云横阕。
舞腰转，风回雪。
正良辰美景，众宾欢悦。
老子中间聊笑傲，酒行莫放觥筹歇。
愿此生、长似钓璜公，添华发。


rhythmic: 念奴娇
author: 姜特立
content:
宦途险，问急流勇退，几人闻早。
自别修门今正是，一纪生朝还到。
绿野风光，平泉草木，争似梅山好。
园林如画，芰荷香泛芳沼。
早晚玉节来临，君恩踵至，金印应如斗。
好是华堂开宴处，歌舞管弦声奏。
海上蟠桃，山中仙杏，共劝长生酒。
莫辞沈醉，年年此会依旧。


rhythmic: 满江红
author: 姜特立
content:
小小华堂，朱阑外、乱山如簇。
更云中仙掌，一峰高矗。
南极老人呈瑞处，丙丁躔次光相烛。
又谁知、堂上有闲人，无拘束。
宾朋至，须歌曲。
风月好，纷丝竹，都不管、世间是非荣辱。
屈指如今侪辈少，几人老後能知足。
问此身、何地寄生涯，唯松菊。


rhythmic: 满庭芳
author: 周必大
content:
天壤茫茫，人心殊观，未免因欠思馀。
太山邱垤，同载一方舆。
那更长沙下湿，祝融峰、才比吾庐。
秋风冷，攀缘汗浃，应叹苦区区。
登高，聊尔耳，何须蜡屐，谁暇膏车。
默存处，清都宛在须臾。
笑约乘鸾羽客，窥倒景、拊掌崎岖。
归来把，萸囊菊盏，一为洗泥涂。


rhythmic: 合宫歌
author: 周必大
content:
圣明朝，旷典乘秋举。
大飨本仁祖。
九室八牖四户。
敕躬齐戒格堪舆。
盛牲实俎。
并侑总稽古。
玉露乍肃天宇。
冰轮下照金铺。
燎烟嘘呼。
郁尊香，云门舞。
仿佛翔坐，灵心咸嘉娱。
众星俞美，光属照珠。
清晓御丹凤，湛恩遍浃率溥。
欢声雷动岳镇呼。
徐命法驾，万骑花盈路。
献胙慈极，寿同箕翼，事超唐虞。


rhythmic: 满江红
author: 范成大
content:
寒谷春生，熏叶气、玉筒吹谷。
新阳後、便占新岁，吉云清穆。
休把心情关乐裹，但逢节序添诗轴。
笑强颜、风物岂非痴，终非俗。
清昼永，佳眠熟。
门外事，何时足。
且团栾同社，笑歌相属。
著意调停云露酿，从头检举梅花曲。
纵不能、将醉作生涯，休拘束。


rhythmic: 满江红
author: 范成大
content:
竹里行厨，来问讯、诸侯宾老。
春满座、弹丝未遍，挥豪先了。
云避仁风收雨脚，日随和气薰林表。
向尊前、来访白髯公，衰何早。
志千里，功名兆。
光万丈，文章耀。
洗水壶胸次，月秋霜晓。
应念一堂尘网暗，故将百和香云绕。
算赏心、清话古来多，如今少。


rhythmic: 满江红
author: 范成大
content:
柳外轻雷，催几阵、雨丝飞急。
雷雨过、半川荷气，粉融香。
弄蕊攀条春一笑，从教水溅罗衣湿。
打梁州、箫鼓浪花中，跳鱼立。
山倒影，云千叠。
横浩荡，舟如叶。
有采菱清些，桃根双楫。
忘却天涯泊地，尊前不放闲愁人。
任碧筒、十丈卷金波，长鲸吸。


rhythmic: 满江红
author: 范成大
content:
罨画溪山，行欲遍、风蒲还举。
天渐远、水云初静，柁楼人语。
月色波光看不定，玉虹横卧金鳞舞。
看五湖、今夜只边舟，追千古。
怀往事，渔樵侣。
曾共醉，松江渚。
算今年依旧，一杯沧浦。
宇宙此身元是客，不须怅望家何许。
但中秋、时节好溪山，皆吾土。


rhythmic: 水调歌头
author: 范成大
content:
细数十年事，十处过中秋。
今年新梦，忽到黄鹤旧山头。
老子个中不浅，此会天教重见，今古一南楼。
星汉淡无色，玉镜独空浮。
敛秦烟，收楚雾，熨江流。
关河离合，南北依旧照清愁。
想见娥冷眼，应笑归来双鬓，空敞黑貂裘。
酾酒问蟾兔，肯去伴沧洲。


rhythmic: 水调歌头
author: 范成大
content:
万里汉家使，双节照清秋。
旧京行遍，中夜呼禹济黄流。
寥落桑榆西北，无限太行紫翠，相伴过芦沟。
岁晚客多病，风露冷貂裘。
对重九，须烂醉，莫牢愁。
黄花为我，一笑不管鬓霜羞。
袖里天书咫尺，眼底关河百二，歌罢此生浮。
惟有平安信，随雁到南州。


rhythmic: 念奴娇
author: 范成大
content:
双峰叠障，过天风海雨，无边空碧。
月姊年年应好在，玉阕琼宫愁寂。
谁唤痴云，一杯为尽，夜气寒无色。
碧城凝望，高楼飘渺西北。
肠断桂冷蟾孤，佳期如梦，又把阑干拍。
雾鬓风鬟相借问，浮世几回今夕。
圆缺晴阴，古今同恨，我更长为客。
婵娟明夜，尊前谁念南陌。


rhythmic: 念奴娇
author: 范成大
content:
十年旧事，醉京花蜀酒，万葩千萼。
一棹归来吴下看，俯仰心情今昨。
强倚雕阑，羞簪雪鬓，老恐花枝觉。
揩摹愁眼，雾中相对依约。
闻道家宴团栾，光风转夜，月傍西楼落。
打彻梁州春自远，不饮何时欢乐。
沾惹天香，留连国艳，莫散灯前酌。
袜尘生处，为君重赋河洛。


rhythmic: 念奴娇
author: 范成大
content:
吴波浮动，看中流翻月，半江金碧。
醉舞空明三万顷，不管娥愁寂。
指点琼楼，凭虚有路，鲸背横东极。
水云飘荡，阑干千丈无力。
家世回首沧洲，烟波渔钓，有鸱夷仙迹。
一笑闲身游物外，来访扁舟消息。
天上今宵，人间此地，我是风前客。
涛生残夜，鱼龙惊听横笛。


rhythmic: 念奴娇
author: 范成大
content:
水乡霜落，望西山一寸，修眉横碧。
南浦潮生帆影去，日落天青江白。
万里浮云，被风吹散，又被风吹积。
尊前歌罢，满空凝淡寒色。
人世会少离多，都来名利，似蝇头蝉翼。
赢得长亭车马路，千古羁愁如织。
我辈情锺，匆匆相见，一笑真难得。
明年谁健，梦魂飘荡南北。


rhythmic: 念奴娇
author: 范成大
content:
湖山如画，系孤篷柳岸，莫惊鱼鸟。
料峭春寒花未遍，先共疏梅索笑。
一梦三年，松风依旧，萝月何曾老。
邻家相问，这回真个归到。
绿鬓新点吴霜，尊前强健，不怕衰翁号。
赖有风流车马客，来觅香云花岛。
似我粗豪，不通姓字，只有银瓶倒。
奔名逐利，乱帆谁在天表。


rhythmic: 满江红
author: 范成大
content:
千古东流，声卷地、云涛如屋。
横浩渺、樯竿十丈，不胜帆腹。
夜雨翻江春浦涨，船头鼓急风初熟。
似当年、呼禹乱黄川，飞梭速。
击楫誓，空惊俗。
休拊髀，都生肉。
任炎天冰海，一杯相属。
荻笋蒌芽新入馔，弦凤吹能翻曲。
笑人间、何处似尊前，添银烛。


rhythmic: 水龙吟
author: 范成大
content:
仙翁家在丛霄，五云八景来尘表。
黄扉紫闼，化钧高妙，风霆挥扫。
漠北寒烟，峤南和气，笑谈都了。
自玉麟归去，金牛再款，却回首、人间少。
天与丹台旧籍，笑苍生、祝公难老。
春葩秋叶，喧寒易变，壶天长好。
物外新闻，凤歌鸾翥，龙蟠虎绕。
想如心高会，寒霜夜永，尽横参晓。


rhythmic: 满江红
author: 范成大
content:
山绕西湖，曾同泛、一篙春绿。
重会面、未温往事，先翻新曲。
劲柏乔松霜雪後，知心惟有孤生竹。
对荒园、犹解两高歌，空惊俗。
人更健，情逾熟。
樱共柳，冰和玉。
恐相逢如梦，夜阑添烛，别後书来空怅望，尊前酒到休拘束。
笑簟瓢、未足已能狂，那堪足。


rhythmic: 蓦山溪
author: 王质
content:
枯林荒陌，矮树敷鲜叶。
不见雅风标，十二分、山容野色。
因何嫩茁，舞动小旗枪，梅花後，杏花前，色味香三绝。
含光隐耀，尘土埋豪杰。
试看大粗疏，争知变、寒云飞雪。
休说休说，世只两名花，芍药相，牡丹王，未尽人间舌。


rhythmic: 满江红
author: 王质
content:
方丈维摩，蒙衲被、都齐不省。
空怅望、锦裘绣帽，玉珂金镫。
十月小春逢此日，一时胜事输公等。
问短衣、匹马射南山，何人肯。
山暮紫，峰如笋。
江寒碧，沙如粉。
望塞鸿杳杳，水遥天永。
饮罢不妨瓶屡卧，归来自有风吹醒。
试断桥、流水月明边，寻疏影。


rhythmic: 满江红
author: 王质
content:
整顿乾坤，恨无袖、回旋不足。
须付与、腰金叠赤，面槐参绿。
功业岂无人可了，英豪自有心相伏。
自孤窗、寒烛听经纶，常三复。
举大白，倾。
为公起，歌此曲。
曲中意惟有，斯贤堪属。
萱草喜除烦恼障，莲花妙享清凉福。
愿年年、团扇弄生绡，长如玉。


rhythmic: 满江红
author: 王质
content:
惨淡轻阴，都养就、朱朱白白。
最好是、梨花带雨，海棠映日。
暖雾烘成芳草色，娇风分与垂杨力。
听红边、翠杪啭清圆，曾相识。
春绪乱，还如织。
春梦断，还堪觅。
看青梅下有，游人啧啧。
爱酒正香须满泛，怜花太嫩休轻摘。
把领巾、收聚众香浓，凭风立。


rhythmic: 满江红
author: 王质
content:
生平铺，吹不起、轻风无力。
西江上、斗牛相射，水天一色。
二妙风流今代少，一时光价何时息。
更绛霄、白日下云，芙蓉客。
整飞驭，成得得。
寻前约、宽忆忆。
正云飞雨卷，旧红新碧。
茁茁抽长荷柄绿，毵毵吐净杨花白。
渐衣篝、香润入梅天，红绡湿。


rhythmic: 满江红
author: 王质
content:
莽莽云平，都不辨、近山远水。
尽徘徊、尚留波面，未归湾尾。
浪猛深深鸥抱稳，波寒缩缩鱼沈底。
恐狂风、颠雨岸多摧，舟难舣。
船篷重，拖不起。
蓑衣湿，森如洗。
想杖头未足，杯中无计。
渔网吹翻无把捉，钓竿冻断成抛弃。
到高歌、风静月明时，谁如你。


rhythmic: 满江红
author: 王质
content:
落尽斜阳，尚有些、断霞残影。
甚弯环、东溪西巷，南岩北岭。
行熟更教羊引著，睡浓却被鸦惊醒。
渐孤村、树暗颤山，霜风冷。
人世里，嫌他蠢。
牛背上，输他稳。
但芒鞋一，蓑衣一领。
五脏荒陂蔬荐口，双幽崦花漫顶。
虽云乌、月黑路蒙笼，何曾窘。


rhythmic: 满江红
author: 王质
content:
纸张梅花，有丛桂、又有修竹。
是何声、雪飘远渚，泉鸣幽谷。
红蓼白苹须拂袖，馀音尚带清香馥。
挽素娥青女、问飞琼，谁家曲。
韩退之，欧永叔。
惚兮恍，恍兮惚。
试侧耳，山常似黛，水常如玉。
颜子操中何足怨，醉翁徽外无人续。
正青天、明月上东南，芳时足。


rhythmic: 水调歌头
author: 王质
content:
江水去无极，无地有青天。
怒涛汹涌，卷浪成雪蔽长川。
一望扬州苍莽，隐见烟竿双矗，何处卷珠帘。
落日瓜洲渡，鸿鹭满风前。
古战场，皆白草，更苍烟。
清平犹有遗恨，久矣在江边。
北固山前三杰，遥想当年意气，づづ昵中原。
上马促归去，风堕接翩。


rhythmic: 水调歌头
author: 王质
content:
细数十年梦，十处过中秋。
今年清梦，还在黄鹤旧楼头。
老子个中不浅，此会天教重见，今古一南楼。
星汉淡无色，玉锦倚空浮。
带秦烟，萦楚雾，熨江流。
关河离合南北，依旧照清愁。
想见娥冷笑，笑我归来霜鬓，空敝黑貂裘。
把酒问清影，肯去伴沧洲。


rhythmic: 水调歌头
author: 王质
content:
晚嶂倚斜日，秋树战悲风。
一泓绀紫澄碧，中有睡蛟龙。
散作清溪明玉，激上长松流水，雨电乱寒空。
抛却红尘袂，飞入妙光宫。
佛国大，天溥博，地含洪。
空岩乱壑递响，珠影动金容。
万古碧潭空界，一点青霄明月，涝漉总无功。
云散殿突兀，风动铎丁东。


rhythmic: 水调歌头
author: 王质
content:
草蔓已多露，松竹总含风。
群山左顾右盼，如虎更如龙。
时见渔灯三两，知在谁家浦溆，星斗烂垂空。
万有付一扫，人世等天宫。
秋萧瑟，林脱叶，水归洪。
江湖飘泊鸿雁，洲渚肯相容。
要使群生安堵，不听三更吠犬，此则是奇功。
一任画麟阁，吾自老墙东。


rhythmic: 水调歌头
author: 王质
content:
云在空碧，天宇共高明。
重阳易得风雨，今日不胜晴。
天为两朝元老，付与四时佳节，不动一丝尘。
香霭洗金戟，飞雾洒霓旌。
山鸣叶，江动石，总欢声。
剑关玉垒千载，谁见此升平。
细看尊前万蕊，相映眉间一点，黄气郁。
江汉下淮海，都赖一长城。


rhythmic: 水调歌头
author: 王质
content:
花上插苍碧，花下走清湍。
浓霜深覆残雪，更有月相参。
似我竹溪茅屋，欲晓未明天气，扶杖绕篱看。
秦楚五千里，何处是江南。
饶风下，人不断，马相连。
颇尝见有此客，相属意。
欲为横吹出塞，无处可寻羌管，短策叩征鞍。
策断征鞍裂，惊坠玉毵毵。


rhythmic: 水调歌头
author: 王质
content:
淮海一星出，分野到梁州。
玉京群帝朝斗，公在列仙流。
尽扫枪格泽，高拱紫微太乙，霞佩拂红。
非雾非烟里，永侍绀云裘。
日南至，月既望，寿君侯。
梅花满眼，一朵聊当一千秋。
半夜玉堂承诏，翼旦路朝宣册，归去作班头。
风静瞿塘峡，安稳放行舟。


rhythmic: 水调歌头
author: 王质
content:
河汉湛秋碧，玉露嗳瑶空。
太清仙子，飘渺飞佩响玲珑。
暂驭青鸾紫凤，来玩十洲三岛，旌旆卷芙蓉。
身在大江表，名系绛霄宫。
两仙客，歌驻月，舞迥风。
宝薰轻度帘幕，香雾结重重。
已觉长安近日，会看此星朝斗，千载庆云龙。
翠霭彤烟里，长侍衮衣红。


rhythmic: 倦寻芳
author: 王质
content:
冰壶秋月，去了潘郎，传到梁老。
骑马乘船，麾斥五湖三岛。
任捎云，兼拂日，拽蛟龙、鳞鬣都推倒。
厢尘中，分付高人胜士，把云烟扫。
乾坤巧。
自苍筠无汗，乌锥无刃，此为至宝。
第一君门通表。
书囊谏草。


rhythmic: 真珠帘
author: 王质
content:
翠虬夭矫拿苍玉。
飞来到、吾庐溪湾山麓。
一笑忽相逢，更解包投宿。
北池之畔西墙曲，与主人、呼青吸绿。
恨我，无天寒翠袖，共倚修竹。
每遇飞雪萧萧，更惊风槭槭，清标可掬。
更与月同来，无半点尘俗。
冬有寒梅闲相伴，春亦有、幽兰相逐。


rhythmic: 沁园春
author: 王质
content:
二百年间，十二时中，悲欢往来。
但盖头一把，容身方丈，无多缘饰，莫遣尘埃。
屈曲成幽，萧条生净，野草闲花都妙哉。
家无力，虽然咫尺，强作萦回。
竹斋。
向背松斋。
须次第、春兰秋菊开。
在竹篱虚处，密栽甘橘，荆桥斜畔，疏种香梅。
山芋羹，地黄酿粥，冬後春前皆可栽。
门通水，荷汀蓼渚，足可徘徊。


rhythmic: 无月不登楼
author: 王质
content:
池塘生春草，梦中共、水仙相识。
细拨冰绡，低沈玉骨，搅动一池寒碧。
吹尽杨花，糁毡消白。
却有青钱，点点如积。
渐成翠、亭亭如立。
汉女江妃入奁室。
掰破靓妆拥出。
夜月明前，夕阳後，清妙世间标格。
中贮琼瑶汁。
才嚼破、露飞霜泣。


rhythmic: 别素质・忆瑶姬
author: 王质
content:
一个茅奄，三间七架。
两畔更添两厦。
倒坐双亭平分，扶阑两下。
门前数十丘。
塍外更百十株桑柘。
一溪活水长流，馀波及、蔬畦菜把。
便是招提与兰若。
时钞疏乡园，看经村社。
随分斗米相酬，环钱相谢。
便阕少亦堪借借。


rhythmic: 笛家弄・笛家
author: 王质
content:
凌乱败荷，既似沙莞，又如淝水。
颠倒旌旗都靡。
馀花谢，又似乌江，骓兮不逝。
虞兮奈尔。
凋柳萧骚，又如轵道，故老何颜对。
因缘断。
时节转。
自然如彼。
自然如此。
水边沙际。
芦花摇曳。
唤住行人，蓼花妩媚。
引翻游子。
又似江都酣夜延秋，建业望仙结绮。
月下心飞，风前骨醉。
共苹花得意。


rhythmic: 念奴娇
author: 沈瀛
content:
郊原浩荡，正夺目花光，动人春色。
白下长干佳丽最，寒食嬉游人物。
雾卷香轮，风嘶宝骑，云表歌声遏。
归来灯火，不知斗柄西揭。
六代当日繁华，幕天席地，醉拍江流窄。
游女人人争唱道，缓缓踏青阡陌。
乐事何穷，赏心无限，惟惜年光迫。
须臾聚散，人生真信如客。


rhythmic: 念奴娇
author: 沈瀛
content:
梧桐响雨，忆空江寒浪，渔舟冲雪。
横卧云峰千叠嶂，风旆槽香新压。
网跃银刀，纶收钩线，倚棹清歌发。
征鸿嘹亮，助予闲奏音节。
天上桂子阴成，月中香旧，几度人间别。
玉斧匣中常夜吼，可惜光阴虚设。
唤下云梯，直攀金户，打透重门铁。
娥念旧，料应重许人折。


rhythmic: 念奴娇
author: 沈瀛
content:
春来腊去，一番新风景，为君开设。
试忆前时花雨坠，只少梅花清绝。
两个难逢，一分才欠，巧杀终如拙。
玉梅人唤，雪儿来对时节。
应更付属楼头，丁宁笛伴，莫把声声彻。
玉女行春娇渡马，休是鹊桥轻别。
对我三人，与君一醉，醉了樽重设。
清歌未放，更须天上呼月。


rhythmic: 念奴娇
author: 沈瀛
content:
赏心佳处，登临地、千古人人都说。
何况江天来雪望，添得十分奇绝。
倚遍栏干，下窥寒镜，照我容颜拙。
举头惊笑，问今天是何节。
天外矗矗琼山，溶溶银海，上下光相接。
年去岁来频览为，何事今朝浑别。
坐蹴云茵，横牵绡幕，玉女来铺设。
公馀多暇，正堪同此风月。


rhythmic: 念奴娇
author: 沈瀛
content:
阳春布暖，又还见、光景如梭催逼。
帝里皇都人共道，好个前时春色。
默默暗沈，含颦不语，此意谁人识。
何如索笑，放开说尽端的。
须信漏泄风光，百花头上，报一枝消息。
多少园林应次第，迤逦排红骈白。
金鼎芳滋，玉堂璀璨，趁取佳时节。
东君归後，绿阴依旧南陌。


rhythmic: 念奴娇
author: 沈瀛
content:
万般照破，无一点闲愁，萦系心目。
种柳栽花园数亩，不觉吾庐幽独。
闲上高台，溪光山色，一洗襟尘俗。
小庵深处，萧然无限修竹。
尽日闭却柴门，故人相问，扣户来车毂。
相对围棋看胜负，更听弹琴一曲。
尔汝忘形，高谈剧论，莫遣人来促。
村歌社舞，为予倒尽千斛。


rhythmic: 念奴娇
author: 沈瀛
content:
光阴转毂，况生死事大，无常迅速。
学道参禅、要识取，自家本来面目。
闹里提撕，静中打坐，闲看传灯录。
话头记取，要须生处教熟。
一日十二时中，莫教间断，念念来相续。
唤作竹蓖还则背，不唤竹蓖则触。
斩却猫儿，问他狗子，更去参尊宿。
忽然瞥地，碧潭冷浸寒玉。


rhythmic: 满江红
author: 沈瀛
content:
姑孰名邦，黄山畔、古台巍立。
秋渐老、重阳天气，郊原澄碧。
隐隐西州增远望，长江一带平如席。
怅英雄、千古到如今，空遗迹。
吴太守，文章伯。
寻胜事，酬佳节。
拥笙歌千骑，遍游南陌。
襟带江城当一面，折冲千里无强敌。
更行看、击楫溯中流，妖氛息。


rhythmic: 满江红
author: 沈瀛
content:
半世飘蓬，今何幸、得归乡曲。
却还似、重来燕子，认巢新屋。
好是秋晴风日美，饭香云子炊如玉。
念蟹螯、满把欲黄时，笋新绿。
仍更有，初开菊。
何妨更，重添竹。
与此君相对，且无荣辱。
待得吾庐三径就，此生素愿都齐足。
任三竿、红日上檐梢，眠方熟。


rhythmic: 水调歌头
author: 沈瀛
content:
潇洒云中鹤，容与水边鸥。
缑山仙客，飘然曾约此中留。
更有骑鲸公子，相与翱翔八极，凛凛气横秋。
明月楼头宴，樽俎好诗流。
思往事，增逸兴，唤仙舟。
谁能拘束，尘埃堆里蹙昏眸。
拟附星槎直上，十二玉京绛阕，高处且嬉游。
回首视人世，天地一沙舟。


rhythmic: 水调歌头
author: 沈瀛
content:
岁月如奔箭，屈指又中秋。
去年江上行役，常动故乡愁。
容与碧云亭畔，极目江山千里，隐隐是西州。
日暮天容敛，鸥雁下汀洲。
迥故棹，寻旧里，解客裘。
功名前定，时到安得为淹留。
幸有青编万轴，且又日长无事，莫恁做闲忧。
花下常携酒，明月好登楼。


rhythmic: 水调歌头
author: 沈瀛
content:
门外可罗雀，长者肯来寻。
留君且住，听我一曲楚狂吟。
枉了闲烦闲恼，莫管闲非闲是，说甚古和今。
但看镜中影，双鬓已星星。
人生世，多聚散，似浮萍。
适然相会，须索有酒且同倾。
说到人情真处，引入无何境界，惟酒是知音。
况有好风月，相对且频斟。


rhythmic: 满庭芳
author: 沈瀛
content:
画戟霜匀，谯门风动，满城和气氤氲。
一年好事，今朝属东君。
歌管欢迎五马，金章烂、华毂朱轮。
班春了，归来燕寝，香重烛花轻。
盈盈。
春酒暖，金幡彩胜，霞袂云旌。
算重重佳庆，都聚今辰。
且听雪儿歌罢，称寿处、兰玉诜诜。
新春暖，貂蝉象服，同日感皇恩。


rhythmic: 满庭芳
author: 沈瀛
content:
春琐琼台，花藏瑶圃，彩云片片来归。
任城仙子，玉芨镇长移。
时会三元金母，云奏、天上佳期。
嬉游处，飘然侍女，玉佩紫霞衣。
芙蓉帔欲去，鸾音鹤驭，洞府应迷。
向人间挥手，留语人知。
此去何须怅望，蓬莱水、弹指依稀。
还知否，刘安未老，仙籍有津涯。


rhythmic: 满庭芳
author: 沈瀛
content:
裘带功名，裤襦歌颂，世间谁似公贤。
去年江上，谈笑息狼烟。
多少宜民事了，芹宫内、华屋修椽。
邦人爱，频频借寇，飞诏下甘泉。
开筵。
春昼永，朱颜相对，三凤齐肩。
正鸾鸣丹桂，凤映红莲。
人道名驹千里，他年事、能继青毡。
休辞醉，三槐影里，岁岁捧金船。


rhythmic: 满庭芳
author: 沈瀛
content:
柳外山光，林间塔影，一溪横泻清流。
四围洲渚，绿叶泼如油。
荷盖亭亭照水，红蓼岸、芦荻萧飕。
乘闲兴，溪云亭畔，终日看莲游。
修篁栽欲遍，青松相映，两径成丘。
种桃杏，随时亦弄春柔。
此是先生活计，高卧处、无喜无忧。
门前事，人来问我，回首但摇头。


rhythmic: 野庵曲
author: 沈瀛
content:
野叟最昏迷。
叹世间、光阴奔走如驰。
逢这闲时。
忽寻忖、一生里事都非。
从头到尾。
都改了、重立根基。
枕上披衣。
浑无寐。
时时摩挲行气。
才睡起。
避户扉。
一炷清香，烟气霏霏。
膜拜更归依。
冥心坐、看经念佛行持。
消除秽恶，光洒洒、禅律威仪。
佛力慈悲。
愿今世。
永没冤债相随。
食将惭愧。
才饭了、一枕茶香美。
迟迟日长，觅伴相对围棋。
安排势子。
相望相窥。
闭心机。
输赢成败，却似人居世。
跳脱去、唤方帽杖黎。
为伴侣、小桥那边一奄儿。
登高望远输情思。
叹物荣物枯，节换时移。
春到园中，见寒梅同春雪乱飞。
冷艳冰肌。
须臾李杏开遍，一日芳菲。
和风骀荡，两岸细柳拈金丝。
清明时候，景物尤韶媚。
春事退。
叹万红狼籍飞满堤。
水平池。
风到卷涟漪。
荷花一望如霞绮。
对好些景物，敌去炎威。
秋景凄凄。
长空明月正扬辉。
蒹葭岸、浮云侧畔坐钓矾。
正桂花香喷鼻。
黄花满眼，风劲霜坠。
做寒来天气。
秋光老、草木一齐似洗。
独修篁径，青松路，残岁方知。
日将斜，园里缓行归。
听流水。
明窗净几。
调数徽。
到妙处、古曲幽闲韵渐稀。
徐徐弹了融心意。
忽然惊起。
外时闻车履。
故人来相对。
瓮浮蚁。
草草杯盘灯正辉。
漏声迟。
浮飞觞，言渐嘻嘻。
轩渠一笑，高歌野奄新唱、劝些儿。
人听村歌，一霎时、好娱戏。
休笑颠狂，也是大奇。
能赶气闷忧悲。
自然沈醉。
客都去後，睡地。
一枕华胥惊又起。
晓鸡啼。
重起着衣。
心火烧脐。
龙行虎驰。
依前喱喱。
从头到尾今如此。


rhythmic: 风入松
author: 沈瀛
content:
金榜初登。
绮楼朱楼对娉婷。
软红尘、有人相等。
归来寝立功名。
油盖拥著一书生。
开宴处、笙歌频奏声。
眼前光景。
人生如意享欢荣。
得酒娱情。
没事汉、清闲人。
任自由、毁誉利害不上心。
恣闲吟。
登山玩水且闲行。
来主他、风华雪月盟。
相逢道友，握手闲语百事真。
得酒忘情。


rhythmic: 归去来兮引・归去来兮
author: 杨万里
content:
侬家贫甚诉长饥。
幼稚满庭闱。
正坐瓶无储粟，漫求为吏东西。
偶然彭泽近邻圻。
公秫滑流匙。
葛巾劝我求为酒，黄菊怨、冷落东篱。
五斗折腰，谁能许事，归去来兮。
老圃半榛茨。
山田欲蒺藜。
念心为形役又奚悲。
独惆怅前迷。
不谏後方追。
觉今来是了，觉昨来非。
扁舟轻扬破朝霏。
风细漫吹衣。
试问征夫前路，晨光小，恨熹微。
乃瞻衡宇载奔弛。
迎候满荆扉。
已荒三径存松菊，喜诸幼、入室相携。
有酒盈尊，引觞自酌，庭树遣颜怡。
容膝易安栖。
南窗寄傲睨。
更小园日涉趣尤奇。
尽虽设柴门，长是闭斜晖。
纵遐观矫首，短策扶持。
浮云出岫岂心思。
鸟倦亦归飞。
翳翳流光将入，孤松抚处凄其。
息交绝友堑山溪。
世与我相违。
驾言复出何求者，旷千载、今欲从谁。
亲戚笑谈，琴书觞咏，莫遣俗人知。
邂逅又春熙。
农人欲载。
告西畴有事要耘耔。
容老子舟车，取意任委蛇。
历崎岖窈窕，丘壑随宜。
欣欣花木向荣滋。
泉水始流澌。
万物得时如许，此生休笑吾衰。
寓形宇内几何时。
岂问去留为。
委心任运无多虑，顾皇皇、将欲何之。
大化中间，乘流归尽，喜惧莫随伊。
富贵本危机。
云乡不可期。
趁良辰、孤往恣游嬉。


rhythmic: 念奴娇
author: 杨万里
content:
老夫归去，有三径、足可长拖衫袖。
一道官衔清彻骨，别有监临主守。
主守清风，监临明月，兼管栽花柳。
登山临水，作诗三首两首。
休说白日升天，莫夸金印，斗大悬双肘。
且说庐陵传盛事，三个闲人眉寿。
拣罢军员，归农押录，致政诚斋叟。
只愁醉杀，螺江门外私酒。


rhythmic: 水调歌头
author: 杨万里
content:
玉树映阶秀，玉节逐年新。
年年九月，好为阿母作生辰。
涧底蒲芽九节，海底银涛万顷，酿作一杯春。
泛以东篱菊，寿以漆园椿。
对西风，吹鬓雪，炷香云。
郎君入奏，又迎珠入修门。
看即金花紫诰，并举莆常两国，册命太夫人。
三点台星上，一点老人星。


rhythmic: 水调歌头
author: 陈居仁
content:
重过钓台路，风物故依然。
羊裘轩上，俯临清面孱颜。
仰见先生风节，更有两公名德，冰雪照人寒。
龙野方驰逐，鸿翼自孤骞。
酹壶觞，追往昔，笑华颠。
别来三纪，推排曾戴侍臣冠。
惭愧君恩难答，聊复守符重绾，敢叹客途艰。
少报期年政，行泛五湖船。


rhythmic: 满庭芳
author: 李洪
content:
香满千岩，芳传丛桂，小山曾咏幽菲。
仙姿冷淡，不奈此香奇。
翠葆层层障日，深爱惜、早被风吹。
秋英嫩，夜来露，月底半离披。
谁知。
清品贵，带装金粟，韵透文犀。
与降真为侣，罗袖相宜。
宝鸭休薰百濯，清芬在、常惹人衣。
娥约，广寒宫殿，留折最高枝。


rhythmic: 满江红
author: 李洪
content:
梅雨成霖，倦永昼、暑行岩曲。
爱云梢翠樾，枕溪蓬屋。
轻木凌波冲卷雪，飞泉奔壑呜哀玉。
羡渔翁、终岁老烟波，披蓑绿。
嗟客宦，荒松菊。
颓壮志，青编竹。
更长年谙尽，是非荣辱。
钟鼎无心时节异，山林有味簟瓢足。
感故人、於此赋归欤，思之熟。


rhythmic: 念奴娇
author: 李洪
content:
丽谯吹角，渐疏星明澹，帘筛残月。
袅袅霜飙欺翠袖，飞下一庭香雪。
半面妆新，回风舞困，此况真奇绝。
桄榔林里，苏仙偏感华发。
休怨时暂飘零，玉堂清梦，不惹闲蜂蝶。
好似王家从竹畔，乘兴山阴时节。
剪水无情，阆风归去，忍使芳心歇。
和羹有待，恁时身到天阕。


rhythmic: 满江红
author: 李漳
content:
雨歇前林，薰风度、琴声清淑。
绮窗迥、张眉初扫，弄弦鸣玉。
三叠瑶池仙侣宴，九江鹤唳清江曲。
政伯鸾、此日梦维熊，祥烟馥。
金徽外，音时续。
雕筵上，听难足。
且相将一醉，满倾。
共祝遐龄何所似，水流不尽高山矗。
算未应、归去抱琴书，云间宿。


rhythmic: 水调歌头
author: 李泳
content:
危楼云雨上，其下水扶天。
群山四合，飞动寒翠落檐前。
尽是秋清栏槛，一笑波翻涛怒，雪阵卷苍烟。
炎暑去无迹，清驶久翩翩。
夜将阑，人欲静，月初圆。
素娥弄影，光射空际绿婵娟。
不用濯缨垂钓，唤取龙宫仙驾，耕此万琼田。
横笛望中起，吾意已超然。


rhythmic: 贺新郎
author: 李泳
content:
门掩长安道。
卷重帘、垂杨散暑，嫩凉生早。
午梦惊回庭阴翠，蝶舞莺吟未了。
政露冷、芙蓉池沼。
金雁尘昏么弦断，理馀音、尚想腰支袅。
欢渐远，思还绕。
临皋望极苍江渺。
晚潮平、湘烟万顷，断虹残照。
彩舫凌波分飞後，别浦菱花自老。
问锦鲤、何时重到。
楼迥层城看不见，对潇潇、暮雨怜芳草。
幽恨阔、楚天杳。


rhythmic: 满庭芳
author: 李
content:
麦秀连云，桑枝重绿，史君佳政流传。
凤衔丹诏，来自九重天。
千里欢腾祖帐，棠阴外、多少攀辕。
津亭路，如五鼓，难驻邓侯船。
光华，家世事，门中列戟，圯上遗编。
况建炎勋业，图画凌烟。
此去朝端济美，看平步、两两台躔。
须知道，中兴盛治，主圣赖臣贤。


rhythmic: 满庭芳
author: 李
content:
油幕新开，旄前导，暂归梓里舂容。
致身槐府，功在鼎中。
慨想东山故侣，烟霞外，久阔仙踪。
今何幸，相逢吐握，谈笑一尊同。
德星，占瑞处，旌髦五马，衮绣三公。
对渭川遗老，绛县仙翁。
厚意杯传绀玉，那堪更，篚实囊红。
拼沈醉，今宵盛事，复见古人风。


rhythmic: 满江红
author: 朱熹
content:
秀野诗翁，念故山、十年乖隔。
聊命驾、朱门旧隐，绿槐新陌。
好雨初晴仍半暖，金玉开瑶席。
更流传、丽藻借江天，留春色。
过里社、将儿侄。
谈往事，悲陈迹。
喜尊前现在，镜中如昔。
两鬓全期烟树绿，方瞳好映寒潭碧。
但一年、一度一归来，欢何极。


rhythmic: 水调歌头
author: 朱熹
content:
富贵有馀乐，贫贱不堪忧。
谁知天路幽险，倚伏互相酬。
请看东门黄犬，更听华亭清唳，千古恨难收。
何似鸱夷子，散发弄扁舟。
鸱夷子，成霸业，有馀谋。
致身千乘卿相，归把钓渔钩。
春画五湖烟浪，秋夜一天云月，此外尽悠悠。
永弃人间事，吾道付沧洲。


rhythmic: 水调歌头
author: 朱熹
content:
长记与君别，丹凤九重城。
归来故里，愁思怅望渺难平。
今夕不知何夕，得共寒潭烟艇，一笑俯空明。
有酒径须醉，无事莫关情。
寻梅去，疏竹外，一枝横。
与君吟弄风月，端不负平生。
何处车尘不到，有个江天如许，争肯换浮名。
只恐买山隐，却要炼丹成。


rhythmic: 水调歌头
author: 朱熹
content:
江水浸云影，鸿雁欲南飞。
携壶结客，何处空翠渺烟霏。
尘世难逢一笑，况有紫萸黄菊，堪插满头归。
风景今朝是，身世昔人非。
酬佳节，须酩酊，莫相违。
人生如寄，何事辛苦怨斜晖。
无尽今来古往，多少春花秋月，那更有危机。
与问牛山客，何必独沾衣。


rhythmic: 念奴娇
author: 朱熹
content:
临风一笑，问群芳谁是，真香纯白。
独立无朋，算只有、姑射山头仙客。
绝艳谁怜，真心自保，邈与尘缘隔。
天然殊胜，不关风露冰雪。
应笑俗李粗桃，无言翻引得，狂蜂轻蝶。
争似黄昏闲弄影，清浅一溪霜月。
画角吹残，瑶台梦断，直下成休歇。
绿阴青子，莫教容易波折。


rhythmic: 水调歌头
author: 朱熹
content:
雪月两相映，水石互悲鸣。
不知岩上枯木，今夜若为情。
应见尘中胶扰。
便道山间空旷，与麽了平生。
与麽平生了，□水不流行。
起披衣，瞻碧汉，露华清。
寥寥千载，此事本分明。
若向乾坤识易，便信行藏无间，处处总圆成。
记取渊冰语，莫错定盘星。


rhythmic: 水调歌头
author: 朱熹
content:
不见严夫子，寂莫富春山。
空馀千丈危石，高插暮云端。
想象羊裘披了，一笑两忘身世，来把钓鱼竿。
不似林间翮，飞倦始知还。
中兴主，功业就，鬓毛斑。
驰驱一世豪杰，相与济时艰。
独委狂奴心事，不羡痴儿鼎足，放去任疏顽。
爽气动心斗，千古照林峦。


rhythmic: 满江红
author: 晦庵
content:
胶扰劳生，待足後、何时是足。
据见定、随家丰俭，便堪龟缩。
得意浓时休进步，须知世事多翻覆。
漫教人、白了少年头，徒碌碌。
谁不爱，黄金屋。
谁不羡，千锺禄。
奈五行不是，这般题目。
枉费心神空计较，儿孙自有儿孙福。
也不须、采药访神仙，惟寡欲。


rhythmic: 五福降中天
author: 沈端节
content:
月胧烟澹霜蹊滑，孤宿暮林荒驿。
绕树微吟，巡檐索笑，自分平生相得。
冰池半释。
正节物惊心，泪痕沾臆。
流水溅溅，照影古寺满春色。
沈叹今年未识。
暗香微动处，人□初寂。
酷爱芳姿，最怜幽韵，来款禅房深密。
他时恨□。


rhythmic: 喜迁莺
author: 沈端节
content:
暮云千里。
正小雨乍晴，霜风初起。
芦荻江边，月昏人静，独自小船儿里。
消魂几声新雁，合造愁人天气。
怎奈何，少年时光景，一成抛弃。
回首空肠断，尺素未传，应是无双鲤。
闷酒孤斟，半醺还醒，乾净不如不醉。
有得恁多烦恼，直是没些如意。
受尽也，待今回厮见，从头说似。


rhythmic: 念奴娇
author: 沈端节
content:
灯宵渐近，更兵尘初息，韶华偏早。
太守风流张宴乐，不管江城寒峭。
发底蜂儿，钗头梅蕊，一一夸新巧。
笙歌鼎沸，万人争看标表。
应记革履雍容，天香满袖，侍宴游三岛。
圣主中兴思用旧，尊礼先朝元老。
烛赐金莲，柑传罗帕，行即趋严道。
深杯休诉，任教银漏催晓。


rhythmic: 念奴娇
author: 沈端节
content:
重阳恁好，正秋清天色，水容如泻。
野阔风高香雾满，采菊无人同把。
堪笑渊明，蓬头曳杖，吟赏东篱下。
孤风远韵，至今犹作佳话。
争似太守才贤，慈祥恺悌，赋政多闲暇。
千里江山供胜践，尊俎延登儒雅。
只恐相将，吹花春宴，不许斯民借。
花嘲便坐，尚怀方外司马。


rhythmic: 洞仙歌
author: 沈端节
content:
雪肌花貌，见了千千万。
眼去眉来几曾管。
被今回打住，没□施程，□捺地，却悔看承较晚。
琴心传密意，唯有相知，失笑他满恁撩乱。
抖下俏和娇，掩翠凌红，真个是、从前可见。
据入马牢笼怎乾休，但拈取真诚，试教人看。


rhythmic: 洞仙歌
author: 沈端节
content:
夜来惊怪，冷逼流苏帐。
梦破初闻打窗响。
向晓开帘，凌乱千里寒光，清兴发，鹤氅谁同纵赏。
江南春意动，梅竹潜通，醉帽冲风自来往。
慨念故人疏，便理扁舟，须信道、吾曹清旷。
待石鼎煎茶洗馀醺，更依旧归来，浅斟低唱。


rhythmic: 洞仙歌
author: 沈端节
content:
重阳近也，渐秋光凄劲。
宿雨初收好风景。
正干戈耆定，禾黍丰登，人意乐，歌舞贤侯美政。
醉翁游历处，胜概依然，木落淮南见山影。
有客共登临，醉里疏狂，乌帽、从嘲雪鬓。
但目送孤鸿傍危栏，笑问道，黄花似谁风韵。


rhythmic: 薄幸
author: 沈端节
content:
桂轮香满。
送寒色、轻风剪剪。
又还是、幽窗人静，梅影参差初转。
念少年孤负芳音，多时不见文君面。
漫快泻琼舟，浓熏宝鸭，终是心情差懒。
谩就枕，浑无寐，□听彻、天边飞雁。
闲愁消万缕，如何消遣。
绣衾□忆鸳鸯暖。
细思量、遍倚屏山，挑尽琴心，谁识相思怨。
休文瘦损，陡觉频移带眼。


rhythmic: 满庭芳
author: 沈端节
content:
雾薄阴轻，林深烟暖，海棠特地开迟。
光风绝艳，独自殿芳时。
须信东君注意，花神会、别有看持。
群英外，嫣然一笑，富贵出添姿。
日长，春睡足，粉香扑扑，酒晕微微。
明皇当日，称许最相宜。
妃子扶来半醉，宫妆淡、不扫蛾眉，偏怜处，流莺惊绕，金弹拂丛飞。


rhythmic: 喜迁莺
author: 沈端节
content:
冰池轻皱。
喜寒律乍回，微阳初透。
岁晚云黄，日晴烟暖，昼刻暗添宫漏。
山色岸容都变，春意欲传官柳。
最好处，正酥融粉薄，一枝梅瘦。
行乐，春渐近，景胜欢长，幼眇丝簧奏。
鸣玉行，退朝花院，犹有御香沾袖。
试问西邻虽富，何似东皋依旧。
趁未老，便优游林壑，围棋把酒。


rhythmic: 念奴娇
author: 沈端节
content:
嫩凉清晓，淡秋容、横写鲛绡十幅。
山水光中参意味，不管人间荣辱。
藜杖棕鞋，纶巾鹤氅，宾主俱遗俗。
倚阑舒啸，一樽花下相属。
云际有药千年，琼瑶争秀发，龙蛇新。
富贵功名元自有，且乐无穷真福。
莲社风流，醉乡跌宕，时奏长生曲。
月娥同听，好风徐韵松竹。


rhythmic: 念奴娇
author: 沈端节
content:
洛妃汉女，护春寒、不惜鲛绡重叠。
拾翠江边烟澹澹，交影参差胧月。
秦虢相将，英娥接武，同宴瑶池雪。
层冰连璧，个中谁敢优劣。
著意晕纷饶酥，韵多香剩，都与群花别。
娟秀敷腴索笑处，玉脸微生娇靥。
羞损南枝，映翻绿萼，不数黄千叶。
形容不尽，细看一倍清绝。


rhythmic: 念奴娇
author: 沈端节
content:
湖山照影，正日长娇困，不烦匀扫。
絮满长洲春澹沲，开遍吴宫花草。
嫩绿葱葱，轻红簌簌，渐觉枝头少。
馀芳难并，破愁惟有馨。
应是留得东君，海棠方待折，玉环娇小。
雾薄阴轻初睡足，宝幄画屏香袅。
醉态天真，半羞微敛，未肯都开了。
嫣然一笑，此时风度尤好。


rhythmic: 念奴娇
author: 沈端节
content:
寻幽览胜，凭危栏、极目风烟平楚。
自笑飘零惊岁晚，欲挂衣冠神武。
芳甸时巡，醉乡日化，庭实名花旅。
阆风蓬顶，自来不见烽戍。
宴罢玉宇琼楼，醉中都忘却，瑶池归路。
俯瞰尘寰千万落，渺渺峰端栖雾。
群玉图书，广寒宫殿，一一经行处。
相羊物外，旷怀高视千古。


rhythmic: 六州歌头
author: 张孝祥
content:
长怀望断，关塞莽然平。
征尘暗，霜风劲，悄边声。
黯销凝。
追想当年事，殆天数，非人力，洙泗上，弦歌地，亦膻腥。
隔水毡乡，落日牛羊下，区脱纵横。
看名王宵猎，骑火一川明。
笳鼓悲鸣。
遣人惊。
念腰间箭，匣中剑，空埃蠹，竟何成。
时易失，心徒壮，岁将零。
渺神京。
干羽方怀远，静烽燧，且休兵。
冠盖使，纷驰骛，若为情。
闻道中原遗老，常南望，羽葆霓旌。


rhythmic: 水调歌头
author: 张孝祥
content:
隆中三顾客，圯上一编书。
英雄当日感会，馀事了寰区。
千载神交二子，一笑眇然兹世，却愿驾柴车。
长忆淮南岸，耕钓混樵渔。
忽扁舟，凌骇浪，到三吴。
纶巾羽扇容与，争看列仙儒。
不为莼鲈笠泽，便卦衣冠神武，此兴渺江湖。
举酒对明月，高曳九霞裾。


rhythmic: 水调歌头
author: 张孝祥
content:
猩鬼啸篁竹，玉帐夜分弓。
少年荆楚剑客，突骑锦红。
千里风飞雷厉，四校星流慧扫，萧斧锉春葱。
谈笑青油幕，日奏捷书同。
诗书帅，黄阁老，黑头公。
家传鸿宝秘略，小试不言功。
闻道玺书频下，看即沙堤归去，帷幄且从容。
君王自神武，一举朔庭空。


rhythmic: 水调歌头
author: 张孝祥
content:
濯足夜滩急，发北风凉。
吴山楚泽行遍，只欠到潇湘。
买得扁舟归去，此事天公付我，六月下沧浪。
蝉脱尘埃外，蝶梦水云乡。
制荷衣，纫兰佩，把琼芳。
湘妃起舞一笑，抚瑟奏清商。
唤起九歌忠愤，拂拭三闾文字，还与日争光。
莫遣儿辈觉，此乐未渠央。


rhythmic: 水调歌头
author: 张孝祥
content:
江山自雄丽，风露与高寒。
寄声月姊，借我玉鉴此中看。
幽壑鱼龙悲啸，倒影星辰摇动，海气夜漫漫。
涌起白银阕，危驻紫金山。
表独立，飞霞佩，切云冠。
漱水濯雪，眇视万里一毫端。
回首三山何处，闻道群仙笑我，要我欲俱还。
挥手从此去，翳风更骖鸾。


rhythmic: 水调歌头
author: 张孝祥
content:
淮楚襟带地，云梦泽南州。
沧江翠壁佳处，突兀起红楼。
凭仗使君胸次，与问老仙何在，长啸俯清秋。
试遣吹箫看，骑鹤恐来游。
欲乘风，凌万顷，泛扁舟。
山高月小，霜露既降，凛凛不能留。
一吊周郎羽扇，尚想曹公横槊，兴废两悠悠。
此意无尽藏，分付水东流。


rhythmic: 水调歌头
author: 张孝祥
content:
青嶂度云气，幽壑舞回风。
山神助我奇观，唤起碧宵龙。
电掣金蛇千丈，雷震灵鼍万垒，汹汹欲崩空。
尽泻银潢水，倾入宝莲宫。
坐中客，凌积翠，看奔洪。
人间应失匕箸，此地独从容。
洗了从来尘垢，润及无边焦槁，造物不言功。
天宇忽开霁，日在五云东。


rhythmic: 水调歌头
author: 张孝祥
content:
五岭皆炎热，宜人独桂林。
江南驿使未到，梅蕊破春心。
繁会九衢三市，缥缈层楼杰观，雪片一冬深。
自是清凉国，莫遣瘴烟侵。
江山好，青罗带，碧玉簪。
平沙细浪欲尽，陡起忽千寻。
家种黄柑丹荔，户拾明珠翠羽，箫鼓夜沈沈。
莫问骖鸾事，有酒且频斟。


rhythmic: 水调歌头
author: 张孝祥
content:
今夕复何夕，此地过中秋。
赏心亭上唤客，追忆去年游。
千里江山如画，万井笙歌不夜，扶路看遨头。
玉界拥银阕，珠箔卷琼钩。
驭风去，忽吹到，岭边州。
去年明月依旧，还照我登楼。
楼下水明沙静，楼外参横斗转，搔首思悠悠。
老子兴不浅，聊复此淹留。


rhythmic: 水调歌头
author: 张孝祥
content:
雪洗虏尘静，风约楚云留。
何人为写悲壮，吹角古城楼。
湖海平生豪气，关塞如今风景，剪烛看吴钩。
胜喜然犀处，骇浪与天浮。
忆当年，周与谢，富春秋。
小乔初嫁，香囊未解，勋业故优游。
赤壁矶头落照，肥水桥边衰草，渺渺唤人愁。
我欲乘风去，击楫誓中流。


rhythmic: 水调歌头
author: 张孝祥
content:
云海漾空阔，风露凛高寒。
仙翁鹤驾，羽节缥缈下天端。
指点虚无征路，时见双凫飞舞，挥斥隘尘寰。
吹笛向何处，海上有三山。
彩衣新，鱼服丽，更朱颜。
蟠桃未熟，千岁容与且人间。
早晚金泥封诏，归侍玉皇香案，踵武列仙班。
玉骨自难老，未用九霞丹。


rhythmic: 水调歌头
author: 张孝祥
content:
紫橐论思旧，碧落拜除新。
内家敕使，传诏亲付玉麒麟。
千里江山增丽，是处旌旗改色，佳气郁轮。
看取连宵雪，借与万家春。
建崇牙，开盛府，是生辰。
十州老稚，都向今日祝松椿。
多少活人阴德，合享无边长算，唯有我知君。
来岁更今日，一气转洪钧。


rhythmic: 水调歌头
author: 张孝祥
content:
舣棹太湖岸，天与水相连。
垂虹亭上，五年不到故依然。
洗我征尘三斗，快揖商飙千里，鸥鹭亦翩翩。
身在水晶阕，真作驭风仙。
望中秋，无五日，月还圆。
倚栏清啸孤发，惊起壑龙眠。
欲酹鸱夷西子，未办当年功业，空系五湖船。
不用知馀事，莼正芳鲜。


rhythmic: 水调歌头
author: 张孝祥
content:
螯禁辍颇牧，熊拭赖龙黄。
一时林莽千险，蜂午要驱攘。
金版六韬初拭，烟敛山空野回，低草见牛羊。
旒纩释南顾，戈甲濯银潢。
玉书下，褒懿绩，促曹装。
帝宸天近，红旆东去带朝阳。
归辅五云丹陛，回首楚楼千里，遗爱满潇湘。
应记依刘客，曾此奉离觞。


rhythmic: 多丽
author: 张孝祥
content:
景萧疏，楚江那更高秋。
远连天，茫茫都是，败芦枯蓼汀洲。
认炊烟，几家蜗舍，映夕照，一簇渔舟。
去国虽遥，宁亲渐近，数峰青处是吾州。
便乘取，波平风静，荃棹且夷犹。
关情有，冥冥去雁，拍拍轻鸥。
忽追思，当年往事，惹起无限羁愁。
拄笏朝来多爽气，秉烛夜永足清游。
翠袖香寒，朱弦韵悄，无情江水只东流。
楼晚，清商哀怨，还听隔船讴。
无言久，馀霞散绮，烟际帆收。


rhythmic: 水龙吟
author: 张孝祥
content:
竹舆晓入青阳，细风凉月天如洗。
峰回路转，云舒霞卷，了非人世。
转就丹砂，铸成金鼎，碧光相倚。
料天关虎守，箕畴龙负，开神秘、留兹地。
缥缈珠幢羽卫。
望蓬莱、初无弱水。
仙人拍手，山头笑我，尘埃满袂。
春锁瑶房，雾迷芝圃，昔游都记。
怅世缘未了，匆匆又去，空凝伫、烟霄里。


rhythmic: 水龙吟
author: 张孝祥
content:
平生只说浯溪，斜阳唤我归船系。
月华未吐，波光不动，新凉如水。
长啸一声，山鸣谷应，栖禽惊起。
问元颜去後，水流花谢，当年事，凭谁记。
须信两翁不死。
驾飞车，时游兹地。
漫郎宅里，中兴碑下，应留屐齿。
酌我清尊，洗公孤愤，来同一醉。
待相将把袂，清都归路，骑鹤去，三千岁。


rhythmic: 念奴娇
author: 张孝祥
content:
洞庭青草，近中秋、更无一点风色。
玉鉴琼田三万顷，著我扁舟一叶。
素月分辉，明河共影，表里俱澄澈。
悠然心会，妙处难与君说。
应念岭海经年，孤光自照，肝肺皆冰雪。
短发萧骚襟袖冷，稳泛沧浪空阔。
尽吸西江，细斟北斗，万象为宾客。
扣舷独笑，不知今夕何夕。


rhythmic: 念奴娇
author: 张孝祥
content:
弓刀陌上，净蛮烟瘴雨，朔云边雪。
幕府横驱三万里，一把平安遥接。
方丈三韩，西山八诏，慕义羞椎结。
梯航入贡，路经头痛身热。
今代文武通人，青宵不上，却把南州节。
虏马秋肥雕力健，应看名王宵猎。
壮士长歌，故人一笑，趁得梅花月。
王春奏计，便须平布清切。


rhythmic: 念奴娇
author: 张孝祥
content:
朔风吹雨，送凄凉天气，垂垂欲雪。
万里南荒云雾满，弱水蓬莱相接。
冻合龙冈，寒侵铜柱，碧海冰澌结。
凭高一笑，问君何处炎热。
家在楚尾吴头，归期犹未，对此惊时节。
忆得年时貂帽暖，铁马千群观猎。
狐兔成车，笙歌震地，归踏层城月。
持杯且醉，不须北望凄切。


rhythmic: 念奴娇
author: 张孝祥
content:
绣衣使者，度郢中绝唱，阳春白雪。
人物应须天上去，一日君恩三接。
粉省香浓，宫床锦重，更把丝结。
臣心如水，不教炙手成热。
还记岭海相从，长松千丈，映我秋竿节。
忍冻推敲清兴满，风里乌巾猎猎。
只要东归，归心入梦，梦泛寒江月。
不因莼。
白头亲望真切。


rhythmic: 念奴娇
author: 张孝祥
content:
星沙初下，望重湖远水，长云漠漠。
一叶扁舟谁念我，今日天涯飘泊。
平楚南来，大江东去，处处风波恶。
吴中何地，满怀俱是离索。
常记送我行时，绿波亭上，泣透青头薄。
樯燕低飞人去後，依旧湘城帘幕。
不尽山川，无穷烟浪，辜负秦楼约。
渔歌声断，为君双泪倾落。


rhythmic: 二郎神
author: 张孝祥
content:
坐中客。
共千里、潇湘秋色。
渐万宝西成农事了，看、黄云阡陌。
乔□橘洲风浪稳，岳镇耸、倚天青壁。
追前事、兴亡相续，空与山川陈迹。
南国。
都会繁盛，依然似昔。
聚翠羽明珠三市满，楼观涌、参差金碧。


rhythmic: 水调歌头
author: 李处全
content:
明月浸瑶碧，河汉水交流。
偏来照我，知我白发不胜愁。
客里山中三载，枕上人间一梦，曾忆到瀛洲。
矫首蓬壶路，两腋已飕飕。
记扁舟，浮震泽，趁中秋。
垂虹亭上，与客千里快凝眸。
看剑引杯狂醉，饮水曲肱高卧，鹏已同游。
起舞三人耳，横笛唤沙鸥。


rhythmic: 水调歌头
author: 李处全
content:
落日暝云合，客子意如何。
定知今日，封六巽二弄干戈。
四望际天空阔，一叶凌涛掀舞，壮志未消磨。
为向吴儿道，听我扣舷歌。
我常欲，利剑戟，斩蛟鼍。
胡尘未扫，指挥壮士挽天河。
谁料半生忧患，成就如今老态，白发逐年多。
对此貌无恐，心亦畏风波。


rhythmic: 水调歌头
author: 李处全
content:
春事已如许，柳眼早依依。
故园桃李何似，芳蕊想团枝。
此地嵩高名里，信美元非吾土。
清梦绕。
扶杖欲行乐，还使我心悲。
对琴书，歌一阕，引千卮。
昔曾击楫，今日投老叹吾衰。
睡起推窗凝睇，失喜柔桑微绿，便拟作春衣。
搔首长吟处，此意有谁知。


rhythmic: 水调歌头
author: 李处全
content:
微雨眼明处，春信著南枝。
百花头上消息，为我赴襟期。
松下凌霜古干，竹外横窗疏影，同是翠寒姿。
唤取我曹赏，莫使俗流知。
对风前，看雪後，总相宜。
碧天如洗，何许羌笛月边吹。
一段出群标格，合得水仙兄事，千古豫章诗。
鼎鼐付佳实，终待梦秋时。


rhythmic: 水调歌头
author: 李处全
content:
飞雪已传信，端叶未分枝。
莫嫌开晚，前月曾付小春期。
谁道梳风洗雨，不许调脂弄粉，容易天姿。
眼界未多见，鼻观已先知。
昔西湖，今北客，各从宜。
要渠烂熳，趣得暖律为渠吹。
犹记石亭攀折，浑似扬州观赏，清兴欲寻诗。
三嗅不离手，如得和篇时。


rhythmic: 水调歌头
author: 李处全
content:
今夕定何夕，今夕岁还除。
团栾儿女，尽情灯火照围炉。
但惜年从节换，便觉身随日老，踪迹尚沈浮。
万事古如此，聊作旧桃符。
任东风，吹缟鬓，戏儒。
韶颜壮齿，背人去似隙中驹。
杯酌犹倾腊酒，漏箭已传春夜，何处不歌呼。
惟愿长穷健，命酹且欢娱。


rhythmic: 水调歌头
author: 李处全
content:
楼观数南国，烟雨压东州。
溪山雄胜，天开图画肖瀛洲。
我破瀛洲客梦，来剖仙洲符竹，乐岁又云秋。
聊作幻师戏，肯遗後人愁。
趁佳时，招我辈，共凝眸。
君侯胸次邱壑，意匠付冥搜。
刻日落成华栋，对月难并清景，千丈素光流。
老子兴何极，小子趣觥筹。


rhythmic: 满江红
author: 李处全
content:
清晓高堂，春晚处、旧红新绿。
耸曩昔、蟠桃初种，更并潭菊。
强健老人松下鹤，森荣孙子霜中竹。
看共持、寿祝期颐，倾。
烘晴昼，炉烟馥。
连永夜，笙歌簇。
喜一时欢意，何人兼足。
早愿诸甥成宅相，便从明岁开汤沐。
向年年、今日度新腔，调仙曲。


rhythmic: 念奴娇
author: 李处全
content:
一天春意，趁东皇幽赏，重飞端叶。
造物有心成伟观，来伴红蕖开彻。
桂魄初圆，梅腮全放，节物俱奇绝。
冷官门巷，望中北固楼堞。
遐想蓬底高人，拥衾无寐，九曲长增结。
我亦低窗翻蠹纸，失喜瑶花盈尺。
拥鼻孤吟，搔头危坐，所欠惟佳客。
须君来此，脸纹相对生缬。


rhythmic: 满庭芳
author: 李处全
content:
乳燕将雏，啼莺求友，江南梅子黄时。
欲晴还雨，烟外看成丝。
迎袂风来梦陇，吹饼饵、香入书帷。
行吟处，溪翁说我，不似去年衰。
方池。
荷出水，朱榴倚槛，粉箨穿篱。
有吾曹我辈，把酒寻诗。
醉去黑甜一枕，炉烟袅、花影斜晖。
家山乐，南窗寄傲，唯有晦庵知。


rhythmic: 蓦山溪
author: 李处全
content:
梨花过雨，已是春强半。
花恼欲颠狂，兴浑在、秋千架畔。
搔头无语，斜日上帘栊，飞上下，语呢喃，又见双双燕。
鱼吹细浪，镜面摇歌扇。
籍草倒芳尊，亲香茵、落红千片。
追奔蜗角，回首醉初醒，逢节物，且欢娱，莫待流年换。


rhythmic: 贺新郎
author: 李处全
content:
秋意生何许。
对玉钩、微云避舍，素风吹暑。
银汉桥成天路稳，乾鹊声声媚妩。
送仙杖、年年须度。
离合悲欢多少话，想今宵、缱绻难深诉。
千古恨，无新故。
聊须作意成欢绪。
为佳时、金针戏把，翠觞频举。
莫念匆匆轻掺袂，天上元无间阻。
况好是、新凉庭户。
倦客天涯磋老大，趁珠帘、绣额高楼处。
乞些巧，调儿女。


rhythmic: 贺新郎
author: 李处全
content:
心事知谁许。
政吾曹、辞弄翰，邀凉蠲暑。
节物於人俱可喜，今夕渠偏媚妩。
笑曝腹、书生风度。
河鼓天孙非世俗，纵惊云、急雨休轻诉。
忆倾盖，便如故。
良辰欢意宽离绪。
称仙家、瑶台缥缈，霓裳掀举。
应想尘寰空怅望，月路谁曾隔阻。
是处有、绮窗朱户。
我爱五湖烟水阔，待扁舟，寻到机处。
访婺女，共女。


rhythmic: 水调歌头
author: 丘
content:
一雁破空碧，秋满荻花洲。
淮山淡扫，欲颦眉黛唤人愁。
落日归云天外，目断清江无际，浩荡没轻鸥。
有恨寄流水，无泪学羁囚。
望石城，思东府，话西州。
平芜千里，古来佳处几回秋。
歌舞当年何在，罗绮一时同尽，梦幻两悠悠。
杯到莫停手，唯酒可忘忧。


rhythmic: 水调歌头
author: 丘
content:
人物冠江左，正始有遗音。
谪仙风味，洒然那受一尘侵。
倚马文章天与，霏屑谈辞云委，宣室为虚襟。
小驻外台节，聊屈济时心。
记长庚，曾入梦，恰而今。
橙黄橘绿，可人风物是秋深。
九日明朝佳节，得得天教好景，供与醉时吟。
从此寿千岁，一岁一登临。


rhythmic: 水调歌头
author: 丘
content:
小队拥龙节，三度过鲈乡。
烟波万顷，波绉湿斜阳。
何处渔舟唱晚，最是芦花风断，乃一声长。
矫首望空阔，逸兴坠微茫。
笑尘缨，何日许，濯沧浪。
天随甫里，相寻无处一凄凉。
会把水光山色，收入烟蓑短艇，胜世作清狂。
举酒属公子，富贵未渠央。


rhythmic: 水调歌头
author: 丘
content:
一叶下林表，秋色满蘅皋。
江风吹雨初过，天宇一何高。
蜡屐径来堂上，倚杖け然长啸，万里看云涛。
逸兴浩无际，安得驾灵鳌。
叹吾生，天地里，一秋毫。
江山如传，古来阅尽几英豪。
回首只今何在，举目依然风景，此意属吾曹。
欲去重惆怅，松径冷萧骚。


rhythmic: 水调歌头
author: 丘
content:
彩舰驾飞，帆影漾江乡。
肥梅天气，一声横玉换新阳。
惊起沙汀鸥鹭，点破暮天寒碧，极目楚天长。
一抹残霞外，云断水茫茫。
朔清风，歌白雪，和沧浪。
枕流亭馆，昔年行处半荒凉。
我欲骖风游戏，收拾烟波佳景，一一付词章。
闻说洞天好，何处水中央。


rhythmic: 满江红
author: 丘
content:
驻马江头，聊自放、尘劳踪迹。
身渐老、尊前羞见，异乡风物。
雪柳垂金胜小，钗头又报春消息。
记去年、持酒觅新词，人疏隔。
时序好，今犹昔。
携赏处，空追忆。
都如梦才觉，悄然难觅。
且饮不须论许事，从今煞有佳天色。
但官闲、有酒便嬉游，愁无益。


rhythmic: 满江红
author: 丘
content:
玉宇无尘，斜阳外、江楼伫立。
人正远、骑鲸南去，笑言难挹。
冰雪生寒烟瘴冷，海山著处恩波湿。
问碧门、金阕待君来，何时入。
犹自有，新篇什。
应念我，相思急。
满乌丝挥遍，麝煤香。
尊酒相逢佳□□，十年一梦长川吸。
想上都、风月未盟寒，追良集。


rhythmic: 满江红
author: 丘
content:
十载重游，愧好在、吴中父老。
官事里、空然痴绝，竟何曾了。
赖有平生知己地，全胜末路依刘表。
竟此身、还复雁门，宁论早。
篷仙语，开朕兆。
郇翰洒，增荣耀。
倚先声风动，了然家晓。
翘馆每烦尘想□，宾筵更著红妆绕。
算从前、得此慰初心，於人少。


rhythmic: 满江红
author: 丘
content:
冠盖吴中，羡来往、风流二老。
谈笑处、清风满座，倡酬不了。
琪树相鲜阆里，玉山高并云烟表。
叹□时、顿有古来无，功名早。
膺帝眷，符梦兆。
为国镇，腾光耀。
更宁容秀野，醉眠清晓。
麟组已联方面重，衮衣行接天香绕。
许畸人、巾履奉英游，荣多少。


rhythmic: 满江红
author: 丘
content:
楚甸云收，歌舞地、依然江渚。
嗟往事、豪华无限，梦回何许。
翠被那知思玉度，绣谩说为行雨。
悄不禁、俯仰一凄凉，成千古。
吴蜀会，襟喉处。
据胜势，开天府。
著诗书元帅，谈笑尊俎。
步障月明翻鼓吹，华榱雾湿披窗户。
把胜游、都与旧风光，湔尘土。


rhythmic: 满江红
author: 丘
content:
平楚苍然，烟霭外、飞鸿冥灭。
身老矣、登临感慨，几时当彻。
痛饮从教吹帽落，悲歌莫击壶边缺。
算人生、任运复何为，伤情切。
功名事，休谩说。
渠有命，谁工拙。
且随宜斗健，强酬佳节。
九节从今知几度，试看镜里头如雪。
向醉中、赢取万缘空，真蝉脱。


rhythmic: 洞仙歌
author: 丘
content:
一番好景，近莺花时候。
才过收灯便晴昼。
正熊罴、占梦日，戏彩称觞，当此际，须信人间未有。
光华分瑞节，粉署兰台，谁出如公望郎右。
气如虹，才吐凤，指掌功名，馀事也，千载犹当不朽。
待辟国、清边取封侯，看肘後、黄金印悬如斗。


rhythmic: 洞仙歌
author: 丘
content:
江城梅柳，惯得春先处。
催趁风光上歌舞。
见九衢、车马流水如龙，喧笑语，罗绮香尘载路。
欢娱多暇日，尊俎风流，重见承平旧官府。
有多少、佳丽事，坠珥遗簪，芳径里，瑟瑟珠玑翠羽。
好惜取、韶华醉连宵，更莫待、收灯酒阑人去。


rhythmic: 洞仙歌
author: 丘
content:
□□春□，□画□□处。
十里红莲照歌舞。
望鳌山天际，宝篆翻空，看未了，涌出珠宫贝宇。
锦江桥那畔，罗绮重重，曲巷深坊暗香度。
玉相辉，花并艳，明月随人，归去也，零落珠玑翠羽。
先如许、风光更元宵，算却好、图将凤城夸去。


rhythmic: 洞仙歌
author: 丘
content:
花中尤物，欲赋无佳句。
深染燕脂浅含露。
被春寒无赖，不放全开，才半吐，翻与留连妙处。
人间称绝色，倾国倾城，试问太真似花否。
最娉婷，偏艳冶，百媚千娇，谁道许，须要能歌解舞。
算费尽、春工到开时，甚却付、连宵等闲风雨。


rhythmic: 洞仙歌
author: 丘
content:
丰肌腻体，雅淡仍娇贵。
不与群芳竞姝丽。
向琼林珠殿，独占春风，仙仗里，曾奉三宫燕喜。
低回如有恨，失意含羞，乐事繁华竟谁记。
应怜我，空老去，无句酬伊，吟未就，不觉东风又起。
镇独立黄昏怯轻寒，这情绪、年年共花憔悴。


rhythmic: 沁园春
author: 丘
content:
雨趣轻寒，风作秋声，燕归雁来。
动天涯羁思，登山临水，惊心节物，极目烟埃。
客里逢君，才同一笑，何遽言归如此哉。
别离久，算不应兴尽，却棹船回。
主人下榻高斋。
更点检笙歌频宴开。
便留连不到，迎春见柳，也须小驻，度腊观梅。
花上盈盈，闺中脉脉，应念胡麻正好栽。
从教去，正危阑望断，小倚徘徊。


rhythmic: 沁园春
author: 丘
content:
匏系弥年，江北江南，羡君去来。
笑山横南浦，朝来爽致，文书堆案，胸次生埃。
放旷如君，拘縻如我，试问人生谁乐哉。
真难学，是得留且住，欲去须回。
何时竹屋茅斋。
去相傍为邻三径开。
撰小窗临水，危亭当，随宜有竹，著处须梅。
坐读黄庭，手援紫，一寸丹田时自栽。
当馀暇，更与君来往，林下徘徊。


rhythmic: 水龙吟
author: 丘
content:
蕊珠仙籍标名，绛纱覆玉云霞里。
銮坡凤掖，丝鸣佩，甘泉近侍。
濯柳临春，梨照座，绝尘风味。
记青蒲、夜半论兵，万人惊诵回天意。
麟组遥临万里。
谈笑处、江山增丽。
遐冲坐折，风流馀事，唯应燕喜。
新筑沙堤，暂占熊梦，恰经长至。
过佳辰献寿，双旌便好，作朝天计。


rhythmic: 念奴娇
author: 丘
content:
烛花渐暗，似梦来非梦，今夕何夕。
帘幕生香人醉里，家住深深密密。
松客难为，独留无计，此意谁知得。
相看无语，可怜心绪如织。
缓辔踏月归来，空馀襟袖，有多情脂泽。
浅笑轻颦追想处，眼底如今历历。
著意新词，於人好语，过後应难必。
今宵酒醒，断肠人正愁寂。


rhythmic: 西河
author: 丘
content:
清似水。
不了眼中供泪。
今宵忍听唱阳关，暮云千里。
可堪客里送行人，家山空老春荠。
道别去、如许易。
离合定非人意。
几年回首望龙门，近才御李。
也知追诏有来时，匆匆今见归骑。
整弓刀，徒御喜。
举离觞、饮无味。


rhythmic: 夜合花
author: 丘
content:
雨过凉生，风来香远，柳塘池馆清幽。
圆荷万柄，芙蓉困倚轻柔。
暮霞映，日初收。
更满意、绿密红稠。
是牵情处，低回照影，特地娇羞。
惆怅好景难酬。
慰家山梦绕，十顷新秋。
庭空吏散，依然兴在沧州。
未容短棹轻舟。


rhythmic: 蓦山溪
author: 丘
content:
风传芳信，晓色便清霁。
帘幕护春寒，篆香温、笙簧韵美。
使华容与，星动帝王州，花上脸，柳边眉，竞报占熊喜。
欢娱好是，玉塞无尘起。
鞭计小迟留，要长折、遐冲万里。
传闻有诏，宣室待归来，满，叵罗深，莫负春葱指。


rhythmic: 沁园春
author: 吕胜己
content:
月晃西窗，风掀斗帐，晓来梦回。
见满川惊鹭，长空瑞鹤，联翩来下，翔舞徘徊。
旋放金磐承积块，更轻撼琼壶撩冻澌。
毡帏小，近宝炉兽炭，沈水兰煤。
寒威。
酒力相欺。
荐绿蚁霜螯左右持。
问岁岁祯祥，如何中断，年年梅月，因甚愆期。
上绀碧楼，城高百尺，看白玉虬龙奔四围。
纷争罢，正残鳞败甲，天上交飞。


rhythmic: 瑞鹤仙
author: 吕胜己
content:
南州春又到。
向腊尽冬残，冰姑先报。
芳心爱春早。
露生香馥馥，靓妆皎皎。
诗人最巧。
道竹外、斜枝更好。
旋移根引水，浇培松竹，凑成三妙。
回首。
当年客里，荆棘途中，幸陪欢笑。
闲愁似扫。
记风雪、关山道。
待飘花结子，和羹煮酒，还我山居送老。
那青红、浪蕊浮花，尽锄去了。


rhythmic: 瑞鹤仙
author: 吕胜己
content:
倚阑观四远。
近有客登临，故相磨难。
山形欠舒展。
小峰峦云树，晦明更变。
江淮楚甸。
又何曾、分明在眼。
但临深、自觉身高，未可便名博见。
休辨。
吾心乐处，不要他人，共同称善。
痴儿浅浅。
因他谩说一遍。
问还知宴坐，回光收视，大地河山尽现。
待於中、会得些时，举觞奉劝。


rhythmic: 瑞鹤仙
author: 吕胜己
content:
人生如意少。
谁得似仙翁，身名俱好。
亨衢腾踏早。
驾双旌五马，便居蓬岛。
闽山蜀道。
秉玉节、油幢屡到。
号当今、有脚阳春，处处变愁成笑。
尤妙。
晚陪论道。
密赞调元，虎符重剖。
去劳自保。
奉香火、归来了。
见煌煌甲第，两两龙驹，绿鬓朱颜未到。
是平生、种德阴功，自天有报。


rhythmic: 瑞鹤仙
author: 吕胜己
content:
金枝联玉叶。
世代有宗英，声华烨烨。
君侯更超绝。
抱不群才气，壮图英发。
津途轨辙。
□武上、青宵迥别。
自玉阶、契合君王，拍拍满怀风月。
奇绝。
身居萧散，志在功名，眼高天阔。
恩来魏阕。
长江上、驻旌节。
待胡尘有警，纶巾羽扇，谈笑周郎事业。
恁时看、国倚强宗，诏褒伟烈。


rhythmic: 瑞鹤仙
author: 吕胜己
content:
残梅飘簌簌。
看柳上春归，揉条新绿。
娇莺离幽谷。
弄弹簧清响，飞迁乔木。
年华迅速。
叹浮生、流晖转烛。
自春来、每每遨游，多办九霞。
溪北。
踏青微步，斗草慵眠，锦花褥。
铅华簇簇。
歌声妙、间丝竹。
爱一川好处，高山流水，不减城南杜曲。
笑平生、卓地无锥，老来富足。


rhythmic: 满江红
author: 吕胜己
content:
往事千端，都销道、衰翁宦拙。
今会得、人情物态，尽皆休说。
广厦尽堪舒笑傲，层楼又见凌空阔。
试闲思、画戟比衡门，谁优劣。
尘里事，无休歇。
楼上事、真奇绝。
有一川虚旷，万山环列。
识破古今如旦暮，肯将物我刚分别。
愿时时、与客坐楼心，谈风月。


rhythmic: 满江红
author: 吕胜己
content:
屈指重阳，有半月、犹零九日。
且停待、今宵月上，宝轮飞出。
有客最谙闲况味，无人会得真消息。
算何须、抵死要荣华，劳心力。
楼观迥、遥山碧。
槽窄小，真珠滴。
随分赏、闲亭别圃，好天良夕。
篱畔行看金蕊耀，林梢便见瑶芳白。
玩春来、夏去复秋冬，尘中客。


rhythmic: 满江红
author: 吕胜己
content:
小立危亭，风惨淡、斜阳满目。
望渺渺、湘江一派，楚山千簇。
芳草连云迷远树，断霞散绮飞孤骛。
感骚人、赋客向来词，愁如束。
磋远宦、甘微粟。
惊世事，伤浮俗。
且经营一醉，未怀荣辱。
君不见、渊明归去後，一觞自泛东篱菊。
仰高风、寂寞奠生刍，人如玉。


rhythmic: 满江红
author: 吕胜己
content:
忆惜西来，春已暮、馀寒犹力。
正迤逦、登山临水，未磋行役。
云笈偶寻高士传，桃川又访秦人迹。
向此时、游宦兴阑珊，归无策。
归计定，归心追。
惊换岁，犹为客。
还怅望、家山千里，迥无消息。
□□不堪泥路远，烟林赖有梅花白。
为孤芳、领略岁寒情，谁人识。


rhythmic: 满江红
author: 吕胜己
content:
物理分明，人事巧、元来是拙。
常自觉、满怀春意，向他谁说。
剩喜登临频眺望，那知出处成迂阔。
细闲思、萧散较贪痴，谁为劣。
高楼上、蝉声歇。
飞楝外，云行绝。
见明河星斗，半空森列。
领略光阴成赋咏，等闲酬唱休旌别。
要良辰、把酒倩佳宾，嘲风月。


rhythmic: 满江红
author: 吕胜己
content:
拍碎红牙，一声上、梁尘暗落。
纨扇掩、雏莺叶下，巧呈绰约。
字字只愁郎幸浅，声声似怨年华薄。
坐中人、相顾感幽怀，添萧索。
歌暂阕，杯交错。
人又去，情怀沪。
那堪听风雨，渭城吹角。
去去已离闽岭路，行行渐近滕王阁。
便无情、山海会相逢，坚心著。


rhythmic: 满江红
author: 吕胜己
content:
檀扳频催，双拈袖、飞来趁拍。
锦上、娇抬粉面，浅蛾脉脉。
鸾观莺窥秋水净，鸿惊凤翥祥云白。
看妖娆、体态与山精神，天仙谪。
带紧，弓靴窄。
花压帽，云垂额。
□回雪、定拼醉倒，厌厌良夕。
明日恨随芳草远，回头目断遥山隔。
料多情、应也念行人，思佳客。


rhythmic: 满江红
author: 吕胜己
content:
墙下松筠，并手种、花窠尽著。
试屈指、一年前事，恍然如昨。
繁杏新荷春夏景，疏梅细菊秋冬约。
渭川翁、随分小生涯，些官爵。
分物我，争强弱。
都作梦，谁先觉。
好一条平路，是人迷却。
斑鬓已灰心里事，瘦滕谩卦瓢中药。
愿当今、四海九州人，同欢乐。


rhythmic: 满江红
author: 吕胜己
content:
雪压山颓，谁撒下、琼花玉蕊。
寒气凛、沈沈天籁，望迷千里。
群雀耐寒枯树顶，扁舟独钓平沙觜。
把江南、图画展开看，都难比。
台榭远、登临喜。
楼阁上，歌声起。
赏时光，居士独怜愁底。
安得四方寒彦，归吾广厦千间里。
但今生、此愿得从心，心休矣。


rhythmic: 满江红
author: 吕胜己
content:
惨惨枯梢，初疑似、真酥点滴。
见深红蒂萼，方认早梅消息。
粉艳牵连春意动，冰姿照映霜华白。
伴苍松、修竹似幽人，相寻觅。
香远近，枝南北。
幽涧畔，疏篱侧。
便佣儿贩妇，也知怜惜。
渭水渔翁方入社，西湖处士成陈迹。
爱平生、炯炯岁寒心，无今昔。


rhythmic: 满庭芳
author: 吕胜己
content:
丹浮空，琉璃耀日，上云楼阁眈眈。
□□居士，燕坐息玄谈。
十载劳心问道，今悟罢、截日停参。
凝神处，九苞丹凤，翔舞在山南。
喃喃。
成障碍，千经万论，从此休贪。
且陶陶兀兀，对酒醺酣。
清兴有时狂放，扁舟上、绿水澄潭。
渔歌起，从他两岸，齐笑老翁憨。


rhythmic: 木兰花慢
author: 吕胜己
content:
残红吹尽了，换新绿、染疏林。
正杜宇催归，行人贪路，天气轻阴。
江亭旧游宴处，但瑶山、数叠晚云深。
犹忆佳人敛黛，为予别泪盈襟。
而今。
旅况难禁。
逢胜概、懒登临。
念景熟难忘，情多易感，取次关心。


rhythmic: 木兰花慢
author: 吕胜己
content:
无言凭燕几，爱香袅、博山炉。
正暖日辉辉，晴云淡淡，千里平芜。
田家尽收刈了，见牛羊、下垅暝烟孤。
闻说丰年景致，老农击壤呜呜。
狂夫。
素乏良图。
从上策、赋归欤。
有千亩松筠，三洲风月，尽随吾初。


rhythmic: 木兰花慢
author: 吕胜己
content:
对轩辕古镜，照华发、短刁骚。
念壮岁心情，平生志气，可笑徒劳。
云中谩夸魏尚，请休论、定远说班超。
总是黄粱一梦，怎如尘外逍遥。
蛮徭。
洞入云宵。
算无分、到仙曹。
愿归隐闽山，来临渭水，葺个云巢。


rhythmic: 木兰花慢
author: 吕胜己
content:
朝天门外路，路坦坦、走瑶京。
悔年少狂图，争名远宦，为米孤征。
星星。
半凋鬓发，事千端、回首只堪惊。
居士新来悟也，渭川小隐初成。
临清。
巧创幽亭。
真富贵、享安荣。
有猿鸟清讴，松篁森卫，桧柏双旌。
蛙鸣。


rhythmic: 洞仙歌
author: 林外
content:
飞梁压水，虹影澄清晓。
橘里渔村半烟草。
今来古往，物是人非，天地里，唯有江山不老。
雨巾风帽。
四海谁知我。
一剑横空几番过。
按玉龙、嘶未断，月冷波寒，归去也、林屋洞天无锁。
认云屏烟障是吾庐，任满地苍苔，年年不扫。


rhythmic: 望海潮
author: 黄岩叟
content:
梅天雨歇，柳堤风定，江浮画纵横。
瀛女弄萧，冯夷伐鼓，云间凤咽鼍鸣。
波面走长鲸。
卷怒涛来往，搅碎沧溟。
两岸游人笑语，罗绮间簪缨。
灵均逝魄无凭。
但湘沅一水，到底澄清。
菰黍万家，丝桐五彩，年年吊古深情。
锦帜片霞明。
使操舟妙手，翻动心旌。
向晚鱼龙戏罢，千里浪花平。


rhythmic: 多丽
author: 富ノ
content:
淡云收、晓来春满湘中。
柳如烟、花枝如糁，万红千翠织浓。
照帘旌、微穿丽日，动罗幕、轻转香风。
天上良辰，人间淑景，生贤和气显殊锺。
映时表、南山北斗，相并两穹崇。
须知道、英明罕此，文武谁同。
奉慈亲、承颜戏彩，更闻吉梦占熊。
扫蛮氛、遂清三楚，定徐方、行策元功。
趣召遄归，康时佐主，指挥谈笑虏巢空。
寿觞举、器舟斟海，不用水精锺。
休辞醉，千龄会遇，美事重重。


rhythmic: 水调歌头
author: 邵怀英
content:
香亲紫荷陌，和气满长沙。
黄堂庶寝春晓，风软碧幢遮。
天遣武夷仙客，来掌元戎金印，千骑拥高牙。
收了绿林啸，喜动紫薇花。
青藜杖，鸿宾略，属公家。
长城应与借一，天语屡褒嘉。
且伴彩衣行乐，指日丝纶飞诏，归去凤池夸。
千岁祝眉寿，福海浩无涯。


rhythmic: 水龙吟
author: 赵长卿
content:
韶华迤逦三春暮。
飞尽繁红无数。
多情为与，牡丹长约，年年为主。
晓露凝香，柔条千里，轻盈清素。
最堪怜，玉质冰肌婀娜，江梅谩休争妒。
翠蔓扶疏隐映，似碧纱笼罩，越溪游女。
从前爱惜娇姿，终日愁风怕雨。
夜月一帘，小楼魂断，有思量处。
恐因循易嫁，东风烂熳，暗随春去。


rhythmic: 念奴娇
author: 赵长卿
content:
小春时候，见早梅吐玉，裁琼妆白。
点点枝头光照眼，恼损柔肠情客。
暗里芳心，出群标致，经岁成疏隔。
如今风韵，何人依旧冰雪。
冷艳潇洒天然，香姿肯易许，游蜂狂蝶。
夜半黄昏担带了，多少清风明月。
宋玉虽悲，元超虽恨，见了千愁歇。
东君还许，有情取次攀折。


rhythmic: 满庭芳
author: 赵长卿
content:
爆竹声飞，屠苏香钿，华堂歌舞催春。
百年消息，经半已凌人。
念我功名冷落，又重是、一岁还新。
惊心事，安仁华鬓，年少已逡巡。
明知生似寄，何须苦苦，役慕蹄轮。
最难忘、通经好学沈沦。
况是读书万卷，辜负他、此志难伸。
从今去，灯窗勉进，云路岂无因。


rhythmic: 花心动
author: 赵长卿
content:
风软寒轻，暗香飘、扑面无限清楚。
乍淡乍浓，应想前村，定是早梅初吐。
马儿行过坡儿下，危桥外、竹梢疏处。
半斜露。
花花蕊蕊，灿然满树。
一晌看花凝伫。
因念我西园，玉英真素。
最是系心，婉娩精神，伴得水云仙侣。
断肠没奈人千里，无计向、钗头频窥。


rhythmic: 蓦山溪
author: 赵长卿
content:
晓来雨霁。
弱柳摇新翠。
丽日媚东风，正不暖不寒天气。
幽禽弄舌，花上诉春光，高一饷，低一饷，清圆还碎。
那知时势。
春亦元无意。
草木自敷荣，似人生、功名富贵。
我咱谙分，随有亦随无，不妒富，不憎贫，歌酒闲游戏。


rhythmic: 水龙吟
author: 赵长卿
content:
烟姿玉骨尘埃外，看自有神仙格。
花中越样风流，曾是名标清客。
月夜香魂，雪天孤艳，可堪怜惜。
向枝间且作，东风第一，和羹事、期他日。
闻道春归未识。
问伊家、却知消息。
当时恼杀林逋，空绕团栾千百。
横管轻吹处，馀香散、阿谁偏得。
寿阳宫、应有佳人，待与点、新妆额。


rhythmic: 水龙吟
author: 赵长卿
content:
苇绡开得仙花，就中最有佳人似。
香肌胜雪，千般揉缚，禁他风雨。
缟夜精神，繁春标致，忍教孤负。
怅潘郎去後，河阳满县，知他是、谁为主。
多谢文章吏部。
遇衔杯、不曾轻许。
应知这底，无言情绪，难为分付。
吹遍春风，耀残明月，总伤心处。
待闲亭夜永，游人散後，作飞仙去。


rhythmic: 水龙吟
author: 赵长卿
content:
天教占得如簧，巧声乍啭千娇媚。
金衣衬著，风流模样，於中可是。
红杏香中，绿杨阴处，多应饶你。
向黄昏、苦苦娇啼怨别，那堪更、东风起。
别有诗肠鼓吹。
未关他、等闲俗耳。
双柑斗酒，当时曾是，高人留意。
南国春归，上阳花落，止添憔悴。
念啼声欲碎，何人解作留春计。


rhythmic: 水龙吟
author: 赵长卿
content:
淡烟轻霭，望中乍歇凝晴昼。
才惊一霎催花，还又随风过了。
清带梨梢，晕含桃脸，添春多少。
向海棠点点，香红染遍，分明是、胭脂透。
无奈芳心滴碎，阻游人、踏青携手。
檐头线断，空中丝乱，才晴却又。
帘幕闲垂处，轻风送、一番寒峭。
正留君不住，潇潇更下黄昏後。


rhythmic: 宝鼎现
author: 赵长卿
content:
嚣尘尽扫，碧落辉腾，元宵三五。
更漏永、迟迟停鼓。
天上人间当此遇。
正年少、尽香车宝马，次第追随士女。
看往来、巷陌连甍，簇起星逑无数。
政简物阜清闲处。
听笙歌、鼎沸频举。
灯焰暖、庭帏高下，红影相交知几户。
恣欢笑、道今宵景色，胜前时几度。
细算来、皇都此夕，消得喧传今古。
排备绮席成行，炉喷袅、沈檀轻缕。
睹遨游彩仗，疑是神仙伴侣。
欲飞去、恨难留住。


rhythmic: 烛影摇红
author: 赵长卿
content:
梅雪飘香，杏花开艳燃春昼。
铜驼烟淡晓风轻，摇曳青青柳。
海燕归来未久。
向雕梁、初成对偶。
日长人困，绿水池塘，清明时候。
帘幕低垂，麝煤烟喷黄金兽。
天涯人去杳无凭，不念东阳瘦。
眉上新愁压旧。
要消遣、除非酒。
酒醒人静，月满南楼，相思还又。


rhythmic: 念奴娇
author: 赵长卿
content:
银蟾光满，弄馀辉、冷浸江梅无力。
缓引柔条浮素蕊，横在闲窗虚壁。
染纸挥毫，粉涂墨晕，不似今端的。
天然造化，别是一般，清瘦踪迹。
今夜翠葆堂深，梦回风定，因月才相识。
先自离愁，那更被、晓角残更催逼。
曙色将分，轻阴移尽，过眼难寻觅。
江南图上，画工应为描得。


rhythmic: 念奴娇
author: 赵长卿
content:
玉龙声杳，正瑶台曲舞，香山初彻。
褪粉掐酥千万颗，满地平铺银雪。
草褥香茵，苔钱买住，留待黄昏月。
有人妆罢，对花凝伫愁绝。
休更恨落羞开，东君情分，自古多离别。
好把芳心收拾取，与个和羹人说。
摆脱风尘，消停酸苦，终有成时节。
浮花浪蕊，到头不是生活。


rhythmic: 念奴娇
author: 赵长卿
content:
兰枯菊槁。
是返魂香入，江南春早。
谷静林幽人不见，梦与梨花颠倒。
雪刻檀心，玉匀丰颊，妆趁严锺晓。
海山么凤，绿衣何处飞绕。
竹外孤袅一枝，古今解道，只有东坡老。
莫倚广平心似铁，闲把珠玑挥扫。
桃李舆台，冰霜宾客，月地还凄悄。
暗香消尽，和羹心事谁表。


rhythmic: 念奴娇
author: 赵长卿
content:
水边篱落独横枝，冉冉风烟岑寂。
踏雪寻芳村路永，竹屋西头遥识。
蕙草香销，小桃红未，醉眼惊春色。
离愁何处，断肠无限陈迹。
憔悴素脸朱唇，天寒日暮，倚栏干无力。
岁晚天涯驿使远，难寄江南消息。
自笑平生，怜清惜淡，故园曾亲植。
百花虽好，问还有恁标格。


rhythmic: 瑞鹤仙
author: 赵长卿
content:
海棠花半落。
正蕙圃风生，兰亭香扑。
青英暝池阁。
任翻红飞絮，游丝穿幕。
情怀易著。
奈宿酲、情绪正恶。
叹韶光渐改，年华荏苒，旧欢如许。
追念凭肩盟誓，枕臂私言，尽成离索。
记得忘却。
当时事，那时约。
怕灯前月下，得见则个，厌厌只待窥著。
问新来、为谁萦牵，又还瘦削。


rhythmic: 花心动
author: 赵长卿
content:
绿水平湖，浸芙渠烂锦，艳胜倾国。
半敛半开，斜立斜，好似困娇无力。
水仙应赴瑶池宴，醉归去、美人扶策。
驻香驾、拥波心媚容，倩妆颜色。
曾见苕川澄碧。
匀粉面、溪头旧时相识。
翠被绣，彩扇香篝，度岁杳无消息。
露痕滴尽风前泪，追往恨、悠悠踪迹。


rhythmic: 鼓笛慢・水龙吟
author: 赵长卿
content:
暑风吹雨仙源过，深院静，凉於水。
莲花郎面，翠幢红粉，烘人香细。
别院新番，曲成初按，词清声脆。
奈难堪羞涩，朦松病眼，无心听，笙簧美。
还记当年此际。
叹飘零、萍踪千里。
楚云寂寞，吴歌凄切，成何情意。


rhythmic: 念奴娇
author: 赵长卿
content:
晚妆才罢，见栊丝匀玉，一团娇秀。
趁得年光，长是向、金谷无花时候。
不比莺莺，不关燕燕，不似章台柳。
清凉无汗，雪肌潇洒难偶。
好是斜月黄昏，瑶阶钿砌，百媚初含酒。
恼杀多情香喷喷，双靥盈盈回首。
倾国倾城，千金莫惜，兰蕙应难友。
沈郎拚了，为花一味销瘦。


rhythmic: 满庭芳
author: 赵长卿
content:
竹斜梢，荷倾馀沥，晚风初到南池。
雨收池上，高柳乱蝉嘶。
冉冉莲香满院，夕阳映、红浸庭闱。
凉生到，碧瓜破玉，白酒酌玻璃。
思量，浮世事，枯荣辱宠，欢喜忧悲。
算劳心劳力，得甚便宜。
粗有田园笑傲，拣些个、朋友追随。
好时景，莫教挫过，撞著醉如泥。


rhythmic: 满庭芳
author: 赵长卿
content:
红藕洲塘，黄葵庭院，渚风时动清。
素纨轻，凉色爽征衣。
一一光阴日月，关情处、前事难期。
空凝想，临鸾有恨，谁与画新眉。
刀头，心寸折，江南厚约，惟是侬知。
念默歌停舞，冷落屏帏。
何日朱笼鹦鹉，迎门报、金勒东归。
罗弦管，合欢声里，烂醉玉东西。


rhythmic: 念奴娇
author: 赵长卿
content:
江城向晓，被西风揉碎，一天丝雨。
乱织离愁千万缕，多少关心情绪。
促织鸣时，木犀开後，秋色还如许。
那堪飘泊，异乡千里孤旅。
应想帘幕闲垂，西楼东院，齐把归期数。
记得临歧收泪眼，执手叮咛言语。
白酒红萸，黄花绿橘，莫等闲辜负。
朱笼归骑，甚时先报鹦鹉。


rhythmic: 念奴娇
author: 赵长卿
content:
花王有意，念三秋寂寞，凄凉天气。
木落烟深山雾冷，不比寻常风味。
勒驾闲来，柳蒲憔悴，无限惊心事。
仙容香艳，俨然春盛标致。
雅态出格天姿，风流酝藉，羞杀岩前桂。
寄语芙蓉临水际，莫骋芳颜妖丽。
一朵凭栏，千花退避，恼得骚人醉。
等闲风雨，更休愁容易。


rhythmic: 声声慢
author: 赵长卿
content:
金风玉露，绿橘黄澄，商秋爽气飘逸。
南斗腾光，应是间生贤出。
照人紫芝眉宇，更仙风、谁能俦匹。
细屈指，到小春时候，恰则三日。
莫论早年富贵，也休问文章，有如椽笔。
尧舜逢君，启沃定知多术。
而今且张锦幄，麝煤泛、暖香郁郁。
华堂里，听瑶琴轻弄，水仙新律。


rhythmic: 瑞鹤仙
author: 赵长卿
content:
西风苹末起。
动院落清秋，新凉如水。
纤歌遏云际。
正美人翻曲，阳春轻丽。
兰衣玉佩。
拥南斗、光中一醉。
有邦人、万口同声，赞叹我公恺悌。
百里。
年丰谷稔，事简刑清，颂声盈耳。
鹏程九万，摹空展、垂天翼。
定丹书飞下，彤墀归去，秘略家传小试。
看封留、亘古功名，未容退避。


rhythmic: 满庭芳
author: 赵长卿
content:
雨洗长空，风清云路，又还毕备佳期。
夜凉如水，一似去秋时。
渺渺银河浪静，星桥外、香霭。
霞轺举，鸾骖鹊驭，稳稳过飞梯。
经年，成间阻，相逢无语，应喜应悲。
怕玉绳低处，依旧睽离。
和我愁肠万缕，嫦娥怨、底事来迟。
广寒殿，春风桂魄，首与慰相思。


rhythmic: 水调歌头
author: 赵长卿
content:
今夕知何夕，秋色正平分。
嫦娥此际，底事越样好精神。
已是天高气肃，那更清风洒洒，万里没纤云。
把酒临风饮，酒面起红鳞。
歌一曲，舞一曲，捧金樽。
从他妄想，老兔憔悴正纷纷。
我为桂花拚醉，明日扶头不起，颠倒白纶巾。
天若知人意，夜雨莫倾盆。


rhythmic: 蓦山溪
author: 赵长卿
content:
满城风雨，又是重阳近。
黄菊媚清秋，倚东篱、商量开尽。
红萸白酒，景物一年年，人渐远，梦还稀，赢得无穷恨。
钗分镜破，一一关方寸。
强醉欲消除，醉魂醒、凄凉越闷。
鸳鸯宿债，偿了恶因缘，当时事，只今愁，斑尽安仁鬓。


rhythmic: 洞仙歌
author: 赵长卿
content:
芰荷已老，菊与芙蓉未。
一夜秋容上岩桂。
间蘩芜、嫩黄染就琼瑰，开未足，已早香传十里。
从前分付处，明月清风，不用斜晖照佳丽。
叹浮花，徒解咤，浅白深红，争似我、潇洒堆金积翠。
看天阔、秋高露华清，见标致风流，更无尘意。


rhythmic: 洞仙歌
author: 赵长卿
content:
黄花满地，庭院重阳後。
天气凄清透襟袖。
动离情、最苦旅馆萧条，那更堪、风剪凋零飞柳。
临歧曾执手。
祝付叮咛，知会别来念人否。
为多情，生怕分离，只知道、准拟别来消瘦。
甚苦苦、促装赴归期，要趁他、橘绿澄黄时候。


rhythmic: 瑞鹤仙
author: 赵长卿
content:
败荷擎沼面，红叶舞林梢，光阴何速。
碧天静如水，金风透帘幕，露清蝉伏。
追思往事，念当年、悲伤宋玉。
渐危楼向晚，魂销处、倚遍阑干曲。
凝目。
一霎微雨，塞鸿声断，酒病相续。
无情赏处，金井梧，东篱菊。
渐兰桡归去，银蟾满夜，水村烟渡怎宿。
负伊家、万愁千恨，甚时是足。


rhythmic: 蓦山溪
author: 赵长卿
content:
木犀开了。
还是生辰到。
一笑对西风，喜人与、花容俱好。
寿筵开处，香雾扑帘帏，笙簧奏，星河晓，拼取金倒。
当年仙子，容易抛蓬岛。
月窟与花期，要同向、人间不老。
拈枝弄蕊，此乐几时穷，一岁里，一番新，莫与蟠桃道。


rhythmic: 洞仙歌
author: 赵长卿
content:
广寒宫殿，不在人间世。
分付天香与岩桂。
向西风、遥曳处，数十里知闻，金翠里、别有出群标致。
东园盛事。
五亩浓阴芘。
必以诗书取荣贵。
况一门，三秀才，未足钦崇，那更是、异姓同居兄弟。
更细把、繁英祝娥，看禹浪飞腾，定应来岁。


rhythmic: 满庭芳
author: 赵长卿
content:
晚色沈沈，雨声寂莫，夜寒初冻云头。
晓来阶砌，一捻冷光浮。
目断江天霭霭，低迷映、绿竹修修。
多才客，高吟柳絮，还更上层楼。
烹茶，新试水，人间清楚，物外遨游。
胜似他、销金暖帐情柔。
细看流风迥舞，终日价、浅酌轻讴。
醺醺地，美人翻曲，消尽古今愁。


rhythmic: 御街行
author: 赵长卿
content:
晚来无奈伤心处。
见红叶、随风舞。
解鞍还向乱山深，黄昏後、不成情绪。
先来离恨，打叠不下，天气还凄楚。
风儿住後云来去。
装撰些儿雨。
无眠托首对孤灯，好语向谁分付。
从来烦恼，吓得胆碎，此度难担负。


rhythmic: 永遇乐
author: 赵长卿
content:
宵露珠零，溅冰花薄，凝瑞偏早。
月练轻翻，风刀碎剪，青女呈纤巧。
微丹枫缬，低摧蕉尾，不觉半池莲倒。
最好是、千林橘柚，轻黄一村封了。
佳人指冷，暗惊罗幕，一夜斜飞多少。
怕倚银屏，愁看玉砌，金菊鲜鲜晓。
伤嗟傅粉，佳期还未，何处冷沾衣透。
争知人、临鸾试罢，与梅共瘦。


rhythmic: 玉蝴蝶
author: 赵长卿
content:
片片空中剪水，巧妆春色，照耀江湖。
渐觉花球转柳，荚阵飞榆。
散银杯、时时逐马。
翻缟带、一一随车。
遍帘隅。
寒生冰箸，光剖明珠。
应须。
浅斟低唱，毡垂红帐，兽金炉。
更向高楼，纵观吟醉谢娘扶。
静时闻、竹声岩谷，漫不见、禽影江湖。


rhythmic: 潇湘夜雨・满庭芳
author: 赵长卿
content:
斜点银缸，高擎莲炬，夜寒不奈微风。
重重帘幕掩堂中。
香渐远、长烟袅，光不定、寒影摇红。
偏奇处，当庭月暗，吐焰如虹。
红裳呈艳丽，□娥一见，无奈狂纵。
试烦他纤手，卷上纱龙。
开正好、银花照夜，堆不尽、金粟凝空。
叮咛语，频将好事，来报主人公。


rhythmic: 念奴娇
author: 赵长卿
content:
据炉肃坐，听瓶笙、别有天然宫徵。
纸帐屏山浑不俗，写出江南烟水。
檠短灯青，灰闲香软，所欠惟梅矣。
风飞无定，数声时颤窗纸。
试问夜已何其，呼童起看，月上东墙未。
天外忽闻征雁过，还把音书来寄。
短笠埋烟，轻蓑鸣雨，已办征船计。
放教归去，故乡江上鱼美。


rhythmic: 祝英台近
author: 赵长卿
content:
记临歧，销黯处。
离恨惨歌舞。
恰是江梅，开遍小春暮。
断肠一曲金衣，两行玉箸，酒阑後、欲行难去。
恶情绪。
因念锦幄香奁，别来负情素。
冷落深闺，知解怨人否。
料应宝瑟慵弹，露华懒傅，对鸾镜、终朝凝伫。


rhythmic: 蓦山溪
author: 赵长卿
content:
玉妃整佩，绛节参差御。
一笑唤春回，正江南、天寒岁暮。
孤标独立，占断世间香，云屋冷，雪篱深，长记西湖路。
人间尘土，不是留花处。
羌管一声催，碎琼瑶、纷纷似雨。
枝头著子，聊与世调羹，功就後，盍归休，还记来时不。


rhythmic: 水龙吟
author: 赵长卿
content:
危楼横枕清江上，两岸碧山如画。
夕烟幂幂，晚灯点点，楼台新夜。
明月当天，白沙流水，冷光连野。
浸栏干万顷，琉璃软皱，打鱼艇、相高下。
何处一声羌管，是谁家、倚楼人也。
多情对景，无言有恨，欲歌还罢。
把酒临筵，阿谁知我，此怀难写。
忍思量後夜，芳容不似，暗尘随马。


rhythmic: 水调歌头
author: 赵长卿
content:
离愁晚如织，托酒与消磨。
奈何酒薄愁重，越醉越愁多。
忍对碧天好夜，皓月流光无际，光影转庭柯。
有恨空垂泪，无语但悲歌。
因凝想，从别後，蹙双蛾。
春来底事，孤负紫袖与红靴。
速整雕鞍归去，著意浅斟低唱，细看小婆娑。
万蕊千花里，一任玉颜酡。


rhythmic: 水龙吟
author: 赵长卿
content:
酒潮匀颊双眸溜。
美映远山横秀。
风流俊雅，娇痴体态，眼前稀有。
莲步弯弯，移归拍里，凌波难偶。
对仙源醉眼，玉纤笼巧，拨轻声、鱼纹皱。
我自多情多病，对人前、只推伤酒。
瞒他不得，诗情懒倦，沈腰销瘦。
多谢东君，殷勤知我，曲翻红袖。
拼来朝又是，扶头不起，江楼知不。


rhythmic: 念奴娇
author: 赵长卿
content:
夕阳底尽，望楚天空阔，稀星帘幕。
暮霭横江烟万缕，照水参差楼阁。
两两三三，楼前归鹭，飞过栏干角。
霜风何事，绕檐吹动寂寞。
消散我已忘机，而今百念，灰了心头火。
对酒当歌浑冷淡，一任他懑嗔恶。
松竹园林，柳梧庭院，自有人间乐。
闲云休问，去来本是无著。


rhythmic: 水调歌头
author: 赵长卿
content:
贪痴无了日，人事没休期。
白驹过隙，百岁能得几多时。
自古腰金结绶，著意经营辛苦，回首不胜悲。
名未能安稳，身已至倾危。
空剜刻，休巧诈，莫心欺。
须知天定，只见高与新碑。
我已从头识破，赢得当歌临酒，欢笑且随宜。
较甚荣和辱，争甚是和非。


rhythmic: 水龙吟
author: 赵长卿
content:
曾著意斟量过，天下事、无穷尽。
贪荣贪富，朝思夕计，空劳方寸。
蹑足封王，功名盖世，谁如韩信。
更堆金积玉，石崇豪侈，当时望、倾西晋。
长乐宫中一叹，又何须累累悬印。
坠楼效死，轻车东市，头膏血刃。
尤物虚名，於身何补，一齐休问。
遇当歌临酒，舒眉展眼，且随缘分。


rhythmic: 蓦山溪
author: 赵长卿
content:
壶天冰雪，消尽虚堂暑。
多谢故人风，送花香传小树。
香风初过，一曲断肠声，如怨诉。
诉闲愁，落落琵琶语。
江边马上，弹指成千古。
泪眼与啼妆，叹风流、只今何处。
芳心役损，触事起悲酸，招玉素。
拨檀槽，整理金衣缕。


rhythmic: 念奴娇
author: 赵长卿
content:
精神俊雅，更那堪、天与风流标格。
罗绮丛中偏艳冶，偷处教人怜惜。
目剪秋波，指纤春笋，新样冠儿直。
高堂云雨，甚人有分消得。
戏笑里含羞，回眸低盼，此意谁能识。
密约幽欢空怅望，何日能谐端的。
玳席歌馀，兰堂香散，此际愁如织。
人归空对，晚阴庭树横碧。


rhythmic: 瑞鹤仙
author: 赵长卿
content:
无言屈指也。
算年年底事，长为旅也。
凄惶受尽也。
把良辰美景，总成虚也。
自嗟叹也。
这情怀、如何诉也。
谩愁明怕暗，单栖独宿，怎生禁也。
闲也。
有时临镜，渐觉形容，日消减也。
光阴换也。
空辜负、少年也。
念仙源深处，暖香小院，赢得群花怨也。
是亏他见了，多教骂几句也。


rhythmic: 蓦山溪
author: 赵长卿
content:
无非无是。
好个闲居士。
衣食不求人，又识得、三文两字。
不贪不伪，一味乐天真，三径里。
四时花，随分堪游戏。
学些沓拖，也似没意志。
诗酒度流年，熟谙得、无争三昧。
风波歧路，成败霎时间，你富贵。
你荣华，我自关门睡。


rhythmic: 御街行
author: 赵长卿
content:
香熏斗帐相逢乍。
正宫漏、沈沈夜。
月飞梅影上帘栊，标致风流娇雅。
眼波横浸，照人百媚，无限叮咛话。
玉鞍门上嘶归马。
趱行色、难留也。
别来花艳不禁春，浪向东风轻嫁。
空馀小院，博山修竹，依旧窗儿下。


rhythmic: 水龙吟
author: 赵长卿
content:
无情风掠芭蕉响，还是重门已闭。
银缸独对，相思方切，教人怎睡。
解叹从前事，解叹了、依前鳖气。
想他家那里，知人憔悴，相应是、睡也未。
且恁和衣强寝，奈无寐、依前重起。
起来思想，当初与你，忒煞容易。
及至而今也，半头天眼，不存不济。
最消魂苦是，黄昏前後，冷清清地。


rhythmic: 水调歌头
author: 赵长卿
content:
把酒相劳苦，月色耀天章。
冰轮碾破寒碧，飞入酒樽凉。
击节词人妙句，吸此清辉万丈，肺腑亦生光。
揽袂欲仙举，逸兴共天长。
日边客，幕中俊，坐间狂。
浩歌清啸，恍然云海渺茫茫。
唤醒谪仙苏二，何事常愁客少，更恐被云妨。
月与人长好，广大醉为乡。


rhythmic: 水龙吟
author: 赵长卿
content:
先来天与精神，更因丽景添殊态。
拖轻苒苒，才凝一段，还分五彩。
毕竟非烟，有时为雨，惹情无奈。
道无心，怎被歌声遏断，迟迟向、青天外。
宜伴先生醉卧，得饶道、和山须买。
也曾恼杀襄王，谁道依前不会。
我欲乘风归去，翻怅恨、帝乡何在。
念佳期未展，天长莫合，尽空相对。


rhythmic: 满江红
author: 赵长卿
content:
懊恼平生，奈天赋、恩情太薄。
二三岁、看伊受尽，眼尖眉角。
记得当初低耳畔，是谁先有于飞约。
惟到今、划地误盟言，还先恶。
天眼见，人难度。
天易感，人难托。
人心险，天又怎生捉摸。
莫问傍人非与是，手儿但把心儿托。
便不成、厮守许多时，乾休却。


rhythmic: 贺新郎
author: 赵长卿
content:
负你千行泪。
大都来、一寸心儿，万般萦系。
似恁愁烦那里洎。
故自三年二岁。
为你後、甘心憔悴。
终待说、山盟海誓。
这恩情、到此非容易。
拼做个，久长计。
紧要事须评议。
怕人人、蓦地知时，怎生处置。
毒害心肠祆知是。
怕你生烦到底。
便莫待、将人轻弃。
不是我多疑你。
被傍人、赚後失圈。
经一事，长一智。


rhythmic: 念奴娇
author: 赵长卿
content:
桂华蟾魄，到中秋、祗有人闻一六。
浩渺清风因唤起，千里吹飞鸿鹄。
碧落翻花，瑶空隐瑞，声节琅筑。
板怀玉燕，此时嘉梦重育。
始信名在丹台，方八百，子已三千熟。
麟脯灵瓜那更有，琼神仙。
秋水春山，柳腰花面，一醉霓裳曲。
长生清净，自然何用辟谷。


rhythmic: 喜迁莺
author: 赵长卿
content:
商轻透。
动帘幕飞梧，乱飘庭。
瑞气氤氲，沈檀初，烟喷宝台金兽。
黄花美酒。
天教占得，先他时候。
诞元老，庆有声，此夕降生华胄。
欢笑。
宜称寿。
弦管鼎沸，宫商方频奏。
满捧瑶卮，华堂歌舞，拍转金钗斜溜。
朱颜绿鬓，殷勤深愿，镇长如旧。
叹滨海，道难留，指日荣迁飞骤。


rhythmic: 贺新郎
author: 赵长卿
content:
世谛人多错。
阿谁将、虚名微利，放教轻著。
万事莫非前定了，选甚微如饮酌。
算徒诧、龙韬豹略。
纵使龙头安尺木，更从教、豹变生三角。
浑是梦，恍如昨。
吾庐自笑常虚廓。
对残编、磨穿枯砚，生涯微薄。
负郭田园能有几，随分安贫守约。
要不改、箪瓢颜乐。
西掖百扉终须到，且嘲风咏月常相谑。
更要甚，万金药。


rhythmic: 满庭芳
author: 赵长卿
content:
风力驱寒，云荣呈瑞，晓来到处花飞。
遍装琼树，春意到南枝。
便是渔蓑旧画，纶竿重、横玉低垂。
今宵里，香闺邃馆，幽赏事偏宜。
风流金马客，歌鬟醉拥，乌帽斜。
问人间何处，鹏运天池。
且共周郎按曲，音微误、首己先回。
同心事，丹山路稳，长伴彩鸾归。


rhythmic: 水调歌头
author: 罗愿
content:
秋宇净如水，月镜不安台。
郁孤高处张乐，语笑脱氛埃。
檐外白毫千丈，坐上银河万斛，心境两佳哉。
俯仰共清绝，底处著风雷。
问天公，邀月姊，愧凡才。
婆娑人世，羞见蓬鬓漾金。
来岁公归何处，照耀彩衣簪橐，禁直且休催。
一曲庾江上，千古继韶陔。


rhythmic: 醉翁操
author: 楼钥
content:
茫茫。
苍苍。
青山绕、千顷波光。
新秋露风荷吹香。
悠心地け然，生清凉。
古岸摇垂杨。
时有白鹭飞来双。
隐君如在，鹤与翱翔。
老仙何处，尚有流风未忘。
琴与君兮宫商。
酒与君兮杯觞。
清欢殊未央。
西山忽斜阳。


rhythmic: 醉翁操
author: 楼钥
content:
冷然。
清圆。
谁弹。
向屋山。
何言。
清风至阴德之天。
悠馀响婵娟。
方昼眠。
迥立八风前。
八音相宣知孰贤。
有时悲壮，铿若龙泉。
有时幽杳，彷佛猿吟鹤怨。
忽若巍巍山巅。
荡荡几如流川。
聊将娱暮年。
听之身欲仙。


rhythmic: 水调歌头
author: 舒邦佐
content:
问讯金华伯，自是地行仙。
只为朱轮画戟，句引到湘川。
用个狎鸥心地，做就烹鲜时政，民化我何言。
但贵衡阳纸，纸落尽云烟。
对湖天，梅索笑，月还圆。
旧时岳生申甫，重到是前缘。
快洗瑶觥一醉，唤个鹤仙起舞，骑取上花砖。
春秋更多少，庄木八千年。


rhythmic: 满江红
author: 方有开
content:
跳出红尘，都不顾、是非荣辱。
垂钓处、月明风细，水清山绿。
七里滩头帆落尽，长山泷口潮回速。
问有谁、特为上钩来，刘文叔。
貂蝉贵，无人续。
金带重，难拘束。
这白麻黄纸，岂曾经目。
昨夜客星侵帝座，且容伸脚加君腹。
问高风、今古有谁同，先生独。


rhythmic: 贺新郎
author: 许及之
content:
旧俗传荆楚。
正江城、梅炎藻夏，做成重午。
门艾钗符关何事，付与痴儿呆女。
耳不听、湖边鼍鼓。
独炷炉香熏衣润，对潇潇、翠竹都忘暑。
时展卷，诵骚语。
新愁不障西山雨。
问楼头、登临倦客，有谁怀古。
回首独醒人何在，空把清尊酹与。
漾不到、潇湘江渚。
我又相将湖南去，已安排、吊屈嘲渔父。
君有语，但分付。


rhythmic: 水调歌头
author: 傅大询
content:
草草三间屋，爱竹旋添栽。
碧沙窗户，眼前都是翠云堆。
一月山翁高卧，踏雪水村清冷，木落远山开。
唯有平安竹，留得伴寒梅。
唤家童，开门看，有谁来。
客来一笑，清话煮茗更传杯。
有酒只愁无客，有客又愁无酒，酒熟且徘徊。
明日人间事，天自有安排。


rhythmic: 念奴娇
author: 傅大询
content:
江梅破腊，把一枝来报，□春消息。
锦帐银瓶龙麝暖，画烛光摇金碧。
雨径桃花，一溪流水，路入神仙宅。
云裳羽佩，洞天相会今夕。
堂下乐问灵鼍，玉人清唱，舞袖低回雪。
富贵风流须道是，天上人间难得。
玉镜台边，琼浆盏畔，共说春心切。
百年偕老，凤凰楼上风月。


rhythmic: 贺新郎
author: 刘德秀
content:
雨沐秋荣薄。
莹湖光、琉璃千顷，浪平如削。
步绕湖边佳绝处，时涌琼楼珠阁。
记一一、经行皆昨。
十万人家空翠里，借娥、玉鉴相依约。
卷雾箔，飞烟幕。
天机云锦才收却。
放芙蓉、岸花十里，翠红成幄。
向晚买舟撑月去，笑引银汉共酌。
醉欲起、骑鲸碧落。
试唤坡仙哦妙句，问淡妆、此夕如何著。
只云月，是梳掠。


rhythmic: 水调歌头
author: 吴镒
content:
澄彻北湖水，圆镜莹青铜。
客槎星汉天上，隐隐暗朝通。
六月浮云落日，十顷增冰积雪，胜绝与谁同。
罗袜步新月，翠袖倚凉风。
子韩子，叫虞帝，傲祝融。
御风凌雾来去，邂逅此从容。
欲问骑何处，试举叉鱼故事，惊起碧潭龙。
乞我飞霞佩，从子广寒宫。


rhythmic: 水调歌头
author: 吴镒
content:
三楚上游地，五岭翠眉横。
杜诗韩笔难尽，身到眼增明。
最好流泉百道，НН绕城萦市，唯见洛阳城。
化鹤三千岁，橘井尚凄清。
阆风客，紫贝阙，白玉京。
不堪天上官府，时此驻霓旌。
岁晚朔云边雪，压尽蛮烟瘴雨，过雁落寒汀。
况有如泉酒，细与故人倾。


rhythmic: 水调歌头
author: 林淳
content:
潇洒东湖上，夜雨洗清秋。
朝来尘霁，凝望千里兴悠悠。
山色揉蓝深染，波影青铜新铸，□冷翠光浮。
蓑笠真吾事，聊整钓鱼钩。
坐中客，凌王谢，更风流。
一觞一咏，豪俊谈笑气吞牛。
花月连环长好，到处名园池□，遇景且遨游。
试问陶元亮，底事赋归休。


rhythmic: 水调歌头
author: 王炎2
content:
爱日护轻暖，酝造小春时。
桃溪云敛，一点郎星吐青辉。
炼玉颜容难老，点漆精神如旧，不用摘霜髭。
厌薄蓬莱景，戏踏两凫飞。
潘花底，陶柳外，细民肥。
万家喜色，融瑞气拥牙绯。
凭仗春葱洗玉，领略朱樱度曲，引满又何辞。
只待琴歌毕，安步上丹墀。


rhythmic: 念奴娇
author: 王炎2
content:
晓来雨过，正海棠枝上，胭脂如滴。
桃杏不敢来比似，信是倾城倾国。
藏韵收香，谁能描貌，阁尽诗人笔。
从教睡去，为留银烛终夕。
不待过了清明，绿阴结子，无处寻春色。
簌簌轻红飞一片，便觉临风凄恻。
莫道无情，嫣然一笑，也似曾相识。
惜花无主，自怜身是行客。


rhythmic: 水调歌头
author: 王炎2
content:
新涨鸭头绿，春满白苹洲。
小停画，莫便折柳话离愁。
飘渺觚棱在望，不用东风借便，一瞬到皇州。
别酒十分酌，何惜覆瑶舟。
从此去，上华顶，入清流。
人门如许，自合唾手复公侯。
老我而今衰谢，梦绕故园松菊，底事更迟留。
早晚挂冠去，江上狎浮鸥。


rhythmic: 蓦山溪
author: 王炎2
content:
莺啼花谢，断送春归去。
雨後听鹃声，恰似诉、留春不住。
韶光易迈，暗被老相催，无个事，没些愁，方是安身处。
载松种菊，相对为宾主。
终日掩柴扉，但只有、清风时度。
不把酒，又不喜观书，饥时饭，饱时茶，困即睡。


rhythmic: 满江红
author: 王炎2
content:
宦海浮沉，名与字、不能彰彻。
青云上、诸公衮衮，难登狭劣。
结绶弹冠成底事，解颐折角皆虚说。
待黄粱、梦觉始归来，非明哲。
易消释，空中雪。
多亏缺，天边月。
算人生必有，衰羸时节。
恁是一阳来复後，梅花柳眼先春发。
料明年、又老似今年，当休歇。


rhythmic: 水调歌头
author: 杨冠卿
content:
春涨一篙绿，江阔暮涛寒。
龙骧万斛飞举，鲸饮酒杯宽。
醉倚舵楼清啸，目送孤鸿杳霭，景意与俱闲。
恍若驭风去，蓬岛旧家山。
记吾庐，环翠竹，拱苍官。
碧云信杳，谁为日日报平安。
桂棹桃溪归後，流水落红香寂，春事想阑珊。
赖有锦囊句，写向此中看。


rhythmic: 水调歌头
author: 杨冠卿
content:
形胜访淮楚，骑鹤到扬州。
春风十里帘幕，香霭小红楼。
楼外长江今古，谁是济川舟楫，烟浪拍天浮。
喜见紫芝宇，儒雅更风流。
气吞虹，才倚马，烂银钩。
功名年少馀事，雕鹗几横秋。
行演丝纶天上，环倚玉皇香案，仙袂揖浮丘。
落笔惊风雨，润色焕皇猷。


rhythmic: 水调歌头
author: 杨冠卿
content:
年少青云客，怀抱百忧宽。
北窗醉卧春晓，归梦趁吴帆。
来访鸱夷仙迹，极目平湖烟浪，万象一毫端。
云海渺空阔，咫尺是蓬山。
佩飞霞，囊古锦，几凭阑。
赤城应有居士，凤举更龙蟠。
待向玉霄东望，相与神游八极，身未似云闲。
长剑倚天外，功业镜频看。


rhythmic: 水调歌头
author: 杨冠卿
content:
曳杖罗浮去，辽鹤正南翔。
青鸾为报消息，岩壑久相望。
无奈渔溪乃，唤起苹洲昨梦，风雨趁归航。
万里家何许，天阔水云长。
历五湖，转湘楚，下三江。
兴亡千古馀恨，收拾付诗囊。
重到然犀矶渚，不见骑鲸仙子，客意转凄凉。
举酒酹江月，襟袖泪淋浪。


rhythmic: 水龙吟
author: 杨冠卿
content:
渡江天马龙飞，翠华小住兴王地。
石城锺阜，雄依天堑，鼎安神器。
鹊楼高，建章宫阔，玉绳低坠。
望郁葱佳气，非烟非雾，方呈瑞、璇霄际。
貔虎云屯羽卫。
壮金汤、更隆国势。
天骄胆落，狼烽昼熄，玉门晏闭。
祗谒陵园，长安□远，中兴可冀。
笑六朝旧事，空随流水，千古恨、无人记。


rhythmic: 贺新郎
author: 杨冠卿
content:
薄暮垂虹去。ピ
正江天、残霞冠日，乱鸿遵渚。ピ
万顷云涛风浩荡，笑整羽轮飞渡。ピ
问弱水、神仙何处。ピ
翳凤骑麟思往事，记朝元、金殿闻钟鼓。ピ
环佩响，翠鸾舞。ピ
梦中失却江南路。ピ
待西风、长城饮马，朔庭张弩。ピ
目尽青天何时到，赢得儿童好语。ピ
怅未复、长陵土。ピ
西子五湖归去後，泛仙舟、尚许寻盟否。ピ
风袂逐，片帆举。ピ


rhythmic: 六州
author: 崔敦诗
content:
商秋吉，嘉会协中辛。
涓路寝，修祀，圣德昭清。
端志虑，罄竭斋精。
锦绣排天仗，羽卫滨纷。
朝太室、返中宸。
被衮接神明。
时平天时俱清晏，兼丰年和气，品物达芳馨。
瞻座，舂容燕三灵。
奠瑶爵，荐量币，清思呦冥冥。
望昆仑。
嘉祥塞。
诚殚礼洽庆休成。


rhythmic: 十二时・忆少年
author: 崔敦诗
content:
勋华并、天胙昌期。
圣德茂重离。
英明经远，浚哲昭微。
宝俭更深慈。
观万国、累洽重熙。
对明时。
报礼秩神祗。
玉帛奏华夷。
雍肃显相，百辟各钦祗。
奄嘉虞英璧奠华滋。
神安坐、景气澄虚。
极光焰、烛长丽。
展诗应律，万舞逶迟。
三献洽皇仪。
垂露浸庆祜来宜。
礼无违。
鸣鸾临帝阙，飞凤下天倪。
清和寰宇，霈泽一朝驰。


rhythmic: 摸鱼儿
author: 辛弃疾
content:
更能消、几番风雨。
匆匆春又归去。
惜春长恨花开早，何况落红无数。
春且住。
见说道、天涯芳草迷归路。
怨春不语。
算只有殷勤，画檐珠网，尽日惹飞絮。
长门事，准拟佳期又误。
蛾眉曾有人妒。
千金纵买相如赋，脉脉此情谁诉。
君莫舞。
君不见、玉环飞燕皆尘土。
闲愁最苦。
休去倚危楼，斜阳正在，烟柳断肠处。


rhythmic: 摸鱼儿
author: 辛弃疾
content:
望飞来、半空鸥鹭。
须臾动地鼙鼓。
截江组练驱山去，鏖战未收貔虎。
朝又暮。
诮惯得、吴儿不怕蛟龙怒。
风波平步。
看红旆惊飞，跳鱼直上，蹙踏浪花舞。
凭谁问，万里长鲸吞吐。
人间儿戏千弩。
滔天力倦知何事，白马素车东去。
堪恨处。
人道是、子胥冤愤终千古。
功名自误。
谩教得陶朱，五湖西子，一舸弄烟雨。


rhythmic: 沁园春
author: 辛弃疾
content:
三径初成，鹤怨猿惊，稼轩未来。
甚云山自许，平生意气，衣冠人笑，抵死尘埃。
意倦须还，身闲贵早，岂为莼羹鲈哉。
秋江上，看惊弦雁避，骇浪船回。
东冈更葺茅斋。
好都把轩窗临水开。
要小舟行钓，先应种柳，疏篱护竹，莫碍观梅。
秋菊堪餐，春兰可佩，留待先生手自栽。
沈吟久，怕君恩未许，此意徘徊。


rhythmic: 沁园春
author: 辛弃疾
content:
伫立潇湘，黄鹄高飞，望君不来。
被东风吹堕，西江对语，急呼斗酒，旋拂征埃。
却怪英姿，有如君者，犹欠封侯万里哉。
空赢得，道江南佳句，只有方回。
锦帆画舫行斋。
怅雪浪粘天江影开。
记我行南浦，送君折柳，君逢驿使，为我攀梅。
落帽山前，呼鹰台下，人道花须满县栽。
都休问，看云霄高处，鹏翼徘徊。


rhythmic: 水龙吟
author: 辛弃疾
content:
渡江天马南来，几人真是经纶手。
长安父老，新亭风景，可怜依旧。
夷甫诸人，神州沈陆，几曾回首。
算平戎万里，功名本是，真儒事、君知否。
况有文章山斗。
对桐阴、满庭清昼。
当年堕地，而今试看，风云奔走。
绿野风烟，平泉草木，东山歌酒。
待他年，整顿乾坤事了，为先生寿。


rhythmic: 水龙吟
author: 辛弃疾
content:
玉皇殿阁微凉，看公重试薰风手。
高门画戟，桐阴阁道，青青如旧。
兰佩芳空，蛾眉谁妒，无言搔首。
甚年年却有，呼韩塞上，人争问、公安否。
金印明年如斗。
向中州、锦衣行昼。
依然盛事，貂蝉前後，凤麟飞走。
富贵浮云，我评轩冕，不如杯酒。
待从公，痛饮八千馀岁，伴庄椿寿。


rhythmic: 水龙吟
author: 辛弃疾
content:
楚天千里清秋，水随天去秋无际。
遥岑远目，献愁供恨，玉簪螺髻。
落日楼头，断鸿声里，江南游子。
把吴钩看了，栏干拍遍，无人会、登临意。
休说鲈鱼堪。
尽西风、季鹰归未。
求田问舍，怕应羞见，刘郎才气。
可惜流年，忧愁风雨，树犹如此。
倩何人，唤取盈盈翠袖，英雄泪。


rhythmic: 满江红
author: 辛弃疾
content:
笳鼓归来，举鞭问、何如诸葛。
人道是、匆匆五月，渡泸深入。
白羽风生貔虎噪，青溪路断猩鼯泣。
早红尘、一骑落平冈，捷书急。
三万卷，龙韬客。
浑未得，文章力。
把诗书马上，笑驱锋镝。
金印明年如斗大，貂蝉却自兜鍪出。
待刻公、勋业到□云，浯溪石。


rhythmic: 满江红
author: 辛弃疾
content:
瘴雨蛮烟，十年梦、尊前休说。
春正好、故园桃李，待君花发。
儿女灯前和泪拜，鸡豚社里归时节。
看依然、舌在齿牙牢，心如铁。
治国手，封侯骨。
腾汉漫，排阊阖。
待十分做了，诗书勋业。
常日念君归去好，而今却恨中年别。
笑江头、明月更多情，今宵缺。


rhythmic: 满江红
author: 辛弃疾
content:
蜀道登天，一杯送、绣衣行客。
还自叹、中年多病，不堪离别。
东北看惊诸葛表，西南更草相如檄。
把功名、收拾付君侯，如椽笔。
儿女泪，君休滴。
荆楚路，吾能说。
要新诗准备，庐江山色。
赤壁矶头千古浪，铜陌上三更月。
正梅花、万里雪深时，须相忆。


rhythmic: 满江红
author: 辛弃疾
content:
快上西楼，怕天放、浮云遮月。
但唤取、玉纤横笛，一声吹裂。
谁做冰壶浮世界，最怜玉斧修时节。
问常娥、孤冷有愁无，应华发。
云液满，琼杯滑。
长袖起，清歌咽。
叹十常八九，欲磨还缺。
若得长圆如此夜，人情未必看承别。
把从前、离恨总成欢，归时说。


rhythmic: 满江红
author: 辛弃疾
content:
鹏翼垂空，笑人世、苍然无物。
还又向、九重深处，玉阶山立。
袖里珍奇光五色，他年要补天西北。
且归来、谈笑护长江，波澄碧。
佳丽地，文章伯。
金缕唱，红牙拍。
看尊前飞下，日边消息。
料想宝香黄阁梦，依然画舫青溪笛。
待如今、端的约锺山，长相识。


rhythmic: 满江红
author: 辛弃疾
content:
落日苍茫，风才定、片帆无力。
还记得、眉来眼去，水光山色。
倦客不知身近远，佳人已卜归消息。
便归来、只是赋行云，襄王客。
些个事，如何得。
知有恨，休重忆。
但楚天特地，暮云凝碧。
过眼不如人意事，十常八九今头白。
笑江州、司马太多情，青衫湿。


rhythmic: 满江红
author: 辛弃疾
content:
过眼溪山，怪都似、旧时曾识。
是梦里、寻常行遍，江南江北。
佳处径须携杖去，能消几两平生屐。
笑尘埃、三十九年非，长为客。
吴楚地，东南拆。
英雄事，曹刘敌。
被西风吹尽，了无陈迹。
楼观才成人已去，旌旗未卷头先白。
叹人间、哀乐转相寻，今犹昔。


rhythmic: 满江红
author: 辛弃疾
content:
湖海平生，算不负、苍髯如戟。
闻道是、君王著意，太平长策。
此老自当兵十万，长安正在天西北。
便凤凰、飞诏下天来，催归急。
车马路，儿童泣。
风雨暗，旌旗湿。
看野梅官柳，东风消息。
莫向蔗庵追语笑，只今松竹无颜色。
问人间、谁管别离愁，杯中物。


rhythmic: 满江红
author: 辛弃疾
content:
笑拍洪崖，问千丈、翠岩谁削。
依旧是、西风白马，北村南郭。
似整复斜僧屋乱，欲吞还吐林烟薄。
觉人间、万事到秋来，都摇落。
呼斗酒，同君酌。
□小隐，寻幽约。
且丁宁休负，北山猿鹤。
有鹿从渠求鹿梦，非鱼定未知鱼乐。
正仰看、飞鸟却应人，回头错。


rhythmic: 满江红
author: 辛弃疾
content:
曲几蒲团，方丈里、君来问疾。
更夜雨、匆匆别去，一杯南北。
万事莫侵闲鬓发，百年正要佳眠食。
最难忘、此语重殷勤，千金直。
西崦路，东岩石。
携手处，今陈迹。
望重来犹有，旧盟如日。
莫信蓬莱风浪隔，垂天自有扶摇力。
对梅花、一夜苦相思，无消息。


rhythmic: 水调歌头
author: 辛弃疾
content:
带湖吾甚爱，千丈翠奁开。
先生杖屦无事，一日走千回。
凡我同盟鸥鸟，今日既盟之後，来往莫相猜。
白鹤在何处，尝试与偕来。
破青萍，排翠藻，立苍苔。
窥鱼笑汝痴计，不解举吾杯。
废沼荒丘畴昔，明月清风此夜，人世几欢哀。
东岸绿阴少，杨柳更须栽。


rhythmic: 水调歌头
author: 辛弃疾
content:
白日射金阙，虎豹九关开。
见君谏疏频上，高论挽天回。
千古忠肝义胆，万里蛮烟瘴雨，往事莫惊猜。
政恐不免耳，消息日边来。
笑吾庐，门掩草，径封苔。
未应两手无用，要把蟹螯杯。
说剑论诗馀事，醉舞狂歌欲倒，老子颇堪哀。
白发宁有种，一一醒时栽。


rhythmic: 水调歌头
author: 辛弃疾
content:
折尽武昌柳，挂席上潇湘。
二年鱼鸟江上，笑我往来忙。
富贵何时休问，离别中年堪恨，憔悴鬓成霜。
丝竹陶写耳，急羽且飞觞。
序兰亭，歌赤壁，绣衣香。
使君千骑鼓吹，风采汉侯王。
莫把骊驹频唱，可惜南楼佳处，风月已凄凉。
在家贫亦好，此语试平章。


rhythmic: 水调歌头
author: 辛弃疾
content:
今日复何日，黄菊为谁开。
渊明漫爱重九，胸次正崔嵬。
酒亦关人何事，正自不能不尔，谁遣白衣来。
醉把西风扇，随处障尘埃。
为公饮，须一日，三百杯。
此山高处东望，云气见蓬莱。
翳凤骖鸾公去，落佩倒冠吾事，抱病且登台。
归路有明月，人影共徘徊。


rhythmic: 水调歌头
author: 辛弃疾
content:
君莫赋幽愤，一语试相开。
长安车马道上，平地起崔嵬。
我愧渊明久矣，独借此翁湔洗，素壁写归来。
斜日透虚隙，一线万飞埃。
断吾生，左持蟹，右持杯。
买山自种云树，山下烟莱。
百炼都成绕指，万事直须称好，人世几舆台。
刘郎更堪笑，刚赋看花回。


rhythmic: 水调歌头
author: 辛弃疾
content:
造物故豪纵，千里玉鸾飞。
等闲更把，万斛琼粉盖颇黎。
好卷垂虹千丈，只放冰壶一色，云海路应迷。
老子旧游处，回首梦耶非。
谪仙人，鸥鸟伴，两忘机。
掀髯把酒一笑，诗在片帆西。
寄语烟波旧侣，闻道莼鲈正美，休制芰荷衣。
上界足官府，汗漫与君期。


rhythmic: 水调歌头
author: 辛弃疾
content:
落日塞尘起，胡骑猎清秋。
汉家组练十万，列舰耸高楼。
谁道投鞭飞渡，忆昔鸣血污，风雨佛狸愁。
季子正年少，匹马黑貂裘。
今老矣，搔白首，过扬州。
倦游欲去江上，手种橘千头。
二客东南名胜，万卷诗书事业，尝试与君谋。
莫射南山虎，直觅富民侯。


rhythmic: 水调歌头
author: 辛弃疾
content:
万事到白发，日月几西东。
羊肠九折歧路，老我惯经从。
竹树前溪风月，鸡酒东家父老，一笑偶相逢。
此乐竟谁觉，天外有冥鸿。
味平生，公与我，定无同。
玉堂金马，自有佳处著诗翁。
好锁云烟窗户，怕入丹青图画，飞去了无踪。
此语更痴绝，真有虎头风。


rhythmic: 水调歌头
author: 辛弃疾
content:
上古八千岁，才是一春秋。
不应此日，刚把七十寿君侯。
看取垂天云翼，九万里风在下，与造物同游。
君欲计岁月，当试问庄周。
醉淋浪，歌窈窕，舞温柔。
从今杖屦南涧，白日为君留。
闻道钧天帝所，频上玉卮春酒，冠拥龙楼。
快上星辰去，名姓动金瓯。


rhythmic: 贺新郎
author: 辛弃疾
content:
云卧衣裳冷。
看萧然、风前月下，水边幽影。
罗袜尘生凌波去，汤沐烟江万顷。
爱一点、娇黄成晕。
不记相逢曾解佩，甚多情、为我香成阵。
待和泪，收残粉。
灵均千古怀沙恨。
□当时、匆匆忘把，此仙题品。
烟雨凄迷损，翠袂摇摇谁整。
谩写入、瑶琴幽愤。
弦断招魂无人赋，但金杯的银台润。
愁酒，又独醒。


rhythmic: 念奴娇
author: 辛弃疾
content:
兔园旧赏，怅遗踪、飞鸟千山都绝。
缟带银杯江上路，惟有南枝香别。
万事新奇，青山一夜，对我头先白。
倚岩千树，玉龙飞上琼阙。
莫惜雾鬓风鬟，试教骑鹤，去约尊前月。
自与诗翁磨冻砚，看扫幽兰新阙。
便拟□□，人间挥汗，留取层冰洁。
此君何事，晚来还易腰折。


rhythmic: 念奴娇
author: 辛弃疾
content:
对花何似，似吴宫初教，翠围红阵。
欲笑还愁羞不语，惟有倾城娇韵。
翠盖风流，牙签名字，旧赏那堪省。
天香染露，晓来衣润谁整。
最爱弄玉团酥，就中一朵，曾入扬州咏。
华屋金盘人未醒，燕子飞来春尽。
最忆当年，沈香亭北，无限春风恨。
醉中休问，夜深花睡香冷。


rhythmic: 念奴娇
author: 辛弃疾
content:
我来吊古，上危楼、赢得闲愁千斛。
虎踞龙蟠何处是，只是兴亡满目。
柳外斜阳，水边归鸟，陇上吹乔木。
片帆西去，一声谁喷霜竹。
却忆安石风流，东山岁晚，泪落哀筝曲。
儿辈功名都付与，长日惟消棋局。
宝镜难寻，碧云将暮，谁劝杯中绿。
江头风怒，朝来波浪翻屋。


rhythmic: 念奴娇
author: 辛弃疾
content:
野棠花落，又匆匆、过了青明时节。
地东风欺客梦，一夜云屏寒怯。
曲岸持觞，垂杨系马，此地曾轻别。
楼空人去，旧游飞燕能说。
闻道绮陌东头，行人长见，帘底纤纤月。
旧恨春江流未断，新恨云山千叠。
料得明朝，尊前重见，镜里花难折。
也应惊问，近来多少华发。


rhythmic: 念奴娇
author: 辛弃疾
content:
晚风吹雨，战新荷、声乱明珠苍璧。
谁把香奁收宝镜，云锦红涵湖碧。
飞鸟翻空，游鱼吹浪，惯趁笙歌席。
坐中豪气，看公一饮千石。
遥想处士风流，鹤随人去，老作飞仙伯。
茅舍疏篱今在否，松竹已非畴昔。
欲说当年，望湖楼下，水与云宽窄。
醉中休问，断肠桃叶消息。


rhythmic: 念奴娇
author: 辛弃疾
content:
近来何处有吾愁，何处还知吾乐。
一点凄凉千古意，独倚西风寥廓。
并竹寻泉，和云种树，唤做真闲客。
此心闲处，不应长藉邱壑。
休说往事皆非，而今云是，且把清尊酌。
醉里不知谁是我，非月非云非鹤。
冷露风高，松梢桂子，醉了还醒却。
北窗高卧，莫教啼鸟惊著。


rhythmic: 洞仙歌
author: 辛弃疾
content:
江头父老，说新来朝野。
都道今年太平也。
见朱颜绿鬓，玉带金鱼，相公是，旧日中朝司马。
遥知宣劝处，东阁华灯，别赐仙韶接元夜。
问天上、几多春，只是人间，但长见、精神如画。
好都取、山河献君王，看父子貂蝉，玉京迎驾。


rhythmic: 洞仙歌
author: 辛弃疾
content:
飞流万壑，共千岩争秀。
孤负平生弄泉手。
叹轻衫短帽，几许红尘，还自喜，濯发沧浪依旧。
人生行乐耳，身後虚名，何似生前一杯酒。
便此地、结吾庐，待学渊明，更手种、门前五柳。
且归去、父老约重来，问如此青山，定重来否。


rhythmic: 声声慢
author: 辛弃疾
content:
开元盛日，天上栽花，月殿桂影重重。
十里芬芳，一枝金粟玲珑。
管弦凝碧池上，记当时、风月愁侬。
翠华远，但江南草木，烟锁深宫。
只为天姿冷澹，被西风酝酿，彻骨香浓。
枉学丹蕉，叶展偷染娇红。
道人取次装束，是自家、香底家风。
又怕是，为凄凉、长在醉中。


rhythmic: 六么令
author: 辛弃疾
content:
酒群花队，攀得短辕折。
谁怜故山归梦，千里莼羹滑。
便整松江一棹，点检能言鸭。
故人欢接。
醉怀双橘，堕地金圆醒时觉。
长喜刘郎马上，肯听诗书说。
谁对叔子风流，直把曹刘压。
更看君侯事业，不负平生学。


rhythmic: 六么令
author: 辛弃疾
content:
倒冠一笑，华发玉簪折。
阳关自来凄断，却怪歌声滑。
放浪儿童归舍，莫恼比邻鸭。
水连山接。
看君归兴，如醉中醒、梦中觉。
江上吴侬问我，一一烦君说。
坐客尊酒频空，剩欠真珠压。
手把鱼竿未稳，长向沧浪学。


rhythmic: 满庭芳
author: 辛弃疾
content:
急管哀弦，长歌慢舞，连娟十样宫眉。
不堪红紫，风雨晓来稀。
惟有杨花飞絮，依旧是、萍满芳池。
酴在，青虬快剪，插遍古铜彝。
谁将春色去，鸾胶难觅，弦断朱丝。
恨牡丹多病，也费医治。
梦里寻春不见，空肠断、怎得春知。
休惆怅，一觞一咏，须刻右军碑。


rhythmic: 满庭芳
author: 辛弃疾
content:
柳外寻春，花边得句，怪公喜气轩眉。
阳春白雪，清唱古今稀。
曾是金銮旧客，记凤凰、独绕天池。
挥毫罢，天颜有喜，催赐上方彝。
只今江海上，钧天梦觉，清泪如丝。
算除非，痛把酒疗花治。
明日五湖佳兴，扁舟去、一笑谁知。
溪堂好，且拼一醉，倚杖读韩碑。


rhythmic: 西河
author: 辛弃疾
content:
西江水。
道是西风人泪。
无情却解送行人，月明千里。
从今日日倚高楼，伤心烟树如荠。
会君难，别君易。
草草不如人意。
十年著破绣衣茸，种成桃李。
问君可是厌承明，东方鼓吹千骑。
对梅花、更消一醉。
有明年、调鼎风味。


rhythmic: 木兰花慢
author: 辛弃疾
content:
老来情味减，对别酒、怯流年。
况屈指中秋，十分好月，不照人圆。
无情水、都不管，共西风、只等送归船。
秋晚莼鲈江上，夜深儿女灯前。
征衫。
便好去朝天。
玉殿正思贤。
想夜半承明，留教视草，却遣筹边。


rhythmic: 山鬼谣・摸鱼儿
author: 辛弃疾
content:
问何年，此山来此，西风落日无语。
看君似是羲皇上，直作太初名汝。
溪上路。
算只有、红尘不到今犹古。
一杯谁举。
笑我醉呼君，崔嵬未起，山鸟覆杯去。
须记取。
昨夜龙湫风雨。
门前石浪掀舞。
四更山鬼吹灯啸，惊倒世间儿女。
依约处。
还问我、清游杖屦公良苦。


rhythmic: 声声慢
author: 辛弃疾
content:
征埃成阵，行客相逢，都道幻出层楼。
指点檐牙高处，浪拥云浮。
今年太平万里，罢长淮、千骑临秋。
凭栏望，有东南佳气，西北神州。
千里怀嵩人去，应笑我、身在楚尾吴头。
看取弓刀，陌上车马如流。
从今赏心乐事，剩安排、酒令诗筹。
华胥梦，愿年年、人似旧游。


rhythmic: 满江红
author: 辛弃疾
content:
直节堂堂，看夹道、冠缨拱立。
渐翠谷、群仙东下，环声急。
闻道天峰飞堕地，傍湖千丈开青壁。
是当年、玉斧削方壶，无人识。
山木润，琅湿。
秋露下，琼珠滴。
向危亭横跨，玉渊澄碧。
醉舞且摇鸾凤影，浩歌莫遣鱼龙泣。
恨此中、风月本吾家，今为客。


rhythmic: 满江红
author: 辛弃疾
content:
照影溪梅，怅绝代、幽人独立。
更小驻、雍容千骑，羽觞飞急。
琴里新声风响，笔端醉墨鸦栖壁。
是使君、文度旧知名，方相识。
清可漱，泉长滴。
高欲卧，云还湿。
快晚风吹赠，满怀空碧。
宝马嘶归红旆动，团龙试碾铜瓶泣。
怕他年、重到路应迷，桃源客。


rhythmic: 满江红
author: 辛弃疾
content:
可恨东君，把春去春来无迹。
便过眼、等闲输了，三分之一。
昼永暖翻红杏雨，风晴扶起垂杨力。
更天涯、芳草最关情，烘残日。
湘浦岸，南塘驿。
恨不尽，愁如积。
算年年孤负，对他寒食。
便恁归来能几许，风流已自非畴昔。
凭画栏、一线数飞鸿，沈空碧。


rhythmic: 满江红
author: 辛弃疾
content:
尘土西风，便无限、凄凉行色。
还记取、明朝应恨，今宵轻别。
珠泪争垂华烛暗，雁行中断哀筝切。
看扁舟、幸自涩清溪，休催发。
白首路，长亭仄。
千树柳，千丝结。
怕行人西去，棹歌声阕。
黄卷莫教诗酒污，玉阶不信仙凡隔。
但从今、伴我又随君，佳哉月。


rhythmic: 满江红
author: 辛弃疾
content:
天上飞琼，毕竟向、人间情薄。
还又跨、玉龙归去，万花摇落。
云破林梢添远岫，月临屋角分层阁。
记少年、骏马走韩庐，掀东郭。
吟冻雁，嘲饥鹊。
人已老，欢犹昨。
对琼瑶满地，与君酬酢。
最爱霏霏迷远近，却收扰扰还寥廓。
待羔儿、酒罢又烹茶，扬州鹤。


rhythmic: 满江红
author: 辛弃疾
content:
折尽荼シ，尚留得、一分春色。
还记取、青梅如弹，共伊同摘。
少日对花昏醉梦，而今醒眼看风月。
恨牡丹、笑我倚东风，形如雪。
人渐远，君休说。
榆荚阵，菖蒲药。
算不因风雨，只因。
老冉冉兮花共柳，是栖栖者蜂和蝶。
也不因、春去有闲愁，因离别。


rhythmic: 满江红
author: 辛弃疾
content:
天与文章，看万斛、龙文笔力。
闻道是、一诗曾赐，千金颜色。
欲说又休新意思，强啼偷笑真消息。
算人人、合与共乘鸾，銮坡客。
倾国艳，难再得。
还可恨，还勘忆。
看书寻旧锦，衫裁新碧。
莺蝶一春花里活，可堪风雨飘红白。
问谁家、却有燕归梁，香泥湿。


rhythmic: 满江红
author: 辛弃疾
content:
绝代佳人，曾一笑、倾城倾国。
休更叹、旧时清镜，而今华发。
明日伏波堂上客，老当益壮翁应说。
恨苦遭、邓禹笑人来，长寂寂。
诗酒社，江山笔。
松菊径，云烟屐。
怕一觞一咏，风流弦绝。
我梦横江孤鹤去，觉来却与君相别。
记功名、万里要吾身，佳眠食。


rhythmic: 满江红
author: 辛弃疾
content:
敲碎离愁，纱窗外、风摇翠竹。
人去後、吹箫声断，倚楼人独。
满眼不堪三月暮，举头已觉千山绿。
但试将、一纸寄来书，从头读。
相思字，空盈幅。
相思意，何时足。
滴罗襟点点，泪珠盈掬。
芳草不迷行客路，垂杨只碍离人目。
最苦是、立尽月黄昏，栏干曲。


rhythmic: 满江红
author: 辛弃疾
content:
倦客新丰，貂裘敝、征尘满目。
弹短铗、青蛇三尺，浩歌谁续。
不念英雄江左老，用之可以尊中国。
叹诗书、万卷致君人，番沈陆。
休感叹，年华促。
人易老，欢难足。
有玉人怜我，为簪黄菊。
且置请缨封万户，竟须卖剑酬黄犊。
叹当年、寂寞贾长沙，伤时哭。


rhythmic: 满江红
author: 辛弃疾
content:
家住江南，又过了、清明寒食。
花径里、一番风雨，一番狼藉。
流水暗随红粉去，园林渐觉清阴密。
算年年、落尽刺桐花，寒无力。
庭院静，空相忆。
无说处，闲愁极。
怕流莺乳燕，得知消息。
尺素如今何处也，彩云依旧无踪迹。
谩教人、羞去上层楼，平芜碧。


rhythmic: 贺新郎
author: 辛弃疾
content:
把酒长亭说。
看渊明、风流酷似，卧龙诸葛。
何处飞来林间鹊，蹙踏松梢微雪。
要破帽、多添华发。
剩水残山无态度，被疏梅、料理成风月。
两三雁，也萧瑟。
佳人重约还轻别。
怅清江、天寒不渡，水深冰合。
路断车轮生四角，此地行人销骨。
问谁使、君来愁绝。
铸就而今相思错，料当初、费尽人间铁。
长夜笛，莫吹裂。


rhythmic: 贺新郎
author: 辛弃疾
content:
老大犹堪说。
似而今、元龙臭味，孟公瓜葛。
我病君来高歌饮，惊散楼头飞雪。
笑富贵、千钧如发。
硬语盘空谁来听，记当时、只有西窗月。
重进酒，唤呜瑟。
事无两样人心别。
问渠侬、神州毕竟，几番离合。
汗血盐车无人顾，千里空收骏骨。
正目断、关河路绝。
我最怜君中宵舞，道男儿、到死心如铁。
看试手，补天裂。


rhythmic: 贺新郎
author: 辛弃疾
content:
细把君诗说。
怅馀音、钧天浩荡，洞庭胶葛。
千尺阴崖尘不到，惟有层冰积雪。
乍一见、寒生毛发。
自昔佳人多薄命，对古来、一片伤心月。
金屋冷，夜调瑟。
去天尺五君家别。
看乘空、鱼龙惨淡，风云开合。
起望衣冠神州路，白日消残战骨。
叹夷甫、诸人清绝。
夜半狂歌悲风起，听铮铮、阵马檐间铁。
南共北，正分裂。


rhythmic: 贺新郎
author: 辛弃疾
content:
凤尾龙香拨。
自开元、霓裳曲罢，几番风月。
最苦浔阳江头客，画舸亭亭待发。
记出塞、黄云堆雪。
马上离愁三万里，望昭阳、宫殿孤鸿没。
弦解语，恨难说。
辽阳驿使音尘绝。
琐窗寒、轻拢慢拈，泪珠盈睫。
推手含情还却手，一抹梁州哀彻。
千古事、云飞烟灭。
贺老定场无消息，想沈香亭北繁华歇。
弹到此，为呜咽。


rhythmic: 贺新郎
author: 辛弃疾
content:
柳暗清波路。
送春归、猛风暴雨，一番新绿。
千里潇湘葡萄涨，人解扁舟欲去。
又樯燕、留人相语。
艇子飞来生尘步，唾花寒、唱我新番句。
波似箭，催鸣橹。
黄陵祠下山无数。
听湘娥、泠泠曲罢，为谁情苦。
行到东吴春已暮，正江阔、潮平稳渡。
望金雀、觚棱翔舞。
前度刘郎今重到，问玄都、千树花存否。
愁为倩，么弦诉。


rhythmic: 水调歌头
author: 辛弃疾
content:
寄我五云字，恰向酒边来。
东风过尽归雁，不见客星回。
闻道琐窗风月，更著诗翁杖屦，合作雪堂猜。
岁旱莫留客，霖雨要渠来。
短檠灯，长剑铗，欲生苔。
雕弓挂壁无用，照影落清杯。
多病关心药裹，小摘亲锄菜甲，老子正须哀。
夜雨北窗竹，更倩野人栽。


rhythmic: 水调歌头
author: 辛弃疾
content:
酒罢且勿起，重挽史君须。
一身都是和气，别去意何如。
我辈情锺休问，父老田头说尹，泪落独怜渠。
秋水见毛发，千尺定无鱼。
望清阙，左黄阁，右紫枢。
东风桃李陌上，下马拜除书。
屈指吾生馀几，多病故人痛饮，此事正愁馀。
江湖有归雁，能寄草堂无。


rhythmic: 水调歌头
author: 辛弃疾
content:
我饮不须劝，正怕酒尊空。
别离亦复何恨，此别恨匆匆。
头上貂蝉贵客，花外麒麟高冢，人世竟谁雄。
一笑出门去，千里落花风。
孙刘辈，能使我，不为公。
余发种种如是，此事付渠侬。
但觉平生湖海，除了醉吟风月，此外百无功。
毫发皆帝力，更乞鉴湖东。


rhythmic: 水调歌头
author: 辛弃疾
content:
寒食不小住，千骑拥春衫。
衡阳石鼓城下，记我旧停骖。
襟似潇湘桂岭，带似洞庭春草，紫盖屹东南。
文字起骚雅，刀剑化耕蚕。
看使君，於此事，定不凡。
奋髯抵几堂上，尊俎自高谈。
莫信君门万里，但使民歌五裤，归诏凤凰衔。
君去我谁饮，明月影成三。


rhythmic: 水调歌头
author: 辛弃疾
content:
头白齿牙缺，君勿笑衰翁。
无穷天地今古，人在四之中。
臭腐神奇俱尽，贵贱贤愚等耳，造物也儿童。
老佛更堪笑，谈妙说虚空。
坐堆，行飒，立龙锺。
有时三盏两盏，淡酒醉蒙鸿。
四十九年前事，一百八盘狭路，拄杖倚墙东。
老境何所似，只与少年同。


rhythmic: 水调歌头
author: 辛弃疾
content:
上界足官府，公是地行仙。
青毡剑履旧物，玉立侍天颜。
莫怪新来白发，恐是当年柱下，道德五千言。
南涧旧活计，猿鹤且相安。
歌秦缶，宝康瓠，世皆然。
不知清庙钟磬，零落有谁编。
堪笑行藏用舍，试问山林钟鼎，底事有亏全。
再拜荷公赐，双鹤一千年。


rhythmic: 念奴娇
author: 辛弃疾
content:
少年握槊，气凭陵、酒圣诗豪馀事。
缩手旁观初未识，两两三三而已。
变化须臾，鸥飞石镜，鹊抵星桥□。
捣残秋练，玉砧犹想纤指。
堪笑千古争心，等闲一胜，拼了光阴费。
老子忘机浑谩与，鸿鹄飞来天际。
武媚宫中，韦娘局上，休把兴亡记。
布衣百万，看君一笑沈醉。


rhythmic: 念奴娇
author: 辛弃疾
content:
倘来轩冕，问还是、今古人间何物。
旧日重城愁万里，风月而今坚壁。
药笼功名，酒垆身世，可惜蒙头雪。
浩歌一曲，坐中人物之杰。
堪叹黄菊凋零，孤标应也有，梅花争发。
醉里重揩西望眼，惟有孤鸿明减。
世事从教，浮云来去，枉了冲冠发。
故人何在，长歌应伴残月。


rhythmic: 念奴娇
author: 辛弃疾
content:
道人元是，道家风、来作烟霞中物。
翠裁犀遮不定，红透玲珑油壁。
借得春工，惹将秋露，薰做江梅雪。
我评花谱，便应推此为杰。
憔悴何处芳枝，十郎手种，看明年花发。
坐对虚空香色界，不怕西风起灭。
别驾风流，多情更要，簪满娥发。
等闲折尽，玉斧重倩修月。


rhythmic: 念奴娇
author: 辛弃疾
content:
江南尽处，堕玉京仙子，绝尘英秀。
彩笔风流，偏解写、姑射冰姿清瘦。
笑杀春工，细窥天巧，妙绝应难有。
丹青图画，一时都愧凡陋。
还似篱落孤山，嫩寒清晓，祗欠香沾袖。
淡伫轻盈，谁付与、弄粉调朱纤手。
疑是花神，来人世，占得佳名久。
松篁佳韵，倩君添做三友。


rhythmic: 念奴娇
author: 辛弃疾
content:
疏疏淡淡，问阿谁、堪比天真颜色。
笑杀东君虚占断，多少朱朱白白。
雪里温柔，水边明秀，不惜春工力。
骨清香嫩，迥然天与奇绝。
尝记宝寒轻，琐窗人睡起，玉纤轻摘。
漂泊天涯空瘦损，犹有当年标格。
万里风烟，一溪霜月，未怕欺他得。
不如归去，阆苑有个人忆。


rhythmic: 水龙吟
author: 辛弃疾
content:
断崖千丈孤松，挂冠更在松高处。
平生袖手，故应休矣，功名良苦。
笑指儿曹，人间醉梦，莫嗔惊汝。
问黄金馀几，旁人欲说，田园计、君推去。
叹息芗林旧隐，对先生、竹窗松户。
一花一草，一觞一咏，风流杖屦。
野马尘埃，扶摇下视，苍然如许。
恨当年、九老图中，忘却画、盘园路。


rhythmic: 水龙吟
author: 辛弃疾
content:
倚栏看碧成朱，等闲褪了香袍粉。
上林高选，匆匆又换，紫云衣润。
几许春风，朝薰暮染，为花忙损。
笑旧家桃李，东涂西抹，有多少、凄凉恨。
拟倩流莺说与，记容华、易消难整。
人间得意，千红百紫，转头春尽。
白发怜君，儒冠曾误，平生官冷。
算风流未减，年年醉里，把花枝问。


rhythmic: 水龙吟
author: 辛弃疾
content:
补陀大士虚空，翠岩谁记飞来处。
蜂房万点，似穿如碍，玲珑窗户。
石髓千年，已垂未落，嶙峋冰柱。
有怒涛声远，落花香在，人疑是、桃源路。
又说春雷鼻息，是卧龙、弯环如许。
不然应是，洞庭张乐，湘灵来去。
我意长松，倒生阴壑，细吟风雨。
竟茫茫未晓。
只应白发，是开山祖。


rhythmic: 水龙吟
author: 辛弃疾
content:
稼轩何必长贫，放泉檐外琼珠泻。
乐天知命，古来谁会，行藏用舍。
人不堪忧，一瓢自乐，贤哉回也。
料当年曾问，饭蔬饮水，何为是、栖栖者。
且对浮云山上，莫匆匆、去流山下。
苍颜照影，故应流落，轻裘肥马。
绕齿冰霜，满怀芳乳，先生饮罢。
笑挂瓢风树，一鸣渠碎，问何如哑。


rhythmic: 水龙吟
author: 辛弃疾
content:
听兮清琼瑶些。
明兮镜秋毫些。
君无去此，流昏涨腻，生蓬蒿些。
虎豹甘人，渴而饮汝，宁猿猱些。
大而流江海，覆舟如芥，君无助、狂涛些。
路险兮、山高些。
愧余独处无聊些。
冬槽春盎，归来为我，制松醪些。
其外芳芬，团龙片凤，煮云膏些。
古人兮既往，嗟余之乐，乐箪瓢些。


rhythmic: 瑞鹤仙
author: 辛弃疾
content:
黄金堆到斗。
怎得似、长年画堂劝酒。
蛾眉最明秀。
向水沈烟里，两行红袖。
笙歌就。
争说道、明年时候。
被娥、做了殷勤，仙桂一枝入手。
知否。
风流别驾，近日人呼，文章太守。
天长地久。
岁岁上、乃翁寿。
记从来人道，相门出相，金印累累尽有。
但直须，周公拜前，鲁公拜後。


rhythmic: 沁园春
author: 辛弃疾
content:
有酒忘杯，有笔忘诗，弄溪奈何。
看纵横斗转，龙蛇起陆，崩腾决去，雪练倾河。
袅袅东风，悠悠倒景，摇动云山水又波。
还知否，欠菖蒲攒港，绿竹缘坡。
长松谁剪嵯峨。
笑野老来耘山上禾。
算只因鱼鸟，天然自乐，非关风月，闲处偏多。
芳草春深，佳人日暮，濯发沧浪独浩歌。
徘徊久，问人间谁似，老子婆娑。


rhythmic: 沁园春
author: 辛弃疾
content:
一水西来，千丈晴虹，十里翠屏。
喜草堂经岁，重来社老，斜川好景，不负渊明。
老鹤高飞，一枝投宿，长笑蜗牛戴屋行。
平章了，待十分佳处，著个茅亭。
青山意气峥嵘。
似为我归来妩媚生。
解频教花鸟，前歌後舞，更催云水，暮送朝迎。
酒圣诗豪，可能无势，我乃而今驾驭卿。
清溪上，被山灵却笑，白发归耕。


rhythmic: 归朝欢
author: 辛弃疾
content:
我笑共工缘底怒。
触断峨峨天一柱。
补天又笑女娲忙，却将此石投闲处。
野烟荒草路。
先生柱杖来看汝。
倚苍苔，摩挲试问，千古几风雨。
长被儿童敲火苦。
时有牛羊磨角去。
霍然千丈翠岩屏，锵然一滴甘泉乳。
结亭三四五。


rhythmic: 水龙吟
author: 辛弃疾
content:
举头西北浮云，倚天万里须长剑。
人言此地，夜深长见，斗牛光焰。
我觉山高，潭空水冷，月明星淡。
待燃犀下看，凭栏却怕，风雷怒，鱼龙惨。
峡束□江对起，过危楼、欲飞还敛。
元龙老矣，不妨高卧，冰壶凉簟。
千古兴亡，百年悲笑，一时登览。
问何人又卸，片帆沙岸，系斜阳缆。


rhythmic: 水龙吟
author: 辛弃疾
content:
只愁风雨重阳，思君不见令人老。
行期定否，征车几两，去程多少。
有客书来，长安却早，传闻追诏。
问归来何日，君家旧事，直须待、为霖了。
从此兰生蕙长，吾谁与、玩兹芳草。
自怜拙者，功名相避，去如飞鸟。
只有良朋，东阡西陌，安排似巧。
到如今巧处，依前又拙，把平生笑。


rhythmic: 一枝花・促拍满路花
author: 辛弃疾
content:
千丈擎天手。
万卷悬河口。
黄金腰下印，大如斗。
更千骑弓刀，挥霍遮前後。
百计千方久。
似斗草儿童，赢个他家偏有。
算枉了、双眉长恁皱。
白发空回首。
那时闲说向，山中友。
看丘陇牛羊，更辨贤愚否。


rhythmic: 永遇乐
author: 辛弃疾
content:
紫陌长安，看花年少，无限歌舞。
白发怜君，寻芳较晚，卷地惊风雨。
问君知否，鸱夷载酒，不似井瓶身误。
细思量，悲欢梦里，觉来总无寻处。
芒鞋竹杖，天教还了，千古玉溪佳句。
落魄东归，风流赢得，掌上明珠去。
起看清镜，南冠好在，拂了旧时尘土。
向君道，云霄万里，这回稳步。


rhythmic: 御街行
author: 辛弃疾
content:
阑干四面山无数。
供望眼、朝与暮。
好风催雨过山来，吹尽一帘烦暑。
纱厨如雾，簟纹如水，别有生凉处。
冰肌不受铅华污。
更旎旎、真香聚。
临风一曲最妖娇，唱得行人且住。
藕花都放，木犀开後，待与乘鸾去。


rhythmic: 六州歌头
author: 辛弃疾
content:
西湖万顷，楼观矗千门。
春风路，红堆锦，翠连云。
俯层轩。
风月都无际，荡空蔼，开绝境，云梦泽，饶八九，不须吞。
翡翠明，争上金堤去，勃姗。
看贤王高会，飞盖入云烟。
白鹭振振，鼓咽咽。
记风流远，更休作，嬉游地，等闲看。
君不见，韩献子，晋将军，赵孤存。
千载传忠献，两定策，纪元勋。
孙又子，方谈笑，整乾坤。
直使长江如带，依前是、□赵须韩。


rhythmic: 六州歌头
author: 辛弃疾
content:
晨来问疾，有鹤止庭隅。
吾语汝。
只三事，太愁予。
病难扶。
手种青松树。
碍梅坞。
妨花迳，才数尺。
如人立。
却须锄。
秋水堂前，曲沼明於镜，可烛眉须。
被山头急雨，耕垄灌泥涂。
谁使吾庐。
映污渠。
叹青山好，檐外竹，遮欲尽，有还无。
删竹去，吾乍可，食无鱼。
爱扶疏。
又欲为山计，千百虑，累吾躯。
凡病此。
吾过矣。
子奚如。
口不能言臆对，虽扁鹊、药石难除。


rhythmic: 满江红
author: 辛弃疾
content:
宿酒醒时，算只有、清愁而已。
人正在、青涂堂上，月华如洗。
纸帐梅花归梦觉，莼羹鲈秋风起。
问人生、得意几何时，吾归矣。
君若问，相思事。
料长在，歌声里。
这情怀只是，中年如此。
明月何妨千里隔，顾君与我何如耳。
向尊前、重约几时来，江山美。


rhythmic: 满江红
author: 辛弃疾
content:
几个轻鸥，来点破、一泓澄绿。
更何处、一双，故来争浴。
细读离骚还痛饮，饱看修竹何妨肉。
有飞泉、日日供明珠，三千斛。
春雨满，秧新谷。
闲日永，眠黄犊。
看云连麦垄，雪堆蚕簇。
若要足时今足矣，以为未足何时足。
被野老、相扶入东园，枇杷熟。


rhythmic: 永遇乐
author: 辛弃疾
content:
投老空山，万松手种，政尔堪叹。
何日成阴，吾年有几，似见儿孙晚。
古来池馆，云烟草棘，长使後人凄断。
想当年、良辰已恨，夜阑酒空人散。
停云高处，谁知老子，万事不关心眼。
梦觉东窗，聊复尔耳，起欲题书简。
霎时风怒，倒翻笔砚，天也只教吾懒。
又何事，催诗雨急，片云斗暗。


rhythmic: 兰陵王
author: 辛弃疾
content:
一丘壑。
老子风流占却。
茅檐上、松月桂云，脉脉石泉逗山脚。
寻思前事错。
恼杀晨猿夜鹤。
终须是、邓禹辈人，锦绣麻霞坐黄阁。
长歌自深酌。
看天阔鸢飞，渊静鱼跃。
西风黄菊芗喷薄。
怅日暮云合，佳人何处，纫兰结佩带杜若。
入江海曾约。
遇合。
事难托。
莫击磬门前，荷蒉人过，仰天大笑冠簪落。


rhythmic: 蓦山溪
author: 辛弃疾
content:
饭蔬饮水，客莫嘲吾拙。
高处看浮云，一丘壑、中间甚乐。
功名妙手，壮也不如人，今老矣，尚何堪，堪钓前溪月。
病来止酒，辜负鸬鹚杓。
岁晚念平生，待都与、邻翁细说。
人间万事，先觉者贤乎，深雪里，一枝开，春事梅先觉。


rhythmic: 蓦山溪
author: 辛弃疾
content:
小桥流水，欲下前溪去。
唤取故人来，伴先生、风烟杖屦。
行穿窈窕，时历小崎岖，斜带水，半遮山，翠竹栽成路。
一尊遐想，剩有渊明趣。
山上有停云，看山下、细雨。
野花啼鸟，不肯入诗来，还一似，笑翁诗，句没安排处。


rhythmic: 满庭芳
author: 辛弃疾
content:
倾国无媒，入宫见妒，古来颦损蛾眉。
看公如月，光彩众星稀。
袖手高山流水，听群蛙、鼓吹荒池。
文章手，直须补衮，藻火粲宗彝。
痴儿。
公事了，吴蚕缠绕，自吐馀丝。
幸一枝粗稳，三径新治。
且约湖边风月，功名事、欲使谁知。
都休问，英雄千古，荒草没残碑。


rhythmic: 满庭芳
author: 辛弃疾
content:
西崦斜阳，东江流水，物华不为人留。
铮然一叶，天下已知秋。
屈指人间得意，问谁是、骑鹤扬州。
君知我，从来雅意，未老已沧州。
无穷身外事，百年能几，一醉都休。
恨儿曹抵死，谓我心忧。
况有溪山杖屦，阮籍辈、须我来游。
还堪笑，机心早觉，海上有惊鸥。


rhythmic: 声声慢
author: 辛弃疾
content:
停云霭霭，八表同昏，尽日时雨。
搔首良朋，门前平陆成江。
春醪湛湛独抚，限弥襟、闲饮东窗。
空延伫，恨舟车南北，欲往何从。
叹息东园佳树，列初荣枝叶，再兢春风。
日月于征，安得促席从容。
翩翩何处飞鸟，息庭树、好语和同。
当年事，问几人、亲友似翁。


rhythmic: 水调歌头
author: 辛弃疾
content:
相公倦台鼎，要伴赤松游。
高牙千里东下，笳鼓万貔貅。
试问东山风月，更著中年丝竹，留得谢公不。
孺子宅边水，云影自悠悠。
占古语，方人也，正黑头。
穹龟突兀千丈，石打玉溪流。
金印沙堤时节，画栋珠帘云雨，一醉早归休。
贱子亲再拜，西北有神州。


rhythmic: 水调歌头
author: 辛弃疾
content:
长恨复长恨，裁作短歌行。
何人为我楚舞，听我楚狂声。
余既滋兰九畹，又树蕙之百亩，秋菊更餐英。
门外沧浪水，可以濯吾缨。
一杯酒，问何似，身後名。
人间万事，□□常重泰山轻。
悲莫悲生离别，乐莫乐新相识，儿女古今情。
富贵非吾事，归与白鸥盟。


rhythmic: 水调歌头
author: 辛弃疾
content:
我亦卜居者，岁晚望三闾。
昂昂千里，泛泛不作水中凫。
好在书携一束，莫问家徒四壁，往日置锥无。
借车载家具，家具少於车。
舞乌有，歌亡是，饮子虚。
二三子者爱我，此外故人疏。
幽事欲论谁共，白鸥飞来似可，忽去复何如。
群鸟欣有托，吾亦爱吾庐。


rhythmic: 水调歌头
author: 辛弃疾
content:
四坐且勿语，听我醉中吟。
池塘春草未歇，高树变鸣禽。
鸿雁初飞江上，蟋蟋还来床下，时序百年心。
谁要卿料理，山水有清音。
欢多少，歌长短，酒浅深。
而今已不如昔，後定不如今。
闲处直须行乐，良夜更教秉烛，高会惜分阴。
白发短如许，黄菊倩谁簪。


rhythmic: 水龙吟
author: 辛弃疾
content:
昔时曾有佳人，翩然绝世而独立。
未论一顾倾城，再顾又倾人国。
宁不知其，倾城倾国，佳人难得。
看行云行雨，朝朝暮暮，阳台下、襄王侧。
堂上更阑烛灭。
记主人、留髡送客。
合尊促坐，罗襦襟解，微闻芗泽。
当此之时，止乎礼义，不淫其色。
但□□□□，啜其泣矣，又何嗟及。


rhythmic: 贺新郎
author: 辛弃疾
content:
翠浪吞平野。
挽天河、谁来照影，卧龙山下。
烟雨偏宜晴更好，约略西施未嫁。
待细把、江山图画。
千顷光中堆滟，似扁舟、欲下瞿塘马。
中有句，浩难写。
诗人例入西湖社。
记风流、重来手种，绿阴成也。
陌上游人夸故国，十里水晶台榭。
更夏道、横空清夜。
粉黛中□歌妙曲，问当年、鱼鸟无存者。
堂上燕，又长夏。


rhythmic: 贺新郎
author: 辛弃疾
content:
觅句如东野。
想钱塘、风流处士，水仙祠下。
更隐小孤烟浪里，望断彭郎欲嫁。
是一色、空难画。
谁解胸中吞云梦，试呼来、草赋看司马。
须更把，上林写。
鸡豚旧日渔樵社。
问先生、带湖春涨，几时归也。
为爱琉璃三万顷，正卧水亭烟榭。
对玉塔、微澜深夜。
雁鹜如云休报事，被诗逢敌手皆者。
春草梦，也宜夏。


rhythmic: 贺新郎
author: 辛弃疾
content:
绿树听鹈。
更那堪、鹧鸪声住，杜鹃声切。
啼到春归无寻处，苦恨芳菲都歇。
算未抵、人间离别。
马上琵琶关塞黑，更长门、翠辇辞金阙。
看燕燕，送归妾。
将军百战身名裂。
向河梁、回头万里，故人长绝。
易水萧萧西风冷，满座衣冠似雪。
正壮士、悲歌未彻。
啼鸟还知如许恨，料不啼清泪长啼血。
谁共我，醉明月。


rhythmic: 贺新郎
author: 辛弃疾
content:
甚矣吾衰矣。
怅平生、交游零落，只今馀几。
白发空垂三千丈，一笑人间万事。
问何物、能令公喜。
我见青山多妩媚，料青山、见我应如是。
情与貌，略相似。
一尊搔首东窗里。
想渊明、停云诗就，此时风味。
江左沈酣求名者，岂识浊醪妙理。
回首叫、云飞风起。
不恨古人吾不见，恨古人、不见吾狂耳。
知我者，二三子。


rhythmic: 沁园春
author: 辛弃疾
content:
我见君来，顿觉吾庐，溪山美哉。
怅平生肝胆，都成楚越，只今胶膝，谁是陈雷。
搔首踟蹰，爱而不见，要得诗来渴望梅。
还知否，快清风入手，日看千回。
直须抖擞尘埃。
人怪我柴门今始开。
向松间乍可，从他喝道，庭中且莫，踏破苍苔。
岂有文章，谩劳车马，待唤青刍白饭来。
君非我，任功名意气，莫恁徘徊。


rhythmic: 沁园春
author: 辛弃疾
content:
杯汝来前，老子今朝，点检形骸。
甚长年抱渴，咽如焦釜，于今喜睡，气似奔雷。
汝说刘伶，古今达者，醉後何妨死便埋。
浑如此，叹汝於知已，真少恩哉。
更凭歌舞为媒。
算合作平居鸠毒猜。
况怨无大小，生於所爱，物无美恶，过则为灾。
与汝成言，勿留亟退，吾力犹能肆汝杯。
杯再拜，道麾之即去，招则须来。


rhythmic: 沁园春
author: 辛弃疾
content:
杯汝知乎，酒泉罢侯，鸱夷乞骸。
更高阳入谒，都称齑臼，杜康初筮，正得云雷。
细数从前，不堪余恨，岁月都将曲埋。
君诗好，似提壶却劝，沽酒何哉。
君言病岂无媒。
似壁上雕弓蛇暗猜。
记醉眠陶令，终全至乐，独醒屈子，未免沈灾。
欲听公言，惭非勇者，司马家儿解覆杯。
还堪笑，借今宵一醉，为故人来。


rhythmic: 哨遍
author: 辛弃疾
content:
蜗角斗争，左触右蛮，一战连千里。
君试思、方寸此心微。
总虚空、并包无际。
喻此理。
何言泰山毫末，从来天地一米。
嗟大小相形，鸠鹏自乐，之二虫又何知。
记跖行仁义孔丘非。
更殇乐长年老彭悲。
火鼠论寒，冰蚕语热，定谁同异。
噫。
贵贱随时。
连城才换一羊皮。
谁与齐万物，庄周吾梦见之。
正商略遗篇，翩然顾笑，空堂梦觉题秋水。
有客问洪河，百川灌雨，泾流不辨涯。
於是焉河伯欣然喜。
以天下之美尽在己。
渺沧溟望洋东视。
逡巡向若惊叹，谓我非逢子。
大方达观之家，未免长见，犹然笑耳。


rhythmic: 哨遍
author: 辛弃疾
content:
一壑自专，五柳笑人，晚乃归田里。
问谁知、几者动之微。
望飞鸿、冥冥天际。
论妙理。
浊醪正堪长醉。
从今自酿躬耕米。
嗟美恶难齐，盈虚如代，天耶何必人知。
试回头五十九年非。
似梦里欢娱觉来悲。
夔乃怜，谷亦亡羊，算来何异。
嘻。
物讳穷时。
丰狐文豹罪因皮。
富贵非吾愿，皇皇乎欲何之。
正万籁都沈，月明中夜，心弥万里清如水。
却自觉神游，归来坐对，依稀淮岸江。
看一时鱼鸟忘情喜。
会我已忘机更忘己。
又何曾物我相视。
非会濠梁遗意，要是吾非子。
但教河伯、休惭海若，大小均为水耳。


rhythmic: 念奴娇
author: 辛弃疾
content:
未须草草，赋梅花，多少骚人词客。
总被西湖林处士，不肯分留风月。
疏影横斜，暗香浮动，□□春消息。
尚馀花品，未忝今古人物。
看取香月堂前，岁寒相对，楚两龚之洁。
自与诗家成一种，不系南昌仙籍。
怕是当年，香山老子，姓白来江国。
谪仙人，字太白，还又名白。


rhythmic: 念奴娇
author: 辛弃疾
content:
为沽美酒，过溪来、谁道幽人难致。
更觉元龙楼百尺，湖海平生豪气。
自叹年来，看花索句，老不如人意。
东风归路，一川松竹如醉。
怎得身似庄周，梦中蝴蝶，花底人间世。
记取江头三月暮，风雨不为春计。
万斛愁来，金貂头上，不抵银瓶贵。
无多笑我，此篇聊当宾戏。


rhythmic: 归朝欢
author: 辛弃疾
content:
山下千林花太俗。
山上一枝看不足。
春风正在此花边，菖蒲自蘸清溪绿。
与花同草木。
问谁风雨飘零速。
莫怨歌，夜深岩下，惊动白云宿。
病怯残年频自卜。
老爱遗编难细读。
苦无妙手画於菟，人间雕刻真成鹄。
梦中人似玉。


rhythmic: 玉蝴蝶
author: 辛弃疾
content:
古道行人来去，香红满树，风雨残花。
望断青山，高处都被云遮。
客重来、风流觞咏，春已去、光景桑麻。
苦无多。
一条垂柳，两个啼鸦。
人家。
疏疏翠竹，阴阴绿树，浅浅寒沙。
醉兀篮舆，夜来豪饮太狂些。
到如今、都齐醒却，只依旧、无奈愁何。


rhythmic: 贺新郎
author: 辛弃疾
content:
濮上看垂钓。
更风流、羊裘泽畔，精神孤矫。
楚汉黄金公卿印，比著渔竿谁小。
但过眼、才堪一笑。
惠子焉知濠梁乐，望桐江、千丈高台好。
烟雨外，几鱼鸟。
古来如许高人少。
细平章、两翁似与，巢由同调。
已被尧知方洗耳，毕竟尘污人了。
要名字、人间如扫。
我爱蜀庄沈冥者，解门前、不使徵书到。
君为我，画三老。


rhythmic: 贺新郎
author: 辛弃疾
content:
下马东山路。
恍临风、周情孔思，悠然千古。
寂寞东家丘何在，缥缈危亭小鲁。
试重上、岩岩高处。
更忆公归西悲日，正、陌上多零雨。
嗟费却，几章句。
谢安雅志还成趣。
记风流、中年怀抱，长携歌舞。
政尔良难君臣事，晚听秦筝声苦。
快满眼、松篁千亩。
把似渠垂功名泪，算何如、且作溪山主。
双白鸟，又飞去。


rhythmic: 贺新郎
author: 辛弃疾
content:
逸气轩眉宇。
似王良、轻车熟路，骅骝欲舞。
我觉君非池中物，咫尺蛟龙云雨。
时与命、犹须天付。
兰佩芳菲无人问，叹灵均、欲向重华诉。
空壹郁，共谁语。
儿曹不料扬雄赋。
怪当年、甘泉误说，青葱玉树。
风引船回沧溟阔，目断三山伊阻。
但笑指、吾庐何许。
门外苍官千百辈，尽堂堂、八尺须髯古。
谁载酒，带湖去。


rhythmic: 贺新郎
author: 辛弃疾
content:
路入门前柳。
到君家、悠然细说，渊明重九。
岁晚凄其无诸葛，惟有黄花入手。
更西风、东篱依旧。
斗顿南山高如许，是先生、拄杖归来後。
山不记，何年有。
是中不减康庐秀。
倩西风、为君唤起，翁能来否。
鸟倦飞还平林去，云肯无心出岫。
剩准备、新诗几首。
欲辨忘言当年意，慨遥遥、我去羲农久。
天下事，可无酒。


rhythmic: 贺新郎
author: 辛弃疾
content:
曾与东山约。
为鱼、从容分得，清泉一勺。
堪笑高人读书处，多少松窗竹阁。
甚长被、游人占却。
万卷何言达时用，士方穷、早与人同乐。
新种得，几花药。
山头怪石蹲秋鹗。
俯人间、尘埃野马，孤撑高攫。
拄杖危亭扶未到，已觉云生两脚。
更换却、朝来毛发。
此地千年曾物化，莫呼猿、且自多招鹤。
吾亦有，一丘壑。


rhythmic: 贺新郎
author: 辛弃疾
content:
拄杖重来约。
对东风、洞庭张乐，满空箫勺。
巨海拔犀头角出，来向此山高阁。
尚两两、三三前却。
老我伤怀登临际，问何方、可以平哀乐。
唯酒是，万金药。
劝君且作横空鹗。
便休论、人间腥腐，纷纷乌攫。
九万里风斯在下，翻覆云头雨脚。
更直上、濯发。
好卧长虹陂十里，是谁言、听取双黄鹤。
推翠影，浸云壑。


rhythmic: 贺新郎
author: 辛弃疾
content:
听我三章约。
有谈功、谈名者舞，谈经深酌。
作赋相如亲涤器，识字子云投阁。
算枉把、精神费却。
此会不如公荣者，莫呼来、政尔妨人乐。
医俗士，苦无药。
当年众鸟看孤鹗。
意飘然、横空直把，曹吞刘攫。
老我山中谁来伴，须信穷愁有脚。
似剪尽、还生僧发。
自断此生天休问，倩何人、说与乘轩鹤。
吾有志，在沟壑。


rhythmic: 贺新郎
author: 辛弃疾
content:
高阁临江渚。
访层城、空馀旧迹，黯然怀古。
画栋珠帘当日事，不见朝云暮雨。
但遗意、西山南浦。
天宇修眉浮新绿，映悠悠、潭影长如故。
空有恨，奈何许。
王郎健笔夸翘楚。
到如今、落霞孤鹜，竞传佳句。
物换星移知几度，梦想珠歌翠舞。
为徙倚、阑干凝伫。
目断平芜苍波晚，快江风、一瞬澄襟暑。
谁共饮，有诗侣。


rhythmic: 水龙吟
author: 辛弃疾
content:
老来曾识渊明，梦中一见参差是。
觉来幽恨，停觞不御，欲歌还止。
白发西风，折腰五斗，不应堪此。
问北窗高卧，东篱自醉，应别有、归来意。
须信此翁未死。
到如今、凛然生气。
吾侪心事，古今长在，高山流水。
富贵他年，直饶未免，也应无味。
甚东山何事，当时也道，为苍生起。


rhythmic: 水龙吟
author: 辛弃疾
content:
被公惊倒瓢泉，倒流三峡词源泻。
长安纸贵，流传一字，千金争舍。
割肉怀归，先生自笑，又何廉也。
但衔杯莫问，人间岂有，如孺子、长贫者。
谁识稼轩心事，似风乎、舞雩之下。
回头落日，苍茫万里，尘埃野马。
更想隆中，卧龙千尺，高吟才罢。
倩何人与问，雷鸣瓦釜，甚黄锺哑。


rhythmic: 水调歌头
author: 辛弃疾
content:
木末翠楼出，诗眼巧安排。
天公一夜，削出四面玉崔嵬。
畴昔此山安在，应为先生见挽，万马一时来。
白鸟飞不尽，却带夕阳回。
劝公饮，左手蟹，右手杯。
人间万事变灭，今古几池台。
君看庄生达者，犹对山林皋壤，哀乐未忘怀。
我老尚能赋，风月试追陪。


rhythmic: 水调歌头
author: 辛弃疾
content:
万事几时足，日月自西东。
无穷宇宙，人是一粟太仓中。
一葛一裘经岁，一钵一瓶终日，老子旧家风。
更著一杯酒，梦觉大槐宫。
记当年，吓腐鼠，叹冥鸿。
衣冠神武门外，惊倒几儿童。
休说须弥芥子，看取鹏斥，小大若为同。
君欲论齐物，须访一枝翁。


rhythmic: 水调歌头
author: 辛弃疾
content:
唤起子陆子，经德问何如。
万锺於我何有，不负古人书。
闻道千章松桂，剩有四时柯叶，霜雪岁寒馀。
此是山境，还似象山无。
耕也馁，学也禄，孔子徒。
青衫毕竟升斗，此意正关渠。
天地清宁高下，日月东西寒暑，何用著工夫。
两字君勿惜，借我榜吾庐。


rhythmic: 水调歌头
author: 辛弃疾
content:
十里深窈窕，万瓦碧参差。
青山屋上，流水屋下绿横溪。
真得归来笑语，方是闲中风月，剩费酒边诗。
点检歌舞了，琴罢更围棋。
王家竹，陶家柳，谢家池。
知君勋业未了，不是枕流时。
莫向痴儿说梦，且作山人索价，颇怪鹤书迟。
一事定嗔我，已办北山移。


rhythmic: 水调歌头
author: 辛弃疾
content:
高马勿捶面，千里事难量。
长鱼变化云雨，无使寸鳞伤。
一壑一丘吾事，一斗一石皆醉，风月几千场。
须作猬毛磔，笔作剑锋长。
我怜君，痴绝似，顾长康。
纶巾羽扇颠倒，又似竹林狂。
解道澄江如练，准备停云堂上，千首买秋光。
怨调为谁赋，一斛贮槟榔。


rhythmic: 水调歌头
author: 辛弃疾
content:
我志在寥阔，畴昔梦登天。
摩挲素月，人世俯仰已千年。
有客骖麟并凤，云遇青山赤壁，相约上高寒。
酌酒援北斗，我亦虱其间。
少歌曰，神甚放，形则眠。
鸿鹄一再高举，天地睹方圆。
欲重歌兮梦觉，推枕惘然独念，人事底亏全。
有美人可语，秋水隔娟娟。


rhythmic: 念奴娇
author: 辛弃疾
content:
看公风骨，似长松磊落，多生奇节。
世上儿曹都蓄缩，冻芋旁堆秋瓞。
结屋溪头，境随人胜，不是江山别。
紫云如阵，妙歌争唱新阕。
尊酒一笑相逢，与公臭味，菊茂兰须悦。
天上四时调玉烛，万事宜询黄发。
看取东归，周家叔父，手把元龟说。
祝公长似，十分今夜明月。


rhythmic: 念奴娇
author: 辛弃疾
content:
龙山何处，记当年高会，重阳佳节。
谁与老兵供一笑，落帽参军华发。
莫倚忘怀，西风也会，点检尊前客。
凄凉今古，眼中三两飞蝶。
须信采菊东篱，高情千载，只有陶彭泽。
爱说琴中如得趣，弦上何劳声切。
试把空杯，翁还肯道，何必杯中物。
临风一笑，请翁同醉今夕。


rhythmic: 念奴娇
author: 辛弃疾
content:
君诗好处，似邹鲁儒家，还有奇节。
下笔如神强压韵，遗恨都无毫发。
灸手炎来，掉头冷去，无限长安客。
丁宁黄菊，未消勾引蜂蝶。
天上绛阙清都，听君归去，我自癯山泽。
人道君才刚百炼，美玉都成泥切。
我爱风流，醉中颠倒，丘壑胸中物。
一杯相属，莫孤风月今夕。


rhythmic: 沁园春
author: 辛弃疾
content:
叠嶂西驰，万马回旋，众山欲东。
正惊湍直下，跳珠倒溅，小桥横截，缺月初弓。
老合投闲，天教多事，检校长身十万松。
吾庐小，在龙蛇影外，风雨声中。
争先见面重重。
看爽气朝来三数峰。
似谢家子弟，衣冠磊落，相如庭户，车骑雍容。
我觉其间，雄深雅健，如对文章太史公。
新堤路，问偃湖何日，烟水。


rhythmic: 沁园春
author: 辛弃疾
content:
甲子相高，亥首曾疑，绛县老人。
看长身玉立，鹤般风度，方颐须磔，虎样精神。
文烂卿云，诗凌鲍谢，笔势更右军。
浑馀事，羡仙都梦觉，金阙名存。
门前父老忻忻。
焕奎阁新褒沼语温。
记他年帷幄，须依日月，只今剑履，快上星辰。
人道阴功，天教多寿，看到貂蝉七叶孙。
君家里，是几枝丹桂，几树灵椿。


rhythmic: 喜迁莺
author: 辛弃疾
content:
暑风凉月。
爱亭亭无数，绿衣持节。
掩冉如羞，参差似妒，拥出芙渠花发。
步衬潘娘堪恨，貌比六郎谁洁。
添白鹭，晚晴时，公子佳人并列。
休说。
搴木末。
当日灵均，恨与君王别。
心阻媒劳，交疏怨极，恩不甚兮轻绝。
千古离骚文字，芳至今犹未歇。
都休问，但千杯快饮，露荷翻叶。


rhythmic: 永遇乐
author: 辛弃疾
content:
怪底寒梅，一枝雪里，直恁愁绝。
问讯无言，依稀似妒，天上飞英白。
江山一夜，琼瑶万顷，此段如何妒得。
细看来，风流添得，自家越样标格。
晓来楼上，对花临镜，学作半妆宫额。
著意争妍，那知却有，人妒花颜色。
无情休问，许多般事，且自访梅踏雪。
待行过溪桥，夜半更邀素月。


