# ci

rhythmic: 永遇乐
author: 辛弃疾
content:
烈日秋霜，忠肝义胆，千载家谱。
得姓何年，细参辛字，一笑君听取。
艰辛做就，悲辛滋味，总是辛酸辛苦。
更十分，向人辛辣，椒桂捣残堪吐。
世间应有，芳甘浓美，不到吾家门户。
比著儿曹，累累却有，金印光垂组。
付君此事，从今直上，休忆对床风雨。
但赢得，靴纹绉面，记余戏语。


rhythmic: 归朝欢
author: 辛弃疾
content:
万里康成西走蜀。
药市船归书满屋。
有时光彩射星躔，何人汉简雠天禄。
好之宁有足。
请看良贾藏金玉。
记斯文，千年未丧，四壁闻丝竹。
试问辛勤携一束。
何似牙签三万轴。
古来不作借人痴，有朋只就云窗读。
忆君清梦熟。


rhythmic: 瑞鹤仙
author: 辛弃疾
content:
片帆何太急。
望一点须臾，去天咫尺。
舟人好看客。
似三峡风涛，嵯峨剑戟。
溪南溪北。
正遐想、幽人泉石。
看渔憔、指点危楼，却羡舞筵歌席。
叹息。
山林锺鼎，意倦情迁，本无欣戚。
转头陈迹。
飞鸟外，晚烟碧。
问谁怜旧日，南楼老子，最爱月明吹笛。
到而今、扑面黄尘，欲归未得。


rhythmic: 玉蝴蝶
author: 辛弃疾
content:
贵贱偶然，浑似随风帘幌，篱落飞花。
空使儿曹，马上羞面频遮。
向空江、谁捐玉，寄离恨、应折疏麻。
暮云多。
佳人何处，数尽归鸦。
侬家。
生涯蜡屐，功名破甑，交友抟沙。
往日曾论，渊明似胜卧龙些。
记从来、人生行乐，休更问、日饮亡何。


rhythmic: 满江红
author: 辛弃疾
content:
我对君侯，长怪见、两眉阴德。
更长梦、玉皇金阙，姓名仙籍。
旧岁炊烟浑欲断，被公扶起千人活。
算胸中、除却五车书，都无物。
溪左右，山南北。
花远近，云朝夕。
看风流杖屦，苍髯如戟。
种柳已成陶令宅，散花更满维摩室。
劝人间、且住五千年，如金石。


rhythmic: 洞仙歌
author: 辛弃疾
content:
婆娑欲舞，怪青山欢喜。
分得清溪半篙水。
记平沙鸥鹭，落日渔樵，湘江上，风景依然如此。
东篱多种菊，待学渊明，酒兴诗情不相似。
十里涨春波，一棹归来，只做个、五湖范蠡。
是则是、一般弄扁舟，争知道，他家有个西子。


rhythmic: 洞仙歌
author: 辛弃疾
content:
旧交贫贱，太半成新贵。
冠盖门前几行李。
看匆匆西笑，争出山来，凭谁问，小草何如远志。
悠悠今古事。
得丧乘除，暮四朝三又何异。
任掀天勋业，冠古文章，有几个、笙歌晚岁。
况满屋貂蝉未为荣，记裂土分茅，是公家世。


rhythmic: 洞仙歌
author: 辛弃疾
content:
松关桂岭，望青葱无路。
费尽银钩榜佳处。
怅空山岁晚，窈窕谁来，须著我，醉卧石楼风雨。
仙人琼海上，握手当年，笑许君携半山去。
叠嶂，卷飞泉，洞府凄凉，又却怪、先生多取。
怕夜半、罗浮有时还，好长把云烟，再三遮住。


rhythmic: 醉翁操
author: 辛弃疾
content:
长松。
之风。
如公。
肯余从。
山中。
人心与吾兮谁问。
湛湛千里之江。
上有枫。
噫，送子东。
望君之门兮九重。
女无悦己，谁适为容。
不龟手药，或一朝兮取封。
昔与游兮皆童。
我独穷兮今翁。
一鱼兮一龙。
劳心兮忡忡。


rhythmic: 祝英台近
author: 辛弃疾
content:
水纵横，山远近。
拄杖占千顷。
老眼羞将，水底看山影。
试教水动山摇，吾生堪笑，似此个、青山无定。
一瓢饮。
人问翁爱飞泉，来寻个中静。
绕屋生喧，怎做静中境。
我眠君且归休，维摩方丈，待天女、散花时问。


rhythmic: 祝英台近
author: 辛弃疾
content:
绿杨堤，青草渡。
花片水流去。
百舌声中，唤起海棠睡。
断肠几点愁红，蹄痕犹在，多应怨、夜来风雨。
别情苦。
马蹄踏遍长亭，归期又成误。
帘卷青楼，回首在何处。
画梁燕子双双，能言能语，不解说、相思一句。


rhythmic: 满江红
author: 辛弃疾
content:
老子当年，饱经惯、花期酒约。
行乐处，轻裘缓带，绣鞍金络。
明月楼台箫鼓夜，梨花院落秋千索。
共何人、对饮五三锺，颜如玉。
嗟往事，空萧索。
怀新恨，又飘泊。
但年来何待，许多幽独。
海水连天凝望远，山风吹雨征衫薄。
向此际、羸马独，情怀恶。


rhythmic: 念奴娇
author: 辛弃疾
content:
西真姊妹，料凡心忽起，共辞瑶阙。
燕燕莺莺相并比，的当两团儿雪。
合韵歌喉，同茵舞袖，举措□□别。
江梅影里，迥然双蕊奇绝。
还听别院笙歌，仓皇走报，笑语浑重叠。
拾翠洲边携手处，疑是桃根桃叶。
并蒂芳莲，双头红药，不意俱攀折。
今宵鸳帐，有同对影明月。


rhythmic: 念奴娇
author: 辛弃疾
content:
论心论相，便择术满眼，纷纷何物。
踏碎铁鞋三百，不在危峰绝壁。
龙友相逢，洼樽缓举，议论敲冰雪。
何妨人道，圣时同见三杰。
自是不日同舟，平戎破虏，岂由言轻发。
任使穷通相鼓弄，恐是真□难灭。
寄食王孙，丧家公子，谁握周公发。
冰□皎皎，照人不下霜月。


rhythmic: 念奴娇
author: 辛弃疾
content:
妙龄秀发，湛灵台一点，天然奇绝。
万壑千岩归健笔，扫尽平山风月。
雪里疏梅，霜头寒菊，迥与馀花别。
识人青眼，慨然怜我疏拙。
遐想後日娥眉，两山横黛，谈笑风生颊。
握手论文情极处，冰玉一时清洁。
扫断尘劳，招呼萧散，满酌金蕉叶。
醉乡深处，不知天地空阔。


rhythmic: 水调歌头
author: 辛弃疾
content:
客子久不到，好景为君留。
西楼著意吟赏，何必问更筹。
唤起一天明月，照我满怀冰雪，浩荡百川流。
鲸饮未吞海，剑气已横秋。
野光浮。
天宇迥，物华幽。
中州遗恨，不知今夜几人愁。
谁念英雄老矣，不道功名蕞尔，决策尚悠悠。
此事费分说，来日且扶头。


rhythmic: 水调歌头
author: 辛弃疾
content:
泰岳倚空碧，汶□卷云寒。
萃兹山水奇秀，列宿下人寰。
八世家传素业，一举手攀丹桂，依约笑谈间。
宾幕佐储副，和气满长安。
分虎符，来近甸，自金銮。
政平讼简无事，酒社与诗坛。
会看沙堤归去，应使神京再复，款曲问家山。
玉佩揖空阔，碧雾翳苍鸾。


rhythmic: 贺新郎
author: 辛弃疾
content:
世路风波恶。
喜清时、边夫袖手，□将帷幄。
正值春光二三月，两两燕穿帘幕。
又怕个、江南花落。
与客携壶连夜饮，任蟾光、飞上阑干角。
何时唱，从军乐。
归欤已赋居岩壑。
悟人世、正类春蚕，自相缠缚。
眼畔昏鸦千万点，□欠归来野鹤。
都不恋、黑头黄阁。
一咏一觞成底事，庆康宁、天赋何须药。
金盏大，为君酌。


rhythmic: 苏武慢
author: 辛弃疾
content:
帐暖金丝，杯乾云液，战退夜□。
障泥系马，扫路迎宾，先借落花春色。
歌竹传觞，探梅得句，人在玉楼琼室。
唤吴姬学舞，风流轻转，弄娇无力。
尘世换、老尽青山，铺成明月，瑞物已深三尺。
丰登意绪，婉娩光阴，都作暮寒堆积。


rhythmic: 绿头鸭・多丽
author: 辛弃疾
content:
叹飘零。
离多会少堪惊。
又争如、天人有信，不同浮世难凭。
占秋初、桂花散采，向夜久、银汉无声。
凤驾催云，红帷卷月，泠泠一水会双星。
素杼冷，临风休织，深诉隔年诚。
飞光浅，青童语款，丹鹊桥平。
看人间、争求新巧，纷纷女伴欢迎。
避灯时、彩丝未整，拜月处、蛛网先成。
谁念监州，萧条官舍，烛摇秋扇坐中庭。


rhythmic: 贺新郎
author: 辛弃疾
content:
瑞气笼清晓。
卷珠帘、次第笙歌，一时齐奏。
无限神仙离蓬岛。
凤驾鸾车初到。
见拥个、仙娥窈窕。
玉佩玎裆风缥缈。
望娇姿、一似垂杨袅。
天上有，世间少。
刘郎正是当年少。
更那堪、天教付与，最多才貌。
玉树琼枝相映耀。
谁与安排忒好。
有多少、风流欢笑。
直待来春成名了。
马如龙、绿绶欺芳草。
同富贵，又偕老。


rhythmic: 烛影摇红
author: 赵善扛
content:
桃李墙头，向人都似他年意。
舞丝千丈晴光，骀青春无际。
花气薰人自醉。
傍垂杨、行行缓辔。
倦游无奈，回首云山，归期犹未。
玉锁楼空，鸟啼花外东风起。
少年恩怨付波流，吟望朱阑倚。
冉冉尘生客袂。
对尊前、高情暂寄。
洞天一笑，仙驭乘空，姑峰凝翠。


rhythmic: 宴清都
author: 赵善扛
content:
疏柳无情绪。
都不管、渡头行客欲去。
犹依赖得，玉光万顷，为人留住。
相从岁月如骛，叹回首、离歌又赋。
更举目、斜照沈沈，西风剪剪秋墅。
君行定忆南池，歌筵舞地，花晨月午。
八砖步日，三雍奏乐，送君云路。


rhythmic: 贺新郎
author: 赵善扛
content:
昼永重帘卷。
乍池塘、一番过雨，芰荷初展。
竹引新梢半含粉，绿荫扶疏满院。
过花絮、蝶稀蜂懒。
窗户沈沈人不到，伴清幽、时有流莺啭。
凝思久，意何限。
玉钗坠枕风鬟颤。
湛虚堂、壶冰莹彻，簟波零乱。
自是仙姿清无暑，月影空垂素扇。
破午睡、香销馀篆。
一枕湖山千里梦，正白苹烟棹归来晚。
云弄碧，楚天远。


rhythmic: 喜迁莺
author: 赵善扛
content:
韶华骀荡。
看化工尽力，安排春仗。
薄雾霏烟，软风轻日，物态与人交畅。
鸟生弄巧千调，楼影垂空十丈。
乱花柳，粲宝钿缨络、采丝帷帐。
佳赏。
辉艳冶，笑语盈盈，花面交相向。
歌运长缫，酒凝深碧，和气盎然席上。
好春易苦风雨，人意难逢舒放。
但拍掌。
醉陶然一笑，忘形天壤。


rhythmic: 沁园春
author: 赵善括
content:
虎啸风生，龙跃云飞，时不再来。
试凭高望远，长淮清浅，伤今怀古，故国氛埃。
壮志求伸，匈奴未灭，早以家为何谓哉。
多应是，待著鞭事了，税驾方回。
稼轩聊尔名斋。
笑学请樊迟心未开。
似南阳高卧，莘郊自乐，溪韬略，傅野盐梅。
植杖亭前，集山楼下，五桂三槐次第栽。
功名遂，向急流勇退，肯恁徘徊。


rhythmic: 沁园春
author: 赵善括
content:
问舍东湖，招隐西山，惠然肯来。
有香兰桂，无穷幽趣，隔溪车马，何处轻埃。
微利虚名，朝荣暮辱，笑尔焉能浼我哉。
闲欹枕，被幽禽唤觉，午梦惊回。
无言独坐南斋。
好唤取芳尊相对开。
待醒时重醉，疏帘透月，醉时还醒，画角吹梅。
无用千金，休悬六印，荆棘谁能满地栽。
人间世，任游独运，斥低徊。


rhythmic: 沁园春
author: 赵善括
content:
千里风湍，万叠云峰，自相送迎。
叹扁舟如叶，漂流如梗，片帆如箭，聚散如萍。
家在东湖，身来西浙，非为区区利与名。
堪怜处，为雏饥犊暮，狗苟蝇营。
平生。
何辱何荣。
且一任三才和五行。
有飞鹏奋，鹤长凫短，朱颜富贵，白发公卿。
印漫累累，绶何若若，休羡行歌朱买臣。
归来好，向严滩垂钓，谷口躬耕。


rhythmic: 满江红
author: 赵善括
content:
一雨连春，东湖涨、蒲萄新绿。
湖上路，柳浓花艳，绿园红簇。
尘世难逢开口笑，人生待足何时足。
况南州高士是西邻，人如玉。
行路唱，谁家曲。
愁易感，欢难续。
问轩裳於我，有何荣辱。
众醉岂容君独醒，出林休恨风催木。
叹惊弦、飞鸟尚知还，安巢宿。


rhythmic: 满江红
author: 赵善括
content:
三十年前，曾向此、舞风歌月。
今依旧、江山如画，鬓须如雪。
故友冥鸿随净社，旧时秋蚓横尘壁。
赖庐峰、对我眼偏青，曾相识。
开岫幌，携山屐。
泉泻布，星飞石。
为收帆舣棹，小留终日。
休问重湖吹碧浪，且同五老浮琼液。
待明朝、首向东飞，清风力。


rhythmic: 满江红
author: 赵善括
content:
腾茂飞英，分忧愿、自然风力。
千里静，江山改观，羽旄增色。
林下风清公事少，笔端雷动奸豪息。
听宴香、深处笑声长，文章客。
丹诏自，天边得。
宣室对，君心忆。
趁良辰高会，履珠簪碧。
和气回春徵酝酿，政声报最惟清白。
看挥毫、万字扫云烟，吴笺湿。


rhythmic: 念奴娇
author: 赵善括
content:
扬辉璧月，照层台缥缈，篷莱云气。
玉宇清明仙语近，多少怨红愁翠。
问我殷勤，几年尘土，依旧高标致。
广寒别後，与谁曾共幽会。
一日失脚人间，十常八九，底事如人意。
狗苟蝇营真可笑，何乃比余於是。
风月佳时，江山好处，无复怀愁悴。
倚栏舒啸，六经时自心醉。


rhythmic: 摸鱼儿
author: 赵善括
content:
喜连宵、四郊春雨。
纷纷一阵红去。
东君不爱闲桃李，春色尚馀分数。
云影住。
任绣勒香轮，且阻寻芳路。
农家相语。
渐南亩浮青，西江涨绿，芳沼点萍絮。
西成事，端的今年不误。
从他蝶恨蜂妒。
莺啼也怨春多雨，不解与春分诉。
新燕舞。
犹记得、雕梁旧日空巢土。
天涯劳苦。
望故国江山，东风吹泪，渺渺在何处。


rhythmic: 摸鱼儿
author: 赵善括
content:
被杨花、带将春去，飘扬一路无定。
满庭绿荫丝千尺，枝上旧香吹尽。
幽梦醒。
对晚色、秋千院落人初静。
柔条弄影。
奈翦翦轻风，冥冥细雨，惹起万千恨。
云山路，休蹑高楼独凭。
楚天一抹烟暝。
娇莺百啭飞鸠去，何处可寻芳信。
心自省。
念咫尺、青楼应怪人薄幸。
归期将近。
料喜鹊先知，飞来报了，日日倚门等。


rhythmic: 满江红
author: 赵善括
content:
传语风光，须少驻、共君流转。
谁忍见、绿肥红瘦，鲜欢多感。
泽国千丝烟雨暗，江成一带云山远。
看新荷、泛水学人愁，心常卷。
羞鬓雪，凭花染。
携酒阵，嫌杯浅。
叹人生岂为，青衫槐板。
记舞可怜宫柳细，写情但觉香笺短。
上层楼、独倚有谁知，栏干暖。


rhythmic: 水调歌头
author: 赵善括
content:
山险号北固，景胜冠南州。
洪涛江上乱云，山里簇红楼。
堪笑萍踪无定，拟泊叶舟何许，无计可依刘。
金阙自帷幄，玉垒老貔貅。
问兴亡，成底事，几春秋。
六朝人物，五胡妖雾不胜愁。
休学楚囚垂泪，须把祖鞭先著，一鼓版图收。
惟有金焦石，不逐水漂流。


rhythmic: 水调歌头
author: 赵善括
content:
形胜视京兆，警跸驻钱塘。
光前诏後弹压，谁数汉张王。
几百万家和气，五十馀年创见，天下一循良。
有口皆歌颂，无地不耕桑。
春过半，花锦烂，柳丝长。
潭潭门卫森戟，宴寝正凝香。
笑把湖山佳色，醉挹西湖晴滟，童艾祝霞觞。
四海瞻华衮，千载侍吾皇。


rhythmic: 满江红
author: 赵善括
content:
海岳储祥，符昌运、挺生前哲。
天赋与、飘然才气，凛然忠节。
颖脱难藏冲斗剑，誓清行击中流楫。
二十年、麾节遍江湖，恩威浃。
香穗直，云峰列。
觞羽急，鲸川竭。
共介公眉寿，赞公贤业。
出处已能齐二老，功名岂止超三杰。
侍吾皇、千载带金重，头方黑。


rhythmic: 瑞鹤仙
author: 赵善括
content:
月华凝露掌。
正极目鸾霄，望风鲸壤。
深宫注遐想。
听点点花漏，盈盈仙仗。
笙箫迎响。
降琼轮、玄云步障。
洞□扉、笑别蓬瀛，下应太平无象。
俱仰。
姆仪春煦，妇节冰清，道风夷旷。
三迁教养。
金阙里，玉音赏。
况传家清白，满堂朱紫，相对兰荪竞长。
待齐秦、汤沐疏封，赐灵寿杖。


rhythmic: 贺新郎
author: 赵善括
content:
绛雪堆云绿。
倚朱栏、鸾飞凤舞，乱红如簇。
宫锦海沈肌理秀，极目明霞孤骛。
对翠袖、天寒修竹。
轻露有情添泪眼，粲精神、娇醉薰华屋。
然宝篆，散清馥。
江南到处多兰菊。
更海棠、贪睡未醒，漫山粗俗。
欲品此花为第一，真色生香俱足。
又只怕、惊人凡目。
把酒对花频管领，怕狂风骤雨难拘束。
拾碎玉，泛。


rhythmic: 水调歌头
author: 赵善括
content:
碧云初返岫，潦水正鸣滩。
兰舟容与，歌舞偏称笑中看。
烛影烘寒成暖，花色照人如画，一坐有馀欢。
酒滟浮金盏，香缕霭雕盘。
碧簪横，银漏永，玉樽乾。
喧春鼓吹，翠袖起舞佩珊珊。
记得山明水秀，何处朝云暮雨，常在梦魂间。
多少难言事，都付两眉弯。


rhythmic: 念奴娇
author: 赵善括
content:
晓来膏雨，报一犁丰信，几枝娇色。
岸草河沙明似镜，不到尘埃花陌。
急管繁弦，香车宝勒，正阻寻春客。
东风特起，半空微露晴碧。
何况主意深勤，冰清才藻，玉润真圭璧。
翠丽华堂横枕水，波底斜阳红湿。
莲社风流，桃溪标致，便觉凡心息。
玉尊倾尽，笑中归步钩月。


rhythmic: 念奴娇
author: 赵善括
content:
江南到处，被波光云影，留人行色。
昔我来时春正好，舞絮□飞南陌。
今日登临，读书斋上，重作凭栏客。
清溪毂细，夜来微涨新碧。
两岸蘸水浓阴，断虹横障，一带连环璧。
林外青山千万叠，雨歇半空犹湿。
已倩双鳞，更须灵鹊，先报归消息。
归来征袖，尽携千里风月。


rhythmic: 水调歌头
author: 赵善括
content:
危台枕城堞，今昔几人游。
绕城碧水一带，茂苑与长洲。
寂寂弹琴风外，苒苒采香径畔，横截古溪头。
极目暮云合，宋玉正悲秋。
岘山碑，帝子阁，庾公楼。
当时风物，如今烟水只供愁。
处处山明水秀，岁岁春花秋月，何必美南州。
故国未归去，萍梗叹漂流。


rhythmic: 水调歌头
author: 赵善括
content:
雨霁彩虹卧，半夜水明楼。
太湖极目，四面水尽是天流。
几点鲈乡荻浦，万里鲸波雪浪，掀舞小渔舟。
金饼挂蟾魄，时景正中秋。
钓纶轻，兰棹稳，笑王侯。
一蓑一笠，得意何必美封留。
纵使金章鼎贵，何似玉樽倾到，一醉可消愁。
玉女在何许，唤起与同游。


rhythmic: 水调歌头
author: 赵善括
content:
佳客志淮海，贱子设樽。
楚江昨夜清涨，短棹已安排。
休问南楼风月，且念阳台云雨，几日却重来。
银烛正凝泪，画鼓且休催。
彩云飞，黄鹤举，两徘徊。
林泉归去高卧，回首笑尘埃。
我唱更凭君和，君起谁同我舞，莫惜玉山颓。
他日扬州路，散策愿相陪。


rhythmic: 水调歌头
author: 赵善括
content:
浩叹对青史，循吏久无闻。
二年江右，赖公华节布阳春。
才自搴帷问俗，无复埋轮当道，一路尽澄清。
多少攀辕意，不待及瓜人。
驻膏车，迟祖帐，倒离尊。
满庭桃李绿阴，何处不深恩。
此去玉音应问，底事金围微减，忧国更忧民。
造膝一言语，四海入洪钧。


rhythmic: 满江红
author: 赵善括
content:
雨沐风梳，正梅柳、弄香逞色。
谁忍听、送君南浦，阳关三叠。
玉节前驱光照路，金杯争劝愁生席。
泛锦樯、西去若登仙，乘槎客。
春有意，寒无力。
和风满，洪波息。
笑庐峰湓浦，旧游陈迹。
昔日蜚声台柏劲，他年坐对堂槐密。
想轺车、不待政成时，追锋急。


rhythmic: 满庭芳
author: 赵善括
content:
蝶粉蜂黄，桃红李白，春风屡展愁眉。
晓来雨过，应渐觉红稀。
满径柔茵似染，新晴後、皱绿盈池。
休孤负，幕天席地，逸饮酹金彝。
东君，真好事，降唇歌雪，玉指鸣丝。
念长卿多病，非药能治。
试假瑶琴一弄，清音转、便许心知。
从今去，园林好在，休学岘山碑。


rhythmic: 满江红
author: 程垓
content:
门掩垂杨，宝香度、翠帘重叠。
春寒在，罗衣初试，素肌犹却。
薄霭笼花天欲暮，小风送角声初咽。
但独褰、幽幌悄无言，伤初别。
衣上雨，眉间月。
滴不尽，颦空切。
羡栖梁归燕，入帘双蝶。
愁绪多於花絮乱，柔肠过似丁香结。
问甚时、重理锦囊书，从头说。


rhythmic: 满江红
author: 程垓
content:
水远山明，秋容淡、不禁摇落。
况正是、楼台高处，晚凉犹薄。
月在衣裳风在袖，冰生枕簟香生幕。
算四时、佳处是清秋，须行乐。
东篱下，西窗角。
寻旧菊，催新酌。
笑广平何事，对秋萧索。
摇叶声声深院宇，折荷寸寸闲池阁。
待归来、闲把木犀花，重薰却。


rhythmic: 南浦
author: 程垓
content:
金鸭懒薰香，向晚来春酲，一枕无绪。
浓绿涨瑶窗，东风外、吹尽乱红飞絮。
无言伫立，断肠惟有流莺语。
碧云欲暮。
空惆怅，韶华一时虚度。
追思旧日心情，记题叶西楼，吹花南浦。
老去觉欢疏，伤春恨，都付断云残雨。
黄昏院落，问谁犹在凭栏处。
可堪杜宇。
空只解声声，催他春去。


rhythmic: 洞庭春色・沁园春
author: 程垓
content:
锦字亲裁，泪巾偷，细说旧时。
记笑桃门巷，妆窥宝靥，弄花庭前，香湿罗衣。
几度相随游冶去，任月细风尖犹未归。
多少事，有垂杨眼见，红烛心知。
如今事都过也，但赢得、双鬓成丝。
叹半妆红豆，相思有分，两分青镜，重合难期。


rhythmic: 四代好・宴清都
author: 程垓
content:
翠幕东风早。
兰窗梦，又被莺声惊觉。
起来空对，平阶弱絮，满庭芳草。
厌厌未怀抱。
记柳外、人家曾到。
凭画阑、那更春好花好，酒好人好。
春好尚恐阑珊，花好又怕，飘零难保。
直饶酒好□渑，未抵意中人好。
相逢尽拼醉倒。


rhythmic: 水龙吟
author: 程垓
content:
夜来风雨匆匆，故园定是花无几。
愁多愁极，等闲孤负，一年芳意。
柳困花慵，杏青梅小，对人容易。
算好春长在，好花长见，元只是、人憔悴。
回首池南旧事。
恨星星、不堪重记。
如今但有，看花老眼，伤时清泪。
不怕逢花瘦，只愁怕、老来风味。
待繁红乱处，留云借月，也须拼醉。


rhythmic: 玉漏迟
author: 程垓
content:
一春浑不见，那堪又是，花飞时节。
忍对危栏数曲，暮云千叠。
门外星星柳眼，看还似、当时风月。
愁万结。
凭谁为我，殷勤低说。
不是惯却春心，奈新燕传情，旧莺饶舌。
冷篆馀香，莫放等闲消歇。
纵使繁红褪尽，犹有、荼シ堪折。
魂梦切。
如今不奈，飞来蝴蝶。


rhythmic: 满庭芳
author: 程垓
content:
南月惊乌，西风破雁，又是秋满平湖。
采莲人尽，寒色战菇蒲。
旧信江南好景，一万里、轻觅莼鲈。
谁知道，吴侬未识，蜀客已情孤。
凭高，增怅望，湘云尽处，都是平芜。
问故乡何日，重见吾庐。
纵有荷纫芰制，终不似、菊短篱疏。
归情远，三更雨梦，依旧绕庭梧。


rhythmic: 念奴娇
author: 程垓
content:
秋风秋雨，正黄昏、供断一窗愁绝。
带减衣宽谁念我，难忍重城离别。
转枕褰帷，挑灯整被，总是相思切。
知他别後，负人多少风月。
不是怨极愁浓，只愁重见了，相思难说。
料得新来魂梦里，不管飞来蝴蝶。
排闷人间，寄愁天上，终有归时节。
如今无奈，乱云依旧千叠。


rhythmic: 雪狮儿
author: 程垓
content:
断云低晚，轻烟带暝，风惊罗幕。
数点梅花，香倚雪窗摇落。
红炉对谑。
正酒面、琼稣初削。
云屏暖，不知门外，月寒风恶。
迤逦慵云半掠。
笑盈盈、闲弄宝筝弦索。
暖极生春，已向横波先觉。
花娇柳弱。
渐倚醉、要人搂著。


rhythmic: 摸鱼儿
author: 程垓
content:
掩凄凉、黄昏庭院，角声何处呜咽。
矮窗曲屋风灯冷，还是苦寒时节。
凝伫切。
念翠被熏笼，夜夜成虚设。
倚阑愁绝。
听凤竹声中，犀影帐外，簌簌酿寒轻雪。
伤心处，却忆当年轻别。
梅花满园初发。
吹香弄蕊无人见，帷有暮云千叠。
情未彻。
又谁料而今，好梦分胡越。
不堪重说。
但记得当初，重门锁处，犹有夜深月。


rhythmic: 无闷
author: 程垓
content:
天与多才，不合更与，柳怜花情分。
甚总为才情，恼人方寸。
早是春残花褪。
也不料、一春都成病。
自失笑，因甚腰围半减，珠泪频。
难省。
也怨天、也自恨。
怎免千般思忖。
倩人说与，又却不忍。
拼了一生愁闷。


rhythmic: 意难忘
author: 程垓
content:
花拥鸳房。
记驼肩髻小，约鬓眉长。
轻身翻燕舞，低语转莺簧。
相见处，便难忘。
肯亲度瑶觞。
向夜阑，歌翻郢曲，带换韩香。
别来音信难将。
似云收楚峡，雨散巫阳。
相逢情有在，不语意难量。
些个事，断人肠。


rhythmic: 蓦山溪
author: 程垓
content:
老来风味，是事都无可。
只爱小书舟，剩围着、琅几个。
呼风约月，随分乐生涯，不羡富，不忧贫，不怕乌蟾堕。
三杯径醉，转觉乾坤大。
醉後百篇诗，尽从他、龙吟鹤和。
升沈万事，还与本来天，青云上，白云间，一任安排我。


rhythmic: 满江红
author: 程垓
content:
葺屋为舟，身便是、烟波钓客。
况人间元似，泛家浮宅。
秋晚雨声篷背稳，夜深月影窗棂白。
□满船诗酒满船书，随意索。
也不怕，云涛隔。
也不怕，风帆侧。
但独醒还睡，自歌还拍。
卧後从教秋鳝舞，醉来一任乾坤窄。
恐有时、撑向大江头，占风色。


rhythmic: 满庭芳
author: 虞俦
content:
色染莺黄，枝横鹤瘦，玉奴蝉蜕花间。
铅华不御，慵态尽欹鬟。
冷淡琐窗烟雾，来清供、莞尔怡颜。
狂蜂蝶，还须敛衽，何得傍高闲。
西山。
招隐处，寒云缭绕，流水回环。
念风前绰约，雪後清孱。
别是仙韵道标，应羞对、舞袖弓弯。
怀真赏，今宵归梦，一饷许跻攀。


rhythmic: 蓦山溪
author: 徐安国
content:
青梅骨瘦，已有生春意。
椒萼露微花，便觉香魂旖旎。
惜花公子，可是赋情深，携瘦竹，绕疏篱，终日成孤倚。
赏心乐事，又也何曾废。
烟露湿铅华，误啼妆、三年客里。
江南芳信，政自不愆期，吴山远，越山长，梦寐添憔悴。


rhythmic: 满江红
author: 徐安国
content:
挥手华堂，重整顿、选花场屋。
撩鼻观、飞浮杂沓，异香芬馥。
金缕尚馀闲态度，冰姿早作新妆束。
恨尊前、缺典费思量，无松竹。
蜂蝶恨，何时足。
桃李怨，成粗俗。
为情深、拼了一生愁独。
菊信谩劳频探问，兰心未许相随逐。
想从今、无暇蔷薇，锄罂粟。


rhythmic: 满江红
author: 徐安国
content:
争献交酬，消受取、真山真水。
供不尽、杯螺浮碧，髻鬟拥翠。
莫便等闲嗟去国，固因特地经仙里。
奉周旋、惟有老先生，门堪倚。
追往驾，烟宵里。
终旧学，今无计。
叹白头犹记，壮年标致。
一乐堂深文益著，风雩亭在词难继。
问有谁、熟识晦庵心，南轩意。


rhythmic: 念奴娇
author: 黄人杰
content:
西湖胜绝，有栖云楼观，蟠空丘壑。
玉鉴光中天不老，人在蓬壶行乐。
画舫藏春，垂杨系马，幽处笙箫作。
京华狂客，也忘身世飘泊。
行时载酒寻芳，湖湾堤曲，放浪红尘脚。
借景留欢排日醉，不负莺花盟约。
忍缓东风，耐烦迟日，休恁匆匆著。
温存桃李，莫教一顿开却。


rhythmic: 蓦山溪
author: 黄人杰
content:
翠环惊报，叶底梅如弹。
小摘试尝看，齿微酸、生香不断。
烟丸露颗，肥得颊儿红，还欲近，浅黄时，风雨催残半。
何如珍重，剩著冰盘荐。
持酒劝飞仙，似江梅、累累子满。
饶将风味，成就与东君，随鼎鼐，著形盐，早趁调羹便。


rhythmic: 满江红
author: 黄人杰
content:
小队旌旗，又催送、元戎领客。
政十顷、荷香微度，草烟横碧。
杨柳参差新合翠，水天上下俱齐色。
傍野桥、容与绕重湖，严城侧。
花作阵，舟为宅。
敲羯鼓，鸣羌笛。
渐夜凉风进，酒杯无力。
遥想汉中鸡肋地，未应万里回金勒。
看便随、飞诏下南州，朝京国。


rhythmic: 水调歌头
author: 蔡戡
content:
肃霜靡衰草，骤雨洗寒空。
刀弓斗力增劲，万马骤西风。
细看外围合阵，忽变横斜曲直，妙在指麾中。
号令肃诸将，谈笑听元戎。
坐中客，休笑我，已衰翁。
十年重到，今日此会与谁同。
差把龙锺鹤发，来对虎头燕颔，年少总英雄。
飞镞落金碗，酣醉吸长虹。


rhythmic: 水调歌头
author: 蔡戡
content:
拥节出闽峤，易镇上岷山。
东西，分陕初不在荣观。
痛念两河未复，独作中流砥柱，屹若障狂澜。
极目神京远，百万虎貔闲。
趁良时，摅豹略，勇声欢。
风飞雷厉，威行逆虏胆生寒。
汉寝周原如旧，一扫腥膻丑类，谈笑定三关。
识取投机会，莫作等闲看。


rhythmic: 满江红
author: 何澹
content:
灯夕筵开，人物共、英词三绝。
环坐处、袖中珠玉，郢中春雪。
红烛星繁销夜漏，紫霞香满催歌拍。
算新年、何处不风光，三山别。
云表殿，千层结。
花籍锦，添明月。
更浮屠七塔，万枝争发。
多谢一天驱宿霭，故教三日成佳节。
更何须、海上觅蓬莱，真仙阙。


rhythmic: 满江红
author: 何澹
content:
乐禁初开，平地耸、海山清绝。
千里内、欢声和气，可融霜雪。
盛事终将椽笔记，新歌翻入梨园拍。
道古来、南国做元宵，今宵别。
灯万碗，花千结。
星斗上，天浮月。
向玉绳低处，笙箫高发。
人物尽夸长乐郡，儿童争庆烧灯节。
疑此身、清梦到华胥，朝金阙。


rhythmic: 满江红
author: 陈三聘
content:
薄日轻云，天气好、相将祈谷。
民情喜、颂声洋溢，清风斯穆。
饮酒不多元有量，吟诗无数添新轴。
对古人、一笑我真愚，君无俗。
斜川路，经行熟。
黄花在，归心足。
问渊明去後，有谁能属。
神武衣冠惊梦里，江湖渔钓论心曲。
但从今、散发更披襟，谁能束。


rhythmic: 满江红
author: 陈三聘
content:
天岂无情，天若道、有情也老。
功名事、问天因甚，蒙人不了。
好伴云烟耕谷口，休将翰墨传江表。
算鬓边、能得几春风，惊秋早。
陶令尹，张京兆。
怀舒啸，贪荣耀。
尽南柯一梦，漏残钟晓。
滕阁暮霞孤鹜举，庾楼明月乌飞绕。
念老来、於此兴无穷，知音少。


rhythmic: 满江红
author: 陈三聘
content:
绀浮空，山拥髻、晚来风急。
吹骤雨、藕花千柄，艳妆新。
窥鉴粉光犹有泪，凌波罗袜何曾湿。
讶汉宫、朝罢玉皇归，凝情立。
尊前恨，歌三叠。
身外事，轻飞叶。
怅当年空击，誓江孤楫。
云色远连平野尽，夕阳偏傍疏林入。
看月明、冷浸碧琉璃，君须吸。


rhythmic: 满江红
author: 陈三聘
content:
斜日熔金，三万顷、棹歌齐举。
风不动、采苹双桨，翠鬟相语。
月殿欲浮蟾兔魄，海神不放鱼龙舞。
到今宵、秋气十分清，无今古。
君试唤，扁舟侣。
来伴我，潇湘渚。
共夷犹春浪，笑歌秋浦。
霸越独高身退後，尘缨未濯人谁许。
叹酒杯、不到子陵台，刘伶土。


rhythmic: 水调歌头
author: 陈三聘
content:
玉鉴十分满，清露一年秋。
漂流踪迹，谁念楚尾与吴头。
此夜刮明尘眼。
望极好张诗胆。
何处有高楼。
浩荡银潢冷，缥缈白云浮。
笑劳生，难坎止，亦乘流。
阑干拍碎，清夜起舞不胜愁。
万里关河依旧。
一寸功名乌有。
清泪滴衣裘。
老去心空在，归梦绕苹洲。


rhythmic: 水调歌头
author: 陈三聘
content:
有客念行役，劲气凛於秋。
男儿未老，衔命如虏亦风流。
决定平戎方略，恢复旧燕封壤，安用割鸿沟。
莫献肃霜马，好衣白狐裘。
我何人，怀壮节，但凝愁。
平生未逢知己，哙伍实堪羞。
金马文章何在，玉鼎勋庸何有，一笑等云浮。
拼断好风月，羯鼓打梁州。


rhythmic: 念奴娇
author: 陈三聘
content:
浮云吹尽，卷长空、千顷都凝寒碧。
兔杵无声风露冷，天也应怜人寂。
故遣娥，驾蟾飞上，玉宇元同色。
天津何事，此时偏界南北。
不但对影三人，我歌君和，我舞君须拍。
涤洗胸中愁万斛，莫问今宵何夕。
老矣休论，著鞭安用，一笑真狂客。
夜深归去，烂然溪上阡陌。


rhythmic: 念奴娇
author: 陈三聘
content:
晴风丽日，算东君、坼遍梅心桃萼。
独有名花开殿後，一笑嫣然如昨。
黄袂层肤，霞冠高拥，多态春才觉。
雨巾风帽，故人来趁花约。
好是罗绮添春，香风环坐，半醉金钗落。
老去心情难似旧，手拈花枝为乐。
麝馥萦愁，妆花凝恨，莫惜金荷酌。
酒阑花睡，梦魂重到京洛。


rhythmic: 念奴娇
author: 陈三聘
content:
水空高下，望沈沈一色，浑然苍碧。
天籁不鸣凉有露，金气横秋寂寂。
玉宇琼楼，望中何处，月到天中极。
御风归去，不愁衣袂无力。
此夜飘泊孤篷，短歌谁和，自笑狂踪迹。
咫尺蓝桥仙路远，云英消息。
疏影婆娑，恍然身世，我是尊前客。
一声凄怨，倚楼谁弄长笛。


rhythmic: 念奴娇
author: 陈三聘
content:
馀霞飞绮，望长天、顷刻云容凝碧。
今夕江皋风力软，明日波心头白。
客舸东流，语离深夜，遣我新愁积。
春融花丽，定知天相行色。
别後一纸乡书，故人相问，好趁秋鸿翼。
空有佳人千点泪，锦字机中曾织。
利锁名缰，古今同是，谁失知谁得。
来朝愁望，旧楼何处西北。


rhythmic: 念奴娇
author: 陈三聘
content:
扁舟此计，问当年、谁与寻盟鸥鸟。
许国勋名彝鼎在，风月不妨吟笑。
碧草台边，红云溪上，寿杖扶诗老。
水浮天处，未应俗驾曾到。
盛事埒美知章，鉴湖君赐，宸翰今题号。
指点飞烟轻霭外，有路直通仙岛。
蓑笠渔船，琴书客坐，清夜尊倒。
未须归去，片蟾初上林表。


rhythmic: 水调歌头
author: 石孝友
content:
君恩九鼎重，臣命一毫轻。
出身事主，刚甚须作不平鸣。
老却西山薇蕨，闲损南窗松菊，羞死汉公卿。
豺狼敢横道，草木要知名。
秋已素，人又去，若为情。
长沙何在，风送呜咽暮潮声。
举棹却寻归路，挥麈莫谈时事，得酒且频倾。
一片古时月，千里伴君行。


rhythmic: 宝鼎现
author: 石孝友
content:
雪梅清瘦，月桂圆冷，天街新霁。
想帝辇、三朝薄暮，催促烛龙开扇雉。
正拜舞、捧玉卮为寿，花满香铺凤髓。
罄禹穴、胥涛万顷，春入南山声里。
鼎轴元老诗书帅。
体宸衷、双奉亲意。
勤色养、行春惜花，夜欢宴、瑶池衣彩戏。
鼓淑气、遍湖山千里。
惊破悭红涩翠。
笑那个痴儿无赖。
打得金鱼坠地。
休念太守当年，曾手把青藜照字。
对珠帘云栋，收拾太平歌舞辍。


rhythmic: 洞仙歌
author: 石孝友
content:
芙蓉院宇，露下秋容瘦。
龟鹤仙人献长寿。
问蓬山别後，几度春归，归去晚，开得蟠桃厮勾。
人间游戏好，鲸背风高，那更相将凤雏九。
事苹蘩，工翰墨，才德兼全，人总道、古今稀有。
尽从他、乌兔促年华，看绿鬓朱颜，镇长依旧。


rhythmic: 念奴娇
author: 石孝友
content:
半千宝运，瑞清朝、诞育人间英物。
暖律吹灰春到也，迟日光腾东壁。
婺女双溪，沈郎八咏，辉映皆冰雪。
储精毓秀，几年一个人杰。
须信和气随人，粉梅欺黛柳，娇春争发。
翠幕重重称寿处，莲炬蕙烟明灭。
鼎席犹虚，九重频念此，衮衣华发。
明年今夜，凤池应醉花月。


rhythmic: 念奴娇
author: 石孝友
content:
闷红颦翠，惜流年、忍对艳阳时节。
白玉楼成人去後，两地音尘都绝。
鸾鉴分飞，梦云零乱，欢意今衰飒。
墨痕红淡，忆曾题遍红叶。
须信後约难凭，臂啮鬟剪，也只成虚说。
满眼凄凉无限事，付与丁香愁结。
欲语情酸，临岐步懒，怅望兰舟发。
出门谁伴，泪昏一片孤月。


rhythmic: 念奴娇
author: 石孝友
content:
平湖阁上，正残虹挂雨，微云擎月。
万顷琉璃秋向冷，忍便翠销红歇。
北海樽，西园游宴，兴逸湖山发。
飞尘不到，坐移蓬岛珠阙。
莫厌笑口频开，少年行乐事，转头胡越。
公子多情真爱客，敢惮深杯百罚。
太一舟轻，芙蓉城锁，醉指神仙窟。
乘风归去，尽教吹乱华发。


rhythmic: 念奴娇
author: 石孝友
content:
平湖阁上，正雌霓将卷，雄风初发。
醉倚危栏吟眺处，月在篷莱溟渤。
蓬叶香浮，桂华光放，翻动蛟鼍窟。
踏轮谁信，宓妃曾借尘袜。
人世景物堪悲，等闲都换了，朱颜云发。
遥想广寒秋到早，闲著几多空阔。
太白诗魂，玉川风腋，自有飞仙骨。
嫦娥为伴，夜深同驾霜月。


rhythmic: 念奴娇
author: 石孝友
content:
麦秋天气，正玉杓斡暑，熏弦鸣律。
浴佛生朝初过也，还数佳辰三日。
筮水呈祥，梦熊叶庆，宝运符千一。
太平朝野，异人端为时出。
须信家世蝉联，乃翁遗范在，子孙逢吉。
雾隐巢云聊寄傲，行矣飞英腾实。
瀑布泉清，炉峰气秀，光映霞觞溢。
萱堂争看，彩衣红堕双橘。


rhythmic: 望海潮
author: 石孝友
content:
离情冰泮，归心云扰，黯然凝伫江皋。
柳色摇金，梅香弄粉，依稀满眼春娇。
常记极游遨。
更与持玉，因解金貂。
郎去翟塘，妾家巫峡水迢迢。
别来暗减风标。
奈碧云暗断，翠被香消。
春草生池，芳尘凝榭，凄凉月夕花朝。
千里梦魂劳。
但鸟啼渡口，猿响山椒。
拟把无穷幽恨，万叠写霜绡。


rhythmic: 水龙吟
author: 石孝友
content:
旧游曾记当年，凤城雨露开晴昼。
端门发钥，御炉烟暗，宫花影覆。
帝念民劳，俾乘轺传，暂临牛斗。
散阳和四照，春光万井，来小试、调元手。
职业才华竞秀。
汉廷臣、无出其右。
九重眷倚，频虚槐鼎，争迎衮绣。
爽气西山，绿波南浦，酿成芳酒。
趁锋车未到，霞觞共祝，百千长寿。


rhythmic: 满江红
author: 石孝友
content:
雁阵惊寒，故唤起、离愁万斛。
因追念、镜鸾易破，凤弦难续。
诗句已凭红叶去，梦魂未断黄粱熟。
叹浪萍、风梗又天涯，成幽独。
归来引，相思曲。
尘满把，泪盈掬。
对长天远水，落霞孤骛。
立尽西风无好意，遥山也学双眉蹙。
恨草根、不逐鬓根摧，秋更绿。


rhythmic: 望海潮
author: 石孝友
content:
云龙双辅，匣龙双起，当年楚尾吴头。
借月命卿，占星分使，来宽俗瘵君忧。
绣指屈儒流。
□暂辍北阙，小试南州。
协奏熏风，霈为霖雨岁登秋。
春工点缀芳柔。
正梅凝笑脸，柳弄青眸。
柏叶荐觞，椒花载颂，休辞秉烛嬉游。
乃眷在宸旒。
更德标银管，名覆金瓯。
共看朝天露稳，归拜富民侯。


rhythmic: 水调歌头
author: 石孝友
content:
清霜洗空阔，黍管吹秋灰。
七馀翠，半月流素影徘徊。
天遣蟠根仙李，世折一枝丹桂，积庆到云来。
风骨峭冰玉，谈辩屑琼瑰。
黄阁老，金闺彦，谪仙才。
小分铜竹，遍洒雨露楚江隈。
好把萧滩玉笥，变作嘉肴芳酒，为寿莫停杯。
飞诏下霄汉，调鼎待盐梅。


rhythmic: 水调歌头
author: 石孝友
content:
萧滩韵环佩，玉笥灿玲珑。
仙原积庆，当日占梦兆维熊。
学业肯先歆向，文焰已高白贺，飞步更蟾宫。
秀色溢眉宇，雄辩倒心胸。
作儿戏，为亲寿，捧霞锺。
彩衣摇曳，光映怀橘堕双红。
正好平分风月，且伴能言桃李，鲸吸海涛洪。
行赴紫泥诏，归拜黑头公。


rhythmic: 水调歌头
author: 石孝友
content:
男儿四方志，岂久困泥沙。
束书匣剑，依旧旅食在京华。
蹭蹬青云未遂，奔走红尘何计，敛袂且还家。
草木渐黄落，风月正清嘉。
友猿鹤，宅丘壑，乐生涯。
几时雷雨，轰磕平地起龙蛇。
尺可鞭夷狄，寸舌可盂社稷，无路踏云车。
今古万千事，洒泪向黄花。


rhythmic: 水调歌头
author: 石孝友
content:
美人在何许，相望正悠悠。
云窗雾阖，遥想宛在海中洲。
空对残云冷雨，何限重山叠水，一梦到无由。
遗怨写红叶，薄幸记青楼。
金乌掷，玉蟾缺，物华休。
凤梧眢井，一夜风露各惊秋。
唯有远山无赖，淡扫一眉晴绿，特地向人愁。
敛袂且归去，回首谩迟留。


rhythmic: 水调歌头
author: 石孝友
content:
高情邈云汉，长揖谢君侯。
脱遗轩冕，簸弄泉石下清幽。
心契匡庐猿鹤，泪染固陵松柏，一衲且蒙头。
风月感平发，魂梦绕神州。
漾一叶，横孤管，去来休。
琵琶亭畔，正是风叶荻花秋。
点检诗囊酒碗，抬贴舞歌扇，收尽两眉愁。
回望碧云合，相伴赤松游。


rhythmic: 满庭芳
author: 石孝友
content:
笔走龙蛇，词倾河汉，妙年德艺双成。
帝庭敷奏，亲擢冠群英。
龙首其谁不取，便直饶、勋业峥嵘。
偏他甚，泼天来大，一个好声名。
忆曾。
瞻拜处，当年汝水，今日溢城。
叹白首青衫，又造宾闳。
谨贽诗文一卷，仗仙风、吹到蓬瀛。
依归地，熏香摘艳，作个老门生。


rhythmic: 满庭芳
author: 石孝友
content:
兰畹霜浓，柳溪冰咽，春光先到江梅。
瘦枝疏萼，特地破寒开。
钩引天涯旧恨，双眉锁、九曲回肠。
空销黯，故园何在，风月浸长淮。
当年，吟赏处，醉山颓倒，飞屑成堆。
怎奈向而今，雨误云乖。
万里难凭驿使，那堪对、别馆离杯。
谁知道，洛阳诗老，还有梦魂来。


rhythmic: 满庭芳
author: 石孝友
content:
瘦颊凝酥，残妆弄酒，相逢一笑东风。
并肩携手，羞落可怜红。
疑是回心院里，埋醉首、吐作芳丛。
无端处，雄蜂雌蝶，相美两情通。
一从。
攀折後，汉皋失，铜雀春空。
想桃叶桃根，此恨能同。
多谢金銮旧客，收拾在、芸阁签中。
还知否，窃香传粉，输与蠹书虫。


rhythmic: 满庭芳
author: 石孝友
content:
修竹蓝，梅山耸翠，小小佳处西安。
从来闻说，今日还来看。
便好求田问舍，耳溪涧、目饱林峦。
争知道，尘缘未了，无计与盘桓。
小蛮。
应念处，弦孤么凤，镜掩孤鸾。
愁在见多情，素日闲闲。
早晚扁舟两桨，惊翠枕、云风湍。
从前去，殷勤细数，细数万重滩。


rhythmic: 蓦山溪
author: 石孝友
content:
莺莺燕燕。
摇荡春光懒。
时节近清明，雨初晴、娇云弄暖。
醉红湿翠，春意酿成愁，花似染。
草如剪。
已是春强半。
小鬟微盼。
分付多情管。
痴呆不知愁，想怕晚、贪春未惯。
主人好事，应许玳筵开，歌眉敛。
舞腰软。
怎向轻分散。


rhythmic: 蓦山溪
author: 石孝友
content:
小花静院。
有个人人现。
缥缈更娉婷，算不数、歌朋舞伴。
鸣珂曲里，常记偶相逢，无语恨，有情愁，绿嫩红妆浅。
别来谁念。
人面关山远。
凝睇倚危楼，眼波长、眉峰不展。
一年心事，到此向谁论，书雁杳，梦云深，寂寞江天晚。


rhythmic: 蓦山溪
author: 石孝友
content:
醉魂初醒。
强起寻芳径。
一似楚云归，诮没个、鳞书羽信。
疏狂踪迹，虚度可怜春，阴还闷。
晴还困。
赢得无端病。
菱花宝镜。
拆破双鸾影。
别袖忍频看，生怕见、啼红醉粉。
而今憔悴，瘦立对东风，红成阵，绿成阴，况是春将尽。


rhythmic: 水调歌头
author: 韩玉
content:
间世真贤出，吉梦兆维熊。
玉麟天上谪见，帏薄贯长虹。
追念当年筹算，封魏封留勋业，千古事攸同。
语云仁者寿，何必喻乔松。
嗣天子，乘九五，驭飞龙。
分麾契符阃外，凭倚定寰中。
由是天才英纵，散入枢庭闲暇，谈笑抚兵戎。
伫看骄虏静，金鼎篆元功。


rhythmic: 水调歌头
author: 韩玉
content:
有美如花客，容饰尚中州。
玉京杳渺天际，与别几经秋。
家在金河堤畔，身寄白苹洲末，南北两悠悠。
休苦话萍梗，清泪已难收。
玉壶酒，倾潋滟，听君讴。
伫云却月，新弄一曲洗人忧。
同是天涯沦落，何必平生相识，相见且迟留。
明日征帆发，风月为君愁。


rhythmic: 水调歌头
author: 韩玉
content:
月里一枝桂，不付等闲人。
昔年霄汉，闻道争者尽输君。
衣袖天香犹在，风度仙清难老，冰雪莹无尘。
赋才三十倍，论寿八千春。
夏庭芝，周室凤，舜郊麟。
岂如今日称瑞，皇国再生申。
聊借济时霖雨，来种重湖桃李，和气一番新。
尚闻虚黄阁，行看秉洪钧。


rhythmic: 念奴娇
author: 韩玉
content:
吴东清胜，是吴山苍翠，吴江澄绿。
灵秀锺人文物盛，历历皆非凡俗。
而况君家，风流遗世，犹寄山阴曲。
继承才业，算来真是名族。
聊恁驻节重湖，惠歌仁咏，蔼丰年图绿。
行看登庸归去後，谁展高才相续。
寿日称觞，一杯千岁，应见蟠桃熟。
祝君难老，为君还更再祝。


rhythmic: 满江红
author: 韩玉
content:
正欲登临，何处好、登临眺望。
君约我、今朝携酒，古台同上。
风静秋郊浑似洗，碧空淡覆玻璃盎。
夕照外、渺渺万遥山，开青嶂。
龙山事，空追想。
风流会，今安往。
我劝君一杯，为君高唱。
今日谋欢真雅胜，休辞痛饮葡萄浪。
纵黄花、明日未凋零，非佳赏。


rhythmic: 曲江秋
author: 韩玉
content:
明轩快目。
正雨过湘溪，秋来泽国。
波面鉴开，山光淀拂，竹声摇寒玉。
鸥鹭戏晚日，芰荷动，香红蔌。
千古兴亡意，凄凉扬□舟，望迷南北。
仿佛烟笼雾簇。
认何处、当年绣毂。
沈香花萼事，潇然伤□，宫殿三十六。


rhythmic: 贺新郎
author: 韩玉
content:
柳外莺声碎。
晚晴天、东风力软，嫩寒初退。
花底觅春春已去，时见乱红飞坠。
又闲傍、阑干十二。
阑外青山烟缥缈，远连空、愁与眉峰对。
凝望处，两叠翠。
鸳鸯结带灵犀佩。
绮屏深、香罗帐小，宝檠灯背。
谁谓彩云和梦断，青翼阻寻後会。
待都把、相思情缀。
便做锦书难写恨，奈菱花、都见人憔悴。
那更有，枕痕泪。


rhythmic: 贺新郎
author: 韩玉
content:
绰约人如玉。
试新妆、娇黄半绿，汉宫匀注。
倚傍小阑闲伫立，翠带风前似舞。
记洛浦、当年俦侣。
罗袜尘生香冉冉，料征鸿、微步凌波女。
惊梦断，楚江曲。
春工若见应为主。
忍教都、闲亭邃馆，冷风凄雨。
待把此花都折取。
和泪连香寄与。
须信道、离情如许。
烟水茫茫斜照里，是骚人、九辨招魂处。
千古恨，与谁语。


rhythmic: 贺新郎
author: 韩玉
content:
睡起帘栊静。
□金铺、春帏半卷，宝香烟冷。
门外落花风不定。
糁糁乱红堆径。
谁唤做、春愁如病。
零乱云鬟慵梳掠，傍菱花、羞对孤鸾影。
情易感，恨难醒。
沙边柳外当时景。
记分携、离筵乍阕，去帆初整。
尽举棹歌和泪听。
云淡水寒烟暝。
空怆望、楼高天迥。
犹未归来何处也，日长时、不念人孤另。
书谩写，雁谁倩。


rhythmic: 水调歌头
author: 韩玉
content:
重午日过六，灵岳再生申。
丰神英毅，端是天上谪仙人。
夙蕴机权才略，早岁来归明圣，惊耸汉庭臣。
言语妙天下，名德冠朝绅。
绣衣节，移方面，政如神。
九重隆眷倚注，伟业富经纶。
闻道山东出相，行拜紫泥飞诏，归去秉洪钧。
寿虾自天锡，安用拟庄椿。


rhythmic: 蓦山溪
author: 熊良翰
content:
四时美景，最好惟春昼。
仙诞弥辰，况还当、中春时候。
日迟风软，是处霭晴烟，桃散锦，柳摇金，交映门庭秀。
此时称寿。
兰玉相先後。
喜色上眉峰，且休辞、频倾芳酒。
虚空看透，摆脱利名缰，云鬓绿，醉颜酡，笑挹浮丘袖。


rhythmic: 万年欢
author: 熊上达
content:
春管方中，正良辰馀五，韶光明媚。
晓见非烟佳气，满堂融溢。
学语儿童喜色。
庆间世、悬弧此日。
休言未、结组弹冠，不劳戏傲泉石。
生平服膺道德。
看名高谷口，年齐箕翼。
况有宁馨，已报月宫消息。
只这谁人似得。


rhythmic: 满江红
author: 欧阳光祖
content:
恰则元宵，灿万灯、星球如昼。
春乍暖、化工未放，十分花柳。
和气并随灯夕至，一时锺作人间秀。
问烟霄、直上舌含香，文绣。
命世杰，调元手。
荆楚地，淹留久。
看日边追诏，印垂金斗。
翠竹苍松身逾健，蛾儿雪竹人如旧。
愿湘江、卷入玉壶中，为公寿。


rhythmic: 瑞鹤仙
author: 欧阳光祖
content:
得毛韩经学。
振祖风，挺挺凌烟勋业。
文章世为甲。
果妙龄秀发，荐膺衡鹗。
名登雁塔。
访梅仙，种河阳桃李，从兹两绾铜符，多少吏民欢洽。
庆惬。
归来整顿，松竹笑傲，武夷溪壑。
韶光恰匝。
清明过了旬浃。
喜当初度日。
称觞春酒，一饮红生双颊。
愿儿孙，世袭簪缨，代常不乏。


rhythmic: 沁园春
author: 游九言
content:
五十五年，满簪华发，俨然遂良。
又何曾戚戚，荜门圭窦，何曾汲汲，玉带金章。
困後高眠，饥来饱□，老矣狂夫老更狂。
空回首，叹世间名利，傀儡开场。
幸临晚节安康。
又两日、三秋催萧霜。
叹生朝亦是，贺宾踵至，龙锺矍铄，何足称觞。
喜对诸贤，笑谈世事，相会亲朋醉玉觞。
谁如我，素乐天知命，不事侯王。


rhythmic: 洞仙歌
author: 刘光祖
content:
晚风收暑，小池塘荷净。
独倚胡床酒初醒。
起徘徊、时有香气吹来，云藻乱，叶底游鱼动影。
空擎承露盖，不见冰容，惆怅明妆晓鸾镜。
後夜月凉时，月淡花低，幽梦觉、欲凭谁省。
且应记、临流凭阑干，便遥想，江南红酣千顷。


rhythmic: 水调歌头
author: 刘光祖
content:
客梦一回醒，三度碧梧秋。
仰看今夕天上，河汉又西流。
早晚凉风过雁，惊落空阶一叶，急雨闹清沟。
归计休令暮，宵露征裘。
古来今，生老病，许多愁。
那堪更说，无限功业镜中羞。
只有青山高致，对此还论世事，举白与君浮。
送我一杯酒，谁起舞凉州。


rhythmic: 沁园春
author: 刘光祖
content:
画戟如霜，绮疏如水，篆香渐微。
向莺花多处，青山衮衮，鹭凫散後，落屑霏霏。
曾是鸾台金马客，一场梦觉来人事非。
多少话，付无心云叶，自在闲飞。
想看燕鸿易感，□几度春往秋又归。
见黄馀露点，东坡菊赋，清传雪片，处士梅诗。
向此年年开寿，算今古人生七十稀。
歌啸外，作皇朝遗老，名字辉辉。


rhythmic: 满江红
author: 何师心
content:
一水飞空，揭起珠帘全幅。
不须人卷，不须人轴。
一点不容飞燕入，些而未许游鱼宿。
向山头、款步听疏音，清如玉。
三峡水，堪人掬。
三汲浪，堪龙浴。
更两边潇洒，数竿修竹。
晓倩碧烟为绳束，夜凭新月为钩曲。
问当年、题品是何人，黄山谷。


rhythmic: 水龙吟
author: 马子严
content:
买庄为贮梅花，玉妃一万森庭户。
古来词客，比方不类，可怜毫楮。
谁扫尘凡，独超物表，神仙中取。
是丘标致，射山风骨，除此外、吾谁与。
九酝醍醐雪乳。
和金盘、月边清露。
寿阳骄呆，单于疏贱，不堪充数。
弄玉排箫，许琼挥拍，胎禽飞舞。
待先生，披著羊裘鹤氅，作园林主。


rhythmic: 花心动
author: 马子严
content:
雨洗胭脂，被年时、桃花杏花占了。
独惜野梅，风骨非凡，品格胜如多少。
探春常恨无颜色，试浓抹、当场微笑。
趁时节，千般冶艳，是谁偏好。
直与岁寒共保。
问单于、如今几分娇小。
莫怪山人，不识南枝，横玉自来同调。


rhythmic: 贺新郎
author: 马子严
content:
客里伤春浅。
问今年梅蕊，因甚化工不管。
陌上芳尘行处满。
可计天涯近远。
见说道、迷楼左畔。
一似江南先得暖。
向何郎、庭下都寻遍。
辜负了，看花眼。
古来好物难为伴。
只琼花一种，传来仙苑。
独许扬州作珍产。
便胜了、千千万万。
又却待、东风吹绽。
自昔闻名今见面。
数归期、屈指家山晚。
归去说，也稀罕。


rhythmic: 满庭芳
author: 马子严
content:
共庆春时，满庭芳思，一枝心蕊非常。
少年游冶，何但折垂杨。
曾向瑶台月下，逢解佩、玉女翻香。
风光好，真珠帘卷，都胜早梅芳。
人间，无比并，玉蝴蝶树，争敢相方，既□春归後，此意难忘。
夜梦扬州万玉，飞魂共、紫燕归梁。
须行乐，马家花圃，不肯醉红妆。


rhythmic: 水龙吟
author: 马子严
content:
东君直是多情，好花一夜都开尽。
杏梢零落，药栏迟暮，不教宁静。
风度秋千，日移帘幕，翠红交映。
正太真浴罢，西施浓抹，都沉醉、娇相称。
磨遍绿窗铜镜。
挽春衫、不堪比并。
暮云空谷，佳人何处，碧苔侵迳。
睡里相看，酒边凝想，许多风韵。
问因何，却欠一些香味，惹旁人恨。


rhythmic: 二郎神
author: 马子严
content:
日高睡起，又恰见、柳梢飞絮。
倩说与、年年相挽，却又因他相误。
南北东西何时定，看碧沼、青萍无数。
念蜀郡风流，金陵年少，哪寻张绪。
应许。
雪花比并，扑帘堆户。
更羽缀游丝，毡铺小径，肠断鹁鸠唤雨。


rhythmic: 月华清
author: 马子严
content:
瑟瑟秋声，萧萧天籁，满庭摇落空翠。
数遍丹枫，不见叶间题字。
人何处、千里婵娟，愁不断、一江流水。
遥睇。
见征鸿几点，碧天无际。
怅望月中仙桂。
问窃药佳人，谁与同岁。
把镜当空，照尽别离情意。
心里恨、莫结丁香，琴上曲、休弹秋思。


rhythmic: 归朝欢
author: 马子严
content:
听得提壶沽美酒。
人道杏花深处有。
杏花狼藉鸟啼风，十分春色今无九。
麝煤销永昼。
青烟飞上庭前柳。
画堂深，不寒不暖，正是好时候。
团团宝月凭纤手。
暂借歌喉招舞袖。
真珠滴破小槽红，香肌缩尽纤罗瘦。
投分须白首。


rhythmic: 浣溪沙慢
author: 马子严
content:
璧月上极浦。
帆落人挝鼓。
石城倒影，深夜鱼龙舞。
佳气郁郁，紫阕腾云雨。
回首分今古。
千载是和非，夕阳中、双燕语。
向人诉。
记玉井辘轳，胭脂涨腻，几许蛾眉妒。
感叹息、花好随风去。
流景如羽。
且共乐升平，不须後庭玉树。


rhythmic: 满江红
author: 马子严
content:
瑞霭秋空，银河里、非烟非雾。
应想是、岳锺神秀，再生尹傅。
昨夜五云随梦入，今朝万象朝元去。
正六星、炳炳耀文昌，循初度。
五马贵，多文富。
人品异，心朝古。
似冰清瑶水，玉森元圃。
天子方将循异政，灵孙又合为霖雨。
问汾阳、几考在中书，从今数。


rhythmic: 水调歌头
author: 马子严
content:
万仞鹅湖顶，千岁矫苍龙。
楼台一簇，仙家遥寄五云中。
天上朝元佳节，人世生贤华旦，瑞气郁葱葱。
六辔耀闽海，列郡喜趋风。
记昔年，当此际，早梅红。
插花饮酒，狂歌醉舞寿昌宫。
零落青袍如旧，敛板绣衣庭下，欣见黑头公。
王室要师保，叔父忽居东。


rhythmic: 水调歌头
author: 赵师侠
content:
金鼎调元手，玉殿涣恩华。
宣威蜀道，曾见千骑拥高牙。
凭仗元枢筹略，宽我宸旒西顾，惠泽被幽遐。
为忆江城好，南浦仙槎。
格天心，膺帝眷，极褒嘉。
琳宫香火缘在，远近玉皇家。
霖雨久思贤佐，看即声传丹禁，唤仗听宣麻。
衮绣公归去，宰路筑堤沙。


rhythmic: 水调歌头
author: 赵师侠
content:
江亭送行客，肠断木兰舟。
水高风快，满木烟树织成愁。
咿轧数声柔橹，拍塞一怀离恨，指顾隔汀洲。
独立苍茫外，欲去强迟留。
海山长，云水阔，思难收。
小亭深院歌笑，不忍记同游。
唯有当时明月，千里有情还共，後会尚悠悠。
此恨无重数，和泪付东流。


rhythmic: 水调歌头
author: 赵师侠
content:
韶华能几许，节物叹推移。
群花兢芳争艳，无奈隙驹驰。
红紫随风何处，唯有抟枝新绿，暗逐雨摧肥。
乔木莺初啭，深院燕交飞。
渐清和，微扇暑，日迟迟。
新荷泛水摇漾，萍藻弄晴漪。
百岁光阴难挽，一笑欢娱易失，莫惜酒盈卮。
无计留连住，还是送春归。


rhythmic: 水调歌头
author: 赵师侠
content:
江流清浅外，山色有无中。
平田坡岸回曲，一目望难穷。
波面轻鸥容与，沙际野航横渡，不信画图工。
路入神仙宅，翠锁梵王宫。
俯晴郊，增胜概，气横空。
云林城市层列，知有几重重。
更上危亭高几，徙倚栏干虚敞，象纬逼璇穹。
要尽无边景，烟雨看空。


rhythmic: 水调歌头
author: 赵师侠
content:
人生如寄耳，世态逐时移。
浮名薄利能几，方寸漫交驰。
粗足生涯随分，到眼风光可乐，终不羡轻肥。
有志但长叹，无路且卑飞。
恨年华，何去速，又来迟。
绿荫浓映池沼，浪皱风漪。
啭午莺声，滚地杨花飘荡，爱景惜芳卮。
此意谁能解，一笑任春归。


rhythmic: 水调歌头
author: 赵师侠
content:
心景雨无著，情物岂能移。
超然远览失笑，名利苦纷驰。
一品官资荣显，百万金珠豪富，空自喜家肥。
会得个中理，川泳与云飞。
静中乐，闲中趣，自舒迟。
心如止水，无风无自更生漪。
已是都忘人我，一任吾身醒醉，有酒引连卮。
万法无差别，融解即同归。


rhythmic: 水调歌头
author: 赵师侠
content:
世态万纷变，人事一何忙。
胸中素韬奇蕴，匣剑岂能藏。
不向燕然纪绩，便与渔樵争席，摆脱是非乡。
要地时难得，间处日偏长。
志横秋，谋夺众，谩轩昂。
蝇头蜗角微利，争较一毫芒。
幸有乔木修竹，随分粗衣粝食，何必计冠裳。
我已乐箫散，谁与共平章。


rhythmic: 水调歌头
author: 赵师侠
content:
台星明翼轸，和气满潇湘。
长淮胜处地灵，应产股肱良。
共仰三朝元老，要识一时英杰，人物自堂堂。
直气薄霄汉，德望耸岩廊。
拥貔貅，森戟，镇藩方。
折冲樽俎，春融花柳侑壶觞。
两世麟符玉节，九郡恩风惠雨，仁者寿宜长。
凤诏来丹阙，绣衮觐明光。


rhythmic: 满江红
author: 赵师侠
content:
渺渺春江，迷望眼、蒲萄涨绿。
春过也、萧疏庭户，寂寥心目。
念远不禁啼闹，愁多易遣修蛾蹙。
向小窗、时把彩笺看，翻新曲。
晴昼永，便新浴。
相思泪，不成哭。
空无言憔悴，暗销肌玉。
目断碧云无信息，试凭青翼飞南北。
听掀帘、疑是故人来，风敲竹。


rhythmic: 满江红
author: 赵师侠
content:
烟浪连天，寒尚峭、空细雨。
春去也、红销芳径，绿肥江树。
山色云笼迷远近，滩声水满望艰阻。
挂片帆、掠岸晚风轻，停烟渚。
浮世事，皆如许。
名利役，惊时序。
叹清明寒食，小舟为旅。
露宿风餐安所赋，石泉榴火知何处。
动归心、犹赖翠烟中，无杜宇。


rhythmic: 满江红
author: 赵师侠
content:
露冷天高，秋气爽、千林叶落。
惊初见、小桃枝上，盛开红萼。
浅淡胭脂经雨洗，剪裁玛瑙如云薄。
问素商、何事斗春工，施丹。
芙蓉苑，颜如灼。
曾暗与，花王约。
要乘秋名字，并传京洛。
回首瑶池高宴处，桂花香里骖高鹤。
但莫教、容易逐西风，轻飘却。


rhythmic: 满江红
author: 赵师侠
content:
凉入三湘，秋气爽、江澄沙白。
人欲去、离愁暗暗，莫留行色。
盍在中朝陪鹭，暂来南楚分风月。
与元枢、鹗荐共扶摇，朝天阙。
皇华使，和戎策。
西府赞，中兴业。
有缁衣同美，武公勋烈。
樯燕已知添别意，骊驹谁为歌新阕。
恨此情、如月过中秋，圆还缺。


rhythmic: 满江红
author: 赵师侠
content:
去去春光，留不住、情怀索莫。
那堪是、日长人困，雨馀寒薄。
叶底青青梅胜豆，枝头颗颗花留萼。
叹流年、空有惜春心，凭春酌。
歌共酒，谁酬酢。
非与是，忘今昨。
且随时随分，强欢寻乐。
世事燕鸿南北去，人生乌兔东西落。
问故园、不负送春期，明年约。


rhythmic: 沁园春
author: 赵师侠
content:
雨接梅霖，风怯槐暑，麦天已秋。
正榴燃红炬，枝头色艳，荷翻绿盖，池面香浮。
心景俱清，身名何有，且向忙中早转头。
尘劳事，枉朝思夕计，细虑深谋。
悠悠。
不复徼求。
但安分、随缘休便休。
纵官居极品，徒为美玩，家称钜富，未免闲愁。
遇酒开颜，逢欢乐意，有似木人骑土牛。
从他笑，看一朝解悟，八极遨游。


rhythmic: 沁园春
author: 赵师侠
content:
羊角飘尘，金乌烁石，雨凉念秋。
有虚堂临水，披襟散发，纱雾卷，湘潭波浮。
远列云峰，近参荷气，卧看文书琴枕头。
蝉声寂，向庄周梦里，栩栩无谋。
茶瓯。
醒困堪求。
粗饱饭安居可以休。
算け闲静胜，吾能自乐，荣华纷扰，人谩多愁。
习懒非痴，觉迷是病，一力那能胜九牛。
俱休问，且追寻觞咏，知友从游。


rhythmic: 永遇乐
author: 赵师侠
content:
金昊行秋，季商回律，天气佳处。
瑞应皇家，祥开圣旦，宝历绵基祚。
瑶池人祝，钧天乐奏，湛露宴均寰宇。
万花覆、千官尽醉，盛事顿超今古。
中兴天统，四三传序，揖逊自归明主。
黄屋非心，萝图有永，远付当今主。
希夷高蹈，寿康长保，五世祖孙欢聚。
尊之至，千秋令节，万年圣父。


rhythmic: 永遇乐
author: 赵师侠
content:
秋满衡皋，淡云笼月，晚来风劲。
一抹残霞，数声过雁，远是黄昏近。
凭高临远，倚楼凝睇，多少断愁幽兴。
听渔村、鸣榔隐隐，别浦暮烟收暝。
湘妃起舞，芳栏纫佩，约略乱峰云鬓。
景物悲凉，楚天澄淡，过尽归帆影。
斜阳低处，远山重叠，萧树乱鸦成阵。
空无言，栏干凭暖，闷怀似困。


rhythmic: 永遇乐
author: 赵师侠
content:
日丽风暄，暗催春去，春尚留恋。
香褪花梢，苔侵柳径，密幄清阴展。
海棠零乱，梨花淡伫，初听闹空莺燕。
有轻盈、妍姿靓态，缓步阆风仙苑。
绿丛红萼，芳鲜柔媚，约略试妆深浅。
细叶来禽，长梢戏蝶，簇簇枝头见。
酡颜发，春愁无力，困倚画屏娇软。
只应怕、风欺雨横，落红万点。


rhythmic: 洞仙歌
author: 赵师侠
content:
元宵三五。
正好嬉游去。
梅柳蛾蝉斗济楚。
换鞋儿、添头面，只等黄昏，恰恨有、些子无情风雨。
心忙腹热，没顿浑身处。
急把灯台炙艾炷。
做匙婆、许葱油，麦灰画葫芦，更漏转，越不停不住。
待归去、尤自意迟疑，但无语空将，眼儿厮觑。


rhythmic: 水调歌头
author: 陈亮
content:
不见南师久，谩说北群空。
当场只手，毕竟还我万夫雄。
自笑堂堂汉使，得似洋洋河水，依旧只流东。
且复穹庐拜，会向藁街逢。
尧之都，舜之壤，禹之封。
於中应有，一个半个耻臣戎。
万里腥膻如许，千古英灵安在，磅礴几时通。
胡运何须问，赫日自当中。


rhythmic: 念奴娇
author: 陈亮
content:
江南春色，算来是、多少胜游清赏。
妖冶廉纤，只做得，飞鸟向人偎傍。
地辟天开，精神朗慧，到底还京样。
人家小语，一声声近清唱。
因念旧日山城，个人如画，已作州中想。
邓禹笑人无限也，冷落不堪惆怅。
秋水双明，高山一弄，著我些悲壮。
南徐好住，片帆有分来往。


rhythmic: 贺新郎
author: 陈亮
content:
修竹更深处。
映帘栊、清阴障日，坐来无暑。
水激泠泠如何许。
跳碎危栏玉树。
都不系、人间朝暮。
东阁少年今老矣，况樽中有酒嫌推去。
犹著我，明流语。
大家绿野陪容与。
算等闲、过了薰风，又还商素。
手弄柔条人健否，尤忆当时雅趣。
恩未报、恐成辜负。
举目江河休感涕，念有君如此何愁虏。
歌未罢，谁来舞。


rhythmic: 满江红
author: 陈亮
content:
曾洗乾坤，问何事、雄图顿屈。
试著眼、阶除当下，又添英物。
北向争衡幽愤在，南来遗恨狂酋失。
算凄凉部曲几人存，三之一。
诸老尽，郎君出。
恩未报，家何恤。
念横飞直上，有时还戢。
笑我只知存饱暖，感君元不论阶级。
休更上百尺旧家楼，尘侵帙。


rhythmic: 桂枝香
author: 陈亮
content:
天高气肃。
正月色分明，秋容新沐。
桂子初收，三十六宫都足。
不辞散落人间去，怕群花、自嫌凡俗。
向他秋晚，唤回春意，几曾幽独。
是天上、馀香剩馥。
怪一树香风，十里相续。
坐对花旁，但见色浮金粟。
芙蓉只解添秋思，况东篱、凄凉黄菊。
入时太浅，背时太远，爱寻高躅。


rhythmic: 三部乐
author: 陈亮
content:
小屈穹庐，但二满三平，共劳均佚。
人中龙虎，本为明时而出。
只合是、端坐王朝，看指挥整办，扫荡飘忽。
也持汉节，聊过旧家宫室。
西风又还带暑，把征衫著上，有时披拂。
休将看花泪眼，闻弦□骨。
对遗民、有如皎日。


rhythmic: 水调歌头
author: 陈亮
content:
人物从来少，篱菊为谁黄。
去年今日，倚楼还是听行藏。
未觉霜风无赖，好在月华如水，心事楚天长。
讲论参洙泗，杯酒到虞唐。
人未醉，歌宛转，兴悠扬。
太平胸次，笑他磊欲成狂。
且向武夷深处，坐对云烟开敛，逸思如微茫。
我欲为君寿，何许得新腔。


rhythmic: 念奴娇
author: 陈亮
content:
危楼远望，叹此意、今古几人曾会。
鬼设神施，浑认作、天限南疆北界。
一水横陈，莲岗三面，做出争雄势。
六朝何事，只成门户私计。
因笑王谢诸人，登高怀远，也学英雄涕。
凭却长江管不到，河洛腥膻无际。
正好长驱，不须反顾，寻取中流誓。
小儿破贼，势成宁问疆场。


rhythmic: 贺新郎
author: 陈亮
content:
老去凭谁说。
看几番、神奇臭腐，夏裘冬葛。
父老长安今馀几，後死无仇可雪。
犹未燥、当时生发。
二十五弦多少恨，算世间、那有平分月。
胡妇弄，汉宫瑟。
树犹如此堪重别。
只使君、从来与我，话头多合。
行矣置之无足问，谁唤妍皮痴骨。
但莫使、伯牙弦绝。
九转丹砂牢拾取，管精金、只是寻常铁。
龙共虎，应声裂。


rhythmic: 瑞云浓慢
author: 陈亮
content:
蔗浆酪粉，玉壶冰醑，朝罢更闻宣赐。
去天咫尺，下拜再三，幸今有母可遗。
年年此日，共道月入怀中最贵。
向暑天，正风云会遇，有恁嘉瑞。
鹤冲霄，鱼得水。
一超便、直入神仙地。
植根江表。
开拓两河，做得黑头公未。


rhythmic: 祝英台近
author: 陈亮
content:
驾扁舟，冲剧暑。
千里江上去。
夜宿晨兴，一一旧时路。
百年望了旬头，被人馋破，故纸里、是争雄处。
怎生诉。
欲待细与分疏，其如有凭据。
包裹生鱼，活底怎遭遇。
相逢樽酒何时，征衫容易，君去也、自家须住。


rhythmic: 水调歌头
author: 陈亮
content:
人爱新来景，龙认旧时湫。
不论三伏，小住便觉凛生秋。
我自醉眠其上，任是水流其下，湍激若为收。
世事如斯去，不去为谁留。
本无心，随所寓，触虚舟。
东山始末，且向灵洞与沈浮。
料得神仙窟穴，争似提封万里，大小几琉球。
但有君才具，何用问时流。


rhythmic: 念奴娇
author: 陈亮
content:
西风带暑，又还是、长途利牵名役。
我已无心，君因甚，更把青衫为客。
邂逅卑飞，几时高举，不露真消息。
大家行处，到头须管行得。
何处寻取狂徒，可能著意，更问渠侬骨。
天上人间，最好是、闹里一般岑寂。
瀛海无波，玉堂有路，稳著青霄翼。
归来何事，眼光依旧生碧。


rhythmic: 贺新郎
author: 陈亮
content:
离乱从头说。
爱吾民，金缯不爱，蔓藤累葛。
壮气尽消人脆好，冠盖阴山观雪。
亏杀我，一星星发。
涕出女吴成倒转，问鲁为齐弱何年月。
丘也幸，由之瑟。
斩新换出旗麾别。
把当时、一椿大义，拆开收合。
据地一呼吾往矣，万里摇肢动骨。
这话霸、又成痴绝。
天地洪炉谁扇，算於中、安得长坚铁。
淝水破，关东裂。


rhythmic: 水调歌头
author: 陈亮
content:
事业随人品，今古几麾旌。
向来谋国，万事尽出汝书生。
安识鲲鹏变化，九万里风在下，如许上南溟。
斥旁边笑，河汉一头倾。
叹世间，多少恨，几时平。
霸图消歇，大家创见又成惊。
邂逅汉家龙种，正尔乌纱白，驰骛觉身轻。
樽酒从渠说，双眼为谁明。


rhythmic: 洞仙歌
author: 陈亮
content:
秋容一洗，不受凡尘。
许大乾坤这回大。
向上头，些子是雕鹗抟空，篱底下，只有黄花几朵。
骑鲸汗慢，那得人同坐。
赤手丹心扑不破。
问唐虞、禹汤文武，多少功名，犹自是、一点浮云铲过。
且烧却、一瓣海南沈，任拈取、千年陆沈奇货。


rhythmic: 三部乐
author: 陈亮
content:
入脚西风，渐去去来来，早三之一。
春花无数，毕竟何如秋实。
不须待、名品如麻，试为君屈指，是谁层出。
十朝半月，争看抟空霜鹘。
从来别真共假，任盘根错节，更饶仓卒。
还他济时好手，封侯奇骨。
没些儿、姗勃。


rhythmic: 贺新郎
author: 陈亮
content:
话杀浑闲说。
不成教、齐民也解，为伊为葛。
樽酒相逢成二老，却忆去年风雪。
新著了、几茎华发。
百世寻人犹接踵，叹只今两地三人月。
写旧恨，向谁瑟。
男儿何用伤离别。
况古来、几番际会，风从云合。
千里情亲长晤对，妙体本心次骨。
卧百尺、高楼斗绝。
天下适安耕且老，看买犁卖剑平家铁。
壮士泪，肺肝裂。


rhythmic: 暮花天・花发沁园春
author: 陈亮
content:
天意微悭，春工多裕，长须末後殷勤。
骨瘦挽先，肌韵恰好，花头径尺徐陈。
红黄粉紫，更牛家、姚魏为真。
留几种，蒂中州，异时齐顿浑身。
承平当日开多少，笙歌何限，是甚人人。
气入江南，心知芍药，仿佛前事犹存。


rhythmic: 秋兰香
author: 陈亮
content:
未老金茎，些子正气，东篱淡伫齐芳。
分头添样白，同菊几般黄。
向闲处、须一一排行。
浅深饶间新妆。
那陶令，漉他谁酒，趁醒消详。
况是此花开後，便蝶乱无花，管甚蜂忙。
你从今、采却蜜成房。
秋英诚商量。


rhythmic: 桂枝香
author: 陈亮
content:
仙风透骨。
向夏叶丛中，春花重出。
骏发天香，不是世间尤物。
占些空阔闲田地，共霜轮、伴他秋实。
浅非冷蕊，深非幽艳，中无倚握。
任拈取、龙涎笃耨。
儿女子看承，万屈千屈。
做数珠见，刻画毋盐唐突。
不知几树栾团着，但口吻、非鸣云室。
是耶非也，书生见识，圣贤心术。


rhythmic: 水龙吟
author: 陈亮
content:
钱王霸图成时，多应是百年遗树。
羞将高古，为渠遮映，鱼盐调度。
且向空山，趁时多事，四垂盘踞。
算兴衰坐阅，权奇磊块，世间□，□斤斧。
又见当天明圣，便弹丸、也难分土。
一番整顿，旧家草木，新来雨露。
铁石心肠，叫龙根干，亭亭天柱。
纵茯苓下结，茑萝高际，怎堪攀附。


rhythmic: 水龙吟
author: 陈亮
content:
闹花深处层楼，画帘半卷东风软。
春归翠陌，平莎茸嫩，垂杨金浅。
迟日催花，淡云阁雨，轻寒轻暖。
恨芳菲世界，游人未赏，都付与、莺和燕。
寂寞凭高念远。
向南楼、一声归雁。
金钗斗草，青丝勒马，风流云散。
罗绶分香，翠绡封泪，几多幽怨。
正销魂，又是疏烟淡月，子规声断。


rhythmic: 洞仙歌
author: 陈亮
content:
琐窗秋暮，梦高唐人困。
独立西风万千恨。
又檐花落处，滴碎空阶，芙蓉院，无限秋容老尽。
枯荷催欲折，多少离声，锁断天涯诉幽闷。
似蓬山去後，方士来时，挥粉泪、点点梨花香润。
断送得，人间夜霖铃，更叶落梧桐，孤灯成晕。


rhythmic: 贺新郎
author: 陈亮
content:
镂刻黄金屋。
向炎天、蔷薇水洒，净瓶儿浴。
湿透生绡裙微褪，谁把琉璃藉玉。
更管甚、微凉生熟。
磊浪星儿无著处，唤青奴、记度新翻曲。
娇不尽，ソ州竹。
一泓曲水鳞鳞蹙。
粉生红、香脐皓腕，藕双莲独。
拂掠乌云新妆晚，无奈纤腰似束。
白笃耨、霞觞浮绿。
三岛十州心在否，是天花、只怕凡心触。
才乱坠，便簌簌。


rhythmic: 贺新郎
author: 陈亮
content:
昵昵骈头语。
笑黄花、重阳去也，不成分数。
倾国容华随时唤，依旧清歌妙舞。
苦未冷、都无星暑。
恰好良辰花共酒，斗尊前、见在阳台女。
朝共暮，定何许。
蓼红徙倚明汀渚。
正萧萧、迎风夹岸，淡烟微雨。
笃耨龙涎烧未也，好向儿家祝取。
是有分、分工须与。
以色事人能几好，愿衾稠、无缝休离阻。
心一片，丝千缕。


rhythmic: 水调歌头
author: 李
content:
足迹半天下，家说在琼州。
往来无定，蓬头垢面任憎嫌。
挥扫笔头万字，贯穿胸中千古，不记受生年。
海角一相遇，缘契似从前。
锺离歌，吕公篆，醉张颠。
恍如赤城龙凤，来过我鲸仙。
笑我未离世网，不染个中尘土，饥食困来眠。
拟问君家祖，兜率乐天天。


rhythmic: 六州歌头
author: 李
content:
高皇神武，善驾驭豪英。
攘北狄，驱群盗，命天膺。
救苍生。
奈梦绕沙漠，隔温情，屈和好，召大将，归兵柄，列枢庭。
公指汴京。
威已振河洛，不顾身烹。
失一时机会，嗟左衽吾民。
痛岳家军。
孰扶倾。
久沈冤愤，七十载，还复遇，帝王真。
表遗列，锡王号，日照临。
激士心。
始识安刘计，宁祸己，是忠臣。
我乘传，访壁垒，想精明。
英气懔然若在，仍题扁、昭揭天恩。


rhythmic: 水调歌头
author: 杨炎正
content:
寒眼乱空阔，客意不胜秋。
强呼斗酒，发兴特上最高楼。
舒卷江山图画，应答龙鱼悲啸，不暇顾诗愁。
风露巧欺客，分冷入衣裘。
忽醒然，成感慨，望神州。
可怜报国无路，空白一分头。
都把平生意气，只作如今憔悴，岁晚若为谋。
此意仗江月，分付与沙鸥。


rhythmic: 水调歌头
author: 杨炎正
content:
杖屦觅春色，行遍大江西。
访花问柳，都自无语欲成蹊。
不道七州三垒，今岁五风十雨，全是太平时。
征辔晚乘月，渔钓夜垂丝。
诗书帅，坐围玉，尘挥犀。
兴方不浅，领袖风月过花期。
只恐梅梢青子，已露调羹消息，金鼎待公归。
回首腾王阁，空对落霞飞。


rhythmic: 水调歌头
author: 杨炎正
content:
父老一杯酒，争劝史君留。
可怜桃李千树，无语送归舟。
听得拈笙玉指，都把万家遗爱，吹作许离愁。
倚醉袖红湿，生怕夕阳流。
问君侯，今几日，到东州。
还家时候，次第梅已暗香浮。
只恐道间驿使，先寄调羹消息，归去总无由。
鼎铉功名了，徐赴赤松游。


rhythmic: 水调歌头
author: 杨炎正
content:
买得一航月，醉卧出长安。
平堤千里过尽，杨柳绿阴间。
依约晓莺啼处，认得南徐风物，客梦恍惊残。
重到旧游所，如把画图看。
英雄事，千古意，一凭阑。
惜今老矣，无复健笔写江山。
天上人间知己，赖有使星郎宿，照映此尘寰。
准拟五湖去，为乞钓鱼。


rhythmic: 水调歌头
author: 杨炎正
content:
把酒对斜阳，无语问西风。
胭脂何事，都做颜色染芙蓉。
放眼暮江千顷，中有离情万斛，无处落征鸿。
天在阑干角，人倚醉醒中。
千万里，江南北，浙西东。
吾生如寄，尚想三径菊花丛。
谁是中州豪杰，借我五湖舟楫，去作钓渔翁。
故园且回首，此意莫匆匆。


rhythmic: 水调歌头
author: 杨炎正
content:
一笛起城角，吹破小梅愁。
东风犹未，谁遣春信到吾州。
闻得东来千骑，鼓舞儿童竹马，和气与空浮。
桃李未阴处，准拟种千头。
今太守，宋人物，晋风流。
政成谈笑，不妨高兴在南楼。
只恐蓬莱仙伯，合侍玉皇香案，难作寇恂留。
约住紫泥诏，凭轼且优游。


rhythmic: 水调歌头
author: 杨炎正
content:
踏碎九街月，乘醉出京华。
半生湖海，谁念今日老还家。
独把瓦盆盛酒，自与渔樵分席，说伊政声佳。
竹马望尘去，倦客亦随车。
听熏风，清晓月，韵梅花。
人家十万，说尽炎热与咨嗟。
只恐棠阴未满，已有枫宸趣召，归路不容遮。
回首江边柳，空著旧栖鸦。


rhythmic: 满江红
author: 杨炎正
content:
春入台门，又见染、柳丝新绿。
对此景，一年为寿，一番添福。
莫怪凤池颁诏晚，要教淮水恩波足。
听边民、千岁颂声中，重重祝。
堂萱茂，庭枝馥。
歌倚扇，杯持玉。
共劝君一醉，满斟。
今夜东风吹酒醒，明朝万里骑黄鹄。
向九霞、光里望宸辉，看除目。


rhythmic: 满江红
author: 杨炎正
content:
笔染相思，暗题尽、朱门白壁。
动离思、春生远岸，烟销残日。
杨柳结成罗带恨，海棠染就胭脂色。
想深情、幽怨绣屏间，双。
春水绿，春山碧。
花有恨，酒无力。
对一奁愁思，九分孤寂。
寸寸锦肠浑欲断，盈盈玉泪应偷滴。
倩东风、吹雁过江南，传消息。


rhythmic: 满江红
author: 杨炎正
content:
寿酒如渑，拼一醉、劝君休惜。
君不记、济河津畔，当年今夕。
万丈文章光焰里，一星飞堕从南极。
便御飞、乘兴入京华，班乡棘。
君不是，长庚白。
又不是，严陵客。
只应是，明主梦中良弼。
好把袖间经济手，如今去补天西北。
等瑶池、侍宴夜归时，骑箕翼。


rhythmic: 满江红
author: 杨炎正
content:
典尽春衣，也应是、京华倦客。
都不记，麴尘香雾，西湖南陌。
儿女别时和泪拜，牵衣曾问归时节。
到归来、稚子已成阴，空头白。
功名事，云霄隔。
英雄伴，东南拆。
对鸡豚社酒，依然乡国。
三径不成陶令隐，一区未有扬雄宅。
问渔樵、学作生生涯，从今日。


rhythmic: 瑞鹤仙
author: 杨炎正
content:
风光开旧眼。
正梅雪初消，柳丝新染。
楼台竞装点。
照金荷十里，珠帘齐卷。
湘弦楚管。
动香风、旌旗影转。
望云间，一点台星飞下，洞天清晚。
争看。
袖红围坐，舞翠回春，笑歌生暖。
欢声正远。
嬉游意，未容懒。
恐丝纶趣召，清都仙伯，归去朝天夜半。
倩邦人、挽取遨头，醉扶玉腕。


rhythmic: 贺新郎
author: 杨炎正
content:
十日狂风雨。
扫园林、红香万点，送春归去。
独有荼シ开未到，留得一分春住。
早杨柳、趁晴飞絮。
可奈暖埃欺昼永，试薄罗衫子轻如雾。
惊旧恨，到眉宇。
东风台榭知何处。
问燕莺如今，尚有春光几许。
可欢一年游赏倦，放得无情露醑。
为唤取、扇歌裙舞。
乞得风光远两眼，待为君、满把金杯举。
扶醉玉，伴挥麈。


rhythmic: 贺新郎
author: 杨炎正
content:
梦里骖鸾驭。
望蓬莱不远，翩然被风吹去。
吹到楚楼烟月上，不记人间何处。
但疑是、蓬壶别所。
缥缈霓裳天女队，奉一仙、满把流霞举。
如唤我，醉中舞。
醉醒梦觉知何许。
问潇湘今日，谁与主盟尊俎。
无限青春难老意，拟倩管弦寄与。
待新筑沙堤稳步。
万里云霄都历遍，却依前、流水桃源路。
留此笔，为君赋。


rhythmic: 念奴娇
author: 杨炎正
content:
汉天云静，望一星飞过，湘南湘北。
当是郴山猿鹤梦，唤起日边消息。
羽扇纶巾，浩然乘兴，此意无人识。
扁舟千里，但闻清夜横笛。
记得天上人间，去年今日，曾作称觞客。
明月风烟依旧似，只觉蓬莱悬隔。
更恐明朝，诏黄飞下，趣驾冲霄翼。
衮衣剑履，望公长在南极。


rhythmic: 念奴娇
author: 杨炎正
content:
杏花杨柳，对东风染尽、一年春色。
弹压烟光三万顷，谁识清都仙伯。
夜泛银潢，手移星纬，飞堕从天阙。
御风乘兴，偶然身到乡国。
二年人乐升平，舞台歌榭，处处红牙拍。
寿酒千觞斟不尽，一醉何妨今夕。
更约明年，凤凰迟上，去作称觞客。
梅花折得，赠君调鼎消息。


rhythmic: 洞仙歌
author: 杨炎正
content:
芙蓉开了，春未江梅透。
小小东风弄晴昼。
把万家和气，吹入笙歌，炉熏里，都与慈闱做寿。
黄堂今日贵，自著莱衣，捧劝金船十分酒。
愿从今，江海上，日日韶华桃李迳，总为人间种就。
但看取、天边老人星，有一点台星，共光南斗。


rhythmic: 洞仙歌
author: 杨炎正
content:
带湖佳处，仿佛真蓬岛。
曾对金樽伴芳草。
见桃花流水，别是春风，笙歌里，谁信东君曾老。
功名都莫问，总是神仙，买断风光镇长好。
但如今，经国手，袖里偷闲，天不管、怎得关河事了。
待貌取、精神上凌烟，却旋买扁舟，归来闻早。


rhythmic: 满江红
author: 杨炎正
content:
豹尾班中，谁一似、神仙冠玉。
认得是、当年唱第，斗间星宿。
万卷平生都看了，如今地无书读。
向云霄、去路有行堤，沙新筑。
黄封酒，生朝禄。
金缕唱，生朝曲。
且通宵一醉，剩裁红烛。
待做太平真宰相，黑头坐对三槐绿。
问恁时、犹有甚除书，长生。


rhythmic: 沁园春
author: 宋先生
content:
速速修行，惜取身中，无价□珍。
把金乌玉兔，炉中炼用，阴阳造化，养就阳神。
虎啸龙吟丹田里，顶内时时仙乐声。
泥丸里，烹煎水火，铅汞成真。
夜来端坐澄心神。
见真人颜貌新。
用河车搬载，充开牛斗，星辰洁皎，光射分明。
服了刀圭功成後，自知道、仙班有姓名。
诸仙请，待玉皇宣至，朝拜三清。


rhythmic: 念奴娇
author: 张
content:
绿云影里，把明霞织就，千重文绣。
紫腻红娇扶不起，好是未开时候。
半怯春寒，半便晴色，养得胭脂透。
小亭人静，嫩莺啼破清昼。
犹记携手芳阴，一枝斜戴，娇艳波双秀。
小语轻怜花总见，争得似花长久。
醉浅休归，夜深同睡，明日还相守。
免教春去，断肠空欢诗瘦。


rhythmic: 水调歌头
author: 张
content:
孤棹溯霜月，远过阖闾城。
系船杨柳桥畔，吹袖晚寒轻。
百尺层台重上，万事红尘一梦，回首几周星。
风调信衰减，亲旧总雕零。
认群峰，寻四塔，半烟横。
平生感慨，况逢佳处辄销凝。
休说当时雕辇，不见後来游鹿，斜照水空明。
猛把画阑拍，飞雁两三声。


rhythmic: 水调歌头
author: 张
content:
忠肝贯日月，浩气抉云霓。
诗书名帅，谈笑果胜棘门儿。
牛弩旁穿七札，虎将分行十道，先解近城围。
一骑夜飞火，捷奏上天墀。
畅皇威，宣使指，领全师。
襄阳耆旧，请公直过洛之西。
箪食欢呼迎处，已脱毡裘左衽，远著旧藏衣。
笳鼓返京阙，风采震华夷。


rhythmic: 水龙吟
author: 张
content:
这番真个休休，梦中深谢仙翁教。
浮生幻境，向来识破，那堪又老。
苦我身心，顺他眼耳，思量颠倒。
许多时打哄，鲇鱼上竹，被人弄、知多少。
解放微官系缚，似笼槛、猿归林草。
云山有约，儿孙无债，为谁烦恼。
自古高贤，急流勇退，直须闻早。
把忧煎换取，长伸脚睡，大开口笑。


rhythmic: 祝英台近
author: 张
content:
暖风回，芳意动，吹破冻云凝。
春到南湖，检校旧花径。
手栽一色红梅，香笼十亩，忍轻负、酒肠诗兴。
小亭凭。
几多月魄□□，重重乱林影。
却忆年时，同醉正同咏。
问公白玉堂前，何如来听，玉龙喷、碧溪烟冷。


rhythmic: 满江红
author: 张
content:
玉照梅开，三百树、香云同色。
光摇动、一川银浪，九霄珂月。
幸遇勋华时世好，欢娱况是张灯夕。
更不邀、名胜赏东风，真堪惜。
盘诰手，春秋笔。
今内相，斯文伯。
肯闲纡轩盖，远过泉石。
奇事人生能几见，清尊花畔须教侧。
到凤池、却欲醉鸥边，应难得。


rhythmic: 满江红
author: 张
content:
公为时生，才真是、禁中颇牧。
擎天手、十年犹在，未应藏缩。
说项无人堪欢息，瞻韩有意应恢复。
用真儒、同建太平功，心相属。
忠与孝，荣和辱。
武昌柳，南湖竹。
一箪瓢非欠，万锺非足。
知命何曾怀喜愠，轻身岂为干名禄。
看可汗生缚洗烟尘，机神速。


rhythmic: 烛影摇红
author: 张
content:
宿雨初乾，舞梢烟瘦金丝袅。
嫩云扶日破新晴，旧碧寻芳草。
幽径兰芽尚小。
怪今年、春归太早。
柳塘花院，万朵红莲，一宵开了。
梅雪翻空，忍教轻趁东风老。
粉围香阵拥诗仙，战退春寒峭。
现乐歌弹闹晓。
宴亲宝、团同笑。
醉归时候，月过珠楼，参横蓬岛。


rhythmic: 贺新郎
author: 张
content:
看了梅花去。
要东风、攀翻飞雪，与君同赋。
海内从来天际眼，一笑平窥千古。
待翦尽、烛花红吐。
久矣南湖无此客，似乔松、万丈凌霄举。
飞唾，扫尘土。
承平气象森眉宇。
想天家、骖鸾洞里，细烟冰雾。
我亦秦关归未得，谁念干将醉扶。
拼良夜、横冠屦。
莫欢潇湘居尚远，拥戎轺万骑鸣笳鼓。
云正锁，汴京路。


rhythmic: 贺新郎
author: 张
content:
邂逅非专约。
记当年、林堂对竹，艳歌春酌。
一笑乘鸾明月影，馀事丹青麟阁。
待宇宙、长绳穿却。
念我中原空有梦，渺风尘、万里迷长乐。
愁易老，欠灵药。
别来几度霜天鹗。
压纷纷、吞腥啄腐，狗偷乌攫。
东晋风流兼慷慨，公自阳春有脚。
妙悟处、不存毫发。
何日相从云水去，看精神峭紧芝田鹤。
书壮语，遍岩壑。


rhythmic: 瑞鹤仙
author: 张
content:
喜浓寒乍退。
风共日、已作深春天气。
轻车载歌吹。
选名坊闲玩，落梅李。
无端雨细。
动清愁、聊成浅醉。
怅年时、携手同来，笑里绣帘斜倚。
佳节匆匆又至。
抚事惊心，忍堪重记。
阑情倦意。
行不是，坐不是。
闷归来，已早游人回尽，灯暗重门欲闭。
念欢娱、最是今宵，怎知恁地。


rhythmic: 念奴娇
author: 张
content:
东吴名胜，有高楼直在，浮云齐处。
十二阑干邀远望，历历斜阳烟树。
香径人稀，廊山绕，往事今何许。
一天和气，为谁吹散疏雨。
知是兰省星郎，朱轮森戟，与风光为主。
暇日登携多雅致，容我追随临赋。
小宴重开，晚寒初劲，还下危梯去。
烛花红坠，瑞堂犹按歌舞。


rhythmic: 兰陵王
author: 张
content:
蓼汀侧。
朝霭依依弄色。
知何许、湘女淡妆，羽节飞来带秋碧。
轻裙素绡织。
谁与明竞饰。
无言处、相与溯回，应有柔情正堆积。
当年驻香。
记草媚罗裙，波映文席。
□□□□□□摘。
□□□□□，□□□□，斜阳返照暮雨湿。
爱天际凉入。
愁寂。
念畴昔。
谩太华峰顶，幽梦寻觅。
尔今两鬓如花白。


rhythmic: 蓦山溪
author: 张
content:
抚连吟就，檐葡还曾赋。
相伴更无花，倦炉熏、日长难度。
柔桑叶里，玉碾小芙蕖，生竺国，长闽山，移向玉城住。
池亭竹院，宴坐冰围处。
绿绕百千丛，夜将阑、争开迎露。
煞曾评论，娇媚胜江梅，香称月，韵宜风，消尽人间暑。


rhythmic: 贺新郎
author: 张
content:
桂隐传杯处。
有风流、千岩韵胜，太丘遗绪。
玉季金昆霄汉侣，平步鸾坡挥麈。
莫便驾、飞帆烟渚。
云动精神衡岳去，向君山、帝乐锵韶。
兰艺畹，吊湘楚。
南湖老矣无襟度。
但尊前、踉跄醉影，帽花颠仆。
只恐清时专文教，犹贷阴山狂虏。
卧锦帐、貔貅钲鼓。
忠烈前勋赍万恨，望神都、魏阙奔狐兔。
呼翠袖，为君舞。


rhythmic: 宴山亭・燕山亭
author: 张
content:
幽梦初回，重阴未开，晓色吹成疏雨。
竹槛气寒，蕙畹声摇，新绿暗通南浦。
未有人行，才半启、回廊朱户。
无绪。
空望极霓旌，锦书难据。
苔径追忆曾游，念谁伴、秋千采绳芳柱。
犀奁黛卷，凤枕云孤，应也几番凝伫。
怎得伊来，花雾绕、小堂深处。


rhythmic: 沁园春
author: 刘过
content:
玉带猩袍，遥望翠华，马去似龙。
拥貂蝉争出，千宫鳞集，貔貅不断，万骑云从。
细柳营开，团花袍窄，人指汾阳郭令公。
山西将，算韬钤有种，五世元戎。
旌旗蔽满寒空。
鱼阵整、从容虎帐中。
想刀明似雪，纵横脱鞘，箭飞如雨，霹雳鸣弓。
威憾边城，气吞胡虏，惨淡尘沙吹北风。
中兴事，看君王神武，驾驭英雄。


rhythmic: 沁园春
author: 刘过
content:
缓辔徐驱，儿童聚欢，神仙画图。
正芹塘雨过，泥融路软，金莲自策，小小蓝舆。
傍柳题诗，穿花劝酒，嗅蕊攀条得自如。
经行处，有苍松夹道，不用传呼。
清泉怪石盘纡。
信风景江淮各异殊。
记东坡赋就，沙笼素壁，西山句好，帘卷晴珠。
白玉堂深，黄金印大，无此文君载後车。
挥毫罢，看淋漓雪壁，真草行书。


rhythmic: 沁园春
author: 刘过
content:
古岂无人，可以似吾，稼轩者谁。
拥七州都督，虽然陶侃，机明神鉴，未必能诗。
常衮何如，羊公聊尔，千骑东方侯会稽。
中原事，纵匈奴未灭，毕竟男儿。
平生出处天知。
算整顿乾坤终有时。
问湖南宾客，侵寻老矣，江西户口，流落何之。
尽日楼台，四边屏幛，目断江山魂欲飞。
长安道，奈世无刘表，王粲畴依。


rhythmic: 沁园春
author: 刘过
content:
问讯竹湖，竹如之何，如何未归。
道吴山越水，无非佳处，来无定止，去亦何之。
莫是秋来，未能忘耳，心与孤云相伴飞。
愁无奈，但北窗寄傲，南涧题诗。
人生万事成痴。
算世上久无公是非。
恨云台突兀，无君子者，雪堂寥落，有美人兮。
疏雨梧桐，微云河汉，钟鼎山林无限悲。
阳山县，是昌黎误汝，汝误昌黎。


rhythmic: 沁园春
author: 刘过
content:
一剑横空，飞过洞庭，又为此来。
有汝阳者，唱名殿陛，玉川公子，开宴尊。
四举无成，十年不调，大宋神仙刘秀才。
如何好，将百千万事，付两三杯。
未尝戚戚于怀。
问自古英雄安在哉。
任钱塘江上，潮生潮落，姑苏台畔，花谢花开。
盗号书生，强名举子，未老雪从头上催。
谁羡汝，拥三千珠履，十二金钗。


rhythmic: 沁园春
author: 刘过
content:
玉带金鱼，绿鬓朱颜，神仙画图。
把擎天柱石，空留绿野，济川舟楫，闲舣西湖。
天欲安刘，公归重赵，许大元勋谁得如。
平章处，看人如伊吕，世似唐虞。
不须别样规模。
但收揽人才多用儒。
况自昔军中，胆能寒虏，而今胸次，气欲吞胡。
紫府真人，黑头元宰，收敛神功寂似无。
归来好，正芝香枣熟，鹤瘦松。


rhythmic: 沁园春
author: 刘过
content:
斗酒彘肩，风雨渡江，岂不快哉。
被香山居士，约林和靖，与东坡老，驾勒吾回。
坡谓西湖，正如西子，浓抹淡妆临镜台。
二公者，皆掉头不顾，只管衔杯。
白云天竺飞来。
图画里、峥嵘楼观开。
爱东西双涧，纵横水绕，两峰南北，高下云堆。
逋曰不然，暗香浮动，争似孤山先探梅。
须晴去，访稼轩未晚，且此俳徊。


rhythmic: 沁园春
author: 刘过
content:
柳思花情，湖山应怪，先生又来。
想旧时谈舌，依然解使，六丁奔走，驱斥风雷。
翠袖传觞，金貂换酒，痛饮何妨三百杯。
人间世，算谪仙去後，谁是天才。
碧窗画鼓船斋。
胸次与乾坤一样开。
试云间招手，下呼馀子，逡巡去矣，但觉尘埃。
若是花时，无风无雨，一日须来一百回。
教人道，看玉山自倒，不用相推。


rhythmic: 沁园春
author: 刘过
content:
万马不嘶，一声寒角，令行柳营。
见秋原如掌，枪刀突出，星驰铁骑，阵势纵横。
人在油幢，戎韬总制，羽扇从容裘带轻。
君知否，是山西将种，曾系诗盟。
龙蛇纸上飞腾。
看落笔四筵风雨惊。
便尘沙出塞，封侯万里，印金如斗，未惬平生。
拂拭腰间，吹毛剑在，不斩楼兰心不平。
归来晚，听随军鼓吹，已带边声。


rhythmic: 沁园春
author: 刘过
content:
画凌空，红旗翻雪，灵鼍震雷。
叹沈湘去国，怀沙吊古，江山凝恨，父老兴哀。
正直难留，灵修已化，三户真能存楚哉。
空江上，但烟波渺渺，岁月洄洄。
持杯。
西眺徘徊。
些千载忠魂来不来。
谩争标夺胜，鱼龙喷薄，呼声贾勇，地裂山摧。
香黍缠丝，宝符插艾，犹有樽前儿女怀。
兴亡事，付浮云一笑，身在天涯。


rhythmic: 沁园春
author: 刘过
content:
自注铜瓶，作梅花供，尊前数枝。
说边头旧话，人生消得，几番行役，问我何之。
小队红旗，黄金大印，直待封侯知几时。
杯行处，且淋漓一醉，明日东西。
如椽健笔鸾飞。
还为写春风陌上词。
便平生豪气，销磨酒里，依然此乐，儿辈争知。
霜重貂裘，夜寒如水，饮到月斜犹未归。
仙山路，有笙簧度曲，声到琴丝。


rhythmic: 沁园春
author: 刘过
content:
万里湖南，江山历历，皆吾旧游。
看飞凫仙子，张帆直上，周郎赤壁，鹦鹉汀洲。
吸尽西江，醉中横笛，人在岳阳楼上头。
波涛静，泛洞庭青草，重整兰舟。
长沙会府风流。
有万户娉婷帘玉钩。
恨楚城春晚，岸花墙燕，还将客送，不与人留。
且唤阳城，更招元结，摩抚之馀歌咏休。
心期处，算世间真有，骑鹤扬州。


rhythmic: 沁园春
author: 刘过
content:
一别三年，一日三秋，庶几见之。
念丹霞秋冷，风巾雾屦，五湖春暖，雨笠烟蓑。
山水光中，要人携手，独欠金华俞紫芝。
谁知道，向酴香里，杯酒同持。
油然川泳云飞。
但口不能言心自知。
便狂敲铜斗，我歌君和，醉拈如意，我舞君随。
风韵如君，岂堪言别，别後如之何勿思。
须金玉，再相逢莫负，芷约兰期。


rhythmic: 沁园春
author: 刘过
content:
一笛横风，稳转船头，系楫大江。
还有人争说，鸣琴手段，教侬重吐，锦绣肝肠。
不复少年，插花槌鼓，雅意在乎云水乡。
阳关泪，笑琼姬犹恋，奇俊王郎。
谈兵齿颊冰霜。
有万户侯封何用忙。
借烟霞且作，诗中队仗，鹭已是，归日班行。
收敛平生，筹边胸次，以酒浇之书传香。
消凝处，怕三更枕上，疏雨潇湘。


rhythmic: 沁园春
author: 刘过
content:
销薄春冰，碾轻寒玉，渐长渐弯。
见凤鞋泥污，偎人强剔，龙涎香断，拨火轻翻。
学抚瑶琴，时时欲翦，更掬水鱼鳞波底寒。
纤柔处，试摘花香满，镂枣成班。
时将粉泪偷弹。
记绾玉曾教柳傅看。
算恩情相著，搔便玉体，归期暗数，画遍阑干。
每到相思，沈吟静处，斜倚朱唇皓齿间。
风流甚，把仙郎暗掐，莫放春闲。


rhythmic: 沁园春
author: 刘过
content:
洛浦凌波，为谁微步，轻尘暗生。
记踏花芳径，乱红不损，步苔幽砌，嫩绿无痕。
衬玉罗悭，销金样窄，载不起、盈盈一段春。
嬉游倦，笑教人款捻，微褪些跟。
有时自度歌声。
悄不觉、微尖点拍频。
忆金莲移换，文鸳得侣，绣茵催衮，舞凤轻分。
懊恨深遮，牵情半露，出没风前烟缕裙。
知何似，似一钩新月，浅碧笼云。


rhythmic: 水调歌头
author: 刘过
content:
春事能几许，密叶著青梅。
日高花困，海棠春暖想都开。
不惜春衣典尽，只怕春光归去，片片点苍苔。
能得几时好，追赏莫俳徊。
雨飘红，风换翠，苦相催。
人生行乐，且须痛饮莫辞杯。
坐则高谈风月，醉则恣眠芳草，醒後亦佳哉。
湖上新亭好，何事不曾来。


rhythmic: 水调歌头
author: 刘过
content:
弓剑出榆塞，铅椠上蓬山。
得之浑不费力，失亦匹如闲。
未必古人皆是，未必今人俱错，世事沐猴冠。
老子不分别，内外与中间。
酒须饮，诗可作，铗休弹。
人生行乐，何自催得鬓毛斑。
达则牙旗金甲，穷则蹇驴破帽，莫作两般看。
世事只如此，自有识鸾。


rhythmic: 水调歌头
author: 刘过
content:
文采汉机轴，人物晋风流。
丈夫有此，便可谈笑觅封侯。
试问湘南水石，今古阅人多矣，曾见此公不。
名姓出天上，声誉塞南州。
斩楼兰，擒颉利，志须酬。
青衫何事，犹在楚尾与吴头。
闻道长安灞水，尽是三槐风月，好奉板舆游。
此曲为君寿，为我唤歌喉。


rhythmic: 念奴娇
author: 刘过
content:
知音者少，算乾坤许大，著身何处。
直待功成方肯退，何日可寻归路。
多景楼前，垂虹亭下，一枕眠秋雨。
虚名相误，十年枉费辛苦。
不是奏赋明光，上书北阙，无惊人之语。
我自匆忙天未许，赢得衣裾尘土。
白壁追欢，黄金买笑，付与君为主。
莼鲈江上，浩然明日归去。


rhythmic: 念奴娇
author: 刘过
content:
并肩楼上，小阑干、犹记年时凭处。
百岁光阴弹指过，消得几番寒暑。
鹊去桥空，燕飞钗在，不见穿针女。
老怀凄断，夜凉知共谁诉。
不管天上人间，秋期月影，两处相思苦。
闲揭纱窗人未寝，泪眼不曾晴雨。
花落莲汀，叶喧梧井，孤雁应为侣。
浩歌而已，一杯长记时序。


rhythmic: 满江红
author: 刘过
content:
猎猎风蒲，画船转、碧湾沙浦。
都不是、蓼汀桃岸，橘州梅渚。
指点山公骑马地，经由羊祜登山处。
悄一如、人在水晶宫，销烦暑。
薰风动，帘旌举。
秦筝奏，凌波舞。
拼冰壶沈醉，晚凉归去。
侵岸一篙杨柳浪，过云几点荷花雨。
倚楼人、十里凭阑干，神仙侣。


rhythmic: 满江红
author: 刘过
content:
敌面风轻，一两点、海棠微雨。
春总在、英雄元帅，晓来游处。
楼阁万家帘幕卷，江郊十里旌旗驻。
有黄鹂、百舌啭新声，垂杨舞。
寒食近，喧箫鼓。
车马闹，铜路。
尽不妨沈醉，与花为主。
风韵可将图画比，笑谈尽是惊人语。
问何如、邹湛岘山头，陪羊祜。


rhythmic: 满江红
author: 刘过
content:
霜树啼鸦，梅欲放、小春清晓。
庆初度、佩环风外，笑声云表。
一柱独擎梁栋重，十年整顿乾坤了。
种春风、桃李满人间，知多少。
功甚大，心常小。
居廊庙，思耕钓。
奈华夷休戚，系王颦笑。
盟府山河书带砺，成周师保须周召。
看貂蝉、绿鬓本天人，真难老。


rhythmic: 贺新郎
author: 刘过
content:
倦舞轮袍後。
正鸾慵凤困，依然怨新怀旧。
别有艳妆来执乐，春笋微揎罗袖。
试一曲、琅初奏。
莫放珠帘容易卷，怕人知、世有梨园手。
钗玉冷，钏金瘦。
烛花对翦明於昼。
画堂深、屏山掩翠，炭红围兽。
错认佩环犹未是，依约雏莺啭柳。
任箭滴、铜壶银漏。
一片雄心天外去，为声清、响彻云霄透。
人醉也，尚呼酒。


rhythmic: 贺新郎
author: 刘过
content:
院宇重重掩。
醉沈沈、亭阴转午，绣帘高卷。
金鸭香浓喷宝篆，惊起雕梁语燕。
正一架、酴开遍。
嫩萼梢头舒素脸。
似月娥、初试宫妆浅。
风力嫩，异香软。
佳人无意拈针线。
绕朱阑、六曲俳徊，为他留恋。
试把花心轻轻数，暗卜归期近远。
奈数了、依然重怨。
把酒问春春不管。
枉教人、只恁空肠断。
肠断处，怎消遣。


rhythmic: 贺新郎
author: 刘过
content:
老去相如倦。
向文君说似，而今怎生消遣。
衣袂京尘曾染处，空有香红尚软。
料彼此、魂销肠断。
一枕新凉眠客舍，听梧桐、疏雨秋声颤。
灯晕冷，记初见。
楼低不放珠帘卷。
晚妆残、翠钿狼藉，泪痕凝面。
人道愁来须酒，无奈愁深酒浅。
但寄兴、焦琴纨扇。
莫鼓琵琶江上曲，怕荻花、枫叶俱凄怨。
云万叠，寸心远。


rhythmic: 贺新郎
author: 刘过
content:
睡觉莺啼晓。
醉西湖、两峰日日，买花簪帽。
去尽酒徒无人问，唯有玉山自倒。
任拍手、儿童争笑。
一舸乘风翩然去，避鱼龙、不见波声悄。
歌韵歇，唤苏小。
神仙路远蓬莱岛。
紫云深、参差禁树，有烟花绕。
人世红尘西障日，百计不如归好。
付乐事、与他年少。
费尽柳金梨雪句，问沈香亭北何时召。
心未惬，鬓先老。


rhythmic: 贺新郎
author: 刘过
content:
晓印霜花步。
梦半醒、扶上雕鞍，马嘶人去。
岚湿青丝双辔冷，缓野梅江路。
听画角，吹残更鼓。
悲壮寒声撩客恨，甚貂裘、重拥愁无数。
霜月白，照离绪。
青楼回首家何处。
早山遥、水阔天低，断肠烟树。
谁念天涯牢落况，轻负暖烟浓雨。
记酒醒、香销时语。
客里归鞯须早发，怕天寒、风急相思苦。
应为我，翠眉聚。


rhythmic: 贺新郎
author: 刘过
content:
多病刘郎瘦。
最伤心、天寒岁晚，客他乡久。
大舸翩翩何许至，元是高阳旧友。
便一笑、相欢携手。
为问武昌城下月，定何如、扬子江头柳。
追往事，两眉皱。
烛花细翦明於昼。
唤青娥、小红楼上，殷勤劝酒。
昵昵琵琶恩怨语，春笋轻笼翠袖。
看舞彻、金钗微溜。
若见故乡吾父老，道长安、市上狂如旧。
重会面，几时又。


rhythmic: 贺新郎
author: 刘过
content:
弹铗西来路。
记匆匆、经行十日，几番风雨。
梦里寻秋秋不见，秋在平芜远树。
雁信落、家山何处。
万里西风吹客鬓，把菱花、自笑人如许。
留不住，少年去。
男儿事业无凭据。
记当年、悲歌击楫，酒酣箕踞。
腰下光芒三尺剑，时解挑灯夜语。
谁更识、此时情绪。
唤起杜陵风月手，写江东渭北相思句。
歌此恨，慰羁旅。


rhythmic: 水龙吟
author: 刘过
content:
谪仙狂客何如，看来毕竟归田好。
玉堂无比，三山海上，虚无飘缈。
读罢离骚，酒香犹在，觉人间小。
任菜花葵麦，刘郎去後，桃开处、春多少。
一夜雪迷兰棹。
傍寒溪、欲寻安道。
而今纵有，新诗冰柱，有知音否。
想见鸾飞，如椽健笔，檄书亲草。
算平生、白傅风流，未可向、香山老。


rhythmic: 水龙吟
author: 刘过
content:
庆流阅古无穷，相门又见生名世。
致君事业，全如忠献，经天纬地。
十二年间，挺身为国，勋庸知几。
便书之竹帛，铭之彝鼎，勤劳意、竟谁记。
一自平章庶政，觉人心、顿然兴起。
朝庭既正，乾坤交泰，华夷欢喜。
行定中原，锦衣归相，分茅□□。
看貂蝉绿鬓，中书上考，过三千岁。


rhythmic: 祝英台近
author: 刘过
content:
笑天涯，还倦客。
欲起病无力。
风雨春归，一日近一日。
看人结束征衫，前呵骑马，腰剑上、陇西平贼。
鬓分白。
只可归去家山，无田种瓜得。
空抱遗书，憔悴小楼侧。
杜鹃不管人愁，月明枝上，直啼到、枕边相觅。


rhythmic: 辘轳金井・四犯翦梅花
author: 刘过
content:
翠眉重扫。
後房深、自唤小蛮娇小。
绣带罗垂，报浓妆才了。
堂虚夜悄。
但依约、鼓箫声闹。
一曲梅花，尊前舞彻，梨园新调。
高阳醉、玉山未倒。
看鞋飞凤翼，钗梁微袅。
秋满东湖，更西风凉早。
桃源路杳。


rhythmic: 满庭芳
author: 刘过
content:
浅约鸦黄，轻匀螺黛，故教取次梳妆。
减轻琶面，新样小鸾凰。
每为花娇玉软，慵对客、斜倚银床。
春来病，兰薰半歇，满舞衣裳。
悲凉。
人事改，三春艳，一夜繁霜。
似人归洛浦，云散高唐。
痛念平生情分，孤负我、临老风光。
罗裙在，凭谁留意，去觅反魂香。


rhythmic: 六州歌头
author: 刘过
content:
中兴诸将，谁是万人英。
身草莽，人虽死，气填膺。
尚如生。
年少起河朔，弓两石，剑三尺，定襄汉，开虢洛，洗洞庭。
北望帝京。
狡兔依然在，良犬先烹。
过旧时营垒，荆鄂有遗民。
忆故将军。
泪如倾。
说当年事，知恨苦，不奉诏，伪耶真。
臣有罪，陛下圣，可鉴临。
一片心。
万古分茅土，终不到，旧奸臣。
人世夜，白日照，忽开明。
衮佩冕圭百拜，九泉下、荣感君恩。


rhythmic: 六州歌头
author: 刘过
content:
镇长淮，一都会，古扬州。
升平日，珠帘十里春风、小红楼。
谁知艰难去，边尘暗，胡马扰，笙歌散，衣冠渡，使人愁。
屈指细思，血战成何事，万户封侯。
但琼花无恙，开落几经秋。
故垒荒丘。
似含羞。
怅望金陵宅，丹阳郡，山不断绸缪。
兴亡梦，荣枯泪，水东流。
甚时休。
野灶炊烟里，依然是，宿貔貅。
叹灯火，今萧索，尚淹留。
莫上醉翁亭，看雨、杨柳丝柔。


rhythmic: 沁园春
author: 刘过
content:
天下稼轩，文章有弟，看来未迟。
正三齐盗起，两河民散，势倾似土，国泛如杯。
猛士云飞，狂胡灰灭，机会之来人共知。
何为者，望桂林西去，一骑星驰。
离筵不用多悲。
唤红袖佳人分藕丝。
种黄柑千户，梅花万里，等闲游戏，毕竟男儿。
入幕来南，筹边如北，翻覆手高来去棋。
公馀且，画玉簪珠履，倩米元晖。


rhythmic: 祝英台近
author: 刘过
content:
窄轻衫，联宝辔，花里控金勒。
有底风光，都在画阑侧。
日迟春暖融融，杏红深处，为花醉，一鞭春色。
对娇质。
为我歌捧瑶觞，欢歌动阡陌。
□似多情，飞上鬓云碧。
晚来约住青骢，蹋花归去，乱红碎、一庭风月。


rhythmic: 贺新郎
author: 刘过
content:
水浴芙蓉净。
护浓香、迟开半敛，靓妆临镜。
长忆耶溪薰风里，年少红颜照映。
夜露冷、酒随香醒。
回首当时同舟侣，为相思、怕折琼瑶柄。
千万缕，意难罄。
玻璃三万六千顷。
洗精神、尘埃尽绝，然端整。
浪蕊年来都慵问，爱此浓情淡性。
待移种、灵根玉井。
太一真人今何在，取高花、十丈供烟艇。
来伴我，泛清影。


rhythmic: 念奴娇
author: 卢炳
content:
晚天清楚，扫太虚纤翳，凉生江曲。
四顾青冥天地阔，惟有残霞孤骛。
山气凝蓝，汀烟引素，竦竦浮群木。
白苹风定，波澄万顷寒玉。
时有一叶渔舟，收纶垂钓，来往何幽独。
短发萧萧襟袖冷，便觉都无袢褥。
曳杖归来，夜深人悄，月照鳞鳞屋。
藤床一枕，迥然清梦无俗。


rhythmic: 贺新郎
author: 卢炳
content:
绿遍芳郊木。
早红褪香乾，堪叹韶华瞬目。
薄东皇缘底事，得恁匆匆去速。
正永日、初长晴淑。
尤忆夜来成梦处，记分明、浑似瑶台宿。
人语静，燕双逐。
纱窗一炷沈烟馥。
拚淋浪剧饮，高枕春酲草屋。
无计留春添怅望，空写新词叠幅。
算负却、照妆画烛。
欲说萦心些个事，恐教人、蹙损眉峰绿。
慵倚遍，画阑曲。


rhythmic: 水调歌头
author: 卢炳
content:
华亭新伟观，胜地得高雄。
凭栏徙倚要眇，万里景无穷。
好是江流萦绕，那更云天舒阔，叠嶂倚晴空。
眼界无尽藏，怀抱有清风。
主人贤，开绮席，泛金锺。
放怀一笑，许我满酌醉颜红。
祗恐玺书即下，促起飞凫东去，行作黑头公。
还记今朝客，曾待一杯同。


rhythmic: 贺新郎
author: 卢炳
content:
池管闲凝目。
有玉人、向晚妖娆，洗妆梳束。
雅淡容仪妃子样，羞使胭脂点触。
莹冰雪、精神难掬。
好是月明微露下，似晚凉、初向清泉浴。
好对我，笑羞缩。
好风拂面浑无俗。
更撩人清兴，异香芬馥。
惹起新愁无著处，细与端相未足。
俏不忍、游蝶飞扑。
可惜伊家娇媚态，问天公、底事教幽独。
待拉向，锦屏曲。


rhythmic: 水调歌头
author: 卢炳
content:
风驭过姑射，云挹浮丘。
丁宁月姊，为我澄霁一天秋。
尽展冰奁玉鉴，要看瑶台银阙，万里冷浮光。
分与世间景，好在水边楼。
想霓裳，呈妙舞，起清讴。
蓝桥何处，试寻玉杵恣追游。
拟待铅霜捣就，缓引琼浆沈醉，谁信是良筹。
长啸跨鲸背，不必愿封留。


rhythmic: 满江红
author: 卢炳
content:
碧眼真仙，算元住、蓬莱宫里。
记当日、等闲跨鹤，人间游戏。
要把忠勋扶帝业，更将姓字联宗系。
拥朱轮、特地为民来，诗书帅。
千里地，都和气。
十万户，生欢喜。
祝黄堂眉寿，歌谣鼎沸。
莫惜春醅供燕豆，便承芝检朝天陛。
看云屏、隔坐并貂蝉，双清贵。


rhythmic: 水调歌头
author: 卢炳
content:
再拜识英度，喜气觉飞浮。
神清骨秀，元是蓬莱谪仙流。
盍去冲摩霄汉，刚向平分风月，半刺岭南州。
素蕴未施展，阔步尚淹留。
从此去，朝帝阙，侍宸旒。
论思献替，要须直与古人侔。
好是羽仪朝著，勒就鼎彝勋业，却伴赤松游。
曳杖太湖曲，笑傲八千秋。


rhythmic: 念奴娇
author: 卢炳
content:
凿开方沼，问何人种玉、工夫奇绝。
幻出瀛州有□□，十万水仙罗列。
风曳琚，露零珠，天上人装结。
君看炎夏，堕来何处冰雪。
我来对此凉生，红尘飞尽，却笑凌波袜。
最爱幽姿能雅淡，自蓄芳馨孤洁。
挹取天浆，唤将空籁，齐作清歌发。
不知尘世，晃然身在瑶阙。


rhythmic: 念奴娇
author: 卢炳
content:
碧池如染，把玻璃就，纤埃都绝。
西国夫人空里坠，圆盖亭亭排列。
莹质无暇，尘心不染，远社堪重结。
当时盛事，虎溪茗碗翻雪。
千载此意谁论，人争买笑，醉眼看罗袜。
坐上如今皆我辈，素蕴从来蠲洁。
击节临风，停杯对月。
浩气俱英发。
两翁仙举，玉堂正在金阙。


rhythmic: 念奴娇
author: 卢炳
content:
好风明月，共芙蕖、占作人间三绝。
试问千花还□□，敢与英姿同列。
一曲千锺，凌云长啸，舒放愁肠结。
人生易老，莫教双鬓添雪。
回首蝇利蜗名，微官多误，自笑尘生袜。
争似玉人真妩媚，表里冰壶明洁。
露下寒生，参横斗转，又听胡笳发。
夜阑人静，一声清透云阙。


rhythmic: 蓦山溪
author: 卢炳
content:
淡妆西子，怎比西湖好。
南北两长堤，有罨画、楼台多少。
翠光千顷，一片净琉璃，泛兰舟，摇画桨，尽日金尊倒。
名园精舍，总被游人到。
年少与佳人，共携手、嬉游歌笑。
夕阳西下，沈醉尽归来，鞭宝马，闹竿随，簇著花藤轿。


rhythmic: 蓦山溪
author: 卢炳
content:
韶华七换，阻庆生申旦。
今日向高堂，载卮酒、为君满劝。
绣帘低挂，瑞霭□香浓，倩双娥，敲象板，缓缓歌珠贯。
芝兰挺秀，俱是皇家彦。
只这一般奇，见方寸、平生积善。
几多厚德，天锡与遐龄，鬓长青，颜不老，日日开华宴。


rhythmic: 满江红
author: 卢炳
content:
积雨连朝，添新涨、一篙春碧。
寒犹在、东风料峭，柳丝无力。
系惹画船都不住，从教兰棹双飞急。
泛大江、东去欲何之，瓜期迫。
龙锺裔，神仙伯。
金闺彦，文章客。
算河阳花县，恁生留得。
制锦才高书善最，鸣琴化洽人欢怿。
想未容、坐暖诏归来，君王侧。


rhythmic: 念奴娇
author: 卢炳
content:
快风收雨，正江城初霁，物华如许。
丽日融和春思好，是处莺啼燕语。
嫩绿成阴，落红堆绣，只恐春将暮。
园林清昼，看看又见飞絮。
太守无限风流，铃斋多暇，载酒郊原路。
几队旌旗光闪烁，鼓吹更翻新谱。
曲水流觞，兰亭修禊，俯仰成今古。
为君一醉，归时楼上初鼓。


rhythmic: 水龙吟
author: 卢炳
content:
晚晴一碧天如水，风约尘埃都扫。
素娥睡起，玉轮稳驾，初离海表。
碾破秋云，涌成银阙，光欺南斗。
想广寒宫里，风流女伴，应都把、仙歌奏。
夜永风生悄悄。
耀冰雪、寒侵重峤。
今宵休道，从来此夕，阴多晴少。
坐久更深，露冷襟袖，不禁清晓。
更天风吹下，桂香拂袂，想蟠根老。


rhythmic: 多丽
author: 卢炳
content:
庆佳辰。
熊罴协梦生申。
记当年、曾游月殿，笑谈高跃龙津。
德弥高、源流孔孟，才迥出、黼黻卿云。
亟步华涂，蜚英腾茂，姓名端的简枫宸。
最好是、雍容兰省，直道事吾君。
还知否，承明倦直，来抚斯民。
算人生、五马最贵，朱画戟行春。
讼庭清、祥风和畅，铃斋静、佳气氤氲。
寿宴香浓，梅繁柳嫩，年年今日劝芳尊。
须信道、朱颜不老，眉寿等松椿。
从兹去，衮衣特立，廊庙经纶。


rhythmic: 满江红
author: 卢炳
content:
媚景良时，无非是、三春富贵。
花共柳、著工夫染，嫩红轻翠。
日丽风和薰协气。
莺吟燕舞皆欢意。
况生辰、恰恰值清明，笙歌沸。
分天派，真龙裔。
到月殿，攀仙桂。
看眉间黄色，诏书将至。
莫向蓝田分佐理。
便趋紫禁参朝对。
问玉皇、仙籍注长生，三千岁。


rhythmic: 水调歌头
author: 卢炳
content:
富贵本何物，底用苦趋奔。
都为造物娱弄，人事覆来翻。
须索高抬目力，觑破祗同儿戏，不必更重论。
但愿吾长健，赢得日加飨。
衣轻裘，乘驷马，驾高轩。
算来荣耀，终输渔叟钓江村。
休叹谋身太拙，未必折腰便是，炙手几曾温。
清议不可辱，千古要长存。


rhythmic: 满江红
author: 卢炳
content:
罨画池亭，对十万、盈盈粉面。
依翠盖、临风一曲，霓裳舞遍。
亭上人如蓬岛客，坐中别有飞琼伴。
占世间、风月最清凉，宜开宴。
当盛旦，歌喉啭。
齐祝寿，金尊劝。
算才华合侍，玉皇香案。
处事从来坚特操，立朝更要持公论。
使他时、台阁振风声，朝天眷。


rhythmic: 蓦山溪
author: 姜夔
content:
与鸥为客。
绿野留吟屐。
雨行柳垂阴，是当日、仙翁手植。
一亭寂寞。
烟外带愁横，荷苒苒，展凉云，横卧虹千尺。
才因老尽，秀句君休觅。
万绿正迷人，更愁入、山阳夜笛。
百年心事，惟有玉阑知，吟未了，放船回，月下空相忆。


rhythmic: 霓裳中序第一
author: 姜夔
content:
亭皋正望极。
乱落江莲归未得。
多病却无气力。
况纨扇渐疏，罗衣初萦。
流光过隙。
叹杏梁、双燕如客。
人何在，一帘淡月，仿佛照颜色。
幽寂。
乱蛩吟壁。
动庾信、清愁似织。
沈思年少浪迹。
笛里关山，柳下坊陌。
坠红无信息。


rhythmic: 庆宫春・高阳台
author: 姜夔
content:
双桨莼波，一蓑松雨，暮愁渐满空阔。
呼我盟鸥，翩翩欲下，背人还过木末。
那回归去，荡云雪、孤舟夜发。
伤心重见，依约眉山，黛痕低压。
采香径里春寒，老子婆娑，自歌谁答。
垂虹西望，飘然引去，此兴平生难遏。


rhythmic: 齐天乐
author: 姜夔
content:
庾郎先自吟愁赋。
凄凄更闻私语。
露湿铜铺，苔侵石井，都是曾听伊处。
哀音似诉。
正思妇无眠，起寻机杼。
曲曲屏山，夜凉独自甚情绪。
西窗又吹暗雨。
为谁频断续，相和砧杵。
候馆迎秋，离宫吊月，别有伤心无数。
豳诗漫与。
笑篱落呼灯，世间儿女。
写入琴丝，一声声更苦。


rhythmic: 满江红
author: 姜夔
content:
仙姥来时，正一望、千倾翠澜。
旌旗共、乱云俱下，一依前山。
命驾群龙金作轭，相从诸娣玉为冠。
向夜深、风定悄无人，闻佩环。
神奇处，君试看。
奠淮右，诅江南。
遣六丁雷电，别守东关。
却笑英雄无好手，一篙春水走曹瞒。
又怎知、人在小红楼，帘影间。


rhythmic: 一萼红
author: 姜夔
content:
古城阴。
有官梅几许，红萼未宜簪。
池面冰胶，墙腰雪老，云意还又沈沈。
翠藤共、闲穿径竹，渐笑语、惊起卧沙禽。
野老林泉，故王台榭，呼唤登临。
南去北来何事，荡湘云楚水，目极伤心。
朱户黏鸡，金盘簇燕，空叹时序侵寻。


rhythmic: 念奴娇
author: 姜夔
content:
闹红一舸，记来时、尝与鸳鸯为侣。
三十六陂人未到，水佩风裳无数。
翠叶吹凉，玉容销酒，更洒菰蒲雨。
嫣然摇动，冷香飞上诗句。
日暮。
青盖亭亭，情人不见，争忍凌波去。
只恐舞衣寒易落，愁入西风南浦。
高柳垂阴，老鱼吹浪，留我花间住。
田田多少，几回沙际归路。


rhythmic: 念奴娇
author: 姜夔
content:
楚山修竹，自娟娟、不受人间袢暑。
我醉欲眠伊伴我，一枕凉生如许。
象齿为材，花藤为面，终是无真趣。
梅风吹溽，此君直恁清苦。
须信下榻殷勤，け然成梦，梦与秋相遇。
翠袖佳人来共看，漠漠风烟千亩。
蕉叶窗纱，荷花池馆，别有留人处。
此时归去，为君听尽秋雨。


rhythmic: 眉妩
author: 姜夔
content:
看垂杨连苑，杜若侵沙，愁损未归眼。
信马青楼去，重帘下，娉婷人妙飞燕。
翠尊共款。
听艳歌、郎意先感。
便携手、月地云阶里，爱良夜微暖。
无限。
风流疏散。
有暗藏弓履，偷寄香翰。
明日闻津鼓，湘江上，催人还解春缆。
乱红万点。


rhythmic: 玲珑四犯
author: 姜夔
content:
叠鼓夜寒，垂灯春浅，匆匆时事如许。
倦游欢意少，俯仰悲今古。
江淹又吟恨赋。
记当时、送君南浦。
万里乾坤，百年身世，唯有此情苦。
扬州柳，垂官路。
有轻盈换马，端正窥户。
酒醒明月下，梦逐潮声去。
文章信美知何用，漫赢得、天涯羁旅。


rhythmic: 水龙吟
author: 姜夔
content:
夜深客子移舟处，两两沙禽惊起。
红衣入浆，青灯摇浪，微凉意思。
把酒临风，不思归去，有如此水。
况茂林游倦，长干望久，芳心事、箫声里。
屈指归期尚未。
鹊南飞、有人应喜。
画栏桂子，留香小待，提携影底。
我已情多，十年幽梦，略曾如此。
甚谢郎、也恨飘零，解道月明千里。


rhythmic: 探春慢
author: 姜夔
content:
衰草愁烟，乱鸦送日，风沙回旋平野。
拂雪金鞭，欺寒茸帽，还记章台走马。
谁念飘零久，漫赢得、幽怀难写。
故人清沔相逢，小窗闲共情话。
长恨离多会少，重访问竹西，珠泪盈把。
雁碛波平，渔汀人散，老去不堪游冶。


rhythmic: 八归
author: 姜夔
content:
芳莲坠粉，蔬桐吹绿，庭院暗雨乍歇。
无端抱影销魂处，还见筱墙萤暗，藓阶蛩切。
送客重寻西去路，问水面、琵琶谁拨。
最可惜、一片江山，总付与啼。
长恨相从未款，而今何事，又对西风离别。
渚寒烟淡，棹移人远，缥缈行舟如叶。


rhythmic: 解连环
author: 姜夔
content:
玉鞭重倚。
却沈吟未上，又萦离思。
为大乔、能拨春风，小乔妙移筝，雁啼秋水。
柳怯云松，更何必、十分梳洗。
道郎携羽扇，那日隔帘，半面曾记。
西窗夜凉雨霁。
叹幽欢未足，何事轻弃。
问後约、空指蔷薇，算如此溪山，甚时重至。


rhythmic: 喜迁莺慢・喜迁莺
author: 姜夔
content:
玉珂朱组。
又占了、道人林下真趣。
窗户新成，青红犹润，双燕为君胥宇。
秦淮贵人宅第，问谁记、六朝歌舞。
总付与、在柳桥花馆，玲珑深处。
居士。
闲记取。
高卧未成，且种松千树。
觅句堂深，写经窗静，他日任听风雨。
列仙更教谁做，一院双成俦侣。
世间住。
且休将鸡犬，云中飞去。


rhythmic: 摸鱼儿
author: 姜夔
content:
向秋来、渐疏班扇，雨声时过金井。
堂虚已放新凉入，湘竹最宜枕。
闲记省。
又还是、斜河旧约今再整。
天风夜冷。
自织锦人归，乘槎客去，此意有谁领。
空赢得，今古三星炯炯。
银波相望千顷。
柳州老矣犹儿戏，瓜果为伊三请。
云路回。
漫说道、年年野鹊曾并影。
无人与问。
但浊酒相呼，疏帘自卷，微月照清饮。


rhythmic: 石湖仙
author: 姜夔
content:
松江烟浦。
是千古三高，游衍佳处。
须信石湖仙，似鸱夷、翩然引去。
浮云安在，我自爱、绿香红舞。
容与。
看世间、几度今古。
卢沟旧曾驻马，为黄花、闲吟秀句。
见说胡儿，也学纶巾雨。
玉友金蕉，玉人金缕。
缓移筝柱。


rhythmic: 暗香
author: 姜夔
content:
旧时月色。
算几番照我，梅边吹笛。
唤起玉人，不管清寒与攀摘。
何逊而今渐老，都忘却、春风词笔。
但怪得、竹外疏花，香冷入瑶席。
江国。
正寂寂。
叹寄与路遥，夜雪初积。
翠尊易泣。
红萼无言耿相忆。
长记曾携手处，千树压、西湖寒碧。
又片片、吹尽也，几时见得。


rhythmic: 疏影
author: 姜夔
content:
苔枝缀玉。
有翠禽小小，枝上同宿。
客里相逢，篱角黄昏，无言自倚修竹。
昭君不惯胡沙远，但暗忆、江南江北。
想佩环、月夜归来，化作此花幽独。
犹记深宫旧事，那人正睡里，飞近蛾绿。
莫似春风，不管盈盈，早与安排金屋。
还教一片随波去，又却怨、玉龙哀曲。
等恁时、重觅幽香，已入小窗横幅。


rhythmic: 角招
author: 姜夔
content:
为春瘦。
何堪更绕西湖，尽是垂柳。
自看烟外岫。
记得与君，湖上携手。
君归未久。
早乱落、香红千亩。
一叶凌波缥缈，过三十六离宫，遣游人回首。
犹有。
画船障袖。
青楼倚扇，相映人争秀。
翠翘光欲溜。
爱著宫黄，而今时候。
伤春似旧。
荡一点、春心如酒。


rhythmic: 徵招
author: 姜夔
content:
潮回却过西陵浦，扁舟仅容居士。
去得几何时，黍离离如此。
客途今倦矣。
漫赢得、一襟诗思。
记忆江南，落帆沙际，此行还是。
迤逦。
剡中山，重相见、依依故人情味。
似怨不来游，拥愁鬟十二。
一丘聊复尔。


rhythmic: 秋宵吟
author: 姜夔
content:
古帘空，坠月皎。
坐久西窗人悄。
蛩吟苦，渐漏水丁丁，箭壶催晓。
引凉、动翠葆。
露脚斜飞云表。
因嗟念，似去国情怀，暮帆烟草。
带眼销磨，为近日、愁多顿老。
卫娘何在，宋玉归来，两地暗萦绕。
摇落江枫早。


rhythmic: 翠楼吟
author: 姜夔
content:
月冷龙沙，尘轻虎落，今年汉初赐。
新翻胡部曲，听毡幕、元戎歌吹。
层楼高峙。
看栏曲萦红，檐牙飞翠。
人姝丽。
粉香吹下，夜寒风细。
此地。
宜有词仙，拥素云黄鹤，与君游戏。
玉梯凝望久，叹芳草、萋萋千里。
天涯情味。
仗酒清愁，花销英气。


rhythmic: 念奴娇
author: 姜夔
content:
昔游未远，记湘皋闻瑟，沣浦捐。
因觅孤山林处士，来踏梅根残雪。
獠女供花，伧儿行酒，卧看青门辙。
一丘吾老，可怜情事空切。
曾见海作桑田，仙人云表，笑汝真痴绝。
说与依依王谢燕，应有凉风时节。
越只青山，吴惟芳草，万古皆沈灭。
绕枝三匝，白头歌尽明月。


rhythmic: 洞仙歌
author: 姜夔
content:
花中惯识，压架玲珑雪。
乍见缃蕤间琅叶。
恨春风将了，染额人归，留得个、袅袅垂香带月。
鹅儿真似酒，我爱幽芳，远比酴又娇绝。
自种古松根，待看黄龙，乱飞上、苍髯五鬣。
更老仙、添与笔端春，敢唤起桃花，问谁优劣。


rhythmic: 蓦山溪
author: 姜夔
content:
青青官柳，飞过双双燕。
楼上对春寒，卷珠帘、瞥然一见。
如今春去，香絮乱因风，沾径草，惹墙花，一一教谁管。
阳关去也，方表人肠断。
几度拂行轩，念衣冠、尊前易散。
翠眉织锦，红叶浪题诗。
烟渡口，水亭边，长是心先乱。


rhythmic: 永遇乐
author: 姜夔
content:
我与先生，夙期已久，人间无此。
不学杨郎，南山种豆，十一徵微利。
云霄直上，诸公衮衮，乃作道边苦李。
五千言，老来受用，肯教造物儿戏。
东冈记得，同来胥宇，岁月几时难计。
柳老悲桓，松高对阮。
未办为邻地。
长干白下，青楼朱阁，往往梦中槐蚁。
却不如、洼尊放满，老夫未醉。


rhythmic: 永遇乐
author: 姜夔
content:
云隔迷楼，苔封很石，人向何处。
数骑秋烟，一篙寒汐，千古空来去。
使君心在，苍绿嶂，苦被北门留住。
有尊中酒差可饮，大旗尽绣熊虎。
前身诸葛，来游此地，数语便酬三顾。
楼外冥冥，江皋隐隐，认得征西路。
中原生聚，神京耆老，南望长淮金鼓。
问当时、依依种柳，至今在否。


rhythmic: 水调歌头
author: 姜夔
content:
日落爱山紫，沙涨省潮回。
平生梦犹不到，一叶眇西来。
欲讯桑田成海，人世了无知者，鱼鸟两相推。
天外玉笙杳，子晋只空台。
倚阑干，二三子，总仙才。
尔歌远游章句，云气入吾杯。
不问王郎五马，颇忆谢生双屐，处处长青苔。
东望赤城近，吾兴亦悠哉。


rhythmic: 月上海棠
author: 姜夔
content:
红妆艳色，照浣花溪影，绝代姝丽。
弄轻风、摇荡满林罗绮。
自然富贵天姿，都不比、等闲桃李。
帘栊静悄，月上正贪春睡。
长记初开日，逞妖丽、如与人面争媚。
过韶光一瞬，便成流水。
对此日叹浮华，惜芳菲、易成憔悴。


rhythmic: 水调歌头
author: 汪莘
content:
听说古时月，皎洁胜今时。
今人但见今月，也道似琉璃。
君看少年眸子，那比婴儿神彩，投老又堪悲。
明月不在盛，玉斧亦何为。
约东坡，招太白，试寻思。
凭谁斫却，里面桂影数千枝。
忆在无怀天上，仍向有虞宫殿，看月到陈隋。
别有一轮月，万古没成亏。


rhythmic: 乳燕飞・贺新郎
author: 汪莘
content:
去郢频回首。
正横江、荪桡容与，兰旌悠久。
怅望龙门都不见，似把长楸孤负。
念往日、佳人为偶。
独向芳洲相思处，采苹花、杜若空盈手。
乘赤豹，谁来後。
云中眼界穷高厚。
览山川、冀州还在，陶唐何有。
木叶纷纷秋风晚，缥缈潇湘左右。
见帝子、冰魂厮守。


rhythmic: 乳燕飞・贺新郎
author: 汪莘
content:
晓趁西湖约。
到湖头，烟消日出，波生雨脚。
日挈白鱼携碧酒，要与诗人共酌。
把楼上、珠帘卷却。
坐对荷花三万朵，念西邻、未嫁肌如削。
待折与，不堪著。
别来又见秋萧索。
恨无由、将余风月，伴君云鹤。
想见登山临水处，醉把茱萸礴。
唱白雪、阳春新作。


rhythmic: 沁园春
author: 汪莘
content:
春至伤春，秋至悲秋，谁在华胥。
叹谪仙才气，飞扬拔扈，渊明何事，慷慨欷。
自我少年，如今晚境，行半人间真有馀。
都休问，且一觞一咏，吾爱吾庐。
南皋境界何如。
舍明月清风谁与居。
望蓬山路杳，万株翠桧，方壶门掩，四面红蕖。
中有佳人，绰如姑射，一炷清香满太虚。
尘寰外，被鸣鸾报客，飞鹤传书。


rhythmic: 满江红
author: 汪莘
content:
荆楚岁时，念自古、登临风俗。
休更道、桓家车骑，谢家丝竹。
不觉吹将头上帽，可来共采篱边菊。
叹如今，重九有何人，相追逐。
穷处士，枯如木。
贤太守，温如玉。
遣厨人馈酒，廪人馈粟。
欲寄唐虞无限意，离骚都是相思曲。
奈两三、寒蝶尚于飞，秋光促。


rhythmic: 满江红
author: 汪莘
content:
万古灰飞，算何用、黄金满屋。
吾老矣，几番重九，几杯。
此日登临多恨别，明年强健何由卜。
且唤教、儿女逐人来，寻黄菊。
苹已白，枫犹绿。
鲈已晚，橙初熟。
叹人间何事，稍如吾欲。
五柳爱寻王母使，三闾好作湘妃曲。
向飘风、冻雨返柴扉，骑黄犊。


rhythmic: 念奴娇
author: 汪莘
content:
龙山高会，忆当时宾主，风流云散。
今日紫阳峰顶上，人望旌旗天半。
万叠红蕖，千层黄菊，照耀成飞观。
西风浩荡，碧天斜去双雁。
遥想健笔淋漓，龙蛇落纸，妙句高张翰。
笼日轻霞横数抹，绿水金波相间。
目寄宣平，神追师道，归棹摇星汉。
城中万户，烛光香雾交贯。


rhythmic: 蓦山溪
author: 汪莘
content:
金风玉露，洗出乾坤体。
乘兴到前村，见一片、清溪无底。
竹篱茅舍，鸡犬两三家，寻渔父，问湘灵，拄杖斜阳里。
青春误我，白发今如此。
幸自识方壶，有个人，神通游戏。
涧边野鹤，岩上忽孤云，倾浊酒，对黄花，又似东篱子。


rhythmic: 水龙吟
author: 汪莘
content:
当年翦彩垂髫，超然便欲为仙去。
世间俗状，人心狡计，不堪同住。
每坐空山，独临古涧，神闲意寓。
想瀛洲鸡犬，蓬莱猿鹤，应怅望，门前路。
自昔侯王将相，几番成、落花飞絮。
仰天醉眼，兴云妙手，年华迟暮。
长揖烟尘，静朝日月，谁知幽素。
正风清麟背，星垂海角，晓钟初寤。


rhythmic: 水调歌头
author: 汪莘
content:
寄语山阿子，何日出幽篁。
兰衣蕙带，为我独立万寻冈。
头上青天荡荡，足下白云霭霭，和气自悠扬。
一阵东风至，灵雨过南塘。
招山鬼，吊河伯，俟东皇。
朱宫紫阙，何事宛在水中央。
长望龙雷驾，凭仗箫钟交鼓，宾日出扶桑。
我乃援北斗，子亦射天狼。


rhythmic: 水调歌头
author: 汪莘
content:
谁与玩芳草，公子未西归。
天然脱去雕饰，秋水落芙蕖。
发轫朝兮东壁，弭节夕兮西极，故国入踌躇。
梦里不知路，南斗正扶疏。
鸩不好，凤不利，忆三闾。
算来何事，苦道岁晏孰华余。
首拜东皇太乙，复次云君司命，高曳九霞裾。
山鬼正含睇，慕我欲何如。


rhythmic: 水调歌头
author: 汪莘
content:
尧舜去已远，稷契不重来。
周流天上地下，我马亦悠哉。
君向云中独立，知与何人相俟，孔盖逐风回。
长忆目成处，却苦别离催。
被明月，佩宝璐，冠崔嵬。
可怜幼好奇服，年老在尘埃。
天地与我同性，日月与我同命，何事有馀哀。
故国空乔木，野鹿上高台。


rhythmic: 水调歌头
author: 汪莘
content:
孔孟化尘土，秦汉共丘墟。
人间美恶如梦，试看几张书。
还是天一地二，做出朝三暮四，堪笑又堪悲。
谁忆陶元亮，春酒解饥劬。
老将至，岁既晏，念春归。
停云亲友南北，何以慰离居。
半郭半村佳处，一竹一花生意，吾亦爱吾庐。
时访前村酒，旋买小溪鱼。


rhythmic: 水调歌头
author: 汪莘
content:
志可洞金石，气可塞堪舆。
问君所志安在，富贵胜人乎。
看取首阳二子，叩住孟津匹马，天讨不枝梧。
特立浮云外，大块可齐驱。
铁可折，玉可碎，海可枯。
不论穷达生死，直节贯殊途。
立处孤峰万仞，袖里青蛇三尺，用舍付河图。
汝阳阿上，濯汝洞庭河。


rhythmic: 水调歌头
author: 汪莘
content:
欲觅存心法，当自尽心求。
此心尽处，豁地知性与天侔。
行尽武陵溪路，忽见桃源洞口，渔子舍渔舟。
输与逃秦侣，绝境几春秋。
举全体，既尽得，要敛收。
勿忘勿助之际，玄牝一丝头。
君看天高地下，中有鸢飞鱼跃，妙用正周流。
可与知者道，莫语俗人休。


rhythmic: 满江红
author: 汪莘
content:
唐宋诸公，谁道得、梅花亲切。
到和靖、先生诗出，古人俱拙。
写照乍分清浅水，传神初付黄昏月。
尽後来、作者斗尖新，仍重叠。
离不得，春和腊。
少不得，烟和雪。
更茅檐低亚，竹篱轻折。
何事西邻春得入，还如东阁人伤别。
总输他、树下作僧来，离言说。


rhythmic: 满江红
author: 汪莘
content:
洞府瑶池，多是见、桃红满地。
君试问、江海清绝，因何抛弃。
仙景常如二三月，此花不受春风醉。
被贩儿、俚妇折来看，添憔悴。
泛雪艇，摇冰。
溪馆静，村扉闭。
须祁寒彻骨，清香透鼻。
孤竹赤松真我友，姚黄魏紫非吾契。
笑方壶、日日绕南枝，犹多事。


rhythmic: 水调歌头
author: 汪莘
content:
草木自成岁，禽鸟已春声。
仰观俯察，多少宇宙古今情。
遐想炎黄以上，逮至汉唐而下，几个费经营。
巢许有真意，无责自身轻。
富与贵，贫与贱，死还生。
方壶岁晚，深感梅蕊向人倾。
造物元来无物，有物还应自造，人意几曾平。
天际识归路，野鹤忽长鸣。


rhythmic: 沁园春
author: 汪莘
content:
三十六峰，三十六溪，长锁清秋。
对孤峰绝顶，云烟竞秀，悬崖峭壁，瀑布争流。
洞里桃花，仙家芝草，雪後春正取次游。
亲曾见，是龙潭白画，海涌潮头。
当年黄帝浮丘。
有玉枕玉床还在不。
向天都月夜，遥闻凤管，翠微霜晓，仰盼龙楼。
砂穴长红，丹炉已冷，安得灵方闻早修。
谁知此，问原头白鹿，水畔青牛。


rhythmic: 沁园春
author: 汪莘
content:
家在柳塘，榜挂方壶，图挂黄山。
觉仙峰六六，满堂峭峻，仙溪六六，绕屋潺。
行到水穷，坐看云起，只在吾庐寻丈间。
非人世，但鹤飞深谷，猿啸高岩。
如今老疾蹒跚。
向画里嬉游卧里看。
甚花开花落，悄无人见，山南山北，谁似余闲。
住个庵儿，了些活计，月白风清人倚阑。
山中友，类先秦气貌，後晋衣冠。


rhythmic: 水调歌头
author: 汪莘
content:
酿秫小春月，取酒雪花晨。
漏壶插破浮蚁，涌起碧鳞鳞。
谁觉东风密至，更带梅香潜入，瓮里净无尘。
一见酒之面，便得酒之心。
这番酒，□□□，未及宾。
黄山图就，旧日境界喜重新。
三十六峰云嶂，三十六溪烟水，三十六壶春。
寄语黄山道，我是境中人。


rhythmic: 沁园春
author: 汪莘
content:
流水小桥，茅屋竹窗，纸帐蒲团。
把坎宫闭了，虎龙吟啸，离宫锁定，日月回环。
万点星飞，两轮电转，五色圆光天样宽。
□奇处，渐冥冥杳杳，有个鸦翻。
当时筑著机关。
後常把空华戏弄看。
更有些可笑，寐中清境，有些可怪，镜里清颜。
太上留魂，老君炼魄，又被瞿昙都扫残。
如何好，只单修见性，双练还丹。


rhythmic: 洞仙歌
author: 汪莘
content:
春王正月，雪阵联翩下。
我有春风怎生卖。
忽扫残夜雨，推出朝阳，天地里，玉烛一枝无价。
早春虚过了，尚有二分，是处春光好收买。
也不违天性，不远人情，杨柳陌、临水夭桃亭榭。
身子外、只要自家人，共酒後羲皇，花前偏霸。


rhythmic: 乳燕飞・贺新郎
author: 汪莘
content:
策杖南山去。
到南溪、谁家宅院，欺人先渡。
羽扇徐麾童仆退，翠柳白沙西路。
帝赐我、阆风玄圃。
一片飞来红叶阔，细看来、上有双鸾句。
应念我，尘中住。
眼前儿女闲相语。
怪人间、禁烟时节，安排樽俎。
为道从来寒食好，且莫思量今古。
共绿水、春风鸥鹭。


rhythmic: 满庭芳
author: 汪莘
content:
云绕花屏，天横练带，画堂三月初三。
斜风细雨，罗幕护轻寒。
无数天香国色，枝枝带、洛浦嵩山。
烧红烛，吞星□日，光射九霞冠。
仙宫，深几许，黄莺问道，紫莺窥帘。
似太真姊妹，半醒微酣。
须信生来富贵，何曾在、草舍茅庵。
皇州近，扁舟载去，春色冠东南。


rhythmic: 满庭芳
author: 汪莘
content:
云梦南来，岷东会，楼前天水苍茫。
黄州太守，万里作金汤。
淮上烟尘初敛，仍安集、耕陇渔乡。
须知道，纶巾羽扇，不独数周郎。
生朝，遥想处，雪消赤壁，春动黄冈。
有新翻杨柳，细抹丝簧。
竹外一枝更好，应回首、清浅池塘。
看看也，天边凤诏，归侍赭袍光。


rhythmic: 哨遍
author: 汪莘
content:
近腊景和，故山可过，足下听余述。
便自往山中，憩精蓝，与僧饭讫。
北涉灞川，明月华映郭，夜登华子冈头立。
嗟辋水沦涟，与月上下，寒山远火蒙笼。
听林外犬类豹声雄。
更村落谁家鸣夜舂。
疏钟相闻，独坐此时，多思往日。
噫，记与君同。
清流仄径玉琮。
携手赋佳什。
往来萝月松风。
只待仲春天，春山可望，山中卉木垂萝密。
见出水轻，点溪白鹭，青皋零露方湿。
雉朝飞，麦陇鸣俦匹。
念此去非遥莫相失。
傥能从我敢相必。
天机非子清者，此事非所急。
是中有趣殊深，愿子无忽。


rhythmic: 满庭芳
author: 曹彦约
content:
老子今年，年登七十，阿婆年亦相当。
几年辛苦，今日小风光。
遇好景，何妨笑饮，依前是、未放心肠。
人都道，明明了了，强似个儿郎。
幸偿。
婚嫁了，双雏蓝袖，拜舞称觞。
女随夫上任，孙渐成行。
惭愧十分圆满，无以报、办取炉香。
频频祝，百年相守，老子更清强。


rhythmic: 祝英台近
author: 张潞
content:
宝熏浓，云幄重，琼叶丽金蕊。
黛绿蜂黄，秋态未憔悴。
绣帘深院黄昏，著香无处，人欲睡、为花重起。
月如水。
别有天外楼台，玲珑异尘世。
翠袖生寒，只欠素娥倚。
何如倩取西风，吹将归去，为添在、广寒宫里。


rhythmic: 水调歌头
author: 崔与之
content:
万里云间戍，立马剑门关。
乱山极目无际，直北是长安。
人苦百年涂炭，鬼哭三边锋镝，天道久应还。
手写留屯奏，炯炯寸心丹。
对青灯，搔白发，漏声残。
老来勋业未就，妨却一身闲。
梅岭绿阴青子，蒲间清泉白石，怪我旧盟寒。
烽火平安夜，归梦到家山。


rhythmic: 贺新郎
author: 崔与之
content:
雨过云容扫。
使星明、德心高揭，福心旁照。
槐屋犹喧梅正熟，最是清和景好。
望金节、云间缥缈。
和气如春清似水，漾恩波、沾渥天南道。
晨鹊噪，有佳报。
天家黄纸除书到。
便归来、升华天下，安边养浩。
好是六逢初度日，碧落笙歌会早。
遍西郡、欢声多少。
人道菊坡新酝美，把一觞、满酌歌难老。
瓜样大，安期枣。


rhythmic: 念奴娇
author: 吴琚
content:
我来浮玉，似凭陵沧海，蹑金鳌背。
又若骑鲸游汗漫，飞入八荒之外。
钟鼓传声，楼台倒影，不类人间世。
徘徊吟眺，恨无陶谢酬对。
今古潮落潮生，问英雄多少，与江俱逝。
直欲乘风归阆苑，疑是三生习气。
未辨鱼蓑，先盟鸥鹭，奈卜邻无地。
从今清夜，梦魂应绕空翠。


rhythmic: 水龙吟
author: 吴琚
content:
紫皇高宴萧台，双成戏击琼包碎。
何人为把，银河水翦，甲兵都洗。
玉样乾坤，八荒同色，了无尘翳。
喜冰销太液，暖融鹊，端门晓、班初退。
圣主忧民深意。
转鸿钧、满天和气。
太平有象，三宫二圣，万年千岁。
双玉杯深，五云楼迥，不妨频醉。
细看来、不是飞花，片片是、丰年瑞。


rhythmic: 摸鱼儿
author: 杜
content:
放扁舟、万山环处，平铺碧浪千顷。
仙人怜我征尘久，借与梦游清枕。
风乍静。
望两岸群峰，倒浸玻璃影。
楼台相映。
更日薄烟轻，荷花似醉，飞鸟堕寒镜。
中都内，罗绮千街万井。
天教此地幽胜。
仇池仙伯今何在，堤柳几眠还醒。
君试问。
□此意、只今更有何人领。
功名未竟。
待学取鸱夷，仍携西子，来动五湖兴。


rhythmic: 蓦山溪
author: 杜
content:
春风如客，可是繁华主。
红紫未全开，早绿遍、江南千树。
一番新火，多少倦游人，纤腰柳，不知愁，犹作风前舞。
小阑干外，两两幽禽语。
问我不归家，有佳人、天寒日暮。
老来心事，唯只有春知，江头路，带春来，更带春归去。


rhythmic: 贺新郎
author: 刘仙伦
content:
翠盖笼娇面。
记当年、沈香亭北，醉中曾见。
见了风流倾国艳，红紫纷纷过眼。
算好处、何嫌春晚。
谁把天香和晓露，倩东君、特地匀娇脸。
千万朵，开时遍。
隔花听取提壶劝。
道此花过了，春归蝶愁莺怨。
挽住东君须醉倒，花底不妨留恋。
待唤取、笙歌一片。
最爱就中红一朵，似状元、得意春风殿。
还惹起，少年恨。


rhythmic: 贺新郎
author: 刘仙伦
content:
小队停钲鼓。
向沙边、柳下维舟，庆公初度。
平尽群蛮方易镇，此事多应有数。
奈自古、功成人妒。
君看乐羊中山役，任谤书、盈箧终无据。
千载下，竞谁与。
诗中带得西山雨。
指天台、雁荡归欤，寿乡深处。
缓急朝廷须公出，更作中流砥柱。
笑痴呆、纷纷儿女。
多少人间不平事，有皇天、老眼能区处。
挥玉，听金缕。


rhythmic: 贺新郎
author: 刘仙伦
content:
重唤松江渡。
叹垂虹亭下，销磨几番今古。
依旧四桥风景在，为问坡仙甚处。
但遗爱、沙边鸥鹭。
天水相连苍茫外，更碧云、去尽山无数。
潮正落，日还暮。
十年到此长凝伫。
恨无人、与共秋风，脍丝莼缕。
小转朱弦弹九奏，拟致湘妃伴侣。
俄皓月、飞来烟渚。
恍若乘槎河汉上，怕客星、犯斗蛟龙怒。
歌乃，过江去。


rhythmic: 贺新郎
author: 刘仙伦
content:
郑玉非娼女。
叹尘缘未了，飘零被春留住。
肠断胭脂坡下路。
成甚心情意绪。
生怕入、梨园歌舞。
寂寞阳台云雨散，算人间、谁是吹箫侣。
空买断，两眉聚。
新来镜里惊如许。
暗伤怀、莺老花残，几番春暮。
事逐孤鸿都已往，月落千山杜宇。
念修竹、天寒何处。
不念琐窗并绣户，妾从前、命薄甘荆布。
谁为作，解绦主。


rhythmic: 念奴娇
author: 刘仙伦
content:
东下，望西江千里，苍茫烟水。
试问襄州何处是，雉堞连云天际。
叔子残碑，卧龙陈迹，遗恨斜阳里。
後来人物，如君瑰伟能几。
其肯为我来耶，河阳下士，正自强人意。
勿谓时平无事也，便以言兵为讳。
眼底山河，楼头鼓角，都是英雄泪。
功名机会，要须闲暇先备。


rhythmic: 念奴娇
author: 刘仙伦
content:
吴山青处，恨长安路断，黄尘如雾。
荆楚西来行堑远，北过淮严扈。
九塞貔貅，三关虎豹，空作陪京固。
天高难叫，若为得诉忠语。
追念江左英雄，中兴事业，枉被奸臣误。
不见翠华移跸处，枉负吾皇神武。
击楫凭谁，问筹无计，何日宽忧顾。
倚筇长叹，满怀清泪如雨。


rhythmic: 念奴娇
author: 刘仙伦
content:
西风何事，为行人扫荡，烦襟如洗。
垂涨蒸澜都卷尽，一片潇湘清。
酒病惊秋，诗愁入鬓，对景人千里。
楚宫故事，一时分付流水。
江上买取扁舟，排云涌浪，直过金沙尾。
归去江南丘壑处，不用来寻月姊。
风露杯深，芙蓉裳冷，笑傲烟霞里。
草庐如旧，卧龙知为谁起。


rhythmic: 满江红
author: 刘仙伦
content:
快阁东西，鸥边问、晚晴可喜。
鸥解语、既盟之後，两翁曾倚。
笛弄惯听黄鲁直，履声深识徐渊子。
添我来、相对两忘机，真相似。
也不种，闲桃李。
也不玩，佳山水。
有新诗字字，爱民而已。
一片心闲秋水外，三年人在春风里。
涨一篙、江水送归鸿，明朝是。


rhythmic: 满江红
author: 刘仙伦
content:
著意留春，留不住、春归难恋。
最苦是、梅天烟雨，麦秋庭院。
嫩竹阴浓莺出谷，柔桑采尽蚕成茧。
奈沈腰、宽尽有谁知，难消遣。
幽阁恨，双眉敛。
香笺寄，飞鸿远。
向风帘羞见，一双归燕。
翠被闲将情做梦，青楼赚得恩成怨。
对尊前、莫惜唤琼姬，持杯劝。


rhythmic: 永遇乐
author: 刘仙伦
content:
青幄蔽林，白毡铺径，红雨迷楚。
昼阁关愁，风帘卷恨，尽日萦情绪。
阳台云去，文园人病，寂寞翠尊雕俎。
惜韶容、匆匆易失，芳丛对眼如雾。
巾欹润，衣宽凉渗，又觉渐回骄暑。
解箨吹香，遗丸荐脆，小芰浮鸳浦。
画栏如旧，依稀犹记，伫立一钩莲步。
暗销魂，那堪又听，杜鹃更苦。


rhythmic: 沁园春
author: 刘仙伦
content:
闻道参军，今日垂弧，胜如去年。
正新颁蓝绶，天香芬馥，初开黄牒，御墨新鲜。
鼻祖登科，已逾百载，衣钵于今喜再传。
图南事，看抟风九万，击水三千。
官曹小试民编。
有奕世甘棠在道边。
向樽前有兴，细斟清，琴中得趣，缓拂朱弦。
东观酬书，西垣草制，此去掀胜好看鞭。
应难老，信君家眉寿，自有山。


rhythmic: 沁园春
author: 刘仙伦
content:
周易一书，更三圣人，深切著明。
凡变通动静，有形有象，盈虚消息，时止时行。
天相名卿，日探妙趣，往古来今无两心。
褰帷暇，手韦编不置，聊以娱情。
如今祝寿殷勤。
请得以推评理致新。
看九重有命，晋侯锡马，三公论道，鼎足承君。
同厥震男，拔乎泰茹，玉笋班中联步什。
贤奋建，定丰亨豫大，扬王庭。


rhythmic: 喜迁莺
author: 刘仙伦
content:
祥云笼昼。
正梅花弄粉，岁寒时候。
长记今朝，瑶台仙子，降作人间明秀。
四德生来全备，绿鬓年年依旧。
更满目，儿妇儿孙，森罗前後。
知否。
笙歌奏。
去岁芳筵，好事今年又。
寿烛高烧，寿词齐唱，满劝长生酒。
元自荣华富贵，况复康宁福寿。
愿此去，等鹤算龟龄，天长地久。


rhythmic: 满江红
author: 刘仙伦
content:
过了烧灯，杨柳外、无边春色。
庆初度、香浮东阁，瑞呈南极。
翰墨场中推老手，曾魁多士催敌。
到而今、官薄在天台，神仙籍。
和月倚，南坡石。
滴露点，床头易。
看白头红颊，目光摇碧。
富贵康强仍有子，人生似此应难得。
更摩挲、铜狄说当年，真消息。


rhythmic: 满江红
author: 刘仙伦
content:
凤历更端，才信宿、年华方好。
深院宇、祥风飘荡，瑞烟缭绕。
闻道君侯当诞日，欢声解压春寒峭。
更九衢、烟火近元宵，闻嬉笑。
人正在，蓬莱岛。
烧绛蜡，斟清。
听清歌艳曲，一声云杪。
奠枕江淮无一事，留都宫殿千门晓。
看赐环、千岁侍君王，人难老。


rhythmic: 念奴娇
author: 刘仙伦
content:
一番春事，到芗林、更两日重三节。
百品名花饶笑处，喜遇诞弥佳月。
巢叶灵龟，舞琴野鹤，总是千年物。
来为公寿，纶巾长映华发。
平生圣处功夫，道□深味，胸次真冰雪。
高蹈丘园还谢了，枚叟蒲轮朝谒。
时上篮舆，相随孙子，庆满床簪笏。
南丰道价，敬持一瓣香。


rhythmic: 满江红
author: 刘仙伦
content:
夜半天风，吹佩玉、列仙初度。
又恰是、人间六月，叶方吐。
黄纸除书惊乍到，青毡旧物欣重睹。
拥皇华、玉节待清秋，江南去。
招壮士，增王旅。
漕廪粟，资淮浦。
济江南嘉绩，久闻当宁。
明弼堂前山满眼，来鸿庭後花无数。
看召环、即到寿星边，朝明主。


rhythmic: 水调歌头
author: 张祥
content:
为爱龙山胜，小队一登临。
冯仙洞府安在，抉石试幽寻。
商略生平事业，摆脱人间尘土，欲与斫丝苓。
泉响似相答，未可启归心。
中原地，禾黍茂，犬羊腥。
君王梦想豪杰，有待扫妖氛。
缚虎正须人手，跨鹤缓酬夙志，行矣勿因循。
夜半遣雷雨，助我作秋成。


rhythmic: 满江红
author: 郭应祥
content:
节物匆匆，又还见、浓春入眼。
那更是、晓风初扇，宿云都卷。
蝶舞已便花蕊乱，燕归仍惬香泥暖。
又何须、女手学春工，并刀翦。
欢乐事，郊遍。
游赏处，轮蹄远。
听谁家弦管，日开华宴。
有客毫多丽句，惭予拆袜无长线。
问新来、诗酒顿然疏，怎消遣。


rhythmic: 满江红
author: 郭应祥
content:
五十头颅，早已觉、飞腾景暮。
愁眼看、蜂黄蝶粉，草烟花露。
莫做阳台云雨梦，休怀渭北春天树。
怅城、多少踏青人，红尘路。
怀古恨，凭书诉。
倾国貌，障羞妒。
记山阴陈迹，群贤星聚。
对景裁诗真漫与，看花不饮成虚负。
问落红、千点总随流，归何处。


rhythmic: 满江红
author: 郭应祥
content:
七帙华年，这强健、人谁得似。
还又见、设弧令旦，秋风生桂。
教子已成森砌玉，弄孙仍得追风骥。
更後堂、深处著婵娟，笙歌沸。
香篆，杯浮蚁。
欢意洽，酡颜醉。
有静中日月，闲中天地。
不必亲扶灵寿杖，何须远挹浮丘袂。
看蟠桃、著子又开花，三千岁。


rhythmic: 念奴娇
author: 郭应祥
content:
琼苞玉屑，问天公、底事乱抛轻坠。
城郭山川都一样，那得个般清气。
谢女才情，如何只道，柳絮因风起。
比梅差可，但无绿萼红蕊。
坐上十客雄豪，颓然一老，草具相邀至。
驱尽寒威凭酒力，买笑千金须费。
谁办佳词，洛阳年少，笔下生新意。
待添几盏，共君今夕同醉。


rhythmic: 满江红
author: 李壁
content:
帘卷东风，□林外、鸟啼姑恶。
政迤逦、花梢红绽，柳梢黄著。
散策丘园容懒□，折冲樽俎须雄略。
但有书盈屋酒盈缸，还堪乐。
嗟每被，浮云缚。
黄梁梦，新来觉。
悄祗愁湖海，故交辽邈。
一纸素书来问我，数峰苍玉何如昨。
更几时、夜雨落檐花，同春酌。


rhythmic: 满江红
author: 韩
content:
五老峰前，九江上、曾生仙客。
相邂逅、贵池亭下，定交金石。
我辈风流宜啸咏，官曹尘冗从煎逼。
且簿书、丛里举清觞，偷闲日。
同一笑，当今夕。
梅正好，香浮白。
便相忘尔汝，醉巾沾湿。
已向琼楼夸意态，似闻金殿传消息。
想君今、归去际风云，应相忆。


rhythmic: 水调歌头
author: 韩
content:
明月到花影，把酒对香红。
此情飘洒，但觉清景满帘栊。
人被好花相恼，花亦知人幽韵，佳处本同风。
挥手谢尘网，举袂步蟾宫。
秋已半，幽涧侧，乱山中。
故人过我，终夕乘兴可千锺。
赖有曲江才子，坐上平章花月，不管老英雄。
心事将何寄，醉语又匆匆。


rhythmic: 贺新郎
author: 韩
content:
万事佯休去。
漫栖迟、灵山起雾，玉溪流渚。
击楫凄凉千古意，怅怏衣冠南渡。
泪暗洒、神州沈处。
多少胸中经济略，气□□、郁郁愁金鼓。
空自笑，听鸡舞。
天关九虎寻无路。
叹都把、生民膏血，尚交胡虏。
吴蜀江山无自好，形势何能尽语。
但目尽、东南风土。
赤壁楼船应似旧，问子瑜、公瑾今安否。
割舍了，对君举。


rhythmic: 贺新郎
author: 韩
content:
病起情怀恶。
小帘栊、杨花坠絮，木阴成幄。
试问春光今几许，都把年华忘却。
更多少、从前盟约。
拟待莺边寻好语，恍残红、零乱风回薄。
思住事，信如昨。
清明寒食须行乐。
算人生、何时富贵，自徒萧索。
试著春衫从酒伴，乱插繁英嫩萼。
信莫被、功名担阁。
随分溪山供笑傲，这一身、闲处谁能缚。
琴剑外，尽杯酌。


rhythmic: 水龙吟
author: 韩
content:
从来江左夷吾，大名迥诸出公右。
金堂玉室，瑶林琼树，龙麟蟠走。
志在神皋，气雄云梦，十吞八九。
问三槐盛事，当年初度，人应羡、青毡旧。
说与文章太守。
庆千秋、好为亲寿。
冰桃雪藕，霞裾月佩，莺鸾歌奏。
雨熟西畴，星躔南极，宝香凝昼。
趁新凉，便约乘云绕日，饮天浆酒。


rhythmic: 水调歌头
author: 韩
content:
今古钓台下，行客系扁舟。
扁舟何似，云山千叠亦东游。
我欲停桡一醉，与写平生幽愤，横管更清讴。
小上客星阁，短鬓独搔头。
风乍起，烟未敛，雨初收。
一年花事，数声欲春休。
吊古怀贤情味，只有浮名如故，谁复识羊裘。
赖得玄英隐，相望此溪流。


rhythmic: 水调歌头
author: 韩
content:
一枕暑风外，事事且随缘。
随缘何处琴剑，闲泊此层巅。
日绕九天楼殿，烟抹四山林薄，尘土市声前。
老眼醉还醒，犹得到诗边。
桥南院，双桂隐，有名言。
江湖人物，好在收拾付书帘。
回首吾庐无恙，寄卧僧窗何事，鸿鹄本高骞。
水调赋明月，谁道更超然。


rhythmic: 水调歌头
author: 韩
content:
嘉节已吹帽，谁复见南山。
南山佳处，台上云绕一溪环。
犹记使君同醉，化鹤千年何在，今古自应悭。
胜事漫陈迹，风物只高寒。
都莫问，归酒畔，集毫端。
等闲吟笑而已，赖有孔融尊。
伟矣广平心致，赢得相遭淡泊，感旧唱酬闲。
且看小斋菊，抵掌共凭阑。


rhythmic: 满庭芳
author: 韩
content:
点点淮山，迢迢江水，分明别是风光。
地灵人杰，星斗烂文章。
初度充闾佳气，当年瑞、应弄璋。
薰弦奏，凉宵宝月，玉井藕花香。
清真，如逸少，兰亭修竹，曲水流觞。
想醉乡日永，地久天长。
小驻屏星怀玉，飞凫、元在行。
功名事，云龙风虎，行矣佩金章。


rhythmic: 满庭芳
author: 韩
content:
玉水灵山，霜天清晓，非烟非雾琴堂。
载临初度，圭璧记煌煌。
百里民安抚字，欢呼处、禾黍登场。
今年好，为兹春酒，莫惜醉淋浪。
神仙，□领袖，山河勋业，星斗文章。
便黄扉青琐，会遇明良。
愿赐尚方之剑，攀槛折、於古辉光。
飞凫去，甘棠遗爱，留与话桐乡。


rhythmic: 贺新郎
author: 韩
content:
梅蕊依稀矣。
岁华深、け然但把，杖藜闲倚。
山绕荒林红叶下，落日孤城烟水。
意兴寄、云何则是。
底事疏枝横绝峭，未吹香、便与花相似。
不忍折，为之喜。
寒鸦万点霜风起。
正人家、园收芋栗，小槽初美。
欲醉阿谁同一饮，拟赋才成又止。
老态度、浑侵发齿。
摸索孤根春在否。
任红红、白白皆桃李。
空烂漫，岂能尔。


rhythmic: 满江红
author: 韩
content:
归锦堂成，云汉上、天垂新画。
有朱颜绿鬓，禁林仙客。
玉局暂从香火社，金龟未报文章力。
看彤庭、赐第别承恩，居君侧。
斑衣戏，蟠桃摘。
翠袖倚，歌檀拍。
正祥开初度，颂声千百。
又是腊前梅态度，几多春近花消息。
想明年、今日醉西湖，光辉赫。


rhythmic: 祝英台近
author: 韩
content:
馆娃宫，采香径，范蠡五湖侧。
子夜吴歌，声缓不须拍。
崇桃积李花闲，芳洲绿遍，更冉冉、柳丝无力。
试思忆。
老去一片身心，孤负好春色。
古往今来，时序恼行客。
去年今日山中，如何知得。
却又在、他乡寒食。


rhythmic: 洞仙歌
author: 韩
content:
溪山好处，赢得题新曲。
待足人生甚时足。
问临流情味，倚遍斜晖，应似画、小景生绡一幅。
渔舟声乃，岩上云飞，杳杳归鸦去鸿逐。
任当年伊吕，谈笑兴王，争敌恁、闲眠野宿。
待雪天、月夜我还来，醉潇洒清幽，那些儿屋。


rhythmic: 绕池游慢
author: 韩
content:
菏花好处，是红酣落照，翠蔼馀凉。
绕郭从前无此乐，空浮动、山影林篁。
几度薰风晚，留望眼、立尽濠梁。
谁知好事，初移画舫，特地相将。
惊起双飞属玉，萦小楫冲岸，犹带生香。
莫问西湖西畔□，□九里、松下侯王。


rhythmic: 水调歌头
author: 李廷忠
content:
抚景几今古，遗恨此江山。
百年形胜，但见幽草杂枯菅。
多少名流登览，赖有神扶坏栋，诗墨尚斑斑。
风月要磨洗，顾我已衰颜。
擎天手，携玉斧，到江干。
一新奇观，领客觞咏有馀闲。
烟草半川开霁，城郭两州相望，都在画屏间。
便拟骑黄鹄，直上扣云关。


rhythmic: 满江红
author: 李廷忠
content:
玉帐西来，道前是、绣衣使者。
游览处、秋风鼓吹，自天而下。
湘水得霜清可鉴，巫峰过雨森如画。
有神仙、佳致在胸襟，真潇洒。
荆州宝，元无价。
夔门政，长多暇。
听谈兵樽俎，百川倾泻。
此日寿觞容我劝，他年枢柄还公把。
趁桂花、时节去朝天，香随马。


rhythmic: 贺新凉・贺新郎
author: 李廷忠
content:
濯锦江头路。
望祥云、密拥旌幢，初开天府。
冰露壶中秋玉莹，不著人间烦暑。
现物表、神仙风度。
回首太清宫阙杳，是鸣珂簪笔遨游处。
舟万斛，却西诉。
筹边堂上兵无数。
笑当年、蜀山谅将，夜分旗鼓。
听取今朝宣阃令，洗尽蛮烟塞雾。
便催唤、衮衣归去。


rhythmic: 满江红
author: 胡惠斋
content:
暝霭黄昏，灯檠上、荧荧初炙。
银焰袅、孤光分夜，寸心凝碧。
留照娇颜欢笑偶，上元庆赏嬉游夕。
笑聚萤、积雪与偷光，寒儒忆。
蝶眷恋，成何得。
花传喜，知何日。
听邻家昨夜，扣阍谁觅。
焰短始知新月上，摇红孤馆因风急。
恨那人、别後不成眠，时时剔。


rhythmic: 莺啼序
author: 高似孙
content:
青旗报春来了，玉鳞鳞风旎。
陈瑶席、新奏琳琅，窈窕来荐嘉社。
桂酒洗琼芳，丽景晖晖，日夜催红紫。
湛青阳新沐，人声澹荡花里。
光泛崇兰，坼遍桃李，把深心料理。
共携手、蘅室兰房，奈何新恨如此。
对佳时、芳情脉脉，眉黛蹙、羞搴琼珥。
折微馨、聊寄相思，莫愁如水。
青苹再转，淑思菲菲，春又过半矣。
细雨湿香尘，未晓又止。
莫教一无聊，群芳。
伤情漠漠，泪痕轻洗。
曲琼桂帐流苏暖，望美人、又是论千里。
佳期杳渺，香风不肯为媒，可堪玩此芳芷。
春今渐歇，不忍零花，犹恋馀绮。
度美曲、造新声，乐莫乐此新知。
思美人兮，有花同倚。
年华做了，功成如委。
天时相代何日已。


rhythmic: 蓦山溪
author: 易祓
content:
海棠枝上，留得娇莺语。
双燕几时来，并飞入、东风院宇。
梦回芳草，绿遍旧池塘，梨花雪，桃花雨。
毕竟春谁主。
东郊拾翠，襟袖沾飞絮。
宝马趁雕轮，乱红中、香尘满路。
十千斗酒，相与买春闲，吴姬唱，秦娥舞。
拼醉青楼暮。


rhythmic: 喜迁莺
author: 易祓
content:
帝城春昼。
见杏脸桃腮，胭脂微透。
一霎儿晴，一霎儿雨，正是催花时候。
淡烟细柳如画，雅称踏青携手。
怎知道、那人人，独倚阑干消瘦。
别後。
音信断，应是泪珠，滴遍香罗袖。
记得年时，胆瓶儿畔，曾把牡丹同嗅。
故乡水遥山远，怎得新欢如旧。
强消遣，把闲愁推入，花前杯酒。


rhythmic: 水调歌头
author: 易祓
content:
自古清胜地，江带与山。
夸娥擘此石，不独岭之南。
初见仙岩第一，再见砻岩第二，今见淡岩三。
邱壑皆有分，品第不须谈。
望前驱，陪後乘，破晴岚。
出城一舍而近，峭壁与天参。
不使尘埃脚，忽觉烟云对面，鹤驭可同骖。
杖屦从归去，此乐湘潭。


rhythmic: 水调歌头
author: 章斯才
content:
帝念重湖远，使者选清强。
关西夫子人杰，搅辔出鸳行。
熊楚一天坐镇，虎节三台更历，号令肃秋霜。
褰帷间风俗，原隰总生光。
瞻南极，朝北斗，酌霞觞。
潢池息浪奏凯，筹饷属萧张。
一点眉间多，一札日边有诏，香案侍东皇。
岁岁蓬壶宴，好景对枨黄。


rhythmic: 水调歌头
author: 章斯才
content:
秋老楚天阔，光粲极南星。
郁葱瑞霭浮动，湘水舞湘灵。
方启流虹华旦，恰值绂麟弥月，嘉会庆千龄。
维岳绛神处，玉印注长生。
衣衮绣，袍练鹊，纽双萦。
民气和乐，雁到回地作欢声。
楚观连天境界，四景撩人风物，身世自蓬瀛。
剩酌金貂，飞诏到临蒸。


rhythmic: 水龙吟
author: 危稹
content:
洛阳九老图中，当时司马年犹小。
争如今夕，举杯相劝，十人齐寿。
已幸同庚，何分雌甲，本无多少。
但有头可白，无愁可解，只如此、都赢了。
庆礼十年还又，更十年、依前难老。
尽教百岁，做人高祖，见孙白首。
却要从今，探梅脚健，看山眼好。
赖天公，顿得东园长在，陪歌陪酒。


rhythmic: 沁园春
author: 危稹
content:
籍甚声名，门阑相种，文章世科。
算当年瑞世，正当夏五，仙家毓德，全是春和。
底事屏星，著之海峤，奈此腾骧骥足何。
君知否，看飞来丹诏，径上鸾坡。
殷勤携酒相过。
要滟滟浮君金叵罗。
叹同心相契，古来难觅，二年同处，意总无它。
如此平分，更教添个，也自清风明月多。
拼沈醉，任光浮绿鬓，笑满红涡。


rhythmic: 满江红
author: 王居安
content:
八十归来，方岩下、几竿修竹。
柴门外，沙铺软路，水流清玉。
栽接新来桃与李，安排旧日松和菊。
过小桥、作个看山楼，千峰绿。
收笔砚，藏棋局。
酒莫饮，经须读。
但平平放下，顿超凡俗。
独睡已无年少梦，闲吟不唱他家曲。
算人生、万事苦无多，相将足。


rhythmic: 沁园春
author: 王居安
content:
湖海襟期，烟霞气宇，天下星郎。
有灵方时後，年年却老，神锋耳底，夜夜腾光。
万卷蟠胸，千锺蘸甲，衮衮词源三峡滂。
功成处，见须弥日月，河岳星霜。
兴来引笔千行。
看举世何人是智囊。
任纵横万变，难瞒道眼，优游自乐，不识愁肠。
闹市丛中，密林静处，鼻观常闻三界香。
天书到，听笙箫竞奏，幢盖班行。


rhythmic: 喜迁莺
author: 吴礼之
content:
银蟾光彩。
喜稔岁闰正，元宵还再。
乐事难并，佳时罕遇，依旧试灯何碍。
花市又移星汉，莲炬重芳人海。
尽勾引，遍嬉游宝马，香车喧隘。
晴快。
天意教、人月更圆，偿足风流债。
媚柳烟浓，夭桃红小，景物迥然堪爱。
巷陌笑声不断，襟袖馀香仍在。
待归也，便相期明日，踏青挑菜。


rhythmic: 瑞鹤仙
author: 吴礼之
content:
风传秋信至。
颤叶叶庭梧，飘零阶砌。
年华迅流水。
况荣枯翻手，存亡弹指。
谁编故纸。
论古往、英雄斗智。
在当时、唤做功名，到此尽成闲气。
何谓。
生为行客，死乃归人，世同驿邸。
十步九计。
空捞攘，谩儿戏。
忍都将、有限光阴萦绊，趁逐无穷天地。
我直须、跳出樊笼，做个俏底。


rhythmic: 蓦山溪
author: 吴礼之
content:
刘郎老矣，倦入繁华地。
触目愈伤情，念陈迹、人非物是。
共谁携手，落日步江村，临远水，对遥山，闲看烟云起。
买牛卖剑，便作儿孙计。
朋旧自荣华，也怜我、无名无利。
箪瓢锺鼎，等是百年身，空妄作，枉迂回，贪爱从今止。


rhythmic: 满江红
author: 丁黼
content:
梅腊宾春，瑞烟满、华堂馥郁。
还又祝、屏垂彩，觞称。
南浦西山开寿域，朱帘画栋调新曲。
庆彩衣、龙节侍慈萱，春长绿。
双鹤发，齐眉福。
一麟瑞，如冰玉。
看国封重见，五霞凝轴。
王母瑶池鸾凤驭，麻姑金鼎神仙。
数从今、椿算到何时，蟠桃熟。


rhythmic: 贺新凉・贺新郎
author: 俞国宝
content:
梦里骖鸾鹤。
觉三山不远，依前海风吹落。
浮到五湖烟月上，刚被梅香醉着。
粲玉树、轻明疏薄。
十万琼琚天女队，捧冰壶、玉液琉璃杓。
来伴我，荐清酌。
恍然梦断浑非昨。
问溪边竹外，新来为谁开却。
无限冰魂招不得，拟把离骚唤觉。
待抖擞、红尘双脚。


rhythmic: 瑞鹤仙
author: 俞国宝
content:
春衫和泪著。
又燕入江南，雁归衡岳。
东风晓来恶。
绕西园无绪，泪随花落。
愁钟恨角。
梦无凭、难成易觉。
到春来易感，韩香顿减，沈腰如削。
离索。
挑灯占信，听鹊求音，不禁春弱。
云轻雨薄。
阳台远，信难托。
念盟钗一股，鸾光两破，已负秦楼素约。
但莫教、嫩绿成阴，把人误却。


rhythmic: 水调歌头
author: 徐冲渊
content:
穷达付天命，生死见交情。
人今老矣，□□狗苟与蝇营。
赢得一头霜雪。
闲却五湖风月。
鸥鸟负前盟。
颜厚已如甲，太息误平生。
想箕山，怀颍水，挹馀清。
只今归去，沧浪深处濯吾缨。
笑抚山中泉石。
细说人间荆棘。
有道苦难行。
好补青萝屋，且占白云耕。


rhythmic: 水调歌头
author: 程准
content:
船系钓台下，身寄碧云端。
胸中千古风月，笔下助波澜。
唤起羊裘仙魄，来伴蝉冠清影，星阁倚阑干。
上想中兴事，名节重於山。
濯沧浪，开玉鉴，照朱颜。
平生多少英气，直欲斩楼兰。
尽道诗书元帅，好作经纶上衮，勋业秉华丹。
霄汉展鸾翼，雷雨震龙蟠。


rhythmic: 念奴娇
author: 高惟月
content:
岩扃不锁，算空洞深窈，是谁初凿。
帝遣六丁持月斧，乱把云根斫。
骇目奇观，恍如崩浪，汹涌从天落。
谪仙何处，翠珉佳句如昨。
惆怅白首重游，多情还似，与青山有约。
且对清尊酬胜赏，休想舞衣歌乐。
景物依然，头颅如许，何事嗟漂泊。
翩翩归兴，故山无限林壑。


rhythmic: 水调歌头
author: 彭叔夏
content:
铜章纡墨绶，茜服佩银鱼。
慈闱一笑，全胜莱子彩衣裾。
好事柿红萱草，长伴朱颜绿发，荣贵更谁如。
轴锦装鸾诰，帘绣藤舆。
龙为炙，麟作脯，倒琼壶。
寿筵今年，邀请金母伴麻姑。
缥渺飞琼舞罢，宛转双成歌彻，何物奉亲娱。
探支长命缕，预借角蟾蜍。


rhythmic: 贺新郎
author: 汪
content:
田舍炉头语。
便如何学得，三变美成家数。
村酒三杯狂兴发，拔剑偶然起舞。
只麽也、迎寒送暑。
待草万言书上阙，似忧端、倚柱东邻女。
卿相事，未易许。
渔歌且和芙蓉渚。
又何须、淫辞语，诃风诋雨。
劝人生、且随缘分，分外一毫莫取。
那富贵、由天付与。
身蹈危机犹不觉，如布衣、自在都无阻。
空博得，雪千缕。


rhythmic: 念奴娇
author: 汪
content:
谁家野菜饭炊香，正是江南寒食。
试问春光今几许，犹有三分之一。
枝上花稀，柳间莺老，是处春狼藉。
新来燕子，尚传晋苑消息。
应记往日西湖，万家罗绮，见满城争出。
急管繁弦嘈杂处，宝马香车如织。
猛省狂游，恍如昨梦，何日重寻觅。
杜鹃声里，桂轮挂上空碧。


rhythmic: 水调歌头
author: 汪
content:
落日水亭静，藕叶胜花香。
时贤飞盖，松间喝道挟胡床。
暑气林深不受，山色晚来逾好，顿觉酒尊凉。
妙语发天籁，幽眇亦张皇。
射者中，弈者胜，兴悠长。
佳人雪藕，更调冰水赛寒浆。
惊饵游鱼深逝，带箭山禽高举，此话要商量。
溪上采菱女，三五傍垂杨。


rhythmic: 贺新郎
author: 汪
content:
帖子传新语。
问自来、翰林学士，几多人数。
或道江心空铸镜，或道艾人如舞。
或更道、冰盘消暑。
或道芸香能去蠹，有宫中、斗草盈盈女。
都不管，道何许。
离骚古意盈洲渚。
也莫道、龙舟吊屈，浪花吹雨。
只有辟兵符子好，少有词人拈取。
谁肯向、帖中道与。
绝口用兵两个字，是老臣、忠爱知艰阻。
写此句，绛纱缕。


rhythmic: 贺新郎
author: 汪
content:
夜对灯花语。
且随宜、果盘草草，两三杯数。
翠玉环中园五亩，自唱山歌自舞。
况今夜、尊前无暑。
何用食前须方丈，更後车、何用婵娟女。
这闲福，自心许。
蓼花芦叶纷江渚。
有沙边、寒蛩吟透，梧桐秋雨。
羡甚满堂金玉富，未可学人渔取。
怕天也、未曾相与。
豹遁蛟藏泉可濯，有鬼神、呵护盘之阻。
鲜可食，脍银缕。


rhythmic: 念奴娇
author: 汪
content:
相逢草草，共吟诗、同醉杯中之物。
评论三王讥五霸，谈辩喧哗邻壁。
敲缺唾壶，击残如意，妙语飞华雪。
无能为也，如何对此三杰。
看取东野诗成，南昌书就，奈征车催发。
後夜山深何处宿，红豆寒灯明灭。
一老堪怜，两生未起，应念星星发。
风传佳话，花村无犬惊月。


rhythmic: 沁园春
author: 汪
content:
民吾同胞，剖破藩篱，元是大家。
故见之诰诏，视如子弟，谆勤恳切，悃无华。
孝悌力田，职当劝相，起早非干为看花。
亲酌酒，老农唯诺，句句仁芽。
晓来犹觉寒些。
看雨湿风吹旗□斜。
笑吾生八十，尽谙农事，公筵既彻，更共烹茶。
高唱豳风，敬酬令尹，王道桑麻乐有涯。
春务急，见溪头杨柳，已可藏鸦。


rhythmic: 向湖边
author: 张拭
content:
万里烟堤，百花风榭，游女翩翩羽盖。
彩挂秋千，向花梢娇对。
矧门外、森立乔松，日花争丽，犹若当年文会。
廊庙夔龙，暂卜邻交外。
共讲真率，玉糁金齑脍。
同萧散寄傲，樽倾北海。
佳处难忘，约追欢须再。
况风月不用一钱买。


rhythmic: 水调歌头
author: 程
content:
玉女扫天净，雍观掠江宽。
问君何事底急，夜半挟舟还。
三岛眠龙惊觉，万顷明琼碾破，凉月照东南。
碧气正吞吐，满挹漱膺肝。
烟蓬上，乘云象，嗷天关。
人间已梦，我独危坐玩漫汗。
螭殿黄昏未锁，鹤氅翩跹蜚下，共吸酒壶乾。
兴罢吹笙去，风露五更寒。


rhythmic: 水调歌头
author: 程
content:
电阙驱神骏，铁棰起痴蛟。
木鸣山裂盛夏，白昼野号。
急上瑶庭深处，为问龙君何怒，抉破古天河。
日华开绚采，雨意属诗豪。
与君来，蜚玉佩，斩觚瓢。
纤流沈羽，借我万斛沸银涛。
醉拍满缸香雪，写竭一池浓墨，逸气正飘。
何事谪仙子，归去续松醪。


rhythmic: 水调歌头
author: 程
content:
日毂金钲赤，雪窦水晶寒。
支机石下翻浪，喷薄出层关。
半夜雌龙惊走，明日灵蛇张甲，蜚上石盘桓。
多谢山君护，未放醉翁闲。
安得醉，风，露珊珊。
翠云老子，邀我瑶佩驾红鸾。
一勺流觞何有，万石横缸如注，虹气饮溪乾。
忽梦坐银井，长啸俯清湍。


rhythmic: 水调歌头
author: 程
content:
天地本无际，南北竟谁分。
楼前多景，中原一恨杳难论。
却似长江万里，忽有孤山两点，点破水晶盆。
为借鞭霆力，驱去附。
望淮阴，兵冶处，俨然存。
看来天意，止欠士雅与刘琨。
三拊当时顽石，唤醒隆中一老，细与酌芳尊。
孟夏正须雨，一洗北尘昏。


rhythmic: 水调歌头
author: 程
content:
渤东南界，西北倚。
当时推步，但知宇内有乾坤。
午夜风轮微转，驾我浮空泛景，一息过天垠。
俯视人间世，渺渺聚沤尘。
挽天吴，摩海若，吐还吞。
宁用计年，八十阳九又三阴。
要自白榆星外，直至黑流沙底，山与泽俱平。
不论初末度，一色界如银。


rhythmic: 六州歌头
author: 程
content:
向来抵掌，未必总谈空。
难遍举，质三事，试从公。
记当年，赋得一丘一壑，天鸢阔，渊鱼静，莫击磬，但酌酒，尽从容。
一水西来他日，会从公、曳杖其中。
问前回归去，已笑白发成蓬。
不识如今，几西风。
蒙庄多事，论虱豕，推羊蚁，未辞终。
又骤说，鱼得计，孰能通。
□□□。
叹如云罔罟，龙伯啖，眇难穷。
凡三惑，谁使我，释然融。
岂是匏瓜者，把行藏、悉俯鸿。


rhythmic: 满江红
author: 程
content:
黄鹤楼前，江百尺、波横光溢。
问老子、当年高兴，何人知得。
最爱洞庭天际水，分明表里玻璃色。
恐今宵、未必似前番，天应惜。
都莫问，鸿锺勒。
也休羡，壶天谪。
忆故人霜下，乱滩横笛。
便好骑鲸游汗漫，古来蟾影何曾没。
更明年、重约再来时，乘槎客。


rhythmic: 满江红
author: 程
content:
颇恨登临，浪自作、骚人愁语。
石城上、何须苦说，死袁生褚。
当日卧龙商略处，秦淮王气真何许。
与君来、萧瑟北风寒，黄云暮。
枕锺阜，湖玄武。
生此虎，真蹲踞。
看四山环合，休临江渚。
可笑唐人无意度，却言此虎凌波去。
君且住、明月为人来，潮生浦。


rhythmic: 沁园春
author: 程
content:
玉局仙人，轻帆万里，送入三吴。
怪一舟如叶，元无浊物，依然姑射，满载冰壶。
昔日文君，千言成诵，不识如今记得无。
新来也，喜都将分付，一颗骊珠。
向来田赋蠲输。
散多少、春风巴与渝。
算公家粗了，莼鲈而已，何妨西子，白发江湖。
印铸黄金，时来须佩，毕竟人生万卷书。
离情处，正秦淮岁晚，雪意模糊。


rhythmic: 沁园春
author: 程
content:
公有仙姿，苍松野鹤，落落昂昂。
论法主长生，仍须极贵，云台绛阙，都许尚羊。
更忆当年，而今时候，一念功名下帝旁。
天分付，使人间草木，尽有春香。
人知相法奇庞。
又那识、阴功事更长。
算毗陵荒政，江东风采，忠文典则，生光。
再岁秦淮，觚棱入梦，帷幄从来在庙堂。
公归去，好平心献替，人望时康。


rhythmic: 沁园春
author: 程
content:
那用招秋，休言推暑，风自薰兮。
问谁解当初，识公来处，月明碧落，旆卷青霓。
千丈长松，起人生意，冻芋寒瓜空满畦。
还堪怪，怪诸公衮衮，我尚凭泥。
须教一举崔嵬。
算人世、功名各有梯。
更何须炼鼎，玄霜绛雪，只烦煮茗，水饼冰齑。
紫府多仙，招来满座，公自长生角亢齐。
何曾也，有玉麟行地，老凤梧栖。


rhythmic: 沁园春
author: 程
content:
君有新词，何妨为我，时遣奚奴。
看此山大小，风流晋宋，眼中馀子，苦自侏儒。
九曲清溪，千枝杨柳，还记新条更有无。
春将好，欲从君商略，君意何如。
佳人玉佩琼琚。
更胸中、浇灌有诗书。
把古人行处，从头检点，今人说底，却不须渠。
更上石头，重登锺阜，画作金陵考古图。
频相见，怕薰风早晚，便隔天隅。


rhythmic: 沁园春
author: 程
content:
消得雕栏，也不枉教，车马如狂。
怪元和一事，韩公子者，归来斫去，玉毁冈。
为解花嘲，朝来试看，采佩殷霞露香。
君休怪，算只缘太艳，俗障难降。
诗人未易平章。
向百卉、雕零独後装。
看洪炉大器，从来成晚，只须这著，也做花王。
况是月坡，花围一尺，压尽纷纷琐细芳。
还堪笑，笑龙锺老凤，方入都堂。


rhythmic: 沁园春
author: 程
content:
试课阳坡，春後添栽，多少杉松。
正桃坞昼浓，云溪风软，从容延叩，太史丞公。
底事越人，见垣一壁，比过秦关遽失瞳。
江神吏，灵能脱罟，不发卫平蒙。
休言唐举无功。
更休笑、丘轲自厄穷。
算汨罗醒处，元来醉里，真敖假孟，毕竟谁封。
太史亡言，床头酿熟，人在晴岚杳霭中。
新堤路，喜枝鳞角，夭矫苍龙。


rhythmic: 烛影摇红
author: 程
content:
青旆摇风，朱帘漏月黄昏早。
蓬山万叠忽蜚来，上有千灯照。
和气祥烟缭绕。
映琼楼、五云缥缈。
青裙缟袂，乱吹繁弦，九衢欢笑。
元是琴堂，十分管领春光到。
手移星宿下人寰，招客来仙岛。
信道邦人见少。
彷佛似、皇都春好。
明年只恐，鳌山扈从，随班清晓。


rhythmic: 水龙吟
author: 程
content:
道家弱水蓬莱，鲸波万里谁知得。
人间自有，南昌居士，仙风道骨。
诗似白星，貌如聃老，风尘挺出。
向谪仙家里，滕王阁畔，飘玉佩、下丹阙。
黄发四朝元老，又谁知、重生绿发。
手提一笔，活人多少，三千功积。
已冠文昌，人人瞻望，玉枢躔逼。
对新凉、酒颊微红，宛是一星南极。


rhythmic: 喜迁莺
author: 程
content:
少年意气，脑燕兵胡，虏王区脱。
眼底朦胧，腹中空洞，不著曹刘元白。
闻道殊科八中，也要彩卢连掷。
收拾尽，到如今但有，寸心如铁。
天付，真奇特。
口静神充，双眼胡僧碧。
楚国离骚，唐朝词学，未信芳尘□歇。
结取佳人香佩，截断儿曹绮舌。
归去也，且斓斑戏彩，好春长日。


rhythmic: 喜迁莺
author: 程
content:
评君谁似，似长松千丈，离奇多节。
骨瘦棱棱，文高荦荦，今日□来仙阙。
走卒识公容貌，酋虏问公官阀。
更史馆，一编书多少，频添勋业。
伟绝。
今岁别。
新绿名孙，又见枝生叶。
底事七旬，双瞳如水，毕竟桂花方发。
赐第彤墀秋早，又一瑶枢光洁。
故人也，念相逢谁似，凤池同列。


rhythmic: 喜迁莺
author: 程
content:
一天风露，喜初行弹压，人间残暑。
金母此时，云先绛，又见枢星光吐。
人道鸿逢日，可是东方明处。
更天上、走王人络绎，仪鸾琼醑。
听语。
更希举。
试把皇朝、盛事都来数。
当日鳌头，皇扉侍母，绿发方瞳□□。
更有飞凫王季，往往文星再聚。
浑休问，但回班千岁，貂蝉成谱。


rhythmic: 喜迁莺
author: 程
content:
去年玉燕，记曾期今岁，瑶光入度。
今日都人，从头屈指，尽是黑头公辅。
争道一朝语合，谁信千龄际遇。
更积雨。
晓来晴，洗出琉璃秋宇。
笑语。
知何许。
旆卷青霓，来自钧天所。
道骨仙风，安排顿著，须是人间紫府。
要识云台高绝，更有凤池深处。
从今数。
看千秋万岁，永承明主。


rhythmic: 贺新郎
author: 程
content:
袖手云溪畔。
看人间、纷纷饥乌腐鼠，触蛮交战。
便得金鱼垂玉带，多少雌黄点勘。
算此语、必非河汉。
直自弹冠班八座，更青春、数到期颐算。
一段玉，无纤玷。
公难学处尤堪羡。
全似□、泠泠秋水，体清形健。
衮处从来高一著，那肯随人脚转。
要须是、常见乾坤清晏。
天意未教公猛去，要都俞、了却从公便。
歌寿，朱帘卷。


rhythmic: 宝鼎现
author: 程
content:
绿杨欲舞，红杏微笑，春工渐侈。
试偻指、自从嘉定，数到宝庆□□里。
无一岁、不书年大有，问元功谁燮理。
□□□、於变雍熙，如此自当千岁。
况是端笏蓬莱陛。
但看雍容、玉立山峙。
炼五色、补天无迹，扶日天衢光四被。
安清、填群心声色，恬然如谈笑耳。
更八荒、民生奠枕，此著又当千岁。
又况善述先猷，严武备、不开边鄙。
阴功遍南北，千岁未多畴祉。
且说总是三千岁。


rhythmic: 念奴娇
author: 程
content:
归来一笑，尚看看趁得，人间寒食。
阿寿牵衣仍问我，双鬓新来添白。
忍见庭前，去年芳草，依旧青青色。
西湖雨後，绿波两岸平拍。
天教断送流年，三之一矣，又是成疏隔。
燕子春寒浑未到，谁说江南消息。
玉树熏香，冰桃翻浪，好个山间景物。
这回归去，松风深处横笛。


rhythmic: 念奴娇
author: 程
content:
嫣然一笑，向烛花光下，经年才见。
欲语还羞如有恨，方得东君一盼。
天意无情，更教微雨，香泪流丹脸。
今朝霁色，笙歌初沸庭院。
因是思入东屏，当年手植，遍桃源低岸。
失脚东来春七度，辜负芳丛无限。
问讯园丁，宁如归去，细与从头看。
东风独立，白云遮断双眼。


rhythmic: 倾杯・倾杯乐
author: 程
content:
銮殿秋深，玉堂宵永，千门人静。
问天上、西风几度，金盘光满，露浓银井。
碧云飞下双鸾影。
迤逦笙歌近笑语，群仙隐隐。
更前问讯。
堕在红尘今省。
渐曙色、晓风清迥。
更积霭沈阴、都卷尽。
向窗前、引镜看来，尚喜精神炯炯。


rhythmic: 满庭芳
author: 程
content:
未岁嘉平，初旬日四，雪中归自崇唐。
山林湖海，一气接苍茫。
踏尽玉龙千丈，更一望、龙尾天长。
须臾上，高峰四顾，迤逦过前冈。
群山，如玉削，松林百万，尽傅琼霜。
浑疑是天际，一鹤翱翔。
人道玉皇三六，欲一叩、风力方刚。
明朝好，金乌衔烛，八表散祥光。


rhythmic: 满庭芳
author: 程
content:
去腊飞花，今春未已，迤逦将度元宵。
俄然甲子，青帝下新条。
净扫一天沈霭，红轮满、大地山河。
从今好，便当听取，万国起歌谣。
有人，当此际，锄云深坞，剪月中阿。
已占断春风，自种仙桃。
更扶疏桂影直，从岩底、上拂云梢。
仍为我，长摩苍石，无负此清波。


rhythmic: 满庭芳
author: 程
content:
人道苍姬，燠多寒少，故教千岁绵绵。
算来春夏，一气本无偏。
底事今年玉历，秋未朔、风露泠然。
君知否，山深地僻，自是早霜天。
如今，当此去，十分亲切，面问婵娟。
何须看仙槎，海上重还。
好在金英玉屑，□为我、满泛金船。
仍传语，横江秀石，□永锁三川。


rhythmic: 意难忘
author: 朱用之
content:
宫额涂黄。
怕笺凝怨墨，酒渍离觞。
红楼春寄梦，青琐夕生香。
花气暖，柳阴凉。
棹曲水沧浪。
爱弄娇、临流梳洗，顾影低相。
桃花结子成双。
纵题红去後，枉误刘郎。
琴心挑别恨，莺羽学新妆。
千万恨，恼愁肠。


rhythmic: 念奴娇
author: 郑域
content:
水晶宫殿，放三千龙女，凌波浮浴。
花里雕房分洞户，隐隐钉头齐簇。
处子娇羞，碧裙无袖，密护圆玉。
堤头微露，半身犹掩金绿。
知是紫府筵开，□随纤指，出玲珑窗屋。
倩剥霓裳轻手搔，掐损些些香玉。
端的中心，密藏芳意，苦苦何时足。
巴城憔悴，采歌犹闻新曲。


rhythmic: 蓦山溪
author: 郑域
content:
嫣然一笑，风味人间没。
来自广寒宫，直偷得、天香入骨。
软金缕屑，点缀碧琼枝，花藏叶，叶笼花，刚被风吹拂。
道人衾帐，不用沈烟熨。
插满枕屏山，觉身在、蓝桥仙窟。
一觞一咏，消得九秋愁，篱边菊，畹中兰，甘避芳尘不。


rhythmic: 念奴娇
author: 郑域
content:
素肌莹净，隔鲛绡贴衬，猩红妆束。
火伞飞空熔不透，一块玲珑冰玉。
破暑当筵，褪衣剥带，微露真珠肉。
中心些子，向人何大焦缩。
应恨旧日杨妃，尘埃走遍，向南闽西蜀。
困入筠笼消黯搅，香色精神愁蹙。
赖有君谟，为传家谱，不弃青黄绿。
到头甜口，是人都要圜熟。


rhythmic: 念奴娇
author: 郑域
content:
蕊宫仙子，爱痴儿、不禁三偷家果。
弃核成根传汉苑，依旧风烟难□。
老养丹砂，长留红脸，点透胭脂颗。
金盘盛处，恍然天上新堕。
莫厌对此飞觞，千年一熟，异人间梨枣。
刘阮尘缘犹未断，却向花间飞过。
争似莲枝，摘来满把，莺嘴平分破。
餐霞嚼露，镇长歌醉蓬岛。


rhythmic: 念奴娇
author: 郑域
content:
东陵美景，有轻烟和月，斜风吹雨。
一体龙须随地转，不学松萝儿女。
结就员青，收来掌握，犹带金盘露。
拍浮金井，水花零乱飞舞。
谁信六月飘霜，破开落刃，散银丝金缕。
冷碧凄香萦齿颊，洗我尘襟烦暑。
杜老吟诗，已公留客，此兴无今古。
安期非诞，世间有枣如许。


rhythmic: 念奴娇
author: 郑域
content:
嗟来咄去，被天公、把做小儿调戏。
蹀雪龙庭归未久，还促炎州行李。
不半年间，北胡南越，一万三千里。
征衫著破，著衫人、可知矣。
休问海角天涯，黄蕉丹荔，自足供甘旨。
泛绿依红无个事，时舞斑衣而已。
救蚁藤桥，养鱼盆沼，是亦经纶耳。
伊周安在，且须学老莱子。


rhythmic: 祝英台近
author: 王澡
content:
玉东西，歌宛转。
未做苦离调。
著上征衫，字字是愁抱。
月寒鬓影刁萧，舵楼开缆，记柳暗、乳鸦啼晓。
短亭草。
还是绿与春归，罗屏梦空好。
燕语难凭，憔悴未渠了。
可能妒柳羞花，起来浑懒，便瘦也、教春知道。


rhythmic: 满江红
author: 戴复古
content:
赤壁矶头，一番过、一番怀古。
想当时、周郎年少，气吞区宇。
万骑临江貔虎噪，千艘列炬鱼龙怒。
卷长波、一鼓困曹瞒，今如许。
江上渡，江边路。
形胜地，兴亡处。
览遗踪，胜读史书言语。
几度东风吹世换，千年往事随潮去。
问道傍、杨柳为谁春，摇金缕。


rhythmic: 水调歌头
author: 戴复古
content:
雕鹗上云汉，虎豹守天关。
一官游戏，笑向古郢试朱。
天下封疆几郡，尽得公为太守，奉诏仰天宽。
万物一吐气，千里贺平安。
雪楼高，三百尺，玉栏干。
政成无事，时复把酒对江山。
问讯莫愁安在，见说风流宋玉，犹有屋三间。
请和阳春曲，留与世人看。


rhythmic: 沁园春
author: 戴复古
content:
一曲狂歌，有百馀言，说尽一生。
费十年灯火，读书读史，四方奔走，求利求名。
蹭蹬归来，闭门独坐，赢得穷吟诗句清。
夫诗者，皆吾侬平日，愁叹之声。
空馀豪气峥嵘。
安得良田二顷耕。
向临邛涤器，可怜司马，成都卖卜，谁识君平。
分则宜然，吾何敢怨，蝼蚁逍遥戴粒行。
开怀抱，有青梅荐酒，绿树啼莺。


rhythmic: 贺新郎
author: 戴复古
content:
说与黄花道。
九秋深、三光五岳，气锺英表。
金马玉堂真学士，蕴藉诗书奥妙。
一一是、经纶才调。
斟酌古今来活国，算忠言、谠论知多少。
又入奏，金门晓。
朝回问寝披萱草。
对高堂长说，一片君恩难报。
更待痴儿千载遇，膝下十分荣耀。
趁绿鬓、朱颜不老。
整顿乾坤济时了，奉板舆、拜国夫人号。
可谓忠，可谓孝。


rhythmic: 贺新郎
author: 戴复古
content:
忆把金酒。
叹别来、光阴荏苒，江湖宿留。
世事不堪频着眼，赢得两眉长皱。
但东望、故人翘首。
木落山空天远大，送飞鸿、北去伤怀久。
天下事，公知否。
钱塘风月西湖柳。
渡江来、百年机会，从前未有。
唤起东山丘壑梦，莫惜风霜老手。
要整顿、封疆如旧。
早晚枢庭开幕府，是英雄、尽为公奔走。
看金印，大如斗。


rhythmic: 贺新郎
author: 戴复古
content:
百尺连云起。
试登临、江山人物，一时俱伟。
旁挹金陵龙虎势，京岘诸峰对峙。
隐隐接、扬州歌吹。
雪浪舞从三峡下，乍逢迎、海若谈秋水。
形胜地，有如此。
使君一世经纶志。
把风斤月斧，来此等闲游戏。
见说楼成无多日，大手一何容易。
笑天下、纷纷血指。
酝酿春风与和气，举长江、变作香醪美。
人共乐，醉桃李。


rhythmic: 水调歌头
author: 戴复古
content:
轮奂半天上，胜概压南楼。
筹边独坐，岂欲登览快双眸。
浪说胸吞云梦，直把气吞残虏，西北望神州。
百载一机会，人事恨悠悠。
骑黄鹤，赋鹦鹉，谩风流。
岳王祠畔，杨柳烟锁古今愁。
整顿乾坤手段，指授英雄方略，雅志若为酬。
杯酒不在手，双鬓恐惊秋。


rhythmic: 满庭芳
author: 戴复古
content:
三日春光，群贤胜践，山阴何似山阳。
鹅池墨妙，曲水记流觞。
自许风流丘壑，何人共、击楫长江。
新亭上，山河有异，举目恨堂堂。
使君，经世志，十年边上，两鬓风霜。
问池边杨柳，因甚凄凉。
万树重新种了，株株在、桃李花傍。
仍须待，剩栽兰芷，为国洗河湟。


rhythmic: 满庭芳
author: 戴复古
content:
赤壁矶头，临皋亭下，扁舟两度经过。
江山如画，风月奈愁何。
三国英雄安在，而今但、一目烟波。
风流处，竹楼无恙，相对有东坡。
登临，还自笑，狂游四海，一向忘家。
算天寒路远，早早归呵。
明日片帆东下，沧洲上、千里芦花。
真堪爱，买鱼沽酒，到处听吴歌。


rhythmic: 洞仙歌
author: 戴复古
content:
卖花担上，菊蕊金初破。
说着重阳怎虚过。
看画城簇簇，酒肆歌楼，奈没个巧处，安排着我。
家乡煞远哩，抵死思量，枉把眉头万千锁。
一笑且开怀，小阁团栾，旋簇着、几般蔬果。
把三杯两盏记时光，问有甚曲儿，好唱一个。


rhythmic: 贺新郎
author: 戴复古
content:
蜗角争多少。
是英雄、割据乾坤，到头休了。
一片泥涂荒草地，尽是鱼龙故道。
新堤上、风涛难保。
沧海桑田何时变，怕桑田、未变人先老。
休为此，生烦恼。
讼庭不许频频到。
这官坊、翻来覆去，有何分晓。
无诤人中为第一，长讼元非吉兆。
但有恨、平章不早。
尊酒唤回和气在，看从来、兄弟依然好。
把前事，付一笑。


rhythmic: 沁园春
author: 戴复古
content:
请赋林堂，林堂未成，吾何赋哉。
想胸中丘壑，山中风月，亭台几所，花木千栽。
应接光阴，品题胜概，须待堂成我再来。
听分付，是经行去处，莫放苍苔。
吾曹不堕尘埃。
要胸次长随笑口开。
任江湖浪迹，鸥盟雁序，功名到手，凤阁鸾台。
它日相寻，有逾此约，酌水浮君三百杯。
闻斯语，有冠山突兀，袍岭崔嵬。


rhythmic: 祝英台近
author: 戴复古
content:
泛杭川，临尘水。
几日共游戏。
歌笑开怀，酒醒又还醉。
奈何一但分携，连宵风雨，剪不断、客愁千里。
水云际。
遥望一片飞鸿，苦是失群地。
满眼春风，管甚闲桃李。
此行归老家山，相逢难又，但一味、相思而已。


rhythmic: 满江红
author: 戴复古
content:
太守风流，何人似、金华仙伯。
试看取、珠篇玉句，银钩铁画。
叶叶柳眉齐抹翠，梢梢花脸争匀白。
比池塘、春草梦来诗，尤奇绝。
胸中有，蛾眉月。
笔头带，蓬□雪。
笑归来万里，不登今阙。
鹿瑞堂前冬日暖，螺山江上春波阔。
但伤时、一念不能休，添华发。


rhythmic: 满庭芳
author: 戴复古
content:
草木生春，楼台不夜，团团月上云霄。
太平官府，民物共逍遥。
指点江梅一笑，几番负、雨秀风娇。
今年好，花边把酒，歌舞醉元宵。
风流，贤太守，青云志气，玉树丰标。
是神仙班里，旧日王乔。
出奉板舆行乐，金莲照、十里笙箫。
收灯後，看看丹诏，催入圣明朝。


rhythmic: 祝英台近
author: 戴复古妻
content:
惜多才，怜薄命，无计可留汝。
揉碎花笺，忍写断肠句。
道傍杨柳依依，千丝万缕，抵不住、一分愁绪。
如何诉。
便教缘尽今生，此身已轻许。
捉月盟言，不是梦中语。
後回君若重来，不相忘处，把杯酒、浇奴坟土。


rhythmic: 水调歌头
author: 陈楠
content:
夺取天机妙，夜半看辰杓。
一些珠露，阿谁运倒稻花头。
便向此时采取，宛如碧莲合蕊，滴破玉池秋。
万籁风初起，明月一沙鸥。
紫河车，乘赤凤，入琼楼。
谓之玉汞，与铅与土正相投。
五气三花聚顶，吹著自然真火，炼得似红榴。
十月胎仙出，雷电送金虬。


rhythmic: 真珠帘
author: 陈楠
content:
金丹大药人人有。
要须是、心传口授。
一片白龙肝，一盏醍醐酒。
只为离无寻坎有。
移却南宸回北斗。
好笑。
见金翁姹女，两个厮斗。
些儿铅汞调匀，观汉月海潮，抽添火候。
一箭透三关，方表神仙手。
兔子方来乌处住，龟儿便把蛇吞了。


rhythmic: 水调歌头
author: 徐鹿卿
content:
廊庙补天手，夷夏想威名。
上前张胆明目，倾倒汉公卿。
二百年来章贡，前赵後萧相□，今古两豪英。
四海望霖雨，可但总祥刑。
自儿时，文字里，已心倾。
魁躔邈在霄汉，薄宦偶趋承。
山见崆峒秀丽，水见玉虹清绝，犹愿见先生。
寄语二三子，洙泗在江城。


rhythmic: 水调歌头
author: 徐鹿卿
content:
岭峤转和气，英挟新凉。
登车搅辔慷慨，风采肃台纲。
第一澄清官府，次第咨询民瘼，馀事到仓。
谨勿养稂莠，莠盛稻苗伤。
金芝秀，蒲涧碧，荔枝香。
此中风味不恶，暂借使星光。
毋薄炎荒瘴海，曾著广平李勉，归去□平章。
唤起昔贤梦，千载续遗芳。


rhythmic: 贺新郎
author: 徐鹿卿
content:
解组轻千里。
趁朝来、风高气爽，波平如砥。
试问馀恩深几许，江阔秋清无底。
看两径、棠阴舞翠。
明月归轻似叶，只梅花、香里诗千纸。
端不愧，西江水。
谪仙才气兰亭字。
更清姿雅度，修竹长松标致。
官职几人曾此过，萱草春风谁似。
任彩服、蹁跹娱戏。
去此云霄真一握，算令公、勋业浑馀事。
中书考，从今始。


rhythmic: 水调歌头
author: 徐鹿卿
content:
五剡乃脱选，通籍入金闺。
祖宗立法初意，正欲猎英奇。
近世流风薄矣，强者立跻霄汉，弱者困尘泥。
流水伯牙操，底处有锺期。
公为政，民不扰，吏无欺。
春风桃李满县，当路几人知。
五马宏开公道，一鹗首旌治最，迟乃速之基。
不枉受人荐，更看荐人时。


rhythmic: 水调歌头
author: 徐鹿卿
content:
别驾映旋轸，父老绕称觥。
西风底事于役，造物岂无情。
知道神生崧岳，大庾岭边和气，未足助欢声。
小试活人手，详谳命公行。
赣滩石，青原雨，快阁晴。
西江一带风物，尽把祝长生。
福与此江无尽，寿与此江俱远，名与此江清。
江水直到海，公亦上蓬瀛。


rhythmic: 贺新郎
author: 李刘
content:
鹄立通明殿。
又重逢、揆余初度，梦庚华旦。
不学花奴簪红槿，且看秋香宜晚。
任甲子、从新重换。
天欲东都修车马，故降神生甫维周翰。
歌崧岳，咏江汉。
明堂朝罢夷琛献。
引星辰、万人共听，风尘长算。
清昼山东诸将捷，席卷黄河两岸。
问谁在、玉皇香案。
师保万民功业别，向西京、原庙行圭瓒。
定郏，卜涧。


rhythmic: 水调歌头
author: 李刘
content:
万里碧鸡使，叱驭问邛崃。
枪旗有烨，川秦奔走送龙媒。
好在灵均初度，唤起长庚佳梦，霜月照金。
寿似武侯柏，香在草堂梅。
舞娉婷，斟凿落，沃崔嵬。
神尧孙子，向来八九上三台。
挂了桑弧蓬矢，便恐彤弓瓒，分宝下天阶。
归赋梁园雪，试唤长卿来。


rhythmic: 满庭芳
author: 李刘
content:
郑履声传，倪经业绍，半千贤运重开。
妙年阔步，高折桂枝回。
卿月郎星历遍，都贪把、符竹南来。
棠阴永，仍持玉节，臬事副钦哉。
吾生，真幸会，旧家桃李，曾费栽培。
更春风次第，吹到寒。
遥望绂麟祥旦，霄躔邈、阻奉琅杯。
谁知道，清源路远，直上即蓬莱。


rhythmic: 水调歌头
author: 李刘
content:
端正九秋月，今夜始生明。
扬辉毓秀，飘然海上跨长鲸。
认得灵均初度，直用望舒为御，重耀紫枢庭。
何事乘槎使，尚藉执卿。
合东西，瞻使节，镜中行。
腾腾渐渐，绕枝乌鹊不须惊。
太白擒胡了未，即墨降城安否，玉斧仗修成。
圆却山河影，捣药兔长生。


rhythmic: 念奴娇
author: 郑清之
content:
楚天霜晓，看老来秋圃，寒花犹在。
金阙栽培端正色，全胜东篱风采。
雅韵清虚，幽香淡泊，惟有陶家爱。
由他尘世，落红愁处如海。
多少风雨飘摇，夫君何素，晚节应难改。
休道三闾曾旧识，轻把木兰相对。
延桂同盟，索梅为友，不复娇春态。
年年秋後，笑观芳草萧艾。


rhythmic: 玉漏迟
author: 林表民
content:
并湖游冶路。
垂堤万柳，麴尘笼雾。
草色将春，离思暗伤南浦。
旧日坊陌，尚想得、画楼窗户。
成远阻。
凤笺空寄，燕梁何许。
凄凉瘦损文园，记翠管联吟，玉壶通语。
事逐征鸿，几度悲欢休数。
莺醉乱花深里，悄难替、愁人分诉。
空院宇。
东风晚来吹雨。


rhythmic: 绮罗香
author: 史达祖
content:
做冷欺花，将烟困柳，千里偷催春暮。
尽日冥迷，愁里欲飞还住。
惊粉重、蝶宿西园，喜泥润、燕归南浦。
最妨它、佳约风流，钿车不到杜陵路。
沈沈江上望极，还被春潮晚急，难寻官渡。
隐约遥峰，和泪谢娘眉妩。
临断岸、新绿生时，是落红、带愁流处。
记当日、门掩梨花，翦灯深夜语。


rhythmic: 双双燕
author: 史达祖
content:
过春社了，度帘幕中间，去年尘冷。
差池欲住，试入旧巢相并。
还相雕梁藻井。
又软语、商量不定。
飘然快拂花梢，翠尾分开红影。
芳径。
芹泥雨润。
爱贴地争飞，竞夸轻俊。
红楼归晚，看足柳昏花暝。
应自栖香正稳。
便忘了、天涯芳信。
愁损翠黛双蛾，日日画阑独凭。


rhythmic: 阳春曲・阳春
author: 史达祖
content:
杏花烟，梨花月，谁与晕开春色。
坊巷晓，东风断、旧火销处近寒食。
少年踪迹。
愁暗隔、水南山北。
还是宝络雕鞍，被莺声、唤来香陌。
记飞盖西园，寒犹凝结。
惊醉耳、谁家夜笛。
灯前重帘不挂，华裾、粉泪曾拭。
如今故里信息。


rhythmic: 东风第一枝
author: 史达祖
content:
巧沁兰心，偷黏草甲，东风欲障新暖。
谩凝碧瓦难留，信知暮寒轻浅。
行天入镜，做弄出、轻松纤软。
料故园、不卷重帘，误了乍来双燕。
青未了、柳回白眼。
红欲断、杏开素面。
旧游忆著山阴，厚盟遂妨上苑。
寒炉重暖，便放慢春衫针线。
恐凤靴、挑菜归来，万一灞桥相见。


rhythmic: 东风第一枝
author: 史达祖
content:
草脚愁苏，花心梦醒，鞭香拂散牛土。
旧歌空忆珠帘，彩笔倦题绣户。
黏鸡贴燕，想立断、东风来处。
暗惹起、一掬相思，乱若翠盘红缕。
今夜觅、梦池秀句。
明日动、探花芳绪。
寄声沽酒人家，预约俊，游伴侣。
怜它梅柳，乍忍俊、天街酥雨。
待过了一月灯期，日日醉扶归去。


rhythmic: 东风第一枝
author: 史达祖
content:
酒馆歌云，灯街舞绣，笑声喧似箫鼓。
太平京国多欢，大绮罗几处。
东风不动，照花影、一天春聚。
耀翠光、金缕相交，苒苒细吹香雾。
羞醉玉、少年丰度。
怀艳雪、旧家伴侣。
闭门明月关心，倚窗小梅索句。
吟情欲断，念娇俊、知人无据。
想袖寒、珠络藏香，夜久带愁归去。


rhythmic: 喜迁莺
author: 史达祖
content:
月波疑滴。
望玉壶天近，了无尘隔。
翠眼圈花，冰丝织练，黄道宝光相直。
自怜诗酒瘦，难应接、许多春色。
最无赖，是随香趁烛，曾伴狂客。
踪迹。
谩记忆。
老了杜郎，忍听东风笛。
柳院灯疏，梅厅雪在，谁与细倾春碧。
旧情拘未定，犹自学、当年游历。
怕万一，误玉人、夜寒帘隙。


rhythmic: 忆瑶姬
author: 史达祖
content:
娇月笼烟，下楚领、香分两朵湘云。
花房渐密时，弄杏笺初会，歌里殷勤。
沈沈夜久西窗，屡隔兰灯幔影昏。
自彩鸾、飞入芳巢，绣屏罗荐粉光新。
十年未始轻分。
念此飞花，可怜柔脆销春。
空馀双泪眼，到旧家时郎谩染愁巾。


rhythmic: 风流子
author: 史达祖
content:
红楼横落日，萧郎去、几度碧云飞。
记窗眼递香，玉台妆罢，马蹄敲月，沙路人归。
如今但，一莺通信息，双燕说相思。
入耳旧歌，怕听琴缕，断肠新句，羞染乌丝。
相逢南溪上，桃花嫩、娇样浅澹罗衣。
恰是怨深腮赤，愁重声迟。


rhythmic: 风流子
author: 史达祖
content:
飞琼神仙客，因游戏、误落古桃源。
藉吟笺赋笔，试融春恨，舞裙歌扇，聊应尘缘。
遣人怨，乱云天一角，弱水路三千。
还因秀句，意流江外，便随轻梦，身堕愁边。
风流休相误，寻芳纵来晚，尚有它年。
只为赋情不浅，弹泪风前。


rhythmic: 金盏子
author: 史达祖
content:
奖绿催红，仰一番膏雨，始张春色。
未踏画桥烟，江南岸、应是草花密。
尚忆溅裙苹溪，觉诗愁相觅。
光风外，除是倩莺烦燕，谩通消息。
梨花夜来白。
相思梦、空阑一林月。
深深柳枝巷陌，难重遇、弓弯两袖云碧。


rhythmic: 三姝媚
author: 史达祖
content:
烟光摇缥瓦。
望晴檐多风，柳花如洒。
锦瑟横床，想泪痕尘影，凤弦常下。
倦出犀帷，频梦见、王孙骄马。
讳道相思，偷理绡裙，自惊腰衩。
惆怅南楼遥夜。
记翠箔张灯，枕肩歌罢。
又入铜驼，遍旧家门巷，首询声价。


rhythmic: 寿楼春
author: 史达祖
content:
裁春衫寻芳。
记金刀素手，同在晴窗。
几度因风残絮，照花斜阳。
谁念我今无肠。
自少年、消磨疏狂。
但听雨挑灯，床病酒，多梦睡时妆。
飞花去，良宵长。
有丝阑旧曲，金谱新腔。
最恨湘云人散，楚兰魂伤。
身是客，愁为乡。


rhythmic: 南浦
author: 史达祖
content:
玉树晓飞香，待倩它、和愁点破妆镜。
轻嫩一天春，平白地、都护雨昏烟暝。
幽花露湿，定应独把阑干凭。
谢屐未蜡，安排共文，重游芳径。
年来梦里扬州，怕事随歌残，情趁云冷。
娇眄隔东风，无人会、莺燕暗中心性。
深盟纵约，尽同晴雨全无定。
海棠梦在，相思过西园，秋千红影。


rhythmic: 祝英台近
author: 史达祖
content:
柳枝愁，桃叶恨，前事怕重记。
红药开时，新梦又溱洧。
此情老去须休，春风多事。
便老去、越难回避。
阻幽会。
应念偷翦酴，柔条暗萦系。
节物移人，春暮更憔悴。
可堪竹院题诗，藓阶听雨，寸心外、安愁无地。


rhythmic: 祝英台近
author: 史达祖
content:
绾流苏，垂锦绶。
烟外红尘逗。
莫倚莓墙，花气酽如酒。
便愁醺醉青虬，蜿蜿无力，戏穿碎、一屏新绣。
谩怀旧。
如今姚魏俱无，风标较消瘦。
露点摇香，前度翦花手。
见郎和笑拖裙，匆匆欲去，蓦忽地、留芳袖。


rhythmic: 祝英台近
author: 史达祖
content:
落花深，芳草暗，春到断肠处。
金勒骄风，欲过大堤去。
翠楼葛领西边，恰如曾约，画阑映、一枝琼树。
正凝伫。
芳意欺月矜春，浑欲便偷许。
多少莺声，不敢寄愁与。
谢郎日日西湖，如今归後，几时见、倚帘吹絮。


rhythmic: 花心动
author: 史达祖
content:
风约帘波，锦机寒、难遮海棠烟雨。
夜酒未苏，春枕犹，曾是误成歌舞。
半褰薇帐云头散，奈愁味、不随香去。
尽沈静、文园更渴，有人知否。
懒记温柔旧处。
偏只怕、临风见他桃树。
绣户锁尘，锦瑟空弦，无复画眉心绪。


rhythmic: 贺新郎
author: 史达祖
content:
花落台池静。
自春衫闲来，老了旧香荀令。
酒既相违诗亦可，此外云沈梦冷。
又催唤、官河兰艇。
匝岸烟霏吹不断，望楼阴、欲带朱桥影。
和草色，入轻暝。
裙边竹叶多应剩。
怪南溪见後，无个再来芳信。
胡蝶一生花里活，难制窃香心性。
便有段、新愁随定。
落日年年宫树绿，堕新声、玉笛西风劲。
谁伴我，月中听。


rhythmic: 贺新郎
author: 史达祖
content:
绿障南城树。
有高楼衔城，楼下芰荷无数。
客自倚阑鱼亦避，恐是持竿伴侣。
对别浦、扁舟容与。
杨柳影间风不到，倩诗情、飞过鸳鸯浦。
人正在，断肠处。
两山带著冥冥雨。
想低帘短额，谁见恨时眉妩。
别为清尊眠锦瑟，怕被歌留愁住。
便欲趁、采莲归去。
前度刘郎虽老矣，奈年来、犹道多情句。
应笑煞，旧鸥鹭。


rhythmic: 贺新郎
author: 史达祖
content:
鹊翅西风浅。
乍疏云垂幔，近月银钩将卷。
天上应闲支机石，前度芳盟谁践。
便好织、回文锦献。
乞得欢今夜里，算盈盈、一水曾何远。
宁不会，暗相见。
彩楼吹断闲针线。
想幽情嫩约，别有藓庭花院。
青鸟沈沈音尘绝，烟锁蓬莱宫殿。
渐木杪、参旗西转。
不怕天孙成间阻，怕人间、薄幸心肠变。
又学得，易分散。


rhythmic: 贺新郎
author: 史达祖
content:
同住西山下。
是天地中间，爱酒能诗之社。
船向少陵佳处放，尘世必无知者。
暑不到、云宫风榭。
楚竹忽然呼月上，被东西，几叶云萦惹。
云散去，笑声罢。
清尊莫为婵娟泻。
为狂吟醉舞，毋失晋人风雅。
踏碎桥边杨柳影，不听渔樵闲话。
更欲举、空杯相谢。
北斗以南如此几，想吾曹、便是神仙也，问今夜，是何夜。


rhythmic: 贺新郎
author: 史达祖
content:
西子相思切。
委萧萧、风裳水佩，照人清越。
山染蛾眉波曼，聊可与之娱悦。
便莫赋、湘妃罗袜。
怕见绿荷相倚恨，恨白鸥、占了凉波阔。
拣凉处，放船歇。
道人不是尘埃物。
纵狂吟魂魄，吹乱一巾凉发。
不觉引杯浇肺渴，正要清歌骇发。
更坐上、其人冰雪。
截取断虹堪作钓，待玉奁、今夜来时节。
也胜钓，石城月。


rhythmic: 夜合花
author: 史达祖
content:
冷截龙腰，偷拿鸾爪，楚山长锁秋云。
梅华未落，年年怨入江城。
千嶂碧，一声清。
杜人间、儿女箫笙。
共凄凉处，琵琶湓浦，长啸苏门。
当时低度西邻。
天澹阑干欲暮，曾赋高情。
子期老矣，不堪带酒重听。
纤手静，七星明。


rhythmic: 夜合花
author: 史达祖
content:
柳锁莺魂，花翻蝶梦，自知愁染潘郎。
轻衫未揽，犹将泪点偷藏。
念前事，怯流光。
早春窥、酥雨池塘。
向销凝里，梅开半面，情满徐妆。
风丝一寸柔肠。
曾在歌边惹恨，烛底萦香。
芳机瑞锦，如何未织鸳鸯。
人扶醉，月依墙。


rhythmic: 瑞鹤仙
author: 史达祖
content:
杏烟娇湿鬓。
过杜若汀洲，楚衣香润。
回头翠楼近。
指鸳鸯沙上，暗藏春恨。
归鞭隐隐。
便不念、芳盟未稳。
自箫声、吹落云东，再数故园花信。
谁问。
听歌窗罅，倚月钩阑，旧家轻俊。
芳心一寸。
相思後，总灰尽。
奈春风多事，吹花摇柳，也把幽情唤醒。
对南溪、桃萼翻红，又成瘦损。


rhythmic: 瑞鹤仙
author: 史达祖
content:
馆娃春睡起。
为发妆酒暖，脸霞轻腻。
冰霜一生里。
厌从来冷澹，粉腮重洗。
胭脂暗试。
便无限、芳气味。
向黄昏、竹外寒深，醉里为谁偷倚。
娇媚。
春风模样，霜月心肠，瘦来肌体。
孤香细细。
吹梦到，杏花底。
被高楼横管，一声惊断，却对南枝洒泪。
谩相思、桃叶桃根，旧家姊妹。


rhythmic: 兰陵王
author: 史达祖
content:
汉江侧。
月弄仙人佩色。
含情久，摇曳楚衣，天水空染娇碧。
文漪簟影织。
凉骨时将粉饰。
谁曾见，罗袜去时，点点波间冷云积。
相思旧飞。
谩想像风裳，追恨瑶席。
涉江几度和愁摘。
记雪映双腕，刺萦丝缕，分开绿盖素袂湿。
放新句吹入。
寂寂。
意犹昔。
念净社因缘，天许相觅。
飘萧羽扇摇团白。


rhythmic: 湘江静
author: 史达祖
content:
暮草堆青云浸浦。
记匆匆、倦篙曾驻。
渔榔四起，沙鸥未落，怕愁沾诗句。
碧袖一声歌，石城怨、西风随去。
沧波荡晚，菰蒲弄秋，还重到、断魂处。
酒易醒，思正苦。
想空山、桂香悬树。
三年梦冷，孤吟意短，屡烟钟津鼓。


rhythmic: 八归
author: 史达祖
content:
秋江带雨，寒沙萦水，人瞰画阁愁独。
烟蓑散响惊诗思，还被乱鸥飞去，秀句难续。
冷眼尽归图画上，认隔岸、微茫云屋。
想半属、渔市樵村，欲暮竞然竹。
须信风流未老，凭持酒、慰此凄凉心目。
一鞭南陌，几篙官渡，赖有歌眉舒绿。


rhythmic: 玉胡蝶・玉蝴蝶
author: 史达祖
content:
晚雨未摧宫树，可怜闲叶，犹抱凉蝉。
短景归秋，吟思又接愁边。
漏初长、梦魂难禁，人渐老、风月俱寒。
想幽欢。
土花庭，虫网阑干。
无端。
啼蛄搅夜，恨随团扇，苦近秋莲。
一笛当楼，谢娘悬泪立风前。
故园晚、强留诗酒，新雁远、不致寒暄。


rhythmic: 齐天乐
author: 史达祖
content:
秋风早入潘郎鬓，斑斑遽惊如许。
暖雪侵梳，晴丝拂领，栽满愁城深处。
瑶簪谩妒。
便羞插宫花，自怜衰暮。
尚想春情，旧吟凄断茂陵女。
人间公道惟此，叹朱颜也恁，容易堕去。
涅了重缁，搔来更短，方悔风流相误。
郎潜几缕。
渐疏了铜驼，俊游俦侣。
纵有黟黟，奈何诗思苦。


rhythmic: 齐天乐
author: 史达祖
content:
阑干只在鸥飞处，年年怕吟秋兴。
断浦沈云，空山挂雨，中有诗愁千顷。
波声未定。
望舟尾拖凉，渡头笼暝。
正好登临，有人歌罢翠帘冷。
悠然魂坠故里，奈闲情未了，还被吹醒。
拜月虚檐，听蛩坏砌，谁复能怜娇俊。
忧心耿耿。
寄桐叶芳题，冷枫新咏。
莫遣秋声，树头喧夜永。


rhythmic: 齐天乐
author: 史达祖
content:
犀纹隐隐莺黄嫩，篱落翠深偷见。
细雨重移，新霜试摘，佳处一年秋晚。
荆江未远。
想橘友荒凉，木奴嗟怨。
就说风流，草泥来趁蟹螯健。
并刀寒映素手，醉魂沈夜饮，曾倩排遣。
沆瀣含酸，金罂裹玉，蔌蔌吴盐轻点。
瑶姬齿软。
待惜取团圆，莫教分散。
入手温存，帕罗香自满。


rhythmic: 齐天乐
author: 史达祖
content:
鸳鸯拂破苹花影，低低趁凉飞去。
画里移舟，诗边就梦，叶叶碧云分雨。
芳游自许。
过柳影闲波，水花平渚。
见说西风，为人吹恨上瑶树。
阑干斜照未满，杏墙应望断，春翠偷聚。
浅约香，深盟捣月，谁是窗间青羽。
孤筝几柱。
问因甚参差，暂成离阻。
夜色空庭，待归听俊语。


rhythmic: 齐天乐
author: 史达祖
content:
西风来劝凉云去，天东放开金镜。
照野霜凝，如河桂湿，一一冰壶相映。
殊方路永。
更分破秋光，尽成悲境。
有客踌躇，古庭空自吊孤影。
江南朋旧在许，也能怜天际，诗思谁领。
梦断刀头，书开虿尾，别有相思随定。
忧心耿耿。
对风鹊残枝，露蛩荒井。
斟酌妲娥，九秋宫殿冷。


rhythmic: 秋霁
author: 史达祖
content:
江水苍苍，望倦柳愁荷，共感秋色。
废阁先凉，古帘空暮，雁程最嫌风力。
故园信息。
爱渠入眼南山碧。
念上国。
谁是、脍鲈江汉未归客。
还又岁晚，瘦骨临风，夜闻秋声，吹动岑寂。
露蛩悲、清灯冷屋，翻书愁上鬓毛白。


rhythmic: 满江红
author: 史达祖
content:
万水归阴，故潮信、盈虚因月。
偏只到、凉秋半破，斗成双绝。
有物揩磨金镜净，何人拿攫银河决。
想子胥、今夜见嫦娥，沈冤雪。
光直下，蛟龙穴。
声直上，蟾蜍窟。
对望中天地，洞然如刷。
激气已能驱粉黛，举杯便可吞吴越。
待明朝、说似与儿曹，心应折。


rhythmic: 满江红
author: 史达祖
content:
好领青衫，全不向、诗书中得。
还也费、区区造物，许多心力。
未暇买田清颍尾，尚须索米长安陌。
有当时、黄卷满前头，多惭德。
思往事，嗟儿剧。
怜牛後，怀鸡肋。
奈棱棱虎豹，九重九隔。
三径就荒秋自好，一钱不直贫相逼。
对黄花、常待不吟诗，诗成癖。


rhythmic: 满江红
author: 史达祖
content:
缓辔西风，叹三宿、迟迟行客。
桑梓外、锄渐入，柳坊花陌。
双阙远腾龙凤影，九门空锁鸳鸯翼。
更无人、笛傍宫墙，苔花碧。
天相汉，民怀国。
天厌虏，臣离德。
趁建瓴一举，并收鳌极。
老子岂无经世术，诗人不预平戎策。
办一襟、风月看升平，吟春色。


rhythmic: 换巢鸾凤
author: 史达祖
content:
人若梅娇。
正愁横断坞，梦绕溪桥。
倚风融汉粉，坐月怨秦箫。
相思因甚到纤腰。
定知我今，无魂可销。
佳期晚，谩几度、泪痕相照。
人悄。
天眇眇。
花外语香，时透郎怀抱。
暗握荑苗，乍尝樱颗，犹恨侵阶芳草。
天念王昌忒多情，换巢鸾凤教偕老。
温柔乡，醉芙蓉、一帐春晓。


rhythmic: 龙吟曲・水龙吟
author: 史达祖
content:
夜寒幽梦飞来，小梅影下东风晓。
蝶魂未冷，吾身良是，悠然一笑。
竹杖敲苔，布鞋踏冻，岁常先到。
傍苍林却恨，储风养月，须我辈、新诗吊。
永以南枝为好。
怕从今、逢花渐老。
愁消秀句，寒回斗酒，春心多少。


rhythmic: 龙吟曲・水龙吟
author: 史达祖
content:
梦回虚白初生，便凝冷月通窗户。
不知夜久，都无人见，玉妃起舞。
银界回天，琼田易地，晃然非故。
想儿童健意，生愁齐色，情频在、窥帘处。
一片樵林钓浦。
是天教、王维画取。
未如授简，先将高兴，收归妙句。


rhythmic: 龙吟曲・水龙吟
author: 史达祖
content:
道人越布单衣，兴高爱学苏门啸。
有时也伴，四佳公子，五陵年少。
歌里眠香，酒酣喝月，壮怀无挠。
楚江南，每为神州未复，阑干静、慵登眺。
今日征夫在道。
敢辞劳、风沙短帽。
休吟稷穗，休寻乔木，独怜遗老。


rhythmic: 玉烛新
author: 史达祖
content:
疏云萦碧岫。
带晚日摇光，半江寒皱。
越溪近远，空频向、过雁风边回首。
酸心一缕。
念水北、寻芳归後。
轻醉醒、堤月笼沙，鞍松宝轮飞骤。
秦楼屡约芳春，记扇背题诗，帕罗沾酒。
瘦愁易就。
因惊断、梦里桃源难又。
临风话旧。


rhythmic: 醉公子
author: 史达祖
content:
神仙无皋泽。
琼裾珠佩，卷下尘陌。
秀骨依依，误向山中，得与相识。
溪岸侧。
倚高情、自锁烟翠，时点空碧。
念香襟沾恨，酥手翦愁，今後梦魂隔。
相思暗惊清吟客。
想玉照堂前、树三百。
雁翅霜轻，凤羽寒深，谁护春色。
诗鬓白。


rhythmic: 齐天乐
author: 高观国
content:
碧云阙处无多雨，愁与去帆俱远。
倒苇沙闲，枯兰溆冷，寥落寒江秋晚。
楼阴纵览。
正魂怯清吟，病多依黯。
怕挹西风，袖罗香自去年减。
风流江左久客，旧游得意处，朱帘曾卷。
载酒春情，吹箫夜约，犹忆玉娇香软。
尘栖故苑，叹璧月空檐，梦云飞观。
送绝征鸿，楚峰烟数点。


rhythmic: 齐天乐
author: 高观国
content:
丛幽一笑东篱晓，霜华又随香冷。
晕色黄娇，低枝翠婉，来趁登高佳景。
谁偏管领。
是彭泽归来，未荒三径。
最惬清觞，道家标致自风韵。
南山依旧翠倚，采花无限思，西风吹醒。
万蕊金寒，三秋梦好，曾记餐英清咏。
斓斑泪沁。
怕节去蜂愁，雨荒烟暝。
明日重阳，为谁簪短鬓。


rhythmic: 齐天乐
author: 高观国
content:
晚云知有关山念，澄霄卷开清霁。
素景分中，冰盘正溢，何啻婵娟千里。
危阑静倚。
正玉管吹凉，翠觞留醉。
记约清吟，锦袍初唤醉魂起。
孤光天地共影，浩歌谁与舞，凄凉风味。
古驿烟寒，幽垣梦冷，应念秦楼十二。
归心对此。
想斗插天南，雁横辽水。
试问妲娥，有谁能为寄。


rhythmic: 玉蝴蝶
author: 高观国
content:
唤起一襟凉思，未成晚雨，先做秋阴。
楚客悲残，谁解此意登临。
古台荒、断霞斜照，新梦黯、微月疏砧。
总难禁。
尽将幽恨，分付孤斟。
从今。
倦看青镜，既迟勋业，可负烟林。
断梗无凭，岁华摇落又惊心。
想莼汀、水云愁凝，闲蕙帐、猿鹤悲吟。


rhythmic: 贺新郎
author: 高观国
content:
月冷霜袍拥。
见一枝、年华又晚，粉愁香冻。
云隔溪桥人不度，的春心未纵。
清影怕、寒波摇动。
更没纤毫尘俗态，倚高情、预得春风宠。
沈冻蝶，挂么凤。
一杯正要吴姬捧。
想见那、柔酥弄白，暗香偷送。
回首罗浮今在否，寂寞烟迷翠拢。
又争奈、桓伊三弄。
开遍西湖春意烂，算群花、正作江山梦。
吟思怯，暮云重。


rhythmic: 喜迁莺
author: 高观国
content:
歌声凄怨。
是几度诉春，春都不管。
感绿惊红，颦烟啼月，长是为春消黯。
玉骨瘦无一把，粉泪愁多千点。
可怜损，任尘侵粉蠹，舞裙歌扇。
转盼。
尘梦断。
峡里云归，空想春风面。
燕子楼空，玉台妆冷，湖外翠峰眉浅。
绮陌断魂名在，宝箧返魂香远。
此情苦，问落花流水，何时重见。


rhythmic: 喜迁莺
author: 高观国
content:
凉云归去。
再约著，晚来西楼风雨。
水静帘阴，鸥闲菰影，秋到露汀烟浦。
试省唤回幽恨，尽是愁边新句。
倦登眺，动悲凉还在，残蝉吟处。
凄楚。
空见说，香锁雾扃，心似秋莲苦。
宝瑟弹冰，玉台窥月，浅澹可怜偷聚。
几时翠沟题叶，无复绣帘吹絮。
鬓华晚，念庾郎情在，风流谁与。


rhythmic: 夜合花
author: 高观国
content:
斑驳云开，松雨过，海棠花外寒轻。
湖山翠暖，东风正要新晴。
又唤醒，旧游情。
记年时、今日清明。
隔花阴浅，香随笑语，特地逢迎。
人生好景难并。
依旧秋千巷陌，花月蓬瀛。
春衫抖擞，馀香半染芳尘。
念嫩约，杳难凭。


rhythmic: 花心动
author: 高观国
content:
碧藓封枝，点寒英、疏疏玉清冰洁。
梦忆旧家，春与新恩，曾映寿阳妆额。
绿裙青袂南邻伴，应怪我、精神都别。
恨衰晚、春风意思，顿成羞怯。
犹念横斜性格。
恼和靖吟魂，自来清绝。
斜傍劲松，偷倚修篁，总是岁寒相识。


rhythmic: 祝英台近
author: 高观国
content:
拥红妆，翻翠盖，花影暗南浦。
波面澄霞，兰艇采香去。
有人水溅红裙，相招晚醉，正月上、凉生风露。
两凝伫。
别後歌断云闲，娇姿黯无语。
魂梦西风，端的此心苦。
遥想芳脸轻颦，凌波微步，镇输与、沙边鸥鹭。


rhythmic: 祝英台近
author: 高观国
content:
一窗闲，孤烬冷，独自个春睡。
绣被熏香，不似旧风味。
静听滴滴檐声，惊愁搅梦，更不管、庾郎心碎。
念芳意。
一并十日春寒，梅花煞憔悴。
懒做新词，春在可怜里。
几时挑菜踏青，云沈雨断，尽分付、楚天之外。


rhythmic: 解连环
author: 高观国
content:
露条烟叶。
惹长亭旧恨，几番风月。
爱细缕、先轻黄，渐拂水藏鸦，翠阴相接。
纤软风流，眉黛浅、三眠初歇。
奈年华又晚，萦绊游蜂，絮飞晴雪。
依依灞桥怨别。
正千丝万绪，难禁愁绝。
怅岁久、应长新条，念曾系花骢，屡停兰楫。


rhythmic: 解连环
author: 高观国
content:
浪摇新绿。
漫芳洲翠渚，雨痕初足。
荡霁色、流入横塘，看风外漪漪，皱纹如。
藻荇萦回，似留恋、鸳飞鸥浴。
爱娇云蘸色，媚日蓝，远迷心目。
仙源漾舟岸曲。
照芳容几树，香浮红玉。
记那回、西洛桥边，裙翠传情，玉纤轻掬。


rhythmic: 烛影摇红
author: 高观国
content:
别浦潮平，远村帆落烟江冷。
征鸿相唤著行飞，不耐霜风紧。
雪意垂垂未定。
正惨惨、云横冻影。
酒醒情绪，日晚登临，凄凉谁问。
行乐京华，软红不断香尘喷。
试将心事卜归期，终是无凭准。
寥落年华将尽。
误玉人、高楼凝恨。
第一休负，西子湖边，江梅春信。


rhythmic: 东风第一枝
author: 高观国
content:
玉洁生英，冰清孕秀，一枝天地春早。
素盟江国芳寒，旧约汉宫梦晓。
溪桥独步，看洒落、仙人风表。
似妙句、何逊扬州，最惜细吟清峭。
香暗度、照影波渺。
春暗寄、付情云杳。
爱随青女横陈，更怜素娥窈窕。
调羹雅意，好赞助、清时廊庙。
羡韵高、只有松筠，共结岁寒难老。


rhythmic: 东风第一枝
author: 高观国
content:
烧色回青，冰痕绽白，娇云先酿酥雨。
纵寒不压葭尘，应时已鞭黛土。
东君入夜，怕预恼、诗边心绪。
意转新，无奈吟魂，醉里已题春句。
香梦醒、几花暗吐。
绿睡起、几丝偷舞。
酒醅清惜重斟，菜甲嫩怜细缕。
玉纤彩胜，愿岁岁、春风相遇。
要等得、明日新晴，第一待寻芳去。


rhythmic: 水调歌头
author: 魏了翁
content:
落日下平楚，秋色到方塘。
人间袢暑难耐，独有此清凉。
龙卷八荒霖雨，鹤十州风露。
回薄水云乡。
欲识千里润，记取玉流芳。
石兰衣，江蓠佩，芰荷裳。
个中自有服媚，何必锦名堂。
吸取玻璃清涨，唤起逍遥旧梦，人物俨相望。
矫首望归路，三十六虚皇。


rhythmic: 贺新郎
author: 魏了翁
content:
独立西风里。
渺无尘、明河挂斗，碧天如洗。
鹊楼前迎风处，吹堕乘槎星使。
弄札札、机中巧思。
织就天孙云锦段，尚轻阴、朱阁留纤翳。
亲为挽，天潢水。
等闲富贵浮云似。
须存留、几分清论，护持元气。
曾把古今兴亡事，奏向前旒十二。
虽去国、言犹在耳。
念我独兮谁与共，谩凝思、一日如三岁。
夜耿耿，不皇寐。


rhythmic: 水调歌头
author: 魏了翁
content:
溥露浸秋色，零雨濯湖弦。
做成特地风月，管领老仙。
雁落村间影，鱼识桥边柱杖，虑澹境长偏。
祗恐未免耳，惊搅日高眠。
龙握节，貂插案，鹿衔。
於公元只馀事，所乐不存焉。
手植蓝田种子，无数阶庭成树，郁郁紫生烟。
富贵姑勿道，借问此何缘。


rhythmic: 水调歌头
author: 魏了翁
content:
轻露沦残暑，哉魄拟初弦。
天台万八千丈，中有紫霞仙。
正理中枢旧武，却忆邻环昨梦，重上蜀青天。
只守伯禽法，с野万云烟。
锦川星，郎位宿，又移躔。
为无结辈十数，踏遍蜀山川。
人识绍兴奉使，家有显谟科约，慧命得公传。
从此造朝去，两地亦青毡。


rhythmic: 水调歌头
author: 魏了翁
content:
岁岁为公寿，著语不能新。
自公持节北去，我亦有遐征。
坐我碧瑶洞府，被我石楠嘉荫，冰柱向人清。
待屈西风指，王事有期程。
我尝闻，由汉水，达河津。
痴牛呆女会处，应有泛槎人。
便向汉川东畔，直透银河左界，去上白云京。
袖有传婿研，我欲丐馀芬。


rhythmic: 摸鱼儿
author: 魏了翁
content:
知年来、几番拜疏。
但言归去归去。
问归有底匆忙事，得恁陈情良苦。
天未许。
将花绶藻衣，为插仪庭羽。
掉头不顾。
念白发翁儿，本来天分，不是折腰具。
从头数。
多少汉庭簪组。
滔滔车马成雾。
争如祖帐东门外，父子缥缥高举。
峨眉下、有几许湖山，无著春风处。
留君不住。
但远景楼前，追陪杖屦，莫忘却、别时语。


rhythmic: 水调歌头
author: 魏了翁
content:
曾记武林日，岁上德星堂。
相君襟度夷雅，容我少年狂。
辇路升平风月，禁陌清时锺鼓，送紫霞觞。
回首十年事，解后衮衣乡。
古今梦，元一辙，谩千场。
纷纷间较目睫，谁解识方将。
霜落南山秋实，风卷北邻夜燎，世事正匆忙。
天意那可问，只愿善人昌。


rhythmic: 水调歌头
author: 魏了翁
content:
人物正寥阔，有美万夫望。
七年填拊方面，帏幄自金汤。
千尺玉龙衔诏，六尺宝照路，载绩满旗常。
富贵姑勿道，难得此芬芳。
尝试看，今古梦，几千场。
人情但较目睫，谁解识方将。
霜落南山秋实，风卷北邻夜燎，世事正匆忙。
海内知公者，只愿寿而臧。


rhythmic: 摸鱼儿
author: 魏了翁
content:
向江头、几回凝望，垂杨那畔舟才舣。
江神似识东归意。
故放一篙春水。
却总被。
三百里人家、祖帐连天起。
且行且止。
便为汝迟留，三朝两日，如此只如此。
还须看，世上忧端如猬。
一枰白黑棋子。
肥边瘦腹都闲事。
毕竟到头何似。
当此际。
要默识沈思，一著惺惺地。
目前谁是。
料当局诸公，敛容缩手，日夜待公至。


rhythmic: 水调歌头
author: 魏了翁
content:
有匪碧岩使，长佩奏琅球。
门前初暑才涨，一室淡於秋。
帘卷峨眉烟雨，袖挟西川风露，满眼绿阴稠。
人物眇然甚，得似此风流。
此何时，公犹滞，剑南州。
分明忧在目睫，只恁付悠悠。
未问人谋当否，须信天生贤哲，不只等闲休。
努力崇明德，巨浸要平舟。


rhythmic: 贺新郎
author: 魏了翁
content:
汉使来何许。
到如今、天边又是，薰弦三度。
见说山深人睡稳，细雨自催茶户。
向滴博、云间看取。
料得权奇空却後，指浮云、万里追风去。
跨燕越，抹秦楚。
不妨且为斯人驻。
正年来、忧端未歇，壮怀谁吐。
顷刻阴晴千万态，怎解绸缪未雨。
算此事、谁宽西顾。
待洗岷峨凄怆气，为八荒、更著深长虑。
间两社，辅明主。


rhythmic: 念奴娇
author: 魏了翁
content:
固陵江上，暮云急、一夜打头风雨。
催送江船上水，笑指□山归去。
靴帽丛中，渔樵席上，总是安行处。
惟馀旧话，为公今日拈取。
见说家近岷山，翠云平楚，万古青如故。
要把平生三万轴，唤取山灵分付。
庐阜嵩高，睢阳岳麓，会与岷为伍。
及时须做，鬓边应未迟暮。


rhythmic: 满江红
author: 魏了翁
content:
有美人兮，招不至、几回凝伫。
应只为、家山自好，不堪他顾。
忙里抽头真得计，闲中袖手看成趣。
念从前、出处总无心，天分付。
云冉冉，更吞吐。
泉活活，无朝暮。
与自家意思，一般容与。
月壑晓寒垂叶露，风窗午睡连山雨。
看苍颜、白发两闲人，摩今古。


rhythmic: 满江红
author: 魏了翁
content:
宇宙中间，还独笑、谁疏谁密。
正从容行处，山停川溢。
锺鼎勒铭模物象，山林赐路开行荜。
要不如、胸次祗熙熙，无今昔。
便百中，穿牙戟。
怕六凿，生虚室。
为幽香小伫，旋供吟笔。
人事未须劳预虑，天公浑不消余力。
看雨馀、云卷约帘旌，明红日。


rhythmic: 满江红
author: 魏了翁
content:
秋意冷然，对宇宙、一尊相属。ピ
君看取、都无凝滞，天机纯熟。ピ
水拍池塘鸿雁聚，露浓庭畹芝兰馥。ピ
笑何曾、一事上眉头，萦心曲。ピ
兴不浅，船明玉。ピ
人更健，巾横幅。ピ
问人间底处，升沉迟速。ピ
气压暗岩虹半吐，眼明平楚云相逐。ピ
但年年、屈指问西风，新。ピ


rhythmic: 满江红
author: 魏了翁
content:
湖水平漪，与我意、一般容与。
任多少、双凫乘雁，落花飞絮。
露冷云寒烟外竹，霜明日洁梅边路。
怪天随、人意作阴晴，无非数。
方寸地，图书府。
老太史，亲分付。
况身名四海，未为不遇。
用舍行藏皆有命，时来将相还须做。
且闲中、袖手阅时人，摩今古。


rhythmic: 水调歌头
author: 魏了翁
content:
古说士夫郡，犹欠殿头魁。
记曾分付公等，行矣勉之哉。
世事弈棋无定，甲子循还复尔，不免且低回。
人物价自定，万事付衔杯。
试与公，同握手，上春台。
繁红丽紫何限，转首便尘埃。
欲识化工定处，须向报秋时节，未用较先开。
休道屋犹矮，卿相个中来。


rhythmic: 贺新郎
author: 魏了翁
content:
只记来时节。
又三年、朱炜过了，恰如时霎。
独立薰风苍凉外，笑傍环湖花月。
多少事、欲拈还辍。
扶木之阴三千丈，远茫茫、无计推华发。
容易过，三十八。
此身待向清尊说。
似江头、泛乎不系，扁舟一叶。
将我东西南北去，都任长年旋折。
风不定、川云如撇。
惟有君恩浑未报，又故山、猿鹤催归切。
将进酒，缓歌阕。


rhythmic: 满江红
author: 魏了翁
content:
物象芸芸，知几许、功夫来格。
更时把、荷衣芰制，从容平熨。
云淡天空诗献状，竹深花静机藏密。
对窗前、屏岫老仪刑，真颜色。
商古道，谁俦匹。
评今士，谁钧敌。
向平舟问雁，久间霜翮。
枰上举棋元不定，磨边旋蚁何曾息。
傥天公、有意要平治，饶华发。


rhythmic: 念奴娇
author: 魏了翁
content:
修人物，元如许、谁把屏星留却。
弄破峨眉山月影，似作平分消息。
卷雾名谭，翳云长袖，未称三池客。
且然袖手，人间烦暑方剧。
分手未见前期，风前耿耿，目断斜阳角。
亦欲乘风归去也，问讯故山猿鹤。
鼓催鸡，挥弦送雁，转首成乖各。
愿加饭，书来频寄新作。


rhythmic: 贺新郎
author: 魏了翁
content:
久向闲边著。
对沧江、烟轻日淡，雨疏云薄。
一片闲心无人会，独倚团团羊角。
便舍瑟、铿然而作。
容室中间分明见，暮鸢飞、不尽天空阔。
青山外，断霞末。
看来此意无今昨。
都不论、穷通得失，镇长和乐。
此道舒之弥八极，卷却不盈一握。
但长把、根基恢拓。
将相时来皆可做，似君家、祖烈弥关洛。
康国步，整戎略。


rhythmic: 水调歌头
author: 魏了翁
content:
促织谁遣汝，唧唧不能休。
揽衣起观，四顾河汉淡如油。
露下南山荟蔚，风抹西湖菱芰，客感浩悠悠。
尚此推不去，岁寿两公侯。
自侯归，闲日月，几春秋。
东方千骑，何事白首去为州。
会有葛公清侣，携上神仙官府，玉案侍前旒。
却袖经纶手，归伴赤松游。


rhythmic: 贺新郎
author: 魏了翁
content:
此别情何限。
最关情、一林醒石，重湖宾雁。
几度南楼携手上，十二阑干凭暖。
肯容我、樽前疏散。
底事匆匆催人去，黯西风、别恨千千万。
截不断，整仍乱。
三年瞥忽如飞电。
记从前、心情双亮，意词交划。
千古黎苏登临意，人道於今重见。
又分付、水流冰。
满腹馀疑今谁问，上牛头、净拭乾坤眼。
聊尔耳，恐不免。


rhythmic: 贺新郎
author: 魏了翁
content:
多少龙头客。
数从前、何官不做，清名难得。
万里将归报汉，青锁还应催当夕。
又一叶、扁舟去国。
许史庐前车成雾，未如公、正怕云霄逼。
留不尽，二三策。
一声千里楼前笛。
遏天涯、浮云不断，镇长秋色。
试上层楼分明看，无数水遥山碧。
问此意、有谁曾识。
独抱孤衷苍茫外，满阑干，都是长安日。
终有待，佐皇极。


rhythmic: 念奴娇
author: 魏了翁
content:
岸容山意，随春好，人在春风独立。
立尽闲云来又去，目断一天红日。
岂不怀归，於焉信宿，此意无人识。
只看鬓发，丝丝都为人白。
风露正满人间，睡息，浑不知南北。
要上南山披荟蔚，谁是同心相觅。
天运无穷，事机难料，只有储才急。
愿公寿考，养成元人物。


rhythmic: 洞庭春色・沁园春
author: 魏了翁
content:
花帽檐行，宝钗梁畔，还是上元。
看去年芳草，如今又绿，当时皓月，此夕仍圆。
节序驱人人不解，道岁岁年年都一般。
看承处，有烛龙照夜，铁凤连天。
东风不知倦客，又吹向楼阁山巅。
任管弦闹处，诗豪得志，绮罗香里，侠少当权。


rhythmic: 念奴娇
author: 魏了翁
content:
刘郎初度随春到，尚记彩衣春立。
又上夫人千岁寿，相望不争旬日。
琴瑟仪刑，山河态度，长是春风识。
都将和气，蒸成满院红白。
我被五斗红陈，三升官酒，驱到城北。
解后相逢同一笑，此会几年难觅。
宝蜡烧春，花光缟夜，未放觥筹急。
天然真乐，傥来知是疣物。


rhythmic: 贺新郎
author: 魏了翁
content:
谁主谁为客。
叹人生、别离容易，会逢难得。
省户高门十年梦，瞥忽浑如昨夕。
风不定、乱云飞急。
本自无心图富贵，也元知、富贵无缘逼。
且还我，兔园策。
谁知一曲柯亭笛。
向天涯、依然解后，长安本色。
怪我阿奶今老眼，已是看朱成碧。
但犹记、黄裳曾识。
多谢殷勤无以报，愿阿奶、长健如今日。
送公子，上霄极。


rhythmic: 洞仙歌
author: 魏了翁
content:
人生一世。
如此元如此。
造化都从起时起。
看庭前桃李，弄蕊开花，还又看，一度成阴结子。
母寿亲认取，叶叶枝枝，一气分来结成底。
更得故人书，遗我新词，把寸心、分明指似。
信过眼、浮华几何时，剩培植根心，等闲千岁。


rhythmic: 念奴娇
author: 魏了翁
content:
梦中犹记，来时路、五马踟蹰攒立。
江北城南春澹沲，山锁一天晴日。
伊轧征车，徊徨去意，只有东风识。
如今还在，谁人伴我浮白。
天外一曲阳春，依然有脚，来到萱堂北。
不是奇情双照亮，肯寄鳞鸿相觅。
酒引曹醇，歌翻楚调，触拨归心急。
醉魂时绕，莺花世界风物。


rhythmic: 水调歌头
author: 魏了翁
content:
人道三十九，岁暮日斜时。
儿今如许，才觉三十九年非。
昨被玉山楼取，今仗牛山挽住，役役不知疲。
自己未能信，漫仕亦何为。
亦何为，应自叹，不如归。
问归亦有何好，堂上彩成围。
上下东冈南陌，来往北邻西舍，逖地看儿啼。
富贵适然耳，此乐几人知。


rhythmic: 贺新郎
author: 魏了翁
content:
千里楼前客。
数从前、几般契分，更谁同得。
尚记流莺催人去，又见莎鸡当夕。
叹天运、相煎何急。
幸自江山皆吾土，被南薰、吹信还相逼。
临大路，控长策。
向来风月苏家笛。
问天边、玉堂何似，黄冈秋色。
万事无心随处好，风定一川澄碧。
些个事、非公谁识。
我亦年来知此意，但聪明、不及於前日。
谁为我，指无极。


rhythmic: 满江红
author: 魏了翁
content:
许大才名，知几许、功夫做得。
独自殿、三朝耆旧，岿然山立。
出处只从心打当，去留不管人忻戚。
抱孤衷、脉脉倚秋风，无人识。
龙可养，凡鳞匹。
鸾可挚，凡禽敌。
便翩然归作，玉龙仙客。
枰上举棋元不定，磨边旋蚁何曾息。
傥天公、有意要平治，须华发。


rhythmic: 满江红
author: 魏了翁
content:
见说新来，把闲事、都齐阁束。
日用处、浑无凝滞，天机纯熟。
帘卷春风琴静好，庭移晓日兰芬馥。
笑可曾，些子上眉头，萦心曲。
吞宇宙，船明玉。
批风月，诗成轴。
问人间底处，升沈荣辱。
与我言兮虽我愿，不吾以也吾常足。
但年年、先後放灯时，新。


rhythmic: 洞仙歌
author: 魏了翁
content:
寿觞庭户，正柳明桃炫。
拟斫江鱼脍银线。
被春风吹入，花锦城中、惟有梦，时到轻轩翠。
归来春已过，桃柳成阴，但喜庭闱镇强健。
更得故人书，遗我瑰词，应重记、去年相见。
望白鹤朱霞杳难攀，谩芳草如烟，青青河畔。


rhythmic: 满江红
author: 魏了翁
content:
彼美人兮，不肯为、时人妆束。
空自爱、北窗睡美，东邻醅熟。
不道有人成离索，直教无计分膏馥。
望鹤飞、不到暮云高，阑干曲。
驹在谷，人金玉。
盘在陆，人宽轴。
笑吾今何苦，耐司空辱。
应为嗷嗷乌反哺，真成落落蛇安足。
到梓州、旧事上心来，呼杯。


rhythmic: 洞庭春色・沁园春
author: 魏了翁
content:
四十之年，头颅如此，岂不自知。
正东家尼父，叹无闻日，鄹人孟子，不动心时。
顾我未能真自信，算三十九年浑是非。
随禄仕，便加齐卿相，於我何为。
人间郁蒸难耐，谁借我五万蒲葵。
上玉台百尺，天连野□，□楼千里，江射晴晖。


rhythmic: 水调歌头
author: 魏了翁
content:
冻雨洗烦浊，烈日霁威光。
逸人去作太守，旗志倍精芒。
莎外马蹄香湿，柳下阴晨润，景气踏苍苍。
夹道气成雾，我独犯颜行。
对颜行，斟尾酒，点头网。
请君此，更伴顷刻笑谭香。
为问锦屏富贵，孰与熙宁谏议，千古蔚仪章。
世道正颓靡，此意傥毋忘。


rhythmic: 洞庭春色・沁园春
author: 魏了翁
content:
安石声名，买臣富贵，我不敢知。
谩扬州泛泛，浮湛随水，阊门轨轨，开阖从时。
满目浮荣何与我，只赢得一场闲是非。
诚知此，问不归何待，不饮胡为。
岩松涧篁易老，应只能、采菽烹葵。
看风沙漠漠，未清紫逻，烟云冉冉，时露晴晖。


rhythmic: 水调歌头
author: 魏了翁
content:
桃李眩春昼，松柏傲霜时。
春妍不必皆是，晚秀未为非。
画斧河边瘴雾，叱驭关前险阻，马竭复人疲。
胡不效侪等，趣取好官为。
居之安，于胥乐，咏而归。
毡裘舌成市，书史俨相围。
月淡秋亭烽影，日静春斋铃索，未听杜鹃啼。
美酒无深巷，莫道不吾知。


rhythmic: 水调歌头
author: 魏了翁
content:
三十作龙首，四十珥貂蝉。
幡然携取名节，锦绣蜀山川。
揽辔扶桑初晓，饮马咸池未旰，来日尽宽闲。
兹事亦云足，所乐不存焉。
女垂髫，儿分鼎，妇供鲜。
尊章青鬓未改，和气玉生烟。
造物犹嫌缺陷，要启公侯衮衮，又畀贾嘉贤。
公更厚封植，自古有丰年。


rhythmic: 贺新郎
author: 魏了翁
content:
旧日重阳日。
叹满城，阑风去雨，寂寥萧瑟。
造物翻腾新机杼，不踏诗人陈迹。
都扫荡、一天云物。
挟客凭高西风外，暮鸢飞、不尽秋空碧。
真意思，浩无极。
糕诗酒帽茱萸席。
算今朝、无谁不饮，有谁真得。
子美不生渊明老，千载寥寥佳客。
无限事、欲忘还忆。
金气高明弓力劲，正不堪、回首南山北。
谁弋燕，问消息。


rhythmic: 沁园春
author: 魏了翁
content:
惠我田畴，拯民水火，春满蜀东。
更山连睥睨，长蛇隐雾，红移略约，睢霓横空。
人卧流苏行席上，公心事夕阑晨枕中。
长自苦，算无人识得，只有天公。
天教百般如愿，也应是、天眼惺。
看田间泥饮，门无夜打，水滨庐处，户有朝舂。
拟上公堂，称兕爵酒，未抵人间春意浓。
无可愿，愿城池永与，公寿无穷。


rhythmic: 水调歌头
author: 魏了翁
content:
宇宙一大物，掌握付诸人。
人心不满方寸，北浩无垠。
或者寒蝉自比，不尔秃犀贻笑，龊龊竟何成。
胡不引贤者，相与共弥纶。
未如何，尝试使，问苍。
四时迭起代谢，有屈岂无伸。
昨夜伶伦声里，一气排阴直上，阳德与时新。
道长自今日，持此庆生申。


rhythmic: 水调歌头
author: 魏了翁
content:
涪右金华宅，上有蔚蓝天。
当年玉女何事，未摆世间缘。
要把平夷心事，散作吉祥种子，春暖玉生烟。
回首生处所，更欲与周旋。
自归来，生处所，已三年。
山头白鹤候我，应讶久留连。
已作秋风归梦，忽递春风消息，吹我著泸川。
安得且归去，绵上饱耕眠。


rhythmic: 贺新郎
author: 魏了翁
content:
霞下天垂宇。
倚阑干、月华都在，大明生处。
扶木元高三千丈，不分闲云无数。
谩转却、人间朝暮。
万古兴亡心一寸，只涓涓、日夜随流注。
奈与世，不同趣。
齐封冀甸今何许。
百年间、欲招不住，欲推不去。
闸断河流障海水，未放游鱼甫甫。
叹多少、英雄尘土。
挟客凭高西风外，问举头、还见南山否。
花烂熳，草蕃庶。


rhythmic: 喜迁莺
author: 魏了翁
content:
鬓霜盈握。
叹刍牧荒墟，稻粱衰索。
落日牛羊，晚云鸿雁，傍地飞空无托。
牧人困和雨睡，田父醉连云酌。
醉梦未醒，虎嗥川谷，惊林薄。
离别。
谁不恶。
心事同时，都不论离合。
眼底时几，鼻端人物，谁辨北征东略。
最怜世途局趣，只道书生疏阔。
无可赠君，松阴庭院，菊华篱落。


rhythmic: 满江红
author: 魏了翁
content:
世道何常，都一似、水流云出。
叹自古、燕巾滥宝，楚山迷璧。
老我如今观变熟，行藏语嘿惟时适。
似沧溟、容得乘禽飞，双凫集。
花露晓，松风夕。
经味永，山光吸。
历岩中考第，案头月日。
物欲强时心节制，才资弱处书扶掖。
拟棕鞋、桐帽了平生，投簪。


rhythmic: 水调歌头
author: 魏了翁
content:
清燕卧霜角，月魄几回哉。
一声云雁清叫，推枕赋归来。
流水落花去路，画象棠阴陈迹，霄观傍楼台。
别忆入梅艳，愁色上田莱。
记来时，惊列缺，走吴回。
人间都失匕箸，老婢亦惊猜。
匹马晓风鞭袖，孤堞暮烟烽柝，辉却挂蛇杯。
不负此邦去，笑口也应开。


rhythmic: 水调歌头
author: 魏了翁
content:
昨夜严家集，霜斗晴天。
乾坤如许空阔，著我两人闲。
醉帽三更月影，别袂一帘花气，语隽不知还。
二十年间事，肝肺写明蠲。
记相逢，一似昨，两经年。
风波闹处，推出心胆至今寒。
也为故人饮酒，也念邦人怀旧，姑为驻征鞍。
未忍作离语，留待月华圆。


rhythmic: 水调歌头
author: 魏了翁
content:
更尽一杯酒，春近武陵源。
源头父老迎笑，人似老癯仙。
检校露桃风叶，问讯渚莎江草，点检旧风烟。
世界要人拄，公独卧闲边。
叹从来，分宇宙，有山川。
主宾均是寄耳，赢得鬓毛班。
最苦中年相别，更是人才难得，相劝且加餐。
归为玉昆说，时寄我平安。


rhythmic: 水调歌头
author: 魏了翁
content:
山岳会元气，初度首王春。
扶持许大穹壤，全德付耆英。
二万九千日力，四百八旬甲子，酿此杰魁人。
玉剑卧霜斗，金锁挚天扃。
学宗师，人气脉，国精神。
不应闲处袖手，试与入经纶。
磊落蟠溪感遇，迢递彭岁月，远到漆园椿。
用舍关时运，一片老臣心。


rhythmic: 水调歌头
author: 魏了翁
content:
牛酒享宾客，焦烂列前荣。
有人先事早计，残突伴孤星。
香火家家绘象，鼓村村祠宇，翦不断人情。
清泪九皋鹤，唤起梦魂惺。
白苹洲，芳草渡，玉湖亭。
画帘挂起簌，一卷易同盟。
携手锦江箍隐，觌面墨池玄叟，扶杖蜀君平。
三老冁然笑，云散太空清。


rhythmic: 满江红
author: 魏了翁
content:
逢著公卿，谁不道、人才难得。
须认取、天根一点，几曾休息。
未问人间多少士，一门男子头头立。
只其间、如许广文君，谁人识。
冠盖会，渔樵席。
豪气度，清标格。
要安排稳当，讲帷词掖。
蜀泮堂堂元不恶，犹嫌偏惠天西壁。
嘱公卿、著眼看乾坤，搜人物。


rhythmic: 千秋岁引
author: 魏了翁
content:
天生耆德，占断四时先。
春院落，锦山川。
万家灯市明朱紫，一庭花艳傍貂蝉。
妇承姑，翁抱息，子差肩。
匝是、文公开九帙。
陆续看、武公逾九十。
从九九，到千千。
海风谩送天鸡舞，蛰雷未唤壑龙眠。
且从他，歌缓缓，鼓咽咽。


rhythmic: 水调歌头
author: 魏了翁
content:
千古峨眉月，照我别离杯。
故人中岁聚散，脉脉若为怀。
醉帽三更风雨，别袂一帘山色，为放笑眉开。
握手道旧故，抵掌论人才。
山中人，灶间婢，亦惊猜。
江头新涨催发，欲去重裴回。
世事丝丝满鬓，岁月匆匆上面，渴梦肺生埃。
酒罢听客去，公亦赋归来。


rhythmic: 水调歌头
author: 魏了翁
content:
舣棹汉嘉口，更尽渭城杯。
凌云山色，似为行客苦伤怀。
横出半天烟雨，锁定一川风景，未放客船开。
想见此楼上，阅尽蜀人才。
山猿鹤，江鸥鹭，亦相猜。
滔滔日夜东注，全璧几人回。
客亦莞然成笑，多少醉生梦死，转首总成埃。
信屈四时耳，寒暑往还来。


rhythmic: 满江红
author: 魏了翁
content:
风引舟来，恰趁得、东楼嘉集。
正满眼、轻红重碧，照筵浮席。
更是姓黄人作守，重新墨妙亭遗迹。
对暮天、疏雨话乡情，更筹急。
嗟世眼，迷朱碧。
矜气势，才呼吸。
彼蔡章安在，千年黄笔。
腐鼠那能凤吓，怒蜩未信冥鹏翼。
与史君、酌酒酹兴亡，浇今昔。


rhythmic: 水调歌头
author: 魏了翁
content:
烟雨敛江色，江水大於杯。
蓬窗一枕霄梦，忽忽到无怀。
苦被江头新涨，推起天涯倦客，万里片帆开。
收用到我辈，天下岂无才。
路漫漫，行又止，信还猜。
渊鱼得失有分，须载月明回。
寄语鹤山亲友，若访吾庐花柳，为我扫烟埃。
去去党无辱，振袂早归来。


rhythmic: 贺新郎
author: 魏了翁
content:
风定波纹细。
夜无尘、云迷地轴，月流天位。
摇裔飞来江山鹤，犹作故乡嘹唳。
清境里、伴人无睡。
应叹余生舟似泛，浪涛中、几度身尝试。
书有恨，剑无气。
从渠俗耳追繁吹。
抚空明、一窗寒簟，对人如砥。
梦倚银河天外立，云露惺惺满袂。
看多少、人间嬉戏。
要话斯心无分付，路茫茫、还有亲朋至。
应为我，倒洗。


rhythmic: 水调歌头
author: 魏了翁
content:
昨梦鹤山去，风景逐时新。
藕花拍满栏槛，松竹被池频。
尽日兄酥弟酪，触处言鲭义，相对只翁卿。
梦觉帝乡远，有酒为谁倾。
忽飞来，天外句，梦中人。
自怜何事，强把麋鹿裹朝绅。
坐看九衢车马，鞭策长安日月，檐阁太玄经。
只说来时节，金气已高明。


rhythmic: 水调歌头
author: 魏了翁
content:
九十九峰下，百二十年州。
西风吹起客梦，月满驿南楼。
影入天河左界，辰在寿星向上，还是去年秋。
要和木兰曲，载酒寿君侯。
天边信，云外步，去难留。
寿觞庭院依旧，已带别离愁。
离合锺情未免，行止关人何事，浪白世间头。
将相时来作，身健百无忧。


rhythmic: 水调歌头
author: 魏了翁
content:
犹记端门外，鞭袖五更寒。
一声天上钟柝，金锁挚重关。
君向紫宸上阁，我侍玉皇香案，都号舍人般。
梦觉帝乡远，相对两苍颜。
玉围腰，金系肘，绣笼鞯。
乡人衮衮严近，五马度荆山。
收拾五湖气度，卷束蟠胸兵甲，春意满人间。
天锡公纯嘏，气象自平宽。


rhythmic: 满江红
author: 魏了翁
content:
月上南箕，还认得、去年星历。
知谁把、一天星象，荡摩朝昔。
若使平生浑自弃，如今老大何嗟及。
更年来、偏得钝工夫，蹉跎力。
溪瘴碍，蛮烟隔。
穹壤断，江山窄。
纵燕巾滥宝，楚山囚玉。
小小穷通都未问，忍闻同气相煎急。
诵虞郎、百字短长诗，忧何极。


rhythmic: 念奴娇
author: 魏了翁
content:
被东风吹送，都看尽、蜀三川。
向涪水西来，东山右去，剑阁南旋。
家家露餐风宿，数旬间、浑不见炊烟。
踏遍王孙草畔，眼明帝子城边。
万家赤子日高眠。
丝管夜喧阗。
自梓遂而东，岷峨向里，汉益从前。
人人里歌涂咏，愿君侯、长与作蕃宣。
我愿时清无事，早归相伴华颠。


rhythmic: 贺新郎
author: 魏了翁
content:
幸有天遮蔽。
为西南、空虚一面，挺生男子。
塞下将军支颐卧，夜半揽衣推起。
扫十万、胡人如洗。
见说巴山马退，也都因、粮运如流水。
剑以北，一人耳。
十年梦断斜阳外。
恰归来、昌蒲蘸酒，祝兄千岁。
入从出藩谁不是。
谁是难兄难弟。
正乐意、融融未已。
莫趣东方千骑去，愿时平、华皓长相对。
闲富贵，只如此。


rhythmic: 水调歌头
author: 魏了翁
content:
高氏八千古，驺哄溢街坊。
庸夫俗子，夸道锦绣裹家乡。
谁识书生心事，各要济时行己，肯顾利名场。
用我吾所欲，不用亦何伤。
汉嘉守，凡阅历，几麾幢。
便教入从出节，都是分之常。
但愿国安人寿，更只专城也好，不用较强梁。
准拟耆英会，倚杖看人忙。


rhythmic: 水调歌头
author: 魏了翁
content:
风雪锢迁客，闭户紧蒙头。
一声门外剥啄，客有从予游。
直自离骚国里，行到林闾屋畔，万里入双眸。
世态随炎去，此意澹於秋。
感毕逋，怀秸鞠，咏夫不，寻师学道虽乐，吾母有离忧。
岁晚巫云峡雨，春日楚烟湘月，诗思满归舟。
来日重过我，应记火西流。


rhythmic: 摸鱼儿
author: 魏了翁
content:
记年时、三星明处。
尊前携手相语。
家山幸有瓜和芋。
何苦投身官府。
谁知道，尚随逐风华，为蜀分南土。
依前廉取。
便卷却旌麾，提将绣斧。
天口笑应许。
逢初度。
从头要为君数。
怕君惊落前箸。
天东扶木三千丈，不照关河烟雨。
谁砥柱。
想造物生才，肯恁无分付。
九州风露。
待公等归来，为清天步。
容我赋归去。


rhythmic: 水调歌头
author: 魏了翁
content:
尚记春归日，锦绣裹江城。
谁推日驭西去，水认故乡痕。
鱼鸟自飞自跃。
红紫谁开谁落。
天运渺无声。
四序镇如此，当富复亭亭。
是何年，修禊事，畅幽情。
竞传元已天气，别是一般清。
便引郑郊溱洧。
不道孔门沂泗。
大道掌如平。
待挽迷津者，都向此中行。


rhythmic: 水调歌头
author: 魏了翁
content:
堪怪两外府，使传载朝缨。
虽云身在江表，都号汉公卿。
莫是才堪世用，莫是有人吹送，中外尔联荣。
天运自消息，龙蠖不关情。
更寻思，谁得失，孰亏成。
潜鱼要向深渺，犹恐太分明。
且愿时清无事，长把书生阁束，归践对床盟。
强似抗尘俗，岁岁上陪京。


rhythmic: 水调歌头
author: 魏了翁
content:
天地一大物，扶植要人才。
人才谁是，不肯随俗强追陪。
与我言兮我愿。
莫我知兮谁怨。
全仗帝为媒。
此意久寥阔，今见者留台。
笏围腰，书创屋，骑笼街。
时贤白尽须发，老子抑名斋。
更取堂名淇绿。
要把北山万竹。
一日倚云栽。
自处只如此，将相任时来。


rhythmic: 风流子
author: 李从周
content:
双燕立虹梁。
东风外、烟雨湿流光。
望芳草云连，怕经南浦，葡萄波涨，怎博西凉。
空记省，浅妆眉晕敛，袖唾痕香。
春满绮罗，小莺捎蝶，夜留弦索，么凤求凰。
江湖飘零久，频回首、无奈触绪难忘。
谁信温柔牢落，翻坠愁乡。


rhythmic: 宴清都
author: 卢祖皋
content:
春讯飞琼管。
风日薄、度墙啼鸟声乱。
江城次第，笙歌翠合，绮罗香暖。
溶溶涧渌冰泮。
醉梦里、年华暗换。
料黛眉重锁隋堤，芳心还动梁苑。
新来雁阔云音，鸾分槛影，无计重见。
啼春细雨，笼愁澹月，恁时庭院。
离肠未语先断。


rhythmic: 水龙吟
author: 卢祖皋
content:
杜鹃啼老春红，翠阴满眼愁无奈。
飞来何处，凤鸾驭，霞裾云佩。
风槛娇凭，露梢慵，酒浓微退。
念洛阳人去，香魂又返，依然是，风流在。
银烛光摇彩翠。
画堂深、莫辞沈醉。
十年一觉，扬州春梦，离愁似海。
浩态难留，粉香吹散，几时重会。
向尊前笑折，一枝红玉，帽檐斜戴。


rhythmic: 水龙吟
author: 卢祖皋
content:
荡红流水无声，暮烟细草黏天远。
低回倦蝶，往来忙燕，芳期顿懒。
绿雾迷墙，翠虬腾架，雪明香暖。
笑依依欲挽，春风教住，还疑是，相逢晚。
不似梅妆瘦减。
占人间、丰神萧散。
攀条弄蕊，天涯犹记，曲阑小院。
老去情怀，酒边风味，有时重见。
对枕帏空想，东床旧梦，带将离恨。


rhythmic: 水龙吟
author: 卢祖皋
content:
会昌湖上扁舟，几年不醉西山路。
流光又是，宫衣初试，安榴半吐。
千里江山，满川烟草，薰风淮楚。
念离骚恨远，独醒人去，阑干外，谁怀古。
亦有鱼龙戏舞。
艳晴川、绮罗歌鼓。
乡情节意，尊前同是，天涯羁旅。
涨渌池塘，翠阴庭院，归期无据。
问明年此夜，一眉新月，照人何处。


rhythmic: 水龙吟
author: 卢祖皋
content:
世间谁似蓬仙，坐间八帙齐眉寿。
兰阶更喜，孙枝相映，红芳绿秀。
鹤舞修庭，鹭飞青嶂，帘垂晴昼。
向闲中时有，奚囊背锦，开松户，看云岫。
不羡印金垂斗。
笑纷纷、白云苍狗。
银髯似戟，红颜如炼，风流依旧。
野□晴初，陇梅花下，玉笙吹酒。
怅今年又是，题笺寄远，倩传杯手。


rhythmic: 渡江云
author: 卢祖皋
content:
锦云香满镜，岸巾横笛，浮醉一舟轻。
别愁萦短鬓，晚凉池阁，此地忽逢迎。
柄圆绿，倚风流、还恁娉婷。
凭画阑，嫣然输笑，无语寄心情。
盈盈。
露华匀玉，日影酣红，记晚妆慵整。
还暗惊、人间离合，羞对池萍。


rhythmic: 洞仙歌
author: 卢祖皋
content:
玉肌翠袖，较似酴瘦。
几度熏醒夜窗酒。
问炎洲何事，得许清凉，尘不到，一段冰壶翦就。
晚来庭户悄，暗数流光，细拾芳英黯回首。
念日暮江东，偏为魂销，人易老、幽韵清标似旧。
正簟纹如水帐如烟，更奈向，月明露浓时候。


rhythmic: 洞仙歌
author: 卢祖皋
content:
月痕霜晕，雪染冰裁翦。
车马尘中甚曾见。
自扬州吟罢，踏遍西湖，堪爱处，偏是情高韵远。
冷香惊梦破，姑射人归，图画空遗旧妆面。
问何事东君，先与春心，还又是、容易飞花片片。
对暮寒修竹哽无言，更画角层城，夜闻吹怨。


rhythmic: 洞仙歌
author: 卢祖皋
content:
东楼佳丽，缥缈风烟表。
幻得楼山更深窈。
有苍崖乔木，石磴鸣泉，尘不到，掩映十洲三岛。
平生丘壑趣，圭衮何心，自是清时重元老。
想月下云根，鹤唳猿吟，人犹道、作计归游太早。
待他年功退学商颜，却旋种木奴，缓寻瑶草。


rhythmic: 洞仙歌
author: 卢祖皋
content:
梅窗雪屋，还赋蓬仙寿。
闻说今年胜於旧。
有芝书催下，竹史颁春，山好处，留待文章太守。
商霖消息近，缥缈闲云，一笑无心又出岫。
纵高卧十年，八帙初开，天未许、闲向人间袖手。
问西州千骑几时来，对月鹤霜猿，也教知否。


rhythmic: 洞仙歌
author: 卢祖皋
content:
扁舟入浙，便有家山意。
全胜轺车驾边地。
爱官尘不到，书眼争明，称寿处，春傍梅花影里。
平生丘壑志，未老求闲，天亦徘徊就归计。
想叠嶂双溪，千骑弓刀，浑不似、白石山中胜趣。
怕竹屋梅窗欲成时，又飞诏东山，谢公催起。


rhythmic: 木兰花慢
author: 卢祖皋
content:
嫩寒催客棹，载酒去、载诗归。
正红叶漫山，清泉漱石，多少心期。
三生溪桥话别，怅薜萝、犹惹翠云衣。
不似今番醉梦，帝城几度斜晖。
鸿飞。
烟水弥弥。
回首处，只君知。
念吴江鹭忆，孤山鹤怨，依旧东西。


rhythmic: 满庭芳
author: 卢祖皋
content:
盘谷居成，辋川图就，便从鸥鹭寻盟。
泛溪窈窕，游钓寄高情。
尚忆儿童旧地，疏帘外、烟雨新晴。
微吟罢，渔歌响答，乃醉中听。
蓬瀛。
归计早，下帆坐阅，涛浪堪惊。
爱闲身长占，风澹波平。
夜雪何时访戴，梅花下、同款柴扃。
还知否，清时未许，野渡有舟横。


rhythmic: 瑞鹤仙
author: 卢祖皋
content:
江南秋欲遍。
正莼际鲈分，酒边螯荐。
青林雁霜浅。
问风流何事，试华偏晚。
凌波步远。
误池馆、薰风笑宴。
梦回时，细翦荷衣，尚倚半酣妆面。
深院。
绮霞低映，步障横陈，暮天慵倦。
无言笑倩。
尊前恨，仗谁遣。
似重来鹤驭，锦城依旧，无复仙风宛转。
念疏星澹月，长眉甚时再见。


rhythmic: 摸鱼儿
author: 卢祖皋
content:
怪西风、晓来帽，年华还是重九。
天机衮衮山新瘦，客子情怀谁剖。
微雨後。
更雁带边寒，袅袅欺罗袖。
慵荷倦柳。
悄不似黄花，田田照眼，风味尽如旧。
登临地，寂寞崇台最久。
阑干几度搔首。
翻云覆雨无穷事，流水斜阳知否。
吟未就。
但衰草荒烟，商略愁时候。
闲愁浪有。
总输与渊明，东篱醉舞，身世付杯酒。


rhythmic: 夜飞鹊慢
author: 卢祖皋
content:
骄嘶破清晓，分恨临期。
花下恁月明知。
馀光是处散离思，最怜香霭霏霏。
牵衣弹泪，问凄风愁露，划地东西。
留鞭换佩，怕匆匆、已是迟迟。
凉怯几番罗袂，还燕别文梁，萤点书帏。
一自秋娘迢递，黄金对酒，争忍轻挥。


rhythmic: 秋霁
author: 卢祖皋
content:
虹雨才收，正抱叶残蝉，渐老云木。
银汉飞星，玉壶零露，万里素秋如沐。
倚颦抱独。
盼娇曾记郎心目。
向艳歌偏爱，赋情多处寄衷曲。
凄凉漫有，旧月阑干，夜凉无因，重照颓玉。
扇纨收、鸾孤蠹损，一番愁绪黯相触。


rhythmic: 贺新郎
author: 卢祖皋
content:
挽住风前柳。
问鸱夷、当日扁舟，近曾来否。
月落潮生无限事，零乱茶烟未久。
漫留得、莼鲈依旧。
可是从来功名误，抚荒祠、谁继风流後。
今古恨，一搔首。
江涵雁影梅花瘦。
四无尘、雪飞风起，夜窗如昼。
万里乾坤清绝处，付与渔翁钓叟。
又恰是、题诗时候。
猛拍阑干呼鸥鹭，道他年、我亦垂纶手。
飞过我，共尊酒。


rhythmic: 沁园春
author: 卢祖皋
content:
几叶凋枫，半篙寒日，傍桥系船。
爱洞门深锁，人间福地，双溪分占，天上星躔。
破帽寒，短鞭敲月，此地经行知几年。
空赢得，似沈郎消瘦，还欠诗篇。
沙鸥伴我愁眠。
向水驿风亭红蓼边。
有村醪可饮，且须同醉，溪鱼堪，切莫论钱。
笠泽波头，垂虹桥上，橙蟹肥时霜满天。
相随否，算江南江北，惟有君闲。


rhythmic: 沁园春
author: 卢祖皋
content:
台色齐辉，一点长庚，夜来更明。
渐日添宫线，功催补衮，春回梅萼，香趁调羹。
鹤禁班高，槐庭恩重，八帙人共荣。
谁知道，纵身居公辅，心似书生。
东楼见说初成。
有帘卷江山万里横。
想高情长羡，碧云出处，清时未计，绿野经营。
东阁郎君，南宫进士，管领孙枝扶寿觥。
齐眉醉，笑尊前乐事，真个全并。


rhythmic: 贺新郎
author: 卢祖皋
content:
十顷涵空碧。
画图中、峥嵘幻玉，乱零吹璧。
倚遍危阑吟不尽，把酒风前岸帻。
记当日、西湖为客。
谁翦吴淞江上水，笑乾坤、奇事成儿剧。
还照我，夜窗白。
崇台目断清无极。
引枝筇、琼瑶步软，印登临屐。
娃馆娉婷知何在，泪粉愁浓恨积。
故化作、飞花狼籍。
旧事悠悠浑莫问，有玉蟾、醉里曾相识。
聊伴我，夜吹笛。


rhythmic: 贺新郎
author: 卢祖皋
content:
万里岷峨路。
笑归来、野逸萧闲，旧时风度。
玉陛金闺春引处，迟却京华步武。
漫赢得、西湖佳趣。
香篆琴丝帘影外，有朝云、夜月和鸥鹭。
都辨我，醉中句。
飞凫又报匡庐去。
怕赤霄、班里依然，有人留取。
头黑功名浑好在，漫浪从渠赋予。
但爱我、襟期相遇。
满把一觞为君寿，有风荷、万顷摇清暑。
聊为此，金缕。


rhythmic: 满江红
author: 卢祖皋
content:
楼倚晴空，炎云净、晚来风力。
沧海外、等闲吹上，满轮寒璧。
河汉低垂天欲近，乾坤浩荡秋无极。
凭阑干、衣袂拂青冥，知何夕。
登眺地，追畴昔。
吴越事，皆陈迹。
对清光祗有，醉吟消得。
万古悠悠惟月在，浮生衮衮空头白。
自骑鲸、仙去有谁知，遥相忆。


rhythmic: 满江红
author: 卢祖皋
content:
拟问扁舟，归来趁、蓬莱寿席。
还又向、月城迢递，岁寒为客。
多竹襟期居已就，一川图画□堪觅。
想玉笙、霜鹤拥蹁跹，真仙伯。
身早退，头翻黑。
心最懒，闲偏适。
更新来膝下，始看袍色。
安石正多人望在，子公何用缄书立。
但年年、把酒为梅花，寻消息。


rhythmic: 烛影摇红
author: 卢祖皋
content:
千载风云，庆符良月先呈瑞。
旧家阴郭帝恩浓，圭衮公侯地。
不道蝉联鼎贵。
对秋灯、依然风味。
紫囊归去，绿野闲来，青毡都未。
琴鹤相随，小山花竹便幽意。
满襟和气是藏春，日觉诗名起。
已动金瓯姓字。
早梅□，□□□□。
□□□□，□□□□，□□□□。


rhythmic: 贺新郎
author: 卢祖皋
content:
春色元无主。
荷东君、著意看承，等闲分付。
多少无情风与浪，又那更、蝶欺蜂妒。
算燕雀、眼前无数。
从便帘栊能爱护，到如今、已是成迟暮。
芳草碧，遮归路。
看看做到难言处。
怕宣郎、轻转旌旗，易歌襦裤。
月满西楼弦索静，云蔽城阆府。
便恁地、一帆轻举。
独倚阑干愁拍碎，惨玉容、泪眼如红雨。
去与住，两难诉。


rhythmic: 喜迁莺
author: 孙居敬
content:
宿酲初愈。
更花焰频催，叶蕉重举。
浓露沾丛，薰风入樾，黄叶马头飞舞。
梦结尚依征旆，笛怨谁教渔谱。
村路转，见寒机灯在，晨炊人语。
无据。
堪恨处。
残月满襟，不念人羁旅。
天接山光，云拖雁影，多少别离情绪。
绣被香温密叠，罗帕粉痕重护。
这滋味，最不堪两鬓，菱花羞觑。


rhythmic: 贺新郎
author: 孙居敬
content:
风月为佳节。
更湖光、平铺十里，水晶宫阙。
若向孤山邀俗驾，只恐梅花凄咽。
有图画、天然如揭。
好看骚人冰雪句，走龙蛇、醉墨成三绝。
尘世事，谩如发。
真须脚踏层冰滑。
倚高寒、身疑羽化，水平天阔。
目送云边双白鹭，杳杳冲烟出没。
□□□、□□□□。
唤醒儿曹梁甑梦，把逍遥、齐物从头说。
洗夜光，弄明月。


rhythmic: 满江红
author: 留元刚
content:
风送清篙，沿流溯、武夷九曲。
回首处，虹桥无复，幔亭遗屋。
翠壁云屏临钓石，银河雪瀑飞寒玉。
想当年、铁笛倚林吹，秋空绿。
褰荇带，筇竹。
披荷芰，餐椒菊。
问丹崖碧岭，底堪重辱。
青笈不妨娱老眼，乌靴未许污吾足。
恰仙游、一枕梦醒来，胡麻熟。


rhythmic: 沁园春
author: 范炎
content:
襟韵何如，文雅风流，王谢辈人。
问传家何物，多书插架，放怀无可，有酒盈樽。
一咏一谈，悠然高致，似醉当年曲水春。
还知否，壮胸中万卷，笔下千军。
门前我有佳宾。
但明月、清风更此君。
喜西庐息驾，心间胜日，东皇倚杖，目送行云。
闻道君王，玉堂佳处，欲诏长杨奏赋孙。
功名看，一枝丹桂，两树灵椿。


rhythmic: 贺新郎
author: 张敬斋
content:
卓茕欧阳子，是江山、毓秀锺灵，异才间世。
恰则韶光三月暮，叶尧阶有四。
正天启、悬弧盛事。
金鸭亭亭书云篆，散非烟、南极真仙至。
来为尔，荐嘉瑞。
神清洞府丹书字。
拥笙歌、绮席高张，更罗珠翠。
个里长春人不老，仙籍玉环暗记。
但判取、沈醉。
拟作新诗八千首，待一年、一献称俾尔。
耆而艾，昌而炽。


rhythmic: 哨遍
author: 刘学箕
content:
木叶尽凋，湖色接天，雪月明江水。
凌万顷、一苇纵所之。
若凭虚驭风仙子。
听洞箫、绵延不绝如缕，馀音袅袅游丝曳。
乃举酒赋诗，玉鳞霜蟹，是中风味偏美。
任满头堆絮雪花飞。
更月澹蓬窗冻云垂。
山郁苍苍，桥卧沈沈，夜鹊惊起。
噫。
倚兰桨兮。
我今恍惚遗身世。
渔樵甘放浪，蜉蝣然、寄天地。
叹富贵何时。
功名浪语。
人生寓乐虽情尔。
知逝者如斯。
盈虚如彼，则知变者如是。
且物生宇宙各有司。
非已有纤毫莫得之。
委吾心、耳目所寄。
用之而不竭，取则不吾禁，自色自声，本非有意。


rhythmic: 贺新郎
author: 刘学箕
content:
午睡莺惊起。
鬓云偏、未整，凤钗斜坠。
宿酒残妆无意绪，春恨春愁如水。
谁共说、厌厌情味。
手展流苏腰肢瘦，叹黄金、两细香消臂。
心事远，仗谁寄。
帘栊渐是槐风细。
对梧桐、清阴满院，夏初天气。
回首春空梨花梦，屈指从头暗记。
叹薄、抛人容易。
目断孤鸿沈双鲤，恨萧郎、不寄相思字。
幽恨积，黛眉翠。


rhythmic: 贺新郎
author: 刘学箕
content:
往事何堪说。
念人生、消磨寒暑，漫营裘葛。
少日功名频看镜，绿鬓未雪。
渐老矣、愁生华发。
国耻家雠何年报，痛伤神、遥望关河月。
悲愤积，付湘瑟。
人生未可随时别。
守忠诚、不替天意，自能符合。
误国诸人今何在，回首怨深次骨。
叹南北、久成离绝。
中夜闻鸡狂起舞，袖青蛇、戛击光磨铁。
三太息，皆空裂。


rhythmic: 贺新郎
author: 刘学箕
content:
东阁凭诗说。
对丰姿、飘然杖屦，澹然巾葛。
竹外一枝斜更好，玉质冰肌粲雪。
谁折向、满头宣发。
水驿云窗烟庭院，更宜晴、宜雨还宜月。
霜夜永，景萧瑟。
孤芳与群芳别。
陇程遥、攀条难寄，碧云惊合。
桃李漫山空春艳，不比仙风道骨。
有潇洒、清新奇绝。
我被幽香相懊恼，宋广平、岂但心如铁。
飞暗度，石吹裂。


rhythmic: 贺新郎
author: 刘学箕
content:
晓听儿曹说。
道前村、疏梅莫与，蔽萧缠葛。
急与呼童诛翦尽，趁此江天暮雪。
唤小艇、渔翁鹤发，凛冽寒风吹酒面，与何人、共泛山阴月。
归浩叹，御琴瑟。
世寰恍惚山川别。
望琼楼、玉宇相映，烂银环合。
冰柱雪车新句就，不疗饥肠病骨。
奈野鸟、千山飞绝。
我笑书生贫亦甚，诵布衾、岁久寒如铁。
儿恶卧，踏里裂。


rhythmic: 满江红
author: 刘学箕
content:
午转槐阴，正炎暑、侵肌似醉。
问何处、披襟散发，解衣扬袂。
傍沼茅亭杨柳绿，倚崖草阁梧桐翠。
唤玉人、纤手掬清泉，生凉意。
开枕簟，浮瓜芰。
琼液浅，歌喉细。
对文禽雪鹭，助成幽致。
十顷碧莲潇洒国，万竿修竹清凉世。
算此时、情绪有谁同，吾侬自。


rhythmic: 满江红
author: 刘学箕
content:
一柄双花，低翠盖、呈祥现美。
人正在、薰风亭上，满襟如水。
二陆比方夸俊少，两乔相并修容止。
雨初晴、午永斗红酣，真奇耳。
双白鹭，双鲤。
飞与泳，俱来此。
绾双鬟天上，侍香童子。
双剑丰城双孕秀，双凫叶县双趋起。
谩空谈、国士本无双，今双矣。


rhythmic: 沁园春
author: 刘学箕
content:
浮利虚名，算来何用，蜗角蝇头。
笑劳生一梦，两轮催逼，脆如朝露，轻若春沤。
有限精神，无穷世路，劫劫忙忙谁肯休。
堪惊叹，叹痴人未悟，终日营求。
百年光景云浮。
把意马心猿须早收。
有真仙秘诀，飧霞导引，丹砂铅汞，早与身谋。
闲是闲非，他强我弱，一任从教风马牛。
还知道，上蓬莱稳路，八表神游。


rhythmic: 念奴娇
author: 刘学箕
content:
水轩沙岸，午风轻、飘动一天晴雪。
日色晶荧光眩眼，细逐游丝明灭。
帘幕中间，楼台侧畔，浑是瑶瑛积。
缀松黏竹，恍然如对三绝。
遥认仿佛飞花，花非还似，恼乱多情客。
点染春衫无定度，又转沈香亭北。
密密疏疏，斜斜整整，似雪难分别。
坡仙不见，後人有口何说。


rhythmic: 念奴娇
author: 刘学箕
content:
断虹开霁，净秋容、点点初收微雨。
夕下生阴山影澹，缥渺烟云吞吐。
乌帽风偏，青鞋沙软，误入桃溪坞。
多情鸥鹭，偶来忽又飞去。
日暮修竹佳人，雾绡琼佩，绰约疑仙侣。
愧我禅心春尽絮，不逐东风飞舞。
红叶题诗，紫云传恨，密意渠能诉。
此情疏隔，不关楼外烟树。


rhythmic: 水调歌头
author: 刘学箕
content:
三载役京口，十度过松江。
垂虹亭下烟水，长是映蓬窗。
钓得锦鳞成脍，快把双螯浩饮，豪气未能降。
醉舞影零乱，心逐浪舂撞。
景苍茫，歌乃，石空。
蒹葭深处，适意鱼鸟自双双。
便拟轻舟短棹，明月清风长共，与世绝纷龙。
嘉遁有真隐，不羡鹿门庞。


rhythmic: 贺新郎
author: 刘学箕
content:
莫向愁人说。
叹人生、不如意事，十常七八。
是则中年伤怀抱，客里何堪送客。
又添取、一襟凄咽。
岸柳凋零秋容澹，黯消凝、怎忍轻攀折。
重会面，甚时节。
杏花丽日梅花雪。
记当时、一觞一咏，楚云湘月。
别後君休劳春梦，转眼江南塞北。
莫漫被、闲愁萦结。
且判离筵今夕醉，霎时间、便见兰舟发。
空怅望，水云阔。


rhythmic: 满江红
author: 林正大
content:
衮衮诸公，嗟独冷、先生宦薄。
夸甲第、纷纷粱肉，谩甘寥寞。
道出羲皇知有用，才过屈宋人谁若。
剩得钱、沽酒两忘形，更酬酢。
清夜永，开春酌。
听细雨，檐花落。
但高歌不管，饿填沟壑。
司马逸才亲涤器，子云识字终投阁。
且生前、相遇共相欢，衔杯乐。


rhythmic: 贺新凉・贺新郎
author: 林正大
content:
兰亭当日事。
有崇山、茂林修竹，群贤毕至。
湍急清流相映带，旁引流觞曲水。
但畅叙、幽情而已。
一咏一觞真足乐，厌管弦丝竹纷尘耳。
春正暮，共修禊。
惠风和畅新天气。
骋高怀、仰观宇宙，俯察品类。
俯仰之间因所寄，放浪形骸之外。
曾不知、老之将至。


rhythmic: 沁园春
author: 林正大
content:
大人先生，高怀逸兴，酒肉寓名。
纵幕天席地，居无庐室，以八荒为域，日月为扃。
贵介时豪，绅处士，未解先生酒适情。
徒劳尔，谩是非锋起，有耳谁听。
先生。
挈提罂。
更箕踞衔杯枕麴生。
但无思无虑，陶陶自得，任兀然而醉，恍然而醒。
静听无闻，熟视无睹，以醉为乡乐性真。
谁知我，彼二豪犹是，蜾蠃螟蛉。


rhythmic: 摸鱼儿
author: 林正大
content:
醉之乡、其去中国，不知其几千里。
其土平旷无涯际。
其气和平一揆。
无寒暑，无聚落居城，无怒而无喜。
昔黄帝氏。
仅获造其都，归而遂悟，结绳已非矣。
及尧舜，盖亦至其边鄙。
终身太平而治。
武王得志於周世。
命立酒人之氏。
从此後，独阮籍渊明，往往逃而至。
何其淳寂。
岂古华胥，将游是境，余故为之记。


rhythmic: 声声慢
author: 林正大
content:
暮春天气，争看长安，水边多丽人人。
意远态浓，肌理骨肉轻匀。
绣罗衣裳照映，尽蹙金、孔雀麒麟。
夸荣贵，是椒房云幕，恩宠无伦。
簇簇紫驼翠釜，间水精盘里，缕脍纷纶。
御送珍羞，夹道箫鼓横陈。
後来宾从杂，认青鸾、飞舞红巾。
扶下马，似杨花、翻入锦茵。


rhythmic: 贺新凉・贺新郎
author: 林正大
content:
环滁皆山也。
望西南、蔚然深秀，者琅邪也。
泉水潺潺峰路转，上有醉翁亭也。
亭、太守自名之也。
试问醉翁何所乐，乐在乎、山水之间也。
得之心、寓酒也。
四时之景无穷也。
看林霏、日出云归，自朝暮也。
交错觥筹酣宴处，肴蔌杂然陈也。
知太守、游而乐也。


rhythmic: 贺新凉・贺新郎
author: 林正大
content:
酌以蒲城酒。
撷湘累、秋英满泛，介君眉寿。
赠君点漆黟川墨，与印文章大手。
问此别、相逢难又。
三叠阳关声堕泪，写平时、兄弟情长久。
离别事，古来有。
十年骨肉情何厚。
对江山千里，共期白首。
夜雨连床追旧事，惟恨音书渐少。
便只恐、炊沙不饱。


rhythmic: 满江红
author: 林正大
content:
落魄高人，拼百万、青铜一醉。
挥素手、朱绳一抹，四筵惊起。
催织寒虫秋弄月，叫群独雁天浮水。
更黄鹂、紫燕对春风，争繁脆。
悲楚国，羁臣意。
怜汉女，逾千里。
似深闺恩怨，共相汝尔。
我有江南丘壑趣，此弦能道心中事。
要曲肱、时听写松风，云窗里。


rhythmic: 满江红
author: 林正大
content:
太一真人，莲叶向、中流荡漾。
凌万顷、风为帆席，浪为轻桨。
乱舞翠绡云雾薄，卧看玉宇琉璃晃。
似飘然、万斛举龙骧，随波荡。
太华顶，花十丈。
飘一叶，借清赏。
倩龙眠老手，为渠摹彷。
鳌禁谁寓直，玉堂学士今刘向。
要清宵、特地杖青藜，来相访。


rhythmic: 贺新凉・贺新郎
author: 林正大
content:
生长湖山曲。
羡君儿、呼吸湖光，饱餐山渌。
世外不须论隐逸，谁似先生冰玉。
自骨冷、神清无俗。
我不识君曾梦见，炯双瞳、碧色光相烛。
遗妙语，看不足。
生平高节难为续。
到如今、凛凛风生，言犹可录。
不作相如封禅藁，身後谁荣谁辱。
争肯效、白头吟曲。


rhythmic: 满江红
author: 林正大
content:
为忆当时，沈醉里、青楼弄月。
闲想像、绣帏珠箔，魂飞心折。
羞向妲娥谈旧事，几经三五盈还缺。
望翠眉、蝉鬓一天涯，伤离别。
寻作梦，巫云结。
流别泪，湘江咽。
对花深两岸，忽添悲切。
试与含愁弹绿绮，知音不遇弦空绝。
忽窗前、一夜寄相思，梅花发。


rhythmic: 满江红
author: 林正大
content:
寂寞江城，┾只共、梅花幽独。
揩病眼、佳人何许，嫣然空谷。
幻出天姿真富贵，朱唇滞酒红生肉。
笑漫山、繁李与夭桃，俱粗俗。
迟日丽，春睡足。
明月照，尤清淑。
算移更千里，远从西蜀。
流落天涯应可念，为渠剧饮仍歌曲。
怕明朝、酒醒落纷纷，那忍触。


rhythmic: 意难忘
author: 林正大
content:
蜀道登天。
望峨眉横绝，石栈相连。
西来当鸟道，逆浪俯回川。
猿与鹤，莫攀缘。
九折耸岩峦。
算咫尺、扪参历井，回首长叹。
西游何日当还。
听子规啼月，愁减朱颜。
连峰天一握，飞瀑壑争喧。
排剑阁，越天关。


rhythmic: 沁园春
author: 林正大
content:
庐阜诸峰，炉峰绝胜，草堂介焉。
敞明窗净室，素屏虚榻，要仰观山色。
俯听流泉。
中有池台，旁多竹卉，夹涧杉松高刺天。
堂之北，据层崖积石，绿荫浓鲜。
堂东瀑布飞悬。
似雨露霏微珠贯穿。
有春花秋月，夏云冬雪，阴晴显晦，雾吐烟吞。
右抱琴书，左携妻子，杖屦从容尽暮年。
平生志，赖清泉白石，实听余言。


rhythmic: 摸鱼儿
author: 林正大
content:
泛松江、水遥山碧，清寒微动秋浦。
霜云霁色横无际，别鹄惊鸿无数。
朝又暮。
听牧笛长吹，隐隐渔榔度。
骚人才子。
既览物兴怀，浮游尘外，啸傲剧清思。
人间世。
扰扰荣途要路。
瀛洲琼馆安所。
轩裳何似渔蓑兴，萧散龙游鹤渚。
须归去。
办双桨孤帆，云月和烟雨。
江湖伴侣。
趁社橘初黄，汀葭馀翠，成我莼鲈趣。


rhythmic: 意难忘
author: 林正大
content:
汹汹松风。
更浮云皓皓，轻度春空。
精神新发越，宾主少从容。
犀箸厌，涤昏懵。
茗碗策奇功。
待试与，平章甲乙，为问涪翁。
建溪日铸争雄。
笑罗山梅岭，不数严邛。
胡桃添味永，甘菊助香浓。
投美剂，与和同。


rhythmic: 沁园春
author: 林正大
content:
子陵先生，故人光武，以道相忘。
幸炎符在握，六龙在御，臣来亿兆，阳德方刚。
自是先生，独全高节，归去江湖乐未央。
动星象，被羊裘傲睨，一世轩裳。
高哉不事侯王。
爱此地山高水更长。
盖先生心地，超乎日月，又谁如光武，器量包荒。
立懦廉顽，有功名教，万世清风更激扬。
无古今，想云山郁郁，江水泱泱。


rhythmic: 沁园春
author: 洪咨夔
content:
诗不云乎，蒹葭苍苍，白露为霜。
看高山乔木，青云老干，英华滋液，亦敛而藏。
匠石操斤游林下，便一举采之充栋梁。
须知道，是天将大任，翕处还张。
薇郎玉佩丁当。
问何事午桥花竹庄。
又星回岁换，腊残春浅，锦熏笼紫，栗玉杯黄。
唤起东风，吹醒宿酒，把甲子从头重数将。
明朝去，趁传柑宴近，满袖天香。


rhythmic: 沁园春
author: 洪咨夔
content:
归去来兮，杜宇声声，道不如归。
正新烟百五，雨留酒病，落红一尺，风妒花期。
睡起绿窗，销残香篆，手板颐还倒持。
无人解，自追游仙梦，作送春诗。
风流不似年时。
把别墅江山供弈棋。
空一川芳草，半池晴絮，歌翻长恨，赋续怀离。
桃叶渡头，沈香亭北，往事悠悠难重思。
徘徊处，看鸣鸠唤妇，乳燕将儿。


rhythmic: 沁园春
author: 洪咨夔
content:
饮马咸池，总辔，横鹜九州。
庆中兴机会，天生山甫，非常事业，天授留侯。
左搏龙蛇，右驯虎兕，万里中原谈笑收。
功名早，便貂蝉猎猎，飞出兜牟。
新无限欢讴。
尽卖剑卖刀归买牛。
正麦摇熏吹，黄迷断垄，秧涵朝雨，绿遍平畴。
眼底太平，不图再见，罗拜焚香青海头。
从今去，愿君王万岁，元帅千秋。


rhythmic: 沁园春
author: 洪咨夔
content:
秋气悲哉，薄寒中人，皇皇何之。
更黄花吹雨，苍苔滑屐，栏空斗鸭，床老支龟。
静里跫音，明边眉睫，蹴踏星河天脱。
清谈久，顿两忘妍丑，嫫姆西施。
濂溪家住江湄。
爱出水芙蓉清绝姿。
好光风霁月，一团和气，尸居龙见，神动天随。
著察工夫，诚存体段，个里语言文字非。
君家事，莫空将太极。
散大图碑。


rhythmic: 风流子
author: 洪咨夔
content:
锦幄醉荼シ。
狻猊暖、银蒜压烟霏。
正韩范安边，欧苏领客，红芳庭院，绿荫窗扉。
著句挽春春肯住，更判羽觞挥。
金系花腰，玉匀人面，娇慵无力，娅姹相依。
繁华都能几，青油幕、好与遮护晴晖。
寄语东君，莫教一片轻飞。


rhythmic: 贺新郎
author: 洪咨夔
content:
露洗秋光透。
指岷峨、无边峭碧，与君为寿。
万里同随琴鹤到，只愿人情长久。
尽头白、眼青如旧。
从臾功名三尺剑，倚函关、风雨蛟龙吼。
谈笑取，印如斗。
从今尽展眉峰皱。
看诸郎、翩翩黄甲，班班蓝绶。
一簇孙枝扶膝下，翠竹碧梧争秀。
便嘉庆、图中都有。
花影婆娑清昼永，护新凉、更著丝簧手。
欢未尽，剩添酒。


rhythmic: 贺新郎
author: 洪咨夔
content:
风软帘花约。
玉壶天、芙蕖欲盖，初槊。
宿霭收阴晴色定，一点星明碧落。
光拍满、浮溪β。
银栉铁冠风物古，更秧青、麦熟蚕登箔。
欢取酒，为君酌。
华堂衮绣今如昨。
长官清、水晶灯照，珊瑚钩琢。
富贵功名知有样，晨起一声檐鹊。
便好趁、六更宫钥。
龙尾朝回长燕喜，宝香深、醉引莱衣著。
吹紫凤，舞黄鹤。


rhythmic: 贺新郎
author: 洪咨夔
content:
放了孤山鹤。
向西湖、问讯水边，嫩寒篱落。
试粉盈盈微见面，一点芳心先著。
正日暮、烟轻云薄。
欲搅清香和月咽，倩冯夷、为洗黄金杓。
花向我，劝多酌。
单于吹彻今成昨。
未甘渠、琢玉为堂，把春留却。
倚遍黄昏栏十二，知被儿曹先觉。
更笑杀、卢仝赤脚。
但得东风先手在，管绿阴、好践青青约。
方寸事，两眉角。


rhythmic: 贺新郎
author: 洪咨夔
content:
谁识昂昂鹤。
且随缘、剩水残山，东村西落。
世事几番新局面，看底却高三著。
况转首、西山日薄。
雪意压檐梅索笑，任柄长、柄短邻家杓。
小瓮，动孤酌。
见花忆得年时昨。
正微醺、独步黄昏，被花迷却。
冷月吹香春弄影，么凤梢头先觉。
恍梦断、罗浮山脚。
欲寄心期无驿使，想凌寒、不奈腰肢约，空凭暖，画栏角。


rhythmic: 夏初临
author: 洪咨夔
content:
铁瓮栽荷，铜彝种菊，胆瓶萱草榴花。
庭户深沈，画图低映窗纱。
数枝奇石。
染宣和、瑞露明霞。
於菟长啸，风林未鸣，霜草先斜。
雪丝香里，冰粉光中，兴来进酒，睡起分茶。
轻雷急雨，银篁迸插檐牙。
凉入琵琶。
枕帏开、又送蟾华。


rhythmic: 满江红
author: 洪咨夔
content:
送雨迎晴，花事过、一庭芳草。
帘影动、归来双燕，似悲还笑。
笑我不知人意变，悲人空为韶华老。
满天涯、都是别离愁，无人扫。
海棠晚，荼シ早。
飞絮急，青梅小。
把风流酝藉，向谁倾倒。
秋水盈盈魂梦远，春云漠漠音期悄。
最关情、鹎一声催，窗纱晓。


rhythmic: 满江红
author: 洪咨夔
content:
把酒西风，浑莫问、主宾谁恶。
千古事、几□遇合，几人流落。
肝胆轮溟渤小，精神浩荡蓬莱薄。
望拒霜、红处是东山，长如昨。
苍苔迹，何曾削。
黄叶梦，何难觉。
等春云出岫，秋波归壑。
老子婆娑风度远，佳人缥缈腰肢约。
况登高、节过又登高，须多酌。


rhythmic: 天香
author: 洪咨夔
content:
云母屏开，博山炉熨，人间南极星现。
酥篆千秋，灯图百子，酒浪花光照面。
堂深戏彩，任父老、儿童争劝。
耆艾相将潞国，精明恰如清献。
春风飘香合殿。
仗云齐、漏迟宫箭。
正好簪荷入侍，帕柑传宴。
日月华虫绚。


rhythmic: 水调歌头
author: 洪咨夔
content:
四海止斋老，百世水心翁。
都将不尽事业，付与道俱东。
气脉中庸大学，体统采薇天保，几疏柘袍红，千仞倚寥碧，一点驾归鸿。
扈江蓠，贯薜荔，制芙蓉。
午桥绿野深处，心与境俱融。
搏控乾坤龙马，簸弄坎离日月，苍鬓映方瞳。
只恐又催诏，飞度橘花风。


rhythmic: 水调歌头
author: 洪咨夔
content:
如此好明月，梅里自来无。
炎云溽雾收尽，宇宙一冰壶。
浅濑乍分随合，清影欲连还断，漾玉浮图。
风物庾楼似，秋思欠菰蒲。
醉魂醒，尘骨换，我非吾。
琼箫紫凤何许，风露足清都。
君看流光多处，缥缈人立，白与藕花俱。
只恐娥妒，凉透粟生肤。


rhythmic: 念奴娇
author: 洪咨夔
content:
香山老矣，正商量不下，去留蛮素。
独立踌躇肠欲断，一段若耶溪女。
水底新妆，空中香袖，斜日疏风浦。
向人欲语，垂杨清荫多处。
便好花里唤船，碧筒白酒，微吸荷心苦。
佳月一钩天四碧，隐约明波横注。
雪藕逢丝，擘莲见薏，枕簟凉如雨。
一双宿鹭，伴人永夜翘伫。


rhythmic: 念奴娇
author: 洪咨夔
content:
光风霁月，信行窝到处，人间天上。
一笑唤回新造化，满眼翠舒红放。
脑後功名，脚跟富贵，梦断春旗仗。
辐巾萧散，任他虮虱龙象。
正是杨柳初眠，海棠半睡，锦绣天开障。
鹤骨松筋年望八，得醉不妨澜浪，节过烧灯，时催修禊，迎面韶华荡。
宗文扶著，问翁马首何向。


rhythmic: 祝英台近
author: 洪咨夔
content:
脸长红，眉半白，老鹤饱风露。
岁换星移，禄运又交午。
须知命带将来，福推不去，稳做个、荣华彭祖。
记初度。
谢他紫燕黄鹂，争先送好语。
春满湖山，历历旧游处。
管教柳外行厨，花边步，长占断、好晴奇雨。


rhythmic: 摸鱼儿
author: 赵与洽
content:
甚幽人、被花勾引，庭皋遥夜来去。
江空岁晚谁为伴，只有琼枝玉树。
愁绝处。
望万里瑶台，梦断迷归路。
花还解语。
更雪琢精神，冰相韵度。
粉黛尽如土。
飘仙袂，曾缀蕊珠鹭。
云茵月障千步。
莫教衣袖天香冷，恐怨美人迟暮。
更起舞。
任斗转参横，翠羽曾知否。
尘缘自误。
终待骖鸾，乘风共去。
长作此花主。


rhythmic: 念奴娇
author: 刘镇2
content:
调冰弄雪，想花神清梦，徘徊南土。
一夏天香收不起，付与蕊仙无语。
秀入精神，凉生肌骨，销尽人间暑。
稼轩愁绝，惜花还胜儿女。
长记歌酒阑珊，开时向晚，笑金茎露。
月浸栏干天似水，谁伴秋娘窗户。
困云鬟，醉风帽，总是牵情处。
返魂何在，玉川风味如许。


rhythmic: 沁园春
author: 刘镇2
content:
谁似花翁，长年湖海，蹇驴弊裘。
想江尘醉帽，青楼歌扇，挥金谈笑，惜玉风流。
吴下阿蒙，江南老贺，肯为良田二顷谋。
人间世，算到头一梦，蝼蚁王侯。
悠悠。
吾道何求。
况白首相逢说旧游。
记疏风淡月，寒灯古寺，平章诗境，分付糟丘。
聚散抟沙，炎凉转烛，归去来兮万事休。
无何有，问从前那个，骑鹤扬州。


rhythmic: 沁园春
author: 刘镇2
content:
爽气西来，玉削群峰，千杉万松。
望疏林清旷，晴烟紫翠，雪边回棹，柳外闻钟。
夜月琼田，夕阳金界，倒影楼台表里空。
桥阴曲，是旧来忠定，手种芙蓉。
仙翁。
心事谁同。
付鱼鸟相望一笑中。
向月梅香底，招邀和靖，云山高处，问讯梁公。
物象搜奇，风流怀古，消得文章万丈虹。
沈吟久，想依依春树，人在江东。


rhythmic: 花心动
author: 刘镇2
content:
鸠雨催晴，遍园林、一番绿娇红媚。
柳外金衣，花底香须，消得艳阳天气。
障泥步锦寻芳路，称来往、纵横珠翠。
笑携手，旗亭问酒，更酬春思。
还记东山乐事。
向歌雪香中，伴春沈醉。
粉袖人，彩笔题诗，陶写老来风味。


rhythmic: 水龙吟
author: 刘镇2
content:
三山腊雪才消，夜来谁转回寅斗。
试灯帘幕，送寒幡胜，暗香携手。
少日欢娱，旧游零落，异乡歌酒。
到而今，生怕春来大早，空赢得、两眉皱。
春到兰湖少住，肯殷勤、访梅寻柳。
相思人远，带围宽减，粉痕消瘦。
双燕无凭，尺书难表，甚时回首。
想画栏、倚遍东风，闲负却、桃花咒。


rhythmic: 水龙吟
author: 刘镇2
content:
老来惯与春相识，长记伤春如故。
去年今日，旧愁新恨，送将风絮。
粉泪羞红，黛眉颦翠，推愁不去。
任琐窗深闭，屏山半掩，还别有、愁来路。
回首画桥烟水，念故人、匆匆何处。
客情怀远，云迷北树，草连南浦。
离合悲欢，去留迟速，问春无语。
笑刘郎，不道无桃可种，苦留春住。


rhythmic: 水龙吟
author: 刘镇2
content:
弄晴台馆收烟候，时有燕泥香坠。
宿酲未解，单衣初试，腾腾春思。
前度桃花，去年人面，重门深闭。
记彩鸾别後，青骢归去，长亭路、芳尘起。
十二屏山遍倚。
任苍苔、点红如缀。
黄昏人静，暖香吹月，一帘花碎。
芳意婆娑，绿阴风雨，画桥烟水。
笑多情司马，留春无计，湿青衫泪。


rhythmic: 庆春泽
author: 刘镇2
content:
灯火烘春，楼台浸月，良宵一刻千金。
锦步承莲，彩云簇仗难寻，蓬壶影动星球转，映两行、宝珥瑶簪。
恣嬉游，玉漏声催，未歇芳心。
笙歌十里夸张地，记年时行乐，憔悴而今。
客里情怀，伴人闲笑闲吟。
小桃未静刘郎老，把相思、细写瑶琴。
怕归来，红紫欺风，三径成阴。


rhythmic: 贺新郎
author: 刘镇2
content:
云淡天垂野。
望晴郊、疏烟半卷，断虹低跨。
老树连阴藏远景，十里湖光照夜。
看不尽、真山图画。
春满轩窗无著处，更银蟾、冷浸鸳鸯瓦。
人共境，转幽雅。
文章太守归来也。
似当年、和靖风流，小孤山下。
问讯佩兰餐菊友，曾约梅兄入社。
待付与、竹陶写。
尘外闲寻行乐地，任傍人、歌舞喧台榭。
诗世界，有王谢。


rhythmic: 绛都春
author: 刘镇2
content:
和风乍扇，又还是去年，清明重到。
喜见燕子，巧说千般如人道。
墙头陌上青梅小。
是处有、闲花芳草。
偶然思想，前欢醉赏，牡丹时候。
当此三春媚景，好连宵恣乐，情怀歌酒。
纵有珠珍，难买红颜长年少。
从他乌兔茫茫走。


rhythmic: 西河
author: 曹豳
content:
今日事。
何人弄得如此。
漫漫白骨蔽川原，恨何日已。
关河万里寂无烟，月明空照芦苇。
谩哀痛，无及矣。
无情莫问江水。
西风落日惨新亭，几人堕泪。
战和何者是良筹，扶危但看天意。
只今寂寞薮泽里。
岂无人、高卧闾里。
试问安危谁寄。


rhythmic: 高阳台
author: 韩
content:
频听银签，重燃绛蜡，年华衮衮惊心。
饯旧迎新，能消几刻光阴。
老来可惯通宵饮，待不眠、还怕寒侵。
掩清尊。
多谢梅花，伴我微吟。
邻娃已试春妆了，更蜂腰簇翠，燕股横金。
勾引东风，也知芳思难禁。
朱颜那有年年好，逞艳游、赢取如今。


rhythmic: 沁园春
author: 卓田
content:
才大文豪，朱衣暗里，今须点头。
奈兰宫一跌，槐黄时候。
银袍逐浪，韦带随流。
过尽鹤书，阅周鹗表，必竟都无名字留。
空长恨，终不第，齿且先侯。
休愁。
有路堪由。
最喜徐卿百不忧。
正椿松未老，芝兰竞秀，奇毛雏凤，角犁牛。
汉殿少年，新丰逆旅，岂肯卑微名位休。
行将见，长沙召贾，御史除周。


rhythmic: 满庭芳
author: 卓田
content:
柳暗千株，翻三荚，当年神岳生申。
画堂庆会，今日贺生辰。
宝鸭檀烟薰馥，颂椒觞、频斟。
殷勤劝，歌喉宛转，恣乐醉红裙。
荣华兼富贵，如君素享，胜似簪缨。
虽田彭倚顿，未足多称。
好是钱流地上，仓箱积、赈济饥贫。
多阴德，子孙昌盛，指日绿袍新。


rhythmic: 满江红
author: 锦溪
content:
蓬岛仙翁，元来是、神锺岳渎。
喜遇生申时节，一阳来复。
荚合朝曾舞翠，月华昨夜圆如玉。
展红笺、笔染新章，从头录。
渭川叟，非钩绿。
鲁公子，非徼福。
况家传、胡氏长生。
点额婴儿腾好语，殷勤捧献杯中绿。
更九番、屈指铿年，为君祝。


rhythmic: 失调名
author: 孙惟信
content:
寿花戴了。
山童问、华庚多少。
待瞒来、又怕旁人笑。
况戒腊、淳熙可考。
大衍之用恰恰好。
学易後、尚一年小。
谢屐唐衣眉山帽。
薰风送下蓬岛。
生巧。
吕翁昨夜锺离早。
又曾参、两个先生道。
又也曾偷桃啖枣。
百屋堆钱都不要。
更不要、衮衣茸纛。


rhythmic: 风流子
author: 孙惟信
content:
三叠古阳关。
轻寒噤、清月满征鞍。
记玉笋揽衣，翠囊亲赠，绣巾脸，金柳初攀。
自回首，燕台云掩冉，凤阁雨阑珊。
天有尽头，水无西注，鬓难留黑，带易成宽。
啼妆，东风悄，菱花在，拟倩锦字封还。
应想恨蛾凝黛，慵髻堆鬟。


rhythmic: 烛影摇红
author: 孙惟信
content:
一朵红，宝钗压髻东风溜。
年时也是牡丹时，相见花边酒。
初试夹纱半袖。
与花枝、盈盈斗秀。
对花临景，为景牵情，因花感旧。
题叶无凭，曲沟流水空回首。
梦云不入小山屏，真个欢难偶。
别後知他安否。
软红街、清明还又。
絮飞春尽，天远书沈，日长人瘦。


rhythmic: 夜合花
author: 孙惟信
content:
风叶敲窗，露蛩吟瓮，谢娘庭院秋宵。
凤屏半掩，钗花映烛红摇。
润玉暖，腻云娇。
染芳情、香透鲛绡。
断魂留梦，烟迷楚驿，月冷蓝桥。
谁念卖药文箫。
望仙城路杳，莺燕迢迢。
罗衫暗摺，兰痕粉迹都销。
流水远，乱花飘。


rhythmic: 水龙吟
author: 孙惟信
content:
小童教写桃符，道人还了常年例。
神前灶下，祓除清净，献花酌水。
祷告些儿，也都不是，求名求利。
但吟诗写字，分数上面，略精进、尽足矣。
饮量添教不醉。
好时节、逢场作戏。
驱傩爆竹，软饧酥豆，通宵不睡。
四海皆兄弟，阿鹊也、同添一岁。
愿家家户户，和和顺顺，乐升平世。


rhythmic: 齐天乐
author: 卫元卿
content:
藕花洲上芙蓉楫，羞郎故移深处。
弄影萍开，搴香袖，双双飞去。
垂鞭笑顾。
问住否横塘，试窥帘户。
妙舞妍歌，甚时相见定相许。
归来憔悴锦帐，久尘金犊，连娟黛眉颦妩。
扇底红铅，愁痕暗渍，消得腰支如杵。
鸾弦解语。
镇明月西南，拌人凄楚。
闷拾杨花，等闲春又负。


rhythmic: 满庭芳
author: 彭止
content:
月闰清秋，时逢诞节，画堂瑞气多多。
遥瞻南极，瑞彩照盘坡。
好是年才五十，身当贵、福比山河。
无些事，方裙短揭，时复自高歌。
欢娱，当此际，香燃宝鸭，酒酌金荷。
恣柳腰樱口，左右森罗。
纵有人人捧拥，争得似、正面嫦娥。
思量取，朱颜未老，好事莫蹉跎。


rhythmic: 兰陵王
author: 陈
content:
角声切。
何处梅梢弄雪。
还乡梦，玉井楼前，千朵芙蕖插空碧。
邻翁问消息。
为说红尘倦客。
应怜笑、弓剑旌旗，底事留人未归得。
淮山旧相识。
记急处笙歌，静里锋镝。
隋堤杨柳犹春色。
嗟十载人事，几番棋局，青油年少已鬓白。
漫惆怅京国。
朱墨。
困无力。
似病鹤樊笼，老骥羁勒。
夕阳不系栖林翼。


rhythmic: 哨遍
author: 陈
content:
多病倦游，在家又贫，毕竟如何是。
十万钱，骑鹤更扬州，是人间几曾有底。
算一生，大都能消几屐，劳神到老成何事。
趁齿落已双，发丝在两，归寻闲里滋味。
不见青云路有危机。
金缕歌声，渐变成悲。
待思大东门，忆鹤华亭，悔之晚矣。
休，归去来兮，北山幸有闲田地。
地瘠宜瓜菜，引泉凿成方。
这仲子蔬园，三公不换，况东陵自来瓜美。
间走马溪头，倚阑垂钓，解衣自濯清。
酿山泉、时复一中之。
琴横膝。
古淡无弦有音徽。
送归鸿、暮云千里。


rhythmic: 瑞龙吟
author: 方千里
content:
楼前路。
愁对万点风花，数行烟树。
依依斜日红收，暮山翠接，平芜尽处。
小留伫。
还是画栏凭暖，半扃朱户。
帘栊尽日无人，消凝怅望，时时自语。
堪恨行云难系，赋情杨柳，徘徊犹舞。
追想向来欢娱，怀抱非故。
题红寄绿，魂断江南句。
何时见、轻衫雾唾，芳茵莲步。
燕子西飞去。
为人试道，相思闷绪。
空有肠千缕。


rhythmic: 琐窗寒
author: 方千里
content:
燕子池塘，黄鹂院落，海棠庭户。
东君暗许，借与轻风柔雨。
奈春光困人正浓，画栏小立慵无语。
念冶游时节，融怡天气，异乡愁旅。
朝暮。
凝情处。
叹聚散悲欢，岁常十五。
连飞并羽，未抵鸳朋凤侣。
算章台、杨柳尚存，楚娥鬓影依旧否。
再相逢、拼解雕鞍，燕乐同杯俎。


rhythmic: 风流子
author: 方千里
content:
春色遍横塘。
年华巧、过雨湿残阳。
正一带翠摇，嫩莎平野，万枝红滴，繁杏低墙。
恼人是，燕飞盘软舞，莺语咽轻簧。
还忆旧游，禁烟寒食，共追清赏，曲水流觞。
回思欢娱处，人空老，花影尚占西厢。
堪惜翠眉环坐，云鬓分行。


rhythmic: 渡江云
author: 方千里
content:
长亭今古道，水流暗响，渺渺杂风沙。
倦游惊岁晚，自叹相思，万里梦还家。
愁凝望结，但掩泪、慵整铅华。
更漏长，酒醒人语，睥睨有啼鸦。
伤嗟。
回肠千缕，泪眼双垂，遏离情不下。
还暗思、香翻香烬，深闭窗纱。


rhythmic: 应天长
author: 方千里
content:
嫩黄上柳，新绿涨池，东风艳冶天色。
又见乍晴还雨，年华傍寒食。
春依旧，身是客。
对丽景、易伤岑寂。
怅凝望、一带平芜，剪就茵藉。
前度少年场，醉记旗亭，联句遍窗壁。
调笑映墙红粉，参差水边宅。
芦鞭懒过故陌。


rhythmic: 还京乐
author: 方千里
content:
岁华惯，每到和风丽日欢再理。
为妙歌新调，粲然一曲，千金轻费。
记夜阑沈醉。
更衣换酒珠玑委。
怅画烛摇影，易积银盘红泪。
向笙歌底。
问何人、能道平生，聚合欢娱，离别兴味。
谁怜露烟笼，尽栽培、艳桃李。


rhythmic: 扫花游・扫地游
author: 方千里
content:
野亭话别，恨露草芊绵，晓风酸楚。
怨丝恨缕。
正杨花碎玉，满城雪舞。
耿耿无言，暗洒阑干泪雨。
片帆去。
纵百种避愁，愁早知处。
离思都几许。
但渐惯征尘，斗迷归路。
乱山似俎。
更重江浪淼，易沈书素。
瞪目销魂，自觉孤吟调苦。


rhythmic: 解连环
author: 方千里
content:
素封谁托。
空寒潮浪叠，乱山云邈。
对倦景，无语消魂，但香断露，絮飞风薄。
杜宇声中，动多少、客情离索。
远阑干伫立，暗记那回，赏遍花药。
依依岁华自若。
更低烟暮草，残照孤角。
□叹息、故里春光，有幽圃名园，算也闲却。


rhythmic: 丹凤吟
author: 方千里
content:
宛转回肠离绪，懒倚危栏，愁登高阁。
相思何处，人在绣帏罗幕。
芳年艳齿，枉消虚过，会合丝轻，因缘蝉薄。
暗想飞云骤雨，雾隔烟遮，相去还是天角。
怅望不将梦到，素书谩说波浪恶。
纵有青青发，渐吴霜妆点，容易凋铄。
欢期何晚，忽忽坐惊摇落。


rhythmic: 满江红
author: 方千里
content:
为忆仙姿，相思恨、缠绵未足。
从别後、沈郎消瘦，带围如束。
消息三年沈过处，关山千里无飞肉。
算谁知、中有不平心，弹棋局。
空想像，金钗卜。
时畏玩，回纹曲。
许何时重到，琐窗华屋。
长得一生花里活，软红深处鸳鸯宿。
也胜如、骑马著征衫，京尘扑。


rhythmic: 瑞鹤仙
author: 方千里
content:
看青山绕郭。
更暮草萋萋，疏烟漠漠。
无风自花落。
欲黄昏，谁向官楼吹角。
刚肠顿弱。
恨别来、辜负厚约。
想香闺念旧，还忆去年，共举杯酌。
寂寞。
光阴虚度，未说离愁，泪痕先阁。
珠帘翠幕。
除相见，是奇药。
况中年已後，凭高临远，情怀终是易恶。
早归休，月地云阶，剩追笑乐。


rhythmic: 西平乐
author: 方千里
content:
倦踏征尘，厌驱匹马，凝望故国犹赊。
孤馆今宵，乱山何许，平林漠漠烟遮。
怅过眼光阴似瞬，回首欢娱异昔，流年迅景，霜风败苇惊沙。
无奈轻离易别，千里意，制泪独长嗟。
绮窗人远，青门信杳，叙影何时，重见云斜。


rhythmic: 浪淘沙
author: 方千里
content:
素秋霁，云横旷野，浪拍孤堞。
柔橹悲声顿发。
骊歌恨曲未阕。
念一寸回肠千缕结。
柳条在、忍使攀折。
但怅惘章台路多少，相思拼愁绝。
凄切。
去程浩渺空阔。
奈断梗孤蓬，西风外、蔌蔌残吹咽。
应暗为行人，伤念离别。
泪波易竭。
凝怨怀、羞睹当时明月。
烟浪无穷青山叠。
鱼封远、雁书渐歇。
甚时合、金钗分处缺。
谩飘荡、海角天涯，再见日，应怜两鬓玲珑雪。


rhythmic: 忆旧游
author: 方千里
content:
念花边玉漏，帐里鸾笙，曾款良宵。
缕鸭吹香雾，更轻风动竹，韵响潇潇。
画檐皓月初挂，帘幕纹摇。
记罢曲更衣，挑灯细语，酒晕全消。
迢迢。
旧时路，纵下马铜驼，谁听扬镰。
奈可怜庭院，又徘徊虚过，清梦难招。


rhythmic: 蓦山溪
author: 方千里
content:
园林晴昼，花上黄峰尾。
莺语怯游人，又还傍、绿杨深避。
曲池斜迳，草色碧於蓝，栏倦倚。
帘半起。
魂断斜阳里。
江南春尽，渺渺平桥水。
身在一天涯，问此恨、何时是已。
飞帆轻桨，催送莫愁来，歌舞地。
尊酒底。
不羡东邻美。


rhythmic: 洞仙歌
author: 吴泳
content:
翠柔香嫩，乍春风庭院。
换却幽人读书眼。
淡鹅黄袅袅，玉破梢头，莺未啭，绿皱池波尚浅。
王孙才别後，长负芳时，碧草萋萋绣软。
海棠桃花雨，红湿青衫，春心荡，不省花飞减半。
待持酒高堂、劝东皇，且爱惜芳菲，留春借暖。


rhythmic: 贺新凉・贺新郎
author: 吴泳
content:
额扣龙墀苦。
对南宫、春风侍女，掉头不顾。
烽火连营家万里，漠漠黄沙吹雾。
莽关塞、白狼玄兔。
如此江山俱破碎，似输棋、局满枰无路。
弹血泪，迸如雨。
轻帆且问夔州戍。
俯江流、桑田屡改，阵图犹故。
抱此孤忠长耿耿，痛恨年华不与。
但月落、荒洲绝屿。


rhythmic: 满江红
author: 吴泳
content:
白鹤山人，被推作、诸军都督。
对朔雪边云，上马龙光郁。
戊己营西连太白，甲丁旗尾扪箕宿。
倚梅花、听得凯歌声，横吹曲。
船易漏，难沃。
柯易烂，棋难复。
阅勋名好样，只推吾蜀。
风撼藕塘猩鬼泣，月吞采石鲸鲵戮。
管明年、缚取敌人回，持钧轴。


rhythmic: 满江红
author: 吴泳
content:
倦客无家，且随寓、瞻乌爰止。
浪占得，清溪一曲，水鲜山美。
菡萏香浮几案上，芙蓉月落吟窗里。
纵结庐、虽不是吾庐，聊复尔。
人似玉，神如水。
歌古调，传新意。
问老庞何日，携家来此。
後著岂无棋对待，前锋自有诗当底。
若新秋、京口酒船来，仍命寄。


rhythmic: 贺新郎
author: 吴泳
content:
一片湖光净。
被游人、撑船刺破，宝菱花镜。
和靖不来东坡去，欠了骚人逸韵。
但翠葆、玉钗横鬓。
碧藕花中人家住，恨幽香、可爱不可近。
沙鹭起，晚风进。
功名得手真奇隽。
黯离怀、长堤翠柳，系愁难尽。
世上浮荣一时好，人品百年论定。
且牢守、文章密印。
秘馆词人能度曲，更不消、檀板标苏姓。
凌浩渺，纳光景。


rhythmic: 满江红
author: 吴泳
content:
风约湖船，微摆撼、水光山色。
纵夹岸、秋芳冷淡，亦随风拆。
荷芰尚堪骚客制，兰苕犹许诗人摘。
最关情、疏雨画桥西，宜探索。
蓬岛上，神仙宅。
苍玉佩，青城客。
把从前文字，委诸河伯。
涵浸胸中今古藏。
编排掌上乾坤策。
却仍携、新草阜陵书，归山泽。


rhythmic: 洞庭春色・沁园春
author: 吴泳
content:
金柝声中，铁衣影里，仍旧上元。
况银花鬓，看承春色，蜡珠照坐，暖熟丰年。
宝月分明无缺玷，须洗尽黄云别看天。
无限意，且平开莲浦，小作桃源。
灯花夜来有喜，捷书便驰至军前。
响乐棚高处，何妨颂圣，体筵侧傍，仍与中贤。


rhythmic: 洞庭春色・沁园春
author: 吴泳
content:
兰切膏凝，柳沟燧落，光景乍新。
正石坛人静，风清绮陌，朱筵灯闹，雨压香尘。
不似潘郎花作县，且管勾江山当主人。
看承处，有帘犀透月，蜡凤烧云。
裴回五花泉上，问谁解攻打愁城。
算人生行乐，不须富贵，官居游适，必就高明。


rhythmic: 蓦山溪
author: 王大烈
content:
东风吹物，渐入韶华媚。
和气散千门，更灵鹊、前村报喜。
月宫仙子，昨夜下瑶台，人传道，诞兰房，喜把金盆洗。
中郎传业，此事今如意。
遥想画堂中，有葱葱、云烟瑞。
休言前日，玉燕不来投，看释氏，到明年，又送麒麟至。


rhythmic: 念奴娇
author: 程公许
content:
晓凉散策，恨西风不贷，一池残绿。
谁与冰轮玉斧，恰好今宵圆足。
树杪翻光，莎庭转影，零乱昆台玉。
荡胸清露，闲须浇下。
休问湖海飘零，老人心事，似倚岩枯木。
万里亲知应健否，脉脉此情谁属。
世虑难平，天高难问，倚遍阑干曲。
不妨随寓，买园催种松竹。


rhythmic: 沁园春
author: 程公许
content:
万里飘萍，送江入海，过古润州。
正羁怀无奈，凭高纵览，烟雨，簇簇渔舟。
南北区分，江山形胜，忧愤令人扶上楼。
沈凝久，任斜飞雪片，急洒貂裘。
英风追想孙刘。
似黑白两奁棋未收。
把烟霞饶与，坡仙米老，丹青难觅，摩诘营邱。
斗野号风，海门残照，长与人间管领愁。
凭谁问，借天河一挽，洗甲兵休。


rhythmic: 水调歌头
author: 程公许
content:
驼褐倚禅榻，丝鬓扬茶烟。
谁知老子方寸，历历著千年。
试问汗青馀几，一笑腰黄萦梦，我自乐天全。
出处两无累，赢取日高眠。
八千里，西望眼，断霞边。
弁苍苕碧，随分风月不论钱。
执手还成轻别，何日归来投社，玉海得同编。
经世付时杰，觅个钓鱼船。


rhythmic: 水调歌头
author: 包恢
content:
羽觞随曲水，佳气溢双清。
真贤瑞世，恰与真圣日同生。
出侍红云一朵，出按皇华六辔，特地福吾闽。
底是长生，八郡咏歌声。
奏天子，倾义廪，济饥民。
南州指使，青州公案一般仁。
却恐紫泥有诏，社稷重臣事业，非晚觐岩宸。
来岁这般节，宣劝玉堂人。


rhythmic: 水调歌头
author: 岳甫
content:
鲁口天下壮，襟楚带三吴。
山川表里营垒，屯列拱神都。
鹦鹉洲前处士，黄鹤楼中仙客，拍手试招呼。
莫诵昔人句，不食武昌鱼。
望樊冈，过赤壁，想雄图。
寂寥霸气，应笑当日阿瞒疏。
收拾周黄策略，成就孙刘基业，未信赏音无。
我醉君起舞，明日隔江湖。


rhythmic: 满江红
author: 岳甫
content:
碧海迢遥，曾窥见、赤城楼堞。
因傲睨尘寰，犹带凭虚仙骨。
武库胸中兵十万，文场笔阵诗千百。
记向来、小是听胪传，居前列。
世间事，都未说。
亲为大，官毫末。
况诸郎锺庆，凤龄英发。
银菟颁符方易地，金銮寓直行趋阙。
更相期、尽节早归来，传丹诀。


rhythmic: 六州歌头
author: 岳珂
content:
海棠开後，红雨洒江。
春风路，窥杏非，剪葵榛。
绕梅魂。
满院禽声悄，扶醉起，初睡足，诮不似，玉奴辈，负东昏。
回首曲江，多少花边卧，高麒麟。
谩名缰利锁，何日濯尘缨。
几绊浮生。
遣区惊。
试从今数，春归日，留不住，掩重门。
风雨遇，归阆女，战吴军。
费温存。
总被流莺笑，英烂熳，误间关。
诗卷债，负便腹，遂吟肝。
长记风光流转，问少陵、曾与春言。


rhythmic: 满江红
author: 岳珂
content:
小院深深，悄镇日、阴晴无据。
春未足、闺愁难寄，琴心谁与。
曲径穿花寻蛱蝶，虚栏傍日教鹦鹉。
笑十三、杨柳女儿腰，东风舞。
云外月，风前絮。
情与恨，长如许。
想绮窗今夜，为谁凝伫。
洛浦梦回留佩客，秦楼声断吹箫侣。
正黄昏时候杏花寒，廉纤雨。


rhythmic: 祝英台近
author: 岳珂
content:
瓮城高，盘径近。
十里笋舆稳。
欲驾还休，风雨苦无准。
古来多少英雄，平沙遗恨。
又总被、长江流尽。
倩谁问。
因甚衣带中分，吾家自畦畛。
落日潮头，慢写属镂愤。
断肠烟树扬州，兴亡休论。
正愁尽、河山双鬓。


rhythmic: 祝英台近
author: 岳珂
content:
澹烟横，层雾敛。
胜概分雄占。
月下鸣榔，风急怒涛。
关河无限清愁，不堪临鉴。
正霜鬓、秋风尘染。
漫登览。
极目万里沙场，事业频看剑。
古往今来，南北限天堑。
倚楼谁弄新声，重城正掩。
历历数、西州更点。


rhythmic: 水龙吟
author: 陈以庄
content:
晚来江阔潮平，越船吴榜催人去。
稽山滴翠，胥涛溅恨，一襟离绪。
访柳章台，问桃仙浦，物华如故。
向秋娘渡口，泰娘桥畔，依稀是、相逢处。
窈窕青门紫曲，罗新、衣翻金缕，旧音恍记，轻拢慢拈，哀弦危柱。
金屋难成，阿娇已远，不堪春暮。
听一声杜宇，红殷绿老，雨花风絮。


rhythmic: 贺新郎
author: 陈以庄
content:
晓梦莺呼起。
便安排、诗家厨传，酒家行李。
点检花边新雨露，春在万家生齿。
道官似、锦溪清驶。
但便有人耕绿野，正不妨、鼓吹频来此。
方觅句，且夷俟。
画桥西畔多春意。
记年年、曾来几度，落花流水。
信到水穷云起处，依约辋川竹里。
兴未属、王孙公子。
料想明年端门里，有传柑宴罢黄封醉。
肯回首，万杉底。


rhythmic: 蓦山溪
author: 陈以庄
content:
亭兰风蕙，昨日山阴曲。
又过五峰来，听华堂、管弦丝竹。
今年风物，著意庆生朝，□鹤舞，黑猿吟，花下眠青鹿。
九龄五福，盛事人皆祝。
谁识种春翁，等浮云、飞过目。
上方渴士，忠节起闻孙，金坡近，玉堂深，莫羡春田绿。


rhythmic: 摸鱼儿
author: 苏
content:
望关河、试穷遥眼，新愁似丝千缕。
刘郎豪气今何在，应是九疑三楚。
堪恨处。
便拚得、一生寂寞长羁旅。
无人寄语。
但吊麦伤桃，边松倚竹，空忆旧诗句。
文章事，到底将身自误。
功名难料迟暮。
鹑衣箪食年年瘦，受侮世间儿女。
君信否。
尽县簿高门，岁晚谁青顾。
何如引起。
任槎上张骞，山中李广，商略尽风度。


rhythmic: 水调歌头
author: 王迈
content:
天上一灯满，引起万灯明。
不知今夕何夕，平地有蓬瀛。
西母瑶池称寿，南守锋车催觐，二美一时并。
一点魁星现，长侍老人星。
心事好，天与寿，鬓长青。
不将锺鼎为乐，念念在朝廷。
此母宜生此子，须有医时良策，寿国福苍生。
子自坐黄阁，母自课黄庭。


rhythmic: 沁园春
author: 王迈
content:
人物渺然，蕙兰椒艾，孰臭孰香。
昔尹公和靖，与龟山老，虽同名节，却异行藏。
尹在当年，深居养道，亲见兵戈兴洛阳。
杨虽出，又何畀於蔡，何救於章。
公今为尹为杨。
这一著须平心较量。
正南洲潢弄，西淮鼎沸，廷绅噤舌，举国如狂。
招鹤亭前，居然高卧，许大乾坤谁主张。
公须起，要擎天一柱，支架明堂。


rhythmic: 贺新郎
author: 王迈
content:
出了罗浮洞。
有多情、梅花雪片，殷勤相送。
见说け然琴鹤外，诗压牛腰较重。
去管甚、群儿嘲弄。
岭海三年持翠节，料无时、不作家山梦。
驰玉勒，归金凤。
金凤池，乃所居也。
一门朱紫环昆仲。
看阶庭、森森兰玉，慈颜欢动。
宰相时来须著做，且舞莱衣侍奉。
却不信、大才难用。
时事多艰人物少，便中兴、谁辨浯溪颂。
为大厦，要梁栋。


rhythmic: 贺新郎
author: 王迈
content:
此是河清宴。
觉朝来、薰风满入，生绡团扇。
太守愁眉才一展，且喜街头米贱。
且莫管、官租难办。
绕砌苔钱无限数，更莲池、雨过珠零乱。
尽买得，凌波面。
家山乐事真堪羡。
记年时、荔支新熟，荷筒齐劝。
底事来寻蕉鹿梦，赢得乾忙似箭。
笑富贵、都如邮传。
做了丰年还百姓，便莼鲈、归兴催张翰。
看卿等，上霄汉。


rhythmic: 贺新郎
author: 王迈
content:
忆昔同时召。
正青山、亲提玉尺，量材廊庙。
当日班行比元，北玉西珠照耀。
一转首、宫商移调。
君自乌台登骑省，觉精神、风采增清峭。
数贤者，一不肖。
酒酣耳热惟长啸。
便翩翩、辍班荷橐，一麾闽峤。
堪笑狂生无用处，垂老云耕月钓。
这富贵、非由人要。
畴昔评君如玉雪，好け然、琴鹤风尘表。
清献後，又有赵。


rhythmic: 贺新郎
author: 王迈
content:
璎珞珠垂缕。
看花冠、端容丽服，补陀岩主。
只坐尘缘蹉一念，朱紫丛中得度。
人世福、夫人兼五。
银鹿诸孙来定省，对金屏、绣幕辉云母。
人顶礼，柳行路。
所居地名柳行。
朝朝口诵琅函句。
觉从来、寿人福善，老夭无误。
消得天恩封福国，锦诰鸾翔凤舞。
听来岁、日边佳语。
上殿肩舆帘蹙绣，遣佳儿、扶掖天应许。
笑陈媪，三题柱。
有陈夫人者，


rhythmic: 摸鱼儿
author: 王迈
content:
昔元城、一生清峭，南都高卧坚壁。
留耕便是元城样，何肯枉吾寻尺。
曾直笔。
说社稷安危，屡叩龙墀额。
明时逐客。
却惠顾丹山，来持翠节，对此一湾碧。
澄清暇，无奈登临有癖。
梅山时访仙迹。
神仙偏喜公心事，一见莞然前席。
闲不得。
有先见蓍龟，消得君王忆。
天阍不隔。
要济险孤舟，支倾一柱，公外向谁觅。


rhythmic: 沁园春
author: 王迈
content:
首尾四年，台省好官，都做一回。
便前头更有，合当做底，何妨且恁，猛省归来。
甲第新成，开尊行乐，脆管繁弦十二钗。
回头笑，这狂生无用，削尽官阶。
狂生真个狂哉。
泼性气年来全未灰。
有龙鳞凤翼，不能攀附，牛衣渔具，早已安排。
烂煮园蔬，熟煨山芋，白发苍颜穷秀才。
官休做，莫狂无处著，送去琼崖。


rhythmic: 念奴娇
author: 王迈
content:
层台云外，阅古今、多少兴衰成败。
老木千章，若个是、南国甘棠遗爱。
群籁号风，繁阴蔽日，有此清凉界。
宾朋在坐，朗然心目明快。
更向会景亭前，登高吊古，此景何人会。
岁岁春来春又去，独有灵台春在。
早稻炊香，晚禾摇穗，管取三登泰。
酿成春酒，把杯行乐须再。


rhythmic: 沁园春
author: 王迈
content:
一笑樽前，数雄甲辰，几位上台。
有唐裴相，徜徉绿野，我朝富老，游戏昆台。
淮蔡功成，惊天动地，似胜单车和虏回。
谁知道，活流民数万，赛过平淮。
君侯初度奇哉。
五百岁、三贤前後来。
任朱幡西向，不妨为富，义旗北指，也解为裴，将相功名，时来便做，且醉红蕖三百杯。
相期处，要千年汗竹，名节崔嵬。


rhythmic: 贺新郎
author: 王迈
content:
曾侍螭头立。
吐危言、婴鳞编虎，扶持鳌极。
谁炼精金铸刚卯，气节毅然镇国。
肯顾恋、眼前官职。
碧水丹山持翠节，这福星、特为吾闽出。
发义廪，无难色。
如今世道难扶植。
直还他、温公德量，魏公风力。
此事又关宗社福，仍系苍生休戚。
且称寿、公生人日。
炼得内丹成熟後，看河车、常运方瞳碧。
五百岁，作良弼。


rhythmic: 瑞鹤仙
author: 王迈
content:
芳菲春二月。
正软红尘里，踏青时节。
山川孕人杰。
好赤城丹洞，丰姿奇绝。
云霄阀阅。
个精神、清如玉雪。
看谈兵议论，风霆舞剑，刚肠如铁。
闻说。
年方英妙，已向城边，飞书驰捷。
誓清击楫。
宁久此，淹车辙。
对花朝称寿，朱颜未老，尽有功名事业。
便张韩刘岳传名，何如一叶。


rhythmic: 满江红
author: 王迈
content:
明日元宵，蔼佳气、清凉金粟。
人道是、史君寿母，宴瑶池曲。
九十春来萱草茂，三千年後蟠桃熟。
看鳌头、名字未多时，分符竹。
熏宝篆，张银烛。
佳庆事，人人祝。
况平反阴德，在长生。
最喜芸香怀玉燕，安排锦帐骑银鹿。
待雕轩、文驷上堤沙，如天福。


rhythmic: 满江红
author: 王迈
content:
轻暖轻寒，正春满、河阳花县。
谁报道，金铃声响，百花开遍。
天上谪仙人瑞世，佛中有宰官身现。
好看承、金母上瑶池，开华宴。
争捧取，金樽劝。
更把取，丹砂炼。
要朱颜长对，舞裙歌扇。
准拟来年称寿日，沈香亭里春生面。
有安期、大枣伴蟠桃，年年献。


rhythmic: 念奴娇
author: 王迈
content:
见山堂上，画帘卷、犹是清和天气。
绿水红莲，雅称得、瑶碧冰壶标致，名在丹台，籍通紫府，游戏人间世。
三洪华阀，自应生此人瑞。
好是佳旦称觞，班衣拜舞，有雏相对。
後院婵娟争劝酒，端午彩丝双系。
管取来年，雪罗风葛，荣被君恩赐。
黑头公相，直须眉寿千岁。


rhythmic: 水龙吟
author: 王迈
content:
橙黄橘绿佳期，诘朝又报阳来复。
笼葱瑞气，天教蟠绕，名门乔木。
上界仙人，来游西塾，骖鸾跨鹤。
有如椽彩笔，笺天万字，□呈了、琅腹。
不愿班行鸣玉。
问君王、再分符竹。
棣华辉映，庭萱春好，举杯相属。
伯氏乘轺，诸公须又，安排除目。
这堆床牙笏，人人道是，太夫人福。


rhythmic: 沁园春
author: 王迈
content:
老今朝，载酒渡江，送孟吉州。
遇舟之人士，来前问政，此公官去，莫也宜留。
老子曰嘻，我游宦海，几度遭他风打头。
君休问，但正因遇坎，行则乘流。
江皋一叶惊秋。
雁过也、严明白鹭洲。
笑如今休顾，从前堕甑，无心相逐，等是虚舟。
啄黍鸡肥，新酒熟，且作山中万户侯。
林泉好，却输公一著，先我归休。


rhythmic: 沁园春
author: 王迈
content:
夜来斗庵，左顾绿云，右盼素娥。
好态浓意远，随宜梳洗，轻轻莲步，艳艳秋波。
妒宠争妍，娇痴无际，齐劝诗翁金叵罗。
翁微笑、□一时饮尽，谁少谁多。
月娥。
唱後颜酡。
莫也怕、浮云妒月麽。
问苏州刺史，旧欢如梦，江州司马，衫湿如何。
翠幕空垂，唾花无迹，忍听樽前飞燕歌。
销凝处，正潇潇烟雨，偏恼东坡。


rhythmic: 贺新凉・贺新郎
author: 叶路钤
content:
伛指循良吏。
祗吴公、传不书名，一人而已。
彷佛三生来展骥。
就种棠阴千里。
又还是、治平为最。
绣线渐添红日影，恰搀前、七日冬书至。
吾道长，佛出世。
公清但酌螺川水。
屏星躔次吴头，极星先比。
节谊家声香国史。
中有千秋生意。
宜衮衮、公侯昌炽。


rhythmic: 水调歌头
author: 叶路钤
content:
天启黄旗运，复见汉黄香。
名高黄榜，飞黄腾踏入鸳行。
文彩苏黄而上，政事龚黄而右，黄纸选循良。
黄见眉间色，卿月照黄堂。
调黄锺，舞黄鹤，醉鹅黄。
黄云催熟，黄童老叟庆金穰。
闲展黄庭一卷，自爱黄花晚节，黄阁日偏长。
印佩黄金斗，黄发半苍苍。


rhythmic: 摸鱼儿
author: 曾开国
content:
望层霄、五云开处。
屏星光射螺浦。
复来七日冬将至，恰则岳神生甫。
梅半吐。
试索笑巡檐，稍稍香风度。
花娇欲语。
问昔日治平，吴公无传，今请为公歌襦裤。
□□□，玉粒家家丰贮。
因人岂关天数。
金城千里谁能护，前召又逢後杜。
□□□。
见说道、长安新筑沙堤路。
班催鹭序。
垂色醉蟠桃，胸中色线，待把衮衣补。


rhythmic: 十二时・忆少年
author: 彭耜
content:
素馨花、在枝无几。
秋入阑干十二。
那茉莉、如今已矣。
只有兰英菊蕊。
霜蟹年时，香橙天气。
总是悲秋意。
问宋玉、当日如何，对此凄凉风月，怎生存济。
还未知、幽人心事。
望得眼穿心碎。
青鸟不来，彩鸾何处，云锁三山翠。
是碧霄有路，要归归又无计。
奈何他、水长天远，身又何曾生翼。
手拈芙蓉，耳听鸿雁，怕有丹书至。


rhythmic: 喜迁莺
author: 彭耜
content:
吾家何处。
对落日残鸦，乱花飞絮。
五湖四海，千岩万壑，已把此生分付。
怎得海棠心绪，更没鸳鸯债负。
春正好，叹流光有限，老山无数。
归去。
君试觑。
紫燕黄鹂，愁怕韶华暮。
细雨斜风，断烟芳草，暑往寒来几度。
锁却心猿意马，缚住金鸟玉兔。
今古事，似一江流水，此怀难诉。


rhythmic: 沁园春
author: 黄机
content:
问讯西园，一春几何，君今再游。
记流觞亭北，偷拈酒戏，凌云台上，暗度诗阄。
略略花痕，差差柳意，十日不来红绿稠。
须重醉，便功名了後，白发争休。
定谁骑鹤扬州。
任书放床头盏瓮头。
况殷勤莺燕，能歌更舞，轻狂蜂蝶，欲去还留。
岁月易忘，姓名须载，笔势翩翩回万牛。
归来晚，有烛明金剪，香暖珠篝。


rhythmic: 沁园春
author: 黄机
content:
六月云初，人争议公，公无阻伤。
记传飞急羽，舟还海道，弥漫白水，路入沙场。
万姓三军，倚公为命，法有逗遛公自当。
君还信，似崔嵬砥柱，屹立瞿塘。
此行阴德难量。
到论定才知滋味长。
看鱼肥蟹健，妻孥共乐，酒稻熟，翁媪相将。
何以报公，祝公千岁，多少人家烧夜香。
凌烟上，更声名凛凛，冠剑堂堂。


rhythmic: 沁园春
author: 黄机
content:
问讯梅梢，小春近也，花应渐开。
记华堂此日，红牙丝竹，欢声昨夜，翠玉樽。
雾节童童，金曳曳，人自阆风玄圃来。
嬉游处，任沧波变陆，劫火成灰。
行天看取龙媒。
笑卫霍当年如此哉。
有笔头文字，何妨挥洒，胸中兵甲，解洗氛埃。
见说君王，防秋才了，便著芝泥封诏催。
功名事，付孱颜燕石，突兀云台。


rhythmic: 沁园春
author: 黄机
content:
日过西窗，客枕梦回，庭空放衙。
记海棠洞里，泥金宝，酴架下，油壁钿车。
醉墨题诗，蔷薇露重，满壁飞鸦行整斜。
争知道，向如今漂泊，望断天涯。
小桃一半蒸霞。
更两岸垂杨浑未花。
便解貂贳酒，消磨春恨，量珠买笑、酬答年华。
对面青山，招之不至，说与浮云休苦遮。
山深处，见炊烟又起，知有人家。


rhythmic: 沁园春
author: 黄机
content:
暑风清微，梅腮渐红，麦须未黄。
恨牡丹多病，医治费巧，酴易老，点缀无方。
客里光阴，愁中意绪，想美人兮山水长。
销凝处，有龙丝坠简，来唤持觞。
华堂。
剩贮春光。
粲一行珠玑时样妆。
更燕留轻态，词翻古调，莺娇欲啭，曲度新腔。
玉漏声沈，银潢影泻，酒犹烧心字香。
归来也，判明虬永日，瑞锦鸳鸯。


rhythmic: 沁园春
author: 黄机
content:
问讯仙翁，殷勤为底，来万山中。
想橘边丹井，鹤寻旧约，松间碧洞，鹿养新茸。
雾节亭亭，星曳曳，导以浮丘双玉童。
嬉游处，尽祥烟瑞雨，霁月光风。
欢声已与天通。
更日夜郴江流向东。
定催归有谓，泥香芝检，留行无计，路熟花骢。
如侍严凝，密陪清燕，吴水欢然相会逢。
年年里，对春如酒好，酒似春浓。


rhythmic: 沁园春
author: 黄机
content:
人物眇然，落落晓星，如君几何。
有飘摇长袖，工持月斧，寂寥遗韵，妙鼓云和。
政事文章，特其馀事，英气横空时浩歌。
还堪笑，似龙文古鼎，谁复摩挲。
青丝系马庭柯。
为小驻寿君金叵罗。
说一时伟望，齐高岳麓，二年遗爱，拍满湘波。
世事多端，细凭商略，痛处不须言语多。
从今去，好经从乌府，躐上銮坡。


rhythmic: 沁园春
author: 黄机
content:
有美一人，昔在何居，今方见之。
俨琼缨翠弁，气清芬只，珠幢绛节，光陆离兮。
吾道非耶，世情复尔，天骥昂藏不受羁。
还知否，定曲高寡和，才大难施。
行吟湘水之湄。
看云卷云舒无定姿。
想粲然长笑，物皆有用，时哉易失，我亦奚为。
袖手旁观，何如小试，欲脱囊中失利锥。
君休叹，正梅花将发，尘满征衣。


rhythmic: 乳燕飞・贺新郎
author: 黄机
content:
击碎珊瑚树。
为留春、怕春欲去，驶如风雨。
春不留兮君休问，付与流莺自语。
但莫赋、绿波南浦。
世上功名花梢露。
政何如、一笑翻金缕。
系白日，莫教暮。
苍头引马城西路。
趁池亭、荻芽尚短，梅心未苦。
小雨欲晴晴不定，漠漠云飞轻絮。
算行乐、春来几度。
鞭影不摇鞍小据。


rhythmic: 乳燕飞・贺新郎
author: 黄机
content:
兴泼元同宇。
唤君来、浮君大白，为君起舞。
满袖斑斑功名泪，百岁风吹急雨。
愁与恨、凭谁分付。
醉里狂歌空漫触，且休歌、只倩琵琶诉。
人不语，弦自语。
诗成更将君自赋。
渺楼头、烟迷碧草，云连芳树。
草树那能知人意，怅望关河梦阻。
有心事、笺天天许。


rhythmic: 乳燕飞・贺新郎
author: 黄机
content:
秋意今如许。
怪征鞍、底事匆匆，翩然难驻。
斗帐屏围山六曲，怕见琐窗欲暮。
倩谁伴、梧桐疏雨。
路入衡阳天一角，更山环、水绕无重数。
容易□，便难阻。
相思才信相思苦。
省疏狂、迷歌酒，把人轻误。
问取归期何日是，指点庭前幽树。
定冷蕊、疏花将吐。


rhythmic: 摸鱼儿
author: 黄机
content:
惜春归、送春惟有，乱红扑蔌如雨。
乱红也怨春狼藉，得泪痕无数。
肠断处。
更唤起、琼鹊催发长亭路。
征鞍难驻。
但脉脉含颦，嗔人底事，刚爱逐春去。
阑干凭，芳草斜阳凝伫。
愁连满眼堰树。
不理金钗溜。
鸾镜一奁香雾。
花谁主。
怅□□、玉容寂寞春知否。
单衣懒御。
任门外东风，流莺声里，尽日搅飞絮。


rhythmic: 水龙吟
author: 黄机
content:
晴江衮衮东流，为谁流得新愁去。
新愁都在，长亭望际，扁舟行处。
歌罢翻香，梦回呵酒，别来无据。
恨荼シ吹尽，樱桃过了，便只恁、成孤负。
须信情锺易感，数良辰、佳期应误。
才高自叹，彩云空咏，凌波谩赋。
团扇尘生，吟笺泪渍，一觞慵举。
但丁宁双燕，明年还解，寄平安否。


rhythmic: 喜迁莺
author: 黄机
content:
平湖百亩。
种满湖莲叶，绕堤杨柳。
冉冉波光，辉辉烟影，空翠湿沾襟袖。
静惬邻鸡啼午，暖逼沙鸥眠昼。
西园路，更红尘不断，蝶酣蜂瘦。
知否。
堪画处，野荠芜菁，地铺茵绣。
桃李阴边，桑麻丛里，斜矗酒帘夸酒。
竹寺小依山趾，茅店平窥津口。
春又晚，正香风有客，倚阑搔首。


rhythmic: 满江红
author: 黄机
content:
芽鼓声中，又妆点、千红万绿。
春试手，银花影粲，雪梅香馥。
归梦不知家近远，飞帆正挂天西北。
记年时、歌舞绮罗丛，凭谁续。
烟水迥，云山簇。
劳怅望，伤追逐。
把蛛丝鹊喜，意□占卜。
月正圆时羞独照，夜偏长处怜孤宿。
悔从前、轻被利名牵，征尘扑。


rhythmic: 满江红
author: 黄机
content:
万灶貔貅，便直欲、扫清关洛。
长淮路、夜亭警燧，晓营吹角。
绿鬓将军思饮马，黄头奴子惊闻鹤。
想中原、父老已心知，今非昨。
狂鲵剪，於菟缚。
单于命，春冰薄。
政人人自勇，翘关还槊。
旗帜倚风飞电影，戈铤射月明霜锷。
且莫令、榆柳塞门秋，悲摇落。


rhythmic: 满江红
author: 黄机
content:
云暗山昏，西风撼、一天悲雨。
隐君问、短墙修竹，故园何处。
九月江南无雁到，素书封了谁传与。
待从头、拚却把心宽，还如故。
吴姬唱，燕姬舞。
持玉，温琼醑。
恨人生欢会，一年几许。
莫上小楼高处望，楼前诘曲来时路。
便直须、匹马两苍头，东归去。


rhythmic: 水调歌头
author: 黄机
content:
此日足可惜，心事正崔嵬。
江淮踏遍，经岁相识定谁来。
每向酒边长叹，更向花边长笑，意虑叵能猜。
邂逅忽相遇，有客在尘埃。
脱儒冠，著武弁，太多才。
笔墨争似，钩戟容易到云台。
馀子何须转手，便把平生胸臆，勇去莫徘徊。
事业上金石，人世自叹哀。


rhythmic: 水调歌头
author: 黄机
content:
金篆锁岩穴，玉斧凿山湫。
飞泉溅沫无数，六月自生秋。
夭矫长松千岁，上有泠然天籁，清响眇难收。
亭屋创新观，客鞅棹还留。
推名利，付飘瓦，寄虚舟。
蒸羔酿秫，醅瓮戢戢蚁花浮。
唤取能歌能舞，乘兴携将高处，杯酌荐球。
径醉双股直，白眼视庸流。


rhythmic: 六州歌头
author: 黄机
content:
百年忠愤，无泪洒江。
曹刘事，埋露草，锁烟榛。
哭英魂。
此恨谁知者，时把剑，频看镜，徒自苦，拳破裂，眼眵昏。
从古时哉去速，鄹人子、反袂伤麟。
望家山何在，衮衮已缨。
欲划还生。
猛堪惊。
膏肓危病，宁有药，针匕具，献无门。
荆州启，条旧画，汉将军。
已不存。
便合囊封去，苍庾地，尚间关。
此不用，心漫有，恐无干。
人世欢哀数耳，天或者、又假人言。


rhythmic: 六州歌头
author: 黄机
content:
将军何日，去筑受降城。
三万骑，貔貅虎，戮鲵鲸。
洗沧溟。
试上金山望，中原路，平於掌，百年事，心未语，泪先倾。
若若累累印绶，偏安久、大义谁明。
倚危栏欲遍，江水亦吞声。
目断苹汀。
海门青。
停杯与问，焉用此，手虽子，积如京。
波神怒，风浩浩，勃然兴。
卷龙腥。
似把渠忠愤，伸恳请，翠华巡。
呼壮士，挽河汉，荡材枪。
长算直须先定，如细故、休苦营营。


rhythmic: 永遇乐
author: 黄机
content:
别院春深，华堂昼永，嘉宴初启。
翠玉樽，红牙丝管，睡鸭沈烟里。
弄晴云态，行空絮影，漠漠似飞如坠。
最多情，紫绵团就，错落乱星流地。
史君自有，元龙豪气，唤客且休辞醉。
蝶困蜂酣，燕娇莺姹，欢意浓如此。
侃其笑语，止乎礼义，衣佩细纫兰芷。
遥归去，残更欲尽，晓鸦又起。


rhythmic: 祝英台近
author: 黄机
content:
试单衣，扶短策，沙路净如洗。
乍雨还晴，花柳自多丽。
争知话别南楼，片帆天际，便孤了、同心连理。
镇萦系。
谩有罗带香囊，殷红斗轻翠。
一纸浓愁，无处倩双鲤。
可堪飞梦悠悠，春风无赖，时吹过、乱莺声里。


rhythmic: 满庭芳
author: 黄机
content:
二十年间，旧游踪迹，梦飞岳麓湘湾。
征衫再理，秋老菊花天。
为客问君何好，爱水光、山色争妍。
经行处，旗亭酤酒，曾记屋东偏。
噫其，吾甚矣，不渐蹇拙，欲斗婵娟。
办轻舆短艇，强载衰颜。
人道郴阳无雁，奈情锺、藕断丝联。
须相忆，新诗赋就，时复寄吴笺。


rhythmic: 满江红
author: 严羽
content:
日近觚棱，秋渐满、蓬莱双阙。
正钱塘江上，潮头如雪。
把酒送君天上去，琼裾玉佩鸿列。
丈夫儿、富贵等浮云，看名节。
天下事，吾能说。
今老矣，空凝绝。
对西风慷慨，唾壶歌缺。
不洒世间儿女泪，难堪亲友中年别。
问相思、他日镜中看，萧萧发。


rhythmic: 沁园春
author: 严羽
content:
问讯溪庄，景如之何，吾为平章。
自月湖不见，江山零落，骊塘去後，烟月凄凉。
有老先生，如梅峰者，健笔纵横为发扬。
还添得，石屏诗句，一段风光。
主人雅兴徜徉。
每携客临流泛羽觞。
想归来松菊，小烦管领，同盟鸥鹭，未许相忘。
我道其间，如斯人物，只合盛之白玉堂。
还须把，扁舟借我，散发沧浪。


rhythmic: 贺新郎
author: 严仁
content:
兰芷湘东国。
正愁予、一江红叶，水程孤驿。
欲写潇湘无限意，那得如椽彩笔。
但满眼、西风萧瑟。
我所思兮何处所，在镡津、津上沧湾侧。
谁氏子，阆风客。
阆风仙客才无敌。
赋悲秋、抑扬顿挫，流篱沈郁。
百赋千诗朝复暮，解道波涛春力。
忆共尔、乘槎吹笛。
八表神游吾梦见，渺洞庭、青草烟波隔。
空怅望，楚天碧。


rhythmic: 贺新郎
author: 严仁
content:
碧浪摇春渚。
浸虚檐、蒲萄漾，翠绡掀舞。
委曲经过台下路，载取落花东去。
问花亦、漂流良苦。
花不能言应有恨，恨十分、都被春风误。
同此恨，有飞絮。
人生聚散元无据。
尽凭阑、一尊相对，苹州春暮。
嫉色冲冲空怅望，泪尽世间儿女。
君不见、千金求赋。
飞燕婕妤今何在，看黏云、江影伤千古。
流不去，断魂处。


rhythmic: 贺新郎
author: 严仁
content:
说到城南杜。
尽风流、至今人号，去天尺五。
家世联翩苍玉佩，自有文章机杼。
看鸾凤、九霄轩翥。
文阵堂堂新得隽，正少年、壮气虹霓吐。
拈彩笔，月城去。
出关相送梅千树。
雪连空、马蹄特特，晓寒人度。
帝里春浓花似海，催入明光奏赋。
须快展、亨衢阔步。
随世功名真漫浪，要平生、所学期无负。
须记得，别时语。


rhythmic: 归朝欢
author: 严仁
content:
五月人间挥汗雨。
离恨一襟何处去。
双溪楼下碧千寻，双溪楼上匏尊举。
晚凉生绿树。
渔灯几点依洲渚。
莫狂歌，潭空月净，惨惨瘦蛟舞。
变化往来无定所。
求剑刻舟应笑汝。
只今谁是晋司空，斗牛奕奕红光吐。


rhythmic: 归朝欢
author: 严仁
content:
云表金茎珠璀璨。
当日投怀惊玉燕。
文章议论压西，风流姓字翔东观。
紫皇嗟见晚。
祥麟五色留金殿。
大江西，铜章墨绶，暂尔烦君绾。
十二金钗扶玉盏。
锦瑟随急管。
兽炉烟动彩云高，秋声拍碎红牙板。
趣君归翰苑。


rhythmic: 归朝欢
author: 严仁
content:
朱户绿窗深窈窕。
闪闪华旗红干小。
相逢斜柳绊轻舟，渚香不断苹花老。
西风吹梦草。
题诗未了还惊觉。
独伤心，凄凉故馆，月过西楼悄。
楼外斜河低浸斗。
夜已如何夜将晓。
心期欲寄赤鳞鱼，秋云不动秋江渺。
相思千里道。


rhythmic: 水龙吟
author: 严仁
content:
翼然新榜高亭，翰林铁画燕公手。
滁阳盛事，何人重继，湟川太守。
太守谓谁，文章的派，醉翁贤胃。
对千峰削翠，双溪注玉，端不减、琅琊秀。
坐啸清香画戟，听丁丁、滴花晴漏。
棠阴昼寂，细赓宾客，竹枝杨柳。
只恐明朝，绨封趣觐，未容借寇。
尽江山识赏，盐梅事业，焕青毡旧。


rhythmic: 水龙吟
author: 严仁
content:
飚车飞上蓬莱，不须更跨琴高鲤。
砉然长啸，天风洞，云涛无际。
我欲乘桴，从兹浮海，约任公子。
办虹竿千丈，钩五十，亲点对、连鳌饵。
谁榜佳名空翠。
紫阳仙、去骑箕尾。
银钩铁画，龙拿凤翥，留人间世。
更忆东山，哀筝一曲，洒沾襟泪。
到而今，幸有高亭遗爱，寓甘棠意。


rhythmic: 水龙吟
author: 严仁
content:
城头杰观峥嵘，重阑下瞰苍龙脊。
镂珉盘础，雕檀竦，玲珑金碧。
华子冈头，麻源谷口，神仙窟宅。
道至今清夜，月明风冷，常隐隐、闻笙笛。
翠壁烟霞缥缈，更寒泉、飞空千尺。
数峰江上，孤舟天际，夕阳红湿。
抖擞征尘，浩然长啸，跨青鸾翼。
向凤岗西望，遥酾斗酒，酹文章伯。


rhythmic: 水调歌头
author: 严仁
content:
惨淡望京阙，慷慨梦天山。
引杯中夜看剑，壮气刷幽燕。
鼍鼓满天催曙，画角连云啸月，吹断戍瓶烟。
犀角赤兔马，虎帐绿熊毡。
仗汉节，伸大义，伐可汗。
青冥更下斧钺，赤子要君安。
铁骑千群观猎，宫样十眉环座，听鸣弦。
莫厌兜鍪冷，归去又貂蝉。


rhythmic: 多丽
author: 严仁
content:
最无端，官楼画角轻吹。
一声来、深闺深处，把人好梦惊回。
许多愁、尽教奴受，些个事、未必君知。
泪滴兰衾，寒生珠幌，翠云撩乱枕频。
窗儿上、几条残月，斜玉界罗帷。
更堪听，霜摧败叶，静扣朱扉。
念别离、千里万里，问何日是归期。
关情处、鱼来雁往，断肠是、兔走乌飞。
美景良辰，赏心乐事，风流孤负缕金衣。
谩赢得、花颜玉骨，瘦损为相思。
归须早，刘郎双鬓，莫遣成丝。


rhythmic: 沁园春
author: 严参
content:
曰归去来，归去来兮，吾将安归。
但有东篱菊，有西园桂，有南溪月，有北山薇。
蜂则有房，鱼还有穴，蚁有楼台兽有依。
吾应有、云中旧隐，竹里柴扉。
人间征路熹微。
看处处丹枫白露。
况寒原衰草，牛羊来下，淡烟秋水，鲈鳜初肥。
自笑平生，颓然骨相，只合持竿坐钓矶。
都休也，对西风无语，落日斜晖。


rhythmic: 沁园春
author: 严参
content:
竹焉美哉，爱竹者谁，曰君子欤。
向佳山水处，筑宫一亩，好风烟里，种玉千馀。
朝引轻霏，夕延凉月，此外尘埃一点无。
须知道，有乐其乐者，吾爱吾庐。
竹之清也何如。
应料得诗人清矣乎。
况满庭秀色，对拈彩笔，半窗凉影，伴读残书。
休说龙吟，莫言凤啸，且道高标谁胜渠。
君试看，正绕坡云气，似渭川图。


rhythmic: 疏帘淡月・桂枝香
author: 张辑
content:
梧桐雨细。
渐滴作秋声，被风惊碎。
润逼衣篝，线袅蕙炉沈水。
悠悠岁月天涯醉。
一分秋、一分憔悴。
紫箫吟断，素笺恨切，夜寒鸿起。
又何苦、凄凉客里。
负草堂春绿，竹溪空翠。
落叶西风，吹老几番尘世。
从前谙尽江湖味。


rhythmic: 貂裘换酒・贺新郎
author: 张辑
content:
笛唤春风起。
向湖边、腊前折柳，问君何意。
孤负梅花立晴昼，一舸凄凉雪底。
但小阁、琴棋而已。
佳客清朝留不住，为康庐、只在家窗里。
湓浦去，两程耳。
草堂旧日谈经地。
更从容、南山北水，庾楼重倚。
万卷心胸几今古，牛斗多年紫气。
正江上、风寒如此。


rhythmic: 如此江山・齐天乐
author: 张辑
content:
西风扬子江头路。
扁舟雨晴呼渡。
岸隔瓜洲，津横蒜石，摇尽波声千古。
诗仙一去。
但对峙金焦，断矶青树。
欲下斜阳，长淮渺渺正愁予。
中流笑与客语。
把貂裘为浣，半生尘土。
品水烹茶，看碑忆鹤，恍似旧曾游处。
聊凭陆。


rhythmic: 杏梁燕・解连环
author: 张辑
content:
小楼春浅。
记钓帘看雪，袖沾芳片。
似不似、柳絮因风，更细与品题，屡呵冰砚。
宛转吟情，纵真草、凤笺都遍。
到灯前笑谑，酒祓峭寒，移尽更箭。
而今柳阴满院。
知花空雪似，人隔春远。
叹万事、流水斜阳，谩赢得前诗，醉污团扇。


rhythmic: 念奴娇
author: 张辑
content:
嫩凉生晓，怪今朝湖上，秋风无迹。
古寺桂香山色外，肠断幽丛金碧。
骤雨俄来，苍烟不见，苔径孤吟屐。
系船高柳，晚蝉嘶破愁寂。
且约携酒高歌，与鸥相好，分坐渔矶石。
算只藕花知我意，犹把红芳留客。
楼阁空，管弦清润，一水盈盈隔。
不如休去，月悬良夜千尺。


rhythmic: 祝英台近
author: 张辑
content:
竹间棋，池上字。
风日共清美。
谁道春深，湘绿涨沙觜。
更添杨柳无情，恨烟颦雨，却不把、扁舟偷系。
去千里。
明日知几重山，後朝几重水。
对酒相思、争似且留醉。
奈何琴剑匆匆，而今心事，在月夜、杜鹃声里。


rhythmic: 洞仙歌
author: 张辑
content:
莲舟玉字，得真人亲授。
圯上家风又还有。
问因何五马，踏月云台。
秋色里，却赏烟霞袖手。
酒边听说剑，歌舞升平，方许君为赤松友。
任浊世纷纭，海水扬尘，再相见、雪髯依旧。
且岁岁、中秋後逾旬，更半月东离，菊花重九。


rhythmic: 满江红
author: 张辑
content:
醉发吹凉，但拂剑、狂歌而已。
倩谁问、九霄黄鹤，更曾来未。
玉女窗深松昼静，研朱重点参同契。
记前回、赤水得玄珠，骊龙睡。
空扰扰，人间世。
除学道，无真是。
把洪崖肩拍，挹浮丘袂。
朝驾长风沧岛上，夜骑明月青天际。
更几时、回首旧山川，三千岁。


rhythmic: 东风第一枝
author: 张辑
content:
雨蕊方桃，晴梢渐杏，东风娇语弦管。
爱香帘约馀寒，唤舞袖翻嫩暖。
红颜清健，旧墨竹、扶疏手段。
且碧窗、写就黄庭，画楫海山开卷。
春自好、得花不淡。
花又好、得春不浅。
晓莺瑶佩秋生，月蘸翠尊波满。
长逢花处，笑西母、霜娥偷换。
要日边、争看貂蝉，彩侍更迎宣劝。


rhythmic: 瑞鹤仙
author: 张辑
content:
柳风双燕语。
问有谁留人，岸花去橹。
星辰快平步。
俯圜扉草色，青青如许。
儿童拥路。
玉溪边、当年杜母。
料从今、指点山川，总是绣衣行处。
回顾。
东堂深窈，楚帖长春，竹尊清午。
红云帝所。
摇佩玉，更容与。
把蓬莱一笑，几番清浅，绿野为花作谱。
向花前、三叠琴心，看苍鹤舞。


rhythmic: 绮罗香
author: 张辑
content:
欲雨凉生，初弦月在，画戟香中清啸。
旋种芙蕖，深夏木兰芳沼。
银汉入、天镜搀秋，福星度、雪阑争照。
又谁写、万幅莼波，一江佳思到鱼鸟。
吴儿眉语笑里，要见圜扉绿遍，平畴青绕。
羽扇纶巾，萧洒玉貌长好。
问千年、庆会风云，正此日、静春花草。
更弦管、非雾非烟，鹤声帘幕晓。


rhythmic: 沁园春
author: 张辑
content:
东泽先生，谁说能诗，兴到偶然。
但平生心事，落花啼鸟，多年盟好，白石清泉。
家近宫亭，眼中庐阜，九叠屏开云锦边。
出门去，且掀髯大笑，有钓鱼船。
一丝风里婵娟。
爱月在沧波上下天。
更丛书观遍，笔床静昼，篷窗睡起，茶灶疏烟。
黄鹤来迟，丹砂成未，何日风流葛稚川。
人间世，听江湖诗友，号我东仙。


rhythmic: 贺新郎
author: 张辑
content:
绿阴凉尊俎。
映双旌、飞翻新带，日边恩露。
千里湖山添鲜碧，玉宇光浮眉妩。
料范老、应难独步。
君亦胸中兵十万，把甘霖、小小春东楚。
江上早，一犁雨。
赤城霞起连天姥。
有丹经、亲曾密授，八篇奇语。
道骨仙风骑鲸客，合侍红云帝所。
且画戟、清香时度。
散入邦人箫鼓里，恰春留、芍药丛歌舞。
还更咏，大鹏赋。


rhythmic: 贺新郎
author: 张辑
content:
鹊喜花间晓。
惜凝香、低将帘卷，海棠开早。
前度登楼清啸月，吹入春风不老。
後五日、花朝方到。
趁舞罗衣花讯暖，拈吟髭、玉勒迎东笑。
留肯往，春邮小。
庐峰青里壶天好。
一千春、棋声昼永，剑光云表。
绛雪骊珠看丹转，金鼎龙盘虎绕。
且未可、飞仙蓬岛。
河洛烟芜眠狐兔，握风雪、办此升平了。
却共我，拾瑶草。


rhythmic: 徵招
author: 张辑
content:
飞鸿又作秋空字，凄凄旧游湘浦。
凉思带愁深，渺苍茫何许。
岁华知几度。
奈双鬓、不禁吟苦。
独倚危楼，叶声摇暮，玉阑无语。
尺素。
欲传将，故人远、天涯屡惊回顾。
心事只琴知，漫闲相尔汝。
甚时江海去。


rhythmic: 琐窗寒
author: 张辑
content:
露漏沈沈，洞房灯悄，鹊翻庭树。
夜凉如水，人倚玉箫何处。
澹纵横、疏星断河，点衣黄叶飞四五。
向此时感旧，非关宋玉，悲秋情绪。
追念章台路。
共缓辔芳尘，妒花惹絮。
旧游梦寐，总付相思新句。
想风流还在匆匆，暗惊鬓底霜几缕。
凭危栏、立尽归鸿，脆角凝清曙。


rhythmic: 琐窗寒
author: 苏茂一
content:
云浦苍寒，烟堤幕翠，旧痕新涨。
春愁十里，冉冉碧丝摇荡。
记登临、少年思豪，唾壶击玉歌清壮。
到如今梦里，秋风鸿阵，晚波渔唱。
惆怅。
重来处，望画舫天边，辔丝原上。
山阴秀句，付与一声云响。
正东湖、谁家柳下，午阴漠漠人荡桨。
最堪怜、白发周郎，为江山自赏。


rhythmic: 祝英台近
author: 苏茂一
content:
结垂杨，临广陌，分袂唱阳关。
稳上征鞍。
目极万重山。
归鸿欲到伊行，丁宁须记，写一封、书报平安。
渐春残。
是他红褪香收，绡泪点斑斑。
枕上盟言。
都做梦中看。
销魂啼声中，杨花飞处，斜阳下、愁倚阑干。


rhythmic: 满江红
author: 赵灌园
content:
看尽公卿，都输与、云山居士。
肯掉了、龙章金印，归来闾里。
云染笔头成五色，山来胸次堆空翠。
更结庐、近在白鸥边，弄烟水。
祗恐怕，明天子。
黄纸唤，先生起。
教依前插脚，孔鸾丛里。
岩壑烟沙真作戏，貂蝉衮绣从兹始。
酌凤凰、池沼九天浆，三千岁。


rhythmic: 兰陵王
author: 葛长庚
content:
一溪碧。
何处桃花流出。
春光好，寻个□□，小小篮舆漫行适。
苍苔满白石。
涧底阴风凛栗。
疑无路，幽壑琮，峡转山回入林僻。
千峰呈翠色。
时亦有声声，樵唱渔笛。
忽然一树樱桃白。
又回头一顾，掀髯一笑，诗情酒思正豪逸。
虎蹄过新迹。
幂幂。
雾如织。
见异草珍禽，问名不识。
山灵勒驾雨来急。


rhythmic: 兰陵王
author: 葛长庚
content:
三峰碧。
缥渺烟光树色。
高寒处，上有猿啼，鹤唳天风夜萧瑟。
山形似笔格。
人道江南第一。
游紫观，月殿星坛，积翠楼前吹铁笛。
客来访灵迹。
闻王郭当年，曾此驻锡。
二仙为谒浮丘伯。
从骖鸾去後，云深难觅。
丹炉灰冷杵声寂。
依然旧泉石。
泉石。
最幽阒。
更禽静花闲，松茂竹密。
清都绛阙无消息。


rhythmic: 兰陵王
author: 葛长庚
content:
桃花瘦。
寒食清明前後。
新燕子，禁得馀寒，风雨把人苦。
梅粒今如豆。
减却春光多少。
空自有，满树山茶，似语如愁卧晴昼。
幽人展襟袖。
惜莺花未老，江山如旧。
杜鹃声里同携手。
叹陌上芳草，堤边垂柳。
一春十病九因酒。
愁来独搔首。
豆蔻。
枝头小。
应可惜年华，孤负时候。
九十韶光那得久。


rhythmic: 沁园春
author: 葛长庚
content:
嫩雨如尘，娇云似织，未肯便晴。
见海棠花下，飞来双燕，垂杨深处，啼断孤莺。
绿砌苔香，红桥水暖，笑拈吟髭行复行。
幽寻懒、就半窗残睡，一枕初醒。
消凝。
次第清明。
渺南北东西草又青。
念镜中勋业，韶光冉冉，尊前今古，银发星星。
青鸟无凭，丹霄有约，独倚东风无限情。
谁知有，这春山万点，杜宇千声。


rhythmic: 沁园春
author: 葛长庚
content:
暂聚如萍，忽散似云，无可奈何。
向天涯海角，两行别泪，风前月下，一片离骚。
啼罢栖乌，望穷芳草，此恨与之谁较多。
昏黄後，对青灯感慨，白酒悲歌。
梦中作梦知麽。
忆往事落花流水呵。
更凭高□远，沈腰不瘦，怅今怀昔，潘鬓须皤。
去燕来鸿，寻梅问柳，寸念从他寒暑熬。
消魂处，但烟光缥渺，山色周遭。


rhythmic: 沁园春
author: 葛长庚
content:
锦绣文章，圭璋闻望，碧落侍郎。
昨履声渐近，星辰避次，竹符重剖，湖海生光。
委羽天空，石桥水冷，每为众生时雨滂。
君知否，是民心襦库，吏胆冰霜。
少须召入行。
也不念无人荷紫囊。
有本朝曾旦，移春手段，旧家羲献，补月心肠。
此去三山，却登八座，已准金瓯姓氏香。
还朝处，双凫作对，五马成行。


rhythmic: 沁园春
author: 葛长庚
content:
大丈夫儿，冰肝玉胆，砺山带河。
算此身此世，无过驹隙，一名一利，未值鸿毛。
相府如潭，侯门似海，那得烟霄尔许高。
当初我，是乘云御气，几百千遭。
此生勋业无多。
也手种梅花三百窠。
又底曾嗅著，庙堂钟鼎，底曾拈得，帏幄弓刀。
玉帝遥知，金书何晚，时有鹤鸣於九皋。
如今且，向风前浪舞，月下高歌。


rhythmic: 沁园春
author: 葛长庚
content:
三径就荒，松菊犹存，归去来兮。
叹折腰为米，弃家因酒，往之不谏，来者堪追。
形役奚悲，途迷未远，今是还知悟昨非。
舟轻扬，问征夫前路，晨色熹微。
欢迎童稚嘻嘻。
羡出岫云闲鸟倦飞。
有南窗寄傲，东皋舒啸，西畴春事，植杖耘耔。
矫首遐观，壶觞自酌，寻壑临流聊赋诗。
琴书外，且乐天知命，复用何疑。


rhythmic: 沁园春
author: 葛长庚
content:
乍雨还晴，似寒而暖，春事已深。
是妇鸠乳燕，说教鱼跃，豪蜂醉蝶，撩得莺吟。
斗茗分香，脱禅衣夹，回首清明上已临。
芳菲处，在梨花金屋，杨柳琼林。
如今。
诗酒心襟。
对好景良辰似有妊。
念恨如芳草，知他多少，梦和飞絮，何处追寻。
病酒时光，困人天气，早有秋秧吐嫩针。
兰亭路，渐流觞曲水，修禊山阴。


rhythmic: 沁园春
author: 葛长庚
content:
吹面无寒，沾衣不湿，岂不快哉。
正杏花雨嫩，红飞香砌，柳枝风软，绿映芳台。
燕似谈禅，莺如演史，犹有海棠连夜开。
清明也，尚阴晴莫准，蜂蝶休猜。
朝来。
应问苍苔。
甚几日都成锦绣堆。
念四方宾友，不堪渭树，一年春事，已属庭槐。
宿酒难醒，多情易老，争奈传杯不放杯。
如何好，看秋千戏剧，蹴鞠恢谐。


rhythmic: 沁园春
author: 葛长庚
content:
渭水秋深，湓江春老，洞庭一湖。
问城南古树，如今在否，洛中狂客，还更来无。
独上君山，渺观岩石，八百里鲸波泛巨区。
何曾错，有茶中上灶，酒里仙姑。
终须。
度了肩吾。
稽首终南锺大夫。
自太平寺里，题诗去後，东林沈宅，大醉归欤。
天上筵多，人间到少，更不向庐山索鳜鱼。
如何好，好借君黄鹤，上我清都。


rhythmic: 沁园春
author: 葛长庚
content:
且说罗浮，自从石洞，水帘以还。
是向时景泰，初来卓锡，旧家勾漏，曾此修丹。
药院空存，铁桥如故，上更有朱仙朝斗坛。
飞云顶，在石桥高处，杳霭之间。
山前。
拾得清闲。
也分我烟霞数亩宽。
自竹桥人去，青莲馥郁，柴门闭了，绿柳回环。
白酒初，清风徐至，有桃李时新几盘。
仙家好，这许多快活，做甚时官。


rhythmic: 沁园春
author: 葛长庚
content:
要做神仙，炼丹工夫，亦有何难。
向雷声震处，一阳来复，玉炉火炽，金鼎烟寒。
女乘龙，金公跨虎，片晌之间结大还。
丹田里，有白鸦一个，飞入泥丸。
河车运入山。
全不动纤毫过玉关。
把龟蛇乌兔，生擒活捉，霎时云雨，一点成丹。
白雪漫天，黄芽满地，服此刀圭永驻颜。
常温养，使脱胎换骨，身在云端。


rhythmic: 沁园春
author: 葛长庚
content:
岁去年来，思量人生，空自沈埋。
既这回冬至，一阳来复，便须修炼，更莫疑猜。
好个鼎炉，见成铅汞，片晌工夫结圣胎。
人身里，三千世界，十二楼台。
周年造化安排。
只在这些些真妙哉。
要先擒日月，後攒星斗，黄庭中畔，化作琼瑰。
谁会天机，分明说破，恰似江头雪里梅。
丹成後，做些功行，归去蓬莱。


rhythmic: 沁园春
author: 葛长庚
content:
黄鹤楼前，吹笛之时，先生朗吟。
想剑光飞过，朝游南岳，墨篮放下，夜醉东邻。
铛煮山川，粟藏世界，有明月清风知此音。
呵呵笑，笑酿成白酒，散尽黄金。
知音。
自有相寻。
休踏破葫芦折断琴。
唱白苹红蓼，庐山日暮，西风黄叶，渭水秋深。
三入岳阳，再游湓浦，自一去优游直至今。
桃源路，尽不妨来往，时共登临。


rhythmic: 沁园春
author: 葛长庚
content:
客里家山，记踏来时，水曲山崖。
被滩声喧枕，鸡声破晓，匆匆惊觉，依旧天涯。
抖擞征衣，寒欺晓袂，回首银河西未斜。
尘埃债，叹有如此发，空为伊华。
古来客况堪嗟。
尽贫也输他□在家。
料驿舍旁边，月痕白处，暗香微度，应是梅花。
拣折一枝，路逢南雁，和两字平安寄与他。
教知道，有长亭短堠，五饭三茶。


rhythmic: 水龙吟
author: 葛长庚
content:
层峦叠浮空，断崖直下分三井。
苍苔路古，鹿鸣芝涧，猿号松岭。
露凤箫，烟迷枸杞，绿深翠冷。
笑携筇一到，登高眺远，是多少、仙家景。
长念青春易老，尚区区、枯蓬断梗。
人间天上，喟然俯仰，只身孤影。
世事空花，春心泥絮，此回还省。
向琼台双阙，结间茅屋，坐千峰顶。


rhythmic: 水龙吟
author: 葛长庚
content:
云屏漫锁空山，寒猿啼断松枝翠。
芝英安在，术苗已老，徒劳屐齿。
应记洞中，凤箫锦瑟，镇常歌吹。
怅苍苔路杳，石门信断，无人问、溪头事。
回首暝烟无际，但纷纷、落花如泪。
多情易老，青鸾何处，书成难寄。
欲问双娥，翠蝉金凤，向谁娇媚。
想分香旧恨，刘郎去後，一溪流水。


rhythmic: 瑞鹤仙
author: 葛长庚
content:
残蟾明远照。
正一番霜讯，四山秋老。
孤村带清晓。
有鸣鞭归骑，乱林啼鸟。
青帘缥缈。
懒行时，持杯自笑。
甚年来、破帽凋裘，惯得淡烟荒草。
多少。
客愁羁思，雨泊风餐，水边云杪。
西窗正好。
疏竹外，粉墙小。
念归期相近，梦魂无奈，不为罗轻寒悄。
怕无人、料理黄花，等闲过了。


rhythmic: 瑞鹤仙
author: 葛长庚
content:
赋情多懒率。
每醉後疏狂，醒来瓢忽。
无心恋簪祓。
漫才高子建，韵欺王勃。
胸中绝物。
所容者、诗兵酒卒。
一两时，调发将来，扫尽闷妖愁孽。
莫说。
杀人一万，自损三千，到底。
悬河口讷。
非夙世，无灵骨。
把湖山牌印，莺花权柄，牒过清风朗月。
且束之、高阁休休，这回更不。


rhythmic: 祝英台近
author: 葛长庚
content:
月如酥，天似玉，长啸弄孤影。
十二楼台，昨梦暗寻省。
自怜露满衣襟，风吹毛发，浑无寐、寒宵漏永。
捧香鼎。
翻起一片龙涎，梅花对人冷。
庭户冰清，何处鹤声警。
少时烛暗梧窗，烟生苔砌，晓钟动。
忽然心醒。


rhythmic: 水调歌头
author: 葛长庚
content:
二月一番雨，昨夜一声雷。
枪旗争展，建溪春色占先魁。
采取枝头雀舌，带露和烟捣碎，炼作紫金堆。
碾破香无限，飞起绿尘埃。
汲新泉，烹活火，试将来。
放下兔毫瓯子，滋味舌头回。
唤醒青州从事，战退睡魔百万，梦不到阳台。
两腋清风起，我欲上蓬莱。


rhythmic: 水调歌头
author: 葛长庚
content:
金液还丹诀，无中养就儿。
别无他术，只要神水入华池。
采取天真铅汞，片晌自然交媾，一点紫金脂。
十月周天火，玉鼎产琼芝。
你休痴，今说破，莫生疑。
乾坤运用，大都不过坎和离。
石里缘何怀玉，因甚珠藏蚌腹，借此显天机。
何况妙中妙，未易与君知。


rhythmic: 水调歌头
author: 葛长庚
content:
吃了几辛苦，学得这些儿。
蓬头赤脚，街头巷尾打无为。
都没蓑衣笠子，多少风烟雨雪，便是活阿鼻。
一具骷髅骨，忍尽万千饥。
头不梳，面不洗，且憨痴。
自家屋里，黄金满地有谁知。
这里一声惭愧，那里一声调数，满面笑嘻嘻。
白鹤青云上，记取这般时。


rhythmic: 水调歌头
author: 葛长庚
content:
有一修行法，不用问师傅。
教君只是，饥来吃饭困来眠。
何必移精运气，也莫行功打坐，但去净心田。
终日无思虑，便是活神仙。
不憨痴，不狡诈，不风颠。
随缘饮啄，算来命也付之天。
万事不由计较，造物主张得好，凡百任天然。
世味只如此，拚做几千年。


rhythmic: 水调歌头
author: 葛长庚
content:
一个清闲客，无事挂心头。
包巾纸袄，单瓢只笠自逍遥。
只把随身风月，便做自家受用，此外复何求。
倒指两三载，行过百来州。
百来州，云渺渺，水悠悠。
水流云散，於今几度蓼花秋。
一任乌飞兔走，我亦不知寒暑，万事总休休。
问我金丹诀，石女跨泥牛。


rhythmic: 水调歌头
author: 葛长庚
content:
不用寻神水，也莫问华池。
黄芽白雪，算来总是假名之。
只这坤牛乾马，便是离龙坎虎，不必更猜疑。
药物无斤两，火候不须时。
偃月炉，朱砂鼎，总皆非。
真铅真汞不炼，之炼要何为。
自己金公女，渐渐打成一块。
胎息象婴儿。
不信张平叔，你更问他谁。


rhythmic: 水调歌头
author: 葛长庚
content:
要做神仙去，工夫譬似闲。
一阳初动，玉炉起火炼还丹。
捉住天魂地魄，不与龙腾虎跃，满鼎汞花乾。
一任河车运，径路入泥丸。
飞金精，采木液，过三关。
金木间隔，如何上得玉京山。
寻得曹溪路脉，便把华池神水，结就紫金团。
免得饥寒了，天上即人间。


rhythmic: 水调歌头
author: 葛长庚
content:
草涨一湖绿，天ぇ四山青。
这千年里，几多兴废不容声。
无分貂金佩玉，不梦歌钟食鼎，何处有车旌。
便念旌阳剑，枉自染蛟腥。
生诸葛，少马援，尚云萍。
醉乡日月，飘然身世付刘伶。
知道东门黄犬，不似西山白鹭，风月了平生。
起来忽清啸，惊落夜潭星。


rhythmic: 水调歌头
author: 葛长庚
content:
杜宇伤春去，蝴蝶喜风清。
一犁梅雨，前村布谷正催耕。
天际银蟾映水，谷口锦云横野，柳外乱蝉鸣。
人在斜阳里，几点晚鸦声。
采杨梅，摘卢橘，朱樱。
奉陪诸友，今宵烂饮过三更。
同入醉中天地，松竹森森翠幄，酣睡绿苔茵。
起舞弄明月，天籁奏箫笙。


rhythmic: 水调歌头
author: 葛长庚
content:
一个江湖客，万里水云身。
鸟啼春去，烟光树色正黄昏。
洞口寒泉漱石，岭外孤猿啸月，四顾寂无人。
梦魂归碧落，泪眼看红尘。
烟，风惨惨，暗消魂。
南中诸友，而今何处问浮萍。
青鸟不来松老，黄鹤何之石烂，叹世一伤神。
回首南柯梦，静对北山云。


rhythmic: 水调歌头
author: 葛长庚
content:
昔在虚皇府，被谪下人间。
笑骑白鹤，醉吹铁笛落星湾。
十二玉楼无梦，三十六天夜静，花雨洒琅。
瑶台归未得，忍听洞中猿。
也休休，无情绪，炼金丹。
从来天上，神仙官府更严难。
翻忆三千神女，齐唱霓裳一曲，月里舞青鸾。
此恨凭谁诉，云满武夷山。


rhythmic: 水调歌头
author: 葛长庚
content:
昔在虚皇府，啸咏紫云中。
不知何事，误蒙天谪与公同。
偶到金华洞口，忽见懒翁老子，挺挺众中龙。
握手归仙隐，谈笑起天风。
忽相逢，一转瞬，酒杯空。
几时再会，唱赓词翰倒金锺。
只恐武夷山里，千古猿啼鹤唳，未便蹑飞虹。
公欲归仙去，我欲继公踪。


rhythmic: 水调歌头
author: 葛长庚
content:
误触紫清帝，谪下汉山川。
既来尘世，奇奇怪怪被人嫌。
懒去蓬莱三岛，且看江南风月，一住数千年。
天风自霄汉，吹到剑峰前。
做些诗，吃些酒，放些颠。
木精石怪，时时唤作地行仙。
朝隐四山猿鹤，夜枕一天星斗，纸被裹云眠。
梦为蝴蝶去，依约在三天。


rhythmic: 水调歌头
author: 葛长庚
content:
一叶飞何处，天地起西风。
夜来酒醒，月华千顷浸帘栊。
塞外宾鸿来也，十里碧莲香满，泽国蓼花红。
万象正萧爽，秋雨滴梧桐。
钓台边，人把钓，兴何浓。
吴江波上，烟寒水冷翦丹枫。
光景暗中催去，览镜朱颜犹在，回首鹫巢空。
铁笛一声晓，唤起玉渊龙。


rhythmic: 水调歌头
author: 葛长庚
content:
江上春山远，山下暮云长。
相留相送，时见双燕语风樯。
满目飞花万点，回首故人千里，把酒沃愁肠。
回雁峰前路，烟树正苍苍。
漏声残，灯焰短，马蹄香。
浮云飞絮，一身将影向潇湘。
多少风前月下，逦天涯海角，魂梦亦凄凉。
又是春将暮，无语对斜阳。


rhythmic: 水调歌头
author: 葛长庚
content:
两鬓青丝发，双眼黑方瞳。
人皆道是，昭庆一个老仙翁。
暂别蓬莱弱水，自把星冠月帔，玉佩舞薰风。
醉入桃源路，归去不知踪。
举云，鸣铁笛，抚丝桐。
满前剑弁森列，稽首捧金锺。
挺挺松形鹤貌，任待桑田变海，宝鼎粒丹红。
玉帝下明诏，独骑上瑶空。


rhythmic: 满江红
author: 葛长庚
content:
忆昔秦时，中秋日、武夷九曲。
烟寂寂、斜阳数尺，寒鸦枯木。
三十六峰凝晓翠，一溪流水生秋绿。
正满林、桂子散天香，飞金粟。
神仙客，金丹熟。
玉诏下，云生足。
岩头新换骨，尚粘红肉。
夜半月华明似昼，玉皇降辇铺淆。
笑曾孙、回首幔亭前，空松竹。


rhythmic: 满江红
author: 葛长庚
content:
昨夜娥，游洞府、醉归天阙。
缘底事、玉簪坠地，水神不说。
持向水晶宫里去，晓来捧出将饶舌。
被薰风、吹作满天香，谁分别。
芳而润，清且洁。
白似玉，寒於雪。
想玉皇後苑，应无此物。
只得赋诗空赏叹，教人不敢轻攀折。
笑李粗、梅瘦不如他，真奇绝。


rhythmic: 满江红
author: 葛长庚
content:
树色冥，山烟暮、鸟归日落。
凭阑处、眼空宇宙，心游碧落。
古往今来天地里，人间那有扬州鹤。
幸而今、天付与青山，甘寥寞。
好花木，多岩壑。
得萧散，耐淡泊。
把他人比并，我还不错。
一曲瑶琴知此意，从前心事都忘却。
况新秋、不饮更何时，何时乐。


rhythmic: 满江红
author: 葛长庚
content:
明日如今，我已是、天涯行客。
相别後、麻姑山上，齐云亭侧。
几个黄昏劳怅想，几宵皓月遥思忆。
与二仙、不但此今生，皆畴昔。
频到此，欢无极。
今去也，来无的。
念浪萍风絮，东西南北。
七八年中相契密，三千里外来将息。
怅金丹、未就玉天辽，还凄恻。


rhythmic: 满江红
author: 葛长庚
content:
钧天高处，元自有、琼楼玉阙。
又那更、九霞隐映，五云斗绝。
八面玲珑光不夜，四围晃耀寒如月。
有广寒、宫殿隐娥，冰壶洁。
飘飘去，天风冽。
星河外，花飞雪。
见三千神女，尊前一阕。
来到人间浑似梦，未能归去空悲咽。
问仙都、此去几由旬，归心热。


rhythmic: 满江红
author: 葛长庚
content:
豆蔻丁香，待则甚、如今休也。
争知道、本来面目，风光洒洒。
底事到头鸾凤侣，不如躲脱鸳鸯社。
好说与、几个正迷人，休嗟讶。
纱窗外，梅花下。
酒醒也，教人怕。
把翠云翦却，缁衣披挂。
柳翠已参弥勒了，赵州要勘台山话。
想而今、心似白芙蕖，无人画。


rhythmic: 摸鱼儿
author: 葛长庚
content:
问苍江、旧盟鸥鹭。
年来景物谁主。
悠悠客鬓知何似，吹满西风尘土。
浑未悟。
漫自许。
功名谈笑侯千户。
春衫戏舞。
怕三径都荒，一犁未把，猿鹤笑君误。
君且住。
未必心期尽负。
江山秋事如许。
月明风静苹花路。
枕试听鸣橹。
还又去。
道唤取。
陶泓要草归来赋。
相思最苦。
是野水连天，渔榔四处，蓑笠占烟雨。


rhythmic: 摸鱼儿
author: 葛长庚
content:
雨肥梅、亭台初夏。
昙花开向前夜。
纯阳鹤会先三日，何处神仙降驾。
知得也。
□□是、西山彭抗来胎化。
平生性野。
自倒指今年，七旬有六，使节半天下。
焚金兽，毋惜满斟玉。
儿孙况又潇洒。
公今骨相如松在，一掬精神堪画。
於今且。
□□炼、金丹成了为凭藉。
归心莲社。
便做得乃翁，年登八百，未是寿长者。


rhythmic: 摸鱼儿
author: 葛长庚
content:
这身儿、从来业障。
一生空自劳攘。
生生死死皆如梦，更莫别生妄想。
没伎俩。
只管去、天台雁荡寻方广。
几人不省。
被妻子萦缠，生涯拘束，甘自归黄壤。
世间事，一斤两个八两。
问谁能去俯仰。
道义重了轻富贵，却笑输回来往。
休勉强。
老先生、从来恬淡无妆幌。
一声长啸，把拄杖横肩，草鞋贴脚，四海平如掌。


rhythmic: 摸鱼儿
author: 葛长庚
content:
跨飞鸾、醉吹瑶笛，蓬莱知在何处。
薰风飘散荷花露。
梦觉已非帝所，忘归路。
谁知道、人间别有神仙侣。
身游枢府。
奈诏入玉楼，猛骑箕尾，四海忆霖雨。
问王母。
天上桃红几度。
蕊宫今是谁主。
明年甲子从头数，春入鬟云鬓雾。
如今去。
是处里、福田都著黄金布。
庭前玉树。
看子早生孙，孙还生子，岁岁彩衣舞。


rhythmic: 洞仙歌
author: 葛长庚
content:
南枝漏泄，一点春光别。
无蝶无蜂正霜雪。
向竹梢疏处，瘦影横斜，真个是、潇洒冰肌玉骨。
黄昏人静，踏碎阶前月。
忍冻相看惜攀折。
巡檐空索笑，似笑无言，夜悄悄、仙入寒风清冽。
更那堪、画角恼幽人，又满地落英，愁肠万结。


rhythmic: 满庭芳
author: 葛长庚
content:
百雉城边，乱花深处，竹间一笑双清。
天公解事，为我弄阴晴。
雨过槐阴绿净，女墙外、杨柳丝轻。
堪嗟惜，诗尤酒，镜里失青春。
清和，如许在，莺莺燕燕，相与忘情。
谪仙风度，命代万人英。
游戏琴棋书画，人间世、别有方瀛。
後，玄裳效舞，所欠董双成。


rhythmic: 瑶台月
author: 葛长庚
content:
烟霄凝碧。
问紫府清都，今夕何夕。
桐阴下、幽情远，与秋无极。
念陈迹、虎殿虬宫，记往事、龙箫凤笛。
露华冷，蟾光白。
云影净，天籁息。
知得。
是蓬莱不远，身无羽翼。
广寒宫、舞彻霓裳，白玉台、歌罢瑶席。
争不思下界，有人岑寂。
羡博望、两泛仙槎，与曼倩、三偷蟠实。
把丹鼎，暗融液。
乘云气，醉挥斥。


rhythmic: 永遇乐
author: 葛长庚
content:
懒散家风，清虚活计，与君说破。
淡酒三杯，浓茶一碗，静处乾坤大。
倚藤临水，步登山，白日只随缘过。
自归来，曲肱隐几，但祗恁和衣卧。
柴扉草户，包巾纸袄，未必有人似我。
我醉还歌，我歌且舞，一恁憨痴好。
绿水青山，清风明月，自有人间仙岛。
且偎随、补破遮寒，烧火。


rhythmic: 永遇乐
author: 葛长庚
content:
银月凄凉，绮霞明灭，秋色如此。
露满清襟，风生衰鬓，夜已三更矣。
寻思往事，千头万绪，回首诮如梦里。
指烟霄，不如归去，不知今夕何夕。
鹑衣百结，脂垢腻，犹是小蛮针指。
对酒逢诗，高吟大笑，四海今谁似。
荷亭竹阁，共风同月，此会今生能几。
君须记，去来聚散，只□底是。


rhythmic: 桂枝香
author: 葛长庚
content:
楼前凝望。
见水满一溪，云满千嶂。
将晚欲行无绪，欲眠无况。
岩花涧草春无极，倚东风、忽然惆怅。
淡烟飞过，幽禽叫断，远钟嘹亮。
为底事、沈吟一晌。
念只影飘浮，寸心虚旷。
无限游丝落絮，此怀难状。
江湖淮海行将遍，觉诗肠、酒胆超畅。
一丘一壑归来，念我旧家天上。


rhythmic: 贺新郎
author: 葛长庚
content:
且尽杯中酒。
问平生、湖海心期，更如君否。
渭树江云多少恨，离合古今非偶。
更风雨、十常八九。
长铗歌弹明月堕，对萧萧、客鬓闲携手。
还怕折，渡头柳。
小楼夜久微凉透。
倚危阑、一池倒影，半空星斗。
此会明年知何处，苹未秋风未久。
漫输与、鹭朋鸥友。
已办扁舟松江去，与鲈鱼、莼菜论交旧。
因念此，重回首。


rhythmic: 贺新郎
author: 葛长庚
content:
梦绕荷花国。
遍□□、橘州柳市，芙蓉巷陌。
桂社兰乡白苹里，月冷波寒之夕。
有孤鹜、落霞知得。
一鹤横空云漠漠，见梅梢、万粒真珠滴。
犹未把，寒香惜。
画楼何处吹瑶笛。
便□□、酥颦玉笑，露松霜瘠。
姑射真人游紫府，下戏三江七泽。
此莫是、冰魂雪魄。
半逐风飞半随水，半在枝、半落苍苔白。
酒醒後，晓窗碧。


rhythmic: 贺新郎
author: 葛长庚
content:
是雨还堪拾。
道非花、又从帘外，受风吹入。
扑落梅梢穿度竹，恐是鲛人诉泣。
积至暮、萤光熠熠。
色映万山迷远近，满空浮、似片应如粒。
忘炼得，我双睫。
吟肩耸处飞来急。
故撩人、粘衣袖，嫩香堪。
细听疑无伊复有，贪看一行一立。
见僧舍、茶烟飘湿。
天女不知维摩事，漫三千、世界缤纷集。
是翦水、谁能及。


rhythmic: 贺新郎
author: 葛长庚
content:
晓雾须收霁。
牡丹花、如人半醉，抬头不起。
雪炼作冰冰作水。
十朵未开三四。
又加以、风禁雨制。
□是东吴春色盛，尽移根、换叶分黄紫。
所贵者，称姚魏。
其间一种尤姝丽。
似佳人、素罗裙在，碧罗衫底。
中有一花边两蕊。
恰似妆成小字。
看不足、如何可比。
白玉杯将青玉绿，据晴香、暖艳还如此。
微笑道，有些是。


rhythmic: 贺新郎
author: 葛长庚
content:
飞尽桃花片。
倚东风、高吟大啸，开怀消遣。
芍药牡丹开未遍。
不道韶华如电。
无心向、小庭幽院。
秉烛夜游虽不倦，奈一番、风雨花容变。
春去也，无人见。
何处莺莺啼不断。
探後园、红稀翠减，青稠绿满。
蝶在花间犹死恋。
早有行人摇扇。
故自要、与春为饯。
笑指白云归去好，对夕阳、泻酒凭谁荐。
柳深处，有双燕。


rhythmic: 贺新郎
author: 葛长庚
content:
谓是无情者。
又如何、临歧欲别，泪珠如洒。
此去兰舟双桨急，两岸秋山似画。
况已是、芙蓉开也。
小立西风杨柳岸，觉衣单、略说些些话。
重把我，袖儿把。
小词做了和愁写。
送将归、要相思处，月明今夜。
客里不堪仍送客，平昔交游亦寡。
况惨惨、苍梧之野。
未可凄凉休哽咽，更明朝、後日才方罢。
却默默，斜阳下。


rhythmic: 贺新郎
author: 葛长庚
content:
风雨今如此。
问行人、如何有得，许多儿泪。
为探木犀开也未，只有芙蓉而已。
九十日、秋光能几。
千里送人须一别，却思量、我了思量你。
去则是，住则是。
归归我亦行行矣。
便行行、不须回首，也休萦系。
一似天边双鸣雁，一个飞从东际。
那一个、又飞西际。
毕竟人生都是梦，再相逢、除是青霄里。
却共饮，却共醉。


rhythmic: 贺新郎
author: 葛长庚
content:
露白天如洗。
淡烟轻、疏林映带，远山横翠。
对此情怀成甚也，云断小楼风细。
独倚遍、画阑十二。
花馆云窗成憔悴。
听宾鸿、天外声嘹唳。
但不过，闷而已。
房栊深静难成寐。
夜迢迢、银台绛蜡，伴人垂泪。
巴得暂时朦胧地。
还又匆匆惊起。
漫自展、云间锦字。
往後各收千张纸。
念梦劳魂役空凝睇。
终不负，骖鸾志。


rhythmic: 贺新郎
author: 葛长庚
content:
醉见千山面。
晚晴初、蝉声未了，鸟声尤远。
知道仙人丹灶在，尚有陈灰犹暖。
但只恐、松枯石烂。
笑问年华应不换，又如何、洞里笙箫断。
还念我，去归晚。
千岩万壑猿啼遍。
一思量、一回懊恨，一回泪眼。
岂是自家无仙骨，尚被红尘牵绊。
要分此、烟霞一半。
当日朱仙和葛老，更老黄、亦合同萧散。
上帝近，永容懒。


rhythmic: 贺新郎
author: 葛长庚
content:
仙鹊梁银汉。
见青原白鹭一点，秋光犹嫩。
青鸟密传云外信，王母夜临香案。
与河鼓、天孙为伴。
太素真人乘此景，到芗城、即嗣胡忠简。
南极上，星璀璨。
松溪居士多词翰。
是神仙风骨，元自无心仕宦。
人道月卿临总饷，便合机廷揆馆。
还又爱、山林萧散。
玉女金钟萦暖响，指灵椿、仙鹤祈遐算。
公自有，青精饭。


rhythmic: 贺新郎
author: 葛长庚
content:
倏又西风起。
这一年光景，早过三分之二。
燕去鸿来何日了，多少世间心事。
待则甚、功成名遂。
枫叶荻花动凉思，又寻思、江上琵琶泪。
还感慨，劳梦寐。
愁来长是朝朝醉。
划地成、宋玉伤感，三闾憔悴。
况是凄凉寸心碎。
目断水苍山翠。
更送客、长亭分袂。
阁皂山前梧桐雨，起风樯、露舶无穷意。
君此去，趁秋霁。


rhythmic: 贺新郎
author: 葛长庚
content:
一别蓬莱馆。
看桑田成海，又见松枯石烂。
目断虚皇无极处，安得殿头宣唤。
指归路、钧天早晚。
此去罡风三万里，但九霞、渺渺青云远。
望不极，空泪眼。
瑶池昔会群仙宴。
此秋来、荻花枫叶，令人凄惋。
满面朱尘那忍见，酒病花愁何限。
知几度、春莺秋雁。
从此飞神腾碧落，向清都、来往应无间。
丹渐熟，骨将换。


rhythmic: 贺新郎
author: 葛长庚
content:
遥想阳明洞。
夜深时、猿啼鹤唳，露寒烟重。
家在神霄归未得，十二玉楼无梦。
梦里听、瑶琴三弄。
醉卧长安人不识，晚秋天、此意西风共。
黄金印，吾何用。
云衢高策青鸾。
把天书玉篆，留与世人崇奉。
垂手入廛长是醉，醉则从教懵懂。
那些子、凝然不动。
一剑行空神鬼惧，金粟儿、日向丹田种。
把得稳，任放纵。


rhythmic: 贺新郎
author: 葛长庚
content:
万顷湖光绿。
是处里、芙蓉金盏，木犀金粟。
御飘飘行水谷，正是蟹香橙熟。
山色似、风梳雨沐。
携取阿娇命豪杰，过北山、疃处南山曲。
寒烟淡，晴鸦浴。
巨觥数引苍髭矗。
便论诗说剑，人各有怀西北。
两见西风客京国，多在红楼金屋。
凝情处、落霞孤鹜。
蒲柳凄凉今如许，问功名、志在何时足。
更簪取，一枝菊。


rhythmic: 贺新郎
author: 葛长庚
content:
极目神霄路。
斗柄南、丹华翠景，红霞紫雾。
手折琪花今似梦，十二楼台何处。
犹记得、当时伴侣。
东府西台知谁主，忆当时、自泻金瓶雨。
人间事，等风絮。
上皇赫赫雷霆主。
我何缘、清都绛阙，遽成千古。
白鹤青乌消息断，梦想鸾歌凤舞。
应未得、翻身归去。
业债须教还净尽，这一回、尝遍红尘苦。
归举似，西王母。


rhythmic: 贺新郎
author: 葛长庚
content:
昔在神霄府。
是上皇娇惜，便自酣歌醉舞。
来此人间不知岁，仍是酒龙诗虎。
做弄得、襟情如许。
俯仰红尘几今古。
算风灯、泡沫无凭处。
即有这，烟霄路。
淮山浙岸潇湘浦。
一寻思、柳亭枫驿，泪珠溅俎。
此去何时又相会，离恨萦人如缕。
更天也、愁人风雨。
语燕啼莺莫相管，请各家、占取闲亭坞。
人事尽，天上去。


rhythmic: 贺新郎
author: 葛长庚
content:
倚剑西湖道。
望弥漫、苍葭绿苇，翠芜青草。
华表凄凉市朝古，极目暗伤怀抱。
秋色与、芰荷俱老。
桂棹兰舟聊遣兴，仗金风、吹使芙蓉破。
柳阴里，堪少坐。
衷肠底事君知那。
要繁弦急管，又且沈酣则个。
烟水冥茫黄叶断，嘹唳数声雁过。
醉归去、山寒云暮。
整日消闲镇来往，问城南、老树知渠麽。
黄鹤氅，青纱帽。


rhythmic: 贺新郎
author: 葛长庚
content:
风送寒蟾影。
望银河、一轮皎洁，宛如金饼。
料得故人千里共，使我寸心耿耿。
浑无奈、天长夜永。
万树萧森猿啸罢，觉水边、林下非人境。
睡不著，酒方醒。
芙蓉池馆梧桐井。
悄不知、今夕何夕，寒光万顷。
年少风流多感慨，况此良辰美景。
须对此、大拼酩酊。
满目新寒舞黄落，嗟此身、何事如萍梗。
桂花下，露华冷。


rhythmic: 贺新郎
author: 葛长庚
content:
俯仰天粘水。
尽□□、山河大地，光涵表里。
一夜春风搜万象，檐外雨声不已。
到晓来、六花靡靡。
瑶树琪林寒彻骨，知谁家、娇女慵梳洗。
且捏个，小狮子。
琼楼架就东皇喜。
□□使、玉龙战罢，柳绵飞起。
千古佳人诗句在，一任如盐似米。
君试看、岩头溪底。
刹刹尘尘银世界，记当年、曾赴瑶池会。
玉清境，还如此。


rhythmic: 贺新郎
author: 葛长庚
content:
银汉千丝雨。
被东风作恶，吹落满空柳絮。
恰自江南消息断，才此六花飞舞。
最好是、鹅毛鹤羽。
万顷平田三尺玉，月明中、不见沙头鹭。
苍烟里，一渔父。
鹊桥半夜寒云妒。
到晓来、千岩万壑，了无认处。
极目四方银世界，五凤楼前如许。
应自感、伤心凝伫。
人在神霄玉清府，小狮儿、捏就无佳句。
骑汗漫，好归去。


rhythmic: 贺新郎
author: 葛长庚
content:
月插青螺髻。
柳梢头、夕阳荏苒，西风摇曳。
数粒苍山粘远汉，树色烟光紫翠。
飞骑气、半醒半醉。
剑跨秋空磨星斗，指琼童、不得鸣金辔。
恐惊动，紫清帝。
浮云飞度蓬莱水。
忆山中、松寒露冷，猿啼鹤唳。
家在武夷岩谷里，一亩烟霞活计。
叹拈指、人生百岁。
兰畹芝田几今古，洞门前、小鹿衔花戏。
不知有，人间世。


rhythmic: 贺新郎
author: 葛长庚
content:
静看春容瘦。
未清明、荼シ避席，蔷薇出昼。
花里流莺骂桃李，似与东风管句。
怕虚度、兰亭时候。
我也别来天上夕，向年时、感叹湖山旧。
旧日事，君知否。
玉皇驾出清都晓。
就御前、三千神女，指麾八九。
化作花神下人世，如把粉团搦就。
又一似、玉盘在手。
莫是蕊珠亲付属，教小心、劝我杯儿酒。
也只得，为陪笑。


rhythmic: 贺新郎
author: 葛长庚
content:
极目飙尘表。
醉酣时、楼中起舞，楼前舒啸。
坐见四山烟雾散，是处落花啼鸟。
忽惊下、九天星斗。
双鹤飞来风露爽，一声声、清唳苍松杪。
奈对景，不酾酒。
旧家三点蓬莱小。
有琼台双阙，长是香花缭绕。
铁笛夜吹金剑吼，恨此瀛洲路杳。
知几度、琪林春老。
闲倚朱阑思昨梦，对江山、感慨无人晓。
但千里，月华皎。


rhythmic: 沁园春
author: 葛长庚
content:
要做神仙，炼丹工夫，譬之似闲。
耽姹女乘龙，金公御虎，玉炉火炽，土釜灰寒。
铅里藏银，砂中取汞，神水华池上下间。
山田内，有一条径路，直透泥丸。
一声雷震山。
真橐龠、飞冲夹脊关。
见白雪漫天，黄芽满地，龟蛇缭绕，乌兔掀翻。
自古乾坤，这些离坎，九转烹煎结大还。
灵丹就，未飞升上阙，且在人寰。


rhythmic: 水调歌头
author: 葛长庚
content:
土釜温温火，橐龠动春雷。
三田升降，一条径路属灵台。
自有真龙真虎，和合天然铅汞，赤子结真胎。
水里捉明月，心地觉花开。
一转功，三十日，九旬来。
抽添气候，炼成白血换骷骸。
四象五形聚会，只在一方凝结，方寸绝纤埃。
人在泥丸上，归路入蓬莱。


rhythmic: 水调歌头
author: 葛长庚
content:
一个奇男子，万象落心胸。
学书学剑，两般都没个成功。
要去披缁学佛，首下一拳轻快，打破太虚空。
末後生华发，再拜玉清翁。
二十年，空挫过，只飘蓬。
这回归去，武夷山下第三峰。
住我旧时庵子，碗水把柴升米，活火煮教浓。
笑指归时路，弱水海之东。


rhythmic: 水调歌头
author: 葛长庚
content:
苦苦谁知苦，难难也是难。
寻思访道，不知行过几重山。
吃尽风雨，那见霜凝雪冻，饥了又添寒。
满眼无人问，何处扣玄关。
好因缘，传口诀，炼金丹。
街头巷尾，无言暗地自生欢。
虽是蓬头垢面，今已九旬来地，尚且是童颜。
未下飞升诏，且受这清闲。


rhythmic: 水调歌头
author: 葛长庚
content:
天下云游客，气味偶相投。
暂时相聚，忽然云散水空流。
饱饫闽中风月，又爱浙间山水，杖屦且逍遥。
太上包中下，只得个无忧。
是和非，名与利，一时休。
自家醒了，不成得恁地埋头。
任是南州北郡，不问大张小李，过此便相留。
且吃随缘饭，莫作俗人愁。


rhythmic: 水调歌头
author: 葛长庚
content:
未遇明师者，日夜苦忧惊。
及乎遇了，得些口诀又忘情。
可惜蹉跎过了，不念精衰气竭，碌碌度平生。
何不回头看，下手采来烹。
天下人，知得者，不能行。
可怜埋没，如何恁地不惺惺。
只见口头说著，方寸都无些子，只管看丹经。
地狱门开了，急急办前程。


rhythmic: 水调歌头
author: 葛长庚
content:
堪笑廛中客，都总是迷流。
冤家缠缚，算来不是你风流。
不解去寻活路，只是担枷负锁，不肯放教休。
三万六千日，受尽百年忧。
得人身，休蹉过，急须修。
乌飞兔走刹那，又是死临头。
只这眼前快乐，难免无常两字，何似出尘囚。
炼就金丹去，万劫自逍遥。


rhythmic: 念奴娇
author: 葛长庚
content:
广寒宫里，散天花、点点空中柳絮。
是处楼台皆似玉，半夜风声不住。
万里盐城，千家珠瓦，无认蓬莱处。
但呼童、且去探梅花，攀那树。
垂帘未敢掀开，狮儿初捏就，佳人偷觑。
溪畔渔翁蓑又重，几点沙鸥无语。
竹折庭前，松僵路畔，满目都如许。
问要晴，更待积痕消，须无雨。


rhythmic: 满庭芳
author: 葛长庚
content:
鼎用乾坤，药须乌兔，恁时方炼金丹。
水中虎吼，火里赤龙蟠。
况是兑铅震汞，自元谷、上至泥丸。
些儿事，坎离复垢，返老作童颜。
五行，全四象，不调停火候，间断如闲。
六天罡所指，玉出山。
不动纤毫云雨，顷刻处、直透三关。
黄庭内，一阳来复，丹就片时间。


rhythmic: 满庭芳
author: 葛长庚
content:
两种汞铅，黄婆感合，如如真虎真龙。
周年造化，蹙在片时中。
炉里温温种子，玄珠象、气透三宫。
金木处，炼成赤水，白血自流通。
无中。
胎已兆，见龟蛇乌兔，恍惚相逢。
但坎离既济，复垢交融。
了得真空命脉，天地里、万物春风。
阴阳外，天然夫妇，一点便成功。


rhythmic: 珍珠帘・真珠帘
author: 葛长庚
content:
阴阳内感相交结。
有铅汞、分八卦罗列。
金鼎炼黄芽，正一阳时节。
子後午前方进火，向玉炉、烹成白雪。
通彻。
这玄关、深奥难轻泄。
因师指诀幽微，把金丹大药，将来分说。
捉住虎龙精，自然日月。
造化天机人怎晓，换俗骨、永无魔折。


rhythmic: 哨遍
author: 刘克庄
content:
胜处可宫，平处可田，泉土尤甘美。
深复深，路绝住人稀。
有人兮、盘旋於此。
送子归。
是他隐居求志。
是要明主媒当世。
嗟此意谁论，其言甚壮，孔颜犹有遗旨。
大丈夫之被遇於时。
入则坐庙朝出旗麾。
列屋名姬，夹道武夫，满前才子。
噫。
有命存焉，吾非恶此而逃之。
富贵人所欲，如之何、幸而致。
向茂树堪休，清泉可濯，谷中别有闲天地。
况脍细於丝，蕨甜似蜜，采於山，钓於水。
大丈夫不遇之所为。
唐处士、依稀是吾师。
觉山林、尊如朝市。
五侯门下宾客，扰扰趋形势。


rhythmic: 六州歌头
author: 刘克庄
content:
维摩病起，兀坐等枯株。
清晨里，谁来问，是文殊。
遣名姝。
夺尽群花色，浴才出，酲初解，千万态，娇无力，困相扶。
绝代佳人，不入金张室，却访吾庐。
对茶铛禅榻，笑杀此翁。
珠髻金壶。
始消渠。
忆承平日，繁华事，修成谱，写成图。
奇绝甚，欧公记，蔡公书。
古来无。
一自京华隔，问姚魏、竟何如。
多应是，彩云散，劫灰馀。
野鹿衔将花去，休回首、河洛丘墟。


rhythmic: 水调歌头
author: 刘克庄
content:
敕使竟空反，公不出梅关。
当年玉座记忆，仄席问平安。
羽扇尉佗城上，野服仙游阁下，辽鹤几时还。
赖有蜀耆旧，健笔与书丹。
青油士，珠履客，各凋残。
四方蹙蹙靡骋，独此尚宽闲。
丞相祠堂何处，太傅石碑堕泪，木老瀑泉寒。
往者不可作，置酒且登山。


rhythmic: 水调歌头
author: 刘克庄
content:
遣作岭头使，似戍玉门关。
来时送者，举酒珍重祝身安。
街畔小儿拍笑，马上是翁矍铄，头与璧俱还。
何处得仙诀，发白颊犹丹。
屋茅破，篱菊瘦，架签残。
老夫自计甚审，忙定不如闲。
客难扬雄拓落，友笑王良来往，面汗背芒寒。
再拜谢不敏，早晚乞还山。


rhythmic: 水调歌头
author: 刘克庄
content:
老子颇更事，打透利名关。
百年扰扰于役，何异入槐安。
梦里偶然得意，醒後才堪发笑，蚁穴驾车还。
恰佩南柯印，彷佛毂曾丹。
客未散，日初，酒犹残。
向来幻境安在，回首总成闲。
莫问浮云起灭，且跨刚风游戏，露冷玉箫寒。
寄语抱朴子，候我石楼山。


rhythmic: 水调歌头
author: 刘克庄
content:
半世惯歧路，不怕唱阳关。
朝来印绶解去，今夕枕初安。
莫是散场优孟，又似下棚傀儡，脱了戏衫还。
老去事多忘，公莫笑师丹。
笔端花，胸中锦，两消残。
江湖水草空旷，何必养天闲。
久苦诸君共事，更尽一杯别酒，风露夜深寒。
回首行乐地，明日隔云山。


rhythmic: 水调歌头
author: 刘克庄
content:
落日几呼渡，佳夕每留关。
有时来照清浅，鬓云似潘安。
一曲亲蒙君赐，两岸更无人迹，惟见鹭飞还。
隙地欠栽接，蕉荔杂黄丹。
柳全疏，松尚幼，怕摧残。
旁人笑我痴计，管钥费防闲。
翁意在乎林壑，客亦知夫水月，满腹贮清寒。
赋咏差有愧，赤壁与滁山。


rhythmic: 水调歌头
author: 刘克庄
content:
羯虏问周鼎，柱史出秦关。
苦求句漏，何意身世远差安。
不见鸢堕水，时有飞鸿遵渚，乐此久忘还。
采药寓言耳，胸次有灵丹。
钓游处，榕叶暗，荻花残。
自翁仙後千载，输与水鸥闲。
我读内篇未竟，忽被急符驱去，洞闭白云寒。
回首愧幽子，隐约海中山。


rhythmic: 水调歌头
author: 刘克庄
content:
怪事广寒殿，此夕不开关。
林间乌鹊相贺，暂得一枝安。
只在浮云深处，谁驾长风挟取，明镜忽飞还。
玉兔呼不应，难觅臼中丹。
酒行深，歌听彻，笛吹残。
嫦娥老去孤另，离别匹如闲。
待得银盘擎出，只怕玉峰醉倒，衰病不禁寒。
卿去我欲睡，孤负此湖山。


rhythmic: 水调歌头
author: 刘克庄
content:
老年有奇事，天放两中秋。
使君飞榭千尺，缥缈见麟洲。
景物东徐城上，岁月北征诗里，圆缺几时休。
俯仰慨今昔，惟酒可浇愁。
风露高，河汉澹，素光流。
贾胡野老相庆，四海十分收。
竞看娥金镜，争信仙人玉斧，费了一番修。
衰晚笔无力，谁伴赋黄楼。


rhythmic: 水调歌头
author: 刘克庄
content:
岁晚太玄草，深悔赋长杨。
向来户外之屦，已饱各飞扬。
阁上青藜安在，院里金莲去矣，且爱短檠光。
衰懒倦宾客，谁访老任棠。
叹时人，怜黠小，笑鲐黄。
汝曹变灭臭腐，侬底愈芬香。
苦羡阿龙则甚，学取幼安亦可，坐穴几藜床。
零落雁行小，敢不举君觞。


rhythmic: 沁园春
author: 刘克庄
content:
何处相逢，登宝钗楼，访铜雀台。
唤厨人斫就，东溟鲸脍，圉人呈罢，西极龙媒。
天下英雄，使君与操，馀子谁堪共酒杯。
车千两，载燕南赵北，剑客奇才。
饮酣画鼓如雷。
谁信被晨鸡轻唤回。
叹年光过尽，功名未立，书生老去，机会方来。
使李将军，遇高皇帝，万户侯何足道哉。
披衣起，但凄凉感旧，慷慨生哀。


rhythmic: 沁园春
author: 刘克庄
content:
岁暮天寒，一剑飘然，幅巾布裘。
尽缘云鸟道，跻攀绝顶，拍天鲸浸，笑傲中流。
畴昔奇君，紫髯铁面，生子当如孙仲谋。
争知道，向中年犹未，建节封侯。
南来万里何求。
因感慨桥公成远游。
叹名姬骏马，都成昨梦，只鸡斗酒，谁吊新丘。
天地无情，功名有命，千古英雄只麽休。
平生客，独羊昙一个，洒泪西州。


rhythmic: 沁园春
author: 刘克庄
content:
我羡君归，一路秋风，芙蓉木犀。
想慈颜望久，灵乌乍噪，新眉画就，郎马频嘶。
忙脱征衫，快呼斗酒，细为家人说建溪。
争知道，这中年怀抱，最怕分携。
丈夫南北东西。
应笑杀离筵粉泪啼。
怅佳人来未，碧云冉冉，王孙去後，芳草萋萋。
明日相思，山重水复，古道人稀茅店鸡。
元龙老，有高楼百尺，谁共登梯。


rhythmic: 沁园春
author: 刘克庄
content:
一卷阴符，二石硬弓，百斤宝刀。
更玉花骢喷，鸣鞭电抹，乌丝阑展，醉墨龙跳。
牛角书生，虬髯豪客，谈笑皆堪折简招。
依稀记，曾请缨系粤，草檄征辽。
当年目视云霄。
谁信道凄凉今折腰。
怅燕然未勒，南归草草，长安不见，北望迢迢。
老去胸中，有些磊块，歌罢犹须著酒浇。
休休也，但帽边鬓改，镜里颜凋。


rhythmic: 沁园春
author: 刘克庄
content:
我梦见君，戴飞霞冠，著宫锦袍。
与牧之高会，齐山诗酒，谪仙同载，采石风涛。
万卷星罗，千篇电扫，肯学穷儿事楚骚。
掀髯啸，有鱼龙鼓舞，狐兔悲嗥。
英雄埋没蓬蒿。
谁摸索当年刘与曹。
叹事机易失，功名难偶，诛茅西崦，种秫东皋。
栅有鸡豚，庭无羔雁，道是先生索价高。
人间窄，待相期海上，共摘蟠桃。


rhythmic: 沁园春
author: 刘克庄
content:
有个头陀，形等枯株，心犹死灰。
幸春山笋贱，无人争吃，夜炉芋美，与客同煨。
何处花，忽相导引，莫是天宫迎赴斋。
又疑道，向毗耶城里，讲席初开。
这边尚自徘徊。
笑那里纷纷早见猜。
有尊神奋杵，拳粗似钵，名缁竖拂，喝猛如雷。
老子无能，山僧不会，谁误檀那举请哉。
山中去，便百千亿劫，休下山来。


rhythmic: 沁园春
author: 刘克庄
content:
我所思兮，延陵季子，别来九春。
笑是非浮论，白衣苍狗，文章定价，秋月华星。
独步岷峨，後身坡颍，何必荀家有二仁。
中朝里，看叔兮衮斧，伯也丝纶。
洛中曾识机云。
记玉立堂堂九尺身。
叹苕溪渔艇，幽人孤往，雁山马鬣，吊客谁经。
宣室厘残，玄都花谢，回首旧游存几人。
新腔美，堪洗空恩怨，唤起交情。


rhythmic: 沁园春
author: 刘克庄
content:
莫羡渠侬，白玉成楼，黄金筑台。
也不消颠怪，骑被发，谁能委曲，令鸠为媒。
鬓有二毛，袖闲双手，只了持螯与把杯。
公过矣，赏陈登豪气，杜牧粗才。
便烦问讯张雷。
甚斗宿无光剑不回。
想阁中鸣佩，时携客去，壁间悬榻，近有谁来。
撤我虎皮，让君牛耳，谁道两贤相厄哉。
中年後，向歌阑易感，乐极生哀。


rhythmic: 沁园春
author: 刘克庄
content:
辽鹤重来，不见繁华，只见凋残。
甚都无人咏，何郎诗句，也无人报，书记平安。
闾里俱非，江山略是，纵有高楼莫倚栏。
沈吟处，但萤飞草际，雁起芦间。
不辞露宿风餐。
怕万里归来双鬓斑。
算这边赢得，黑貂裘敞，那边输了，翡翠衾寒。
檄草流传，吟笺倚阁，开到琼花亦懒看。
君记取，向中州差乐，塞地无欢。


rhythmic: 沁园春
author: 刘克庄
content:
华发萧萧，归碧鸡坊，出金马门。
把一枝色笔，掷还郭璞，些儿残锦，回乞天孙。
永免朝参，更无宣锁，送老三家水竹村。
休休也，任巫阳来下，未易招魂。
茅檐安得庖阍。
倩便了沽来酒满樽。
叹角巾东路，吾寻初服，上书北阙，子漫危言。
漏院霜靴，火城雪辔，得似先生败絮温。
安危事，付布衣融泰，鼎足膺蕃。


rhythmic: 沁园春
author: 刘克庄
content:
载籍以来，於宇宙间，有功者谁。
自唐尧咨禹，水行由地，宗周微管，夏变为夷。
谢傅棋边，莱公骰畔，淝水澶渊送捷旗。
天不偶，生堂堂国老，真太平基。
雅怀厌倦台司。
新天子殷勤留帝师。
向朝堂衮绣，万羊非泰，湖山绦褐，两鹤相随。
寿过溪，德如淇澳，进了丹书作抑诗。
蒯缑客，愿年年岁岁，来献新词。


rhythmic: 沁园春
author: 刘克庄
content:
驯於蹇驴，清於赐驹，我行尔从。
幸柴车堪驾，何惭韩众，药苗可采，长伴庞公。
野涧泉甘，阳坡草暖，有柏叶松枝充短供。
修梦想，去游灵囿沼，入望夷宫。
与夸夺子争雄。
生与死未知谁手中。
况嗾獒者众，放人少，大将触网，小亦伤弓。
风月和柔，山林深密，折角何如且养茸。
二虫喜，各衔花拜跪，来寿樗翁。


rhythmic: 沁园春
author: 刘克庄
content:
剥啄谁欤，户外一宾，布衣麻鞋。
有舌端雄辨，机锋破的，袖中行卷，锦绣成堆。
阍启上宾，侬观诸老，个主人公喜挽推。
怎奈向，今十分衰飒，非昔形骸。
阍言宾怒如雷。
因底事朱门晏未开。
假使汝主公，做他将相，懒迎揖客，紧闭翘材。
病叟惭惶，尊官宁耐，待铁拐先生旋出来。
宾性急，怀生毛名纸，兴尽而回。


rhythmic: 沁园春
author: 刘克庄
content:
老子衰颓，晚与亲朋，约法三章。
有谈除目者，勒回车马，谈时事者，麾出门墙。
已挂衣冠，怕言轩冕，犯令先当举罚觞。
书尺里，但平安二字，多少深长。
溪翁苦未相忘。
我今有双鱼烦寄将。
道荒芜羞对，宫中莲烛，昏花难映，阁上藜光。
闻庙瑟音，识关雎乱，诗学专门尽不妨。
百年後，尚庶几申白，不数韦康。


rhythmic: 沁园春
author: 刘克庄
content:
天造梅花，有许孤高，有许芬芳。
似湘娥凝望，敛君山黛，明妃远嫁，作汉宫妆。
冷艳谁知，素标难亵，又似夷齐饿首阳。
幽雅意，纵写之缣楮，未得毫芒。
曾经诸老平章。
只一个孤山说影香。
便诏书存问，漫招处士，节旄落尽，早屈中郎。
日暮天寒，山空月堕，茅舍清於白玉堂。
宁淡杀，不敢凭羌笛，告诉凄凉。


rhythmic: 沁园春
author: 刘克庄
content:
畴昔遭逢，薰殿之琴，清庙之璋。
谢锦袍打扮，佯狂太白，黄冠结裹，老大知章。
种杏仙人，看桃君子，得似篱边嗅晚香。
从人笑，笑安车迎晚，只履归忙。
後身定作班扬。
彼撼树蚍蜉不自量。
偶有时戏笔，官奴藏去，有时醉坠，宗武扶将。
永别鸾，已盟猿鹤，肯学周出草堂。
从人笑，我韩公齿豁，张镐眉苍。


rhythmic: 沁园春
author: 刘克庄
content:
惭愧清朝，罢贡包茅，住发牙璋。
便羊裘归去，难留严子，牛衣病卧，肯泣王章。
畴昔忧天，如今怀土，田舍鸡肥社酒香。
甘雨足，且免扶锄苦，免踏车忙。
先生少拟荀扬。
晚自觉才衰可斗量。
甚都无白凤，飞来玄草，亦无紫气，下烛干将。
待得新亭，倒持手版，何似抽还政事堂。
荣与辱，算到头由我，不属苍苍。


rhythmic: 沁园春
author: 刘克庄
content:
吉梦维何，男子之祥，载弄之璋。
嗟我辰安在，斯文後死，力侔元气，手抉天章。
学稼田荒，炼丹灶壤，稽首南华一瓣香。
休休也，免王良友笑，屑往来忙。
浮名斗挹箕扬。
世岂有明珠百斛量。
叹种来瑶草，年深未熟，挑成锦字，道远难将。
迁转不行，形容尽变，盍改称呼号瞎堂。
遗弓远，怆帝乡云白，禹会山苍。


rhythmic: 沁园春
author: 刘克庄
content:
余少之时，赋如仲宣，檄如孔璋。
也曾观万舞，铺陈商颂，曾闻九奏，制作尧章。
抖擞空囊，存留谏笏，犹带虚皇案畔香。
今归矣，省听鸡骑马，趁早朝忙。
榻前密启明扬。
宰物者方持玉尺量。
元未尝弃汝，自云耄及，无宁寿我，或者天将。
富有图书，贫无钗泽，不似安昌列後堂。
新腔好，任伊川看见，非亵穹苍。


rhythmic: 沁园春
author: 刘克庄
content:
昔卧龙公，北走曹瞒，西克刘璋。
看沙头八阵，百神呵护，渭滨一表，三代文章。
绝笑渠侬，平生奸伪，死未忘情履与香。
筹笔处，遣子丹引去，仲达奔忙。
纷纷跋扈飞扬。
这老子高深未易量。
但纶巾指授，关河震动，灵旗征讨，夷汉宾将。
到得市朝，变为陵谷，千载尝丞相堂。
锦城外，有啭鹂音好，古柏皮苍。


rhythmic: 沁园春
author: 刘克庄
content:
少工艺文，朱丝练弦，黄流在璋。
值虞廷戛击，箫韶之乐，周王寿考，追琢其章。
汾水雁飞，鼎湖龙远，魂返今无异域香。
浮生短，更两轮屋角，来去荒忙。
人言八十鹰扬。
笑千岁如何尺捶量。
但负图龟马，藏之为宝，舐丹鸡犬，去不能将。
友鲁申公，师浮丘伯，尚可教书村学堂。
投老泪，瞻越山紫翠，陵树青苍。


rhythmic: 沁园春
author: 刘克庄
content:
安得奇材，颈系单于，首提子璋。
便做些功业，胜穷措大，聚萤武子，吞凤君章。
笑杀竖儒，错翻故纸，屈马何曾有艳香。
榆塞外，恰枣红时候，想羽书忙。
腰钱骑鹤维扬。
分表事谁能预测量。
叹防身一剑，壮图落，建侯万里，老境相将。
读枕函书，宝家藏笏，免使他人笑弗堂。
吾衰矣，虽尚存右臂，不解擎苍。


rhythmic: 沁园春
author: 刘克庄
content:
帝赐玄圭，臣妾潘衡，奴隶侯璋。
因封还除目，见鬼质，窜涂贽卷，取怨奇章。
肯比寒儒，自夸秘宝，十袭庭寸许香。
下岩石，要朝朝磨试，不论闲忙。
何须狗监揄扬。
这衡尺曾经圣手量。
纵埋之地下，居然光怪，栖之梁上，亦恐偷将。
蓬户无人，花村有犬，添几重茅覆野堂。
交游少，约文房四友，泛浩摩苍。


rhythmic: 沁园春
author: 刘克庄
content:
历事三朝，觐而执圭，祭而裸璋。
更宫莲引入，视淮南草，御屏录了，露会稽章。
贪膜外荣，遗身後臭，晔也平生漫传香。
颜发改，独丹基无恙，事在休忙。
曹丘生莫游扬。
这瞎汉还曾自配量。
已化为胡蝶，穿花栩栩，懒陪鹭，佩玉锵锵。
机蹉面前，钟闻饭後，我上堂时众下堂。
从前错，欲区区手援，天下黔苍。


rhythmic: 沁园春
author: 刘克庄
content:
莫信人言，虺不如熊，瓦不如璋。
为孟坚补史，班昭才学，中郎传业，蔡琰词章。
尽洗铅华，亦无璎珞，犹带檀国里香。
笑贫女，尚寒机轧轧，催嫁衣忙。
好逑不数潘杨。
占梦者曾言大秤量。
待银河浪静，金针穿了，蓝桥路近，玉杵携将。
倩似凝之，媲如道韫，帘卷燕飞王谢堂。
恁时节，看孙皆朱紫，翁未皤苍。


rhythmic: 念奴娇
author: 刘克庄
content:
绕篱寻菊，菊犹迟、舍北芙蓉浑未。
却是小山丛桂里，一夜天香飘坠。
约束奴兵，丁宁稚子，莫扫青苔砌。
风高露冷，倚栏疑匪人世。
客有载酒过余，朗吟招隐，洗尽悲秋意。
白发长官穷似虱，刚被天公调戏。
遍地堆金，满空雨粟，不济渊明事。
残英剩馥，明朝犹可同醉。


rhythmic: 念奴娇
author: 刘克庄
content:
老夫白首，尚儿嬉、废圃一番料理。
餐饮落英并坠露，重把离骚拈起。
野艳幽香，深黄浅白，占断西风里。
飞来双蝶，绕丛欲去还止。
尝试诠次群芳，梅花差可，伯仲之间耳。
佛说诸天金色界，未必庄严如此。
尚友灵均，定交元亮，结好天随子。
篱边坡下，一杯聊泛霜蕊。


rhythmic: 念奴娇
author: 刘克庄
content:
比如去岁前年，今朝差觉门庭静。
玉轴锦标无一首，知道先生远佞。
假使文殊，携诸菩萨，来问维摩病。
无花堪散，亦无香积斋衬。
回首雪浪惊心，黄茅过顶，瘴毒如炊甑。
山鬼海神俱长者，饶得书生穷命。
不慕飞仙，不贪成佛，不要钻天令。
年年今日，白头母子家庆。


rhythmic: 念奴娇
author: 刘克庄
content:
卯君来处，与眉州仙子，依稀同日。
一自前朝龚蔡後，颇觉壶山岑寂。
谁料端平，继居遗补，复有斯人出。
幅巾林下，姓名玉座长忆。
须信谄语尤甘，忠言最苦，橄榄何如蜜。
诸老萧疏星欲晓，留取南都铁壁。
洛社自佳，镜湖虽好，莫问君王乞。
年年岁岁，大家同做真率。


rhythmic: 念奴娇
author: 刘克庄
content:
禁中张宴，苦留公、未许归寻初服。
千载君臣鱼有水，不比严光文叔。
火德中天，客星一夕，草草聊同宿。
重来凝碧，依然赓载相属。
过眼夸夺纷纷，浮云野马，几度棋翻局。
客话凤池三入事，洗耳湖光一曲。
伯始泉荒，稚圃冷，占断西风菊。
年年岁岁，金英常泛芳。


rhythmic: 念奴娇
author: 刘克庄
content:
素馨茉莉，向炎天、别有一般标致。
淡妆绰约堪□□，导引海山大士。
从者谁欤，青藜阁下，汉卯金之子。
云阶月地，夜深凉意如水。
客又疑这仙翁，唐玄都观里，咏桃花底。
且赌樽前身见在，休管汉唐时事。
坡颍归迟，机云发早，得似侬兄弟。
屦来户外，但言二叟犹醉。


rhythmic: 念奴娇
author: 刘克庄
content:
天风浩动，扫残暑、推上一轮圆魄。
爱举眉山公旧话，与客泛舟赤壁。
一自奎星，去朝帝所，叹洞箫声息。
空馀二赋，至今凄动金石。
长记诗境平生，诗豪酒圣，亦自仙中谪。
畴昔停桡追欢处，忍听邻人吹笛。
董相林荒，贺公湖在，俯仰成陈迹。
两翁已矣，年年孤负今夕。


rhythmic: 念奴娇
author: 刘克庄
content:
少时独步词场，引弦百发无虚矢。
岁晚却蒙体力，世业工修鞋底。
曾裂白麻，曾涂墨敕，谪堕俄徵起。
鼎湖龙去，老臣何以堪此。
回首当日遭逢，譬如春梦，误入华胥里。
推枕黄粱犹未熟，封拜几王侯矣。
似瓮中蛇，似蕉中鹿，又似槐中蚁。
先人书在，尚堪追补遗史。


rhythmic: 念奴娇
author: 刘克庄
content:
此翁双手，顿闲处、且把香篝笼袖。
西掖北门辞不要，肯要南柯太守。
小小亭台，些些竹木，何必灵和柳。
地行仙里，合推侬做班首。
取次著绝交书，续归田录，谁掣先生肘。
莫遣朝衣梅醭了，留祝南山之寿。
苍妓上厅，老僧封院，得似樗庵叟。
虚名身後，生前且一杯酒。


rhythmic: 念奴娇
author: 刘克庄
content:
梦中忘却，已闲退、谏草犹藏怀袖。
文不会、铺张粉饰，武又安能战守。
秃似葫芦，辣於姜桂，衰飒同蒲柳。
没安顿处，不如归去丘首。
岁晚筋力都非，任空花眩眼，枯杨生肘。
客举前修三数个，待与刘君为寿。
或号憨郎，或称钝汉，或自呼聱叟。
一篇齐物，读时咽以卮酒。


rhythmic: 念奴娇
author: 刘克庄
content:
戏衫抛了，下棚去、谁笑郭郎长袖。
小小草庵无宝贝，何必神呵鬼守。
黄奶篝灯，青奴拂榻，莫要他桃柳。
客来问字，此翁高卧摇首。
彷佛曾子当年，商歌满屋，衣不完衿肘。
混沌若教休凿窍，巧历安知其寿。
文叔故人，仲华几个，输与羊裘叟。
浮生如寄，切身之物惟酒。


rhythmic: 念奴娇
author: 刘克庄
content:
老逢初度，小儿女、盘问翁翁年纪。
屈指先贤，彷佛似，当日申公归邸。
跛子形骸，瞎堂顶相，更折当门齿。
麒麟阁上，定无人物如此。
追忆太白知章，自骑鲸去後，酒徒无几。
恶客相寻，道先生、清晓中酲慵起。
不袖青蛇，不骑黄鹤，混迹红尘里。
彭聃安在，吾师淇澳君子。


rhythmic: 念奴娇
author: 刘克庄
content:
并游英俊，从头数、富贵消磨谁纪。
道眼看来，叹人生如寄，家如旅邸。
教婢羹藜，课奴种韭，聊诳残牙齿。
草堂绵，百年栖托於此。
岁晚笔秃无花，探怀中残锦，翦裁馀几。
腰脚顽麻，赐他灵寿杖，也难扶起。
离绝交游，变更名姓，日暮空山里。
老儋复出，不知谁氏之子。


rhythmic: 念奴娇
author: 刘克庄
content:
四朝遗老，须眉白、巧历不知其纪。
真唤九重为座主，肯谒侯门王邸。
晚会耆英，未论爵德，乡曲无如齿。
酒酣度曲，妙音久不闻此。
堪叹化鹤重来，但累累华表，旧人存几。
散尽黄金，留箧中团扇，怕秋风起。
结绮歌阑，披香宴悄，放出深宫里。
颠毛虽秃，尚堪封管城子。


rhythmic: 念奴娇
author: 刘克庄
content:
太丘晚节，把家事、一切传他谌纪。
业已休休，又谁解露绶，会稽郡邸。
张丈殷兄，阮生朱老，相与为唇齿。
酒楼犹记，谪仙尝醉於此。
一二耆旧贻书，新来强健否，问年今几。
谢傅当时，却因个甚，抛了东山起。
对局含，闻筝堕泪，围在愁城里。
吾评晋士，不如归去来子。


rhythmic: 念奴娇
author: 刘克庄
content:
隆乾间事，两翁有、手泽遗编曾纪。
余掌兰台修纂到，景定初开忠邸。
起复麻，奋涂归笔，嚼碎张巡齿。
德音犹在，非卿何足语此。
老来兹事都休，问门前宾客，今朝来几。
达汝空函，投伊大瓮内，谁曾提起。
丹汞灰飞，黄粱炊熟，跳出槐宫里。
儿童不识，秃翁定是谁子。


rhythmic: 念奴娇
author: 刘克庄
content:
轮云世故，千万态、过眼谁能殚纪。
只履携归消许急，日暮行人问邸。
麝以脐灾，绒为尾累，焚象都因齿。
後之览者，亦将有感於此。
检点洛下同盟，萧疏甚，白发戴花人几。
一觉，笑仆家越石，闻鸡而起。
颜发俱非，头皮犹在，胜捉来官里。
俗间俚耳，未曾闻这腔子。


rhythmic: 念奴娇
author: 刘克庄
content:
自填曲子，自歌之、岂是行家官样。
眼瞎背驼方引去，羞杀陈搏种放。
摺起残编，寄声太乙，不必烦藜杖。
陈人束阁，让他来者居上。
安乐值几多钱，且幅巾绦褐，准云台象。
长扇矮壶山南北，忘却晓随天仗。
六逸七贤，五更三老，元不论资望。
香山误矣，渔翁何减为相。


rhythmic: 念奴娇
author: 刘克庄
content:
小孙盘问翁翁，今朝怎不陈弧矢。
翁道暮年惟只眼，不比六根全底。
常日谈玄，馀龄守黑，赤眚从何起。
鬓须雪白，可堪委顿如此。
心知病有根苗，短檠吹了，世界朦胧里。
纵有金篦能去翳，不敢复囊萤矣。
但愿从今，疾行如鹿，更细书如蚁。
都无用处，留他教传麟史。


rhythmic: 解连环
author: 刘克庄
content:
旁人嘲我。
甚鬓毛都秃，齿牙频堕。
不记是、何代何年，尽元熙宁，侬常喑麽。
退下驴儿，今老矣、岂堪推磨。
要挂冠神武，几番说了，这回真个。
亲朋纷纷来贺。
况弟兄对榻，儿女团坐。
愿世世、相守茅檐，便宰相时来，二郎休作。


rhythmic: 解连环
author: 刘克庄
content:
揆余初度。
笑汝曹绯绿，乃翁苍素。
一甲子、带水拖泥，今岁谢君恩，放还山去。
政事堂中，把手版、分明抽付。
向门前客道，老子出游，人不知处。
小车万花引路。
又谁能记得，观里千树。
老冉冉、欢意阑珊，纵桃叶多情，难唤同渡。


rhythmic: 解连环
author: 刘克庄
content:
悬弧之旦。
忆争骑竹马，各怀金弹。
恨岁月、去我堂堂，向酒畔愁生，镜中颜换。
灶壤丹飞，慢追悔、邺侯婚宦。
已发心忏悔，免去猴冠，卸下麟楦。
依稀仆家铁汉。
虽未梢老寿，初节魔难。
幸闻早、省了柳枝，更送了朝云，尘念俱断。


rhythmic: 解连环
author: 刘克庄
content:
左弧悬了。
把柴门闩定，悄无人到。
惭傀得、一二亲朋，□□□□□，温存枯槁。
玉轴银钩，撺掇我、比溪老。
乏琼琚可报，惟有声声，司马称好。
卷收绒鞯锦袄。
且行拾遗穗，醉藉芳草。
做一个、物外闲人，省山重担擎，天大烦恼。


rhythmic: 摸鱼儿
author: 刘克庄
content:
怪新年、倚楼看镜，清狂浑不如旧。
暮云千里伤心处，那更乱蝉疏柳。
凝望久。
怆故国，百年陵阙谁回首。
功名大谬。
叹采药名山，读书精舍，此计几时就。
封侯事，久矣输人妙手。
沧洲聊作渔叟。
高冠长剑浑闲物，世上切身惟酒。
千载後。
君试看，拔山扛鼎俱乌有。
英雄骨朽。
问顾曲周郎，而今还解，来听小词否。


rhythmic: 摸鱼儿
author: 刘克庄
content:
甚春来、冷烟凄雨，朝朝迟了芳信。
蓦然作暖晴三日，又觉万姝娇困。
霜点鬓。
潘令老，年年不带看花分。
才情减尽。
怅玉局飞仙，石湖绝笔，孤负这风韵。
倾城色，懊恼佳人薄命。
墙头岑寂谁问。
东风日暮无聊赖，吹得胭脂成粉。
君细认。
花共酒，古来二事天尤吝。
年光去迅。
漫绿叶成阴，青苔满地，做得异时恨。


rhythmic: 摸鱼儿
author: 刘克庄
content:
便披蓑、荷锄归去，何须身著宫锦。
与谁共话桑麻事，朱老阮生尤稔。
筛样饼。
瓮样茧，长须赤脚供樵饪。
清流浊品。
尽扫去胸中，置诸膜外，对酒莫辞饮。
华胥梦，怕杀人惊晓枕。
疏窗惟月来闯。
一生常被弓旌误，且告朝家追寝。
愁个甚。
君管取，有薇堪采松堪荫。
茅山再任。
幸不是谋臣，又非世将，免犯道家禁。


rhythmic: 转调二郎神・二郎神
author: 刘克庄
content:
抽还手版，受用处、十分轻省。
便衣翦家机，饭炊躬稼，且免支移系省。
帝悯龙锺蠲朝谒，予长假、毋烦申省。
笑木石虚斋，暮年做，端明提省。
闲冷。
橐金散尽，书筒来省。
有小小楼儿，看山待月，绝胜崔公望省。


rhythmic: 转调二郎神・二郎神
author: 刘克庄
content:
黄粱梦觉，忽跳出、北扉西省。
今似得何人，老僧退院，秀才下省。
罢草河西淮南诏，没一字、谘尚书省。
已交侣樵渔，免教人道，弥封官省。
多幸。
条冰解去，新衔全省。
笑杀太师光，赐灵寿杖，有诏扶他入省。


rhythmic: 转调二郎神・二郎神
author: 刘克庄
content:
一筇两屦，导从比、在京差省。
更不草白麻，不批黄敕，稍觉心清力省。
幸有善和书堪读，何必然藜芸省。
且阁起庄骚，专看老易，课程尤省。
梦境。
槐阴禁苑，药翻纶省。
纸裹里，有青铜钱三百，送与酒家展省。


rhythmic: 转调二郎神・二郎神
author: 刘克庄
content:
人言官冗，老病底、法当先省。
况行则蹒跚，立时跛倚，幸免做他两省。
客怕逢迎书慵答，得省处、而今姑省。
笑落尽桃花，仆家梦得，重来郎省。
凉冷。
衣差薄，蒲葵堪省。
叹三纪单栖，二毛纯白，情味似潘骑省。


rhythmic: 满江红
author: 刘克庄
content:
金甲雕戈，记当日、辕门初立。
磨盾鼻、一挥千纸，龙蛇犹湿。
铁马晓嘶营壁冷，楼船夜渡风涛急。
有谁怜、猿臂故将军，无功级。
平戎策，从军什。
零落尽，慵收拾。
把茶经香传，时时温习。
生怕客谈榆塞事，且教儿咏花间集。
叹臣之壮也不如人，今何及。


rhythmic: 满江红
author: 刘克庄
content:
老子年来，颇自许、心肠铁石。
尚一点、消磨未尽，爱花成癖。
懊恼每嫌寒勒住，丁宁莫被晴烘坼。
柰暄风烈日太无情，如何得。
张画烛，频频惜。
凭素手，轻轻摘。
更几番雨过，彩云无迹。
今夕不来花下饮，明朝空向枝头觅。
对残红满院杜鹃啼，添愁寂。


rhythmic: 满江红
author: 刘克庄
content:
赤日黄埃，梦不到、清溪翠麓。
空健羡、君家别墅，几株幽独。
骨冷肌清偏要月，天寒日暮尤宜竹。
想主人、杖履绕千回，山南北。
宁委涧，嫌金屋。
宁映水，羞银烛。
叹出群风韵，背时装束，竞爱东邻姬傅粉，谁怜空谷人如玉。
笑林逋、何逊漫为诗，无人读。


rhythmic: 满江红
author: 刘克庄
content:
满腹诗书，馀事到、穰苴兵法。
新受了、乌公书币，著鞭垂发。
黄纸红旗喧道路，黑风青草空巢穴。
向幼安、宣子顶头行，方奇特。
溪峒事，听侬说。
龚遂外，无长策。
便献俘非勇，纳降非怯。
帐下健儿休尽锐，草间赤子俱求活。
到崆峒、快寄凯歌来，宽离别。


rhythmic: 满江红
author: 刘克庄
content:
落日登楼，谁管领、倦游狂客。
待唤起、沧浪渔父，隔江吹笛。
看水看山身尚健，忧晴忧雨头先白。
对暮云、不见美人来，遥天碧。
山中鹤，应相忆。
沙上鹭，浑相识。
想石田茅屋，草深三尺。
空有鬓如潘骑省，断无面见陶彭泽。
便倒倾、海水浣衣尘，难湔涤。


rhythmic: 满江红
author: 刘克庄
content:
天壤王郎，数人物、方今第一。
谈笑里、风霆惊座，云烟生笔。
落落元龙湖海气，琅琅董相天人策。
问如何、十载尚青衫，诸侯客。
易爱底，些官职。
难保底，些名节。
拟闭门投辖，剧谈三日。
畴昔评君天下宝，当为天下苍生惜。
向临分、慷慨出商声，摧金石。


rhythmic: 满江红
author: 刘克庄
content:
鹤驭来时，长占定、一年清绝。
九万里、纤云收尽，帝青空阔。
月露偏为丹桂地，风霜欲放黄花节。
听玉笙、缥缈度缑山，吹初彻。
曾直把，龙鳞批。
曾戏取，鲸牙拔。
向绛河濯足，咸池发。
俗子底量吾辈事，天仙不在儒列。
世岂无、瑶草与蟠桃，堪攀掇。


rhythmic: 满江红
author: 刘克庄
content:
怪雨盲风，留不住、江边行色。
烦问讯、冥鸿高士，钓鳌词客。
千百年传吾辈话，二三子系斯文脉。
听王郎、一曲玉箫声，凄金石。
发处，怡山碧。
垂钓处，沧溟白。
笑而今拙宦，他年遗直。
只愿常留相见面，未宜轻屈平生膝。
有狂谈、欲吐且休休，惊邻壁。


rhythmic: 满江红
author: 刘克庄
content:
往日封章，曾耸动、君王颜色。
今似得、三闾公子，四明狂客。
古不能箝言者口，天方欲寿中朝脉。
算人间、岂有病无医，须针石。
年冉冉，袍犹碧。
心耿耿，头先白。
笑臣舒迂缓，臣山愚直。
拂袖归来羞炙手，望尘拜了难伸膝。
把富春濑与首阳山，图斋壁。


rhythmic: 满江红
author: 刘克庄
content:
三黜归来，饭疏食、浑无愠色。
中年後、家如旅舍，身如行客。
轩冕岂非疣赘具，烟霞已是膏盲脉。
有些儿、隙地更疏泉，堆卷石。
邻媪饷，新碧。
溪友卖，鲜鳞白。
向陈编冷笑，孔明元直。
俗事不教污两耳，宴居聊可盘双膝。
取当年、行脚一枝筇，悬高壁。


rhythmic: 满江红
author: 刘克庄
content:
畴昔胪传，仗下奏、祥云五色。
何况是、西山弟子，鹤山宾客。
上帝照临忠义胆，老师付授文章脉。
问此君、彷佛似何人，徂徕石。
园官菜，登盘碧。
田舍米，翻匙白。
懒投诗见素，寄书杓直。
德耀不嫌为隐髻，龟儿已解摇吟膝。
有谁怜、给札老相如，家徒壁。


rhythmic: 满江红
author: 刘克庄
content:
下见西山，料他日、面无惭色。
君记取、不为吕党，亦非秦客。
有意挽回当世事，无方延得诸贤脉。
笑海波、渺渺几时平，空衔石。
园五亩，纷红碧。
家四世，传清白。
任天孙笑拙，女嫌直。
老去何烦援以手，向来不要加诸膝。
待深山、深处著茅斋，看青壁。


rhythmic: 满江红
author: 刘克庄
content:
八十加三，人尽讶、还童返少。
争信道、夜舂晓织，总曾经了。
凛凛共姜当日誓，谆谆孟母平生教。
到如今、象服拥鱼轩，天之报。
如船藕，如瓜枣。
斑衣舞，金锺。
望秋宵一点，老人星照。
尘世少如娘福寿，上苍知得儿忠孝。
待看他、孙子又生孙，添怀抱。


rhythmic: 满江红
author: 刘克庄
content:
著破青鞋，浑不忆、踏他龙尾。
更冷笑、痴人擘划，二三百岁。
殇子彭谁寿夭，灵均渔父争醒醉。
向江天、极目羡禽鱼，悠然矣。
杯中物，姑停止。
床头易，聊抛废。
慨事常八九，不如人意。
白雪调高尤协律，落霞语好终伤绮。
待烦公、老手一摩挲，文公记。


rhythmic: 满江红
author: 刘克庄
content:
昨日梢头，点点似、玉尘珠砾。
一夜里、天公染就，金丹颜色。
体质翻嫌西子白，浓妆却笑东邻赤。
尽重重、帘幕不能遮，香消息。
寒日短，霜飞急。
未摇落，须怜惜。
且乱簪破帽，旋呼鸣瑟。
便好移来云月地，莫教归去檀国。
怕彩鸾、隐见霎时间，寻无迹。


rhythmic: 满江红
author: 刘克庄
content:
祷祝封姨，休把做、扬沙吹砾。
费西帝、许多薰染，浓香深色。
满插铜芳气烈，高张画烛祥光赤。
向先生、鼻观细参来，三千息。
人老大，年华急。
花妖艳，天公惜。
到一枝摇落，千林萧瑟。
摘蕊莫教轻糁地，返魂依旧能倾国。
待彩云、月下再来时，寻陈迹。


rhythmic: 满江红
author: 刘克庄
content:
月露晶英，融结做、秦宫块砾。
长殿後、一年芳事，十分秋色。
织女机边云锦烂，天台赋里晴霞赤。
恍女仙、空际驾翔鸾，来游息。
装束晚，飘零急。
今不乐，空追惜。
欠红牙按舞，朱弦调瑟。
岂是时无花鸟使，是他自择风霜国。
任落英、狼藉委苍苔，稀行迹。


rhythmic: 满江红
author: 刘克庄
content:
谁把灵丹，点化了、荒园瓦砾。
奇特处、恰当秋杪，不争春色。
因甚素娥脂粉艳，怪他白帝车旗赤。
叹暮年、无句比红儿，芳心息。
狂飙起，行云急。
开与谢，俱堪惜。
唤妓行按酒，客来操瑟。
扑鼻微香薰世界，解颜一笑迷人国。
怕匆匆、归去广寒宫，难踪迹。


rhythmic: 满江红
author: 刘克庄
content:
楮叶工夫，辛苦似、镂冰炊砾。
君看取、天公巧处，自然形色。
发彩已非前度绿，眼花休问何时赤。
又谁能、月下待红娘，传音息。
投辖饮，追欢急。
持帚扫，痴心惜。
有埙篪谐律，不宵竽瑟。
点点散来居士室，丛丛生占骚人国，便高烧、绛蜡写乌丝，留真迹。


rhythmic: 满江红
author: 刘克庄
content:
糁径红，莫要放、儿童抛砾。
知渠是、仙家变幻，佛家空色。
青女无端工翦彩，紫姑有崇曾迷赤。
但双双、戏蝶绕空枝，飞还息。
鲸量减，驹阴急。
芳事过，馀情惜。
漫新腔窈渺，奏云和瑟。
飘荡随他红叶水，萧条化作青芜国。
忆桥边、池上共攀翻，空留迹。


rhythmic: 满江红
author: 刘克庄
content:
梅雨初收，浑不辨、东坡南荡。
清旦里、鼓铙动地，车轮空巷。
画舫稍渐京辇俗，红旗会踏吴儿浪。
共葬鱼娘子斩蛟翁，穷欢赏。
麻与麦，俱成长。
蕉与荔，应来享。
有累臣泽畔，感时惆怅。
纵使菖蒲生九节，争如白发长千丈。
但浩然一笑独醒人，空悲壮。


rhythmic: 满江红
author: 刘克庄
content:
说与行云，且就、嫦娥今夕。
俄变见、金蛇能紫，玉蟾能白。
九万里风清黑眚，三千世界纯银色。
想天寒、桂老已吹香，堪攀摘。
湘妃远，谁鸣瑟。
桓伊去，谁横笛。
叹素光如旧，朱颜非昔。
老去欢无奈减，向来酒量常嫌窄。
倩何人、天外挽冰轮，应留得。


rhythmic: 满江红
author: 刘克庄
content:
天上人间，好时节、无过初夏。
君记取、瞿昙生後，纯阳来也。
风骨清如野鹤，门庭低小才旋马。
更旁无红粉有青奴，堪娱夜。
鲸口吸，银瓶泻。
蝇头字，篝灯写。
数而今铁笔，谁如公者。
便合去开丞相阁，未应牵入耆英社。
待调羹事了却归来，寻前话。


rhythmic: 满江红
author: 刘克庄
content:
屈指耆英，谁似得、三朝元老。
尚留个、管夷吾在，何忧江表。
世道方占公出处，裔夷争问今年貌。
怎不移、此手整乾坤，长闲了。
灵寿却，斑衣绕。
如瓶李，如瓜枣。
把禅龛闭定，怕蒲轮到。
师尚父年浑未艾，中书令考犹为少。
看画盆、岁岁浴曾玄，添怀抱。


rhythmic: 满江红
author: 刘克庄
content:
笳鼓春城，处处有、丰年语笑。
浑忘却、金莲前导，青藜下照。
白雪唱来遍寡和，朱颜老去难重少。
羡遨头、四十已专城，真英妙。
奎文宠，崇儒教。
田毛喜，宽租诏。
有舂陵之什，无潮州表。
怪雨盲风稀发作，华星秋月争光耀。
看来年、此夜侍端门，开佳兆。


rhythmic: 满江红
author: 刘克庄
content:
奎墨西来，落笔处、亲蒙天笑。
谁信道、郡人生怕，福星移照。
宾客唱予还和汝，使君安老兼怀少。
况醉能同乐醒能文，新腔妙。
无诸国，渐声教。
元结辈，宣明诏。
恍梦中辽鹤，重来华表。
一盏勘书殊简径，万灯侍辇曾荣耀。
怪晴檐、乾鹊语查查，公归兆。


rhythmic: 满江红
author: 刘克庄
content:
江左惟公，争些子、吾其衽发。
谈笑里、旄头泛扫，斗杓旋斡。
投一粒丹元气转，下三数著输棋活。
把晋朝王谢传同看，谁优劣。
飞凯奏，清夔峡。
蠲和籴，宽畿浙。
有三千功行，待从头说。
玉满斟长寿酒，冰轮探借中秋月。
更慈帏、喜见凤将雏，添丹穴。


rhythmic: 满江红
author: 刘克庄
content:
见宰官身，出只手、擎他宇宙。
筹边外、招徕名胜，登崇勋旧。
不下莱公扶景德，又如涑水开元。
尽从渠、干贽及吾门，归斯受。
上林苑，多花柳。
祁连塞，稀刁斗。
更红旗破贼，黄云栖亩。
阿母瑶池枝上实，仙人太华峰头藕。
泻铜盘、沆瀣入金卮，为公寿。


rhythmic: 满江红
author: 刘克庄
content:
礼乐衣冠，浑靠定、堂堂国老。
出双手、把天裂处，等闲补了。
谢傅东山心未遂，周郎赤壁功犹小。
事难於张赵两元台，扶炎绍。
恢鹤禁，迎商皓。
开兔苑，延枚叟。
喜奎星来聚，旄头都扫。
重译争询裴令貌，御诗也祝汾阳考。
更何须、远向海山求，安期枣。


rhythmic: 满江红
author: 刘克庄
content:
压倒群芳，天赋与、十分艳。
娇嫩处、有情皆惜，无香何慊。
恰则才如针粟大，忽然谁把胭脂染。
放迟开、不肯婿梅花，羞寒俭。
时易过，春难占。
欢事薄，才情欠。
觉芳心欲诉，冶容微敛。
四畔人来攀折去，一番雨有离披渐。
更那堪、几阵夜来风，吹千点。


rhythmic: 满江红
author: 刘克庄
content:
嫌杀双轮，驾行客、之燕适粤。
也不喜、船儿无赖，载他江浙。
荡子不归鸳被冷，昭君远嫁毡车发。
叹子规、闲管昔人愁，啼成血。
渭城柳，争攀折。
关山月，空圆缺。
有琵琶改语，锦书难说。
若要人生长美满，除非世上无离别。
算古今、此恨似连环，何时绝。


rhythmic: 水龙吟
author: 刘克庄
content:
年年岁岁今朝，左弧悬罢浑无事。
吾衰久矣，我辰安在，老之将至。
懒写京书，怕看除目，败人佳思。
把东篱掩定，北窗开了，悠然酌、颓然睡。
客有过门投贽。
道先生访华胥氏。
谁能辛苦，陪他绮语，记他奇字。
屈指先贤，戴花老监，岂其苗裔。
待异时约取，宽夫彦国，入耆英会。


rhythmic: 水龙吟
author: 刘克庄
content:
先生放逐方归，不如前辈抽身早。
台郎旧秩，看来俗似，散人新号。
起舞非狂，行吟非怨，高眠非傲。
叹终南捷径，太行盘谷，用卿法、从吾好。
闭了草庐长啸。
後将军来时休报。
床头书在，古人出处，今人非笑。
制个淡词，呷些薄酒，野花簪帽。
愿云台任满，又还因任，赛汾阳考。


rhythmic: 水龙吟
author: 刘克庄
content:
病翁一榻萧然，不知世有欢娱事。
雀罗庭院，载醪客去，催租人至。
报答秋光，要些酒量，要些诗思。
奈长鲸罢吸，寒蛩息响，查瓯外、惟贪睡。
穷巷幸无干贽。
或相过、莫知谁氏。
柴门草户，阙人守舍，任伊题字。
自和山歌，国风之变，离骚之裔。
待从今向去，年年强健，插花高会。


rhythmic: 水龙吟
author: 刘克庄
content:
平生酷爱渊明，偶然一出归来早。
题诗信意，也书甲子，也书年号。
陶侃孙儿，孟嘉甥子，疑狂疑傲。
与柴桑樵牧，斜川鱼鸟，同盟後、归於好。
除了登临吟啸。
事如天、莫相谘报。
田园闲静，市朝翻覆，回头堪笑。
节序催人，东篱把菊，西风吹帽。
做先生处士，一生一世，不论资考。


rhythmic: 水龙吟
author: 刘克庄
content:
祁公一度貂蝉，先生三度貂蝉了。
燔柴升辂，银蟾烛夜，金乌腾晓。
喜动龙颜，瑞班虹玉，归功元老。
纵擎天力倦，明农心切，先还取、中书考。
末著留侯难办，算除非、烦他商皓。
紫芝产遍，赤松待久，何时高蹈。
人世无过，鱼羹饭美，布衾铭好。
待角巾东路，蹇驴北阜，伴公游钓。


rhythmic: 水龙吟
author: 刘克庄
content:
依然这後村翁，阿谁改换新曹号。
虚名砂砾，旁观冷笑，何曾明道。
吟歇後诗，说无生话，热瞒村獠。
被儿童盘问，先生因甚，身顽健、年多少。
不茹园公芝草。
不曾餐、安期瓜枣。
要知甲子，陈抟差大，邵雍差小。
肯学痴人，据鞍求用，染髭藏老。
待眉毛覆面，看千桃谢，阅三松倒。


rhythmic: 水龙吟
author: 刘克庄
content:
儿童不识樗翁。
挽衣借问年今几。
少如彦国，大如君实，披襟高比。
德业天渊，有些似处，须眉而已。
愿老身无事，小车乘兴，名园内、行窝里。
做取出关周史。
莫做他、下山园绮。
从人谤道，是浮丘伯，是庚桑子。
背伛肩高，幅巾藜杖，敞袍穿履。
向画图上面，十分似个，见端门底。


rhythmic: 水龙吟
author: 刘克庄
content:
即令七十平头，岂能久作人间客。
左车牙落，半分臂小，几茎须白。
挟种树书，举障尘扇，著游山屐。
任蛙蟆胜负，鱼龙变化，侬方在、华胥国。
岛大功名官职。
眼中花、须臾无迹。
小儿破贼，二郎作相，有何奇特。
同辈萧疏，且留铁汉，要摩铜狄。
向宝钗楼里，天津桥上，月明横笛。


rhythmic: 玉漏迟
author: 蒋捷
content:
翠鸳双穗冷。
莺声唤转，春风芳景。
花涌□香，此度徐妆偏称。
水月仙人院宇，到处有、西湖如镜。
烟岫暝。
纤葱误指，莲峰篁岭。
料想小阁初逢，正浪拍红猊，袖飞金饼。
楼倚斜晖，暗把佳期重省。
万种惺忪笑语，□一点、温柔情性。
钗倦整。
盈盈背灯娇影。


rhythmic: 水龙吟
author: 陈德武
content:
东南第一名州，西湖自古多佳丽。
临堤台榭，画船楼阁，游人歌吹。
十里荷花，三秋桂子，四山晴翠。
使百年南渡，一时豪杰，都忘却、平生志。
可惜天旋时异。
藉何人、雪当年耻。
登临形胜，感伤今古，发挥英气。
力士推山，天吴移水，作农桑地。
借钱塘潮汐，为君洗尽，岳将军泪。


rhythmic: 望海潮
author: 陈德武
content:
珑山西峙，浙江东逝，谁馀一箭临冲。
凤舞龙飞，地灵人杰，当年树此勋庸。
强弩万夫雄。
令冯夷退舍，海若潜锋。
拥石成堤，百川约束障西东。
至今人物蕃丰。
仰功扬山立，德润川容。
乐极西湖，愁多南渡，他都是梦魂空。
感古恨无穷。
叹表忠无观，古墓谁封。
棹舣钱塘，浊醪和泪洒秋风。


rhythmic: 水龙吟
author: 陈德武
content:
驿楼岁暮萧条，小桃何事迎人笑。
无言如诉，命暌王母，信沈青鸟。
靥瘦繁霜，脂销零雨，梦寒清晓。
自刘郎去後，天台路隔，知孤负、春多少。
今日玉骢来到。
喜相逢、菱花孤照。
清幽谁伴，黄花告谢，芙蓉云老。
早趁东风，移根换叶，脱身池沼。
卜佳期，前度琴心一曲，作相思调。


rhythmic: 沁园春
author: 陈德武
content:
冬夜如年，客枕无眠，怎到天明。
待数残二十五、寒更点，听馀一百八、晓钟声。
雨却敲篷，滩头激缆，总与离人诉不平。
遍闻得，我浚深恨海，砌起愁城。
问君何事牵萦。
想最苦人间是别情。
念千山万水，沈鱼阻雁，一身两地，燕煎莺。
绣枕痕多，锦衾香冷，意有巫山梦不成。
怎撇下，这两字相思，万里虚名。


rhythmic: 望海潮
author: 陈德武
content:
山涯海角，天高地厚，长安举首何妨。
万水朝宗，众星环极，平生此志无忘。
亭上一翱翔。
见烟收雾敛，凤翥龙骧。
海色沧凉，金乌拍翅上扶桑。
遥瞻咫尺清光。
物无遐不烛，有隐皆彰。
发心劳，之官路远，篙师又促归航。
不敢久徜徉。
抱梧桐绮实，葵藿心肠。
假我双翰，一朝飞上五云乡。


rhythmic: 望海潮
author: 陈德武
content:
三分春色，十分官事，令人孤负芳菲。
歌燕簧莺，语花舞柳，园林好处谁知。
还忆旧游时。
对海棠驻马，红药题诗。
一别东君，回顾又是隔年期。
相思远在天涯。
镇海填恨臆，山锁愁眉。
杜宇能言，鹧鸪有泪，慢劳蝴蝶于飞。
景与少年宜。
把榆分新火，香透罗衣。
风月常存，双鱼报道早来归。


rhythmic: 望海潮
author: 陈德武
content:
南冠一载，西流万里，离怀孰不伤情。
富贵邯郸，雨云巫峡，回头一梦空惊。
谁辱又谁荣。
问当时道德，今日功名。
楚水吴山，向来多少送和迎。
长安古道长亭。
叹马啼不驻，车辙难停。
薇老首阳，芝深商谷，时遥雾拥云平。
此意已羞评。
但金缄白雪，锦佩青萍。
采竹，有时吹作凤凰鸣。


rhythmic: 望海潮
author: 陈德武
content:
祖觞东馆，移舟南渡，江天云树离离。
盘谷渔樵，舞雩风咏，渴心常望云霓。
知与故人齐。
念翼残犹铩，足蹶还羁。
百折江流，峡猿水鸟助孤凄。
几回梦绕山西。
耐疏篷夜雨，惊枕晨鸡。
对无声诗，哦有声画，仪形已见端倪。
回首暮云迷。
又桐飞金井，燕落乌衣。
有意相思，双鳞乘羽莫教迟。


rhythmic: 归朝欢
author: 陈德武
content:
昨夜城头望牛斗。
金气横空作龙吼。
朝天尺一鹤飞书，尊前夺我龙头友。
风流江左後。
青毡旧物曾坚守。
念侨居、淮阳九载，闲却丝纶手。
花骢欲系无长柳。
玉箸频挥翻短袖。
凤凰台近月重圆，紫薇花暖香依旧。
功名随分有。


rhythmic: 望海潮
author: 陈德武
content:
陵山载酒，泗河扬柁，尊前折尽将离。
才试牛刀，俄惊凫舄，令人去後多思。
休唱别离词。
看玉函星铁，骑佩铜丝。
丹凤鸣阳，碧梧栖尔最高枝。
等闲展对声词。
对一庭明月，千里邦畿。
西涧家声，玉堂人物，夜窗梦果心期。
才思浩无涯。
若深航濂洛，峻驾峨眉。
胸抱相思，银筝锦字莫教迟。


rhythmic: 沁园春
author: 陈德武
content:
飞雨一番，杜宇数声，东君又回。
对花垂粉泪，舟移洛甫，柳眉颦黛，马走章台。
南架海棠，北窗红药，都是当年手自裁。
伤离别，想今朝去也，明日重来。
轩车且莫相催。
待细把衷肠诉此怀。
这画阑六曲，懒和月倚，朱帘十二，不与风开。
青杏园林，朱樱酪酒，争似和羹雪後梅。
那时节，好都将心事，分付多才。


rhythmic: 庆春宫・高阳台
author: 陈德武
content:
风送深冬，雪消残腊，天时人事相催。
堂北迎萱，水东问柳，阿谁报道春回。
土牛装罢，候葭、先飞律灰。
宜春宝字，是处人家，罗绮筵开。
三年客里情怀。
千里亲闱，一寸灵台。
彩燕金钗，青丝生菜，还思纤手安排。


rhythmic: 水调歌头
author: 陈德武
content:
日色隐花萼，清夜宴华晴。
梁州新曲初就，锦瑟按银筝。
中坐太真妃子，列坐亲封秦虢，歌笑尽倾城。
百斛金尊倒，一醉玉山倾。
扶上马，东小玉，右双成。
绛纱笼烛高照，宫漏已三更。
抱得禄儿归去，酒醒三郎何处，忽听鼓鼙惊。
可惜马嵬恨，不得寄丹青。


rhythmic: 水龙吟
author: 陈德武
content:
花骢柳外频嘶，使君底事拼人去。
圮桥风月，睢陵桃李，几回良遇。
我待君来，他催君去，谁留君住。
想尊空北海，诗成东阁，这都是、欢娱处。
宝月才圆又缺，况人生、会难离易。
驭风无计，缩地无术，问天无语。
枯海为炉，赭山为炭，尽烧愁绪。
把一心天地，一家南北，此身堪寄。


rhythmic: 水调歌头
author: 陈德武
content:
好是三春景，都在百花轩。
美人眠不成梦，早已绣帘掀。
分付海棠睡足，检点牡丹开未，桃李寂无言。
叶露联珠络，枝月坠金盆。
树铃索，高障槛，补篱藩。
丁宁莺燕蜂蝶，上下莫争翻。
遥想韶光九十，只恐花飞一片，瘦减玉颜温。
不惮银瓶冷，汲井沃芳根。


rhythmic: 水调歌头
author: 陈德武
content:
三五嫦娥月，夜色正婵娟。
自从窃药归去，天上几千年。
试问广寒高处，为甚缺多圆少，此理孰为权。
弦望知天定，离合可人怜。
典宫锦，歌水调，载楼船。
谪仙居士何在，月色尚依然。
遥想人生百岁，三万六千良夜，能得几时圆。
莫遣金盆落，达曙照无眠。


rhythmic: 水调歌头
author: 陈德武
content:
莲衬凌波步，笋浴影娥东。
晚妆脂粉犹腻，雪洁弄春溶。
却似玉盘拈指，莫是金环脱腕，宝镜逐华容。
好个明珠颗，落在掌窝中。
可人意，拿不住，握还空。
骑鲸便欲深取，恐触卧骊龙。
奈玉春纤冻也，那壁团圆何处，有影却无踪。
不上广寒殿，便入水晶宫。


rhythmic: 水调歌头
author: 陈德武
content:
梦足芙蓉曙，步入牡丹丛。
试将枝叶枚数，宠紫与娇红。
如诉如歌体态，轻暖轻寒天气，春色把人烘。
百斛沈檀味，两腋麝兰风。
春衫透，罗袜沁，暗回中。
芳心能有多少，一点束千里。
只恐避丝行露，漫惹狂蜂轻蝶，珍重惜仪容。
兰蕙修芳佩，苹藻荐公宫。


rhythmic: 惜馀春慢・选冠子
author: 陈德武
content:
不语佳人，多才名友，天遣伴吾幽独。
令姿潘岳，太素何郎，争似一丛红玉。
谁为织云锦裳，天孙巧处，暗空机轴。
别离间、陡觉春风一度，电光惊目。
因念著、旧日欢娱，清平歌曲。
板按玉人横竹。
金盆月落，银烛纱笼，一刻千金难赎。


rhythmic: 玉蝴蝶
author: 陈德武
content:
好是春光秋色，天工巧处，都上花枝。
更值云情雨态，净沐芳姿。
醉相扶、霓裳舞困，眠未得、宫锦淋漓。
有谁知。
眼空相对，心系相思。
相思。
鲛绡帕上，珠悬红泪，水洗胭脂。
寂寞阑干，无言暗忆旧游时。
五花骢、载将郎去，双喜鹊、报道郎归。


rhythmic: 千秋岁引
author: 陈德武
content:
濯锦丰姿，新凉台阁。
懊悔巫云太轻薄。
琵琶未诉衣衫湿，菱花不照胭脂落。
凤凰池，鸳鸯殿，重金钥。
春色画船何处泊。
秋色丹青人难摸。
可惜风流总闲却。
此情不与人知道，知时只恐人挠著。
碧窗前，银灯下，陪孤酌。


rhythmic: 玉蝴蝶
author: 陈德武
content:
金井梧桐飞报，秋期近也，乌鹊成桥。
为问双星何事，长待今宵。
别今年、新歌暂展，更五鼓、旧恨重摇。
黯魂销。
两情脉脉，一水迢迢。
寂寥。
寄言儿女，纵能多巧笑，奚暇相调。
暗想离愁，人间天上古来饶。
但心坚、天长地久，何意在、雨暮云朝。


rhythmic: 水龙吟
author: 陈德武
content:
问津扬子江头，滔滔潮汐东流去。
六朝文物，千年陈迹，几更乌兔。
天限东南，水流今古，地分吴楚。
喜壮游千里，桑弧蓬矢，功名事、儒生语。
翘首石头城北，簇楼台、远连芳树。
雪销天气，澄江如练，碧峰无数。
银瓮春回，金山钟晓，梦闲鸥鹭。
早归来，尽日风平人静，孤舟横渡。


rhythmic: 望远行
author: 陈德武
content:
城头初鼓，天街上、渐渐行人声悄。
半窗风月，一枕新凉，睡熟不知天晓。
最是家山千里，远劳归梦，待说离情难觉。
觉来时，帘外数声啼鸟。
谁道。
为甚新来消瘦，底事恹恹烦恼。
不是悲花，非干病酒，有个离肠难扫。


rhythmic: 满江红
author: 陈德武
content:
记当年时，离筵上、把梅花折。
还经尽、江南烟雨，淮阳风雪。
寒食清明都过了，看看又到端阳节。
倚阑干、屈指数流光，经年别。
心一寸、愁肠结。
千里梦、三更月。
□晓来寒透，不堪愁绝。
羞见慈乌啼反哺，厌闲乳燕调新舌。
睹禽物、愈觉倍伤情，归心切。


rhythmic: 惜馀春慢・选冠子
author: 陈德武
content:
阑葺疏芦，帘编小苇，好个清幽公馆。
栽槐夹道，种菊盈轩，景物便堪咏玩。
门外一番雨馀，嫩绿缘枝，浅清清眼。
悄无人，一枕新凉睡觉，燕泥香暖。
蓦地里、对景伤怀，思量无限。
回首故园春远。
松期竹待，壑诮林嘲，苦被浮名牵绊。


rhythmic: 南浦
author: 张炎
content:
波暖绿粼粼，燕飞来、好是苏堤才晓。
鱼没浪痕圆，流红去、翻笑东风难扫。
荒桥断浦，柳阴撑出扁舟小。
回首池塘青欲遍，绝似梦中芳草。
和云流出空山，甚年年净洗，花香不了。
新渌乍生时，孤村路、犹忆那回曾到。
馀情渺渺。
茂林觞咏如今悄。
前度刘郎归去後，溪上碧桃多少。


rhythmic: 高阳台
author: 张炎
content:
接叶巢莺，平波卷絮，断桥斜日归船。
能几番游，看花又是明年。
东风且伴蔷薇住，到蔷薇、春已堪怜。
更凄然。
万绿西泠，一抹荒烟。
当年燕子知何处，但苔深韦曲，草暗斜川。
见说新愁，如今也到鸥边。
无心再续笙歌梦，掩重门、浅醉闲眠。


rhythmic: 忆旧游
author: 张炎
content:
看方壶拥翠，太极垂光，积雪初晴。
阊阖开黄道，正绿章封事，飞上层青。
古台半压琪树，引袖拂寒星。
见玉冷闲坡，金明邃宇，人住深清。
幽寻。
自来去，对华表千年，天籁无声。
别有长生路，看花开花落，何处无春。


rhythmic: 声声慢
author: 张炎
content:
平沙催晓，野水惊寒，遥岑寸碧烟空。
万里冰霜，一夜换却西风。
晴梢渐无坠叶，撼秋声、都是梧桐。
情正远，奈吟湘赋楚，近日偏慵。
客里依然清事，爱窗深帐暖，戏拣香筒。
片霎归程，无奈梦与心同。
空教故林怨鹤，掩闲门、明月山中。
春又小，甚梅花、犹自未逢。


rhythmic: 绮罗香
author: 张炎
content:
候馆深灯，辽天断羽，近日音书疑绝。
转眼伤心，慵看剩歌残阕。
才忘了、还著思量，待去也、怎禁离别。
恨只恨、桃叶空江，殷勤不似谢红叶。
良宵谁念哽咽。
对熏炉象尺、闲伴凄切。
独立西风，犹忆旧家时节。
随款步、花密藏春，听私语、柳疏嫌月。
今休问，燕约莺期，梦游空趁蝶。


rhythmic: 庆春宫・高阳台
author: 张炎
content:
波荡兰觞，邻分杏酪，昼辉冉冉烘晴。
索飞仙，戏船移景，薄游也自人。
短桥虚市，听隔柳、谁家卖饧。
月题争系，油壁相连，笑语逢迎。
池亭小队秦筝。
就地围香，临水湔裙。
冶态飘云，醉妆扶玉，未应闲了芳情。


rhythmic: 水龙吟
author: 刘克庄
content:
不须更问旁人，劝君自拂青铜照。
幅巾短褐，有些野逸，有些村拗。
两度呼来，也曾批敕，也曾还诏。
笑先生此手，今堪何用，苔矶上、堪垂钓。
白雪新腔高妙。
把侬家、调疏称道。
六韬未试，抑诗未作，如何归老。
玉带金貂，星儿快活，天来烦恼。
待自笺年甲，缴还官职，换山翁号。


rhythmic: 水龙吟
author: 刘克庄
content:
行藏自决於心，不消谋及门前客。
平生慕用，著书玄晏，挂冠贞白。
帝奖孤高，别加九锡，一筇双屐。
更赐之车服，胙之茅土，依稀在、槐安国。
频领竹宫清职。
仰飞仙、犹龙无迹。
与谁同去，挑包徐甲，负辕班特。
蹉过明师，且寻狎友，杜康仪狄。
笑谢公旷达，暮年垂泪，听桓郎笛。


rhythmic: 水龙吟
author: 刘克庄
content:
先生避谤山栖，戒门不纳高轩客。
谁欤来者，吟诗张碧，诙谐侯白。
礼数由他，谢郎著帽，王郎穿屐。
且问花随柳，举杯邀月，那须预、人家国。
香案旁边供职。
鸟飞空、何曾留迹。
翁铁汉，两贤安在，百夫之特。
但愿王师，早俘颉利，早禽长狄。
便太平无事，卖薪沽酒，骑牛腰笛。


rhythmic: 水龙吟
author: 刘克庄
content:
当年玉立清扬，屋梁落月偏相照。
而今衰飒，形骸百丑，情怀十拗。
久已饰巾、尚堪扶杖，听山东诏。
尽後车载汝，营丘封汝，何必在、溪钓。
晚悟儋书玄妙。
懒从他、锺离传道。
不论资望推排，也做五更三老。
宋玉多悲，唐衢喜哭，好闲烦恼。
问天公，扑断散人二字，赐龟蒙号。


rhythmic: 水龙吟
author: 刘克庄
content:
此翁饱阅人间，三生似是刘宾客。
若论辈行，早陪韩柳，晚交元白。
老矣安能，为人取履，与人争屐。
叹酒泉郡远，醉乡路绝，今何处、堪开国。
解去冰衔华职。
遍空山、难寻行迹。
道旁喘月，田间卧草，也胜郊特。
宰相□□，周公留召，娄公容狄。
喜时平身健，三行社饮，一声樵笛。


rhythmic: 水龙吟
author: 刘克庄
content:
病夫鬓秃颜苍，不堪持向清溪照。
一生枘凿，壮夫懦，通人嫌拗。
让当行家，勒浯西颂，草淮南诏。
幸脱离沮洳，浮游江海，悠然逝、毋吞钓。
宴坐蒲团观妙。
怪痴儿、舂粮求道。
古人尚齿，迎他商皓，拜他庞老。
鸠杖蒲轮，把身束缚，替人愁恼。
煞为僧不了，下梢犹要，紫衣师号。


rhythmic: 水龙吟
author: 刘克庄
content:
斋不是凡人，海山仙圣知来处。
清英融结，佩瑶台月，饮金茎露。
翰墨流行，禁中有本，御前停箸。
向弘文馆里，薰风殿上，亲属和、微凉句。
已被昭阳人妒。
更那堪、鼎成龙去。
曾传宝苑，曾将玉杵，付长生兔。
地覆天翻，河清海浅，朱颜常驻。
算给扶朝者，临雍拜者，下梢须做。


rhythmic: 水龙吟
author: 刘克庄
content:
此翁幸自偏盲，那堪右目生微翳。
羽流禳谢，缁郎忏悔，天乎无罪。
客曰不然，也因口腹，也因瞻视。
汝夜披黄卷，日餐丹荔，贻伊戚、将谁怼。
长智都缘更事。
尽今生、十分珍卫。
暮年怕杀，汗青蠹简，擘红高会。
也莫贪他，君谟旧谱，子云奇字。
特邀张司业，看花题竹，韩家园内。


rhythmic: 风流子
author: 刘克庄
content:
松桂各参天。
石桥下，新种一池莲。
似仙子御风，来从姑射，地灵献宝，产向蓝田。
曾入先生虚白屋，不喜傅朱铅。
记茂叔溪头，深衣听讲，远公社里，素衲安禅。
山间。
多红鹤，端相久，蓦地飞去蹁跹。
但蝶戏鹭翘，有时偷近旁边。


rhythmic: 满庭芳
author: 刘克庄
content:
凉月如冰，素涛翻雪，人世依约三更。
扁舟乘兴，莫计水云程。
忽到一洲奇绝，花无数、多不知名。
浑疑是，芙蓉城里，又似牡丹坪。
蓬莱，应不远，天风海浪，满目凄清。
更一声铁笛，石裂龙惊。
回顾尘寰局促，挥袂去、散发骑鲸。
蘧蘧觉，元来是梦，钟动野鸡鸣。


rhythmic: 贺新郎
author: 刘克庄
content:
吾少多奇节。
颇揶揄、玉关定远，壶头新息。
一剑防身行万里，选甚南溟北极。
看塞雁、衔来秋色。
不但槊棋夸妙手，管城君、亦自无敌。
终贾辈，恐难匹。
酒肠诗胆新来窄。
向西风、登高望远，乱山斜日。
安得良弓并快马，聊与诸公角力。
漫醉把、栏干频拍。
莫恨寒蟾离海晚，待与君、秉烛游今夕。
欢易买，健难得。


rhythmic: 贺新郎
author: 刘克庄
content:
北望神州路。
试平章、这场公事，怎生分付。
记得太行山百万，曾入宗爷驾驭。
今把作、握蛇骑虎。
君去京东豪杰喜，想投戈、下拜真吾父。
谈笑里，定齐鲁。
两河萧瑟惟狐兔。
问当年、祖生去後，有人来否。
多少新亭挥泪客，谁梦中原块土。
算事业、须由人做。
应笑书生心胆怯，向车中、闭置如新妇。
空目送，塞鸿去。


rhythmic: 贺新郎
author: 刘克庄
content:
尽说番和汉。
这琵琶、依稀似曲，蓦然弦断。
作麽一年来一度，欺得南人技短。
叹几处、城危如卵。
元凯後身居玉帐，报胡儿、休作寻常看。
布严令，运奇算。
开门决斗雌雄判。
笑中宵、奚车毡屋，兽惊禽散。
个个巍冠横尘柄，谁了君王此段。
也莫靠、长江能限。
不论周郎并幼度，便仲尼、复起嗟微管。
驰露布，筑京观。


rhythmic: 贺新郎
author: 刘克庄
content:
宣引东华去。
似当年、文皇亲擢，马周徒步。
殿上风霜生白简，下殿扁舟已具。
怎不与、官家留住。
古有一言腰相印，谁教他、满箧婴鳞疏。
还笏退，不回顾。
新来边报犹飞羽。
问诸公、可无长策，少宽明主。
攀槛朱云头雪白，流落如今底处。
但一片、丹心如故。
赖有越台堪眺望，那中原、莫已平安否。
风色恶，海天暮。


rhythmic: 贺新郎
author: 刘克庄
content:
驿骑联翩至。
道台家、筹边方急，酒行姑止。
作麽携将琴鹤去，不管州人堕泪。
富与贵、平生无味。
可但红尘难著脚，便山林、未有安身地。
搔白发，兀相对。
前身小范疑公是。
忆当年、天章阁上，建明尤伟。
庆历诸贤方得路，便不容他老子。
须著放、延州城里。
一句殷勤牢记取，在朝廷、最好图西事。
何必向，玉关外。


rhythmic: 贺新郎
author: 刘克庄
content:
飞诏从天下。
道中朝、名流欲尽，君王思贾。
时事祗今堪痛哭，未可徐徐俟驾。
好著手、扶将宗社。
多少法筵龙象众，听灵山、属付些儿话。
千百世，要传写。
子方行矣乘骢马。
又送他、江南太史，去游毡厦。
老我伴身惟有影，倚遍风轩月榭。
怅玉手、何时重把。
君向柳边花底问，看贞元、朝士谁存者。
桃满观，几开谢。


rhythmic: 贺新郎
author: 刘克庄
content:
南国秋容晚。
晓寒轻、菊花台榭，拒霜池馆。
试向壶山堂上望，万顷黄云刈遍。
总吃著、君侯方寸。
不要汉廷夸击断，要史家、编入循良传。
春脚到，福星见。
家家香火人人愿。
要还他、庆元狨座，建炎蝉冕。
稳奉安舆迎两国，谁谓山遥水远。
福寿比、河沙难算。
来岁而今黄花节，早骖鸾、入侍瑶池宴。
风浩荡，海清浅。


rhythmic: 贺新郎
author: 刘克庄
content:
深院榴花吐。
画帘开、衣纨扇，午风清暑。
儿女纷纷夸结束，新样钗符艾虎。
早已有、游人观渡。
老大逢场慵作戏，任陌头、年少争旗鼓。
溪雨急，浪花舞。
灵均标致高如许。
忆生平、既纫兰佩，更怀椒糈。
谁信骚魂千载後，波底垂涎角黍。
又说是、蛟馋龙怒。
把似而今醒到了，料当年、醉死差无苦。
聊一笑，吊千古。


rhythmic: 贺新郎
author: 刘克庄
content:
湛湛长空黑。
更那堪、斜风细雨，乱愁如织。
老眼平生空四海，赖有高楼百尺。
看浩荡、千崖秋色。
白发书生神州泪，尽凄凉、不向牛山滴。
追往事，去无迹。
少年自负凌云笔。
到而今、春华落尽，满怀萧瑟。
常恨世人新意少，爱说南朝狂客。
把破帽、年年拈出。
若对黄花孤负酒，怕黄花、也笑人岑寂。
鸿北去，日西匿。


rhythmic: 贺新郎
author: 刘克庄
content:
绝顶规危榭。
跨高寒、鸟飞不过，云生其下。
斤无声人按堵，翕青红变化。
览城郭、山川如画。
阁老凤楼修造手，笑谈间、突出凌云厦。
台上景，买无价。
唾壶麈尾登临暇。
似当年、滁阳太守，欧阳公也。
倾倒赣江供砚滴，判断雪天月夜。
更唤取、邹枚司马。
铜雀凌歌舞散，访残砖、断甓无存者。
馀翰墨，被风雅。


rhythmic: 贺新郎
author: 刘克庄
content:
动地东风起。
画桥西、绕溪桑柘，漫山桃李。
寂寂墙阴苍苔径，犹印前回屐齿。
惊岁月、飙驰云驶。
太息攀翻长亭树，是先生、手种今如此。
君不乐，欲何俟。
傍人错会渊明意。
笑斯翁、皇皇汲汲，登山临水。
佳处径呼篮舆去，彷佛柴桑栗里。
从我者、门生儿子。
尝试平章先贤传，屈原醒、不似刘伶醉。
拼酩酊，卧花底。


rhythmic: 贺新郎
author: 刘克庄
content:
鹊报千林喜。
还猛省、谢家池馆，早寒天气。
要与瑶姬叙离索，草草杯盘藉地。
怅减尽、何郎才思。
不愿玉堂并金屋，愿年年、岁岁花间醉。
餐秀色，挹高致。
西园飞盖东山妓。
问何如、半山雪里，孤山烟外。
管甚夜深风露冷，人与长瓶共睡。
任翠羽、枝头多事。
老子平生无他过，为梅花、受取风流罪。
簪白发，莫教坠。


rhythmic: 贺新郎
author: 刘克庄
content:
溪上收残雨。
倚画栏、薄绵乍脱，日阴亭午。
闹市不知春色处，散在荒园废墅。
渐小白、长红无数。
客子虽非河阳令，也随缘、暂作莺花主。
那可负，瓮中醑。
碧云四合千岩暮。
恨匆匆、余方有事，子姑归去。
趁取群芳未摇落，暇日提鱼就煮。
叹激电、光阴如许。
回首明年何处在，问桃花、尚记刘郎否。
公莫笑，醉中语。


rhythmic: 贺新郎
author: 刘克庄
content:
曾与瑶姬约。
恍相逢、翠裳摇曳，珠联络。
风露青冥非人世，揽结玉龙骖鹤。
爱万朵、千条纤弱。
祷祝花神怜惜取，问开时、晴雨须斟酌。
枝上雪，莫消却。
恼人匹似中狂药。
凭危栏、烛光交映，乐声遥作。
身上春衫香薰透，看到参横月落。
算茉莉、犹低一著。
坐有缑山王郎子，倚玉箫、度曲难为酢。
君不饮，铸成错。


rhythmic: 贺新郎
author: 刘克庄
content:
想赴瑶池约。
向东风、名姬骏马，翠鞯金络。
太液池边鹄群下，又似南楼呼鹤。
画不就、纤娇弱。
罗帕封香来天上，泻铜盘、沆瀣供清酌。
春去也，被留却。
芳魂再返应无药。
似诗咏、绿衣黄里，感伤而作。
爱惜尚嫌蜂采去，何况流莺蹴落。
且放下、珠帘遮著。
除却江南黄九外，有何人、敢与花酬酢。
君认取，莫教错。


rhythmic: 贺新郎
author: 刘克庄
content:
浅把宫黄约。
细端相、普陀烟里，金身珠络。
萼绿华轻罗袜小，飞下祥云仙鹤。
朵朵赛、蜂腰纤弱。
已被色香撩病思，尽鹅儿、酒美无多酌。
看不足，怕残却。
人间难得伤春药。
更枝头、流莺呼起，少年狂作。
留取姚家花相伴，羞与万红同落。
未肯让、蜡梅先著。
乐府今无黄绢手，问斯人、清唱何人酢。
休草草，认题错。


rhythmic: 贺新郎
author: 刘克庄
content:
一梦扬州事。
画堂深、金瓶万朵，元戎高会。
座上祥云层层起，不减洛中姚魏。
叹别後、关山迢递。
国色天香何处在，想东风、犹忆狂书记。
惊岁月，一弹指。
数枝清晓烦驰骑。
向小窗、依稀重见，芜城妖丽。
料得花怜侬消瘦，侬亦怜花憔悴。
漫怅望、竹西歌吹。
老矣应无骑鹤日，但春衫、点点当时泪。
那更有，旧情味。


rhythmic: 贺新郎
author: 刘克庄
content:
草草池亭宴。
又何须、珠络臂，琵琶遮面。
宾主一时词翰手，倏忽龙蛇满案。
传写处、尘飞莺啭。
但得时平鱼稻熟，这腐儒、不用青精饭。
阴雾扫，霁华见。
使君偿了丰年愿。
便从今、也无敲扑，也无厨传。
试拂笼纱看壁记，几个标名渠观。
想九牧、闻风争羡。
此老饱知民疾苦，早归来、载笔薰风殿。
诗有讽，赋无劝。


rhythmic: 贺新郎
author: 刘克庄
content:
梦断钧天宴。
怪人间、曲吹别调，局翻新面。
不是先生喑哑了，怕杀乌台旧案。
但掩耳、蝉嘶禽啭。
老去把茅依地主，有瓦盆盛酒荷包饭。
停造请、免朝见。
少狂误发功名愿。
苦贪他、生前死後，美官佳传。
白发归来还自笑，管辖希夷古观。
看一道、冰衔堪羡。
妃子将军未已，问匡山、何似金銮殿。
休更待，杜鹃劝。


rhythmic: 贺新郎
author: 刘克庄
content:
风露驱炎毒。
记仙翁、飘然谪堕，吹笙骑鹄。
历历汉初秦季事，山下瓜犹未熟。
过眼见、群雄分鹿。
想得拂衣游汗漫，试回头、刘项俱蛮触。
斫鲸脍，脯麟肉。
越人好事因成俗。
拥遨头、如云士女，山南山北。
问讯先生无恙否，齐鲁干戈满目。
且游戏、扶胥黄木。
不是世无瓜样枣，便有来、肯饱痴儿腹。
聊举酒，笑相属。


rhythmic: 贺新郎
author: 刘克庄
content:
此腹元空洞。
少年时、诸公过矣，上天吹送。
老大被他禁害杀，身与浮名孰重。
这鼓笛、休休拈弄。
彩笔掷还残锦去，愿今生、来世无妖梦。
且饭犊，莫吞凤。
新来喑哑如翁仲。
羡王郎、骖鸾缥缈，玉箫吹动。
应笑夔州村里女，灸面生愁进奉。
要绝代、倾城安用。
今古何人知此理，有吾家、酒德先生颂。
三万卷，漫充栋。


rhythmic: 贺新郎
author: 刘克庄
content:
主判茅君洞。
有檐间、查查喜鹊，晓来传送。
几度黄符披戴了，此度君恩越重。
被贺监、天随调弄。
做取散人千百岁，笑渠侬、一霎邯郸梦。
歌而过，凤兮凤。
灌园织屦希陈仲。
问先生、加齐卿相，可无心动。
除却醴泉中太乙，拣个名山自奉。
那捷径、输他藏用。
有耳不曾闻黜陟，免教人、贬驳徂徕颂。
服兰佩，结茅栋。


rhythmic: 贺新郎
author: 刘克庄
content:
谪下神清洞。
更遭他、揶揄黠鬼，路旁遮送。
薄命书生鸡肋尔，却笑尊拳忒重。
破故纸、谁教翻弄。
一枕茅檐春睡美，便周公、大圣何须梦。
门前客，任题凤。
卜邻羊仲并求仲。
愿春来、西畴雨足，土膏犁动。
白发巡官占岁稔，不问京房翼奉。
槔与瓮、从今无用。
醉与老农同击壤，莫随人、投献嘉禾颂。
在陋巷，胜华栋。


rhythmic: 贺新郎
author: 刘克庄
content:
妾出於微贱。
小年时、朱弦弹绝，玉笙吹遍。
粗识国风关雎乱，羞学流莺百啭。
总不涉、闺情春怨。
谁向西邻公子说，要珠鞍、迎入梨花院。
身未动，意先懒。
主家十二楼连苑。
那人人、靓妆按曲，绣帘初卷。
道是华堂箫管唱，笑杀鸡坊拍衮。
回首望、侯门天远。
我有平生离鸾操，颇哀而不愠微而婉。
聊一奏，更三叹。


rhythmic: 贺新郎
author: 刘克庄
content:
鬓雪今千缕。
更休休、痴心呆望，故人明主。
晚学瞿聃无所得，不解飞升灭度。
似晓鼓、冬冬挝五。
散尽朝来汤饼客，且烹鸡、要饭茅容母。
怕回首，太行路。
麟台学士微云句。
便樽前、周郎复出，审音无误。
安得春莺雪儿辈，轻拍红牙按舞。
也莫笑、侬家蛮语。
老去山歌尤协律，又何须、手笔如燕许。
援琴操，促筝柱。


rhythmic: 贺新郎
author: 刘克庄
content:
放逐身蓝缕。
被门前、群鸥戏狎，见推盟主。
若把士师三黜比，老子多他两度。
袖手看、名场呼五。
不会车边望尘拜，免他年、青史羞潘母。
句曲洞，是归路。
平生怕道萧萧句。
况新来、冠弁侧，醉人多误。
管甚是非并礼法，顿足低昂起舞。
任百鸟、喧啾春语。
欲托朱弦写悲壮，这琴心、脉脉谁堪许。
君按拍，我调柱。


rhythmic: 贺新郎
author: 刘克庄
content:
国脉微如缕。
问长缨、何时入手，缚将戎主。
未必人间无好汉，谁与宽些尺度。
试看取、当年韩五。
岂有谷城公付授，也不干、曾遇骊山母。
谈笑起，两河路。
少时棋柝曾联句。
叹而今、登楼揽镜，事机频误。
闻说北风吹面急，边上冲梯屡舞。
君莫道、投鞭虚语。
自古一贤能制难，有金汤、便可无张许。
快投笔，莫题柱。


rhythmic: 贺新郎
author: 刘克庄
content:
万字如针缕。
忆王郎、丹墀大对，气为文主。
贵近旁观俱失色，仰止如天圣度。
笑杜牧、成名居五。
晚面清光犹苦谏，似封人、恳切言君母。
谪尘世，错行路。
当时宜和薰风句。
又那知、青云一跌，被才名误。
输与灵和殿前柳，柔软随风学舞。
怪两鸟、新来停语。
不是先生高索价，问何时、宰相先生许。
举杯祝，莫倾柱。


rhythmic: 贺新郎
author: 刘克庄
content:
身畔无丝缕。
但从前、裳练，做他家主。
甲子一周加二纪，兔走乌飞几度。
赛孔子、如来三五。
鹤发萧萧无可截，要一杯、留客惭陶母。
门外草，欲迷路。
朗吟白雪阳春句。
待夫君、骊驹不至，鹊声还误。
老去聊攀莱子例，倒著斑衣戏舞。
记田舍、火炉头语。
肘後黄金腰下印，有高堂、未敢将身许。
且扇枕，莫倚柱。


rhythmic: 贺新郎
author: 刘克庄
content:
辇路东风里。
试回头、金闺昨梦，侵寻三纪。
岁晚岿然灵光殿，仆与君侯而已。
漫过眼、几番桃李。
珠履金钗常满座，问谁人、得似张公子。
驰骥，佩龟紫。
宿云收尽檐声止。
玳筵开、高台风月，後堂罗绮。
恰近洛人修禊节，莫惜飞觞临水。
怕则怕、追锋徵起。
此老一生江海客，愿风云、际会从今始。
宁郁郁，久居此。


rhythmic: 贺新郎
author: 刘克庄
content:
老去光阴驶。
向西风、疏林变缬，残霞成绮。
尚喜暮年腰脚健，不碍登山临水。
算自古、英游能几。
客与桓公俱臭腐，独流传、吹帽狂生尔。
後来者，亦犹此。
篮舆伊轧柴桑里。
问黄花、没些消息，空篱而已。
赖有一般芙蓉月，偏照先生怀里。
且觅个、栏干同倚。
检点樽前谁见在，忆平生、共插茱萸底。
欢未足，饮姑止。


rhythmic: 贺新郎
author: 刘克庄
content:
忆昔俱年少。
向斯晨、登高怀古，赋诗舒啸。
追数樽前插花客，人物并皆佳妙。
禁几度、西风残照。
元子寄奴曾富贵，到而今、一一消磨了。
君不乐，後人笑。
山南山北添华表。
叹归来、谢池草合，黄台瓜少。
老去爱持齐物论，谁管彭殇寿夭。
待细说、教天知道。
不羡两苏并二宋，愿弟兄、岁岁同吹帽。
杯到手，莫辞。


rhythmic: 贺新郎
author: 刘克庄
content:
何必游嵩少。
屋边山、松风浩荡，虎龙吟啸。
旧效楚人悲秋作，晚爱陶诗高妙。
发如此、临流羞照。
屈指向来夸毗子，被西风、一笔都勾了。
曾不满，达人笑。
当年玉振於江表。
怅而今、老身空在，欢娱全少。
假使真如彭祖寿，蒙叟犹嗤渠夭。
偶落笔、不经人道。
岁晚连床谈至晓，胜冈头、出没看乌帽。
君举白，我频。


rhythmic: 贺新郎
author: 刘克庄
content:
人老难重少。
强追陪、李侯痛饮，刘郎清啸。
报答秋光无一字，虚说君房语妙。
且匣起、青铜休照。
赖有多情篱下菊，待西风、不肯先开了。
留晚节，发孤笑。
孔璋客绍衡依表。
有谁怜、戴花翁病，插萸人少。
生不逢场闲则剧，年似龚生犹夭。
吃紧处、无人曾道。
到得扶他迂叟出，算貂蝉、未抵深衣帽。
街酒贱，更沽。


rhythmic: 贺新郎
author: 刘克庄
content:
犹记臣之少。
兴狂时、过陈遵饮，对孙登啸。
岁晚登临多感慨，但觉齐山诗妙。
任蓉月、柳风吹照。
金印不来丹飞去，拟神仙、富贵都差了。
空铸错，与人笑。
九年前拜悬车表。
试回看、柴桑菊老，玄都花少。
周也曾言殇子寿，佛以白头为夭。
末後句、岩头曾道。
头似秃巾裹懒，最不宜蝉冕宜僧帽。
杯中物，直须。


rhythmic: 贺新郎
author: 刘克庄
content:
行乐尤宜少。
忆坡公、洞箫听罢，划然长啸。
四海共知霜鬓满，莫问近来何妙。
也不记、金莲曾照。
老没太官糕酒分，把茱萸、便准登高了。
齐得丧，等嘻笑。
集无韩子潮州表。
数当时、南迁者众，北归人少。
赤壁玉堂均一梦，此岂蛮烟能夭。
与同叔、俱尝知道。
谁向进贤冠底说，画出来、不似眉山帽。
秋菊盏，献公。


rhythmic: 贺新郎
author: 刘克庄
content:
鹏赋年犹少。
晚飘蓬、夜郎秋浦，渔歌猿啸。
骏马名姬俱散去，参透南华微妙。
敛万丈、光芒回照。
妃子将军个甚，老先生、拂袖金闺了。
供玉齿，粲然笑。
解骖赖有汾阳老。
叹今人、布衣交薄，绨袍情少。
黄祖斗筲何足算，鹦鹉才高命夭。
与贺监、其归同道。
脱下锦袍与呆底，谪仙人、白伫乌纱帽。
邀素月，入杯。


rhythmic: 贺新郎
author: 刘克庄
content:
低局从头错。
解危机、除非唤取，国棋来著。
不信胡儿能胆大，南岸安他阵脚。
谈笑里、乌巢空幕。
西起岷峨东海岱，有捷旗、露布无宵柝。
莘渭後，到秋壑。
淮田犁遍吴田荻。
问台家、山河宇宙，是谁擎托。
自觉怀中残锦尽，采色彰施技薄。
视柳雅、韩碑瞠若。
稽首鲁公黄发颂，世何人、堪继奚斯作。
楚狂语，莫删却。


rhythmic: 贺新郎
author: 刘克庄
content:
宿雨轻飘洒。
少年时、追欢记节，同人于野。
老去登临无脚力，徙倚屋东篱榭。
但极目、海山如画。
千古惟传吹帽汉，大将军、野马尘埃也。
须彩笔，为陶写。
鹤归旧里空悲咤。
叹原头、累累高冢，洛英凋谢。
留得香山病居士，却入渔翁保社。
怅谁伴、先生情话。
樽有葡萄簪有菊，西凉州、不似东篱下。
休唤醒，利名者。


rhythmic: 贺新郎
author: 刘克庄
content:
拂袖归来也。
懒追陪、竹林嵇阮，兰亭王谢。
谁与此翁相暖热，赖有平生伯雅。
且放意、高吟闲话。
山鸟山花皆上客，又何须、胜似公荣者。
胸磊块，总浇下。
盘龙痴绝求鹅炙。
这先生、黄齑瓮熟，味珍无价。
酒颂一篇差要妙，庄列诸书土苴。
任礼法、中人嘲骂。
君特未知其趣耳，若还知、火急来投社。
共秉烛，惜今夜。


rhythmic: 贺新郎
author: 刘克庄
content:
过眼光阴驶。
忆垂髫、留连节物，逢场游戏。
初试衣弄纨扇，斗采菖蒲涧里。
今发白、颜苍如此。
艾子萧郎方用事，怪先生、苦死纫兰芷。
君不乐，欲何俟。
头标夺得群儿喜。
向溪边、旁观助噪，叹吾衰矣。
欲建鼓旗无气力，唤起龙泉改委。
但酒户、加封而已。
晚觉醉乡差快活，那独醒、公子真呆底。
聊洗净，笛筝耳。


rhythmic: 贺新郎
author: 刘克庄
content:
家有仙禽二。
早追随、先生杖屦，互乡童子。
旦旦池边三薰沐，夜夜山中警睡。
且伴我、人间游戏。
此老生平哀大陆，到末梢、始忆华亭唳。
评往事，败佳思。
古云鹤算谁能纪。
叹归来、山川如故，人民非是。
但愿主君高飞去，莫爱乘轩禄位。
更赛过、令威千岁。
假使焦山真羽化，待华阳贞逸铭方瘗。
我拍手，渠展翅。


rhythmic: 洞仙歌
author: 刘克庄
content:
上林全树，曾借君栖宿。
朝过瑶台暮群玉。
忽翩然、脱下宫锦袍来，□□□，却向齐州受。
等闲挥醉笔，咳唾千篇，长与诗家窃膏馥。
身是酒星文星，刚被诗人，□唤做、禁中颇牧。
便散发、骑鲸去何妨，从我者谁欤，安期徐福。


rhythmic: 洞仙歌
author: 刘克庄
content:
眇难揽镜，跛尤难穿履。
赖有胡公菊潭水。
信医言、断了重碧轻红，禁害杀，不遣高吟大醉。
古来稀七十，添许多年，赢得笺天致君事。
莫问客去门前，金尽床头，留宝扇、御诗珍秘。
畴昔慕、乖崖老尚书，到晚节依稀，有些儿似。


rhythmic: 烛影摇红
author: 刘克庄
content:
拙者平生，不曾乞得天孙巧。
那回忝扈属车来，岂是齐卿小。
此膝不曾屈了。
更休文、腰难运掉。
前贤样子，表圣宜休，申公告老。
凉簟安眠，绝胜直铃声搅。
集中大半是诗词，幸没潮州表。
月夕花朝咏啸。
叹人间、愁多乐少。
蓬莱有路，办个船儿，逆风也到。


rhythmic: 祝英台近
author: 刘克庄
content:
雨凄迷，风料峭。
情绪被花恼。
白白红红，满地无人扫。
可堪解佩盟寒，坠楼命薄，更杜宇、枝头闲。
绿阴绕。
青帝结束匆匆，转眼朱明了。
怕与春辞，茗玉山倒。
後期觉做明年，春年年好，却不道、明年人老。


rhythmic: 水调歌头
author: 刘克庄
content:
君看郭西景，浑不减孤山。
飞楼突兀百尺，轮奂侈前观。
绝唱新词寡和，堕泪旧碑无恙，往事付惊澜。
不见辽鹤返，惟对水鸥闲。
又何必，珠翠盛，管弦欢。
唾壶麈尾潇洒，领客上高寒。
丞相功存宗庙，祭酒义兼家国，世事尚相关。
风月寓意耳，莫作晋人看。


rhythmic: 贺新郎
author: 刘克庄
content:
辜负东风约。
忆曾将、淮南草木，笔端笼络。
后土祠中明月夜，忽有瑶姬跨鹤。
迥不比、水仙低弱。
天上人间惟一本，倒千锺、琼露花前酌。
追往事，怎忘却。
移根应费仙家药。
漫回头、关山信断，堡城笳作。
问讯而今平安否，莫遣玉箫惊落。
但画卷、依稀描著。
白发愧无渡江曲，与君家、子敬相酬酢。
新旧恨，两交错。


rhythmic: 满江红
author: 刘克庄
content:
晓色朦胧，佳色在、黄堂深处。
记当日、霓旌飞下，鸾翔凤翥。
兰省旧游隆注简，竹符新剖宽忧顾。
有江南、千里好溪山，留君住。
牙板唱，花舞。
云液滑，霞觞举。
顾朱颜绿鬓，年年如许。
见说相门须出相，何时再筑沙堤路。
看便飞、丹诏日边来，朝天去。


rhythmic: 水调歌头
author: 刘克庄
content:
风露洗玉宇，星斗灿银潢。
云间笙鹤来下，人世变凄凉。
九转金丹成後，一朵红云深处，玉立侍虚皇。
却笑跨夺子，草草梦黄粱。
君记否，齐桓□，鲁灵光。
中原公案未了，直下欠人当。
试问玉门关外，何似金銮殿上，此段及平章。
富贵倘来耳，万代姓名香。


rhythmic: 水龙吟
author: 刘克庄
content:
昔人风调谁高，二疏盛日还乡里。
公卿祖道，百城围尽，争传佳事。
闻自垂车日，都门外、送车凡几。
今世无工，尽置之勿道，煌处、独青史。
佳甚东阳山水。
是昔时、钓游某地。
风流脱似，洛中耆老，一人而已。
好为霞觞，正庭阶、彩衣荣侍。
便明朝有诏，启门解说，值先生醉。


rhythmic: 买陂塘・摸鱼儿
author: 赵癯斋
content:
闻掀髯、岭头长啸，梅花一夜香吐。
正看鸣凤朝阳影，何事惊鸿翩举。
来又去。
但赢得、儿童拍手笑无据。
人间何处。
有九曲栽芹，一峰横砚，江上听春雨。
功名事，不信朝鳞暮羽。
九关虎豹如许。
午桥见有闲风月，正自不妨嘉趣。
君记取。
人尽道、东山安石难留住。


rhythmic: 贺新郎
author: 程正同
content:
久矣无循吏。
自当年、弘宽去後，风流谁继。
律令喜为鹰击勇，无复柔桑驯雉。
何幸见、真儒小试。
手种海棠三百本，有几多、遗爱人须记。
潘岳县，未为贵。
文章政事通枫陛。
看傅岩、霖雨岁旱，要须均施。
玉色温其山似立，气禀新秋清厉。
便好据、经纶要地。
却笑庞才非百里，骤天衢、自合还天骥。
卮酒祝，八千岁。


rhythmic: 沁园春
author: 程正同
content:
富敌陶猗，才卑贾马，气吞曹刘。
更妓娱安石，东山名胜，樽盈文举，北海风流。
事冷千年，身兼八子，豪举伊谁与匹俦。
应还笑，为天将降任，未欲东周。
优游。
宁久淹留。
管蓬矢桑弧志早酬。
有棠棣联芳，庭萱不老，砌兰擢秀，蟾桂传秋。
要颂椿龄，若将柏叶，婢膝奴颜应合羞。
直须是，功名期会，同跨鳌头。


rhythmic: 满庭芳
author: 程正同
content:
五柳先生，宦情无几，赋成归去来兮。
吾归何所，任运且随时。
曾向高人问道，清妙处、已悟希夷。
谁能羡，胸中芥子，容易纳须弥。
竹林，新职事，神交狂客，志慕天随。
但能乐天知命，夫复何疑。
多谢故人念我，平安报、不必纲维。
饮君酒，愿君同寿，此外本无为。


rhythmic: 木兰花慢
author: 周端臣
content:
霭芳阴未解，乍天气、过元宵。
讶客袖犹寒，吟窗易晓，春色无聊。
梅梢。
尚留顾藉，滞东风、未肯雪轻飘。
知道诗翁欲去，递香要送兰桡。
清标。
会上丛霄。
千里阻、九华遥。
料今朝别後，他时有梦，应梦今朝。
河桥。


rhythmic: 六桥行
author: 周端臣
content:
芙蓉苑。
记试酒清狂，鞭游遍。
翠红照眼。
凝芳露、洗出青霞一片。
垂杨两岸。
窥镜底、新妆深浅。
应料似、锦帐行春，三千粉春矜艳。
邂逅系马堤边，念玉笋轻攀，笑簪同欢。
岁华暗换。
西风路、几许愁肠凄断。
仙城梦黯。


rhythmic: 六桥行
author: 周端臣
content:
苏堤路。
正密柳烘烟，嫩莎收雨。
野芳竞吐。
山如画、隐隐云藏山坞。
六桥徙倚。
喧处处、行春箫鼓。
鸥影外、一片湖光，夷犹彩舟来去。
凝想禊饮花前，爱裙幄围香，款留连步。
旧踪未改，还曾记、揽结亭边芳树。
愁情几许。


rhythmic: 贺新郎
author: 周端臣
content:
怕听黄昏雨。
到黄昏、陡顿潇潇，雨声不住。
香冷罗衾愁无寐，难奈凄凄楚楚。
暗试把、佳期重数。
楼外一行征雁过，更偏来、撩理芳心苦。
心自苦，向谁诉。
菱花憔悴羞人觑。
欢红低翠黯，不似旧家眉妩。
目断阳台幽梦阻，孤负朝朝暮暮。
怕泪落、瑶筝慵拊。
手拈梅花春又近，料人间、别有安排处。
云碧袖，为君舞。


rhythmic: 沁园春
author: 赵福元
content:
一剑凌风，跨六鳌头，登群玉峰。
听金童宣敕，琼胎掇送，大唐进士，圣宋仙翁。
琪树玲珑，宝花散漫，香霭天枝绕绛空。
後五日，有竹湖公相，梦叶非熊。
峥嵘得子如龙。
傲南墅修篁皓鹤中。
似银瓶碾月，一清彻底，玉虹贯斗，千丈蟠胸。
洛殿催班，燃灯赐对，九万鹏程瞬息通。
蟠桃宴，与蟾宫双桂，长伴乔松。


rhythmic: 沁园春
author: 赵福元
content:
斗柄御寅，序启苍涂，气转洪钧。
正乾坤交泰，圣贤相遇，风声虎啸，雾龙兴。
华渚流虹，璇枢绕电，期迈三朝嵩降申。
真希有，庆吾皇万岁，重臣千春。
枫震宠数来频。
绾叠组累累辉楚城。
看袍将赐锦，带仍佩玉，十行丹诏，单骑红尘。
入赞中兴，泰阶上宰，寿域八荒歌太平。
运化笔，管烘□桃李，又一番新。


rhythmic: 沁园春
author: 赵福元
content:
珠斗阑干，银河清浅，梦帝关。
见六丁拥道，一声传跸，翠幢舞凤，彩扇交鸾。
寿祝天齐，神夸岳降，报到明朝重整班。
璇星烂，有赤松黄石，雾凑苍坛。
仙风绿鬓朱颜。
才奏罢呼麟游海山。
命飞琼步月，瑶台凝净，云英捣雪，玉杵光寒。
鹤立芝庭，龟迎荷□，鼎看翩翩彩袖翻。
留春醉，醉何须归去，常在人寰。


rhythmic: 念奴娇
author: 李亿
content:
镜鸾分影，望天涯肠断，悄无红叶。
几度秋风吹翠被，一缕幽香难灭。
燕卜新梁，花移别槛，回首春如客。
欢情何在，绿杨空销愁色。
可是今古风流，小乔姝丽，只许周郎得。
金谷珠帘空百尺，不碍梦魂飞入。
钗股盟深，旧缘未断，月有重圆日。
蓝桥路近，乘云先问消息。


rhythmic: 满庭芳
author: 刘颉
content:
莺老梅黄，水寒烟淡，断香谁与添温。
宝缸初上，花影伴芳尊。
细细轻帘半卷，凭阑对、山色黄昏。
人千里，小楼幽草，何处梦王孙。
十年，羁旅兴，舟前水峄，马上烟村。
记小亭香墨，题恨犹存。
几夜江湖旧梦，空凄怨、多少销魂。
归鸦被，角声惊起，微雨暗重门。


rhythmic: 贺新郎
author: 冯取洽
content:
九日明朝是。
问宜轩何事，今朝众宾交至。
长记每年八月八，曾庆饮仙出世。
直推到、於今何意。
要待千崖秋气爽，向东篱、试探花开未。
挝急鼓，舞长袂。
主人臭味花相似。
笑争春、红紫低昂，转头扫地。
独占西风摇落候，旋屑黄金点缀。
做得个、秋花元帅。
旧说东阳流菊水，饮之者、寿过百馀岁。
泛此酒，劝公醉。


rhythmic: 贺新郎
author: 冯取洽
content:
自愿卑栖翼。
似沧洲、白鸟悠悠，静依拳石。
聊寄一梯云木表，俯视霁虹千尺。
乐江上、山间声色。
镜样清流环样绕，笑赐湖、一曲夸唐敕。
尘外趣，有谁识。
飞来妙墨痕犹湿。
走盘珠流出，不火食人胸膈。
三叹阳春知和寡，但觉光生虚室。
何处觅，倚歌箫客。
他日玉林来得否，待平分、风月供吟笔。
添一友，共闲逸。


rhythmic: 贺新郎
author: 冯取洽
content:
句里思黄九。
笑王郎、不奈寒芳，腰围如柳。
得似江郎饶雅趣，时揽黄花诳口。
吐妙语、与之争秀。
闲绕珍从吟不尽，尽风前、露下栾栾瘦。
香自足，岂劳嗅。
一尊问我能同否。
叹双溪、冷落篱边，傲霜犹有。
浩唱云笺金缕调，兴发小槽珠酒。
待唤醒、早春梅友。
独恨爱花人易老，漫一年，好景还依旧。
东望处，立良久。


rhythmic: 贺新郎
author: 冯取洽
content:
梦折营门柳。
送君归、暂戏斑衣，又拢征袖。
到得皇州风景异，只有湖山似旧。
把感慨、寓之杯酒。
雨抹晴妆西子样，且平章、剩赋诗千首。
富与贵，本来有。
青油幕底筹攻守。
拥貔貅、朝气凌云，夜锋冲斗。
蜀淮氛犹在眼，一扫正须健帚。
又何惜、驱弛奔走。
快展韬铃资世用，看归来、金印悬双肘。
倾玉，为亲寿。


rhythmic: 贺新郎
author: 冯取洽
content:
那得身无事。
问双溪老子，而今万缘空否。
正使尘牢偿未了，毕竟难昏灵府。
已笑唾、功名如土。
五十九年风雨过，算非非、是是何须数。
垂老也，信缘度。
绿阴朱夏回清暑。
叹病来、觞怯流霞，扇闲白羽。
方念生初增感慨，谁寄乐章新语。
知是我、花庵庵主。
一别三年惟梦见，定何时、相对倾琼醑。
惊世路，有豺虎。


rhythmic: 贺新郎
author: 冯取洽
content:
知彼须知此。
问筹边、攻守规模，云何则是。
景色犹日暮，壮士无由吐气。
又安得、将如廉李。
燕坐江沱甘自蹙，笑腐儒、枉楦朝家紫。
用与舍，徒为耳。
黄芦白苇迷千里。
叹长淮、篱落空疏，仅馀残垒。
读父兵书宁足恃，击楫谁盟江水。
有识者、知其庸矣。
多少英雄沈草野，岂堂堂、吾国无君子。
起诸葛，总戎事。


rhythmic: 贺新郎
author: 冯取洽
content:
问讯花庵主。
这一宗、拍板门槌，是谁亲付。
逢翰墨场聊作戏，那个是真实语。
算惟有、青山堪住。
玉立林幽真脱洒，又何妨、白石和泉煮。
底用判，云游据。
朝三暮四从渠赋。
且随缘、家养园收，自然成趣。
此外盘蜗馀一室，人我两俱无负。
要参到、道心微处。
尽作逃禅逃得密，也难遮、拨草来寻路。
应为拨，懒残芋。


rhythmic: 贺新郎
author: 冯取洽
content:
二老交相访。
正不妨、勃姗，舍车而杖。
忆在蓉村新雨过，门外春流浩荡。
中有个、列仙相。
把酒论诗饶胜韵，更柳边、花底同心赏。
临别句，几回唱。
忽传风驭来溪上。
遣儿曹、策马郊迎，老怀欣畅。
争讶金华佳父子，飞下蓬莱阆。
有四士、追随仙仗。
我爱君如何次道，便令人、直欲倾家酿。
歌妙曲，郑声放。


rhythmic: 贺新郎
author: 冯取洽
content:
往事休寻访。
幸老来、筋力差强，未须扶杖。
收脚八风波外立，一片虚空荡荡。
误寿者、本来无相。
今日不知何日也，便戊申、重见何须赏。
大梦曲，此时唱。
团栾儿女溪堂上。
且一觞、一咏陶然，此情堪畅。
漫说神仙华屋好，缥缈峤壶蓬阆。
这浮幻、也难凭仗。
何似熏风来岁岁，蔼一家、和气如春酿。
婚嫁了，尽闲放。


rhythmic: 沁园春
author: 冯取洽
content:
我爱□君，结屋并山，友松竹梅。
有倦游孤剑，暂悬素壁，醉吟行履，时印苍苔。
得失不惊，知恬交养，浩浩胸中何壮哉。
须知道，似骅骝万里，道路方开。
相期湖上舒怀。
莫放过花枝与酒杯。
况上天已办，河东新赋，圜桥乐得，海内英才。
矍铄溪翁，据鞍一笑，画饼功名赋倘来。
长堤上，正柳花荷气，尽可追陪。


rhythmic: 沁园春
author: 冯取洽
content:
人事好乖，云散风流，暗思去年。
记竹舆伊轧，报临村里，筇枝颠倒，忙返溪边。
翦韭新炊，寻桃小酌，取次欢谣俱可编。
难忘处，是阳春一曲，群唱尊前。
新晴又放花天。
况家酿堪携不用钱。
想有人如玉，已过南市，无人伴我，重醉西阡。
旧约难凭，新词堪赋，乐事赏心那得全。
归来也，命儿将此意，写以朱弦。


rhythmic: 沁园春
author: 冯取洽
content:
一雨霈然，六合全清，空无点埃。
喜秋容新沐，为谁媚妩，凉蟾留照，正尔徘徊。
蜡屐清游，渔蓑淡话，富贵於予何有哉。
双溪上，总旧盟鸥鹭，来往无猜。
烟霞竹石松梅。
更无数幽花陆续开。
渐黄鸡啄黍，肥堪一箸，浮蛆拍瓮，美可三杯。
儿解应门，翁方索句，俗客来时莫放来。
青山好，尽从今日日，闼不妨排。


rhythmic: 沁园春
author: 冯取洽
content:
举世纷纷，风靡波流，名氛利埃。
有幽人嘉遁，长年修洁，寒花作伴，竟日徘徊。
餐荐夕英，杯迎朝露，世味何如此味哉。
扬扬蝶，尽弄芳来往，我又奚猜。
双溪约玉林梅。
拟真到庄门一扣开。
奈衢山风急，勒教回驾，横圹水弱，未许浮杯。
恨结停云，神驰落月，白雪风前忽堕来。
教儿唱，侑蓑翁一醉，无闷堪排。


rhythmic: 沁园春
author: 冯取洽
content:
问讯柳溪，溪上柳容，胡为带埃。
叹阳春陡变，孰为披拂，赏音难遇，谁与徘徊。
好在湖山，吾容不辱，寄径垂条岂偶哉。
休摇荡，且深根宁极，免俗人猜。
何妨傍竹依梅。
待青眼春回一笑开。
尽攀丝弄叶，效颦施黛，笼鞯拂帽，藉阴传杯。
未碍飞绵，一高千丈，风力微时稳下来。
天难问，便陶门汉苑，一任安排。


rhythmic: 沁园春
author: 冯取洽
content:
禀气之中，具圣之和，生逢令辰。
算三春仲月，方才破二，百年大齐，恰则平分。
立玉林深，散花庵小，中有け然自在身。
诗何似，似苏州闲远，庾府清新。
青鞋布袜乌巾。
试勇往蓉溪一问津。
有心香一瓣，心声一阕，更携阿艾，同寿灵椿。
劫劫长存，生生不息，宁极深根秋又春。
聊添我，作风流二老，岁岁寻盟。


rhythmic: 沁园春
author: 冯取洽
content:
有孤竹君，音节拂云，谥曰洞箫。
纵柳郎填就，周郎顾罢，欠伊品藻，律也难调。
惭愧何郎。
呜呜袅袅，翻入颚唇齿舌喉。
谁知道，是郭郎亲授，共贯同条。
後来一辈枵枵。
甚声响都如鹦鹉娇。
叹秦青已往，嘉荣何在，念奴骨朽，李八魂消。
试向尊前，听君一曲。
前辈风流未觉凋。
冯郎老，但点头咽唾，拼解金貂。


rhythmic: 水调歌头
author: 冯取洽
content:
林叶润而密，莺语老犹娇。
懒翁哪记生日，兀兀度昏朝。
勘破富贫贵贱，参透死生寿夭，至竟本同条。
胸次绝疑碍，物外自超遥。
又何尝，贪七贵，慕三乔。
溪山吾所自有，宜钓更堪樵。
窃笑傍门小法，休觅驻颜大药，揠长只伤苗。
造化大炉耳，愚智一齐销。


rhythmic: 水调歌头
author: 冯取洽
content:
雪霁春已半，露重午方喧。
一筇拄上高绝，便觉眼前宽。
指点数家楼阁，检校一村花柳，绿水接青烟。
峦岫竞围绕，风日更清妍。
闹媒蜂，纷使蝶，菜花繁。
少年正尔行乐，谁复顾华颠。
自有此丘此坂，那得游人箫鼓，暖响出中天。
归步不妨晚，恰则月初弦。


rhythmic: 念奴娇
author: 冯取洽
content:
高堂素壁，漫生绡十幅，图张消暑。
不奈火云烧六合，逃也略无逃处。
小派秋声，巨凉点，吸来何许。
故人词翰，此时飞落蓬户。
何幸一笑掀髯，停杯浩唱，三叹遗音古。
雪碗冰瓯无表里，更贮三危鲜露。
咀咽生香，清寒入梦，展转忘宵曙。
对床误喜，与君同听风雨。


rhythmic: 摸鱼儿
author: 冯取洽
content:
叹刘郎、那回轻别，霏霏三落红雨。
玄都观里应遗恨，一抹断烟残缕。
愁望处。
想雾暗云深，忘却来时路。
新花旧主。
记客羽流商，裁红翦翠，山径日将暮。
空枝上，时有幽禽对语。
声声如问来否。
人生行乐须闻健，衰老念谁免此。
吾所与。
在溪上深深，锦绣千花坞。
何时定去。
但对酒思君，呼儿为我，频唱小桃句。


rhythmic: 大
author: 赵以夫
content:
正绿阴浓，莺声懒，庭院轻寒烟薄。
天然花富贵，逞夭红殷紫，叠葩重萼。
醉艳酣春，妍姿露，翠羽轻明如削。
檀心鸦黄嫩，似离情愁绪，万丝交错。
更银烛相辉，玉瓶微浸，宛然京洛。
朝来风雨恶。
拍、低张青油幕。
便好倩、佳人插帽，贵客传笺，趁良辰、赏心行乐。
四美难并也，须拼醉、莫辞杯勺。
被花恼、情无著。


rhythmic: 金盏子
author: 赵以夫
content:
得水能仙，似汉皋遗佩，碧波寒月。
蓝玉暖生烟，称缟袂黄冠，素姿芳洁。
亭亭独立风前，照冰壶澄彻。
当时事，琴心妙处谁传，顿成愁绝。
六出自天然，更一味清香浑胜雪。
西湖秋菊寒泉，似坡老风流，至今人说。


rhythmic: 天香
author: 赵以夫
content:
蜀锦移芳，巫云散彩，天孙翦取相寄。
金屋看承，玉台凝盼，尚忆旧家风味。
生香绝艳，说不尽、天然富贵。
脸嫩浑疑看损，肌柔只愁吹起。
花神为谁著意。
把韶华、总归姝丽。
可是老来心事，不成春思。
却羡宫袍仙子。


rhythmic: 探春慢
author: 赵以夫
content:
南国收寒，东郊放暖，条风初回台榭。
小燕横钗，闹蛾低鬓，根底吴娃妖冶。
纤手传生菜，向人道、新春来也。
莫须沈醉樽前，这些风景无价。
长记年年此日，迎著个牛儿，彩鞭羞打。
金幡，星星华发，得似家山闲暇。


rhythmic: 探春慢
author: 赵以夫
content:
屑璐飘寒，镂金献巧，妆成水晶亭榭。
飞絮悠扬，散花零乱，绝胜翠娇红冶。
粉艳嘻嘻道，尽飞上、使君也。
多情莫笑衰翁，旧时梁苑声价。
窗外小梅羞涩，倩羯鼓尊前，慢敲轻打。
鲸海停波，鹤谯宾月，赢得残年清暇。


rhythmic: 探春慢
author: 赵以夫
content:
宝胜宾春，华灯照夜，穷冬浑然如客。
炉焰鳞红，杯深翡翠，早减三分寒力。
一笑团栾处，恰喜得、雪消风息。
苔枝数蕊明珠，恍疑香麝初拆。
懊恨东君无准，甚朝做重阴，暮还晴色。
唤燕呼莺，雕花镂叶，机巧可曾休得。


rhythmic: 龙山会
author: 赵以夫
content:
重整登高屐。
群玉峰头，万里秋无极。
远山青欲滴。
新雁过、飘缈孤云天北。
烟入小桥低，水痕退、寒流澄碧。
对佳辰，惊心客里，鬓丝堪摘。
风流晋宋诸贤，骑台龙山，俯仰皆陈迹。
凭阑看落日。
嗟往事、唯有黄花如昔。


rhythmic: 龙山会
author: 赵以夫
content:
九日无风雨。
一笑凭高，浩气横秋宇。
群峰青可数。
寒城小、一水萦回如缕。
西北最关情，漫遥指、东徐南楚。
黯销魂，斜阳冉冉，雁声悲苦。
今朝黄菊依然，重上南楼，草草成欢聚。
诗朋休浪赋。
旧题处、俯仰已随尘土。


rhythmic: 龙山会
author: 赵以夫
content:
佳节明朝九。
彩舫凌虚，共醉西风酒。
湖光蓝滴透。
云浪碎、巧学波纹吹皱。
碧落杳无边，但玉削，千峰寒瘦。
留连久，秋容似洗，月华如昼。
回头南楚东徐，暝霭苍烟，处处空刁斗。
山公今健否。
功名事、付与年时交旧。


rhythmic: 芙蓉月
author: 赵以夫
content:
黄叶舞碧空，临水处、照眼红苞齐吐。
柔情媚态，伫立西风如诉。
遥想仙家城阙，十万绿衣童女。
云飘缈，玉娉婷，隐隐彩鸾飞舞。
樽前更风度。
记天香国色，曾占春暮。
依然好在，还伴清霜凉露。
一曲阑干敲遍，悄无语。


rhythmic: 夜飞鹊・夜飞鹊慢
author: 赵以夫
content:
微云拂斜月，万籁声沈。
凉露暗坠桐阴。
蛾眉乞得天孙巧，楼上穿针。
佳期鹊相误，到年时此夕，欢浅愁深。
人间儿女，说风流，直到如今。
河汉几曾风浪，因景物牵情，自是人心。
长记秋庭往事，钿花翦翠，钗股分金。


rhythmic: 秋蕊香
author: 赵以夫
content:
一夜金风，吹成万粟，枝头点点明黄。
扶疏月殿影，雅澹道家装。
阿谁倩、天女散浓香。
十分熏透霓裳。
徘徊处，玉绳低转，人静天凉。
底事小山幽咏，浑未识清妍，空自情伤。
忆佳人、执手诉离湘。
招蟾魄、和酒吸秋光。


rhythmic: 角招
author: 赵以夫
content:
晓风薄。
苔枝上、翦成万点冰萼。
暗香无处著。
立马断魂，晴雪篱落。
横溪略。
恨寄驿、音书辽邈。
梦绕扬州东阁。
风流旧日何郎，想依然林壑。
离索。
引杯自酌。
相看冷淡，一笑人如削。
水云寒漠漠。
底处群仙，飞来霜鹤。
芳姿绰约。
正月满、瑶台珠箔。


rhythmic: 惜黄花
author: 赵以夫
content:
众芳凋谢。
堪爱处、老圃寒花幽野。
照眼如画。
烂然满地金钱，买断金钱无价。
古香逸韵似高人，更野服、黄冠潇洒。
向霜夜。
冷笑暖春，桃李夭冶。
襟期问与谁同，记往昔、独自徘怀篱下。
采采盈把。
此时一段风流，赖得白衣陶写。
而今为米负初心，且细摘、轻浮三雅。


rhythmic: 忆旧游慢
author: 赵以夫
content:
爱东湖六月，十里香风，翡翠铺平。
误入红云里，似当年太乙，约我寻盟。
叶舟荡漾寒碧，分得一襟冰。
渐际晚轻阴，修蒲舞绿，倦柳梳青。
娉婷。
黯无语。
想怨女三千，长日宫庭。
六六阑干曲，有玉儿才貌，谁与看承。


rhythmic: 忆旧游慢
author: 赵以夫
content:
望红渠影里，冉冉斜阳，十里堤平。
唤起江湖梦，向沙鸥住处，细说前盟。
水乡六月无暑，寒玉散清冰。
笑老去心情，也将醉眼，镇为花青。
亭亭。
步明镜，似月浸华清，人在秋庭。
照夜银河落，想粉香湿露，恩泽初承。


rhythmic: 解语花
author: 赵以夫
content:
红香湿月，翠影停云，罗袜尘生步。
并肩私语。
知何事、暗遣玉容泣露。
闲情最苦。
任笑道、争妍似妒。
倒银河，秋夜双星，不到佳期误。
拟把江妃共赋。
当时携手，烟水深处。
明珠溅雨。
凝脂滑、洗出一番铅素。
凭谁说与。
莫便化、彩鸾飞去。
待玉童，双节来迎，为作芙蓉主。


rhythmic: 烛影摇红
author: 赵以夫
content:
乍冷还暄，小春时候今朝转。
三分历日二分休，镜里清霜满。
云幕低垂不展。
矮窗明、红麟初暖。
老来活计，浊酒三杯，黄庭一卷。
万里关河，朔风吹到边声远。
倚楼脉脉数归鸿，谁会愁深浅。
最苦山寒日短。
但梅花、相看岁晚。
何人金屋，巧啭歌莺，慢调筝雁。


rhythmic: 沁园春
author: 赵以夫
content:
秋入书帏，漏箭初长，熏炉未灰。
向酒边陶写，韩情杜思，案头料理，汉蠹秦煨。
天有高情，世无慧眼，刚道先生是不斋。
人都笑，这当行铺席，又不成开。
忘怀。
物外徘徊。
与鸥鹭同盟两莫猜。
似琉璃匣里，光涵牛斗，凤凰台上，声挟风雷。
宝汞一钱，冰衔三字，浮利浮名安在哉。
太平也，要泥金镂玉，除是公来。


rhythmic: 沁园春
author: 赵以夫
content:
客问吾年，吾将老矣，今五十三。
似北海先生，过之又过，善财童子，参到无参。
官路太行，世情沧海，何止嵇康七不堪。
归来也，是休官令尹，有发瞿昙。
千岩。
秀色如蓝。
新著个楼儿恰对南。
看浮云自在，百般态度，长江无际，一碧虚涵。
荔子江珧，莼羹鲈，一曲春风酒半酣。
凭阑处，正空流皓月，光满寒潭。


rhythmic: 沁园春
author: 赵以夫
content:
自笑声来，骨相无奇，壬三甲三。
觉紫宸班里，都忘故步，维摩室内，添个新参。
壮也不如，老之将至，今日将军战岂堪。
江湖客，况诗肥贾岛，笔瘦王昙。
纷纷纡紫脱蓝。
送水北山人又水南。
喜支离得佚，散材可寿，一丘自足，万象中涵。
脍炙功名，膏盲富贵，举世黄梁梦正酣。
知谁健，且茹芝商岭，饮菊胡潭。


rhythmic: 贺新郎
author: 赵以夫
content:
满酌蓬莱酒。
最苦是、中年作恶，送人时候。
一夜朔风吹石裂，惊得梅花也瘦，更衣袂、严霜寒透。
卷起潮头无丈尺，甚扁舟、拍上三江口。
明月冷，载归否。
分携欲折无垂柳。
但层楼徙倚，两眉空皱。
海阔天高无处问，万事不堪回首。
况目断、孤鸿去後。
玉样松鲈今正美，想子真、微笑还招手。
且为我，饮三斗。


rhythmic: 贺新郎
author: 赵以夫
content:
葵扇秋来贱。
阿谁知、初回轻暑，又教题遍。
不是琵琶知音少，无限如簧巧啭。
倩说似、长门休怨。
莫把蛾眉与人妒，但疏梅、淡月深深院。
临宝鉴，欲妆懒。
少时声价倾粱苑。
到中年，也曾落魄，雾收云卷。
待入汉庭金马去，洒笔长江滚滚。
好留取、才名久远。
过眼荣华俱尘土，听关睢、盈耳离骚婉。
歌不足，为嗟叹。


rhythmic: 贺新郎
author: 赵以夫
content:
载酒阳关去。
正西湖、连天烟草，满堤晴絮。
采翠撷芳游冶处，应和娇弦艳鼓。
看柳外、画船无数。
万倾琉璃浑镜净，陡风波、汹汹鱼龙舞。
谈笑里，遽如许。
流觞满引浇离绪。
便东西、斜阳立马，绿波前浦。
自是莼鲈高兴动，恰值春山杜宇。
漫回首、软红香雾。
咫尺佳人千里隔，望空江、明月横洲渚。
清梦断，恨如缕。


rhythmic: 贺新郎
author: 赵以夫
content:
草色庭前绿。
掩重门、国香伴我，画帘幽独。
无奈熏风吹绿绮，闲理离骚旧曲。
觉鼻观、微闻清馥。
可是花神嫌冷淡，碧丛中、炯炯骈双玉。
相对久，各欢足。
冰姿带露如新沐。
想当年、夷齐二子，独清孤竹。
千古英雄尘土尽，凛凛西山云木。
总付与、一尊。
学得汉宫娇姊妹，便承恩、贮向黄金屋。
终不似，在空谷。


rhythmic: 贺新郎
author: 赵以夫
content:
碾破长空绿。
看银蟾、一轮似水，照人清独。
缥缈风摇环佩碎，疑是英茎妙曲。
忽散作、天花芬馥。
帝子双双来洞户，炯肌肤、冰雪颜如玉。
愁易老，意难足。
楚江万顷疏汤沐。
想佳人，依然携手，碧云修竹。
葱玲珑方寸许，清过千重夏木。
速就我、同倾湘。
追忆兰亭当日事，尽凄凉、也胜卢仝屋。
应不到，羡金谷。


rhythmic: 贺新郎
author: 赵以夫
content:
春事浑如客。
趁新晴、花骢骄骏，衫轻窄。
腊瓮初倾光欲动，笑把黄甘旋擘。
更喜得、酒朋诗敌。
陶写襟怀觞咏里，似风流、王谢当年集。
忘尔汝，任争席。
疏帘画舫梅妆白。
看斜阳、波心镜面，照伊颜色。
飘缈笙歌天上谱，一刻千金莫惜。
谁信道、高楼占得。
柳外暝烟人去也，但月钩、冷浸阑干湿。
知过了，几寒食。


rhythmic: 暗香
author: 赵以夫
content:
冰花炯炯。
记那回占断，春风鳌顶。
独抱寒香，得意西湖酒初醒。
为问玉堂富贵，争得似、山中深靓。
向岁晚，竹翠松苍，闲伴一枝冷。
南浦，水万顷。
想月湿断矶，云弄疏影。
粉英落尽。
孤鹤长鸣夜方永。
将见青青似豆，又迤逦、传黄风景。
听报道、催去也，再调玉鼎。


rhythmic: 疏影
author: 赵以夫
content:
晴空漠膜。
怪雪来底处，飘满篱落。
元是花神，管领春风，幽香忽遍林壑。
玉仙缓辔江城路，全不羡、扬州东阁。
似天教、瑶佩琼裾，荐与翠尊冰勺。
闻道儿童好语，丰年瑞覆斗，占取红萼。
驿使飞驰，羹鼎安排，速趁良辰行乐。
联镳一一清都客，也肯把、山翁同约。
醉归来、梦断西窗，怕听丽谯悲角。


rhythmic: 燕春台
author: 赵以夫
content:
绣地残英，画空飞絮，东风又送春归。
雨足郊，相将翠密成帷。
燕莺犹恋芳菲。
向枝头、叶底依依。
留春不住，绿波渺渺，碧草萋萋。
锦帆开晓，彩仗迎熏，峰回路转，月淡天低。
红云影里，群仙报道班齐。
九奏箫韶，算人间、无此埙。


rhythmic: 燕春台
author: 赵以夫
content:
锦里春回，玉墀天近，东风稳送雕鞯。
祖帐移来，光流万斛金莲。
十分香月娟娟。
照人间、一点魁躔。
此时新事，飞来双凤，催上甘泉。
寻思京洛，少日芳游，柳遥禁雪，花淡宫烟。
鳌山涌翠，通宵脆管繁弦。
再见升平，想红云、飘缈群仙。


rhythmic: 玉烛新
author: 赵以夫
content:
寒宽一雁落。
正万里相思，被渠惊觉。
春风字字吹香雪，唤起西湖盟约。
当时醉处，仿佛记、青楼珠箔。
又不是，南国花迟，徘徊酒边慵酌。
家山月色依然，想竹外横枝，玉明冰薄。
而今话昨。
空对景、怅望美人天角。
清尊淡薄。


rhythmic: 念奴娇
author: 赵以夫
content:
重门翠锁，笑侯鲭断绝，又逢寒食。
社瓮初开春浩荡，荠蕨漫山谁摘。
榆火传新，柳绵吹老，愁绪空千忆。
百花过了，游蜂将次成蜜。
追思共醉西湖，诗朋馀几，俯仰成悲恻。
月射波心光万丈，犹想当时颜色。
黄鹄翩翩，白驹皎皎，莫待山灵勒。
金貂箬笠，问渠还肯相易。


rhythmic: 念奴娇
author: 赵以夫
content:
尊前一笑，问梅花消息，几枝开遍。
咳唾随风人似玉，寒夜春生酒面。
故里天遥，殊乡岁晚，忍对骊驹宴。
无情潮汐，可能为我留恋。
目断雪棹烟帆，匆匆轻别，岂是如鸿燕。
要趁盘椒供燕喜，舞袖斓斑双旋。
屈指重来，扬鞭催去，想在金銮殿。
云萍无据，莫辞蘸甲深劝。


rhythmic: 念奴娇
author: 赵以夫
content:
梅花度曲，被多情勾引，枝枝看遍。
暗忆孤山今夜月，疏影横斜镜面。
萼绿凌风，云英怯冷，未放瑶池宴。
人间蜂蝶，也知无计迷恋。
闻道管领多才，清词好句，泥落空梁燕。
好换蕊珠供彩笔，莫待随风面旋。
千岁蟠虬，双栖么凤，咫尺蓬莱殿。
湖边春暗，料应日日酬劝。


rhythmic: 风流子
author: 赵以夫
content:
忆惜少年日，吴江上、长啸步垂虹。
看飞出玉轮，十分端正，幻成冰壑，一碧澄空。
当此际，醉魂游帝所，凉袂扬秋风。
桂殿凤笙，妙音何处，莼羹鲈脍，清兴谁同。
今宵欢娱地，千钧笔、模写拟付良工。
无奈云沈顾兔，雨挂痴龙。


rhythmic: 二郎神
author: 赵以夫
content:
一江渌净，算阅尽、燕鸿来去。
便系日绳长，修蟾斧妙，教驻韶华未许。
白白红红多多态，问底事、东皇无语。
但碧草烟淡，落花流水，不堪回伫。
晴雨。
陡寒乍热，清阴庭户。
任诗卷抛荒，棋秤休务，寂寞风帘舞絮。


rhythmic: 二郎神
author: 赵以夫
content:
野塘暗碧，渐点点、翠钿明镜。
想昼永珠帘，人闲金屋，时倚妆台照影。
睡起阑干凝思处，漫数尽、归鸦栖暝。
知月下莺黄，云边蛾绿，为谁低整。
曾倩。
雁传鹊报，心期千定。
奈柳絮浮云，桃花流水，长是参差不并。


rhythmic: 满江红
author: 赵以夫
content:
倾国精神，娇无力、亭亭向谁。
还知否，羞沈月姊，妒杀风姨。
满地胭脂春欲老，平池翡翠水新肥。
祗花王、富贵占韶光，真绝奇。
香暗动，人未知。
翻玉拍，度金衣。
任轻红殷紫，对景偏宜。
闻道洛阳夸此地，因思京国太平时。
向沈香亭北按新词，乘醉归。


rhythmic: 摸鱼儿
author: 赵以夫
content:
古城阴、一川新浸，天然尘外幽绝。
谁家幻出千机锦，疑是蕊仙云织。
环燕席。
便纵有万花，此际无颜色。
清风两腋。
炯玉树森前，碧筒满注，共作醉乡客。
长堤路，还忆西湖景物。
游船曾点空碧。
当时总负凌云气，俯仰顿成今昔。
愁易极。
更对景销凝，怅望天西北。
归来日夕。
但展转无眠，风水馆，冷浸五更月。


rhythmic: 水龙吟
author: 赵以夫
content:
塞楼吹断梅花，晓风瑟瑟添凄咽。
关河万里，烟尘四野，眼前都别。
击楫功名，椎锋意气，是人都说。
问周郎何日，小乔到手，为君赋，酹江月。
休把愁肠暗结。
又相将、鲁云书节。
锦围放密，金樽任满，歌声莫歇。
赢得朝朝，半醒半醉，佯痴佯劣。
尽瞢腾，深入无何，管甚须鬓成雪。


rhythmic: 水龙吟
author: 赵以夫
content:
谁家明镜飞空，海天绀碧浮秋霁。
西风淡荡，纤云卷尽，小星疑坠。
宇宙冰壶，襟怀玉界，飘然仙思。
炯灵犀一点，蟾辉万丈，长相射、清清地。
祗又桂花长好，照人间、几番荣悴。
年年此夕，持杯嚼露，挥毫翻水。
宝瑟凄清，玉箫飘缈，佩环声碎。
唤谪仙起舞，古今同梦，不知何世。


rhythmic: 双瑞莲
author: 赵以夫
content:
千机云锦里。
看并蒂新房，骈头芳蕊。
清标艳态，两两翠裳霞袂。
似是商量心事。
倚绿叶、无言相对。
天蘸水。
彩舟过处，鸳鸯惊起。
飘缈漾影摇香，对刘阮风流，双仙姝丽。
闲情不断，犹恋人间欢会。
莫待西风吹老，荐玉醴、碧筒拼醉。


rhythmic: 桂枝香
author: 赵以夫
content:
水天一色。
正四野秋高，千古愁极。
多少黄花密意，付他欢伯。
楼前马戏星球过，又依稀、东徐陈迹。
一时豪俊，风流济济，酒朋诗敌。
画不就、江东暮碧。
想阅尽千帆，来往潮汐。
烟草萋迷，此际为谁心恻。
引杯抚剑凭高处，黯消魂、目断天北。
至今人笑，新亭坐间，泪珠空滴。


rhythmic: 桂枝香
author: 赵以夫
content:
青霄望极。
际万里月明，无点云色。
一片冰壶世界，水乡先得。
年年客里惊秋半，倚西风、鬓华吹白。
觅闲无路，相逢且醉，好天凉夕。
听曲曲、仙韶促拍。
趁画舸飞空，雪浪翻激。
行乐风流，暗省旧时京国。
插空翠连星麓，但波痕、浮动金碧。
不如归去，扁舟五湖，钓竿渔笛。


rhythmic: 永遇乐
author: 赵以夫
content:
云雁将秋，露萤照夜，凉透窗户。
星网珠疏，月奁金小，清绝无点暑。
天孙河鼓，东西相望，隐隐光流华渚。
妆楼上，青瓜玉果，多少呆儿痴女。
金针暗度，珠丝密结，便有系人心处。
经岁离思，霎时欢爱，愁绪空万缕。
人间天上，一般情味，枉了锦笺嘱付。
又何似，吹笙仙子，跨黄鹤去。


rhythmic: 芰荷香
author: 赵以夫
content:
倚晴空。
爱湖光潋滟，楼影青红。
彩丝金黍，水边还又相逢。
怀沙人问，二千年、犹带酸风。
骚人洒墨香浓。
幽情要眇，雅调惺松。
天上菖蒲五色，倩掺掺素手，分入雕锺。
新欢往恨，一时付与歌童。
斜阳正好，且留连、休要匆匆。


rhythmic: 念奴娇
author: 郑觉斋
content:
卷帘酒醒，怕无言、慵理残妆啼粉。
记绾同心双绣带，珠箔青楼花满。
琢玉传情，断金订约，总是愁根本。
谁知薄悻，肯於长处寻短。
旧日掌上芙蓉，新来成刺，变却风流眼。
自信华年风度在，未怕香红春晚。
恩不相酬，怨难重合，往事冰澌泮。
分明诀绝，股钗还我一半。


rhythmic: 烛影摇红
author: 张榘
content:
春小寒轻，南枝一夜阳和转。
东君先递玉麟香，冷蕊幽芳满。
应把朱帘暮卷。
更何须、金猊烟暖。
千山月淡，万里尘清，酒樽经卷。
楼上胡床，笑谈声里机谋远。
甲兵百万出胸中，谁谓江流浅。
憔悴狂胡计短。
定相将、来朝悔晚。
功名做了，金鼎和羹，卷藏袍雁。


rhythmic: 摸鱼儿
author: 张榘
content:
正挑灯、共听檐雨，问谁催动行色。
风前千点离亭恨，惟有落梅知得。
王谢宅。
记前度斜阳，燕子曾相识。
花香露。
无计强追随，阳关声断，回首暮云隔。
文章贯，合上薇垣梧掖。
征鞍底事江北。
青衫莫对韩彭著，还是玉麟佳客。
须记忆。
有衿佩锵锵，正愿依重席。
荼シ未折。
次第牡丹开，一樽留待，相与醉寒食。


rhythmic: 摸鱼儿
author: 张榘
content:
正桃花、渐蜚红雨，依稀一半春色。
东风十里离亭恨，杨柳丝丝如织。
远又忆。
向雪月梅边，陶写吟情逸。
清愁拍拍。
算祗暮山知，栖鸦斜照，春树渺空碧。
文章贯，合整垂云健翼。
翔鸾底用栖棘。
要寻玉洞烟霞胜，聊趁麟符蜚檄。
归骑急。
看尘袂方清，有恩纶催入。
凫仙倦。
相与问孤山，开樽抵掌，一舸画桥侧。


rhythmic: 水龙吟
author: 张榘
content:
暮云低锁荒台，凭阑四望天垂地。
曼花半夜，蜚香缭绕，昔人曾记。
往事悠悠，物华非旧，江山仍丽。
怅斜阳芳草，长安不见，谁共洒、新亭泪。
开放青峦旧址。
动骚人、一番词意。
青油幕里，相忘鱼鸟，水边云际。
却恨清游，未能追逐，区区僚底。
问何时，脱了尘埃墨绶，为虚斋醉。


rhythmic: 水龙吟
author: 张榘
content:
暮天丝雨轻寒，二分春色看看过。
梅花谢了，苍苔万点，香残粉污。
犹喜墙头，一枝娇袅，杏腮微露。
算几回逗晓，朱阑独倚，悄只怕、东风大。
浮世名缰利锁。
这区区、要须识破。
沧波夜月，翠微云树，依然还我。
重结鸥盟，细听莺语，自歌自和。
问黄沙飞镞，红尘走马，又还知麽。


rhythmic: 水龙吟
author: 张榘
content:
昼长帘幕低垂，时时风度杨花过。
梁间燕子，芹随香觜，频沾泥污。
苦被流莺，蹴翻花影，一阑红露。
看残梅飞尽，枝头微认，青青子、些儿大。
谁道洞门无锁。
翠苔藓、何曾踏破。
好天良夜，清风明月，正须著我。
闲展蛮笺，寄情词调，唱成谁和。
问晓山亭下，山茶经雨，早来开麽。


rhythmic: 水龙吟
author: 张榘
content:
先来花较开迟，怎禁风雪摧残过。
红英紫萼，从他点缀，翻成沾污。
一点清香，几多艳，紧藏不露。
伴杨花散漫，逡巡堆积，纤粟处、妆成大。
多谢东君造化。
把群阴、一朝除破。
千机锦绣，露浓香软，中间坐我。
嚼徵含商，振金敲玉，埙篪相和。
问西湖，别有一番桃李，肯同游麽。


rhythmic: 水龙吟
author: 张榘
content:
近家添得园亭，晓山时看飞云过。
拥石栽梅，疏池傍竹，剪除芜污。
更喜南墙，杏腮桃脸，含羞微露。
算莺花世界，都来十亩，规模好、何须大。
开放两眉上锁。
把春前、新醅拨破。
病酒无聊，且容觞客，无多酌我。
底用歌喉，柳边自有，鸣禽相和。
逗归来，折得花枝教看，似人人麽。


rhythmic: 念奴娇
author: 张榘
content:
楚湘旧俗，记包黍沈流，缅怀忠节。
谁挽汨罗千丈雪，一洗些魂离别。
赢得儿童，红丝缠臂，佳话年年说。
龙舟争渡，搴旗捶鼓骄劣。
谁念词客风流，菖蒲桃柳，忆闺门铺设。
嚼徵含商陶雅兴，争似年时娱悦。
青杏园林，一樽煮酒，当为浇凄切。
南薰应解，把君愁袂吹裂。


rhythmic: 念奴娇
author: 张榘
content:
三闾何在，把离骚细读，几番击节。
蓠蕙椒兰纷江渚，较以艾萧终别。
清浊同流，醉醒一梦，此恨谁能说。
忠魂耿耿，只凭天辨优劣。
须信千古湘流，彩丝缠黍，端为英雄设。
堪笑儿童浮昌，悲愤翻为嬉悦。
三叹灵均，竟罹谗网，我独中情切。
薰风窗户，榴花知为谁裂。


rhythmic: 沁园春
author: 张榘
content:
静寿先生，笑傲四并，醉眠窝。
甚一枰棋壤，掉头不顾，同舟风紧，袖手高歌。
太白词华，更生忠愤，为问山林老得麽。
须知道，有淮碑未作，浯石当磨。
年来君子无多。
试屈指、如公能几何。
况刍荛公论，新曾推许，冕旒异眷，行见搜罗。
泽润生民，洗清兵甲，待挽钱塘江上波。
功名就，访蟠桃把玩，铜狄摩挲。


rhythmic: 飞雪满堆山・飞雪满群山
author: 张榘
content:
爱日烘晴，梅梢春动，晓窗客梦方还。
江天万里，高低烟树，四望犹拥螺鬟。
是谁邀滕六，酿薄暮、同云冱寒。
却元来是，铃阁露熏，俄忽老青山。
都尽道、年来须更好，无缘农事，雨涩风悭。
鹅池夜半，衔枚飞渡，看樽俎折冲间。


rhythmic: 绛都春
author: 张榘
content:
平山老柳。
寄多少胜游，春愁诗瘦。
万叠翠屏，一抹江烟浑如旧。
晴空栏槛今何有。
寂寞文章身後。
唤回奇事，青油上客，放怀樽酒。
知不。
全淮万里，羽书静，草绿长亭津堠。
小队出郊，花底赓酬闲时候。
和薰筹幕垂春昼。


rhythmic: 沁园春
author: 张榘
content:
思昔买臣，怀绶会稽，年犹五旬。
算初无功用，维持国事，但将富贵，夸耀时人。
未若先生，方当强仕，掌握长淮百万军。
难摹写，是擎天拄地，纬武经文。
河滨。
胡马嘶春。
便密运机筹出万全。
拥熊旗指授，鹰扬や啖，毡裘胆落，鼠逸狐奔。
褒诏飞来，威名加盛，从此不须关玉门。
归朝也，看云台画像，金鼎调元。


rhythmic: 金缕曲・贺新郎
author: 张榘
content:
社新相识。
恍瞻君、丰神气貌，飘然仙白。
笔底三江鲸浪注，胸次一瓯冰雪。
怎不做、龙门上客。
坎止流行元无定，敢一朝、挨却尘泥迹。
且剩把，锦云织。
试看自古贤侯伯。
一时间、失虽暂失，得还终得。
儋石空无君家事，百万付之一掷。
渐养就、抟风鹏翼。


rhythmic: 贺新凉・贺新郎
author: 张榘
content:
襟度天为侣。
价平生、放浪江湖，浮云行住。
倒挽峡流归笔底，衮衮二并四具。
何尚友、沧波鸥鹭。
藻黻皇猷君能事，况贤书、两度登天府。
急著手，佐明主。
晴风一舸来瓜步。
剪灯花、樽酒论诗，顿忘羁旅。
逗晓蛮笺传金缕，一片瑰词绮语。
甚独茧、抽成长绪。


rhythmic: 摸鱼儿
author: 张榘
content:
猛思量、窝初度，鲁云呈瑞时节。
平山杨柳苍茫外，犹是乡关明月。
春漏泄。
定知有、梅花先向江南发。
烟波梦阔。
谩约住西风，呼将塞雁，把酒为君说。
君看取，世道羊肠屈摺。
依然熟路轻辙。
林泉暂洗经纶手，桐柏夜香熏彻。
趋魏阙。
指天上星辰，平步仪清切。
蟠桃未结。
待做著功名，却寻曼倩，相与带花折。


rhythmic: 瑞鹤仙
author: 张榘
content:
碧油推上客。
有神机沈密，参运帷幄。
威声际沙漠。
庆云飞川泳，和熏三白。
霄渊鬲。
甚探梅、也来相约。
更谁怜久客，泥深穿履，栖栖东郭。
农麦。
年来管好，禾黍离离，讵忘关洛。
风高水涸。
多少事、待韬略。
看鹅池夜渡，黎明飞捷，儿辈未觉。
便冲寒，铁骑横驱，汛扫六合。


rhythmic: 沁园春
author: 张榘
content:
绿野归来，筇杖角巾，岂不快哉。
有清泉白石，东西岩岫，翠阴红影，高下楼台。
况是蕤宾，槐庭暑薄，照眼葵榴次第开。
轻熏里，翦香蒲为寿，一笑传杯。
栽培。
多少英材。
更霖雨、看看遍九垓。
算支撑厦屋，正资梁栋，调和钧鼎，须用盐梅。
旒冕兴思，绅望，应有天边丹诏催。
依还是，为苍生一起，重位元台。


rhythmic: 摸鱼儿
author: 张榘
content:
望神京、目断烟草，青天长剑频倚。
香街十里朱帘月，空想当年华丽。
堪叹处。
渺沙霭蒹葭，咿ン雁声起。
平山谩记。
怅杨柳春风，晴空栏槛，陈迹总非是。
重阳好，红叶黄华满地。
良辰美景如此。
青油幕府传芳，苒苒露琼花气。
还更喜。
看玉阃规恢，笑骋伊吾志。
尘清北冀。
便向关洛联镳，巍巍冠佩，麟阁画图里。


rhythmic: 贺新凉・贺新郎
author: 张榘
content:
萸菊香凝雾。
记重阳、才经三日，悬朱户。
紫殿玉垣称寿，潋滟琼花清露。
正万里、尘清淮浦。
地宝从来标瑞应，甚新曾、秀出金芝树。
正此处，诞申甫。
人间小住千秋岁。
画堂深、彩侍怡声，慈颜笑语。
况是加恩封大国，锦诰鸾翔凤舞。
便娱侍、鱼轩沙路。


rhythmic: 贺新凉・贺新郎
author: 张榘
content:
匹马锺山路。
怅年来只解，邮亭送人归去。
季子貂裘尘渐满，犹是区区羁旅。
谩空有、剑锋如故。
髀肉未消仪舌在，向樽前、莫洒英雄泪。
鞭未动，酒频举。
西风乱叶长安树。
叹离离、荒宫废苑，几番禾黍。
云栈萦纡今平步，休说襄淮乐土。
但衮衮江涛东注。


rhythmic: 满江红
author: 张榘
content:
淮海波澄，湛桂影、半规凉月。
又还是、中秋相近，垂弧时节。
纶诰飞来宸眷重，彩衣著处慈颜悦。
注紫清、花露入瑶卮，琼香滑。
挥羽扇，持旄钺。
鲸海浪，阴山雪。
看威声到处，遐冲都折。
沙溪远标铜柱界，关河尽补金瓯缺。
庆君臣、千载会风云，看伊说。


rhythmic: 摸鱼儿
author: 张榘
content:
正莓墙、柳绵低度，枝头红紫飞尽。
阴涨绿冰钿碎，麝兰成阵。
仙骨嫩。
悦姑射瑶姬，青游琼苑。
风前有恨。
也一似宫梅，飘香坠粉，轻点寿阳鬓。
梨花雪，讲道全无清韵。
何曾流到春晚。
柔条不受真珠露，滴沥紫檀心晕。
芳又润。
待放金樽，拚作通宵饮。
日高慵困。
任翠幄低云，玉薰泛梦，路入醉乡稳。


rhythmic: 祝英台近
author: 张榘
content:
柳绵稀，桃锦淡，春事在何许。
一种华，天香渍冰露。
嫩苞叠叠湘罗，红娇紫妒。
翠葆护、西真仙侣。
试听取。
更饶十日看承，霞腴污尘土。
池馆轻寒，次第少风雨。
好趁油幕清闲，重开芳醑。
莫孤负、莺歌蝶舞。


rhythmic: 满江红
author: 张榘
content:
玉垒澄秋，又还近、桂华如璧。
算六载、筹边整暇，几多功绩。
铁壁连云东海重，惊波截断狂鲵翼。
把向来、捣颍旧规模，平淮北。
经济妙，谁知得。
都总是，诗书力。
有召公家法，范公胸臆。
赫赫勋名俱向上，绵绵福寿宜无极。
著莱衣、辉映衮衣荣，恢霖泽。


rhythmic: 安庆摸・摸鱼儿
author: 张榘
content:
渺长江、浩无今古，悠悠经几流景。
桥家松竹知何在，寂历丹枫如锦。
行阵整。
想斗舰连艘，谈笑烟灰冷。
寒光万顷。
算只有当年，暮天霜月，惨澹照山影。
元戎队，画角梅花缓引。
楼船飞渡波稳。
中流击楫酬初志，此去君王高枕。
应暗省。
使万里尘清，谁逊周公瑾。


rhythmic: 水调歌头
author: 刘克逊
content:
解变西体，一赋冠群英。
清风峡畔，至今堂已读书名。
富贵轻於尘土，孝义高於山岳，惜不大其成。
陵谷纵迁改，草木亦光荣。
与仇香，穿阮屐，试同登。
石龛虽窄，可容一几短檠灯。
千仞苍崖如削，四面翠屏不断，云雾镇长生。
最爱岩前水，犹作诵弦声。


rhythmic: 金缕歌・贺新郎
author: 王广文
content:
辜负东风约。
忆曾将、淮南草木，笔端笼络。
后土祠中明月夜，忽有瑶姬跨鹤。
迥不比、水仙低弱。
天上人间惟一本，倒千锺、琼露花前酌。
追往事，怎忘却。
移根应费仙家药。
漫回头、关山信断，堡城笳作。
问讯而今平安否，莫遣玉箫惊落。
但画卷、依稀描著。


rhythmic: 蓦山溪
author: 宋自逊
content:
壶山居士，未老心先懒。
爱学道人家，办竹几、蒲团茗碗。
青山可买，小结屋三间，开一径，俯清溪，修竹栽教满。
客来便请，随分家常饭。
若肯小留连，更薄酒、三杯两盏。
吟诗度曲，风月任招呼，身外事，不关心，自有天公管。


rhythmic: 沁园春
author: 宋自逊
content:
归去来兮，田园将芜，云胡不归。
既有诗千首，如斯者少，行年七十，从古来稀。
地阙东南，天倾西北，人事何缘有足时。
江湖上，转不如前日，步步危机。
石屏自有柴扉。
占海岸、潮头岸一矶。
唤彩衣孙子，携壶挈，白头翁媪，举桉齐眉。
身外声名，世间梦幻，万事一酲无是非。
书来往，都不须长语，直写心期。


rhythmic: 贺新郎
author: 宋自逊
content:
唤起东坡老。
问雪堂、几番兴废，斜阳衰草。
一月有钱三十块，何苦抽身不早。
又底用、北门藻。
儋雨蛮烟添老色，和陶诗、翻被渊明恼。
到底是，忘言好。
周郎英发人间少。
谩依然、乌鹊南飞，山高月小。
岁月堂堂留不住，此世何时是了。
算不满、英雄一笑。
我有丰淮千斗酒，把新愁、旧恨都倾倒。
三弄笛，楚天晓。


rhythmic: 贺新郎
author: 宋自逊
content:
灵鹊桥初就。
记迢迢、重湖风浪，去年时候。
岁月不留人易老，万事茫茫宇宙。
但独对、西风搔首。
巧拙岂关今夕事，奈痴儿、呆女流传谬。
添话柄，柳州柳。
道人识破灰心久。
只好风、凉月佳时，疏狂如旧。
休笑双星经岁别，人到中年已後。
云雨梦、可曾常有。
雪藕调冰花熏茗，正梧桐、雨过新凉透。
且随分，一杯酒。


rhythmic: 满江红
author: 宋自逊
content:
举扇西风，又十载、重游秋浦。
对旧日、江山错愕，鬓丝如许。
世事兴亡空感慨，男儿事业谁堪数。
被老天、开眼看人忙，成今古。
江上路，喧鼙鼓。
山中地，纷豺虎。
谩乾坤许大，著身何处。
名利等成狂梦寐，文章亦是闲言语。
赖双投、酒熟蟹螯肥，忘羁旅。


rhythmic: 洞仙歌
author: 黄载
content:
吴宫故墅，是天开图画。
缥缈层云出飞榭。
隐隐楼空翠，水绕芜城，平畴迥，点染霜林凋谢。
越来溪上雁，声切阑干，似觅胥门怨吴霸。
属镂沈，香溪断，梦散云空，千年外、等是渔樵闲话。
但极目荒台郁苍烟，衰草里、又还夕阳西下。


rhythmic: 东风第一枝
author: 黄载
content:
迅影凋年，嫩晴贳暖，意行问讯春色。
不知春在谁家，闯香幔拢玉勒。
一枝竹外，似欲诉、经年相忆。
奈情多、难剪愁来，寂寞水寒烟碧。
吟正好、悲笳唤恨，酒正、夕阳催客。
殷勤片月飞来，更随暗香细索。
横斜瘦影，看尽未开时消息。
为春来，还怕春多，肠断夜阑霜笛。


rhythmic: 喜迁莺
author: 俞文豹
content:
小梅幽绝。
向冰谷深深，云阴幂幂。
饱阅年华，惯谙冷淡，只恁清风骨。
任他万红千紫，句引狂蜂游蝶。
惟只共、竹和松，同傲岁寒霜雪。
喜得。
化工力。
移根上苑，向阳和培植。
题名还经，孤山处士，许共高人攀折。
一枝垂欲放，只等春风披拂。
待叶底、结青青，恰是和羹时节。


rhythmic: 满江红
author: 赵希迈
content:
三十年前，爱买剑、买书买画。
凡几度、诗坛争敌，酒兵取霸。
春色秋光如可买，钱悭也不曾论价。
任粗豪、争肯放头低，诸公下。
今老大，空嗟讶。
思往事，还惊诧。
是和非未说，此心先怕。
万事全将飞雪看，一闲且问苍天借。
乐馀龄、泉石在膏肓，吾非诈。


rhythmic: 念奴娇
author: 吴渊
content:
我来牛渚，聊登眺、客里襟怀如豁。
谁著危亭当此处，占断古今愁绝。
江势鲸奔，山形虎踞，天险非人设。
向来舟舰，曾扫百万胡羯。
追念照水然犀，男儿当似此，英雄豪杰。
岁月匆匆留不住，鬓已星星堪镊。
云暗江天，烟昏淮地，是断魂时节。
栏干捶碎，酒狂忠愤俱发。


rhythmic: 水调歌头
author: 吴渊
content:
太白已仙去，诗骨此山藏。
胸中锦绣如屋，都乞与东皇。
碎翦杏花千树，浓抹胭脂万点，妖艳断人肠。
晓露沐春色，晴日涨风光。
孤村路，逢休暇，共徜徉。
酒旗斜处，□□一簇几红妆。
暂息江头烽火，无奈鬓边霜雪，聊复放疏狂。
倚俟玉壶竭，未肯宝鞭扬。


rhythmic: 沁园春
author: 吴渊
content:
喜我新归，逢戎初度，关情更深。
正昼掩柴扉，□寻隐遁，□舒槐府，戎正经纶。
白石清泉，紫枢黄阁，□□□□□□□。
□□□，□弟为宰相，兄作闲人。
南园借我登临。
都不怕近前丞相。
但曳履扶筇，堪怜独步，携壶载酒，每叹孤斟。
七Α开颜，六旬屈指，风雨对床频上心。
殷勤祝，道何时回首，及早抽身。


rhythmic: 沁园春
author: 吴渊
content:
十月江南，一番春信，怕凭玉栏。
正地连边塞，角声三弄，人思乡国，愁绪千般。
草草村墟，疏疏篱落，犹记花间曾卓庵。
茶瓯罢，问几回吟绕，冷淡相看。
堪怜。
影落溪南。
又月午无人更漏三。
虽虚林幽壑，数枝偏瘦，已存鼎鼐，一点微酸。
松竹交盟，雪霜心事，断是平生不肯寒。
林逋在，倩诗人此去，为语湖山。


rhythmic: 满江红
author: 吴渊
content:
秋後锺山，苍翠色、可供餐食。
登临处、怨桃旧曲，催梅新笛。
江近苹风随汛落，峰高松露和云滴。
叹头童、齿豁已成翁，犹为客。
老怀抱，非畴昔。
欢意思，须寻觅。
人间世、假饶百岁，苦无多日。
已没风云豪志气，只思烟水闲踪迹。
问何年、同老转溪滨，渔钩掷。


rhythmic: 满江红
author: 吴渊
content:
投老未归，太仓粟、尚教蚕食。
家山梦、秋江渔唱，晚风牛笛。
别墅流风惭莫继，新亭老泪空成滴。
笑当年、君作主人翁，同为客。
紫燕泊，犹如昔。
青鬓改，难重觅。
记携手、同游此处，恍如前日。
且更开怀穷乐事，可怜过眼成陈迹。
把忧边、忧国许多愁，权抛掷。


rhythmic: 满江红
author: 曾寓轩
content:
细数班行，阿谁是、调元手段。
君不见、当涂往岁，饥民流散。
天幸立庵来歇马，留心济粜无遗算。
未须臾、千里复安居，无愁叹。
公与相，天皆愿。
天施报，如符券。
看青州阴骘，富公公案。
已筑新堤旌异数，便膺虚席非常眷。
待明年、弧失再垂门，蒙宣劝。


rhythmic: 沁园春
author: 曾寓轩
content:
运在东南，千古金陵，帝王旧州。
看地雄江左，蟠龙踞虎，事专阃外，缓带轻裘。
惟断乃成，非贤罔任，真是富韩文范俦。
难兄弟，久齐名天壤，谁劣谁优。
冕旒。
似欲兼收。
命四辈传宣难借留。
记适遵昆季，迭行沙路，育充伯仲，并在金瓯。
或後或先，相推相逊，等是延陵德泽流。
称觞了，便促装西上，同奉宸游。


rhythmic: 喜迁莺
author: 杜东
content:
生申华席。
便占却新春，前头五日。
椒颂梅英，金幡彩缕，好个早春天色。
使君以仁得寿，和气融春无极。
人总道，是阳春有脚，恩浮南国。
应看，丹诏下，昨夜天边，初报春消息。
日转黄麾，风生绛伞，春殿龙颜咫尺。
共庆一堂嘉会，万宇同沾春泽。
祝眉寿，便从今细数，好春千亿。


rhythmic: 瑞鹤仙
author: 楼采
content:
冻痕销梦草。
又招得春归，旧家池沼。
园扉掩寒峭。
倩谁将花信，遍传深窈。
追游趁早。
便栽却、轻衫短帽。
任残梅、飞满溪桥，和月醉眠清晓。
年小。
青丝纤手，彩胜娇鬟，赋情谁表。
南楼信杳。
江云重，雁归少。
记冲香嘶马，流红回岸，几度绿杨残照。
想暗黄，依旧东风，灞陵古道。


rhythmic: 玉漏迟
author: 楼采
content:
絮花寒食路。
晴丝日，绿阴吹雾。
客帽欺风，愁满画船烟浦。
彩柱秋千散後，怅尘锁、燕帘莺户。
从间阻。
梦云无准，鬓霜如许。
夜永绣阁藏娇，记掩扇传歌，翦灯留语。
月约星期，细把花须频数。
弹指一襟幽恨，谩空趁、啼鹃声诉。
深院宇。
黄昏杏花微雨。


rhythmic: 二郎神
author: 楼采
content:
露床转玉，唤睡醒、绿云梳晓。
正倦立银屏，新宽衣带，生怯轻寒料峭。
闷绝相思无人问，但怨入、墙阴啼鸟。
嗟露屋锁春，晴风喧昼，柳轻梅小。
人悄。
日长谩忆，秋千嬉笑。
怅烬冷炉薰，花深莺静，帘箔微红醉袅。


rhythmic: 沁园春
author: 雷应春
content:
问讯故园，今如之何，还胜昔无。
想旧耘兰蕙，依然葱茜，新栽杨柳，亦已扶疏。
韭本千畦，芋根一亩，雨老烟荒谁为锄。
难忘者，是竹吾爱甚，梅汝知乎。
茅亭低压平湖。
有狎鹭驯鸥尚可呼。
把绛纱准拟，新官到也，寒毡收拾，贱子归欤。
略整柴门，更芟草径，惟有幽人解枉车。
丁宁著，与做添棋局，砌换茶垆。


rhythmic: 千秋岁
author: 游文仲
content:
今年为寿，都道是、不比寻常时节。
预庆我公八帙，来献新词一阕。
算得年时，恰当尚父，入相周西伯。
亲逢盛事，宗孙也五十八。
一门富贵荣华，盈床牙笏，何待拈来说。
且上祝龟龄鹤算，从此千千百百。
笑道儿时，风流丹篆，写向龙驹额。
更将彩笔，十字头上添一丿。


rhythmic: 念奴娇
author: 刘清夫
content:
乱山深处，见寒梅一朵，皎然如雪。
的妍姿羞半吐，斜映小窗幽绝。
玉染香腮，酥凝冷艳、容态天然别。
故人虽远，对花谁肯轻折。
疑是姑射神仙，幔亭宴罢，迤逦停瑶节。
爱此溪山供秀润，饱玩洞天风月。
万石丛中，百花头上，谁与争高洁。
粗桃俗李，不须连夜催发。


rhythmic: 沁园春
author: 刘清夫
content:
浅碧芙蓉，素艳亭亭，前身阿娇。
记湘滨露冷，酥容倍洁，华清水滑，酒晕全消。
瑶剪丰肥，云翻碎萼，白羽鲜明时自摇。
风流处，是古香幽韵，时度仙飙。
琼枝璧月清标。
对千朵婵娟倾翠瓢。
况水晶台榭，低迷净绿，冰霜词调，隐约轻桡。
细认金房，锺奇孕秀，已觉青衿横素腰。
西风晚，看花开十丈，玉井非遥。


rhythmic: 水调歌头
author: 刘清夫
content:
残腊卷愁去，春至莫闲愁。
荣枯会有成说，无处著机谋。
身世石中敲火，富贵草头垂露，何用苦贪求。
三尺布衣剑，千载赤松游。
忆亲朋，方角，总白头。
羊肠世路，莫莫且休休。
选甚范侯高爵，遮莫陶公钜产，争似五湖舟。
万事付蜗角，止坎谩乘流。


rhythmic: 贺新郎
author: 祝穆
content:
此木生林野。
自唐家、丝纶置阁，托根其下。
长伴词臣挥帝制，因号紫微堪诧。
常缥缈、紫微仙驾。
料想紫微垣降种。
紫微郎、况是名同者。
兼二美，作佳话。
一株乃肯临茅舍。
肌肤薄、长身挺立，扶疏潇洒。
定怯麻姑爬痒爪，只许素商陶冶。
擎绛雪、柔枝低亚。
我忆香山东坡老，只小诗、便为增声价。
後当有，继风雅。


rhythmic: 沁园春
author: 祝穆
content:
自有东阳，锦水城山，几千百年。
记往时仅说，拥麾刻郡，而今创见，持橐甘泉。
地脉方兴，天荒欲破，还为盐梅生钜贤。
清和候，正风薰日永，作地行仙。
题舆小驻樵川。
常只恐祖生先著鞭。
算谁从井落，重新疆理，谁从襄岘，一洗腥膻。
幕府归来，未应袖手，行有诏书来九天。
勋名就，使吾乡夸诧，盛事流传。


rhythmic: 念奴娇
author: 周文谟
content:
棋声特地，把十年心事，恍然惊觉。
杨柳楼头歌舞地，长记一枝纤弱。
破镜重圆，玉环犹在，鹦鹉言如昨。
秦筝别後，知他几换弦索。
谁念顾曲周郎，樽前重见，千种愁难著。
犹胜玄都人去後，空怨残红零落。
绿叶成阴，桃花结子，枉恨东风恶。
盈盈泪眼，见人欲下还阁。


rhythmic: 水调歌头
author: 李好古1
content:
历历江南树，半在水云间。
不须回首，且来著眼向淮山。
过尽金山晕碧，望断焦山空翠，杨柳绕江边。
此意无人会，独自久凭阑。
夜吹箫，朝问法，记坡仙。
只今何许，当时三峡倒词源。
水调翻成新唱，高压风流前辈，使我百忧宽。
有酒更如海，容我醉时眠。


rhythmic: 贺新郎
author: 李好古1
content:
人物风流远。
忆当年、江东跌宕，知音南阮。
惯倚胡床闲寄傲，妥腹难凭琴桉。
妙制拥、银蟾光满。
千古不传谁好事，忽茂陵、金碗人间见。
轻擘动，思无限。
长安钗鬓春横乱。
仿规模、红条带拨，媚深情浅。
安识高山流水趣，儿女空传恩怨。
使得似、支郎萧散。
听到三闾沈绝处，惨悲风、摇落寒江岸。
不肠断，也肠断。


rhythmic: 解语花
author: 刘子寰
content:
龙沙殿腊，兔苑留寒，花照冰壶夜。
乱山平野。
装珠树满眼，买春无价。
墙头苑下。
浑不见、桃夭杏冶。
疑趁风、庾岭寒梅，触处都飘谢。
吹面峭寒未怕。
览瑶池万里，飞观高榭。
霓旌鹤驾。
歌黄竹、胜跃踏青骄马。
峰峦似画。
但点缀、片时相借。
惊望中、玉宇琼楼，残溜空鸳瓦。


rhythmic: 玉漏迟
author: 刘子寰
content:
翠草侵园径。
阴阴夏木，鸣鸠相应。
纵目江天，窈窈雨昏烟暝。
屋角黄梅乍熟，听落颗、时敲金井。
深院静。
闲阶自长，花砖苔晕。
楼居簟枕清凉，尽永日阑干，与谁同凭。
旧社鸥盟，零落断无音信。
辽鹤追思旧事，向华表、空吟遗恨。
萦念损。
休怪暮年多病。


rhythmic: 齐天乐
author: 刘子寰
content:
雅歌堂下新堤路。
柳外行人相语。
碧藕开花，金桃结子，三见使君初度。
楼台北渚。
似画出西湖，水云深处。
彩双飞，水亭开宴近重午。
溪蒲堪荐绿醑。
幔亭何惜，为曾孙留住。
碧水吟哦，沧洲梦想，未放舟横野渡。
维申及甫。
正夹辅中兴，擎天作柱。
愿祝嵩高，岁添长命缕。


rhythmic: 花发沁园春
author: 刘子寰
content:
换谱伊凉，选歌燕赵，一番乐事重起。
花新笑靥，柳软纤腰，济楚众芳围里。
年年佳会。
长是傍、清明天气。
正魏紫衣染天香，蜀妆红破春睡。
一簇猩罗凤翠。
遍东园西城，点检芳事。
铃斋吏散，昼馆人稀，几阕管弦清脆。
人生适意。


rhythmic: 沁园春
author: 刘子寰
content:
云壑泉泓，小者如杯，大者如罂。
更石筵平莹，宽容数客，淙流回激，环绕飞觥。
三涧交流，两崖悬瀑，捣雪飞霜落翠屏。
经行处，有丹荑碧草，古木苍藤。
徘徊却倚山楹。
笑山水娱人若有情。
见傍回侧转，峰峦叠叠，欲穷还有，岩谷层层。
仰视云间，茅茨鸡犬，疑是仙家来避秦。
青林表，望烟霞缥缈，隐隐鸾笙。


rhythmic: 贺新郎
author: 刘子寰
content:
柱杖凌高绝。
望千山隐隐，波澜动摇天末。
下有白云平远壑，涌起潮头喷雪。
浸绝岛、孤峰出没。
赤县神州何处是，但风烟、杳杳迷空阔。
呼不见，古人物。
碧松枝下青瑶石。
举头看、长空湛湛，淡琉璃色。
上界屋辰多官府，夸父忙鞭日月。
任兔走、乌飞超忽。
宇宙茫茫如许大，百年间、何用争优劣。
身世事，一毛发。


rhythmic: 满江红
author: 刘子寰
content:
云壑飞泉，蒲根下、悬流陆续。
堪爱处、石池湛湛，一方寒玉。
暑际直当磐石坐，渴来自引悬瓢掬。
听泠泠、清响泻琮，胜丝竹。
寒照胆，消炎燠。
清彻骨，无尘俗。
笑幽人忻玩，滞留空谷。
静坐时看松鼠饮，醉眠不碍山禽浴。
唤仙人、伴我酌琼瑶，餐秋菊。


rhythmic: 洞仙歌
author: 刘子寰
content:
风餍雨足，也解为花地。
收拾浮云放新霁。
爱调亭小翠，点滴猩红，新妆了，妃子朝来睡起。
遥知春有主，整顿欢娱，兴在新亭锦围底。
便选歌燕赵，授简邹枚，须记作他日，城山盛事。
笑东君不用管杨花，任飞去天涯，在东风里。


rhythmic: 沁园春
author: 刘子寰
content:
长寿真人，玉佩琼裾，霞衣月裳。
趁桃迎初度，千年方熟，蒲经端午，三日留春。
兰杜绥旌，芙蓉搴盖，飞下清源云水乡。
烟雾，引天机组织，官样文章。
丁年璧水横翔。
馀剩馥残膏沾四方。
仰平生声望，九霄星斗，方来事业，万里风樯。
经世规模，出尘丰骨，须合盛之白玉堂。
轩腾去，看雍容槐棘，福艾耆庞。


rhythmic: 霓裳中序第一
author: 尹焕
content:
青颦粲素靥。
海国仙人偏耐热。
餐尽香风露屑。
便万里凌空，肯凭莲叶。
盈盈步月。
悄似怜、轻去瑶阙。
人何在，忆渠痴小，点点爱轻撅。
愁绝。
旧游轻别。
忍重看、锁香金箧。
凄凉清夜簟席。
杳杳诗魂，真化风蝶。
冷香清到骨。


rhythmic: 沁园春
author: 夏元鼎
content:
大道无名，金丹有验，工夫片时。
似婴儿娇俊，不离门户，盈盈姹女，缓步深帏。
二八当年，黄婆匹配，隔碍潜通势似危。
须臾见，见灵明宝藏，一点星飞。
其时。
似执躬圭。
深保护阴阳造化儿。
转南辰北斗，回风混合，雷轰雨骤，只许天知。
梦幻浮生，天长地久，云路著鞭休要迟。
金不坏，合朋合德，三教同归。


rhythmic: 沁园春
author: 夏元鼎
content:
太极才分，鸿凿破，云收雾开。
见曦魂蟾魄，升沈昼夜，光含万象，机应丹台。
火里栽莲，水中捉月，两个人人暗去来。
鹊桥畔，任传神送气，巽户轰雷。
微哉。
火候休猜。
无师授徒劳颜闵材。
问从头下手，收因结果，争魂夺命，何处胚胎。
小法旁门，幸勤一世，谩道修真不惹埃。
争如我，水晶宫里，独步琼阶。


rhythmic: 沁园春
author: 夏元鼎
content:
天下江山，无如甘露，多景楼前。
有谪仙公子，依山傍水，结茅筑圃，花竹森然。
四季风光，一生乐事，真个壶中别有天。
亭台巧，一琴一鹤，泥絮心田。
不须块坐参禅。
也不要区区学挂冠。
但对境无心，山林钟鼎，流行坎止，闹里偷闲。
向上玄关，南辰北斗，昼夜璇玑炼火还。
分明见，本来面目，不是游魂。


rhythmic: 水调歌头
author: 夏元鼎
content:
采取铅须密，诚意辨妍媸。
休教错认，夺来鼎内及其时。
二物分明真伪，一得还君永得，此事契天机。
记取元阳动，妙用在虚危。
法寅申，行子午，总皆非。
自然时节，梦里也教知。
不属精津气血，不是肺肝心肾，真土亦非脾。
言下泄多矣，凡辈奈无知。


rhythmic: 水调歌头
author: 夏元鼎
content:
要识刀圭诀，一味水银铅。
驴名马字，九三四八万千般。
愚底转生分别，划地唤爷作父，荆棘满心田。
去道日以远，至老昧蹄筌。
譬如人，归故国，上轻帆。
顺风得路，夜里也行船。
岂问经州过县，管取投明须到，舟子自能牵。
悟道亦如此，半句不相干。


rhythmic: 水调歌头
author: 夏元鼎
content:
耳目身之宝，固塞勿飞扬。
存无守有，中间无念以为常。
把定玄关一窍，视听尽收归里，坎兑互堤防。
寤寐神依抱，形气两相忘。
圆陀陀，光烁烁，貌堂堂。
分明真我，罔象里全彰。
此即非空非色，自是本来面目，阴鼎炼元阳。
出世真如佛，馀二莫思量。


rhythmic: 水调歌头
author: 夏元鼎
content:
真一北方气，玄武产先天。
自然感合，蛇儿却把黑龟缠。
便是蟾乌遇朔，亲见虎龙吞啖，顷刻过。
赤黑达表里，炼就水银铅。
有中无，无中有，两玄玄。
生身来处，逆顺圣凡分。
下士闻之大笑，不笑不足为道，难为俗人论。
士塞命门了，去住管由君。


rhythmic: 水调歌头
author: 夏元鼎
content:
律应黄锺候，天地尚胚浑。
腾腾一气，家园平地一枝春。
下手依时急采，莫放中宫芽溢，害里却生恩。
火候精勤处，加减武和文。
定浮沈，明主客，别疏亲。
真铅留汞，造化合乾坤。
此是身中灵宝，谁信龙从火出，二八共成斤。
些子希夷法，只在弄精魂。


rhythmic: 水调歌头
author: 夏元鼎
content:
擒得铅归舍，进火莫教迟。
抽添沐浴，临炉一意且防危。
只为婴儿未壮，全藉黄婆养育，丁老共扶持。
火力频加减，外药亦如之。
汞生芽，铅作祖，土刀圭。
火生於木，炎盛汞还飞。
要得水银真死，须待阴浮阳伏，杂类降灰池。
用铅终不用，古语岂吾欺。


rhythmic: 水调歌头
author: 夏元鼎
content:
要蹑天仙步，金丹是法身。
不知谓气，须还识後自然真。
大道从花孕子，点出个中阴魄，乌兔合阳魂。
北斗随罡转，天地正氤氲。
采依时，炼依法，莫辞勤。
立跻圣域，从此脱沈沦。
夜气正当过半，龙虎自然蛰动，势欲撼乾坤。
片饷工夫耳，庄算八千春。


rhythmic: 水调歌头
author: 夏元鼎
content:
神气精三药，举世没人知。
气随精化，镇常神逐气无归。
心地不明天巧，业识更缠地网，背却上天梯。
今古多豪杰，生死醉如泥。
树头珠，潭底日，显金机。
两般识破，性命更何疑。
活捉金精入木，炼就当初真一，方表丈夫儿。
信取玄中趣，端的世间稀。


rhythmic: 水调歌头
author: 夏元鼎
content:
闻道不嫌晚，悟了莫悠悠。
遇时不炼，今生乌兔恐难留。
些子乾坤简易，不问在朝居市，达者尽堪修。
火候无斤两，大药本非遥。
守旁门，囚冷屋，望升超。
迷迷相授，生死不相饶。
未识先天一气，孰辨五行生克，不向眼前求。
试道工夫易，福薄又难消。


rhythmic: 水调歌头
author: 夏元鼎
content:
我有一竿竹，偏会取根源。
从来汲水桔槔，直挈上西天。
不许常人著手，管定竿头先折，提桶落寒泉。
拨得机关转，北斗向南看。
仗回风，乘偃月，勿波澜。
麻姑此日，西北见张骞。
选佛妙高峰顶，饮罢醍醐似醉，独坐玩婵娟。
水湛月明处，太极更无前。


rhythmic: 水调歌头
author: 夏元鼎
content:
三三乾妙画，佑圣诞弥尘。
北方壬癸，水生於坎产元精。
一数先天有象，元始化生相应，灵气属阳神。
寿永齐天地，万物尽回春。
说龟蛇，名黑杀，蕴深仁。
阴中阳长，要知害里却生恩。
此意宜参造化，正是金丹大道，不在咽精津。
富贵公方逼，肯问出人伦。


rhythmic: 水调歌头
author: 夏元鼎
content:
人身藏宇宙，乌兔走西东。
昼舒夜卷，不拘春夏与秋冬。
存想非心非肾，吐纳非精非气，子午谩行功。
一点真灵宝，混合自回风。
感婴儿，交姹女，爱丁公。
黄婆匹配，一时辰内上仙宫。
恍惚无中有象，阳火阴符密契，大道属鸿。
火候能调理，天地与无穷。


rhythmic: 贺新郎
author: 夏元鼎
content:
天上神仙路。
问谁能、超凡入圣，平虚交付。
三岛十洲无限景，稳驾鸾舆鹤驭。
更驯伏、木龙金虎。
造化小儿真剧戏，炼阳精、要戴乾为父。
须定力，似愚鲁。
三旬一遇交乌兔。
便丹成、天长地久，桑田变否。
四象五行攒簇处，全藉黄婆真土。
无私授、人多胡做。
堪叹红尘声利客，向花朝月夕寻妆妇。
应不解，乘槎去。


rhythmic: 满江红
author: 夏元鼎
content:
人世何为，江湖上、渔蓑堪老。
鸣榔处，汪汪万顷，清波无垢。
乃一声虚谷应，夷犹短棹关心否。
向晚来、垂钓傍寒汀，牵星斗。
砂碛畔，蒹葭茂。
烟波际，盟鸥友。
喜清风明月，多情相守。
紫绶金章朝路险，青蓑箬笠沧溟浩。
舍浮云、富贵乐天真，酾江酒。


rhythmic: 满庭芳
author: 夏元鼎
content:
久视长生，登仙大道，思量无甚神通。
正心诚意，儒释道俱同。
虽是无为清净，依然要、八面玲珑。
朝朝见，日乌月兔，造化运西东。
黄婆能匹配，天机玄妙，朔会相逢。
正三旬一遇，消息无穷。
不待存心想肾，非关是、打坐谈空。
君知否，灵明宝藏，收在水晶宫。


rhythmic: 西河
author: 王野
content:
天下事。
问天怎忍如此。
陵图谁把献君王，结愁未已。
少豪气概总成尘，空馀白骨黄苇。
千古恨，吾老矣。
东游曾吊淮水。
绣春台上一回登，一回泪。
醉归抚剑倚西风，江涛犹壮人意。
只今袖手野色里。
望长淮、犹二千里。
纵有英心谁寄。


rhythmic: 六州歌头
author: 王野
content:
龙蟠虎踞，今古帝王州。
水如淮，山似洛，凤来游。
五云浮。
宇宙无终极，千载恨，六朝事，同一梦休。
更莫问闲愁。
风景悠悠。
得似青溪曲，著我扁舟。
对残烟衰草，满目是清秋。
白鹭汀洲。
夕阳收。
黄旗紫盖，中兴运，锺王气，护金瓯。
驻游跸，开行殿，夹朱楼。
送华。
万里长江险，集鸿雁，列貔貅。
扫关河，清海岱，志应酬。
机会何常，鹤唳风声处，天意人谋。


rhythmic: 沁园春
author: 王野
content:
月地云阶，碧山丹水，春满北园。
正慈闱初度，酡颜绿发，黄堂称寿，画戟朱幡。
戏彩斓斑，安舆游衍，未数当时莱与潘。
今朝好，把一家和气，散在千门。
潜藩。
误玷君恩。
人尚说、淳熙前状元。
幸物情如旧，亲年未老，且开玉帐，共祝金樽。
罗绮飘香，管弦度曲，晚岁欢娱谁与论。
亭峰宴，似仙家大姥，尽见曾孙。


rhythmic: 水调歌头
author: 哀长吉
content:
紫陌风光好，绣阁绮罗香。
相将人月圆夜，早庆贺新郎。
先自少年心意，为惜人娇态，久俟愿成双。
此夕于飞乐，共学燕归梁。
索酒子，迎仙客，醉红妆。
诉衷情处，些儿好语意难忘。
但愿千秋岁里，结取万年欢会，恩爱应天长。
行喜长春宅，兰玉满庭芳。


rhythmic: 齐天乐
author: 哀长吉
content:
青鸾海上传芳信。
蓝田路入仙境。
万卷书传，六奇计运，冰玉炯然清润。
帷褰凤锦。
□镜启鸾台，烟横鸳枕。
一笑相迎，一双两好恰厮称。
风流人在仙隐。
更一县、陶柳春近。
梦想金桃，宴分玉果，指日送尝汤饼。
榆接畛。
管此去亲盟，镇长交聘。
自古朱陈，一村惟两姓。


rhythmic: 瑞鹤仙
author: 哀长吉
content:
天基佳节後。
又诗咏嵩生，贤歌天佑。
千龄运非偶。
庆一堂风虎，云龙感召，相门华胄。
盛少屈、一钱太守。
听吏歌、一迳棠阴，民颂两岐麦秀。
知否。
海峰天柱，道骨仙风，总天所授。
席虚机右。
金瓯下，署名久。
伫泥封飞下，沙堤归去，指日家声复旧。
年年献、金鉴千秋，玉卮万寿。


rhythmic: 瑞鹤仙
author: 哀长吉
content:
小春天未雪。
见两蕊三花，放梅时节。
昴宿孕人杰。
对梅花雪片，平分风月。
冰清玉洁。
天赋与、仙风道骨。
更等闲、来访刘仙，觅取秘传真诀。
闻说。
辉联台宿，瑞应文昌，世承阀阅。
相门事业。
有祖父、旧风烈。
管泥封飞下，沙堤归来，光复青毡旧物。
庆家传、八叶联芳，又添一叶。


rhythmic: 沁园春
author: 黄师参
content:
谷口高人，偶溯明河，近尺五天。
见紫霄宫阙，空中突兀，玉皇姬侍，云里蹁跹。
滴露研朱，披肝作纸，细写灵均孤愤篇。
排云叫，奈大钧不管，沙界三千。
语高天上惊传。
早斥去人间伴谪仙。
念赤城丹籍，香名空在，蓬莱弱水，欲到无缘。
还倚枯槎，飘然归去，回首清都若个边。
家山好，有一湾风月，小小渔船。


rhythmic: 祝英台近
author: 李义山
content:
夏初临，春正满，花事在红药。
一阵光风，香雾喷珠箔。
画堂旧日张家，梦中玉燕，早拂晓、飞来帘幕。
酒深酌。
曾记走马长安，功名戏樊郭。
螺浦如杯，豪气怎生著。
直须用了圮编，封侯万户，却归共、赤松翁约。


rhythmic: 风瀑竹
author: 牟子才
content:
阁住杏花雨。
便新晴、等闲勾引，香车成雾。
璧月光中箫凤远，袅袅馀音如缕。
诮一似、群仙府。
天意乍随人意好，渐星桥、度汉珠还浦。
又何啻、列千炬。
晚来乍觉阴盘固。
笑人间、玉瓶瑶瑟，锦茵雕俎。
无限升平宣政曲，回首中原何处。
慨鸣镝、已无宫武。


rhythmic: 水调歌头
author: 戴翼
content:
嵩岳周王佐，昴宿汉宗臣。
从来间世英杰，出则致升平。
况我皇华直指，元是福星出现，来此活生灵。
五百岁初度，十一郡欢忻。
挽西江，苏涸辙，洗尘埃。
笑谈顷刻间宜，宇宙变为春。
泽满赣川无限，福与崆峒齐耸，颂咏几多人。
潋滟一卮寿，愿早秉洪钧。


rhythmic: 水调歌头
author: 戴翼
content:
渤海卖刀剑，河汉洗戎兵。
千金六月一雨，万陇稼云横。
时节可人如许，天意开祥有在，申月岳生申。
五百岁初度，千万户欢声。
栋梁材，霖雨手，庙堂身。
日边褒玺已到，岂久试鱼城。
快上承明步武，展尽玉堂事业，再使旧毡青。
公寿更天远，鼻祖等长生。


rhythmic: 水调歌头
author: 徐经孙
content:
客问矩山老，何事得优游。
追数平生出处，为客赋歌头。
三十五时侥幸，四十三年仕宦，七十□归休。
顶踵皆君赐，天地德难酬。
书数册，棋两局，酒三瓯。
此是日中受用，谁劣又谁优。
寒则拥炉曝背，暖则寻花问柳，乘兴狎沙鸥。
知足又知止，客亦许之不。


rhythmic: 哨遍
author: 徐经孙
content:
江山风月，耳目声色。
取之无禁，用之不竭。
造物之无尽藏，月白风清，有客有酒。
踞虎登龙，放舟中流。
听其所止而休焉。
归去来兮，昨非今是。
旧菊都荒，新松老矣。
吾年今已如此。
归去来兮，忘我忘世。


rhythmic: 乳燕飞・贺新郎
author: 徐经孙
content:
一雨炎□洗。
似天知、溪山佳处，玳筵珠履。
六十年前今朝庆，门左桑弧蓬矢。
也似恁、郁葱佳气。
绿鬓童颜春未老，问寿星、模样君真是。
新甲子，从头起。
应门有子能承志。
总人间、皱眉底事，不关君耳。
看不日孙枝毓秀，衮衮教人满意。
更又报、门阑多喜。


rhythmic: 喜迁莺
author: 冯去非
content:
凉生遥渚。
正绿芰擎霜，黄花招雨。
雁外渔村，蛩边蟹舍，绛叶满秋来路。
世事不离双鬓，远梦偏欺孤旅。
送望眼，但凭舷微笑，书空无语。
慵觑。
清镜里，十载征尘，长把朱颜污。
借箸青油，挥毫紫塞，旧事不堪重举。
间阔故山猿鹤，冷落同盟鸥鹭。
倦游也，便樯云柁月，浩歌归去。


rhythmic: 喜迁莺
author: 张□□
content:
英声初发。
记舍选齐驱，祖鞭先著。
风月平分，尊谈旧，各已苍颜白发。
屈指待拚一醉，祝生申嵩岳。
怎知道，为清湘□润，暂移贤杰。
休说。
予心渴，里巷争先，拟持杯阶闼。
毕竟人间，赏心乐事，种种尽归缘法。
拈取瑞香一瓣，向湘山名刹。
无量寿，和一身见在，两尊菩萨。


rhythmic: 念奴娇
author: 王澜
content:
凭高远望，见家乡、只在白云深处。
镇日思归归未得，孤负殷勤杜宇。
故国伤心，新亭泪眼，更洒潇潇雨。
长江万里，难将此恨流去。
遥想江口依然，鸟啼花谢，今日谁为主。
燕子归来，雕梁何处，底事呢喃语。
最苦金沙，十万户尽，作血流漂杵。
横空剑气，要当一洗残虏。


rhythmic: 满江红
author: 吴潜
content:
红玉阶前，问何事、翩然引去。
湖海上、一汀鸥鹭，半帆烟雨。
报国无门空自怨，济时有策从谁吐。
过垂虹亭下系扁舟，鲈堪煮。
拚一醉，留君住。
歌一曲，送君路。
遍江南江北，欲归何处。
世事悠悠浑未了，年光冉冉今如许。
试举头、一笑问青天，天无语。


rhythmic: 满江红
author: 吴潜
content:
露驿星程，又还控、西风征辔。
原自有、孔璋书檄，元龙豪气。
蜀道尚惊鼙鼓後，神州正在干戈里。
佐元戎，一柱稳擎天，襄之水。
功名事，山林计。
人易老，时难值。
看新丝一发，甚吾衰矣。
转首从游十五载，关心契阔三千里。
便秋空、边雁落江南，书来未。


rhythmic: 满江红
author: 吴潜
content:
十二年前，曾上到、绣春台顶。
双脚健、不烦筇杖，透岩穿岭。
老去渐消狂气习，重来依旧佳风景。
想牧之、千载尚神游，空山冷。
山之下，江流水。
江之外，淮山暝。
望中原何处，虎狼犹梗。
句蠡规模非浅近，石苻事业真俄顷。
问古今、宇宙竟如何，无人省。


rhythmic: 满江红
author: 吴潜
content:
万里西风，吹我上、滕王高阁。
正槛外、楚山云涨，楚江涛作。
何处征帆木末去，有时野鸟沙边落。
近帘钩、暮雨掩空来，今犹昨。
秋渐紧，添离索。
天正远，伤飘泊。
叹十年心事，休休莫莫。
岁月无多人易老，乾坤虽大愁难著。
向黄昏、断送客魂消，城头角。


rhythmic: 满江红
author: 吴潜
content:
柳带榆钱，又还过、清明寒食。
天一笑、满园罗绮，满城箫笛。
花树得晴红欲染，远山过雨青如滴。
问江南、池馆有谁来，江南客。
乌衣巷，今犹昔。
乌衣事，今难觅。
但年年燕子，晚烟斜日。
抖擞一春尘土债，悲凉万古英雄迹。
且芳尊、随分趁芳时，休虚掷。


rhythmic: 满江红
author: 吴潜
content:
拟卜三椽，问何处、水回山曲。
朝暮景、清风当户，白云藏屋。
更得四时瓶贮酒，未输一品腰围玉。
待千章、手种未成阴，周遮绿。
且休，陶令菊。
也休羡，子猷竹。
算百年一梦，谁荣谁辱。
唤客烹茶闲话了，呼童取枕佳眠足。
但晨香、一炷愿天公，时丰熟。


rhythmic: 满江红
author: 吴潜
content:
岳后湘灵，曾孕个、擎天人物。
临古岘、纶巾羽扇，笑驱胡羯。
护塞十年高叔子，出师一表侪诸葛。
有孤忠、分付与佳儿，真衣钵。
刘家骥，驰空阔。
薛家凤，飞横绝。
比君家兄弟，可能豪杰。
草木声名如电扫，毡裘心胆闻风折。
待安排、江汉一篇诗，归来说。


rhythmic: 满江红
author: 吴潜
content:
细阅浮生，为甚底、区区碌碌。
算只是、信缘随分，早寻归宿。
造物小儿簸弄，翻云覆雨难擐触。
谩一堆、岁月鬓边来，跳丸速。
田二顷，非无粟。
官四品，非无禄。
更不知足後，待何时足。
恰好园池原自有，近来新创三椽屋。
且饥时、吃饭困时眠，平为福。


rhythmic: 满江红
author: 吴潜
content:
举世悠悠，何妨任、流行坎止。
算是处、鲜鱼羹饭，吃来都美。
暇日扁舟清上，倦时一枕薰风里。
试回头、堆案省文书，徒劳尔。
南浦路，东溪水。
离索恨，飘零意。
况星星鬓影，近来如此。
万事尽由天倒断，三才自有人撑抵。
但多吟、康节醉中诗，频相寄。


rhythmic: 满江红
author: 吴潜
content:
岁岁登高，算难得、今年美景。
尽敛却、雨霾风障，雾沈云暝。
远岫四呈青欲滴，长空一抹明於镜。
更天教、老子放眉头，边烽静。
数本菊，香能劲。
数朵桂，香尤胜。
向尊前一笑，几多清兴。
安得便如彭泽去，不妨且作山翁酩。
尽古今、成败共兴亡，都休省。


rhythmic: 满江红
author: 吴潜
content:
日薄寒空，正泽国、一汀霜叶。
过万里、西风塞雁，数声哀咽。
耿耿有怀天可讯，悠悠此恨谁能说。
倚阑干、老泪落关山，平芜隔。
提短剑，腰长铗。
昔壮志，今华发。
有江湖征棹，水云深阔。
要斩鼯埋九地，可怜乌兔驰双辙。
羡渠侬、健笔扫磨崖，文章别。


rhythmic: 满江红
author: 吴潜
content:
乍雨还晴，正轻暖轻寒帘幕。
时怅望、故人烟水，鹭翻鸥落。
老去可堪离恨结，新来转觉吟情薄。
况等闲、客里送年华，成挥霍。
天一顾，西南角。
人万里，风埃阔。
笑长卿归蜀，锦衣徒著。
不是等闲螳臂怒，也休刚道鸡声恶。
但千年、往事误平凉，今番莫。


rhythmic: 满江红
author: 吴潜
content:
痴霭顽阴，风扫尽、安排今夕。
便放出、一轮金镜，皎然虚碧。
照彻肺肝明似水，是中空洞无他物。
倚亭皋、搔首问天公，天应识。
人共景，都非昔。
君共我，俱成客。
且相逢一笑，笙歌箫笛。
老去可怜杯酒减，醉来谩把阑干拍。
便明朝、烟水挂征帆，还相忆。


rhythmic: 满江红
author: 吴潜
content:
客子愁来，闲信马、到涵空阁。
谁为我、敛云收雾，青天为幕。
八万顷湖如镜静，波神护断东南角。
望孤帆、杳杳度微茫，山邀却。
三塞外，纷狐貉。
三径里，悲猿鹤。
笑鸱夷老子，占他头著。
正使百年能几许，看来万事难描摸。
问吴王、池馆复何如，霜枫落。


rhythmic: 满江红
author: 吴潜
content:
试马东风，且来问、南枝消息。
正小墅、几株斜倚，数花轻拆。
自有山中幽态度，谁知世上真颜色。
叹君家、五岭我双溪，俱成客。
长塞管，孤城笛。
天未晓，人犹寂。
有几多心事，露清月白。
好把寒英都放了，莫教春讯能占得。
问竹篱、茅舍景如何，惟渠识。


rhythmic: 满江红
author: 吴潜
content:
借问如何，春能好、客怀偏恶。
消遣底、闲言闲语，近都慵作。
岁月从今休点检，江湖自古多流落。
倚危亭、目断野云边，孤舟泊。
人事改，人情薄。
退後步，争先著。
且开尊洗盏，为君斟酌。
拂拭凤凰池上景，凄凉猿鹤山中约。
更东阳、憔悴到腰围，浑如削。


rhythmic: 哨遍
author: 吴潜
content:
在晋永和，癸丑暮春，初作兰亭会。
集众贤，临峻岭崇山，有茂林修竹流水。
畅幽情，纵无管弦丝竹，一觞一咏佳天气。
於宇宙之中，游心骋目，此娱信可乐只。
念人生相与放形骸。
或一室晤言襟抱开。
静躁虽殊，当其可欣，不知老至。
然倦复何之。
情随事改悲相系。
俯仰间遗迹，往往俱成陈矣。
况约境变迁，终期於尽，修龄短景都能几。
谩古换今移，时消物化，痛哉莫大生死。
每临文吊往一兴嗟。
亦自悼不能喻於怀。
算彭殇、妄虚均尔。
今之视昔如契，後视今犹昔。


rhythmic: 水调歌头
author: 吴潜
content:
铁瓮古形势，相对立金焦。
长江万里东注，晓吹卷惊涛。
天际孤云来去，水际孤帆上下，天共水相邀。
远岫忽明晦，好景画难描。
混隋陈，分宋魏，战孙曹。
回头千载陈迹，痴绝倚亭皋。
惟有汀边鸥鹭，不管人间兴废，一抹度青霄。
安得身飞去，举手谢尘嚣。


rhythmic: 水调歌头
author: 吴潜
content:
皎月亦长有，今夜独娟娟。
浮云万里收尽，人在水晶奁。
矫首银河澄澈，搔首金风浩荡，毛发亦冷然。
宇宙能空阔，磨蚁正回旋。
倩渔翁，撑舴艋，柳阴边。
垂纶下饵，须臾钓得两三鲜。
唤客烹鱼酾酒，伴我高吟长啸，烂醉即佳眠。
何用骖鸾去，已是地行仙。


rhythmic: 水调歌头
author: 吴潜
content:
宛水才停棹，一舸又澄江。
岩花篱蕊开遍，时节正重阳。
唤起沙汀渔父，揽取一天秋色，无处不潇湘。
有酒时鲸吸，醉里是吾乡。
济时心，忧国志，问穹苍。
是非得失，成败何用苦论量。
年事飞乌奔兔，世事崩崖惊浪，此别意茫茫。
但愿身强健，努力报君王。


rhythmic: 水调歌头
author: 吴潜
content:
才惜季方去，又更别元方。
惊心天上双凤，接翅下高冈。
万里瞿塘烟浪，一片昭亭云月，渺渺正相望。
夜雨连风壑，此意独凄凉。
杜鹃声，犹不住，搅离肠。
黄鸡白酒，吾意归兴动江乡。
人事纷纷难料，世事悠悠难说，何处问穹苍。
肯落儿曹泪，一笑付沧浪。


rhythmic: 水调歌头
author: 吴潜
content:
勋业竟何许，日日倚危楼。
天风吹动襟袖，身世一轻鸥。
山际云收云合，沙际舟来舟去，野意已先秋。
很石痴顽甚，不省古今愁。
郗兵强，韩舰整，说徐州。
但怜吾衰久矣，此事恐悠悠。
欲破诸公磊块，且倩一杯浇酹，休要问更筹。
星斗阑干角，手摘莫惊不。


rhythmic: 沁园春
author: 吴潜
content:
第一江山，无边境界，压四百州。
正天低云冻，山寒木落，萧条楚塞，寂寞吴舟。
白鸟孤飞，暮鸦群注，烟霭微茫锁戌楼。
凭阑久。
问匈奴未灭，底事菟裘。
回头。
祖敬何刘。
曾解把功名谈笑收。
算当时多少，英雄气概，到今惟有，废垅荒丘。
梦里光阴，眼前风景，一片今愁共古愁。
人间事，尽悠悠且且，莫莫休休。


rhythmic: 沁园春
author: 吴潜
content:
落雁横空，乱鸦投树，孤村暮烟。
有渔翁拖网，牧儿戴笠，行从水畔，唱过山前。
云阁还垂，雨低欲堕，何处行人唤渡船。
萧萧处，更柴门草店，竹外松边。
凄然。
倚马停鞭。
叹客袂征衫岁月迁。
既不缘富贵，功名系绊，非因妻子，田宅萦牵。
只有寸心，难忘斯世，磊块轮知者天。
愁无奈，且三杯浊酒，一枕酣眠。


rhythmic: 贺新郎
author: 吴潜
content:
说著成凄楚。
正尘飞、岷峨滟，兔嗥孤舞。
颇牧禁中留不住，弹压征西幕府。
便一舸、月汀烟渚。
四塞三关天样险，问何人、自辟鼯路。
成败事，几今古。
荼シ芍药春将暮。
最无情、飘零柳絮，搅人离绪。
屈指秋风吹雁信，应忆西湖夜雨。
谩岁月、消磨如许。
上下四方男子志，肯临歧、昵昵儿曹语。
呼大白，为君举。


rhythmic: 贺新郎
author: 吴潜
content:
扑尽征衫气。
小夷犹、尊杖履，踏开花事。
邂逅山翁行乐处，何似乌衣旧里。
叹芳草、舞台歌地。
百岁光阴如梦断，算古今、兴废都如此。
何用洒，儿曹泪。
江南自有渔樵队。
想家山、猿愁鹤怨，问人归未。
寄语寒梅休放尽，留取三花两蕊。
待老子、领些春意。
皎皎风流心自许，尽何妨、瘦影横斜水。
烦翠羽，伴醒醉。


rhythmic: 贺新郎
author: 吴潜
content:
可意人如玉。
小帘栊、轻匀淡泞，道家装束。
长恨春归无寻处，全在波明黛绿。
看冶叶、倡条浑俗。
比似江梅清有韵，更临风、对月斜依竹。
看不足，咏不足。
曲屏半掩青山簇。
正轻寒、夜来花睡，半残烛。
缥缈九霞光里梦，香在衣裳剩馥。
又只恐、铜壶声促。
试问送人归去後，对一奁、花影垂金粟。
肠易断，倩谁续。


rhythmic: 贺新郎
author: 吴潜
content:
又是春残去。
倚东风、寒云淡日，堕红飘絮。
燕社鸿秋人不问，尽管吴笙越鼓。
但短发、星星无数。
万事惟有彭泽醉，也何妨、袖卷长沙舞。
身与世，只如许。
阑干拍手闲情绪。
便明朝、苍鸥白鹭，北山南浦。
笑指午桥桥畔路，帘幕深深院宇。
尚趁得、柳烟花雾。
我亦故山猿鹤怨，问何时、归棹双溪渚。
歌一曲，恨千缕。


rhythmic: 贺新郎
author: 吴潜
content:
烟树瓜洲岸。
望旌旗、猎猎摇空，故人天远。
不似沙鸥飞得渡，直到雕鞍侧畔。
但徙倚、危阑目断。
自古锺情须我辈，况人间、万事思量遍。
涛似雪，风如箭。
扬州十里朱帘卷。
想桃根桃叶，依稀旧家庭院。
谁把青红吹到眼，知有醉翁局段。
便回首、舟移帆转。
渺渺江波愁未了，正淮山、日暮云撩乱。
阁酒盏，倚歌扇。


rhythmic: 贺新郎
author: 吴潜
content:
笑口开能几。
把年年、芳情冶思，总抛闲里。
桃杏枝头春才半，寒食清明又是。
但岁月、飙飞川逝。
回首秦楼双燕语，到如今、目断斜阳外。
将往事，试重记。
香罗尚有相思泪。
算人生、新愁易积，旧欢难继。
水上流红无觅处，还隔关山万里。
但赢得、新来憔悴。
昨夜东风颠狂後，想馀芳、尽是飘零底。
词写就，倩谁寄。


rhythmic: 满庭芳
author: 吴潜
content:
漠漠春阴，疏疏春雨，鹁鸠唤起春眠。
小园人静，独自倚秋千。
又见飘红堕雪，芳径里、都是花钿。
年年事，闲愁闲闷，挂在绿杨边。
寻思，都遍了，功名竹帛，富贵貂蝉。
但身为利锁，心被名牵。
争似依山傍水，数椽外、二顷良田。
无萦绊，炊粳酿秫，长是好花天。


rhythmic: 满庭芳
author: 吴潜
content:
春水溶溶，春山漠漠，淡烟浅罩轻笼。
危楼阑槛，掠面小东风。
又是飞花落絮，芳草暗、万绿成丛。
闲徙倚，百年人事，都在画船中。
故园，无恙否，一溪翠竹，两径苍松。
更有鱼堪钓，有秫堪舂。
底事尘驱物役，空回首、社燕秋鸿。
功名已，萧骚短鬓，分付与青铜。


rhythmic: 二郎神
author: 吴潜
content:
小楼向晚，正柳锁、一城烟雨。
记十里吴山，绣帘朱户，曾学宫词内舞。
浪逐东风无人管，但脉脉、岁移年度。
嗟往事未尘，新愁还织，怎堪重诉。
凝伫。
问春何事，飞红飘絮。
纵杜曲秦川，旧家都在，谁寄音书说与。


rhythmic: 解连环
author: 吴潜
content:
彩桡芳苑。
嗟东风梦断，燕残莺懒。
谩记得、标格精神，正云涨暮天，雨荒闲馆。
嫩绿殷红，但回首、一川波暖。
想娇情慧态，倚褪淡妆，画楼帘卷。
吴歌数声冉冉。
料移商变羽，人共天远。
须信道、飞絮游丝，尽春去春来，景色偷换。


rhythmic: 祝英台近
author: 吴潜
content:
碧云开，红日丽，宫柳碎繁影。
犹记朝回，马兀梦频醒。
天教一舸江湖，数椽涧壑，渐摆脱、世间尘境。
已深省。
添买竹坞千畦，荷漪两三顷。
鹤引禽伸，日月峤壶永。
不须瓮里思量，隙中驰骛，也莫管、玉关风景。


rhythmic: 祝英台近
author: 吴潜
content:
雾霏霏，云漠漠，新绿涨幽浦。
梦里家山，春透一犁雨。
伤心塞雁回来，问人归未，怎知道、蜗名留住。
镜中觑。
近年短发难簪，丝丝不禁数。
蕙帐尘侵，凄切共谁语。
被他轻暖轻寒，将人憔悴，正闷里、梅花残去。


rhythmic: 祝英台近
author: 吴潜
content:
旋安排，新捻合，莺谷共烟浦。
好处偏悭，一向风和雨。
今朝捱得晴明，拖条藜杖，一齐把、春光黏住。
且闲觑。
水边行过幽亭，修竹净堪数。
百舌楼罗，渐次般言语。
从今排日追游，留连光景，但管取、笼灯归去。


rhythmic: 摸鱼儿
author: 吴潜
content:
满园林、瘦红肥绿，休休春事无几。
杜鹃唤起三更梦，窗外露澄风细。
浑不寐。
但目看、一帘夜月移花未。
推衾自起。
念岁月如流，容颜不驻，镜里留无计。
人间事。
休说贱贫富贵。
天公长把人戏。
萧裴曹郭今何在，空有旧闻千纸。
君谩试。
数青史荣名，到底三无二。
浮生似寄。
争似得江湖，烟蓑雨笠，不被蜗蝇系。


rhythmic: 喜迁莺
author: 吴潜
content:
良辰佳节。
问底事，十番九番为客。
景物春妍，莺花日闹，自是情怀今别。
只有思归魂梦，却怕杜鹃啼歇。
消凝处，正丝杨冉冉，寸肠千折。
谩说。
临曲水，修竹茂林，人境成双绝。
俯仰俱陈，彭殇等幻，何许世殊时隔。
倚楼碧云日暮，漠漠远山千叠，沈醉好，又城头画角，一声声咽。


rhythmic: 声声慢
author: 吴潜
content:
挨晴拶暖，载酒呼朋，夷犹东圃西园。
绿萼枝头，两三初破轻寒。
平生自甘寂寞，占冷妆、不为人妍。
林逋去，问疏影香暗，谁赋其间。
空想故山奇事，正烟横岭曲，月浸溪湾。
杏错桃讹，那时青子都圆。
惟饶梦窗知处，对翠禽、依约神仙。
休引角，怕征人、泪落塞边。


rhythmic: 二郎神
author: 吴潜
content:
小亭徙倚，慢一步、立秋千影。
渐夕照林梢，晚风池上，缉缉轻寒嫩冷。
又是将他春，酿一种、花愁花病。
空客鬓岁迁，征衫人老，倚楼看镜。
还省。
故园多少，紫殷红凝。
窗外晓莺啼，抚墙金缕，烟柳慵眠乍醒。


rhythmic: 满江红
author: 吴潜
content:
为问人生，□要足、何时是足。
这个底、蜗名蝇利，但添拘束。
便使积官居鼎鼎，假饶累富堆金玉。
似浮埃、抹电转头空，休迷局。
分已定，心能服。
宛句畔，昭亭曲。
有水多於竹，竹多於屋。
闲看白云归岫去，静观倦鸟投林宿。
那借来、拍板与门槌，休掀扑。


rhythmic: 瑞鹤仙
author: 吴潜
content:
小亭山半枕。
又一番园林，春事整整。
微阴护轻冷。
早蜂狂蝶浪，褪黄消粉。
阑干日永。
数花飞、残崖断井。
仗何人、说与东风，莫把老红吹尽。
休省。
烟江云嶂，楚尾吴头，自来多景。
愁高怅远。
身世事，但难准。
况禁他，东兔西乌相逐，古古今今不问。
算鸱夷、办却扁舟，个中杀稳。


rhythmic: 贺新郎
author: 吴潜
content:
一笑春无语。
但园林、阴阴绿树，老红三数。
底事东风犹自妒，片片狂飞乱舞。
便燕懒、莺残初起。
芍药荼シ还又是，仗何人、说与司花女。
将岁月，浪如许。
悠悠倦客停江渚。
寄扁舟、浮云荡月，棹烟帆雨。
留得闲言闲语在，可是卿卿记取。
待尽把、愁肠说与。
泛梗浮萍无定准，怕吴鳞、楚雁成离阻。
歌未了，恨如缕。


rhythmic: 水调歌头
author: 吴潜
content:
每怀天下士，要与共艰危。
谁知暗里摸索，得此世间奇。
却笑当年坡老，过眼翻迷五色，遇合古难之。
访我鸳湖上，真足慰心期。
醉谈兵，愁论世，夜阑时。
自怜磊块，近来鬓底两三丝。
目送云帆西去，肠断风尘北起，老泪欲垂垂。
骐骥思长坂，好鸟择高枝。


rhythmic: 水调歌头
author: 吴潜
content:
榆塞脱忧责，兰径遂游嬉。
吾年逾六望七，休退已称迟。
日日登山临水，夜夜早眠晏起，岂得不便宜。
有酒数杯酒，无事一枰棋。
休更□，世途恶，宦久羁。
□深林密，去路人物两忘机。
昨日既盟鸥鹭，今日又盟猿鹤，终久以为期。
蜀魄不知我，犹道不如归。


rhythmic: 水调歌头
author: 吴潜
content:
有客抱幽独，高立万人头。
东湖千顷烟雨，占断几春秋。
自有茂林修竹，不用买花沽酒，此乐若为酬。
秋到天空阔，浩气与云浮。
叹吾曹，缘五斗，尚迟留。
练江亭下，长忆闲了钓鱼舟。
矧更飘摇身世，又更奔腾岁月，辛苦复何求。
咫尺桃源隔，他日拟重游。


rhythmic: 满江红
author: 吴潜
content:
唤出山来，把鸥鹭、盟言轻食。
依旧是、江涛如许，雨帆烟笛。
歌罢莫愁檀板缓，杯倾白堕琼酥滴。
但惊心、十六载重来，征埃客。
秋风鬓，应非昔。
夜雨约，聊相觅。
叹主恩未报，无多来日。
故国千年龙虎势，神州万里鼯迹。
笑谢儿、出手便呼卢，掷。


rhythmic: 满江红
author: 吴潜
content:
玛瑙冈头，左酾酒、右持螯食。
怀旧处，磨东冶剑，弄清溪笛。
望里尚嫌山是障，醉中要卷江无滴。
这一堆、心事总成灰，苍波客。
叹俯仰，成今昔。
愁易揽，欢难觅。
正平芜远树，落霞残日。
自笑频招猿鹤怨，相期早混渔樵迹。
把是非、得失与荣枯，虚空掷。


rhythmic: 沁园春
author: 吴潜
content:
夜雨三更，有人枕，晓檐报晴。
算顽云痴雾，不难扫荡，青天白日，元自分明。
权植油幢，聊张皂纛，坐听前驺鼓角鸣。
君休诧，岂宣申南翰，成旦东征。
鸿冥。
哽噎秋声。
正万里榆关未罢兵。
幸扬州上督，为吾石友，荆州元帅，是我梅兄。
约束鲸鲵，奠安鼠，更使夷海晏清。
连宵看，怕天狼隐耀，太白沈枪。


rhythmic: 沁园春
author: 吴潜
content:
笑指颓龄，循环雌甲，卦数已圆。
叹蜀公高洁，休官去岁，温公耆旧，入社今年。
底事崎岖，苍颜白发，犹拥貔貅护海。
君恩重，算何能报国，未许归田。
遥怜。
宛居山前。
正水涨溪肥系钓船。
纵葵榴花闹，菖蒲酒美，都成客里，争似家边。
寄语儿曹，若为翁寿，只把鸥盟更要坚。
翁还祝，愿枪日静，云连。


rhythmic: 沁园春
author: 吴潜
content:
二十年前，君王东顾，诏牧此州。
念昔时豪杰，犹难辟阖，如金老大，却更迟留。
四载相望，三春又半，邂逅劭农得纵游。
田畴事，是桑条正长，麦含初抽。
悠悠。
身世何求。
算七十迎头合罢休。
谩绕堤旌纛，牵连棹，喧天鼓吹，断送龙舟。
翠层边，碧云堆处，一担担来天外愁。
如何好，且同斟绿醑，自课清讴。


rhythmic: 宝鼎现
author: 吴潜
content:
晚风微动，净扫天地，云裾霞绮。
将海外、银蟾推上，相映华灯辉万砌。
看舞队、向梅梢然昼，丹焰玲珑玉蕊。
渐陆地、金莲吐遍，恰似楼台临水。
老子欢意随人意。
引红裙、钗宝钿翠。
穿夜市、珠筵玳席。
多少吴讴联越吹。
绣幕卷、散缤纷香雾，笼定团圆锦里。
认一点、星球挂也，士女桃源洞里。
闻说旧日京华，般百戏、灯棚如履。
待端门排宴，三五传宣禁侍。


rhythmic: 贺新郎
author: 吴潜
content:
未是全衰暮。
但相思、昭亭数曲，水村烟墅。
只比儿儿额上寿，尚有时光如许。
况坎子、常交离午。
须信火龙能陆战，更驱他、水虎蟠沧浦。
顶，时飞度。
东皇蓦向遇。
道如今、金阶玉陛，待卿阔步。
犹恐荆人攀恋切，未放征帆高举。
怕公去、狐狸嗥舞。
江汉一时谁作者，想声声、赞祝明良聚。
天下久，望霖雨。


rhythmic: 贺新郎
author: 吴潜
content:
拍手阑干外。
想回头、人非物是，不知何世。
万事情知都是梦，聊复推迁梦里。
也幻出、云山烟水。
白白红红虽褪尽，尽倡条、浪蕊皆春意。
时可醉，醉扶起。
瀛洲旧说神仙地。
奈江南、猿啼鹤泪，怨怀如此。
三五阿婆涂抹遍，多少残樱剩李。
又过雨、亭皋初霁。
惭愧故人相问讯，但一回、一见苍颜耳。
谁念我，鹪鹩志。


rhythmic: 贺新郎
author: 吴潜
content:
宇宙原无外。
问当年、渠缘底事，强逃人世。
争似刘郎栽种後，长恁玄都观里。
何用羡、武陵溪水。
一见桃花还一笑，领春工、千古无穷意。
儿女恨，且收起。
洞中空阔多闲地。
但人间、羊肠九折，未能知此。
我已衰翁君渐老，那复颠张醉李。
看翻覆、雨阴风霁。
捱得清和时候了，舣扁舟、只待归来耳。
惟处静，解吾志。


rhythmic: 贺新郎
author: 吴潜
content:
了却儿痴外。
撰园林、亭台馆榭，谩当吾世。
红朱桥相映带，人在百花丛里。
更依约、垂杨衬水。
桧柏芙蓉橙桂菊，也还须、收拾秋冬意。
闲坐久，忽惊起。
繁华寂寞千年地。
便渊明、桃源记在，几人知此。
双手上还银菟印，趁得东风行李。
看岭、鄞江澄霁。
从此归欤无一欠，但君恩、天大难酬耳。
嗟倦鸟，投林志。


rhythmic: 贺新郎
author: 吴潜
content:
雪鬓难重绿。
但け然、黄庭境界，抱藏龟六。
也向无何乡里去，白堕舟边漾渌。
算种种、尘缘都足。
争那名缰犹系绊，尽辜他、猿鹤双溪曲。
时又夏，暑将溽。
虚舟飘瓦何烦。
奈羊肠、千歧万折，近来纯熟。
怅望老仙烟水外，惟把江云送目。
想裴墅、碧梧金竹。
安得结庐相近傍，买闲田、数亩躬耕筑。
已梦断，大槐国。


rhythmic: 贺新郎
author: 吴潜
content:
燕子呢喃语。
小园林、残红剩紫，已无三数。
绿叶青枝成步障，空有蜂旋蝶舞。
又宝扇、轻摇初暑。
芳沼拳荷舒展尽，便回头、乱拥宫妆女。
惊岁月，能多许。
家山占断凫鸥渚。
最相宜、岚烟水月，雾云霏雨。
三岛十洲虽铁铸，难把归舟系取。
且放我、渔樵为与。
从此细斟昌酒，况神仙洞府无邀阻。
何待结，长生缕。


rhythmic: 贺新郎
author: 吴潜
content:
碧沼横梅屋。
水平堤、双双翠羽，引雏偷浴。
倚户无人深院静，犹忆棋敲嫩玉。
还又是、朱樱初熟。
手绾提炉香一炷，黯消魂、伫立阑干曲。
闲转步，数修竹。
新来有个眉峰蹙。
自王姚、后魏都褪，只成愁独。
凤带鸾钗宫样巧，争奈腰圈倦束。
谩困倚、云鬟堆绿。
淡月帘栊黄昏後，把灯花、印约休轻触。
花烬落，泪珠簌。


rhythmic: 贺新郎
author: 吴潜
content:
宝扇驱纤暑。
又凄凉、蒲觞菰忝，异乡重午。
巧索从来无人系，惟对榴花自语。
也何用、讴秦舞楚。
生愧孟尝搀一日，叹三千、客汗挥成雨。
如伯始，谩台傅。
循环浩劫无终古。
但坤牛、乾马抽换，是长生谱。
安得笺天天便许，归炼金翁木父。
问海运、争如穴处。
一笑流行还坎止，算陈陈、往事俱灰土。
南墅鹤，想思主。


rhythmic: 暗香
author: 吴潜
content:
晓霜一色。
正恁时陇上，征人横笛。
驿史不来，借问孤芳为谁折。
休说和羹未晚，都付与、逋仙吟笔。
算只是，野店疏篱，樵子共争席。
寒圃，众籁寂。
想暗里度香，万斛堆积。
恼他鼻观，巡索还无最堪忆。
萼绿堂前一笑，封老干、苔青莓碧。
春漏也，应念我、要归未得。


rhythmic: 疏影
author: 吴潜
content:
佳人步玉。
待月来弄影，天挂参宿。
冷透屏帏，清入肌肤，风敲又听檐竹。
前村不管深雪闭，犹自绕、枝南枝北。
算平生、此段幽奇，占压百花曾独。
闲想罗浮旧恨，有人正醉里，姝翠蛾绿。
梦断魂惊，几许清凉，却是千林梅屋。
鸡声野渡溪桥滑，又角引、戌楼悲曲。
怎得知、清足亭边，自在杖藜巾幅。


rhythmic: 暗香
author: 吴潜
content:
雪来比色。
对澹然一笑，休喧笙笛。
莫怪广平，铁石心肠为伊折。
偏是三花两蕊，消万古、才人骚笔。
尚记得，醉卧东园，天幕地为席。
回首，往事寂。
正雨暗雾昏，万种愁积。
锦江路悄，媒聘音沈两空忆。
终是茅檐竹户，难指望、凌烟金碧。
憔悴了、羌管里，怨谁始得。


rhythmic: 疏影
author: 吴潜
content:
寒梢砌玉。
把胆瓶顿了，相伴孤宿。
寂寞幽窗，筛影横斜，宜松更自宜竹。
残更蝶梦知何处，□只在、昭亭山北。
问平生、雪压霜欺，得似老枝擎独。
何事胭脂点染，认桃与辨杏，枝叶青绿。
莫是冰姿，改换红妆，要近金门朱屋。
繁华艳丽如飞电，但宛转、断歌零曲。
且不如、藏白收香，旋学世间边幅。


rhythmic: 暗香
author: 吴潜
content:
澹然绝色。
记故园月下，吹残龙笛。
怅望楚云，日日归心大刀折。
犹怕冰条冷蕊，轻点污、丹青凡笔。
可怪底，屈子离骚，兰蕙独前席。
院宇，深更寂。
正目断古邗，暮霭凝积。
何郎旧梦，四十馀年尚能忆。
须索梅兄一笑，但矫首、层霄空碧。
春在手、人在远，倩谁寄得。


rhythmic: 疏影
author: 吴潜
content:
嗤琼笑玉。
向画堂可肯，风露边宿。
耐冻禁寒，便瘦宜枯，前生莫是孤竹。
从来不上春工谱，梦不到、沈香亭北。
算只消、澹影疏香，伴个幽栖人独。
莫待痴蜂呆蝶，倩青女捺住，多少红绿。
落雁寒芦，翠鸟冰枝，近傍三间茅屋。
□□□□□□□，□□□、□□□□。
想这般，夷旷襟怀，渺视乾员坤幅。


rhythmic: 暗香
author: 吴潜
content:
九垓共色。
想洛滨剑客，吹呼长笛。
豸老松，别树平欺烂柯折。
应是千官鹤舞，腾贺表、谁家椽笔。
赐宴也，内劝宣来，真个是瑶席。
休怪，巷陌寂。
有一种可人，扫了还积。
悲饥闭户，僵卧袁安我偏忆。
凝望天童列嶂，谁大胆、偷藏遥碧。
待问讯、清友看，怕难认得。


rhythmic: 疏影
author: 吴潜
content:
千门委玉。
是个人富贵，才隔今宿。
冒栋摧檐，都未商量，呼童且伴庭竹。
千蹊万径行踪灭，渺不认、溪南溪北。
问白鸥，此际谁来，短艇钓鱼翁独。
偏爱山茶雪里，放红艳数朵，衣素裳绿。
兽炭金炉，羔酒金锺，正好笙歌华屋。
敲冰煮茗风流衬，念不到、有人洄曲。
但老农、欢笑相呼，麦被喜添全幅。


rhythmic: 水龙吟
author: 吴潜
content:
十洲三岛蓬壶，是花锦、一团装就。
轻车细辇，绮罗香里，夜光如昼。
朱户笙箫，画楼帘幕，有人回首。
想金莲灿烂，星球缥缈，那风景、年时旧。
应念白头太守。
怎红旗、六街穿透。
铺排玳席，追陪珠履，且酾春酎。
楚舞秦讴，半慵莺舌，叠翻鸳袖。
把千门喜色，万家和气，祝君王寿。


rhythmic: 永遇乐
author: 吴潜
content:
和气熏来，这般光景，管无风雨。
画栋朱甍，锦坊绣巷，娘子将嫫母。
星球高挂，灯楼趱出，良夜正消增五。
遨头事，牙旗铁马，且还那时鄞府。
甘泉见说，捷书频奏，渐次不烦颦鼓。
双凤云间，六鳌海上，祝赞齐手舞。
三呼声里，君王万寿，岁岁传柑笑语。
便都把，升平旧曲，腔儿旋补。


rhythmic: 永遇乐
author: 吴潜
content:
天上人间，这般光景，管无风雨。
绣户珠帘，锦坊花巷，戏队将嫫母。
月扇团圆，星球灿烂，路偏市三街五。
升平事，牙旗铁马，且还旧家藩府。
三垂见说，凯歌频奏，渐次不烦颦鼓。
双凤云间，六鳌尘外，想间都人欢舞。
火城春近，金莲地市，消夜果边曾语。
如今但，梅花纸帐，睡魔欠补。


rhythmic: 永遇乐
author: 吴潜
content:
祝告天公，放灯时节，且收今雨。
万户今门，六街三市，绽水晶云母。
香车宝马，珠帘翠幕，不怕禁更敲五。
霓裳曲，惊回好梦，误游紫宫朱府。
沈思旧日京华，风景逗晓，犹听戏鼓。
分镜圆时，断钗合处，倩笑歌与舞。
如今闲院，蜂残蛾褪，消夜果边自语。
亏人，梅花纸帐，权将睡补。


rhythmic: 水调歌头
author: 吴潜
content:
小队旌旗出，画倚嵩竹。
青秧白水无际，中有一犁耕。
听得田翁相语，今岁时年恰好，眨眼是秋成。
老守何能解，持此报皇明。
望家山，千里外，楚云平。
良田二顷，非村非郭枕柴局。
况有檐林香透，更有杨堤阴合，魂梦每宵征。
巴得西风起，吾亦文前程。


rhythmic: 水调歌头
author: 吴潜
content:
老圃无关锁，放客意中行。
颇欣天地开阔，烟钓与云耕。
荷长亭亭翠盖，竹长森森翠葆，景致闹装成。
几树榴花发，映水色偏明。
绮楼空，金屋静，恨难平。
鼓笙潇笛，谁怜冷落暗尘局。
回首百年人事，转眼几番今古，日迈月俱征。
且尽一杯酒，退步是前程。


rhythmic: 水调歌头
author: 吴潜
content:
过了中秋後，今夜月方佳。
看来前夜圆满，才自阙些些。
扫尽乌云黑雾，放出青霄碧落，恰似我情怀。
把酒自斟酌，脱落到形骸。
问渠侬，分玉镜，断金钗。
少年心事，不知容易鬓边华。
千古天同此月，千古人同此兴，不是旋安排。
安得高飞去，长以月为家。


rhythmic: 水调歌头
author: 吴潜
content:
重九先三日，领客上危楼。
满城风雨都住，天亦相邀头。
右手持杯满泛，左手持螯大嚼，萸菊互相酬。
徒倚阑干角，一笑与云浮。
望平畴，千万顷，稻粱收。
江澄海晏无事，赢得小迟留。
但恨流光抹电，假似年华七十，只有六番秋。
戏马台休问，破帽已飕飕。


rhythmic: 水调歌头
author: 吴潜
content:
天宇正高爽，更蹑最高楼。
长风为我驱驾，极目海山头。
不用牛山孟浩，不用齐山杜牧，人景自堪酬。
举酒酹空阔，汗漫与为游。
拈黄花，怜白首，恨难收。
颓龄使汝能制，何待更封留。
眼底朱甍画栋，往往人非物是，蟋蟀自鸣秋。
万里一搔首，无处著萧飕。


rhythmic: 水调歌头
author: 吴潜
content:
屯结海云阵，奋击藉雷公。
忽然天宇轩豁，杲日正当空。
照出榴花丹艳，映出栀花玉色，生意与人同。
闭纵一翻手，造化不言功。
想平畴，禾，黍芄芄。
老农拍手相问，相劳笑声中。
办取黄鸡白酒，演了山歌村舞，等得庆年丰。
此际莼鲈客，倚楫待西风。


rhythmic: 二郎神
author: 吴潜
content:
古稀近也，是六十五翁生日。
恰就得端阳，艾人当户，朱笔书符大吉。
卦气周来从新起，怕白发、苍颜难必。
随见定性缘，餐饥眠困，喜无秋唧。
盈溢。
书生做到，能高官秩。
况碌碌儿曹，望郎明郡，叨冒差除不一。


rhythmic: 二郎神
author: 吴潜
content:
近时厌雨，喜午日、放开天日。
不用辟兵符，从今去也，管定千祥万吉。
已报甘泉新捷到，况更是、年丰堪必。
任景物换来，蛙鸣蝉噪，耳边唧。
洋溢。
尽教愿乞，兵厨闲秩。
看恰好圆池，随宜亭榭，人道瀛洲压一。


rhythmic: 满江红
author: 吴潜
content:
芳景无多，又还是、乱红飞坠。
空怅望、昭亭深处，家山桃李。
柳眼花心都脱换，蜂须蝶翅难沾缀。
谩相携、一笑竞良辰，春醪美。
金兽艺，香风细。
金凤拍，歌云腻。
尽秦箫燕管，但逢场尔。
只恐思乡情味恶，怎禁寒食清明里。
问此翁、不止四宜休，翁归未。


rhythmic: 满江红
author: 吴潜
content:
聊把芳尊，殷勤勤、斜阳休坠。
吾老矣，难从仙客，采丹丘李。
且趁风光一百五，园林尚有残红缀。
更忉忉、百舌对般春，生能美。
鸾钗绊，游丝细。
鸳袖惹，香尘腻。
想吴姬越女，踏青才尔。
争似江南樗枥社，俚歌声拂行云里。
又枝头、梅子正酸时，莺知未。


rhythmic: 满江红
author: 吴潜
content:
楼观峥嵘，浑疑是、天风吹坠。
金屋窈，几时曾贮，粗桃凡李。
镜断钗分人去後，画阑文砌苍苔缀。
想当年、日日醉芳丛，侯鲭美。
春水涨，鳞鳞细。
春草暗，茸茸腻。
算留连光景，古犹今尔。
椿菌鸠鹏休较计，倚空一笑东风里。
喜知时、好雨夜来稠，秧青未。


rhythmic: 满江红
author: 吴潜
content:
一笑相携，且休管、兔升乌坠。
那更是，可人宾客，未饶崔李。
金叵罗中莹，玉玲珑畔歌珠缀。
望湖光、一片浸韶光，真双美。
云絮襞，能纤细。
云彩聚，能黏腻。
料出山归岫，等闲间尔。
碧风流人去後，石窗景物春深里。
算邯郸、客梦几惊残，炊犹未。


rhythmic: 满江红
author: 吴潜
content:
问海棠花，谁留恋、未教飘坠。
真个好，一般标格，聘梅奴李。
怯冷拟将苏幕护，怕惊莫把金铃缀。
望铜梁、玉垒正春深，花空美。
非粉饰，肌肤细。
非涂泽，胭脂腻。
恐人间天上，少其伦尔。
西子颦收初雨後，太真浴罢微暄里。
又明朝、杨柳插清明，鹃归未。


rhythmic: 满江红
author: 吴潜
content:
把手西园，有山色、波光相对。
金马客，明朝飞棹，水肥帆驶。
问我年华旬并七，异乡时景春巴二。
最堪怜、游子送行人，垂杨外。
聊小小，旌旗队。
聊且且，笙歌载。
正冥烟雨，许多情态。
南北枝头犹点缀，东西玉畔休辞避。
待莼鲈、归思动西风，相携未。


rhythmic: 满江红
author: 吴潜
content:
斫却凡柯，放岩桂、出些头地。
从此去，引风披露，畅条昌蕊。
待得清香千万斛，且饶老子为知己。
趁今宵、新月驾空来，浮觞里。
刘安笑，淹留耳。
吴猛约，何时是。
想故山深处，翠垂金缀。
须信人生归去好，他乡未必江山美。
问钗头、十二意如何，非吾事。


rhythmic: 满江红
author: 吴潜
content:
试问平生，几番见、中秋明月。
今老矣，一年紧似，一年时节。
底事层阴生障碍，不教玉界冰壶彻。
莫垣娥、嫌此白头翁，心肠别。
风动处，浮云揭。
云绽处，清光泄。
倩何人扫荡，大家澄澈。
且掉悲欢离合事，相逢只怕尊中竭。
放儿童、今夜上清霄，探蟾穴。


rhythmic: 满江红
author: 吴潜
content:
丹桂重开，向此际、十分香足。
最好处，云为幕护，雨为膏沐。
树杪层层如宝盖，枝头点点犹金粟。
算人间、天上更无花，风流独。
玉坛畔，仙娥簇。
玉梁上，仙翁掬。
叹吾今老矣，两难追逐。
休把淹留成感慨，时间赏玩时闲福。
怕今宵、芳景便凋零，高烧烛。


rhythmic: 满江红
author: 吴潜
content:
岁岁重阳，何曾是、两般时景。
人自有、悲欢离合，晦明朝暝。
日月湖边来往艇，楼台水底参差影。
又何妨、时暂狎沧波，轻鸥并。
闲顿放，朱门静。
新结裹，朱帘整。
尽百年人事，移场换境。
欲插黄花身已老，强倾绿醑心先醒。
羡游鱼、有钓不能收，钩空饼。


rhythmic: 满江红
author: 吴潜
content:
安晚堂前，梅开尽、都无留萼。
依旧是、铁心老子，故情堪托。
长恐寿阳脂粉污，肯教摩诘丹青摸。
纵沈香、为榭彩为园，难安著。
高节耸，清名邈。
翻李俗，粗桃恶。
但山矾行辈，可来参错。
六出不妨添羽翼，百花岂愿当头角。
尽暗香、疏影了平生，何其乐。


rhythmic: 满江红
author: 吴潜
content:
犹记长安，共攀折、琼林仙萼。
人已去，年年梅放，怨怀谁托。
和靖吟魂应未醒，补之画手何能摸。
更堪怜、老子此时来，愁难著。
云昼晚，烟宵邈。
春欲近，风偏恶。
早阑干片片，飘零相错。
邂逅聊拼花底醉，迟留莫管城头角。
且起居、魏卫国夫人，闻安乐。


rhythmic: 满江红
author: 吴潜
content:
问信江梅，渐推出、红苞绿萼。
堪爱处，平生怀抱，岁寒为托。
瘦骨皱皮犹老硬，孤标独韵难描摸。
怕东君、压住等春来，鞭先著。
止渴事，风烟邈。
和羹事，风波恶。
想翠禽啁哳，笑他都错。
争似花开颓醉玉，月天更引霜天角。
便一年、强作十年人，山中乐。


rhythmic: 满江红
author: 吴潜
content:
寒食清明，叹人在、天涯海角。
饶锦绣，十洲装就，只成离索。
岁去已空莺燕侣，年来尽负鸥凫约。
想南溪、溪水一篙深，孤舟泊。
天向晚，东风恶。
春向晚，花容薄。
又荼縻架底，绿阴成幄。
舴艋也闻钲鼓闹，秋千半当笙歌乐。
问山公、倒载接无，都休却。


rhythmic: 满江红
author: 吴潜
content:
钉残花，也随分、红红白白。
缘底事，春才好处，又成轻别。
芳草凄迷归路远，子规更叫黄昏月。
倚阑干、触处是浓愁，凭谁说。
我不厌，尊挈。
君莫放，笙歌彻。
自河南丞相，有兹宾客。
一笑何曾千古换，半醺便觉乾坤窄。
怕转头、天际望归舟，江山隔。


rhythmic: 满江红
author: 吴潜
content:
午枕神游，晓鸡唱、城关偷度。
俄顷里、笋舆伊轧，征夫前路。
路入江南天地阔，黄云翠浪千千亩。
有皤翁、三五喜相迎，邻田父。
旋策杖，寻幽圃。
旋挈，陈高俎。
疑此身归去，朱陵丹府。
布谷数声惊梦断，纱窗小阵梅黄雨。
把人间、万事一般看，投芳醑。


rhythmic: 满江红
author: 吴潜
content:
回首家园，竹多屋、水还多竹。
那更是，千峰凝翠，一溪凝绿。
多谢故人相问讯，奚奴步步收珠玉。
叹暮林、飞鸟也知还，寻归宿。
遍历了，岳与牧。
享过了，官与禄。
算平生万事，尽无不足。
争奈乞身犹未可，只缘欠种清闲福。
想瞿硎、仙子亦相思，山之。


rhythmic: 念奴娇
author: 吴潜
content:
一般妙质，笑乐天、夸诧小蛮樊素。
万炳参差罗翠扇，全队西方靓女。
不假施朱，也非涂碧，所乐惟幽浦。
神仙姑射，算来合共游处。
一任冶妓姬，采莲歌里，尽是相思苦。
花气荷馨清入骨，长傍银河东注。
月澹风轻，雾烟细，忽洒霏微雨。
此时心事，美人泽畔停伫。


rhythmic: 念奴娇
author: 吴潜
content:
为嫌涂抹，向万红丛里，澹然疑素。
非粉非酥能样别，只是凌波仙女。
隋沼浓妆，汉池冶态，争似沧浪浦。
净鸥洁鹭，有时飞到佳处。
梦绕太华峰巅，与天一笑，不觉跻攀苦。
十丈藕船游汗漫，何惜浮生孤注。
午鼓惊回，依然尘世，扑簌疏窗雨。
起来寂寞，倚阑一饷愁伫。


rhythmic: 念奴娇
author: 吴潜
content:
白苹影里，向何人可话，平生心素。
月魄冰魂凝结就，犹薄湘妃洛女。
吴沼芙蓉，陈陂菡萏，散入玄珠浦。
采花蜂蝶，雾深都忘归去。
堪笑并蒂霞冠，双头酡脸，只为多情苦。
空遣隔江游冶子，撩乱心飞目注。
同出泥涂，独标玉质，不是曼陀雨。
风清露冷，有人长自迟伫。


rhythmic: 念奴娇
author: 吴潜
content:
天然皓质，想当年此种，来从太素。
一点红尘都不染，罗列蟾宫玉女。
色压林，香欺兰畹，肯向闻筝浦。
灵龟千岁，有时游漾其处。
应念社结庐山，翻嗤靖节，底事攒眉苦。
纽叶为盘花当盏，有酒何妨频注。
太液波边，昆明池上，岂必沾金雨。
从教同辈，为他凝伫。


rhythmic: 念奴娇
author: 吴潜
content:
午飙褪暑，向绿阴深处，引杯孤酌。
啼鸟一声庭院悄，日影偷移朱箔。
杏落金丸，荷抽碧筒，景物挨排却。
虚檐长啸，世缘菌簟箨。
休问雪藕丝蒲，佩兰钿艾，旧梦都高阁。
惟有流莺当此际，舌弄笙簧如约。
短棹双溪，么锄三径，归计犹谁托。
料应猿鹤，近来都怨离索。


rhythmic: 秋霁
author: 吴潜
content:
阶砌吟蛩，正竹外萧萧，雨骤风驶。
凉浸桃笙，暑消葵扇，借伊一些秋意。
枕边茉莉。
满尘奁、贮香能腻。
也不用，玉骨冰肌，人伴佳眠尔。
谁信此境，渐入华胥，旷然不知，庄蝶谁是。
笑邯郸、羁魂客梦，贪他荣贵暂时里。


rhythmic: 洞仙歌
author: 吴潜
content:
□□□□，□□□□瘦。
□□□□□□酒。
□□深，碎蕊残萼都收，归簟枕，谁道栀橐敢就。
月边偏爱惜，冰玉肌肤，应对垣娥共搔首。
疑怪得中原，讹道天花，胡尘後、可堪怀旧。
且海国、浮沈醉花心，喜近日烽烟，渐消亭候。


rhythmic: 洞仙歌
author: 吴潜
content:
冠儿遍簇，那时人消瘦。
玉琼卮劝君酒。
是清凉境界，露湿烟凝，香更重，非是沈檀合就。
四窗花满砌，争似家山，橙蟹将肥重回首。
花亦为君怜，草木禽鱼，相思处、莫如乡旧。
更西风、溪莼与香鲈，想别墅樵渔，费他侦候。


rhythmic: 贺新郎
author: 吴潜
content:
汲水驱炎热。
晚些儿、披衣露坐，待他凉月。
俄顷银盘从海际，推上璇霄璧阙。
尽散作、满怀冰雪。
万里河潢收卷去，掩长庚、弧矢光都灭。
一大片，琉璃揭。
玉ょ药何时歇。
几千年、阴晴隐现，团圆亏缺。
月缺还圆人但老，重换朱颜无诀。
想旧日、嫦娥心别。
且吸琼浆斟北斗，尽今来、古往俱休说。
香茉莉，正清绝。


rhythmic: 贺新郎
author: 吴潜
content:
月绽浮云里。
未须臾、长风扫荡，碧空如水。
谁在冰壶玉界上，眇视征蛮战蚁。
便弃掷、尘寰脱屣。
葛清冷紧袖冷，露华浓、暗袭人肌理。
和酷暑，争些气。
谯楼漏转三更二。
夜沈沈、经星纬宿，换垣移市。
万籁渐生秋意思，时节那堪屈指。
奈投老、未酬归计。
矫首高天天不应，忽林梢、睡鹊惊飞起。
同一梦，我与尔。


rhythmic: 西河
author: 吴潜
content:
都会地。
东南盛府堪记。
蓬莱缥缈十洲中，雉城拥起。
凭高一盼大江横，遥连沧海无际。
壁同众山翠倚。
赤龙、白鹞争系。
风帆指顾便青齐，势雄万垒。
越栖吴沼古难凭，兴亡都付流水。
画堂绮屋锦绣市。
是洛阳、耆旧州里。


rhythmic: 桂枝香
author: 吴潜
content:
三年海国。
又荏苒素秋，天净如沐。
凄砌寒蛩暗语，杵声相续。
梧桐一叶西风里，对斜阳、好个团簇。
老香堂畔，苍然古桧，无限心曲。
叹石室、棋方半局。
便时换人非，光景能蹙。
千古鸱夷，尚恐欠些归宿。
倚空笑把轮云事，付坤牛、乾马征逐。
且巴重九，昭亭句溪，杖藜巾幅。


rhythmic: 水调歌头
author: 吴潜
content:
今岁月和桂，不肯作中秋。
一年惟此佳节，底事白教休。
我已侵寻七秩，况复轮万感，合恨更分愁。
先自无聊赖，雨意得能稠。
天柱峰，知何处，老难游。
痴云如妒，不知弦管可吹不。
安得风姨扫荡，推出团圆月姊，便遣桂香浮。
世事十常九，不使展眉头。


rhythmic: 水调歌头
author: 吴潜
content:
已是三堪乐，更是百无忧。
山朋溪友呼酒，互劝复争酬。
钓水肥鲜鳊鳜，采树甘鲜梨栗，一齐收。
树底飞轻盖，溪上放轻舟。
笑鸱夷，名已谢，利还谋。
蜗蝇些小头角，何事被渠钩。
春际鹭翻蝶舞，秋际猿啼鹤唳，物我共悠悠。
倚棹明当发，归梦落三洲。


rhythmic: 水调歌头
author: 吴潜
content:
老子百般足，无事可闲忧。
几年思返林壑，今日愿方酬。
潦倒戏衫舞袖，郎讲门槌拍板，端的这回收。
日月两浮毂，身世一虚舟。
想鹪鹩，与鸿鹄，不相谋。
惊鳞万里深逝，谁肯更吞钩。
醉则北窗高卧，醒则南园行乐，莫莫更悠悠。
云在山中谷，月在水中洲。


rhythmic: 水调歌头
author: 吴潜
content:
若说故园景，何止可消忧。
买邻谁欲来住，须把万金酬。
屋外泓澄是水，水外阴森是竹，风月尽兜收。
柳径荷漪畔，灯火系渔舟。
且东皋，田二顷，稻粱谋。
竹篱茅舍，窗户不用玉为钩。
新擘黄鸡肉嫩，新斫紫螯膏美，一醉自悠悠。
巴得春来到，芦笋长沙洲。


rhythmic: 水调歌头
author: 吴潜
content:
且尽一杯酒，莫问百年忧。
胸中多少磊块，老去已难酬。
见说旄头星落，半夜天矫陨坠，玉垒阵云收。
世运回如此，稳泛辋川舟。
鸥鹭侣，猿鹤伴，为吾谋。
主人归也，正是重九月如钩。
便把三程为两，更趱两程为一，尚恐是悠悠。
旁有渔翁道，肯负白苹洲。


rhythmic: 水调歌头
author: 吴潜
content:
处处羊肠路，归路是安便。
从头点检身世，今日岂非天。
未论分封邦国，未论分符乡国，晚节且圆全。
但觉君恩重，老泪忽潸然。
谢东山，裴绿野，李平泉。
从今许我，攀附诸老与齐肩。
更得十年安乐，便了百年光景，不是谩归田。
谨勿伤离别，聊共醉觥船。


rhythmic: 水调歌头
author: 吴潜
content:
倚舵秋江浒，明日片帆轻。
从头点检身世，百事已圆成。
及第曾攀龙首，仕宦曾居鸱阁，衣锦更光荣。
若又不知止，天道恐亏盈。
借称呼，遮俗眼，便归耕。
但馀心愿，朝暮香火告神明。
一愿君王万寿，次愿干戈永息，三愿岁丰登。
四愿老安乐，疾病免相荣。


rhythmic: 水调歌头
author: 吴潜
content:
便作阳关别，烟雨暗孤汀。
浮屠三宿桑下，犹自不忘情。
何况情锺我辈，聚散葱葱草草，真个是云萍。
上下四方客，後会渺难凭。
愿诸公，皆衮衮，喜通津。
老夫从此归隐，耕钓了馀生。
若见江南苍，更遇江东黄耳，莫惜寄音声。
强阁儿女泪，有酒且频倾。


rhythmic: 贺新郎
author: 吴潜
content:
晚打西江渡。
便抬头、严城鼓角，乱烟深处。
无限珠玑双手接，颇觉奚囊暴富。
强载月、空舟回去。
劝子不须忧百草，四周维、自著灵鳌柱。
互今古，只如许。
杭州直北还乡路。
想山中、猿呼鹿啸，鹭翔鸥舞。
尽道翁归真个也，只怕颜容非故。
愿从此、耕云钓雨。
盘谷幽深空谷杳，但书来、时寄相思句。
千里外，镇延伫。


rhythmic: 风流子
author: 方君遇
content:
春被雨禁持。
伤心事、仿佛去年时。
记芳径暮归，褪妆微醉，暗帏先寝，闻笑佯痴。
回首别离容易过，杨柳又依依。
红烛怨歌，鬓花零落，青绫牵梦，屏影参差。
桃源今何在，刘郎去，应念瘦损香肌。
误约夜阑，从前怪我都疑。


rhythmic: 贺新郎
author: 平江妓
content:
春色元无主。
荷东君、著意看承，等闲分付。
多少无情风与浪，又那更、蜂欺蝶妒。
算燕雀、眼前无数。
纵使帘栊能爱护，到如今、已是成迟暮。
芳草碧，遮归路。
看看做到难言处。
怕宣郎、旌旗轻转，易歌襦裤。
月满西楼弦索静，云蔽城阆府。
便恁地、一帆轻举。
独倚阑干愁拍碎，惨玉容、泪眼如红雨。
去与住，两难诉。


rhythmic: 水龙吟
author: 黄孝迈
content:
闲情小院沈吟，草深柳密帘空翠。
风檐夜响，残灯慵剔，寒轻怯睡。
店舍无烟，关山有月，梨花满地。
二十年好梦，不曾圆合，而今老、都休矣。
谁共题诗秉烛，两厌厌、天涯别袂。
柔肠一寸，七分是恨，三分是泪。
芳信不来，玉箫尘染，粉衣香退。
待问春，怎把千红换得，一池绿水。


rhythmic: 水调歌头
author: 吴千能
content:
澹氏人安在，缥缈九霄间。
我来唯有石屋，周览百寻宽。
一曲中分夷险，两牖空光平布，满洞贮清寒。
高歌自堪仰，何必论金丹。
周贤士，知此意，薄秦官。
一床一枕，依然犹伴白云间。
门外俗尘如海，门里道心如水，谈笑足回澜。
此事无今古，不信叩嵛山。


rhythmic: 望海潮
author: 史隽之
content:
危岑孤秀，飞轩爽豁，空江泱漭黄流。
吴札故邱，春申旧国，西风吹换清秋。
沧海浪初收。
共登高临眺，尊俎绸缪。
凤集高罔，驹留空谷接英游。
八窗尽控琼钩。
送帆樯杳杳，潮汐悠悠。
千古兴怀，关河极目，愁边灭没轻鸥。
淮岸隔重洲。
认澹霞天末，一缕青浮。
未许英雄老去，西北是神州。


rhythmic: 水调歌头
author: 江万里
content:
生日重重见，馀闰有新春。
为吾母寿，富贵外物总休论。
且说家怀旧话，教学也曾菽水，亲意尽欣欣。
只此是真乐，乐岂在邦君。
吾二老，常说与，要廉勤。
庐陵几千万户，休戚属儿身。
三瑞堂中绿醑，酿就满城和气，端又属人伦。
吾亦老吾老，谁不敬其亲。


rhythmic: 二郎神
author: 周弼
content:
浪花皱石，毡叶月、欲移还定。
想白伫烘晴，黄蕉摊雨，人整斜巾照领。
翦断鲛绡何人续，黯梦想、秋江风冷。
空露渍藻铺，云根苔，指痕环影。
重省。
五湖万里，谁问烟艇。
料宝像尘侵，玉瓢珠锁，羞对菱花故镜。


rhythmic: 瑞鹤仙
author: 黄中
content:
睡馀抛倦枕。
忆篆鼎香销，起来慵整。
晴光破清冷。
正柳黄梅淡，染金匀粉。
茶瓯隽永。
试经行、桐花旧井。
记前回、未绿鸥波，近日燕芹青尽。
因省。
春风如旧，人面何归，对时伤景。
楼高望回。
潮有信，雁无准。
任相如多病，沈郎全瘦，都没音尘寄问。
便做无、阿鹊频频，可能睡稳。


rhythmic: 水龙吟
author: 李曾伯
content:
西风吹上牛头，天涯慰此人情耳。
斜阳任晚，青山全似，故人知己。
迤逦归来，须臾懒去，桂华犹未。
待冰轮推上，梧桐树了，更儿是、点儿几。
满眼碧天如洗。
便分明、水晶宫里。
区区玩事，一觞一咏，一灯而已。
欲待无眠，争如且恁，有无穷意。
怕嫦娥，隔窗偷看，须下却、帐儿睡。


rhythmic: 水龙吟
author: 李曾伯
content:
几年野渡孤舟，萧然袖此经纶手。
归来廊庙，从容进退，祖风犹有。
小队环花，轻艘漕玉，暂临金斗。
把持书帷幄，期年坐啸，尘不动、依依柳。
好是公堂称寿。
正元戎、阃垣开後。
旌旗才举，胡雏马上，闻风西走。
一点阳春，无边德泽，淮山长久。
待官军，定了长安，貂蝉侍、未央酒。


rhythmic: 水龙吟
author: 李曾伯
content:
明堂一柱擎天，眼看黄阁空诸老。
平生方寸、班班四字，诚心公道。
玉帐云旗，金城露布，尚勤征讨。
向淮头蜀口，一时做就，安石传、孔明表。
谈笑妖氛如扫。
看整齐、乾坤都了。
衮衣赤，归来廊庙，雍容师保。
三相一门，双亲千岁，人间蓬岛。
举黄封，细唱调羹，官梅上、正春早。


rhythmic: 水龙吟
author: 李曾伯
content:
东南一气当春，便从黄钺登台斗。
紫皇举此，亨屯济泰，属之公手。
淮浦烽销，未央觞献，捷传清昼。
庆太平朝野，重见，昔淳化、今嘉。
史观年编新就。
看勋庸、光前垂後。
三槐鼎盛，双椿盘固，古今希有。
宴侍龙颜，欢承鹤发，相期长久。
问前朝，相业谁同，八九十、迈文富。


rhythmic: 水龙吟
author: 李曾伯
content:
岷峨寿佛东来，手移斗柄春寰宇。
经纶事业，诗书流出，时为膏雨。
载采三阶，炳丹一念，雍容枢辅。
望岩廊风范，扬休山立，真汉相、殆天与。
国步时当如许。
赖明堂、倚空一柱。
苍生引领，整齐中夏，奠安西土。
多士相期，直须无愧，范韩文富。
且梅边一笑，春风祝公，寿介东鲁。


rhythmic: 水龙吟
author: 李曾伯
content:
举杯长揖常娥，高情怜我霜髯白。
婆娑树底，老蟾何物，千秋一色。
一镜高悬，肺肝洞烛，了无尘隔。
任亿千万里，同然玉界，都不管、天南北。
老子萍蓬纵迹。
对西风、几番行役。
平生玩事，从头细数，山川历历。
明月明年，知他何处，能如今夕。
惜无人共我，登楼酹古，一笑横笛。


rhythmic: 水龙吟
author: 李曾伯
content:
少年管领良宵，直须醉待东方白。
而今老去，何忧何乐，不空不色。
桐影横斜，桂香摇落，仙凡奚隔。
怅银桥梦断，玉啸声杳，人如往、楚天北。
冷眼乾坤阵迹。
笑英雄、等为行役。
庾楼袁舫，浩歌长啸，壮游曾历。
万里瑶台，乘风归去，不知何夕。
对冰轮孤负，欠千锺酒，与三弄笛。


rhythmic: 水龙吟
author: 李曾伯
content:
归来袖手江湖，不妨左右持螯白。
凉宵幸对，一轮端正，娟娟秋色。
万宇冰清，千林霜缟，更无云隔。
对金茎露冷，铜壶漏静，梧阴转、画桥北。
堪叹平生辙迹。
算纷纷、为谁驱役。
兔蟾应笑，蝇蜗累我，中年虚历。
抖擞吟情，徘徊舞影，可怜佳夕。
怅力微心在，梦中一曲，似黄楼笛。


rhythmic: 水龙吟
author: 李曾伯
content:
归来三见梅花，年年借此花为寿。
八窗轩槛，月边竹畔，数枝开又。
姑射肌肤，广平风度，对人依旧。
把离骚读遍，椒兰荃蕙，奚敢及、众芳首。
幸与岁寒为友。
任天公、雪霜。
香名一点，西湖东阁，逊浦曾有。
金鼎家毡，玉堂椽笔，傥来斯受。
且巡檐、管领先春，林外事、付卮酒。


rhythmic: 水龙吟
author: 李曾伯
content:
几番南极星边，樽前常借南枝寿。
今年好处，冰清汉节，与梅为友。
老桧苍榕，婆娑环拱，影横香瘦。
把草庭生意，蛮烟尽洗，都付与、风霜手。
岭首小春时候。
看明宵、桂轮圆又。
此人此地，此花此月，宜诗宜酒。
把绣归来，调羹金鼎，西湖春後。
愿玉奴、岁与素娥不老，共人长久。


rhythmic: 水龙吟
author: 李曾伯
content:
小窗香雾笼葱，砚寒金井频呵冻。
老坡仙去，新声犹寄，绿毛么凤。
瘦脸盈盈，不禁，雪浓霜重。
赖墨池佳致，草成玄白，聊以此、当清供。
长记月明曾共。
拈虬髯、几番孤耸。
春风一点，著公翠袖，撩人清梦。
逋尔何如，西湖惯见，影斜芗动。
要岁寒得友，岂容无竹，倩谁添种。


rhythmic: 水龙吟
author: 李曾伯
content:
元英燕罢瑶台，玉妃满地花钿委。
山川幻出，剡溪梁苑，齐宫郢里。
半点瑕无，一团和就，珠圆琼碎。
任谢家儿女，庭前争诧，临空撤、絮风起。
夜入蔡州城里。
问官军、果谁堪比。
饮羔烹凤，众宾一笑，直聊尔耳。
寒耸玉楼，冻呵金井，属公诗史。
更须待大白，浩歌黄竹，为丰年喜。


rhythmic: 水龙吟
author: 李曾伯
content:
玉龙飞下残鳞，千岩万壑皆填委。
乾坤一色，不知身隔，蓬莱几里。
疑是瑶英，盛开元圃，被风敲碎。
倚危楼极目，长江渺处，浑错认、沙鸥起。
依约青帘遥指。
记山家、酒香无比。
访梅江路，何时归唤，小苍长耳。
孙案袁门，不妨高卧，足娱书史。
且摩挲霜鬓，嘲吟冰著，共荆人喜。


rhythmic: 水龙吟
author: 李曾伯
content:
琅琅环佩三千，一楼玉立中端委。
瑶琚碾就，襄王故国，屈平遗里。
多少铅华，飞琼涂抹，一时碎。
记少年驰逐，银杯缟带，几番被、鸡呼起。
冷入重貂如水。
鬓丝丝、叹非前比。
羔儿满泛，狮儿低唱，飘风过耳。
冰释边忧，春生民乐，欢形佐史。
倩何人蜚奏，五云天上，助吾君喜。


rhythmic: 六州歌头
author: 李曾伯
content:
桂香深处，倾盖岭之西。
云南外，曾指点，是挛。
酌玻璃。
带江山里，挥银笔，绮句，湖海气，羞篷弱，吐虹霓。
回首烟尘碌碌，公家事、自笑痴儿。
盍田园归去，耕钓侣黔黎。
月夕花时。
恣吟题。
怅荆州路，同北望，剡溪兴，又东驰。
雄边上，夸前躅，壮新基。
灿宸奎。
客问西陲事，公莫惜，语教知。
秋城梦，笳却骑，舞闻鸡。
休作中年离恨，聊拼取、一醉如泥。


rhythmic: 摸鱼儿
author: 李曾伯
content:
对楼头、欠招欢伯，和风吹老芳讯。
凭阑面面蒲萄绿，依约碧岑才寸。
无尽兴。
纵燃竹烹泉，亦自清肠吻。
凭谁与问。
旧城郭何如，英雄安在，何说解孤愤。
铜路，极目长安甚近。
当时宾主相信。
翩翩公子登高赋，局面还思著紧。
乘暇整。
谩课柳评花，援镜搔蓬鬓。
江平浪稳。
怅我有兰舟，何人共楫，毋作孔明恨。


rhythmic: 沁园春
author: 李曾伯
content:
形胜风流，乐事良辰，一时四并。
正榆更新火，觞浮曲水，那堪上巳，又是清明。
赤壁功名，东坡文字，俯仰人间无古今。
诗书帅，对烽烟静昼，俎豆添春。
水边天气催人。
便须认杨花雪样生。
慨英风满席，思旌绵上，清谈束阁，肯记兰亭。
安得长绳，高悬碧落，系住画檐红日阴。
柔桑外，听鸣鸠唤雨，全胜流莺。


rhythmic: 沁园春
author: 李曾伯
content:
鸿禧主人，一闲半年，未尝厌闲。
谓有溪可钓，有田可秣，有兰堪佩，有菊堪餐。
羽檄秋风，胡笳夜月，多少勋名留汉关。
如今且，效樽北海，歌舞东山。
门前。
咫尺长安。
但只恐纶音催禁班。
把鹭鬓数茎，更因民白，鸥心一片，犹为君丹。
蓝绶儿痴，彩衣家庆，倦羽伶俜江汉还。
春光小，看庭苇岁岁，一笑梅间。


rhythmic: 沁园春
author: 李曾伯
content:
轩冕傥来，功名杯水，行藏依楼。
把方略评梅，工夫课柳，精神伴鹤，谈笑盟鸥。
草檄寻樵，移文问钓，任江上东南风未休。
君知否，问如今绿野，胜似青油。
从伊万户封留。
算得似团栾歌笑不。
怕魏阙兴思，高车驷马，江湖难著，缓带轻裘。
雪意何如，新醪熟未，乐事良辰聊献酬。
从今去，更八千椿算，才一春秋。


rhythmic: 沁园春
author: 李曾伯
content:
今代清流，北斗以南，文昌一星。
对露门进读，銮坡演翰，琐闱批敕，宝牒成文。
笔下权衡，胸中律度，礼乐人才俱讨论。
鸳行里，羡才高片玉，辉映条冰。
几年简在吾君。
便须把诗书开太平。
笑诸公炙手，昔成何事，一贤冷眼，今独修名。
花底退朝，槐边听制，一武商岩霖雨新。
金举，对春风九十，岁岁平分。


rhythmic: 沁园春
author: 李曾伯
content:
天下中庸，千载一灯，传之自公。
有涵洪雅量，陂澄千顷，坚凝定力，壁立孤峰。
佐鼎调梅，参帷借箸，略试斯文经济功。
听淮鹤，暂素丝揽辔，玉帐分弓。
朝来鼓角声雄。
庆元帅新除初度逢。
任西风局面，人皆洞，福星堂上，我独从容。
草檄传燕，开门释蔡，了却中原公衮东。
归廊庙，把格天勋业，与宋无穷。


rhythmic: 沁园春
author: 李曾伯
content:
画舸呼风，长剑倚天，壮哉此行。
指洞庭彭蠡，遍观吴楚，瞿塘滟，直上峨岷。
帝语春温，军声秋肃，手济时屯开泰平。
天应是，念蚕丛父老，公为更生。
眼看四海无人。
今天下英雄惟使君。
想驰情忠武，将兴王业，抚膺司马，忍咎吾民。
净洗甲兵，归来鼎辅，定使八荒同一云。
经营事，比京河形势，更近函秦。


rhythmic: 沁园春
author: 李曾伯
content:
漫浪江头，三听秋砧，一登故台。
望烟芜莽苍，令人目断，风樯掀舞，何日眉开。
把酒新亭，围棋别墅，老气当时何壮哉。
江东事，百年无恙，全是时才。
纷然竞付轻埃。
还水绕赏心东向淮。
叹阿奴侪悲，因人碌碌，乃翁材略，馀地恢恢。
凤阙天高，鹭洲潮落，约取白鸥归去来。
阑干外，英雄陈迹，一琼杯。


rhythmic: 沁园春
author: 李曾伯
content:
绮阁香销，玉砌梦残，凄凉旧台。
对御沟红叶，一番木落，宫墙黄菊，几度花开。
水溯岷源，山联吴会，目送征鸿安往哉。
都休问，六朝人物，谁拙谁才。
平生衮衮烟尘。
记匹马当年荆蜀淮。
叹雕零殆尽，词源已竭，消磨未去，酒量犹恢。
八跪蟹肥，四腮鲈美，客有可人招不来。
油幢暇，凭栏一笑，相与传杯。


rhythmic: 沁园春
author: 李曾伯
content:
目断长空，手拍危栏，高兴酒浓。
拟招呼短艇，追陪飞盖，一餐湘菊，共赋芙蓉。
雁字沈秋，鸦林噪晚，几阵萧萧雨更风。
空凝伫，不如一鹤，随意西东。
堪嗟乐事难逢。
愧元伯、巨卿千里从。
望文星聚彩，交辉吴分，天飙吹翅，独隔蓬。
野墅荒烟，败荷衰草，人在可怜憔悴中。
还相念，愿持觥薄罚，别许从容。


rhythmic: 沁园春
author: 李曾伯
content:
雨抹晴妆，修眉镜清，寸碧翠浓。
对蒹葭尽处，丛丛烟树，池塘侧畔，面面芙蓉。
千百栖乌，两三过雁，时有婆娑一笛风。
斜阳里，更青帘半卷，在小桥东。
佳人何日重逢。
问还肯扁舟载酒从。
笑平生劲概，寸心如铁，中年老态，两鬓成蓬。
荷锸栽蔬，腰镰刈稻，且寄西郊图画中。
空回首，望五湖鸥鹭，心事容容。


rhythmic: 沁园春
author: 李曾伯
content:
秋岂悲人，人不悲秋，比春更浓。
有蕙兰风度，尚存芳菊，牡丹之献，犹在芙蓉。
举蟹持醪，得鲈作，晋宋间人有此风。
休轻笑，彼柴桑傲吏，龌龊篱东。
携壶与客还逢。
愿时许先生杖履从。
叹尘踪如寄，鸥凫江海，性真聊适，蜩蒿蓬。
刮眼青天，惊心黄叶，立尽梧桐月正中。
凄然久，看物情终竟，不似春容。


rhythmic: 沁园春
author: 李曾伯
content:
大江之西，康庐之阴，壮哉此州。
有舳橹千里，旌旗百万，襟喉上国，屏翰中流。
弹压鲸波，指麾虎渡，著此商川万斛舟。
青毡旧，看崇诗说礼，缓带轻裘。
十年泉石优游。
久高卧元龙百尺楼。
正九重侧席，相期岩弼，一贤砥柱，聊试边筹。
了却分弓，归来调鼎，得见茂洪何复忧。
谈兵暇，问琵琶歌曲，无恙还不。


rhythmic: 沁园春
author: 李曾伯
content:
北固台端，南渡後来，无此伟人。
自从容佐鼎，光华揽辔，几年中外，属目经纶。
万灶炊烟，千艘漕雪，手整江淮如掌平。
诗书效，看马腾士饱，酒好兵精。
平生。
馀事功名。
岂管葛诸人能拟伦。
暂牙筹游戏，小淹惟月，金瓯注想，便合为霖。
沆瀣一襟，风流八咏，秋入诗坛如许清。
为公寿，有黄花不老，长伴香名。


rhythmic: 沁园春
author: 李曾伯
content:
揽秀岷峨，著鞭江淮，诸公所奇。
对塞垣烟淡，相随弓剑，城楼月落，几共灯棋。
驿柳摇黄，溪桃涨绿，稳趁春风度玉墀。
亨衢去，看紫薇红药，太乙青藜。
孤山若放梅时。
莫忘却扬州曾有诗。
怅英游难驻，堪怜只影，中年易感，祗付双眉。
珍重交情，勉旃时用，回首岫云从此归。
能相忆，有好音遗我，在水之湄。


rhythmic: 沁园春
author: 李曾伯
content:
水北洛南，未尝无人，不同者时。
赖交情兰臭，绸缪相好，宦情云薄，得失何知。
夜观论兵，春原吊古，慷慨事功千载期。
萧如也，料行囊如水，只有新诗。
归兮。
归去来兮。
我亦办征帆非晚归。
正姑苏台畔，米廉酒好，吴松江上，莼嫩鱼肥。
我住孤村，相连一水，载月不妨时过之。
长亭路，又何须回首，折柳依依。


rhythmic: 沁园春
author: 李曾伯
content:
天下奇观，江浮两山，地雄一州。
对晴烟抹翠，怒涛翻雪，离离塞草，拍拍风舟。
春去春来，潮生潮落，几度斜阳人倚楼。
堪怜处，怅英雄白发，空敝貂裘。
淮头。
虏尚虔刘。
谁为把中原一战收。
问只今人物，岂无安石，且容老子，还访浮丘。
鸥鹭眠沙，渔樵唱晚，不管人间半点愁。
危栏外，渺沧波无极，去去归休。


rhythmic: 沁园春
author: 李曾伯
content:
紫金山前，铁骑围中，惟公尚知。
怅当时卯角，鱼犹同队，如今缟鬓，鸥已忘机。
故垒荒榛，群贤拱木，畴记官军夜战时。
不图见，独岁寒不改，老气犹奇。
嗟哉月驶舟移。
四十载光阴昨梦非。
叹荷薪弗克，祗惭弓冶，扃柴却扫，绝望簪圭。
菌短椿长，微鹏巨，天分当然何足疑。
闻公里，有溪堪钓，盍亦云归。


rhythmic: 沁园春
author: 李曾伯
content:
大疏归来，小阮适闲，喜同此时。
问垂弧历载，几番遥祝，举觞华旦，相会良希。
颂以松椿，酌之椒柏，预卜明年百事宜。
春犹浅，趁雪晴梅放，且和新诗。
公虽厌直兰闱。
如正色朝端当宁知。
看大廷诸老，争推前席，吾家五祖，自有传衣。
暖律初回，要津立上，卿相时来皆可为。
祈公寿，与东君不老，南极齐辉。


rhythmic: 沁园春
author: 李曾伯
content:
弧矢四方，江汉一萍，少年壮游。
叹而今老矣，祗宜野服，欲何为者，还著轻裘。
匹马萧萧，孤鸾杳杳，城郭重来空白头。
西风里，对一番新月，又荻花秋。
依然千古荆州。
问刘表诸人还在不。
向亭前举酒，不堪北顾，船头击楫，忍负中流。
远水长天，淡烟衰草，还是当时王粲楼。
何如且，倩吴歌楚舞，一洗新愁。


rhythmic: 沁园春
author: 李曾伯
content:
嗟矍铄翁，对婵娟月，怀汗漫游。
怅江湖幸有，季鹰鲈脍，田园忍负，晏子弧裘。
丹桂开时，青苹渺处，家在三吴天尽头。
庭皋静，又一番叶落，天下皆秋。
少年弓剑边州。
惊转首黄粱还梦不。
叹悠悠千载，关山无恙，滔滔一水，岁月俱流。
镜老菱花，笳悲庐叶，新雁数行人倚楼。
君知否，把眉峰蹙破，岂为身愁。


rhythmic: 沁园春
author: 李曾伯
content:
唤麴生来，与常娥约，从太守游。
把玉箫声寄，萧关短笛，霓裳曲换，清塞重裘。
桂影飘摇，桐阴立尽，多少征人霜满头。
油幢暇，不掀髯一笑，辜负中秋。
斗杓矗处中州。
还有解闻鸡起舞不。
看鸣弦中鹄，穿杨电激，飞球戏马，策垂星流。
绣帽归军，玳簪环客，薄晚同登庾亮楼。
浮生事，是几番玩月，何苦多愁。


rhythmic: 沁园春
author: 李曾伯
content:
麴生来言，素娥寄声，偶阆苑游。
问去年今夕，逢余桂岭，前年今夕，见子菟裘。
何事尘劳，启人厌倦，痴兔老蟾因缩头。
宜珍重，要相期後会，直待来秋。
休休。
莫舞凉州。
岂巫女风姨相妒不。
枉停歌准拟，冰轮东上，持杯顾恋，银汉西流。
一笑天悭，四并时少，应负珠帘十二楼。
呼蕉叶，且与生酹古，排遣牢愁。


rhythmic: 沁园春
author: 李曾伯
content:
百尺楼头，奇哉此翁，元龙後身。
当壮年襟度，百川鲸吸，平生出处，一片鸥轻。
冷淡逋梅，淋漓旭草，但见风雷笔下生。
荆州幕，觉坐间小异，乃有斯人。
牙樯喜色津津。
正江影涵秋无点尘。
对白苹黄苇，且供诗卷，紫薇红药，却演丝纶。
举酒延蟾，倚栏闻雁，应念征人归尚春。
君王问，尽不妨细说，万里戎情。


rhythmic: 水调歌头
author: 李曾伯
content:
一段太清境，谁幻出阶坳。
不知身住何处，爽气逼霜袍。
但见人间一样，似夜又还非夜，栖鸟不安巢。
认得在尘世，禁鼓二更敲。
最看，来竹底，上梅梢。
几家朱户，不如儿女醉蓬茅。
谁把琴声三弄，不管骚人幽趣，似向曲中嘲。
长啸赋赤壁，有酒更无肴。


rhythmic: 水调歌头
author: 李曾伯
content:
夜永厌银烛，移步下堂坳。
秋风昨梦少年，高兴鹄成袍。
世上痴儿睡去，历历江山细数，孤鹘啸危巢。
地静未容去，门掩不妨敲。
转巍阑，低画桶，落寒梢。
南楼老子争似，短笛一椽茅。
无色界间长啸，不夜城中高卧，随意弄诗嘲。
洗要更酌，为我问佳肴。


rhythmic: 水调歌头
author: 李曾伯
content:
千一载英杰，百二国山河。
提封几半宇宙，万里仗天戈。
十乘晋军旗鼓，三岁秦关扃锁，地利属人和。
位次功第一，未数侯何。
建青油，持柴荷，听黄麻。
乾坤整顿都了，玉殿侍羲娥。
且醉东湖花柳，却泛西湖舟楫，留不住岷峨。
谁为语儒馆，浓墨被诗歌。


rhythmic: 水调歌头
author: 李曾伯
content:
三蜀最佳处，昌是海棠州。
清香燕寝闲暇，人与地风流。
十万人家寿域，六七十翁儿状，眉寿祝公侯。
谁为语廊庙，且许寇恂留。
过书云，才几日，纪千秋。
祖孙卮酒相贺，庆事袭箕裘。
自有诗书万卷，安用田园千顷，松菊足优游。
持以寿公者，梅萼伴清修。


rhythmic: 水调歌头
author: 李曾伯
content:
老子世北客，家本住吴头。
登临聊复尔耳，佳节懒为酬。
刚被西风断送，又为黄花牵帅，草创作斯游。
目力眇无际，更上一层楼。
对长江，流不尽，古今愁。
凭兰正拟一笑，襟袍怯於秋。
高处令人心悸，放旷舒怀何暇，好趁醒时休。
留取江湖量，归去醉中州。


rhythmic: 水调歌头
author: 李曾伯
content:
行客送行客，况又值新秋。
莼乡此去万里，先我上扁舟。
三载乌奴聚首，异县乡情对语，乘月几登楼。
去去远蜀口，日日望吴头。
丹青手，描不就，此离愁。
半生萍梗江汉，别恨最绸缪。
远水长空一色，风顺波平如掌，雁序际天游。
故旧有相问，犹滞剑南州。


rhythmic: 水调歌头
author: 李曾伯
content:
骤雨送行色，把剑渡长淮。
西风咄咄怪事，吹不散烟霾。
才是橙黄时候，早似梅边天气，寒意已相催。
老子尚顽耐，仆马苦虺。
叹平生，身客路，半天涯。
飞鸢曾见，底事又重来。
回首白云何处，目送孤鸿千里，去影为徘徊。
篱菊渐秋色，杜瓮有新醅。


rhythmic: 水调歌头
author: 李曾伯
content:
万里长淮北，青是汉时山。
几年壁垒相望，高枕度春闲。
不道草庐豪杰，手袖伊吾长剑，驰志在楼兰。
锺鼓令秋肃，毡胆冰寒。
诗书帅，金横带，玉为鞍。
天生如结数辈，虏岂易江南。
京索成皋此际，东郭韩庐俱困，故老正争看。
琳檄未能草，冯铗直空弹。


rhythmic: 水调歌头
author: 李曾伯
content:
岘山羊叔子，江左管夷吾。
勋名掀揭宇宙，金匮侈丹书。
两载风寒卧护，一柱狂澜屹立，形势壮陪都。
功业笑儿辈，别有大规模。
看东归，游凤沼，转鸿枢。
不应廊庙人物，犹佩玉麟符。
好是茅峰仙客，更与锺山佛子，同日庆垂弧。
一饮共千岁，永永辅皇图。


rhythmic: 水调歌头
author: 李曾伯
content:
簪履盛元幕，领袖属英游。
登车揽辔馀事，何止客诸候。
看尽巫云岷雪，却妨庐峰湓浦，砥柱赞中流。
百叠青山路，一片白苹洲。
今日事，风涛上，一虚舟。
长江万顷寒碧，犹谓马能浮。
况是眼前局面，心腹忧如边角，胜著赖帷筹。
谈笑济时了，勋业迈前修。


rhythmic: 水调歌头
author: 李曾伯
content:
风卷江湖浪，举足是羊肠。
峡山知在何处，榛莽更凄凉。
不为渊明五斗，直为班超万里，雅志未能忘。
耿耿富襟抱，行计有诗囊。
溯吴头，逾楚尾，界瞿塘。
从他昵昵燕语，留不住征樯。
芳草天涯弥望，着我飞凫来去，在在可徜徉。
持此见刘表，抵掌与谈王。


rhythmic: 水调歌头
author: 李曾伯
content:
幻出广寒境，罗袜净无尘。
素娥风格分明，玉骨水为神。
手揽清光盈掬，眼看山河一色，阅尽古今人。
对影且长啸，一酌瓮头春。
千万顷，琉璃色，楚天清。
庾楼袁舫何事，汩汩主和宾。
但见老蟾无恙，不管镜圆钩阙，寒暑任相更。
此夕幸无雨，何惜放颜醺。


rhythmic: 水调歌头
author: 李曾伯
content:
碾就一轮玉，扫尽四边尘。
白乎不涅不磷，千古此丰神。
领略常娥体态，寂寞谪仙材调，四海岂无人。
安得金丹诀，长驻玉颜春。
镜圆明，冰样洁，水来清。
良宵难值如许，何惜且留宾。
拟唤桓伊三弄，影转画檐西畔，钟鼓趣残更。
肺腑尽霜雪，麴不能醺。


rhythmic: 水调歌头
author: 李曾伯
content:
久欲乘槎去，间阔几仙尘。
乾坤炯炯不夜，造化抑何神。
谁道二分无赖，到处一轮都满，天未始私人。
今夕果何夕，非夏亦非春。
风露下，明作哲，圣之清。
纷纷浮世代谢，燕客与鸿宾。
欢恨离愁尽扫，谢赋鲍诗高束，一枕听严更。
尔自屋梁落，吾已醉醺醺。


rhythmic: 水调歌头
author: 李曾伯
content:
薄酒长亭别，饱饭故园归。
两年婉婉席上，甘苦每同之。
骥群中独步，糜鹿兴前不瞬，孰可与争驰。
力挽不能寸，健翮遽斜飞。
经营事，艰难状，老天知。
区区塞马得失，一笑付观棋。
用则风云万里，不用烟霞一壑，两鬓未应丝。
回首乌樯外，鸥鸟自忘机。


rhythmic: 水调歌头
author: 李曾伯
content:
壁垒壮西塞，形势古州来。
九重庙算经远，边隙肯轻开。
整顿金城千仞，遮护风寒数处，蛇豕敢当哉。
惆怅倚长剑，扫未尽烟埃。
骑连营，桥列栅，木成排。
老酋鱼釜视我，孰与障吾淮。
横槊冲围四出，北府牢之何勇，新进喜多才。
老子何归矣，击壤乐春台。


rhythmic: 水调歌头
author: 李曾伯
content:
枣颊上秋色，朔漠寇南来。
斧螗蜂猬棼集，腥雾扫难开。
细看眼前局面，惊落人间匕箸，砥柱者谁哉。
熊虎贾馀勇，弧兔等轻埃。
炮雷轰，戈日耀，阵云排。
不图风定波息，谈笑静长淮。
休诧穿杨妙手，乘早闹蓝抽脚，谁拙又谁才。
束起楼兰剑，归钓子陵台。


rhythmic: 水调歌头
author: 李曾伯
content:
壮志小鹏背，万里欲乘风。
马裘敝，老来无复旧游重。
楚尾吴头蜀口，三十载间陈迹，衮衮水之东。
休说射雕手，且学钓渔翁。
奚为者，聊尔耳，此山中。
壶觞自引，不妨换羽与移宫。
蓬矢桑弧何事，朝菌大椿皆分，识破色俱空。
掬润弄明月，长啸倚青松。


rhythmic: 水调歌头
author: 李曾伯
content:
鸿雁未应到，可怪此番风。
木犀天气，何事爽逼夹衣重。
长记呼韩塞下，每向飞廉声里，占见马蹄东。
今日闭门睡，都不管山翁。
李北平，班定远，魏云中。
纷纷成败，任取勋业纪南宫。
幸得明朝无雨，定是中宵有月，莫放酒尊空。
起舞弄庭叶，清影伴岩松。


rhythmic: 水调歌头
author: 李曾伯
content:
一番蓼花雨，几阵桂枝风。
杖藜多暇，准拟同醉小山重。
底事阮郎清致，苦托休文瘦损，咫尺阻西东。
秋色浩如许，岂可欠诗翁。
门前事，都莫问，付杯中。
纷纷蛮触等耳，富贵大槐宫。
何惜振衣而起，相与凭栏一笑，抵掌共谈空。
佳客傥不至，推枕卧云松。


rhythmic: 水调歌头
author: 李曾伯
content:
缔好恨不早，觌面雅相志。
璇星楼上，一见天产此英奇。
功在淮梁砥柱，政蔼汉扶襦裤，仅借寇恂期。
懊恼剑花冷，手欲鲸鲵。
濡须坞，咽喉地，腹心谁。
公其揽辔凭轼，勋业笑谈为。
贯索旄头息焰，斗极泰阶动色，归佐太平基。
客有问仆者，只说在渔矶。


rhythmic: 水调歌头
author: 李曾伯
content:
之子问行役，火伞正当天。
酷哉几可炙手，流汗满襟沾。
仆仆长亭古道，人在竹舆何似，甑釜受蒸煎。
帝悯苍生热，敕下九龙渊。
命丰隆，驱屏翳，起蜚廉。
神工一炊黍顷，爽气遍垓埏。
洗涤山河尘土，转作清凉境界，物类举醒然。
稽首谢天赐，伸脚快宵眠。


rhythmic: 水调歌头
author: 李曾伯
content:
君莫厌行役，易尔此非难。
人情无已，久阴忧潦霁忧乾。
借得庭轩一榻，忘却征涂炎暑，小驻瀹龙团。
世路任渠险，襟抱五湖宽。
叹平生，环辙迹，已苍颜。
梅花雪片万里，奚又絷南冠。
应是江山好处，犹待推排老眼，天未许休官。
莫忆故园竹，日日报平安。


rhythmic: 水调歌头
author: 李曾伯
content:
乔木老盘谷，仙李盛峨岷。
参横井转，月边犹赖有长庚。
传得丹溪正派，更是平庵宅相，夷路早蜚英。
十载星沙幕，一片玉壶冰。
题舆了，千万里，尽云津。
渚宫小驻，不妨谈笑对秋城。
西去凭熊驾驷，东下握兰持橐，衮衮看峥嵘。
愿借鹫峰桂，岁以寿金觥。


rhythmic: 水调歌头
author: 李曾伯
content:
万里净无翳，一镜独当天。
老蟾痴兔顽甚，阅世几何年。
任尔炎凉千变，不改山河一色，爽气逼人寒。
何必乘槎去，直到斗牛间。
叹常娥，元不嫁，只孤眠。
古今遗恨，不能长似此宵圆。
我有竹溪茅舍，办取金风玉露，一笑四并全。
细和坡仙句，低唱教婵娟。


rhythmic: 满江红
author: 李曾伯
content:
镇日山行，人倦也、马还无力。
游历处，总堪图画，足供吟笔。
涧水绿中声漱玉，岭云白外光浮碧。
信野花、啼鸟一般春，今方识。
真可羡，林泉客。
真可叹，尘埃役。
想希夷冷笑，我曹踪迹。
七十二峰神物境，几千万壑仙人室。
待身名、办了却归来，相寻觅。


rhythmic: 满江红
author: 李曾伯
content:
衮衮青春，都只恁、堂堂过了。
才解得，一分春思，一分春恼。
儿态尚眠庭院柳，梦魂已入池塘草。
问不知、春意到花梢，深多少。
花正似，人人小。
人应似，年年好。
奈吴帆望断，秦关声杳。
不恨碧云遮雁绝，只愁红雨催莺老。
最苦是、茅店月明时，鸡声晓。


rhythmic: 满江红
author: 李曾伯
content:
天顾坤维，烦紫气、来从南斗。
鞭才定，匆匆塞上，咏薇吟柳。
少借日边霖雨望，教知天下风云手。
听吾民、争说近年无，前朝有。
平安夜，舒长昼。
笳鼓静，笙歌奏。
记西湖五月，藕花时候。
待把雁门冠带了，归来麟阁丹青旧。
放蜀山、万点入樽，为君寿。


rhythmic: 满江红
author: 李曾伯
content:
姑射山人，仙去後、唯存标格。
犹赖有、墨池老手，草玄能白。
留得岁寒风骨在，岂烦造化栽培力。
有世间、肉眼莫教看，非渠识。
元不夜，枝何月。
元未腊，花何雪。
最孤高不受，多情轻折。
只有暗香天靳予，黄金作指难为术。
更若将、解语付真真，空成色。


rhythmic: 满江红
author: 李曾伯
content:
老去生涯，都付与、一丘一壑。
功名事，惭非好手，几逢危著。
走马斗鸡年少趣，椎牛酾酒军中乐。
到而今、浑似梦中看，休休莫。
江湖路，西风恶。
霄汉志，秋云薄。
更那堪州铁，铸成重错。
当贵买臣毋足羡，知非伯玉真能觉。
问心期、应有海翁鸥，山人鹤。


rhythmic: 满江红
author: 李曾伯
content:
竹马同游，平生志、相期霄壑。
今老矣，儒冠宁误，戎妆徒著。
卷起鲸鲵江海事，放教禽鸟山林乐。
问尚堪、舞剑渡河无，公应莫。
粟可饭，衣从恶。
秫可酒，茶胜薄。
但此身长健，老天不错。
竹院昼闲参内景，蒲团夜坐披圆觉。
愿此生、无愧北山猿，西湖鹤。


rhythmic: 满江红
author: 李曾伯
content:
小小池亭，仿佛似、洛川岩壑。
天付与、老身游戏，馀生吃著。
剩喜酒能消思虑，翻疑书解妨人乐。
听雨翁、白雪寄新词，愁言莫。
毋自叹，蒿莱恶。
甘自味，齑盐薄。
对乱花丛竹，翠红交错。
元亮悦闻亲友话，羲之常恐儿曹觉。
望碧云、休忆女乘鸾，人骑鹤。


rhythmic: 满江红
author: 李曾伯
content:
既作闲人，便应付、此身沟壑。
不应更，将愁半点，寸心中著。
责子渊明徒自苦，忧君范老何时乐。
纵一嘲、一咏欲奚为，何如莫。
不自鄙，葵蔬恶。
还肯荐，茅柴薄。
任侯门海陆，杂陈珍错。
有暇盍联车骑过，相忘勿遣诗情觉。
怕家僮、无处买莼鲈，烹琴鹤。


rhythmic: 贺新郎
author: 李曾伯
content:
万里归朝去。
倚江亭、绿波碧色，一川晴絮。
赢得威名留草木，玉垒雪山高处。
未应减、平淮裴度。
见说金瓯书字久，待公来、便作商岩雨。
休望却，蜀都赋。
旌旗回首春城暮。
听樯头、飞燕似把，人情低诉。
两两三三鸥鹭里，拍拍船儿一羽。
算惟有、清芬载取。
百万人家儿样恋，恨柳风、不为留连住。
离梦绕，沙堤路。


rhythmic: 贺新郎
author: 李曾伯
content:
满酌荆州酒。
望莱庭、斑衣拜祝，俾吾亲寿。
玉水雪楼游宦地，近访甘棠依旧。
逢父老、颂声盈口。
争道蜀边劳数载，也真宜、略畔云横岫。
小儿辈，任成否。
东皋十月梅开後。
想亲朋、团栾一笑，从容觞豆。
塞上弓刀成底事，不过腰金如斗。
算不直、渊明株柳。
只恐鲸鲵无计取，更须烦、绿野持竿手。
看勋业，国长久。


rhythmic: 贺新郎
author: 李曾伯
content:
将谓霏微雨。
恍朝来、虚檐生白，寒侵冒絮。
拟和盐花凌谢韫，巧思翻成金注。
谁寄我、雪车冰柱。
酿熟羊羔炉拥兽，羡画楼、金帐调宫羽。
人应共，回风舞。
围场校猎淮云暮。
记当时、银杯缟带，网禽兔。
老去不禁鞍马力，独对愁吟似甫。
问一棹、剡溪何处。
愿与铁衣春解戍，把梁园、旧话供儿语。
孤梅外，梦魂度。


rhythmic: 贺新郎
author: 李曾伯
content:
才过黄花雨。
问长堤、依依万柳，未春何絮。
一目河山银幻出，惊诧夜光流注。
巍观矗、玉为云柱。
风卷寒庐迷过雁，渺沧波、莫认沙鸥羽。
千万蝶，空中舞。
霸桥寂寞前溪暮。
耸诗肩、霜裘拥貉，月毫挥兔。
记得梅奴曾索笑，解如逢交甫。
今孤垒、寒烟深处。
休说鹅池平蔡事，庆新年、一稔欢相语。
持大白，勿虚度。


rhythmic: 贺新郎
author: 李曾伯
content:
幸得闲中趣。
问何为、倏逾桂岭，重来荆渚。
唤醒门前弧矢梦，钩月相辉初度。
谩羞听、军中鼙鼓。
马上弓刀成底事，仅平明、旆入襄州去。
能不愧，古羊杜。
此身何以酬明主。
怅新来、鬓毛添白，衰容如许。
三万貔貅齐贾勇，好为一清狐兔。
看柳色、大堤如故。
世事付之杯酒外，那棋边、得失都休语。
来共看，雁儿舞。


rhythmic: 念奴娇
author: 李曾伯
content:
黄梅过雨，望隔林、一缕长烟浮碧。
亟拥征鞍寻午梦，卧看青山排闼。
扫户风清，拂檐云淡，爽气生萧发。
黄粱惊觉，子规枝上啼彻。
堪羡麦熟蚕成，酒香鸡嫩，风味农家别。
幸有住山供活计，何苦江湖南北。
菊老陶园，瓜荒邵圃，空负干时策。
洛阳三顷，胜如金印六国。


rhythmic: 念奴娇
author: 李曾伯
content:
平生宦海，是几番风雨，几番霜雪。
绿野来归身强健，镜里微添华发。
剑束床头，书寻架上，富贵轻於叶。
南坡石竹，年来尤更清绝。
好是梅坞松关，对湘溪一曲，翠屏千叠。
柱杖篮舆诗卷里，尚小东山勋业。
只恐鸥盟，难望鹤怨，未是闲时节。
片云收却，照人依旧明月。


rhythmic: 念奴娇
author: 李曾伯
content:
云胡不喜。
得抽脚篮中，安身局外。
世路风涛都历遍，几度眉攒心碎。
八尺藤床，二升粟饭，方寸恢馀地。
翻云覆雨，从伊造物儿戏。
不见刻木牵丝，鸡皮鹤发，弄罢寂无事。
随分风光堪领略，聊放疏狂些子。
刘项雌雄，跖颜修短，无彼亦无此。
茅檐高卧，不知春到花底。


rhythmic: 念奴娇
author: 李曾伯
content:
浮生如寄，叹征尘驱我，担簦西去。
烟障云屏相迎送，几幅鹅溪缣素。
挥汗流金，饮冰漱玉，桃叶呼前渡。
若将有意，道傍一鹭延伫。
细读壁上龙蛇，太丘笔在，更著茶玻句。
樽酒十年今白发，不改江流东注。
胜概难逢，旅怀易动，信美非吾土。
恨无六翮，长风万里高举。


rhythmic: 满庭芳
author: 李曾伯
content:
浪拍金鳌，春浮铁瓮，气清天朗如秋。
江皋无事，飞盖强追游。
万顷蒲萄光里，风樯共、塔影悠悠。
人间事，年华似掷，一水与俱流。
绸缪。
千古恨，纷纷离合，晋宋曹刘。
望长安何处，落照西头。
往事苍苔陈迹，夷吾在、吾属何愁。
清樽畔，谁能为我，一曲舞梁州。


rhythmic: 满庭芳
author: 李曾伯
content:
山接平芜，烟横远墅，修眉淡抹晴妆。
菊梅交际，天未十分霜。
几许无穷秋思，空凝伫、衰柳斜阳。
溪头路，黄芦一片，凫雁两三行。
平章。
风景似，画图一幅，著我徜徉。
山中无事，聊尔适吾狂。
不用登临感慨，青帘外、新酒堪尝。
何为者，东家宋玉，千古叹凄凉。


rhythmic: 瑞鹤仙
author: 李曾伯
content:
百年过半也。
怅壮心零落，鬓星星也。
风儿渐凉也。
近中秋月儿，又初生也。
田园暇也。
矍铄哉、是翁也。
记当时，弧矢垂门，孤负四方志也。
休也。
牙签插架，玉帐持麾，总成非也。
浮生梦也。
皇皇欲、奚为也。
趁身闲、随分粗衣淡饭，一笑又何妨也。
问神仙，底处蓬莱，醉乡是也。


rhythmic: 喜迁莺
author: 李曾伯
content:
轻云暮卷，望澄空如水，千里一碧。
菱镜冰悬，桂轮玉碾，喜见中原秋色。
老蟾炯炯无翳，阅尽尘寰今夕。
堪恨处，度霓裳曾到，长生宫阙。
坐客。
休叹息。
看此清光，天岂限南北。
便好乘风，为持玉斧，修取山河如一。
西湖旧时花草，会遣孀娥重识。
从今去，举太平玩事，长如今夕。


rhythmic: 声声慢
author: 李曾伯
content:
红绡剪就，绛蜡熔成，天然一种仙姿。
竹外家风，凄凉俭薄为宜。
东君苦怜消瘦，强教伊、傅粉匀脂。
较量尽，胜夭桃轻俗，繁杏粗肥。
好是新妆雅态，对疏蟾淡淡，薄雾霏霏。
迥出红尘，轻盈玉骨冰肌。
犹嫌污人颜色，谁云似、虢国娥眉。
香韵别，怕满园、蜂蝶未知。


rhythmic: 声声慢
author: 李曾伯
content:
修洁孤高，凌霜傲雪，潇然尘外丰姿。
一白无瑕，玉堂茅舍俱宜。
飘飘羽衣缟袂，都不染、富贵膏脂。
调羹事，看水边清瘦，雨後红肥。
偏爱春工尚浅，向南枝信透，东阁香霏。
翠袖犹寒，不禁弱质柔肌。
浑如故人邂逅，聊相与、一笑开眉。
归去晚，任帘栊、深闭未知。


rhythmic: 摸鱼儿
author: 李曾伯
content:
趁西风、且登黄鹤，挥豪先奏秋赋。
燕山桂种清分在，人物翩翩如许。
堪羡处。
长安近、蟾宫相继金闺步。
佳哉盛举。
看精淬龙泉，厚培鹏背，自此要津去。
荆州事，多幸乡情相予。
几番灯柝棋墅。
转头江阔轻帆速，梦入吴松鸥鹭。
君记取。
旧王粲、曾言信美非吾土。
故人相语。
为细数艰难，满头雪白，无奈戌边苦。


rhythmic: 摸鱼儿
author: 李曾伯
content:
对垂弧、引觞一笑，凄凉薄分天气。
丁年驰骛弓刀後，报国孤忠自许。
堪叹处。
今老矣，强颜犹踵邯郸步。
安能远举。
谩目送征鸿，梦劳胡蝶，无计便归去。
清闲禄，旧说天公靳予。
何时松菊村墅。
生非燕颔鸢肩相，岂是觚棱鹭。
收拾取。
休直似、文渊定远空怀土。
阿戎可语。
待乞得身还，屏伊世累，甘受作诗苦。


rhythmic: 齐天乐
author: 李曾伯
content:
少年塞上秋来早，昴街尚馀芒曜。
举目关河，惊心弧矢，顾我岂堪戎纛。
几番凤诰。
愧保障何功，恩隆旒藻。
笑指呼鹰，露花烟草忆刘表。
头颅如许相与，岁寒犹赖有，白发公道。
对月怀人，临风访古，往事凄凉难考。
何时是了。
莫驰志伊吾，贪名清庙。
松菊归来，稽山招此老。


rhythmic: 满庭芳
author: 李曾伯
content:
八足横戈，一身衷甲，将军致尔来前。
呼僮解缚，亟荐泽虞鲜。
族类横行草地，今骈首、鼎镬连连。
荆江上，不图霜後，风味似吴天。
晴川。
千里外，分甘遗远，多谢勤拳。
对香枨新酒，一洗腥膻。
慰我吟情归思，都忘却、张孟鲈鳊。
持螯了，老饕作赋，佳话楚乡传。


rhythmic: 哨遍
author: 李曾伯
content:
大块赋形，皇览揆予，俾尔昌而寿。
嗟壮游。
岁月老征裘。
向秋来、顿如蒲柳。
桂开又。
鲈莼蟹橙正美，故人应忆传杯手。
想薜荔岩峦，梧桐庭院，当时风景依旧。
对斜阳、极目倚危楼。
问一舸、何时过吴头。
乘下泽车，戴华阳巾，锦衣游昼。
犹。
客有名流。
交情金石襟期厚。
双湖烟艇里，剑锋紫气冲斗。
剩妙墨淋漓，清歌发越，未应独步诗千首。
待挂了衣冠，来寻杖履，陪君此乐须有。
到如今、不愿酒泉侯。
愿生入、玉门早归休。
任远人、从问安否。
梁园宾客虽富。
谁出相如右。
相逢身健，时平无事，是处溪山明秀。


rhythmic: 水龙吟
author: 李曾伯
content:
黄旗吉语飞来，胡儿已落将军手。
吾皇神武，一新城郭，断谟天授。
铁骑才临，雕戈竞逐，击蛇先首。
快风驱雨洗，江空谷静，淮淝上、似之否。
此事老臣何有。
想捷传、延英方昼。
玉颜应笑，金瓯堪保，贺声交口。
吾责免夫，吾归可矣，萧然一叟。
把功名，分付诸公，聊自尝酒盈斗。


rhythmic: 水龙吟
author: 李曾伯
content:
荆州咫尺神州，几番得失孙刘手。
山河天险，东南牖户，钺何轻授。
泪落碑存，鹤归城是，不堪回首。
喜大堤草色，镇长春在，羊与陆、孰能否。
风景依然吾有。
柳营深、铁衣闲画。
摩云胜气，追戎马足，走蜚狐口。
往事纷纷，付之蛮触，相忘庄叟。
有人焉，中夜闻鸡，剑光正烛牛斗。


rhythmic: 水龙吟
author: 李曾伯
content:
吾皇神武中兴，直须整顿舆图旧。
岂惟天顾，岷峨一角，但西其首。
遮护咽喉，扶持气派，宁无医手。
有庙谟先定，傍观何待，留侯蹑、魏侯肘。
天眷我家仁厚。
盛英才、载量车斗。
中流孤艇，千钧一发，老夫何有。
休对秋风，移宫换羽，吟无绝口。
看福星，太乙临梁，此虏自不能久。


rhythmic: 水龙吟
author: 李曾伯
content:
梅边连辔偕来，柳边先我观光去。
一门椿桂，尊君孙盛，小儿文举。
黄鹤联登，横翔雕鹗，健凌鹦鹉。
趁霜晴春小，南宫问讯，又同奏、明光赋。
从此青云阔步。
看龙门、锦标双取。
荆州时事，不妨大对，细陈当宁。
久要论交，中年语别，不堪离绪。
约杏园，得意归时，吾已在浙江浒。


rhythmic: 满江红
author: 李曾伯
content:
千古襄阳，天岂肯、付之荆棘。
宸算定、图回三载，一新坚壁。
狼吻不甘春哨衄，马蹄又踏寒滩入。
向下洲、一鼓扫群胡，三军力。
连帅是，并州绩。
宾佐有，雍丘逖。
赖阴人成事，同心却敌。
见说陈尸三十里，投鞍委甲如山积。
待老臣、为作岘樊铭，诸石。


rhythmic: 满江红
author: 李曾伯
content:
推枕闻鸡，正怪得、乾坤都白。
元是有、福星临照，至和薰出。
缘饰夜城疑不夜，弥漫色界成无色。
更词、巧欲夺天葩，尤殊特。
貂帽拥，寒何力。
羔酿举，情何极。
欠开樽细挹，梅花标格。
十万铁衣冰到骨，祈天只愿王师息。
想家童、日办剡中舟，溪头立。


rhythmic: 满江红
author: 李曾伯
content:
荡节将行，原显尽、花毡铺白。
人羡道、青丝辔整，红蕖幕出。
宇宙中间无点医，水天上下俱同色。
向个中、著此玉为人，真英特。
元自得，融和力。
浑不管，凝寒极。
看福星临照，政敷民格。
且访桃源仙世界，伫传梅驿春消息。
定明年、拜表贺端闱，螭坳立。


rhythmic: 贺新凉・贺新郎
author: 李曾伯
content:
可恨经年别。
正安排、剖瓜植竹，拟酬佳节。
应为犁锄机杼懒，天遣阿香磨折。
翻一饷、廉纤凄切。
寂寞金针红线女，枉玉箫、吹断秦楼月。
清漏静，楚天阔。
东皋且愿三农悦。
任从渠、鹊桥蛛网，一番虚设。
挽取天河聊为我，尽洗西风残热。
休懊恼、云生巫峡。


rhythmic: 贺新凉・贺新郎
author: 李曾伯
content:
晓听平安报。
信荆州、古今形胜，金汤天造。
落日岘山陈迹在，依旧大堤芳草。
叹紫塞、黄尘未扫。
水合水生来又去，赖胡雏、犹畏熊当道。
薇柳戌，甚时了。
乞身屡上盏天表。
感恩深、丁宁帝语，许同芳召。
自愧黔驴无伎俩，桑土绸缪盍早。
空手袖、剑锋懊恼。


rhythmic: 贺新凉・贺新郎
author: 李曾伯
content:
梦觉闻鸡报。
问岘边、晋家城郭，旧邦新造。
谁遣平明旌旆入，人说当年草草。
犹幸把、腥埃俱扫。
对越老苍方寸在，任酉渠、远度龙堆道。
还又过，一春了。
少年意气轻三表。
到如今、名惭小范，功卑前召。
赖有把茅归去是，乘此抽身须早。
何苦受、天来烦恼。


rhythmic: 沁园春
author: 李曾伯
content:
天顾坤维，持橐秉旄，屈公此行。
正地雷观象，一阳将复，天星验数，五福初临。
汉指才宣，蜀民相贺，百万耄倪犹更生。
先声布，便胆寒西贼，关塞无尘。
休嗟往事营营。
要清献、乖崖相拟伦。
看作新精采，叶符气运，转旋机括，元在人心。
奖率三军，扫清万里，从此西南开太平。
功成後，却归来廊庙，细展经纶。


rhythmic: 沁园春
author: 李曾伯
content:
老子家山，近古苏州，有监本呆。
叹长途荷担，斯宜已矣，急湍鼓，岂不危哉。
我爱陶潜，休官彭泽，为三径荒芜归去来。
君恩重，奈边戈未偃，阃毂犹推。
东南休运将回。
幸天日清明公道开。
把孤忠自许，我心匪石，一真难灭，人口如碑。
青眼旧交，黑头新贵。
快九万里风鹏背培。
诗筒寄，正多情未已，聊解君颐。


rhythmic: 沁园春
author: 李曾伯
content:
我爱临川，簪绂丛林，有宅一区。
记谢墩名字，百年犹在，平泉孙子，三世重居。
皂盖新营，青毡旧识，此复古春秋宜大书。
奇哉事，信当时种子，下到工夫。
笑渠。
驷马门闾。
是几往过之凡几墟。
喜尚存遗爱，甘棠在在，无穷生意，茂草如如。
载酒寻盟，论诗结社，想田可秫兮园可蔬。
应须念，古亭乔木，无恙还无。


rhythmic: 兰陵王
author: 李曾伯
content:
甚天色。
苦问桃红李白。
伊祈氏，沙际才归，依约春回晓烟湿。
老寒犹煞忒。
景物。
中年惯识。
天应遣，雨洗风梳，柳睡花眠尚无力。
名园谩他适。
任黄四栽培，殷七奇特。
一年好处须寒食。
待花畔携酒，酒边索句，春馀太半未须急。
记旧隐幽寂。
我亦。
几时得。
归检点苔封，评品梅格。
教看林下休官一。


rhythmic: 哨遍
author: 李曾伯
content:
天限长江，云扰中原，一局持棋势。
汉将谁。
盍为扫清之。
彼伎犹、黔驴而止。
客亦知。
何材不生斯世。
丁宁屡费君王旨。
向马首论诗，灯前观剑，岂无差强人意。
幸崆峒麦熟且休师。
又焉用陈琳檄书飞。
一笛楼头，万柳营间，从容麾帜。
噫。
代有戎夷。
时贤患乏经纶志。
紫岩公一出，敌当惊见花字。
谩被发忧邻，汗颜笑斩，客邪终岂婴元气。
待拜表盏天，移文问隐，老夫行且归矣。
怕胡雏穴隙尚相窥。
有淝水儿曹举兵麾。
看中兴、隽烈堪继。
随世样多能底。
卿自为卿计。
不妨老子，婆娑矍铄，从渠屦盈户外。


rhythmic: 兰陵王
author: 李曾伯
content:
问梁益。
天设金城铁壁。
西风外，依约雁来，还报关山旧秋色。
三秦听汉檄。
远恨绵绵脉脉。
频年事，虚掷桑阴，允诸人竟何策。
彤弓误殊锡。
怅活国难医，救世须佛。
平生本藉毛锥力。
对弧矢初度，满头白发，何堪兵卫叠画戟。
咄青史陈碛。
酒石。
羡王绩。
任击缶呼天，此乐何极。
奚须太息惊前席。


rhythmic: 水调歌头
author: 李曾伯
content:
序正象古琥，吉叶梦维熊。
身随金粟出世，香满小山丛。
铁券丹书家世，朱阁青毡步武，名字在尧聪。
雕鹗健云翮，聊尔待西风。
功名事，书剑里，笑谈中。
江涛衮衮如此，天岂老英雄。
先我甲庚三日，伴子春秋千岁，何幸举樽同。
歌以寿南涧，愿学稼轩翁。


rhythmic: 水龙吟
author: 李曾伯
content:
楚乡三载中秋，倚楼辄值萧萧雨。
澄空向午，廉纤数点，又疑虚度。
卷起云鬟，掣开妆鉴，喜瞻眉宇。
问常娥丰貌，间何阔矣，元不老、只如故。
见了悄然无语。
但令人、不堪怀古。
老蟾应记，旧时人物，孙刘陶庾。
俯仰皆空，阴晴何恨，芳樽频举。
问他年，忆取今宵，人如许、月如许。


rhythmic: 水调歌头
author: 李曾伯
content:
可爱十分月，都无一点云。
清光是处皆有，浑不许人分。
独是大江深处，一片水晶世界，仿佛有微痕。
坐到夜深际，万籁寂无闻。
与诸君，同一笑，举芳樽。
素娥自有佳约，何必命红裙。
顷刻参横斗转，归去华胥一觉，玩事任纷纷。
我袖有玉斧，当为整乾坤。


rhythmic: 大
author: 李曾伯
content:
对剑花凝，笳叶卷，天宇尘清声肃。
楼船催解处，正日戈夕照，风旗西矗。
虎战龙争，人非地是，形势昔雄三国。
景升今何在，怅婆娑老子，奚堪荆牧。
岂自古常言，力宁斗智，智宁如福。
西征非太速。
奈臣职、难负君王嘱。
嗟往事、祁山抗表，剑阁刊铭，祗成堕甑并空轴。
喜听平安信，岂止为、区区一竹。
蚊类、笑谈逐。


rhythmic: 满江红
author: 李曾伯
content:
才过新正，能几日、海棠开了。
将谓是、睡犹未足，嫣然何笑。
一片殷红新锦样，天机知费春多少。
更芳期、不待燕黄昏，莺清晓。
花旧说，南昌好。
花宜占，东风早。
想香霏地近，融和偏巧。
佳句流传千古在，石湖不见坡翁老。
倩何人、寄驿报家山，教知道。


rhythmic: 满江红
author: 李曾伯
content:
自入春来，花信费、几番风了。
先付与、红妆万点，苍颜一笑。
旧说沈香亭北似，今虽濯锦江头少。
最可人、枝上月笼春，烟含晓。
亨会称，花王好。
嘉聘惜，梅兄早。
对芳容细玩，天然新巧。
羯鼓不须催太甚，霓裳易散梨园老。
任杜鹃、犹自殿韶华，呼殷道。


rhythmic: 水调歌头
author: 李曾伯
content:
今岁渝州热，过似岭南州。
火流石铄如傲，尤更炽於秋。
竟日襟常沾汗，中夕无停手，几至欲蕉头。
世岂乏凉境，老向此山囚。
赖苍灵，怜赤子，起龙秋。
刹那顷耳，天瓢倾下足西畴。
荡涤两间炎酷，苏醒一番枯槁，民瘼庶其廖。
清入诗脾里，一笑解吾忧。


rhythmic: 水调歌头
author: 李曾伯
content:
两岁是六帙，万里客他州。
一眉新月西挂，又报桂花秋。
想见吴中稚子，已办秫田数顷，更种橘千头。
堪笑新亭酒，空效楚人囚。
饭甘粗，衣任恶，卧从湫。
世缘道眼看破，闻早问先畴。
这服清凉散子，多在病坊弗悟，美甚时瘳。
膏秣归盘去，无乐亦无忧。


rhythmic: 沁园春
author: 李曾伯
content:
雪山有缘，白首重来，信不偶然。
怅怆凄未洗，平戎何策，英灵不绝，赖蜀多贤。
耆旧二三，甲兵百万，力障狂澜回巨川。
秋声静，共巍楼把酒，自足筹边。
何人为我盏天。
焉用此客星留井躔。
正柴桑栗里，稻肥蟹健，松江笠泽，莼美鲈鲜。
百计求闲，一归未得，便得归闲能几年。
持公赋，待後堂新唱，夸语彭宣。


rhythmic: 沁园春
author: 李曾伯
content:
晚出千林，中立三秋，清哉此花。
自鹫峰移下，碎成玉屑，蟾宫分到，缀作金葩。
粟许来微，薰天声价，较楚蕙庾梅还韵些。
真奇处，但餐沆瀣，不染繁华。
酒边一笑婆娑。
疑香醉山中尊者家。
怅尘埃俗状，强颜羞对，风骚墨客，乐事堪夸。
月照才清，露浓尤馥，饮待夜深应更佳。
姑容我，胆瓶斜插，卧看窗纱。


rhythmic: 沁园春
author: 李曾伯
content:
一种孤，四出清芬，半秋始花。
只些儿肌骨，才逾一芥，许多韵度，迥压群葩。
得雨相催，随风所到，较七里山樊尤远些。
纷纷辈，笑渠侬桃李，徒竞春华。
试容老子婆娑。
恍身在广寒仙子家。
任殷勤唤酒，恣从君赏，徘徊待月，剩向人夸。
我有家林，旧栽岩壑，得归去相延方是佳。
姑先约，拼共横船玉，教堕巾纱。


rhythmic: 水龙吟
author: 李曾伯
content:
江头雨过黄花，片帆催向春闱去。
两年共我，风舟问峡，霜砧闻楚。
定远从军，兹恩策第，岂堪同语。
谩咨嗟人事，分明天意，广寒阙、待平步。
健笔凌云如许。
看新年、榜登龙虎。
转头却笑，弓刀塞上，粗官何取。
海阔鹏搏，途穷马老，不胜离绪。
过旧游、人问征夫，烦为说、戌边苦。


rhythmic: 水龙吟
author: 李曾伯
content:
天涯舍我先归，还知我以何时去。
浮生萍梗，南辕北旆，之吴之楚。
岂偶然哉，祗堪一笑，无庸多语。
向临歧赋别，丁宁祝望，竿百尺、进一步。
其奈头颅如许。
更藩篱、穴犹据虎。
良机一失，付之谁手，探囊堪取。
君对天庭，上咨西事，历陈条绪。
问相如、汉指来宣，果何益、亦何苦。


rhythmic: 沁园春
author: 李曾伯
content:
二十年间，黄州竹楼，共酬好春。
记淮江表，群贤毕集，清明上巳，二美相并。
一枕黄粱，满头白发，屈指旧游能几人。
堪嗟处，怅光阴易老，犹困西尘。
今朝又值良辰。
空想像、长安天气新。
问兰亭癸丑，雪堂壬戌，倏成畴昔，将似来今。
觞泛流泉，茗烹新火，领略韶华聊啸吟。
鹦洲去，有故人相问，为语归音。


rhythmic: 沁园春
author: 李曾伯
content:
咄咄衰翁，向羽书中，又过一春。
正老怀梦想，扁舟访剡，壮图惭负，万里城并。
溟翼之上，冀群空矣，自此阳关无故人。
岷江路，忆一番风浪，三月烟尘。
美哉乐事良辰。
正好趁东门官柳新。
且舒晴慷慨，何须感旧，转头解后，未必犹今。
问讯南楼，劳还西戌，君为楚歌侬越吟。
眉黄近，怕洛涯催出，便有佳音。


rhythmic: 沁园春
author: 李曾伯
content:
万里戌边，八载去家，始遂一归。
怅中年早历，虎头兵幕，平生屡建，豹尾神旗。
岂得闲身，毋庸多议，感荷九重渊听知。
当时事，似狂澜欲倒，孰障东之。
天教狂虏灰飞。
更莫问儿郎存血衣。
把雪裘霜帽，绝交楚徼，雨蓑风笠，投老吴矶。
径与松荒，人同鹤在，交友晓天星样稀。
从今去，共麴生相约，愿乐清时。


rhythmic: 沁园春
author: 李曾伯
content:
极目江涛，不有人焉，其能国乎。
伟故家风烈，激扬手段，平生践履，精密工夫。
冰漕功成，月卿召入，小却犹当登从涂。
斯行也，非纪网省闼，定引京都。
猗欤。
愿疾其驱。
弹指顷暑收秋又初。
向玉阶芳寸，亲承温问，金成十二，细述嘉谟。
苕船边，藕花香里，念人在洞庭青草湖。
它年事，约携东老酒，附洛英图。


rhythmic: 沁园春
author: 李曾伯
content:
天目山房，洪崖老仙，亲授一灯。
自檄草参筹，宾筵领袖，鼎梅助味，省闼权衡。
华国文章，立朝风力，犹有老成人典刑。
如公样，盍夜趋宣室，昼对延英。
乘轺惠我湘民。
作翼轸中间一福星。
正千飕漕玉，张颐西峤，单车把绣，将指南闽。
过阙留中，历阶而上，方值汉朝更化新。
南中事，若君王问及，老弗能胜。


rhythmic: 满江红
author: 李曾伯
content:
明日生初，还知否、明年六十。
嗟老矣、满头都缟，寸心犹赤。
三十载间尘土债，几千里外风涛役。
赖君天、许放故山归，恩无极。
出而作，入而息。
美可茹，鲜可食。
任浩书空咄，禹笑人寂。
断国谋王非我事，抱孙弄子聊吾适。
且从今、时复一中之，杯中物。


rhythmic: 满江红
author: 李曾伯
content:
今岁潇湘，真个见、嘉平三白。
圜里、无非和气，不知寒色。
宇宙幻成清净境，了无一点红尘入。
问太空、此瑞自何来，君王德。
歌笑是，兔园客。
辛苦是，鹅池役。
任谢家儿女，赋嘲纷出。
洗尽腥膻空万里，屏除螟深千尺。
向此时、何以对梅花，呼欢伯。


rhythmic: 满江红
author: 李曾伯
content:
蝶梦惊残，仿佛似、东方才白。
人报道、城疑不夜，界几无色。
敲瓦微听冰线响，开窗倏放风花入。
拥重貂、曾不觉寒侵，将何德。
呼剡棹，行为客。
平蔡垒，何能役。
算争如、穷檐高卧，闭门毋出。
安得松江江上去，一蓑独钓丝千尺。
要不持、寸铁和前修，文章伯。


rhythmic: 满江红
author: 李曾伯
content:
立雪寒窗，照肝胆、了然明白。
浑似得、齐宫气象，郢楼颜色。
天籁无声随物应，阳春有脚从中入。
与邦人、稽首谢天工，元冥德。
人正作，潇湘客。
谁谓有，蓝关役。
对江天暮景，鹅溪描出。
银浪卷飞鸥一片，玉枝擎重龙千尺。
羡联镳、曾作岳峰游，前方伯。


rhythmic: 满江红
author: 李曾伯
content:
把绣成吟，真压倒、古之元白。
佳句有、雪车冰柱，曾无衿色。
一点不留烟火气，时脾时有清风入。
更岭边、多少活人恩，于公德。
公自是，朝天客。
应笑我，为人役。
看时犹多事，公须一出。
琅腹细披忠抱寸，龙颜密侍天威尺。
借笔端、从此润皇猷，翰林伯。


rhythmic: 满江红
author: 李曾伯
content:
听彻惊乌，起览镜、顿添头白。
曾不见、江南人寄，一枝春色。
风卷龙鳞残甲下，山无虎迹新蹄入。
罄冰天、桂海使同风，修文德。
三十载，江湖客。
千万里，关山役。
且付之杯酒，何愁西出。
天女花边浑似剪，志公杖上平如尺。
把富贫、都作一般看，何什伯。


rhythmic: 满江红
author: 李曾伯
content:
草草春盘，那敢赋、丝青玉白。
湘波动、雁怀归思，柳催行色。
冻逐寒梢残雪解，暖随野烧轻烟入。
举人间、无物不光辉，东皇德。
莺燕报，朱门客。
乌兔老，红尘役。
羡翠轺多暇，彩花新出。
捧日东城行应制，去天只隔城南尺。
趁五更、桦烛向端闱，班常伯。


rhythmic: 满江红
author: 李曾伯
content:
春日何来，深雪里、南枝先白。
伊祈氏、一番陶冶，千林色香。
弱柳眼回青尚浅，小桃腮晕红将入。
笑渠侬、剪彩与裁花，夸闺德。
九十日，春还客。
数千里，官为役。
看时来、雁随云去，鱼从冰出。
一脉流通天造化，三杯扶植身关尺。
对东皇、太乙续离骚，需词伯。


rhythmic: 满江红
author: 李曾伯
content:
万紫千红，都不似、玉奴一白。
三数萼、有冰霜操，无脂粉色。
长共竹君松友伴，岂容蝶使蜂媒人。
似惠和、伊任与夷清，兼三德。
能洁已，能娱客。
成子後，调羹役。
更岁寒风味，时然後出。
春浅吹回羌管寸，夜阑吟费花笺尺。
炯使皇、两两月黄昏，真诗伯。


rhythmic: 贺新郎
author: 李曾伯
content:
岭蜀天涯路。
忆前年、担簦西上，旌麾南去。
谁谓潇湘还解后，重对灯前笑语。
挺乔木、森森犹故。
梅外柳边官事了，记牢之、曾著元戎府。
聊访问，旧游处。
酒边不用伤南浦。
为亭、百年门户，正烦宗主。
见说君王方旰食，借箸哺应为吐。
这官职、二郎须做。
若见时贤询小阮，愿早携、耕春雨。
嗟矍铄，恐迟暮。


rhythmic: 贺新郎
author: 李曾伯
content:
日近长安路。
喜骖鸾、带簪游戏，弓旌招去。
闻道汉朝帷帏里，要问隅蛮语。
嗟时事、尚兹多故。
办取忠谋宜入告，见石洪、曾在乌公府。
须细访，风寒处。
左荆右岭中湘浦。
愿扶持、东南温厚，老天张主。
翘馆钦贤人共说，一饭每勤三吐。
公此去、好官须做。
从臾泾舟同共济，更绸缪、桑土先阴雨。
灭此虏，直朝暮。


rhythmic: 贺新郎
author: 李曾伯
content:
老作星沙守。
问今年、平头六十，翁还知否。
暑葛霜砧都历遍，还著回旋舞袖。
奚所用、皤然一叟。
欲觅金丹驻颜色，纵铁鞋、踏破终无有。
空自诧，不龟手。
西风又近中秋候。
记相将、桂华开未，月儿圆又。
弧矢四方男子事，争奈灰心也久。
何以报、国恩深厚。
了却宫痴归去好，有竹窗、蓬户生涯旧。
姑一笑，付杯酒。


rhythmic: 贺新郎
author: 李曾伯
content:
问讯南州守。
怅吾生、今非昔比，後犹今否。
涉尽风涛凭个甚，一瓣心香在袖。
人竞说、顽哉此叟。
识破荣途皆幻境，只形骸、已累它何有。
姑勉尔，应之手。
休烦太卜勤占候。
怕漂零、江湖易老，光阴难又。
兔魄初生人初度，期共婵娟长久。
赖此月、於人犹厚。
燕颔封侯非我事，早携书、归卧吾庐旧。
渝此约，有如酒。


rhythmic: 水调歌头
author: 李曾伯
content:
宵旰轸先虑，岭海屈真儒。
金城素有奇略，不待至才图。
春满洲鹦楼鹤，天付簪山带水，驷马驾轻车。
六月正炎热，吾肯缓吾驱。
越蓬婆，逾邛，彼穹庐。
其能涉我烟瘴，载籍以来无。
联络五溪百粤，托柱南方半壁，中外保无虞。
了此经营事，归去位钧枢。


rhythmic: 水调歌头
author: 李曾伯
content:
洞庭千古月，湘水一天秋。
凉宵将傍三五，玩事若为酬。
人立梧桐影下，身在桂花香里，疑是玉为州。
宇宙大圆镜，沆瀣际空浮。
傍谯城，瞻岳麓，有巍楼。
不妨举酒，相与一笑作遨头。
人已星星华发，月只团团素魄，几对老蟾羞。
回首海天阔，心与水东流。


rhythmic: 水调歌头
author: 李曾伯
content:
佳月四时有，举世重中秋。
金明水秀竞爽，互古景难酬。
爝火繁星退敛，桂海冰天洞照，清影遍神州。
万象自妍丑，一鉴碧虚浮。
昔苏张，夸玉界，赋琼楼。
素娥阅人多矣，不怕雪添头。
只恐参横斗转，还又酒阑歌散，醉态醒堪羞。
安得真仙术，兔魄驻西流。


rhythmic: 水调歌头
author: 李曾伯
content:
敢问辽天月，历几亿春秋。
老娥盍相刮目，无一语相酬。
似讶经年间阔，类笑衰翁潦倒，岁岁客他州。
清照五湖阔，倦影一萍浮。
任渠侬，琴当户，酒当楼。
人生适意，封君何似橘千头。
月正圆时固好，人欲闲时须早，毋作陇西羞。
多谢锦囊句，椽笔富清流。


rhythmic: 水调歌头
author: 李曾伯
content:
问讯中秋月，瞥见一眉弯。
婆娑桂影，今年又向桂林看。
蓬天桑弧初度，罗带玉簪旧识，俯仰十年间。
记得老坡语，颓景薄西山。
碧虚人，应笑我，已苍颜。
岁寒耿耿，不改惟有寸心丹。
目断风涛万里，梦绕烟霞一壑，老矣甚时闲。
不愿酒泉郡，愿入玉门关。


rhythmic: 木兰花慢
author: 李曾伯
content:
渐吾乡秋近，正莼美、更鲈肥。
顾安得相从，征帆衔尾，飞盖追随。
南中眼前事势，正相持、边腹一枰棋。
将谓灯明月暗，笑谈共和韩诗。
谁知。
催上王畿。
无计可，挽留之。
想翠微深处，倚楼日望，天际人归。


rhythmic: 沁园春
author: 李曾伯
content:
六十衰翁，更加二龄，此何等时。
不退寻岩壑，相安耕钓，重来岭峤，犹事驱驰。
绝类文渊，当年矍铄，上马据鞍奚所为。
偏怜处，是难堪潦雾，水际鸢飞。
云台铜柱空题。
奈床下伊人心素疑。
自古来如此，只须付酒，风光纵好，勿复言诗。
莼菜美时，桂花香里，所愿少须臾乐之。
西风外，喜羽书夜静，即是归期。


rhythmic: 满江红
author: 李曾伯
content:
今岁垂弧，欲自寿、一辞莫措。
何可拟、翁头如雪，香山白傅。
首夏一番罹重病，去秋数月撄狂虏。
赖天公、肯为保馀生，逢初度。
今幸释，千钧负。
尤可喜，归田去。
但蹒跚勃，龙锺如许。
薇柳诸关成底事，菊松三径犹堪主。
办篮舆、尚可檄渔樵，盟鸥鹭。


rhythmic: 水龙吟
author: 李曾伯
content:
西风涤尽炎，连朝更值天无雨。
笋舆轧轧，经行三日，碧无数。
胜绝江山，余行天下，无如此处。
任今来昔往，迎新送旧，风景在、只如许。
谁谓阴山骄虏。
去年冬、敢侵吾土。
哀哀鸿雁，一番荡析，幸逢多黍。
拜表出师，安南定北，岂无忠武。
嗟病夫、老矣无能，促归棹，舣江渚。


rhythmic: 水调歌头
author: 李曾伯
content:
昨夜虽三五，宝鉴未纯全。
今宵既望，兔魄才是十分圆。
又得平滩系缆，冷浸玻璃千顷，表里一壶天。
扶惫蓬窗下，拼却夜深眠。
想嫦娥，应笑我，鬓苍然。
平生修玩，犹记历历旧山川。
安得乘槎访斗，问讯广寒宫殿，怅未了尘缘。
愿赐长生药，换我骨为仙。


rhythmic: 水龙吟
author: 李曾伯
content:
此花迥绝他花，湘中不减吴中盛。
疑从太华，分来岳麓，根玉井。
炬列千红，盖擎万绿，织成云锦。
向壶天清暑，风梳露洗，尘不染、香成阵。
好似一番雨过，似轻鬟、晚临妆镜。
阿环浴罢，珠横翠乱，芳肌犹润。
载月同游，隔花共语，酒边清兴。
问六郎、凝伫多时，公不饮、俗几甚。


rhythmic: 氐州第一
author: 郑熏初
content:
开遍来禽，春事过也，江南倦客心苦。
料理花愁，销磨酒病，还是年时意绪。
寒浅香轻，早一霎、朝来微雨。
柳曲闻莺，河桥信马，旋题新句。
漫道而今无贺铸。
尽肠断、满帘飞絮。
说似风流，除非小杜，妙绝夸能赋。


rhythmic: 一萼红
author: 郑熏初
content:
忆燕台。
正倚帘吹絮，小立望郎来。
管调丝，涂妆绾髻，密意曾托蜂媒。
空恁误、湔裙暗约，最无奈、好梦易惊回。
想见而今，浅颦双翠，沁破妆梅。
沈带悄然宽尽，恨年时行处，红糁苍苔。
前事重寻，幽欢难偶，钿合空委鸾钗。


rhythmic: 瑞鹤仙
author: 余
content:
怪新来瘦损。
对镜台、霜华零乱鬓影。
胸中恨谁省。
正关山寂寞，暮天风景。
貂裘渐冷。
听梧桐、声敲露井。
可无人、为向楼头，试问塞鸿音信。
争忍。
勾引愁绪，半掩金铺，雨欺灯晕。
家僮困卧，呼不应，自高枕。
待催他、天际银蟾飞上，唤取嫦娥细问。
要乾坤，表里光辉，照予醉饮。


rhythmic: 望海潮
author: 赵崇
content:
轻云过雨，炎晖初减，楼台片片馀霞。
曲径通幽，小阑斜护，水天薄暮人家。
暝色趣归鸦，竹风交立玉，清透窗纱。
断岸涟漪，乱萍芳苇绕烟沙。
依稀画艇莲娃。
掩鲛绡微沁，急桨咿哑。
香雾霏微，冷光摇曳，娅红深映低花。
天际玉钩斜。
矶边菱唱答，惊断鸣蛙。
满棹白苹归去，幽兴绕天涯。


rhythmic: 沁园春
author: 赵崇
content:
紫陌芳尘，烟缕收寒，雨丝过云。
羡交阴桃叶，窗前曲槛，认巢燕子，柳底朱门。
回首年时，雾鬟风袖，袅袅娉娉娇上春。
逢迎处，尽芳华缱绻，玉佩殷勤。
谁知此际销魂。
漫隐约人前笑语温。
记掌中纤细，真成一梦，花时怨忆，应为双文。
载酒心情，教眉诗句，空悔风流曾误人。
凭谁去，待寄将恨事，两处平分。


rhythmic: 摸鱼儿
author: 赵崇
content:
卷珠帘、几番花信。
轻寒犹自成阵。
一年芳事如朝梦，容易绿深红褪。
寒食近。
惟自有、断肠垂柳禁春困。
琐窗深静。
悄叠损缕衣，凝尘暗掩，金斗熨清润。
章台恨。
准拟芳期未稳。
旧游细把重忖。
鉴鸾钗凤平分久，留取年时心印。
谁与问。
待试写花笺，密寄教郎认。
妒香怜粉。
欲写却还羞，轻颦浅叹，字字揽方寸。


rhythmic: 过秦楼
author: 赵崇
content:
隐枕轻潮，拂尘疏雨，幽梦似真还断。
莺雏燕婉，依约年时，花下试翻歌扇。
憔悴鬓怯春寒，慢掠轻丝，柳风如箭。
甚阳台渺邈，行云无准，楚天空远。
应唤觉、当日琴心，祗今诗思，惆怅客衣尘染。
钗留股玉，袜袭钩罗，荏苒腻寒香变。
问讯多情，别後笑巧颦娇，对谁长倩。
但晚来江上，眼迷心想，越山两点。


rhythmic: 归朝欢
author: 赵崇
content:
翠羽低飞帘半揭。
宝簟牙床凉似雪。
窗虚云母澹无风，隔墙花动黄昏月。
玉钗鸾坠发。
盈盈白露侵罗袜。
记逢迎，鸿惊燕婉，灯影弄明灭。
蜀雨巫云愁断绝。
罗带同心留绾结。
交枝红豆雨中看，为君滴尽相思血。
染衣香未歇。


rhythmic: 金明池
author: 赵崇
content:
桂海云蒸，瘴山雾暖，片雪何曾到地。
羡长日、岛仙清暑，自学得、剪冰裁□。
把岁寒、五出工夫，别妆点薰风，尽成清致。
尽虹雨翻晴，暮霞焦土，一种凄凉如洗。
酝藉丰标浑无比。
应似惜、潇湘蕙疏兰弃。
纵未入、众芳题品，终自倚、一涯风味。


rhythmic: 满江红
author: 方岳
content:
说与梅花，且莫道、今年无雪。
君不见、秋崖鬓底，茎茎骚屑。
笔砚只催人老大，湖山不了诗愁绝。
问、何事下矶来，抛云月。
重省起，西山芴。
终负却，东山屐。
把草堂借与，鹭眠鸥歇。
乌帽久闲苍藓石，青衫今作枯荷叶。
笑人间、万事竟何如，从吾拙。


rhythmic: 满江红
author: 方岳
content:
且问黄花，陶令後、几番重九。
应解笑、秋崖人老，不堪诗酒。
宇宙一舟吾倦矣，山河两戒天知否。
倚西风、无奈剑花寒，虬龙吼。
江欲，谈天口。
秋何负，持螯手。
尽石鳞芜没，断烟衰柳。
故国山围青玉案，何人印佩黄金斗。
倘只消、江左管夷吾，终须有。


rhythmic: 满江红
author: 方岳
content:
苍石横筇，松风外、自调龟息。
浑不记、东皋秋事，西湖春色。
底处未嫌吾辈在，此心说与何人得。
向海棠、烂醉过清明，酬佳节。
君莫道，江鲈忆。
吾自爱，山泉激。
尽月明夜半，杜鹃声急。
人事略如春梦过，年光不啻惊弦发。
怕醒来、失口问诸公，今何日。


rhythmic: 水调歌头
author: 方岳
content:
左手紫螯蟹，右手绿螺杯。
古今多少遗恨，俯仰已尘埃。
不共青山一笑，不与黄花一醉，怀抱向谁开。
举酒属吾子，此兴正崔嵬。
夜何其，秋老矣，盍归来。
试问先生归否，茅屋欲生苔。
穷则箪瓢陋巷，达则鼎彝清庙，吾意两悠哉。
寄语雪溪外，鸥鹭莫惊猜。


rhythmic: 水调歌头
author: 方岳
content:
秋雨一何碧，山色倚晴空。
江南江北愁思，分付酒螺红。
芦叶蓬舟千重，菰菜莼羹一梦，无语寄归鸿。
醉眼渺河洛，遗恨夕阳中。
苹洲外，山欲暝，敛眉峰。
人间俯仰陈迹，叹息两仙翁。
不见当时杨柳，只是从前烟雨，磨灭几英雄。
天地一孤啸，匹马又西风。


rhythmic: 水调歌头
author: 方岳
content:
醉我一壶玉，了此十分秋。
江涛还此，当日击楫渡中流。
问讯重阳烟雨，俯仰人间今古，此意渺沧洲。
天地几今夕，举白与君浮。
旧黄花，新白发，笑重游。
满船明月犹在，何日大刀头。
谁跨扬州鹤去，已怨故山猿老，借箸欲前筹。
莫倚阑干北，天际是神州。


rhythmic: 满江红
author: 方岳
content:
甓社有明月，夜半吐光寒。
淮南草木飞动，秀出斗牛间。
自有秦沙以後，试问少游而下，谁卷入毫端。
补衮仲山甫，冰雪照云寰。
霄汉近，绣衣去，锦衣还。
江南且为梅醉，莫道岁将阑。
三百六旬欲换，五百岁终才始，月月两循环。
酌彼金错落，浇此碧琅。


rhythmic: 水调歌头
author: 方岳
content:
明日又重午，搀借玉蒲香。
劝金且尽杯酒，听我试平章。
时事艰难甚矣，人物眇然如此，骚意满潇湘。
醉问屈原子，烟水正微茫。
溯层峦，浮叠嶂，碧云乡。
眼中犹有公在，吾意亦差强。
胸次甲兵百万，笔底天人三策，堪补舜衣裳。
要及黑头耳，霖雨趁梅黄。


rhythmic: 水调歌头
author: 方岳
content:
剡曲一篷月，乘兴到人间。
蓬莱山在何处，鹤骨不禁寒。
胸有云门禹穴，笔有禊亭晋帖，风露洗脾肝。
秋入紫宸殿，磨玉写琅。
问何如，趋琐闼，系狨鞍。
江涛今已如此，可奈寸心丹。
我宋与天无极，公寿如春难老，王气自龙蟠。
勋业付浯石，留与世人看。


rhythmic: 水调歌头
author: 方岳
content:
宇宙一杯酒，暝色倚重湖。
青山杳杳何处，烟水泻愁予。
别岸风涛喷薄，半夜鱼龙悲啸，能撼我诗无。
李白醉不醒，唤起问何如。
是耶非，天莽苍，雪模糊。
苍颜白发如此，空复笑今吾。
寄语鹭朋鸥侣，好在风餐水宿，底处不烟芜。
吾亦从此逝，从我者谁欤。


rhythmic: 沁园春
author: 方岳
content:
尽为春愁，尽劝春归，直恁恨深。
况雨急黄昏，寒欺客路，月明夜半，人梦家林。
店舍无烟，楚乡寒食，一片花飞那可禁。
小凝伫，黯红蔫翠老，江树阴阴。
汀洲杜若谁寻。
想朝鹤怨兮猿夜吟。
甚连天芳草，凄迷离恨，拂帘香絮，撩乱深心。
汝亦知乎，吾今倦矣，瓮有馀春可共斟。
归来也，问渊明而後，谁是知音。


rhythmic: 沁园春
author: 方岳
content:
岁在永和，癸丑暮春，修禊兰亭。
有崇山峻岭，茂林修竹，清流湍激，映带山阴。
曲水流觞，群贤毕至，是日风和天气清。
亦足以，供一觞一咏，畅叙幽情。
悲夫一世之人。
或放浪形骸遇所欣。
虽快然自足，终期於尽，老之将至，後视犹今。
随事情迁，所之既倦，俯仰之间迹已陈。
兴怀也，将後之览者，有感斯文。


rhythmic: 沁园春
author: 方岳
content:
莺带春来，鹃唤春归，春总不知。
恨杨花多事，杏花无赖，半随残梦，半惹晴丝。
立尽碧云，寒江欲暮，怕过清明燕子时。
春且住，待新雏熟了，却问行期。
问春春竟何之。
看紫态红情难语离。
想芳韶犹剩，牡丹知处，也须些个，付与荼縻。
唤取娉婷，劝教春醉，不道五更花漏迟。
愁一饷，笑车轮生角，早已天涯。


rhythmic: 沁园春
author: 方岳
content:
蠢彼鼯，嗟尔何为，敢瞰长淮。
遣诗书元帅，又劳指画，神仙寿日，不放襟怀。
略已三年，可曾一笑，天岂悭吾老子哉。
诸人者，且携将雅颂，留待磨崖。
我姑酌彼金。
便小醉、宁辞鹦鹉杯。
问今何时也，子其休矣，有如此酒，奚取吾侪。
帝曰不然，政须卿辈，作我长城惟汝谐。
凝望处，见红尘飞骑，捷羽东来。


rhythmic: 沁园春
author: 方岳
content:
有美人兮，铁石心肠，寄春一枝。
喜藓生龙甲，那因雪瘦，月横鹤膝，不受寒欺。
云卧空山，梦回孤驿，生怕渠嗔未敢诗。
江头路，问销魂几许，索笑何时。
赋成字字明珠。
君莫倚、家风旧解题。
叹水曹安在，飘然欲去，逋仙已矣，其与谁归。
烟雨愁予，江山老我，毕竟岁寒然後知。
微酸在，尽危谯斜倚，残角孤吹。


rhythmic: 沁园春
author: 方岳
content:
把酒问花，茧栗梢头，春今几何。
笑身居近侍，阶翻万玉，面丐菩萨，髻拥千螺。
一一牙签，英英碧字，占定花间甲乙科。
归来也，傍紫薇吟处，揉作阳和。
祗今花事无多。
看几许风烟付与他。
待围将翡翠，怕蜂粘粉，织成云锦，遣凤衔梭。
谁翦并刀，赠之燕玉，莫负双娥娇溜波。
花应道，尽花强人面，底用能歌。


rhythmic: 沁园春
author: 方岳
content:
子盍规夫，商丘之木，有樗不才。
纵斧斤睥睨，何妨雪立，风烟傲兀，怎问春回。
老子似之，倦游久矣，归晒渔蓑羹芋魁。
村锄外，闻韭今有子，芥已生台。
天於我辈悠哉。
纵作赋问天天亦猜。
且醉无何有，酒徒陶陆，与二三子，诗友陈雷。
正尔眠云，阿谁敲月，不是我曹不肯来。
君且住，怕口生荆棘，胸有尘埃。


rhythmic: 木兰花慢
author: 方岳
content:
慨晴江渺渺，乘风下、倚沧浪。
问许大乾坤，金焦两点，曾几兴亡。
平章古人安在，但青山、烟水共微茫。
不道鹭嘲鸥笑，归来鬓已苍苍。
垂杨。
舞尽斜阳。
双燕语、尽渠忙。
黯柔情不管，花深传漏，羽急飞觞。


rhythmic: 贺新凉・贺新郎
author: 方岳
content:
霜月寒如洗。
问梅花、经年何事，尚迷烟水。
梦著翠霞寻好句，新雪阑干独倚。
见竹外、一枝横蕊。
已占百花头上了，料诗情、不但江山耳。
春已逗，有佳思。
一香吹动人间世。
奈何地、丛篁低碧，巧相亏蔽。
尽让春风凡草木，便做云根石底。
但留取、微酸滋味。


rhythmic: 贺新凉・贺新郎
author: 方岳
content:
问讯江南客。
怕秋崖、苔荒诗屋，云侵山屐。
留得钓竿西日手，梦落鸥傍鹭侧。
倩传语、溪翁将息。
四十飞腾斜暮景，笑双篷、一懒无他画。
惟饱饭，散轻策。
世间万事知何极。
问乾坤、待谁整顿，岂无豪杰。
水驿山村还要我，料理松风竹雪。
也不学、草颠诗白。


rhythmic: 贺新凉・贺新郎
author: 方岳
content:
雁向愁边落。
渺汀洲、孤云细雨，暮天寒角。
有美人兮山翠外，谁共霜桥月壑。
想朋友、春猿秋鹤。
竹屋一灯棋未了，问人间、局面如何著。
风雨夜，更商略。
六州铁铸从头错。
笑归来、冰鲈堪脍，雪螯堪嚼。
莫遣孤舟横浦溆，也怕浪狂风恶。
且容把、钓纶收却。


rhythmic: 贺新凉・贺新郎
author: 方岳
content:
一笑君知否。
笑当年、山阴道士，行歌樵叟。
五十到头公老矣，只可鹭朋鸥友。
便富贵、何如杯酒。
好在归来苍崖底，想月明、不负携锄手。
谁共酌，翦霜韭。
乾坤许大山河旧。
几多人、剑倚西风，笔惊南斗。
俯仰之间成陈迹，亡是子虚乌有。
渺烟草、不堪回首。


rhythmic: 贺新凉・贺新郎
author: 方岳
content:
天意然乎否。
待相携、风烟五亩，招邀迂叟。
屋上青山花木野，尽可两朋三友。
笑老子、只堪棋酒。
似恁疏顽何为者，向人前、不解高叉手。
宁学圃，种菘韭。
春猿秋鹤皆依旧。
怪吾今，鬓已成丝，胆还如斗。
谁与庐山麾之去，尔辈何留之有。
黯离绪、暮江搔首。


rhythmic: 水龙吟
author: 方岳
content:
当年睡里闻香，阿谁唤做花间瑞。
巾飘沈水，笼熏古锦，拥青绫被。
初日酣晴，柔风逗暖，十分情致。
掩窗绡，待得香融酒醒，尽消受、这春思。
从把万红排比。
想较伊、更争些子。
诗仙老手，春风妙笔，要题教似。
十里扬州，三生杜牧，可曾知此。
趁紫唇微绽，芳心半透，与骚人醉。


rhythmic: 水龙吟
author: 方岳
content:
昼长庭院深深，春柔一枕流霞醉。
蒙松欲醒，娇羞还困，锦屏围翠。
豆寇初肥，樱桃微绽，玉阑同倚。
记华清浴起，渭流波暖，红涨腻、弃脂水。
燕子来时天气。
尽韶风、与诗为地。
芳丛雨歇，露痕日酽，英英仙意。
莫恨无香，最怜有韵，天然情致。
待问春能几，五更犹是，拌今宵睡。


rhythmic: 满庭芳
author: 方岳
content:
半壳含黄，双螯擘紫，风流浑是芦花。
江头秋老，谁了酒生涯。
玉质金相如许，怎消受、明月寒沙。
橙香也，不闲左手，除是付诗家。
草泥，行郭索，横戈曾怒，张翰浮夸。
笑鲈鱼虽好，风味争些。
醉嚼霜前松雪，江湖梦、不枉归槎。
停杯问，余其负腹，是腹负余耶。


rhythmic: 喜迁莺
author: 方岳
content:
淮山秋晓。
问西风几度，雁云蛩草。
铁色骢骄，金花袍窄，未觉塞垣寒早。
笳鼓声中晴色，一羽不飞边报。
君莫道，怎乾坤许大，英雄能少。
谈笑。
鸣镝处，生缚胡雏，烽火传音耗。
漠漠寒沙，荒荒残照，正空不劳深讨。
但喜欢迎马首，犹是中原遗老。
关何事，待归来细话，一尊倾倒。


rhythmic: 齐天乐
author: 方岳
content:
孤篷夜傍低丛宿，萧萧雨声悲切。
一岸霜痕，半江烟色，愁到沙头枯叶。
澹云没灭。
黯西风吹老，满汀新雪。
天岂无情，离骚点点送归客。
归去来兮怎得，尽鹭翅鸥倚，乍寒时节。
秋晚山川，夕阳浦溆，赢得别肠千结。
涛翻浪叠。
那得似西来，一筇横绝。
搔首江南，雁衔千里月。


rhythmic: 花心动
author: 方岳
content:
雪带边寒，渺愁予、雪中谁抱奇节。
逊在扬州，逋老孤山，芳信顿成消歇。
江南茅屋今安在，疏影瘦、祗堪叹息。
归来未，沙头立尽，暮天云碧。
自笑梁园赋客。
倚旧日鞍鞯，春风巾帻。
问讯横枝，暖热新花，无处访寻诗阁。


rhythmic: 风流子
author: 方岳
content:
小楼帘不卷，花正闹、灯火竞春宵。
想旧日何郎，飞金叵罗，三生杜牧，醉董娇饶。
香尘路，云松鸾髻，月衬马蹄骄。
仿佛神仙，刘安鸡犬，分明富贵，子晋笙箫。
人生行乐耳，君不见、迷楼春绿迢迢。
二十四、经行处，旧月今桥。


rhythmic: 瑞鹤仙
author: 方岳
content:
一年寒尽也。
问秦沙、梅放未也。
幽寻者谁也。
有何郎佳约，岁云除也。
南枝暖也。
正同云、商量雪也。
喜东皇，一转洪钧，依旧春风中也。
香也。
骚情酿就，书味熏成，这些情也。
玉堂深也。
莫道年华归也。
是循环、三百六旬六日，生意无穷已也。
但丁宁，留取微酸，调商鼎也。


rhythmic: 瑞鹤仙
author: 方岳
content:
中元才过节。
正宇宙澄清，一天寒碧。
凉飙动秋色。
算佳辰恰是，下弦当日。
天生俊杰。
富文才、瑰奇挺特。
看葱葱，和气薰城，共庆武夷仙伯。
难得。
钓鳌连六，虎傍登名，新题淡墨。
从容莲幕。
游花县，无邀隔。
纵风流别驾，难淹紫诏，行对天颜咫尺。
更堪夸，萱草长春，红衣交列。


rhythmic: 哨遍
author: 方岳
content:
月亦老乎，劝尔一杯，听说平生事。
吾问汝，开辟自何时。
有乾坤更应有尔。
年几许。
鸿荒邈哉遐已。
吾今断自唐虞起。
系帝曰放勋，甲辰践祚，数至今、宋嘉熙。
凡三千五百二十年馀。
嗟雨风几盈亏。
老兔奔驰，痴蟆吞吐，定应衰矣。
噫。
月岂无悲。
吾观人寿几期颐。
炯炯双眸子，明清无过婴儿。
但才到中年，昏然欲，那堪老矣知何似。
试以此推之。
吾言有理，不能不自疑耳。
恐古时月与今时异。
恨则恨今人不千岁。
但见今、冰轮如洗。
阿谁曾自前古，看到隋唐世。
几时明洁，几时昏暗，毕竟少晴多雨。


rhythmic: 哨遍
author: 方岳
content:
月曰不然，君亦怎知，天上从前事。
吾语汝，月岂有弦时。
奈人间井观乃尔。
休浪许。
历家缪悠而已。
谁云魄死生明起。
又明死魄生，循环晦朔，有老兔、自熙熙。
妄相传、月溯日光馀。
嗟万古谁知了无亏。
玉斧修成，银蟾奔去，此言荒矣。
噫。
世已堪悲。
听君歌复解人颐。
桂魄何曾死，寒光不减些儿。
但与日相望，对如两镜，山河大地无疑似。
待既望观之。
冰轮渐侧，转斜才一钩耳。
论本来不与中秋异。
恐天问灵均未知此。
又底用、咸池重洗。
乾坤一点英气。
宁老人问世。
飞上天来，摩挲月去，才信有晴无雨。


rhythmic: 烛影摇红
author: 方岳
content:
辇路融晴，宫云逗晓青旗报。
梅边香沁彩鞭寒，初信花风到。
笑语谁家帘幕，镂冰丝、红粉绿闹。
髻横玉燕，鬓颤琼幡，不能知掉。
看见春来，麴尘微涨催兰棹。
娇横拂略上柔条，等得莺眠觉。
引出千花万草。
喜搀先、椒盘竹爆。
问谁天上，瑶帖初供，玉堂归。


rhythmic: 水调歌头
author: 方岳
content:
世不乏季子，藉甚有休声。
芝兰挺秀庭砌，广厦万间新。
胸次金天爽豁，风骨玉堂清彻，才器更轮。
劲节九秋斡，和气万家春。
过中元，才两日，是生辰。
瓣香西上，都向此夕颂殷勤。
自有阴功天佑，合享人间长寿，不独我知君。
从此见今日，丹桂伴灵椿。


rhythmic: 满庭芳
author: 方岳
content:
秋入西郊，律调夷则，韩堂风露清凉。
洞天昨夜，响动玉玎。
朱户银寰放钥，长庚梦、应诞星郎。
垂弧旦，飞五荚，簪履共称觞。
未施经济手，暂参雄府，公论声扬。
便好趁昌辰，入辅吾皇。
况是中兴启运，正当宁、梦想循良。
从兹去，万年佐主，福寿总无疆。


rhythmic: 满庭芳
author: 方岳
content:
星昴呈祥，山川锺秀，果然生此真贤。
精神莹澈，秋水共长天。
况值西风初起，中元过、七日凉先。
庭院爽，称觞贺客，车马看骈阗。
开筵。
称寿处，红袖歌舞，脆管繁弦。
愿公与椿松，对阅天年。
纵使平分风月，不容暂、吟醉苕川。
龙光近，行看凤诏，促入秉钧权。


rhythmic: 桂枝香
author: 徐宝之
content:
人间秋至。
对暮雨满城，沈思如水。
桐叶惊风，似语怨蛩齐起。
南楼月冷曾多恨，怕而今、夜深横吹。
那堪更听，萧萧，透窗摇睡。
问楚梦、闲云何地。
但手约轻绡，省人深意。
红树池塘，谁见宿妆凝睇。
旧时裘马行歌事，合都归、汀苹烟芷。
思王渐老，休为明，沈吟洛。


rhythmic: 沁园春
author: 徐宝之
content:
水榭春寒，梅雪漫阶，竹云堕墙。
数花时近也，采芳香径，旧情著处，看月西窗。
十二楼中，玉妃卧冷，懒掬胭脂放海棠。
层堤外，渺归鸿无数，江树苍苍。
席夜礼东皇。
剪蕙叶为笺当绿章。
道杏晴三月，等莺啼晓，草烟万里，待鸣芳。
九十日春，三千丈发，如此愁来白更长。
江南岸，正柳边无路，沙雨微茫。


rhythmic: 莺啼序
author: 徐宝之
content:
荼シ一番过雨，洒残花似雪。
向清晓、步入东风，细拾苔砌馀靥。
有数片、飞沾翠柳，萦回半著双归蝶。
悄无人、共立幽禽，昵昵能说。
因念年华，最苦易失，对春愁暗结。
叹自古、曾有佳人，长门深闭修洁。
寄么弦、千言万语，闷满眼、欲弹难彻。
靠珠栊，风雨微收，落花时节。
春工渐老，绿草连天，别浦共一色。
但暮霭、朝烟无际，尽日目极，江南江北，杜鹃叫裂。
此时此意，危魂黯黯，渭城客舍青青树，问何人、把酒来看别。
思量怎向，迟回独掩青扉，夕阳犹照南陌。
春应记得，旧日疏狂，等受今磨折。
便永谢、五湖烟艇，只有吟诗，曲坞煎茶，小窗眠月。


rhythmic: 水龙吟
author: 祖吴
content:
紫貂南北分荣，有人瑞凤池疏秀。
月斧云斤，斫成三绝，辉华星斗。
早岁从军，乌戎口伐，奇功立就。
更题衡忠义，传家清白，人道外甥似舅。
好看五经说後。
步蟾宫、桂香盈袖。
紫橐持荷，清班布武，履声依旧。
回意刊山，当年垂棒，月明烟袖。
隐岩清秀，露玉风金，岁岁祝千秋寿。


rhythmic: 水调歌头
author: 祖吴
content:
佳丽东阳境，瑞气晓笼晴。
中元逾了十日，上相喜重生。
四海文章宗匠，百里弦歌德化，官与水双清。
恳切劝分意，赈恤活饥。
幸依刘，空颂鲁，阻称觥。
遥瞻快倚楼上，一点寿星明。
闻道玺书将下，看取蓬瀛直造，指日秉钧衡。
大展平戎略，谈笑复神京。


rhythmic: 沁园春
author: 周申
content:
瑞应柯山，昴宿储祥，嵩岳降神。
羡堂堂玉莹，汪汪陂量，一襟风月，满腹经纶。
试问丹砂，聊乘凫，来种锦江桃李春。
弦歌地，看吏能绰著，荐墨争新。
从兹大振家声。
待京国来归专秉钧。
想宸恩初拜，北门学士，都能尽道，东阁郎君。
雨细丝轻，梅花金重，两荚宝阶呈瑞。
称觞庆，愿莱衣衮衮，长照庄椿。


rhythmic: 沁园春
author: 赵汝腾
content:
人道耻堂，直声劲气，胜如鹤山。
记殿庭叱禹，风生九陛，都亭劾冀，影摄群奸。
海内英豪，如公有几，此地相逢同左官。
丹青阁，望烟云缥缈，曾共凭栏。
忧时空见眉端。
叹西事何由圣虑宽。
使蜀居诸葛，兵屯自肃，朝留一范，贼胆须寒。
天欲兴唐，昴应相汉，立取勋名久远看。
秋香耐，笑菊潭胡广，污简何颜。


rhythmic: 沁园春
author: 赵孟坚
content:
许大江山，镇临弹压，岂小任哉。
从潘冢导漾，东倾注海，截然限止，南北天开。
试向中流，回观铁瓮，万石层棱攒剑堆。
金焦峙，号紫金浮玉，卷雪轰雷。
君侯文武兼才。
天有为生才南国来。
□历二十年，筹边给饷，上流襟要，几为安排。
今此雄藩，精明笳鼓，又唤金汤气象回。
长淮北，望中原非远，更展恢规。


rhythmic: 沁园春
author: 赵孟坚
content:
晓上画楼，望里笑惊，春到那家。
便从臾闲情，安排醉事，寻芳唤友，行过平沙。
最是堪怜，花枝清瘦，欲笑还羞寒尚遮。
浓欢赏，待繁英春透，後会犹赊。
归时月挂檐牙。
见花影重重浸宝阶。
□铜壶摧箭，兽环横钉，浓斟玉醑，芳漱琼芽。
步绕曲廊，倦回芳帐，梦遍江南山水涯。
谁知我，有墙头桂影，窗上梅花。


rhythmic: 风流子
author: 赵孟坚
content:
望极思悠悠。
江如练、籁息浪纹收。
看帆卷帆舒，往来征艇，鹭飞鹭立，远近芳洲。
逝波不舍山常好，祗白少年头。
杜若满汀，离骚幽怨，鸱夷去国，烟浪遨游。
江南知何许，青林晚，山断处、白云浮。
怀古慨今，谁人似我闲愁。


rhythmic: 花心动
author: 赵孟坚
content:
庭院深深，正花飞零乱，蝶懒蜂稀。
柳絮狂踪，轻入房栊，悄悄可有人知。
画堂镇日闲晴昼，金炉冷、绣幕低垂。
梁间燕，双双并翅，对舞高低。
兰幌玉人睡起，情脉脉、无言暗敛双眉。
斗帐半褰，六曲屏山，憔悴似不胜衣。


rhythmic: 蓦山溪
author: 赵孟坚
content:
几年修绩，总待荣亲老。
每羡院南豪，向寿席、花花草草。
如今惭愧，微胜十年前，聊尔办，杯盘了，一对慈颜笑。
愿亲强健，绿鬓长长好。
来岁在琴堂，想凡事、应微热闹。
契天交道，只办好心肠，官尽大，尽荣亲，待受金花诰。


rhythmic: 蓦山溪
author: 赵孟坚
content:
桃花雨动，测测轻寒小。
曲槛面危阑，对东风、伤春怀抱。
酒边心事，花下旧闲情，流年度，芳尘杳，懊恼人空老。
粉红题字，寄与分明道。
消息燕归时，辗柔茵、连天芳草。
琐窗孤影，夜卜烛花明，清漏断，月朦胧，挂在梅梢袅。


rhythmic: 东风第一枝
author: 赵崇霄
content:
妒雪梅苏，迷烟柳醒，游丝轻扬新霁。
卷帘看燕初归，步为花早起。
春来犹浅，便做出、十分春意。
喜凤钗、才卸珠幡，早换巧梳描翠。
著数点、催花雨腻。
更一番、递香风细。
小莺暖调声，嫩蝶试晴舞翅。
清欢易失，怕轻负、年芳流水。
好趁闲、共整吟鞯，日日访桃寻李。


rhythmic: 贺新郎
author: 李南金
content:
流落今如许。
我亦三生杜牧，为秋娘著句。
先自多愁多感慨，更值江南春暮。
君看取、落花飞絮。
也有吹来穿绣幌，有因风、飘坠随尘土。
人世事，总无据。
佳人命薄君休诉。
若说与、英雄心事，一生更苦。
且尽樽前今日意，休记绿窗眉妩。
但春到、儿家庭户。
幽恨一帘烟月晓，恐明年、雁亦无寻处。
浑欲倩，莺留住。


rhythmic: 满江红
author: 萧
content:
（和陈漕使仙湖韵）莫是西湖，分一派、残波剩碧。
闲问著、莺仙丹事，老榕知得。
荇水带长鸥踏损，柳风絮暖鱼吞入。
只前山、依旧汉时青，晴还湿。
亭疏好，何消密。
花少好，无多植。
听黄鹂三请，要诗翁出。
消渴泉斟寒玉液，留题石剥苍苔色。
叹而今、翻羡□南春，乾坤窄。


rhythmic: 满江红
author: 萧泰来
content:
七十人稀，尝记得、少陵旧语。
谁知道、五园庵主，寿今如许。
书底青瞳如月样，镜中黑鬓无双处。
与人间、世味不相投，神仙侣。
文汉史，诗唐句。
字晋帖，碑周鼓。
这千年勋业，一年一部。
晔晔紫芝商隐皓，猗猗绿竹淇瞻武。
问先生、何处更高歌，凭椿树。


rhythmic: 满庭芳
author: 黄判院
content:
桃浪翻花，柳风飘絮，翠八叶呈芳。
奎星初度，箕宿耀祥光。
元是降神崧岳，生英杰、奇伟非常。
文章士，青春未老，一鹗快飞黄。
登瀛，平步上，鳌头独占，头角轩昂。
主琼林宴席，荣冠绿衣郎。
归侍彩俱庆，逢生旦、品上椒觞。
从今去，公侯谈笑，福寿等天长。


rhythmic: 满江红
author: 徐元杰
content:
似玉仙人，三载相见，西湖清客。
不碎、一团和气，只伊消得。
雪里水中霜态度，腊前冬後春消息。
看帘垂、清昼一张琴，中闲著。
寒谷里，轻回脚。
魁手段，堪描摸。
唤东风吹上，兰台芸阁。
只怕傅岩香不断，摩挲商鼎羹频作。
管一番滋味一番新，今如昨。


rhythmic: 沁园春
author: 国学生
content:
三学上书，冤乎天哉，哲人已萎。
自纲常一疏，为时太息，典刑诸老，尽力扶持。
方哭南床，继伤右揆，死到先生事可知。
伤心处，笑寒梅冷落，血泪淋漓。
人心公论难欺。
愿君父、明明悟此机。
昔九龄疏谏，禄山必叛，更生累奏，王氏为危。
变起范阳，祸成新室，说著当年人噬脐。
君知否，但皇天祚宋，此事无之。


rhythmic: 瑞鹤仙
author: 陆
content:
湿云黏雁影。
望征路愁迷，离绪难整。
千金买光景。
但疏钟催晓，乱鸦啼暝。
花暗省。
许多情、相逢梦境。
便行云、都不归来，也合寄将音信。
孤迥。
盟鸾心在，跨鹤程高，後期无准。
情丝待翦。
翻惹得，旧时恨。
怕天教何处，参差双燕，还染残朱剩粉。
对菱花、与说相思，看谁瘦损。


rhythmic: 声声慢
author: 史可堂
content:
羞朱妒粉，染雾裁云，淡然苍佩仙裳。
半额蜂妆，莫道梳洗家常。
碧罗乱萦小带，翠虬寒、一架清香。
春思苦，倚晴娇无力，如待韩郎。
密幄笼芳吟夜，任露沾轻袖，月转空梁。
弱骨柔姿，偏解勾引诗狂。
遗钿碎金满地，恨无情、风送韶光。
闲昼永，看青青、垂蔓过墙。


rhythmic: 蓦山溪
author: 史可堂
content:
危阑看月，番做听秋雨。
一滴一声愁，似相伴，离人悲苦。
笼香袖冷，独立倚西风，红叶落，菊花残，都是关情处。
如何排遣，赖有高阳侣。
长啸酒垆边，且同赋、秋娘词句。
山翁醉矣，一笛小楼空，思往事，看孤云，目断征鸿去。


rhythmic: 摸鱼儿
author: 陈策
content:
倚危梯、酹春怀古，轻寒才转花信。
江城望极多愁思，前事恼人方寸。
湖海兴。
算合付元龙，举白浇谈吻。
凭高试问。
问旧日王郎，依刘有地，何事赋幽愤。
沙头路，休记家山远近。
宾鸿一去无信。
沧波渺渺空归梦，门外北风凄紧。
乌帽整。
便做得功名，难绿星星鬓。
敲吟为稳。
又白鹭飞来，垂杨自舞，谁与寄离恨。


rhythmic: 满江红
author: 陈策
content:
倦绣人闲，恨春去、浅颦轻掠。
章台路，雪黏飞燕，带芹穿幕。
委地身如游子倦，随风命似佳人薄。
叹此花、飞後更无花，情怀恶。
心下事，谁堪托。
怜老大，伤飘泊。
把前回离恨，暗中描摸。
又趁扁舟低欲去，可怜世事今非昨。
看等闲、飞过女墙来，秋千索。


rhythmic: 兰陵王
author: 李昴英
content:
燕穿幕。
春在深深院落。
单衣试，龙沫旋薰，又怕东风晓寒薄。
别来情绪恶。
瘦得腰围柳弱。
清明近，正似海棠，怯雨芳踪任飘泊。
钗留去年约。
恨易老娇莺，多误灵鹊。
碧云杳渺天涯各。
望不断芳草，更迷香絮，回文强写字屡错。
泪欲注还阁。
孤酌。
住春脚。
便彩局谁，宝轸慵学。
阶除拾取飞花嚼。


rhythmic: 摸鱼儿
author: 李昴英
content:
晓风痴、绣帘低舞。
霏霏香碎红雨。
燕忙莺懒春无赖，懒为好花遮护。
浑不顾。
费多少工夫，做得芳菲聚。
休颦百五。
却自恨新年，游疏醉少，光景恁虚度。
猊烟瘦，困起庭阴正午。
游丝飞絮无据。
千林湿翠须臾遍，难绿鬓根霜缕。
愁绝处。
怎忍听，声声杜宇深深树。
东君寄语。
道去也还来，後期长在，紫陌岁相遇。


rhythmic: 摸鱼儿
author: 李昴英
content:
敞茅堂、茂林环翠，苔矶低蘸烟浦。
青蓑混入渔家社，斜日断桥船聚。
真乐处。
坐芳草，瓦樽满酒频频注。
皋禽自舞。
惯松迳穿云，梅村踏雪，朗笑自来去。
车乘坠，争似修筇稳步。
前尘回首俱误。
安闲得在中年好，抱瓮尚堪蔬圃。
高眼觑。
算不识、人间宠辱除巢许。
风篁解语。
应共笑群狙，无端喜怒，三四计朝暮。


rhythmic: 摸鱼儿
author: 李昴英
content:
绕西园、粉笼千雉，镜池屏石天造。
主人意匠工收拾，华屋落成闻早。
轮奂巧。
望缥缈、五云深处移蓬岛。
油幢羽葆。
指貔虎长驱，鲸鲲网取，电走捷旗报。
铙吹发，回庑连屯饮犒。
海山波静烟扫。
纶巾萧散环珠履，春满绿杨芳草。
人境好。
是握穗五翁，福地无尘到。
芝书在道。
便整顿乾坤，经营万宇，栋国要元老。


rhythmic: 摸鱼儿
author: 李昴英
content:
怪朝来、片红初瘦，半分春事风雨。
丹山碧水含离恨，有脚阳春难驻。
芳草渡。
似叫住东君，满树黄鹂语。
无端杜宇。
报采石矶头，惊涛屋大，寒色要春护。
阳关唱，画徘徊东渚。
相逢知又何处。
摩挲老剑雄心在，对酒细评今古。
君此去。
几万里东南，只手擎天柱。
长生寿母。
更稳步安舆，三槐堂上，好看彩衣舞。


rhythmic: 贺新郎
author: 李昴英
content:
绣谷流明帜。
稳飞舆、茵柔草碧，盖欹松翠。
遨首意行穷绝顶，彩榭千年胜地。
远峰断、莽苍烟水。
护日晴云收午暑，飒长风、振叶生秋思。
笼雾炷，飘霞袂。
清明官府歌棠芾。
且萧闲事外，下看玉城珠市。
山色骄人逢此客，麈尾霏霏露碎。
一笑又、羊衔新穗。
田野欢声和气合，唤觥船、猛为鱼占喜。
谁会得，醉翁意。


rhythmic: 贺新郎
author: 李昴英
content:
世羡官高大。
又谁知、几多卿相，身荣名壤。
我辈相逢无愧色，彼此苍颜健在。
又荣易、分携越海。
写出阳关离别恨，看一行、雁字斜飞界。
天下宝，愿自爱。
白衣苍狗须臾改。
久冥心、鸡虫得失，鹏迟快。
君带貂蝉头上立，老我荷衣草带。
肯此膝、向人雅拜。
远饯元非趋炎者，二十年、相与形骸外。
义金石，更坚耐。


rhythmic: 贺新郎
author: 李昴英
content:
谁种蓝田玉。
碧云深、亭亭月上，水明溪曲。
羞作时妆儿女态，冷淡冰餐露沐。
出尘外、风标幽独。
除了留侯无此貌，便何郎、傅粉终粗俗。
意凝远，韵清淑。
凉台向晚微风馥。
讶银杯羽化，折取戏浮。
安得梅花如许大，天遣辟除暑溽。
浑不觉、鹭翘鸥浴。
可恨妖妃污太液，只东林、社友追游熟。
宜夜看，灿瑶烛。


rhythmic: 贺新郎
author: 李昴英
content:
细与黄花说。
是天教、开遇重阳，玉裁金屑。
老行要寻松竹伴，雅爱山翁鬓雪。
任满插、追陪节物。
惟有渊明吾臭味，傍东篱、盘薄芳丛撷。
便无酒，也清绝。
芒寒色正孤标洁。
惯平生、餐霜饮露，倚风迎月。
不比芙蓉偏妩媚，不比茱萸太烈。
似隐者、萧闲岩穴。
至老枝头犹健在，笑纷纷、红紫尘沙汨。
香耐久，看晚节。


rhythmic: 贺新郎
author: 李昴英
content:
元日除书湿。
到而今、西风老矣，驾轺初入。
自是龙颜深注想，孤凤翔而後集。
久父老、攀留原隰。
庾岭经行梅亦喜，小奚奴、背底惟诗笈。
冰雪操，又谁及。
昨来容易风云翕。
便三台两地，也只等闲如拾。
天马不鸣凡马喑，百步何如五十。
况汹汹、波涛方急。
此去一言回天力，著高高、百尺竿头立。
浇磊，快鲸吸。


rhythmic: 贺新郎
author: 李昴英
content:
过雨璇空湿。
浩秋香、光浮桂菊，晓风吹入。
柳系牙樯应小驻，草草还成胜集。
又追趁、牡车原隰。
照座玉人风骨耸，想胸蟠、蕊阙琳琅笈。
真作者，世难及。
远山云雾工开翕。
共朱阑徙倚，总好锦囊收拾。
老我祗今才思涩，知二争如知十。
戛金缕、檀敲休急。
访古夷犹行八境，忆朝阳、鸣凤台端立。
笔也醉，砚池吸。


rhythmic: 贺新郎
author: 李昴英
content:
天地中间大。
纵遨游、登山临水，散人一个。
学易已来秋又六，肯趁名缰利锁。
得日日、安闲笑过。
金马玉堂也曾到，尽不妨、拍手溪头坐。
风笠，月兰舸。
今朝记是初生我。
近小春、黄菊犹葩，早梅将朵。
拔宅危巅穷胜践，指点尘寰蚁磨。
看涧底、飞泉珠颗。
松柏苍苍俱寿相，更千年、雪鹤鸣相和。
安期老，举杯贺。


rhythmic: 水龙吟
author: 李昴英
content:
唱恭初意如何，来五十三年矣。
犁锄颇熟，诗书粗解，簪绅聊耳。
自信柴愚，真成汲戆，却无刘腻。
向高秋初度，同时有菊，淡相对、风霜里。
最癖登山临水。
又何心、蜗名蝇利。
俗缘未了，强教肉食，何曾知味。
无事微吟，会心微笑，逢场微醉。
把日生、只恁安排，领取百十二岁。


rhythmic: 水龙吟
author: 李昴英
content:
驿飞稳驾高秋，迎人满目清新景。
秋还有色，芙蓉照水，晨妆对镜。
雪卷寒芦，字横过雁，渡浮孤艇。
是骚人行处，腔风调月，香满袖、过梅岭。
断岸烟收人静。
雨声乾、桐疏枫冷。
掀髯独笑，仙翁起舞，卧龙呼醒。
近小阳春，为梅也合，迟迟鞭影。
更郁孤、一笑追欢，料得坡翁首肯。


rhythmic: 水龙吟
author: 李昴英
content:
碧潭新涨浮花，柳阴稠绿波痕腻。
一声雷鼓，半空雪浪，双龙惊起。
气压鲸鲵，怒掀鳞鬣，擘开烟水。
算战争蛮触，雌雄汉楚，总皆一场如此。
点额许教借一，得头筹、欢呼震地。
翻嗤浮世，要津搀进，奔波逐利。
斗了还休，倩渠衔寄，三闾角黍。
会风云、快出为霖，可但颔明珠睡。


rhythmic: 水调歌头
author: 李昴英
content:
郭外足幽胜，潮入涨溪流。
舫斋小小一叶，老子日遨游。
管领白苹红蓼，披戴绿蓑青箬，直钓任沈浮。
玉楼胞鲈脍，雪阵狎沙鸥。
个中眠，个中坐，个中讴。
个中收拾诗料，觞客个中留。
休羡乘槎博望，且听洞箫赤壁，乐处是瀛洲。
日月荡双桨，天地一虚舟。


rhythmic: 水调歌头
author: 李昴英
content:
万顷黄湾口，千仞白云头。
一亭收拾，便觉炎海豁清秋。
潮候朝昏来去，山色雨晴浓淡，天末送双眸。
绝域远烟外，高浪舞连艘。
风景别，胜滕阁，压黄楼。
胡床老子，醉挥珠玉落南州。
稳驾大鹏八极，叱起仙羊五石，飞佩过丹丘。
一笑人间世，机动早惊鸥。


rhythmic: 水调歌头
author: 李昴英
content:
地位到公辅，耆艾过稀年。
几人兼此二美，而况是名贤。
松柏苍然长健，姜桂老来越辣，劲气九秋天。
鲠鲠撄鳞语，不改铁心坚。
说武夷，同此月，瑞三仙。
公虽居後，瑰奇伟特却光前。
续得紫阳脉络，了却西山事业，舟楫济商川。
饮对黄花榭，一酌岁三千。


rhythmic: 水调歌头
author: 李昴英
content:
野趣在城市，崛起此台高。
谁移蓬岛，冯夷夜半策灵鳌。
十万人家碧，四面峰峦涌翠，远岫拍银涛。
插汉笔双塔，簸两叶轻。
我乘风，时一到，共嬉遨。
江山无复偃蹇，弹压有诗豪。
宝剑孤横星动，铁笛一声云裂，寒月冰宫袍。
沧海一杯酒，世界眇鸿毛。


rhythmic: 念奴娇
author: 李昴英
content:
瑶池高会，见云香凤背，风柔鹤膝。
天遣月卿来拜舞，新拜玺书增秩。
有母能贤，生儿如此，总是前生佛。
孙曾戏彩，慈颜一笑闲逸。
曾向浑尺轩中，共评今古，手写王言绋。
个里乃翁棠荫在，映得梅仙山碧。
人爱黄堂，祝萱堂寿，拍拍欢声溢。
明年宣劝，蟠桃火枣庭实。


rhythmic: 念奴娇
author: 李昴英
content:
麦秋时候，薄阴罩炎日，山行乘兴。
筇屐追随多胜侣，青佩黄冠方领。
坐石谈玄，听泉濯暑，直上千山顶。
倚风长啸，籁鸣林谷相应。
忽涌云气漫空。
海吹急雨，觉冰微冷。
洗尽人间名利障，便是蓬莱仙境。
半日偷闲，一生清福，岂在荣钟鼎。
青灯深夜，陶然独妙清圣。


rhythmic: 瑞鹤仙
author: 李昴英
content:
玉城春不夜。
映月璧寒流，烛蕖光射。
鳌山海云驾。
拥遨头箫鼓，锦旗红亚。
东风近也。
趁乐岁、良辰多暇。
想阳和、早遍南州，暖得柳娇桃冶。
堪画。
纱笼夹道，露重花珠，尘吹兰麝。
歌朋舞社。
玉梅转，闹蛾耍。
且茧占先探，芋郎戏巧，又卜紫姑灯下。
听欢声、犹自未归，钿车宝马。


rhythmic: 沁园春
author: 李昴英
content:
才到中年，节物浑闲，赏心顿轻。
据随分东风，瓶簪柳雪，应时灯夜，棚缀莲星。
自一家春，也三杯酒，巧茧堆香笑语声。
又何须，听那西楼弦管，南陌箫笙。
平生。
黄卷青灯。
肯珠翠奢华八尺檠。
欲趁队闲嬉，雕鞍宝马，回头猛忆，破案囊萤。
邻曲渔歌，庭除鹤舞，尘外冰轮彻骨清。
人闲处，这炯然方寸，一点长明。


rhythmic: 满江红
author: 李昴英
content:
薄冷催霜，碧空豁、飞鸿斜度。
□九日、御风绝顶，下看尘宇。
滕阁芳筵笺笔妙，龙山胜践旌旗驻。
料山灵、也要可人游，成佳趣。
吹帽堕，羞千古。
题饧字，非吾侣。
却坐间著得，煮茶桑苎。
万里寒云迷北斗，望远峰夕照频西顾。
且满浮、大白送黄花，剑休舞。


rhythmic: 满江红
author: 李昴英
content:
人似梅花，峭玉立、岁寒风节。
新圃辟、种梅千树，幻成南雪。
池碎瀑声荷捧雨，径涵秋影篁筛月。
唤石君、错落坐庭前，红尘绝。
嫌聒耳，筝戛。
慵著眼，俳优狎。
但一觞一咏，放怀开阔。
涌地池亭工掩映，擎天柱石觇施设。
待枝头、金颗可调羹，休轻折。


rhythmic: 琐窗寒
author: 吴文英
content:
绀缕堆云，清腮润玉，汜人初见。
蛮腥未洗，海客一怀凄惋。
渺征槎、去乘阆风，占香上国幽心展。
□遗芳掩色，真姿凝澹，返魂骚畹。
一盼。
千金换。
又笑伴鸱夷，共归吴苑。
离烟恨水，梦杳南天秋晚。
比来时、瘦肌更销，冷薰沁骨悲乡远。
最伤情、送客咸阳，佩结西风怨。


rhythmic: 尉迟杯
author: 吴文英
content:
垂杨径。
洞钥启，时见流莺迎。
涓涓暗谷流红，应有缃桃千顷。
临池笑靥，春色满、铜华弄妆影。
记年时、试酒湖阴，褪花曾采新杏。
蛛窗绣网玄经，才石砚开奁，雨润云凝。
小小蓬莱香一掬，愁不到、朱娇翠靓。


rhythmic: 渡江云三犯・渡江云
author: 吴文英
content:
羞红颦浅恨，晚风为落，片绣点重茵。
旧堤分燕尾，桂棹轻鸥，宝勒倚残云。
千丝怨碧，渐路入、仙坞迷津。
肠漫回，隔花时见，背面楚腰身。
逡巡。
题门惆怅，堕履牵萦，数幽期难准。
还始觉、留情缘眼，宽带因春。


rhythmic: 三部乐
author: 吴文英
content:
江初飞，荡万里素云，际空如沐。
咏情吟思，不在秦筝金屋。
夜潮上，明月芦花，傍钓蓑梦远，句清敲玉。
翠罂汲晓，乃一声秋曲。
越装片篷障雨，瘦半竿渭水，鹭汀幽宿。
那知暖袍挟锦，低帘笼烛。
鼓春波、载花万斛。


rhythmic: 霜叶飞
author: 吴文英
content:
断烟离绪。
关心事，斜阳红隐霜树。
半壶秋水荐黄花，香西风雨。
纵玉勒、轻飞迅羽。
凄凉谁吊荒台古。
记醉蹋南屏，彩扇咽、寒蝉倦梦，不知蛮素。
聊对旧节传杯，尘笺蠹管，断阕经岁慵赋。
小蟾斜影转东篱，夜冷残蛩语。
早白发、缘愁万缕。


rhythmic: 瑞鹤仙
author: 吴文英
content:
泪荷抛碎璧。
正漏云筛雨，斜捎窗隙。
林声怨秋色。
对小山不迭，寸眉愁碧。
凉欺岸帻。
暮砧催、银屏翦尺。
最无聊、燕去堂空，旧幕暗尘罗额。
行客。
西园有分，断柳凄花，似曾相识。
西风破屐。
林下路，水边石。
念寒蛩残梦，归鸿心事，那听江村夜笛。
看雪飞、苹底芦梢，未如鬓白。


rhythmic: 瑞鹤仙
author: 吴文英
content:
晴丝牵绪乱。
对沧江斜日，花飞人远。
垂杨暗吴苑。
正旗亭烟冷，河桥风暖。
兰情蕙盼。
惹相思、春根酒畔。
又争知、吟骨萦销，渐把旧衫重翦。
凄断。
流红千浪，缺月孤楼，总难留燕。
歌尘凝扇。
待凭信，拌分钿。
试挑灯欲写，还依不忍，笺幅偷和泪卷。
寄残云、剩雨蓬莱，也应梦见。


rhythmic: 瑞鹤仙
author: 吴文英
content:
藕心抽莹茧。
引翠针行处，冰花成片。
金门从回辇。
两玉凫飞上，绣绒尘软。
丝侍宴。
曳天香、春风宛转。
傍星辰、直上无声，缓蹑素云归晚。
奇践。
平康得意，醉踏香泥，润红沾线。
良工诧见。
吴蚕唾，海沈楦。
任真珠装缀，春申客屦，今日风流雾散。
待宣供、禹步宸游，退朝燕殿。


rhythmic: 瑞鹤仙
author: 吴文英
content:
乱云生古峤。
记旧游惟怕，秋光不早。
人生断肠草。
叹如今摇落，暗惊怀抱。
谁临晚眺。
吹台高、霜歌缥缈。
想西风、此处留情，肯著故人衰帽。
闻道。
萸香西市，酒熟东邻，浣花人老。
金鞭袅。
追吟赋，倩年少。
想重来新雁，伤心湖上，销减红深翠窈。
小楼寒、睡起无聊，半帘晚照。


rhythmic: 瑞鹤仙
author: 吴文英
content:
记年时茂苑。
正画堂凝香，璇奎初焕。
天边岁华转。
向九重春近，仙桃传宴。
银罂翠管。
宝香飞、蓬莱小殿。
荷玉皇、恩重千秋，翠麓峻齐云汉。
须看。
鸿飞高处，地阔天宽，弋人空羡。
梅清水暖。
苕溪上，几吟卷。
算金门听漏，玉墀班早，赢得风霜满面。
总不如、绿野身安，镜重未晚。


rhythmic: 瑞鹤仙
author: 吴文英
content:
辘轳春又转。
记旋草新词，江头凭雁。
乘槎上银汉。
想车尘才踏，东华红软。
何时赐见。
漏声移、深宫夜半。
问莼鲈、今岁西风，未觉岁华迟晚。
一片。
丹心白发，露滴研朱，雅陪清宴。
班回柳院。
蒲团底，小禅观。
望罘明月，初圆此夕，应共婵娟茂苑。
愿年年、玉兔长生，耸秋井乾。


rhythmic: 瑞鹤仙
author: 吴文英
content:
夜寒吴馆窄。
渐酒阑烛暗，犹分香泽。
轻帆展为翮。
送高鸿飞过，长安南陌。
渔矶旧迹。
有陈蕃、虚床挂壁。
掩庭扉，蛛网黏花，细草摇春碧。
还忆。
洛阳年少，风露秋檠，岁华如昔。
长吟堕帻。
暮潮送，富春客。
算玉堂不染，梅花清梦，宫漏声中夜直。
正逋仙、清瘦黄昏，几时觅得。


rhythmic: 瑞鹤仙
author: 吴文英
content:
彩云栖翡翠。
听凤笙吹下，飞天际。
晴霞翦轻袂。
澹春姿雪态，寒梅清。
东皇有意。
旋安排、阑干十二。
早不知、为雨为云，尽日建章门闭。
堪比。
红绡纤素，紫燕轻盈，内家标致。
游仙旧事。
星斗下，夜香里。
□华峰□□，纸屏横幅，春色长供午睡。
更醉乘、玉井秋风，采花弄水。


rhythmic: 满江红
author: 吴文英
content:
云气楼台，分一派、沧浪翠蓬。
开小景、玉盆寒浸，巧石盘松。
风送流花时过岸，浪摇晴练欲飞空。
算鲛宫、祗隔一红尘，无路通。
神女驾、凌晓风。
明月佩，响丁东。
对两蛾犹锁，怨绿烟中。
秋色未教飞尽雁，夕阳长是坠疏钟。
又一声、乃过前岩，移钓篷。


rhythmic: 满江红
author: 吴文英
content:
结束萧仙，啸梁鬼、依还未灭。
荒城外、无聊闲看，野烟一抹。
梅子未黄愁夜雨，榴花不见簪秋雪。
又重罗、红字写香词，年时节。
帘底事，凭燕说。
合欢缕，双条脱。
自香消红臂，旧情都别。
湘水离魂菰叶怨，扬州无梦铜华阙。
倩卧箫、吹裂晚天云，看新月。


rhythmic: 解连环
author: 吴文英
content:
暮檐凉薄。
疑清风动竹，故人来邈。
渐夜久、闲引流萤，弄微照素怀，暗呈纤白。
梦远双成，凤笙杳、玉绳西落。
掩帷倦入，又惹旧愁，汗香阑角。
银瓶恨沈断索。
叹梧桐未秋，露井先觉。
抱素影、明月空闲，早尘损丹青，楚山依约。


rhythmic: 解连环
author: 吴文英
content:
思和云结。
断江楼望睫，雁飞无极。
正岸柳、衰不堪攀，忍持赠故人，送秋行色。
岁晚来时，暗香乱、石桥南北。
又长亭暮雪，点点泪痕，总成相忆。
杯前寸阴似掷。
几酬花唱月，连夜浮白。
省听风、听雨笙箫，向别枕倦醒，絮扬空碧。


rhythmic: 夜飞鹊・夜飞鹊慢
author: 吴文英
content:
金规印遥汉，庭浪无纹。
清雪冷沁花薰。
天衔曾醉美人畔，凉枝移插乌巾。
西风骤惊散，念棱悬愁结，蒂翦离恨。
中郎旧恨，寄横竹、吹裂哀云。
空剩露华烟彩，人影断幽坊，深闭千门。
浑似飞仙入梦，袜罗微步，流水青苹。


rhythmic: 一寸金
author: 吴文英
content:
秋入中山，臂隼牵卢纵长猎。
见骇毛飞雪，章台献颖，腰束缟，汤沐疏邑。
管刊琼牒。
苍梧恨、帝娥暗泣。
陶郎老、憔悴玄香，禁苑犹催夜俱入。
自叹江湖，雕龙心尽，相携蠹鱼箧。
念醉魂悠扬，折钗锦字，黠髯掀舞，流觞春帖。
还倚荆溪楫。


rhythmic: 一寸金
author: 吴文英
content:
秋压更长，看见娥瘦如束。
正古花摇落，寒蛩满地，参梅吹老，玉龙横竹。
霜被芙蓉宿。
红绵透、尚欺暗烛。
年年记、一种凄凉，绣幌金圆挂香玉。
顽老情怀，都无欢事，良宵爱幽独。
叹画图难仿，橘村砧思，笠蓑有约，莼洲渔屋。


rhythmic: 绕佛阁
author: 吴文英
content:
夜空似水，横汉静立，银浪声杳。
瑶镜奁小。
素娥乍起、楼心弄孤照。
絮云未巧。
梧韵露井，偏借秋早。
晴暗多少。
怕教彻胆，蟾光见怀抱。
浪迹尚为客，恨满长安千古道。
还记暗萤、穿帘街语悄。
叹步影归来，人鬓花老。
紫箫天渺。


rhythmic: 绕佛阁
author: 吴文英
content:
霞艳锦，星媛夜织，河汉鸣杼。
红翠万缕。
送幽梦与、人闲绣芳句。
怨宫恨羽。
孤风剑漫倚，无限凄楚。
□□□□。
赋情缥缈、东风扬花絮。
镜里半髯雪，向老春深莺晓处。
长闭翠阴、幽坊杨柳户。
看故苑离离，城外禾黍。
短藜青屦。


rhythmic: 拜星月慢
author: 吴文英
content:
绛雪生凉，碧霞笼夜，小立中庭芜地。
昨梦西湖，老扁舟身世。
叹游荡，暂赏、吟花酌露尊俎，冷玉红香洗。
眼眩魂迷，古陶洲十里。
翠参差、澹月平芳砌。
砖花、小浪鱼鳞起。
雾盎浅障青罗，洗湘娥春腻。
荡兰烟、麝馥浓侵醉。


rhythmic: 水龙吟
author: 吴文英
content:
艳阳不到青山，古阴冷翠成秋苑。
吴娃点黛，江妃拥髻，空遮断。
树密藏溪，草深迷市，峭云一片。
二十年旧梦，轻鸥素约，霜丝乱、朱颜变。
龙吻春霏玉溅。
煮银瓶、羊肠车转。
临泉照影，清寒沁骨，客尘都浣。
鸿渐重来，夜深华表，露零鹤怨。
把闲愁换与，楼前晚色，棹沧波远。


rhythmic: 水龙吟
author: 吴文英
content:
夜分溪馆渔灯，巷声乍寂西风定。
河桥径远，玉箫吹断，霜丝舞影。
薄絮秋云，澹蛾山色，宦情归兴。
怕烟江渡後，桃花又泛，宫沟上、春流紧。
新句欲题还省。
透香煤、重牒误隐。
西园已负，林亭移酒，松泉荐茗。
携手同归处，玉奴唤、绿窗春近。
想骄骢、又踏西湖，二十四番花信。


rhythmic: 水龙吟
author: 吴文英
content:
有人独立空山，翠髯未觉霜颜老。
新香秀粒，浓光绿浸，千年春小。
布影参旗，障空云盖，沈沈秋晓。
驷苍虬万里，笙吹凤女，骖飞乘、天风袅。
般巧。
霜斤不到。
汉游仙、相从最早。
皴鳞细雨，层阴藏月，朱弦古调。
问讯东桥，故人南岭，倚天长啸。
待凌霄谢了，山深岁晚，素心才表。


rhythmic: 水龙吟
author: 吴文英
content:
望中璇海波新，泛槎又币银河转。
金风细袅，龙枝声奏，钧箫秋远。
南极飞仙，夜来催驾，祥光重见。
紫霄承露掌，瑶池荫密，蟠桃秀、螽莲绽。
新栋晴凌汉。
半凉生、兰檠书卷。
绣裳五色，昆台十二，香深帘卷。
花萼楼高处，连清晓、千秋传宴。
赐长生玉字，鸾回凤舞，下蓬莱殿。


rhythmic: 水龙吟
author: 吴文英
content:
望春楼外沧波，旧年照眼青铜镜。
炼成宝月，飞来天上，银河流影。
绀玉钩帘处，横犀尘、天香分鼎。
记殷云殿锁，裁花翦露，曲江畔、春风劲。
槐省。
红尘昼静，午朝回、吟生晚兴。
春霖绣笔，莺边清晓，金狨旋整。
阆苑芝仙貌，生绡对、绿窗深景。
弄琼英数点，宫梅信早，占年光永。


rhythmic: 水龙吟
author: 吴文英
content:
几番时事重论，座中共惜斜阳下。
今朝翦柳，东风送客，功名近也。
约住飞花，暂听留燕，更攀情话。
问千牙过阙，一封入奏，忠孝事、都应写。
闻道兰台清暇。
载鸱夷、烟江一舸。
贞元旧曲，如今谁听，惟公和寡。
儿骑空迎，舜瞳回盼，玉阶前借。
便急回暖律，天边海上，正春寒夜。


rhythmic: 水龙吟
author: 吴文英
content:
外湖北岭云多，小园暗碧莺啼处。
朝回胜赏，墨池香润，吟船系雨。
霓节千妃，锦帆一箭，携将春去。
算归期未卜，青烟散後，春城咏、飞花句。
黄鹤楼头月午。
奏玉龙、江梅解舞。
薰风紫禁，严更清梦，思怀几许。
秋水生时，赋情还在，南屏别墅。
看章台走马，长堤种取，柔丝千树。


rhythmic: 水龙吟
author: 吴文英
content:
澹云笼月微黄，柳丝浅色东风紧。
夜寒旧事，春期新恨，眉山碧远。
尘陌飘香，绣帘垂户，趁时妆面。
钿车催去急，珠囊袖冷，愁如海、情一线。
犹记初来吴苑。
未清霜、飞惊双鬓。
嬉游是处，风光无际，舞葱歌。
陈迹征衫，老容华镜，欢都尽。
向残灯梦短，梅花晓角，为谁吟怨。


rhythmic: 水龙吟
author: 吴文英
content:
杜陵折柳狂吟，砚波尚湿红衣露。
仙桃宴早，江梅春近，还催客句。
宫漏传鸡，禁门嘶骑，宦情熟处。
正黄编夜展，天香字暖，春葱翦、红蜜炬。
宫帽鸾枝醉舞。
思飘扬、仙风举。
星罗万卷，云驱千阵，飞毫海雨。
长寿杯深，探春腔稳，江湖同赋。
又看看、便系金狨莺晓，傍西湖路。


rhythmic: 玉烛新
author: 吴文英
content:
花穿帘隙透。
向梦里销春，酒中延昼。
嫩篁细掐，相思字、堕粉轻黏袖。
章台别後，展绣络、红荐香旧。
□□□，应数归舟，愁凝画阑眉柳。
移灯夜语西窗，逗晓帐迷香，问何时又。
素纨乍试，还忆是、绣懒思酸时候。
兰清蕙秀。


rhythmic: 解语花
author: 吴文英
content:
门横皱碧，路入苍烟，春近江南岸。
暮寒如翦。
临溪影、一一半斜清浅。
飞弄晚。
荡千里、暗香平远。
端正看，琼树三枝，总似兰昌见。
酥莹云容夜暖。
伴兰翘清瘦，箫凤柔婉。
冷云荒翠，幽栖久、无语暗申春怨。
东风半面。
料准拟、何郎词卷。
欢未阑，烟雨青黄，宜昼阴庭馆。


rhythmic: 解语花
author: 吴文英
content:
檐花旧滴，帐烛新啼，香润残冬被。
澹烟疏绮。
凌波步、暗阻傍墙挑荠。
梅痕似洗。
空点点、年华别泪。
花鬓愁，钗股笼寒，彩燕沾云腻。
还斗辛盘葱翠。
念青丝牵恨，曾试纤指。
雁回潮尾。
征帆去、似与东风相避。
泥云万里。
应翦断、红情绿意。
年少时，偏爱轻怜，和酒香宜睡。


rhythmic: 庆春宫・高阳台
author: 吴文英
content:
春屋围花，秋池沿草，旧家锦藉川原。
莲花分津，桃边迷路，片红不到人间。
乱篁苍暗，料惜把、行题共删。
小晴帘卷，独占西墙，一镜清寒。
风光未老吟潘。
嘶骑征尘，祗付凭阑。
鸣瑟传杯，辟邪翻烬。
系船香斗春宽。


rhythmic: 庆春宫・高阳台
author: 吴文英
content:
残叶翻浓，馀香栖苦，障风怨动秋声。
云影摇寒，波尘销腻，翠房人去深扃。
昼成凄黯，雁飞过、垂杨转青。
阑干横暮，酥印痕香，玉腕谁凭。
菱花乍失娉婷。
别岸围红，千艳倾城。
重洗清杯，同追深夜，豆花寒落愁灯。


rhythmic: 塞垣春
author: 吴文英
content:
漏瑟侵琼管。
润鼓借、烘炉暖。
藏钩怯冷，画鸡临晓，怜语莺啭。
绿窗、细咒浮梅盏。
换蜜炬、花心短。
梦惊回，林鸦起，曲屏春事天远。
迎路柳丝裙，看争拜东风，盈灞桥岸。
髻落宝钗寒，恨花胜迟燕。
渐街帘影转。


rhythmic: 宴清都
author: 吴文英
content:
翠羽飞梁苑。
连催发，暮樯留话江燕。
尘街堕珥，瑶扉乍钥，彩绳双。
新烟暗叶成阴，效翠妩、西陵送远。
又趁得、蕊露天香，春留建章花晚。
归来笑折仙桃，琼楼宴萼，金漏催箭。
兰亭秀语，乌丝润墨，汉宫传玩。


rhythmic: 宴清都
author: 吴文英
content:
绣幄鸳鸯柱。
红情密，腻云低护秦树。
芳根兼倚，花梢钿合，锦屏人妒。
东风睡足交枝，正梦花、瑶钗燕股。
障滟蜡、满照欢丛，嫠蟾冷落羞度。
人间万感幽单，华清惯浴，春盎风露。
连鬟并暖，同心共结，向承恩处。


rhythmic: 宴清都
author: 吴文英
content:
万壑蓬莱路。
非烟霁，五云城阙深处。
璇源媲凤，瑶池种玉，练颜金姥。
长虹梦入仙怀，便洗日、铜华翠渚。
向瑞世、独占长春，蟠桃正饱风露。
殷勤汉殿传卮，隔江云起，暗飞青羽。
南山寿石，东周宝鼎，千秋巩固。


rhythmic: 宴清都
author: 吴文英
content:
翠匝西门柳。
荆州昔，未来时正春瘦。
如今剩舞，西风旧色，胜东风秀。
黄粱露湿秋江，转万里、云樯蔽昼。
正虎落、马静晨嘶，连营夜沈刁斗。
含章换几桐阴，千官邃幄，韶凤还奏。
席前夜久，天低宴密，御香盈袖。


rhythmic: 宴清都
author: 吴文英
content:
柳色春阴重。
东风力，快将云雁高送。
书檠细雨，吟窗乱雪，井寒笔冻。
家林秀橘霜老，笑分得、蟾边桂种。
应茂苑、斗转苍龙，唯潮献奇吴凤。
玉眉暗隐华年，凌云气压，千载云梦。
名笺澹墨，恩袍翠草，紫骝青。


rhythmic: 宴清都
author: 吴文英
content:
万里关河眼。
愁凝处，渺渺残照红敛。
天低远树，潮分断港，路回淮甸。
吟鞭又指孤店。
对玉露金风送晚。
恨自古、才子佳人，此景此情多感。
吴王故苑。
别来良朋雅集，空叹蓬转。
挥毫记烛，飞觞赶月，梦销香断。
区区去程何限。


rhythmic: 齐天乐
author: 吴文英
content:
三千年事残鸦外，无言倦凭秋树。
逝水移川，高陵变谷，那识当时神禹。
幽云怪雨。
翠萍湿空梁，夜深飞去。
雁起青天，数行书似旧藏处。
寂寥西窗久坐，故人悭会遇，同翦灯语。
积藓残碑，零圭断璧，重拂人间尘土。
霜红罢舞。
漫山色青青，雾朝烟暮。
岸锁春船，画旗喧赛鼓。


rhythmic: 齐天乐
author: 吴文英
content:
芙蓉心上三更露，茸香漱泉玉井。
自洗银舟，徐开素酌，月落空杯无影。
庭阴未暝。
度一曲新蝉，韵秋堪听。
瘦骨侵冰，怕惊纹簟夜深冷。
当时湖上载酒，翠云开处共，雪面波镜。
万感琼浆，千茎鬓雪，烟锁蓝桥花径。
留连暮景。
但偷觅孤欢，强宽秋兴。
醉倚修篁，晚风吹半醒。


rhythmic: 齐天乐
author: 吴文英
content:
凌朝一片阳台影，飞来太空不去。
栋与参横，帘钩斗曲，西北城高几许。
天声似语。
便阊阖轻排，虹河平溯。
问几阴晴，霸吴平地漫今古。
西山横黛瞰碧，眼明应不到，烟际沈鹭。
卧笛长吟，层霾乍裂，寒月溟千里。
凭虚醉舞。
梦凝白阑干，化为飞雾。
净洗青红，骤飞沧海雨。


rhythmic: 齐天乐
author: 吴文英
content:
新烟初试花如梦，疑收楚峰残雨。
茂苑人归，秦楼燕宿，同惜天涯为旅。
游情最苦。
早柔绿迷津，乱莎荒圃。
数树梨花，晚风吹堕半汀鹭。
流红江上去远，翠尊曾共醉，云外别墅。
澹月秋千，幽香巷陌，愁结伤春深处。
听歌看舞。
驻不得当时，柳蛮樱素。
睡起恹恹，洞箫谁院宇。


rhythmic: 齐天乐
author: 吴文英
content:
竹深不放斜阳度，横披澹墨林沼。
断莽平烟，残莎剩水，宜得秋深才好。
荒亭旋扫。
正著酒寒轻，弄花春小。
障锦西风，半围歌袖半吟草。
独游清兴易懒，景饶人未胜，乐事长少。
柳下交车，尊前岸帻，同抚云根一笑。
秋香未老。
渐风雨西城，暗客帽。
背月移舟，乱鸦溪树晓。


rhythmic: 齐天乐
author: 吴文英
content:
曲尘犹沁伤心水，歌蝉暗惊春换。
露藻清啼，烟萝澹碧，先结湖山秋怨。
波帘翠卷。
叹霞薄轻绡，泛人重见。
傍柳追凉，暂疏怀袖负纨扇。
南花清斗素靥，画船应不载，坡静诗卷。
泛酒芳筒，题名蠹壁，重集湘鸿江燕。
平芜未翦。
怕一夕西风，镜心红变。
望极愁生，暮天菱唱远。


rhythmic: 齐天乐
author: 吴文英
content:
烟波桃叶西陵路，十年断魂潮尾。
古柳重攀，轻鸥聚别，陈迹危亭独倚。
凉乍起。
渺烟碛飞帆，暮山横翠。
但有江花，共临秋镜照憔悴。
华堂烛暗送客，眼波回盼处，芳艳流水。
素骨凝冰，柔葱蘸雪，犹忆分瓜深意。
清尊未洗。
梦不湿行云，漫沾残泪。
可惜秋宵，乱蛩疏雨里。


rhythmic: 齐天乐
author: 吴文英
content:
玉皇重赐瑶池宴，琼筵第二十四。
万象澄秋，群裾曳玉，清澈冰壶人世。
鳌峰对起。
许分得钧天，凤丝龙吹。
翠羽飞来，舞鸾曾赋曼桃字。
鹤胎曾梦电绕，桂根看骤长，玉干金蕊。
少海波新，芳茅露滴，凉入堂阶彩戏。
香霖乍洗。
拥莲媛三千，羽裳风佩。
圣姥朝元，炼颜银汉水。


rhythmic: 齐天乐
author: 吴文英
content:
馀香才润鸾绡汗，秋风夜来先起。
雾锁林深，蓝浮野阔，一笛渔蓑鸥外。
红尘万里。
就中决银河，冷涵空翠。
岸觜沙平，水杨阴下晚初舣。
桃溪人住最久，浪吟谁得到，兰蕙疏绮。
砚色寒云，签声乱叶，蕲竹纱纹如水。
笙歌醉里。
步明月丁东，静传环佩。
更展芳塘，种花招燕子。


rhythmic: 丹凤吟
author: 吴文英
content:
丽景长安人海，避影繁华，结庐深寂。
灯窗雪户，光映夜寒东壁。
心凋鬓改，镂冰刻水，缥简离离，风签索索。
怕遣花虫蠹粉，自采秋芸熏架，香泛纤碧。
更上新梯窈窕，暮山澹著城外色。
旧雨江湖远，问桐阴门巷，燕曾相识。
吟壶天小，不觉翠蓬云隔。


rhythmic: 扫花游・扫地游
author: 吴文英
content:
冷空澹碧，带翳柳轻云，护花深雾。
艳晨易午。
正笙箫竞渡，绮罗争路。
骤卷风埃，半掩长蛾翠妩。
散红缕。
渐红湿杏泥，愁燕无语。
乘盖争避处。
就解佩旗亭，故人相遇。
恨春太妒。
溅行裙更惜，凤钩尘污。
酹入梅根，万点啼痕暗树。


rhythmic: 扫花游・扫地游
author: 吴文英
content:
水云共色，渐断岸飞花，雨声初峭。
步帷素袅。
想玉人误惜，章台春老。
岫敛愁蛾，半洗铅华未晓。
舣轻棹。
似山阴夜晴，乘兴初到。
心事春缥缈。
记遍地梨花，弄月斜照。
旧时斗草。
恨凌波路钥，小庭深窈。
冻涩琼箫，渐入东风郢调。


rhythmic: 扫花游・扫地游
author: 吴文英
content:
草生梦碧，正燕子帘帏，影迟春午。
倦茶荐乳。
看风签乱叶，老沙昏雨。
古简篇，种得云根疗蠹。
最清楚。
带明月自锄，花外幽圃。
醒眼看醉舞。
到应事无心，与闲同趣。
小山有语。
恨逋仙占却，暗香吟赋。
暖通书床，带草春摇翠露。


rhythmic: 扫花游・扫地游
author: 吴文英
content:
水园沁碧，骤夜雨飘红，竟空林岛。
艳春过了。
有尘香坠钿，尚遗芳草。
步绕新阴，渐觉交枝径小。
醉深窈。
爱绿叶翠圆，胜看花好。
芳架雪未扫。
怪翠被佳人，困迷清晓。
柳丝系棹。
问阊门自古，送春多少。
倦蝶慵飞，故扑簪花破帽。


rhythmic: 扫花游・扫地游
author: 吴文英
content:
暖波印日，倒秀影秦山，晓鬟梳洗。
步帷艳绮。
正梁园未雪，海棠犹睡。
藉绿盛红，怕委天香到地。
画船系。
舞西湖暗黄，虹卧新霁。
天梦春枕被。
和凤筑东风，宴歌曲水。
海宫对起。
灿骊光乍湿，杏梁云气。
夜色瑶台，禁蜡初传翡翠。


rhythmic: 应天长
author: 吴文英
content:
丽花斗靥，清麝溅尘，春声遍满芳陌。
竟路障空云幕，冰壶浸霞色。
芙蓉镜，词赋客。
竞绣笔、醉嫌天窄。
素娥下，小驻轻镳，眼乱红碧。
前事顿非昔，故苑年光，浑与世相隔。
向暮巷空人绝，残灯耿尘壁。
凌波恨，帘户寂。


rhythmic: 风流子
author: 吴文英
content:
金谷已空尘。
薰风转、国色返春魂。
半雪醉霜，舞低鸾翅，绛笼蜜炬，绿映龙盆。
窈窕绣窗人睡起，临砌脉无言。
慵整堕鬟，怨时迟暮，可怜憔悴，啼雨黄昏。
轻桡移花市，秋娘渡、飞浪溅湿行裙。
二十四桥南北，罗荐香分。


rhythmic: 风流子
author: 吴文英
content:
温柔酣紫曲，扬州路、梦绕翠盘龙。
似日长傍枕，堕妆偏髻，露浓如酒，微醉红。
自别楚娇天正远，倾国见吴宫。
银烛夜阑，暗闻香泽，翠阴秋寂，重返春风。
芳期嗟轻误，花君去、肠断妾若为容。
惆怅舞衣叠损，露绮千重。


rhythmic: 过秦楼
author: 吴文英
content:
藻国凄迷，曲澜澄映，怨入粉烟蓝雾。
香笼麝水，腻涨红波，一镜万妆争妒。
湘女归魂，佩环玉冷无声，凝情谁诉。
又江空月堕，凌波尘起，彩鸳愁舞。
还暗忆、钿合兰桡，丝牵琼腕，见的更怜心苦。
玲珑翠屋，轻薄冰绡，稳称锦云留住。
生怕哀蝉，暗惊秋被红衰，啼珠零露。
能西风老尽，羞趁东风嫁与。


rhythmic: 还京乐
author: 吴文英
content:
宴兰溆，促奏丝萦管裂飞繁响。
似汉宫人去，夜深独语，胡沙凄哽。
对雁斜玫柱，琼琼弄月临秋影。
凤吹远，河汉去杳，天风飘冷。
泛清商竟。
转铜壶敲漏，瑶床二八青娥，环佩再整。
菱歌四碧无声，变须臾、翠翳红暝。


rhythmic: 丁香结
author: 吴文英
content:
香袅红霏，影高银烛，曾纵夜游浓醉。
正锦温琼腻。
被燕踏、暖雪惊翻庭砌。
马嘶人散後，秋风换、故园梦里。
吴霜融晓，陡觉暗动偷春花意。
还似。
海雾冷仙山，唤觉环儿半睡。
浅薄朱唇，娇羞艳色，自伤时背。


rhythmic: 六么令
author: 吴文英
content:
露蛩初响，机杼还催织。
婺星为情慵懒，伫立明河侧。
不见津头艇子，望绝南飞翼。
云梁千尺。
尘缘一点，回首西风又陈迹。
那知天上计拙，乞巧楼南北。
瓜果几度凄凉，寂寞罗池客。
人事回廊缥缈，谁见金钗擘。


rhythmic: 西河
author: 吴文英
content:
春乍霁。
清涟画舫融泄。
螺云万叠暗凝愁，黛蛾照水。
漫将西子比西湖，溪边人更多丽。
步危径、攀艳蕊。
掬霞到手红碎。
青蛇细折小回廊，去天半咫。
画阑日暮起东风，棋声吹下人世。
海棠藉雨半绣地。
正残寒、初御罗绮。
除酒销春何计。


rhythmic: 浪淘沙慢
author: 吴文英
content:
梦仙到、吹笙路杳，度云滑。
溪谷冰绡未裂。
金铺昼锁乍掣。
见竹静、梅深春海阔。
有新燕、帘底低说。
念汉履无声跨鲸远，年年谢桥月。
曲折。
折画阑尽日凭热。
半蜃起玲珑楼阁畔，缥缈鸿去绝。
飞絮扬东风，天外歌阕。
睡红醉缬。
还是催、寒食看花时节。
花下苍苔盛罗袜。
银烛短、漏壶易竭。
料池柳、不攀春送别。
倩玉兔、别捣秋香，更醉蹋、千山冷翠飞晴雪。


rhythmic: 西平乐慢・西平乐
author: 吴文英
content:
岸压邮亭，路华表，堤树旧色依依。
红索新晴，翠阴寒食，天涯倦客重归。
叹废绿平烟带苑，幽渚尘香荡晚，当时燕子，无言对立斜晖。
追念吟风赏月，十载事，梦惹绿杨丝。
画船为市，夭妆艳水，日落云沈，人换春移。


rhythmic: 瑞龙吟
author: 吴文英
content:
堕虹际。
层观翠冷玲珑，五云飞起。
玉虬萦结城根，澹烟半野，斜阳半市。
瞰危睇。
门巷去来车马，梦游宫蚁。
秦鬟古色凝愁，镜中暗换，明眸皓齿。
东海青桑生处，劲风吹浅，瀛洲清。
山影泛出琼壶，碧树人世。
枪芽焙绿，曾试云根味。
岩流溅、涎香惯搅，娇龙春睡。
露草啼清泪。
酒香断到，文丘废隧。
今古秋声里。


rhythmic: 瑞龙吟
author: 吴文英
content:
黯分袖。
肠断去水流萍，住船系柳。
吴宫娇月娆花，醉题恨倚，蛮江豆蔻。
吐春绣。
笔底丽情多少，眼波眉岫。
新园锁却愁阴，露黄漫委，寒香半亩。
还背垂虹秋去，四桥烟雨，一宵歌酒。
犹忆翠微携壶，乌帽风骤。
西湖到日，重见梅钿皱。
谁家听、琵琶未了，朝骢嘶漏。
印剖黄金籀。
待来共凭，齐云话旧。
莫唱朱樱口。


rhythmic: 瑞龙吟
author: 吴文英
content:
大溪面。
遥望绣羽冲烟，锦棱飞练。
桃花三十六陂，鲛宫睡起，娇雷乍转。
去如箭。
催趁戏旗游鼓，素澜雪溅。
东风冷湿蛟腥，澹阴送昼，轻霏弄晚。
洲上青苹生处，斗春不管，怀沙人远。
残日半开一川，花影零乱。
山屏醉缬，连棹东西岸。
阑干倒、千红妆靥，铅香不断。
傍暝疏帘卷。
翠涟皱净，笙歌未散。
簪柳门归懒。


rhythmic: 大
author: 吴文英
content:
峭石帆收，归期差，林沼年销红碧。
渔蓑樵笠畔，买佳邻翻盖，浣花新宅。
地凿桃阴，天澄藻镜，聊与渔郎分席。
沧波耕不碎，似蓝田初种，翠烟生璧。
料情属新莲，梦惊春草，断桥相识。
平生江海客。
秀怀抱、云锦当秋织。
任岁晚、陶篱菊暗，逋冢梅荒，总输玉井尝甘液。
忍弃红香叶。
集楚裳、西风催著。
正明月、秋无极。


rhythmic: 沁园春
author: 吴文英
content:
澄碧西湖，软红南陌，银河地穿。
见华星影里，仙棋局静，清风行处，瑞玉圭寒。
斜谷山深，望春楼远，无此峥嵘小渭川。
一泓地，解新波不涸，独障狂澜。
老苏而後坡仙。
继菊井嘉名相与传。
试摩挲劲石，无令角折，丁宁明月，莫规圆。
漫结鸥盟，那知鱼乐，心止中流别有天。
无尘夜，听吾伊正在，秋水阑干。


rhythmic: 江神子・江城子
author: 吴文英
content:
情如之何，暮涂为客，忍堪送君。
便江湖天远，中宵同月，关河秋近，何日清尘。
玉尘生风，貂裘明雪，幕府英雄今几人。
行须早，料刚肠肯，泪眼离颦。
平生秀句清尊。
到帐东风开自有神。
听夜鸣黄鹤，楼高百尺，朝驰白马，笔扫千军。


rhythmic: 珍珠帘・真珠帘
author: 吴文英
content:
蜜沈烬暖萸烟袅。
层帘卷、伫立行人官道。
麟带压愁香，听舞箫云渺。
恨缕情丝春絮远，怅梦隔、银屏难到。
寒峭。
有东风嫩柳，学得腰小。
还近绿水清明，叹孤身如燕，将花平绕。
细雨湿黄昏，半醉归怀抱。
蠹损歌纨人去久，漫泪沾、香兰如笑。


rhythmic: 莺啼序
author: 吴文英
content:
天吴驾云阆海，凝春空灿绮。
倒银海、蘸影西城，四碧天镜无际。
彩翼曳、扶摇宛转，雩龙降尾交新霁。
近玉虚高处，天风笑语吹坠。
清濯缁尘，快展旷眼，傍危阑醉倚。
面屏障、一一莺花，薛萝浮动金翠。
惯朝昏、晴光雨色，燕泥动、红香流水。
步新梯，藐视年华，顿非尘世。
麟翁衮，领客登临，座有诵鱼美。
翁笑起、离席而语，敢诧京兆，以役为功，落成奇事。
明良庆会，赓歌熙载，隆都观国多闲暇，遣丹青、雅饰繁华地。
平瞻太极，天街润纳璇题，露床夜沈秋纬。
清风观阙，丽日罘，正午长漏迟。
为洗尽、脂痕茸唾，净卷曲尘，永昼低垂，绣帘十二。


rhythmic: 莺啼序
author: 吴文英
content:
残寒正欺病酒，掩沈香绣户。
燕来晚、飞入西城，似说春事迟暮。
画船载、清明过却，晴烟冉冉吴宫树。
念羁情游荡，随风化为轻絮。
十载西湖，傍柳系马，趁娇尘软雾。
溯红渐、招入仙溪，锦儿偷寄幽素。
倚银屏、春宽梦窄，断红湿、歌纨金缕。
暝堤空，轻把斜阳，总还鸥鹭。
幽兰旋老，杜若还生，水乡尚寄旅。
别後访、六桥无信，事往花委，瘗玉埋香，几番风雨。
长波妒盼，遥山羞黛，渔灯分影春江宿，记当时、短楫桃根渡。
青楼彷佛，临分败壁题诗，泪墨惨澹尘土。
危亭望极，草色天涯，吹鬓侵半苎。
暗点检、离痕欢唾，尚染鲛绡，凤迷归，破鸾慵舞。


rhythmic: 莺啼序
author: 吴文英
content:
横塘棹穿艳锦，引鸳鸯弄水。
断霞晚、笑折花归，绀纱低护灯蕊。
润玉瘦、冰轻倦浴，斜拖凤股盘云坠。
听银床声细。
梧桐渐搅凉思。
窗隙流光，冉冉迅羽，诉空粱燕子。
误惊起、风竹敲门，故人还又不至。
记琅、新诗细掐，早陈迹、香痕纤指。
怕因循，罗扇恩疏，又生秋意。
西湖旧日，画舸频移，叹几萦梦寐。
霞佩冷，叠澜不定，麝霭飞雨，乍湿鲛绡，暗盛红泪。
单夜共，波心宿处，琼箫吹月霓裳舞，向明朝、未觉花容悴。
嫣香易落，回头澹碧销烟，镜空画罗屏裹。
残蝉度曲，唱彻西园，也感红怨翠。
念省惯、吴宫幽憩。
暗柳追凉，晓岸参斜，露零沤起。
丝索寸藕，留连欢事。


rhythmic: 天香
author: 吴文英
content:
珠络玲珑，罗囊闲斗，酥怀暖麝相倚。
百和花须，十分风韵，半袭凤箱重绮。
茜垂四角，慵未揭、流苏春睡。
熏度红薇院落，烟销画屏沈水。
温泉降绡乍试。
露华侵、透肌兰。
漫省浅溪月夜，暗浮花气。
荀令如今老矣。


rhythmic: 天香
author: 吴文英
content:
叶黏霜，蝇苞缀冻，生香远带风峭。
岭上寒多，溪头月冷，北枝瘦、南枝小。
玉奴有姊，先占立、墙阴春早。
初试宫黄澹薄，偷分寿阳纤巧。
银烛泪深未晓。
酒锺悭、贮愁多少。
记得短亭归马，暮衙蜂闹。
豆蔻钗梁恨袅。


rhythmic: 玉漏迟
author: 吴文英
content:
雁边风讯小，飞琼望杳，碧云先晚。
露冷阑干，定怯藕丝冰腕。
净洗浮空片玉，胜花影、春灯相乱。
秦镜满。
素娥未肯，分秋一半。
每圆处既良宵，甚此夕偏饶，对歌临怨。
万里蝉娟，几许雾屏云幔。
孤免凄凉照水，晓风起、银河西转。
摩泪眼。
瑶台梦回人远。


rhythmic: 金盏子
author: 吴文英
content:
卜筑西湖，种翠萝犹傍，软红尘裹。
来往载清吟，为偏爱吾庐，画船频繁。
笑携雨色晴光，入春明朝市。
石桥锁，烟霞五百名仙，第一人是。
临酒论深意。
流光转、莺花任乱委。
冷然九秋肺腑，应多梦、岩扃冷云空翠。


rhythmic: 金盏子
author: 吴文英
content:
赏月梧园，恨广寒宫树，晓风摇落。
莓砌扫珠尘，空肠断、熏炉烬销残萼。
殿秋尚有馀花，锁烟窗云幄。
新雁又、无端送人江上，短亭初泊。
篱角。
梦依约。
人一笑、惺忪翠袖薄。
悠然醉魂唤醒，幽丛畔、凄香雾雨漠漠。


rhythmic: 永遇乐
author: 吴文英
content:
春酌沈沈，晚妆的的，仙梦游惯。
锦溆维舟，青门倚盖，还被笼莺唤。
裴郎归後，崔娘沈恨，漫客请传芳卷。
联题在，频经翠袖，胜隔绀纱尘幔。
桃根杏叶，胶黏缃缥，几回凭阑人换。
峨髻愁云，兰香腻粉，都为多情褪。
离巾拭泪，征袍染醉，强作酒朋花伴。
留连怕，风姨浪妒，又吹雨断。


rhythmic: 永遇乐
author: 吴文英
content:
风拂尘徽，雨侵凉榻，才动秋思。
缓酒销更，移灯傍影，净洗芭蕉耳。
铜华沧海，愁霾重嶂，燕北雁南天外。
算阴晴，浑似几番，渭城故人离会。
青楼旧日，高歌取醉，唤出玉人梳洗。
红叶流光，苹花两鬓，心事成秋水。
白凝虚晓，香吹轻烬，倚窗小瓶疏桂。
问深宫，娥正在，妒云第几。


rhythmic: 永遇乐
author: 吴文英
content:
阁雪云低，卷沙风急，惊雁失序。
户掩寒宵，屏闲冷梦，灯唇似语。
堪怜窗景，都闲刺绣，但续旧愁一缕。
邻歌散，罗襟印粉，袖湿茜桃红露。
西湖旧日，留连清夜，爱酒几将花误。
遣袜尘销，题裙墨黯，天远吹笙路。
吴台直下，缃梅无限，未放野桥香度。
重谋醉，揉香弄影，水清浅处。


rhythmic: 玉胡蝶・玉蝴蝶
author: 吴文英
content:
角断竿鸣疏点，倦萤透隙，低弄书光。
一寸悲秋，生动万种凄凉。
旧衫染、唾凝花碧，别泪想、妆洗蜂黄。
楚魂伤。
雁汀沙冷，来信微茫。
都忘。
孤山旧赏，水沈熨露，岸锦宜霜。
败叶题诗，御沟应不到流湘。
数客路、又随淮月，羡故人、还买吴航。


rhythmic: 绛都春
author: 吴文英
content:
香深雾暖。
正人在、锦瑟华年深院。
旧日汉宫，分得红兰滋吴苑。
临池羞落梅花片。
弄水月、初匀妆面。
紫烟笼处，双鸾共跨，洞箫低按。
歌管。
红围翠袖，冻云外，似觉东风先转。
绣畔昼迟，花底天宽春无限。
仙郎骄马琼林宴。


rhythmic: 绛都春
author: 吴文英
content:
羁云旅雁。
敛倦羽、寄楼墙阴年晚。
问字翠尊，刻烛红笺悭曾展。
冰滩鸣佩舟如箭。
笑乌帻、临风重岸。
傍邻垂柳，清霜万缕，送将人远。
吴苑。
千金未惜，买新赋、共赏文园词翰。
流水翠微，明月清风平分半。
梅深驿路香不断。


rhythmic: 绛都春
author: 吴文英
content:
螺屏暖翠。
正雾卷暮色，星河浮霁。
路幕递香，街马冲尘东风细。
梅槎凌海横鳌背。
倩稳载、蓬莱云气。
宝阶斜转，冰峨素影，夜清如水。
应记。
千秋化鹤，旧华表、认得山川犹是。
暗解绣囊，争掷金钱游人醉。
笙歌晓度晴霞外。


rhythmic: 绛都春
author: 吴文英
content:
情黏舞线。
怅驻马灞桥，天寒人远。
旋翦露痕，移得春娇栽琼苑。
流莺常语烟中怨。
恨三月、飞花零乱。
艳阳归後，红藏翠掩，小坊幽院。
谁见。
新腔按彻，背灯暗、共倚屏葱茜。
绣被梦轻，金屋妆深沈香换。
梅花重洗春风面。


rhythmic: 绛都春
author: 吴文英
content:
南楼坠燕。
又灯晕夜凉，疏帘空卷。
叶吹暮喧，花露晨秋光短。
当时明月娉婷伴。
怅客路、幽扃俱远。
雾鬟依约，除非照影，镜空不见。
别馆。
秋娘乍识，似人处、最在双波凝盼。
旧色旧香，闲雨闲云情终浅。
丹青谁画真真面。


rhythmic: 绛都春
author: 吴文英
content:
春来雁渚。
弄艳冶、又入垂杨如许。
困舞瘦腰，啼湿宫黄池塘雨。
碧沿苍藓云根路。
尚追想、凌波微步。
小楼重上，凭谁为唱，旧时金缕。
凝伫。
烟萝翠竹，欠罗袖、为倚天寒日暮。
强醉梅边，招得花奴来尊俎。
东风须惹春云住。


rhythmic: 惜秋华
author: 吴文英
content:
细响残蛩，傍灯前、似说深秋怀抱。
怕上翠微，伤心乱烟残照。
西湖镜掩尘沙，翳晓影、秦鬟云扰。
新鸿，唤凄凉、渐入红萸乌帽。
江上故人老。
视东篱秀色，依然娟好。
晚梦趁、邻杵断，乍将愁到。
秋娘泪湿黄昏，又满城、雨轻风小。


rhythmic: 惜秋华
author: 吴文英
content:
思渺西风，怅行踪、浪逐南飞高雁。
怯上翠微，危楼更堪凭晚。
蓬莱对起幽云，澹野色山容愁卷。
清浅。
瞰沧波、静衔秋痕一线。
十载寄吴苑。
惯东篱深把，露黄偷翦。
移暮影、照越镜，意销香断。
秋娥赋得闲情，倚翠尊、小眉初展。


rhythmic: 惜秋华
author: 吴文英
content:
露蛛丝，小楼阴堕月，秋惊华鬓。
宫漏未央，当时钿钗遗恨。
人间梦隔西风，算天上、年华一瞬。
相逢，纵相疏、胜却巫阳无准。
和处动凉讯。
听露井梧桐，楚骚成韵。
彩云断、翠羽散，此情难问。
银河万古秋声，但望中、婺星清润。


rhythmic: 惜秋华
author: 吴文英
content:
数日西风，打秋林枣熟，还催人去。
瓜果夜深，斜河拟看星度。
葱葱便倒离尊，怅遇合、云销萍聚。
留连，有残蝉韵晚，时歌金缕。
绿水暂如许。
奈南墙冷落，竹烟槐雨。
此去杜曲，已近紫霄尺五。
扁舟夜宿吴江，正水佩霓裳无数。


rhythmic: 惜秋华
author: 吴文英
content:
路远仙城，自王郎去後，芳卿憔悴。
锦段镜空，重铺步障新绮。
凡花瘦不禁秋，幻腻玉、腴红鲜丽。
相携。
试新妆乍毕，交扶轻醉。
长记断桥外。
骤玉骢过处，千娇凝睇。
昨梦顿醒，依约旧时眉翠。
愁边暮合碧云，倩唱入、六幺声里。


rhythmic: 惜黄花慢
author: 吴文英
content:
粉靥金裳。
映绣屏认得，旧日萧娘。
翠微高处，故人帽底，一年最好，偏是重阳。
避春祗怕春不远，望幽径、偷理秋妆。
醉乡。
寸心似翦，飘荡愁觞。
潮腮笑入清霜。
斗万花样巧，深染蜂黄。
露痕千点，自怜旧色，寒泉半掬，百感幽香。
雁声不到东篱畔，满城但、风雨凄凉。


rhythmic: 惜黄花慢
author: 吴文英
content:
送客吴皋。
正试霜夜冷，枫落长桥。
望天不尽，背城渐杳，离亭黯黯，恨水迢迢。
翠香零落红衣老，暮愁锁、残柳眉梢。
念瘦腰。
沈郎旧日，曾系兰桡。
仙人凤咽琼箫。
怅断魂送远，九辨难招。
醉鬟留盼，小窗翦烛，歌云载恨，飞上银霄。
素秋不解随船去，败红趁、一叶寒涛。


rhythmic: 十二郎・二郎神
author: 吴文英
content:
素天际水，浪拍碎、冻云不凝。
记晓叶题霜，秋灯吟雨，曾系长桥过艇。
又是宾鸿重来後，猛赋得、归期才定。
嗟绣鸭解言，香鲈堪钓，尚庐人境。
幽兴。
争如共载，越娥妆镜。
念倦客依前，貂裘茸帽，重向淞江照影。


rhythmic: 烛影摇红
author: 吴文英
content:
西子西湖，赋情合载鸱夷棹。
断桥直去是孤山，应为梅花到。
几度吟昏醉晓。
背东风、偷闲斗草。
乱鸦啼後，解佩归来，春怀多少。
千里蝉娟，茂园今夜同清照。
樱脂茸唾听吟诗，争似还家好。
昵昵西窗语笑。
凤云深、琼箫缥缈。
顾春如旧，柳带同心，花枝压帽。


rhythmic: 烛影摇红
author: 吴文英
content:
新月侵阶，彩云林外笙箫透。
银台双引绕花行，红坠香沾袖。
不管签声转漏。
更明朝、棋消永昼。
静中闲看，倦羽飞还，游云出岫。
随处春光，翠阴那只西湖柳。
去年溪上牡丹时，还试长安酒。
都把愁怀抖擞。
笑流莺、啼春漫漫瘦。
晓风恶尽，妒雪寒销，青梅如豆。


rhythmic: 烛影摇红
author: 吴文英
content:
飞尽西园，晚秋却胜春天气。
霜花开尽锦屏空，红叶新装缀。
时放清杯泛水。
暗凄凉、东风旧事。
夜吟不绝，松影阑干，月笼寒翠。
莫唱阳关，但凭彩袖歌千岁。
秋星入梦隔明朝，十载吴宫会。
一棹回潮度苇。
正西窗、灯花报喜。
柳蛮樱素，试酒争怜，不教不醉。


rhythmic: 烛影摇红
author: 吴文英
content:
碧澹山姿，暮寒愁沁歌眉浅。
障泥南陌润轻酥，灯火深深院。
入夜笙歌渐暖。
彩旗翻、宜男舞遍。
恣游不怕，素袜尘生，行裙红溅。
银烛笼纱，翠屏不照残梅怨。
洗妆清靥湿春风，宜带啼痕看。
楚梦留情未散。
素娥愁、天深信远。
晓窗移枕，酒困香残，春阴帘卷。


rhythmic: 烛影摇红
author: 吴文英
content:
天桂飞香，御花簇座千秋宴。
笑从王母摘仙桃，琼醴双金盏。
掌上龙珠照眼。
映萝图、星晖海润。
浮槎远到，水浅蓬莱，秋明河汉。
宝月将弦，晚钩斜挂西帘卷。
未须十日便中秋，争看清光满。
净洗红尘障面。
贺朝霖、催班正殿。
喜回天上，紫府开筵，瑶池宣劝。


rhythmic: 烛影摇红
author: 吴文英
content:
莓锁虹梁，稽山祠下当时见。
横斜无分照溪光，珠网空凝遍。
姑射青春对面。
驾飞虬、罗浮路远。
千年春在，新月苔池，黄昏山馆。
花满河阳，为君羞褪晨妆茜。
云根直下是银河，客老秋槎变。
雨外红铅洗断。
又晴匣、惊飞暮管。
倚阑祗怕，弄水鳞生，乘东风便。


rhythmic: 烛影摇红
author: 吴文英
content:
秋入灯花，夜深檐影琵琶语。
越娥青镜洗红埃，山斗秦眉妩。
相问金茸翠亩。
认城阴、春耕旧处。
晚春相应，新稻炊香，疏烟林莽。
清磬风前，海沈宿袅芙蓉炷。
阿香秋梦起娇啼，玉女传幽素。
人驾梅槎未渡。
试梧桐、聊分宴俎。
采菱别调，留取蓬莱，霎时云住。


rhythmic: 木兰花慢
author: 吴文英
content:
紫骝嘶冻草，晓云锁、岫眉颦。
正蕙雪初销，松腰玉瘦，憔悴真真。
轻藜渐穿险磴，步荒苔、犹认瘗花痕。
千古兴亡旧恨，半丘残日孤云。
开尊。
重吊吴魂。
岚翠冷、洗微醺。
问几曾夜宿，月明起看，剑水星纹。


rhythmic: 木兰花慢
author: 吴文英
content:
步层丘翠莽，□□处、更春寒。
渐晚色催阴，风花弄雨，愁起阑干。
惊翰。
带云去杳，任红尘、一片落人间。
青冢麒麟有恨，卧听箫鼓游山。
年年。
叶外花前。
腰艳楚、鬓成潘。
叹宝奁瘗久，青萍共化，裂石空磐。
尘缘。


rhythmic: 木兰花慢
author: 吴文英
content:
送秋云万里，算舒卷、总何心。
叹路转羊肠，人营燕垒，霜满蓬簪。
愁侵。
庾尘满袖，便封侯、那羡汉淮阴。
一醉莼丝脍玉，忍教菊老松深。
离音。
又听西风，金井树、动秋吟。
向暮江目断，鸿飞渺渺，天色沈沈。
沾襟。


rhythmic: 木兰花慢
author: 吴文英
content:
酹清杯问水，惯曾见、几逢迎。
自越棹轻飞，秋莼归後，杞菊荒荆。
孤鸣。
舞鸥惯下，又渔歌、忽断晚烟生。
雪浪闲销钓石，冷枫频落江汀。
长亭。
春恨何穷，目易尽、酒微醒。
怅断魂西子，凌波去杳，环佩无声。
阴晴。


rhythmic: 木兰花慢
author: 吴文英
content:
润寒梅细雨，卷灯火、暗尘香。
正万里胥涛，流花涨腻，春共东江。
云樯。
未传燕语，过罘、垂柳舞鹅黄。
留取行人系马，软红深处闻莺。
悠扬。
霁月清风，凝望久、山苍。
又紫箫一曲，还吹别调，楚际吴旁。
仙方。


rhythmic: 木兰花慢
author: 吴文英
content:
指罘晓月，动凉信、又催归。
正玉涨松波，花穿画舫，无限红衣。
青丝。
傍桥浅系，问笛中、谁奏鹤南飞。
西子冰销冷处，素娥宝镜圆时。
清奇。
好借秋光，临水色、写瑶卮。
向醉中织就，天孙云锦，一杼新诗。
依稀。


rhythmic: 木兰花慢
author: 吴文英
content:
几临流送远，渐荒落、旧邮亭。
念西子初来，当时望眼，啼雨难晴。
娉婷。
素亭共载，到越吟、翻调倚吴声。
得意东风去棹，怎怜会重离轻。
云零。
梦绕浮觞，流水畔、叙幽情。
恨赋笔分携，江山委秀，桃李荒荆。
经行。


rhythmic: 喜迁莺
author: 吴文英
content:
凡尘流水。
正春在、绛阙瑶阶十二。
暖日明霞，天香盘锦，低映晓光梳洗。
故苑浣花沈恨，化作妖红斜紫。
困无力，倚阑干，还倩东风扶起。
公子。
留意处，罗盖牙签，一一花名字。
小扇翻歌，密围留客，云叶翠温罗绮。
艳波紫金杯重，人倚妆台微醉。
夜和露，翦残枝，点点花心清泪。


rhythmic: 喜迁莺
author: 吴文英
content:
烟空白鹭。
乍飞下、似呼行人相语。
细春波，微痕秋月，曾认片帆来去。
万顷素云遮断，十二红帘钩处。
黯愁远，向虹腰，时送斜阳凝伫。
轻许。
孤梦到，海上玑宫，玉冷深窗户。
遥指人间，隔江烟火，漠漠水摇暮。
看葺断矶残钓，替却珠歌雪舞。
吟未了，去匆匆，清晓一阑烟雨。


rhythmic: 喜迁莺
author: 吴文英
content:
江亭年暮。
趁飞雁、又听，数声柔橹。
蓝尾杯单，胶牙饧澹，重省旧时羁旅。
雪舞野梅篱落，寒拥渔家门户。
晚风峭，作初番花讯，春还知否。
何处。
围艳冶、红烛画堂，博良宵午。
谁念行人，愁先芳草，轻送年华如羽。
自剔短檠不睡，空索彩桃新句。
便归好，料鹅黄，已染西池千缕。


rhythmic: 喜迁莺
author: 吴文英
content:
冬分人别。
渡倦客晚潮，伤头俱雪。
雁影秋空，蝶情春荡，几处路穷车绝。
把酒共温寒夜，倚绣添慵时节。
又底事，对愁云江国，离心还折。
吴越。
重会面，点检旧吟，同看灯花结。
儿女相思，年华轻送，邻户断声噎。
待移杖藜雪後，犹怯蓬莱寒阔。
最起晚，任鸦林催晓，梅窗沈月。


rhythmic: 声声慢
author: 吴文英
content:
蓝云笼晓，玉树悬秋，交加金钏霞枝。
人起昭阳，禁寒粉栗生肌。
浓香最无著处，渐冷香、风露成霏。
绣茵展，怕空阶惊坠，化作萤飞。
三十六宫愁重，问谁持金锸，和月都移。
掣锁西厢，清尊素手重携。
秋来鬓华多少，任压花低。
正摇落，叹淹留、客又未归。


rhythmic: 声声慢
author: 吴文英
content:
云深山坞，烟冷江皋，人生未易相逢。
一笑灯前，钗行两两春容。
清芳夜争真态，引生香、撩乱东风。
探花手，与安排金屋，懊恼司空。
憔悴翘委佩，恨玉奴销瘦，飞趁轻鸿。
试问知心，尊前谁最情浓。
连呼紫云伴醉，小丁香、才吐微红。
还解语，待携归、行雨梦中。


rhythmic: 声声慢
author: 吴文英
content:
檀栾金碧，婀娜蓬莱，游云不蘸芳洲。
露柳霜莲，十分点缀成秋。
新弯画眉未稳，似含羞、低护墙头。
愁送远，驻西台车马，共惜临流。
知道池亭多宴，掩庭花、长是惊落秦讴。
腻粉阑干，犹闻凭袖香留。
输他翠涟拍，瞰新妆、时浸明眸。
帘半卷，带黄花、人在小楼。


rhythmic: 声声慢
author: 吴文英
content:
春星当户，眉月分心，罗屏绣幕围香。
歌缓□□，轻尘暗簌文梁。
秋桐泛商丝雨，恨未回、飘雪垂杨。
连宝镜，更一家姊妹，曾入昭阳。
莺燕堂深谁到，为殷勤、须放醉客疏狂。
量减离怀，孤负蘸甲清觞。
曲中倚娇佯误，算只图、一顾周郎。
花镇好，驻年华、长在琐窗。


rhythmic: 声声慢
author: 吴文英
content:
寒筲惊坠，香豆初收，银妆一夜霜深。
乱泻明珠，金盘来荐清斟。
绿窗细剥檀皱，料水晶、微损春簪。
风韵处，惹手香酥润，樱口脂侵。
重省追凉前事，正风吟莎井，月碎苔阴。
颗颗相思，无情漫搅秋心。
银台翦花杯散，梦阿娇、金屋沈沈。
甚时见，露十香、钗燕坠金。


rhythmic: 声声慢
author: 吴文英
content:
清漪衔苑，御水分流，阿阶西北青红。
朱浮云，碧窗宿雾。
璇题净横秋影，笑南飞、不过新鸿。
延桂影，见素娥梳洗，微步琼空。
城外湖山十里，想无时长敞，罨画帘栊。
暗柳回堤，何须系马金狨。
莺花翰林千首，彩毫飞、海雨天风。
凤池上，又相思、春夜梦中。


rhythmic: 声声慢
author: 吴文英
content:
六铢衣细，一叶舟轻，黄芦堪笑浮槎。
何处汀洲，云澜锦浪无涯。
秋姿澹凝水色，艳真香、不染春华。
笑归去，傍金波开户，翠屋为家。
回施红妆青镜，与一川平绿，五月晴霞。
玉杯中，西风不到窗纱。
端的旧莲深薏，料采菱、新曲羞夸。
秋潋滟，对年年、人胜似花。


rhythmic: 声声慢
author: 吴文英
content:
莺围橙径，鲈跃莼波，重来雨过中秋。
酒市渔乡，西风胜似春柔。
宿舂去年村墅，看黄云、还委西畴。
凤池去，信吴人有分，借与迟留。
应是香山续梦，又凝香追咏，重到苏州。
青鬓江山，足成千岁风流。
围腰御仙花底，衬月中、金粟香浮。
夜宴久，揽秋云、平倚画楼。


rhythmic: 声声慢
author: 吴文英
content:
旋移轻，浅傍垂虹，还因送客迟留。
泪雨横波，遥山眉上新愁。
行人倚阑心事，问谁知、只有沙鸥。
念聚散，几枫丹霜渚，莼绿春洲。
渐近香菰炊黍，想红丝织字，未远青楼。
寂寞渔乡，争如连醉温柔。
西窗夜深翦烛，梦频生、不放云收。
共怅望，认孤烟、起处是州。


rhythmic: 三姝媚
author: 吴文英
content:
吹笙池上道。
为王孙重来，旋生芳草。
水石清寒，过半春犹自，燕沈莺悄。
樨柳阑干，晴荡漾、禁烟残照。
往事依然，争忍重听，怨红凄调。
曲榭方亭初扫。
印藓迹双鸳，记穿林窈。
顿隔年华，似梦回花上，露平晓。


rhythmic: 三姝媚
author: 吴文英
content:
湖山经醉惯。
溃春衫、啼痕酒痕无限。
又客长安，叹断襟零袂，尘谁浣。
紫曲门荒，沿败井、风摇青蔓。
对语东邻，犹是曾巢，谢堂双燕。
春梦人间须断。
但怪得、当年梦缘能短。
绣屋秦筝，傍海棠偏爱，夜深开宴。


rhythmic: 三姝媚
author: 吴文英
content:
酣春青镜里。ピ
照晴波明眸，暮云愁髻。ピ
半绿垂丝，正楚腰纤瘦，舞衣初试。ピ
燕客飘零，烟树冷、青骢曾系。ピ
画馆朱楼，还把清尊，慰春憔悴。ピ
离苑幽芳深闭。ピ
恨浅薄东风，褪花销腻。ピ
彩翻歌，最赋情、偏在笑红颦翠。ピ


rhythmic: 秋霁
author: 吴文英
content:
一水盈盈，汉影隔游尘，净洗寒绿。
秋沐平烟，日回西照，乍惊饮虹天北。
彩阑翠馥。
锦云直下花成屋。
试纵目。
空际、醉乘风露跨黄鹄。
追想缥缈，钓雪松江，恍然烟蓑，秋梦重续。
问何如、临池脍玉，扁舟空舣洞庭宿。


rhythmic: 花心动
author: 吴文英
content:
入眼青红，小玲珑、飞檐度云微湿。
绣槛展春，金屋宽花，谁管采菱波狭。
翠深知是深多少，不都放、夕阳红入。
待装缀，新漪涨翠，小圜荷叶。
此去春风满箧。
应时锁蛛丝，浅虚尘榻。
夜雨试灯，晴雪吹梅，趁取玳簪重盍。


rhythmic: 花心动
author: 吴文英
content:
十里东风，袅垂杨、长似舞时腰瘦。
翠馆朱楼，紫陌青门，处处燕莺晴昼。
乍看摇曳金丝细，春浅映、鹅黄如酒。
嫩阴裹，烟滋露染，翠娇红溜。
此际雕鞍去久。
空追念邮亭，短枝盈首。
海角天涯，寒食清明，泪点絮花沾袖。


rhythmic: 龙山会
author: 吴文英
content:
石径幽云冷，步障深深，艳锦青红亚。
小桥和梦过，仙佩杳、烟水茫茫城下。
何处不秋阴，问谁借、东风艳冶。
最娇娆，愁侵醉颊，泪销红洒。
摇落翠莽平沙，竞挽斜阳，驻短亭车马。
晓妆羞未堕。
沈恨起、金谷魂飞深夜。
惊雁落清歌，酹花倩、觥船快泻。


rhythmic: 东风第一枝
author: 吴文英
content:
倾国倾城，非花非雾，春风十里独步。
胜如西子妖娆，更比太真澹泞。
铅华不御。
漫道有、巫山洛浦。
似恁地、标格无双，镇锁画楼深处。
曾被风、容易送去。
曾被月、等闲留住。
似花翻使花羞，似柳任从柳妒。
不教歌舞。
恐化作、彩云轻举。
信下蔡、阳城俱迷，看取宋玉词赋。


rhythmic: 夜合花
author: 吴文英
content:
柳暝河桥，莺晴台苑，短策频惹春香。
当时夜泊，温柔便入深乡。
词韵窄，酒杯长。
翦蜡花、壶箭催忙。
共追游处，凌波翠陌，连棹横塘。
十年一梦凄凉。
似西湖燕去，吴馆巢荒。
重来万感，依前唤酒银罂。
溪雨急，岸花狂。


rhythmic: 木兰花慢
author: 吴文英
content:
记琼林宴起，软红路、几西风。
想汉影千年，荆江万顷，槎信长通。
金狨。
锦赐马，又霜横、汉节枣仍红。
细柳春阴喜色，四郊秋事年丰。
从容。
岁晚玉关，长不闭、静边鸿。
访五昌旧垒，山川相缪，日费诗筒。
兰宫。


rhythmic: 声声慢
author: 吴文英
content:
凭高入梦，摇落关情，寒香吹尽空岩。
坠叶消红，欲题秋讯难缄。
重阳正隔残照，趁西风、不响云尖。
乘半暝、看残山濯翠，剩水开奁。
暗省长安年少，几传杯吊甫，把菊招潜。
身老江湖，心随飞雁天南。
乌纱倩谁重整，映风林、钓玉纤纤。
漏声起，乱星河、入影画檐。


rhythmic: 满江红
author: 吴文英
content:
竹下门敲，又呼起、胡蝶梦清。
闲里看、邻墙梅子，几度仁生。
灯外江湖多夜雨，月边河汉独晨星。
向草堂、清晓卷琴书，猿鹤惊。
宫漏静，朝马鸣。
西风起，已关情。
料希音不在，女瑟娲笙。
莲荡折花香未晚，野舟横渡水初晴。
看高鸿、飞上碧云中，秋一声。


rhythmic: 满江红
author: 吴文英
content:
露初英，早遗恨、参差九日。
还却笑、萸随节过，桂凋无色。
杯面寒香蜂共泛，篱根秋讯蛩催织。
爱玲珑、筛月水屏风，千枝结。
芳井韵，寒泉咽。
霜著处，微红湿。
共评花索句，看谁先得。
好漉乌巾连夜醉，莫愁金细无人拾。
算遗踪、犹有枕囊留，相思物。


rhythmic: 天香
author: 吴文英
content:
碧藕藏丝，红莲并蒂，荷塘水暖香斗。
窈窕文窗，深沈书幔，锦瑟岁华依旧。
洞箫韵里，同跨鹤、青田碧岫。
菱镜妆台挂玉，芙蓉艳褥铺绣。
西邻障蓬澡手。
共华朝、梦兰分秀。
未冷绮帘犹卷，浅冬时候。
秋到霜黄半亩。


rhythmic: 瑶华
author: 吴文英
content:
秋风采石，羽扇挥兵，认紫骝飞跃。
江蓠塞草，应笑春、空锁凌烟高阁。
胡歌奏陇，问铙鼓、新词谁作。
有秀荪、来染吴香，瘦马青刍南陌。
冰澌细响长桥，荡波底蛟腥，不霜锷。
乌丝醉墨，红袖暖、十里湖山行乐。


rhythmic: 六丑
author: 吴文英
content:
渐新鹅映柳，茂苑锁、东风初掣。
馆娃旧游，罗襦香未灭。
玉夜花节。
记向留连处，看街临晚，放小帘低揭。
星河潋艳春云热。
笑靥梅，仙衣舞缬。
澄澄素娥宫阙。
醉西楼十二，铜漏催彻。
红消翠歇。
叹霜簪练发。
过眼年光，旧情尽别。
泥深厌听啼。
恨愁霏润沁，陌头尘袜。
青鸾杳、细车音绝。
却因甚、不把欢期，付与少年华月。


rhythmic: 水龙吟
author: 吴文英
content:
好山都在西湖，斗城转北多流水。
屋边五亩，桥通双沼，平烟蘸翠。
旋叠云根，半开竹径，鸥来须避。
四时长把酒，临花傍月，无一日、不春意。
独乐当时高致。
醉吟篇、如今还继。
举头见日，葵心倾□，□□归计。
浮碧亭□，泛红波迥，桃源人世。
待天香□□，开时又胜，翠阴青子。


rhythmic: 满江红
author: 吴文英
content:
翠暮深庭，露红晚、闲花自发。
春不断、亭台成趣，翠阴蒙密。
紫燕雏飞帘额静，金鳞影转池心阔。
有花香、竹色赋闲情，供吟笔。
闲问字，评风月。
时载酒，调冰雪。
似初秋入夜，浅凉欺葛。
人境不教车马近，醉乡莫放笙歌歇。
倩双成、一曲紫云回，红莲折。


rhythmic: 忆旧游
author: 吴文英
content:
送人犹未苦，苦送春、随人去天涯。
片红都飞尽，正阴阴润绿，暗裹啼鸦。
赋情顿雪双鬓，飞梦逐尘沙。
叹病渴凄凉，分香瘦减，两地看花。
西湖断桥路，想系马垂杨，依旧斜。
葵麦迷烟处，问离巢孤燕，飞过谁家。


rhythmic: 宴清都
author: 吴文英
content:
病渴文园久。
梨花月，梦残春故人旧。
愁弹枕雨，衰翻帽雪，为情。
千金醉跃骄骢，试问取、朱桥翠柳。
痛恨不、买断斜阳，西湖酝入春酒。
吴宫乱水斜烟，留连倦客，慵更回首。
幽蛩韵苦，哀鸿叫绝，断音难偶。


rhythmic: 金缕歌・贺新郎
author: 吴文英
content:
乔木生云气。
访中兴、英雄陈迹，暗追前事。
战舰东风悭借便，梦断神州故里。
旋小筑、吴宫闲地。
华表月明归夜鹤，叹当时、花竹今如此。
枝上露，溅清泪。
遨头小簇行春队。
步苍苔、寻幽别坞，问梅开未。
重唱梅边吸度曲，催发寒梢冻蕊。
此心与、东君同意。


rhythmic: 采桑子慢
author: 吴文英
content:
桐敲露井，残照西窗人起。
怅玉手、曾携乌纱，笑整风。
水叶沈红，翠微云冷雁慵飞。
楼高莫上，魂消正在，摇落江蓠。
走马断桥，玉台妆榭，罗帕香遗。
叹人老、长安灯外，愁换秋衣。
醉把茱萸，细看清泪湿芳枝。
重阳重处，寒花怨蝶，新月东篱。


rhythmic: 烛影摇红
author: 翁元龙
content:
蜀锦华堂，宝筝频送花前酒。
妖娆全在半开时，人试单衣後。
花面围春竞秀。
如红潮、玉腮微透。
欲苏还坠，浅醉扶头，朦胧晴昼。
金屋名姝，眼情空伫闲眉岫。
世间还有此娉婷，拼尽珠量斗。
真艳可令消受。
倩莺催、天香共袖。
冷烟庭院，淡月梨花，空教春瘦。


rhythmic: 齐天乐
author: 翁元龙
content:
曲廊连苑吹笙道，重来暗尘都满。
种石生云，移花带月，犹欠藏春庭院。
年华过眼。
便梅谢兰销，舞沈歌断。
露井寒蛩，为谁清夜诉幽怨。
人生乐事最少，有时得意处，光阴偏短。
树色凝红，山眉弄碧，不与朱颜相恋。
临风念远。
叹蝶梦难追，鹭盟重换。
一片斜阳，送人归骑晚。


rhythmic: 瑞龙吟
author: 翁元龙
content:
清明近。
还是递趱东风，做成花讯。
芳时一刻千金，半晴半雨、酬春未准。
雁归尽。
离字向人欲写，暗云难认。
西园猛忆逢迎，翠纨障面，花间笑隐。
曲径池莲平砌，绛裙曾与，濯香湔粉。
无奈燕幕莺帘，轻负娇俊。
青榆巷陌，蹋马红成寸。
十年梦、秋千吊影，袜罗尘褪。
事往凭谁问。
昼长病酒添新恨。
烟冷斜阳紧。


rhythmic: 风流子
author: 翁元龙
content:
天阔玉屏空。
轻阴弄、淡墨画秋容。
正凉挂半蟾，酒醒窗下，露催新雁，人在山中。
又一片，好秋花占了，香换却西风。
箫女夜归，帐栖青凤，镜娥妆冷，钗坠金虫。
西湖花深窈，闲庭砌、曾占席地歌钟。
载取断云归去，几处房栊。


rhythmic: 水龙吟
author: 翁元龙
content:
画楼红湿斜阳，素妆褪出山眉翠。
街声暮起，尘侵灯户，月来舞地。
宫柳招莺，水荭飘雁，隔年春意。
黯梨云，散作人间好梦，琼箫在、锦屏底。
乐事轻随流水。
暗兰消、作花心计。
情丝万轴，因春织就，愁罗恨绮。
昵沈迷香，占帘看夜，旧游轻醉。
任孤山、剩雪残梅，渐懒跨、东风骑。


rhythmic: 绛都春
author: 翁元龙
content:
花娇半面。
记蜜烛夜阑，同醉深院。
衣袖粉香，犹未经年如年远。
玉颜不趁秋容换。
但换却、春游同伴。
梦回前度，邮亭倦客，又拈笺管。
慵按。
梁州旧曲，怕离柱断弦，惊破金雁。
霜被睡浓，不比花前良宵短。
秋娘羞占东篱畔。


rhythmic: 烛影摇红
author: 翁孟寅
content:
楼倚春城，锁窗曾共巢春燕。
人生好梦比春风，不似杨花健。
旧事如天渐远。
奈情缘、素丝未断。
镜尘埋恨，带粉栖香，曲屏寒浅。
环佩空归，故园羞见桃花面。
轻烟残下阑干，独自疏帘卷。
一信狂风又晚。
海棠花、随风满院。
乱鸦归後，杜宇啼时，一声声怨。


rhythmic: 齐天乐
author: 翁孟寅
content:
幽香不受春料理，青青尚馀秋鬓。
曲岩隈，烟梳露浴，甘与菰蒲共隐。
芳标瘦迥。
看缨结丁香，带萦晴荇。
恨水东流，楚江憔悴乱云暝。
凄凉梦游故苑，纵妒花风暴，吹梦难醒。
艳李妖桃，纡青佩紫，争似广文官冷。
尘波万顷。
算谁是同心，自怜孤影。
收敛风流，素弦清夜永。


rhythmic: 齐天乐
author: 翁孟寅
content:
红香十里铜驼梦，如今旧游重省。
节序飘零，欢娱老大，慵立灯光蟾影。
伤心对景。
怕回首东风，雨晴难准。
曲巷幽坊，管弦一片笑声近。
飞棚浮动翠葆，看金钗半溜，春妒红粉。
凤辇鳌山，云收雾敛，迤逦铜壶漏迥。
霜风渐紧。
展一幅青绡，净悬孤镜。
带醉扶归，晓酲春梦稳。


rhythmic: 摸鱼儿
author: 翁孟寅
content:
卷西风、方肥塞草，带钩何事东去。
月明万里关河梦，吴楚几番风雨。
江上路。
二十载头颅，凋落今如许。
凉生弄尘。
叹江左夷吾，隆中诸葛，谈笑已尘土。
寒汀外，还见来时鸥鹭。
重来应是春暮。
轻裘岘首陪登眺，马上落花飞絮。
拼醉舞。
谁解道，断肠贺老江南句。
沙津少驻。
举目送飞鸿，幅巾老子，楼上正凝伫。


rhythmic: 贺新郎
author: 万俟绍之
content:
决眦入飞鸟。
正江南、梅雨初晴，乱山浮晓。
凤去台空箫声断，惟有疏林鸦噪。
但空锁、吴时花草。
指点中原青山外，奈征尘、迷望愁云绕。
佳丽地，谩凝眺。
清风助我舒长啸。
问其中、虚帘曲槛，阅人多少。
风景不殊江山在，况是英雄未老。
且拚与、尊前一笑。
欲说前朝兴亡事，唤谪仙、来共传清。
归路晚，月明照。


rhythmic: 水龙吟
author: 丁宥
content:
雁风吹裂云痕，小楼一线斜阳影。
残蝉抱柳，寒蛩入户，凄音忍听。
愁不禁秋，梦还惊客，青灯孤枕。
未更深，早是梧桐泫露，那更度、兰宵永。
空叹银屏金井。
醉乡醒、温柔乡冷。
征尘倦扑，闲花谩舞，何心管领。
葱指冰弦，蕙怀春锦，楚梅风韵。
怅芙蓉城杳，蓝云依黯，锁巫峰暝。


rhythmic: 瑞鹤仙
author: 周氏
content:
画楼帘卷翠。
正柳约东风，摇荡春霁。
缃桃雨才洗。
似妆临宝镜。
脂凝铅水。
云偏髻子。
坠钗梁、羞看燕垒。
最堪怜，锦绣香中，早有片红飘砌。
闲记。
琴弹古调，曲按清商，旧年时事。
屏山画里。
江南信，梦中寄。
感春浓怀抱，午酲初解，浅酌依然又醉。
傍阑干、犹怯馀寒，倦和袖倚。


rhythmic: 满江红
author: 潘
content:
筑室依崖，春风送、一帘山色。
沙岛外，渔樵而已，别无闲客。
醉後和友眠犊背，醒来瀹茗寻泉脉。
把心情、分付陇头云，溪边石。
身未老，头先白。
人不见，山空碧。
约钓竿共把，自惭钩直。
相蜀吞吴成底事，何如只抱隆中膝。
漫长歌、歌罢悄无言，看青壁。


rhythmic: 洞仙歌
author: 潘
content:
雕檐绮户，倚晴空如画。
曾是吴王旧台榭。
自浣纱去後，落日平芜，行云断，几见花开花谢。
凄凉阑干外，一簇江山，多少图王共争霸。
莫闲愁、金杯潋滟，对酒当歌，欢娱地、梦中兴亡休话。
渐倚遍、西风晚潮生，明月里、鹭鹚背人飞下。


rhythmic: 摸鱼儿
author: 孙吴会
content:
八窗空、展宽秋影，长江流入尊俎。
天围绀碧低群岫，斜日去鸿堪数。
沈别浦。
但目断、烟芜莽苍连平楚。
晨钟暮鼓。
算触景多愁，关人底事，倚槛听鸣橹。
英雄恨，赢得名存北府。
寄奴今寄何所。
西风依旧潮来去，山海颉颃吞吐。
霜月古。
直耐冷、相随燕我瑶芝圃。
掀髯起舞。
看伏苍苔，龙吟翠葆，天籁奏韶舞。


rhythmic: 庆宫春・高阳台
author: 刘澜
content:
春翦绿波，日明金渚，镜光尽浸寒碧。
喜溢双蛾，迎风一笑，两情依旧脉脉。
那时同醉，锦袍湿、乌纱侧。
英雄何在，满目青山，飞下孤白。
片帆谁上天门，我亦明朝，是天门客。
平生高兴，青莲一叶，从此飘然八极。


rhythmic: 瑞鹤仙
author: 刘澜
content:
向阳看未足。
更露立阑干，日高人独。
江空佩鸣玉。
问烟鬟霞脸，为谁膏沐。
情闲景淑。
嫁东风、无媒自卜。
凤台高，贪伴吹笙，惊下九天霜鸪。
红蹙。
花开不到，杜老溪庄，已公茅屋。
山城水国。
欢易断，梦难续。
记年时马上，人酣花醉，乐奏开元旧曲。
夜归来，驾锦漫天，绛纱万烛。


rhythmic: 齐天乐
author: 刘澜
content:
玉钗分向金华後，回头路迷仙苑。
落翠惊风，流红逐水，谁信人间重见。
花深半面。
尚歌得新词，柳家三变。
绿叶阴阴，可怜不似那时看。
刘郎今度更老，雅怀都不到，书带题扇。
花信风高，苕溪月冷，明日云帆天远。
尘缘较短。
怪一梦轻回，酒阑歌散。
别鹤惊心，感时花泪溅。


rhythmic: 买陂塘・摸鱼儿
author: 刘澜
content:
御风来、翠乡深处，连天云锦平远。
卧游已动蓬舟兴，那在芙蓉城畔。
巾懒岸。
任压顶嵯峨，满鬓丝零乱。
飞吟水殿。
载十丈青青，随波弄粉，菰雨泪如霰。
斜阳外，也有新妆半面。
无言应对花怨。
西湖千顷腥尘暗。
更忆鉴湖一片。
何日见。
试折藕占丝，丝与肠俱断。


rhythmic: 水调歌头
author: 魏庭玉
content:
璧月挂银汉，冷浸一江秋。
天公付我清赏，仙籍桂香浮。
极目江山如画，际晚云烟凝紫，秋色豁羁愁。
领看上雄观，波影动帘钩。
雁排空，渔唱晚，楚天幽。
湖阴一曲千载，成败倩谁筹。
试问谪仙何处，唤起于湖同醉，小为作遨头。
老子欲起舞，摆脱利名休。


rhythmic: 贺新凉・贺新郎
author: 魏庭玉
content:
暮雨初收霁。
凭阑干、一江新绿，远山凝翠。
漠漠春阴添客思，怅望天涯无际。
又猛省、平生行止。
楚尾吴头多少恨，付吟边、醉里消磨矣。
浮世事，只如此。
阳关三叠徒劳耳。
也何须、琵琶江上，掩青衫泪。
一斗百篇乘逸兴，要借青天为纸。
儿辈诧、龙蛇飞起。


rhythmic: 摸鱼儿
author: 施枢
content:
柳蒙茸、暗凌波路。
烟飞惨淡平楚。
七香车驻猊环掩，遥认翠华云母。
芳景暮。
鸳悄、铢衣来按飞琼舞。
凄凉洛浦。
渐玉漏沈沈，清阴满地，乘月步虚去。
销凝处。
谁说三生小杜。
翔螭声断箫鼓。
情知禁苑酥尘，羞与倡红同谱。
春几度。
想依旧、苔痕长印唐昌土。
风流千古。
人在小红楼，朱帘半卷，香注玉壶露。


rhythmic: 疏影
author: 施枢
content:
低枝亚实。
望翠阴护晓，幽梦难觅。
凄楚霓裳，琼阙瑶台，经年暗锁清逸。
春风似怪重门掩，未许入、玉堂吟笔。
想寿阳，却厌新妆，倦抹粉花宫额。
还记孤山旧路，未应便负了，波冷蟾白。
莫寄相思，惟有寒烟，伴我骚人闲寂。
东君须自怜疏影，又何待、山前雪积。
好试敲、羯鼓声催，与约鼎羹消息。


rhythmic: 齐天乐
author: 储泳
content:
东风一夜吹寒食，枝头片红犹恋。
宿酒初醒，新吟未稳，凭久栏杆留暖。
将春买断。
恨苔径榆阶，翠钱难贯。
陌上秋千，相逢谁认旧时伴。
轻衫粉痕褪了，丝缘馀梦在，良宵偏短。
柳线经烟，莺梭织雾，一片旧愁新怨。
慵拈象管。
待寄与深情，难凭双燕。
不似杨花，解随人去远。


rhythmic: 念奴娇
author: 刘子实
content:
一门相种，剩河英岳粹，共扶昌录。
夹辅正宜资鲁卫，左右秉持钧轴。
缓驾轻车，任回虎节，何事劳山国。
东民欲靖，作新少借康叔。
况是佳辰，雪霜深处，秀孕椿松绿。
天意特教荣晚节，挺挺世臣乔木。
绣斧功成，衮衣促觐，莫恨公归速。
一陶和气，要令天下蒙福。


rhythmic: 沁园春
author: 刘子实
content:
腊後寒收，柳眼青归，梅花笑生。
正阳和有脚，日边送暖，洪钧换轴，天上回星。
试巧春盘，介眉春酒，生意从头乐意新。
须知道，是东风近也，玉燕逢辰。
举头阊阖开明。
便稳驾轻车熟路行。
向玉堂青琐，从容洒翰，长淮赤壁，谈笑麾兵。
周洛犹尘，商未雨，天下苍生望太平。
休盘涧，任清溪九曲，不放舟横。


rhythmic: 贺新郎
author: 翁合
content:
世事今如许。
祗先生、寿身寿国，尚堪撑拄。
一脉宽仁忠厚意，留到如今可数。
问谁是、擎天一柱。
名节难全官职易，这娥眉、肯效争妍妒。
几而作，色斯举。
沧州万顷舟横渡。
对和风、桃花流水，一蓑烟雨。
亲得紫阳传正印，且作斯文宗主。
世望皋夔伊傅。
天意须酬平治愿，抚参同、一卷长生谱。
平治了，仙为侣。


rhythmic: 贺新郎
author: 王庚
content:
满劝黄封酒。
是年年、春色长绕，径花宫柳。
碧水丹山添清气，岁月兰亭癸丑。
看枢极、光腾台斗。
细数中书堂壁记，自欧韩、富范题名後，还有似、我公否。
好知天意生贤候，正造化安排，孕出五阳之秀。
何物一阴犹踯躅，尽决还公只手。
这一著、邦家之寿。
宰相时来须教做，算人间、是处鱼羹有。
名与节，久轩久。


rhythmic: 庆清朝
author: 李宏模
content:
碧玉云深，彤绡雾薄，芳丛乱迷秋渚。
重城傍水，中有吹箫俦侣。
应是琼楼夜冷，月明谁伴乘鸾女。
仙游处。
翠障尘，红绮随步。
别岸玉容伫倚，爱浅抹蜂黄，淡笼纨素。
娇羞未语，脉脉悲烟泣露。
彩扇何人，妙笔丹青，招得花魂住。


rhythmic: 舜韶新
author: 郭子正
content:
香满西风，催岁晚东篱，黄花争吐。
嫩英细蕊，金艳繁、妆点高秋偏富。
寒地花媒少，算自结、多情烟雨。
每年年妆面，谢他拒霜相顾。
宝马王孙，休笑孤芳，陶令因谁，便思归去。
负春何事，此恨惟、才子登高能赋。


rhythmic: 望海潮
author: 鄱阳护戎女
content:
云收飞脚，日祛怒暑，新蝉高柳鸣时。
兰佩紫囊，蒲抽碧剑，吴丝两腕双垂。
闻道五陵儿。
蛟龙吼波面，冲碎琉璃。
画鼓声中，锦标争处红旗。
使君冠盖追。
正霞翻酒浪，翠敛歌眉。
扇动水风生玉宇，微凉透入单衣。
日暮楚天低。
金蛇掣电漾，千顷霜溪。
宴罢休燃宝蜡，凭月照人归。


rhythmic: 水调歌头
author: 虞
content:
憔悴朔家种，零落雪边枝。
淡妆素艳，无桃笑面柳眉低。
懒向深宫点额，甘与孤山结社，照影水之湄。
不怨风霜虐，我本岁寒姿。
谢东君。
开冷蕊，弄斜晖。
强颜红紫同□，皎洁性难移。
祗好竹篱茅舍，若话玉堂金鼎，老恐负心期。
歌罢饮先醉，残月坠深卮。


rhythmic: 月华清
author: 洪
content:
花影摇春，虫声吟暮，九霄云幕初卷。
谁驾冰蟾，拥出桂轮天半。
素魄映、青琐窗前，皓彩散、画阑干畔。
凝眄。
见金波漾，分辉鹊殿。
况是风柔夜暖。
正燕子新来，海棠微绽。
不似秋光，只照离人肠断。
恨无奈、利锁名缰，谁为唤、舞裙歌扇。


rhythmic: 水龙吟
author: 洪
content:
经年不见书来，後期杳杳从谁问。
柳英蜡小，柳枝金嫩，艳阳春近。
罗幕风柔，泛红浮绿，连朝花信。
念平生多少，情条恨叶，镇长使、芳心困。
可是风流薄命。
镜台前、松松蝉鬓。
茜桃凝粉，薰兰涨腻，翠愁红损。
纵使归来，灯前月下，恐难相认。
卷重帘憔悴，残妆泪洗，把罗襟。


rhythmic: 蓦山溪
author: 洪
content:
潮平风稳，行色催津鼓。
回首望重城，但满眼、红云紫雾。
分香解佩，空记小楼东，银烛暗，绣帘垂，昵昵凭肩语。
关山千里，垂柳河桥路。
燕子又归来，但惹得、满身花雨。
彩笺不寄，兰梦更无凭，灯影下，月明中，魂断金钗股。


rhythmic: 齐天乐
author: 洪
content:
辘轳声破银床冻，霜寒又侵鸳被。
皓月疏钟，悲风断漏，惊起画楼人睡。
银屏十二。
叹尘满丝簧，暗消金翠。
可恨风流，故人迢递隔千里。
相思情绪最苦，旧欢无续处，魂梦空费。
断雁无情，离鸾有恨，空想吴山越水。
花憔玉悴。
但翠黛愁横，红铅泪洗。
待剪江梅，倩人传此意。


rhythmic: 瑞鹤仙
author: 洪
content:
听梅花吹动，凉夜何其，明星有烂。
相看泪如霰。
问而今去也，何时会面。
匆匆聚散。
恐便作、秋鸿社燕。
最伤情、夜来枕上，断云零雨何限。
因念。
人生万事，回首悲凉，都成梦幻。
芳心缱绻。
空惆怅，巫阳馆。
况船头一转，三千馀里，隐隐高城不见。
恨无情、春水连天，片帆似箭。


rhythmic: 永遇乐
author: 洪
content:
歌雪徘徊，梦云溶曳，欲劝春住。
薄幸杨花，无端杜宇，抵死催教去。
参差烟岫，千回百匝，不解禁春归路。
病厌厌，那堪更听，小楼一夜风雨。
金钗斗草，玉盘行菜，往事了无凭据。
合数松儿，分香帕子，总是牵情处。
小桃朱户，题诗在否，尚忆去年崔护。
绿阴中，莺莺燕燕，也应解语。


rhythmic: 水龙吟
author: 楼
content:
素蛾洗尽繁妆，夜深步月秋千地。
轻腮晕玉，柔肌笼粉，缁尘敛避。
霁雪留香，晓云同梦，昭阳宫闭。
怅仙园路杳，曲栏人寂，疏雨湿、盈盈泪。
未放游峰叶底。
怕春归、不禁狂吹。
象床困倚，冰魂微醒，莺声唤起。
愁对黄昏，恨催寒食，满襟离思。
想千红过尽，一枝独冷，把梅花比。


rhythmic: 沁园春
author: 楼
content:
开辟以来，便有此山，独当怒涛。
正秋空万里，寒催雁信，尘寰一簇，轻等鸿毛。
小可诗情，寻常酒量，到此应须分外豪。
难为水，算平生未有，此番登高。
飘飘。
身踏金鳌。
笑终日风波无限劳。
看樯乌缥缈，帆归远浦，廛鱼杂沓，网带馀潮。
待约诗人，相将月夜，取次携杯持蟹螯。
乘桴意，问谁人领解，空立亭皋。


rhythmic: 念奴娇
author: 章谦亨
content:
垂杨得地，在楼台侧畔，无人攀折。
不似津亭舟系处，只伴客愁离别。
丝过摇金，带铺新翠，雅称莺调舌。
芳筵相映，最宜斜挂残月。
却得连日春寒，未教轻滚，一片庭前雪。
应恨张郎今老去，难比风流时节。
醉眼浑醒，愁眉都展，舞困腰肢怯。
有时微笑，把伊绾个双结。


rhythmic: 摸鱼儿
author: 章谦亨
content:
想先生、跨鹤归去。
依然上界官府。
胸中邱壑经营巧，留下午桥别墅。
堪爱处。
山对起、飞来万马平坡驻。
带湖鸥鹭。
犹不忍寒盟，时寻门外，一片芰荷浦。
秋水观，环绕滔滔瀑布。
参天林木奇古。
云烟只在阑干角，生出晚来微雨。
东道主。
爱宾客、梅花烂漫开樽俎。
满怀尘土。
扫荡已无馀，□□时上，玉峤翠瀛语。


rhythmic: 念奴娇
author: 章谦亨
content:
画楼侧畔，试与君、管领南枝风物。
影浸西湖清浅水，旁倚云崖烟壁。
艾纳全披，檀心俱露，一片前村雪。
碧松修竹，岁寒真是三杰。
长向酒欲冰时，魁英相放，不待阳和发。
一任无情风又雨，毕竟清香难灭。
幻玉精神，添酥标致，羞上萧萧发。
脆圆可爱，更看春二三月。


rhythmic: 水调歌头
author: 章谦亨
content:
解变西体，一赋冠群英。
清风峡畔，至今堂以读书名。
富贵轻於尘土，孝义重於山岳，惜不大其成。
陵谷纵迁改，草木亦光荣。
与仇香，穿阮屐，试同登。
石龛虽窄，可容一几短檠灯。
千仞苍崖如削，四面翠屏不断，云雾镇长生。
最爱岩前水，犹作诵弦声。


rhythmic: 摸鱼儿
author: 王同祖
content:
记年时、荔枝香里，深红一片成阵。
迎风浴露精神爽，谁似阿娇丰韵。
黄昏近。
望翠幕玳席，粉面云鬟映。
娇波微瞬。
向烛影交相，歌声闲绕，私语画阑并。
佳期事，好处天还悭吝。
莺啼燕语无定。
一轮明月人千里，空梦云温雨润。
萧郎病。
恨天阔鸿稀，杳杳沈芳讯。
日长人静。
但时把好山，学他媚妩，偷就眉峰印。


rhythmic: 木兰花慢
author: 李彭老
content:
正千门系柳，赐宫烛、散青烟。
看秀靥芳唇，涂妆晕色，试尽春妍。
田田。
满阶榆荚，弄轻阴、浅冷似秋天。
随处饧香杏暖，燕飞斜秋千。
朱弦。
几换华年。
扶浅醉、落花前。
记旧时游冶，灯楼倚扇，水院移船。
吟边。


rhythmic: 高阳台
author: 李彭老
content:
飘粉杯宽，盛香袖小，青青半掩苔痕。
竹里遮寒，谁念灭尽芳云。
么凤叫晚吹晴雪，料水空、烟冷西泠。
感雕零。
残缕遗钿，迤逦成尘。
东园曾趁花前约，记按筝筹酒，戏挽飞琼。
环佩无声，草暗台榭春深。
欲倩怨笛传清谱，怕断霞、难返吟魂。


rhythmic: 一萼红
author: 李彭老
content:
过蔷薇。
正风暄云淡，春去未多时。
古岸停桡，单衣试酒，满眼芳草斜晖。
故人老、经年赋别，灯晕里、相对夜何其。
泛剡清愁，买花芳事，一卷新诗。
流水孤帆渐远，想家山猿鹤，喜见重归。
北阜寻幽，青津问钓，多情杨柳依依。


rhythmic: 祝英台近
author: 李彭老
content:
杏花吹，梅花过，时节又春半。
帘影飞梭，轻阴小庭院。
旧时月底秋千，吟香醉玉，曾细听、歌珠一串。
忍重见。
描金小字题情，生绡合欢扇。
老了刘郎，天远玉箫伴。
几番莺外斜阳，阑干倚遍，恨杨柳、遮愁不断。


rhythmic: 木兰花慢
author: 李彭老
content:
折秦淮露柳，带明月、倚归船。
看佩玉纫兰，囊诗贮锦，江满吴天。
吟边。
唤回梦蝶，想故山、薇长已多年。
草得梅花赋了，棹歌远和离舷。
风弦。
尽入吟篇。
伤倦客、对秋莲。
过旧经行处，渔乡水驿，一路闻蝉。
留连。


rhythmic: 祝英台近
author: 李彭老
content:
载轻寒、低鸣橹。
十里杏花雨。
露草迷烟，萦绿过前浦。
青青陌上垂杨，绾丝摇佩，渐遮断、旧曾吟处。
听莺语。
吹笙人远天长，谁翻水西谱。
浅黛凝愁，远岫带眉妩。
画阑闲倚多时，不成春醉，趁几点、白鸥归去。


rhythmic: 天香
author: 李彭老
content:
捣麝成尘，薰薇注露，风酣百和花气。
品重云头，叶翻蕉样，共说内家新制。
波浮海沫，谁唤觉、鲛人春睡。
清润俱饶片脑，芬半是沈水。
相逢酒边花外。
火初温、翠炉烟细。
不似宝珠金缕，领巾红坠。
荀令如今憔悴。


rhythmic: 摸鱼子
author: 李彭老
content:
过垂虹、四桥飞雨，沙痕初涨春水。
腥波十里吴远，绿蔓半萦船尾。
连复碎。
爱滑卷青绡，香袅冰丝细。
山人隽味。
笑杜老无情，香羹碧涧，空只赋芹美。
归期早，谁似季鹰高致。
鲈鱼相伴菰米。
红尘如海丘园梦，一叶又秋风起。
湘湖外。
看采撷、芳条际晓随鱼市。


rhythmic: 高阳台
author: 李莱老
content:
门掩香残，屏摇梦冷，珠细糁缀芳尘。
临水搴花，流来疑是行云。
藓梢空挂凄凉月，想鹤归、犹怨黄昏。
黯消凝。
人老天涯，雁影沈沈。
断肠不在听横笛，在江皋解佩，翳玉飞琼。
烟湿荒村，背春无限愁深。
迎风点点飘寒粉，怅秋娘、燕袖啼痕。


rhythmic: 木兰花慢
author: 李莱老
content:
向烟霞堆里，著吟屋、最高层。
望海日翻红，林霏散白，猿鸟幽深。
双岑。
倚天翠湿，看浮云、收尽雨还晴。
晓色千松逗冷，照人眼底长青。
闲情。
玉尘风生。
摹茧字，校鹅经。
爱静翻缃帙，芸台几，荷制兰缨。
分明。


rhythmic: 台城路・齐天乐
author: 李莱老
content:
半空河影流云碎，亭皋嫩凉收雨。
井叶还惊，江莲乱落，弦月初生商素。
堂深几许。
渐爽入云帱，翠绡千缕。
纨扇恩疏，晚萤光冷照窗户。
文园憔悴顿老，又西风暗换，丝鬓无数。
灯外残砧，琴边瘦枕，一一情伤迟暮。
故人倦旅。


rhythmic: 倦寻芳
author: 李莱老
content:
缭墙黏藓，糁径飞梅，春绪无赖。
绣压垂帘，骨有许多寒在。
宝幄香消龙麝饼，钿车尘冷鸳鸯带。
想西园，被一程风雨，群芳都碍。
逗晓色、莺啼人起，倦倚银屏，愁沁眉黛。
待拼千金，却恨好榷难买。
翠苑欢游孤解佩。


rhythmic: 念奴娇
author: 黄应武
content:
乾坤开辟，桂林有、元气自来融结。
石磴盘空行木杪，天柱屹然中立。
窟宅幽深，泉源清远，不是灵神擘。
潜通後洞，张刘万古遗迹。
输我长剑凌虚，六尘尽扫，银海秋波碧。
志气飘飘游物外，惟有清风知得。
唤起白龙，护持飙驭，稽首朝金阙。
山灵欣喜，紫云已在诗壁。


rhythmic: 满庭芳
author: 如愚居士
content:
吾乃当涂，弃儒奉道，遵行圣诲多年。
已逾三纪，截灭六尘缘。
因习业、自营度日，未尝谒见豪贤。
般若力，掀翻烦恼，坦荡独け然。
来斯，十四载，装銮佛像，塔宇尽光鲜。
造遮石道，直至水边。
都系束修己镪，舍为助道安禅。
知惭愧，了无所得，本觉性明圆。


rhythmic: 满江红
author: 林革
content:
十载扁舟，几来往、三吾溪上。
天宝事，一回看著，一回惆怅。
笔画模糊犹雅健，文章褒贬添悲壮。
枉教人、字字费沈吟，评轻重。
西北望，情无量。
东南气，真长王。
想忠臣应读，宋中兴颂。
主圣自然皆乐土，时平正合储良将。
笑此身、老大尚奔驰，知何用。


rhythmic: 水调歌头
author: 曾宏正
content:
风月无尽藏，泉石有膏肓。
古今桂岭奇胜，骚客费平章。
不假鬼谋神运，自是地藏天作，圆魂镇相望。
举首吸空翠，赤脚踏沧浪。
惊龙卧，攀栖鹘，翳鸾凰。
秋爽一天凉露，桂子更飘香。
坐我水精宫阙，呼彼神仙伴侣，大杓挹琼浆。
主醉客起舞，今夕是何乡。


rhythmic: 沁园春
author: 吴景伯
content:
再上高台，访谪仙兮，仙何所之。
但石城西踞，潮平白鹭，浮图南峙，云淡乌衣。
凤鸟不来，长安何处，惟有碧梧三数枝。
兴亡事，对江山休说，谁是谁非。
庭花飘尽胭脂。
算结绮、繁华能几时。
问何人重向，新亭挥泪，何人更到，别墅围棋。
笑拍阑干，功名未了，宁肯绿蓑寻钓矶。
深深饮，任玉山醉倒，明月扶归。


rhythmic: 过秦楼
author: 邓有功
content:
燕蹴飞红，莺迁新绿，几阵晚来风急。
谢家池馆，金谷园林，还又把春虚掷。
年时恨雨愁云，物换星移，有谁曾忆。
把一尊试酹，落花芳草，总成尘迹。
频自笑、流浪孤萍，沾泥弱絮，有底困春无力。
银屏香暖，宝簟波寒，又负月明今夕。
往事梦里，沈思惟有罗襟，泪痕犹湿。
奈垂杨万缕，不系西风白日。


rhythmic: 二郎神
author: 汤恢
content:
琐窗睡起，闲伫立、海棠花影。
记翠楫银塘，红牙金缕，杯泛梨花冷。
燕子衔来相思字，道玉瘦、不禁春病。
应蝶粉半销，鸦云斜坠，暗尘侵镜。
还省。
香痕碧唾，春衫都凝。
悄一似荼シ，玉肌翠帔，消得东风唤醒。


rhythmic: 满江红
author: 汤恢
content:
小院无人，正梅粉、一阶狼藉。
疏雨过，溶溶天气，早如寒食。
啼鸟惊回芳草梦，峭风吹浅桃花色。
漫玉炉、沈水熨春衫，花痕碧。
绿水，红香陌。
紫桂棹，黄金勒。
怅前欢如梦，後游何日。
酒醒香消人自瘦，天空海阔春无极。
又一林、新月照黄昏，梨花白。


rhythmic: 祝英台近
author: 汤恢
content:
宿酲苏，春梦醒，沈水冷金鸭。
落尽桃花，无人扫红雪。
渐催煮酒园林，单衣庭院，春又到、断肠时节。
恨离别。
长忆人立荼シ，珠帘卷香月。
几度黄昏，琼枝为谁折。
都将千里芳心，十年幽梦，分付与、一声啼。


rhythmic: 祝英台近
author: 汤恢
content:
月如冰，天似水，冷浸画阑湿。
桂树风前，香半狼藉。
此翁对此良宵，别无可恨，恨只恨、古人头白。
洞庭窄。
谁道临水楼台，清光最先得。
万里乾坤，原无片云隔。
不妨彩笔云笺，翠尊冰酝，自管领、一庭秋色。


rhythmic: 二郎神
author: 汤恢
content:
碧崖倒影，浸一片、寒江如练。
正岸岸柳花，村村修竹，唤醒春风笔砚。
溯水舟轻轻如叶，只消得、溪风一箭。
看水部雄文，太师健笔，月寒波卷。
游倦。
片云孤鹤，江湖都遍。
慨金屋藏妖，绣屏包祸，欲与三郎痛辩。


rhythmic: 摸鱼儿
author: 李演
content:
又西风、四桥疏柳，惊蝉相对秋语。
琼荷万笠花云重，袅袅红衣如舞。
鸿北去。
渺岸芷汀芳，几点斜阳字。
吴亭旧树。
又系我扁舟，渔乡钓里，秋色淡归鹭。
长干路。
草莽疏烟断墅。
商歌如写羁旅。
丹溪翠岫登临事，苔屐尚黏苍土。
鸥且住。
怕月冷吟魂，婉冉空江暮。
明灯暗浦。
更短笛衔风，长云弄晚，天际画秋句。


rhythmic: 声声慢
author: 李演
content:
轻鞯绣谷。
柔屐烟堤，六年遗赏新续。
小舫重来，惟有寒沙鸥熟。
徘徊旧情易冷，但溶溶、翠波如。
愁望远，甚云销月老，暮山自绿。
笑人生悲乐，且听我尊前，渔歌樵曲。
旧阁尘封，长得树阴如屋。
凄凉五桥归路，载寒秀、一枝疏玉。
翠袖薄，晚无言、空倚修竹。


rhythmic: 祝英台近
author: 李演
content:
采芳苹，萦去舻。
归步翠微雨。
柳色如波，萦恨满烟浦。
东君若是多情，未应花老，心已在、绿成阴处。
困无语。
柔被褰损梨云，间修牡丹谱。
妒粉争香，双燕为谁舞。
年年红紫如尘，五桥流水，知送了、几番愁去。


rhythmic: 贺新凉・贺新郎
author: 李演
content:
笛叫东风起。
弄尊前、杨花小扇，燕毛初紫。
万点淮峰孤角外，惊下斜阳似绮。
又婉娩、一番春意。
歌舞相缪愁自猛，卷长波、一洗空人世。
闲热我，醉时耳。
绿芜冷叶瓜州市。
最怜予、洞箫声尽，阑干独倚。
落落东南墙一角，谁护山河万里。
问人在、玉关归未。


rhythmic: 水调歌头
author: 卫宗武
content:
风雨卷春去，绿紫总无馀。
窈窕一川芳渚，软草接新蒲。
杨柳垂垂飘絮，桑柘阴阴成幄，殷绿正敷。
迁木莺呼友，营垒燕将雏。
金蕉举，珠樱累，豆梅腴。
寿乡歌舞，樽前暂得皱眉舒。
往事南柯印绶，晚岁北山杖屦，寂寞笑今吾。
幸作耆年侣，写入洛英图。


rhythmic: 摸鱼儿
author: 卫宗武
content:
小林峦、一年芳事，乱红还又飞雨。
生香冉冉花阴转，云擘满空晴絮。
游宴处。
看乐意相关，庭下胎仙舞。
歌声缓度。
任圆玉敲寒，飞觞传晓，未许放春去。
闲中趣。
明月清风当户。
莘莘容屋陈俎。
翦裁妙语频赓唱，巧胜郢斤般斧。
心自许。
拼凋景颓龄，为莺俦燕侣。
同盟会取。
共花下小车，竹间三径，长作老宾主。


rhythmic: 摸鱼儿
author: 卫宗武
content:
见春来、又将春尽，狂风那更痴雨。
一番芳径催人老，回首绿杨飘絮。
欢会处。
有小小池亭，止欠妙歌舞。
光阴梭度。
对草木幽姿，候禽雅奏，客至未应去。
十年里，冷落翟公庭户。
朋来草草樽俎。
投闲赢得浮生乐，肯羡油幢绣斧。
春几许。
任洛谱名葩，留宴耆英侣。
浮荣竞取。
纵带玉围腰，印金系肘，争似莺花主。


rhythmic: 满江红
author: 卫宗武
content:
屑玉飞，正堪称、冯夷展布。
空几度、痴云凝聚，狂风掀舞。
点点抛扬珠作霰，纤纤断续丝垂雨。
借银河、翦刻六花飘，天应许。
水漠漠，斜桥渡。
烟淡淡，长亭路。
望寒莎衰草，总成愁绪。
坡老新堤须好在，逋仙孤屿犹堪去。
共寻梅、止欠雪双清，烦青女。


rhythmic: 满江红
author: 卫宗武
content:
弧矢开祥，喜从此、旬兼九日。
新岁改、椒盘献颂，齐头七十。
渐入唐人诸老画，可追洛社耆英集。
有陶潜、三径健吟哦，贫而适。
摘仙桂，探蟾窟。
敛洪藻，归麟笔。
总古先传记，讥评得失。
不朽芬芳垂简册，浮荣土苴轻簪笏。
看年如、卫武粲成章，诗传抑。


rhythmic: 水龙吟
author: 卫宗武
content:
桑蓬扫尽闲愁，未应人比梅花瘦。
眉峰顿展，恰如云卷，北山□九。
萦锦绣肠，袖丝纶手，希有。
□□□博取，巍科□□，儒冠於我何负。
初度年来年去，喜称觞、腊前还又。
安时委命，金鱼玉带，傥来斯受。
傍屋园林，抚松对竹，共朋三寿。
且逍遥、安乐窝中，岁岁进、长生酒。


rhythmic: 金缕曲・贺新郎
author: 卫宗武
content:
强半秋澄穆。
半月弦、南极躔高，寿星明煜。
今岁户庭殊旧岁，洗尽闲愁千斛。
沸春夏、欢声相续。
兰已种成香满砌，更华、得偶颜如玉。
双捧劝，寿齐祝。
郗枝芳映庄椿绿。
觉这番、初度称觞，桂增芬馥。
生子生孙从此始，剩有人传祖笏。
看八座、青毡须复。


rhythmic: 沁园春
author: 李敬则
content:
南渡盛时，壬寅之秋，生此伟人。
是皇家柱石，端平君子，吾儒宗主，意一先生。
自起丹山，晋登紫府，天下欣然望太平。
至夷狄，亦慕吾中国，司马声名。
愿君为尧舜之君。
举一世民皆尧舜民。
羡当年三渐，直声已著，近来四蜀，先虑尤深。
事验平凉，眷隆当宁，指日须还公秉钧。
愿公寿，以寿吾国脉，以寿斯文。


rhythmic: 绿头鸭・多丽
author: 利登
content:
晚春天。
柳丝初透晴烟。
黯离怀、绿房深处，艳游曾记当年。
衬龙绡、亭亭玉树，步鸯褥、窄窄金莲。
烧蜜调蜂，翦花挑蝶，香云微湿绿弯鬟。
嬉游困，倚郎私语，还爱抚郎肩。
共携手，海棠院左，翡翠帘边。
恨无情、锦笼鹦鹉，等闲轻语花前。
昔相怜、关山咫尺，今相望、咫尺关山。
是妾心阑，是郎意懒，是郎无分妾无缘。


rhythmic: 水调歌头
author: 利登
content:
日月换飞涧，风雨老孤松。
千岩万壑秋重，白气接长空。
一笑掀髯徐起，苍佩腰间相照，犹自涌晴虹。
桑海几番覆，人尚醉春风。
横白石，结绿绮，送飞鸿。
十年梦事消歇，长剑吼青龙。
却笑人间多事，一壳蜗涎光景，颠倒死英雄。
云日空里，玉鹤任西东。


rhythmic: 洞仙歌
author: 利登
content:
弄香吹粉，记前回酒困。
绿露沈沈转花影。
翠帘深，隐隐红雾依人，荷月静，新样双鸾交映。
如今谁念省。
短雨长云，曾托琵琶再三问。
最苦绿屏孤，夜久星寒，无处顿、风流心性。
又莫是偷香寄韩郎，到漏泄春风，一枝花信。


rhythmic: 过秦楼
author: 利登
content:
眉黛山分，靥朱星合，郁郁夜堂初见。
芙蓉寄隐，豆蔻传香，便许翠鬟偷剪。
迎夜易羞，欲晨先怯，风流楚楚未惯。
正流苏帐掩，绿玉屏深，红香自暖。
谁信道、媚月难留，惊云易散，从此三桥路远。
巢燕春归，剪花词在，难寄红题一片。
料想伊家，如今羞傍琴窗，慵题花院。
但碧桃影下，应对流红自叹。


rhythmic: 齐天乐
author: 利登
content:
淡云荒草秋汀暮，归心又寒烟水。
论槛移花，量船载酒，寂寞当年情味。
孤蓬夜闭。
听四壁松声，欲高还细。
似近如遥，露鸿声乱楚天外。
蓝桥人断岁久，旧家曾共赏，九华花事。
艳雪初融，生香自暖，消得金莲贴地。
相思破睡。
谩一点琴心，暗关千里。
愁怯潮生，晓帆风又起。


rhythmic: 风流子
author: 利登
content:
梨园花柳地，扶残醉、曾记问妖娆。
叹惹住轻烟，柔丝未改，霏零疏雨，腻粉先飘。
更低道，花无三日艳，柳有一年娇。
卷翠未迟，醉红易失，共偎香影，同赏良宵。
如今知何处，三山远，云水一望迢迢。
傍砌青鸾好在，谁送归飚。


rhythmic: 水调歌头
author: 利登
content:
相聚不知好，相别始知愁。
笋舆伊轧，穿尽斜照古平州。
今夜荒风脱木，明夜山长水远，後夜已他州。
转觉家山远，何计去来休。
酒堪沽，花可买，月能留。
相思酒醒，花落五更头。
长记疏梅影底，一笛紫云飞动，相对大江流。
此别无一月，一月一千秋。


rhythmic: 沁园春
author: 吴势卿
content:
碧瓦霜融，绣阁寒经，春浮寿杯。
羡华年七帙，人生稀有，新阳七日，天意安排。
丹凤门开，黄麾仗立，此际应须召促回。
人道是，却暂时绣斧，索笑盐梅。
江假守非才，犹记得当时传庾台。
算良机再会，抠衣来久，归鞭何速，祝寿方才。
应与邦人，传为佳话，只为先生诞日来。
明年看，是侬方九曲，公已三台。


rhythmic: 满江红
author: 刘浩
content:
岳渎储精，冰壶里、精神可掬。
三万卷、龙蛇落纸，琅撑腹。
便合弹冠登要路。
如何袖手缄空谷。
又谁知、天独授先生，长生。
鹤易怨，龟多缩。
竹太瘦，梅偏独。
算人间何物，可传心曲。
但愿君如天上月，年年此夜团如玉。
更有人、千里共蝉娟，偷香祝。


rhythmic: 沁园春
author: 赵希汰
content:
持节浙东，六十年前，紫阳老师。
看粟移七郡，功深到处，棠阴一道，民尚思之。
心印亲传，雨岩来括，寅岁幸无庚子饥。
仁同视，更备存先具，仓积千斯。
青州阴德天知。
只此事堪为崧岳祈。
与太夫人寿，相看华发，转中书令，长著斑衣。
岁岁梅花，樽前索笑，霜月先圆两夜规。
称觞了，报春风千里，班觐龙墀。


rhythmic: 宝鼎现
author: 陈合
content:
神鳌谁断，几千年再，乾坤初造。
算当日、枰棋如许，争一著、吾其衽左。
谈笑顷、又十年生聚，处处豳风葵枣。
江如镜，楚氛馀几，猛听甘泉捷报。
天衣细意从头补。
烂山龙、华虫黼藻。
宫漏永、千门鱼钥，截断红尘飞不到。
街九轨，看千貂避路，庭院五侯深锁。
好一部、太平六典，一一周公手做。
赤绣裳，消得道、斑斓衣好。
尽庞眉鹤发，天上千秋难老。


rhythmic: 洞仙歌
author: 张韫
content:
花泥絮浪，春怀如酒。
书卷炉熏梦清昼。
唤玉京稳携手松乔，飞光里，笑傲白云林岫。
仙人犹狡狯，洒雪吹冰，声落星河翠蛟走。
问箬下留丹，别已千年，华表鹤、亦归来否。
有洞口、桃花识刘郎，共一笑相迎，朱颜如旧。


rhythmic: 念奴娇
author: 游子西
content:
暑尘收尽，快晚来急雨，一番初过。
是处凉飙回爽气，直把残云吹破。
星律飞流，银河摇荡，只恐冰轮堕。
云梯稳上，琼楼今夜无锁。
便觉浮世卑沈，回翔偃薄，似蚁空旋磨。
想得九天高绝处，不比人间更火。
独立乾坤，浩歌春雪，可惜无人和。
广寒宫里，有谁潇洒如我。


rhythmic: 水龙吟
author: 李
content:
腰刀首帕从军，戍楼独倚闲凝眺。
中原气象，狐居兔穴，暮烟残照。
投笔书怀，枕戈待旦，陇西年少。
叹光阴掣电，易生髀肉，不如易腔改调。
世变沧海成田，奈群生、几番惊扰。
干戈烂漫，无时休息，凭谁驱扫。
眼底山河，胸中事业，一声长啸。
太平时、相将近也，稳稳百年燕赵。


rhythmic: 贺新郎
author: 黄升
content:
倦整摩天翼。
笑归来、点画亭台，按行泉石。
落落元龙湖海气，更著高楼百尺。
收揽尽、水光山色。
曾驾飚车蟾宫去，几回批、借月支风敕。
斯二者，惯相识。
玲珑窗户青红湿。
夜深时、寒光爽气，洗清肝膈。
似此交游真洒落，判与升堂入室。
有万象、来为宾客。
不用笙歌轻点，看仙翁手搦虹霓笔。
吟思远，两峰碧。


rhythmic: 贺新郎
author: 黄升
content:
风送行春步。
渐行行、山回路转，入云深处。
问讯花梢春几许，半在诗人杖屦。
点点是、祥烟膏露。
中有瑶池千岁种，整严妆、来作巢仙侣。
相妩媚，试凝伫。
风流坐上挥谈尘。
更多情、多才多调，缓歌金缕。
趁取芳时同宴赏，莫惜清樽缓举。
有明月、随人归去。
从此一春须一到，愿东君、长与花为主。
泉共石，闻斯语。


rhythmic: 贺新郎
author: 黄升
content:
莫恨黄花瘦。
正千林、风霜摇落，暮秋时候。
晚节相看元不恶，采采东篱独秀。
试揽结、幽香盈手。
几劫修来方得到，与渊明、千载为知旧。
同冷淡，比兰友。
柴桑心事君知否。
把人间、功名富贵，付之尘垢。
不肯折腰营口腹，一笑归欤五柳。
怅此意、而今安有。
若得风流如此老，也何妨、相对无杯酒。
诗自可，了重九。


rhythmic: 贺新郎
author: 黄升
content:
自扫梅花下。
问梢头、冷蕊疏疏，几时开也。
间者阔焉今久矣，多少幽怀欲写。
有谁是、孤山流亚。
香月一联真绝唱，与诗人、千载为嘉话。
馀兴味，付来者。
清癯不恋华亭榭。
待与君、白发相亲，竹篱茅舍。
喜甚今年无酒禁，溜溜小槽压蔗。
已准拟、雪天霜夜。
自醉自吟仍自笑，任解冠、落从嘲骂。
书此意，寄同社。


rhythmic: 摸鱼儿
author: 黄升
content:
问山中、小桃开後，曾经多少晴雨。
遥知载酒花边去，唱我旧歌金缕。
行乐处。
正蝶绕蜂围，锦绣迷无路。
风光有主。
想倚杖西阡，停杯北望，望断碧云暮。
花知道，应倩蜚鸿寄语。
年来老子安否。
一春一到成虚约，不道树犹如此。
烦说与。
但岁岁、东风妆点红云坞。
刘郎老去。
待有日重来，同君一笑，拈起看花句。


rhythmic: 水龙吟
author: 黄升
content:
少年有志封侯，弯弓欲挂扶桑外。
一朝敛缩，萧然清兴，了无拘碍。
袖里阴符，枕中鸿宝，功名蝉蜕。
看舌端霹雳，剧谈玄妙，人间世、疑无对。
阆苑醉乡佳处，想当年、绿阴犹在。
群仙寄语，不须点勘，鬼神功罪。
碧海千寻，赤城万丈，风高浪快。
待踞龟食蛤，相期汗漫，与烟霞会。


rhythmic: 西河
author: 黄升
content:
天似洗。
残秋未有寒意。
何人短笛弄西风，数声壮伟。
倚栏感慨展双眸，离离烟树如荠。
少年事，成梦里。
客愁付与流水。
笔床茶具老空山，未妨肆志。
世间富贵要时贤，深居宜有馀味。
大江东去日西坠。
想悠悠千古兴废。
此地阅人多矣。


rhythmic: 花发沁园春
author: 黄升
content:
晓燕传情，午莺喧梦，起来检校芳事。
荼シ褪雪，杨柳吹绵，迤逦麦秋天气。
翻阶傍砌。
看芍药、新妆娇媚。
正凤紫匀染绡裳，猩红轻透罗袂。
昼暖朱阑困倚。
是天姿妖娆，不减姚魏。
随蜂惹粉，趁蝶栖香，引动少年情味。
花浓酒美。


rhythmic: 瑞龙吟
author: 杨泽民
content:
城南路。
凝望映竹摇风，酒旗标树。
郊原游子停车，问山崦里，人家甚处。
去还伫。
徐见画桥流水，小窗低户。
深沈绿满垂杨，芳阴娅姹，娇莺解语。
多谢佳人情厚，卷帘羞得，庭花飘舞。
可谓望风知心，倾盖如故。
犹香玉，休赋断肠句。
堪怜处、生尘罗袜，凌波微步。
底事匆匆去。
为他系绊，离情万绪。
空有愁如缕。


rhythmic: 琐窗寒
author: 杨泽民
content:
倦拂鸳衾，羞临鹊鉴，懒开窗户。
韶华暗度，又过妒花风雨。
掩熏炉、怕闻旧香，柳阴只有黄莺语。
似向人、欲说离愁，因念未归行旅。
春暮。
知何处。
便不念芳年，正当三五。
轻衫快马，去逐狂朋怪侣。
便罗帷、香阁顿忘，枕边要语曾记否。
趁芳时、即早归来，尚可清俎。


rhythmic: 风流子
author: 杨泽民
content:
佳胜古钱塘。
帝居丽、金屋对昭阳。
有风月九衢，凤皇双阙，万年芳树，千雉宫墙。
户十万，家家堆锦绣，处处鼓笙簧。
三竺胜游，两峰奇观，涌金仙舸，丰乐霞觞。
芙蓉城何似，楼台簇中禁，帘卷东厢。
盈望虎貔分列，鸳鹭成行。


rhythmic: 渡江云
author: 杨泽民
content:
渔乡回落照，晚风势急，骛鹭集汀沙。
解鞍将憩息，细径疏篱，竹隐两三家。
山肴野蔌，竞素朴、都没浮华。
回望时，绕村流水，万点舞寒鸦。
休嗟。
明年秋暮，一叶扁舟，望平川北下。
应免劳、尘巾乌帽，宵炬红纱。


rhythmic: 应天长
author: 杨泽民
content:
夭桃弄粉，繁杏透香，依然旧日颜色。
奈彼妒花风雨，连阴过寒食。
金钗试寻妙客。
正昼永、院深人寂。
善歌更解舞，传闻触处声藉。
当日俊游时，屡向平康，吟咏共题壁。
自後纵经回曲，难寻阿姨宅。
芳华苑，罗绮陌。


rhythmic: 还京乐
author: 杨泽民
content:
春光至，欲访清歌妙舞重为理。
念莺轻燕怯媚容，百斛明珠须费。
算枕前盟誓。
深诚密约堪凭委。
意正美，娇眼又洒，梨花春泪。
记罗帷底。
向鸳鸯、灯畔相偎，共把前回，词语咏味。
无端浪迹萍蓬，奈区区、又催行李。


rhythmic: 扫花游・扫地游
author: 杨泽民
content:
素秋渐老，正叶落吴江，雁横南楚。
暮霞散缕。
听寒蝉断续，乱鸦鼓舞。
客舍凄清，那更西风送雨。
又东去。
过野杏小桥，都在元处。
心事天未许。
似误出桃源，再寻仙路。
去年燕俎。
记芳腮妒李，细腰束素。
事没双全，自古瓜甜蒂苦。


rhythmic: 解连环
author: 杨泽民
content:
塞鸿难托。
奈云深雾阔，水遥山邈。
感两情、浑若连环，念恩爱厚深，利名浮薄。
便好归来，怎禁得、许多萧索。
免恹恹瘦减，漫滞寝，枉费汤药。
伊心料应未若。
对香消兽吻，月转楼角。
凭便是、铁石心肠，有当日盟言，怎忍辜却。


rhythmic: 丹凤吟
author: 杨泽民
content:
荏苒秋光虚度，玩月池台，登高楼阁。
风传霜信，遍送晓寒侵幕。
凄凉细雨，洒窗飘户，漏永更长，枕单衾薄。
梦里惊鸿唤起，坐对寒，犹听晨漏残角。
先自宿酲似病，共愁造合滋味恶。
虽有丁宁语，怕旁人多口，还类金铄。
如斯情绪，戚戚怎禁牢落。


rhythmic: 满江红
author: 杨泽民
content:
袅娜身材，经行处、金莲涉足。
晨妆罢，黛眉新晕，素腰如束。
丹脸匀红香在臂，秀肌腻滑凉生肉。
记那回、同赌选花图，赢全局。
相思病，休卜。
辜负却，杨枝曲。
漫榴花堆火，翠阴笼屋。
菡萏方池闲艳蕊，画堂未许归云宿。
任利名、踪迹久尘埃，教谁扑。


rhythmic: 瑞鹤仙
author: 杨泽民
content:
依山仍负郭。
有松桂扶疏，烟霞渺漠。
一年自成落。
奈孤踪还系，蝇头蜗角。
休嗤句弱。
赋郊居、何让沈约。
记乡人过我，傩立阼阶，酒行先酌。
远映江山奇胜，下瞰重湖，上飞高阁。
风帘絮幕。
筑新槛，种花药。
幸瓜期已近，秋风归去，免得奔驰味恶。
待开池、剩起林亭，共同宴乐。


rhythmic: 西平乐
author: 杨泽民
content:
圃韭畦蔬，嫩鸡野腊，邻酝稚子能赊。
罗幕新裁，画楼高耸，松梧柳竹交遮。
应便作归休计去，高揖渊明，下视林逋，到此如何，又走风沙。
都为啼号累我，思量事、未遂即咨嗟。
连年奔逐，旁州外邑，舟楫轻扬，鞭□倾斜。


rhythmic: 浪淘沙慢
author: 杨泽民
content:
禁城外，青青细柳，翠拂高堞。
征鼓催人骤发。
长亭渐觉宴阕。
情绪似丁香千百结。
忍重看、手简亲折。
听怨举离歌寄深意，新声更清绝。
心切。
暮天塞草烟阔。
正乍轻尘，新睛後，汨汨清渭咽。
闻西度阳关，风致全别。
玉杯屡竭。
思故人千里，唯同明月。
扶上雕鞍还三叠。
那堪第四声未歇。
念蟾魄、能圆还解缺。
况人事、莫苦悲伤悴艳色。
归来复见头应雪。


rhythmic: 忆旧游
author: 杨泽民
content:
念区区远宦，带月侵晨，燃烛中宵。
在昔曾游遍，过三湘下浙，二水通潇。
小舟暂辍兰棹，羸马复鞭摇。
但旧日雄图，平生壮气，往往潜消。
迢迢。
向年事，记艳质平堤，曾共听镖。
醉□游沙市，被疏狂伴侣，朝暮相招。


rhythmic: 蓦山溪
author: 杨泽民
content:
当年苏小，家住苕溪尾。
一棹采莲归，悄羞得、鸳鸯飞避。
苹洲蓼岸，花脸两难分，崖半倚。
风乍起。
荡漾烟光里。
平生强项，未肯轻鱼水。
溪上偶相逢，这一段、风情怎已。
纫兰解佩，不负有情人，金尊侧，罗帐底。
占尽人间美。


rhythmic: 满庭芳
author: 杨泽民
content:
春过园林，雨馀池沼，嫩荷点点青圆。
昼长人静，芳树欲生烟。
一径幽通邃竹，松风漱、石齿溅溅。
平生志，功名未就，先觅五湖船。
不如，归去好，良田二顷，茅舍三椽。
任高歌月下，痛饮花前。
果解忘情寄意，又何在、频抚无弦。
烟波友，扁舟过我，相伴白鸥眠。


rhythmic: 选官子・选冠子
author: 杨泽民
content:
塞雁呼云，寒蝉噪晚，绕砌夜蛩凄断。
迢迢玉宇，耿耿银河，明月又歌团扇。
行客暮泊邮亭，孤枕难禁，一窗风箭。
念松荒三迳，门低五柳，故山犹远。
堪叹处。
对敌风光，题评景物，恶句斐然挥染。
风埃世路，冷暖人情，一瞬几分更变。


rhythmic: 风流子
author: 杨泽民
content:
行乐平生志，方从事、未出已思归。
叹欢宴会同，类多暌阻，冶游踪迹、还又参差。
年华换，利名虚岁月，交友半云泥。
休忆旧游，免成春瘦，莫怀新恨，恐惹秋悲。
惟思行乐处，几思为春困，醉枕罗衣。
何事暗辜芳约，偷负佳期。


rhythmic: 宴清都
author: 杨泽民
content:
早作听晨鼓。
征车动、画桥乘月先度。
邻鸡唱晓，人家未起，尚扃柴户。
沙边塞雁声遥，料不见、当时伴侣。
似怎地、满眼愁悲，秋如宋玉难赋。
休论爱合暌离，微官系缚，期会良苦。
封侯万里，金堆北斗，不如归去。


rhythmic: 齐天乐
author: 杨泽民
content:
护霜云澹兰皋暮，行人怕临昏晚。
皓月明楼，梧桐雨叶，一片离愁难翦。
殊乡异景，奈频易寒暄，屡更茵簟。
案牍纷纭，夜深犹看两三卷。
平川回棹未久，简书还授命，又催程限。
贡浦南游，桃江西下，还是水行陆转。
天寒雁远。
但独拥兰衾，枕檀谁荐。
再促征车，月华犹未敛。


rhythmic: 霜叶飞
author: 杨泽民
content:
朔风严紧，长空布、同云低黯天表。
更堪中夕振寒威，枕风声悄。
望皓洁、窗纱向晓。
珠帘才上银钩小。
听美人都惊□，老尽群山，远近相照。
深意劝客金尊，皑皑千里，琼台瑶圃重到。
绮罗香暖恣欢娱，暂尔宽怀抱。
更几朵、梅花开了。
巡檐聊与花相调。


rhythmic: 丁香结
author: 杨泽民
content:
梅雨犹清，冷风乘急，遥送万丝斜陨。
听水翻雷迅。
冒雾湿，但觉衣裘皆润。
乱山烟嶂外，轻寒透、未免强忍。
崎岖危石，耸峭峻岭，都齐行尽。
指引。
看负弩旌旗，谩卷空、排素阵。
向晚收云，黎明见日，渐生红晕。


rhythmic: 氐州第一
author: 杨泽民
content:
潇潇寒庭，深院绣盖，佳人就中娇小。
半额装成，纤腰浴罢，初著铢衣缥缈。
徐整鸾钗，向凤鉴、低徊斜照。
情态方浓，憨痴不管，绿稀红老。
阆苑春回花枝少。
漫微步、芳丛频绕。
密意难窥，幽欢未讲，时把琵琶抱。


rhythmic: 庆春宫・高阳台
author: 杨泽民
content:
曲渚澜生。
遥峰云敛，据鞍又出江城。
青子垂枝，翠阴遮道，乍闻一两蝉声。
素蟾犹在，但惟有、长庚殿星。
征夫前路，应怪劳生，尘事相萦。
年来厌逐时迎。
千里追寻，两鬓凋零。
佳景良辰，无虚度，谁怜客里凄清。


rhythmic: 解语花
author: 杨泽民
content:
星桥夜度，火树宵开，灯月光交射。
翠檐铜瓦。
相辉映、隐隐绛霞飘下。
风流艳雅。
向柳陌、纤纤共把。
筵宴时、频酌香醪，宝鸭喷沈麝。
已是欢娱尽夜。
对芳时堪画，条倡叶冶。
鸳灯诗帕。
嬉游看、到处骤轮驰马。
十千换也。
惟好事、寸心难谢。
听九衢、三市行歌，到晓钟才罢。


rhythmic: 倒犯
author: 杨泽民
content:
黛眉新扫。
芳容衬缟。
佳人在、翠帘深窈。
逡巡遽赠诗语，因询屏帏悄。
道自有、蓝桥美质诚堪表。
倩纤纤、捧芳。
琴剑度关，望玉京人，迢迢天样。
下马叩靖宇，见仙女、云英小。
算冠绝、人间好。
饮刀圭、神丹同得道。


rhythmic: 大
author: 杨泽民
content:
渐雨回春，风清夏，垂柳凉生芳屋。
馀花犹满地，引蜂游蝶戏，慢飞轻触。
院宇深沈，帘栊寂静，苍玉时敲疏竹。
雕梁新来燕，恣呢喃不住，似曾相熟。
但双去并来，漫萦幽恨，枕单衾独。
仙郎去又速。
料今在、何许停双毂。
任梦想、频登台榭，遍倚阑干，水云千里空流目。
纵遇双鱼客，难尽写、别来心曲。
媚容幸倾城国。


rhythmic: 玉烛新
author: 杨泽民
content:
梨花寒食後。
被丽日和风，一时开就。
雨歇，香犹嫩、渐觉芳心彰漏。
墙头月下，似旧日莺莺相候。
纤手为、攀折翘枝，轻盈露沾红袖。
风流出浴杨妃，向海上何人，更询安否。
百花任斗。
应粉艳、未减杏粗梅瘦。
肤丰肉秀。


rhythmic: 水龙吟
author: 杨泽民
content:
腻金匀点繁英，好风更与花为地。
梅魂蕙魄，素馨□长，酴请避。
拍塞清香，远闻十里，如何藏闭。
笑东篱嫩菊，空攒细蕊，祗供得、重阳泪。
争似青青叶底。
傍西窗、时复轻吹。
玉炉换骨，宝瓶熏梦，幽人睡起。
管领秋光，留连佳景，几多新意。
怕娥、不□蟾宫桂种，□高枝比。


rhythmic: 六丑
author: 杨泽民
content:
叹浓欢易散，便忍把、恩情抛掷。
恁时寸心，惟思生翅翼。
别後踪迹。
不定如萍泛，暂抛江沔，又留连京国。
芳容料见尤光泽。
共赏青楼，同游绮陌。
皆曾痛怜深惜。
纵鳞鸿托意，云水犹隔。
兰房深寂。
映轻红淡碧。
翠竹名花底、同燕息。
杯盘屡肯留客。
见真诚厚爱，意深情极。
乌纱翦为新冠帜。
谁知道、荏苒尘埃带抹，任他倾侧。


rhythmic: 兰陵王
author: 杨泽民
content:
翠竿直。
一叶扁舟漾碧。
澄江上、几度啸日迎风，怡怡钓秋色。
渔乡共水国。
都属沧浪傲客。
烟波外，风笠雨蓑，才掷丝纶便千尺。
飘然去无迹。
恣脚扣双船，帆挂轻席。
盈钩香饵鱼争食。
更拨棹葭岸，放篙菱浦，才过新栅又旧驿。
占江南江北。
堪恻。
利名积。
算纵有豪华，难比清寂。
须知此乐天无极。


rhythmic: 西河
author: 杨泽民
content:
形势地。
岳阳事见图记。
因山峭拔耸孤城，画楼涌起。
楚吴巨泽坼东南，惊涛浮动空际。
半天楼栏翠倚。
记人凤舸难系。
空馀细草没章华，但存故垒。
二妃祠宇隔黄陵，精魂遥接云水。
蟹鱼橘柚渐上市。
是当年屈宋乡里。
别有老仙高世。


rhythmic: 三部乐
author: 杨泽民
content:
浓绿丛中，露半坼芳苞，自然奇绝。
水亭风槛，正是蕤宾之月。
固知道、春色无多，但绛英数点，照眼先发。
为君的，尽是重心千叶。
红巾又成半蹙。
试寻双寄意，向丽人低说。
但将一枝，插著翠环丝发。
映秋波、艳云近睫。


rhythmic: 声声慢
author: 陈郁
content:
澄空初霁，暑退银塘，冰壶雁程寥寞。
天阙清芬，何事早飘岩壑。
花神更裁丽质，涨红波、一奁梳掠。
凉影里，算素娥仙队，似曾相约。
闲把两花商略。
开时候、羞趁观桃阶药。
绿幕黄帘，好顿胆瓶儿著。
年年粟金万斛，拒严霜、绵丝围幄。
秋富贵，又何妨、与民同乐。


rhythmic: 宝鼎现
author: 陈郁
content:
虞弦清暑，佳气葱郁，非烟非雾。
人正在、东闱堂上，分瑞祥辉腾翠渚。
奉玉，总欢呼称颂，争羡神光葆聚。
庆诞节、弥生二佛，接踵瑶池仙母。
最好英慧由天赋。
有仁慈宽厚襟宇。
每留念、修身忱意，博问谦勤亲保傅。
染宝翰、镇规随宸画，心授家传有素。
更吟咏、形容雅颂，隐隐赓歌风度。
恩重汉殿传觞，宣付祝、恭承天语。
对南薰初试，宫院笙箫竞举。


rhythmic: 绛都春
author: 陈郁
content:
晴天媚晓。
正禁苑乍暖，莺声娇小。
柳拂玉阑，花映朱帘韶光早。
熙朝多暇舒长昼。
庆圣主、新颁飞诏。
贻谋恩重，齐家有训，万邦仪表。
偏称宫闱欢笑。
酿和气共结，天香缭绕。
侍宴回车，韶部将迎金莲照。
鸡鸣警戒丁宁了。


rhythmic: 念奴娇
author: 陈郁
content:
没巴没鼻，霎时间、做出漫天漫地。
不论高低并上下，平白都教一例。
鼓动滕六，招邀巽二，一任张威势。
识他不破，只今道是祥瑞。
却恨鹅鸭池边，三更半夜，误了吴元济。
东郭先生都不管，关上门儿稳睡。
一夜东风，三竿暖日，万事随流水。
东皇笑道，山河原是我底。


rhythmic: 玉连环・解连环
author: 冯伟寿
content:
谪仙往矣，问当年、饮中俦侣，於今谁在。
叹沈香醉梦，胡尘日月，流浪锦袍宫带。
高吟三峡动，舞剑九州隘。
玉皇归觐，半空遗下，诗囊酒佩。
云月仰挹清芬，揽虬须、尚友千载。
晋宋颓波，羲皇春梦，尊前一慨。


rhythmic: 春风袅娜
author: 冯伟寿
content:
被梁间双燕，话尽春愁。
朝粉谢，午花柔。
倚红阑故与，蝶围蜂绕，柳绵无数，飞上搔头。
凤管声圆，蚕房香暖，笑挽罗衫须少留。
隔院兰馨趁风远，邻墙桃影伴烟收。
些子风情未减，眉头眼尾，万千事、欲说还休。
蔷薇露，牡丹球。
殷勤记省，前度绸缪。
梦里飞红，觉来无觅，望中新绿，别後空稠。
相思难偶，叹无情明月，今年已是，三度如钩。


rhythmic: 沁园春
author: 陈草阁
content:
霜剥枯崖，何处邮亭，玉龙夜呼。
唤经年幽梦，悠然独觉，参横璇汉，漏彻铜壶。
漠漠风烟，昏昏水月，醉耸诗肩骑瘦驴。
孤吟处，更寻香吊影，搔首踟蹰。
古心落落如予。
悄独立高寒凌万夫。
对荒烟野草，浅溪沙路，班荆三嗅，此意谁如。
高卧南阳，归来彭泽，借问风光还似无。
难穷处，待凭将妙手，作岁寒图。


rhythmic: 水龙吟
author: 陈景沂
content:
阶前砌下新凉，嫩姿弱质婆娑小。
仙家甚处，凤雏飞下，化成窈窕。
尖叶参差，柔枝袅娜，体将玉造。
自川葵放後，堂萱谢了，是圆苑、无花草。
自恨西风太早。
逞芳容、紫围绯绕。
管里低昂，篦头约略，空成懊恼。
圆胎结就，小铃垂下，直开临□。
□凡间谪堕，不如西帝，曾关宸抱。


rhythmic: 念奴娇
author: 松洲
content:
麦场桑陇，道都是、六代宫城遗迹。
梦里江山经几觉，还似堠旁征驿。
燕去燕来，花开花谢，那个成端的。
人烟牢落，晚风何处羌笛。
堪叹挥泪新亭，算兴亡莫补、万分之一。
到我凭阑，休更向酒畔，是今非昔。
击楫誓清，闻鸡起舞，毕竟英难得。
伤心残照，塔尖遥露秋碧。


rhythmic: 沁园春
author: 王云焕
content:
四十君王，三百载间，兴亡一家。
叹幕府峰高，生涯社燕，胭脂井暗，富贵飞花。
山骨呈羞，江声带恨，磨尽英雄岁月赊。
君知否，是枋头霸上，著数全差。
倚空长剑吁嗟。
奈争战年来似乱麻。
但苍陵古冢，白杨啼，荒园废沼，青草鸣蛙。
旗盖东南，风涛天堑，难比兴亡隙地些。
休凝伫，望长安路杳，夕照愁鸦。


rhythmic: 满江红
author: 王淮
content:
踏遍江南，予岂为、解衣推食。
谩赢得、烟波短棹，月楼长笛。
看剑功名心已死，积薪涕泪今谁滴。
想中原、一望一伤情，英雄客。
形势地，还如昔。
谈笑里，封侯觅。
岂有於前代，无於今日。
龙豹莫藏韬略手，犬羊快扫腥膻迹。
看诸公、事业卜枭卢，何劳掷。


rhythmic: 莺啼序
author: 叶润
content:
离骚困吟梦醒，访台城旧路。
问流水、东入沧溟，还解流转西否。
乌衣梦、浪传故国，晴烟冉冉宫墙树。
念吟魂凄断，待随燕子来去。
回首十年，阑锦花场，趁吟云赋雨。
可曾对、宝瑟知音，高轩为谁轻驻。
倚东风、愁长笑短，水云深、春江日暮。
伴羁怀，唯有征衫，贮寒半缕。
高情谩赋，蕙带兰襟，蛾眉古来相妒。
英雄到、江南易老。
後来谁更，风景伤心，泪沾樽俎。
登山宴水，横江酹酒，倾将慷慨酬形势，付兴亡、一笑翻歌舞。
独醒难继山公，上马旌旗动，又还惊起鸥鹭。
危亭恨极，落尽寒香，怕道断肠句。
有多少、行星翠点，春浅寒深，孕粉藏香，蝶清蜂瘦。
因孤彩笔芳笺，拟待倩取游丝，系却离绪。
旋□□、写入鸣弦柱。


rhythmic: 风流子
author: 王泳祖
content:
东风长是客，帘栊静、燕子一双飞。
看花坞日高，翠阴护晓，柳塘风细，绿涨浮漪。
肠断处，渭城春树远，江国暮云低。
芳径听莺，暗惊心事，画檐闻鹊，试卜归期。
小楼凝伫地，疏窗下，几度对说相思。
记得菱花交照，素手曾携。


rhythmic: 氐州第一
author: 刘天游
content:
冰缩寒流，川凝冻霭，前回鹭渚冬晚。
燕阁红炉，驼峰翠釜，曾忆花柔酒软。
云海沧洲，甚又寄、南来客雁。
洒雪朱门，回桡剡曲，镜华霜满。
万里银霄凝望眼。
恁吟袖、画阑空暖。
树带潮墟，笳鸣古戍，簇仲宣幽怨。


rhythmic: 摸鱼儿
author: 柴望
content:
问长江、几分秋色，三分浑在烟雨。
何人折尽丝丝柳，此日送君南浦。
帆且驻。
试说著、羊裘钓雪今何许。
鱼虾自舞。
但一舸芦花，数声霜笛，鸥鹭自来去。
年年事，流水朝朝暮暮。
天涯长叹飘聚。
衾寒不转钧天梦，楼外谁歌白。
君莫诉。
君试按、秦筝未必如锺吕。
乡心最苦。
算只有娟娟，马头皓月，今夜照归路。


rhythmic: 齐天乐
author: 柴望
content:
青青杨柳丝丝雨，他乡又逢寒食。
几度刘郎，当年曼倩，迢递水村烟驿。
寻踪访迹。
正马上相逢，杏花狼藉。
惟有沙边，旧时鸥鹭似相识。
天涯流浪最久，十年何所事，幽愫历历。
换字鹅归，看梅鹤去，回首征衫泪渍。
新欢旧忆。
笑客处如归，归处如客。
独倚危阑，乱山无数碧。


rhythmic: 阳关三叠
author: 柴望
content:
西风吹鬓，残发早星星。
叹故国斜阳，断桥流水，荣悴本无凭。
但朝朝、才雨又晴。
人生飘聚等浮萍。
谁知桃叶，千古是离情。
正无奈、黯黯离情。
渡头烟暝，愁杀渡江人。
伤情处，送君且待江头月，人共月、千里难并。
笳鼓发，戍云平。
此夜思君，肠断不禁。
尽思君送君。


rhythmic: 摸鱼儿
author: 柴望
content:
这情怀、怎生消遣。
思量只是凄怨。
一春长为花和柳，风雨又还零乱。
君试看。
便杜牧风流，也则肠先断。
更深漏短。
更听得杜宇，一声声切，流水画桥畔。
人间世，本只阴晴易换。
斜阳衰草何限。
悲欢毕竟年年事，千古漫嗟修短。
无处问。
是闲倚帘栊，尽日厌厌闷。
浮名尽懒。
但笑拍阑干，连呼大白，心事付归燕。


rhythmic: 念奴娇
author: 柴望
content:
匆匆别去，算别来、又是几番春暮。
酒债不偿还似可，负了若干吟句。
渭北春天，江南夜雨，总是伤情处。
黯然消歇，绿杨一阵莺语。
空记十载嬉游，如今蓦地，两处成离阻。
纵是相逢天涯路，难觅年时欢侣。
寄语东君，岁华不驻，谁为留春住。
小楼昨夜，东风依旧飞絮。


rhythmic: 摸鱼儿
author: 柴望
content:
便无他、杜鹃催去，匆匆春事能几。
看来不见春归路，飞絮又随流水。
留也是。
怎禁得、东风红紫还飘坠。
天涯万里。
怅燕子人家，沈沈夜雨，添得断肠泪。
嬉游事。
早觉相如倦矣。
谢娘庭院犹记。
闲情已付孤鸿去，依旧被莺呼起。
谁料理。
正乍暖还寒，未是晴天气。
无言自倚。
想旧日桃花，而今人面，都是梦儿里。


rhythmic: 满江红
author: 柴望
content:
载酒何人，登临处、沧洲空阔。
凭阑外、晴杨两岸，晚烟泼□。
水鸟不知梁燕去，溪山半属冬青阁。
有小舟、隐约载歌姝，调新曲。
留与去，如何得。
风又雨，催行色。
共白苹红蓼，好生飘泊。
别後三年重会面，人生几度三年别。
正乡心、客梦两绸缪，城头角。


rhythmic: 贺新郎
author: 柴望
content:
满酌西湖酒。
觉湖山、依然未老，游人如旧。
数过清明才六日，欲暖未晴时候。
正画舫、春明波透。
记得名园曾驻马，锦鞍鞯、浅映堤桥柳。
寻胜赏，重回首。
不妨旋摘枝头有。
喜青青、垂丸带子，脆圆如豆。
想是和羹消息近，报与醉翁太守。
道玉铉、有人启奏。
红药当阶明似锦，觉娇莺、舞燕皆称寿。
唱此曲，付红袖。


rhythmic: 念奴娇
author: 柴望
content:
登高回首，叹山河国破，於今何有。
台上金仙空已去，零落逋梅苏柳。
双塔飞云，六桥流水，风景还依旧。
凤笙龙管，何人肠断重奏。
闻道凝碧池边，宫槐叶落，舞马衔杯酒。
旧恨春风吹不断，新恨重重还又。
燕子楼高，乐昌镜远，人比花枝瘦。
伤情万感，暗沾啼血襟袖。


rhythmic: 念奴娇
author: 柴望
content:
春来多困，正日移帘影，银屏深闭。
唤梦幽禽烟柳外，惊断巫山十二。
宿酒初醒，新愁半解，恼得成憔悴。
云鬓，不鸾镜梳洗。
门外满地香风，残梅零乱，玉糁苍苔碎。
乍暖乍寒浑莫拟，欲试罗衣犹未。
斗草雕阑，买花深院，做踏青天气。
晴鸠鸣处，一池昨夜春水。


rhythmic: 桂枝香
author: 柴望
content:
今宵月色。
叹暗水流花，年事非昨。
潇洒江南似画，舞枫飘柞。
谁家又唱江南曲，一番听、一番离索。
孤鸿飞去，残霞落尽，怨深难托。
又肠断、丁香画雀。
记牡丹时候，归燕帘幕。
梦里襄王，想念王孙飘泊。
如今雪上萧萧鬓，更相思、连夜花发。
柘枝犹在，春风那似，旧时宋玉。


rhythmic: 齐天乐
author: 柴望
content:
凄凄杨柳潇潇雨，悄窗怎禁滴沥。
思里传，愁边落雁，多少东吴山色。
知他恨极。
料为我窗前，强鸣刀尺。
竟日西风，那堪无寐更邻笛。
黄花开遍未也，花开应笑我，年少难觅。
灞上长安，河边渭水，都把韶华暗掷。
何人碎璧。
尚衰草连天，暮烟凝碧。
怕说相思，撼枫喧夜寂。


rhythmic: 瑞鹤仙
author: 张枢
content:
卷帘人睡起。
放燕子归来，商量春事。
风光又能几。
减芳菲、都在卖花声里。
吟边眼底。
被嫩绿、移红换紫。
甚等闲、半委东风，半委小桥流水。
还是。
苔痕湔雨，竹影留云，待晴犹未。
兰舟静舣。
西湖上、多少歌吹。
粉蝶儿、守定落花不去，湿重寻香两翅。
怎知人、一点新愁，寸心万里。


rhythmic: 庆宫春・高阳台
author: 张枢
content:
斜日明霞，残虹分雨，软风浅掠苹波。
声冷瑶笙，情疏宝扇，酒醒无奈秋何。
彩云轻散，漫敲缺、铜壶浩歌。
眉痕留怨，依约远峰，学敛双蛾。
银床露洗凉柯。
屏掩香销，忍扫罗。
楚驿梅边，吴江枫畔，庾郎从此愁多。


rhythmic: 兰陵王
author: 叶隆礼
content:
大堤直。
袅袅游云蘸碧。
兰舟上，曾记那回，拂粉涂黄弄春色。
施颦托倾国。
金缕尊前劝客。
阳台路，烟树万重，空有相思寄鱼尺。
飘零叹萍迹。
自懒展罗衾，羞对瑶席。
折钗分镜盟难食。
看桃叶迎笑，柳枝垂结。
萋萋芳草暗水驿。
肠断画阑北。
寒恻。
泪痕积。
想柱雁尘侵，笼羽声寂。
天涯流水情何极。


rhythmic: 水调歌头
author: 家铉翁
content:
瀛台居北界，觌面是重城。
老龙蹲踞不动，潭影净无尘。
此地高阳胜处，天付仙翁为主，那肯借闲人。
暂挂西堂锡，仍同旦过宾。
六年里，五迁舍，得比邻。
儒馆豆笾於粲，弦诵有遗音。
甚喜黄冠为侣，更得青衿来伴，应不叹飘零。
夜宿东华榻，朝餐泮水芹。


rhythmic: 念奴娇
author: 家铉翁
content:
神仙何处，人尽道、我州三神之一。
为问何年飞到此，拔地倚天无迹。
缥缈琼宫，溟茫朱户，不与尘寰隔。
翩然鹤下，时传云外消息。
露冷风清夜阑，梦高人过我，欢如畴昔。
道骨仙风谁得似，谈笑云生几席。
共踏银虬，迫随绛节，恍遇群仙集。
云韶九奏，不类人间金石。


rhythmic: 念奴娇
author: 家铉翁
content:
南来数骑，问征尘、正是江头风恶。
耿耿孤忠磨不尽，惟有老天知得。
短棹浮淮。
轻毡渡汉，回首觚棱泣。
缄书欲上，惊传天外清跸。
路人指示荒台，昔汉家使者，曾留行迹。
我节君袍雪样明，俯仰都无愧色。
送子先归，慈颜未老，三径有馀乐。
逢人问我，为说肝肠如昨。


rhythmic: 绮寮怨
author: 石正伦
content:
绿野春浓停骑，暖风飘醉襟。
渐触目、景物凄悲，花无语、曲径沈沈。
重檐缭垣静锁，丹青暗、断轴尘半侵。
叹绛纱、玉臂封时，何期掩、夜泉流恨深。
已矣霜凋蕙心。
兰昌旧事，云容好信难寻。
伫立孤吟。
怕凤履、有遗音。
今宵佩环奏月，知倦客、若登临。


rhythmic: 霓裳中序第一
author: 石正伦
content:
凭高快醉目。
翠拂遥峰相对簇。
千丈涟漪泻谷。
爱溶漾坠红，染波芬馥。
何人笑掬。
想温泉、初卸绡。
春风荡，六宫丽质，那日赐汤沐。
双浴。
绣凫飘逐。
恍记展、江南数幅。
而今鬓边渐鹄。
阮洞音稀，懒访仙躅。
系船桥畔宿。


rhythmic: 宝鼎现
author: 陈著
content:
玉宸凝眷。
要得培□，神皋根本。
天赋与、经纶好手，门外红尘谈笑遣。
任草色、遍空庭交翠，月往风来自便。
但纸帐、时供小憩，长理灯窗公案。
五行俱下流光电。
笔如神、毫发都见。
是则是、霜严雪劲，到底春风生意满。
唤得应、雨和晴恰好，旗舞粳艘百万。
更社鼠城狐扫影，雁鹜惊人避箭。
最是满腹精神，担负处、浑身皆胆。
又谁知、条理元在，规模里面。
天下事、又何难办。


rhythmic: 真珠帘
author: 陈著
content:
纶巾古貌尘寰表。
风流处、别是英雄才调。
胸次著乾坤，触景皆诗料。
金碧楼台新筑就，傍翠麓、旋添花草。
仙棹。
更逍遥来访，十洲三岛。
遮眼富贵人多，算如公有子，人间应少。
看膝下功名，共月林清皎。
象简绯袍亲侍策，且胜赏、先春独笑。


rhythmic: 大
author: 陈著
content:
把雪冰心，钧韶手，飞上青云时早。
红尘难染著，十年前曾坐，凤池鳌岛。
晕锦锵环，重金压带，相去能争多少。
从容何心问，到如今都领，绣春花草。
算耐处光阴，淡中滋味，世人那晓。
笺天新有稿。
要归去、盘礴山阴道。
便整顿、随琴霜鹤，带石秋兰，约松乔、倚风清啸。
争奈俞音杳。
明月棹、又还停了。
但珍重、经纶料。


rhythmic: 大
author: 陈著
content:
问大江东，长淮上，缘分如何修到。
轻裘还熟局，第三番又是，五年春了。
菜饭工夫，露香心事，惟靠天公分晓。
林泉琴书梦，算飞笺觅去，不知多少。
奈雅意难酬，又还留住，口衔新诏。
都无他嗜好。
玉麟静、公事供谈笑。
满眼是、风花飘忽，惟有长松，雪霜里、插天苍老。
休忆家山好。
安乐处、便成蓬岛。
正春雨、秧畴饱。


rhythmic: 大
author: 陈著
content:
自有乾坤，扶人极，宗主须还人物。
今为何时节，满红尘富贵，絮花飘忽。
抵障狂澜，提携正印，一柱天擎突兀。
平生分明处，是从容处□，不差毫发。
把朝市山林，一般看了，无边风月。
深衣清到骨。
紫枢府、谁信曾簪笏。
炊脱粟、黄鸡白酒，补菊栽梅，碧溪绕、竹篱茅屋。
无限轻描貌。
都说道、诏书催发。
想回首、招黄鹄。


rhythmic: 沁园春
author: 陈著
content:
潇洒书斋，香清缕直，灯冷晕圆。
忽惊窗鸣瓦，霰如筛下，裁冰翦玉，片似花鲜。
深怕妨梅，也愁折竹，才作还休亦偶然。
更深也，漫题窗记瑞，诗思绵绵。
闻君礼佛日千。
浪说道繁华不值钱。
想鸳衾底下，都将命乞，蒲龛里畔，未必心安。
兜率天宫，清凉境界，总是由心不是缘。
雪山上，自有人坐了，不到君边。


rhythmic: 沁园春
author: 陈著
content:
出禁城西，湖光自别，唤醒两瞳。
有画桥几处，通人南北，绿堤十里，分水西东。
问柳旗亭，簇山梵所，空翠烟飞半淡浓。
偏奇处，看笙歌千舫，泛绮罗宫。
从容。
莫问城中。
是则是繁华九市通。
奈一番雨过，沾衣泥黑，三竿日上，扑面尘红。
那壁喧器，这边清丽，咫尺中间不同。
休归去，便舣舟荷外，梦月眠风。


rhythmic: 沁园春
author: 陈著
content:
潇洒纶巾，风流野服，红尘外身。
向南窗听雨，澜翻墨客，北亭恋月，笔走诗神。
倚竹听琴，逢花倒磕，更得放晴游冠春。
清闲好，算东洲人物，难得如君。
华堂瑞气如云。
西风到帘帷才一分。
喜星桥鹊语，佳传依旧，缑山鹤舞，仙样翻新。
箫玉香中，烛花影里，听取捧觞低祝人。
千千岁，看功名事业，都在儿孙。


rhythmic: 沁园春
author: 陈著
content:
月旦评中，有如公者，更谁与俦。
看纷纷仁意，春风和气，堂堂义事，砥柱中流。
已重物轻，身穷道泰，却占人间第一筹。
回头笑，彼纷纷名利，过影浮沤。
夷犹。
庭户清幽。
算此境神仙别一洲。
但烧香挂画，呼童扫地，对山揖水，共客登楼。
付与儿孙，只将方寸，此外无求百不忧。
宜多寿，自今开八帙，到八千秋。


rhythmic: 沁园春
author: 陈著
content:
小枕屏儿，面儿素净，吾自爱之。
向春晴欲晓，低斜半展，夜寒如水，屈曲深围。
消得题诗，不须作画，潇洒风流未易涯。
人间世，但此身安处，是十分奇。
笑他富贵家儿。
这长物何为著意□。
便绮罗六扇，何如玉洁，丹青万状，都是钱痴。
假托伊来，遮阑便了，免得惊风侵梦时。
何须泥，要物常随我，不物之随。


rhythmic: 沁园春
author: 陈著
content:
运在东南，温厚气锺，吾葺芷翁。
羡檠窗学问，迂斋正印，玉堂词翰，攻愧流风。
制胜枢庭，参谋政府，一片平心扶大中。
黄扉近，却翻然东顾，归宴方蓬。
潘舆日奉从容。
全胜□貂蝉趋汉宫。
如名山镇静，出云相望，大川蓄，有水皆宗。
吾道胚，诸贤命脉，阴受春风和气浓。
宜多寿，与瑶图同庆，绿竹歌公。


rhythmic: 沁园春
author: 陈著
content:
吾竹窗兄，吾能评者，只将竹看。
是丹山佳气，胚茂直，嵩溪润脉，滋养清坚。
雪虐霜凌，风饕雨恶，撼顿侵欺今几年。
元无损，这虚心实节，却自依然。
人间。
输此君贤。
可曾向红尘里著鞭。
称翩翩侣凤，舞依翡翠，昂昂雏鹤，立倚琅。
动处非情，静中自韵，全得生来潇洒天。
须长在，在月窗窗北，石涧东边。


rhythmic: 沁园春
author: 陈著
content:
吾菊坡兄，细观花□，元来一般。
是山佳气，胚长茂，鄞江润脉，滋养清妍。
移傍云霄，浓沾雨露，曾亚百花头上班。
谁知道，待芬香透了，收敛东边。
笑他红紫纷然。
算眼底何曾长久看。
这秋芳自韵，不争春艳，霜根难老，偏耐风寒。
占得清名，尊为寿客，晚节谁能如此全。
千千岁，把黄金正色，照映人间。


rhythmic: 水龙吟
author: 陈著
content:
玉麟堂上神仙，算来便合归廊庙。
天教且住，堂堂裘带，舒舒旗纛。
一笑谈中，遍江淮上，太平花草。
待金瓯揭了，黄扉坐处，祗依此、规模好。
恰似虹流节後，庆生申、佳期还到。
乾坤开泰，君臣相遇，机缘恁巧。
谁信苍生，举头凝望，锋车催召。
向芜湖，更有无言桃李，顾春风早。


rhythmic: 水龙吟
author: 陈著
content:
玉鳌头上蓬莱，十分好处饶松壑。
无边风月，阴阴乔木，重重华萼。
秋水门庭，淡交簪履，随宜斟酌。
向西风回首，双旌缥缈，从天下、招琴鹤。
是则阳春有脚。
被金华、洞天留著。
相传好语，新来初见，分明鼓角。
田里相安，裤襦歌了，却来持橐。
称年年，橘绿橙黄时节，与松乔约。


rhythmic: 瑞鹤仙
author: 陈著
content:
云无心出岫。
游戏间、声名掀揭宇宙。
红尘事看透。
任高官惟有，鹤随诗瘦。
溪山如绣。
小轩亭、新话旧。
想时时，梦到家林，但未有归时候。
知否。
分明世界，多少经纶，莫轻回首。
平生抱负。
金銮殿，有新奏。
便相扶君相，从头做去，他又谁能出手。
看明年、此日传宣，赐酴酒。


rhythmic: 摸鱼儿
author: 陈著
content:
碧油幢、一开藩後，便思量早归去。
工夫著紧新城好，风月万家笙鼓。
游宴处。
要管领春光，补种花无数。
何须更驻。
只画了潇湘，扁舟径发，挥手谢南楚。
江帆卸、撑入清溪绿树。
家山三两程路。
安排小马随猿鹤，勾引诗朋酒侣。
潇洒处。
是则是初心，只恐难留驻。
忙须著句。
把泉石烟霞，平章一遍，回首凤纶舞。


rhythmic: 洞仙歌
author: 陈著
content:
冰肌玉骨，自清凉无汗。
云影翠山远。
颤金莲缓步，手托珠帘，风微透，扇底荷花香满。
归檐双飞燕，流盼消凝，微带羞红上娇面。
又还黄昏近，一片闲情，天涯去、云也遮阑不断。
回首处、沈思梦时曾，对十二屏山，怕拈秦阮。


rhythmic: 洞仙歌
author: 陈著
content:
冰肌玉骨，自清凉无汗，午梦醒来盼娇满。
扇轻拈又放，浅炷兰薰，微笑处、吹著烟丝散乱。
凉亭还独步，曾是凭阑，携手心盟指云汉。
碧云斜阳外，信有如今，音书杳、寸肠千转。
漫伫立、无言对荷花，看转眼秋风，翠移红换。


rhythmic: 念奴娇
author: 陈著
content:
洛阳地脉，是谁人、缩到海涯天角。
绿树成阴芳雾底，得见当年台阁。
园杏贵客，海棠姬侍，拥入青油幕。
人间那有，风流天上标格。
如困如懒如羞，夜来应梦入，西瑶仙宅。
为你闲风轻过去，□□不教妨却。
娇不能行，笑还无语，惟把香狼藉。
花花听取，年年无负春约。


rhythmic: 念奴娇
author: 陈著
content:
轻衫短旆，几年来、游遍江南江北。
扰扰浮生争富贵，金碧楼台满目。
厦屋千间，夜床八尺，此理谁能烛。
翩然归去，家山是事都足。
笑指旧隐逍遥，分猿鹤地，云顶栽花竹。
乘兴生涯随处好，卜市心□新筑。
山色窥帘，杏阴依户，门外从尘俗。
朱颜雪鬓，清闲十二分福。


rhythmic: 念奴娇
author: 陈著
content:
暑天向晚，最相宜、一簇凉生新竹。
潇洒轩窗还此景，此景真非凡俗。
猿鹤相随，烟霞自在，与我交情熟。
人生如梦，个中堪把心卜。
休叹乌兔如飞，功名富贵，有分终须足。
不管他非非是是，不管他荣和辱。
净几明窗，残编断简，且恁闲劳碌。
流萤过去，文章如在吾目。


rhythmic: 念奴娇
author: 陈著
content:
紧头上立，问如何、犹向清溪盘礴。
应为春防须熟局，且借轻裘弹压。
野聚晴炊，烟波暖唱，尽出江南北。
从容归衮，三年功满棋柝。
真个福比南山，谁无富贵，无此团乐。
锦瑟瑶琴清对处，青紫诸郎参错。
楚楚孙枝，温温婿玉，帘幕欢声拍。
抠衣小子，寿公也趁龟鹤。


rhythmic: 满江红
author: 陈著
content:
落枕鸿声，龙山梦、蓦然惊觉。
还堪喜、木樨香底，鹊声翻晓。
弄雨未成霜意懒，望寒先怯山容老。
最难逢、无一点西风，惊乌帽。
竹叶酒，倾杯小。
橙齑，银盆好。
称良辰欢宴，及今年少。
须信从来黄菊寿，未应便放青霜恼。
但看花、日日是重阳，金尊倒。


rhythmic: 满江红
author: 陈著
content:
越水稽山，清明气、锺为人极。
缨早、□中学问，从头施设。
不受尘来霜壁立，常生意处春流活。
与世间、别是一规模，师夔契。
仙岛上，分风月。
苍梧下，怀冰雪。
更双亲犹是，朱颜时节。
熏业要从青鬓上，乾坤如许丹山折。
看凤衔、芝诏下层霄，朝金阙。


rhythmic: 满江红
author: 陈著
content:
修茂堂深，芳尘满、沈烟一朵。
帘半卷，好风催晓，晴光才破。
新润顿教萱草鬯，轻寒未放酴过。
称鱼轩、容与寿如山，群仙贺。
琴帏底，声调和。
庭阶下，儿孙大。
喜新来咿喔，又还添个。
总是人生如意处，休将时事关眉锁。
趁莺花、时节绮罗筵，年年作。


rhythmic: 烛影摇红
author: 陈著
content:
风月堂中，画屏不动香猊吐。
珠翘环拥蕊宫仙，双鬓青如许。
相对童颜寿侣。
看庭前、绯袍拜舞。
十洲三岛，柳探春时，梅欺雪处。
甲子花周，自从今日重新数。
碧瑶杯重翠涛深，笑领飞琼语。
此去华筵喜聚。
听传宣、云间紫府。
万分如意，凤诏便蕃，香轩容与。


rhythmic: 水调歌头
author: 陈著
content:
风骨最魁岸，宇宙更宽平。
□人皆道，天上南极寿星精。
随意後园花木，满眼家山松竹，尽可适平生。
门外底须问，好占菊轩清。
听乡评，义方训，莫如兄。
元方既玉就□，更要季方成。
不使尘劳顿挫，他日功名入手，当不负椿庭。
不见窦谏议，教子有馀荣。


rhythmic: 水调歌头
author: 陈著
content:
身到紫枢府，一蹴凤池间。
何妨到头富贵，却自恋家山。
多少名缰利锁，尘满霜髯雪鬓，役役不知还。
桃李竞春事，坡菊自清闲。
绿杨边，门径小，似僧关。
吟情饮兴相将，二十载优闲。
无限功名事业，分付儿孙纵靶，青镜尽朱颜。
一语劝公酒，天下达尊三。


rhythmic: 念奴娇
author: 陈著
content:
翠云弄晓，芰荷香、微透凉帘箔。
彩袂蹁跹欢舞处，勾引衔桃双鹤。
骤马风前，奔鲸浪里，独有壶天乐。
如何不醉，放教杯量宽著。
消得寿八千春，百分才一，更童颜如渥。
听取飞琼含笑道，堪学孩儿书额。
令骖凫，瑶仙跨凤，喜聚家人醵。
心香遥上，也随风过蓬弱。


rhythmic: 摸鱼儿
author: 陈著
content:
竹洲西、有人如玉，南柯一觉归早。
青山绿水亭轩旧，犹有未荒花草。
谁信道。
又自爱湖光，买屋三间小。
都无长好。
但凤跃雄文，蝇书小楷，转老转奇妙。
人间世，如许年高是少。
浮生惟有闲好。
回头翻讶溪叟，轻把一丝抛了。
凉新到。
记当日天香，露浴如今老。
瑶卮寿晓。
称酒到眉间，醺醺醉也，儿女满前笑。


rhythmic: 庆春泽
author: 陈著
content:
翔凤阑干，啼鹃院宇，相逢似梦才醒。
谁道无情，飞红舞翠欢迎。
青春绿发花前饮，醉自歌、记那时曾。
到如今，心事凄凉，怕说芳盟。
追思艮岳归来後，稳依山护得，雨翮风翎。
燕燕莺莺，从他巧舌饶声。
翩翩一种天然艳，笑向人、不与春争。
羡花花，好岁寒交，有卧云亭。


rhythmic: 庆春泽
author: 陈著
content:
春困时光，风流昨梦，逢花便自醒醒。
回首宣和，宫莺掖燕相迎。
归来只恋春山好，到上林、枉是亲曾。
又谁知，自有蟠松，相与论盟。
阑干可是妨飞去，怕惊尘却，翠羽红翎。
舞态亭亭，浑疑暗折韶声。
人眼处还看破，道凤来、难与真争。
醉扶归，但见啼鹃，怨夕阳亭。


rhythmic: 水龙吟
author: 陈著
content:
蓬莱风月神仙，却来平地为霖雨。
乾坤清了，如今多是，退行一步。
寸寸归心，轻轩娱侍，竹溪花圃。
奈君王眷眷，苍生恋恋，那肯放、钱塘渡。
天也知公此意，问升平、要抽身去。
把些夏潦，和些秋哨，轻轻缀住。
一转移来，元勋力量，他谁堪付。
待汾阳、了却中书，别又商量出处。


rhythmic: 真珠帘
author: 陈著
content:
鱼轩富贵人间少。
那堪更、有子雍容廊庙。
衮绣当斑衣，转色难心小。
手把乾坤重整顿，略□□、微生一笑。
分晓。
是慈闱心事，如今著到。
帘幕早是寒生，又橙黄近也，菊花香了。
已劝九霞觞，春意浓於酒。
玉带金鱼欢舞处，更捷骑、红尘峡□。


rhythmic: 宝鼎现
author: 陈著
content:
著林仙叟，梦境炊得，才香还觉。
回首渺，觚棱何处，云与商量浮计小。
矮矮屋、半弓来闲地，也著三花两草。
沸眼底、鞭风笠雨，不满茶边一笑。
寿骨奇耸神清峭。
散人装、游戏尘表。
帘昼永、长留雅伴，吟唾宽飞潇洒料。
最好是、瑟和琴同调，眉里相看耐老。
更绿草、孙枝可意，谱得家传较早。
争指画额儿儿，欢祝处、荷薰吹晓。
记兰汤初试，当日风光又到。
拚醵饮、任金尊倒。


rhythmic: 宝鼎现
author: 陈著
content:
问今何日，旧也曾尾，东风鹭。
回首念，家山桃李，归去来兮闻早赋。
梦境里、尽何妨疏散，时趁莺晴信步。
是则是、清闲自好，一点心犹怀古。
记得平世痴儿女。
自灯宵、游了三五。
还次第、湖边去也，寒食清明炊未住。
是处处、是丹青图画，随意狂歌醉舞。
奈蓦被、烟花浪手，一掷残阳孤注。
须信乐极悲来，谁道是、曾歌琼树。
夕阳亭遗，翻得江涛似许。
忍望著、□天津路。


rhythmic: 真珠帘
author: 陈著
content:
如梅在壑清标格。
襟怀好、又是融融春拍。
鸳梦早惊飞，惯一窗岑寂。
谱曲裁诗心自在，任雪月、风花需索。
奇特。
问生涯却道，浮云如得。
回首门外黄尘，算何如、稳占溪光山色。
八百岁为期，却十分才一。
弟自高歌儿自舞，簇小小、榴花筵席。


rhythmic: 真珠帘
author: 陈著
content:
青云玉树南薰扇。
京华地、别是潇湘图展。
茉莉芰荷香，拍满笙箫院。
雪藕盈盈歌袅处，早已带、秋声凄怨。
堪叹。
把时光轻靠，冰山一片。
从古幻境如轮，问铜驼、应是多番曾见。
谁把笛吹凉，总是腔新换。
水枕风船空入梦，但极目、波流云远。


rhythmic: 真珠帘
author: 陈著
content:
闲居是念随云散。
琴帘底、却自平生心满。
百二十年期，笑道今才半。
一味齑盐清得瘦，婉娩似、梅花香晚。
相伴。
老霜松宁耐，溪山寒惯。
探借十日前春，小杯盘、也做寿筵模范。
绕膝舞斑衣，有酒从他劝。
但任真来浑是处，梦不到、笙歌瑶燕。


rhythmic: 金盏子
author: 陈著
content:
眼底时光，奈老来、如何奈得秋何。
黄叶最多情，天分付、凉意一声先做。
是处著露莎蛩，也酸吟相和。
新雁想，飞到故都徘徊，未忍轻过。
往事是堪唾。
红枣信、烽折尽任他。
湖山桂香自好，笙歌舫、沈沈醉也谁拖。


rhythmic: 玉漏迟
author: 陈著
content:
故都冬亦好。
风光可是，人间曾有。
问雪楼台，肉阵不教寒透。
妙手搀春弄巧，唤得应、千花如绣。
灯市酒。
笙歌镇似，元宵时候。
见说是事都新，但破冻潮声，去来依旧。
老梦无情，不到六桥风柳。
回首孤山好景，倩人问、梅花安否。
应自瘦。
雪霜可能。


rhythmic: 沁园春
author: 陈著
content:
天盖西倾，地轴东翻，两年以来。
那关中形势，已归勃勃，江南人马，都是回回。
咄咄书空，栖栖问路，岁晚山空风雪催。
如何得，与浑家踏遍，雪顶岩隈。
谁知有客敲推。
把世变心烦都说开。
道严霜不杀，不成葭苇，冱寒惯耐，方是松梅。
万事过前，一场梦里，分付茅柴三两杯。
犹痴望，有太平时节，游戏春台。


rhythmic: 沁园春
author: 陈著
content:
旗盖运迁，衣冠事乖，岂非命来。
自黄粱枕觉，分明看破，翠蓬舟近，及早抽回。
谁料山深，也同鼎沸，步步危机忙里催。
愁无奈，过青山万叠，碧水千隈。
此愁何计能推。
算何日天教眉锁开。
记六桥花舫，晴边访柳，孤山草酌，雪後评梅。
回首西湖，伤心前事，覆水如何收上杯。
东风好，问如今吹入，谁处楼台。


rhythmic: 沁园春
author: 陈著
content:
人生功名，在醉梦中，早须掉头。
自南宫一券，尘泥偶脱，前程双毂，日月如流。
蕙帐真盟，菜羹馀味，江上归舟谁得留。
谁知道，有邵平瓜圃，何日封侯。
天天又不人由。
奈危世山林也有忧。
况青岗不助，晋家风鹤，黑云直卷，吴分星牛。
分寸残生，万千魔障，他事如今都罢休。
关心处，是离离禾黍，故国宗周。


rhythmic: 沁园春
author: 陈著
content:
无价韶华，一笑相酬，青钱似苔。
奈东风轻劣，催红雨去，西园次第，放绿阴回。
老後时光，眉间心事，恰似怕酸人著梅。
须知道，有谁能百岁，日日开怀。
从教世变轮推。
也莫问人间春去来。
看渊明归了，有形谁役，少陵醉里，无闷堪排。
贫贼何妨，风流自别，不是沈沈浊世杯。
层霄上，与大鹏盘礴，下视浮埃。


rhythmic: 沁园春
author: 陈著
content:
人生几何，如何不自，珍重此生。
向蠹残字上，甘心抛掷，蜗尖争处，著意丁宁。
箭过时光，剑炊世界，谁带经锄谁笔耕。
分明似，满一锅汤沸，无处清□。
输兄。
练得闲成。
□无辱无忧惧惊。
但菜羹粝饭，不求他味，芒鞋竹杖，足畅幽情。
八十年来，万千看破，胸次春风秋月明。
梅花帐，称困眠醒起，无打门声。


rhythmic: 沁园春
author: 陈著
content:
信书成痴，捱到如今，无生可谋。
奈浑家梦饭，谷难虚贷，长年断肉，菜亦悭搜。
风雨潇潇，江山落落，死又还生春复秋。
八十岁，是这般多活，堪吊堪羞。
休休。
盍自回头。
要铁汉须从穷处求。
那袁安闭户，恬然僵卧，少陵任妇，长是贫愁。
一等清风，千年佳话，蚁蚋看他金谷楼。
是是是，笑出门天阔，一片云浮。


rhythmic: 水龙吟
author: 陈著
content:
好花天也多悭，放迟留做残春主。
丰肌弱骨，晴娇无奈，新妆相妒。
翠幕高张，玉阑低护，怕惊风雨。
记年时、多少诗朋酒伴，逢花醉、簪花舞。
那料无情光景，到如今、水流云去。
残枝剩叶，依依如梦，不堪相觑。
心事谁知，杜鹃饶舌，自能分诉。
日西斜，烟草凄凄，望断洛阳何处。


rhythmic: 水龙吟
author: 陈著
content:
百花开遍园林，又春归也谁为主。
深黄浅紫，娇红腻白，他谁能妒。
似不胜情，醉归花月，梦回云雨。
又丰肌、恰被东风摇动，盈盈底、霓裳舞。
世事纷纷无据。
与杨花、飞来飞去。
当年斗大，知他多少，蜂窥蝶觑。
金谷春移，玉华人散，此愁难诉。
漫寻思，承诏沈香亭上，倚阑干处。


rhythmic: 水龙吟
author: 陈著
content:
杜鹃啼正忙时，半风半雨春悭霁。
酴未过，樱甜初熟，梅酸微试。
一种红芳，九苞真色，舞窗翻砌。
自仙樊去後，无人题凤，阑干外、成孤媚。
谁信阳春妙手，锦云机、新番裁制。
东君冷看，如何描摸，天然艳美。
浑欲乘风，又如羞日，做双飞体。
伫骖鸾，称得花前弄玉，与吟箫婿。


rhythmic: 瑞鹤仙
author: 陈著
content:
对南山翠峭。
几百年、银青门第转好。
梅花弄春小。
向重帘暖处，华筵开早。
斑衣簇绕。
舞香云、哄堂颂祷。
稳生涯、都自心田，自有老天堪靠。
应道。
□□□□，乐事难逢，可轻过了。
鲈肥蟹健，桑落酒、酿来妙。
称瑶卮争劝，襟宽放，一点尘嚣不到。
但从今、家庆年年，醉乡里笑。


rhythmic: 洞仙歌
author: 陈著
content:
清溪带竹，竹外山光抱。
新筑浑如图画了。
称闲心、管领昨夜天风，吹送□，端的琅音恰到。
谁知青云上，鸾凤翱翔，曾把功名试多少。
到如今梦觉，佩著飞霞，浑家问、玉芝瑶草。
试冷看、重门外如何，恁得似，壶中羽衣尘表。


rhythmic: 贺新郎
author: 陈著
content:
北马飞江过。
画图中、花城柳郭，万摧千挫。
羌管直惊猿鹤梦，愁得千山翠锁。
有多少、风餐雨卧。
回首西湖空溅泪，醉沈沈、轻掷金瓯破。
平地浪，如何。
君家志气从来大。
舞蓝袍、牵丝幕外，肯饶他个。
谁料腥埃妨阔步，孤瘦依然故我。
待天有情时须可。
且占雪溪清绝处，看精神、全是梅花做。
嫌暖饱，耐寒饿。


rhythmic: 念奴娇
author: 陈著
content:
晓村深处，记当年、轻被东风吹别。
重得相看春雨屋，心事从头细说。
深院灯寒，流苏帐暖，曾梦梅花月。
如今何在，消凝分付啼。
亭馆飞入腥烟，残香惟有，数朵酴雪。
旧燕寻巢来又去，也觉双飞声咽。
泛梗生涯，空花世界，且做杯中活。
可人兰玉，风光还有时节。


rhythmic: 念奴娇
author: 陈著
content:
百年光景，算山中、多占人间分数。
一片清风梅是主，弹压粗花俗树。
小小鱼池，深深莺谷，曲曲香云路。
堪诗堪画，是天分付闲处。
闻要跨鹤西游，家林自好，且何妨留驻。
趁取酴新煮酒，烧笋煎花为具。
万事皆空，千金一刻，底用闲愁苦。
无情杜宇，笑他催我归去。


rhythmic: 念奴娇
author: 陈著
content:
雨帘高卷，见榴花、应怪风流人老。
是则年年佳节在，无奈闲心悄悄。
巧扇风轻，香罗雪湿，梦里曾看了。
如今溪上，欢盟分付年少。
偏是眉好相宜，呼儿扶著，把菖蒲迎笑。
说道浮生饶百岁，能有时光多少。
幸自清贫，何妨乐趣，谱入瑶琴调。
杯杯酒满，这般滋味谁晓。


rhythmic: 绮罗香
author: 陈著
content:
障暑稠阴，梳凉细缕，□□□□□□。
露腋玲珑，多少闹中幽趣。
断又续、可是无情，□相送、短长亭路。
记春风、曾著莺啼，便娇那得袅如许。
知音人自暗省，凝睇青云影里，黄昏犹伫。
一部笙，消得翠腰供舞。
堪对景、翻入新妆，鬓影低、衬教眉妩。
试回头、旧日章台，怕听声咽处。


rhythmic: 绮罗香
author: 陈著
content:
袅入风腔，清含露脉，声在丝丝烟碧。
破暑吹凉，天付弄娇双腋。
似恋恋、舞翠纤腰，断还续、忍相离拆。
最欢时、微雨初晴，夕阳犹湿淡云隔。
新来多少怆感，心怕无情过马，攀条惊著。
梦里妆台，休说听来曾昨。
凝伫漫、番节笙音，暗自将、玉阑轻拍。
问谁能、唤起陶潜，醉翁同赋却。


rhythmic: 绮罗香
author: 陈著
content:
霁晓楼台，斜阳渡口，凉腋新声初到。
占断清阴，随意自成宫调。
看取次、颤引薰风，想无奈、露餐清饱。
有时如、柔袅丝，忽如笙咽转娇妙。
谁知忧怨极处，轻把宫妆蜕了，飞吟枝杪。
耳畔如今，凄感又添多少。
愁绪正、萦绕妆台，怎更禁、被他相恼。
送残音、立尽黄昏，月明深院悄。


rhythmic: 满江红
author: 陈著
content:
梦里京华，忽听得、庭花遗曲。
到醒来、愁满东风山屋。
春事已非空结绮，晓班无分随群玉。
想天涯、沦落杜秋娘，攒眉绿。
谁能顾，荒芜菊。
谁能问，平安竹。
任时光流转，都成虚辱。
无可奈何天地隘，只饶走得溪山足。
但逢人、相问麦青青，何时熟。


rhythmic: 烛影摇红
author: 陈著
content:
吾菊山翁，鹤骖来自蓬云界。
平铺心地有天知，楚楚生兰。
膝下青衫舞拜。
更参差、斑衣戏队。
清闲无事，门外从他，惊尘飞隘。
寿八千年，百分才一朱颜耐。
何妨长主翠嵩春，酒约诗盟在。
家庆堂前欢会。
领霞卮、醺红浅带。
是人说道，真吕先生，风流潇洒。


rhythmic: 烛影摇红
author: 陈著
content:
潇洒琴帘，月灯归後新谐好。
青云香里共清风，消得金花诰。
争奈天颠地倒。
好光阴、都惊散了。
更听人说，七七年时，多多烦恼。
捱到如今，信知空挂闲怀抱。
天於负处最饶人，颦也翻成笑。
牢闭柴门自好。
对梅花、杯盘草草。
满前儿女，耐後夫妻，齑盐偕老。


rhythmic: 烛影摇红
author: 陈著
content:
双杏堂深，山明水秀潆洄著。
稳铺心事做平生，不买颦眉错。
是则苍髯白发。
笑微微、朱颜自渥。
一团春意，半隐风流，他谁能学。
六十年华，又从今起新花甲。
葵榴初艳芰荷香，争赴开筵约。
家庆真堪恣乐。
碧瑶杯、须拚满酌。
瑟琴声里，弟劝兄酬，儿歌孙拍。


rhythmic: 声声慢
author: 陈著
content:
珍丛凤舞，曾是宣和，春风送归禁幄。
翠浅红深，婉娩步空金落。
腥尘未飞动处，是先知、早辞华萼。
好在□，四并难多少，怨怀无托。
猛拍阑干谁会，浮世事、悠悠白云黄鹤。
有酒当花，休得是今非昨。
花犹百年宁耐，算人生、能几欢乐。
又忽忽，醉梦里、春去不觉。


rhythmic: 祝英台近
author: 陈著
content:
小盆池，新压藕，翠盖已擎雨。
巧弄红妆，明艳便能许。
自怜华发萧萧，风流无分，醉时眼、何妨偷觑。
黯然伫。
回首今是何时，逢花笑还语。
梦里西湖，双落泪如缕。
斜阳十里烟芜，六桥风浪，有谁掉、采莲舟去。


rhythmic: 宝鼎现
author: 陈著
content:
望京门外，怕见催发，东风行马。
清到底、冰壶满了，欲借留来无计也。
祖劝酒、看依依情恋，都在眉尖眼下。
任万户、诗旗曲帐，有笔应难描写。
是则龟组随瓜卸。
好规模、分付来者。
才泛绿、依红小暇，移讲芹宫时促驾。
又指点、秀宁城来脉，疏瀹春流似画。
更巧为、溪山著句，留作千年佳话。
最念一邑酸寒，风雨暗、真几成假。
向纛牙交处，还得儒珍旧价。


rhythmic: 沁园春
author: 陈著
content:
莲叶山前，戎帐宏开，轰然最称。
羡铺心如水，肯教尘，为民乞雨，唤得天应。
紫逻□锋，绿林扫影，夜户都开无犬声。
三乡里，笑嬉嬉度日，歌舞清平。
溪头载月舟□，□□帐花旗忍送行。
算浮云自在，初无著相，薰风正好，却问归程。
折柳依依，憩棠□□，□□□春无尽情。
趋朝去，看青冥玉钺，金辔红缨。


rhythmic: 喜迁莺
author: 陈著
content:
南庐佳号。
是自许孔明，经纶才调。
对柳鸣琴，凭花制锦，小试一同谈笑。
怎知画帘难驻，忽又星舆催召。
但谶得、耀碑潭水月，交光相照。
驿道。
春正好。
簇帐擎杯，听取殷勤祷。
略松鲈，便膺芝凤，陵溯紫清津要。
当家得时行志，回首旧封文庙。
疏化雨，障狂澜不尽，生生芹藻。


rhythmic: 水调歌头
author: 王义山
content:
沆瀣金茎露，清洁玉壶冰。
分明昨夜，光见南极老人星。
山甫秀锺崧岳，传说上符箕尾，造物为时生。
一代词科伯，飞上到蓬瀛。
紫薇天，丹禁地，掌丝纶。
盘洲益国，个样人物只三人。
辞却翰林风月，故就湖湘霖雨，天下共为春，试看玉堂□，太半秉洪钧。


rhythmic: 满庭芳
author: 王义山
content:
线柳迎风，锦棠媚日，十分春色豪奢。
青烟宫烛，飞入侍臣家。
瑞霭深笼画戟，寿星照、曲纛高牙。
因知是、崧高华旦，玳宴醉琼花。
翻鸦。
新诏墨，闻枢庭召入，已办宣麻。
比汾阳福寿，公更穹华。
伫看稠青叠紫，书香蔼、桂子兰芽。
鸣珂处，西湖路上，接武筑堤沙。


rhythmic: 水调歌头
author: 王义山
content:
宇宙邮亭耳，游子问舟归。
滩上滩下，转柁欲速□□迟。
安得泛河一叶，寻见江南归处，多只是旬馀。
此身无地著，惊浪湿征衣。
独张翰，见风起，早知机。
谁把乘舟，偏重良策济明时。
夷岛人烟相接，恰在永嘉上浦，猛忆浩然诗。
乡闾万馀里，失路一相悲。


rhythmic: 贺新郎
author: 王义山
content:
雅有登山癖。
觉老来、尚可跻攀，浪游蹑屐。
险怪称雁荡，争秀群山第一。
更耸出、穹崖千尺。
景物深藏长谷里，最上龛，水凿时冲激。
处，巨□石。
地生天作谁能识。
睹江山如故，恨无一时人物。
灵运当年为太守，佳处都曾游历。
独不见、此山脚迹。
风月直须人管领，怎不移、石壁题岩壁。
今且著，老夫笔。


rhythmic: 念奴娇
author: 王义山
content:
南昌奇观，最东湖、好景重重叠叠。
谁瞰湖光新佳阁，横挹翠峰。
十里芙蓉，海神捧出，一镜何明彻。
鸢鱼飞跃，活机触处泼泼。
容斋巨笔如椽，迎来一记，赢得芳名独。
猛忆泛莲前日事，诗社杯盘频设。
倚看斜阳，檐头燕子，如把兴亡说。
谁迎谁送，一川无限风月。


rhythmic: 瑞龙吟
author: 王义山
content:
晨光曙。
遥见□灼文奎，照天心处。
峨眉棱上西飞，北魁南极，腾辉灿丽。
神皋地。
争看碧幢旗戟，蔼然佳气。
深深有美堂中，绣帏□幕，笙歌不住。
知是元戎初度，玉觥频举，云堤烟市。
时听笑声，都人相贺相语。
人人说是，活佛生今世。
襟怀内、严霜莹月，春风秋水。
文肃貂蝉贵。
南丰学问，文昭节义。
若问庄椿岁。


rhythmic: 贺新郎
author: 王义山
content:
自笑斟。
作皤然一老，逍遥东湖湖曲。
好事爆然来子舍，报道生孙新浴。
算天也、从人所欲。
万事足虽缘有子，见孙时、万事方为足。
诗礼脉，今有续。
吾家本是山阴族。
见生来、风神稍秀，足娱吾目。
吾子吾孙同此月，日月才争五六。
喜听得、欢声满目。
愚鲁聪明天所赋，只无灾无难为多福。
且愿汝，书勤读。


rhythmic: 乐语
author: 王义山
content:
金阙深深，正夏日初长禁柳青。
祥烟纷簇，红云一朵，飞度彤庭。
千妃随步处，觉薰风、微拂觚棱。
天颜喜，向东朝长乐，献九霞觥。
分明。
西王母，来从光碧驾飞。
为言今日，金仙新浴，共庆长生。
捧桃上寿，天一笑、赐宴蓬瀛。


rhythmic: 乐语
author: 王义山
content:
龙楼日永，鹤禁风薰，拂晓寿星光现。
无限霞裾，欣传帝母，与佛同生华旦。
佳气慈闱，看龙颜欢动，玉卮亲劝。
捧祝殷勤，对萱草青松，菖蒲翠软。
奇香喷，阶前芍药，频繁红深紫浅。
遥望千官鹭序，晓仗初齐，趋觐慈元宫殿。
更喜明朝，虹流佳节，同听嵩山呼万。
湛露重重，燕庆两宫，盛事如今亲见。


rhythmic: 沁园春
author: 陈若水
content:
拂袖归来，懒踏前回，京华软尘。
算宦游虽好，何如生处，急流勇退，赢得闲人。
身羡仙翁，萧然野服，笑咏东溪溪上亭。
头犹黑、甚丰姿鹤瘦，标致梅清。
今年转觉精神。
便次第平头八十人。
肯又抛渭钓，似周尚父，且来洛社，作宋耆英。
报答明恩，一时分付，贤子贤孙事业新。
丹心在，尚瓣香岁岁，遥祝尧龄。


rhythmic: 宴清都
author: 胡翼龙
content:
梦雨随春远。
征衫薄、短篷犹逗寒浅。
裁芳付叶，书愁沁壁，水窗竹院。
别来被篝梅润，暗尘积、旧题纨扇。
许多时，闲了阑干，放得藓痕青满。
谁念。
杜若还生，苹花又绿，不堪重□。
山程水记，茶经砚谱，共谁闲展。
湖山旧曾游遍。


rhythmic: 洞仙歌
author: 胡翼龙
content:
半栏花雨。
是夜来凭处。
梦过溪桥逢柳住。
乱莺声残酒醒，正是关情，山枕上、吟就回纹锦句。
归鸿应别浦。
绿涨弥茫，早近湖阴唤船路。
览芳菲，歌窈窕，独立莎根，剩一掬、闲情凄楚。
欲待折、微馨寄相思，又生怕相思，带将春去。


rhythmic: 满庭芳
author: 胡翼龙
content:
秋彻檐花，吟苦砚海，日长多费茶烟。
怀芳心苦，持此过年年。
雨外飞红何许，应流到、采绿洲边。
销凝处，别离情绪，正是海棠天。
吹花题叶事，如今梦里，记得依然。
料归来、莺居春後，燕占人先。
谁念文园倦客，琴空在、懒向人弹。
愁何极，楚天老月，偏是到窗前。


rhythmic: 霓裳中序第一
author: 胡翼龙
content:
江郊雨正歇。
燕子飞来人忆别。
未了残梅怨结。
渺野色波光，春与天接。
相思辽阔。
怕柳风、吹老吟发。
关情处，满汀芳草，遮莫是。
时节。
一饷愁绝。
谩料理、新翻几阕。
山尊堪共谁设。
梦到断桥，飞絮仍雪。
岁华休省阅。


rhythmic: 夜飞鹊・夜飞鹊慢
author: 胡翼龙
content:
星桥度情处，地久天长。
尘世无此匆忙。
纤云淡荡凉蝉小，家家瓜果钱唐。
愁人独无那，叹紫箫易断，青翼难将。
返魂何在，漫空留、荀令馀香。
忍记穿针儿女，篝尘想都暗，叠损衣裳。
谁念才情减灭，老来何逊，少日卢郎。


rhythmic: 兰陵王
author: 刘之才
content:
此何夕。
天水空明一碧。
商量赋、如此江山，几个斜阳了今昔。
荒台步晚色。
沙鸟依稀曾识。
啼外，人远未归，江阔晴虹卧千尺。
残碑藓痕积。
记当日清游，夫君题墨。
碧瑶仙去苍云隔。
飞一镜秋冷，列屏天远，鸡声人语半郊邑。
寄情又江国。
愁寂。
怕闻笛。
正怨苦溪猿，飞倦汀翼。
阴阴翡翠迷津驿。


rhythmic: 声声慢
author: 刘之才
content:
湘云织玉，楚葛篝香，澡兰帘幕风静。
怨抑难招，沉魄当年独醒。
莫唱江南古调，念天涯、深情谁省。
时暗换，最秦楼惆望，归期无定。
曾是榴裙误写，怕照眼枝头，绛绡花并。
巧篆盘丝，午镜绿窗闹影。
香蒲也应细剪，但年年、断云愁冷。
迎醉面，看银蟾、飞浴露井。


rhythmic: 贺新郎
author: 刘之才
content:
苍藓粘溪路。
帐山君、け然羽化，梦魂何许。
曾约秋云萦客袖，舞傍吟皋砚坞。
矫清唳、裂穿云宇。
江碧空无处问，问孤山、梅底人知否。
烟夜永，耿心语。
瑶华一去成幽阻。
倚修篁、抱琴愁绝，天寒日暮。
城郭悲歌华表恨，此事销凝千古。
有招隐、小山能赋。
蕙帐空兮谁夜怨，算课骚、读易俱凄楚。
步深窈，堕松露。


rhythmic: 解连环
author: 刘之才
content:
晚云粘湿。
正吴峰惨澹，雨迷烟接。
早陡顿、秋事分携，甚连苑暮墙，菊荒苔匝。
空阔愁乡，更天外、怨鸿声黠。
怕吟肩易瘦，料理篝衣，细认香折。
银缸半明半灭。
念花营柳阵，何日消歇。
可是□、凝黯兰成，为情润才松，丽赋多惬。


rhythmic: 水龙吟
author: 张绍文
content:
日迟风软花香，困人天气情怀懒。
牡丹谢了，酴开後，红稀绿暗。
慵下妆楼，倦吟莺镜，粉轻脂淡。
叹韶华迤逦，将春归去，沉思处、空肠断。
长是愁蛾不展。
话春心、只凭双燕。
良辰美景，可堪虚负，登临心眼。
雁杳鱼沉，信音难托，水遥山远。
但无言，倚遍阑干十二，对芳天晚。


rhythmic: 沁园春
author: 张绍文
content:
数遍时贤，谁似云溪，未老得闲。
自抽身州县，归休旧隐，灰心名利，跳出尘寰。
卸却朝衣，笑拈拄杖，日在花阴竹径间。
身轻健，任高眠晏起，渴饮饥餐。
垂弧猛省当年。
且约住春风开寿筵。
况园亭池馆，新奇佳丽，弟兄子侄，歌笑团栾。
绿鬓朱颜，纶巾羽扇，做个人间长寿仙。
霞觞举，愿年年今日，长对南山。


rhythmic: 八六子
author: 杨缵
content:
怨残红。
夜来无赖，雨催春去匆匆。
但暗水、新流芳恨，蝶凄蜂惨，千林嫩绿迷空。
那知国色还逢。
柔弱华清扶倦，轻盈洛浦临风。
细认得凝妆，点脂匀粉，露蝉耸翠，蕊金团玉成丛。
几许悉随笑解，一声歌转春融。


rhythmic: 沁园春
author: 陈人杰
content:
不恨穷途，所恨吾生，不见古人。
似道傍郭泰，品题季伟，舟中谢尚，赏认袁宏。
又似元之，与苏和仲，汲引孙子晁李秦。
今安在，但高风凛凛，坟草青青。
江东无我无卿。
政自要胸中分渭泾。
叹今人荣贵，祗修边幅，斯文寂寞，终欠宗盟。
面蹉长江，目迷东野，却笑韩公接後生。
知音者，恨黄金难铸，清泪如倾。


rhythmic: 沁园春
author: 陈人杰
content:
我梦登天，尽把不平，问之化工。
似桂花开日，秋高露冷，梅花开日，岁老霜浓。
如此清标，依然香性，长在凄凉索寞中。
何为者，祗纷纷桃李，占断春风。
一时列鼎分封。
岂猿臂将军无寸功。
想世间成败，不关工拙，男儿济否，只声遭逢。
天曰果然，事皆偶尔，凿井得铜奴得翁。
君归去，但力行好事，休问穷通。


rhythmic: 沁园春
author: 陈人杰
content:
春为谁来，谁遣之归，挽之不还。
纵小桃李，大都寂寞，紫薇红药，未到阑珊。
毕竟须归，何妨小驻，容我一尊烟雨间。
春无语，只游丝舞蝶，懒上杯盘。
故园。
风物班班。
奈声利羁留身未闲。
望归鸿影尽，白云万里，啼鹃声切，落日千山。
春却笑人，年来何事，要得一归如许难。
君知否，百八盘世路，尽在长安。


rhythmic: 沁园春
author: 陈人杰
content:
太岁茫茫，犹有归时，我胡不归。
为桂枝关约，十年阙下，梅花梦想，半夜天涯。
婪尾三杯，胶牙一标，节物依然心事非。
长安市，只喧喧箫鼓，催老男儿。
篝灯自理征衣。
正历乱愁肠千万丝。
想椒盘寂寞，空传旧颂，桃符冷落，谁撰新诗。
世事乾忙，人生寡遂，何限春风抛路歧。
身安处，且开眉一笑，何以家为。


rhythmic: 沁园春
author: 陈人杰
content:
为问杜鹃，抵死催归，汝胡不归。
似辽东白鹤，尚寻华表，海中玄鸟，犹记乌衣。
吴蜀非遥，羽毛自好，合趁东风飞向西。
何为者，却身羁荒树，血洒芳枝。
兴亡常事休悲。
算人世荣华都几时。
看锦江好在，卧龙已矣，玉山无恙，跃马何之。
不解自宽，徒然相劝，我辈行藏君岂知。
闽山路，待封侯事了，归去非迟。


rhythmic: 沁园春
author: 陈人杰
content:
春事方浓，寂寞此君，谁相品题。
到桃李，鸠边雨急，埋薇瘗药，燕外泥肥。
鸟影舒炎，黄埃涨暑，又过绿阴青子时。
夫然後，向猷家载酒，诩室题诗。
风标如此清奇。
叹世俗炎凉真可悲。
看眼空凡木，云霄直上，心交古干，霜雪相依。
弹压溪山，留连风月，红紫纷纷谁似之。
人间世，这澹中风味，儿辈争知。


rhythmic: 沁园春
author: 陈人杰
content:
诗不穷人，人道得诗，胜如得官。
有山川草木，纵横纸上，虫鱼鸟兽，飞动毫端。
水到渠成，风来帆速，廿四中书考不难。
惟诗也，是乾坤清气，造物须悭。
金张许史浑闲。
未必有功名久後看。
算南朝将相，到今几姓，西湖名胜，只说孤山。
象笏堆床，蝉冠满座，无此新诗传世间。
杜陵老，向年时也自，井冻衣寒。


rhythmic: 沁园春
author: 陈人杰
content:
记上层楼，与岳阳楼，酾酒赋诗。
望长山远水，荆州形胜，夕阳枯木，六代兴衰。
扶起仲谋，唤回玄德，笑杀景升豚犬儿。
归来也，对西湖叹息，是梦耶非。
诸君傅粉涂脂。
问南北战争都不知。
恨孤山霜重，梅凋老叶，平堤雨急，柳泣残丝。
玉垒胜烟，珠淮飞浪，万里腥风吹鼓鼙。
原夫辈，算事今如此，安用毛锥。


rhythmic: 沁园春
author: 陈人杰
content:
谁使神州，百年陆沉，青毡未还。
怅晨星残月，北州豪杰，西风斜日，东帝江山。
刘表坐谈，深源轻进，机会失之弹指间。
伤心事，是年年冰合，在在风寒。
说和说战都难。
算未必江沱堪宴安。
叹封侯心在，鲸失水，平戎策就，虎豹当关。
渠自无谋，事犹可做，更剔残灯抽剑看。
麒麟阁，岂中兴人物，不画儒冠。


rhythmic: 沁园春
author: 陈人杰
content:
落日都门，买得扁舟，乘兴而东。
正苕川半夜，月寒似水，苹洲一路，秋老多风。
携妓溪山，寻春岁月，往事黄粱昨梦中。
高楼上，问何人怀古，湖海元龙。
诸君解后相逢。
更休问奚奴金错空。
向琐窗看镜，鬓无霜白，玉挥酒，脸有潮红。
莼美鲈肥，橙香蟹壮，风味不如归兴浓。
明朝去，有西门一水，直与天通。


rhythmic: 沁园春
author: 陈人杰
content:
此去长安，说似交游，我来自东。
向蒹葭极浦，吟篷泊雨，梧桐孤店，醉帻风。
青市生涯，白洲活计，都在水乡鱼稻中。
邮亭上，俯清流长啸，惊起虬龙。
山面面迎逢。
便回首旧游云水空。
有连天秋草，寒烟借碧，满城霜叶，落照争红。
六代蜂窠，七贤蝶梦，勾引客愁如酒浓。
人间世，只醉乡堪向，休问穷通。


rhythmic: 沁园春
author: 陈人杰
content:
草满姑苏，问讯夫差，今安在哉。
望虎丘苍莽，愁随月上，蠡湖浩渺，兴逐潮来。
自古男儿，可人心事，惆怅要离招不回。
离之後，似舞阳几个，成甚人才。
西风斜照徘徊。
比旧日江南尤可哀。
叹茫茫马腹，黄尘如许，纷纷牛背，青眼难开。
应物香销，乐天句杳，无限风情成死灰。
都休问，向客边解后，祗好拈杯。


rhythmic: 沁园春
author: 陈人杰
content:
日薄风狞，万里空江，隐隐有声。
旋千旗万棹，一时东指，青山断处，白浪成层。
渐近渐高，可惊可喜，作雪峰楼外横。
教人讶，是鲸掀鳌，蛟斗龙争。
属镂忠恨腾腾。
要句践城台都荡平。
奈岸身不动，潮头自落，又如飞剑，斫倒鼍城。
若到夜深，更和月看，组练分明十万兵。
尤奇特，有稼轩一曲，真野狐精。


rhythmic: 沁园春
author: 陈人杰
content:
把酒西湖，花月三年，不见家山。
想荆州座上，消磨岁月，唐风集里，收卷波澜。
鹤邑朝帆，鲈乡夕棹，来往菰蒲何处间。
应思我，似骑驴杜甫，长在长安。
相逢依旧开颜。
听玉屑霏霏当暑寒。
笑髯生如许，尚夸年少，心忙未了，浪说身闲。
尘梦无凭，菟裘堪老，付子声名吾欲还。
斜阳外，把平生心事，同倚阑干。


rhythmic: 沁园春
author: 陈人杰
content:
过了梅花，纵有春风，不如早还。
正燕泥日暖，草绵别路，莺朝烟澹，柳拂征鞍。
黎岭天高，建溪雷吼，归好不知行路难。
龟山下，渐青梅初熟，卢橘犹酸。
名场老我闲关。
分岁晚诛茅湖上山。
叹龙舒君去，尚留破砚，鱼轩人老，长把连环。
镜影霜侵，衣痕尘暗，赢得狂名传世间。
君归日，见家林旧竹，为报平安。


rhythmic: 沁园春
author: 陈人杰
content:
斗酒津亭，方送月芗，夫君又行。
正夕阳枯木，低回征路，寒烟衰草，迤逦离情。
京洛风尘，吴兴山水，等是东西南北人。
思君处，只梅花解后，心目开明。
江湖夜雨青灯。
曾说尽百年闲废兴。
叹屠龙事业，依然汗漫，歌鱼岁月，政尔峥嵘。
但使豫州，堪容玄德，何必区区依景升。
需时耳，算不应长是，竖子成名。


rhythmic: 沁园春
author: 陈人杰
content:
塞外江山，如此萧条，可堪别离。
纵虹桥烟浪，要君怀古，凤城风雨，奈我相思。
玉茧挥诗，金鲸泻酒，件件清狂分付谁。
长安市，有几多心事，岁老相期。
春风渐到梅枝。
算我辈荣枯应似之。
莫提携剑铗，悲歌一曲，摩挲髀肉，清泪双垂。
话到辛酸，居然慷慨，跃马岁年心自知。
君行矣，有广平东阁，堪著男儿。


rhythmic: 沁园春
author: 陈人杰
content:
未省吾生，石室云林，金门玉堂。
但吕公来说，风神清怪，甘公来说，寿禄高强。
果若人言，自应年少，曳紫鸣珂游帝乡。
何为者，更风尘牢落，歧路回皇。
替人缝嫁衣裳。
奈未遇良媒空自伤。
岂平生犹欠，阴功活蚁，从前未卜，吉地眠羊。
岁晏何如，时来便做，但恐鬓毛容易霜。
今休问，且揆予初度，满引金觞。


rhythmic: 沁园春
author: 陈人杰
content:
五彩云中，群玉峰头，是吾故乡。
为瑶池侍宴，偶违酒令，玉皇降敕，谪作诗狂。
桧柏风姿，山林气象，未到中年先老苍。
西湖路，尽留连光景，傲睨冰霜。
东窗。
翦烛焚香。
剩满引梅花进寿觞。
梦群仙相庆，烹炮麟凤，十洲同往，骖翳鸾凰。
约向人间，尽偿吟债，依旧乘风来帝旁。
如今未，且百年管领，橘绿橙黄。


rhythmic: 沁园春
author: 陈人杰
content:
如此男儿，可是疏狂，才大兴浓。
看曹瞒事业，雀台夜月，建封气概，燕子春风。
叱咤生雷，肝肠似石，才到尊前都不同。
人间世，只婵娟一剑，磨尽英雄。
半生书剑无功。
漫赢得闲情如二公。
向紫云歌畔，玉最满，红桃笑里，金错长空。
驼陌三年，牛腰几束，半在兰香巾笥中。
君知否，是扬州景物，消得司封。


rhythmic: 沁园春
author: 陈人杰
content:
世路如秋，万里萧条，君何所之。
想鲈乡烟水，尚堪垂钓，虎丘泉石，尽可题诗。
橙弄霜黄，芦飘雪白，何处西风无酒旗。
经行地，有会心之事，好吐胸奇。
一邱封了要离。
问世上男儿今有谁。
但一尊相属，居然感慨，扁舟独往，可是崎。
齐邸歌鱼，扬州跨鹤，风味浅深君自知。
匆匆去，算梅边春动，又是归期。


rhythmic: 沁园春
author: 陈人杰
content:
抚剑悲歌，纵有杜康，可能解忧。
为修名不立，此身易老，古心自许，与世多尤。
平子诗中，庾生赋里，满目江山无限愁。
关情处，是闻鸡半夜，击楫中流。
澹烟衰草连秋。
听鸣声声相应酬。
叹霸才重耳，泥涂在楚，雄心元德，岁月依刘。
梦落莼边，神游菊外，已分他年专一丘。
长安道，且身如王粲，时复登楼。


rhythmic: 沁园春
author: 陈人杰
content:
我自无忧，何用攒眉，今忧古忧。
叹风寒楚蜀，百年受病，江分南北，千载归尤。
洛下铜驼，昭陵石马，物不自愁人替愁。
兴亡事，向西风把剑，清泪双流。
边头。
依旧防秋。
问诸将君恩酬未酬。
怅书生浪说，皇王帝霸，功名已属，韩岳张刘。
不许请缨，犹堪草檄，谁肯种瓜归故邱。
江中蜃，识平生许事，吐气成楼。


rhythmic: 沁园春
author: 陈人杰
content:
尽典春衣，换酒津亭，送君此行。
叹清朝有道，何曾逐客，有司议法，忍及书生。
归去来兮，噫其甚矣，见说江涛也不平。
君之友，岂都无义士，剖胆相明。
挑诗行李如冰。
正趁得越山桃李春。
把从前豪举，著些老气，不应造物，到底无情。
雁荡烟霞，凤城风雨，两地相思魂梦清。
重来否，算海波未窄，犹可骑鲸。


rhythmic: 沁园春
author: 陈人杰
content:
南北战争，惟有西湖，长如太平。
看高楼倚郭，云边矗栋，小亭连苑，波上飞甍。
太守风流，游人欢畅，气象迩来都斩新。
秋千外，剩钗骈玉燕，酒列金鲸。
人生。
乐事良辰。
况莺燕声中长是晴。
正风嘶宝马，软红不动，烟分彩，澄碧无声。
倚柳分题，藉花传令，满眼繁华无限情。
谁知道，有种梅处士，贫里看春。


rhythmic: 沁园春
author: 陈人杰
content:
万法皆空，空即是空，佛安在哉。
有云名妙净，可遮热恼，海名圆觉，堪洗尘埃。
翠竹真如，黄花般若，心上种来心上开。
教参熟，是菩提无树，明镜非台。
偷闲来此徘徊。
把人世黄粱都唤回。
算五陵豪客，百年荣贵，何如衲子，一钵生涯。
俯仰溪山，婆娑松桧，两腋清风茶一杯。
拿舟去，更扫尘东壁，聊记曾来。


rhythmic: 沁园春
author: 陈人杰
content:
懒学冯君，弹铗歌鱼，如今五年。
为西湖西子，费人料理，东林东老，特地留连。
坐注虫鱼，行吟雌霓，竟负逍遥第一篇。
过从少，但赤髭白足，时复谈禅。
倚门白水平田。
看数点青山无尽天。
叹春风心事，已成待兔，夕阳时节，又听啼鹃。
如此凄凉，若为排遣，不是诗边即酒边。
中宵梦，有逋梅吹雪，坡柳摇烟。


rhythmic: 沁园春
author: 陈人杰
content:
云锦亭西，记与诗人，拍浮酒船。
看洛川妃子，锦衾照水，汉皋游女，玉佩摇烟。
秋老芳心，波空艳质，惟见寒霜凋碧圆。
争知道，有西湖五月，长在尊前。
素纨红障相鲜。
更澹静一枝真叶仙。
向风轩摇动，但无香耳，蓼丛掩映，自是天然。
猊背生烟，蜡心吐月，赢得吴娃歌采莲。
陈公子，似日休锺爱，兴满吟边。


rhythmic: 沁园春
author: 陈人杰
content:
易得仲宣，难得世间，有刘景升。
叹男儿未到，鸣珂谒帝，此身那免，弹铗依人。
橘自盈洲，莸难共器，一榻相看如越秦。
元龙者，独门前有客，胸次无尘。
君今重莅诗盟。
载弄玉飞琼车後行。
过鸱夷西子，曾游处所，水云应喜，重见娉婷。
张禹堂深，马融帐暖，吟罢不妨丝竹声。
松江上，约扁舟棹雪，同看梅春。


rhythmic: 沁园春
author: 陈人杰
content:
道骨仙风，自天上来，月潭主人。
把玉清宝印，按行川岳，神霄铁尺，鞭叱雷霆。
雨部收晴，日君腾照，一寸灵章飞杳冥。
幡旗外，觉阴风肃肃，奔走神兵。
登坛沥酒刑牲。
有法馔如山饱万灵。
想乖龙惊起，碧潭无底，妖蟆戮尽，月长明。
行比旌阳，功高李靖，玉府丹台登姓名。
平生志，合为霖为雨，大慰苍生。


rhythmic: 沁园春
author: 陈人杰
content:
禁鼓蓬蓬，忙杀公侯，穴城影中。
正花前豪士，宿酲未解，松间逋客，清梦才浓。
龙尾危机，犀围长物，何必飞书交子公。
人间世，只闲之一字，受用无穷。
主人窗户玲珑。
悟富贵荣华回首空。
向竹梧侧畔，聚先秦录，兰荪里许，吟晚唐风。
琴外鸿归，棋边鹭静，天把一丘荣此翁。
孙刘辈，枉百年争战，一昧雌雄。


rhythmic: 摸鱼儿
author: 张矩
content:
又吴尘、暗斑吟袖，西湖深处能浣。
晴云片片平波影，飞趁棹歌声远。
回首唤。
仿佛记、春风共载斜阳岸。
轻携分短。
怅柳密藏桥，烟浓断径，隔水语音换。
思量遍。
前度高阳酒伴。
离踪悲事何限。
双峰塔露书空颖，情共暮鸦盘转。
归兴懒。
悄不似、留眠水国莲香畔。
灯帘晕满。
正蠹帙逢迎，沈煤半冷，风雨闭宵馆。


rhythmic: 应天长
author: 张矩
content:
曙林带暝，晴霭弄霏，莺花未认游客。
草色旧迎雕辇，蒙茸暗香陌。
秋千架，闲晓索。
正露洗、绣鸳痕窄。
费人省，隔夜浓欢，酲处先觉。
重过涌金楼，画舫红旌，催向段桥泊。
又怕晚天无准，东风妒芳约。
垂杨岸，今胜昨。


rhythmic: 应天长
author: 张矩
content:
候蛩探暝，书雁寄寒，西风暗剪绡织。
报道凤城催钥，笙歌散无迹。
冰轮驾，天纬逼。
渐款引、素娥游历。
夜妆靓，独展菱花，淡绚秋色。
人在涌金楼，漏迥绳低，光重袖香滴。
笑语又惊栖鹊，南飞傍林阒。
孤山影，波共碧。


rhythmic: 应天长
author: 张矩
content:
澌冱晓，篙水涨漪，孤山渐卷云簇。
又见岸容舒腊，菱花照新沐。
横斜树，香未北。
倩点缀、数梢疏玉。
断肠处，日影轻消，休怨霜竹。
帘上涌金楼，酒滟酥融，金缕试春曲，最好半残鹊，登临快心目。
瑶台梦，春未足。


rhythmic: 应天长
author: 张矩
content:
磬圆树杪，舟乱柳津，斜阳又满东角。
可是暮情堪剪，平分付烟郭。
西风影，吹易薄。
认满眼、脆红先落。
算惟有，塔起金轮，千载如昨。
谁信涌金楼，此际凭阑，人共楚天约。
准拟换樽陪月，缯空卷尘幕。
飞鸿倦，低未泊。


rhythmic: 应天长
author: 张矩
content:
换桥度舫，添柳护堤，坡仙题欠今续。
四面水窗如染，香波酿春曲。
田田处，成暗绿。
正万羽、背风斜矗。
乱鸥去，不信双鸳，午睡犹熟。
还记涌金楼，共抚雕阑，低度浣沙曲。
自与故人轻别，荣枯换凉燠。
亭亭影，惊艳目。


rhythmic: 应天长
author: 张矩
content:
岸容浣锦，波影堕红，纤鳞巧避凫唼。
禹浪未成头角，吞舟胆犹怯。
湖山外，江海匝。
怕自有、暗泉流接。
楚天远，尺素无期，枉误停楫。
四望涌金楼，带草烟，缥缈际城堞。
渐见暮榔敲月，轻舫乱如叶。
濠梁兴，归未惬。


rhythmic: 应天长
author: 张矩
content:
翠屏对晚，鸟榜占堤，钟声又敛春色。
几度半空敲月，山南应山北。
欢娱地，空浪迹。
谩记省、五更闻得。
洞天晓，夹柳桥疏，稳纵香勒。
前度涌金楼，笑傲东风，鸥鹭半相识。
暗数院僧归尽，长虹卧深碧。
花间恨，犹记忆。


rhythmic: 应天长
author: 张矩
content:
翠迷倦舞，红驻老妆，流莺怕与春别。
过了禁烟寒食，东风颤环铁。
游人恨，柔带结。
更唤醒、羽喉宫舌。
画桥远，不认绵蛮，晚棹空歇。
争似涌金楼，燕燕归来，钩转暮帘揭。
对语画梁消息，香泥砌花屑。
昆明事，休更说。


rhythmic: 应天长
author: 张矩
content:
桂轮逼采，菱沼漾金，潜虬暗动鲛室。
水路乍疑霜雪，明眸洗春色。
年时事，还记忆。
对万顷，葑痕龟坼。
旧游处，不认三潭，此际曾识。
今度涌金楼，素练萦窗，频照庾侯席。
自与影娥人约，移舟弄空碧。
宵风悄，签漏滴。


rhythmic: 应天长
author: 张矩
content:
暮屏翠冷，秋树赭疏，双峰对起南北。
好与霁天相接，浮图现西极。
苕处，云共碧。
漫费尽、少年游屐。
故乡近，一望空遥，水断烟隔。
闲凭涌金楼，潋滟波心，如洗梦淹笔。
唤醒睡龙苍角，盘空壮商翼。
西湖路，成倦客。


rhythmic: 梅子黄时雨
author: 张矩
content:
云宿江楼，爱留人夜语，频断灯炷。
奈倦情如醉，黑甜清午。
谩道迎薰何曾是，簟纹成浪衣成雨。
茶瓯注。
新期竹院，残梦莲渚。
应误。
重帘凄伫。
记并刀剪翠，秋扇留句。
信那回轻道，而今归否。
十二曲阑随意凭，楚天不放斜阳暮。


rhythmic: 沁园春
author: 姚勉
content:
锦水双龙，鞭风驾霆，来游璧池。
有一龙跃出，精神电烨，一龙战退，鳞甲天飞。
一样轩拿，殊途升蛰，造化真同戏小儿。
时人眼，总羡他腾踏，笑我卑栖。
促装且恁西归。
信自古功名各有时。
但而今莫问，谁强谁弱，只争些时节，来速来迟。
无地楼台，有官鼎鼐，命到亨通事事宜。
三年里，看龙头独露，雁塔同题。


rhythmic: 贺新郎
author: 姚勉
content:
剑吼蛟龙怒。
问苍天、功名两字，几时分付。
生个英雄为世用，须早青云得路。
却底事、知音未遇。
两度入天飞折翼，谩教人、欲叹儒冠误。
竟不晓，是何故。
休休天也无凭据。
有如椽健笔，蟾宫须还高步。
若使长材终困踬，社稷谁教扶助。
信浅水、留龙不住。
万顷洪流通大海，向波涛、阔处兴云雾。
须信道，这回做。


rhythmic: 贺新郎
author: 姚勉
content:
长啸山中卧。
叹从前、二十年来，因循空过。
自是惺惺并了了，奈这五行尚左。
遇好事、许多磨挫。
浩荡醉乡狂莫检，算傍人、笑得唇焦破。
谁信道，只恁麽。
从今牢把江湖柁。
要做些勋业，归来则个。
不见彭余朱李辈，总是白身人作。
震耀得、声名许大。
万一老天青眼顾，又何难、印佩黄金颗。
时来到，也还我。


rhythmic: 沁园春
author: 姚勉
content:
一部周官，学问渊源，山斋得来。
最雄姿直气，不涂脂粉，仙风道骨，不尘埃。
万里青云，相期阔步，底事向天门折翼回。
君知否，这白衣御史，卿相胚胎。
时人休用惊猜。
机会到功名节节催。
看蒲质易凋，何如松茂，菊花已老，须是梅开。
万事何难，时来得做，且信天工次第排。
从今去，愿径游璧水，直上兰台。


rhythmic: 贺新郎
author: 姚勉
content:
月转宫墙曲。
六更残、钥鱼声亮，纷纷袍鹄。
黼坐临轩清跸奏，天仗缀行森肃。
望五色、云浮黄屋。
三策忠嘉亲赐擢，动龙颜、人立班头玉，胪首唱，众心服。
殿头赐宴宫花簇。
写新诗、金笺竞进，绣床争蹙。
御渥新沾催进谢，一点恩袍先绿。
归袖惹、天香芬馥。
玉勒金鞯迎夹路，九街人、尽道苍生福。
争拥入，状元局。


rhythmic: 沁园春
author: 姚勉
content:
忆昔东坡，秀夺眉山，生丙子年。
盖丙离子坎，四方中气，宜当此岁，间出英贤。
河岳重灵，星辰再孕，来自赤城中洞天。
新秋霁，萃一襟爽气，风露澄鲜。
玉阶同听胪传。
伴宝马如龙丝袅鞭。
正椿庭未老，同跻荣路，萼楼争耀，相照魁躔。
即似坡公，金莲夜对，身作玉堂云雾仙。
怜同岁，但乞如梦得，分买山钱。


rhythmic: 贺新郎
author: 姚勉
content:
唱彻阳关调。
伴行人、梅拂征鞍，晓霜寒峭。
金甲雕戈开玉帐，尊俎风流谈笑。
看策马、从容江表。
自是药阶苔砌客，卷经纶、且泛芙蓉沼。
襟量阔，江面小。
允文事业从容了。
要岷峨人物，後先相照。
见说君王曾有问，似此人才多少。
便咫尺、云霄清要。
四世三公毡复旧，况蜀珍、先已登廊庙。
但侧耳，听新诏。


rhythmic: 念奴娇
author: 姚勉
content:
雕裘夜冷，怪地炉煨酒，经时难热。
晓起盘风天舞絮，拍手儿童欢悦。
客里新吟，天葩翦巧，思与梅争发。
使君属和，雪花同是三绝。
未说赋就梁园，阳春拍调，压倒唐元白。
早晚联镳花底去，共看朝霞银阙。
朝退归来，清虚堂里，醉洒淋漓墨。
而今且对，聚星堂上宾客。


rhythmic: 沁园春
author: 姚勉
content:
四海中间，第一清流，惟有可斋。
看平生践履，真如冰玉，雄文光焰，不尘埃。
元诸贤，纷纷台省，惟有景仁招不来。
狂澜倒，独中流砥柱，屹立崔嵬。
挂冠有请高哉。
但清庙正需梁栋材。
便撑舟野水，出航巨海，有官鼎鼐，无地楼台。
制菊龄高，看萸人健，万顷秋江入寿杯。
经纶了，却驭风骑气，阆苑蓬莱。


rhythmic: 满江红
author: 姚勉
content:
仙苑蟠桃，恰则是、而今初熟。
王母遣、飞琼捧献，绛金红玉。
笑把九霞鸾凤，满斟七宝蒲萄。
为长庚、此日自天来，殷勤祝。
仙子唱，长生曲。
仙客献，长生。
活千人邓禹，阴功俱足。
五鹗即齐公府剡，万羊自有中书禄。
更从头、安享八千年，人间福。


rhythmic: 沁园春
author: 姚勉
content:
梅笑东风，只两日间，又新岁华。
有玉龟阿母，献三蟠实，蕊宫仙子，飞七香车。
春满虾帘，雪晴鸳瓦，窗户非烟笼翠纱。
萱堂上，看衣翻戏彩，觞捧流霞。
君家。
元是仙家。
几度看菖蒲九节花。
来剑池丹井，平分风月，一溪流水，犹泛胡麻。
寿庆千秋，荣封两国，绿鬓犹深杨柳鸦。
长生药，在蓬莱顶上，不必丹砂。


rhythmic: 水调歌头
author: 姚勉
content:
桃李河阳县，春又到花枝。
先庚三日，鳌山晴雪放灯时。
金宿争华玉婺，来入仙闺清梦，光动绣湖西。
人物东都令，句法晚唐诗。
两年春，三种异，十般奇。
朝天近也，紫泥催起凫飞。
总羡童颜绿发，荣绾金鱼玉带，日侍赭黄衣。
来岁传柑宴，人在赏花池。


rhythmic: 水调歌头
author: 姚勉
content:
微雪弄新霁，寒月上初弦。
长庚入梦，间生采石锦袍仙。
分得天孙云织，掣断麒麟金锁，来自玉皇前。
丹井凭泥轼，风月兴无边。
诏书来，催入觐，占春先。
柳边花底，细驺辇路骤鸣鞭。
荣侍金銮殿上，更向沉香亭北，半醉拂华笺。
来岁今朝里，人在八花砖。


rhythmic: 满江红
author: 姚勉
content:
万里西风，吹送到、五云鸾纸。
□催促、文章太守，入朝花底。
清节高横秋一片，仁风散作春千里。
漾恩波、溶泳锦江中，深如水。
难卧辙，留行李。
但侧听，星辰履。
看麒麟案侧，即催荣侍。
红药香中翻诏草，紫薇影畔裁诗绮。
更宸旒、已自覆公名，金瓯里。


rhythmic: 沁园春
author: 姚勉
content:
万里清风，吹送锦帆，入南浦云。
看拂天旌旆，攀留不住，迷津舸舰，歌舞相迎。
二许家声，三洪地望，今代风流第一人。
蜚英早，合词林视草，书阁翻芸。
飞刍远饷三军。
特借作红莲入幕宾。
把西山暮雨，暂时收卷，荷山明月，小试平分。
苏醒枯鱼，剔除深蠹，个是人间有脚春。
难淹久，看诏催入侍，香案麒麟。


rhythmic: 水龙吟
author: 姚勉
content:
芰荷香雨初收，竹风槐日凉清晓。
年年祝寿，今年不比，常年时候。
教子收功，五云金殿，初承亲诏。
早胪传三日，寿称千岁，多应是、如公少。
遥想寿椿堂上，饮霞觞、捧孙微笑。
已见儿荣，更看孙贵，茅分蒲召。
上第归来，彩衣挂绿，兰阶生耀。
九霄中、一点光明，寿星高照。


rhythmic: 沁园春
author: 姚勉
content:
一叶新凉，又是西风，吹转素商。
揽玉壶英气，锺为人物，银河精采，融作文章。
司巧天公，搀先七夕，分付天孙云锦裳。
骑龙凤，自九霄飞至，万丈光芒。
早年奏赋长杨。
饱挹尽瀛洲风露香。
问石渠天禄，借将班马，荷山锦水，暂作龚黄。
药省春风，薇垣夜月，合佩仙花侍玉皇。
明年里，饮寿椒何处，宣劝持觞。


rhythmic: 沁园春
author: 姚勉
content:
鹤发鸦髫，欢捧霞觞，酌丹井泉。
庆湘山峰顶，飞来古佛，剑池洞里，活底神仙。
春雨悭时，千金斗粟，民仰使君为食天。
公知否，只活人阴德，合寿千年。
宝猊香喷沈烟。
环艳翠明红拥寿筵。
最一般奇特，凤雏新贵，斑衣绿绶，光彩相鲜。
帝命师臣，钦哉有子，飞诏看看又月边。
黄封酒，到明年今日，中使传宣。


rhythmic: 沁园春
author: 姚勉
content:
超逸天才，文如三松，诗如卢溪。
自白莲赋就，已高声价，梅花句出，远见襟期。
玉尘精神，瑶林风韵，雪里神仙小氅衣。
缑山夕，已再经旬浃，戏鹤重归。
花间凫轻飞。
便一似元规报十奇。
最风流膝上，双亲未老，三槐手种，分付佳儿。
人想夷吾，帝思王某，钧轴舍人知未迟。
长生药，在玉盘麟脯，琼苑蟾芝。


rhythmic: 沁园春
author: 姚勉
content:
摘玉蕊梅，泛金叶蕉，祝公寿龄。
算今年比似，常年更别，翠烟红雾，香霭门屏。
凤诏云霄，龙光牛斗，辉射南州孺子亭。
看看是，伴元戎小队，花柳郊。
传家有子明经。
浑不要黄金遗满。
向月中传与，一枝仙桂，斓斑衣上，更著袍青。
明日瓜期，今朝椿寿，好醉芝兰玉树庭。
公知否，老人星一点，映泰阶星。


rhythmic: 贺新郎
author: 姚勉
content:
冷眼三边处。
喜舍人、水滨跃马，上京西路。
三国英雄千载矣，形胜依然如故。
这勋业、向谁分付。
袖里翰林风月手，也何妨、戮力风寒护。
谈笑暇，诗吟虏。
岘山几载无人顾。
幸如今、翦除荆棘，扫清飚雾。
换得东南新局面，政欠十分著数。
算人物、须还羊杜。
玉帐筹边机会好，把规模、赶出中原去。
天下事，书生做。


rhythmic: 沁园春
author: 姚勉
content:
崧岳降神，昴宿宣精，挺生伟人。
整淳乾坤，浸如嘉，太平事业，了却端平。
扶日中天，拱辰北极，一洒甘霖埃雾清。
春寰海，听农歌载路，边柝沈声。
旗常万世勋铭。
便与国无穷垂令名。
似青山流水，涑川贤相，黄花晚节，魏国元臣。
五纬芒寒，六符色正，辉映老人南极星。
苍生福，开八荒寿域，一气洪钧。


rhythmic: 沁园春
author: 姚勉
content:
章武中兴，淮蔡欲平，晋公已生。
信天生英杰，正为国计，擎天著柱，要自支撑。
万里长江，古称天险，去岁里风涛忽震惊。
公谈笑，把云腥霓翳，一日都清。
归来奠枕于京。
有辉焕明堂前一星。
称衮衣廊庙，枫宸眷宠，彩衣公府，萱砌春荣。
著片公心，辨双明眼，长与群贤扶太平。
无它愿，植万年宗社，万古功名。


rhythmic: 沁园春
author: 姚勉
content:
湖海元龙，逸气飘然，可百尺楼。
爱文光万丈，星辰绚彩，爽襟一掬，风露澄秋。
衔字冰清，班心玉立，海内而今第一流。
书子，紫薇花浸月，夜揽词头。
著身已是瀛洲。
问更有长生别药不。
是生来已带，神仙道骨，毫端自有，富贵封侯。
拜赐黄封，承恩青琐，见说香名又覆瓯。
从今去，了福公事业，从赤松游。


rhythmic: 沁园春
author: 姚勉
content:
道骨仙风，海上骑鲸，端是後身。
把银河天巧，锺为文采，剑津宝气，融作精神。
壶玉储冰，掌金擎露，胸次全无一点尘。
年年里，早花朝六日，长庆生申。
篁濯锦江滨。
人尽道如公清最真。
合沉香亭北，金笺奏曲，恩披兽锦，醉拭龙巾。
泥紫颁来，渠黄飞去，自是八花砖上人。
从後看，大钧播物，万象皆春。


rhythmic: 沁园春
author: 姚勉
content:
明月扁舟，轻逐江鸥，翩然赋归。
任颠风掀舞，涛山浪屋，少顷平定，一碧硫璃。
柳絮浮云，有无根蒂，到底不磨真是非。
呵呵笑，笑人情似纸，世事如棋。
宜堂事事皆宜。
把杯酒论文更有谁。
记风云满席，吟情浩荡，龙蛇满壁，醉墨淋漓。
别後相思，有书寄否，春在梅花第一枝。
重相见，约柳堤撑舫，竹阁寻诗。


rhythmic: 沁园春
author: 姚勉
content:
拂剑整装，光射紫霄，斗牛色寒。
大丈夫不作，儿曹离别，何须更唱，三叠阳关。
尽锦还乡，油幢佐幕，谁道青天行路难。
从今去，听声名焰焰，飞动岷山。
征途少饮加餐。
要做取功名久远看。
卷长风吹醒，剑关云气，更须砥柱，三峡惊湍。
闻道槐庭，已登安石，此去须弹贡禹冠。
明年里，踏梅花有分，相见长安。


rhythmic: 声声慢
author: 姚勉
content:
江涵石瘦，雪压桥低，森森万木寒僵。
不是争魁，百花谁敢先芳。
冰姿皎然玉立，笑儿曹、粉面何郎。
调羹鼎，只此花馀事，说甚宫妆。
松竹岁寒三友，恨竹汗晋士，松秦皇。
雪魄冰魂，回首世上无香。
西湖有人觅句，但知渠、清浅黄昏。
奇绝处，五更初、横月带霜。


rhythmic: 贺新郎
author: 姚勉
content:
薄晚收残暑。
叹西风、暗换流年，又还如许。
鸦背斜阳初敛影，云淡新凉天宇。
人袖手、阑干凝伫。
邻笛唤将乡思动，听秋声、又入梧桐雨。
秋到也，尚羁旅。
故人只在江南渚。
想应嫌、久恋东华，软红尘土。
寄远裁衣知念否，新月家家砧杵。
魂梦想、鹅黄金缕。
雁影不来天更远，写书成、欲寄恁谁与。
知客恨，两蛩语。


rhythmic: 贺新凉・贺新郎
author: 姚勉
content:
窗月梅花白。
夜堂深、烛摇红影，绣帘垂额。
半醉金钗娇应坐，寒处也留春色。
深意在、四弦轻摘。
香坞花行听啄木，翠微边、细落仙人屐。
星盼转，趁娇拍。
人间此手真难得。
向尊前、相逢有分，底须相识。
愁浅恩深千万意，惆怅故人云隔。
怕立损、弓鞋红窄。


rhythmic: 摸鱼儿
author: 陈允平
content:
倚东风、画阑十二，芳阴帘幕低护。
玉屏翠冷梨花瘦，寂寞小楼烟雨。
肠断处。
怅折柳柔情，旧别长亭路。
年华似羽。
任锦瑟声寒，琼箫梦远，羞对彩莺舞。
文园赋。
重忆河桥眉妩。
啼痕犹溅纨素。
丁香共结相思恨，空托绣罗金缕。
春已暮。
踪燕约莺盟，无计留春住。
伤春倦旅。
趁暗绿稀红，扁舟短棹，载酒送春去。


rhythmic: 绛都春
author: 陈允平
content:
秋千倦倚，正海棠半坼，不耐春寒。
雨弄晴，飞梭庭院绣帘闲。
梅妆欲试芳情懒。
翠颦愁入眉弯。
雾蝉香冷，霞绡泪，恨袭湘兰。
悄悄池台步晚。
任红薰杏靥，碧沁苔痕。
燕子未来，东风无语又黄昏。
琴心不度春云远。


rhythmic: 大
author: 陈允平
content:
渐入融和，金莲放、人在东风楼阁。
天香吹辇路，净无云一点，桂柳霜魄。
雪霁梅飘，春柔柳嫩，半卷真珠帘箔。
迢迢鸣鞘过，隘车钿辔玉，暗尘轻掠。
拥琼管吹龙，朱弦弹凤，柳衢花陌。
鳌山侵碧落。
绛绡远，春霭浮鹊。
民共乐、金吾禁静，翠跸声闲，遍青门、尽停鱼钥。
衩袜寒初觉。
方怪失、绣鸳弓窄。
误良夜、瑶台约。


rhythmic: 永遇乐
author: 陈允平
content:
玉腕笼寒，翠阑凭晓，莺调新簧。
暗水穿苔，游丝度柳，人静芳昼长。
云南归雁，楼西飞燕，去来惯认炎凉。
王孙远，青青草色，几回望断柔肠。
蔷薇旧约，尊前一笑，等闲孤负年光。
斗草庭空，抛梭架冷，帘外风絮香。
伤春情绪，惜花时候，日斜尚未成妆。
闻嬉笑，谁家女伴，又还采桑。


rhythmic: 疏影
author: 陈允平
content:
千峰翠玉。
送孤云伴我，罗窗清宿。
拂晓凭虚，春碧生寒，衣单瘦倚筇竹。
东风不解吹愁醒，但芳草、溪城南北。
认雾鬟，遥锁修颦，眉妩为谁愁独。
江上轻鸥似识，背昭亭两两，飞破晴渌。
一片苍烟，隔断家山，梦绕石窗萝屋。
相看不厌朝还暮，算几度、赤阑干曲。
待倩诗、收拾归来，写作卧游屏幅。


rhythmic: 暗香
author: 陈允平
content:
霁天秋色。
正倚楼待月，谁伴横笛。
涨绿浮空，闲数河星手堪摘。
弥望澄光练净，分付与、玄晖才笔。
烟溆阔，云远波平，归鸟趁风席。
南国。
信音寂。
怅雁渚渡闲，鹭汀沙积。
藓碑露泣。
时拊遗踪暗嗟忆。
人事空随逝水。
今古但、双流一碧。
待办取、蓑共笠，小舟泛得。


rhythmic: 水龙吟
author: 陈允平
content:
杜鹃啼老春愁，泪痕吹作胭脂雨。
飞花乱点，东风枝上，红翔翠翥。
丹穴鸣初，碧梧栖未，凄凉山坞。
怅琼姬梦远，玉箫声断，孤鸾影、对谁舞。
林下风光自许。
算何必、玉京瑶圃。
阑干醉倚，游尘香散，芳菲无主。
经院僧眠，月楼钟静，欲飞还驻。
待青松、化尽苍龙头角，共乘云去。


rhythmic: 齐天乐
author: 陈允平
content:
湖光祗在阑干外，凭虚远迷三楚。
旧柳犹青，平芜自碧，几度朝昏烟雨。
天涯倦旅。
爱小却游鞭，共挥谈尘。
顿觉尘清，宦情高下等风絮。
芝山苍翠缥缈，黯然仙梦杳，吟思飞去。
故国楼台，斜阳巷陌，回首白云何处。
无心访古。
对双塔栖鸦，半汀归鹭。
立尽荷香，月明人笑语。


rhythmic: 桂枝香
author: 陈允平
content:
残蝉乍歇。
又乱叶打窗，蛩韵凄切。
寂寞天香院宇，露凉时节。
乘鸾扇底婆娑影，幻清虚、广寒宫阙。
小山秋重，千岩夜悄，举尊邀月。
甚赋得、仙标道骨。
倩谁捣玄霜，犹未成屑。
回首蓝桥路迥，梦魂飞越。
雕阑翠金英满，洒西风、非雨非雪。
惜花心性，输他少年，等闲攀折。


rhythmic: 宝鼎见・宝鼎现
author: 陈允平
content:
六鳌初驾，缥缈蓬阆，移来洲岛。
还又是、梅飘冰泮，一夜青阳回海表。
渐媚景、傍元宵时候，花底馀寒料峭。
更喜报、三边晏静，人乐清平宇宙。
画鼓簇队行春早。
拥烟花、粉黛缭绕。
开洞府、桃源路窈。
戟外东风吹岸柳。
正翠霭、映星桥月榭，十里红莲绽了。
庆万家、珠帘半卷，绰约歌裙舞袖。
重锦绣幄围香，阖凤管鸾丝环奏。
望非烟非雾，春在壶天易晓。
早隐隐、半空星斗。


rhythmic: 昼锦堂
author: 陈允平
content:
上苑寒收，西塍雨歇，东风是处花柳。
步锦笼纱，依旧五陵台沼。
绣帘珠箔金翠袅，琐窗雕槛青红斗。
频回首。
茶灶酒垆，春时几番携手。
知否。
人渐老。
嗟眼为花狂，肩为诗瘦。
唤醒乡心，无奈数声啼鸟。
秉烛清游嫌夜短，采香新意输年少。


rhythmic: 绮罗香
author: 陈允平
content:
雁宇苍寒，蛩疏翠冷，又是凄凉时候。
小揭珠帘，夜润唾花罗皱。
饶晓鹭、独立衰荷，溯归燕、尚栖残柳。
想黄花，羞涩东篱，断无新句到重九。
孤檠清梦易觉，肠断唐宫旧曲，声迷官漏。
滴入愁心，秋似玉楼人瘦。
烟槛外、催落梧桐，带西风、乱捎鸳。
记画檐，灯影沈沈，共裁春夜韭。


rhythmic: 探春・探春慢
author: 陈允平
content:
上苑乌啼，中洲鹭起，疏钟才度云窈。
篆冷香篝，灯微尘幌，残梦犹吟芳草。
搔首卷帘看，认何处、六桥烟柳。
翠绕才舣西泠，趁取过湖人少。
掠水风花缭绕。
还暗忆年时，旗亭歌酒。
隐约春声，钿车宝勒，次第凤城开了。


rhythmic: 秋霁
author: 陈允平
content:
千顷玻璃，远送目斜阳，渐下林阒。
题叶人归，采菱舟散，望中水天一色。
碾空桂魄。
玉绳低转云无迹。
有素鸥，闲伴夜深，呼棹过环碧。
相思万里，顿隔婵媛，几回琼台，同驻鸾翼。
对西风、恁谁问取，人间那得有今夕。


rhythmic: 扫花游・扫地游
author: 陈允平
content:
数峰蘸碧，记载酒甘园，柳塘花坞。
最堪避暑。
爱莲香送晚，翠娇红妩。
乃菱歌乍起，兰桡竞举。
日斜处。
望孤鹜断霞，初下芳杜。
遥想山寺古。
看倒影金轮，溯光朱户。
瞑烟带树。
有投林鹭宿，凭楼僧语。
可惜流年，付与朝钟暮鼓。


rhythmic: 蓦山溪
author: 陈允平
content:
春波浮渌，小隐桃溪路。
烟雨正林塘，翠不碍、锦鳞来去。
芹香藻腻，偏爱鲤花肥，檐影下，柳阴中，逐浪吹萍絮。
宫沟泉滑，怕有题红句。
钩饵已忘机，都付与、人间儿女。
濠梁兴在，鸥鹭笑人痴。
三湘梦，五湖心，云水苍茫处。


rhythmic: 齐天乐
author: 陈允平
content:
赤阑桥畔斜阳外，临江暮山凝紫。
戏鼓才停，渔榔乍歇，一片芙蓉秋水。
馀霞散绮。
正银钥停关，画船催舣。
鱼板敲残，数声初入万松里。
坡翁诗梦未老，翠微楼上月，曾共谁倚。
御苑烟花，宫斜露草，几度西风弹指。
黄昏尽也，有眠月闲僧，醉香游子。
鹫岭啼猿，唤人吟思起。


rhythmic: 祝英台近
author: 陈允平
content:
待春来，春又到，花底自徘徊。
春浅花迟，携酒为春催。
可堪碧小红微，黄轻紫艳，东风外、妆点池台。
且衔杯。
无奈年少心情，看花能几回。
春自年年，花自为春开。
是他春为花愁，花因春瘦，花残後、人未归来。


rhythmic: 瑞龙吟
author: 陈允平
content:
双溪墅。
重见种玉锄云，采花研露。
遥知绿野芳浓，锦堂燕子，迎门共舞。
近前语。
还问去年山馆，旧经行处。
西风鸿水边上，惊千里苑，梅英乍吐。
几度月昏霜晓，望驰天北，驿传湘渚。
冷艳暗香春寒，地清苦。
看看翠幄，青子江头路。
才收尽、蛮烟瘴雨，初回轻暑。
便忆南园趣。
唤人况有，多情杜宇。
此计非迟暮。


rhythmic: 渡江云
author: 陈允平
content:
桐花寒食近，青门紫陌，不禁绿杨烟。
正长眉仙客，来向人间，听鹤语溪泉。
清和天气，为栽培、种玉心田。
莺昼长，一尊芳酒，容与看芝山。
庭闲。
东风榆荚，夜雨苔痕，满地欲流钱。
爱墙阴、成蹊桃李，春自无言。


rhythmic: 三犯渡江云・渡江云
author: 陈允平
content:
风流三径远，此君淡薄，谁与伴清足。
岁寒人自得，傍石锄云，闲里种苍玉。
琅翠立，爱细雨、疏烟初沐。
春昼长，秋声不断，洗红尘凡俗。
高独。
虚心共许，淡节相期，几人闲棋局。
堪爱处，月明琴院，雪晴书屋。


rhythmic: 过秦楼
author: 陈允平
content:
谷雨收寒，茶烟扬晓，又是牡丹时候。
浮龟碧水，听鹤丹山，彩屋幔亭依旧。
和气缥缈人间，满谷红云，德星呈秀。
向东风种就，一亭兰茁，玉香初茂。
遥想曲度娇莺，舞低轻燕，二十四帘芳昼。
清溪九曲，上已风光，觞咏似山阴否。
翠阁凝清，正宜瀹茗银罂，熨香金斗。
看双鸾飞下，长生殿里，赐蔷薇酒。


rhythmic: 兰陵王
author: 陈允平
content:
楚天碧。
秋晚尘清禁陌。
朝鸡静，班退晓墀，回马金门漏犹滴。
千官佩如织。
来作黄扉寿客。
黑头相，玉虹紫貂，亲奉春慈拜南极。
丛萱燕堂北。
正霭护犀帷，香泛鲛额。
瑶池女伴驻鸾翼。
拥歌袖笼翠，舞鞯铺锦，屏开家庆怎画得。
想人在仙宅。
今夕。
是何夕。
正月满槐厅，凉透席。
黄花满地弄寒色。


rhythmic: 摸鱼儿
author: 陈允平
content:
过重阳、晚香犹耐，江城风露初峭。
梅花已索巡檐笑，春入数枝红小。
寒恁早。
正帘卷苍云，和气生芝草。
金虬篆袅。
喜人乐丰年，波澄瀚海，星斗焕牙纛。
家山近，游宴十洲三岛。
石桥诗思频绕。
朱颜白发神仙样，谁信玉关人老。
春渐好。
望阊阖天低，咫尺瞻黄道。
祥云缥缈。
看柳色沙堤，莺声禁辇，鸣佩凤池晓。


rhythmic: 瑞鹤仙
author: 陈允平
content:
燕归帘半卷。
正漏约琼签，笙调玉。
蛾眉画来浅。
甚春衫懒试，夜灯慵翦。
香温梦暖。
诉芳心、芭蕉未展。
渺双波、望极江空，二十四桥凭遍。
葱茜。
银屏彩凤，雾帐金蝉，旧家坊院。
烟花弄晚。
芳草恨，断魂远。
对东风无语，绿阴深处，时见飞红数片。
算多情、尚有黄鹂，向人。


rhythmic: 垂杨
author: 陈允平
content:
银屏梦觉。
渐浅黄嫩绿，一声莺小。
细雨轻尘，建章初闭东风悄。
依然千树长安道。
翠云锁、玉窗深窈。
断桥人、空倚斜阳，带旧愁多少。
还是清明过了。
任烟缕露条，碧纤青袅。
恨隔天涯，几回惆怅苏堤晓。
飞花满地谁为扫。


rhythmic: 瑞龙吟
author: 陈允平
content:
长安路。
还是燕乳莺娇，度帘迁树。
层楼十二阑干，绣帘半卷，相思处处。
漫凭伫。
因念彩云初到，琐窗琼户。
梨花犹却春寒，翠羞粉怨，尊前解语。
空有章台烟柳，瘦纤仍似，宫腰飞舞。
憔悴暗觉文园，双鬓非故。
闲拈断叶，重托殷勤句。
频回首、河桥素约，津亭归步。
恨逐芳尘去。
眩醉眼尽，游丝乱绪。
肠结愁千缕。


rhythmic: 风流子
author: 陈允平
content:
阑干休去倚，长亭外、烟草带愁归。
正晓阴帘幕，绮罗清润，西风环佩，金玉参差。
深院悄，乱蝉嘶夏木，双燕别春泥。
满地残花，蝶圆凉梦，半亭落叶，蛩感秋悲。
兰屏馀香在，销魂处、憔悴瘦不胜衣。
谁念凤楼当日，星约云期。


rhythmic: 风流子
author: 陈允平
content:
残梦绕林塘。
诗添瘦、瘦不似东阳。
正流水荡红，暗通幽径，嫩篁翻翠，斜映回墙。
对握宝筝低度曲，销蜡靓新簧。
莺懒昼长，燕闲人倦，乍亲花簟，慵引壶觞。
帘栊深深地，歌尘静、芳草自碧空厢。
十二画桥，一堤烟树成行。


rhythmic: 意难忘
author: 陈允平
content:
额粉宫黄。
衬桃花扇底，歌送瑶觞。
裙拖金缕细，衫唾碧花香。
琼佩冷，玉肌凉。
罗袜步沧浪。
漫共伊，心盟意约，眼觑眉相。
连环未结双双。
似桃源误入，初嫁刘郎。
珑璁仙子髻，绰约道家妆。
千种恨、九回肠。


rhythmic: 宴清都
author: 陈允平
content:
听彻南楼鼓。
寒宵迥、玉壶冰漏迟度。
重温锦幄，低护青毡，曲通朱户。
巡檐细嚼寒梅，叹寂寞、孤山伴侣。
更信有、铁石心肠，广平几度曾赋。
寒深试拥羊裘，松醪自酌，谁伴吟苦。
摩挲醉眼，阑干笑拍，白鸥惊去。


rhythmic: 兰陵王
author: 陈允平
content:
古堤直。
隔水轻阴扬碧。
东风路，还是舞烟眠露，年年自春色。
红尘遍京国。
留滞高阳醉客。
斜阳外，千缕翠条，彷佛流莺度金尺。
长亭半陈迹。
记曾系征鞍，频护歌席。
匆匆江上又寒食。
回首处应念，旧曾攀折，依然离恨遍四驿。
倦游尚南北。
恻恻。
怨怀积。
渐楚榭寒收，隋苑春寂。
眉颦不尽相思极。


rhythmic: 琐窗寒
author: 陈允平
content:
禁烛飞烟，东风插柳，万家千户。
梨花院落，数点弄晴纤雨。
傍秋千、红云半湿，画帘燕子商春语。
数十年南北，西湖倦客，曲江行旅。
日暮。
花深处。
对修竹弹棋，戏评格五。
携尊共约，诗酒云朋月侣。
念旧游、九陌香尘，倡条冶叶还在否。
踏青归，醉宿兰舟，枕藉黄金俎。


rhythmic: 齐天乐
author: 陈允平
content:
客愁都在斜阳外，凭阑桂香吹晚。
乱叶蝉哀，寒汀鹭泊，离绪并刀难翦。
牙屏半掩。
渐尘扑冰纨，浪收云簟。
露入征衣，满襟秋思付诗卷。
远思前度问酒，凤楼人共倚，归兴无限。
雁影亭皋，蛩声院落，双阙明河光转。
田园梦远。
叹篱菊初黄，涧莼堪荐。
拄笏西风，四山烟翠敛。


rhythmic: 水龙吟
author: 陈允平
content:
晓莺啼醒春愁，粉香独步千红地。
庭闲散缟，林空翦雪，鸥惊鹤避。
妒月魂凄，行云梦冷，温柔乡闭。
渐黄昏院落，清明时候，东风里、无情泪。
织翠玲珑叶底。
倚阑人、玉龙休吹。
残妆微洗，芳心微露，昭阳睡起。
恨结连环，舞停双佩，水晶如意。
倩蜂媒、聘取琼花，细与向、尊前比。


rhythmic: 六丑
author: 陈允平
content:
自清明过了，渐柳底、莺梭慵掷。
万红御风，飘飘如附翼。
锦绣陈迹。
障地香尘暗，乱蜂似雨，漫冶游南国。
兰襟缥缈辞湘泽。
马迹郊原，燕泥巷陌。
伤春为花深惜。
叹芳菲薄幸，容易疏隔。
庭闲人寂。
空除芳草碧。
梦里惊春去，如瞬息。
长安市上狂客。
为桃源解佩，醉浓欢极。
无心整、雾襟烟帻。
惊回处，断雨残云倦倚，画阑干侧。


rhythmic: 扫花游・扫地游
author: 陈允平
content:
蕙风扬暖，渐草色分吴，柳阴迷楚。
寸心似缕。
看窥帘燕妥，妒花蝶舞。
翦翦愁红，万点轻飘泪雨。
怕春去。
问杜宇唤春，归去何处。
後期重细许。
倩落絮飞烟，障春归路。
长亭别俎。
对歌尘舞地，暗伤蛮素。
算得相思，比著伤春又苦。


rhythmic: 夜飞鹊・夜飞鹊慢
author: 陈允平
content:
秋江际天阔，风雨凄其。
云阴未放晴晖。
归鸦乱叶更萧索，砧声几处寒衣。
沙头酒初熟，尽篱边朱槿，竹外青旗。
潮期尚晚，怕轻离、故故迟迟。
何以醉中先别，容易为分襟，独抱琴归。
回首征帆缥缈，津亭寂寞，衰草烟迷。


rhythmic: 满庭芳
author: 陈允平
content:
槐影连阴，竹光抟露，小荷新绿浮园。
簟纹如浪，绡帐碧笼烟。
回合溪桥一曲，初雨过、流水溅溅。
阑干外，沙鸥野鸟，飞过钓鱼船。
浮生，同幻境，眼空四海，迹寄三椽。
但随天、休问我後谁前。
要识渊明琴趣，真真意、都在无弦。
薰风里，纶巾羽扇，一枕北窗眠。


rhythmic: 大
author: 陈允平
content:
雾幕西山，珠帘卷，浓霭凄迷华屋。
蒲萄新绿涨，正桃花烟浪，乱红翻触。
绣阁留寒，罗衣怯润，慵理凤楼丝竹。
东风垂杨恨，锁朱门深静，粉香初熟。
念缓酌灯前，醉吟孤枕，顿成清独。
伤心春去速。
叹美景虚掷如飞毂。
漫孤负、秋千台榭，拾翠心期，误芳菲、怨眉愁目。
冷透金篝湿，空展转、画屏山曲。
梦不到、华胥国。


rhythmic: 霜叶飞
author: 陈允平
content:
碧天如水，新蟾挂、修眉初画云表。
半江枫叶自黄昏，深院砧声悄。
渐凉蝶、残花梦晓。
西风篱落寒小。
背画阑依依，有数点、流萤乱扑，扇底微照。
凝望渺漠平芜，蒹葭烟远，过雁远带愁到。
拼教日日醉斜阳，但素琴横抱。
记旧谱、归耕未了。


rhythmic: 渡江云
author: 陈允平
content:
青青江上草，片帆浪暖，初泊渡头沙。
翠筇便瘦倚，问酒垂杨，影里那人家。
东风未许，漫媚妩、轻试铅华。
飘佩环、玉波秋莹，双髻绿堆鸦。
空嗟。
赤阑桥畔，暗约琴心，傍秋千影下。
夜渐分、西窗愁对，烟月笼纱。


rhythmic: 应天长
author: 陈允平
content:
流莺唤梦，芳草带愁，东风料峭寒色。
又见杏浆饧粥，家家禁烟食。
江湖几年倦客。
曾惯识、凄凉岑寂。
苦吟瘦，萧索诗肠，空愧郊籍。
春事正溪山，柳雾花尘，深映翠萝壁。
更谢多情双燕，归来旧庭宅。
情丝乱游巷陌。


rhythmic: 还京乐
author: 陈允平
content:
彩鸾去，适怨清和，锦瑟谁共理。
奈春光渐老，万金难买，榆钱空费。
岸草烟无际。
落花满地芳尘委。
翠袖里，红粉溅溅，东风吹泪。
任鸳帏底。
宝香寒、金兽慵熏绣被，依依离别意味。
琼钗暗画心期。
倩啼鹃、为催行李。


rhythmic: 解连环
author: 陈允平
content:
寸心谁托。
望潇湘暮碧，水遥云邈。
自绣带、同翦合欢，奈鸳枕梦单，凤帏寒薄。
澹月梨花，别後伴、情怀萧索。
念伤春渐懒，病酒未，两愁无药。
魂销翠兰紫若。
任钗沉鬓影，香沁眉角。
怅画阁、尘满妆台，但玉佩依然，宝筝闲却。


rhythmic: 绮寮怨
author: 陈允平
content:
满院荼シ开尽，杜鹃啼梦醒。
记晓月、绿水桥边，东风又、折柳旗亭。
蒙茸轻烟草色，疏帘净、乱织罗带青。
对一尊、别酒初斟，征衫上、点滴香泪盈。
几度恨沉断云，飞鸾何处，连环尚结双琼。
一曲琵琶，湓江上、惯曾听。


rhythmic: 丹凤吟
author: 陈允平
content:
暗柳烟深何处，翡翠帘栊，鸳鸯楼阁。
芹泥融润，飞燕竞穿珠幕。
秋千倦倚，还思少年，袜步尘轻，衫裁罗薄。
陡顿芳心暗老，强理新妆，离思都占眉角。
过了几番花信，晓来地寒意恶。
可煞东风，甚把夭桃艳杏，故故凌铄。
伤春憔悴，泪矗粉腮香落。


rhythmic: 忆旧游
author: 陈允平
content:
又眉峰碧聚，记得邮亭，人别中宵。
翦烛西窗下，听林梢叶坠，雾漠烟潇。
彩鸾梦逐云去，环佩人扶遥。
但镜裂鸳奁，钗分燕股，粉腻香销。
迢迢。
旧游处，向柳下维舟，花底扬镖。
更忆西风里，采芙蓉江上，双桨频招。


rhythmic: 拜星月慢
author: 陈允平
content:
漏阁闲签，琴窗倦谱，露湿宵萤欲暗。
雁咽凉声，寂寞芙蓉院。
画檐外，树色惊霜渐改，澹碧云疏星烂。
旧约桐阴，问何时重见。
倚银屏、更忆秋娘面。
想凌波、共立河桥畔。
重念酒污罗襦，渐金篝香散。
翦孤灯、伴宿西风馆。


rhythmic: 倒犯
author: 陈允平
content:
百尺凤皇楼，碧天暮云初扫。
冰华散缟。
双鸾驾镜悬空窈。
婆娑桂影，香满西风阑干悄。
渐玉魄金辉，飞度千山表。
饵玄霜、醉琼。
身在九霄，独步丹梯，飘飘轻雾。
缥缈广寒殿，觉世山河小。
爱十二、琼楼好。
算谁知、消息盈虚道。


rhythmic: 解语花
author: 陈允平
content:
鳌峰溯碧，贝阙缘云，桂魄寒光射。
凤檐鸳瓦。
星河际、缥缈绣帘高下。
笙箫奏雅。
爱雪柳、蛾儿笑把。
琼佩摇、珠翠盈盈，迤逦飘兰麝。
陆地金莲照夜。
富绮罗妆艳，春态容冶。
笼纱鞍帕。
香尘过、禁陌宝车骄马。
游人静也。
东风里、万红初谢。
沉醉归、残角霜天，渐落梅声罢。


rhythmic: 过秦楼
author: 陈允平
content:
倦听蛩砧，初抛纨扇，隔浦乱钟催晚。
湘蒲簟冷，楚竹帘稀，窗下乍闻裁翦。
倦柳梳烟，枯莲蘸水，芙蓉翠深红浅。
对半床灯火，虚堂凄寂，近书思遍。
夜漏永、玉宇尘收，银河光烂。
梦断楚天空远。
婆娑月树，缥缈仙香，身在广寒宫殿。
无奈离愁乱织，籍酒销磨，倩花排遣。
渐江空霜晓，黄芦漠漠，一声来雁。


rhythmic: 过秦楼
author: 陈允平
content:
翠约苹香。
绿抟槐阴，隔水晚蝉声断。
壶冰避暖，钏玉凉，倦暑懒拈歌扇。
云浪缥缈鱼鳞，新月开弦，落星沉箭。
恨经年闲阔，柔笺空寄，梦随天远。
憔悴损、臂薄烟绡，腰宽霞缕，锦瑟暗尘侵染。
韩香犹在，秦镜空圆。
薄幸旧盟俱变。
虚蠹春华，为谁容改芳徽，魂飞娇倩。
凭危楼望断，江外青山乱点。


rhythmic: 氐州第一
author: 陈允平
content:
闲倚江楼，凉生半臂，天高过雁来小。
紫芡波寒，青芜烟澹，南浦云帆缥缈。
潮带离愁，去冉冉、夕阳空照。
寂寞东篱，白衣人远，渐黄花老。
见说西湖鸥鹭少。
孤山路、醉魂飞绕。
荻蟹初肥，莼鲈更美，尽酒怀诗抱。
待南枝、春信早。


rhythmic: 尉迟杯
author: 陈允平
content:
长亭路。
望渭北、漠漠春天树。
殷勤别酒重斟，明日相思何处。
晴丝扬暖，芳草外、斜阳自南浦。
望孤帆、影接天涯，一江潮带愁去。
回首杜若汀州，叹泛梗飘萍，乍散还聚。
满径残红春归後，犹自有、杨花乱舞。


rhythmic: 塞翁吟
author: 陈允平
content:
睡起鸾钗，金约鬓影胧。
桅佩冷，玉丁东。
镜里对芙蓉。
秦筝倦理梁尘暗，惆怅燕子楼空。
山万叠，水千重。
一叶漫题红。
忽忽。
从别後，残云断雨，馀香在、鲛绡帐中。
更懊恨、灯花无准，写幽愫、锦织回文，小字斜封。


rhythmic: 绕佛阁
author: 陈允平
content:
暮烟半敛。
云护澹月，斜照楼馆。
春夜偏短。
一床耿耿，孤灯晃帏幔。
玉壶漏满。
天外渐觉，归雁声远。
离思凄婉。
重怀执手，东风翠苹岸。
料想凤楼人，倦绣回文停彩线。
憔悴泪积，香销娇粉面。
叹暗老年光，隙驹流箭。
梦中空见。


rhythmic: 庆春宫・高阳台
author: 陈允平
content:
孤鹜披霞，归鞍卸日，晚香菊自寒城。
虚馆灯闲，征衫尘浣，夜深何处砧声。
乱蛩催怨，月明里、依稀数星。
云山迢递，犹误归期，方寸遍萦。
秋风燕送鸿迎。
最怜堤柳，白露先零。
倦倚楼高，恨随天远，桂风和梦俱清。


rhythmic: 满江红
author: 陈允平
content:
目断江横，相思字、难凭雁足。
从别後、倦歌慵绣，悄无拘束。
烟柳翠迷星眼恨，露桃红沁霞腮肉。
傍琐窗、终日对文枰，翻新局。
频暗把，归期卜。
芳草恨，阑干曲。
谢多情海燕，伴愁华屋。
明月自圆双蝶梦，彩云空伴孤鸾宿。
任画帘、不卷玉钩闲，扬花扑。


rhythmic: 丁香结
author: 陈允平
content:
尘拥妆台，翠闲歌扇，金井碧梧风陨。
听豆虫声小，伴寂寞、冷逼莓墙苍润。
料凄凉宋玉，悲秋恨、此际怎忍。
莲塘风露，渐入粉艳，红衣落尽。
勾引。
记舞歇弓弯，几度柳围花阵。
酒薄愁浓，霞腮泪渍，月眉香晕。


rhythmic: 西河
author: 陈允平
content:
形胜地。
西陵往事重记。
溶溶王气满东南，英雄闲起。
凤游何处古台空，长江缥缈无际。
石头城上试倚。
吴襟楚带如系。
乌衣巷陌几斜阳，燕闲旧垒。
後庭玉树委歌尘，凄凉遗恨流水。
买花问酒锦绣市。
醉新亭、芳草千里。


rhythmic: 一寸金
author: 陈允平
content:
吾爱吾庐，甬水东南半村郭。
试倚楼极目，千山拱翠，舟横沙觜，江迷城脚。
水满苹风作。
阑干外、夕阳半落。
荒烟瞑、几点昏鸦，野色青芜自空廓。
浩叹飘蓬，春光几度，依依柳边泊。
念水行云宿，栖迟羁旅，鸥盟鹭伴，归来重约。


rhythmic: 瑞鹤仙
author: 陈允平
content:
故庐元负郭。
爱树色参差，湖光渺漠。
楼危万山落。
俯阑干十二，檐飞角。
花娇柳弱。
映轻黄、浅黛依约。
与沙鸥、共结新盟，伴我醉眠醒酌。
萧散云根石上，瀹茗松泉，注书芸阁。
莺窥燕幕。
檐外竹、圃中药。
念耕烟钓雪，已成活计，一任风波自恶。
但无心、万事由天，梦中更乐。


rhythmic: 浪淘沙慢
author: 陈允平
content:
暮烟愁，鸦归古树，雁过空堞。
南浦牙樯渐发。
阳关歌尽半阕。
便恨入回肠千万结。
长亭柳、寸寸攀折。
望日下长安近，莫遣鳞鸿成闲绝。
凄切。
去帆浪远江阔。
怅顿解连环，西窗下、对烛频哽咽。
叹百岁光阴，几度离别。
翠销粉竭。
信乍圆易散，彩云明月。
浙水吴山重重叠。
流苏帐、阳台梦歇。
暗尘锁、孤鸾秦镜缺。
羞人问、怕说相思，正满院杨花，落尽东风雪。


rhythmic: 西平乐慢・西平乐
author: 陈允平
content:
泛梗飘萍，入山登陆，迢递雾迥烟赊。
漠漠蒹葭，依依杨柳，天涯总是愁遮。
叹寂寞尘埃满眼，梦逐孤云缥缈，春潮带雨，鸥迎远溆，雁别平沙。
寒食梨花素约，肠断处，对景暗伤嗟。
晚钟烟寺，晨鸡月店，征褐萧疏，破帽斜。


rhythmic: 水龙吟
author: 施岳
content:
翠鳌涌出沧溟，影横栈壁迷烟墅。
楼台对起，阑干重凭，山川自古。
梁苑平芜，汴堤疏柳，几番晴雨。
看天低四远，江空万里，登临处、分吴楚。
两岸花飞絮舞。
度春风、满城箫鼓。
英雄暗老，昏潮晓汐，归帆过舻。
淮水东流，塞云北渡，夕阳西去。
正凄凉望极，中原路杳，月来南浦。


rhythmic: 解语花
author: 施岳
content:
云容冱雪，暮色添寒，楼台共临眺。
翠丛深。
无人处、数蕊弄春犹小。
幽姿谩好。
遥相望、含情一笑。
花解语，因甚无言，心事应难表。
莫待墙阴暗老。
称琴边月夜，笛里霜晓。
护香须早。
东风度、咫尺画阑琼沼。
归来梦绕。
歌云坠、依然惊觉。
想恁时，小几银屏冷未了。


rhythmic: 曲游春
author: 施岳
content:
画舸西泠落，占柳阴花影，芳意如织。
小楫冲波，度麴尘扇底，粉香帘隙。
岸转斜阳隔。
又过尽、别船箫笛。
傍断桥、翠绕红围，相对半篙晴色。
顷刻。
千山暮碧。
向沽酒楼前，犹系金勒。
乘月归来，正梨花夜缟，海棠烟幕。
院宇明寒食。


rhythmic: 兰陵王
author: 施岳
content:
柳花白。
飞入青烟巷陌。
凭高处，愁锁断桥，十里东风正无力。
西湖路咫尺。
犹阻仙源信息。
伤心事，还似去年，中酒恹恹度寒食。
闲窗掩春寂。
但粉指留红，茸唾凝碧。
歌尘不散蒙香泽。
念鸾孤金镜，雁空瑶瑟。
芳时凉夜尽怨忆。
梦魂省难觅。
鳞鸿，渺踪迹。
纵罗帕亲题，锦字谁织。
缄情欲寄重城隔。


rhythmic: 步月
author: 施岳
content:
玉宇薰风，宝阶明月，翠丛万点晴雪。
炼霜不就，散广寒霏屑。
采珠蓓、绿萼露滋，嗔银艳、小莲冰洁。
花痕在，纤指嫩痕，素英重结。
枝头香未绝。
还是过中秋，丹桂时节。
醉乡冷境，怕翻成消歇。
玩芳味、春焙旋熏。


rhythmic: 三姝媚
author: 薛梦桂
content:
蔷薇花谢去。
更无情、连夜送春风雨。
燕子呢喃，似念人憔悴，往来朱户。
涨绿烟深，早零落、点池萍絮。
暗忆年华，罗帐分钗，又惊春暮。
芳草凄迷征路。
待去也，还将画轮留住。
纵使重来，怕粉容销腻，却羞郎觑。


rhythmic: 贺新郎
author: 文及翁
content:
一勺西湖水。
渡江来、百年歌舞，百年酣醉。
回首洛阳花世界，烟渺黍离之地。
更不复、新亭坠泪。
簇乐红妆摇画艇，问中流、击楫谁人是。
千古恨，几时洗。
余生自负澄清志。
更有谁、溪未遇，传严未起。
国事如今谁倚仗，衣带一江而已。
便都道、江神堪恃。
借问孤山林处士，但掉头、笑指梅花蕊。
天下事，可知矣。


rhythmic: 击梧桐
author: 李珏
content:
枫叶浓於染。
秋正老、江上征衫寒浅。
又是秦鸿过，霁烟外，写出离愁几点。
年来岁去，朝生暮落，人似吴潮展转。
怕听阳关曲，奈短笛唤起，天涯情远。
双屐行春，扁舟啸晚。
忆昔鸥湖莺苑。
鹤帐梅花屋，霜月後、记把山扉牢掩。


rhythmic: 水调歌头
author: 谭方平
content:
富贵在何许，五十已平头。
人生得失且笑，休遣两眉愁。
管甚轮云世变，管甚风波世态，沙渚且盟鸥。
止即尽教止，流即尽教流。
田坷秫，山可簌，又何求。
问天只觅穷健，游戏八千秋。
好对梅花如粉，细剪烛花如豆，不改旧时游。
翠袖更能舞，骑鹤上扬州。


rhythmic: 水调歌头
author: 马廷鸾
content:
把酒对湘浦，独吊大夫醒。
当年皇览初度，饮露更餐英。
服以高冠长佩，扈以江蓠薜芷，御气独乘清。
谁意椒兰辈，从臾武关盟。
哭东门，哀郢路，悄无宁。
人世纷纷起灭，遗臭与留馨。
一笑还游轻举，三叹道长世短，晦朔自秋春。
洗眼看物变，朝菌共灵椿。


rhythmic: 齐天乐
author: 马廷鸾
content:
老夫耄矣，怪新年顿尔，□衰俱现。
排闷篇诗，浇愁盏酒，自读离骚自劝。
长安日远。
怅旧国禾宫，故侯瓜畹。
风景不殊，江涛如此世缘浅。
莫莫休休□□，□□乾坤毁，幽怀无限。
弱羽填波，轻装浮海，其奈沧溟潋滟。
年华婉娩。
况六十平头，底须顽健。
戏唱高词，作还丹九转。


rhythmic: 沁园春
author: 马廷鸾
content:
杨柳依依，我生之辰，与公共之。
叹袅娜章台，歌翻轻吹，飘零灞岸，影弄斜晖。
花萼楼深，灵和殿古，人自凄凉柳自垂。
相逢处，记吾侬坠地，嘉定明时。
何须梦得君知。
便稳道人生七十稀。
笑桓大将军，枝条如此，陶潜处士，门巷归兮。
几阵花飞，一池萍碎，又向先生把寿卮。
年年好，祝东风万楼，老翠云齐。


rhythmic: 水调歌头
author: 马廷鸾
content:
老子早知退，鸥鹭未盟寒。
痴顽逾六望七，宁以寿为欢。
风有黍离伤咽，雅有蓼莪憔悴，使我不能餐。
更把南陔读，泪落广陵澜。
踏峨峰，腾华顶，卧王宫。
青山与汝卒岁，紫茹可登盘。
乞得白翁归处，莫学缁郎更误，危梦倚栏干。
多谢长生曲，颜面怕人看。


rhythmic: 沁园春
author: 谢枋得
content:
十五年来，逢寒食节，皆在天涯。
叹雨濡露润，还思宰柏，风柔日媚，羞看飞花。
麦饭纸钱，只鸡斗酒，几误林间噪喜鸦。
天笑道，此不由乎我，也不由他。
鼎中炼熟丹砂。
把紫府清都作一家。
想前人鹤驭，常游绛阙，浮生蝉蜕，岂恋黄沙。
帝命守坟，王令修墓，男子正当如是邪。
又何必，待过家上冢，画锦荣华。


rhythmic: 满江红
author: 莫起炎
content:
法在先天，玄妙处、无言可说。
其要在、守乎中正，灵台莹彻。
太极神居黄谷内，先天气在玄关穴。
寂然不动感而通，凭刚烈。
运风雷，祈雨雪。
役鬼神，驱妖孽。
只此是、非咒非符非罡诀。
寂定神归元谷府，功成行满仙班列。
玩太虚、稳稳驾祥云，朝金阙。


rhythmic: 水调歌头
author: 牟
content:
表海归来後，眠食喜清安。
身轻於鹄，上下山北与山南。
何必交梨火枣，自是霜筠雪柏，岁晚越坚完。
摩诘本无病，微笑指蒲团。
天有意，留一老，殿诸贤。
平生出处何似，试把二苏看。
惟有黄门最贵，况是庞眉寿□，九秩阅人间。
持此公寿，即是寿元元。


rhythmic: 念奴娇
author: 牟
content:
山之天目，蔚苕、第一最佳泉石。
见说老龙高卧处，正拥深深寒碧。
独云扉，人思霖雨，未许无心出。
苍崖赤子，而今谁为苏息。
昨夜凉透西风，玉绳晚澹，喜见归鸿入。
十二虚皇凝伫久，飞下陆离宸画。
绣卣使名，洪枢衔位，催缀新班立。
旗常婀娜，要陪沙路清跸。


rhythmic: 贺新郎
author: 牟
content:
云拥油幢碧。
眷蓬莱、宿缘一纪，竟须公出。
上界清高仙地位。
耿耿为民还切。
此自是、平生愿力。
雨後新飙凉如濯，喜湖山、千里皆生色。
便乘此，问阊阖。
殷勤好与摩铜狄。
炯精神、依然未老，鹤标龟息。
造物生贤非无意，偏近中元时节。
试记取、平园莱国。
况有盘洲当家样，酉年秋、拾级升枢极。
继盛事，看今日。


rhythmic: 满江红
author: 牟
content:
七荚新春，问底事、以人为日。
记贞观、郑公恰至，名因人得。
况是今朝生上相，老天著意尤端的。
便唤为、人日岂徒哉，公人杰。
宇宙要，公扶植。
善类要，公收拾。
愿我公千岁，长陪丹极。
山立扬休人正健，耐寒彩胜华发。
看年年、天际不曾阴，真奇特。


rhythmic: 水调歌头
author: 牟
content:
叔父茅封贵，先帝棣华亲。
平生为善最乐，夙德宛天人。
玉叶金枝方茂，瑶沼丹壶如画，光景镇长新。
五福一日寿，万象总皆春。
正秋分，记初度，绂缠麟。
传宣来自绛阙，瑞采蔚轮。
乐有钧天九奏，尊有仙家九酝，翠釜紫驼珍。
笑把南山指，还以祝严宸。


rhythmic: 瑞鹤仙
author: 徐理
content:
暮霞红映沼。
恨柳枝疏瘦，不禁风搅。
投林数归鸟。
更枯茎敲荻，糁红堆蓼。
江寒浪小。
雁来多、音书苦少。
试看尽，水边红叶，不见有诗流到。
烦恼。
凭阑人去，枕水亭空，路遥天杳。
情深恨渺。
无计诉与伊道。
漏声催，门外霜清风细，月色今霄最好。
怎割舍，美景良时，等闲睡了。


rhythmic: 念奴娇
author: 吴季子
content:
雪罗初试，过赐衣时节，才三四日。
记得延陵公子宅，麟角当年新绂。
半刺名家，一经奥学，是青云人物。
如何华发，蒲轮未聘遗逸。
问讯怨鹤惊猿，不妨俱隐，且逍遥丈室。
有子传家经可教，况有东皋种秫。
醉里乾坤，闲中日月，便是长生术。
瑶池宴後，剩看几度桃实。


rhythmic: 声声慢
author: 何梦桂
content:
人间六月。
好是王母瑶池，吹下冰雪。
一片清凉，仙界蕊宫珠阙。
金猊水沉未冷，看瑶阶、九开荚。
尚记得，那年时手种，蟠桃千叶。
庭下阿儿痴绝。
争戏舞、绿袍环。
笑捧金卮，满砌兰芽初茁。
七十古来稀有，且高歌、万事休说。
天未老，尚看他、儿辈事业。


rhythmic: 满庭芳
author: 何梦桂
content:
燕子芹乾，龙孙箨老，绿阴深锁林塘。
午风庭院，人试薄罗裳。
数尽落红飞絮，摘青梅、煮酒初尝。
重门静，一帘疏雨，消尽水沉香。
把当年团扇，恩情犹在，未是相忘。
笑衰翁鬓发，早已苍苍。
说与乘鸾彩女，看世间、多少炎凉。
都休怨，百年一梦，且共醉霞觞。


rhythmic: 摸鱼儿
author: 何梦桂
content:
记年时、人人何处，长亭曾共尊酒。
酒阑归去行人远，折不尽长亭柳。
渐白首。
待把酒送君，恰又清明後。
青条似旧。
问江北江南，离愁如我，还更有人否。
留不住，强把蔬盘瀹韭。
行舟又报潮候。
风急岸花飞尽也，一曲啼红满袖。
春波皱。
青草外，人间此恨年年有。
留连握手。
叹人世相逢，百年欢笑，能得几回又。


rhythmic: 摸鱼儿
author: 何梦桂
content:
把人间、古今勋业，一时都付杯酒。
青山行遍人华发，老尽门前青柳。
试回首。
记晓雨征衫，又过年时候。
相逢故旧。
浪说南楼北，亭花纵好、能似少年否。
还自笑，应是山林厌韭。
忘却儿童迎候。
兴来谩学长沙舞，要舞更无长袖。
眉休皱。
欢笑外，风涛世上时时有。
共君握手。
且尽日尊前，相拌一醉，醉後明朝又。


rhythmic: 意难忘
author: 何梦桂
content:
避暑林塘。
数元戎小队，一簇红妆。
旌云影动，帘幕水沉香。
金缕彻，玉肌凉。
慢拍舞轻扬。
更一般，轻弦细管，孤竹空桑。
风姨昨夜痴狂。
向华峰吹落，云锦天裳。
波神藏不得，散作满池芳。
移彩，柳阴傍。


rhythmic: 喜迁莺
author: 何梦桂
content:
留春不住。
又早是清明，杨花飞絮。
杜宇声声，黄昏庭院，那更半帘风雨。
劝春且休归去。
芳草天涯无路。
悄无语。
倚阑干立尽，落红无数。
谁诉。
长门事，记得当年，曾趁梨园舞。
霓羽香消，梁州声歇，昨梦转头今古。
金屋玉楼何在，尚有花钿尘土。
君不顾。
怕伤心，休上危楼高处。


rhythmic: 满江红
author: 何梦桂
content:
春色三分，怎禁得、几番风力。
又早见、亭台绿水，柳摇金色。
满眼春愁无著处，知心惟有幽禽识。
望青山、目断夕阳边，孤云隔。
琴酒我，成三一。
湖外舫，山头屐。
且莫教春去，乱红堆积。
记得年时陪宴赏，重门深处桃花碧。
待修书、欲寄楚天遥，无行客。


rhythmic: 沁园春
author: 何梦桂
content:
光岳储精，宇宙呈祥，锺英俊材。
想春秋夹谷，前生夫子，婆娑南赡，见在如来。
龙角标辰，蟾胎楸檬巧缈ｓ细枥铮炊菸瑁郝刑āＶ刂睾檬孪啻摺１愣园鸦品庾檬倮８腹钌希珂蛐澹腹孟拢は芬吕场Ｗ蛞寡兀追臧⒛福捏刺姨沂荚浴Ｈ辏嶙樱晁晗伪


rhythmic: 满江红
author: 何梦桂
content:
睡起纱窗，问春信、几番风候。
待去做、踏青鞋履，懒拈纤手。
尘满翠微低ぢ叶，离愁推去来还又。
把菱花、独对泪阑干，羞蓬首。
回鸾子，空怀袖。
金缕曲，无心奏。
记碧桃花下，夜参横斗。
六幅罗裙香凝处，痕痕都是尊前酒。
到如今、肠断怕回头，长门柳。


rhythmic: 沁园春
author: 何梦桂
content:
衮衣绣裳，彤弓卢矢，山西将门。
自雪岭蓬婆，夷成坦道，炎州蜓獠，去连营。
吴越儿童，江淮草木，七见元戎识姓名。
争知道，这一隅斗大，尚借麾旌。
西风吹下天声。
看万骑貔貅入井陉。
彼山棚魍魉，雷霆震击，海濒赤子，天日开明。
事业方来，乾坤无尽，千古英雄不偶生。
从兹去，看云台翼轸，麟阁丹青。


rhythmic: 水龙吟
author: 何梦桂
content:
倚窗闲嗅梅花，霜风入袖寒初透。
吾年如此，年年十月，见梅如旧。
白发青衫，苍头玄鹤，花前尊酒。
问梅花与我，是谁瘦绝，正风雨、年时候。
不怕参横月落，怕人生、芳盟难又。
高楼何处，寒英吹落，玉龙休奏。
前日花魁，後来羹鼎，总归严岫。
但逋仙流落，诗香留与，孤山同寿。


rhythmic: 沁园春
author: 何梦桂
content:
老去无心，看尽青山，山前暮云。
问重来海燕，乌衣安在，乍归辽鹤，华表空存。
世路悠悠，风尘渺渺，白发相催乌兔频。
浮生事，算天涯海角，谁是闲人。
几番甲子庚申。
看青草年年秋又春。
笑武陵源上，桃花未实，山下，瑶树长新。
霓羽飘零，蛾眉萧飒，欲觅神仙隔两尘。
草堂在，但休教山鬼，夜半移文。


rhythmic: 摸鱼儿
author: 何梦桂
content:
把心期、半生孤负。
玉堂元在何处。
朱弦弹绝无人听，空操离鸾烈女。
遇不遇。
休更问、悠悠世事都如许。
人生草露。
看百岁勋名，青铜鬓影，抚剑泪如雨。
知谁语。
落落江空岁暮。
人间一梦今古。
雷塘十里斜阳外，野草寒鸦无数。
身世寓。
聊尔耳、江山有恨谁堪付。
冰心更苦。
都说与梅花，参横月落，一醉且归去。


rhythmic: 洞仙歌
author: 何梦桂
content:
天涯何处，望苍江渺渺。
纵算解飞人不到。
笑双丸乌兔，两鬓霜蓬，聊尔耳，那是人间三岛。
黄梁初梦觉，起看孤云，还自长歌自长啸。
不记桃源何地，橘渚何年，生涯事、惟有炉烟茶灶。
问先生谁友，有白石青松，共成三老。


rhythmic: 喜迁莺
author: 何梦桂
content:
东君别後。
见说道花枝，也成消瘦。
夜雨帘栊，柳边庭院，烦恼有谁就。
犹记旧看承处，梅子枝头如豆。
最苦是，向重门人静，月明时候。
知否。
人不见，纵有音书，争似重携手。
旧日沉腰，如今潘鬓，怎奈许多。
极目万山深处，肠断不堪回首。
情寸寸，到如今，只在长亭烟柳。


rhythmic: 沁园春
author: 何梦桂
content:
尚书当年，蓬矢桑弧，初度佳期。
是词林老虎，文场威凤，人中祥瑞，天下英奇。
太守买臣，中书坡老，五十二年回首非。
人间事，且开眉一笑，醉倒金卮。
阿婆还忆年时。
也曾趁鸿胪拜玉墀。
念青衫荷叶，嫁衣尚在，青铜菱影，破镜犹遗。
半席寒毡，一官俯首，造物还应戏小儿。
问天道，看是他谁戏我，我戏他谁。


rhythmic: 贺新郎
author: 何梦桂
content:
世事浑无定。
问人间、翻来覆去，阿谁能忍。
海怒惊涛山相拍，选甚鱼龙不任。
看今古、英雄销尽。
坐对青山闲白日，付长江、流送千年恨。
天有意，唯何甚。
待将洗耳泉边枕。
正梅花、霜寒月白，斗回西柄。
自寿一觞花前醉，醉彩幡金胜。
笑儿辈、汾阳中令。
倚遍层楼干阑曲，慨乾坤、渺渺青云影。
无限事，尊前兴。


rhythmic: 贺新郎
author: 何梦桂
content:
花落风初定。
倚危阑、衷情欲诉，踌躇不忍。
把酒问春春无语，吹落游尘怎任。
待泪雨、红妆蔫尽。
不道燕衔春将去，误啼鹃、唤起年年恨。
芳草路，人愁甚。
浮生一梦黄梁枕。
且不妨、狂歌醉舞，麈谈挥柄。
金谷平泉俱尘土，谁是当年豪胜。
但五柳、依然陶令。
千古兴亡东流水，望孤鸿、没处残阳影。
无限意，伤春兴。


rhythmic: 贺新郎
author: 何梦桂
content:
更静钟初定。
卷珠帘、人人独立，怨怀难忍。
欲拨金猊添沉水，病力厌厌不任。
任蝶粉、蜂黄消尽。
亭北海棠还开否，纵金钗、犹在成长恨。
花似我，瘦应甚。
凄凉无寐闲衾枕。
看夜深、紫垣华盖，低摇杠柄。
重拂罗裳蹙金线，尘满双鸳花胜。
孤负我、花期春令。
不怕镜中羞华发，怕镜中、舞断孤鸾影。
天尽处，悠悠兴。


rhythmic: 洞仙歌
author: 何梦桂
content:
青衫白发，独倚江楼小。
待欲题诗压崔颢。
慨凤台今在否，白鹭沙洲，芳草外、剩得闲身江表。
醉来疑梦里，梦入梅花，歌彻青衣听清窈。
起着飞鸿没尽，白鸟玄驹，谁能数、曹瞒袁绍。
待明年、七十问何如，笑只是今朝，浣花堂老。


rhythmic: 玉漏迟
author: 何梦桂
content:
问春先开未，江南野水，得春初小。
独殿群芳，却道花前开早。
长苦冰霜压尽，更说甚、风标清窈。
些子好。
孤香冷艳，有谁知道。
年年吹落还开，听画角楼头，送他昏晓。
何处玉堂，满地苍苔不扫。
谁是肝肠铁石，与共说、岁寒怀抱。
花未老。
无奈酒阑情好。


rhythmic: 蓦山溪
author: 何梦桂
content:
飞仙欲下，水殿严妆早。
娇湿怕春知，跨白虬、天门未晓。
霓裳零乱，肌骨自清妍，梅檐月，柳桥风，世上红尘杳。
重门深闭，忘却山阴道。
呼酒嚼琼花，任醉来、玉山倾倒。
无言相对，这岁暮心期，茅舍外，玉堂前，处处风流好。


rhythmic: 蓦山溪
author: 何梦桂
content:
春工未觉，何处琼英早。
夜半翦银河，到人间、楼台初晓。
霏霏脉脉，不是不多情，金帐暖，玉堂深，却怪音尘杳。
天公谪下，暂落红尘道。
颜色自还怜，怕轻狂、随风颠倒。
冰心谁诉，但吹入梅花，明月地，白云阶，相照天寒好。


rhythmic: 蓦山溪
author: 何梦桂
content:
蓬蓬，睡梦惊回早。
谁为散天花，遍人间，夜深分晓。
虚空幻出，富贵照乾坤，琼万顷，玉千株，莫道壶天杳。
平明三尺，不拣江南道。
只怕不坚牢，被天工、小儿翻倒。
凝冰泮水，世态总无凭，明日事，昨朝人，谁丑还谁好。


rhythmic: 沁园春
author: 何梦桂
content:
孔盖霓旌，月佩云裳，人间女仙。
问韶光九十，何如今待，明朝最处，好是明年。
戏舞称觞，一堂家庆，眼见儿孙曾又玄。
奇绝处，看菱花白发，不改朱颜。
当年。
手种红莲。
笑几度桑田沧海乾。
想蟾胎炼就，紫皇灵药，龙髯飞坠，玉女云。
青鸟重来，红霞俨在，一曲云和犹未闲。
羞尘世，把蛾眉蝉鬓，空为谁妍。


rhythmic: 玉漏迟
author: 何梦桂
content:
青衫华发，对风霜、倚遍危楼孤啸。
恶浪平波，看尽世间多少。
忘却金闺故步，都付与、野花啼鸟。
祗自笑。
悠悠心事，无人知道。
扰扰世路红尘，看销尽英雄，青山亦老。
宇宙无穷，事业到头谁了。
高楼一声画角，把千古、梦中吹觉。
天欲晓。
起看蕊梅春小。


rhythmic: 玉漏迟
author: 何梦桂
content:
自怜翠袖，向天寒、独倚孤篁吟啸。
半世虚名，孤负白云多少。
欲问梅翁旧约，怕误我、沙头鸥鸟。
时一笑。
行行且止，人间蜀道。
休怪岁月无情，叹尘世浮生，闲忙闲老。
待趁黑头，万里封侯都了。
今古勋名一梦，听未彻、钧天还觉。
羌管晓。
楼角曙星稀小。


rhythmic: 水龙吟
author: 何梦桂
content:
分知白首天寒，千林摇落寻真隐。
天工付与，冰肌雪骨，暗香寒凝。
自许负心，肯教色界，软红尘近。
怅绿衣舞断，参横梦觉，依稀旧家犹认。
不为角声落，向花前、为伊悲恨。
玉堂茅舍，风流随处，年年孤另。
不是人间，肝肠铁石，相逢休问。
算知心、只许东风，漏泄一分春信。


rhythmic: 摸鱼子
author: 赵必
content:
倚西风、招鸿送燕，年华今已如客。
青奴一饷贪凉梦，昨夜酒红无力。
愁似织。
听鸣叶寒蝉，话到情无极。
舞衣春入。
欢带眼偷移，琴心不断，襟袖旧时窄。
红尘陌。
谁寄佳人消息。
任他珠网瑶瑟。
金钗两鬓霓裳曲，总是浪歌闲拍。
长夜笛。
且慢析轻匀，留醉酒垆侧。


rhythmic: 念奴娇
author: 奚?
content:
踏破秋痕，向虚堂、细问新凉踪迹。
野客从来无管领，独鹤自还空碧。
红日重开，翠华曾到，应恨湖光窄。
游龙别後，两山依旧南北。
无语野草闲花，似嗔人问，万事今非昔。
古木苍烟无限意，只有吟魂知得。
歌舞百年，是非一醉，未必西风识。
浩歌归去，满船风雨凄恻。


rhythmic: 长相思慢
author: 奚?
content:
日折霜檐，寒欺雾幕，晴枝浅弄春华。
惊回绮梦，独拥绫衾，腮痕微印朝霞。
倦起心情，念风移霜换，依旧天涯。
雁影水云斜。
算相思、一点愁赊。
问橘楚橙吴，旧香犹在，别後襟袖输他。
琴心知未许，想钿钗、流落谁家。
怕上高楼，归思还、斜阳暮鸦。
几多年、江湖浪识，知心只许梅花。


rhythmic: 声声慢
author: 奚?
content:
秋声淅沥，楚棹吴鞭，相逢易老颜色。
桐竹鸣骚音韵，水云空觅。
炎凉自今自古，信浮生、有谁禁得。
漫回首，问黄花还念，故人犹客。
莫管红香狼籍。
兰蕙冷，偏他露知霜识。
木落山空心事，对秋明白。
征衣暗尘易染，算江湖、随人宽窄。
正无据，看寒蟾、飞上暮碧。


rhythmic: 解连环
author: 奚?
content:
霁环新掠。
正风回浪影，时摇城脚。
叹天涯、春草无伦，似凝伫当时，柳颦花弱。
步锦珠沉，谩一眸、千年如昨。
信龙楼凤阁，无奈都由，笑歌休却。
斜阳柳边自落。
听幽禽两两，沙际停泊。
道世问、多少闲愁，总输与扁舟，五湖游乐。


rhythmic: 永遇乐
author: 奚?
content:
一雁斜阳，乱蛩衰草，天净秋远。
独立西风，星星鬓影，疑被蕖霜染。
蹇修何处，秋深湘水，隐约数峰青浅。
想而今，亭亭皓月，共谁倚阑凄惋。
瑶箱翠袭，玉奁芸剪，暗里泪化偷溅。
一日思量，十年瘦削，春色回眸减。
雕鸾好在，文箫重许，酒试香庭苑。
正销魂，馀霞散碧，暮鸦数点。


rhythmic: 宴瑶池・越江吟
author: 奚?
content:
紫鸾飞舞，又东华宴罢，归步凝碧。
缥缈天风吹送处，泠泠声清逸。
青童两两，争笑拈、琪花半折。
羽衣寒露香披，翠幢珠辂去云疾。
西真还又传帝敕。
霞城检校，问学仙消息。
玉府高寒，有不老丹容，自然琼液。


rhythmic: 齐天乐
author: 奚?
content:
金飙吹净人间暑。
连朝弄凉新雨。
万宝功成，无人解得，秋入天机深处。
闲中自数。
几心酌乾坤，手斟霜露。
护了山河，共看元影在银兔。
而今神仙正好，向青空觅个，冲澹襟宇。
帝念群生，如何便肯，从我乘风归去。
夷游洞府。
把月抒云机，教他儿女。
水逸山明，此情天付与。


rhythmic: 芳草
author: 奚?
content:
笑湖山、纷纷歌舞，花边如梦如薰。
响烟惊落日，长桥芳草外，客愁醒。
天风送远，向两山、唤醒痴云。
犹自有、迷林去鸟，不信黄昏。
销凝。
油车归後，一眉新月，独印湖心。
蕊宫相答处，空岩虚谷应，猿语香林。


rhythmic: 玉漏迟
author: 赵闻礼
content:
絮花寒食路。
晴丝日，绿阴吹雾。
客帽欺风，愁满画船烟浦。
彩柱秋千散後，恨尘锁、燕帘莺户。
从间阻。
梦云无准，鬓霜如许。
夜永绣阁藏娇，记掩扇传歌，剪灯留语。
月约星期，细把花须频数。
弹指一襟幽恨，谩空倩、啼鹃声诉。
深院宇。
黄昏杏花微雨。


rhythmic: 瑞鹤仙
author: 赵闻礼
content:
客边情味恶。
花漏远、春静风鸣凤铎。
空梁燕泥落。
映柔红微，海棠帘箔。
愁钟恨角。
怕催人、黄昏索寞。
拥吟袍、凭暖阑干，醉怯冷香罗薄。
阿鹊。
幽芳月淡，紫曲云昏，有人说著。
名缰易缚。
归鞭杳，误期约。
记金泥卜画，银屏娱夜，弹指忽忽恨错。
为情多、搀尽芳春，带围瘦觉。


rhythmic: 瑞鹤仙
author: 赵闻礼
content:
冻痕消梦草。
又招得春归，旧家池沼。
园扉掩寒悄。
倩谁将花信，偏传深窈。
追游趁早，便裁却、春衫短帽。
任残梅、飞满溪桥，和月醉眠清晓。
年少。
青丝织手，彩胜娇环，赋情谁表。
南楼信杳。
江云重，雁归少。
记冲香嘶马，流红回岸，几度绿杨残照。
想暗黄、依旧东风，灞陵古道。


rhythmic: 水龙吟
author: 赵闻礼
content:
几年埋玉蓝田，绿云翠水烘春暖。
衣薰麝馥，袜罗尘沁，凌波步浅。
钿碧搔头，腻黄冰脑，参差难翦。
乍声沉素瑟，天风佩冷，蹁跹舞、霓裳遍。
湘浦盈盈月满。
抱相思、夜寒肠断。
含香有恨，招魂无路，瑶琴写怨。
幽韵凄凉，暮江空渺，数峰清远。
粲迎风一笑，持花酹酒，结南枝伴。


rhythmic: 贺新郎
author: 赵闻礼
content:
池馆收新雨。
耿幽丛、流光几点，半侵疏户。
入夜凉风吹不减，冷焰微茫暗度。
碎影落、仙盘秋露。
漏断长门空照泪，袖纱寒、映竹无心顾。
孤枕掩，残灯炷。
练囊不照诗人苦。
夜沉沉、拍手相亲，呆儿痴女。
栏外扑来罗扇小，谁在风廊笑语。
竞戏踏、金钗双股。
故苑荒凉悲旧赏，怅寒芜、衰草隋宫路。
同磷火，遍秋圃。


rhythmic: 摸鱼儿
author: 叶阊
content:
倚薰风、画阑亭午。
采莲柔橹如语。
红裙溅水鸳鸯湿，几度云朝雨暮。
游冶处。
是好是、小桥芳树寻幽趣。
绣帘低护。
任凉入霜纨，月侵冰簟，长夏等闲度。
都如梦，怅望游仙旧侣。
遗踪今在何许。
愁予渺渺潇湘浦。
槛竹空敲朱户。
黯无绪。
念多情文园，曾草长门赋。
酒酣自舞。
笑满袖缁尘，数茎霜鬓，羞杀照溪鹭。


rhythmic: 三姝媚
author: 杜良臣
content:
花浮深岸树。
迎新曦窗影，细触游尘。
映叶青梅，记共折南枝，又及尝新。
驻屐危亭，烟墅杳、风物撩人。
虹外斜阳留晚，莺边落絮催春。
心事应辜桃叶，但自把新诗，遍写修筠。
恨满芳洲，倩晚风吹梦，暗逐江云。


rhythmic: 齐天乐
author: 曹
content:
翠箫声断青鸾翼，心期破钗谁表。
夜烛银屏，春风粉袖，犹记琵琶斜抱。
瑶池路杳。
恨巫女回云，月娥沉照。
谩说蓬莱，玉环花貌梦难到。
严花亭院乍冷，更蛩吟风碎，鸿飞烟渺。
绿玉弹棋，红牙按拍，乐事欢情终少。
刘郎未老。
要鬓翼堆玄，腕酥凝皓。
莫忘香荐，绿罗裙带草。


rhythmic: 瑞鹤仙
author: 曹
content:
炉烟销篆碧。
对院落秋千，昼永人寂。
浓春透花骨。
正长红小白，晕香涂色。
铜驼巷陌。
想游丝、飞絮无力。
念绣窗、深锁红鸾，虚度禁烟寒食。
空忆。
象床沉水，凤枕屏山，欢尤惜。
粉香狼藉。
海棠下、东风急。
自秦台箫咽，汉皋冷，断雨零云难觅。
但杏梁、双燕归来，似曾旧识。


rhythmic: 兰陵王
author: 曹
content:
杏花坼。
烟柳藏鸦翠陌。
苏堤上、人正踏青，嫩草茸茸衬罗袜。
游丝挂晴塔。
十里酣红艳白。
秋千外，娇靥笑春，一片笙箫绮霞碧。
阿香妒倾国。
把镜日深奁，丝雨愁织。
崇桃积李无颜色。
但蝶粉香渍，燕泥芹冷，紫钱芳晕翳宝瑟。
怅还近寒食。
岑寂。
恨无极。
更酒驿孤烟，棋院长日。
梨花满地春狼藉。


rhythmic: 宴山亭・燕山亭
author: 曹
content:
香月玲珑，柔风镂刻，嫩绿枝头圆腻。
绯桃院宇，絮柳池塘，独立万红尘外。
戏舞千团，讶粉羽、留连春媚。
非是。
看滚雪抛琼，镜鸾相倚。
唐昌仙观风流，有霞洞藏花，绀环玉蕊。
雕阑占赏，禁苑承恩，难比太平瑶卉。
遍插金瓶，更移近、宝猊烟翠。


rhythmic: 水调歌头
author: 郑雪岩
content:
甫营亭子小，花柳斩新裁。
衰翁馀暇，何妨领客少徘徊。
堪叹人生离合，恰似燕莺来往，光景暗中催。
芦荻晚风起，明月满沙堆。
去年秋，如此夜，有谁陪。
欲挽天河无路，满眼总尘埃。
未了痴儿官事，行止从来难定，又趣到苏台。
不作别离句，共醉十分杯。


rhythmic: 摸鱼儿
author: 谭宣子
content:
掩朱弦、住听金缕。
天涯同是羁旅。
多情记把香罗袖，残粉半粘荆树。
还信否。
便忍道、石台暗寂春无主。
分明间阻。
那睡鸭嘘云，翔鸳溜月，此际更休语。
人间世，谁识缄愁最苦。
轻帆重解烟雨。
而今翻笑周郎误。
挑剔寒缸寻谱。
游倦处。
果因甚、亭亭瘦影如前度。
无由寄与。
待谢却梅花，东风为我，吹梦过淮浦。


rhythmic: 玲珑四犯
author: 谭宣子
content:
碧黯塞榆，黄销堤柳，危栏谁料重抚。
才情犹未减，指点惊如许。
当时共伊东顾。
为辞家、怕吟鹦鹉。
衮衮波光，悠悠云气，陶写几今古。
生尘每怜微步。
渺江空岁晚，知在何处。
土花封玉树。
恨极山阳赋。
吹芗扇底馀欢断，怎忘得、阴移庭午。


rhythmic: 鸣梭
author: 谭宣子
content:
织绡机上度鸣梭。
年光容易过。
萦萦情绪，似水烟山雾两相和。
谩道当时何事，流盼动层波。
巫影嵯峨。
翠屏牵薜萝。
不须微醉自颜酡。
如今难凭麽。
烛花销艳，但替人、垂泪满铜荷。
赋罢西城残梦，犹问夜如何。


rhythmic: 玉漏迟
author: 史深
content:
绿树深庭院。
侵帘暝草，沿砌幽藓。
问讯馀芳，糁迳碎红千点。
暗有芹香坠几，认杏栋、营巢新燕。
晴思软。
春光几许，费人裁翦。
梅阴地湿无尘，但密袖薰虬，静看诗卷。
半掬羁心，似翠蕉难展。
花事因循过了，渐愁人、薰风团扇。
屏昼掩。
屏上数峰青远。


rhythmic: 花心动
author: 史深
content:
肌雪浮香，见梅花清姿，漫劳凝伫。
淡粉最娇，羞把春□，长记寿阳眉妩。
绿苔深迳寻幽地，谁相伴、凌波微步。
翠鸳冷，芳尘路杳，旧游何处。
不信重城间阻。
终没个因由，寄声传语。
宝炬凝珠，彩笔呵冰，密写断肠新句。
月寒烟瞑孤山下，羞吟□、断桥边去。


rhythmic: 齐天乐
author: 丁默
content:
两株烟柳荒城外，依依暮帆曾驻。
小扇障尘，轻舆贴岸，谁料重行吟处。
流光暗度。
怅兰溆春移，苇汀秋聚。
可奈清愁，快呼艇子载将去。
中年怀抱易感，甚风花水叶，犹似孤旅。
伴鹤幽期，随莺乐事，还是情乖意负。
衣尘帽土。
但杜镜堪羞，贺囊偏□。
待报山灵，莫教云壑妒。


rhythmic: 齐天乐
author: 丁默
content:
倦云休雨风还作，交相醒花苏柳。
字满吟灰，痕添坐席，赢得新愁痴守。
归期未有。
负小院移兰，故园尝韭。
谩道春来，沉腰惟觉似秋瘦。
烧灯时候是也，楚津留野艇，曾趁芳友。
问月赊晴，凭春买夜，明月添香解酒。
□知别久。
怅帝陌论心，客尘侵首。
戏鼓声中，旧情犹在否。


rhythmic: 过秦楼
author: 曾栋
content:
曙色开晴，轻敷暖，日影才经檐角。
倦来芳径，且倚阑干，独地新愁粘著。
长日如年，可堪恨雨丝丝，梦云漠漠。
见鸣禽递响，乳莺梳翅，痴愁方觉。
凝望处，初绿呈新，陈柯拆旧，忘了一春归却。
不伤花老，只怕花开，解使朱颜销铄。
宝扇轻摇，乱抛花片教飞，迎风低掠。
忍重携素手，骤觉一分瘦落。


rhythmic: 念奴娇
author: 程武
content:
蜀江城远，想连云危栈，接天穷处。
惆怅烟尘回首地，双阙觚棱犹故。
龙扈星联，羽林风肃，未放鸾去。
不堪掩面，泪沾宸袖如雨。
底事当日昭阳，吹羌鸣羯，却霓裳舞。
三十六宫春满眼，曾把色嗔香妒。
芳草埋情，飞花陨怨，翻被蛾眉误。
画图惊见，黯然魂断今古。


rhythmic: 齐天乐
author: 王月山
content:
夜来疏雨鸣金井，一叶舞空红浅。
莲渚收香，兰皋浮爽，凉思顿欺班扇。
秋光苒苒。
任老却芦花，西风不管。
清兴难磨，几回有句到诗卷。
长安故人别後，料征鸿声里，画阑凭遍。
横竹吹商，疏砧点月，好梦又随云远。
闲愁似线。
甚系损柔肠，不堪裁翦。
听著鸣蛩，一声声是怨。


rhythmic: 多丽
author: 赵时奚
content:
敛吴云，翠奁推上红晴。
渺澄流、鳞光寒碎，远峰螺绀低凝。
杏香引、画船影湿，柳阴趁、骄马蹄轻。
桥限宽平，堤横南北，去来人入绣围行。
渐际晚，梅妆游困，十里曳歌声。
苍烟润，飞鸦妒春，一梦催醒。
认名园、当时宴幸，缆痕犹在危亭。
露花浓、静迎直砌，雾藓冷、淡护飞甍。
几对东风，留连丽景，年□□老越山青。
夜深月、照人依旧，何处最关情。
欢娱地，星移世换，客恨还盈。


rhythmic: 祝英台近
author: 向希尹
content:
晓帘栊，晴院宇，空鸭冷沉水。
翠被欺寒，娇困未起。
厌厌两点眉峰，一痕酒晕，正人在、温柔乡里。
甚情味。
羞对钗燕筝鸿，胭脂暗弹泪。
欲写吴笺，无处问双鲤。
倩他轻薄杨花，与愁结伴，直吹到，那人根底。


rhythmic: 渡江云
author: 萧元之
content:
流苏垂翠，高低一色，红紫等泥沙。
香山居士老，柳枝桃叶，飞梗属谁家。
好音过耳，任啼鸟、怨入芳华。
心情懒，笔床吟卷，醉墨戏翻鸦。
堪嗟。
雕弓快马，敕勒追踪，向夕阳坡下。
休更忆，青丝络辔，红袖裁纱。
司空见惯浑如梦。


rhythmic: 水龙吟
author: 萧元之
content:
人生何必求名，身闲便是名高处。
卧云衣袂，何因自染，修涂尘土。
世路羊肠，人情狙赋，翻云覆雨。
把从前旧梦，倚阑重省，休更错、添笺注。
况是吾庐江上，也抵得、封侯千户。
高眠闲听，邻舟渔唱，倚阑农语。
休望当年，溪边俱载，隆中三顾。
怕群鸥微觉，见人欲起，背人飞去。


rhythmic: 蓦山溪
author: 刘菊房
content:
醉魂离梦，捻合难成片。
恶味怕黄昏，更西风，梧桐深院。
蝉松翠妩，记那日相逢，情缱绻。
语玲珑，人静凌波见。
香云曾约，念阻题红怨。
应是绿窗寒，也思郎、云衣谁换。
郎今销黯，步楚竹江空，云缥缈，水弥茫，不抵相思半。


rhythmic: 雨淋铃
author: 杜龙沙
content:
窗影珑璁，画楼平晓，翳柳啼鸦。
门巷渐有新烟，东风定、人扫桐花。
峭寒斗减，看旅雁、争起蒹葭。
溯断云，多少悲鸣，数行又下远汀沙。
应是故园桃李谢。
送清江、一曲阑干下。
染翰为赋春羁，嗟双鬓、客舍成华。
绣鞭绮陌，强携酒、来觅吴娃。
听扇底、凄惋新声，醉里翻念家。


rhythmic: 解连环
author: 黄廷
content:
乍寒帘幕。
愁灯花正结，又还轻落。
弄瘦影、瓶里梅梢，为谁缀陇头，向来新萼。
万古千今，算惟有、别情难托。
把潘郎鬓绿，尽付雁声，几度寥寞。
扁舟暮江旧泊。
记携觞就折，烟翠犹弱。
漫过却、歌夕吟朝，问天道何时，素纤重握。


rhythmic: 忆旧游
author: 黄廷
content:
乍梅黄雨过，遍倚层楼，时舞垂阳。
暗绿知谁换，似烟浓雾薄，望眼偏妨。
昔人画无数，相引入横塘。
纵细切香蒲，重开绛蕊，懒向清觞。
凄凉。
旧游地，谩赋减兰成，才退周郎。
总把芳辰误，念纱窗深静，冰簟流光。


rhythmic: 宴清都
author: 黄廷
content:
坠叶窥檐语。
风帘薄，递来幽恨无数。
牙签倦展，银缸细剔，悄然归旅。
声传漏阁偏长，更奈向、潇潇乱雨。
想近日，舞袖翻云，吟笺度雪谁愿。
当时翠缕吹花，东城绣陌，双燕何许。
香罗唾碧，晴纱印粉，甚缘重睹。


rhythmic: 兰陵王
author: 黄廷
content:
絮花弱。
吹满斜阳院落。
秋千外，无数小舟，绿水溶溶带城郭。
流光漫暗觉。
辜却。
莺呼燕诺。
欢游地，都在梦中，双蝶翩翩度帘幕。
凭谁问康乐。
又粉过新梢，红退残萼。
阑干休倚东风恶。
怜瑟韵空在，鉴容偷改，青青洲渚遍杜若。
故交半廖寞。
漂泊。
镇如昨。
念玉指频弹，珠泪还阁。
孤灯隐隐巫云薄。


rhythmic: 琐窗寒
author: 黄廷
content:
驻马林塘，还寻旧迹，雨收秋晚。
残蕉映牖，强把碧心偷展。
记相逢、画堂宴开，乱花影入帘初卷。
正小池涨绿，丝纶曾试，事随鸿远。
凄断。
情何限。
料素扇尘深，怨娥碧浅。
清宫丽羽，漫有苔笺题满。
问低墙、双柳尚存，几时艳烛亲共剪。
但凝眸，数点遥峰，春色青如染。


rhythmic: 齐天乐
author: 黄廷
content:
十年汉上东风梦，依然淡烟莺晓。
系马桥空，维舟岸易，谁识当时苏小。
筹花斗草。
任波浴斜阳，絮迷芳岛。
笑底歌边，黛娥娇聚怕归早。
京尘衣袂易染，旧游随雾散，新恨难表。
燕子朱扉，梨英翠箔，留得春光多少。
晴丝漫绕。
料带角香销，扇阴诗杳。
细倚秋千，片云天共渺。


rhythmic: 沁园春
author: 陈坦之
content:
睡起闻莺，卷帘微雨，黄昏递愁。
正青翰音断，离怀几摺，碧云暮合，千里双眸。
思发花前，人归雁後，误记归帆天际舟。
浑无据，但馀香绕梦，频到西楼。
风流。
翻是花。
谩长遣眉山翠不流。
想哀筝绕指，鸿移凤咽，残灯背泣，玉沁春柔。
夜月精神，朝阳微艳，何处瑶台轻驻留。
愁无际，被东风吹去，绿黯芳洲。


rhythmic: 夜飞鹊・夜飞鹊慢
author: 张艾
content:
霓裳按歌地，凉影参差。
还是佩解江湄。
沧波正洗袜尘恨，流霞空沁铢衣。
盈盈半输笑，向朱阑凝伫，欲诉心期。
碧筒唤酒，恐娇娥、来下瑶池。
未许西风吹断，环步障千重，镇护金猊。
落晚文禽点镜，分香窃翠，却念幽羁。


rhythmic: 解语花
author: 张艾
content:
轻雷殷殷，小枕惊回，帘影摇庭户。
嫩凉遥度。
江云堕、结作西窗暗雨。
闲阶静伫。
叹疏袂、愁宽一缕。
凭画栏，润叶鸣条，总是安秋处。
因唤扁舟晚渡。
渐闻歌招得，采菱俦侣。
临平归路。
花无数、应识汀洲倦旅。
飞红怨暮。
长趁得、断鸿南浦。
闲枕衾，谁更无聊，应最怜纨素。


rhythmic: 绕佛阁
author: 张艾
content:
渚云弄湿，烟缕际晚，江国遥碧。
鸿过无迹。
怕闻野寺孤钟动凄恻。
小桥路窄。
疏袖暗拂衰草，愁听蛩语还寂。
可堪过了，龟纱负瑶席。
荏苒露华白。
一夜秋窗惊晓色。
柳影孤危，残蝉空抱叶。
想摇落关情，归梦频折。
物华消歇。


rhythmic: 真珠帘
author: 徐□
content:
落红几阵清明雨。
忆花期、半被晴悭寒阻。
新柳著春浓，早翠池波妒。
粉雨香云消息远，漫旧日、秋千庭宇。
凝伫。
正春醒帘外，一声莺语。
尘锁宝筝弦柱。
自眉峰惹恨。
六么慵舞。
深院不成妆，有泪弹谁与。
记得踏青归去後，细共说、花阴深处。


rhythmic: 桂枝香
author: 施翠岩
content:
西风满目。
渐院落悄清，愁近银烛。
多少虫书堕翠，又随波。
娥半露扶疏影，向虚檐、似知幽独。
浦鸿声断，枝乌漏永，芳梦难续。
记旧日、离亭细嘱。
早归趁香边，频泛。
谁遣而今，对景黛娥双蹙。
玉鞭但共秋光远，漫空怜、如许金粟。
露零襟冷，萧萧更兼，数竿修竹。


rhythmic: 沁园春
author: 施翠岩
content:
披紫菟裘，上白鹭亭，看吹洞箫。
望长江庚鲸过，江横素练，回仙鹤度，月在青霄。
依约淮山，清冷风露，如到瀛洲听海涛。
浮图近，更玉铃金铎，初奏琅。
人间梦境廖廖。
问故国繁华能几朝。
有千年枯井，龙沉凤怨，数邱黄壤，兔走猿嗥。
莫问荣华，不如归去。
短棹孤篷乘夜潮。
翠岩下，耕白云二顷，胜种仙苗。


rhythmic: 念奴娇
author: 续雪谷
content:
砌红慵扫，问东风、应念西园廖落。
帘卷垂阳莺啭巧，才见还因飞却。
拈指光阴，关心节序，总在秋千索。
翻翻双蝶，傍人争趁行乐。
曾记步月归来，秦筝弹遍，共倚阑干角。
别後池亭谁斗草，多少芳游担阁。
世事升沈，人生聚散，俯仰空如昨。
馀香犹在，绣帏清晓寒薄。


rhythmic: 水调歌头
author: 荣樵仲
content:
既难求富贵，何处没溪山。
不成天也，不容我去乐清闲。
短褐宽裁疏葛，柱杖横拖瘦玉，著个竹皮冠。
弄影碧霞里，长啸翠微间。
醉时歌，狂时舞，困时眠。
け然自得，了无一点俗相干。
拟把清风明月，剪作长篇短阕，留与世人看。
待倩月边女，归去借青鸾。


rhythmic: 贺新凉・贺新郎
author: 陆象泽
content:
笛唤春风起。
向湖边、腊前折柳，问君何意。
孤负梅花立晴昼，一舸凄凉雪底。
但小阁、琴棋而已。
佳客清明留不住，为匡庐、只在家窗里。
湓浦去，两程耳。
草堂旧日谈经地。
更从容、南山北水，庾楼重倚。
万卷心胸几千古，仰首紫气。
正江上、风寒如此。


rhythmic: 桂枝香
author: 鞠华翁
content:
丁丁起处。
在纵牧九京，经烧残树。
时见鸟鸢饥噪，鸺妖呼。
数间老屋团荒堵。
算何人、瓣香来注。
淡烟斜照，闲花野棠，杳杳年度。
世事几、番云覆雨，独此道嫌人，抛弃尘土。
眼里长青，谁也解如山否。
三三五五骑牛伴，望前村、吹笛归去。
柳青梨白，春浓月淡，蹋歌椎鼓。


rhythmic: 绮寮怨
author: 鞠华翁
content:
又见花阴如水，两心犹未平。
正坐久、主客成三，空无语、影落秋枰。
千年人间事业，垂成处、一著容易倾。
便解围、小住何妨，机锋在，瞬息天又明。
甚似汉吴对营。
纷纷不了，孤光照彻连城。
又似残星，向零落，有馀情。
娥笑人迟暮，念才力、底须争。


rhythmic: 贺新郎
author: 曾颜
content:
富贵人间有。
就如今，秤量阴德，还公最厚。
一郡鹘全似旧，春满霜畴稻亩。
近帐外、干将夜吼。
直指禾川弄霆雷，从山阴、鹿健那能走。
都算计，怎担负。
单车曲曲穿岩窦。
向迷途、分明一呼，散渠回首。
夹路香花迎拜了，见说家家举酒。
道公是、再生父母。
活一口还添一岁，这一回、活几千千口。
只此事，是公寿。


rhythmic: 夜飞鹊・夜飞鹊慢
author: 刘辰翁
content:
何曾见飞渡，年又年痴。
今古相望犹疑。
朱颜一去似流水，断桥魂梦参差。
何堪更嗟迟暮，听旁人说与，此夕佳期。
深深代籍，盼悠悠、北地胭脂。
谁寄扬州破镜，遍海角天涯，空待人归。
自小秦楼望巧，吴机回锦，歌舞为谁。


rhythmic: 疏影
author: 刘辰翁
content:
香篝素被。
听花犯低低，瑶花开未。
长记那时，炽炭围炉，瘦妻换酒行试。
当家人在销金帐，约莫是、打围归际。
又谁知、别忆烹茶，冷落故家愁思。
闻道滕骄巽懒，今朝待檄与，翻云须易。
白白不成，又不教晴，做尽黄昏情味。
银河本是冰冰底。
怎忍向、东风成水。
待满城、玉宇琼楼，却报卧庐人起。


rhythmic: 桂枝香
author: 刘辰翁
content:
吹箫人去。
但桂影徘徊，荒杯承露。
东望鞭芙缥缈，寒光如注。
去年夜半横江梦，倚危樯，参差曾赋。
茫茫角动，回舟尽兴，未惊鸥鹭。
情知道、明年何处。
漫待客黄楼，尘波前度。
二十四桥，颇有杜书记否。
二三字者今如此，看使君、角巾东路。
人间俯仰，悲欢何限，团圆如故。


rhythmic: 烛影摇红
author: 刘辰翁
content:
老子婆娑，那回也上南楼去。
素娥有恨隐云屏，元是娇痴故。
惊扇徘徊未许。
耿多情、为谁堪诉。
使君愁绝，独倚阑干，後期无据。
有酒如船，片云扫尽霓裳露。
他时与客更携鱼，犹记临皋路。
因念南羁北旅。
醉乌乌、凭君楚舞。
问君不见，璧月词成，楼西沉处。


rhythmic: 烛影摇红
author: 刘辰翁
content:
明月如冰，乱云飞下斜河去。
旋呼艇子载箫声，风景还如故。
袅袅余怀何许。
听尊前、呜呜似诉。
近年潮信，万里阴晴，和天无据。
有客秋风，去时留下金盘露。
少年终夜奏胡笳，谁料归无路。
同是江南倦旅。
封婵娟、君歌我舞。
醉中休问，明月明年，人在何处。


rhythmic: 烛影摇红
author: 刘辰翁
content:
春日江郊，素娥吹下银幡舞。
东风点点乱茶烟，留到明朝否。
掩袖凝寒不语。
漫粘酥、枝枝缕缕。
断肠何似，飞絮多时，落梅深处。
仙掌擎来，翠眉敛半看成露。
惊沙马上面帘轻，谁贵毡庐主。
多少高阳伴侣。
到如今、沉冥几许。
乘槎相问，万里银河，欲归无路。


rhythmic: 念奴娇
author: 刘辰翁
content:
先生自寿，拥衾寒，重赋凌云游意。
我有大儿孔文举，弱冠暮齿。
桃已三偷，树犹如此，前度花开几。
蓬莱可塞，还童却老无计。
为此授笔翩翩，大江东去，好似歌头起。
寄与两家孙又子，长看以文为戏。
某所某公，同年同月，谁翦招魂纸。
前三例好，不须举後三例。


rhythmic: 念奴娇
author: 刘辰翁
content:
枯寒生晚，复何似、张绪少年时意。
薄命不逢何至此，满眼啼妆龋齿。
城是城非，年来年去，万八千能几。
半痴半了，更痴儿计孙计。
回首仕已半生，仕何如已，已矣羞拈起。
幸有橘丸丸日大，且复从公围戏。
若论弹文，更书谤箧，吾历无馀纸。
多年致仕，大都有甚恩例。


rhythmic: 念奴娇
author: 刘辰翁
content:
吾年如此，更梦里、犹作狼居胥意。
千首新诗千斛酒，管甚侯何侯齿。
员峤波翻，瀛洲尘败，吾屐能销几。
经丘寻壑，是他早计迟计。
犹记辰巳嗟嗟，故人贺我，且勉呼君起。
五十不来来过二，方悟人言都戏。
以我情怀，借公篇韵，恨不天为纸。
馀生一笑，不须邴曼容例。


rhythmic: 念奴娇
author: 刘辰翁
content:
沧洲一叶，待借君、回我炉亭春意。
突兀灵光无立壁，八面江风寒齿。
乡屐廊深，笼门槛赤，数月才几。
千年未论，岂无数十年计。
我本高卧墙东，何知人事，推枕为君起。
憔悴庚寅何足记，不觉联翩宾戏。
白雪阳春，黄鸡唱日，绝少澄心纸。
我歌草草，和章有例还例。


rhythmic: 念奴娇
author: 刘辰翁
content:
两丸日月，细看来、也是樊笼中物。
点点山河经过了，拔帜几番残壁。
白是沙堤，苍然吴楚，一片成毡雪。
此时把酒，旧词还是坡杰。
歌罢公瑾当年，天长地久，柳与梅都发。
几许闲愁斜照里，掌上沤生沤灭。
沧海桑枯，东陵瓜远，总不关渠发。
簪花起舞，可怜今夕无月。


rhythmic: 乳燕飞・贺新郎
author: 刘辰翁
content:
赤壁之游乐。
但古今、风清月白，更无坡作。
矫首中洲公何许，共我横江孤鹤。
把手笑、孙刘寂寞。
颇有使君如今否，看青山、似我多前却。
几见我、伴清酌。
江心旧岂非城郭。
抚千年、桑田海水，神游非昨。
对影三人成六客，更倚归舟夜泊。
尚听得、江城愁角。


rhythmic: 乳燕飞・贺新郎
author: 刘辰翁
content:
曾授茅山记。
共当年、二百七十，又三甲子。
昨上云台占云物，占得景风南至。
又恰是、封侯千岁。
行遍神州河洛外，早归来、庭下槐阴翠。
春万户，共生意。
溪翁图是参同契。
想金丹、圆成功行，活人相似。
顾我尊前歌赤壁，生子当如此耳。
笑华发、东坡年几。


rhythmic: 乳燕飞・贺新郎
author: 刘辰翁
content:
过雨城西路。
看轻云、弄日花间，微寒如雾。
谁是宣华门守者，报我十分开五。
便痛饮、能销几度。
寄语後来看花客，待看花、莫待开成树。
成树也，半为土。
巢蜀锦今何许。
记西湖、聚景村庄，王亭谢墅。
冷落柯丘二三子，更问何园韩圃。
悄一笑、回车竹所。


rhythmic: 瑞鹤仙
author: 刘辰翁
content:
正丹翁初度。
对花满江城，晓莺欲语。
崆峒在何处。
渐雨过农郊，劝耕问路。
州人争观。
问坡老、重来是否。
把看灯、传说风流，八境尽图新句。
如许。
老子文章，挥毫立马，脱靴嫌污。
太平易作。
听父老，歌襦裤。
愿使君小住，五风十雨。
重见一麸三黍。
又天边、飞诏殷勤，说相将去。


rhythmic: 声声慢
author: 刘辰翁
content:
西风坠绿。
唤起春娇，嫣然困倚修竹。
落帽人来，花艳乍惊郎目。
相思尚带旧子，甚凄凉、未妆束。
吟鬓底，伴寒香一朵，并簪黄菊。
却待金盘华屋。
园林静、多情怎禁幽独。
蛱蝶应愁，明日落红难触。
那堪雁霜渐重，怕黄昏、欲睡未足。
翠袖冷，且莫辞、花下秉烛。


rhythmic: 洞仙歌
author: 刘辰翁
content:
也曾海上，啖如瓜大枣。
海上归来相公老。
画堂深、满引明月清风，家山好、一笑尘生蓬岛。
六年春易过，赢得清阴，到处持杯藉芳草。
看明年此日，人在黄金台上，早整顿、乾坤事了。
但细数斋年几人存，更宰相高年，几人能到。


rhythmic: 洞仙歌
author: 刘辰翁
content:
有客从余，不计余无酒。
袖有蟠桃为君寿。
叹此桃再熟，也须年後。
甚辨得，转盼个偷桃手。
菊潭三十斛，月又月添，天赋先生日更久。
但黄杨长寸，闰年倒寸，似凭得到梧宫甚时候。
客又道奇特是阳生，後七日相看，醉春风柳。


rhythmic: 齐天乐
author: 刘辰翁
content:
枝头雨是青梅泪。
翻作一江春水。
鱼腹魂销，龙舟叫彻，不了湖亭张戏。
满庭芳芷。
正艾日高高，葛风细细。
试比陈人，人间除我更谁似。
浮沉君共我里。
记薰廊待对，闻鸡蹴起。
昨日蟾蜍，明朝蝇虎，身与渠衰更悴。
老夫病已。
任采绿采苓，为师为帝。
但有昌阳，倩酤扶路醉。


rhythmic: 齐天乐
author: 刘辰翁
content:
海枯泣尽天吴泪。
又涨经天河水。
万古鱼龙，雷收电卷，宇宙刹那间戏。
沉兰坠芷。
想重整荷衣，顿惊腰细。
尚有干将，冲牛射斗定何似。
成都桥动万里。
叹何时重见，鹃啼人起。
孤竹双清，紫荆半落，到此吟枯神瘁。
对床永已。
但梦绕青神，尘昏白帝。
重反离骚，众醒吾独醉。


rhythmic: 齐天乐
author: 刘辰翁
content:
蒋陵故是簪花路。
风烟奈何秋暑。
候馆凋梧，宫墙断柳，谁识当年倦旅。
余怀何许。
想上马人扶，翠眉愁聚。
旧日方回，而今能赋断肠语。
登高能赋最苦。
叹高高难问，欲望迷处。
蝶绕东篱，鸿翻上苑，那更画梁辞主。
来今往古。
漫湛辈同来，远公回去。
我醉安归，黄花扶路舞。


rhythmic: 兰陵王
author: 刘辰翁
content:
雁归北。
渺渺茫茫似客。
春湖里，曾见去帆，谁遣江头絮风息。
千年记当日。
难得。
宽闲抱膝。
兴亡事，马上飞花，看取残阳照亭驿。
哀拍。
愿归骨。
怅毡帐何匹，酪何食。
相思青冢头应白。
想荒坟酹酒，过车回首，香魂携手抱相泣。
但青草无色。
语绝。
更愁极。
漫一番青青，一番陈迹。
瑶池黄竹哀离席。


rhythmic: 兰陵王
author: 刘辰翁
content:
送春去。
春去人间无路。
秋千外、芳草连天，谁遣风沙暗南浦。
依依甚意绪。
漫忆海门飞絮。
乱鸦过，斗转城荒，不见来时试灯处。
春去。
最谁苦。
但箭雁沉边，梁燕无主。
杜鹃声里长门暮。
想玉树凋土，泪盘如露。
咸阳送客屡回顾。
斜日未能度。
春去。
尚来否。
正江令恨别，庾信愁赋。
苏堤尽日风和雨。


rhythmic: 琐窗寒
author: 刘辰翁
content:
嫩绿如新，娇莺似旧，今吾非故。
空山过雨，留春春去。
似尊前曲曲阳关，行人回首江南处。
漫停云低黯，征衫憔悴，酒痕犹污。
欲语。
浑未住。
记匹马经行，风林烟树。
家山何在，想见绿窗啼雾。
又何堪满目凄凉，故园梦里能归否。
但数声、惊觉行云，重省佳期误。


rhythmic: 归朝歌
author: 刘辰翁
content:
最是一人称好处。
昨日小春留得住。
梅花信信望东风，须待公归香满路。
年时今已度。
长是巴山深夜雨。
宣又召，凯还簇簇，要见寿觞举。
扫尽窝蜂闲绣斧。
叠鼓春声欢岁暮。
燕台剑履趣锋车，银信低低传好语。
紫貂裘脱与。


rhythmic: 大圣乐
author: 刘辰翁
content:
芳草如云，飞红似雨，卖花声过。
况回首、洗马塍荒，更寒食、宫人斜闭，烟雨铜驼。
提壶卢何所得酒，泥滑滑、行不得也哥哥。
伤心处，斜阳巷陌，人唱西河。
天下事，不如意十常八九，无奈何。
论兵忍事，对客称好，面皱如靴。
广武噫嘻，东陵反覆，欢乐少兮哀怨多。


rhythmic: 宝鼎现
author: 刘辰翁
content:
红妆春骑。
踏月影、竿旗穿市。
望不尽、楼台歌舞，习习香尘莲步底。
箫声断、约彩鸾归去，未怕金吾呵醉。
甚辇路、喧阗且止。
听得念奴歌起。
父老犹记宣和事。
抱铜仙、清泪如水。
还转盼、沙河多丽。
漾明光连邸第。
帘影冻、散红光成绮。
月浸葡萄十里。
看往来、神仙才子。
肯把菱花扑碎。
肠断竹马儿童，空见说、三千乐指。
等多时春不归来，到春时欲睡。
又说向、灯前拥髻。


rhythmic: 祝英台近
author: 刘辰翁
content:
昨朝晴，今朝雨。
渺莽遽如许。
厌听儿童，总是涨江语。
是谁力挽天河，误他仙客，并失却、乘槎来路。
断肠苦。
翦烛深夜巴山，酒醒听如故。
勃荷衣，堕泪少乾土。
从初错铸鸱夷，不如归去，到今此、欲归何处。


rhythmic: 祝英台近
author: 刘辰翁
content:
看师师、成蝶蝶。
蹙尽不成叠。
欲试搔头，花重怎堪捻。
是谁抛过东墙，今无赤凤，梦得似、那人身捷。
年时腊。
曾笑梅梢和豆，去月忽如荚。
便向龙门，无复钏金接。
待教开到琼林，阆仙重见，又谁念、昆明前劫。


rhythmic: 花犯
author: 刘辰翁
content:
海山昏，寒云欲下，低低压吹帽。
平沙浩浩。
想关塞无烟，时动衰草。
苏郎卧处愁难扫。
江南春不到。
但怅望、雪花夜白，人间憔悴好。
谁知广寒梦无，丁宁白玉炼，不关怀抱。
看清浅、桑田外，尘生热恼。
待说与、天公知道。


rhythmic: 花犯
author: 刘辰翁
content:
甚天花、纷纷坠也，偏偏著余帽。
乾坤清皓。
任海角荒荒，都变瑶草。
落梅天上无人扫。
角吹吹不到。
想特为、东皇开宴，琼林依旧好。
看儿贪耍不知寒，须塑就玉狮，置儿怀抱。
奈转眼、今何在，泪痕成恼。
白发翁翁向儿道。


rhythmic: 满江红
author: 刘辰翁
content:
淡淡胭脂，似褪向、景阳鸳石。
依然是、春睡未足，捧心犹癖。
藉甚不禁君再顾，嫣然却记渠初拆。
黯销魂、欲尽更堪怜，终难得。
犹记是，卿卿惜。
空复见，谁谁摘。
但当时一笑，也成陈迹。
我懒花残都已往，诗朋酒伴犹相觅。
听连宵、又雨又还晴，鸠鸣寂。


rhythmic: 满江红
author: 刘辰翁
content:
何许相求，且不是、南温北石。
也欲学、绝交高论，自陈余癖。
万里鱼书长记忆，十年波浪伤离拆。
算此舟、不是剡溪舟，空回得。
非出处，何须惜。
非瑕，何须摘。
看雪销鸿去，有何留迹。
安石岂无同乐意，玄真不是朝廷觅。
但眼前、真率暂相违，歌声寂。


rhythmic: 满江红
author: 刘辰翁
content:
莺语依然，但春去、人间无约。
谁念我、吟情憔悴，醉魂落魄。
尽日只将行卷续，有时自整残棋著。
向黄昏、细雨闷无，青梅落。
南又北，相思错。
朝异暮，人情薄。
漫踌躇在目，奢华如昨。
海底月沉天上兔，辽东人化扬州鹤。
记龙云、波浪岂能平，天难托。


rhythmic: 满江红
author: 刘辰翁
content:
十岁儿童，看骑竹、花阴满城。
与新第、桐乡孙子，高下齐生。
倚枕不寻柯下梦，举头自爱橘中名。
但有时、米价问如何，公助平。
东西塾，听书声。
长短卷，和诗成。
总神仙清福，前辈家庭。
试问凌烟图相国，何如洛寺写耆英。
甚天公、属意富民侯，银信青。


rhythmic: 水龙吟
author: 刘辰翁
content:
何须银烛红妆，菜花总是曾留处。
流觞事远，绕梁歌断，题红人去。
绕蝶东墙，啼莺修竹，疏蝉高树。
叹一春风雨，归来抱膝，怀往昔、自凄楚。
遥望东门柳下，梦参差、欲归幽路。
断红芳草，连空积水，凭高坠雾。
水洗铜驼，天清华表，升平重遇。
但相如老去，江淹才尽，有何人赋。


rhythmic: 水龙吟
author: 刘辰翁
content:
多年袖瓣心香，重新拈出为公寿。
唤起老龙，如今正是，欠伸时候。
弱语闻莺，轻阴转柳，弦薰未透。
信江南，自有真孺未用，须待见、衮和绣。
闻说锋车在道，更四辈、传宣来骤。
蟠胸何限，天门夜对，春宫晨奏。
梅子阴浓，菖蒲花老，枯槔闲後。
但北关下泽，遗民社在，贺公归昼。


rhythmic: 水龙吟
author: 刘辰翁
content:
看人削树成槎，布帆海上秋风浪。
白头坡老，知津水手，倚桄榔杖。
九点齐州，半生髀肉，烟尘苍莽。
但北窗梦转，青阴满眼，抚陈迹、玩新涨。
世事艰难已遍，笑而今、不堪重想。
龙筋虎骨，根深伏兔，擎空千丈。
礼乐文章，终须梦卜，南人为相。
问凌烟生面，他时彷佛，似何人像。


rhythmic: 水龙吟
author: 刘辰翁
content:
闲思十八年前，依稀正是公年纪。
铜驼陌上，乌衣巷口，臣清如水。
是处风筝，满城昼锦，儿郎俊伟。
但幅巾藜杖，低垂白鬓，用与绮、问何里。
最忆他年甘旨。
也曾经、三仕三已。
至今结习，馀年未了，业多生绮。
安得滕廛，移将近市，长薰晋鄙。
望福星炯炯，西江千里，待公来社。


