# ci

rhythmic: 水龙吟
author: 刘辰翁
content:
多年绿幕黄帘，瓶花黯黯无谁主。
荀陈迹远，燕吴路断，何人星聚。
四圣楼台，水仙华表，冷烟和雨。
但徘徊梦想，美人不见，空犹记、铁炉步。
过尽凉风天末，坠华笺、行行飞翥。
一端翠织，锦鲸茅屋，天吴惊舞。
念我何辰，涸阴冰子，生怜金虎。
恨儿痴不了，山川悠缅，共君黉宇。


rhythmic: 水龙吟
author: 刘辰翁
content:
征衫春雨纵横，可曾湿得飞花透。
知君念我，溪南徙倚，谁家红袖。
藉草成眠，簪花倚醉，狂歌扶手。
叹故人何处，闻鹃堕泪，春去也、到家否。
说与东风情事，怕东风、似人眉皱。
乱山华屋，残邻废里，不堪回首。
寒食江村，牛羊丘陇，茅檐酤酒。
笑周秦来往，与谁同梦，说开元旧。


rhythmic: 水龙吟
author: 刘辰翁
content:
孤烟澹澹无情，角声正送层城暮。
伤怀绝似，龙山罢後，骑台沉处。
珠履三千，金人十二，五陵无树。
叹岐王宅里，黄公垆下，空鼎鼎、记前度。
几许英雄文武。
酒不到、故人坟土。
平生破帽，几番摇落，受西风侮。
昨日如今，明年此会，俯然怀古。
便东篱甲子，花开花谢，不堪重数。


rhythmic: 宴春台
author: 刘辰翁
content:
五十三年，韶华刚度，今年夏五十三。
瑞鹤朝来，待公弥月重探。
人生贵寿多男。
看斓斑室，添个荷衫。
□□□，亭亭八面，醉倚红酣。
承平故事，暇日清谈。
云龙风虎，塞北江南。
午桥午枕，羲皇白日如。
手种蟠桃，明年看取，实大如柑。


rhythmic: 扫花游・扫地游
author: 刘辰翁
content:
春台路古，想店月潭云，鸡鸣关候。
巾车尔久。
记湘累降日，留词劝酒。
不是行边，待与持杯论斗。
算吾寿。
已待得河清，万古晴昼。
京国事转手。
漫宫粉堆黄，髻妆啼旧。
瑶池在否。
自刘郎去後，宴期重负。
解事天公，道是全无又有。


rhythmic: 霓裳中序第一
author: 刘辰翁
content:
银河下若木。
暖涨一川春雾绿。
白凤徘徊清淑。
似沉水无烟，汤千斛。
柔肌暗粟。
想临流、娇喷轻触。
空恨恨，何人热恼，却忆冷泉掬。
酥玉。
未谙汤沐。
深又浅、荡摇心目。
云蒸雨渍翻覆。
泛影浮红，飘飘相逐。
裳衣还未欲。


rhythmic: 瑞龙吟
author: 刘辰翁
content:
老人语。
曾见昨日开炉，坠天花否。
生年不合荒荒，枯根薄命，婵娟误汝。
那知许。
女乐如烟点点，江南处处。
何时重到湖，淋漓载酒，依稀吊古。
终待胭脂露掌，弄鸥招鹤，凭君画取。
万柳漫堤，一丝一泪垂雨。
絮里，又送金铜去。
漫肠断、王孙望帝，呕心囊句。
市隐今成趣。
袖回地狭，天吴凤舞。
莫是青州谱。


rhythmic: 满庭芳
author: 刘辰翁
content:
千骑家山，一觞父老，前有韩魏公来。
青原上巳，才见寿筵开。
欧公云间还见，忆相州、更自迟回。
公知否，福星分野，飞骑不须排。
留春亭下草，雪霜过了，依旧春。
待留春千岁，日醉千杯。
却怕催归丹诏，栋明堂、须要雄材。
趋朝去，西风便面，只手障浮埃。


rhythmic: 满庭芳
author: 刘辰翁
content:
空谷无花，新有酒，去年穷胜今年。
蛩吟蛩和，且省费蛮笺。
闻说先生去也，江南岸、缚草为船。
依然在，山栖寒食，路断却归廛。
老人，三又两，清风作供，晴日生烟。
但高高杜宇，不办行缠。
几度披衣教我，二升内、煮石烧铅。
休重道，玉龙无孔，夜夜叫穿天。


rhythmic: 永遇乐
author: 刘辰翁
content:
璧月初晴，黛云远澹，春事谁主。
禁苑娇寒，湖堤倦暖，前度遽如许。
香尘暗陌，华灯明昼，长是懒携手去。
谁知道，断烟禁夜，满城似愁风雨。
宣和旧日，临安南渡，芳景犹自如故。
缃帙流离，风鬟三五，能赋词最苦。
江南无路，州今夜，此苦又谁知否。
空相对，残无寐，满村社鼓。


rhythmic: 永遇乐
author: 刘辰翁
content:
灯舫华星，崖山碇口，官军围处。
璧月辉圆，银花焰短，春事遽如许。
麟洲清浅，鳌山流播，愁似汨罗夜雨。
还知道，良辰美景，当时邺下仙侣。
而今无奈，元正元夕，把似月朝十五。
小庙看灯，团街转鼓，总是添恻楚。
传柑袖冷，吹藜漏尽，又见岁来岁去。
空犹记，弓弯一句，似虞兮语。


rhythmic: 内家娇
author: 刘辰翁
content:
结客少年场。
携高李、闻笛赋游梁。
看汉水淮山，高楼共卧，融尊郑驿，飞盖相望。
春风里，种他红与白，笑我懒中忙。
供奉後来，玄都桃改，佳人好在，庾岭梅香。
何处最难忘。
会稽归鬓晚，空带吴霜。
赢得黄冠野服，笑傲羲皇。


rhythmic: 六州歌头
author: 刘辰翁
content:
向来人道，真个胜周公。
燕然眇。
浯溪小。
万世功。
再建隆。
十五年宇宙，宫中膺。
堂中伴。
翻虎鼠，搏雀，覆蛇龙。
鹤发庞眉，憔悴空山久，来上东封。
便一朝符瑞，四十万人同。
说甚东风。
怕西风。
甚边尘起，渔阳惨。
霓裳断。
广寒宫。
青楼杳。
朱门悄。
镜湖空。
里湖通。
大纛高牙去，人不见，港重重。
斜阳外，芳草碧，落花红。
抛尽黄金无计，方知道、前此和戎。


rhythmic: 六丑
author: 刘辰翁
content:
看东风海底，送落日、飞空如掷。
醉游暮归，怕西州堕策。
归路偏失。
记上元时节，千门立马，望金坡残雪。
素娥推下团栾辙。
塞草惊尘，河水渡楫。
悠悠雨丝风拂。
但相随断雁，时度荒泽。
回头紫陌。
梦归归未得。
憔悴江南，秋风旧客。
去年说著今日。
漫故人相命，玳筵鸣瑟。
愁汗漫、全林杯窄。
况飘泊相遇，当时老叟，梨园歌籍。


rhythmic: 莺啼序
author: 刘辰翁
content:
匆匆何须惊觉，唤草庐人起。
算成败利钝，非臣逆睹，至死後已。
又何似、采桑八百，看蚕夜织小窗里。
漫二升自苦，教人吊卧龙里。
别有佳人，追桃恨李。
拥凝香绣被。
争知道、壮士悲歌，萧萧正度寒水。
问荆卿、田横古墓，更谁载酒为君酹。
过霜桥落月，老人不见遗履。
置之勿道，逝者如斯，甚矣衰久矣。
君其为吾归计，为耕计。
但问某所泉甘，何乡鱼美。
此生不愿多才艺。
功名马上兜鍪出，莫书生、误尽了人间事。
昔年种柳江潭，攀枝折条，噫嘻树犹如此。
登高一笑，把菊东篱，且复聊尔耳。
试回首、龙山路断，走马台荒，渭水秋风，沙河夜市。


rhythmic: 莺啼序
author: 刘辰翁
content:
闷如愁红著雨，卷地吹不起。
便故人渺渺，相逢前事，欲语还已。
凝望久、荒城落日，五湖四海烟浪里。
问而今何处，寄声旧时邻里。
闲说那回，海上苏李。
雪深夜如被。
想携手、汉天不语，叫□不应疑水。
待河梁、一尊落月，生非死别君如酹。
望故人阁上，依稀长剑方履。
古人已矣，垂名青史，谓当如此矣。
又谁料浮沈，自得鱼计。
赏心乐事，良辰美景，撞钟舞女，朱门大第。
雕鞍骏马番装笠，笑虚名何与身前事。
区区相望，饿死西山，悬目东门，人生何乐为此。
古人已矣，天下英雄，使君与操耳。
听喔喔、鸡鸣早起，屡舞徘徊，痛饮高楼，狂歌过市。


rhythmic: 莺啼序
author: 刘辰翁
content:
愁人更堪秋日，长似岁难度。
相携去、晚登高，高极正犯愁处。
常是恨、古人无计，看今人痴绝如许。
但东篱半醉，残灯自修菊谱。
归去来兮，怨调又苦。
有寒余赋。
湖山外、风笛阑干，胡床夜月谁据。
恨当时、青云跌宕，天路断、险艰如许。
便桥边，卖镜重圆，断肠无数。
是谁玉斧，惊堕团团，失上界楼宇。
甚天误、婵娟余误。
悔却初念，不合梦他，霓裳楚楚。
而今安在，枫林关塞，回头忆著神仙处，漫断魂飞过湖江去。
时时说与，地上群儿，青琐瑶台，阆风悬圃。
琵琶往往，凭鞍劝酒，千载能胡语。
叹自古、宫花薄命，汉月无情，战地难青，故人成土。


rhythmic: 沁园春
author: 刘辰翁
content:
六十一翁，垂银带鱼，插四角轮。
把百个今朝，重排花甲，十年前事，似臼齑辛。
骰选功名，酒中富贵，管取当筵满劝旬。
槐知道，待二郎做甚，父子封申。
便应际会昌辰。
怕林下相逢未是真。
看焚芰裂荷，起锺山笑，卖田僦马，堕贡生贫。
後六十年，有无穷事，是宰官身是报身。
年来好，莫做他宰相，便是全人。


rhythmic: 沁园春
author: 刘辰翁
content:
刘子生时，当月下弦，输大半轮。
记孤馆望云，朝饥讽午，寒炉拥雪，岁晚盘辛。
比似先生，两壬相望，岂止参差一二旬。
明年好，算乞浆得酒，酉胜如申。
吾辰。
定是雌辰。
听穷鬼揶揄数得真。
但鹤唳华亭，贵何似贱，珠沈金谷，富不如贫。
明月清风，晴春暖日，出入千重云水身。
吾老矣，叹臣之少也，已不如人。


rhythmic: 沁园春
author: 刘辰翁
content:
成佛生天，自是两途，任祖生先。
看二三大老，依稀吾榜，几多新进，小少齐年。
紫陌相逢，青山独往，倚杖鹤鸣听布泉。
百年里，但儿时难得，老後依然。
吾牛已不耕田。
更雨滑泥深自在鞭。
叹十年波浪，悠悠何补，三生石上，种种无缘。
白发来呵，朱颜去也，一曲狂歌落酒边。
谁似我，似官奴出籍，散圣安禅。


rhythmic: 沁园春
author: 刘辰翁
content:
十八年间，黄公垆下，崔九堂前。
叹人生何似，飘花陌上，妾身难托，卖镜桥边。
隔幔云深，绕梁声彻，不负杨枝旧日传。
主人好，但留髡一石，空恼彭宣。
不因浩叹明年。
也不为青衫怆四筵。
念故人何在，旧游如梦，清风明月，野草荒田。
俯仰无情，高歌有恨，四壁萧条久绝弦。
秋江晚，但一声河满，我自潸然。


rhythmic: 沁园春
author: 刘辰翁
content:
九日黄花，渊明之後，谁当汝俦。
记龙山昨夜，寒泉九井，帽轻似叶，须戟如虬。
庾扇西风，孔林落照，银海横波十二楼。
闲笑道，那华亭上蔡，再见何由。
人生似我何求。
算惟有高人高处游。
笑如今别驾，前时方外，尘埃半百，岁月如流。
如此连墙，今年不见，一首犹胜万户侯。
偷闲好，便明朝有约，莫莫休休。


rhythmic: 沁园春
author: 刘辰翁
content:
春汝归欤，风雨蔽江，烟尘暗天。
况雁门厄塞，龙沙渺莽，东连吴会，西至秦川。
芳草迷津，飞花拥道，小为蓬壶借百年。
江南好，问夫君何事，不少留连。
江南正是堪怜。
但满眼杨花化白毡。
看兔葵燕麦，华清宫里，蜂黄蝶粉，凝碧池边。
我已无家，君归何里，中路徘徊七宝鞭。
风回处，寄一声珍重，两地潸然。


rhythmic: 沁园春
author: 刘辰翁
content:
笑贡生狂，日日弹冠，西望王阳。
待泥封屡下，蒲轮不至，卖琅琊产，办舍人装。
厚绿故人，黄金有术，何不分伊肘後方。
他年老，三千里外，八十思乡。
何如吾寿华堂。
在丞相东山旧第旁。
任王人亲至，不妨高枕，吾州盛事，更短邻墙。
我学希夷，邀公共坐，游戏壶中日月长。
山僧道，成仙未晚，救火须忙。


rhythmic: 水调歌头
author: 刘辰翁
content:
鹤会正阳後，又为此公来。
向时圯上，不似魁梧出尘埃。
少日河东赋手，醉里新丰对草，谈笑上金台。
太子少灵气，马客岂仙才。
紫貂裘，骇犀剑，鹦鹉杯。
龙涎沈水是浅，薄命有人猜。
闻说老仙清健，想见风姿皓伟，天语快行催。
凫舄看双去，槐第似亲栽。


rhythmic: 水调歌头
author: 刘辰翁
content:
五五复五五，二八且重重。
後天先甲如此，满月喜相逢。
一日须倾三百，月小又输一日，不满九千锺。
但愿客常满，莫问海尊空。
赋长篇，赓短韵，剩谈丛。
乱来风日自美，一橘两衰翁。
几见东陵瓜好，又看西邻葵烂，半醉半醒中。
偶得洞宾象，混混起相从。


rhythmic: 水调歌头
author: 刘辰翁
content:
夫子惠收我，谓我古心徒。
闲居有客无酒，有酒又无鱼。
报道犀兵远坠，问讯陈人何似，陈似隔年萸。
天壤亦大矣，知有孔融乎。
白雪歌，丹元赞，赫蹄书。
洪崖何自过我，便作授经图。
教我天根骑月，规我扶摇去意，餐我白芝符。
从此须溪里，更著赤松湖。


rhythmic: 水调歌头
author: 刘辰翁
content:
先生岂我辈，造物乃其徒。
荷衣自放林壑，亦未弃银鱼。
留得东篱晚节，笑倒龙山秃帽，一醉插茱萸。
天下有大老，携手盍归乎。
别头经，三昼梦，一编书。
向之麟者止矣，且看老溪图。
历遍後天既未，依约明朝三五，乾体适当符。
还以奉公寿，不是讲鹅湖。


rhythmic: 水调歌头
author: 刘辰翁
content:
似似不常似，似我一生徒。
画工自画龙种，忽近海飞鱼。
大笑北宫称弟，遂使西河疑女，同气自椒萸。
且谓杜公者，即是老君乎。
日给华，芎本，薛羊书。
马师真只这是，可是浮图。
大小卢同马异，天下使君与操，但欠虎铜符。
说甚左眼痣，已过洞庭湖。


rhythmic: 水调歌头
author: 刘辰翁
content:
不成三五夜，不放霎时晴。
长街灯火三两，到此眼方明。
把似每时庭院，传说个般障子，无路与君行。
推手复却手，都付断肠声。
漏通晓，灯收市，人下棚。
中山铁马何似，遗恨杳难平。
一落掺挝声愤，再见大晟舞罢，乐事总伤情。
便有尘随马，也任雨霖铃。


rhythmic: 水调歌头
author: 刘辰翁
content:
明月几万里，与子共中秋。
古今良夜如此，寂寂几时留。
何处胡笳三弄，尚有南楼馀兴，风起木飕飕。
白石四山立，玉露下平洲。
醉青州，歌赤壁，赋黄楼。
人间安得十客，谭笑发中流。
看取横江皓彩，犹似沈河白璧，光气彻天浮。
举首快哉去，灯火见神州。


rhythmic: 水调歌头
author: 刘辰翁
content:
群动各已息，在汝梦中游。
尘埃大地如水，儿女不堪愁。
寂寂古人安在，冉冉吾年如此，何处有高楼。
客有洞箫者，泪下不能收。
庾楼坠，秦楼渺，楚楼休。
知公所恨何事，不是为封侯。
自有此山此月，说甚何年何处，重泛木兰舟。
起舞酹英魄，馀愤海西流。


rhythmic: 水调歌头
author: 刘辰翁
content:
寂寂复寂寂，此月古时明。
银河也变成陆，灰劫断槎横。
历落英雄孺子，灭没龙光牛斗，胜败黯然平。
玉笛叫空阔，终有故人情。
雁南飞，乌绕树，鹤归城。
问君有酒，何不鼓瑟更吹笙。
我饮呜呜起舞，我舞白发，顾影可怜生。
旧日中秋客，几处几回晴。


rhythmic: 水调歌头
author: 刘辰翁
content:
此夕酹江月，犹记濯缨秋。
濯缨又去如水，安得主人留。
旧日登楼长笑，此日新亭对泣，秃鬓冷飕飕。
木落下极浦，渔唱发中洲。
芙蓉阙，鸳鸯阁，凤凰楼。
夜深白露纷下，谁见湿萤流。
自有此生有客，但恨有鱼无酒，不了一生浮。
重省看潮去，今夕是杭州。


rhythmic: 水调歌头
author: 刘辰翁
content:
不饮强须饮，不饮奈何明。
也曾劬秃当了，依旧滑如冰。
一吸金波荡漾，再吸琼楼倾倒，吾杓亦长盈。
试入壶中看，只似世间晴。
饮连江，江连月，月连城。
十年离合老矣，悲喜得无情。
想见凄然北望，欲说明年何处，衣露为君零。
同此大圆镜，握手认环瀛。


rhythmic: 水调歌头
author: 刘辰翁
content:
仙掌下驰道，清露滴芙蓉。
无似酒初醒，身世笑颦中。
万朵花灯夜宴，一叶扁舟海岛，寂寂五更风。
误赏明妆靓，愁思满青铜。
陂六六，三十六，渺何穷。
江南曲曲烟雨，谁是醉施翁。
但恨才情都老，无复风流曾梦，缥缈赋惊鸿。
寄语清净社，小饮合相容。


rhythmic: 水调歌头
author: 刘辰翁
content:
不饮强须饮，今日是重阳。
向来健者安在，世事两茫茫。
叔子去人远矣，正复何关人事，堕泪忽成行。
叔子泪自堕，烟没使人伤。
燕何归，鸿欲断，蝶休忙。
渊明自无可奈，冷眼菊花黄。
看取龙山落日，又见骑台荒草，谁弱复谁强。
酒亦何有好，暂醉得相忘。


rhythmic: 水调歌头
author: 刘辰翁
content:
山水无宿约，村暗自当还。
不知有客乘兴，载我弄沧湾。
酒吸明河欲尽，月落三星在下，未放水风闲。
影转松起舞，扶步入林间。
恨无人，横野笛，叫关山。
知君慷慨何事，惜得米阳关。
看取大江东去，把酒凄然北望，说著泪潺。
我饮自须尽，君唱有何难。


rhythmic: 水调歌头
author: 刘辰翁
content:
两声深院里，歌扇小楼中。
当时飞燕马上，妖艳为谁容。
娇颤须扶未稳，腰袅轻笼小驻，玉女最愁峰。
掠鬓过车骤，回首意冲冲。
宝钗斜，云鬓乱，几曾逢。
谁知去三步远，此痛与君同。
玉箸残妆谁见，獭髓轻痕妙补，粉黛不须浓。
重见为低诉，馀恨更匆匆。


rhythmic: 水调歌头
author: 刘辰翁
content:
未信仙都子，曾识老仙翁。
卿卿少年去後，心与道人同。
挥麈不须九锡，开阁苦无长物，闲日醉千锺。
一笑欠伸起，儿戏大槐中。
友彭聃，招园绮，傲乔松。
年来多惯世事，莫莫恼司空。
等得三朝好老，恰则而今虚左，梅信已先通。
富贵正不免，从此学痴聋。


rhythmic: 水调歌头
author: 刘辰翁
content:
百千孙子子，八十老翁翁。
人间天下清福，阅世苦难同。
谁叹东门猎倦，谁笑南阳舞罢，万事五更钟。
但愿人长久，聊复进杯中。
故侯瓜，丞相柏，大夫松。
诸公健者安在，春梦转头空。
可笑先生无病，病在枕流漱石，福至自然通。
聋者固多笑，一笑更治聋。


rhythmic: 水调歌头
author: 刘辰翁
content:
我有此客否，难作主人翁。
小年自不相似，偶与大年同。
见说东厢诸少，正拥家君胜会，二八舞歌钟。
亦欲得公重，公在画堂中。
笑青蒿，真小草，倚长松。
典衣欲作汤饼，家酿愧瓶空。
公有潭州百斛，公有秫田二顷，贺客万钱通。
小大不相似，但可似公聋。


rhythmic: 水调歌头
author: 刘辰翁
content:
明月隔千里，风动帐纹开。
故人锦字如梦，梦转雁初来。
倚遍西山朝爽，行过石头旧渡，久别忽经怀。
不得与之语，日夕独持杯。
调绿水，歌白雪，有心哉。
也知尻高啄俯，无计脱尘埃。
狗尾貂蝉满座，贝带弄粉，一舆一臣台。
岁晚不如愿，谁更忿灰堆。


rhythmic: 水调歌头
author: 刘辰翁
content:
落日半亭榭，山影没壶中。
苍然欲不可极，迢递未归鸿。
锦织家人何在，春寄故人不到，寂寞听疏钟。
木末见江去，无雪著渔翁。
词舂容，歌慷慨，语玲珑。
岁云暮矣相见，明日是东风。
远想使君台上，携手与人同乐，中夜说元龙。
世事无足语，且看烛花红。


rhythmic: 水调歌头
author: 刘辰翁
content:
不见古时月，何似汉时秋。
朱陈村里新样，新妇又骑牛。
欲脱参前氐後，又说河边河鼓，此会没来由。
何处设瓜果，香动帻沟窭。
郭郎老，谁为理，岂情流。
人间□睡五日，五日复何悠。
吾腹空虚久矣，子有满堂锦绣，犊鼻若为酬。
玉友此时好，空负葛巾。


rhythmic: 水调歌头
author: 刘辰翁
content:
天地有中气，第一是中元。
新秋七七，月出河汉斗牛间。
正是使君初度，如见中州河岳，绿鬓又朱颜。
茎露一杯酒，清彻瑞人寰。
大暑退，潢潦净，彩云斑。
三壬三甲厚重，屹不动如山。
从此五风十雨，自可三年一日，香寝镇狮蛮。
起舞愿公寿，未可愿公还。


rhythmic: 水调歌头
author: 刘辰翁
content:
夜看二星度，高会列群英。
苍颜白发乌帽，风入古槐清。
客有羽衣来者，仍是寻常百姓，坐觉孟公惊。
且勿多酌我，未压我狂醒。
金瓯启，银信喜，衮衣新。
向来淮浙草木，隐隐有馀声。
闻说井阑沙语，感念石壕村事，倾耳发惊霆。
举酒奉公寿，天意厚苍生。


rhythmic: 水调歌头
author: 刘辰翁
content:
造物反乎覆，白首困耆英。
吟风赏月石上，一笑再河清。
一百八盘道路，二十四桥歌舞，身世梦堪惊。
独酌未能醉，已醉蓦然醒。
别与老，惊相见，几回新。
来时燕栖未稳，满耳又蝉声。
闲忆钱塘江上，两点青山欲白，血石起鞭霆。
此事复安在，相对说平生。


rhythmic: 金缕曲・贺新郎
author: 刘辰翁
content:
晓殿龙光起。
御香浓、新诗写就，云飞相第。
一自骑箕承帝赉，千载君臣鱼水。
端不负、当年弧矢。
赤壁周郎神游处，料羞看、故垒斜阳里。
今共看，更无比。
尊前若说平生事。
叹长江、几番风浪，几人胆碎。
数载太平丰年瑞。
三百年间又几。
想皇揆、初心应喜。


rhythmic: 金缕曲・贺新郎
author: 刘辰翁
content:
秋老寒香圃。
自春来、桔槔闲了，去天尺五。
陌上踏歌来何暮，收得黄云如土。
但稽首、福星初度。
不是使君人间佛，甚今朝、欲雨今朝雨。
持寿酒，为公舞。
虎头画手谁甚许。
写天人、方瞳红颊，共宾笑语。
卫戟连营三千士，簇簇满城箫鼓。
早恐是、留公不住。


rhythmic: 金缕曲・贺新郎
author: 刘辰翁
content:
春入番江雨。
满湖山、莺啼燕雨，前歌後舞。
闻道行骢行且止，却听谯楼更鼓。
正未卜，阴晴同否。
老子胸中高小范，这精神、堪更开封府。
新治足，旧民苦。
扁舟浩荡乘风去。
看莱衣、思贤堂上，寿觞朝举。
六十二三前度者，敢望香山老傅。
又过了、午年端午。


rhythmic: 金缕曲・贺新郎
author: 刘辰翁
content:
我误留公住。
看人间、犹是重阳，满城风雨。
父老堂阴携孺子，记得元宵歌舞。
但稽首、乌乌无语。
我有桓筝千年恨，为谢公、目送还云抚。
公不乐，尚何苦。
吾侬心事凭谁诉。
有谁知、闭户穷愁，欲从之去。
闻道明朝生申也，满酌一杯螺浦。
又知复、明年何处。


rhythmic: 金缕曲・贺新郎
author: 刘辰翁
content:
忘却来时路。
恨苍苍、寒冰弃我，江南闲处。
世事早知今如此，何不老农老圃。
更种个、梅花深住。
冻雨前朝浯溪石，对苍苔、堕泪怜臣甫。
山似我，两眉聚。
岁云暮矣如何度。
但多情、寂寥相念，二三君子。
越石暮年扶风赋，犹解闻鸡起舞。
恨不减、二三十岁。


rhythmic: 金缕曲・贺新郎
author: 刘辰翁
content:
昨醉君家酒。
从今十万八千场，未疏老友。
人道水仙标格俊，不许梅花殿後。
但赢得、一年年瘦。
迤逦聚星楼上雪，待天风、浩荡重携手。
酌君酒，献君寿。
年前春入燕台柳。
看联翩、四辈金鞭，长楸承受。
岂有中朝瓯覆久，更落闽山海口。
端自有、玉堂金斗。


rhythmic: 金缕曲・贺新郎
author: 刘辰翁
content:
七十三年矣。
记小人、四百四十，五番甲子。
看到蓬莱水清浅，休说树犹日如此。
但梦梦、昨非今是。
一曲尊前离鸾操，抚铜仙、清泪如铅水。
歌未断，我先醉。
新来画得耆英似。
似灞桥、风雪吟肩，水仙梅弟。
里巷依稀灵光在，飞过劫灰如洗。
笑少伴、乌衣馀几。


rhythmic: 金缕曲・贺新郎
author: 刘辰翁
content:
拍瓮春醅动。
洞庭霜、压绿堆黄，林苞堪贡。
况有老人潭边菊，摇落赏心入梦。
数百岁、半来许中。
儿女牵衣团栾处，绕公公、愿献生申颂。
公性，待重风。
人生一笑何时重。
奈今朝、有客无鱼，有鱼留冻。
何似尊前斑斓起，低唱浅斟齐奉。
也不待、烹龙凤。


rhythmic: 金缕曲・贺新郎
author: 刘辰翁
content:
绝北寒声动。
渺黄昏、叶满长安，云迷章贡。
最苦周公千年後，正与莽新同梦。
五十国、纷纷入中。
摇都人歌坞，问何如、昨日菘高颂。
胪九锡，竟谁风。
当初共道擎天重。
奈天教、垓下风寒，滹沱兵冻。
寂寞放翁南园记，带得园柑进奉。
怅回首、何人修凤。


rhythmic: 金缕曲・贺新郎
author: 刘辰翁
content:
吾鬓如霜蕊。
自江南、西风尘起，倒骑秃尾。
旧日汾阳中书令，何限门生儿子。
到今也、陆沈草昧。
醉里不行西州路，但斗间、看望成龙气。
聊寂寞，自相慰。
夫君自是人间瑞。
叹生儿、当如异日，孙仲谋耳。
健笔风云蛟龙起，人物山川形势。
犹有封、狼居胥意。


rhythmic: 金缕曲・贺新郎
author: 刘辰翁
content:
何处从头说。
但倾尊、淋漓醉墨，疏疏密密。
看取两轮东西者，也是樊笼中物。
这光景、年来都别。
白发道人隆中像，笑相逢、对拥炉边雪。
又过了，上元节。
纸窗旋补寒穿穴。
柳黏窗、青青过雨，劝君休折。
睡不成酣酒先醒，花底东风又别。
夜复夜、吟魂飞越。


rhythmic: 金缕曲・贺新郎
author: 刘辰翁
content:
岁事峥嵘甚。
是当年、爆竹驱傩，插金幡胜。
忽晓阑街儿童语，不为上元灯近。
但笑拣、梅簪公鬓。
莫恨青青如今白，愿年年、语取东君信。
巾未堕，笑重整。
他年不信东风冷。
鼓连天、银烛花光，柳芽催迸。
漫说沈香亭羯鼓，自著锦袍吟凭。
待吹彻、玉箫人醒。


rhythmic: 金缕曲・贺新郎
author: 刘辰翁
content:
叶叶跳珠雨。
里湖通、十里红香，画桡齐举。
昨梦天风高黄鹄，下俯人间何许。
但动地、潮声如鼓。
竹阁楼台青青草，问木棉、羁客魂归否。
盘泣露，寺钟语。
梦回酷似灵均苦。
叹神游、前度都非，明朝重五。
满眼离骚无人赋，忘却君愁吊古。
任醉里、乌乌缕缕。


rhythmic: 金缕曲・贺新郎
author: 刘辰翁
content:
襟泪涔涔雨。
料骚魂、水解千年，依然轻举。
还看吴儿胥涛上，高出浪花几许。
绝倒是、东南旗鼓。
风雨蛟龙争何事，问彩丝、香粽犹存否。
溪女伴，采莲语。
古人不似今人苦。
漫追谈、少日风流，三三五五。
谁似鄱阳鸱夷者，相望怀沙终古。
待唤醒、重听金缕。


rhythmic: 金缕曲・贺新郎
author: 刘辰翁
content:
锦岸吴船鼓。
问沙鸥、当日沈湘，是何端午。
长恨青青朱门艾，结束腰身似虎。
空泪落、婵媛女。
我醉招累清醒否，算平生、清又醒还误。
累笑我，醉中语。
黄头舞棹临江处。
向人间、独竞南风，叫云激楚。
笑倒两崖人如蚁，不管颓波千屡。
忽惊抱、汨罗无柱。


rhythmic: 金缕曲・贺新郎
author: 刘辰翁
content:
破帽吹愁去。
绕郊墟、残灰败壁，冷烟斜雨。
舞马梦惊城乌起，散作童妖灶语。
漫说与、谢仙一句。
犹记醉归西州路，问行人、望望骊烽误。
几未失，丧公屦。
高高况是兴亡处。
望平沙、落日湖光，暗淮沈楚。
寂寞西陵歌又舞，疑冢嵯峨新土。
黯牛笛、参差归路。


rhythmic: 金缕曲・贺新郎
author: 刘辰翁
content:
风雨东篱晚。
渺人间、南北东西，平芜烟远。
旧日携壶吹帽处，一色沈冥何限。
天不遣、魂销肠断。
不是苦无看山分，料青山、也自羞人面。
秋後瘦，老来倦。
惊回昨梦青山转。
恨一林、金粟都空，静无人见。
默默黄花明朝有，只待插花寻伴。
又谁笑、今朝蝶怨。


rhythmic: 金缕曲・贺新郎
author: 刘辰翁
content:
与客携壶去。
望高高、半山失却，满城风雨。
何许白衣人邂逅，小立东篱共语。
未怪是、催租断句。
寂寞午鸡啼三四，悄老人、桥上前期误。
卿且去，整吾屦。
寒空旧是题诗处。
莽云烟、缠蛟舞凤，东吴西楚。
千古新亭英雄梦，泪湿神州块土。
叹落日、鸿沟无路。


rhythmic: 金缕曲・贺新郎
author: 刘辰翁
content:
携手登高赋。
望前山、山色如烟，烟光如雨。
少日凭阑峰南北，谁料美人迟暮。
漫回首、残基冷绪。
长恨中原无人问，到而今、总是经行处。
书易就，雁难付。
斜阳日日长亭路。
倚秋风、洞庭一剑，故人何许。
寂寞柴桑塞花外，还有白衣来否。
但哨遍、长歌归去。


rhythmic: 金缕曲・贺新郎
author: 刘辰翁
content:
问何年种植。
独成蹊、花烂漫，锦开千步。
花下老人犹记我，不似那回赏处。
并吹却、道边谢墅。
黄四娘家今何在，也飘零、偎向前村住。
千万恨，寄红雨。
携壶藉草行歌暮。
记前宵、深盟止酒，况堪扶路。
破手一杯花浮面，不觉二三四五。
更竹里、颠狂崔护。


rhythmic: 金缕曲・贺新郎
author: 刘辰翁
content:
少日都门路。
听长亭、青山落日，不如归去。
十八年间来往断，白首人间今古。
又惊绝、五更一句。
道是流离蜀天子，甚当初、一似吴儿语。
臣再拜，泪如雨。
画堂客馆真无数。
记画桥、黄竹歌声，桃花前度。
风雨断魂苏季子，春梦家山何处。
谁不愿、封侯万户。


rhythmic: 金缕曲・贺新郎
author: 刘辰翁
content:
一笑披衣起。
笑昨宵、东风似梦，韩张卢李。
白发红云溪上叟，不记儿孙年齿。
但回首、秦亡汉驶。
苦苦渔郎留不住，约扁舟、後日重来此。
吾已老，尚能俟。
少年未解留人意。
恍出山、红尘吹断，落花流水。
天上玉堂人间改，漫乃声千里。
更说似、玄都君子。


rhythmic: 金缕曲・贺新郎
author: 刘辰翁
content:
灯共墙檠语。
记昨朝、芒鞋蓑笠，冷风斜雨。
月入宫槐槐影澹，化作槐花无数。
恍不记、鳌头压处。
不恨扬州吾不梦，恨梦中、不醉琼花露。
空耿耿，吊终古。
千蜂万蝶春为主。
怅何人、老忆江南，北朝开府。
看取当年风景在，不待花奴催鼓。
且未说、春丁分俎。


rhythmic: 摸鱼儿
author: 刘辰翁
content:
渐无多、诗朋酒伴，东林复几人许。
旧时船子西湖柳，词与东风尘土。
重记否。
那月月下旬，且避何人疏。
当朝自负。
甚堕髻愁眉，滕短後，一往似伧父。
当年事，伤心说庾开府。
人生无百年虑。
虎头燕颔人间肉，不是蜜翁翁做。
今又古。
是楚对凡亡，为是凡亡楚。
朝朝暮暮。
听画角楼头，呜咽未断，重数五更鼓。


rhythmic: 摸鱼儿
author: 刘辰翁
content:
记玄都、看花君子，一生恨奈何许。
青云紫陌悠悠者，几个玉人成土。
今在否。
但四海九州，屈指从头疏。
吾年空负。
看射虎南山，遭逢醉尉，何须饮田父。
神清梦，也是堂堂欧府。
此中无破头虑。
种槐不隔鞭蛆恶，更祝二郎儿做。
苍苍古。
漫年又一年，老却南公楚。
池塘春暮。
笑步步鸣蛙，看成两部，正似未忘鼓。


rhythmic: 摸鱼儿
author: 刘辰翁
content:
三百年、人间天上，遽如许、遽如许。
落花寒食东风雨，漠漠长陵土。
魂归否。
怕些不分明，又堕人笺疏。
且无相负。
记昔与诸贤，共谈洛下，曾识老人父。
牛衣泪，冷落闻鸡东府。
风尘曾独深虑。
子规声断长门晓，春梦不堪重做。
千万古。
但目极心伤，宛转虞兮楚。
江东日暮。
想野草荒田，而今何处，不待雍门鼓。


rhythmic: 摸鱼儿
author: 刘辰翁
content:
道醉乡、无边无岸，一尊到彼殊径。
是间转海人知处，尺地不教渠剩。
尊亦瘿。
问一斗消酲，一石犹难信。
临风小等。
记我友醒狂，相从有意，中路恨羌永。
梅花晚，早已雪堆余鬓。
此花宁复风韵。
空寒独倚天为主，天又几时曾定。
今为晋。
看秦女山中，绿发垂垂顶。
百年一瞬。
叹高卧北窗，闲过五十，无说答形影。


rhythmic: 摸鱼儿
author: 刘辰翁
content:
记歌头、辛壬癸甲，乌乌能知谁晓。
梅花不待元宵好，雪月交光独照。
愁未老。
更老似渠□，冷面迎相笑。
君词定峭。
但减十年前，偎桃傍李，肯独为梅好。
山中好。
可但一枝春早。
道边无限花草。
米嘉荣共何戡在，还忆永新娇小。
明年了。
又唤起流莺，又自愁鹃叫。
东皇太昊。
更不是琼花，香无半点，一笑使人倒。


rhythmic: 摸鱼儿
author: 刘辰翁
content:
懒能看、海桑世界，风花过眼如传。
月明昨夜庭流水，天色朝来都变。
尘石烂。
铢衣坏，和衣减尽谁能怨。
秦亡楚倦。
但翦烛西窗，秋声入竹，点点已如霰。
当年事，本是泗亭沛县。
却教绵成殿。
暮年八阵那曾用，付与江流石转。
前楚辩。
今哨遍，是乌乌者灯前劝。
乾坤较健。
叹君已归休，吾方俯仰，种种未曾见。


rhythmic: 摸鱼儿
author: 刘辰翁
content:
渺斜阳、村烟酒市，独教王谢如此。
渔翁梦入江头絮，寂寂平安西子。
东风起。
东风起。
种桃千树皆流水。
桥边万里。
甚老子情锺，明朝後日，又洒送春泪。
春过雨，历历远山如洗。
暮云堪共谁倚。
诸贤洛下风流散，轻薄纷纷馀几。
聊尔尔。
问世事。
何如自嗅残花蕊。
金铜剑履。
但陌上相逢，摩挲一笑，铸此几时矣。


rhythmic: 摸鱼儿
author: 刘辰翁
content:
又非他、今年晴少，海棠也恁空过。
清羸欲与花同梦，不似蝶深深卧。
春怜我。
我又自、怜伊不见侬赓和。
已无可奈。
但愁满清漳，君归何处，无泪与君堕。
春去也，尚欲留春可可。
问公一醉能颇。
锺情剩有词千首，待写大招招些。
休阿那。
阿那看、荒荒得似江南麽。
老夫婆娑。
问篱下闲花，残红有在，容我更簪朵。


rhythmic: 摸鱼儿
author: 刘辰翁
content:
是他家、绛唇翠袖，可容卿有功否。
相思不到胭脂井，只隔东林烟柳。
春去又。
漫一夜东风，吹得花成旧。
无人举酒。
但照影堤流，图他红泪，飘洒到襟袖。
人间事，大半归谋诸妇。
不如意十八九。
敲门夜半窥园李，赤脚玉川惊走。
何处有。
更炙烛风流，看到人归後。
休休回首。
笑旧日园林，巢蜀锦，处处可携手。


rhythmic: 摸鱼儿
author: 刘辰翁
content:
怎知他、春归何处，相逢且尽尊酒。
少年袅袅天涯恨，长结西湖烟柳。
休回首。
但细雨断桥，憔悴人归後。
东风似旧。
问前度桃花，刘郎能记，花复认郎否。
君且住，草草留君翦韭。
前宵更恁时候。
深杯欲共歌声滑，翻湿春衫半袖。
空眉皱。
看白发尊前，已似人人有。
临分把手。
叹一笑论文，清狂顾曲，此会几时又。


rhythmic: 摸鱼儿
author: 刘辰翁
content:
正何须、阳关肠断，吴姬苦劝人酒。
中年怀抱萦萦处，看取伴烟和柳。
柳摇首。
笑飞到家山，已是酴後。
留连话旧。
问溪上儿童，颇曾见我，有此故人否。
相逢地，还忆今宵三韭。
青山知了迎候。
东风自送归帆去，吹得乱红沾袖。
暮云皱。
听杜宇高高，啼向无何有。
江花垂手。
任春色重来，江花更好，难可少年又。


rhythmic: 摸鱼儿
author: 刘辰翁
content:
待欲□、家山未得，方知名不如酒。
丹砂便做金句漏，难遣鬓青似柳。
试搔首。
记移竹南塘，又是三年後。
情怀非旧。
叹少日相如，垆边老去，能赋上林否。
种兰处，赢得青青种韭。
渊明中路相候。
何须更待三三径，也自长拖衫袖。
青袍皱。
便持当金貂，赊取邻家有。
小儿拍手。
笑昨醉如泥，盟言止酒，何事醒来又。


rhythmic: 摸鱼儿
author: 刘辰翁
content:
更比他、东风前度，依然一榻如许。
深深旧是谁家府，落日画梁燕语。
帘半雨。
记湖海平生，相遇忘宾主。
阑珊春暮。
看城郭参差，长空澹澹，沙鸟自来去。
江山好，立马白云飞处。
秦川终是吾土。
登临笑傲西山笏，烟树高高杜宇。
君且住。
况双井泉甘，汲遍茶堪煮。
歌残金缕。
恰黄鹤飞来，月明三弄，仍是岳阳吕。


rhythmic: 摸鱼儿
author: 刘辰翁
content:
是疑他、春来倏忽，是疑岁别人去。
古今守岁言无说，长是酒阑情绪。
堪恨处。
曾亲见都人，户户银花树。
星河未曙。
听朝马笼街，火城簇仗，御笔已题露。
人间事，空忆桃符旧句。
三茅钟自朝暮。
严城夜禁故如鬼，况敢凭陵大呼。
冬冬鼓。
但画角声残，已是新人故。
休思前度。
叹五十加三，明朝领取，闲看五星聚。


rhythmic: 摸鱼儿
author: 刘辰翁
content:
醒复醒、行吟泽畔，焉能忍此终古。
招魂过海枫林暝，招得魂归无处。
朝又暮。
但依旧，禁街人静冬冬鼓。
画船沈雨。
听乃渔歌，兴亡事远，咽咽未能句。
君且住。
能歌吾不如汝。
悠悠鼓而去。
沧洲揽结芳成艾，唤作张三李五。
羌自苦。
更闲却，玉堂端帖多多许。
无人自语。
把画扇鸾边，香罗雪底，题作午年午。


rhythmic: 摸鱼儿
author: 刘辰翁
content:
想幼安、辽东归後，自羞年少龙首。
长安市上垆边卧，枉却快行家走。
空两袖。
染醉墨淋漓，把似天香透。
功名邂逅。
便六一词高，君谟字伟，但见说行昼。
人间事，苦似成丹无候。
神清苔字如镂。
明年六十闻歌後，颇记薄醺醺否。
儿拍手。
笑马上葛疆，也作家山友。
烦伊起寿。
更待复一中，毋多酌我，疏影共三嗅。


rhythmic: 摸鱼儿
author: 刘辰翁
content:
也何须、晴如那日，欣然且过江去。
玄都纵有看花便，耿耿自羞前度。
堪恨处。
人道是，漫山先落坡翁句。
东风绮语。
但适意当前，来寻须赋，此土亦吾圃。
海山石，犹记芙蓉城主。
弹过飞种成土。
是间便作仙客杏，谁与一栽千树。
朝又暮。
怅二十五年，临路花如故。
人生自苦。
只唤渡观桃，侵寻至此，世事奈何许。


rhythmic: 摸鱼儿
author: 刘辰翁
content:
醉与君、狂歌又笑，不知当日何调。
孤山梅下吟魂冷，说甚那时苏小。
沧波眇。
奈此岛，累累竟是谁家表。
归欤白鸟。
看四圣飘香，朱门金榜，化作竺飞峤。
衰也久，旧游梦翠禽绕。
兮轧、皎兮窈。
相思一夜窗前白，谁识余怀渺渺。
残年了。
听画角，悲凉又是霜天晓。
馀音杳缈。
叹五十之年，我加八九，君隔几科诏。


rhythmic: 摸鱼儿
author: 刘辰翁
content:
是耶非、吾年如此，更痴更悔今昨。
狂吟近日疏于酒，转似秋山瘦削。
浑未觉。
恁儿子门生，前度登高弱。
情怀又恶。
叹亲友中年，不堪离别，况复久零落。
长生乐。
有分神仙难学。
人生聊复行乐。
百年半梦随流水，半在南枝北萼。
妾命薄。
但寂寞黄昏，时听城楼角。
愁无可著。
且取醉尊前，明朝休问，昨日已忘却。


rhythmic: 摸鱼儿
author: 刘辰翁
content:
对尊前、簪花骑竹，老胡起起能舞。
春风浩荡天涯去，惟有薰吟自语。
槐正午。
看万户蜂脾，帘幕双双乳。
娇儿呆女。
漫学得琵琶，依稀马上，总是主恩处。
凌烟像，空倚临风玉树。
升沈事遽如许。
刘郎贯是瑶池客，又醉碧桃三度。
花下数。
记三度三千，结子多红雨。
年年五五。
共准拟阶庭，钗符献酒，袅袅缀双虎。


rhythmic: 摸鱼儿
author: 刘辰翁
content:
待借留、几曾留得，来鸿空怨秋老。
至今父老依依恨，犹说李将军好。
东门草。
早不为东风，遮却长安道。
馀民如槁。
愿金印重来，洪都开府，定复几时到。
秋江鹭，尤记当年潦倒。
沧洲无复华皓。
朝饥堕泪荒田雨，洗忆窝蜂败扫。
天能报。
看凤烛亭亭，玉树宽人抱。
风霜善保。
但逢驿寄书，无书寄语，要说趋朝早。


rhythmic: 金缕曲・贺新郎
author: 刘辰翁
content:
世事如何说。
似举鞍、回头笑问，并州儿葛。
手障尘埃黄花路，千里龙沙如雪。
著破帽、萧萧馀发。
行过故人柴桑里，抚长松、老倒山间月。
聊共舞，命相瑟。
春风五老多年别。
看使君、神交意气，依然晚合。
袖有玉龙提携去，满眼黄金台骨。
说不尽、古人痴绝。


rhythmic: 意难忘
author: 刘辰翁
content:
角动寒谯。
看雨中灯市，雪意潇潇。
星球明戏马，歌管杂鸣刁。
泥没膝，舞停腰。
焰蜡任风销。
更可怜、红啼桃槛，绿暗杨桥。
当年乐事朝朝。
曾锦鞍呼妓，金屋藏娇。
围香春斗酒，坐月夜吹箫。
今老矣，倦歌谣。


rhythmic: 大
author: 刘辰翁
content:
任琐窗深、重帘闭，春寒知有人处。
常年笑花信，问东风情性，是娇是妒。
冰柳成须，吹桃欲削，知更海堂堪否。
相将燕归又，看香泥半雪，欲归还误。
漫低回芳草，依稀寒食，朱门封絮。
少年惯羁旅。
乱山断，树唤船渡。
正暗想、鸡声落月，梅影孤屏，更梦衾、千重似雾。
相如倦游去。
掩四壁、凄其春暮。
休回首、都门路。


rhythmic: 水调歌头
author: 刘辰翁
content:
坐久语寂寞，泉响忽翻空。
不知龙者为雨，雨者为成龙。
看取交流万壑，不数飞来千丈，高屋总淙淙。
是事等恶剧，裂石敢争雄。
敲铿訇，扪滑仄，藉蒙茸。
苍浪向来半掩，厚意复谁容。
欲说正元旧事，未必玄都千树，得似洞中红。
檐语亦颠倒，洗尔不平胸。


rhythmic: 绮寮怨
author: 刘辰翁
content:
漫道十年前事，闷怀天又阴。
何须恨、典了西湖，更笑君、宴罢琼林。
闲时数声啼鸟，凄然似、上阳宫女心。
记断桥、急管危弦，歌声远，玉树金缕沈。
看万年枝上禽。
徊徨落月，断肠理绝弦琴。
魂梦追寻。
挥泪赋白头吟。
当年未知行乐，无日夜、望乡音。


rhythmic: 大
author: 颜奎
content:
唱古荼シ，新荷叶，谁向重帘深处。
东风三十六，向园林都过，馀寒犹妒。
公子狐裘，佳人翠袖，怎见此时情否。
天上知音杳，怪参差律吕，世间多误。
记画扇题诗，单衣试酒，梦归泥絮。
嗟春如逆旅。
送无路、远涉前无渡。
回首住、凌波亭馆，待月楼台，满身花气凝香雾。
度入南薰去。
留燕伴、不教迟暮。
但一点、芳心苦。


rhythmic: 摸鱼儿
author: 颜奎
content:
对琴台、不堪尘，春风微露纤指。
峥嵘鹤膝翘空势，取次著花安蕊。
偏有意。
把竹外一枝，飞洒轻烟里。
月痕如洗。
又底事丹青，何须水墨，虚白阚清。
华堂暮，珍重休弹麈尾。
静中留此佳致。
桥西几度香浮处，回首都随流水。
闲徙倚。
叹汨没黄埃，变幻皆如此。
蜚廉莫起。
待别有神人，风斤一运，和影上窗纸。


rhythmic: 玉蝴蝶
author: 尹济翁
content:
几许暮春清思，未知芍药，先拟荼蘼。
老却东风，春去不与人期。
似情多、何曾荀倩，便梦断、不为崔徽。
且衔杯。
暖风袭袭，淡日晖晖。
怎知。
怀芳心在，树花露泣，叶竹烟啼。
满目青红，新愁成阵恨成围。
画帘空、龙媒独倚，午阴静、燕子双飞。


rhythmic: 声声慢
author: 尹济翁
content:
雕鞍芳径，翠管长亭，春酲不负妍华。
几丈闲愁，寄风吹落天涯。
深深小帘朱户，是何人、重整香车。
愁未醒，记竹西歌吹，柳下人家。
眉锁何曾舒展，看行人都是，醉眼横斜。
寄语高阳，从今休唤流霞。
残春又能几许，但相从、评水观茶。
清梦远，怕东风、犹在杏花。


rhythmic: 一萼红
author: 尹济翁
content:
玉搔头。
是何人敲折，应为节秦讴。
几朱弦，剪灯雪藕，几回数尽更筹。
草草又、一番春梦，梦觉了、风雨楚江秋。
却恨闲身，不如鸿雁，飞过妆楼。
又是山枯水瘦，叹回肠难贮，万斛新愁。
懒复能歌，那堪对酒，物华冉冉都休。


rhythmic: 绮罗香
author: 张磐
content:
浦月窥檐，松泉漱枕，屏里吴山何处。
暗粉疏红，依旧为谁匀注。
都负了、燕约莺期，更闲却、柳烟花雨。
纵十分、春到邮亭，赋怀应是断肠句。
青青原上荠麦，还被东风无赖，翻成离绪。
望极天西，惟有陇云江树。
斜照带、一缕新愁，尽分付、暮潮归去。
步闲阶、待卜心期，落花空细数。


rhythmic: 霓裳中序第一
author: 应法孙
content:
愁云翠万叠。
露柳残蝉空抱叶。
帘卷流苏宝结。
乍庭户嫩凉，阑干微月。
玉纤胜雪。
委素纨、尘锁香箧。
思前事、莺期燕约，寂寞向谁说。
悲切。
漏签声咽。
渐寒、兰缸未灭。
良宵长是闲别。
恨酒凝红绡，纷瑶。
镜盟鸾影缺。


rhythmic: 贺新郎
author: 应法孙
content:
宿雾楼台湿。
晓清初、花明柳润，燕飞莺集。
旧约重来歌舞地，留得艳香娇色。
又梦草、东风吹碧。
午困腾腾春欲醉，对文楸、玉子无心拾。
看蝶舞，傍花立。
酒痕未醒愁先入。
记年时、翠楼寒浅，宝笙慵吸。
想驻马河桥分别，恨轻竹风帆烟笠。
早尘暗、华堂帘隙。
倚尽黄昏人独自，望江南回雁归云急。
凭付与，锦笺墨。


rhythmic: 真珠帘
author: 朱孙
content:
春云做冷春知未。
春愁在、碎雨敲花声里。
海燕已寻踪，到画溪沙际。
院落秋千杨柳外。
待天气、十分晴霁。
春市。
又青帘巷陌，红芳歌吹。
须这处处东风，又何妨对此，笼香觅醉。
曲尽索馀情，奈夜航催离。
梦满冰衾身似寄。
算几度、吴乡烟水。


rhythmic: 祝英台近
author: 张涅
content:
一番风，连夜雨。
收拾做春暮。
艳冷香销，莺燕惨无语。
晓来绿水桥边，青门陌上，不忍见、落红无数。
怎分付。
独倚红药栏边，伤春甚情绪。
若取留春，欲去去何处。
也知春亦多情，依依欲住。
子规道、不如归去。


rhythmic: 木兰花慢
author: 周密
content:
恰芳菲梦醒，漾残月、转湘帘。
正翠崦收钟，彤墀放仗，台榭轻烟。
东园。
夜游乍散，听金壶、逗晓歇花签。
宫柳微开露眼，小莺寂妒春眠。
冰奁。
黛浅红鲜。
临晓鉴、竞晨妍。
怕误却佳期，宿妆旋整，忙上雕。


rhythmic: 木兰花慢
author: 周密
content:
碧霄澄暮霭，引琼驾、碾秋光。
看翠阕风高，珠楼夜午，谁捣玄霜。
沧茫。
玉田万顷，趁仙查、咫尺接天潢。
彷佛凌波步影，露浓佩冷衣凉。
明。
净洗新妆。
随皓彩、过西厢。
正雾衣香润，云鬟绀湿，私语相将。
鸳鸯。


rhythmic: 木兰花慢
author: 周密
content:
觅梅花信息，拥吟袖、暮鞭寒。
自放鹤人归，月香水影，诗冷孤山。
等闲。
寒暖，看融城、御水到人间。
瓦陇竹根更好，柳边小驻游鞍。
琅。
半倚云湾。
孤棹晚、载诗还。
是醉魂醒处，画桥第二，奁月初三。
东阑。


rhythmic: 木兰花慢
author: 周密
content:
塔轮分断雨，倒霞影、漾新晴。
看满鉴春红，轻桡占岸，叠鼓收声。
帘旌。
半钩待燕，料香浓、径远趱蜂程。
芳陌人扶醉玉，路旁懒拾遗簪。
郊。
未厌游情。
云暮合、谩消凝。
想罢歌停舞，烟花露柳，都付栖莺。
重。


rhythmic: 木兰花慢
author: 周密
content:
软尘飞不到，过微雨、锦机张。
正荫绿池幽，交枝径窄，临水追凉。
宫妆。
盖罗障暑，泛青苹、乱舞五云裳。
迷眼红绡绛彩，翠深偷见鸳鸯。
湖光。
两岸潇湘。
风荐爽、扇摇香。
算恼人偏是，萦丝露藕，连理秋房。
涉江。


rhythmic: 木兰花慢
author: 周密
content:
六桥春浪暖，涨桃雨、鳜初肥。
正短棹轻蓑，牵筒荇带，萦网莼丝。
依稀。
岸红溯远，漾仙舟、误入武陵溪。
何处金刀脍玉，画船傍柳频催。
芳堤。
渐满斜晖。
舟叶乱、浪花飞。
听暮榔声合，鸥沈暗渚，鹭起烟矶。
忘机。


rhythmic: 木兰花慢
author: 周密
content:
疏钟敲暝色，正远树、绿。
看渡水僧归，投林鸟聚，烟冷秋屏。
孤云。
渐沈雁影，尚残箫、倦鼓别游人。
宫柳栖鸦未稳，露梢已挂疏星。
重城。
禁鼓催更。
罗袖怯、暮寒轻。
想绮疏空掩，鸾绡翳锦，鱼钥收银。
兰灯。


rhythmic: 木兰花慢
author: 周密
content:
晴空摇翠浪，昼禽静、霁烟收。
听暗柳啼莺，新簧弄巧，如度秦讴。
谁。
翠丝万缕，金梭、宛转织芳愁。
风袅馀音甚处，絮花三月宫沟。
扁舟。
缆系轻柔。
沙路远、倦追游。
望断桥斜日，蛮腰竞舞，苏小墙头。
偏忧。


rhythmic: 木兰花慢
author: 周密
content:
游船人散後，正蟾影、印寒湫。
看冷沁鲛眠，清宜兔浴，皓彩轻浮。
扁舟。
泛天镜里，溯流光、澄碧浸明眸。
栖鹭空惊碧草，素鳞远避金钩。
临流。
万象涵秋。
怀渺渺、水悠悠。
念汉皋遗佩，湘波步袜，空想仙游。
风收。


rhythmic: 木兰花慢
author: 周密
content:
碧尖相对处，向烟外、挹遥岑。
记舞鹫啼猿，天香桂子，曾去幽寻。
轻阴。
易晴易雨，看南峰、淡日北峰云。
双塔秋擎露冷，乱钟晓送霜清。
登临。
望眼增明。
沙路白、海门青。
正地幽天迥，水鸣山籁，风奏松琴。
虚楹。


rhythmic: 东风第一枝
author: 周密
content:
草梦初回，柳眠未起，新阴才试花讯。
雏鸳迎晓偎香，小蝶舞晴弄影。
飞梭庭院，早已觉、日迟人静。
画帘轻、不隔春寒，旋减酒红香晕。
吟欲就、远烟催暝。
人欲醉、晚风吹醒。
瘦肌羞怯金宽，笑靥暖融粉沁。
珠歌缓引。
更巧试、杏妆梅鬓。
怕等闲、虚度芳期，老却翠娇红嫩。


rhythmic: 楚宫春・楚宫春慢
author: 周密
content:
香迎晓白。
看烟佩霞绡，弄妆金谷。
倦倚画阑，无语情深娇足。
云拥瑶房翠暖，绣帐卷、东风倾国。
半捻愁红，念旧游、凝伫兰翘，瑞鸾低舞庭绿。
犹想沈香亭北。
人醉里，芳笔曾题新曲。
自翦露痕，移取春归华屋。


rhythmic: 大圣乐
author: 周密
content:
娇绿迷云，倦红颦晓，嫩晴芳树。
渐午阴、帘影移香，燕语梦回，千点碧桃吹雨。
冷落锦宫人归後，记前度兰桡停翠浦。
凭栏久，谩凝想凤翘，慵听金缕。
留春问谁最苦。
奈花自无言莺自语。
对画楼残照，东风吹远，天涯何许。


rhythmic: 三犯渡江云・渡江云
author: 周密
content:
冰溪空岁晚，苍茫雁影，浅水落寒沙。
那回乘夜兴，云雪孤舟，曾访故人家。
千林未绿，芳信暖、玉照霜华。
共凭高，联诗唤酒，暝色夺昏鸦。
堪嗟。
澌鸣玉佩，山护云衣，又扁舟东下。
想故园、天寒倚竹，袖薄笼纱。


rhythmic: 绣鸾凤花犯・花犯
author: 周密
content:
楚江湄，湘娥乍见，无言洒清泪。
淡然春意。
空独倚东风，芳思谁寄。
凌波路冷秋无际。
香云随步起。
谩记得，汉宫仙掌，亭亭明月底。
冰弦写怨更多情，骚人恨，枉赋芳兰幽芷。
春思远，谁叹赏、国香风味。
相将共、岁寒伴侣。


rhythmic: 探春慢
author: 周密
content:
彩胜宜春，翠盘消夜，客里暗惊时候。
翦燕心情，呼卢笑语，景物总成怀旧。
愁鬓妒垂杨，怪稚眼、渐浓如豆。
尽教宽尽春衫，毕竟为谁消瘦。
梅浪半空如绣。
便管领芳菲，忍孤诗酒。
映烛占花，临窗卜镜，还念嫩寒宫袖。


rhythmic: 瑶花慢
author: 周密
content:
朱钿宝。
天上飞琼，比人间春别。
江南江北，曾未见，谩拟梨云梅雪。
淮山春晚，问谁识、芳心高洁。
消几番、花落花开，老了玉关豪杰。
金壶翦送琼枝，看一骑红尘，香度瑶阙。
韶华正好，应自喜、初识长安蜂蝶。


rhythmic: 玉京秋
author: 周密
content:
烟水阔。
高林弄残照，晚蜩凄切。
碧砧度韵，银床飘叶。
衣湿桐阴露冷，采凉花、时赋秋雪。
叹轻别。
一襟幽事，砌蛩能说。
客思吟商还怯。
怨歌长、琼壶暗缺。
翠扇恩疏，红衣香褪，翻成消歇。
玉骨西风，恨最恨、闲却新凉时节。


rhythmic: 解语花
author: 周密
content:
晴丝蝶，暖蜜酣蜂，重檐卷春寂寂。
雨萼烟梢，压阑干、花雨染衣红湿。
金鞍误约，空极目、天涯草色。
阆苑玉箫人去後，惟有莺知得。
馀寒犹掩翠户，梁燕乍归，芳信未端的。
浅薄东风，莫因循、轻把杏钿狼藉。
尘侵锦瑟。
残日绿窗春梦窄。
睡起折花无意绪，斜倚秋千立。


rhythmic: 曲游春
author: 周密
content:
楚苑东风外，暖丝情絮，春思如织。
燕约莺期，恼芳情偏在，翠深红隙。
漠漠香尘隔。
沸十里、乱弦丛笛。
看画船，尽入西泠，闲却半湖春色。
柳陌。
新烟凝碧。
映帘底宫眉，堤上游勒。
轻暝笼寒，怕梨云梦冷，杏香愁幂。
歌管酬寒食。


rhythmic: 大圣乐
author: 周密
content:
虹雨霉风，翠萦苹渚，锦翻葵径。
正小亭、曲沼幽深，簟枕梦回，苔色槐阴清润。
暗忆兰汤初洗玉，衬碧雾笼绡垂蕙领。
轻妆了，袅凉花绛缕，香满鸾镜。
人闲午迟漏永。
看双燕将雏穿藻井。
喜玉壶无暑，凉涵荷气，波摇帘影。


rhythmic: 桂枝香
author: 周密
content:
岩霏逗绿。
又凉入小山，千树幽馥。
仙影悬霜粲夜，楚宫六六。
明霞洞珊瑚冷，对清商、吟思堪掬。
麝痕微沁，蜂黄浅约，数枝秋足。
别有雕阑翠屋。
任满帽珠尘，拼醉香玉。
瘦倚西风，谁见露侵肌粟。
好秋能几花前笑，绕凉云、重唤银烛。
宝瓶空晓，珍丛怨月，梦回金谷。


rhythmic: 秋霁
author: 周密
content:
重到西冷，记芳园载酒，画船横笛。
水曲芙蓉，渚边鸥鹭，依依似曾相识。
年芳易失。
段桥几换垂杨色。
谩自惜。
愁损庾郎，霜点鬓华白。
残蛩露草，怨蝶寒花，转眼西风，又成陈迹。
叹如今、才消量减，尊前孤负醉吟笔。


rhythmic: 齐天乐
author: 周密
content:
宫檐融暖晨妆懒。
轻霞未匀酥脸。
倚竹娇颦，临流瘦影，依约尊前重见。
盈盈笑靥。
映珠络玲珑，翠绡葱茜。
梦入罗浮，满衣清露暗香染。
东风千树易老，怕红颜旋减，芳意偷变。
赠远天寒，吟香夜永，多少江南新怨。
琼疏静掩。
任翦雪栽云，竞夸轻艳。
画角黄昏，梦随春共远。


rhythmic: 忆旧游
author: 周密
content:
念芳钿委路，粉浪翻空，谁补春痕。
伫立伤心事，记宫檐点鬓，候馆沾襟。
东君护香情薄，不管径云深。
叹金谷楼危，避风台浅，消瘦飞琼。
梨云已成梦，谩蝶恨凄凉，人怨黄昏。
拈残枝重嗅，似徐娘虽老，犹有风情。


rhythmic: 拜星月慢
author: 周密
content:
腻叶阴清，孤花香冷，迤逦芳洲春换。
薄酒孤吟，怅相如游倦。
想人在、絮幕香帘凝望，误忍几许，烟樯风幔。
芳草天涯，负华堂双燕。
记箫声、淡月梨花院。
砑笺红、谩写东风怨。
一夜落月啼鹃，唤四桥吟缆。
荡归心、已过江南岸。


rhythmic: 齐天乐
author: 周密
content:
东风又入江南岸，年年汉宫春早。
宝屑无痕，生香有韵，消得何郎花恼。
孤山梦绕。
记路隔金沙，那回曾到。
夜月相思，翠尊谁共饮清。
天寒空念赠远，水边凭为问，春得多少。
竹外凝情，墙阴照影，谁见嫣然一笑。
吟香未了。
怕玉管西楼，一声霜晓。
花自多情，看花人自老。


rhythmic: 月边娇
author: 周密
content:
酥雨烘晴，早柳盼颦娇，兰芽愁醒。
九街月淡，千门夜暖，十里宝光花影。
尘凝步袜，送艳笑、争夸轻俊。
笙箫迎晓，翠幕卷、天香宫粉。
少年紫曲疏狂，絮花踪迹，夜蛾心性。
戏丛围锦，灯帘转玉，拚却舞勾歌引。
前欢谩省。


rhythmic: 宴清都
author: 周密
content:
老去闲情懒。
东风外、菲菲花絮零乱。
轻鸥涨绿，啼鹃暗碧，一春过半。
寻芳已是来迟，怕迤逦、华年暗换。
应怅恨、白雪歌空，秋霜鬓冷谁管。
凭阑自笑清狂，事随花谢，愁与春远。
持杯顾曲，登楼赋笔，杜郎才减。


rhythmic: 瑞鹤仙
author: 周密
content:
翠屏围昼锦。
正柳织烟绡，花易春镜。
层阑几回凭。
看六桥莺晓，两堤鸥暝。
晴岚隐隐。
映金碧、楼台远近。
谩曾夸、万幅丹青，画笔画应难尽。
那更。
波涵月彩，露莲妆，水描梅影。
调朱弄粉，凭谁写，四时景。
问玉奁西子，山眉波盼，多少浓施浅晕。
算何如、付与吟翁，缓评细品。


rhythmic: 祝英台近
author: 周密
content:
烛摇花，香袅穗，独自奈春冷。
过了收灯，才始作花信。
无端雨外馀酲，莺边残梦，又还动、惜芳心性。
忍重省。
几多绿意红情，吟笺倩谁整。
香减春衫，老却旧荀令。
小楼深闭东风，曲屏斜倚，知他是、为谁成病。


rhythmic: 齐天乐
author: 周密
content:
清溪数点芙蓉雨，苹飙泛凉吟。
洗玉空明，浮珠沆瀣，人静籁沈波息。
仙潢咫尺。
想翠宇琼楼，有人相忆。
天上人间，未知今夕是何夕。
此生此夜此景，自仙翁去後，清致谁识。
散发吟商，簪花弄水，谁伴凉宵横笛。
流年暗惜。
怕一夕西风，井梧吹碧。
底事闲愁，醉歌浮大白。


rhythmic: 大
author: 周密
content:
又子规啼，荼シ谢，寂寂春阴池阁。
罗窗人病酒，奈牡丹初放，晚风还恶。
燕燕归迟，莺莺声懒，闲秋千红索。
三分春过二，尚剩寒犹凝，翠衣香薄。
傍鸳径鹦笼，一池萍碎，半檐花落。
最怜春梦弱。
楚台远、空负朝云约。
谩念想、清歌锦瑟，翠管瑶尊，几回沈醉东园酌。
燕麦兔葵恨，倩谁访、画阑红药。
况多病、腰如削。


rhythmic: 霓裳中序第一
author: 周密
content:
湘屏展翠叠。
恨入宫沟流怨叶。
冷金花暗结。
又雁影带霜，蛩音凄月。
珠宽腕雪。
叹锦笺、芳宇盈箧。
人何在，玉箫旧约，忍对素娥说。
愁切。
夜砧幽咽。
任帐底、沈烟渐灭。
红兰谁采赠别。
洛汜分绡，汉浦遗。
舞鸾光半缺。


rhythmic: 过秦楼
author: 周密
content:
绀玉波宽，碧云亭小，苒苒水枫香细。
鱼牵翠带，燕掠红衣，雨急万荷喧睡。
临槛自采瑶房，铅粉沾襟，雪丝萦指。
喜嘶蝉树远，盟鸥乡近，镜奁光里。
帘户悄、竹色侵棋，槐影移漏，昼永簟花铺水。
清眠乍足，晚浴初慵，瘦约楚裙尺二。
曲砌虚庭夜深，月透龟纱，凉生蝉翅。
看银潢泻露，金井啼鸦渐起。


rhythmic: 声声慢
author: 周密
content:
瑶台月冷，佩渚烟深，相逢共话凄凉。
曳雪牵云，一般淡雅梳妆。
樊姬岁寒旧约，喜玉儿、不负萧郎。
临水镜，看清铅素靥，真态生香。
长记湘皋春晓，仙路迥，冰钿翠带交相。
满引台杯，休待怨笛吟商。
凌波又归甚处，问兰昌、何似唐昌。
春梦好，倩东风、留驻琐窗。


rhythmic: 声声慢
author: 周密
content:
妆额黄轻，舞衣红浅，西风又到人间。
小雨新霜，萍池藓径生寒。
输它汉宫姊妹，粲星钿、霞佩珊珊。
凉意早，正金盘露洁，翠盖香残。
三十六宫秋好，看扶疏仙影，伴月长闲。
宝络风流，何如细蕊堪餐。
幽香未应便减，傲清霜、正自宜看。
吟思远，负东篱、还赋小山。


rhythmic: 齐天乐
author: 周密
content:
曲屏遮断行云梦，西楼怕听疏雨。
研冻凝华，香寒散雾，呵笔慵题新句。
长安倦旅。
叹衣染尘痕，镜添秋缕。
过尽飞鸿，锦笺谁为寄愁去。
箫台应是怨别，晓寒梳洗懒，依旧眉妩。
酒滴垆香，花围坐暖，闲却珠鞲钿柱。
芳心谩语。
恨柳外游缰，系情何许。
暗卜归期，细将梅蕊数。


rhythmic: 满庭芳
author: 周密
content:
玉沁唇脂，香迷眼缬，肉红初映仙裳。
湘皋春冷，谁翦茜云香。
疑是潘妃乍起，霞侵脸、微印宫妆。
还疑是，寿阳凝醉，无语倚含章。
绛绡，清泪冷，东风寄远，愁损红娘。
笑李凡桃俗，蝶喜蜂忙。
莫把杏花轻比，怕杏花、不敢承当。
飘零处，还随流水，应去误刘郎。


rhythmic: 乳燕飞・贺新郎
author: 周密
content:
波影摇涟。
趁熏风、一舸来时，翠阴清昼。
去郭轩楹才数里，藓磴松关云岫。
快屐齿、筇枝先後。
空半危亭堪聚远，看洞庭、缥缈争奇秀。
人自老，景如旧。
来帆去棹还知否。
问古今、几度斜阳，几番回首。
晚色一川谁管领，都付雨荷烟柳。
知我者、燕朋鸥友。


rhythmic: 扫花游・扫地游
author: 周密
content:
柳花白，又火冷饧香，岁时荆楚。
海棠似语。
惜芳情燕掠，锦屏红舞。
怕里流芳，暗水啼烟细雨。
带愁去。
叹寂寞东园，空想游处。
幽梦曾暗许。
奈草色迷云，送春无路。
翠丸荐俎。
掩清尊谩忆，舞蛮歌素。
怨碧飘香，料得啼鹃更苦。


rhythmic: 龙吟曲・水龙吟
author: 周密
content:
仙山非雾非烟，翠微缥缈楼台亚。
江芜海树，晴光雨色，天开图画。
两岸潮平，六桥烟霁，晚钩帘挂。
自玄晖去後，云情雪意，丹青手、应难写。
花底朝回多暇。
倚高寒、有人潇洒。
东山杖屦，西州宾客，笑谈风雅。


rhythmic: 祝英台近
author: 周密
content:
步玲珑，寻窈窕，瑶草四时碧。
小小蓬莱，花气透帘隙。
几回翠水荷初，苍崖梅小，绮寮掩、玉壶春色。
柳屏窄。
芳槛日日东风，几醉几吟笔。
曲折花房，莺燕似相识。
最怜灯影才收，歌尘初静，画楼外、一声秋笛。


rhythmic: 声声慢
author: 周密
content:
橙香小院，桂冷闲庭，西风雁影涵秋。
凤拨龙槽，新声小按梁州。
莺吭夜深啭巧，凝凉云、应为歌留。
慵顾曲，叹周郎老去，鬓改花羞。
何事登临感慨，倩金蕉一洗，千古清愁。
屡舞高歌，作成陶谢风流。
人生最难一笑，拚尊前、醉倒方休。
待醉也，带黄花、须带满头。


rhythmic: 六么令
author: 周密
content:
痴云翦叶，檐滴夜深悄。
银城飞捷翠垅，占祥丰年报。
白战清吟未了。
寒鹊惊枝晓。
鹤迷翠表。
山阴今日，醉卧何人问安道。
交映虚窗净沼。
不许游尘到。
谁念絮帽茸裘，叹幼安今老。
玉鉴修眉未扫。
白雪词新草。


rhythmic: 六么令
author: 周密
content:
回风带雨，冻涩漏声悄。
小窗照影虚白，几误邻鸡报。
千树天花绽了。
鹄立通明晓。
眼空八表。
宫袍带月，醉里应迷灞陵道。
风静琼林翠沼。
片片随春到。
吟鞯十里新堤，怪四山青老。
玉唾珠尘怕扫。
句冷池塘草。


rhythmic: 声声慢
author: 周密
content:
燕泥沾粉，鱼浪吹香，芳堤十里新晴。
静惹游丝，花边袅袅扶春。
多情最怜飘泊，记章台、曾绾青青。
堪爱处，是扑帘娇软，随马轻盈。
长是河桥三月，做一番晴雪，恼乱诗魂。
带雨沾衣，罗襟点点离痕。
休缀潘郎鬓影，怕绿窗、年少人惊。
卷春去，翦东风、千缕碎云。


rhythmic: 忆旧游
author: 周密
content:
记花阴映烛，柳影飞梭，庭户东风。
彩笔争春艳，任香迷舞袖，醉拥歌丛。
画帘静掩芳昼，云翦玉璁珑。
奈恨绝冰弦，尘消翠谱，别凤离鸿。
莺笼。
怨春远，但翠冷闲阶，坠粉飘红。
事逐华年换，叹水流花谢，燕去楼空。


rhythmic: 水龙吟
author: 周密
content:
燕翎谁寄愁笺，天涯望极王孙草。
新烟换柳，光风浮蕙，馀寒尚峭。
倚仗看云，翦灯听雨，几番诗酒。
叹长安倦客，江南旧恨，飞花乱、清明後。
堤上垂杨风骤。
散香绵、轻沾吟袖。
麴尘两岸，纹波十里，暖蒸香透。
海阔云深，水流春远，梦魂难句。
问莺边按谱，花前觅句，解相思否。


rhythmic: 水龙吟
author: 周密
content:
舞红轻带愁飞，宝鞯暗忆章台路。
吟香醉雨，吹箫门巷，飘梭院宇。
立尽残阳，眼迷睛树，梦随风絮。
叹江潭冷落，依依旧恨，人空老、柳如许。
锦瑟华年暗度。
赋行云、空题短句。
情思系燕，么弦弹凤，文君更苦。
烟水流红，暮山凝紫，是春归处。
怅江南望远，苹花自采，寄将愁与。


rhythmic: 夜合花
author: 周密
content:
月地无尘，珠宫不夜，翠笼谁炼铅霜。
南州路杳，仙子误入唐昌。
零露滴，湿微妆。
逗清芬、蝶梦空忙。
梨花云暖，梅花雪冷，应妒秋芳。
虚庭夜气偏凉。
曾记幽丛采玉，素手相将。
青蕤嫩萼，指痕犹映瑶房。
风透幕，月侵床。


rhythmic: 水龙吟
author: 周密
content:
素鸾飞下青冥，舞衣半惹凉云碎。
蓝田种玉，绿房迎晓，一奁秋意。
擎露盘深，忆君凉夜，暗倾铅水。
想鸳鸯、正结梨云好梦，西风冷、还惊起。
应是飞琼仙会。
倚凉飙、碧簪斜坠。
轻妆斗白，明照影，红衣羞避。
霁月三更，粉云千点，静香十里。
听湘弦奏彻，冰绡偷翦，聚相思泪。


rhythmic: 天香
author: 周密
content:
碧脑浮冰，红薇染露，骊宫玉唾谁捣。
麝月双心，凤云百和，宝钏佩环争巧。
浓熏浅注，疑醉度、千花春晓。
金饼著衣馀润，银叶透帘微袅。
素被琼篝夜悄。
酒初醒、翠屏深窈。
一缕旧情，空趁断烟飞绕。
罗袖馀香馨渐少。


rhythmic: 珍珠帘・真珠帘
author: 周密
content:
宝阶斜转春宵永，云屏敞、雾卷东风新霁。
光动万星寒，曳冷云垂地。
暗省连昌游冶事，照炫转、荧煌珠翠。
难比。
是鲛人织就，冰绡渍泪。
独记梦入瑶台，正玲珑透月，琼钩十二。
金缕逗浓香，接翠蓬云气。
缟夜梨花生暖白，浸潋滟、一池春水。


rhythmic: 疏影
author: 周密
content:
冰条木叶。
又横斜照水，一花初发。
素壁秋屏，招得芳魂，彷佛玉容明灭。
疏疏满地珊湖冷，全误却、扑花幽蝶。
甚美人、忽到窗前，镜里好春难折。
闲想孤山旧事，浸清漪、倒映千树残雪。
暗里东风，可惯无情，搅碎一帘香月。
轻妆谁写崔徽面，认隐约、烟绡重叠。
记梦回，纸帐残灯，瘦倚数枝清绝。


rhythmic: 齐天乐
author: 周密
content:
槐薰忽送清商怨，依稀正闻还歇。
故苑愁深，危弦调苦，前梦蜕痕枯叶。
伤情念别。
是几度斜阳，几回残月。
转眼西风，一襟幽恨向谁说。
轻鬟犹记动影，翠娥应妒我，双鬓如雪。
枝冷频移，叶疏犹抱，孤负好秋时节。
凄凄切切。
渐迤逦黄昏，砌蛩相接。
露洗馀悲，暮烟声更咽。


rhythmic: 满江红
author: 周密
content:
秋水涓涓，情渺渺、美人何许。
还记得、东堂松桂，对床风雨。
流水桃花西塞隐，茂林修竹山阴路。
二十年、历历旧经行，空怀古。
评砚品，临书谱。
笺画史，修茶具。
喜一愚天禀，一闲天赋。
百战徵求千里马，十年三都赋。
问何如、石鼎约弥明，同联句。


rhythmic: 玉漏迟
author: 周密
content:
老来欢意少。
锦鲸仙去，紫霞声杳。
怕展金奁，依旧故人怀抱。
犹想乌丝醉墨，惊俊语、香红围绕。
闲自笑。
与君共是，承平年少。
雨窗短梦难凭，是几番宫商，几番吟啸。
泪眼东风，回首四桥烟草。
载酒倦游甚处，已换却、花间啼鸟。
春恨悄。
天涯暮云残照。


rhythmic: 祝英台近
author: 周密
content:
馀酲，寻旧雨，愁与病相半。
绿意阴阴，丝竹静深院。
绝怜事逐春移，泪随花落，似翦断、鲛房珠串。
喜重见。
为谁倦酒慵诗，筠屏掩双扇。
白发潘郎，羞见看花伴。
可堪好梦残时，新愁生处，烟月冷、子规声断。


rhythmic: 齐天乐
author: 周密
content:
护春帘幕东风里，当年问花曾到。
玉影孤搴，冰痕半拆，漠漠冻云迷道。
临流更好。
正雪意逢迎，阴光相照。
梦入罗浮，古苔啁哳翠禽小。
一枝空念赠远，溯波流不到，心事谁表。
倚竹天寒，吟香夜冷，几度月昏霜晓。
寻芳欠早。
怕鹤怨山空，雁归书少。
不恨春迟，恨春容易老。


rhythmic: 忆旧游
author: 周密
content:
记移灯翦雨，换火篝香，去岁今朝。
乍见翻疑梦，向梅边携手，笑挽吟桡。
依依故人情味，歌舞试春娇。
对婉娩年芳，漂零身世，酒趁愁消。
天涯未归客，望锦羽沈沈，翠水迢迢。
叹菊荒薇老，负故人猿鹤，旧隐谁招。


rhythmic: 声声慢
author: 周密
content:
琼壶歌月，白发簪花，十年一梦扬州。
恨入琵琶，小怜重见湾头。
尊前漫题金缕，奈芳情、已逐东流。
还送远，甚长安乱叶，都是闲愁。
次第重阳近也，看黄花绿酒，也合迟留。
脆柳无情，不堪重系行舟。
百年正消几别，对西风、休赋登楼。
怎去得，怕凄凉时节，团扇悲秋。


rhythmic: 一萼红
author: 周密
content:
步深幽。
正云黄天淡，雪意未全休。
鉴曲寒沙，茂林烟草，俯仰千古悠悠。
岁华晚、漂零渐远，谁念我、同载五湖舟。
磴古松斜，崖阴苔老，一片清愁。
回首天涯归梦，几魂飞西浦，泪洒东州。
故国山川，故园心眼，还似王粲登楼。


rhythmic: 扫花游・扫地游
author: 周密
content:
江蓠怨碧，早过了霜花，锦空洲渚。
孤蛩自语。
正长安乱叶，万家砧杵。
尘染秋衣，谁念西风倦旅。
恨无据。
怅望极归舟，天际烟树。
心事曾细数。
怕水叶沈红，梦云离去。
情丝恨缕。
倩回纹为织，那时愁句。
雁字无多，写得相思几许。


rhythmic: 三姝媚
author: 周密
content:
浅寒梅未绽。
正潮过西陵，短亭逢雁。
秉烛相看，叹俊游零落，满襟依黯。
露草霜花，愁正在、废宫芜苑。
明月河桥，笛外尊前，旧情消减。
莫诉离肠深浅。
恨聚散匆匆，梦随帆远。
玉镜尘昏，怕赋情人老，後逢凄惋。


rhythmic: 庆宫春・高阳台
author: 周密
content:
重叠云衣，微茫雁影，短篷稳载吴雪。
霜叶敲寒，风灯摇晕，棹歌人语呜咽。
拥衾呼酒，正百里、冰河乍合。
千山换色，一镜无尘，玉龙吹裂。
夜深醉踏长虹，表里空明，古今清绝。
高台在否，登临休赋，忍见旧时明月。


rhythmic: 摸鱼儿
author: 王奕
content:
问梅花、几人邀咏，平生见外骚楚。
相思一夜罗浮远，姑射仙姿何处。
情未吐。
□□□、雄蜂雌蝶空相遇。
岁年孰与。
叹皓首相看，冰心独抱，谩作广平赋。
黄昏暮。
半点酸辛谁诉。
寿阳眉恨妖妩。
南来北使无明眼，细认杏花真谱。
私自语。
道消息、孤根还有春风主。
启明未举。
听画角吹残，马头摇梦，人已山阳路。


rhythmic: 水调歌头
author: 王奕
content:
吾玄终不白，拗出老扬雄。
近日青衿绿发，转盼忽成翁。
缩首天坠地，极力虞渊取日，直欲入冯宫。
迂阔有如此，谁不笑王公。
十年後，数椽屋，隐琊峰。
人叹乾坤许大，醯瓮老山中。
於是泛淮航泗，於是沿邹过鲁，千古慕雩风。
造物既生我，斯道岂终穷。


rhythmic: 沁园春
author: 王奕
content:
耳目肺肠，不由我乎，更由乎谁。
也不必君平，不消詹尹，不疑何卜，不卜何疑。
三径归来，一时有见，岂为黄初与义熙。
天下事，但行其可，自合乎宜。
大哉用易乘时。
纵乌喙那能食子皮。
叹失若塞翁，失为得本，赢如刘毅，赢乃输基。
大黠小痴，有馀不足，谁必彭殇早与迟。
眼前物，纵铜山金屋，一瞑全非。


rhythmic: 贺新郎
author: 王奕
content:
有客过东鲁。
自葛水、泛舟西下，帆开三楚。
万里湖光磨水镜，际五老、落星烟渚。
又飞过、二姑门户。
彭泽柳青新旧色，望九华、依约池阳路。
风雨庙，乌江羽。
蛾眉牛渚皆如故。
问缘何、鲁港汀洲，江声无语。
采石书生勋业在，吊锦袍、公子魂何处。
流恨下、秦淮商女。
多景楼头吟北固，笑平山堂里谁为主。
且烂饮，琼花露。


rhythmic: 贺新郎
author: 王奕
content:
醉醒琼花露。
买扁舟、邵伯津头，向秦邮去。
流水孤村鸦万点，忆少游、回首斜阳树。
又访著、山阳酒侣。
细剔留城碑藓看，上歌舞、一啸江东主。
望凫峄，过邹鲁。
孔林百拜瞻茔墓。
历四阜、少之墟，大庭之库。
竟涉汶河登泰岱，候清光，夜半开玄圃。
迤逦问、东平归路。
蚩冢黄花吟笑罢，下新州，醉白楼头赋。
复淮楚，寻故步。


rhythmic: 贺新郎
author: 王奕
content:
帆卸西湾侧。
望康庐、老峰面目，旧曾相识。
岁岁滔滔江浪远，回首暮云空碧。
今想见、发痕全白。
眠鹿矶头茅屋烂，问草堂、谁管真泉石。
还更有，青牛迹。
老峰点首如招客。
道十年、玉斗窗间，两成疏觌。
赢得老夫谙阅世，不作少年太息。
看雨馀、依旧青山色。
汶上归来重过我，最峰头、新长芝堪摘。
分半席、共横笛。


rhythmic: 沁园春
author: 王奕
content:
八十日官，浩然归去，知心者希。
谓诗有招魂，姑言其概，注其述酒，亦特其微。
不事小儿，惟书甲子，皆是先生杜得机。
看时运，与天荣木，始识真归。
黄唐邈不可追。
慨四十无闻昨已非。
故怀彼仙师，策夫名骥，志夫童冠，寤寐交挥。
人表何时，谁生过鲁，愿企高风慕浴沂。
兹行也，尚庶几短葛，不负公衣。


rhythmic: 水调歌头
author: 王奕
content:
长江衣带水，历代鼎彝功。
服定衣冠礼乐，聊尔就江东。
追忆金戈铁马，保以油幢玉垒，燧几秋风。
更有当头著，全局倚元戎。
攒万舸，开一棹，散无踪。
到了书生死节，蜂蚁愧诸公。
上有皇天白日，下有人心青史，未必竟朦胧。
停棹抚遗迹，往恨逐冥鸿。


rhythmic: 贺新郎
author: 王奕
content:
决眦斜阳里。
品江山、洛阳第一，金陵第二。
休论六朝兴废梦，且说南浮之始。
合就此、衣冠故址。
底事轻抛形胜地，把笙歌、恋定西湖水。
百年内，苟而已。
纵然成败由天理。
叹石城、潮落潮生，朝昏知几。
可笑诸公俱铸错，回首金瓯瞥徙。
漫了、紫云青史。
老媚幽花栖断础，睇故宫、空拊英雄髀。
身世蝶，侯王蚁。


rhythmic: 贺新郎
author: 王奕
content:
惆怅秦淮路。
慨当年、商女谁家，几多年数。
死去方知亡国恨，尚激起、浪花如语，应不为、黍峰蒲缕。
花隔青溪胭井湿，又谁省、此时情绪。
云盖拥，翠阴午。
汨罗无复灵均楚。
到如今、荃蕙椒兰，尽成禾黍。
疑是龙穿王气，遗恨六朝作古。
□留与、浮歌载醑。
天外长江浑不管，也无春无夏无晴雨。
流岁月、滔滔去。


rhythmic: 水调歌头
author: 王奕
content:
迢迢冢水，直泻到东州。
不拣秦淮吴楚，明月一家楼，何代非卿非相，底事柴桑老子，偏恁不推刘。
半体鹿皮服，千古晋貔貅。
过东鲁，登北固，感春秋。
抵掌嫣然一笑，莫枉少陵愁。
说甚萧锅曹石，古矣苏吟米画，黑白满盘收。
对水注杯酒，为我向东流。


rhythmic: 沁园春
author: 王奕
content:
唐李太白，访贺知章，浩歌此楼。
想斗酒百篇，眼花落井，一时豪杰，千古风流。
白骨青山，美人黄土，醉魄吟魂安在否。
江南客，因来游胜践，稽首前修。
悠悠。
往事俱休，更莫遣兴亡狂白头。
也莫论高皇、莫论项羽，谁为黄帝，谁为蚩尤。
拶破愁城，吸乾酒海，袖拂安梁舞暮秋。
题未了，又笑骑白鹤，飞下扬州。


rhythmic: 贺新郎
author: 王奕
content:
试问司花女。
是何年、培植琼葩，分来何谱。
禁苑岂无新雨露，底事刚移不去，偏恋定、鹤城土。
却怕杏花生眼觑。
先廿年、和影无寻处。
遗草木，悴风雨。
看花老我成迟暮。
绕阑干、追忆沈吟，欲言难赋。
根本已非枝叶异，谁把赝苗裨补。
但认得、唐人旧句。
明月楼前无水部。
扣之梅、梅又全无语。
询古柏，过东鲁。


rhythmic: 沁园春
author: 王奕
content:
醉面挟风，携杜康酒，酹刘伶台。
问漂母矶头，韩侯安在，钵山池下，乔鹊曾回。
孝说仲车，忠传祖逖，忠孝如今亦可哀。
清河口，但潮生潮落，帆去帆来。
休呆。
且饮三杯。
莫枉教、东乌西兔催。
更谁可百年，脱身不化，谁能五日，笑口长开。
痛饮高歌，胡涂乱抹，快活斗山王秀才。
今天下，曰利而已，何以平哉。


rhythmic: 沁园春
author: 王奕
content:
吾祖文中，曾於夫子，受罔极恩。
有宇宙以来，春秋而後，三纲所系，万古常存。
列国何时，东吴何地，十哲之中尚有言。
况今也、与圣闲邦域，同一乾坤。
卑飞难傍天阍。
但勃衔香拜圣门。
要水看黄河，山登岱岳，鲁求君子，学究中原。
虽有他人，不如同姓，仰止文星出禁垣。
又安得，借蒙庄大瓢，酌泗水之源。


rhythmic: 西河
author: 王奕
content:
江左地。
兴亡旧恨谁记。
腥风不搅洛山云，怒涛怎起。
泪眶历落泫新亭，碑趺犹卧江际。
古今事，天莫倚。
废兴元有时系。
女墙月色自荒荒，尽平寸垒。
舞台歌谢草痕深，青溪弥望烟水。
马蹄杂锦绣市。
认乌衣六朝，东巷西里。
景物已非人世。


rhythmic: 满江红
author: 蒲寿
content:
楼倚虚空。
觉人世、不知何处。
人缥缈、半檐星斗，一窗风露。
潮退沙平凫雁静，夜深月黑鱼龙怒。
把清樽、独自笑馀生，成何事。
尘埃外，谈高趣。
烟波上，题诗句。
这美景良宵，且休虚度。
梦觉宦情甜似蜡，老来况味酸如醋。
念儿曹、南北几时归，情朝暮。


rhythmic: 贺新郎
author: 蒲寿
content:
铁笛穿花去。
问长安、市上生涯，而今何似。
破帽青衫尘满面。
不识何人共语。
且面壁、听风雨。
惟我虚中元识破，笑人间、日月无停杼。
名与利，莫轻许。
人生穷达皆天铸。
试灯前、为问灵龟，劝君休怒。
心肯命通元有数，何幸知音记取。
季主也、应留得住。
百岁光阴弹指过，算伯夷、盗跖俱尘土。
心一寸，人千古。


rhythmic: 摸鱼儿
author: 朱嗣发
content:
对西风、鬓摇烟碧，参差前事流水。
紫丝罗带鸳鸯结，的的镜盟钗誓。
浑不记、漫手织回文，几度欲心碎。
安花著蒂。
奈雨覆云翻，情宽分窄，石上玉簪脆。
朱楼外。
愁压空云欲坠。
月痕犹照无寐。
阴晴也只随天意。
枉了玉消香碎。
君且醉。
君不见、长门青草春风泪。
一时左计。
悔不早荆钗，暮天修竹，头白倚寒翠。


rhythmic: 齐天乐
author: 文天祥
content:
南楼月转银河曙，玉箫又吹梅早。
鹦鹉沙晴，葡萄水暖，一缕燕香清袅。
瑶池春透。
想桃露霏霞，菊波沁晓。
袍锦风流，御仙花带瑞虹绕。
玉关人正未老。
唤矶头黄鹤，岸巾谈笑。
剑拂淮清，槊横楚黛，雨洗一川烟草。
印黄似斗。
看半砚蔷薇，满鞍杨柳。
沙路归来，金貂蝉翼小。


rhythmic: 齐天乐
author: 文天祥
content:
夜来早得东风信，潇湘一川新绿，柳色含晴，梅心沁暖，春浅千花如束。
银蝉乍浴。
正沙雁将还，海鳌初矗。
云拥旌旗，笑声人在画阑曲。
星虹瑶树缥缈，佩环鸣碧落，瑞笼华屋。
露耿铜虬，冰翻铁马，帘幕光摇金粟。
迟迟倚竹。
更为把瑶尊，满斟。
回首宫莲，夜深归院烛。


rhythmic: 酹江月・念奴娇
author: 文天祥
content:
水天空阔，恨东风不借、世间英物。
蜀鸟吴花残照里，忍见荒城颓壁。
铜雀春情，金人秋泪，此恨凭谁雪。
堂堂剑气，斗牛空认奇杰。
那信江海馀生，南行万里，属扁舟齐发。
正为鸥盟留醉眼，细看涛声云灭。
睨柱吞嬴，回旗走懿，千古冲冠发。


rhythmic: 满江红
author: 文天祥
content:
燕子楼中，又捱过、几番秋色。
相思处、青年如梦，乘鸾仙阙。
肌玉暗消衣带缓，泪珠斜透花钿侧。
最无端、蕉影上窗纱，青灯歇。
曲池合，高台灭。
人间事，何堪说。
向南阳阡上，满襟清血。
世态便如翻覆雨，妾身元是分明月。
笑乐昌、一段好风流，菱花缺。


rhythmic: 满江红
author: 文天祥
content:
试问琵琶，胡沙外、怎生风色。
最苦是、姚黄一朵，移根仙阙。
王母欢阑琼宴罢，仙人泪满金盘侧。
听行宫、半夜雨淋铃，声声歇。
彩云散，香尘灭。
铜驼恨，那堪说。
想男儿慷慨，嚼穿龈血。
回首昭阳离落日，伤心铜雀迎秋月。
算妾身、不愿似天家，金瓯缺。


rhythmic: 沁园春
author: 文天祥
content:
为子死孝，为臣死忠，死又何妨。
自光岳气分，士无全节，君臣义缺，谁负刚肠。
骂贼睢阳，爱君许远，留得声名万古香。
後来者，无二公之操，百炼之钢。
人生翕云亡。
好烈烈轰轰做一场。
使当时卖国，甘心降虏，受人唾骂，安得留芳。
古庙幽沈，仪容俨雅，枯木寒鸦几夕阳。
邮亭下，有奸雄过此，仔细思量。


rhythmic: 念奴娇
author: 邓剡
content:
水天空阔，恨东风不惜、世间英物。
蜀鸟吴花残照里，忍见荒城颓壁。
铜雀春情，金人秋泪，此恨凭谁雪。
堂堂剑气，斗牛空认奇杰。
那信江海馀生，南行万里，不放扁舟发。
正为鸥盟留醉眼，细看涛声云灭。
睨柱吞嬴，回旗走懿，千古冲冠发。
伴人无寐，秦淮应是孤月。


rhythmic: 满江红
author: 邓剡
content:
王母仙桃，亲曾醉、九重春色。
谁信道、鹿衔花去，浪翻鳌阙。
眉锁娇娥山宛转，髻梳堕马云侧。
恨风沙、吹透汉宫衣，馀香歇。
霓裳散，庭花灭。
昭阳燕，应难说。
想春深铜雀，梦残啼血。
空有琵琶传出塞，更无环佩鸣归月。
又争知、有客夜悲歌，壶敲缺。


rhythmic: 烛影摇红
author: 邓剡
content:
郢雪歌高，天教鹤子参鸣和。
薰风旌节瑞华□，光动垂弧左。
早是烟楼撞破。
更明珠、重添一颗。
镜容中夜，摩顶欣然，石麟天堕。
未羡眉山，两峰儿子中峰我。
推贤世世珥金貂，何况阴功大。
欲写弄獐书贺。
愧无功、难消玉果。
摩挲老眼，曾识英雄，试啼则个。


rhythmic: 摸鱼儿
author: 邓剡
content:
问庐陵、米作何价。
棠阴又绿今夏。
活人手段依然在，独乐园中司马。
初度也。
算几处篝香，手额你多谢。
风亭月榭。
尽隐橘观棋，折荷筒酒，花竹秀而野。
阶庭树，满目鱼鱼雅雅。
千金难买清暇。
纷纷征榷尘如梦，谁有似公闲者。
天怎舍。
趁绿鬓朱颜，须入凌烟画。
海天不夜。
管岁岁安期，采蒲为寿，高宴碧桃下。


rhythmic: 摸鱼儿
author: 邓剡
content:
笑平生、布帆无恙，堂堂稳送君去。
江声悲壮崖殷血，曾是英雄行处。
今亦古。
甚一点东风，天不周郎与。
城幡夜竖。
几铜爵春残，战沙秋冷，华发遽如许。
东坡老，千载风流两赋。
馀音不绝如缕。
临皋一笑三生梦，还认岷峨乡语。
挥玉麈。
尽不碍灯前，痛饮檐花雨。
雪堂在否。
管驾鹤归来，为君细赏，蝴蝶上阶句。


rhythmic: 疏影
author: 邓剡
content:
瑶尊蘸翠。
短长亭送别，风恋晴袂。
腊树迎春，一路清寒，能消几日羁思。
霜华不惜阳关柳，悄莫系、行人嘶骑。
对梅花、一笑分携，胜约别来相寄。
人物仙蓬妙韵，瑞鸾敛迅翼，聊憩香枳。
见说使君，好语先传，付与芙蓉清致。
客来欲问荆州事，但细语、岳阳楼记。
梦故人、剪烛西窗，已隔洞庭烟水。


rhythmic: 贺新郎
author: 刘鉴
content:
曾作莺迁贺。
道玉皇、久敕薇垣，分君星颗。
只待好年好时日，约束东风吹堕。
到今日、看来真个。
恰好丁年翁七十，五云间、太乙吹藜火。
青一点，杉溪左。
太翁阴天来大。
後隆山、层一层高，层层突过。
簪绂蝉联孙又子，眼里人家谁那。
算只有、翁恁麽。
孙陆机云翁卫武，便履声、毡复尚书坐。
拚几许，犀钱果。


rhythmic: 满江红
author: 刘鉴
content:
袅袅春幡，恰十日、又逢元夕。
人正在、景清堂上，金樽娱客。
蜡炬红摇花外竹，宝香情透梅边石。
听儿童、父老说青原，东风国。
平易政，人皆悦。
真实念，天知得。
想旌旗一路，又添春色。
满眼变成金色界，举头身近琼楼月。
问明年、何处著鳌山，蓬莱北。


rhythmic: 满江红
author: 翁
content:
祷雨文昌，只全靠、心香一瓣。
才信宿，沛然膏泽，来从方寸。
早稻含风香旖旎，晚秧饱水青葱茜。
问螺江、恰见线来流，今平岸。
君作事，看天面。
天有眼，从君愿。
信瑞莲芝草，几曾虚献。
此雨千金无买处，丰年饱吃君侯饭。
管酿成、春酒上公堂，人人献。


rhythmic: 金缕曲・贺新郎
author: 汪梦斗
content:
满目飞明镜。
忆年时、呼朋楼上，畅怀觞咏。
圆到今宵依前好，诗酒不成佳兴。
身恰在、燕台天近。
一段凄凉心中事，被秋光、照破无馀蕴。
却不是，诉贫病。
宫庭花草埋幽径。
想夜深，女墙还有，过来蟾影。
千古词人伤情处，旧说石城形胜。
又今说、断桥风韵。


rhythmic: 摸鱼儿
author: 汪梦斗
content:
忆旧时、东方□郡，东原尽是佳处。
梁都破了寻南渡，几遍狐号鳝舞。
君试觑。
环一抹荒城，草色今如许。
芳华旧地。
曾一上飞云，歌台酒馆，落日乱鸦度。
吟情苦。
滴尽应雄老泪。
凄酸非是儿女。
西湖似我西湖否。
只怕不如西子。
秋欲暮。
要一看秋波，又自催归计。
休□浪语。
待过江说与，高车驷马，今是朝天路。


rhythmic: 满江红
author: 彭元逊
content:
翠袖馀寒，早添得、铢衣几重。
何须怪、妍华都谢，更为谁容。
衔尽吴花成鹿苑，人间不恨雨和风。
便一枝、流落到人家，清泪红。
山雾湿，倚熏笼。
垂ぢ叶，鬓酥融。
恨宫云一朵，飞过空同。
白日长闲青鸟在，杨家花落白苹中。
问故人、忍更负东风，尊酒空。


rhythmic: 解佩环・疏影
author: 彭元逊
content:
江空不渡，恨蘼芜杜若，零落无数。
远道荒寒，婉娩流年，望望美人迟暮。
风烟雨雪阴晴晚，更何须，春风千树。
尽孤城、落木萧萧，日夜江声流去。
日晏山深闻笛，恐他年流落，与子同赋。
事阔心违，交淡媒劳，蔓草沾衣多露。


rhythmic: 子夜歌
author: 彭元逊
content:
视春衫、箧中半在，酒痕花露。
恨桃李、如风过尽，梦里故人成雾。
临颍美人，秦川公子，晚共何人语。
对人家、花草池台，回首故园咫尺，未成归去。
昨宵听、危弦急管，酒醒不知何处。
飘泊情多，衰迟感易，无限堪怜许。
似尊前眼底，红颜消几寒暑。


rhythmic: 六丑
author: 彭元逊
content:
似东风老大，那复有、当时风气。
有情不收，江山身是寄。
浩荡何世。
但忆临官道，暂来不住，便出门千里。
痴心指望回风坠。
扇底相逢，钗头微缀。
他家万条千缕，解遮亭障驿，不隔江水。
瓜洲曾舣，等行人岁岁。
日下长秋，城乌夜起。
帐庐好在春睡。
共飞归湖上，草青无地。
雨、春心如腻。
欲待化、丰乐楼前，青门都废。


rhythmic: 忆旧游
author: 彭元逊
content:
记新楼试酒，上客回车，初识能歌。
几许怜才意，觉援琴意动，授简情多。
青鸾昼下缥缈，烟雾隔轻罗。
还自有人猜，素巾承汗，微影双蛾。
西陂千树雪，欲绝世乘风，下照沧波。
怪倚春憔悴，扁舟月上，草草相过。


rhythmic: 玉女迎春慢・玉女迎春
author: 彭元逊
content:
浅入新年，逢人日、拂拂淡烟无雨。
叶底妖禽自语。
小啄幽香还吐。
东风辛苦，便怕有、踏青人误。
清明寒食，消得渡江，黄翠千缕。
看临小帖宜春，填轻晕湿，碧花生雾。
为说钗头袅袅，系著轻盈不住。
问郎留否。


rhythmic: 齐天乐
author: 方衡
content:
皇天眷佑中兴烈。
维岳共生鸿硕。
镇抚精神，规恢调度，未数至言长策。
中原望，总万里山河，尽归经画。
更看旋乾转坤，烦一指麾力。
胡尘顿消海岱，倚天长啸处，兼惠南北。
宝镇还朝，圣恩如海，趁得崧高华席。
星晨步峻，看丹凤飞来，趣登枢极。
□寿齐天，愿齐开寿域。


rhythmic: 声声慢
author: 郭居安
content:
捷书连昼，甘洒通宵，新来喜沁尧眉。
许大担当，人间佛力须弥。
年年八月八日，长记他、三月三时。
平生事，想祗和天语，不遣人知。
一片闲心鹤外，被乾坤系定，虹玉腰围。
阊阖云边，西风万籁吹齐。
归舟更归何处，是天教、家在苏堤。
千千岁，比周公、多个彩衣。


rhythmic: 摸鱼儿
author: 赵从橐
content:
指庭前、翠云金雨。
霏霏香满仙宇。
一清透彻浑无底，秋水也无流处。
君试数。
此样襟怀，顿得乾坤住。
闲情半许。
听万物氤氲，从来形色，每向静中觑。
琪花落，相接西池寿母。
年年弦月时序。
荷衣菊佩寻常事，分付两山容与。
天证取。
此老平生，可向青天语。
瑶卮缓举。
要见我何心，西湖万顷，来去自鸥鹭。


rhythmic: 个侬
author: 廖莹中
content:
恨个侬无赖，卖娇眼、春心偷掷。
苍苔花落，先印下一双春迹。
花不知名，香才闻气，似月下箜篌，蒋山倾国。
半解罗襟，蕙薰微度，镇宿粉、栖香双蝶。
语态眠情，感多情、轻怜细阅。
休问望宋墙高，窥韩路隔。
寻寻觅觅。
又暮雨凝碧。
花径横烟，红扉映月，尽一刻、千金堪值。
卸袜熏笼，藏灯衣桁，任裹臂金斜，搔头玉滑。
更恨檀郎，恶怜深惜。
尽颤袅、周旋倾侧。


rhythmic: 万年欢
author: 丁察院
content:
葛井丹明，西来金母，霓旌云旆。
移下瑶池，竹外一壶秋水。
菊□香留宿醉。
看後夜、冰轮满桂。
貂蝉映、虹玉称觞，遂初堂上佳会。
娇孙彩衣聚戏。
指明年八十，儿额先记。
要比庄椿，八数更加千倍。
好是皇恩锡类。


rhythmic: 水龙吟
author: 翁溪园
content:
镇淮楼下旌旗，晶明辉映云山阁。
宸旒倚重，折冲千里，无逾秋壑。
缓带清裘，纶巾羽扇，从容筹略。
使毡裘胆破，丁宁边吏，无生事，空沙漠。
二十四桥风月，称迷楼、卷尽帘箔。
绂麟华旦，饱吟玉蕊，款簪金药。
驿骑朝驰，宝鞍赍赐，御筵宣押。
更赐环促召，中书入令，作汾阳郭。


rhythmic: 水调歌头
author: 翁溪园
content:
丹鹤结青士，玄鹿侍苍官。
寿仙堂下，应伴凫戏莱斑。
麟记当年绣绂，燕剪今朝彩胜，淑气逐椒盘。
孕毓阳和粹，独占一春先。
平淮了，勋业盛，傲东山。
中原犹待经略，趣诏凤池还。
更数尧阶五荚，又上华封三祝，千载圣须贤。
即拜玉枝赐，长冠紫宸班。


rhythmic: 沁园春
author: 翁溪园
content:
记得花筵，巧夕星河，初度女牛。
更四双荚，十分桂魄，中元佳致，妆点初秋。
蔼蔼非烟，如雾，锦水郁葱佳气浮。
人人道，是王孙帝胄，今日生朝。
银潢万叶源流。
见一点长庚辉绛霄。
似东平为善，河间献雅，风流酝藉，西汉诸刘。
恰遇称觞，蓬壶歌缓，满酌蒲萄双玉舟。
椿松等算，年年醉傲，花马金裘。


rhythmic: 洞仙歌
author: 翁溪园
content:
几番梅雨，蒲风过、端阳後。
细数月轮，犹待双秀。
戏彩华堂宴，设朱门右。
酌金荷，争献寿。
蟠桃新熟，阿母齐长久。
一门奋建，攀桂客、无双手。
好事来春在，杏苑联蓝绶。
应继琼林董，却胜燕山窦。
夸盛事、真罕有。
金花封诰，管取重重受。


rhythmic: 沁园春
author: 萧某
content:
士籍令行，伯仲分明，逐一排连。
问子孙何习，父兄何业，明经词赋，右具如前。
最是中间，娶妻某氏，试问于妻何与焉。
乡保举，那当著押，开口论钱。
祖宗立法于前。
又何必更张万万千。
算行关改会，限田放籴，生民凋瘵，膏血既。
只有士心，仅存一脉，今又艰难最可怜。
谁作俑，陈坚伯大，附势专权。


rhythmic: 望海潮
author: 赵文
content:
云外梅阴，雨馀苔晕，嫩寒初沁罗裳。
书几凝尘，琴丝带润，小窗幽梦生凉。
新水涨银塘。
恨王孙去後，烟草茫茫。
记得湖山胜处，相对拆封黄。
情笺思墨犹香。
奈当时两鬓，都是吴霜。
兔颖吟苦，裘解尽，何意此□游梁。
旧话不堪长。
便倩薰风吹去，本地看风光。
惟有青山，伴我耕钓老村庄。


rhythmic: 大
author: 赵文
content:
正宝香残，重帘静，飞鸟时惊花铎。
沈思前梦去，有当时老泪，欲弹还阁。
太一宫墙，菩提寺路，谁管纷纷开落。
心情浑何似，似琵琶马上，晓寒沙漠。
想筝雁频移，钏金度瘦，素肌清削。
相思无奈著。
重访旧、谁遣车生角。
暗记省、刘郎前度，杜枚三生，为何人、顿乖芳约。
试把菱花拭，愁来处、鬓丝先觉。


rhythmic: 莺啼序
author: 赵文
content:
东风何许红紫，又匆匆吹去。
最堪惜、九十春光，一半情绪听雨。
到昨日、看花去处，如今尽是相思树。
倚斜阳脉脉，多情燕子能语。
自怪情怀，近日顿懒，忆刘郎前度。
断桥外、小院重帘，那人正柳边住。
问章台、青青在否。
芳信隔、□魂无据。
想行人，折尽柔条，滚愁成絮。
闲将杯酒，苦劝羲和，揽辔更少驻。
怎忍把、芳菲容易委路。
春还倒转归来，为君起舞。
寸肠万恨，何人共说，十年暗洒铜仙泪，是当时、滴滴金盘露。
思量万事成空，只有初心，英英未化为土。
浮生似客，春不怜人，人更怜春暮。
君不见、青楼朱阁，舞女歌童，零落山丘，便房幽户。


rhythmic: 莺啼序
author: 赵文
content:
秋风又吹华发，怪流光暗度。
最可恨、木落山空，故国芳草何处。
看前古、兴亡堕泪，谁知历历今如古。
听吴儿唱彻，庭花又翻新谱。
肠断江南，庾信最苦，有何人共赋。
天又远，云海茫茫，鳞鸿似梦无据。
怨东风、不如人意，珠履散、宝钗何许。
想故人、月下沈吟，此时难诉。
吾生已矣，如此江山，又何怀故宇。
不恨赋归迟，归计大误。
当时只合云龙，飘飘平楚。
男儿死耳，嘤嘤昵昵，丁宁卖履分香事，又何如、化作胥潮去。
东君岂是无能，成败归来，手种瓜圃。
膏残夜久，月落山寒，相对耿无语。
恨前此、燕丹计早，荆庆才疏，易水衣冠，总成尘土。


rhythmic: 绮寮怨
author: 赵文
content:
绛阙珠宫何处，碧梧双凤吟。
为底事、一落人间，轻题破、隐韵天音。
当时点云滴雨，匆匆处、误墨沾素襟。
算人间、最苦多情，争知道、天上情更深。
世事似晴又阴。
罗褥甲帐，回头一梦难寻。
虎啸ㄛ，护遗迹、尚如今。


rhythmic: 疏影
author: 赵文
content:
寒泉溅雪，有环佩隐隐，飞度霜月。
易水风寒，壮士悲歌，关山万里离别。
杨花浩荡晴空转，又化作、云鸿霜鹘。
耿石壕，夜久无言寂历，如闻幽咽。
云谷山人老矣，江空又岁晚，相对愁绝。
玉立长身，自是胎仙，舞我黄庭三叠。
人间只惯丁当字，妙处在、一声清拙。
待明朝、试拂菱花，老我一簪华发。


rhythmic: 瑞鹤仙
author: 赵文
content:
绿杨深似雨。
西湖上、旧日情丝恨缕。
风流似张绪。
羡春风依旧，年年眉妩。
宫腰楚楚。
倚画阑、曾斗妙舞。
想而今似我，零落天涯，却悔相妒。
痛绝长秋去後，杨白花飞，旧腔难谱。
年年暗度。
凄凉事，不堪诉。
记菩提寺路，段家桥水，何时重到梦处。
况柔条老去，争奈系春不住。


rhythmic: 凤凰台上忆吹箫
author: 赵文
content:
白玉磋成，香罗捻就，为谁特地团团。
羡司花神女，有此清闲。
疑是弓靴蹴鞠，刚一踢、误挂花间。
方信道，酴失色，玉蕊无言。
凭阑。
几回淡月，怪天上冰轮，移下尘寰。
奈堪同玉手，难插云鬟。
人道转官球也，春去也，欲转何官。
聊寄与、诗人案头，冰雪相看。


rhythmic: 玉烛新
author: 赵文
content:
梅花新霁後。
正锦样华堂，一时装就。
洞房花烛深深处，慢转铜壶银漏。
新妆未了。
奈浩荡、春心相侯。
香篆里、簇簇笙歌，微寒半侵罗袖。
侵晨浅捧兰汤，问堂上萱花，夜来安否。
功名漫斗。
漫赢得、万里相思清瘦。
蓝袍俊秀。


rhythmic: 花犯
author: 赵文
content:
绣帘深，刘郎一笑，风流胜前度。
戟香门户。
还别有祥云，檐外飞舞。
洞底烛下应低语。
晨妆须带曙。
待献了、堂前罗袜，双双交祝付。
从前茜桃与杨枝，如今便、合逊梅花为主。
行乐处。
西溪上、柳汀花屿。
封侯事、看人漫苦。


rhythmic: 氐州第一
author: 赵文
content:
风雨山城，天意欲雪，梅花照影清峭。
彩燕飞春，祥麟祓旦，当日文星高照。
天地无情，向十载、风埃吹老。
盖世科名，经邦事业，白衣苍狗。
不是贪名求分表。
漫猎较、逢场一笑。
野外朝仪，城中马队，且暂淹才调。


rhythmic: 莺啼序
author: 赵文
content:
初荷一番濯雨，锦云红尚卷。
隘华屋、赋客吟仙，候望南极天远。
还报道、飘然紫气，山奇水胜都行遍。
却归来领客，水晶庭院开宴。
窗户青红，正似京洛，按笙歌一片。
似别有、金屋佳人，桃根桃叶清婉。
倚薰风、虬须正绿，人似玉手纨扇。
算风流，只有蓬瀛，画图曾见。
谁知老子，正自萧然，於此兴颇浅。
只拟问、金砂玉蕊，兔髓乌肝，偃月炉中，七还九转。
今来古往，悠悠史传，神仙本是英雄做，笑英雄、到此多留恋。
看看破晓耕龙，跨海骑鲸，千年依旧丹脸。
便教乞与，万里封侯，奈朔风如箭。
又何似、广山一任，种竹栽花，棋局思量，墨池挥染。


rhythmic: 洞仙歌
author: 赵文
content:
千年鹭渚，持作须翁酒。
剩有儿孙上翁寿。
向玉和堂前，樽俎从容，笑此处，惯著丝纶大手。
金丹曾熟未，熟得金丹，头上安头甚时了。
便踢翻炉鼎，抛却蒲团，直恁俊鹘梢空时候。
但唤取、心斋老门生，向城北城南，傍花随柳。


rhythmic: 扫花游・扫地游
author: 赵文
content:
结庐胜境，似旧日曾游，玉莲佳处。
万花织组。
爱回廊宛转，楚腰束素。
度密穿青，上有燕支万树。
探梅去。
正竹外一枝，春意如许。
奇绝盘谷序。
更碧皱沿堤，绮霏承宇。
柳桥花坞。
问何人解有，玉兰能赋。
老子婆娑，长与春风作主。


rhythmic: 氐州第一
author: 赵功可
content:
杨柳楼深，推梦乍起，前山一片愁雨。
嫩绿成云，飞红欲雪，天亦留春不住。
借问东风，甚飘泊、天涯何许。
可惜风流，三生杜枚，少年张绪。
陌上差差携手去。
怕行到、歌台旧处。
落日啼鹃，断烟荒草，吟不成谁语。


rhythmic: 曲游春
author: 赵功可
content:
千树玲珑罩，正蒲风微过，梅雨新霁。
客里幽窗，算无春可到，和愁都闭。
万种人生计。
应不似、午天闲睡。
起来踏碎松阴，萧萧欲动疑水。
借问归舟归未。
望柳色烟光，何处明媚。
抖擞人间，除离情别恨，乾坤馀几。
一笑晴凫起。


rhythmic: 声声慢
author: 赵功可
content:
情痴倦极，天阔归迟，吟魂无力随风。
月落墙阴，一屏睡睫。
邯郸平生难记，记花前、犹醉金锺。
留连处，忽一声山外，吹度晴钟。
觉来重重追忆，似游尘飞去，那拾遗踪。
寄谢芳卿，向来曾主芙蓉。
人间兴亡万感，看千年、与梦皆空。
披衣起，倚阑干、人在笑中。


rhythmic: 桂枝香
author: 赵功可
content:
晓天凉露。
天上玉箫吹，飞声如雨。
金阙高寒，闲却一庭梅雨。
漫漫八表尘埃梦，把文章、洗空千古。
精神一似，风裳水佩，兰皋蘅浦。
看万里、跳龙跃虎。
甚花娇英气，剑清尘妩。
憔悴江南，应念小窗贫女。
朱楼十二春无际，倚苍寒、青袖如故。
茶香酒熟，月明风细，试教歌舞。


rhythmic: 绮寮怨
author: 赵功可
content:
忽忽东风又老，冷云吹晚阴。
疏帘下、茶鼎孤烟，断桥外、梅豆千林。
江南庾郎憔悴，睡未醒、病酒愁怎禁。
倚阑干、一扇凉风，看平地、落花如雪深。
千曲囊中古琴。
平泉金谷，不堪旧事重寻。
当日登临。
都化作、梦销沈。
元龙丘坟无恙，谁唤起，共论心。


rhythmic: 满江红
author: 汪宗臣
content:
检点春光，阴雨过、三分之一。
从头数、元宵灯夕，都无晴日。
不碍郊原肥草绿，但漫丘壑沈云黑。
那东君、忒煞没纲维，春无力。
燕忙甚，泥浑湿。
蜂愁甚，脾无蜜。
更两旬又是，梨花寒食。
蔫红殷桃吾不较，岂堪浸烂东畴麦。
望前村、白鹭衬霞红，探晴色。


rhythmic: 水调歌头
author: 汪宗臣
content:
候应黄锺动，吹出百葭灰。
五云重压头上，潜蛰地中雷。
莫道希声妙寂，竹雄鸣合凤，九寸律初裁。
欲识天心处，请问学颜回。
冷中温，穷时达，信然哉。
彩云山外如画，送上笔尖来。
一气先通关窍，万物旋生头角，谁合又谁开。
官路春光早，箫落数枝梅。


rhythmic: 洞仙歌
author: 刘埙
content:
津亭折柳，正秋光如画。
绕路黄花拥朝马。
叹市槐景淡，池藻波寒，分明是、三载春风难舍。
军峰天际碧，云隔空同，无奈相思月明夜。
薇药早催人，应占先春，休如我、醉卧水边林下。
待来岁、今时庆除书，绣锦映宫花，玉京随驾。


rhythmic: 意难忘
author: 刘埙
content:
汀柳初黄。
送流车出陌，别酒浮觞。
乱山迷去路，空阁带馀香。
人渐远，意凄凉。
更暮雨淋浪。
悔不办，窄衫细马，两两交相。
春梁语燕犹双。
叹晓窗新月，独照刘郎。
寄笺频误约，临镜想慵妆。
知几梦，恼愁肠。


rhythmic: 六么令
author: 刘埙
content:
晓来寒角，吹起愁相触。
乱云黯淡江渚，疏柳双鸦宿。
锦瑟银屏何处，花雾翻香曲。
柔红娇绿。
魂消往梦，羞向孤梅说幽独。
燕支曾印素袂，绛艳收残馥。
频问讯，道新来闷损纤腰束。
多谢芳心恋，罗结文鸳蹴。


rhythmic: 满庭芳
author: 刘埙
content:
帘卷疏，楼平危堞，几回笋玉凭阑。
觅花呼酒，更共理哀弹。
暖日柔风好景，行云绕、莺燕翩翻。
谁知道，冶游重到，已付解连环。
乘云，行处去，花深隔院，应恨春闲。
但紫骝嘶度，时望重关。
长恨江楼柳老，女郎腰、又负眠三。
东城路，一回一感，愁见月儿弯。


rhythmic: 烛影摇红
author: 刘埙
content:
院落黄昏，残霞收尽廉纤雨。
天香富贵洛阳城，巧费春工作。
自笑平生吟苦。
写不尽、此花风度。
玉堂银烛，翠幄画阑，万红争妒。
那更深宵，寒光幻出清都府。
嫦娥跨影下人间，来按红鸾舞。
连夜杯行休驻。
生怕化、彩云飞去。
酒阑人静，月淡尘清，晓风轻露。


rhythmic: 长相思
author: 刘埙
content:
雾隔平林，风欺败褐，十分秋满黄华。
荒庭人静，声惨寒蛩，惊回羁思如麻。
庾信多愁，有中宵清梦，迢递还家。
楚水绕天涯。
黯消魂、几度栖鸦。
对绿橘黄橙，故园在念，怅望归路犹赊。
此情吟不尽，被西风、吹入胡笳。
目极黄云，飞渡处、临流自嗟。
又斜阳，征鸿影断，夜来空信灯花。


rhythmic: 选冠子
author: 刘埙
content:
暝霭迷红，水天笼晓，帆去野潮声急。
离鸾独倚，巧燕双飞，忍向东风飘拆。
尘销紫曲阑干，筝雁成声，顿成孤臆。
叹舟回人远，钿花芗泽，悄无痕迹。
憔悴损，俊赏杜郎，多情荀令，欲写别愁无力。
闽星南转，江月西沈，空拟梦来今夕。


rhythmic: 惜馀春慢・选冠子
author: 刘埙
content:
玉勒丝鞭，彩旗红索，总向愁中休了。
偏怜景媚，为甚愁浓，都为雨多晴少。
桃杏开到梨花，红印香印，绿平幽沼。
也无饶、红药殿春，更作薄寒清峭。
尘梦里、暗换年华，东风能几，又把一番春老。
莺花过眼，蚕麦当头，朝日浓阴笼晓。


rhythmic: 买陂塘・摸鱼儿
author: 刘埙
content:
暮云沈、凄凄花陌，荒苔青润鸳。
娇红一捻不胜春，苦雨酸雨。
从别後。
但暗忆娉婷，几把垂杨蹂。
香销韩袖。
念莺燕悲吟，凤鸾仙去，空负摘花手。
铜铺掩，窥见文窗依旧。
筝琶尘暗弦绉。
欲圆春梦今犹未，怪得西飞太骤。
凝伫久。
拟待倩、鸿都羽客寻仙偶。


rhythmic: 买陂塘・摸鱼儿
author: 刘埙
content:
倚楼西、西风惊鬓，吹回尘思萧瑟。
碧桃花下骖鸾梦，十载雨沈云隔。
空自忆。
漫红蜡香笺，难写旧凄恻。
烟村水国。
欲闲却琴心，蠹残箧面，老尽看花客。
河桥侧。
曾试雕鞍玉勒。
如今已忘南北。
人间纵有垂杨在，欲挽一丝无力。
君莫拍。
浑不似、年时爱听酒边笛。


rhythmic: 贺新郎
author: 刘埙
content:
办著春游费。
奈狂风吹寒，禁定满城花事。
天暝云深时度雨。
院落秦筝未试。
倩谁趱、杏娇桃媚。
韶色三停今过一，只淡黄杨柳装愁思。
芳径滑，绣窗闭。
玉炉闷炷香温被。
忆去年、匆匆胜赏，梦沈烟水。
遥望秋千新彩索，难把旧痕重系。
待暖入、香红十里。
别拥双鸾迎素月，教明年、不恨今憔悴。
莺共燕，汝知未。


rhythmic: 贺新郎
author: 刘埙
content:
莫笑刘郎老。
老刘郎平生，不是山林怀抱。
梦里风云翻海岳，觉後狂歌坠帽。
叹几度、荒鸡误晓。
天际晴云开五色，纵今年、意气犹年少。
机事远，有时到。
凯歌檄笔凭谁道。
对村中、一溪流水，半林斜照。
赖有可人堪话旧，时共掀髯绝倒。
也来问、衮衣茸帽。
聊且问天占百岁，看乾坤、此事如何了。
肠断处，春城早。


rhythmic: 贺新郎
author: 刘埙
content:
醉里江南路。
问梅花、经年冷落，几番烟雨。
玉骨冰肌终是别，犹带孤山瑞露。
想蕴藉、和羹风度。
万紫千红羡妒早，羡仙标、岂比人间侣。
聊玩弄，六花舞。
云寒木落山城暮。
忽飘来、暗香万斛，春浮江浦。
茅舍竹篱词客老，拟傍东风千树。
看好月、亭亭当午。
流水村中清浅处，称横斜疏影相容与。
时索笑，想应许。


rhythmic: 满庭芳
author: 熊则轩
content:
波有颓澜，渴无冷镬，谁言制邑为难。
汾阳善政，只在笑谈间。
三载刑清讼简，官事辨、俗阜民安。
帘垂昼，焚香宴坐，犹得半清闲。
西风，催入觐，声驰当道，名达朝端。
任锦溪溪上，卧辙攀辕。
从此燕辕北去，好官样、留与人看。
扁舟稳，图书外，惟有月俱还。


rhythmic: 风流子
author: 危西麓
content:
西风吹锦水，朝天路、冉冉两凫飞。
看父老袅花，苦遮去辙，儿童骑竹，争问归期。
帐簇马前纷蔽日，实绩纪行碑。
冰饮三年，从容官事，棠阴百里，悠久民思。
圣明衿遐远，关山道，应是来骤华丝。
画绣过家，莱庭彩舞斑衣。


rhythmic: 满江红
author: 汪元量
content:
一个兰舟，双桂桨、顺流东去。
但满目、银光万顷，凄其风露。
渔火已归鸿雁汊，棹歌更在鸳鸯浦。
渐夜深、芦叶冷飕飕，临平路。
吹铁笛，鸣金谷。
丝玉脍，倾香醑。
且浩歌痛饮，藕花深处。
秋水长天迷远望，晓风残月空凝伫。
问人间、今夕是何年，清如许。


rhythmic: 洞仙歌
author: 汪元量
content:
西园春暮。
乱山迷行路。
风卷残花堕红雨。
念旧巢燕子，飞傍谁家，斜阳外、长笛一声今古。
繁华流水去。
舞歇歌沈，忍见遗钿种香土。
渐橘树方生，桑枝才长，都付与、沙门为主。
便关防、不放贵游来，又突兀梯空，楚王宫宇。


rhythmic: 莺啼序
author: 汪元量
content:
金陵故都最好，有朱楼迢递。
嗟倦客、又此凭高，槛外已少佳致。
更落尽梨花，飞尽杨花，春也成憔悴。
问青山、三国英雄，六朝奇伟。
麦甸葵丘，荒台败垒。
鹿豕衔枯荠。
正朝打孤城，寂寞斜阳影里。
听楼头、哀笳怨角，未把酒、愁心先醉。
渐夜深，月满秦淮，烟笼寒水。
凄凄惨惨，冷冷清清，灯火渡头市。
慨商女不知兴废。
隔江犹唱庭花，馀音。
伤心千古，泪痕如洗。
乌衣巷口青芜路，认依稀、王谢旧邻里。
临春结绮。
可怜红粉成灰，萧索白杨风起。
因思畴昔，铁索千寻，谩沈江底。
挥羽扇、障西尘，便好角巾私第。
清谈到底成何事。
回首新亭，风景今如此。
楚囚对泣何时已。


rhythmic: 六州歌头
author: 汪元量
content:
绿芜城上，怀古恨依依。
淮山碎。
江波逝。
昔人非。
今人悲。
惆怅隋天子。
锦帆里。
环朱履。
丛香绮。
展旌旗。
荡涟猗。
击鼓挝金，拥琼玉吹。
姿意游嬉。
斜日晖晖。
乱莺啼。
销魂此际。
君臣醉。
貔貅弊。
事如飞。
山河坠。
烟尘起。
风凄凄。
雨霏霏。
草木皆垂泪。
家国弃。
竟忘归。
笙歌地。
欢娱地。
尽荒畦。
唯有当时皓月，依然挂、杨柳青枝。


rhythmic: 水龙吟
author: 汪元量
content:
鼓惊破霓裳，海棠亭北多风雨。
歌阑酒罢，玉啼金泣，此行良苦。
驼背模糊，马头匝，朝朝暮暮。
自都门燕别，龙艘锦缆，空载得、春归去。
目断东南半壁，怅长淮、已非吾土。
受降城下，草如霜白，凄凉酸楚。
粉阵红围，夜深人静，谁宾谁主。
对渔灯一点，羁愁一搦，谱琴中语。


rhythmic: 满江红
author: 汪元量
content:
天上人家，醉王母、蟠桃春色。
被午夜、漏声催箭，晓光侵阙。
花覆千官鸾阁外，香浮九鼎龙楼侧。
恨黑风、吹雨湿霓裳，歌声歇。
人去後，书应绝。
肠断处，心难说。
更那堪杜宇，满山啼血。
事去空流东汴水，愁来不见西湖月。
有谁知、海上泣蝉娟，菱花缺。


rhythmic: 满江红
author: 汪元量
content:
一霎浮云，都掩尽、日无光色。
遥望处、浮图对峙，梵王新阙。
燕子自飞关北外，杨花闲度楼西侧。
慨金鞍、玉勒早朝人，经年歇。
昭君去，空愁绝。
文姬去，难言说。
想琵琶哀怨，流泪成血。
蝴蝶梦中千种恨，杜鹃声里三更月。
最无情、鸿雁自南飞，音书缺。


rhythmic: 凤鸾双舞
author: 汪元量
content:
慈元殿、薰风宝鼎，喷香云飘坠。
环立翠羽，双歌丽调，舞腰新束，舞缨新缀。
金莲步、轻摇彩凤儿，翩翻作戏。
便似月里仙娥谪来，人间天上，一番游戏。
圣人乐意。
任乐部、韶声沸。
众妃欢也，渐调笑微醉。
竞奉霞觞，深深愿、圣母寿如松桂。


rhythmic: 暗香
author: 汪元量
content:
馆娃艳骨。
见数枝雪里，争开时节。
底事化工，著衣阳和暗偷泄。
偏把红膏染质，都点缀、枝头如血。
最好是、院落黄昏，压栏照水清绝。
风韵自迥别。
谩记省故家，玉手曾折。
翠条袅娜，犹学宫妆舞残月。
肠断江南倦客，歌未了、琼壶敲缺。
更忍见，吹万点、满庭绛雪。


rhythmic: 疏影
author: 汪元量
content:
虬枝茜萼。
使轻盈态度，香透帘幕。
净洗铅华，浓抹胭脂，风前伴我孤酌。
诗翁瘦硬□□□，断不被、春风熔铄。
有陇头、折赠殷勤，又恐暮笳吹落。
寂寞。
孤山月夜，玉人万里外，空想前约。
雁足书沈，马上弦哀，不尽寒阴砂漠。
昭君滴滴红冰泪，但顾影、未梳掠。
等恁时、环佩归来，却慰此况萧索。


rhythmic: 摸鱼儿
author: 王学文
content:
记当年、舞衫零乱，霖铃忍按新阕。
杜鹃枝上东风晚，点点泪痕凝血。
芳信歇。
念初试琵琶，曾识关山月。
悲弦易绝。
奈笑罢颦生，曲终愁在，谁解寸肠结。
浮云事，又作南柯梦彻。
一簪聊寄华发。
乾坤桑海无穷事，才历昆明初劫。
谁共说。
都付与焦桐，写入梅花叠。
黄花送客。
休更问湘魂，独醒何在，沈醉浩歌发。


rhythmic: 满江红
author: 王清惠
content:
太液芙蓉，浑不似、旧时颜色。
曾记得、春风雨露，玉楼金阙。
名播兰簪妃后里，晕潮莲脸君王侧。
忽一声、颦鼓揭天来，繁华歇。
龙虎散，风云灭。
千古恨，凭谁说。
对山河百二，泪盈襟血。
客馆夜惊尘土梦，宫车晓碾关山月。
问嫦娥、於我肯从容，同圆缺。


rhythmic: 满江红
author: 张琼英
content:
太液芙蓉，浑不似、丹青颜色。
常记得、春风雨露，玉楼金阙。
名播兰簪妃后里，晕生莲脸君王侧。
忽一声、颦鼓拍天来，繁华歇。
龙虎散，风云灭。
千古恨，凭谁说。
对山河百二，泪痕沾血。
客馆夜惊尘土梦，宫车晓转关山月。
问嫦娥、垂顾肯相容，同圆缺。


rhythmic: 霓裳中序第一
author: 詹玉
content:
一规古蟾魄。
瞥过宣和几春色。
知那个、柳松花怯。
曾磋玉团香，涂云抹月。
龙章凤刻。
是如何、儿女消得。
便孤了、翠鸾何限，人更在天北。
磨灭。
古今难别。
幸相从、蓟门仙客。
萧然林下秋叶。
对云淡星疏，眉青影白。
佳人已倾国。


rhythmic: 多丽
author: 詹玉
content:
晚云归，小楼又作阴凉。
霎儿间，恨桐招雨，西风叶叶商量。
醒时心、又还南浦，愁边句、多在夕阳。
菱碗笼青，莲瓶拖艳，旋倾花水咽茶香。
怨蛩有、许多言语，说动软心肠。
夜沈沈，几条凉月，界破晴窗。
共绣帘吹絮未久，却孤剑水云乡。
自家书、未能成字，邻家笛、且莫吹商。
好梦偏悭，闲情未了，隔墙又唱秋娘。
帕绡衣、旧时香折，戏封做书囊。
鸳鸯字，见时千万，绣一双双。


rhythmic: 桂枝香
author: 詹玉
content:
紫薇花露，潇洒作凉云，点商勾羽。
字字飞仙，下笔一帘风雨。
江亭月观今如许。
叹飘零、墨香千古。
夕阳芳草，落花流水，依然南浦。
甚两两、凌风驾虎。
恁天孙标致，月娥眉妩。
一笑生春，那学世间儿女。
笔床砚滴曾窥处，有西山、青眼如故。
素笺寄与，玉箫声彻，凤鸣鸾舞。


rhythmic: 渡江云
author: 詹玉
content:
拖阴笼晚暝，商量清苦，阵阵打篷声。
分明都是泪，不道今宵，篷底有离人。
松涛摇睡，梦不稳、难湿巫云。
几点儿、泪痕跳响，休要醒时听。
销魂。
灯下无语，□泣梨花，掩重门夜永。
应是添、伤春滋味，中酒心情。


rhythmic: 三姝媚
author: 詹玉
content:
一篷儿别苦。
是谁家、花天月地儿女。
紫曲藏娇，惯锦窠金翠，玉锺吕。
绮席传宣，笑声里、龙楼三鼓。
歌扇题诗，舞袖笼香，几曾尘土。
因甚留春不住。
怎知道人间，匆匆今古。
金屋银屏，被西风吹换，蓼汀苹渚。
如此江山，应悔却、西湖歌舞。


rhythmic: 一萼红
author: 詹玉
content:
泊沙河。
月钩儿挂浪，惊起两鱼梭。
浅碧依痕，嫩凉生润，山色轻染修蛾。
钓船在、绿杨阴下，蓦听得、扇底有吴歌。
一段风情，西湖和靖，赤壁东坡。
往事水流云去，叹山川良是，富贵人多。
老树高低，疏星明淡，只有今古销磨。


rhythmic: 齐天乐
author: 詹玉
content:
相逢唤醒金华梦，吴尘暗斑吟发。
倚担评花，认旗沽酒，历历行歌奇迹。
吹香弄碧。
又坡柳风情，逋梅月色。
画鼓红船，满湖春水断桥客。
当时何限怪侣，甚花天月地，人被云隔。
却载苍烟，更招白鹭，一醉修江又别。
今回记得。
再折柳穿鱼，赏花催雪。
如此湖山，忍教人更说。


rhythmic: 桂枝香
author: 詹玉
content:
沈云别浦。
又何苦扁舟，青衫尘土。
客里相逢，洒洒舌端飞雨。
只今便把如伊吕。
是当年、渔翁樵父。
少知音者，苍烟吾社，白鸥吾侣。
是如此英雄辛苦。
知从前、几个适齐去鲁。
一剑西风，大海鱼龙掀舞。
自来多被清谈误。
把刘琨、埋没千古。
扣舷一笑，夕阳西下，大江东去。


rhythmic: 南浦
author: 王沂孙
content:
柳下碧粼粼，认麴尘乍生，色嫩如染。
清溜满银塘，东风细、参差纹初遍。
别君南浦，翠眉曾照波痕浅。
再来涨绿迷旧处，添却残红几片。
葡萄过雨新痕，正拍拍轻鸥，翩翩小燕。
帘影蘸楼阴，芳流去，应有泪珠千点。
沧浪一舸，断魂重唱苹花怨。
采香幽径鸳鸯睡，谁道湔裙人远。


rhythmic: 南浦
author: 王沂孙
content:
柳外碧连天，漾翠纹渐平，低蘸云影。
应是雪初消，巴山路、蛾眉乍窥清镜。
绿痕无际，几番漂荡江南恨。
弄波素袜知甚处，空把落红流尽。
何时橘里莼乡，泛一舸翩翩，东风归兴。
孤梦绕沧浪，苹花岸、漠漠雨昏烟暝。
连筒接缕，故溪深掩柴门静。
只愁双燕衔芳去，拂破蓝光千顷。


rhythmic: 声声慢
author: 王沂孙
content:
风声从臾，云意商量，连朝滕六迟疑。
茸帽貂裘，兔园准拟吟诗。
红炉旋添兽炭，办金船、羔酒熔脂。
问翦水，恁工夫犹未，还待何时。
休被梅花争白，好夸奇斗巧，早遍琼枝。
彩索金铃，佳人等塑狮儿。
怕寒绣帏慵起，梦梨云、说与春知。
莫误了，约王猷、船过剡溪。


rhythmic: 疏影
author: 王沂孙
content:
琼妃卧月。
任素裳瘦损，罗带重结。
石径春寒，碧藓参差，相思曾步芳。
离魂分破东风恨，又梦入、水孤云阔。
算如今、也厌娉婷，带了一痕残雪。
犹记冰奁半掩，冷枝画未就，归棹轻折。
几度黄昏，忽到窗前，重想故人初别。
苍虬欲卷涟漪去，慢蜕却、连环香骨。
早又是，翠荫蒙茸，一似一枝清绝。


rhythmic: 眉妩
author: 王沂孙
content:
渐新痕悬柳，澹彩穿花，依约破初暝。
便有团圆意，深深拜，相逢谁在香径。
画眉未稳，料素娥、犹带离恨。
最堪爱、一曲银钩小，宝帘挂秋冷。
千古盈亏休问。
叹慢磨玉斧，难补金镜。
太液池犹在，凄凉处、何人重赋清景。
故山夜永。


rhythmic: 水龙吟
author: 王沂孙
content:
晓寒慵揭珠帘，牡丹院落花开未。
玉栏干畔，柳丝一把，和风半倚。
国色微酣，天香乍染，扶春不起。
自真妃舞罢，谪仙赋後，繁华梦、如流水。
池馆家家芳事。
记当时、买栽无地。
争如一朵，幽人独对，水边竹际。
把酒花前，剩拚醉了，醒来还醉。
怕洛中、春色匆匆，又入杜鹃声里。


rhythmic: 水龙吟
author: 王沂孙
content:
世间无此娉婷，玉环未破东风睡。
将开半敛，似红还白，馀花怎比。
偏占年华，禁烟才过，夹衣初试。
叹黄州一梦，燕宫绝笔，无人解、看花意。
犹记华阴同醉。
小阑干、月高人起。
千枝媚色，一庭芳景，清寒似水。
银烛延娇，绿房留艳，夜深花底。
怕明朝、小雨，便化作燕支泪。


rhythmic: 水龙吟
author: 王沂孙
content:
晓霜初著青林，望中故国凄凉早。
萧萧渐积，纷纷犹坠，门荒径悄。
渭水风生，洞庭波起，几番秋杪。
想重崖半没，千峰尽出，山中路、无人到。
前度题红杳杳。
溯宫沟、暗流空绕。
啼未歇，飞鸿欲过，此时怀抱。
乱影翻窗，碎声敲砌，愁人多少。
望吾庐甚处，只应今夜，满庭谁扫。


rhythmic: 水龙吟
author: 王沂孙
content:
淡妆不扫蛾眉，为谁伫立羞明镜。
真妃解语，西施净洗，娉婷顾影。
薄露初匀，纤尘不染，移根玉井。
想飘然一叶，飕飕短发，中流卧、浮烟艇。
可惜瑶台路迥。
抱凄凉、月中难认。
相逢还是，冰壶浴罢，牙床酒醒。
步袜空留，舞裳微褪，粉残香冷。
望海山依约，时时梦想，素波千顷。


rhythmic: 水龙吟
author: 王沂孙
content:
翠云遥拥环妃，夜深按彻霓裳舞。
铅华净洗，涓涓出浴，盈盈解语。
太液荒寒，海山依约，断魂何许。
甚人间、别有冰肌雪艳，娇无奈、频相顾。
三十六陂烟雨。
旧凄凉、向谁堪诉。
如今谩说，仙姿自洁，芳心更苦。
罗袜初停，玉还解，早凌波去。
试乘风一叶，重来月底，与修花谱。


rhythmic: 绮罗香
author: 王沂孙
content:
屋角疏星，庭阴暗水，犹记藏鸦新树。
试折梨花，行人小阑深处。
听粉片、簌簌飘阶，有人在、夜窗无语。
料如今，门掩孤灯，画屏尘满断肠句。
佳期浑似如水，还见梧桐几叶，轻敲朱户。
一片秋声，应作两边愁绪。
江路远、归雁无凭，写绣笺、倩谁将去。
谩无聊，犹掩芳樽，醉听深夜雨。


rhythmic: 绮罗香
author: 王沂孙
content:
玉杵馀丹，金刀剩彩，重染吴江孤树。
几点朱铅，几度怨啼秋暮。
惊旧梦、绿鬓轻凋，诉新恨、绛唇微注。
最堪怜，同拂新霜，绣蓉一镜晚妆妒。
千林摇落渐少，何事西风老色，争妍如许。
二月残花，空误小车山路。
重认取，流水荒沟，怕犹有、寄情芳语。
但凄凉、秋苑斜阳，冷枝留醉舞。


rhythmic: 绮罗香
author: 王沂孙
content:
夜滴研朱，晨妆试酒，寒树偷分春艳。
赋冷吴江，一片试霜犹浅。
惊汉殿、绛点初凝，认隋苑、彩枝重翦。
问仙丹，炼熟何迟，少年色换已秋晚。
疏枝频撼暮雨，消得西风几度，舞衣吹断。
绿水荒沟，终是赋情人远。
空一似、零落桃花，又等闲、误他刘阮。
且留取，闲写幽情，石阑三四片。


rhythmic: 齐天乐
author: 王沂孙
content:
碧痕初化池塘草，荧荧野光相趁。
扇薄星流，盘明露滴，零落秋原飞磷。
练裳暗近。
记穿柳生凉，度荷分暝。
误我残编，翠囊空叹梦无准。
楼阴时过数点，倚阑人未睡，曾赋幽恨。
汉苑飘苔，秦陵坠叶，千古凄凉不尽。
何人为省。
但隔水馀晖，傍林残影。
已觉萧疏，更堪秋夜永。


rhythmic: 齐天乐
author: 王沂孙
content:
绿槐千树西窗悄，厌厌昼眠惊起。
饮露身轻，吟风翅薄，半翦冰笺谁寄。
凄凉倦耳。
漫重拂琴丝，怕寻冠珥。
短梦深宫，向人犹自诉憔悴。
残虹收尽过雨，晚来频断续，都是秋意。
病叶难留，纤柯易老，空忆斜阳身世。
窗明月碎。
甚已绝馀音，尚遗枯蜕。
鬓影参差，断魂青镜里。


rhythmic: 齐天乐
author: 王沂孙
content:
一襟馀恨宫魂断，年年翠阴庭树。
乍咽凉柯，还移暗叶，重把离愁深诉。
西窗过雨。
怪瑶佩流空，玉筝调柱。
镜暗妆残，为谁娇鬓尚如许。
铜仙铅泪似洗，叹携盘去远，难贮零露。
病翼惊秋，枯形阅世，消得斜阳几度。
馀音更苦。
甚独抱清高，顿成凄楚。
谩想薰风，柳丝千万缕。


rhythmic: 齐天乐
author: 王沂孙
content:
冷烟残水山阴道，家家拥门黄叶。
故里鱼肥，初寒雁落，孤艇将归时节。
江南恨切。
问还与何人，共歌新阙。
换尽秋芳，想渠西子更愁绝。
当时无限旧事，叹繁华似梦，如今休说。
短褐临流，幽怀倚石，山色重逢都别。
江云冻结。
算只有梅花，尚堪攀折。
寄取相思，一枝和夜雪。


rhythmic: 齐天乐
author: 王沂孙
content:
十洲三岛曾行处，离情几番凄惋。
坠叶重题，枯条旧折，萧飒那逢秋半。
登临顿懒。
更葵难留，苎衣将换。
试语孤怀，岂无人与共幽怨。
迟迟终是也别，算何如趁取，凉生江满。
挂月催程，收风借泊，休忆征帆已远。
山阴路畔。
纵鸣壁犹蛩，过楼初雁。
政恐黄花，笑人归较晚。


rhythmic: 一萼红
author: 王沂孙
content:
思飘飘。
拥仙姝独步，明月照苍翘。
花候犹迟，庭阴不扫，门掩山意萧条。
抱芳恨、佳人分薄，似未许、芳魄化春娇。
雨涩风悭，雾轻波细，湘梦迢迢。
谁伴碧樽雕俎，笑琼肌皎皎，绿鬓萧萧。
青凤啼空，玉龙舞夜，遥睇河汉光摇。


rhythmic: 一萼红
author: 王沂孙
content:
玉婵娟。
甚春馀雪尽，犹未跨青鸾。
疏萼无香，柔条独秀，应恨流落人间。
记曾照、黄昏淡月，渐瘦影、移上小阑干。
一点清魂，半枝空色，芳意班班。
重省嫩寒清晓，过断桥流水，问信孤山。
冰粟微销，尘衣不浣，相见还误轻攀。


rhythmic: 一萼红
author: 王沂孙
content:
占芳菲。
趁东风妩媚，重拂淡燕支。
青凤衔丹，琼奴试酒，惊换玉质冰姿。
甚春色、江南太早，有人怪、和雪杏花飞。
藓佩萧疏，茜裙零乱，山意霏霏。
空惹别愁无数，照珊瑚海影，冷月枯枝。
吴艳离魂，蜀妖泪，孤负多少心期。


rhythmic: 一萼红
author: 王沂孙
content:
翦丹云。
怕江皋路冷，千叠护清芬。
弹泪绡单，凝妆枕重，惊认消瘦冰魂。
为谁趁、东风换色，任绛雪、飞满绿罗裙。
吴苑双身，蜀城高髻，忽到柴门。
欲寄故人千里，恨燕支太薄，寂寞春痕。
玉管难留，金樽易泣，几度残醉纷纷。


rhythmic: 一萼红
author: 王沂孙
content:
小庭深。
有苍苔老树，风物似山林。
侵户清寒，捎池急雨，时听飞过啼禽。
扫荒径、残梅似雪，甚过了、人日更多阴。
压酒人家，试灯天气，相次登临。
犹记旧游亭馆，正垂杨引缕，嫩草抽簪。
罗带同心，泥金半臂，花畔低唱轻斟。


rhythmic: 解连环
author: 王沂孙
content:
万珠悬碧。
想炎荒树密，□□□□。
恨绛娣、先整吴帆，政鬟翠逞娇，故林难别。
岁晚相逢，荐青子、独夸冰颊。
点红盐乱落，最是夜寒，酒醒时节。
霜槎猬芒冻裂。
把孤花细嚼，时咽芳冽。
断味惜、回涩馀甘，似重省家山，旧游风月。


rhythmic: 三姝媚
author: 王沂孙
content:
蓝缸花半绽。
正西窗凄凄，断萤新雁。
别久逢稀，谩相看华发，共成销黯。
总是飘零，更休赋、梨花秋苑。
何况如今，离思难禁，俊才都减。
今日山高江浅。
又月落帆空，酒醒人远。
彩袖乌纱，解愁人、惟有断歌幽婉。


rhythmic: 三姝媚
author: 王沂孙
content:
红缨悬翠葆。
渐金铃枝深，瑶阶花少。
万颗燕支，赠旧情、争奈弄珠人老。
扇底清歌，还记得、樊姬娇小。
几度相思，红豆都销，碧丝空袅。
芳意荼シ开早。
正夜色瑛盘，素蟾低照。
荐笋同时，叹故园春事，已无多了。


rhythmic: 庆宫春・高阳台
author: 王沂孙
content:
明玉擎金，纤罗飘带，为君起舞回雪。
柔影参差，幽芳零乱，翠围腰瘦一捻。
岁华相误，记前度、湘皋怨别。
哀弦重听，都是凄凉，未须弹彻。
国香到此谁怜，烟冷沙昏，顿成愁绝。
花恼难禁，酒销欲尽，门外冰澌初结。


rhythmic: 扫花游・扫地游
author: 王沂孙
content:
商飚乍发，渐淅淅初闻，萧萧还住。
顿惊倦旅。
背青灯吊影，起吟愁赋。
断续无凭，试立荒庭听取。
在何许。
但落叶满阶，惟有高树。
迢递归梦阻。
正老耳难禁，病怀凄楚。
故山院宇。
想边鸿孤唳，砌蛩私语。
数点相和，更著芭蕉细雨。


rhythmic: 扫花游・扫地游
author: 王沂孙
content:
小庭荫碧，遇骤雨疏风，剩红如扫。
翠交径小。
问攀条弄蕊，有谁重到。
谩说青青，比似花时更好。
怎知道。
□一别汉南，遗恨多少。
清昼人悄悄。
任密护帘寒，暗迷窗晓。
旧盟误了。
又新枝嫩子，总随春老。
渐隔相思，极目长亭路杳。


rhythmic: 扫花游・扫地游
author: 王沂孙
content:
卷帘翠湿，过几阵残寒，几番风雨。
问春住否。
但匆匆暗里，换将花去。
乱碧迷人，总是江南旧树。
谩凝伫。
念昔日采香，今更何许。
芳径携酒处。
又荫得青青，嫩苔无数。
故林晚步。
想参差渐满，野塘山路。
倦枕闲床，正好微曛院宇。


rhythmic: 扫花游・扫地游
author: 王沂孙
content:
满庭嫩碧，渐密叶迷窗，乱枝交路。
断红甚处。
但匆匆换得，翠痕无数。
暗影沈沈，静锁清和院宇。
试凝伫。
怕一点旧香，犹在幽树。
浓阴知几许。
且拂簟清眠，引筇闲步。
杜郎老去。
算寻芳较晚，倦怀难赋。
纵胜花时，到了愁风怨雨。


rhythmic: 应天长
author: 王沂孙
content:
疏帘蝶粉，幽径燕泥，花间小雨初足。
又是禁城寒食，轻舟泛晴渌。
寻芳地，来去熟。
尚彷佛、大堤南北。
望杨柳、一片阴阴，摇曳新绿。
重访艳歌人，听取春声，犹是杜郎曲。
荡漾去年春色，深深杏花屋。
东风曾共宿。


rhythmic: 八六子
author: 王沂孙
content:
扫芳林。
几番风雨，匆匆老尽春禽。
渐薄润侵衣不断，嫩凉随扇初生。
晚窗自吟。
沈沈。
幽径芳寻。
暗霭苔香帘净，萧疏竹影庭深。
谩淡却蛾眉，晨妆慵扫，宝钗虫散，绣屏鸾破，当时暗水和云泛酒，空山留月听琴。


rhythmic: 摸鱼儿
author: 王沂孙
content:
洗芳林、夜来风雨。
匆匆还送春去。
方才送得春归了，那又送君南浦。
君听取。
怕此际、春归也过吴中路。
君行到处。
便快折湖边，千条翠柳，为我系春住。
春还住。
休索吟春伴侣。
残花今已尘土。
姑苏台下烟波远，西子近来何许。
能唤否。
又恐怕、残春到了无凭据。
烦君妙语。
更为我将春，连花带柳，写入翠笺句。


rhythmic: 摸鱼儿
author: 王沂孙
content:
玉帘寒、翠痕微断，浮空清影零碎。
碧芽也抱春洲怨，双卷小缄芳字。
还又似。
系罗带相思，几点青钿缀。
吴中旧事。
怅酪乳争奇，鲈鱼谩好，谁与共秋醉。
江湖兴，昨夜西风又起。
年年轻误归计。
如今不怕归无准，却怕故人千里。
何况是。
正落日垂虹，怎赋登临意。
沧浪梦里。
纵一舸重游，孤怀暗老，馀恨渺烟水。


rhythmic: 声声慢
author: 王沂孙
content:
啼门静，落叶阶深，秋声又入吾庐。
一枕新凉，西窗晚两疏疏。
旧香旧色换却，但满川、残柳荒蒲。
茂陵远，任岁华苒苒，老尽相如。
昨夜西风初起，想莼边呼棹，桔後思书。
短景凄然，残歌共叩铜壶。
当时送行共约，雁归时、人赋归欤。
雁归也，问人归、如雁也无。


rhythmic: 声声慢
author: 王沂孙
content:
高寒户牖，虚白尊，千山尽入孤光。
玉影如空，天葩暗落清香。
平生此兴不浅，记当年、独据胡床。
怎知道，是岁华换却，处处堪伤。
已是南楼曲断，纵疏花淡月，也只凄凉。
冷雨斜风，何况独掩西窗。
天涯故人总老，谩相思、永夜相望。
断梦远，趁秋声、一片渡江。


rhythmic: 声声慢
author: 王沂孙
content:
迎门高髻，倚扇清吭，娉婷未数西州。
浅拂朱铅，春风二月梢头。
相逢靓妆俊语，有旧家、京洛风流。
断肠句，试重拈彩笔，与赋闲愁。
犹记凌波欲去，问明罗袜，却为谁留。
枉梦相思，几回南浦行舟。
莫辞玉樽起舞，怕重来、燕子空楼。
谩惆怅，抱琵琶、闲过此秋。


rhythmic: 金盏子
author: 王沂孙
content:
雨叶吟蝉，露草流萤，岁华将晚。
对静夜无眠，稀星散、时度绛河清浅。
甚处画角凄凉，引轻寒催燕。
西楼外，斜月未沈，风急雁行吹断。
此际怎消遣。
要相见、除非待梦见。
盈盈洞房泪眼，看人似、冷落过秋纨扇。


rhythmic: 满江红
author: 黄公绍
content:
客子光阴，又还是、杏花阡陌。
枕听、一窗夜雨，怎生禁得。
银蜡痕消珠凤小，翠衾香冷文鸳拆。
叹人生、时序百年心，萍踪迹。
声不断，楼头滴。
行不住，街头屐。
倩新来双燕，探晴消息。
可煞东君多著意，柳丝染出西湖色。
待牡丹、开处十分春，催寒食。


rhythmic: 念奴娇
author: 黄公绍
content:
山围宽碧，月十分圆满，十分春暮。
匹似涌金门外看，添得绿阴佳树。
野阔星垂，天高云敛，不受红尘污。
徘徊水影，闲中自有佳处。
乘兴著我扁舟，山阴夜色，渺渺流光溯。
望美人兮天一角，我欲凌风飞去。
世事浮沈，人生圆缺，得似烟波趣。
兴怀赤壁，大江千古东注。


rhythmic: 花犯
author: 黄公绍
content:
翠奁空、红鸾蘸影，嫣然弄妆晚。
雾鬟低颤。
飞嫩藕仙裳，清思无限。
象床试锦新翻样，金屏连绣展。
最好似、阿环娇困，云酣春帐暖。
寻思水边赋娟娟，新霜□旧约，西风庭院。
肠断处，秋江上、彩云轻散。
凭谁向、一筝过雁。


rhythmic: 喜迁莺
author: 黄公绍
content:
乱红飞雨。
怅春心一似，腾腾闷暑。
密绾柔情，暗传芳意，人在垂杨深宇。
晓雪一帘幽梦，半点檀心知否。
春不管，想粉香凝泪，翠颦含趣。
谁念芳径小，新绿笺笺，问讯今何许。
玉冷钗头，罗宽带眼，缥缈青鸾难遇。
望断碧云深处，倚遍画阑将暮。
空惆怅，更江头桃叶，溜横波渡。


rhythmic: 莺啼序
author: 黄公绍
content:
银云卷晴缥缈，卧长龙一带。
柳丝蘸、几簇柔烟，两市帘栋如画。
芳草岸、弯环半玉，鳞鳞曲港双流会。
看碧天连水，翻成箭样风快。
白露横江，一苇万顷，问灵槎何在。
空翠湿衣不胜寒，日华金掌沆瀣。
花平、绿文衬步，琼田涌出神仙界。
黛眉修，依约雾鬟，在秋波外。
阁嘘青蜃，楼啄彩虹，飞盖蹴鳌背。
灯火暮，相轮倒影，偷睇别浦，片片归帆，远自天际。
舞蛟幽壑，栖鸦古木，有人翦取松江水，忆细鳞巨口鱼堪。
波涵笠泽，时见静影浮光，霏阴万貌千态。
蒹葭深处，应有闲鸥，寄语休见怪。
倩洗却、香红尘面，买个扁舟，身世飘萍，名利微芥。


rhythmic: 洞仙歌
author: 黄公绍
content:
银菟分竹，是君王亲付。
州在扶舆最清处。
紫云楼、记取天语丁宁，襦绔手，好好为吾摩拊。
望公如望月，见说郴江，父老多时问来暮。
旌旆试初凉，紫马西来，青丝络、秋风满路。
早桔井丹成入仙班，有乔木前芳，事须公做。


rhythmic: 喜迁莺
author: 黄公绍
content:
世情冰尽。
算耐久祗是，陇头芳信。
惆怅人间，几千年□，留得陆郎馀韵。
朔云解识花意，遮断疏狂蝶粉。
岁寒了，狂风传香远，月移影近。
清润。
无点，不曰坚乎，如玉真难尽。
除宋广平，与林和靖，肉眼有谁能认。
仙丰道骨如许，相对霜髯雪鬓。
长健也，好年年管领，春光随分。


rhythmic: 凤凰台上忆吹箫
author: 彭履道
content:
劝客新楼，鸣筝上酒，夜凉人爱秋深。
何似过、赏心佳处，依约湖阴。
东望寒光缥缈，烟水阔、短笛销沈。
阑干近，胜时种柳，清到如今。
凌波又成误约，自佩环飞去，暗想遗音。
重省江城倦客，醉拥秋衾。
谁家一掬红泪，孤雁远、湿逗罗襟。
石城晓，数声又递寒砧。


rhythmic: 兰陵王
author: 彭履道
content:
章台路。
西出重城几步。
秦楼晓、花气未明，一霎空洗高树。
行人半倚户。
飞去黄鹂自语。
秋千小，不系柳条，惟有轻阴约飞絮。
钿车暗相遇。
早拂拭红巾，初放鹦鹉。
闻歌犹是淋铃处。
掩面鸣筝，倚垆呼酒，东风重记旧眉妩。
报伊共歌舞。
西去。
屡回顾。
渐客舍荒凉，嘶马先驻。
玉关万里知何许。


rhythmic: 疏影
author: 彭履道
content:
银云缥缈。
正石梁倒挂，飞下晴昊。
早挽悬河，高泻鲸宫，洪声百步低小。
分明仙仗崆峒过，又化作，归帆杳杳。
倚参差，翠影红霞，远落明湖残照。
曾共呼龙夭矫。
几回过月下，先种瑶草。
九叠屏风，青鸟冥冥，更约谪仙重到。
昨梦骑黄鹄，飞不去、和天也笑。
等恁时、秋夜携琴，已落洞天霜晓。


rhythmic: 摸鱼儿
author: 韦居安
content:
绕苕城、水平坡渺，双明遥睇无际。
就中惟有鱼湾好，占得西关佳致。
杨柳外、羡泛宅浮家，当日元真子。
溪山信美。
叹陈迹犹存，前贤已往，谁会景中意。
萧闲甚，筑屋三间近水。
汀洲香泛兰芷。
清风明月知多少，肯滞软红尘里。
垂钓饵。
这春水生时，剩有桃花鳜。
烦襟净洗。
待办取轻蓑，来分半席，相对弄清。


rhythmic: 唱金缕・贺新郎
author: 柴元彪
content:
春到云中早。
恰梅花、雪後□□，锁窗寒悄。
鼓吹喧天灯市闹，在处鳌山蓬岛。
正新岁、金鸡唱晓。
一点魁星光焰里，这水晶、庭院知多少。
鸣凤舞，洞箫袅。
太平官府人嘻笑。
道紫微、魁星聚会，参差联照。
借地栽花河阳县，桃李芳菲正好。
暖沁入、东风池沼。


rhythmic: 水龙吟
author: 柴元彪
content:
秋云元自无心，那曾系得归心住。
阳关酒尽，灞桥人远，也须别去。
□□□□，□□□□，□□□□。
有哀雁声声，愁蛩切切，悄悄地、听人语。
回首琵琶旧恨，叹西风、□兴如许。
江左百年，风流云散，不堪重举。
怎得归来，樵歌互答，自相容与。
又何须□□，三五蟾光，重阳风雨。


rhythmic: 意难忘
author: 范文
content:
清泪如铅。
叹咸阳送远，露冷铜仙。
岩花粉堕雪，津柳暗生烟。
寒食後，暮江边。
草色更芊芊。
四十年，留春意绪，不似今年。
山阴欲棹归船。
暂停杯雨外，舞剑灯前。
重逢应未卜，此别转堪怜。
凭急管，倩繁弦。


rhythmic: 念奴娇
author: 梁栋
content:
一场春梦，待从头，说与旁人听著。
罨画溪山红锦障，舞燕歌莺台阁。
碧海倾春，黄金买夜，犹道看承薄。
雕香剪玉，今生今世盟约。
须信欢乐过情，闲嗔冷妒，一阵东风恶。
韵白娇红消瘦尽，江北江南零落。
骨朽心存，恩深缘浅，忍把罗衣著。
蓬莱何处，云涛天际冥漠。


rhythmic: 摸鱼儿
author: 梁栋
content:
枕寒流、碧萦衣带，高台平与云倚。
燕来莺去谁为主，磨灭谪仙吟墨。
愁思里。
待说与山灵，还又羞拈起。
萧韶已矣。
甚竹实风摧，桐阴雨瘦，景物变新丽。
江山在，认得刘郎阿寄。
年来声誉休废。
英雄不博胭脂井，谁念故人衰悴。
时有几。
便凤去台空，莫厌频游此。
兴亡过耳。
任北雪迷空，东风换绿，都付梦和醉。


rhythmic: 一萼红
author: 梁栋
content:
怨东风。
把韶华付去，李小桃红。
黄落山空，香销水冷，此际才与君逢。
敛秋思、愁肠九结，拥翠袖、应费剪裁工。
晕脸迎霜，幽姿泣露，寂寞谁同。
休笑梳妆淡薄，看浮花浪蕊，眼底俱空。
夜帐云闲，寒城月浸，有人吟遍深丛。


rhythmic: 水龙吟
author: 莫
content:
镜寒香歇江城路，今度见春全懒。
断云过雨，花前歌扇，梅边酒盏。
离思相欺，万丝萦绕，一襟销黯。
但年光暗换，人生易感，西归水、南飞雁。
也拟与愁排遣。
奈江山、遮拦不断。
娇讹梦语，湿荧啼袖，迷心醉眼。
绣毂华茵，锦屏罗荐，何时拘管。
但良宵空有，亭亭霜月，作相思伴。


rhythmic: 摸鱼儿
author: 莫
content:
听春教、燕颦莺诉。
朝朝花困风雨。
六桥忘却清明後，碧尽柳丝千缕。
蜂蝶侣。
正闲觅闲花，闲草闲歌舞。
最怜西子。
尚薄薄云情，盈盈波泪，点点旧眉妩。
流红记，空泛秋宫怨句。
才色何处娇妒。
落红无风限随风絮。
诗恨有谁曾遇。
堪恨处。
恨二十四番，花信催花去。
东君暗苦。
更多嘱多情，多愁杜宇，多诉断肠语。


rhythmic: 摸鱼儿
author: 姚云文
content:
渺人间、蓬瀛何许，一朝飞入梁苑。
辋川梯洞层瑰出，带取鬼愁龙怨。
穷游宴。
谈笑里，金风吹折桃花扇。
翠华天远。
怅莎沼黏萤，锦屏烟合，草露泣苍藓。
东华梦，好在牙樯雕辇。
画图历历曾见。
落红万点孤臣泪，斜日牛羊春晚，摩双眼。
看尘世，鳌宫又报鲸波浅。
吟鞘拍断。
便乞与娲皇，化成精卫，真不尽遗恨。


rhythmic: 玲珑玉
author: 姚云文
content:
开岁春迟，早赢得、一白潇潇。
风窗淅簌，梦惊金帐春娇。
是处貂裘透暖，任尊前回舞，红倦柔腰。
今朝。
亏陶家、茶鼎寂寥。
料得东皇戏剧，怕蛾儿街柳，先斗元宵。
宇宙低迷，倩谁分、浅凸深凹。
休嗟空花无据，便真个、琼雕玉琢，总是虚飘。


rhythmic: 木兰花慢
author: 姚云文
content:
笑花神较懒，似忘却、趁清明。
更油幄晴悭，箬庵寒浅，湿重红云。
东君似怜花透，环碧ㄓ、遮住怕渠惊。
惆怅犊车人远，绿杨深闭重城。
香名。
谁误娉婷。
曾注谱、上金屏。
问洛中亭馆、竹西鼓吹，人醉花醒。


rhythmic: 紫萸香慢
author: 姚云文
content:
近重阳、偏多风雨，绝怜此日暄明。
问秋香浓未，待携客、出西城。
正自羁怀多感，怕荒台高处，更不胜情。
向尊前、又忆洒酒插花人。
只座上、已无老兵。
凄情。
浅醉还醒。
愁不肯、与诗平。
记长楸走马，雕弓ㄇ柳，前事休评。
紫萸一枝传赐，梦谁到、汉家陵。


rhythmic: 洞仙歌
author: 姚云文
content:
燕窠香湿，误天涯芳信。
社近阴晴未前定。
听莺簧宛转，似羽疑宫，歌未断，落落旧愁都醒。
疏狂追少日，杜曲樊楼，拼把黄金买春恨。
回首武陵溪，花待郎归，洞云深、未知春尽。
问杨柳梢头几分青，消不得，朝来雨寒一阵。


rhythmic: 齐天乐
author: 姚云文
content:
柳花引过横塘路，萦回曲蹊通圃。
插槿编篱，挨梅砌石，次第海棠成坞。
吟筇独拄。
待寻访斜桥，水边窥户。
已约青山，云深不碍客来处。
繁华阅人无数。
问旧日平原，君还知否。
啼鸟窗幽，画阴人寂，慵困不如飞絮。
匆匆燕语。
似迎得春来，且留春住。
惜取名花，一枝堪寄与。


rhythmic: 绮罗香
author: 赵必
content:
办一枝藤，蜡一双屐，纵步翠微深处。
无限芳心，付与蜂媒蝶侣。
红堆里、杏脸匀妆，翠围外、柳腰娇舞。
有吟翁、热恼心肠，肯拈出、美成佳句。
九十光阴箭过，趁取芳晴追逐，春风杖屦。
消得几番，风和雨、春归去。
怅莺老、对景多愁，倩燕语、苦难留住。
秋千影里送斜阳，梨花深院宇。


rhythmic: 念奴娇
author: 赵必
content:
一时四美，对重阳、那更无风无雨。
尘世难逢开口笑，不饮黄花有语。
云谷春生，星岩秋好，引领群仙去。
满襟霁月，山中一洗尘雾。
濂翁旧说犹存，渊明独爱菊，风流千古。
拄杖笑谈卿与我，不减晋人风度。
破帽风，空尊眠月，也有悠然趣。
秋容未老，晚香尤有佳处。


rhythmic: 兰陵王
author: 赵必
content:
画阑直。
千红万碧。
无端被，怪雨狂风，柳花禁春色。
寻芳遍楚国。
谁识。
五陵俊客。
流水远，题叶无情，雁足不来杳笺尺。
浮生等萍迹。
才卸却归鞍，坐未温席。
匆匆还又京华食。
叹聚少离多，漂零因甚，江南逢梅望寄驿。
美人兮天北。
悲恻。
恨成积。
怅钗玉尘生，猊金烟寂。
绿杨芳草情何极。


rhythmic: 风流子
author: 赵必
content:
旧梦忆钱塘。
笙歌里、几度醉斜阳。
曾载月一篷，眠杨柳岸，买春深巷，过杏花墙。
肠恼断，香鬟盘凤髻，樱口啭莺簧。
钗玉分轻，梦孤宵枕，歌纨蠹久，愁对春觞。
司空曾见惯，相逢处，还又联步西厢。
底用十分迷，翠阵红行。


rhythmic: 风流子
author: 赵必
content:
春光才一半，春未老、谁肯放春归。
问买春价数，酒边商略，寻春巷陌，鞭影参差。
春无尽，春莺调巧舌，春燕垒香泥。
好趁春光，爱花惜柳，莫教春去，柳怨花悲。
春心犹未足，春帏暖，炉薰香透春衣。
说与重欢後约，春以为期。


rhythmic: 齐天乐
author: 赵必
content:
东南半壁乾坤窄，渺人物、消磨尽。
官爵网罗，功名钓饵，眼底纷纷蛙井。
暮更朝令。
捍格了多少，英雄豪俊。
身事悠悠，儒冠误矣文章病。
休休蕉鹿梦省。
早牛衣无恙，鸥盟未冷。
相越平吴，终成底用，不似五湖舟稳。
浩歌狂饮。
休说我命通，待他心肯。
浮世南柯，梦邯郸一枕。


rhythmic: 意难忘
author: 赵必
content:
魏紫姚黄。
属吟翁管领，曾醉春觞。
盟寒钗凤股，灰冷宝猊香。
前事远，此心凉。
去也棹沧浪。
把年时、芳情付与，鸳颈交相。
灯前吊影成双。
叹星星丝鬓，老矣潘郎。
愁偏欺客枕，样不入时妆。
尘面目，铁心肠。


rhythmic: 宴清都
author: 赵必
content:
远远渔村鼓。
斜阳外、宾鸿三两飞度。
茅檐春小，白云隐几，青山当户。
骚翁底事飘蓬，浑忘却、耕徒钓侣。
何时寻、斗酒江鲈，悠悠千古坡赋。
风流种柳渊明，折腰五斗，身为名苦。
有秫田贰顷，菊松三迳，不如归去。


rhythmic: 齐天乐
author: 赵必
content:
红纷绿闹东风透，暖得枳花香也。
雪柳拈金，玉梅铺粉，妆点春光无价。
鳌蓬如画。
簇万顷芙蕖，桂华相射。
艳冶逢迎，香尘满路飘兰麝。
人生行乐聊尔，况良辰美景，好天晴夜。
茧帖争先，芋郎卜巧，细说成都旧话。
传觞立马。
看翠阵珠围，歌朋舞社。
酒尽更阑，月在蒲萄架。


rhythmic: 烛影摇红
author: 赵必
content:
月浸芙蕖，冰壶天地波凝碧。
太平歌舞醉东风，花市人如织。
桃李一城春色。
玉梅娇、闹娥无力。
粉围红阵，灯火楼台，绮罗巷陌。
乐事还同，遨头引领神仙客。
高烧银烛照红妆，香雾穿瑶席。
款款檀牙细拍。
醉金尊、东方未白。
传柑相遗，探茧争先，明年何夕。


rhythmic: 沁园春
author: 赵必
content:
看做官来，只似儿时，掷选官图。
如琼崖儋岸，浑么便去，翰林给舍，喝采曾除。
都一掷间，许多般样，输了还赢赢了输。
回头看，这浮云富贵，到底花虚。
吾生谁毁谁誉。
任荆棘丛丛满仕途。
叹塞翁失马，祸也福也，蕉间得鹿，真欤梦欤。
何怨何尤，自歌自笑，天要吾侪更读书。
归去也，向竹松深处，结个茅庐。


rhythmic: 贺新郎
author: 赵必
content:
绣口琅腹。
美人兮、阳春一曲，华貂难续。
唤醒荷花归棹梦，犹忆红尘迷目。
只消得、乌飞兔逐。
往事已随流水去，眇愁予、郁郁哀时俗。
恨千缕，泪一掬。
不使清史流芳馥。
也不须、荣华富贵，尊前频祝。
但得山中茅屋在，莫遣鹤悲猿哭。
随意种、荼薇躅。
莼菜可羹鲈可，听渔舟、晚唱清溪曲。
醉又醒，唤芳。


rhythmic: 水调歌头
author: 赵必
content:
百岁人能几，七十世间稀。
何况先生八十，蔗境美如饴。
好与七松处士，更与梅花君子，永结岁寒知。
菊节先五日，满酌紫霞卮。
美成词，山谷字，老坡诗。
三径田园如昨，久矣赋归辞。
不是商山四皓，便是香山九老，红颊白须眉。
九十尚入相，绿竹颂猗猗。


rhythmic: 贺新郎
author: 赵必
content:
寿酒浮萸菊。
记年年、重阳嘉节，开尊华屋。
绿鬓朱颜春不改，彼美人兮如玉。
有锦绣、珠玑满腹。
户外红尘飞不到，受人间、倒大清闲福。
数花甲，才八六。
十分秋色呈新绿。
一簇儿、池馆亭台，左梅右竹。
柳下系船花下饮，不减西园金谷。
更桔外、安排棋局。
独立小桥明月夜，唤莺莺、低唱双飞曲。
有子也，万事足。


rhythmic: 贺新郎
author: 赵必
content:
低唱芙蓉菊。
有吟翁、坐拥红娇，宴黄金屋。
恰则绂鳞三日後，灿灿盘珠玉。
不待梦、燕怀枫腹。
自是嫦娥分桂种，伴灵椿、千岁延清福。
回笑我，龟藏六。
归欤老圃锄春绿。
吾菟裘、三径荒苔，一庭瘦竹。
欲隐贫无山可买，聊尔徜徉盘谷。
更管甚、云台玉局。
紧闭柴门传语客，道主人、高枕南窗曲。
有酒蟹，此生足。


rhythmic: 贺新郎
author: 赵必
content:
沙上盟鸥鹭。
笑吟翁、梦今不到，草堂深处。
金屋重重春睡暖，傍翠偎香步步。
已自摘、蟠桃三度。
旧日画眉情性在，更君房、妙绝文章语。
消受得，乘鸾侣。
楼中燕燕谁家住。
又从新、移根换叶，栽花千树。
第一信风春事觉，莫遣绿羞红污。
早早做、阑干遮护。
天上姻缘千里合，喜乘槎、先入银河路。
人似玉，衣金缕。


rhythmic: 满江红
author: 赵必
content:
如此风涛，又断送、一番蒲节。
何处寄、黍简彩线，龙馋蛟啮。
已矣骚魂招不返，兰枯蕙老馀香歇。
俯仰间、万事总成陈，新愁结。
梅子雨，荷花月。
消几度，头如雪。
叹英雄虚老，凄其一。
回首百年歌舞地，胥涛点点孤臣血。
问长江、此恨几时平，茫无说。


rhythmic: 念奴娇
author: 赵必
content:
烧灯过也，倩东风、又翦芙蕖千朵。
翠阵珠围依然是，旧日笙歌社火。
一曲乘莺，万钱骑鹤，仙子来蓬岛。
金尊满酌，不妨斜戴花帽。
人生能几欢娱，趁良辰美景，绿娇红小。
洞里桃花应笑道，前度刘郎未老。
眼雨眉云，情香粉态，恨不相逢早。
明年今夕，犀钱玉果分我。


rhythmic: 念奴娇
author: 赵必
content:
中年怕别，唱阳关未了，情怀先恶。
回首西湖十年梦，几夜檐花清酌。
人世如萍，客愁似海，吟鬓俱非昨。
风涛如许，只应高卧林壑。
菊松尽可归欤，叹折腰为米，渊明已错。
相越平吴，终成底事，一舸五湖差乐。
细和陶诗，径寻坡隐，时访峰头鹤。
罗浮咫尺，春风寄我梅萼。


rhythmic: 水龙吟
author: 黎廷瑞
content:
不知玄武湖中，一瓢春水何人借。
裁冰翦雨，等闲占断，桃花春社。
古阜花城，玉龙盐虎，夕阳图画。
是东风吹就，明朝吹散，又还是、东风也。
回首当时光景，渺秦淮、绿波东下。
滔滔江水，依依山色，悠悠物化。
璧玉琼花，世间消得，几多朝夜。
笑乌衣、不管春寒，只管说、兴亡话。


rhythmic: 祝英台近
author: 黎廷瑞
content:
彩云空，香雨霁。
一梦千年事。
碧幌如烟，却扇试新睡。
恁时杨柳阑干，芙蓉池馆，还只似、如今天气。
远山翠。
空相思，淡扫修眉，盈盈照秋水。
落日西风，借问雁来未。
只愁雁到来时，又无消息，只落得，一番憔悴。


rhythmic: 满江红
author: 黎廷瑞
content:
千亩君封，新移就、美泉天禄。
形制古，椰樽嫌窄，瓠壶嫌俗。
爱酒步兵缘业重，平生所愿何时足。
再来生、竟堕此林中，充其腹。
秋入洞，鉴金筑。
春出户，跳珠玉。
想宜城九酝，叶光凝绿。
驴背夕阳同倒载，醉乡只在谷。
问东坡、何独饮松醪，还思肉。


rhythmic: 贺新郎
author: 黎廷瑞
content:
帆影斜阳里。
与芦花、分风飞过，落星遗此。
瓦老苔荒钟鼓陋，斑剥，残碑无几。
想此处、阅人多矣。
天上白榆犹落去，况人间、一瞬浮花蕊。
问五老，笑而已。
仙翁当日曾挥麈。
拍阑干、浩歌音响，振鱼龙耳。
九十馀年无人问，遗韵半江烟水。
慨宇宙、风涛如许。
安得六丁移此石，去横身、作个中流砥。
长唱罢，冥鸿起。


rhythmic: 水龙吟
author: 黎廷瑞
content:
荒城落日西风，满街芳草无行路。
楼台羽化，萤飞故苑，蛩吟残础。
不减承平，半湖秋月，隔溪烟树。
慨江南风景，一朝如许，教人恨、王夷甫。
对酒强推愁去。
酒醒来、愁还如故。
青萍三尺，阴符一卷，土花尘蠹。
试问黄花，花知余否，沈吟无语。
拍阑干，空羡平沙落雁，沧波归鹭。


rhythmic: 贺新郎
author: 李震
content:
楼据湖山背。
倚高寒、尘飞不到，越山相对。
老月腾辉群动息，独坐清分沆瀣。
更满听、潮声澎湃。
醉里诗成神鬼泣，景苍凉、又在新诗外。
浑忘却、功名债。
凭谁妙笔能图绘。
羡中郎、前身摩诘，宛然心会。
拈出清宵无限意，半幅溪藤光怪。
方信有、人间仙界。
云淡天低奇绝处，笑僧殊、未识丹青在。
留此轴，夸千载。


rhythmic: 贺新郎
author: 陈纪
content:
趁拍哀弦促。
听泠泠、弦间细语，手间推覆。
莺语间关花底滑，急雨斜穿梧竹。
又涧底、松风簌簌。
铁拨弦春夜永，对金钗锺乳人如玉。
敲象板，翦银烛。
六么声断凉州续。
怅梅花、岁晚天寒，佳人空谷。
有限弦声无限意，沦落天涯幽独。
顿唤起、闲愁千斛。
贺老定场无处问，到如今，只鼓昭君曲。
呼羯鼓，泻。


rhythmic: 念奴娇
author: 陈纪
content:
断桥流水，见横斜清浅，一枝孤袅。
清气乾坤能有几，都被梅花占了。
玉质生香，冰肌不栗，韵在霜天晓。
林间姑射，高情迥出尘表。
除是孤竹夷齐，商山四皓，与尔方向调。
世上纷纷巡檐者，尔辈何堪一笑。
风雨忧愁，年来何逊，孤负渠多少。
参横月落，有怀付与青鸟。


rhythmic: 满江红
author: 陈纪
content:
凤去台空，庭叶下、嫩寒初透。
人世上、几番风雨，几番重九。
列岫迢迢供远目，晴空荡荡容长袖。
把中年、怀抱更登台，秋知否。
天亦老，山应瘦。
时易失，欢难久。
到于今惟有，黄花依旧。
岁晚凄其诸葛恨，乾坤只可渊明酒。
忆坡头、老菊晚香寒，空搔首。


rhythmic: 摸鱼儿
author: 仇远
content:
爱青山、去红尘远，清清谁似巢许。
白云窗冷灯花小，夜静对床听雨。
愁不语。
念锦屋瑶筝，却伴闲云住。
莲心尚苦。
谩自折兰苕，答书蕉叶，都是断肠句。
鸥沙外，还笑失群鸳鸯。
凄凉烟水深处。
碧笺空寄江南弄，鸦墨乱无行数。
梅半树。
怅未识、佳人日暮情谁与。
何时辇路。
共系柳游鞯，印苔金屐，湖曲步春去。


rhythmic: 摸鱼儿
author: 仇远
content:
恼晴空、日长无力，风吹不尽愁绪。
马头零乱流光转，粟粟巧黏红树。
闲意度。
似特地、随他燕子穿帘去。
徘徊不语。
谩彷弗眉尖，留连眼底，芳草正如雾。
冥处。
独凭阑干凝伫。
翠蛾今在何许。
隔花箫鼓春城暮。
肠断小窗微雨。
休更舞。
明日看、池萍始信低飞误。
长桥短浦。
怅不似危红，苍苔点遍，犹涩马蹄驻。


rhythmic: 台城路・齐天乐
author: 仇远
content:
暮云春树江东远，十年软红尘井。
雨屋酣歌，月楼醉倚，还倩天风吹醒。
青镫耿耿。
算除却渊明，谁怜孤影。
自卷荷衣，石床高卧翠微冷。
山空但觉昼永。
旧游花柳梦，不忍重省。
燕子梁空，鸡儿巷静，休说长安风景。
丹台路迥。


rhythmic: 渡江云
author: 仇远
content:
流莺啼怨粉，嫩寒著柳，语尚困东风。
问荒垣旧藓，烟雨何时，溅泪瘗危红。
□愁不尽，对乱花、芳草茸茸。
嗟绮尘、漂零无定，绡幕燕巢空。
匆匆。
玉銮声杳，绣屋香消，谩精神入梦。
记旧家、定场声价，曾冠深宫。


rhythmic: 玉蝴蝶
author: 仇远
content:
独立软红尘表，远吞翠雾，平挹纹澜。
草长西垣，生怕隔断双鬟。
树梢明、夕阳未冷，菱叶静、新雨初乾。
倚阑干。
一声鹅管，人影高寒。
休寻王孙桂隐，白云鸡犬，曾识刘安。
羽扇纶巾，不知门外有人闲。
袖素手、懒招黄鹄，写碧笺、空寄青鸾。


rhythmic: 玉蝴蝶
author: 仇远
content:
野树昏鸦归尽，素烟如练，低罩平芜。
断壁飞楼，红翠似有还无。
女墙矮、月笼粉雉，娃馆静、尘暗金铺。
问清都。
广寒仙子，别後何如。
愁予。
十年梦境，浅歌短酒，总是欢娱。
寂寞秦郎，不堪离镜照鸾孤。
记曲径、共携素手，向闲窗、频拈吟须。


rhythmic: 金缕曲・贺新郎
author: 仇远
content:
仙骨清无暑。
爱兰桡、撑入鸳波，锦云深处。
休唱采莲双浆曲，老却鸥朋鹭侣。
算只有、青山如故。
旧雨初晴新水涨，画桥低、杳霭迷苍渚。
头戴笠，日亭午。
独醒耿耿空怀楚。
渺愁予、岸芷江蓠，尚青青否。
锦瑟谩弹斑竹恨，难写湘妃怨语。
怅谁与、孤芳为主。


rhythmic: 烛影摇红
author: 仇远
content:
中酒情怀，怨春羞见桃花面。
王孙别去草萋萋，十里青如染。
不恨梨云梦远。
恨只恨、盟深交浅。
一般孤闷，两下相思，黄昏依黯。
楼依斜阳，翠鸾不到音书远。
绿窗空对绣鸳鸯，□缕凭谁翦。
知在新亭旧院。
杜鹃啼、东风意懒。
便归来後，也过清明，花飞春减。


rhythmic: 忆旧游
author: 仇远
content:
忆寒烟古驿，淡月孤舟，无限江山。
落叶牵离思，到秋来，夜夜梦入长安。
故人翦烛清话，风雨半窗寒。
甚宦海漂流，客毡寂寞，忍说闲关。
征衫。
赋归去，喜故里西湖，不厌重看。
莫待青春晚，趁莺花未老，觅醉寻欢。


rhythmic: 忆旧游
author: 仇远
content:
对庭芜黯淡，院柳萧疏，还又深秋。
正一星镫暗，更一声雁过，一点萤流。
合成一片离思，都在小红楼。
想扑地阴云，人愁不尽，诗与天愁。
酸风未应□，雨簌簌潇潇，欲下还收。
忆绣帏贪睡，任花悄晨影，移上帘钩。


rhythmic: 爱月夜眠迟・爱月夜眠迟慢
author: 仇远
content:
小市收镫，渐柝声隐隐，人语沈沈。
月华如水，香街尘冷，阑干琐碎花阴。
罗帏不隔婵娟，多情伴人，孤枕最分明。
见屏山翠叠，遮断行云。
因记款曲西厢，趁凌波步影，笑拾遗簪。
元宵相次近也，沙河箫鼓，却是如今。
行行舞袖歌裙。


rhythmic: 花心动
author: 仇远
content:
醒眼明霞，问染成、晴堤几分秋色。
腻困未醒，欲语还羞，掩映雾笼烟幂。
艳姿相亚柔枝妥，恁娇倚、西风无力。
只疑是、彩云散影，误留仙魄。
不见芳卿消息。
但晓沁嫣红，雨湿轻白。
落日光中，窥影横塘，却似试妆脉脉。


rhythmic: 薄幸
author: 仇远
content:
眼波横秀。
乍睡起、茸窗倦绣。
甚脉脉、阑干凭晓，一握乱丝如柳。
最恼人、微雨悭晴，飞红满地春风骤。
记帕折香绡，簪敲凉玉，小约清明前後。
昨梦云何处，应只在，春城迷酒。
对溪桃羞语，海棠贪困，莺声唤醒愁仍旧。
劝花休瘦。
看钗盟再合，秋千小院同携手。
回文锦字，寄与知他信否。


rhythmic: 风流子
author: 仇远
content:
红锦旧同心。
西池上、曾与系青禽。
记山水写情，秋桐促轸，鸳鸯萦恨，春绣停针。
常叹好风妨画扇，明月堕瑶簪。
短梦易残，一声长笛，新愁无限，何处孤砧。
香奁依然在，但鸾镜、孤影渺渺难寻。
雨後胭脂，应想粉蚀尘侵。


rhythmic: 台城路・齐天乐
author: 仇远
content:
海棠才试春光小，西风便吹秋去。
白石粼粼，丹林点点，装缀东皋南浦。
清游顿阻。
谩空有园林，可无钟鼓。
一曲庭花，隔江谁与问商女。
离怀浑似梦里，碧云犹冉冉，佳人何处。
越岫难盟，秦楼燕约，争奈年华已暮。
凭高吊古。


rhythmic: 台城路・齐天乐
author: 仇远
content:
画楼西送斜阳下，不随逝波东去。
野旷莎长，山空木短，零落红衣南浦。
游云路阻。
便魂断苍梧，怨弦谁鼓。
空采江蓠，□□□□吊湘女。
迢迢千里万里。
碧天空雁信，传意无处。
翠袖闲笼，珠帏怨卧，几度黄昏□暮。
相思自古。


rhythmic: 庆春宫・高阳台
author: 仇远
content:
江影涵空，山光浮水，画楼直倚东城。
落叶声稀，归鸿声杳，晚风却递钟声。
去天咫尺，祗疑是、齐云摘星。
阑干疑伫，愁见垂杨，烟絮萦萦。
官梅冷笑相迎。
□怕繁枝，容易凋零。
因念□□，吟仙鹤去，断桥谁赋疏清。


rhythmic: 八犯玉交枝・八宝妆
author: 仇远
content:
沧岛云连，绿瀛秋入，暮景欲沈洲屿。
无浪无风天地白，听得潮生人语。
擎空孤柱。
翠倚高阁恁虚，中流苍碧迷烟雾。
惟见广寒门外，青无重数。
遥想贝阙珠宫，琼林玉树。
不知还是何处。
倩谁问、凌波轻步。
谩凝睇、乘鸾秦女。
想庭曲、霓裳正舞。


rhythmic: 解连环
author: 仇远
content:
绮疏人独。
记芙蓉院宇，玉箫同宿。
尚隐约、屏窄山多，□衾暖浪浮，帐香云扑。
步袜蹁然，又何处、秦筝金屋。
□柔簪易折，破镜难留，断缕难续。
斜阳谩穷倦目。
甚天寒袖薄，犹倚修竹。
待听雨、闲说前期，奈心在江南，人在江北。


rhythmic: 雪狮儿
author: 仇远
content:
武林春早，乘兴试问，孤山枝南枝北。
见说椒红，初破芳苞犹绿。
罗浮梦熟。
记曾有、幽禽同宿。
依稀是、缟衣楚楚，佳人空谷。
娇小春意未足。
甚娇羞，怕入玉堂金屋。
误学宫妆，粉额蜂黄轻扑。
江空岁晚，最难是、旧交松竹。


rhythmic: 琐窗寒
author: 仇远
content:
小袖啼红，残茸唾碧，深愁如织。
闲愁不断，冉冉舞丝千尺。
倚修筠、袖笼浅寒，望人在水西云北。
想绿杨影里，兰舟轻舣，赤阑桥侧。
游剧归来，恨汗湿酥融，步悭袜窄。
兰情蕙盼，付与栖鸾消息。
奈无情、风雨做愁，帐镫闪闪春寂寂。
梦相思、一枕巫山，更画楼吹笛。


rhythmic: 一寸金
author: 仇远
content:
楼倚寒城，隔岸江山见东越。
望远红千尺，游丝起舞，空青一段，斜阳明灭。
孤树秋声歇。
霜枝袅、尚留病叶。
阑干外、带郭人家，蜂房几盘折。
我独逍遥，乘虚凭远，天风醒毛发。
问西窗停烛，谁吟巴雨，连床鼓瑟，谁弹湘月。


rhythmic: 声声慢
author: 仇远
content:
藏莺院静，浮鸭池荒。
绿阴不减红芳。
高卧虚堂。
南风时送微凉。
游鞯践香未遍，怪青春、别我堂堂。
闲里好，有故书盈箧，新酒盈缸。
只怕吴霜侵鬓，叹春深铜雀，空老周郎。
弱絮沾泥，如今梦冷平康。
翻思旧游踪迹，认断云、低度横塘。
离恨满，甚月明、偏照小窗。


rhythmic: 瑶花慢
author: 仇远
content:
疏疏密密，漠漠纷纷，乍舞风无力。
残砖断础，才转眼、化作方圭园壁。
非花非絮，似骋巧、先投窗隙。
立小楼、不见青山，万里鸟飞无迹。
休邻冻梗冰苔，算飞入园林，都是春色。
年华婉娩，谁信道、老却梁园词客。


rhythmic: 合欢带
author: 仇远
content:
令巍巍、一段风流。
看情性、忒温柔。
记得河桥曾识面，雨凝晴、欲问还羞。
沈吟半晌，蝉舞鬓、莺涩歌喉。
到黄昏饮散，□虽未语，心已相留。
纱窗低转，红袖同携，随花归去秦楼。
酒力难禁花易软，聚眉峰、点点清愁。


rhythmic: 满江红
author: 仇远
content:
脂雨东流，觉春去、绿阴如幄。
尝记得、桃花碧径，自怜幽独。
日暮碧云空冉冉，摘花小袖犹依竹。
望江南、草色欲连天，人江北。
谁共翦，西窗烛。
谁共度，西园曲。
甚采香情懒，楚骚谁续。
海远休寻双燕信，夜长争忍孤鸾宿。
夹缃签、曾有旧题诗，镫前读。


rhythmic: 满庭芳
author: 仇远
content:
寒食无情，阳春如客。
晚风吹尽繁枝。
落红堆径，小槛立移时。
乐事不堪再省，吴乡远、愁思依依。
谁家燕，斜穿绣幕，轻惹画梁泥。
还知。
人寂寞，殷勤软语，来说差池。
怕王孙归去，芳草离离。
倚翠屏山梦断，无心听、啼鸟催归。
何时向，溪流练带，一舸载鸱夷。


rhythmic: 木兰花慢
author: 仇远
content:
泥凉闲倚竹，奈冉冉、碧云何。
爱水槛空明，风疏画扇，雪透香罗。
惺松未成楚梦，看玲珑、清影罩平坡。
便有一庭秋意，碎蛩声乱寒莎。
银河。
不起纤波。
天似水，月明多。
算江南再有，贺方回在，空费吟哦。


rhythmic: 水龙吟
author: 仇远
content:
晓星低射疏，寒却枕还慵起。
炊烟逗屋，隔房人语，镫前行李。
霜滑平桥，雾迷衰草，时间流水。
怅雕鞍独拥，清寒满袖，入斜月、空山里。
谩把鞭梢暗指。
酒旗边、柴门又闭。
分水点墨，因风欲寄，梅花万里。
宝帐春慵，梦中肯信，有人憔悴。
待归来、别倚新腔，换却泪毫愁纸。


rhythmic: 齐天乐
author: 仇远
content:
夕阳门巷荒城曲，清音早鸣秋树。
薄翦绡衣，凉生鬓影，独饮天边风露。
朝朝暮暮。
奈一度凄吟，一番凄楚。
尚有残声，蓦然飞过别枝去。
齐宫往事谩省，行人犹与说，当时齐女。
雨歇空山，月笼古柳，彷佛旧曾听处。
离情正苦。
甚懒拂冰笺，倦拈琴谱。
满地霜红，浅莎寻蜕羽。


rhythmic: 齐天乐
author: 董嗣杲
content:
玉山曾醉凉州梦，图芳无今古。
露颗虬藤，风枝蠹叶，遗墨何人收取。
当时赠与。
记轻别西湖，笑离南浦。
万里奚囊，岂知随处助吟苦。
归来情寄谩远，旧寻犹在望，荒亭荒圃。
绀蕾攒冰，苍阴弄月，休说堆盘马乳。
云梯尚阻。
袖一幅秋烟，扫空尘土。
静想山窗，半乘寒架雨。


rhythmic: 水调歌头
author: 胡幼黄
content:
有喜君初度，风雨作秋声。
连旬烈日，稻畦麦垅欲扬尘。
好似天瓢在手，笑把群龙呵叱，四野注如倾。
勃勃生意满，翠浪涌纵横。
君知否，仁者寿，寿斯仁。
自从三代而下，民命寄苍。
满目桑麻谷粟，满目簿书期会，试说与仁人。
小试作霖手，苏醒永新民。


rhythmic: 沁园春
author: 熊禾
content:
自笑生身，历事以来，垂六十年。
今浮沈闾里，半非识面，交游朋友，各已华颠。
富贵不来，少年已去，空见悠悠岁月迁。
虽然是，壮心一点，犹自依然。
新阳又长天边。
人指似山间诗酒仙。
算胸次崔嵬，不胜百，笔端枯槁，难足千篇。
隐几杖藜，相耕听诵，聊看诸郎相後先。
馀何事，但读书煮茗，日晏高眠。


rhythmic: 满庭芳
author: 熊禾
content:
斗转旋霄，梧飘金井，洞天秋气方新。
幔亭仙子，飞佩下瑶京。
霞袂霓裳缥缈，冰肌莹、月作精神。
云动，琼仙歌舞，共庆捧瑶觥。
蟾宫，人未老，纵横礼乐，谈笑功句名。
从今去，有多少、富贵光荣。
且听宾云奏曲，千秋岁、更引清声。
齐眉处，朱颜绿鬓，相与共长生。


rhythmic: 瑞鹤仙
author: 熊禾
content:
翠旗迎风辇。
正金母、西游瑶台宝殿。
蓬莱都历遍。
□飘然来到，笙歌庭院。
朱颜绿鬓。
须尽道、人间罕见。
更恰恰占得，美景良辰，小春天暖。
开宴。
画堂深处，银烛高烧，珠帘任卷。
香浮宝篆。
翻舞袖，掩歌扇。
看兰孙桂子，成团成簇，共捧金荷齐劝。
□从今、鹤算龟龄，天长地远。


rhythmic: 贺新郎
author: 詹无咎
content:
梅子黄时雨。
对幽窗、依依抱独，几多愁绪。
润逼琴丝无雅韵，难续文园旧诣。
头白尽、相如谁顾。
燕子楼空尘又锁，望天涯、不寄红丝缕。
嗟往事，且休语。
伤情当日班衣舞。
更宫衣、香罗乍带，九天繁露。
一寸草心迎永日，更把葵心自许。
怎料有、风推雨如。
惹起灵均千古恨，转凄凉、更不成端午。
拼小醉，读骚句。


rhythmic: 水龙吟
author: 王槐建
content:
武夷一片闲云，被风吹落清原顶。
溪梅馥馥，飞来相傍，不嫌凄冷。
瓦釜争鸣，丝桐一曲，满城倾听。
奈阳春未了，骊驹已驾，桐阴底、梦魂醒。
何限吟笺赋笔，甚乡心、分却清兴。
鳌峰胜处，遥知风月，属谁管领。
邂逅何时，无穷事业，有穷光景。
但相期、不负初心，此外分、皆前定。


rhythmic: 祝英台近
author: 刘应李
content:
濯沧浪，歌窈窕，云日弄微霁。
屏倚曾空，鹤去几何岁。
尚留洞草芊青，岩花重碧，游泳处、露中风袂。
木兰舣。
亭外冉冉斜阳，杯行尚联断。
独凭危阑，解渴漱寒水。
少须酒力还低，茶香不断，清与处、月明川底。


rhythmic: 摸鱼儿
author: 王梦应
content:
问谁歌、暗香疏影，此花堪照人世。
起持霜月为花寿，天亦愿花千岁。
谁有意。
著如此人间，更著花如此。
高寒洒洒。
看浩荡刚风，跨虬飞佩，玉影乱如水。
行春处，一笑人间紫翠。
纷纷窥此天地。
寿如川至。
□好是、涧翁兹岁喜。
荣沾南儒恩例。
捧觞更喜郎君美。
任夜来归侍。
见说生辰，恰逢本命，寿筵且未。
听老聃孙子。
祝公耆艾，祝公富贵。


rhythmic: 念奴娇
author: 王梦应
content:
欲霜更雨，记青云篱落，东风前此。
帘外客秋人共老，雁与愁飞千里。
水郭烟明，竹陂波小，万叶寒声起。
凭高那更，九嶷吹尽云气。
婉娩空复多情，年年晋梦，花与柴桑是。
谁解意消风日晚，短笛孤舟林水。
江蟹笼新，露萸斟浅，浇得乡关思。
平芜天远，一痕黄抹秋霁。


rhythmic: 疏影
author: 王梦应
content:
瞢腾晓被，听堕冰屋角，晴仍未。
土湿烟生，庭掩寒青，障泥懒为春试。
东风旧与花飞去，料记得、年年沙际。
忍落梅、万点苔根，化作一窗离思。
犹忆蔫红稚绿，断桥雪未扫，天近春易。
老对荒寒，事旧人新，雁後不成情味。
人间解有花如海，待一片、不教随水。
但玉香、酥影玲珑，逐日暖红云里。


rhythmic: 水调歌头
author: 孙锐
content:
渔钓有遗逸，天子宠元真。
赐之奴仆，得随妫艳下神京。
几度苹汀蓼岸，不问金钩无饵，谈笑取冰鳞。
珍重主人意，名我曰樵青。
肩兰桨，萦桂棹，出波津。
凌虚上□□□，□□会群真。
卸下绿蓑青笠，付与渔童收管，相与□红尘。
归去又□□，同赏洞中春。


rhythmic: 满江红
author: 李琳
content:
碧醮江山，鹤唳晓、云献画屏。
瑶宫敞，舞金翔翠，巍枕春城。
龙背神瓢飞旱雨，虹光花石转阴晴。
蔼昼香、飞雾福苍生，千古灵。
箫莺响，笙鹤鸣。
瑞烟起，彩云行。
满阑干花影，绣扬帘旌。
佛界三千笼日月，仙楼十二挂星辰。
望赭袍、霞佩并云，游紫清。


rhythmic: 祝英台近
author: 褚生
content:
倚危栏，斜日暮。
蓦蓦甚情绪。
稚柳娇黄，全未禁风雨。
春江万里云涛，扁舟飞渡。
那更听、塞鸿无数。
叹离阻。
有恨落天涯，谁念孤旅。
满目风尘，冉冉如飞雾。
是何人惹愁来，那人何处。
怎知道、愁来不去。


rhythmic: 满庭芳
author: 徐君宝妻
content:
汉上繁华，江南人物，尚遗宣政风流。
绿窗朱户，十里烂银钩。
一旦刀兵齐举，旌旗拥、百万貔貅。
长驱入，歌台舞榭，风卷落花愁。
清平三百载，典章人物，扫地俱休。
幸此身未北，犹客南州。
破鉴徐郎何在，空惆怅、相见无由。
从今後，梦魂千里，夜夜岳阳楼。


rhythmic: 沁园春
author: 刘氏
content:
我生不辰，逢此百罹，况乎乱离。
奈恶因缘到，不夫不主，被擒捉去。
为妾为妻。
父母公姑，弟兄姐妹，流落不知东与西。
心中事，把家书写下，分付伊谁。
越人北向燕支。
回首望、雁峰天一涯。
奈翠鬟云软，笠儿怎带，柳腰春细，马性难骑。
缺月疏桐，淡烟衰草，对此如何不泪垂。
君知否，我生於何处，死亦魂归。


rhythmic: 齐天乐
author: 王易简
content:
宫烟晓散春如雾。
参差护晴窗户。
柳色初分，饧香未冷，正是清明百五。
临流笑语。
映十二阑干，翠红妒。
短帽轻鞍，倦游曾遍断桥路。
东风为谁媚妩。
岁华顿感慨，双鬓何许。
前度刘郎，三生杜牧，赢得征衫尘土。
心期暗数。
总寂寞当年，酒筹花谱。
付与春愁，小楼今夜雨。


rhythmic: 庆宫春・高阳台
author: 王易简
content:
庭草春迟，汀苹香老，数声悄苍玉。
年晚江空，天寒日暮，壮怀聊寄幽独。
倦游多感，更西北、高楼送目。
佳人不见，慷慨悲歌，夕阳乔木。
紫霞洞云深，袅袅馀香，凤箫谁续。
桃花赋在，竹枝词远，此恨年年相触。


rhythmic: 天香
author: 王易简
content:
烟峤收痕，云沙拥沫，孤槎万里春聚。
蜡杵冰尘，水研花片，带得海山风露。
纤痕透晓，银镂小、初浮一缕。
重剪纱窗暗烛，深垂绣帘微雨。
馀馨恼人最苦。
染罗衣、少年情绪。
谩省佩珠曾解，蕙羞兰妒。
好是芳钿翠妩。


rhythmic: 水龙吟
author: 王易简
content:
翠裳微护冰肌，夜深暗泣瑶台露。
芳容淡泞，风神萧散，凌波晚步。
西子残妆，环儿初起，未须匀注。
看明素袜，相逢憔悴，当应被、西风误。
十里云愁雪妒。
抱凄凉、盼娇无语。
当时姐妹，朱颜楼褪酒，红衣按舞。
别浦重寻，旧盟唯有，一行鸥鹭。
伴玉颜月晓，盈盈冷艳，洗人间暑。


rhythmic: 摸鱼儿
author: 王易简
content:
怪鲛宫、水晶帘卷，冰痕初断香缕。
澄波荡桨人初到，三十六陂烟雨。
春又去。
伴点点荷钱，隐约吴中路。
相思日暮。
恨洛浦娉婷，芳钿翠剪，奁影照凄楚。
功名梦，消得西风一度。
高人今在何许。
鲈香菰冷斜阳里，多少天涯意绪。
谁记取。
但枯豉红盐，溜玉凝秋箸。
尊前起舞。
算唯有渊明，黄花岁晚，此兴共千古。


rhythmic: 齐天乐
author: 王易简
content:
翠云深锁齐姬恨，纤柯暗翻冰羽。
锦瑟重调，绡衣乍著，聊饮人间风露。
相逢甚处。
记槐影初凉，柳阴新雨。
听尽残声，为谁惊起又飞去。
商量秋信最早。
晚来吟未彻，却是凄楚。
断韵还连，馀悲似咽，欲和愁边佳句。
幽期谁语。
怕寒叶凋零，蜕痕尘土。
古木斜晖，向人怀抱苦。


rhythmic: 齐天乐
author: 唐艺孙
content:
柳风微扇闲池阁，深林翠阴人静。
渐理琴丝，谁调金奏，凄咽流空清韵。
虹明雨润。
正乍集庭柯，凭阑新听。
午梦惊回，有人娇困酒初醒。
西轩晚凉又嫩。
向枝头占得，银露千顷。
蜕翦花轻，羽翻纸薄，老去易惊秋信。
残声送暝。
恨秦树斜阳，暗催光景。
淡月疏桐，半窗留鬓影。


rhythmic: 桂枝香
author: 唐艺孙
content:
收帆渡口。
认远岸夜篝，松炬如昼。
还见沙痕雪涨，水纹霜後。
秦宫梦到无肠断，望明河、月斜疏柳。
琐窗相对，茶边犹记，眼波频溜。
渐嫩菊、初绿酒。
叹风味尊前，潇洒如旧。
几度金橙香雾，玉盘纤手。
清愁小醉凄凉里，拼今生、容易消瘦。
草心春浅，年年相忆，看灯时候。


rhythmic: 水龙吟
author: 吕同老
content:
素肌不污天真，晓来玉立瑶池里。
亭亭翠盖，盈盈素靥，时妆净洗。
太液波翻，霓裳舞罢，断魂流水。
甚依然、旧日浓香淡粉，花不似，人憔悴。
欲唤凌波仙子。
泛扁舟、浩波千里。
只愁回首，冰帘半掩，明乱坠。
月影凄迷，露华零落，小阑谁倚。
共芳盟，犹有双栖雪鹭，夜寒惊起。


rhythmic: 齐天乐
author: 吕同老
content:
绿荫初蔽林塘路，凄凄乍流清韵。
倦咽高槐，惊嘶别柳，还忆当曾听。
西窗梦醒。
叹弦绝重调，珥空难整。
绰约冰绡，夜深谁念露华冷。
不知身世易老，一声声断续，频报秋信。
坠叶山明，疏枝月小，惆怅齐姬薄幸。
馀音未尽。
早枯翼飞仙，暗嗟残景。
见洗冰奁，怕翻双翠鬓。


rhythmic: 桂枝香
author: 吕同老
content:
松江岸侧。
正乱叶坠红，残浪收碧。
犹记灯寒暗聚，簖疏轻入。
休嫌郭索尊前笑，且开颜、共倾芳液。
翠橙丝雾，玉葱浣雪，嫩黄初擘。
自那日、新诗换得。
又几度相逢，落潮秋色。
常是篱边早菊，慰渠岑寂。
如今谩有江山兴，更谁怜、草泥踪迹。
但将身世，浮沈醉乡，旧游休忆。


rhythmic: 天香
author: 李居仁
content:
瀛峤浮烟，沧波挂月，潜虬睡起清晓。
万里槎程，一番花信，付与露薇冰脑。
纤云渐暖，凝翠席、氤氲不了。
银叶重调火活。
珠帘日垂风悄。
螺屏酒醒梦好。
绣罗帱、依旧痕少。
几度试拈心字，暗惊芳抱。
隐约仙舟路杳。


rhythmic: 水龙吟
author: 李居仁
content:
蕊仙群拥宸游，素肌似怯波心冷。
霜裳缟夜，冰壶凝露，红尘洗尽。
弄玉轻盈，飞琼绰约，淡妆临镜。
更多情、一片碧云不掩，笼娇面、回清影。
菱唱数声乍听。
载名娃、藕丝萦艇。
雪鸥沙鹭，夜来同梦，晓风吹醒。
酒量全消，粉痕微渍，色明香莹。
问此花，盖贮瑶池，应未许、繁红并。


rhythmic: 水龙吟
author: 唐珏
content:
淡妆人更婵娟，晚奁净洗铅华腻。
泠泠月色，萧萧风度，娇红敛避。
太液池空，霓裳舞倦，不堪重记。
叹冰魂犹在，翠舆难驻，玉簪为谁轻坠。
别有凌空一叶，泛青寒、素波千里。
珠房泪湿，明恨远，旧游梦里。
羽扇生秋，琼楼不夜，尚遗仙意。
奈香易散，绡衣半脱，露凉如水。


rhythmic: 摸鱼儿
author: 唐珏
content:
渐沧浪、冻痕消尽。
琼丝初漾明镜。
鲛人夜翦龙髯滑，织就水晶帘冷。
凫叶净。
最好似、嫩荷半卷浮倩影。
玉流翠凝。
早枯豉融香，红盐和雪，醉齿嚼清莹。
功名梦，曾被秋风唤醒。
故人应动高兴。
悠然世味浑如水，千里旧怀谁省。
空对景。
奈回首、姑苏台畔愁波暝。
烟寒夜静。
但只有芳洲，苹花共老，何日泛归艇。


rhythmic: 齐天乐
author: 唐珏
content:
蜡痕初染仙茎露，新声又移凉影。
佩玉流空，绡衣翦雾，几度槐昏柳暝。
幽窗睡醒。
奈欲断还连，不堪重听。
怨结齐姬，故宫烟树翠阴冷。
当时旧情在否，晚妆清镜里，犹记娇鬓。
乱咽频惊，馀悲渐杳，摇曳风枝未定。
秋期话尽。
又抱叶凄凄，暮寒山静。
付与孤蛩，苦吟清夜永。


rhythmic: 桂枝香
author: 唐珏
content:
松江舍北。
正水落晚汀，霜老枯荻。
还见青匡似绣，绀螯如戟。
西风有恨无肠断，恨东流、几番潮沙。
夜灯争聚微光，挂影误投帘隙。
更喜荐、新玉液。
正半壳含黄，一醉秋色。
纤手香橙风味，有人相忆。
江湖岁晚听飞雪，但沙痕、空记行迹。
至今茶鼎，时时犹认，眼波愁碧。


rhythmic: 水龙吟
author: 赵汝钠
content:
露华洗尽凡妆，玉妃来侍瑶池宴。
风裳水佩，冰肌雪艳，清凉不汗。
解语情多，凌波步稳，酒容易散。
想温泉浴罢，天然真态，浑疑是、宫妆浅。
暗想凄愁别岸。
粉痕消、香腮凝汗。
雪空冰冷，此情唯许，鹭知鸥见。
羽扇微摇，翠帷低拥，清凉庭院。
待夜深，月上阑干，更邀取、娥伴。


rhythmic: 贺新郎
author: 曹稆孙
content:
极目天如画。
水花中、涌出莲宫，翠楹碧瓦。
胜景中川金焦似，勒石□□□□。
尚隔浦、风烟不跨。
妖蜃自降真歇手，涨平沙、妙补乾坤罅。
双寺合，万僧夏。
东西塔影龙分挂。
夜无云、点点一天，星斗相射。
七十二滩声到海，括橹瓯帆上下。
泣不为、琵琶声哑。
故寝荒凉成一梦，问来鸥、去鹭无知者。
烟树湿，怒涛打。


rhythmic: 永遇乐
author: 危复之
content:
早叶初莺，晚风孤蝶，幽思何限。
檐角萦云，阶痕积雨，一夜苔生遍。
玉窗闲掩，瑶琴慵理，寂寞水沈烟断。
悄无言，春归无觅处，卷帘见双飞燕。
风亭泉石，烟林薇蕨，梦绕旧时曾见。
江上闲鸥，心盟犹在，分得眠沙半。
引觞浮月，飞谈卷雾，莫管愁深欢浅。
起来倚阑干，拾得残红一片。


rhythmic: 霓裳中序第一
author: 罗志仁
content:
来鸿又去燕。
看罢江潮收画扇。
湖曲雕阑倚倦。
正船过西陵，快篙如箭。
凌波不见。
但陌花、遗曲凄怨。
孤山路，晚蒲病柳，淡绿锁深院。
谁恨。
五云深处宫殿。
记旧日、曾游翠辇。
青红如写便面。
下鹄池荒，放鹤人远。
粉墙随岸转。


rhythmic: 风流子
author: 罗志仁
content:
歌咽翠眉低。
湖船客、尊酒谩重携。
正断续斋钟，高峰南北，飘零野褐，太乙东西。
凄凉处，翠连松九里，僧马溅障泥。
葛岭楼台，梦随烟散，吴山宫阙，恨与云霁。
灵峰飞来久，飞不去，有落日断猿啼。
无限风荷废港，露柳荒畦。


rhythmic: 菩萨蛮
author: 罗志仁
content:
晓莺催起。
问当年秀色，为谁料理。
怅别後、屏掩吴山，便楼燕月寒，鬓蝉云委。
锦字无恁，付银烛、尽烧千纸。
对寒泓静碧，又把去鸿，往恨都洗。
桃花自贪结子。
道东风有意，吹送流水。
谩记得当日、心嫁卿卿，是日暮天寒，翠袖堪倚。
扇月乘鸾，尽梦隔、婵娟千里。
到嗔人、从今不信，画檐鹊喜。


rhythmic: 贺新郎
author: 蒋捷
content:
渺渺啼鸦了。
亘鱼天、寒生峭屿，五湖秋晓。
竹几一灯人做梦，嘶马谁行古道。
起搔首、窥星多少。
月有微黄篱无影，挂牵牛、数朵青花小。
秋太淡，添红枣。
愁痕倚赖西风扫。
被西风、翻催鬓，与秋俱老。
旧院隔霜帘不卷，金粉屏边醉倒。
计无此、中年怀抱。
万里江南吹箫恨，恨参差、白雁横天杪。
烟未敛，楚山杳。


rhythmic: 贺新郎
author: 蒋捷
content:
雁屿晴岚薄。
倚层屏、千树高低，粉纤红弱。
云隘东风藏不尽，吹艳生香万壑。
又散入、汀蘅洲药。
扰扰匆匆尘土面，看歌莺、舞燕逢春乐。
人共物，知谁错。
宝钗楼上围帘幕。
小婵娟、双调弹筝，半霄鸾鹤。
我辈中人无此分，琴思诗情当却。
也胜似、愁横眉角。
芳景三分才过二，便绿阴、门巷杨花落。
沽斗酒，且同酌。


rhythmic: 贺新郎
author: 蒋捷
content:
浪涌孤亭起。
是当年、蓬莱顶上，海风飘坠。
帝遣江神长守护，八柱蛟龙缠尾。
斗吐出、寒烟寒雨。
昨夜鲸翻坤轴动，卷雕、掷向虚空里。
但留得，绛虹住。
五湖有客扁舟舣。
怕群仙、重游到此，翠旌难驻。
手拍阑干呼白鹭，为我殷勤寄语。
奈鹭也、惊飞沙渚。
星月一天云万壑，览茫茫、宇宙知何处。
鼓双楫，浩歌去。


rhythmic: 贺新郎
author: 蒋捷
content:
梦冷黄金屋。
叹秦筝、斜鸿阵里，素弦尘扑。
化作娇莺飞归去，犹认纱窗旧绿。
正过雨、荆桃如菽。
此恨难平君知否，似琼台、涌起弹棋局。
消瘦影，嫌明烛。
鸳楼碎泻东西玉。
问芳、何时再展，翠钗难卜。
待把宫眉横云样，描上生绡画幅。
怕不是、新来妆束。
彩扇红牙今都在，恨无人、解听开元曲。
空掩袖，倚寒竹。


rhythmic: 贺新郎
author: 蒋捷
content:
深阁帘垂绣。
记家人、软语灯边，笑涡红透。
万叠城头哀怨角，吹落霜花满袖。
影厮伴、东奔西走。
望断乡关知何处，羡寒鸦、到著黄昏後。
一点点，归杨柳。
相看只有山如旧。
叹浮云、本是无心，也成苍狗。
明日枯荷包冷饭，又过前头小阜。
趁未发、且尝村酒。
醉探枵囊毛锥在，问邻翁、要写牛经否。
翁不应，但摇手。


rhythmic: 沁园春
author: 蒋捷
content:
老子平生，辛勤几年，始有此庐。
也学那陶潜，篱栽些菊，依他杜甫，园种些蔬。
除了雕梁，肯容紫燕，谁管门前长者车。
怪近日，把一庭明月，却借伊渠。
鬓边白发纷如。
又何苦招宾约客欤。
但夏榻宵眠，面风枕，冬檐昼短，背日观书。
若有人寻，只教僮道，这屋主人今自居。
休羡彼，有摇金宝辔，织翠华裾。


rhythmic: 沁园春
author: 蒋捷
content:
结算平生，风流债负，请一笔句。
盖攻性之兵，花围锦阵，毒身之鸩，笑齿歌喉。
岂识吾儒，道中乐地，绝胜珠帘十里楼。
迷因底，叹晴乾不去，待雨淋头。
休休。
著甚来由。
硬铁汉从来气食牛。
但只有千篇，好诗好曲，都无半点，闲闷闲愁。
自古娇波，溺人多矣，试问还能溺我不。
高抬眼，看牵丝傀儡，谁弄谁收。


rhythmic: 女冠子
author: 蒋捷
content:
蕙花香也。
雪晴池馆如画。
春风飞到，宝钗楼上，一片笙箫，琉璃光射。
而今灯漫挂。
不是暗尘明月，那时元夜。
况年来、心懒意怯，羞与蛾儿争要。
江城人悄初更打。
问繁华谁解，再向天公借。
剔残红。
但梦里隐隐，钿车罗帕。
吴笺银粉砑。


rhythmic: 女冠子
author: 蒋捷
content:
电旗飞舞。
双双还又争渡。
湘漓云外，独醒何在，翠药红蘅，芳菲如故。
深衷全未语。
不似素车白马，卷潮起怒。
但悄然、千载旧迹，时有闲人吊古。
生平惯受椒兰苦。
甚魄沈寒浪，更被馋蛟妒。
结琼纫璐。
料贝阙隐隐，骑鲸烟雾。
楚妃花倚暮。


rhythmic: 大圣乐
author: 蒋捷
content:
笙月凉边，翠翘双舞，寿仙曲破。
更听得艳拍流星，慢唱寿词初了，群唱莲歌。
主翁楼上披鹤氅，展一笑、微微红透涡。
襟怀好，纵炎官驻伞，长是春和。
千年鼻祖事业，记曾趁雷声飞快梭。
但也曾三径，抚松采菊，随分吟哦。


rhythmic: 解连环
author: 蒋捷
content:
妒花风恶。
吹青阴涨却，乱红池阁。
驻媚景、别有仙葩，遍琼小台，翠油疏箔。
旧日天香，记曾绕、玉奴弦索。
自长安路远，腻紫肥黄，但谱东洛。
天津霁红如昨。
听鹃声度月，春又寥寞。
散艳魄、飞入江南，转湖渺山茫，梦境难托。


rhythmic: 永遇乐
author: 蒋捷
content:
清逼池亭，润侵山阁，雪气凝聚。
未有蝉前，已无蝶後，花事随逝水。
西园支径，今朝重到，半碍醉筇吟袂。
除非是、莺身瘦小，暗中引雏穿去。
梅檐溜滴，风来吹断，放得斜阳一缕。
玉子敲枰，香绡落翦，声度深几许。
层层离恨，凄迷如此，点破谩烦轻絮。
应难认、争春旧馆，倚红杏处。


rhythmic: 花心动
author: 蒋捷
content:
春入南塘，粉梅花、盈盈倚风微笑。
虹晕贯帘，星球攒巷，遍地宝光交照。
涌金门外楼台影，参差浸、西湖波渺。
暮天远，芙蓉万朵，是谁移到。
鬓双仙未老。
陪玳席佳宾，暖香云绕。
翠叩冰，银管嘘霜，瑞露满锺频。


rhythmic: 金盏子
author: 蒋捷
content:
练月萦窗，梦乍醒、黄花翠竹庭馆。
心字夜香消，人孤另、双鹣被池羞看。
拟待告诉天公，减秋声一半。
无情雁。
正用恁时飞来，叫云寻伴。
犹记杏栊暖。
银烛下、纤影卸佩款。
春涡晕，红豆小，莺衣嫩，珠痕淡印芳汗。


rhythmic: 喜迁莺
author: 蒋捷
content:
游丝纤弱。
谩著意绊春，春难凭托。
水暖成纹，云晴生影，双燕又窥帘幕。
露添牡丹新艳，风摆秋千闲索。
对此景，动高歌一曲，何妨行乐。
行乐。
春正好，无奈绿窗，孤负敲棋约。
锦屋调笙，银瓶索酒，争奈也曾迷著。
自从发凋心倦，常倚钩阑斜角。
翠深处，看悠悠几点，杨花飞落。


rhythmic: 水龙吟
author: 蒋捷
content:
醉兮琼瀣浮觞些。
招兮遣巫阳些。
君毋去此，飓风将起，天微黄些。
野马尘埃，污君楚楚，白霓裳些。
驾空兮云浪，茫洋东下，流君往、他方些。
月满兮西厢些。
叫云矣、笛凄凉些。
归来为我，重倚蛟背，寒鳞苍些。
俯视春红，浩然一笑，吐山香些。
翠禽兮弄晓，招君未至，我心伤些。


rhythmic: 瑞鹤仙
author: 蒋捷
content:
缟霜霏霁雪。
渐翠没凉痕，猩浮寒血。
山窗梦凄切。
短吟筇犹倚，莺边新樾。
花魂未歇。
似追惜、芳消艳灭。
挽西风、再入柔柯，误染绀云成缬。
休说。
深题锦翰，浅泛琼漪，暗春曾泄。
情条万结。
依然是，未愁绝。
最怜他，南苑空阶堆遍，人隔仙蓬怨别。
锁芙蓉、小殿秋深，碎虫诉月。


rhythmic: 瑞鹤仙
author: 蒋捷
content:
绀烟迷雁迹。
渐断鼓零钟，街喧初息。
风檠背寒壁。
放冰蜍飞到，丝丝窗隙。
琼瑰暗泣。
念乡关、霜芜似织。
漫将身、化鹤归来，忘却旧游端的。
欢极。
蓬壶蕖浸，花院梨溶，醉连春夕。
柯云罢弈。
樱桃在，梦难觅。
劝清光，乍可幽窗相伴，休照红楼夜笛。
怕人间、换谱伊凉，素娥未识。


rhythmic: 瑞鹤仙
author: 蒋捷
content:
玉霜生穗也。
渺洲云翠痕，雁绳低也。
层帘四垂也。
锦堂寒早近，开炉时也。
香风递也。
是东篱、花深处也。
料此花、伴我仙翁，未肯放秋归也。
嬉也。
缯波稳舫，镜月危楼，琼也。
笼莺睡也。
红妆旋、舞衣也。
待纱灯客散，纱窗日上，便是严凝序也。
换青毡、小帐围春，又还醉也。


rhythmic: 瑞鹤仙
author: 蒋捷
content:
素肌元是雪。
向雪里带香，更添奇绝。
梅花太孤洁。
问梨花何似，风标难识。
长洲漾楫。
料鸳边、娇容乍折。
对珠栊、自翦凉衣，爱把淡罗轻叠。
清彻。
螺心翠靥，龙吻琼涎，总成虚设。
微微醉缬。
窗灯晕，弄明灭。
算银台高处，芳菲仙佩，步遍纤云万叶。
觉来时、人在红帱，半廊界月。


rhythmic: 木兰花慢
author: 蒋捷
content:
傍池阑倚遍，问山影、是谁偷。
但鹭敛琼丝，鸳藏绣羽，碍浴妨浮。
寒流。
暗冲片响，似犀椎、带月静敲秋。
因念凉荷院宇，纷丸曾泛金瓯。
妆楼。
晓涩翠罂油。
倦鬓理还休。
更有何意绪，怜他半夜，瓶破梅愁。
红。
泪乾万点。


rhythmic: 木兰花慢
author: 蒋捷
content:
渺琉璃万顷，冷光射、夕阳洲。
见败柳漂枝，残芦泛叶，欲去仍留。
罗帱。
少年梦里，正窥帘、月浸素肌柔。
谁念衰翁自老，断髭冻得成虬。
凝眸。
一望绝飞鸥。
宇宙正清幽。
漫细敲紫砚，轻呵翠管，吟思难抽。
飕飕。


rhythmic: 珍珠帘・真珠帘
author: 蒋捷
content:
书楼四面筠帘卷。
微薰起，翠弄悬签丝软。
楼上读书仙，对宝狻霏转。
绣馆钗行云度影，滟寿觥、盈盈争劝。
争劝。
奈芸边事切，花中情浅。
金奏未响昏蜩，早传言放却，舞衫歌扇。
柳雨一窝凉，再展开湘卷。
万颗蕖心琼珠辊，细滴与、银朱小砚。


rhythmic: 念奴娇
author: 蒋捷
content:
稼翁居士，有几多抱负，几多声价。
玉立绣衣霄汉表，曾览八州风化。
进退行藏，此时正要，一著高天下。
黄埃扑面，不成也控羸马。
人道云出无心，才离山後，岂是无心者。
自古达官酣富贵，住住遭人描画。
只有青门，种瓜闲客，千载传佳话。
稼翁一笑，吾今亦爱吾稼。


rhythmic: 绛都春
author: 蒋捷
content:
春愁怎画。
正莺背带雪，酴花谢。
细雨院深，淡月廊斜重帘挂。
归时记约烧灯夜。
早拆尽、秋千红架。
纵然归近，风光又是，翠阴初夏。
娅姹。
青泫白，恨玉佩罢舞，芳尘凝榭。
几拟情人，付与兰香秋罗帕。
知他堕策斜拢马。


rhythmic: 声声慢
author: 蒋捷
content:
黄花深巷，红叶低窗，凄凉一片秋声。
豆雨声来，中间夹带风声。
疏疏二十五点，丽谯门、不锁更声。
故人远，问谁摇玉佩，檐底铃声。
彩角声吹月堕，渐连营马动，四起笳声。
闪烁邻灯，灯前尚有砧声。
知他诉愁到晓，碎哝哝、多少蛩声。
诉未了，把一半、分与雁声。


rhythmic: 满江红
author: 蒋捷
content:
一掬乡心，付杳杳、露莎烟苇。
来相伴、凄然客影，谢他穷鬼。
新绿旧红春又老，少玄老白人生几。
况无情、世故荡摩中，凋英伟。
词场笔，行群蚁。
战场胄，藏群虮。
问何如清昼，倚藤凭。
流水青山屋上下，束书壶酒船头尾。
任垂涎、斗大印黄金，狂周。


rhythmic: 满江红
author: 蒋捷
content:
秋本无愁，奈客里、秋偏岑寂。
身老大、敲秦缶，懒移陶甓。
万误曾因疏处起，一闲且向贫中觅。
笑新来、多事是征鸿，声嘹呖。
双户掩，孤灯剔。
书束架，琴悬壁。
笑人间无此，小窗幽阒。
浪远微听葭叶响，雨残细数梧梢滴。
正依稀、梦到故人家，谁横笛。


rhythmic: 洞仙歌
author: 蒋捷
content:
世间何处，最难忘杯酒。
惟是停云想亲友。
此时无一盏，千种离愁，西风外，长伴枯荷衰柳。
去年深夜语，倾倒书□，窗烛心悬小红豆。
记得到门时，雨正萧萧，嗟今雨、此情非旧。
待与子、相期采黄花，又未卜重阳，果能晴否。


rhythmic: 洞仙歌
author: 蒋捷
content:
枝枝叶叶，受东风调弄。
便是鸾穿也微动。
自鹅黄千缕，数到飞绵，闲无事，谁管将春迎送。
轻柔心性在，教得游人，酒舞花吟姿狂纵。
更谁家鸾镜里，贪学纤蛾，移来傍、妆楼新种。
总不道、江头锁清愁，正雨渺烟茫，翠阴如梦。


rhythmic: 白苎
author: 蒋捷
content:
正春晴，又春冷，云低欲落。
琼苞未剖，早是东风作恶。
旋安排、一双银蒜镇罗幕。
幽壑。
水生漪，皱嫩绿、潜鳞初跃。
门巷，桃树红才约略。
知甚时，霁华烘破青青萼。
忆昨。
□□□□，引蝶花边，近来重见，身学垂杨瘦削。
问小翠眉山，为谁攒却。
斜阳院宇，任蛛丝遍，玉筝弦索。


rhythmic: 翠羽吟
author: 蒋捷
content:
绀露浓。
映素空。
楼观峭玲珑。
粉冻霁英，冷光摇荡古青松。
半规黄昏淡月，梅气山影溟。
有丽人、步依修竹，萧然态若游龙。
绡袂微皱水溶溶。
仙茎清瀣，净洗斜红。
劝我浮香桂酒，环佩暗解，声飞芳霭中。
弄春弱柳垂丝，慢按翠舞娇童。
醉不知何处，惊翦翦、凄紧霜风。
梦醒寻痕访踪。


rhythmic: 贺新郎
author: 蒋捷
content:
甚矣君狂矣。
想胸中、些儿磊，酒浇不去。
据我看来何所似，一似韩家五鬼。
又一似、杨家风子。
怪鸟啾啾鸣未了，被天公、捉住樊笼里。
这一错，铁难铸。
濯溪雨涨荆溪水。
送君归、斩蛟桥外，水光清处。
世上恨无楼百尺，装着许多俊气。
做弄得、栖栖如此。
临别赠言朋友事，有殷勤、六字君听取。
节饮食，慎言语。


rhythmic: 贺新郎
author: 蒋捷
content:
妾有琵琶谱。
抱金槽、慢拈轻抛，柳梢莺妒。
羽调六么弹遍了，花底灵犀暗度。
奈敲断、玉钗纤股。
低画屏深朱户掩，卷西风、满地吹尘土。
芳事往，蝶空诉。
天天把妾芳心误。
小楼东、隐约谁家，凤箫鼍鼓。
泪点染衫双袖翠，修竹凄其又暮。
背灯影、萧条情互。
捐佩洲前裙步步，渺无边、一片相思苦。
春去也，乱红舞。


rhythmic: 贺新郎
author: 蒋捷
content:
绿堕云垂领。
背琵琶、盈盈袖手，粉闲红靓。
依约春游归来倦，又似春眠未醒。
滟寒、低迷蓉影。
莺带松声飞过也，柳窗深、尚记停针听。
魂浩荡，孤芳景。
金钗断股瓶沈井。
问苏城、香销卷子，倩谁题咏。
灯晕青红残醉在，小院屏昏帐暝。
误怪、眉心慵整。
人道真真招得下，任千呼万唤无言应。
空对此，泪花冷。


rhythmic: 摸鱼子
author: 蒋捷
content:
吟鞭、雁峰高处。
曾游长寿仙府。
年年长见瑶簪会，霞杪盖芝轻度。
开绣户。
笑万朵香红，剩染秋光素。
清箫丽鼓。
任滟玉杯深，鸾酣凤醉，犹未洞天暮。
尘缘误。
迷却桃园旧步。
飞琼芳梦同赋。
朝来闻道仙童宴，翘首翠房玄圃。
云又雾。
身恍到微茫，认得胎禽舞。


rhythmic: 沁园春
author: 蒋捷
content:
昔裴晋公，生甲辰岁，秉唐相钧。
向东都治第，才娱老眼，北门建节，又绊闲身。
燠馆花浓，凉台月淡，不记弓刀千骑尘。
谁堪羡，羡南塘居士，做散仙人。
南塘水向晴云。
三百树凤洲杨柳春。
有绿衣奏曲，金斜小雁，彩衣劝酒，玉跪双麟。
前後同年，逸劳异趣，中立翻成雌甲辰。
斯言也，是梅花说与，竹里山民。


rhythmic: 喜迁莺
author: 蒋捷
content:
风涛如此，被闲鸥诮我，君行良苦。
槲叶深湾，芦窠窄港，小憩倦篙慵橹。
壮年夜吹笛去，惊得鱼龙嗥舞。
怅今老，但蓬窗紧掩，荒凉愁愫。
别浦。
云断处。
低雁一绳，拦断家山路。
佩玉无诗，飞霞乏序，满席快飚谁付。
醉中几番重九，今度芳尊孤负。
便晴否。
怕明朝蝶冷，黄花秋圃。


rhythmic: 喜迁莺
author: 蒋捷
content:
晴天廖廓。
被孤云画出，离愁消索。
玉局弹棋，金钗翦烛，芳思可胜摇落。
镜妆为慵迟晚，笙曲缘愁差错。
倒纤指，□从头细数，年时同乐。
寂寞。
花院悄，昨夜醉眠，梦也难凭托。
车角生时，马蹄方後，才始断伊漂泊。
闷无半分消遣，春又一番担阁。
倚阑久，奈东风忒冷，红绡单薄。


rhythmic: 齐天乐
author: 蒋捷
content:
银蟾飞到觚棱外。
娟娟下窥龙尾。
电紫鞘轻，云红曲，雕玉舆穿灯底。
峰缯岫绮。
沸一簇人声，道随竿媚。
侍女迎銮，燕娇莺姹炫珠翠。
华胥仙梦未了，被天公洞，吹换尘世。
淡柳湖山，浓花巷陌，惟说钱塘而已。
回头汴水。
望当日宸游，万□□□。
但有寒芜，夜深青磷起。


rhythmic: 念奴娇
author: 蒋捷
content:
夜深清梦，到丛花深处，满襟冰雪。
人在琼云方响乐，杳杳冲牙清绝。
翠翔龙，金枞跃凤，不是蕤宾铁。
凄锵仙调，风敲珠树新折。
中有五色光开，参差帔影，对舞山香彻。
雾阁云窗归去也，笑拥灵君旌节。
六曲阑干，一声鹦鹉，霍地空花灭。
梦回孤馆，秋笳霜外呜咽。


rhythmic: 应天长
author: 蒋捷
content:
柳湖载酒，梅墅赊棋，东风袖里寒色。
转眼翠笼池阁，含樱荐莺食。
匆匆过、春是客。
弄细雨、昼阴生寂。
似琼花、谪下红裳，再返仙籍。
无限倚阑愁，梦断云箫，鹊叫度青壁。
漫有戏龙盘□，盈盈住花宅。
骄骢马、嘶巷陌。


rhythmic: 贺新郎
author: 蒋捷
content:
绝代幽人独。
掩芳姿、深居何处，乱云深谷。
自说关中良家子，零落聊依草木。
世丧败、谁收骨肉。
轻薄儿郎为夫婿，爱新人、窕窈颜如玉。
千万事，风前烛。
鸳鸯一旦成孤宿。
最堪怜、新人欢笑，旧人哀哭。
侍婢卖珠回来後，相与牵萝补屋。
漫采得、柏枝盈掬。
日暮山中天寒也，翠绡衣、薄甚肌生粟。
空敛袖，倚修竹。


rhythmic: 玉漏迟
author: 蒋捷
content:
客窗空翠杪。
前生饮惯，长生琼。
回首红尘，换了□花草。
隔水神仙洞府，但只有、飞霞能到。
谁信道。
西风送我，还陪清啸。
缥渺。
柳侧双楼，正绣幕围春，露深烟悄。
鱼尾停时，雪上云犹少。
醉傍芙蓉自语，愿来此、年年簪帽。
青屿小。
鹤立淡烟秋晓。


rhythmic: 台城路・齐天乐
author: 张炎
content:
十年前事翻疑梦，重逢可怜俱老。
水国春空，山城岁晚，无语相看一笑。
荷衣换了。
任京洛尘沙，冷凝风帽。
见说吟情，近来不到谢池草。
欢游曾步翠窈。
乱红迷紫曲，芳意今少。
舞扇招香，歌桡唤玉，犹忆钱塘苏小。
无端暗恼。


rhythmic: 三姝媚
author: 张炎
content:
芙蓉城伴侣。
乍卸却单衣，茜罗重护。
傍水开时，细看来、浑似阮郎前度。
记得小楼，听一夜，江南春雨。
梦醒箫声，流水青苹，旧游何许。
谁翦层芳深贮。
便洗尽长安，半面尘土。
绝似桃根，带笑痕来伴，柳枝娇舞。


rhythmic: 声声慢
author: 张炎
content:
寒花清事，老圃闲人，相看秋色霏霏。
带叶分根，空翠半湿荷衣。
沅湘旧愁未减，有黄金、难铸相思。
但醉里，把苔笺重谱，不许春知。
聊慰幽怀古意，且频簪短帽，休怨斜晖。
采摘无多，一笑竟日忘归。
从教护香径小，似东山、还似东篱。
待去隐，怕如今、不是晋时。


rhythmic: 扫花游・扫地游
author: 张炎
content:
烟霞万壑，记曲径幽寻，霁痕初晓。
绿窗窈窕。
看随花石，就泉通沼。
几日不来，一片苍云未扫。
自长啸。
怅乔木荒凉，都是残照。
碧天秋浩渺。
听虚籁泠泠，飞下孤峭。
山空翠老。
步仙风，怕有采芝人到。
野色闲门，芳草不除更好。


rhythmic: 琐窗寒
author: 张炎
content:
断碧分山，空帘剩月，故人天外。
香留酒。
蝴蝶一生花里。
想如今、醉魂未醒，夜台梦语秋声碎。
自中仙去後，词笺赋笔，便无清致。
都是。
凄凉意。
怅玉笥埋云，锦袍归水。
形容憔悴。
料应也、孤吟山鬼。
那知人、弹折素弦，黄金铸出相思泪。
但柳枝、门掩枯阴，候蛩愁暗苇。


rhythmic: 三姝媚
author: 张炎
content:
苍潭枯海树。
正雪窦高寒，水声东去。
古意萧闲，问结庐人远，白云谁侣。
贺监犹狂，还散迹、千岩风露。
抱瑟空游，都是凄凉，此愁难语。
莫趁江湖鸥鹭。
怕太乙炉荒，暗消铅虎。
投老心情，未归来何事，共成羁旅。


rhythmic: 扫花游・扫地游
author: 张炎
content:
嫩寒禁暖，正草色侵衣，野光如洗。
去城数里。
绕长堤是柳，钓船深舣。
小立斜阳，试数花风第几。
问春意。
待留取断红，心事难寄。
芳讯成拈指。
甚远客他乡，老怀如此。
醉馀梦里。
尚分明认得，旧时罗绮。
可惜空帘，误却归来燕子。


rhythmic: 台城路・齐天乐
author: 张炎
content:
春风不暖垂杨树，吹却絮云多少。
燕子人家，夕阳巷陌，行入野畦深窈。
筹花斗草。
记小舫寻芳，断桥初晓。
那日心情，几人同向近来老。
消忧何处最好。
夜深频秉烛，犹是迟了。
南浦歌阑，东林社冷，赢得如今怀抱。
吟暗恼。


rhythmic: 疏影
author: 张炎
content:
柳黄未结。
放嫩晴消尽，断桥残雪。
隔水人家，浑是花阴，曾醉好春时节。
轻车几度新堤晓，想如今、燕莺犹说。
纵艳游、得似当年，早是旧情都别。
重到翻疑梦醒，弄泉试照影，惊见华发。
却笑归来，石老云荒，身世飘然一叶。
闭门约住青山色，自容与、吟窗清绝。
怕夜寒、吹到梅花，休卷半帘明月。


rhythmic: 渡江云
author: 张炎
content:
山空天入海，倚楼望极，风急暮潮初。
一帘鸠外雨，几处闲田，隔水动春锄。
新烟禁柳，想如今、绿到西湖。
犹记得、当年深隐，门掩两三株。
愁余。
荒洲古溆，断梗疏萍，更漂流何处。
空自觉、围羞带减，影怯灯孤。


rhythmic: 琐窗寒
author: 张炎
content:
乱雨敲春，深烟带晚，水窗慵凭。
空帘谩卷，数日更无花影。
怕依然、旧时燕归，定应未识江南冷。
最怜他、树底蔫红，不语背人吹尽。
清润。
通幽径。
待移灯翦韭，试香温鼎。
分明醉里，过了几番风信。
想竹间、高阁半开，小车未来犹自等。
傍新晴、隔柳呼船，待教潮信稳。


rhythmic: 忆旧游
author: 张炎
content:
记开帘过酒，隔水悬灯，款语梅边。
未了清游兴，又飘然独去，何处山川。
淡风暗收榆荚，吹下沈郎钱。
叹客里光阴，消磨艳冶，都在尊前。
留连。
人处，是镜曲窥莺，兰阜围泉。
醉拂珊瑚树，写百年幽恨，分付吟笺。


rhythmic: 水龙吟
author: 张炎
content:
仙人掌上芙蓉，涓涓犹湿金盘露。
轻妆照水，纤裳玉立，飘摇似舞。
几度消凝，满湖烟月，一汀鸥鹭。
记小舟夜悄，波明香远，浑不见、花开处。
应是浣纱人妒。
褪红衣、被谁轻误。
闲情淡雅，冶容清润，凭娇待语。
隔浦相逢，偶然倾盖，似传心素。
怕湘皋佩解，绿云十里，卷风西去。


rhythmic: 忆旧游
author: 张炎
content:
叹江潭树老，杜曲门荒，同赋飘零。
乍见翻疑梦，对萧萧乱发，都是愁根。
秉烛故人归後，花月锁春深。
纵草带堪题，争如片叶，能寄殷勤。
重寻。
已无处，尚记得依稀，柳下芳邻。
伫立香风外，抱孤愁凄惋，羞燕惭莺。


rhythmic: 摸鱼子
author: 张炎
content:
爱吾庐、傍湖千顷，苍茫一片清润。
晴岚暖翠融融处，花影倒窥天镜。
沙浦迥。
看野水涵波，隔柳横孤艇。
眠鸥未醒。
甚占得莼乡，都无人见，斜照起春暝。
还重省。
岂料山中秦晋。
桃源今度难认。
林间即是长生路，一笑元非捷径。
深更静。
待散以吹箫，跨鹤天风冷。


rhythmic: 凤凰台上忆吹箫
author: 张炎
content:
水国浮家，渔村古隐，浪游惯占花深。
犹记得、琵琶半面，曾湿衫青。
不道江空岁晚，桃叶渡、还叹飘零。
因乘兴，醉梦醒时，却是山阴。
投闲倦呼俦侣，竟棹入芦花，俗客难寻。
风渺渺、云拖暮雪，独钓寒清。
远溯流光万里，浑错认、叶竹寰瀛。
元来是、天上太乙真人。


rhythmic: 解连环
author: 张炎
content:
楚江空晚。
怅离群万里，恍然惊散。
自顾影、欲下寒塘，正沙净草枯，水平天远。
写不成书，只寄得、相思一点。
料因循误了，残毡拥雪，故人心眼。
谁怜旅愁荏苒。
谩长门夜悄，锦筝弹怨。
想伴侣、犹宿芦花，也曾念春前，去程应转。


rhythmic: 满庭芳
author: 张炎
content:
晴皎霜花，晓熔冰羽，开帘觉道寒轻。
误闻啼鸟，生意又园林。
闲了凄凉赋笔，便而今、不听秋声。
消凝处，一枝借暖，终是未多情。
阳和能几许，寻红探粉，也恁人。
笑邻娃痴小，料理护花铃。
却怕惊回睡蝶，恐和他、草梦都醒。
还知否，能消几日，风雪灞桥深。


rhythmic: 忆旧游
author: 张炎
content:
问蓬莱何处，风月依然，万里江清。
休说神仙事，便神仙纵有，即是闲人。
笑我几番醒醉，石磴扫松阴。
任狂客难招，采芳难赠，且自微吟。
俯仰成陈迹，叹百年谁在，阑槛孤凭。
海日生残夜，看卧龙和梦，飞入秋冥。


rhythmic: 解连环
author: 张炎
content:
句章城郭。
问千年往事，几回归鹤。
叹贞元、朝士无多，又日冷湖阴，柳边门钥。
向北来时，无处认、江南花落。
纵荷衣未改，病损茂陵，总是离索。
山中故人去却。
但碑寒岘首，旧景如昨。
怅二乔、空老春深，正歌断帘空，草暗铜雀。


rhythmic: 台城路・齐天乐
author: 张炎
content:
薛涛笺上相思字，重开又还重折。
载酒船空，眠波柳老，一缕离痕难折。
虚沙动月。
叹千里悲歌，唾壶敲缺。
却说巴山，此时怀抱那时节。
寒香深处话别。
病来浑瘦损，懒赋情切。
太白闲云，新丰旧雨，多少英游消歇。
回潮似咽。


rhythmic: 声声慢
author: 张炎
content:
荷衣消翠，蕙带馀香，灯前共语生平。
苦竹黄芦，都是梦里游情。
西湖几番夜雨，怕如今、冷却鸥盟。
倩寄远，见故人说道，杜老飘零。
难挽清风飞佩，有相思都在，断柳长汀。
此别何如，一笑写入瑶琴。
天空水云变色，任、山鬼愁听。
兴未已，更何妨、弹到广陵。


rhythmic: 水龙吟
author: 张炎
content:
乱红飞已无多，艳游终是如今少。
一番雨过，一番春减，催人渐老。
倚槛调莺，卷帘收燕，故园空杳。
奈关愁不住，悠悠万里，浑恰似、天涯草。
不拟相逢古道。
才疑梦、又还惊觉。
清风在柳，江摇白浪，舟行趁晓。
遮莫重来，不如休去，怎堪怀抱。
那知又、五柳门荒，曾听得、鹃啼了。


rhythmic: 一萼红
author: 张炎
content:
倚阑干。
问绿华何事，偷饵九还丹。
浣锦溪边，餐霞竹里，翠袖不倚天寒。
照芳树、晴光泛晓，护么凤、无处认冰颜。
露洗春腴，风摇醉魄，听笛江南。
树挂珊瑚冷月，叹玉奴妆褪，仙掾诗悭。
谩觅花云，不同梨梦，推篷恍记孤山。


rhythmic: 祝英台近
author: 张炎
content:
水痕深，花信足，寂寞汉南树。
转首青阴，芳事顿如许。
不知多少消魂，夜来风雨。
犹梦到、断红流处。
最无据。
长年息影空山，愁入庾郎句。
玉老田荒，心事已迟暮。
几回听得啼鹃，不如归去。
终不似、旧时鹦鹉。


rhythmic: 水龙吟
author: 张炎
content:
几番问竹平安，雁书不尽相思字。
篱根半树，村深孤艇，阑干屡倚。
远草兼云，冻河胶雪，此时行李。
望去程无数，并州回首，还又渡、桑乾水。
笑我曾游万里。
甚匆匆、便成归计。
江空岁晚，栖迟犹在，吴头楚尾。
疏柳经寒，断槎浮月，依然憔悴。
待相逢、说与相思，想亦在、相思里。


rhythmic: 绮罗香
author: 张炎
content:
万里飞霜，千林落木，寒艳不招春妒。
枫冷吴江，独客又吟愁句。
正船舣、流水孤村，似花绕、斜阳归路。
甚荒沟、一片凄凉，载情不去载愁去。
长安谁问倦旅。
羞见衰颜借酒，飘零如许。
谩倚新妆，不入洛阳花谱。
为回风、起舞尊前，尽化作、断霞千缕。
记阴阴、绿遍江南，夜窗听暗雨。


rhythmic: 洞仙歌
author: 张炎
content:
野鹃啼月，便角巾还第。
轻掷诗瓢付流水。
最无端、小院寂历春空，门自掩，柳发离离如此。
可惜欢娱地。
雨冷云昏，不见当时谱银字。
旧曲怯重翻，总是离愁，泪痕洒、一帘花碎。
梦沈沈、知道不归来，尚错问桃根，醉魂醒未。


rhythmic: 祝英台近
author: 张炎
content:
占宽闲，锄浩渺。
船舣水村悄。
非雾非烟，生气覆瑶草。
蒙茸数亩春阴，梦魂落寞，知踏碎、梨花多少。
听孤啸。
山浅种玉人归，缥缈度晴峭。
鹤下芝田，五色散微照。
笑他隔浦谁家，半江疏雨，空吟断、一犁清晓。


rhythmic: 瑶台聚八仙・新雁过妆楼
author: 张炎
content:
带雨春潮。
人不渡、沙外晓色迨遥。
自横深静，谁见隔柳停桡。
知我知鱼未是乐，转篷闲趁白鸥招。
任风飘。
夜来酒醒，何处江皋。
泛宅浮家更好，度菰蒲影里，濯足吹箫。
坐阅千帆，空竞万里波涛。
他年五湖访隐，第一是吴淞第四桥。
玄真子、共游烟水，人月俱高。


rhythmic: 疏影
author: 张炎
content:
黄昏片月。
似碎阴满地，还更清绝。
枝北枝南，疑有疑无，几度背灯难折。
依稀倩女离魂处，缓步出、前村时节。
看夜深、竹外横斜，应妒过云明灭。
窥镜蛾眉淡抹。
为容不在貌，独抱孤洁。
莫是花光，描取春痕，不怕丽谯吹彻。
还惊海上然犀去，照水底、珊瑚如活。
做弄得、酒醒天寒，空对一庭香雪。


rhythmic: 木兰花慢
author: 张炎
content:
采芳洲薜荔，流水外、白鸥前。
度万壑千岩，晴岚暖翠，心目娟娟。
山川。
自今自古，怕依然。
认得米家船。
明月闲延夜语，落花静拥春眠。
吟边。
象笔蛮笺。
清绝处、小留连。
正寂寂江潭，树犹如此，那更啼鹃。
居廛。
闭门隐几，好林泉。


rhythmic: 台城路・齐天乐
author: 张炎
content:
云多不记山深浅，人行半天岩壑。
旷野飞声，虚空倒影，松挂危峰疑落。
流泉喷薄。
自窈窕寻源，引瓢孤酌。
倦倚高寒，少年游事老方觉。
幽寻闲院邃阁。
树凉僧坐夏，翻笑行乐。
近竹惊秋，穿萝误晚，都把尘缘消却。
东林似昨。


rhythmic: 还京乐
author: 张炎
content:
醉吟处。
都是琴尊，竟日松下语。
有笔床茶灶，瘦筇相引，逢花须住。
正翠阴迷路。
年光荏苒成孤旅。
待趁燕樯，休忘了、玄都前度。
渐烟波远，怕五湖凄冷，佳人袖薄，修竹依依日暮。
知他甚处重逢，便匆匆、背潮归去。


rhythmic: 台城路・齐天乐
author: 张炎
content:
一窗烟雨不除草。
移家静藏深窈。
东晋图书，南山杞菊，谁识幽居怀抱。
疏阴未扫。
叹乔木犹存，易分残照。
慷慨悲歌，故人多向近来老。
相逢何事欠早。
爱吟心共苦，此意难表。
野水无鸥，闲门断柳，不满清风一笑。
荷衣制了。


rhythmic: 梅子黄时雨
author: 张炎
content:
流水孤村，爱尘事顿消，来访深隐。
向醉里谁扶，满身花影。
鸥鹭相看如瘦，近来不是伤春病。
嗟流景。
竹外野桥，犹系烟艇。
谁引。
斜川归兴。
便啼鹃纵少，无奈时听。
待棹击空明，鱼波千顷。
弹到琵琶留不住，最愁人是黄昏近。


rhythmic: 西子妆慢・西子妆
author: 张炎
content:
白浪摇天，青阴涨地，一片野怀幽意。
杨花点点是春心，替风前、万花吹泪。
遥岑寸碧。
有谁识、朝来清气。
自沈吟、甚流光轻掷，繁华如此。
斜阳外。
隐约孤村，隔坞闲门闭。
渔舟何似莫归来，想桃源、路通人世。
危桥静倚。


rhythmic: 声声慢
author: 张炎
content:
门当竹径，鹭管苔矶，烟波自有闲人。
棹入孤村，落照正满寒汀。
桃花远迷洞口，想如今、方信无秦。
醉梦醒，向沧浪容与，净濯兰缨。
乃一声归去，对笔床茶灶，寄傲幽情。
雨笠风蓑，古意谩说玄真。
知鱼淡然自乐，钓清名、空在丝纶。
笑未已，笑严陵、还笑渭滨。


rhythmic: 徵招
author: 张炎
content:
秋风吹碎江南树，石床自听流水。
别鹤不归来，引悲风千里。
馀音犹在耳。
有谁识、醉翁深意。
去国情怀，草枯沙远，尚鸣山鬼。
客里。
可消忧，人间世、寥寥几年无此。
杏老古坛荒，把凄凉空指。
心尘聊更洗。


rhythmic: 渡江云
author: 张炎
content:
江山居未定，貂裘已敝，空自带愁归。
乱花流水外，访里寻邻，都是可怜时。
桥边燕子，似软语、斜日江篱。
休问我、如今心事，错认镜中谁。
还思。
新烟惊换，旧雨难招，做不成春意。
浑未省、谁家芳草，犹梦吟诗。


rhythmic: 斗婵娟・霜叶飞
author: 张炎
content:
旧家池沼。
寻芳处、从教飞燕频绕。
一湾柳护水房春，看镜鸾窥晓。
晕宿酒、双蛾淡扫。
罗襦飘带腰围小。
尽醉方归去，又暗约明朝斗草。
谁解先到。
心绪乱若晴丝，那回游处，坠红争恋残照。
近来心事渐无多，尚被莺声恼。
便白发、如今纵少。


rhythmic: 暗香
author: 张炎
content:
羽音辽邈。
怪四檐昼悄，近来无鹊。
木叶吹寒，极目凝思倚江阁。
不信相如便老，犹未减、当时游乐。
但趁他、斗草筹花，终是带离索。
忆昨。
更情恶。
谩认著梅花，是君还错。
石床冷落。
闲扫松阴与谁酌。
一自飘零去远，几误了、灯前深约。
纵到此、归未得，几曾忘却。


rhythmic: 玉漏迟
author: 张炎
content:
竹多尘自扫。
幽通径曲，禅房深窈。
空翠吹衣，坐对闲云舒啸。
寒木犹悬故叶，又过了、一番残照。
经院悄。
诗梦正迷，独怜衰草。
幽趣尽属闲僧，浑未识人间，落花啼鸟。
呼酒凭高，莫问四愁三笑。
可惜秦山晋水，甚却向、此时登眺。
清趣少。
那更好游人老。


rhythmic: 长亭怨・长亭怨慢
author: 张炎
content:
记横笛、玉关高处。
万里沙寒，雪深无路。
破却貂裘，远游归後与谁谱。
故人何许。
浑忘了、江南旧雨。
不拟重逢，应笑我、飘零如羽。
同去。
钓珊瑚海树。
底事又成行旅。
烟篷断浦。
更几点、恋人飞絮。


rhythmic: 西河
author: 张炎
content:
花最盛。
西湖曾泛烟艇。
闹红深处小秦筝，断桥夜饮。
鸳鸯水宿不知寒，如今翻被惊醒。
那时事、都倦省。
阑干来此闲凭。
是谁分得半边机云，恍疑昼锦。
想当飞燕皱裙时，舞盘微堕珠粉。
软波不翦素练净。
碧盈盈、移下秋影。
醉里玉书难认。


rhythmic: 声声慢
author: 张炎
content:
山风古道，海国轻车，相逢只在东瀛。
淡薄秋光，恰似此日游情。
休嗟鬓丝断雪，喜闲身、重渡西泠。
又溯远，趁回潮拍岸，断浦扬。
莫向长亭折柳，正纷纷落叶，同是飘零。
旧隐新招。
知住第几层云。
疏篱尚存晋菊，想依然、认得渊明。
待去也，最愁人，犹恋故人。


rhythmic: 烛影摇红
author: 张炎
content:
舟舣鸥波，访邻寻里愁都散。
老来犹似柳风流，先露看花眼。
闲把花枝试拣。
笑盈盈，和香待翦。
也应回首，紫曲门荒，当年游惯。
箫鼓黄昏，动人心处情无限。
锦街不甚月明多，早已骄尘满。
才过风柔夜暖。
渐迤逦、芳程递趱。
向西湖去，那里人家，依然莺燕。


rhythmic: 忆旧游
author: 张炎
content:
记凝妆倚扇，笑眼窥帘，曾款芳尊。
步交枝径，引生香不断，流水中分。
忘了牡丹名字，和露拨花根。
甚杜牧重来，买栽无地，都是消魂。
空存。
断肠草，伴几摺眉痕，几点啼痕。
镜里芙蓉老，问如今何处，绾绿梳云。


rhythmic: 春从天上来
author: 张炎
content:
海上回槎。
认旧时鸥鹭，犹恋蒹葭。
影散香消，水流云在，疏树十里寒沙。
难问钱塘苏小，都不见、擘竹分茶。
更堪嗟。
似荻花江上，谁弄琵琶。
烟霞。
自延晚照，尽换了西林，窈窕纹纱。
蝴蝶飞来，不知是梦，犹疑春在邻家。
一掬幽怀难写，春何处、春已天涯。


rhythmic: 真珠帘
author: 张炎
content:
绿房几夜迎清晓，光摇动、素月溶溶如水。
惆怅一枝寒，记东阑闲倚。
近日花边无旧雨，便寂寞、何曾吹泪。
烛外。
谩羞得红妆，而今犹睡。
琪树皎立风前，万尘空、独挹飘然清气。
雅淡不成娇，拥玲珑春意。
落寞云深诗梦浅，但一似、唐昌宫里。


rhythmic: 探春慢
author: 张炎
content:
银浦流云，绿房迎晓，一抹墙腰月淡。
暖玉生烟，悬冰解冻，碎滴瑶阶如霰。
才放些晴意，早瘦了、梅花一半。
也知不做花看，东风何事吹散。
摇落似成秋苑。
甚酿得春来，怕教春见。
野渡舟回，前村门掩，应是不胜清怨。


rhythmic: 渡江云
author: 张炎
content:
锦香缭绕地，深灯挂壁，帘影浪花斜。
酒船归去後，转首河桥，那处认纹纱。
重盟镜约，还记得、前度秦嘉。
惟只有、叶题堪寄，流不到天涯。
惊嗟。
十年心事，几曲阑干，想萧娘声价。
闲过了、黄昏时候，疏柳啼鸦。


rhythmic: 声声慢
author: 张炎
content:
烟堤小舫，雨屋深灯，春衫惯染京尘。
舞柳歌桃，心事暗恼东邻。
浑疑夜窗梦蝶，到如今、犹宿花阴。
待唤起，甚江蓠摇落，化作秋声。
回首曲终人远，黯消魂、忍看朵朵芳云。
润墨空题，惆怅醉魄难醒。
独怜水楼赋笔，有斜阳、不怕登临。
愁未了，听残莺、、啼过柳阴。


rhythmic: 一萼红
author: 张炎
content:
制荷衣。
傍山窗卜隐，雅志可闲时。
款竹门深，移花槛小，动人芳意菲菲。
怕冷落、苹洲夜月，想时将、渔笛静中吹。
尘外柴桑，灯前儿女，笑语忘归。
分得烟霞数亩，乍扫苔寻径，拨叶通池。
放鹤幽情，吟莺欢事，老去却愿春迟。


rhythmic: 高阳台
author: 张炎
content:
古木迷鸦，虚堂起燕，欢游转眼惊心。
南圃东窗，酸风扫尽芳尘。
鬓貂飞入平原草，最可怜、浑是秋阴。
夜沈沈。
不信归魂，不到花深。
吹箫踏叶幽寻去，任船依断石，袖裹寒云。
老桂悬香，珊瑚碎击无声。
故园已是愁如许，抚残碑，却又伤今。


rhythmic: 台城路・齐天乐
author: 张炎
content:
郎吟未了西湖酒，惊心又歌南浦。
折柳官桥，呼船野渡，还听垂虹风雨。
漂流最苦。
况如此江山，此时情绪。
怕有鸱夷，笑人何事载诗去。
荒台只今在否。
登临休望远，都是愁处。
暗草埋沙，明波洗月，谁念天涯羁旅。
荷阴未暑。


rhythmic: 桂枝香
author: 张炎
content:
晴江迥阔。
又客里天涯，还叹轻别。
万里潮生一棹，柳丝犹结。
荷衣好向山中补，共飘零、几年霜雪。
赋归何晚，依依径菊，弄香时节。
料此去、清游未歇。
引一片秋声，都付吟箧。
落叶长安，古意对人休说。
相思只在相留处，有孤芳、可怜空折。
旧怀难写，山阳怨笛，夜凉吹月。


rhythmic: 庆春宫・高阳台
author: 张炎
content:
蟾窟研霜，蜂房点蜡，一枝曾伴凉宵。
清气初生，丹心未折，浓艳到此都消。
避风归去，贮金屋、妆成汉娇。
栗肌微润，和露吹香，直与秋高。
小山旧隐重招。
记得相逢，古道迢遥。
把酒长歌，插花短舞，谁在水国吹箫。


rhythmic: 疏影
author: 张炎
content:
雪空四野，照归心万里，千峰独立。
身与天游，一洗襟怀，海镜倒涌秋白。
相逢懒问盈亏事，但脉脉、此情无极。
是几番、飞盖追随，桂底露衣香湿。
闲款楼台夜色。
料水光未许，人世先得。
影里分明，认得山河，一笑乱山横碧。
乾坤许大须容我，浑忘了、醉乡犹客。
待倩谁、招下清风，共结岁寒三益。


rhythmic: 真珠帘
author: 张炎
content:
云深别有深庭宇。
小帘栊、占取芳菲多处。
花暗水房春，润几番酥雨。
见说苏堤晴未稳，便懒趁、踏青人去。
休去。
且料理琴书，夷犹今古。
谁见静里闲心，纵荷衣未茸，雪巢堪赋。
醉醒一乾坤，任此情何许。
茂树石床同坐久，又却被、清风留住。


rhythmic: 大圣乐
author: 张炎
content:
隐市山林，傍家池馆，顿成佳趣。
是几番临水看云，就树揽香，诗满阑干横处。
翠径小车行花影，听一片春声人笑语。
深庭宇。
对清昼渐长，闲教鹦鹉。
芳情缓寻细数。
爱碧草平烟红自雨。
任燕来莺去，香凝翠暖，歌酒清时钟鼓。
二十四帘冰壶里，有谁在箫台犹醉舞。


rhythmic: 瑞鹤仙
author: 张炎
content:
楚云分断雨。
问那回、因甚琴心先许。
匆匆话离绪。
正花房蜂闹，著春无处。
残歌剩舞。
尚隐约、当时院宇。
黯消凝、铜雀深深，忍把小乔轻误。
休赋。
玉尊别後，老叶沈沟，暗珠还浦。
欢游再数。
能几日、采芳去。
最无端做了，霎时娇梦，不道风流恁苦。
把馀情、付与秋蛩，夜长自语。


rhythmic: 祝英台近
author: 张炎
content:
水西船，山北酒，多为买春去。
事与云消，飞过旧时雨。
谩留一掬相思，待题红叶，奈红叶、更无题处。
正延伫。
乱花浑不知名，娇小未成语。
短棹轻装，逢迎段桥路。
那知杨柳风流，柳犹如此，更休道、少年张绪。


rhythmic: 声声慢
author: 张炎
content:
穿花省路，傍竹寻邻，如何故隐都荒。
问取堤边，因甚减却垂杨。
消磨纵然未尽，满烟波、添了斜阳。
空叹息，又翻成无限，杜老凄凉。
一舸清风何处，把秦山晋水，分贮诗囊。
发已飘飘，休问岁晚空江。
松陵试招旧隐，怕白鸥、犹识清狂。
渐溯远，望并州、却是故乡。


rhythmic: 声声慢
author: 张炎
content:
晴光转树，晓气分岚，何人野渡横舟。
断柳枯蝉，凉意正满西州。
匆匆载花载酒，便无情、也自风流。
芳昼短，奈不堪深夜，秉烛来游。
谁识山中朝暮，向白云一笑，今古无愁。
散发吟商，此兴万里悠悠。
清狂未应似我，倚高寒、隔水呼鸥。
须待月，冼多清、都付与秋。


rhythmic: 木兰花慢
author: 张炎
content:
幽栖身懒动，邃庭悄、日偏长。
甚不隐山林，不喧车马，不断生香。
澄心淡然止水，笑东风、引得落花忙。
慵对鱼翻暗藻，闲留莺管垂杨。
徜徉。
净几明窗。
穿窈窕、染芬芳。
看白鹤无声，苍云息影，物外行藏。


rhythmic: 玉蝴蝶
author: 张炎
content:
留得一团和气，此花开尽，春已规圆。
虚白窗深，恍讶碧落星悬。
芳丛、低翻雪羽，凝素艳、争簇冰蝉。
向西园。
几回错认，明月秋千。
欲觅生香何处，盈盈一水，空对娟娟。
待折归来，倩谁偷解玉连环。
试结取、鸳鸯锦带，好移傍、鹦鹉珠帘。


rhythmic: 探春慢
author: 张炎
content:
列屋烘炉，深门响竹，催残客里时序。
投老情怀，薄游滋味，消得几多凄楚。
听雁听风雨，更听过、数声柔舻。
暗将一点归心，试托醉乡分付。
借问西楼在否。
休忘了盈盈，端正窥户。
铁马春冰，柳蛾晴雪，次第满城箫鼓。


rhythmic: 木兰花慢
author: 张炎
content:
万花深处隐，安一点、世尘无。
步翠麓幽寻，白云自在，流水萦纡。
携歌缓游细赏，倩何人、重写辋川图。
迟日香生草木，淡风声和琴书。
安居。
歌引巾车。
童放鹤、我知鱼。
看静里闲中，醒来醉後，乐意偏殊。


rhythmic: 意难忘
author: 张炎
content:
风月吴娃。
柳阴中认得，第二香车。
春深妆减艳，波转影流花。
莺语滑，透纹纱。
有低唱人夸。
怕误却，周郎醉眼，倚扇佯遮。
底须拍碎红牙。
听曲终奏雅，可是堪嗟。
无人知此意，明月又谁家。
尘滚滚，老年华。


rhythmic: 暗香
author: 张炎
content:
猗兰声歇。
抱孤琴思远，几番弹彻。
洗耳无人，寂寂行歌古时月。
一笑东风又急。
黯消凝、恨听啼。
想少陵、还叹飘零，遣兴在吟箧。
愁绝。
更离别。
待款语迟留，赋归心切。
故园梦接。
花影闲门掩春蝶。
重访山中旧隐，有羁怀、未须轻说。
莫相忘，堤上柳、此时共折。


rhythmic: 一萼红
author: 张炎
content:
舣孤篷。
正丛篁护碧，流水曲池通。
伛偻穿岩，纡盘寻径，忽见倒影凌空。
拥一片、花阴无地，细看来、犹带古春风。
胜事园林，旧家陶谢，诗酒相逢。
眼底烟霞无数，料神仙即我，何处崆峒。
清气分来，生香不断，洞户自有云封。


rhythmic: 霜叶飞
author: 张炎
content:
故园空杳。
霜风劲、南塘吹断瑶草。
已无清气碍云山，奈此时怀抱。
尚记得、修门赋晓。
杜陵花竹归来早。
傍雅亭幽榭，惯款语英游，好怀无限欢笑。
不见换羽移商，杏梁尘远，可怜都付残照。
坐中泣下最谁多，叹赏音人少。
怅一夜、梅花顿老。


rhythmic: 忆旧游
author: 张炎
content:
记琼筵卜夜，锦槛移春，同恼莺娇。
暗水流花径，正无风院落，银烛迟销。
闹枝浅压髫髻，香脸泛红潮。
甚如此游情，还将乐事，轻趁冰消。
飘零又成梦，但长歌袅袅，柳色迢迢。
一叶江心冷，望美人不见，隔浦难招。


rhythmic: 木兰花慢
author: 张炎
content:
水痕吹杏雨，正人在、隔江船。
看燕集春芜，渔栖暗竹，湿影浮烟。
馀寒尚犹恋柳，怕东风、未肯擘晴绵。
愁重迟教醉醒，梦长催得诗圆。
楼前。
笑语当年。
情款密、思留连。
记白月依弦，青天堕酒，衮衮山川。


rhythmic: 台城路・齐天乐
author: 张炎
content:
分明柳上春风眼，曾看少年人老。
雁拂沙黄，天垂海白，野艇谁家昏晓。
惊心梦觉。
谩慷慨悲歌，赋归不早。
想得相如，此时终是倦游了。
经行几度怨别，酒痕消未尽，空被花恼。
茂苑重来，竹溪深隐，还胜飘零多少。
羁怀顿扫。


rhythmic: 木兰花慢
author: 张炎
content:
目光牛背上，更时把、汉书看。
记落叶江城，孤云海树，漂泊忘还。
悬知偶然是梦，梦醒来、未必是邯郸。
笑指萤灯借暖，愁怜镜雪惊寒。
投闲。
寄傲怡颜。
要一似、白鸥闲。
且旋缉荷衣，琴尊客里，岁月人间。


rhythmic: 瑶台聚八仙・新雁过妆楼
author: 张炎
content:
秋水涓涓。
人正远、鱼雁待拂吟笺。
也知游意，多在第二桥边。
花底鸳鸯深处影，柳阴淡隔里湖船。
路绵绵。
梦吹旧笛，如此山川。
平生几谢屐，任放歌自得，直上风烟。
峭壁谁家，长啸竟落松前。
十年孤剑万里，又何似、畦分抱瓮泉。
山中酒，且醉餐石髓，白眼青天。


rhythmic: 摸鱼子
author: 张炎
content:
想西湖、段桥疏树。
梅花多是风雨。
如今见说闲云散，烟水少逢鸥鹭。
归未许。
又款竹谁家，远思愁□庾。
重游倦旅。
纵认得乡山，长江滚滚，隔浦正延伫。
垂杨渡。
握手荒城旧侣。
不知来自何处。
春窗翦韭青灯夜，疑与梦中相语。
阑屡拊。
甚转眼流光，短发真堪数。


rhythmic: 烛影摇红
author: 张炎
content:
闲苑深迷，趁香随粉都行遍。
隔窗花气暖扶春，只许莺莺占。
烛焰晴烘醉脸。
想东邻、偷窥笑眼。
欲寻无处，暗掐新声，银屏斜掩。
一片云闲，那知顾曲周郎怨。
看花犹自未分明，毕竟何时见。
已信仙缘较浅。
谩凝思、风帘倒卷。
出门一笑，月落江横，数峰天远。


rhythmic: 解语花
author: 张炎
content:
行歌趁月，唤酒延秋，多买莺莺笑。
蕊枝娇小。
浑无奈、一掬醉乡怀抱。
筹花斗草。
几曾放、好春闲了。
芳意阑，可惜香心，一夜酸风扫。
海上仙山缥缈。
问玉环何事，苦无分晓。
旧愁空杳。
蓝桥路、深掩半庭斜照。
馀情暗恼。
都缘是、那时年少。
惊梦回、懒说相思，毕竟如今老。


rhythmic: 祝英台近
author: 张炎
content:
及春游，卜夜饮，人醉万花醒。
转眼年华，白发半垂领。
与鸥同一清波，风苹月树，又何事、浮踪不定。
静中省。
便须门掩柴桑，黄卷伴孤隐。
一粟生涯，乐事在瓢饮。
爱闲休说山深，有梅花处，更添个、暗香疏影。


rhythmic: 瑶台聚八仙・新雁过妆楼
author: 张炎
content:
楚竹闲挑。
千日酒、乐意稍稍渔樵。
那回轻散，飞梦便觉迢遥。
似隔芙蓉无路到，如何共此可怜宵。
旧愁消。
故人念我，来问寂寥。
登临试开笑口，看垂垂短发，破帽休飘。
款语微吟，清气顿扫花妖。
明朝柳岸醉醒，又知在烟波第几桥。
怀人处，任满身风露，踏月吹箫。


rhythmic: 满江红
author: 张炎
content:
傅粉何郎，比玉树、琼枝谩夸。
看生子、东涂西抹，笑语浮华。
蝴蝶一生花里活，似花还却似非花。
最可人、娇艳正芳年，如破瓜。
离别恨，生叹嗟。
欢情事，起喧哗。
听歌喉清润，片玉无瑕。
洗尽人间笙笛耳，赏音多向五侯家。
好思量、都在步莲中，裙翠遮。


rhythmic: 祝英台近
author: 张炎
content:
带飘飘，衣楚楚。
空谷饮甘露。
一转花风，萧艾遂如许。
细看息影云根，淡然诗思，曾□被、生香轻误。
此中趣。
能消几笔幽奇，羞掩众芳谱。
薜老苔荒，山鬼竟无语。
梦游忘了江南，故人何处，听一片、潇湘夜雨。


rhythmic: 台城路・齐天乐
author: 张炎
content:
老枝无著秋声处，萧萧倦听风雨。
暗饮春腴，欣荣晚节，不载天河人去。
心存太古。
喜冰雪相看，此君欲语。
共倚云根，岁寒羞并岁寒所。
当年曾见汉馆，卷帘频坐对，飞梦湘楚。
叹我重来，何堪如此，落叶空江无数。
盘桓屡抚。


rhythmic: 长亭怨・长亭怨慢
author: 张炎
content:
跨匹马、东瀛烟树。
转首十年，旅愁无数。
此日重逢，故人犹记旧游否。
雨今云古。
更秉烛、浑疑梦语。
衮衮登台，叹野老、白头如许。
归去。
问当初鸥鹭。
几度西湖霜露。
漂流最苦。
便一似、断蓬飞絮。


rhythmic: 忆旧游
author: 张炎
content:
笑铭崖笔倦，访雪舟寒，觅里寻邻。
半掩闲门草，看长松落荫，旧榻悬尘。
自怜此来何事，不为忆鲈莼。
但回首当年，芙蓉城里，胜友如云。
思君。
度遥夜，谩疑是梅花，檐下空巡。
蝶与周俱梦，折一枝聊寄，古意殊真。


rhythmic: 摸鱼子
author: 张炎
content:
溯空明、霁蟾飞下，湖湘难辨遥树。
流来那得清如许，不与众流东注。
浮净宇。
任消息虚盈，壶内藏今古。
停杯问取。
甚玉笛移宫，银桥散影，依旧广寒府。
休凝伫。
鼓渔歌在否。
沧浪浑是烟雨。
黄河路接银河路。
炯炯近天尺五。
还自语。
奈一寸闲心，不是安愁处。


rhythmic: 声声慢
author: 张炎
content:
因风整帽，借柳维舟，休登故苑荒台。
去岁何年，游处半入苍苔。
白鸥旧盟未冷，但寒沙、空与愁堆。
谩叹息，问西门洒泪，不忍徘徊。
眼底江山犹在，把冰弦弹断，苦忆颜回。
一点归心，分付布袜青鞋。
相寻已期到老，那知人、如此情怀。
怅望久，海棠开、依旧燕来。


rhythmic: 声声慢
author: 张炎
content:
□声短棹，柳色长条，无花但觉风香。
万境天开，逸兴纵我清狂。
白鸥更闲似我，趁平芜、飞过斜阳。
重叹息，却如何不□，梦里黄梁。
一自三高非旧，把诗囊酒具，千古凄凉。
近日烟波，乐事尽逐渔忙。
山横洞庭夜月，似潇湘、不似潇湘。
归未得，数清游、多在水乡。


rhythmic: 声声慢
author: 张炎
content:
百花洲畔，十里湖边，沙鸥未许盟寒。
旧隐琴书，犹记渭水长安。
苍云数千万叠，却依然、一笑人间。
似梦里，对清尊白发，秉烛更阑。
渺渺烟波无际，唤扁舟欲去，且与凭阑。
此别何如，能消几度阳关。
江南又听夜雨，怕梅花、零落孤山。
归最好，甚闲人，犹自未闲。


rhythmic: 台城路・齐天乐
author: 张炎
content:
当年不信江湖老，如今岁华惊晚。
路改家迷，花空阴落，谁识重来刘阮。
殊乡顿远。
甚犹带羁怀，雁凄蛩怨。
梦里忘归，乱浦烟浪片帆转。
闭门休叹故苑。
杖藜游冶处，萧艾都遍。
雨色云西，晴光水北，一洗悠然心眼。
行行渐懒。


rhythmic: 祝英台近
author: 张炎
content:
水空流，心不竞，门掩柳阴早。
芸暖书芗，声压四檐悄。
断尘飞远清风，人间醒醉，任蝶梦、何时分晓。
古音少。
素琴久已无弦，俗子未知道。
听雨看云，依旧静中好。
但教春风融融，一般意思，小窗外、不除芳草。


rhythmic: 沁园春
author: 韩信同
content:
望紫云翁，启明在东，长庚在西。
但空有寸心，荆州江汉，未能百里，弱水沙黎。
菊底秋深，樵边信至，一曲阳春草木知。
长吟咏，觉声如韩操，骨似陶诗。
不应鬓发能稀。
七十寿强如六十耆。
想高谈倾坐，风斯下矣，微辞漱物，清且涟漪。
谩说翁，休夸淇叟，用舍行藏各有时。
真修养，有近思家学，字字参芝。


rhythmic: 沁园春
author: 王炎午
content:
又是年时，杏红欲脸，柳绿初芽。
奈寻春步远，马嘶湖曲，卖花声过，人唱窗纱。
暖日晴烟，轻衣罗扇，看遍王孙七宝车。
谁知道，十年魂梦，风雨天涯。
休休何必伤嗟。
谩赢得、青青两鬓华。
且不知门外，桃花何代，不知江左，燕子谁家。
世事无情，天公有意，岁岁东风岁岁花。
拚一笑、且醒来杯酒，醉後杯茶。


rhythmic: 满江红
author: 刘将孙
content:
正好花时，忽办得、匆匆来去。
道一往无情，却又别颦愁妩。
四海云鬟高样髻，长思红袖□分路。
怪近来、不怨客毡寒，婵娟误。
黄花约，终难据。
曾未肯，清园住。
只昼思夜梦，浅斟低诉。
莲子擘开谁在意，徐娘一笑来何暮。
又争知、寂寞白头吟，寒机素。


rhythmic: 满江红
author: 刘将孙
content:
南浦绿波，只断送、行人行色。
虽只是、鹏抟九万，天池春碧。
鸾侣凤朋争快睹，鸥盟鹭宿空曾识。
到玉堂、天上念西江，今非昔。
公去也，宁怀别。
人感旧，情空切。
但岁寒松柏，相期茂悦。
好在莫偿尘土债，风流宁可金门客。
俯人间、大暑少清风，多炎热。


rhythmic: 满江红
author: 刘将孙
content:
千里酸风，茂陵客、咸阳古道。
宫门夜、马嘶无迹，东关云晓。
牵上魏车将汉月，忆君清泪知多少。
怅土花、三十六宫墙，秋风袅。
露兰，啼痕绕。
画阑桂，雕香早。
便天还知道，和天也老。
独出携盘谁送客，刘郎陵上烟迷草。
悄渭城、已远月荒凉，波声小。


rhythmic: 摸鱼儿
author: 刘将孙
content:
又匆匆、一番元夕，无灯更愁风雨。
人间天上无归梦，惟有春来春去。
愁不语。
漫泪湿香绡，□草人何许。
百年胜处。
还更有琉璃，春棚月架，万眼蝶罗否。
风流事，孤负後来儿女。
可怜薄命三五。
千金无买吴呆处，更说龙飞凤舞。
今又古。
便剩有才情，无分登楼赋。
春醪独抚。
也难觅阿瞒，肯容狂客，醉里试歌舞。


rhythmic: 摸鱼儿
author: 刘将孙
content:
雨萧萧、春寒欲暮。
杜鹃声转□□。
东风与汝何恩怨，强管人间去住。
行且去。
漫憔悴十年，愁得身成树。
青青故宇。
看浩荡灵修，徘徊落日，不乐复何故。
曾听处。
少日京华行路。
青灯梦断无语。
风林飒飒鸡声乱，摇落壮心如土。
今又古。
任啼到天明，清血流红雨。
人生几许。
且赢得刘郎，看花眼惯，懒复赋前度。


rhythmic: 摸鱼儿
author: 刘将孙
content:
甚平生、风流谢客，刀头梦送酸楚。
不堪又得花间曲，猛忆云英霜杵。
闲情赋。
谁催就月明，云鬓犀梳吐。
才情几许。
待遗策重来，吹箫一弄，鸾凤共轻举。
留春住。
买得绿波南浦。
黄金□散如土。
蔷薇洞口三生路。
无奈春光顿阻。
新□绪。
也待见东邻，花艳墙低处。
东风看取。
便娇送飞梭，半携编贝，笑咏尚高古。


rhythmic: 金缕曲・贺新郎
author: 刘将孙
content:
我老无能矣。
叹人生、得开笑口，一年闲几。
去景悠悠如有待，白发已非春事。
便一笑、何曾是喜。
我本渔樵孟诸野，向举家、尽叹今如是，空自苦，有谁似。
堆堆独坐文书里。
是无能、爱闲爱静，清时有味。
出处古今无真是，往往君言有理。
看攘臂、後来锋起。


rhythmic: 六州歌头
author: 刘将孙
content:
天涯倦客，如梦说今宵。
承平事，车尘涨，马鸣萧。
火城朝。
狂歌闲嬉笑，平康客，五陵侠，闲相待，沙河路，灞陵桥。
万眼琉璃，目眩去闲买，一翦梅烧。
数金蛾彩蝶，簇带那人娇。
说著魂销。
掩鲛绡。
波翻海，尘换世，铜仙泪，铁心娆。
渺何地，朱履，解金貂。
步宫腰。
瑶池惊燕罢，瓶落井，箭离。
灯楼倒，吴儿老，绛都迢。
点点梅梢残雪，似东风、吹恨难消。


rhythmic: 水调歌头
author: 刘将孙
content:
摇风犹似旆，倾雨不成盘。
西风未禁十日，早作背时看。
寂寞六郎秋扇，牵补灵均破屋，风露半襟寒。
坐感青年晚，不但翠云残。
叹此君，深隐映，早阑珊。
人间受尽炎热，暑夕几恁阑。
待得良宵灏气，正是好天良月，红到绿垂乾。
摇落从此始，感慨不能闲。


rhythmic: 沁园春
author: 刘将孙
content:
壬戌之秋，七夕既望，苏子泛舟。
正赤壁风清，举杯属客，东山月上，遗世乘流。
桂棹叩舷，洞箫倚和，何事呜呜怨泣幽。
悄危坐，抚苍苍东望，渺渺荆州。
客云天地蜉蝣。
记千里舳舻旗帜浮。
叹孟德周郎，英雄安在，武昌夏口，山水相缪。
客亦知夫，盈虚如彼，山月江风有尽不。
喜更酌，任东方既白，与子遨游。


rhythmic: 沁园春
author: 刘将孙
content:
十月雪堂，将归临皋，二客从坡。
适薄暮得鱼，细鳞巨口，新霜脱叶，月步行歌。
有客无肴，有肴无酒，如此风清月白何。
归谋妇，得旧藏斗酒，重载婆娑。
登虬踞虎嵯峨。
更凭醉攀翻栖鹘窠。
曾岁月几何，江流断岸，山川非昔，夜啸扪萝。
孤鹤横江，羽衣入梦，应悟飞鸣昔我过。
开户视，但寂寥四顾，万顷烟波。


rhythmic: 沁园春
author: 刘将孙
content:
流水断桥，坏壁春风，一曲韦娘。
记宰相开元，弄权疮，全家骆谷，追骑仓皇。
彩凤随鸦，琼奴失意，可似人间白面郎。
知他是，燕南牧马，塞北驱羊。
啼痕自诉衷肠。
尚把笔低徊愧下堂。
叹国手无棋，危涂何策，书窗如梦，世路方长。
青冢琵琶，穹庐笳拍，未比渠侬泪万行。
二十载，竟何时委玉，何地埋香。


rhythmic: 忆旧游
author: 刘将孙
content:
正落花时节，憔悴东风，绿满愁痕。
悄客梦惊呼伴侣，断鸿有约，回泊归云。
江空共道惆怅，夜雨隔篷闻。
尽世外纵横，人间恩怨，细酌重论。
叹他乡异县，渺旧雨新知，历落情真。
匆匆那忍别，料当君思我，我亦思君。


rhythmic: 水龙吟
author: 陈恕可
content:
素姬初宴瑶池，佩环误落云深处。
分香华井，洗妆湘渚，天姿淡泞。
碧盖吹凉，玉冠迎晓，盈盈笑语。
记当时乍识，江明夜静，只愁被、婵娟误。
几点沙边飞鹭。
旧盟寒、远迷烟雨。
相思未尽，纤罗曳水，清铅泣露。
玉镜台空，银瓶绠绝，断魂何许。
待今宵试探，中流一叶，共凌波去。


rhythmic: 齐天乐
author: 陈恕可
content:
碧柯摇曳声何许，阴阴晚凉庭院。
露湿身轻，风生翅薄，昨夜绡衣初翦。
琴丝宛转。
弄几曲新声，几番凄惋。
过雨高槐，为渠一洗故宫怨。
清虚襟度漫与，向人低诉处，幽思无限。
败叶枯形，残阳绝响，消得西风肠断。
尘情已倦。
任翻鬓云寒，缀貂金浅。
蜕羽难留，顿觉仙梦远。


rhythmic: 齐天乐
author: 陈恕可
content:
蜕仙飞佩流空远，珊珊数声林杪。
薄暑眠轻，浓阴听久，勾引凄凉多少。
长吟未了。
想犹怯高寒，又移深窈。
与整绡衣，满身风露正清晓。
微薰庭院昼永，那回曾记得，如诉幽抱。
断响难寻，馀悲独省，叶底还惊秋早。
齐宫路杳。
叹往事魂消，夜阑人悄。
谩省轻盈，粉奁双鬓好。


rhythmic: 桂枝香
author: 陈恕可
content:
西风故国。
记乍免内黄，归梦溪曲。
还是秦星夜映，楚霜秋足。
无肠枉抱东流恨，任年年、褪匡微绿。
草汀篝火，芦洲纬箔，早寒渔屋。
叙旧别、芳荐玉。
正香擘新橙，清泛佳菊。
依约行沙乱雪，误惊窗竹。
江湖岁晚相思远，对寒灯、谩怀幽独。
嫩汤浮眼，枯形蜕壳，断魂重续。


rhythmic: 水龙吟
author: 陈深
content:
此翁疑是香山，老来愈觉才情富。
天孙借与，金刀玉尺，裁云缝雾。
一曲阳春，樽前惟欠，柳蛮樱素。
对苍松翠竹，江空岁晚，伴明月、倾芳醑。
深谷修兰楚楚。
续离骚、载歌初度。
麻姑素约，天寒相访，遗余琼露。
拟借青鸾，吹笙碧落，采芝玄圃。
奈玉堂催召，文园醉叟，草凌云赋。


rhythmic: 贺新郎
author: 陈深
content:
丹凤翔云表。
览德辉、翩然飞下，翠蓬仙岛。
银汉无声天似水，昨夜新凉多少。
听一曲、琼箫音渺。
千尺秦台凌空峻，见一双、翠羽先飞到。
披紫雾，揽瑶草。
风流别乘当英妙。
对江山、掀髯把酒，浩歌长啸。
绿发公候何足浼，自是无双才调。
况槐阴、青青天杪。
月殿娥云深处，近清秋、丹桂催开早。
斟绿醑，戴花帽。


rhythmic: 沁园春
author: 陈深
content:
浪迹烟霞，有酒千锺，有书五车。
任从来萧散，闲心似水，何堪妩媚，笑面如花。
濯发沧浪，放歌江海，肯被红尘半点遮。
谁知道，抱无名钜璞，重价难赊。
嘻嗟。
大泽龙蛇。
且蟠屈、深潜得计些。
看淋漓醉墨，神情自足，摩挲雄剑，肝胆无邪。
渭水烟蓑，营丘绣衮，出处何尝有异耶。
今何在，但素蟾东出，红日西斜。


rhythmic: 齐天乐
author: 陈深
content:
秋涛欲涨西陵渡，江亭晓来雄观。
帝子吹笙，洛妃起舞，应喜蓬宫仙诞。
斗墟东畔。
望缥缈星槎，来从河汉。
明月楼台，绣筵重启曼桃宴。
庄椿一树翠色，五枝芳桂长，金蕊玉干。
自笑狂疏，尊前起寿，不似卫郎温润。
一卮泛满。
羡彭泽风流，醉巾长岸。
老圃黄花，清香宜岁晚。


rhythmic: 洞仙歌
author: 陈深
content:
银波湛碧，遥泛仙槎早。
婺宿荧煌瑞云晓。
庆芳传丹桂，欢动连枝，称寿处，一簇蓬莱翠窈。
步虚声宛转，清澈瑶坛，疑是钧霄凤音渺。
正金姥、礼虚皇，天阶净，凉入绡衣风袅。
想金书、秘字赐长生，进九酝霞卮，练颜长好。


rhythmic: 贺新郎
author: 梁明夫
content:
万里朝天去。
见浔阳江上，风引仙舟淮浦。
到得玉阶方寸地，历历苍生辛苦。
要尽活、江南一路。
昼绣归来沾御渥，听邦人、箫鼓迎初度。
龟与鹤，亦掀舞。
前身定是溪吕。
笑当时、八十始卜，非熊非虎。
试数行年逢革卦，革命正逢汤武。
真千载、风云会遇。
拟向庐山招五老，诣道山、同献蓬莱赋。
仍剪菊，荐秋露。


rhythmic: 满江红
author: 梅坡
content:
天佑生贤，安排个、麦秋六日。
人尽道、英雄慷慨，中兴人物。
佛祖庆生宜後两，洞宾初度犹迟七。
欲急流勇退作神仙，如何得。
州县考，劳书绩。
东西府，今虚席。
看台星北拱，寿星南极。
即见紫泥书下逮，须还玉笋班头立。
愿得君、千载庆风云，齐箕翼。


rhythmic: 水调歌头
author: 梅坡
content:
五月进农黍，三叶换阶。
不知今夕何夕，嵩岳庆生申。
莲幕泮宫小试，花悬二车遍历，所至蔼芳声。
一札颁明诏，千里寄专城。
席方温，边报警，塞飞尘。
腹中数万兵甲，笑却狄人兵。
金印明年如斗，黄阁有人引类，阔步到公卿。
遥拜祝椿算，长愿侍枫宸。


rhythmic: 千秋岁引
author: 梅坡
content:
两叶开，千年桃熟，恰近秋期十三日。
寿星辉映福星现，寿山高对城山立。
蕊宫仙，王母宴，瑶池客。
齐劝芳樽斟玉液。
齐唱新词翻玉笛。
岁岁今朝陪燕集。
荣华富贵长年出，重重锦上花添色。
谢庭兰，燕山桂，登科必。


rhythmic: 蓦山溪
author: 徐观国
content:
儒官措大，是官曰都得做。
宰相故崇下，呼召也须同，太原公子，能武又能文，闲暇里，抱琴书，车马时相过。
樽开北海，减请还知麽。
叵耐这点徒，刚入词、把人点污。
儒冠屈辱，和我被干连，累告讦，孟尝君，带累三千个。


rhythmic: 万年欢
author: 胡浩然
content:
灯月交光，渐轻风布暖，先到南国。
罗绮娇容，十里绛纱笼烛。
花艳惊郎醉目。
有多少、佳人如玉。
春衫袂，整整齐齐，内家新样妆束。
欢情未足。
更阑谩勾牵旧恨，萦乱心曲。
怅望归期，应是紫姑频卜。
暗想双眉对蹙。


rhythmic: 春霁・秋霁
author: 胡浩然
content:
迟日融和，乍雨歇东郊，嫩草凝碧。
紫燕双飞，海棠相衬，妆点上林春色。
黯然望极。
因人天气浑无力。
又听得。
园苑，数声莺啭柳阴直。
当此暗想，故国繁华，俨然游人，依旧南陌。
院深沈、梨花乱落，那堪如练点衣白。


rhythmic: 满庭芳
author: 胡浩然
content:
潇洒佳人，风流才子，天然分付成双。
兰堂绮席，烛影耀荧煌。
数辐红罗绣帐，宝妆篆、金鸭焚香。
分明是，芙蕖浪里，一对浴鸳鸯。
欢娱，当此际，山盟海誓，地久天长。
愿五男二女，七子成行。
男作公卿将相，女须嫁、君宰侯王。
从兹去，荣华富贵，福禄寿无疆。


rhythmic: 满庭芳
author: 陈若晦
content:
五洞深沈，九峰回抱，望中云汉相侵。
暮春天气，宫殿翠烟深。
一片山光澹净，溪月上、碧水浮金。
环楼杪，仙人度曲，空外响虚音。
龙香，时暗引，青鸾白鹤，飞下秋阴。
露华冷、环珠点缀瑶林。
犹记华胥梦断，从别後、几许追寻。
人间世，逝川东注，红日又西沈。


rhythmic: 摸鱼儿
author: 徐一初
content:
对茱萸、一年一度。
龙山今在何处。
参军莫道无勋业，消得从容尊俎。
君看取。
便破帽飘零，也博名千古。
当年幕府。
知多少时流，等闲收拾，有个客如许。
追往事，满目山河晋土。
征鸿又过边羽。
登临莫上高层望，怕见故宫禾黍。
觞绿醑。
浇万斛牢愁，泪阁新亭雨。
黄花无语。
毕竟是西风，朝来披拂，犹忆旧时主。


rhythmic: 沁园春
author: 陈彦章妻
content:
记得爷爷，说与奴奴，陈郎俊哉。
笑世人无眼，老夫得法，官人易聘，国士难媒。
印信乘龙，夤绿叶凤，选似扬鞭选得来。
果然是，西雍人物，京样官坯。
送郎上马三杯。
莫把离愁恼别怀。
那孤灯只砚，郎君珍重，离愁别恨，奴自推排。
白发夫妻，青衫事业，两句微吟当折梅。
彦章去，早归则个，免待相催。


rhythmic: 水调歌头
author: 钟辰翁
content:
皓皓一何洁，更暴以秋阳。
秋毫尘滓，如何浣得这肝肠。
况对金风初度，酌彼银河静浴，六月凛冰霜。
精白生来别，日月许争光。
清明朝，清要路，遍流芳。
澄清闽峤，姑命申伯式南邦。
洗得甲兵静了，去作读书元帅，却入相吾皇。
清问同天老，俾尔寿而昌。


rhythmic: 齐天乐
author: 钟辰翁
content:
南墙槐竹风摇翠。
欢声为谁吹起。
水秀龟神，松清鹤健，人在蓬壶深处。
金猊喷雾。
睹鬓雪青归，脸霞红驻。
一点寿星，分明光照梅花树。
三年冰蘖清苦。
这长生富贵，天应分付。
经阅黄庭，鼎烹丹井，心事澹然如水。
东山霖雨。
正出洗太虚，未容别墅。
紫诏飞来，玉堂锵步武。


rhythmic: 沁园春
author: 萧仲芮
content:
五马南来。
一骑东驰，诏黄已催。
正寻幽择胜，闲边点检，吟风弄月，忙处徘徊。
玉井莲房，碧筒酒熟，趁得长年千岁杯。
杯浮处，正芒寒南极，色映三台。
明光殿北屏门，记御笔亲题名姓来。
看河东召入，韩侯归觐，通班玉笋。
稳上鸾台。
作汉元功，继唐八叶，绿鬓依然昼绣回。
安排了，待秋风先看，双桂联魁。


rhythmic: 沁园春
author: 陈士豪
content:
把酒西湖，问梅一笑，为谁试花。
有淡庵人品，精忠许国，文昌地位，清白传家。
鸾检封芝，麟符剖竹，立马嘶风催戍瓜。
从今好，听夜郎江上，谯鼓喧。
雌堂玉暖吴娃。
向燕寝香中早放衙。
但一麾十里，风清画戟，五溪六诏、云拥高牙。
褒玺疏荣，锋车趣召，万寿杯中色翠霞。
何须更，问武陵玉屑，勾漏丹砂。


rhythmic: 沁园春
author: 赵通判
content:
贺白文章，英卫规模，簪缨世家。
更襟怀，芳润光风齐月，笔端奇伟，春藻天葩。
课最严城，升班清禁，蔽芾棠阴人竞夸。
争知道，富恩波衮衮，万顷无涯。
清辉庭桂方花。
映潋滟仙杯浮紫霞。
庆云龙风虎，明良际会，鸿动骏业，重叠辉华。
寿挹南峰，福迎庐水，未羡还丹九转砂。
从此去，看腰黄眼赤，迤逦堤沙。


rhythmic: 念奴娇
author: 赵汝恂
content:
金塘瑞溢，爱琉璃十顷，风漪摇碧。
玉女三千擎翠盖，簇拥芙蓉仙伯。
鸾鹤回翔，龙蛇飞动，醉墨挥仙笔。
磨崖书寿，分明知是今日。
应为今日生申，银钩照坐，光满图书壁。
竹马儿童传好语，小住湖山开国。
玉玺成文，金莲赐封，剑履登玄石。
丹砂九转，功成依旧头黑。


rhythmic: 贺新凉・贺新郎
author: 石麟
content:
一骑飞来速。
报平山、将颁凤检，宠分符竹。
自是平淮勋名在，姓字屏风纪录。
正欲革、潢池风俗。
古括久思贤太守，待东山、一起苍生福。
唐李段，追芳躅。
横舟竹下凭青鹿。
庆生朝、称觞蔼蔼，履珠簪玉。
争奈回溪民望切，计日带牛佩犊。
便合早、秣驺脂毂。


rhythmic: 金缕词・贺新郎
author: 石麟
content:
欲上南楼寿。
记当年、祥占玉燕。
一阳生候。
今数书云犹七日，宫线未添刺绣。
便草就、寿词盈袖。
合捧金荷称鹤算，想华堂、剩醉眉春酒。
惭斐句，为觞侑。
功名八稚年方少。
自归来、陶庐蒋径，菊松为友。
轩筑易安栽花药，不坠家声五柳。
况满砌、芝兰争秀。


rhythmic: 水调歌头
author: 石麟
content:
九叶仙茅秀，旬浃一阳生。
中山瑞气和暖，融作玉壶春。
昨夜洪临跨鹤，翌早绿华骖凤，今日岳生申。
须信神仙侣，引从降蓬瀛。
文中虎，寿中鹤，酒中鲸。
一门盛事相继，桥梓奋鹏程。
应羡华堂燕处，许大规摹涵养，大器晚方成。
醒後宫花句，伫看赋琼林。


rhythmic: 水调歌头
author: 石麟
content:
日暖唐宫绣，云绚鲁台观。
九叶仙茅方茂，瑞气霭中山。
逸老堂前戏彩，新抱玄孙弥月，红字写眉间。
八十庆公寿，添撇更成千。
寿中星，人中杰，酒中仙。
功名富贵，事业分付子孙贤。
赢得濠梁真乐，剩有陶园佳趣，杖屦日安闲。
第恐非熊兆，好事逼新年。


rhythmic: 满江红
author: 黄通判
content:
太守风流，管领尽、十分春色。
开藩了、万花妆就，舒长化国。
太白方观宫锦样，老人又现端门侧。
听螺州、千里沸观声，春无极。
龙种贵，蟾宫客。
熊轼彦，鱼书直。
更精神天赋，寒光停碧。
宝篆定膺铜狄数，金樽好按梁州拍。
待予环、赤映貂蝉，头方黑。


rhythmic: 念奴娇
author: 高子芳
content:
葱葱佳气，人都道、今日垂弧令旦。
怪得欢声如鼎沸，准拟华堂开宴。
三虎容仪，二乔态度，争捧金杯劝。
瑶池王母，何妨引领仙眷。
况有道骨仙风，灵丹秘决，钟鼎何心恋。
却笑玉阶轩冕客，难脱功名羁绊。
萧散陶篱，徜徉裴野，风月堪为伴。
拳拳祝颂，寿龄期等龟算。


rhythmic: 沁园春
author: 萧仲
content:
笑问鸥盟，所不同心，有如大江。
念渊明漫仕，虽轻斗粟，弦歌有得，难慕柴桑。
相业流芳，元枢新躅，拈作先生一瓣香。
长生酒，仗西风桂子，吹到河阳。
湘江。
笑绾铜章。
便好筑绵州六一堂。
看千年辽鹤，重归故里，一般明月，又上潇湘。
橐紫翻荷，官黄书诏，不待阴成蔽芾棠。
中书考，更侯封国，汤沐宁乡。


rhythmic: 洞仙歌
author: 熊德修
content:
洪崖仙裔，接武浮丘袂。
佩玉长裾下尘世。
东寻山水，独抱一琴来锦里。
不犯人间宫祉。
城山堂宇静，百丈楼高，湖海元龙浩然气。
初度启初筵，昼永堂垂，笙鹤铿、轰出云际。
问雅乐、何时献三雍，待汉殿明年，日长风细。


rhythmic: 满江红
author: 范飞
content:
律转黄钟，尧尚、零星一叶。
人尽道、当年此日，诞生豪杰。
我是君家门下士，三年屡献阳春雪。
更此行、骑鹤上扬州，恩稠叠。
君有子，文章伯。
君有女，夸才色。
更风流酝藉，东床佳客。
胥祝长生儿祝寿，玉杯举罢金杯接。
愿年年、长醉腊前梅，梅梢月。


rhythmic: 沁园春
author: 程和仲
content:
呼伯雅来，满进松精，致寿于公。
况富矣锦囊，吟边得句，森然武库，书里称雄。
亭长新封，亩宫雅趣，一笑侯王名位穹。
闲官守，任平章批抹，明月清风。
年年申庆桑蓬。
幸至节今晨恰又逢。
想霭霭其祥，瑞云兆，绵绵之算，线日增红。
一段文章，三千功行，名在长生宝中。
人间窄，待骖鸾驾鹤，上祝融峰。


rhythmic: 贺新郎
author: 咏槐
content:
绿长阶九。
近黄锺、薰晴爱日，渐添宫绣。
乾鹊檐头声声喜，催与东屏祝寿。
怪一点、星明南斗。
玉燕当年储瑞气，记垂弧、共醉蓬莱酒。
无杰语，为觞侑。
英风耿耿拿云手。
向青春、蟾宫已步，桂香盈袖。
却要诗书成曲，酝酿锦心绣口。
待匣里、青萍雷吼。
今日功名乘机会，笑谈间、首入英雄彀。
看父子，继蓝绶。


rhythmic: 沁园春
author: 程节斋
content:
彼两髦，未几见兮，突而弁兮。
记昔年犀玉，奇资秀质，今朝簪佩，丰颊修眉。
满面春风，一团和气，发露胸中书与诗。
人都羡，是君家驹子，天上麟儿。
画堂人物熙熙。
会簪履雍容举庆宜。
看筮日礼宾，陈锺列俎，三加致祝，一献成仪。
绿鬓貂蝉，朱颜豸角，早有君臣庆会期。
荣冠带，看绶悬若若，印佩累累。


rhythmic: 水调歌头
author: 程节斋
content:
秋色正潇洒，佳气夜充闾。
人传好语，君家门左正垂弧。
毕万从来有後，释氏果然抱送，丹穴凤生雏。
未作汤饼客，先写弄獐书。
参军妇，贤相敌，古来无。
锺奇毓秀，应是积善庆之馀。
想见珠庭玉角，表表出群英物，我已预知渠。
他日容相顾，啼看定何如。


rhythmic: 沁园春
author: 程节斋
content:
自古人言，庆在子孙，端有由来。
看长庚孕李，昴星佐汉，福从人召，瑞自天开。
曾忆当年，乃翁熊梦，岂在区区春祀。
祗凭个、仁心积累，厚德栽培。
天工信巧安排。
试说与君当一笑哉。
记年时此际，嗷嗷万口，俾之粒食，活及婴孩。
岁始星周，事还好在，故遣麒麟出此胎。
何须问，是兴宗必矣，业广基恢。


rhythmic: 沁园春
author: 程节斋
content:
三百篇诗，三十六篇，以祈寿言。
惟上天所佑，锡之君子，中心岂弟，盖有仁存。
允矣我公，韦平世胄，学问于兹有本原。
临民处，看精神秋彻，气宇春温。
由来淑景中分。
第一日桑弧挂左门。
是赋受不凡，仁而宜寿，笑渠谄子，徒费辞繁。
命匪在天，算非由数，我只把公心地论。
从今去，管亟登槐棘，福遍乾坤。


rhythmic: 贺新凉・贺新郎
author: 吴编修
content:
出处男儿事。
甚从前、说著渊明，放高头地。
点检柴桑无剩粟，未肯低头为米。
算此事、非难非易。
三十年间如昨日，秀才瞒、撰到专城贵。
饱共暖，已不翅。
旁人问我归耶未。
数痴年、平头六十，更须三岁。
把似如今高一著，更好闻鸡禁市。
总不似、长伸脚睡。


rhythmic: 摸鱼儿
author: 吴编修
content:
予何人、此何时节，驾言我欲行志。
青原煮豆然萁後，谁豢龙蛇赤子。
心为碎。
宽底是、翻疑又怕严底是。
吾方左计。
冷眼别人看，畏首畏尾，身复尚馀几。
陶元亮，自古真奇男子。
督邮尚若人耳。
秋风一曲柴桑路，新秫炊香正美。
黄鹄起。
见说道、山光潭影皆欢喜。
晴窗静倚。
还我向来高，仙人羽客，别有一天地。


rhythmic: 念奴娇
author: 赵龙图
content:
吾今老矣。
好归来、了取青山活计。
甲子一周馀半纪，谙尽人间物理。
婚嫁随缘，田舍粗给，知足生惭愧。
心田安逸，自然绰有馀地。
还是初度来临，葛巾野服，不减貂蝉贵。
门外风波烟浪恶，我已收心无累。
弟劝兄酬，儿歌女舞，落得醺醺醉。
满堂一笑，大家百二十岁。


rhythmic: 沁园春
author: 竹林亭长
content:
自笑生身，历事以来，垂六十年。
今浮湛闾里，半非识面，交游朋友，各色华颠。
富贵不来，少年已去，空见悠悠岁月迁。
虽然是，只壮心一点，犹自依然。
新阳又长天边。
人指似山间诗酒仙。
算胸次崔嵬，不胜百，笔端枯槁，难足千篇。
隐几杖藜，相耕听诵，聊看诸郎相後先。
馀何□，但读书煮茗，日晏高眠。


rhythmic: 满庭芳
author: 杨樵云
content:
只道空烟，又疑流水，依依却是行云。
了然相对，又是梦纷纭。
半面春风图画，黄金在、难铸昭君。
溪桥断，梅花晴雪，端的白三分。
真真。
难唤醒，三年抽藕，织得榴裙。
甚徘徊窥镜，交翼鸾文。
一片飞花来去，并刀快、翦取晴纹。
无情处，分明著眼，强半带春醺。


rhythmic: 水龙吟
author: 杨樵云
content:
多情不在分明，绣窗日日花阴午。
依依云絮，溶溶香雪，觑他寻路。
一滴东风，怎生消得，翠苞红栩。
被疏钟敲断，流莺唤起，但长记、弓弯舞。
定是相思入骨，到如今、月痕同醉。
教人枉了，若还真个，匆匆如此。
全未惺松，缬纹生眼，胡床犹据。
算从前、总是无凭，待说与、如何寄。


rhythmic: 小楼连苑・水龙吟
author: 杨樵云
content:
一枝斜堕墙腰，向人颤袅如相媚。
是谁翦取，断云零玉，轻轻妆缀。
不是幽人，如何能到，水边沙际。
又匆匆过了，春风半面，尽长把、重门闭。
只管相思成梦，道无情、又关乡意。
苍苔半亩，如今已是，鹿胎田地。


rhythmic: 解连环
author: 黄水村
content:
凤楼倚倦。
正海棠睡足，锦香衾软。
似不似、雾阁云窗，拥绝妙灵君，霎时曾见。
屏里吴山，又依约、兽环半掩。
到教人觑了，非假非真，一种春怨。
游丝落花满院。
料当时、错怪杏梁归燕。
记得栩栩多情，似蝴蝶飞来，扑翻轻扇。


rhythmic: 霓裳中序第一
author: 姜个翁
content:
园林罢组织。
树树东风翠云滴。
草满旧家行迹。
时听得声声，晓莺如觅。
愁红半湿。
煞憔悴、墙根堪惜。
可念我、飘零如此，一地送岑寂。
龟石。
当年第一。
也似老、人间风日。
馀葩选甚颜色。
羞拈江南，断肠词笔。
留春浑未得。


rhythmic: 满江红
author: 彭芳远
content:
愁满关山，又吹得、芦花雪深。
西楼外、天低水涌，龙挟秋吟。
回首人间无此曲，数峰江上落馀音。
似断云、飞絮两悠悠，何处寻。
江南路，晴又阴，声韵改，泪盈襟。
自中郎去後，羽泛商沈。
牛背斜阳添别恨，鸾胶秋月续琴心。
待醉骑、黄鹤度苍寒，霜满林。


rhythmic: 满江红
author: 戴山隐
content:
醉倚江楼，长空外、行云遥驻。
甚凄凉孤吹，含商引羽。
薄夜冷侵沙浦雁，老龙吟彻寒潭雨。
蓦凉飚、一阵卷潮来，惊飞去。
重欲听，知何处。
谁为我，胡床据。
谩寻寻觅觅，凝情如许。
旧日山阳空有恨，杏花明月今谁赋。
恐凭阑、人有爱梅心，空愁伫。


rhythmic: 摸鱼儿
author: 李裕翁
content:
计江南、许多风景，繁华只在晴昼。
些儿淡沲冲融意，到处粘花著柳。
疏雨後。
更艳艳绵绵，泼眼浓如酒。
飞浮宇宙。
但借日浮香，随烟著物，巧笔画难就。
惆怅处，曾记苏堤携手。
十年惊觉回首。
苍埃霁景成阴晦，湖水湖烟依旧。
凝望久。
问燕燕莺莺，识此年华否。
长门别有。
脉脉断肠人，柔情荡漾，长是为伊瘦。


rhythmic: 忆旧游
author: 龙端是
content:
问南楼月色，十载相疏，何似今宵。
旧雨菰蒲国，想波光雁影，远撼沅潇。
拟苏堤上杨柳，烟碧为谁摇。
叹庾扇尘深，胡床梦浅，翠减香销。
迢迢。
谩回首，记酹酒江山，曾共金镳。
暮色沈西垒，几狂朋来往，舟叶招招。


rhythmic: 齐天乐
author: 萧东父
content:
扇鸾收影惊秋晚，梧桐又供疏雨。
翠箔凉多，绣囊香减，陡觉簟冰如许。
温存谁与。
更禁得荒苔，露蛩相诉。
恨结愁萦，风刀难翦几千缕。
闲思前事易远，怅旧欢无据，月堕湘浦。
软玉分，腻云侵枕，犹忆喷兰低语。
如今最苦。
甚怕见灯昏，梦游间阻。
怨杀娇痴，绿窗还嚏否。


rhythmic: 凤凰台上忆吹箫
author: 吴元可
content:
更不成愁，何曾是醉，豆花雨後轻阴。
似此心情自可，多了闲吟。
秋在西楼西畔，秋较浅、不似情深。
夜来月，为谁瘦小，尘镜羞临。
弹筝，旧家伴侣，记雁啼秋水，下指成音。
听未稳、当时自误，又况如今。
那是柔肠易断，人间事、独此难禁。
雕笼近，数声别似春禽。


rhythmic: 永遇乐
author: 李太古
content:
玉砌标鲜，雪园风致，似曾相识。
蝉锦霞香，乌丝云湿，吹渴蟾蜍滴。
青青白白，关关滑滑，寒损铢衣狂客。
尽声声、不如归去，归也怎生归得。
含桃红小，香芹翠软，惆怅宜城山色。
百折浮岚，几湾流水，那一些儿直。
落花情味，露花魂梦，蒲花消息。
抚纤眉，织乌西下，为君凝碧。


rhythmic: 西湖月
author: 黄子行
content:
湖光冷浸玻璃，荡一饷薰风，小舟如叶。
藕花十丈，云梳雾洗，翠娇红怯。
壶觞围坐处，正酒吹波红映颊。
尚记得、玉臂生凉，不放汗香轻浃。
人小摘墙榴，为碎掐猩红，细认裙褶。
旧游如梦，新愁似织，泪珠盈睫。


rhythmic: 西湖月
author: 黄子行
content:
初弦月挂林梢，又一番西园，探梅消息。
粉墙朱户，苔枝露蕊，淡匀轻饰。
玉儿应有恨，为怅望东昏相记忆。
便解、飞入云阶，长伴此花倾国。
诗腰瘦损刘郎，记立马攀条，倚阑横笛。
少年风味，拈花弄蕊，爱香怜色。


rhythmic: 贺新郎
author: 黄子行
content:
开遍寒梅萼。
正东皇、排酥砌玉，幻成楼阁。
十万琼琚仙女队，来趁春光游乐。
向醉里、玉簪轻落。
零乱不知何处去，甚人间、一夜东风恶。
吹起在，画檐角。
参差向晓森如削。
似吴姬、妆残粉指，向人垂著。
好似西园春笋瘦，红锦儿乍剥。
且莫遣、儿童敲却。
拟办羔儿香瓮酒，唤刘叉、来醉尊前约。
吟好句，再描摸。


rhythmic: 满江红
author: 黄子行
content:
津鼓匆匆，犹记得、故人相送。
春江上、鸟啼花影，马嘶香。
情逐阳关金缕断，泪和杨柳春丝重。
算别来、几度月明时，相思梦。
山万垒，愁眉耸。
春一点，归心动。
问风俦月侣，有谁游从。
百里家山明日到，一尊芳酒今宵共。
任楼头、吹尽五更风，梅花弄。


rhythmic: 花心动
author: 黄子行
content:
谁倚青楼，把谪仙长笛，数声吹裂。
一片乍零，千点还飞，正是雨晴时节。
水晶帘外东风起，卷不尽、满庭香雪，画阑小，斜铺乱，翠苔成缬。
袅袅馀香未歇。
空怅望音尘，两眉愁切。
翠袖泪乾，粉额妆寒，此恨有谁同说。


rhythmic: 齐天乐
author: 龙紫蓬
content:
雨帘云栋重寻处，青红半空飞去。
槛影侵鸥，檐光送雁，摇荡秋容千里。
歌珠舞翠。
怎禁得无情，一江流水。
可是西山，半眉新绿向人觑。
千年留下剩赏，尽登临无限，须付才思。
坏堞闲愁，危樯往恨，欲拍阑干无路。
新碑旧记。
更今古匆匆，一番兴废。
立尽斜阳，共谁评半语。


rhythmic: 渡江云
author: 萧允之
content:
蔷薇开欲谢，峭寒渐少，轩槛俯晴沙。
先来愁未了，又听一声，新阕落渔家。
徘徊伫立，似玉笛、三弄昭华。
春昼长、暗怀谁写，戏墨乱翻鸦。
吁嗟。
诗情犹隽，酒兴偏豪，记南楼月下。
曾共乐、沈烟绮席，烛影窗纱。


rhythmic: 满江红
author: 萧允之
content:
冷逼疏帘，浑不似、今春寂寞。
风雨横，赏心欢事，总如云薄。
柳眼花须空点缀，莺情蝶思应萧索。
但绕庭、流水碧潺潺，车音邈。
怀往事，孤素约。
酒未饮，愁先觉。
甚中年滋味，共谁商略。
芳草易添闲客恨，垂杨难系行人脚。
谩几回、吟遍夕阳红，阑干角。


rhythmic: 琐窗寒
author: 萧允之
content:
细雨收尘，轻寒弄日，柳丝掠道。
桃边杏处，犹记玉骢曾到。
对东风、回首旧游，香销艳歇无音耗。
怅佳人、有约难来，绿遍满庭芳草。
愁抱。
沈吟久，翠珥金钿，为何人好。
回文细字，尘暗当年纤缟。
倚阑干、斜阳又西，欢期易失春易老。
待何时、再觅珍丛，共把清尊倒。


rhythmic: 洞仙歌
author: 段宏章
content:
一庭晴雪，了东风孤注。
睡起浓香占窗户。
对翠蛟盘雨，白凤迎风，知谁见、愁与飞红流处。
想飞琼弄玉，共驾苍烟，欲向人间挽春住。
清泪满檀心，如此江山，都付与、斜阳杜宇。
是曾约梅花带春来，又自共梨花，送春归去。


rhythmic: 满庭芳
author: 刘贵翁
content:
宫鸟西飞，杨花北去，春风飘向伊谁。
盈盈小小，轻薄不堪肥。
天付风流到骨，消不尽、流落青池。
谁知道，踏歌朝暮，痴绝待渠归。
，春似酒，日痕生绀，裙色明漪。
笑东家西沼，到处依依。
同是东风种得，独无据，飘泊年时。
青梅落，水光帘影，小翠立横枝。


rhythmic: 水龙吟
author: 黄霁宇
content:
丽华一握青丝，金珠粟粟香环里。
春窥绮阁，新妆风舞，铢衣如碎。
翠凤苍虬，骑来下界，蝶惊蜂避。
甚三生富贵，垂垂晓露，犹凝满身珠翠。
谁共那人结发，问何时、蹇修为理。
对花一笑，香茸易翦，碎金难缀。
半点芳心，乱愁如织，缕丝传意。
倩东皇、拂拭新条，更与作、来生计。


rhythmic: 齐天乐
author: 刘天迪
content:
瑞麟香软飞瑶席，吟仙笑陪欢宴。
桐影吹香，梅阴弄碧，一味微凉堪荐。
停杯缓劝。
记罗帕求诗，琵琶遮面。
十载扬州，梦回前事楚云远。
人生总是逆旅，但相逢一笑，如此何限。
采石宫袍，沈香醉笔，何似轻衫小扇。
流年暗换。
甚新雨情怀，故园心眼。
明日西江，斜阳帆影转。


rhythmic: 一萼红
author: 刘天迪
content:
拥孤衾，正朔风凄紧，毡帐夜生寒。
春梦无凭，秋期又误，迢递烟水云山。
断肠处、黄茅瘴雨，恨骢马、憔悴只空还。
揉翠盟孤，啼红怨切，暗老朱颜。
堪叹扬州十里，甚倡条冶叶，不省春残。
蔡琰悲笳，昭君怨曲，何预当日悲欢。


rhythmic: 满江红
author: 张半湖
content:
新绿池塘，一两点、荷花微雨。
人正静，桐阴竹影，半侵庭户。
枕未圆蝴蝶梦，隔窗时听幽禽语。
卷沙帏、随意理琴丝，黄金缕。
鲛绡扇，轻轻举。
龙涎饼，微微炷。
向水晶宫里，坐消袢暑。
剥啄谁敲棋子响，莺儿林里惊飞去。
最好是、活水瀹新茶，醒春醑。


rhythmic: 扫花游・扫地游
author: 张半湖
content:
柳丝曳绿，正豆雨初晴，水天朱夏。
石榴绽也。
看猩红万点，倚亭榭。
锁闼深中，料想酒阑歌罢。
日将下。
是那处藕花，香胜沈麝。
窗外风竹打。
似戛玉敲金，送声潇洒。
共观古画。
唤石鼎烹茶，细商幽话。
宝鸭烟消，天外新蟾低挂。


rhythmic: 念奴娇
author: 刘景翔
content:
甚情幻化，似流酥围暖，酣春娇寐。
不数锦篝烘古篆，沁入屏山沈水。
笑吐丁香，紫绡衬粉，房列还同蒂。
翠球移影，媚人清晓风细。
依约玉骨盈盈，小春暖逗，开到灯宵际。
疑是九华仙梦冷，误落人间游戏。
比雪情多，评梅香浅。
三白还堪瑞。
尘缘洗尽，醒来还又葱翠。


rhythmic: 摸鱼儿
author: 周伯阳
content:
又匆匆、月鞭露镫，梅花江上归路。
海图破碎来时线，何似彩衣低舞。
风雪暮。
正望断青山，一发云横处。
浩歌独举。
便想见迎门，牵衣儿女，总是旧眉妩。
阳关曲，挥洒紫薇花露。
妙音清远高古。
经寒杨柳休轻折，摇动一溪霜雾。
邯郸步。
笑布袜青鞋，去住知何许。
汀鸥沙鹭。
若问我重来，明年有约，今日是前度。


rhythmic: 春从天上来
author: 周伯阳
content:
浩荡青冥。
正凉露如洗，万里虚明。
鼓角悲健，秋入重城。
彷佛石上三生。
指蓬莱云路，渺何许、月冷风清。
倚南楼、一声长笛，几点残星。
西风旧年有约，听候蛩语夜，客里心惊。
红树山深，翠苔门掩，想见露草疏萤。


rhythmic: 尉迟杯
author: 尹公远
content:
冰弦语。
在竹树、院落深深处。
当年野草闲花，何许浮云飞絮。
征鸿止止，纵汗漫、游人远回顾。
迟琼楼、五色帘开，唤醒玄鹤飞舞。
何事梦断湖山，尚九里松声，八月潮怒。
三十年馀池台泪，应不为、花奴羯鼓。


rhythmic: 齐天乐
author: 尹公远
content:
江湖千里秋风客，翩然白云黄鹄。
石鼎烟霏，篆书红湿，随处菊香泉绿。
幅巾野服。
尽扫叶开门，抱琴听瀑。
何事蓬壶，归来独待海涛陆。
卢鸿旧时隐处，想斜阳草树，水榭云屋。
麈尾玄玄，笔花语语，剪尽雨窗残烛。
黄庭误读。
且东老留诗，采和歌曲。
後日重寻，洞天三十六。


rhythmic: 摸鱼儿
author: 李天骥
content:
又何须、向明还灭，寒花点缀孤影。
玉龙度海吹鱼浪，烟淡宝钗横鬓。
斜又整。
是虫滴骊珠、两两相交颈。
夜长人静。
恁玉果低抛，金钱暗卜，此意有谁领。
欢娱事，料想凭伊先应。
帕绡新泪独凝。
银篦未忍轻挑下，只恐暗风吹烬。
重记省。
怕莫是、明朝有个青鸾信。
怎知无定。
算只解窥人，人孤影只，成瘦又成病。


rhythmic: 忆旧游
author: 刘应几
content:
记铜驼载酒，翠陌吹箫，曾听相呼。
不尽离离意，觉柔肠如剪，立马踟蹰。
人生似此苍鬓，禁得几声疏。
想怨入秋深，愁随天远，满目平芜。
音书未曾寄，正人在燕台，忘却回车。
奈菰蒲旧地，山空木落，霜老泉枯。


rhythmic: 念奴娇
author: 彭泰翁
content:
九华惊觉，又偷承雨露，羞匀春色。
岸蓼汀苹成色界，未必天香人识。
粉脂凝，霜销雾薄，娇颤浑无力。
黄昏月掩，山城那更闲笛。
应是未了尘缘，重来迟暮，草草西风客。
莺燕无情庭院悄，愁满阑干苔积。
宫锦尊前，霓裳月下，梦亦无消息。
嫣然一笑，江南如此风日。


rhythmic: 忆旧游
author: 彭泰翁
content:
玉环扶浅醉，翠袖笼寒，香汗初融。
昨夜残妆在，最难胜珠络，都沁铅红。
朝云低护深约，蜂蝶不知踪。
奈燕子情多，斜飞轻触，泪洒羞容。
重逢。
记前度，解翦烛调笙，踏月鸣骢。
风入人间远，待尘缘洗尽，飞凌空。


rhythmic: 水龙吟
author: 曾允元
content:
日高深院无人，杨花扑帐春云暖。
回文未就，停针不语，绣床倚遍。
翠被笼香，绿鬟坠腻，伤春成怨。
尽云山烟水，柔情一缕，又暗逐、金鞍远。
鸾佩相逢甚处，似当年、刘郎仙苑。
凭肩後约，画眉新巧，从来未惯。
枕落钗声，帘开燕语，风流云散。
甚依稀难记，人间天上，有缘重见。


rhythmic: 齐天乐
author: 曾允元
content:
碧梧枝上占秋信，微闻雨声还惬。
虹影分晴，云光透晚，残日依依团。
阑干一霎。
又长笛归舟，乱鸦荒堞。
两鬓西风，有人心事到红叶。
娇莲相对欲语，奈莲茎有刺，愁不成折。
天上欢期，人间巧意，今夜明河如雪。
新宽带结。
想宝篆频温，翠奁低揭。
雾湿云鬟，浅妆深拜月。


rhythmic: 沁园春
author: 朱元夫
content:
心上浮香，轩前度影，约久传梅。
奈月意风情，枝南枝北，云婚雨嫁，年去年来。
几望溪桥，屡肥芳信，历尽冰霜春自回。
朝来报，报梢头儿女，并蒂花开。
佩环飞下妆台。
喜今度佳期不用催。
羡行李三千，金屏翠幄，仙姿第一，玉骨琼腮。
雌蝶纷纷，雄蜂逐逐，争道工为使与媒。
翁知麽，有西楼过雁，暗为徘徊。


rhythmic: 沁园春
author: 邵桂子
content:
知是今年，一冬较暖，开遍梅花。
有一朵妖娆，塘之东畔，东君爱惜，云幕低遮。
小萼微红，香腮傅粉，把寿阳妆取自夸。
谁知道，忽移来秀水，深处人家。
清香扑透窗纱。
渐仙李华无等差。
这冰姿一样，玉颜双好，月明静夜，疏影横斜。
传语曹林，须将止渴，结子今番早早些。
梅自笑，嗔贺新郎曲，待拍红牙。


rhythmic: 贺新郎
author: 邵桂子
content:
新雨黄花路。
看清江、旌旗千骑，使君东去。
万里归来城头角，吹彻家山旧处。
惜洲鹭、留君不驻。
白发遗民壶觞语，笑浣花邻里来襦裤。
夸见早，恨来暮。
故人只在山中住。
记年时、肠断相望，天风海雨。
满鬓星星华发少，君鬓尚今青否。
休夸说、神仙官府。
玉笥平生清入梦，会有时、乘兴携吾侣。
就君醉，为君舞。


rhythmic: 满江红
author: 邵桂子
content:
离却京华，到这里、二千八百。
穷醋大、齐齐整整，岂无贷揭。
随地平章花与柳，为天评品风和月。
只留得、一管钝毛锥，一丸墨。
初不是，丝绵帛。
又不是，茶盐铁。
更有苏州破砚，兔园旧册。
一领征衣半尘土，两头箬笠几风雪。
问栏头、直得几多钱，从头说。


rhythmic: 贺新郎
author: 彭子翔
content:
一点阳春小。
傍妆台、梅梢粉嫩，桃花红透。
合卺樽前人笑语，银烛两行红补。
云正暖、流苏香兽。
金屋阿娇元共贮，待玄霜、杵就方成偶。
□□□，□□□。
西园扑蝶春风早。
看浮花、浪蕊飞尽，娟娟闺秀。
柳带菖蒲堪绾结，只绾同心未就。
算今夜、心都同了。
待阙鸳鸯情似海，锦衾温、说到鸡声晓。
头白也，镇相守。


rhythmic: 木兰花慢
author: 彭子翔
content:
仙家春不老，谁说到、牡丹休。
算蛮柳樊樱，怎生了得，白傅风流。
枝头。
梅实好，奈绿阴、庭户不禁愁。
幸有琴中凤语，能通镜里鸾求。
锵。
杂佩下瀛洲。
宝紫烟浮。
望兰情红盼，三生曾识，一见如羞。
绸缪。


rhythmic: 暗香
author: 彭子翔
content:
停云望极。
问秀溪何似，英溪风月。
劫火灰飞，又见雕檐照寒碧。
何事归来归去，似熙载、江南江北。
还又向、殊乡初度。
故乡人，却为客。
是则。
家咫尺。
不是有、莼羹鲈堪忆。
从心时节。
消得山阴几双屐。
莫把放翁笑我，又似忆、平泉花石。
篱菊老，梅枝亚，不归怎得。


rhythmic: 满庭芳
author: 百兰
content:
有分非难，是缘终合，采来还换须臾。
少年培植，春意已敷腴。
毕竟花多驻果，坚牢是、蚌老生珠。
君知否，今番定也，颠不破。
遥知纷瑞霭，十分郎罢，黄溢眉须。
便何妨燕喜，剩卖欢娱。
况侍北堂难老，庭阶映、玉树森如。
金荷劝，从教酩酊，扶醉看孙株。


rhythmic: 水调歌头
author: 魏顺之
content:
人世斗南瑞，天上璧东星。
谁分佳种，锺作间世玉麒麟。
本是南阳相种，来应瑞龙间气，试听即英声。
若问贤相敌，君去问参军。
质金浑，标玉立，气冰清。
梅花时候，结子便可鼎调金。
人谓丹山苞凤，天产渥洼骏骨，德毓窦家椿。
来作汤饼客，何幸厕嘉宾。


rhythmic: 贺新郎
author: 伍梅城
content:
甲子头春雨。
知老天、净冼荆扬，十年烟雾。
夜半堕中星一颗，飞下五云深处。
帝亲敕、六丁呵护。
须信斯人为世瑞，非人龙、定是文中虎。
关世道，系天数。
此儿殊怕人惊顾。
况当家、廷评为祖，大中为父。
料想廷评公一笑，笑对大中共语。
应自把、小程夸取。
会见九州熙白日，做状元、宰相荣门户。
年正少，四亲具。


rhythmic: 贺新郎
author: 伍梅城
content:
梦到天宫里。
见长庚星颗，忽自月边飞至。
直奏玉皇金阙道，臣已五年于此。
今亦欲、过宫一次。
福禄寿星齐赞叹，过宫时、须过廉泉位。
帝首肯，从他意。
朝来鹊送帘前喜。
闻廉泉、似是紫岩，螟蛉兄子。
是子南轩人物祥，功业行看相似。
岂同祖、同闻而已。
细把所闻详所梦，想天文、实应人间事。
况真是，长庚李。


rhythmic: 摸鱼儿
author: 伍梅城
content:
极知君、腰骑鹤，此心与水相似。
梧桐叶上黄昏雨，恨杀无情流水。
滔滔地。
今日大江头，明日人千里。
君思往事。
两袖淮云，一轮明月，要亦寻常耳。
君去也，我亦扁舟东矣。
尊前何惜同醉。
五年未老君犹健，五十行当富贵。
书频寄。
报王粲、何时可决荆州计。
俱胝一纸。
更细算何时，五星同会，天下太平未。


rhythmic: 贺新郎
author: 伍梅城
content:
上界神仙府。
谁移来、登瀛堂畔，五云深处。
江水一弓山万朵，竹外梅花千树。
看都入、高人庭户。
南北两厅相对起，要门前、便是浮岚路。
依暖翠，开吟圃。
莺迁喜奉高堂母。
向销金帐下，坐看秦歌赵舞。
唐宋几年名阀阅，到此步高一步。
君听取，邦人庆语。
多少朱门随世化，独眼前、突兀新如许。
真个是，擎天柱。


rhythmic: 贺新郎
author: 丁几仲
content:
喜溢蟾宫梦。
起推衣、平章宝桂，湿鸦飞动。
果报佳音传络秀，丹穴雏生彩凤。
想孔释、亲来抱送。
不羡徐卿秋水澈，试闻声、识破真英种。
培杞梓，待时用。
当年绛帐承新宠。
问何如归来，碧荷香重。
都是刘郎看承处，多少温柔从臾。
会起我嘉宾钦竦。
左氏公羊，从初所学，看家传、声誉今腾涌。
拚醉舞，与谁共。


rhythmic: 沁园春
author: 李团湖
content:
六桂传家，三槐植庭，箕裘大儒。
甚二郎意气，似同稷契，一时庆会，致主唐虞。
百揆登庸，双亲未老，此乐人间还有无。
那堪更、有棣华，听履亨衢。
朝来天上传呼。
便写作、衣冠盛事图。
有声容备乐，传宣锡动，充庭牲饩，簇拥欢娱。
整顿乾坤，巩安宗社，亦有臣功如此乎。
中书考，愿年年此日，春满蓬壶。


rhythmic: 满江红
author: 黄诚之
content:
五岳三光，锺秀气、笃生人杰。
天付与、心肠锦绣，精神冰雪。
姓字早登龙虎榜，文书夜直丝纶阁。
谢君王、特地掇鸾坡，来闽粤。
几千顷，恩波阔。
十万户，欢声浃。
看致君尧舜，归班夔契。
淡笑扫清沙漠净，弥缝补就苍天缺。
愿年年、长醉腊前春，梅梢月。


rhythmic: 洞仙歌
author: 熊子默
content:
春逢花好，一笑长相见。
令似当年徊仙苑。
况歌翻桃叶，香绕莱衣，须信道，人与千秋共远。
不妨留绛节，看即沙堤，玉笋班高侍金辇。
问人间、缘底事，犹欠河清，须妙手、鸿钧一传。
待整顿乾坤、却归来，唤舞鹤翔云，洞天游伴。


rhythmic: 水调歌头
author: 陈惟哲
content:
近畿贤太守，陆地隐神仙。
功高玉记，名通紫府自长年。
拂拭壶中光景，游戏人间风月，富贵本青毡。
十载五分牧，惠泽浸江天。
把文章，做勋业，德才全。
龟峰堂上，满城和气入歌筵。
春在百花庭院，坐拥十眉珠翠，寿酒吸长川。
来岁称觞处，稳向凤池边。


rhythmic: 摸鱼儿
author: 欧阳朝阳
content:
正当绂麟时候，秋香还弄清晓。
双旌五马人间贵，千里共腾欢笑。
人未老。
看绿鬓朱颜，赢得花簪帽。
兽炉篆袅。
听檀板轻敲，歌珠一串，依约似蓬岛。
青云步，九万论程未了。
芹宫多世仪表。
提封晋郡重拈出，留样他年称好。
书上考。
怕种满棠阴，丹诏催归早。
安期献枣。
对鹤健丹香，龟轻莲叶，起舞醉清。


rhythmic: 贺新郎
author: 碧虚
content:
兖兖登台阁。
问诸公、谁讲谁明，诗书礼乐。
前日毕星光焰里，有一濂渠伊洛。
被翠玉、江山占却。
天下国家多少事，好人才、半刺东南角。
当路者，欠商确。
寿杯端拜深深酌。
把寻常、祝颂芜词，一时删削。
引饮莱公同鼎轴，共定渊一著。
二百载、无人能学。
文简毕公真事业，非先生之托谁之托。
龟鹤舞，蛟龙跃。


rhythmic: 齐天乐
author: 刘学颜
content:
红冈小塔枫林路，曾见承平歌舞。
舞罢人归，月斜影转，重见郎官星度。
乡关境土，又二十馀年，桑麻深露。
说与闾巷，少年知得当时否。
如今苍颜白发，问耕聊尔耳，依稀农圃。
父老吾伊，深山鸡黍，谁念乱离父母。
村南昼午。
谩对客烹茶，笑谈今古。
千岁迢迢，竹风时扫户。


rhythmic: 沁园春
author: 立斋
content:
表表耆英，松柏贞刚，冰霜洁清。
正持囊紫禁，急流勇退，步角巾绿野，闲处安身。
里社鸡豚，家山猿鹤，物我相忘法从荣。
东溪畔，似非熊尚父，在渭之滨。
闲来袖手梅亭。
似桃李纷纷谷自春。
算高风难进，缙绅楷式，颓波立，乡曲仪刑。
厚德清名，疏星碧落，屈指如公今几人。
无他祝，但似山难老，镇压嚣尘。


rhythmic: 沁园春
author: 程东湾
content:
毓德婺虚，联辉魁宿，天启儒英。
正仲春阶，三留叶秀，晓来蓬矢，六挂门荣。
星昴诞萧，神嵩降甫，怎似今朝记始生。
当此际，有满城和气，万井欢声。
龚黄政事勋名。
镜里文书吏胆惊。
况百年经界，于今修复，四贤道学，至此彰明。
月对艳阳，日逢初度，紫诏行催觐玉京。
黄堂上、寿觞称处，介福邦民。


rhythmic: 声声慢
author: 赵宰
content:
洞宾仙客，诞节明朝，方斋今日称觞。
为有金丹，希年近也康强。
平生铁石肺腑，肯依阿、贪恋朝行。
芹溪上，把等闲出处，付与沧浪。
花竹午桥葱倩，身退静、功名大耐偏长。
济世经纶，暂时收敛何妨。
黄扉有分须到，况玉皇、久待平章。
康时了，万千年、姓字弥香。


rhythmic: 满庭芳
author: 张宰
content:
气吐虹霓，笔飞鸾凤，从来锦绣文章。
谪仙才调，复见庆流芳。
向自题名雁塔，不十载、德播河阳。
慰民望，一麾出守，风月任平章。
清和，时欲半，吕仙诞日，正此相当。
欣逢初度旦，敢献椒觞。
只恐经纶大手，应休期、便趣曹装。
愿箕宿，照临南极，拱北远流光。


rhythmic: 满江红
author: 梁大年
content:
九十炎光，又过了、三分之一。
记当年光际，诞生良弼。
崧岳降神锺秀气，孕成间世真英杰。
妙文章、拾芥立功名，谁能敌。
周孔业，邹轲质。
伊尹志，渊明节。
袖经纶妙手，屡投班笔。
富贵一朝知己逼，封候谈笑真堪觅。
信功名、管取出长年，看箕翼。


rhythmic: 水调歌头
author: 梁大年
content:
南极寿星现，佳气蔼庭除。
谁为绛人甲子，为我一轩渠。
恰喜亥成二首，还庆阳来七日，和气渐舒徐。
敬为图南祝，一瓣问兴居。
傲松筠，抚龟鹤，乐蓬壶。
斑衣戏舞，春满兰玉正森如。
却忆杜陵老子，因羡碧山学士，茅屋换银鱼。
何似温柔地，丝竹伴琴书。


rhythmic: 烛影摇红
author: 鼓峰
content:
风入虞弦，麦秋向晚梅天润。
彩丝长命斗新奇，还是端阳近。
想见瑶池仙韵。
对蟠桃、朱颜相映。
篆飘宝鼎，酒满霞觞，黄堂深静。
超悟真筌，凤归不作登台恨。
庆馀有子在河图，详试龚黄政。
好是棠阴清永。
且游戏、壶中光景。
会有飞诏，却奉轻轩，天朝归觐。


rhythmic: 水龙吟
author: 程霁岩
content:
夏秋晦朔之间，伊谁为作交承主。
昂仙伯，挺生此日，宾凉饯暑。
绛县老人，问将甲子，恰今岁数。
举香山晏会，才先一载，愚深幸、获叨预。
何以寿君初度。
愿朱颜、年年如许。
棘栖鸾凤，瑞浮，争如燕处。
双桂渐香，灵椿好在，福全九五。
向画堂深处，不妨重按，旧时歌舞。


rhythmic: 满庭芳
author: 程霁岩
content:
一叶鸣秋，五纪瑞，申月还庆生申。
巍巍郎宿，辉映寿星明。
一段精神玉立，秋潭自、足副徽称。
长生，只在公丹府，何待祝修龄。
粉垣，才过了，便持荷橐，光近枫宸。
况金瓯将启，庆满槐庭。
朝旆行行入侍，彩衣映、衮冕辉新。
从今去，相门出相，未数汉韦平。


rhythmic: 水调歌头
author: 翠微翁
content:
荚绕开六，宝历已当千。
人间收尽繁溽，凉意入琴弦。
尽道荐衡交剡，更值生申时节，喜色动闾阎。
终夜望银汉，文宿贯台躔。
定燕秦，封晋魏，信当然。
处处红莲开幕，曹掾岂能淹。
见说玉堂飞诏，已许金闺通籍，蓬岛伴神仙。
来岁寿卮酒，应醉御炉烟。


rhythmic: 水龙吟
author: 赵佥判
content:
老人星照螺川，丽谯瑞霭笼晴昼。
使君初度，满城和气，欢声盈口。
篱菊浮金，茱萸泛紫，重阳时候。
算年年长是，节前八日，先满□、为公寿。
一代文章山斗。
拥朱幡、暂劳分守。
崇墉万堞，浮梁千丈，此恩难朽。
襦裤方谣，丝纶已下，即登班首。
看明年今日，开筵凤池，赐黄封酒。


rhythmic: 沁园春
author: 李慧之
content:
八九十翁，似婴儿戏，汉司马迁。
记渭川垂钓，一年之长，龙山吹帽，七日之前。
口角春风，襟期秋月，万事从来只任缘。
随渠道，更登天富贵，陆地神仙。
儿孙绿绶青编。
看鼓舞云霄高刺天。
但阶移花影，闲寻棋局，风斜竹径，缓起茶烟。
心迹逾清，精神越健，不用金丹资节宣。
洪崖老，笑将眉寿，祝我老人轩。


rhythmic: 满江红
author: 草夫人
content:
清晓新妆，鸾台畔、潜呼小玉。
问阿谁庭院，调长生曲。
报道隔邻人庆寿，新来荣领金花轴。
细推来、阳月已将周，惟三宿。
陈□颂，年多祝。
环珠翠，人如簇。
奉金杯相庆，满斟。
愿享麻姑难老福，屡餐王母蟠桃熟。
更儿孙、岁岁献莱庭，蓝袍绿。


rhythmic: 多丽
author: 游慈
content:
约梅花，年年开向华筵。
借清香，飞入寿杯中，永祝英贤。
才履长、便登八帙，那须要、更待来年。
和气先春，祥风破腊，开七荚正敷妍。
君不见，太公此际，犹欲钓川。
争知道、副车已办，西伯来畋。
驻东阳、清淡终日，种成桃李森然。
向庭闱、绯衣戏彩，更孙。


rhythmic: 摸鱼儿
author: 静山
content:
晓峰高、飞泉如瀑，潜虬鞭驾轩翥。
为他一片韩山石，直到红云天尺五。
想应道、公皆安在来何暮。
金川小渚。
那韶石参天，郡纲宜录，为我分南顾。
锦衣昼，满袖尚疑香雾。
催人富贵如许。
岭云见说今如砥，凤挟九成迎舞。
烦道甫。
问金镜铁胎，还记开元否。
封词寄与。
但目送河桥，吟消醉拍，载酒满江浒。


rhythmic: 水龙吟
author: 静山
content:
片帆天际归舟，好风动、吹来消息。
浪间双浆，回头春杪，去来几日。
十八滩头，水飞如舞，石如壁。
把连樯白粲，等闲卸却，更呼取、入。
不羡公家事了，羡二难、一番游历。
江花江水，无边风月，不知行役。
和郁孤词，倚崆峒剑，唤醒龙蛰。
试问君，过我青原，听得几声羌笛。


rhythmic: 满江红
author: 刘守
content:
归去来兮，要待足、何时是足。
荣对辱、饮河鼹鼠，无过满腹。
浴月朝霞红赛锦，排云晚岫青如玉。
更修筠、与合抱长松，依梅麓。
森画戟，谩符竹。
舞袖短，辕驹局。
惟茧丝堡障，医疮剜肉。
节对开炉应去也，钗头又有长生。
算归程、恐到荔枝乡，已过熟。


rhythmic: 沁园春
author: 任翔龙
content:
客有问余，号日汝水，逸民者谁。
是胸罗星斗，熟知天命，口分造化，妙泄天机。
百十日前，再三地说，端的秋来攀桂枝。
那时节，果鳌头高跨，鹗首横飞。
君休说是谈非。
是则是干支带得来。
也要他有个、读书种子，一丁不识，富贵何为。
报道长安，梅边春色，早趁东风掠马蹄。
重逢处，办一封好纸，觅状元诗。


rhythmic: 沁园春
author: 刘省斋
content:
男子才生，桑弧蓬矢，志期古同。
况平生慷慨，胸襟磊落，弛张洞晓，经艺该通。
笔扫云烟，腹储兵甲，志气天边万丈虹。
行藏事，笑不侯李广，射石夸雄。
仰天一问穷通。
叹风虎云龙时未逢。
羡傅岩版筑，终符求象，渭滨渔钓，果兆非熊。
白额未除，长鲸未脍，臂健何嫌二石弓。
天山定，任扶桑高挂，凌阁图功。


rhythmic: 贺新郎
author: 勿翁
content:
庭外潇潇雨。
对空山、再度端阳，悄无情绪。
旧日文君今瘦损，寻旧曲、不成腔谱。
更不周郎回顾。
尚喜庭萱春未老，捧蒲觞、细细歌金缕。
儿女醉，笑还语。
醉馀更作婆娑舞。
又谁知、灵均心事，菊英兰露。
最苦当年哀郢意，因甚夫君未许。
却枉使、蛾眉见妒。
在再章台才十载，笑关河、失报应旁午。
愁读到，楚辞句。


rhythmic: 沁园春
author: 李君行
content:
三岛十洲，移掇者谁，玉城稚仙。
解运诗之巧，裁山剪水，用诗之力，斡地回天。
大笑宋初，秀才屋子，著不得官家十万钱。
又谁说，李膺豪放，门号龙门。
我家呼喝山川。
道今日山春莺已迁。
汝南山顶上，虎毋久卧，秀溪底下，龙莫长眠。
打起精神，护持诗府，推出诗城障山边。
山川道，如稚仙肯出，当拜君言。


rhythmic: 齐天乐
author: 赋梅
content:
雕阑曲曲芙蓉水，天然一时潇洒。
露冰壶，风摇玉佩，缥缈蓬莱如画。
银烛欲下。
照藻桷飞，杏梁虹架。
如此规模，杜陵何止万间厦。
明年春燕归早，卷帘应认得，旧家王谢。
袖里经纶，幕中佳话，高断云根谁写。
青冥综靶。
看人在金坡，炬莲盈把。
句忆湘南，渌池明月夜。


rhythmic: 蓦山溪
author: 曹遇
content:
鉴湖千顷，四序风光好。
拔棹皱涟漪，极目处、青山缭绕。
微茫烟霭，鸥鹭点菰蒲，云帆过，钓舟横，俱被劳生扰。
知章请赐，独占心何小。
风月本无私，同众乐、宁论多少。
浮家泛宅，它日郊陶朱，烹鲈鳜，酌松醪，吟笔千篇扫。


rhythmic: 水调歌头
author: 曹遇
content:
造物巧能赋，新腊报花期。
江梅清瘦，只是洁白逞芳姿。
我欲超君绝类，故学仙家繁杏，艳映横枝。
朱粉腻香脸，酒晕著冰肌。
玉堂里，山驿畔，最希奇。
谁将绛蜡笼玉，香雪染胭脂。
好向歌台舞榭，斗取红妆娇面，偎依韵偏宜。
羌管莫吹动，风月正相知。


rhythmic: 满江红
author: 白君瑞
content:
木落林疏，秋渐冷、芙蓉新拆。
傍碧水，晓妆初鉴，露匀妖色。
故向霜前呈艳态，想应青女加怜惜。
映朝阳、翠叶拥红苞，闲庭侧。
岩桂香，随飘泊。
篱菊嫩，陪幽寂。
笑春红容易，被风吹落。
满眼炯然宫锦烂，一身如寄神仙宅。
把绿尊、莫惜醉相酬，春工力。


rhythmic: 水调歌头
author: 白君瑞
content:
凉吹佛衣袂，助我上高台。
云檐风栋，窗户绝纤埃。
四绕江山雄麓，万古盘龙踞虎，壮气销崖嵬。
二水中分远，艇子自归来。
望白云，迎碧汉，俯长淮。
铎声到耳，亭亭孤塔现林隈。
烟惹宫城深树，日照酒楼帘幕，物象眼前排。
长啸下梯径，欲去更徘徊。


rhythmic: 念奴娇
author: 白君瑞
content:
江干蹭蹬，镇寻常、怀想京城春色。
静倚山亭凝望处，惟见鸟飞云幕。
拂面埃尘，跳□□□，老却风流格。
年来却有，短蓑轻棹胸臆。
闻与俊逸嬉游，笙歌丛里，眷恋中华国。
况是韶阳将近也，应办青骢金勒。
丰乐阑干，西湖烟水，遍赏苏堤侧。
举觞须酹，天隅犀渚孤客。


rhythmic: 水调歌头
author: 贾应
content:
晚日浴鲸海，壁月挂鳌峰。
不知今夕何夕，灯火万家同。
楼外芙蕖开遍，人在琉璃里，语笑隔帘重。
对景且行乐，一醉任东风。
黄堂宴，春酒绿，艳妆红。
文章太守，和气都在笑谈中。
正此觥筹交错，只恐笙歌未散，温诏促追锋。
来岁传柑处，侍宴自从容。


rhythmic: 沁园春
author: 杨元亨
content:
一棹横江，问讯盟鸥，太守谓谁。
道皇华使者，光风洒落。
元宵三五，乐与民俱。
宝金鞯，玉梅钗燕，斗鸭阑干花影嬉。
人迎笑，似玉京春浅，长是灯时。
风流不减人知。
算岳牧词人谁似之。
把南楼风月，渚宫丘壑，竹西歌舞，行乐濡须。
万斛金莲，满城开遍，朵朵留迎学士归。
明年宴，看柑传天上，月在云西。


rhythmic: 水调歌头
author: 刘源
content:
几载沧江梦，此夕复经过。
双台双峙如画，空翠滴晴波。
不是先生高节，激起清风千古，汉鼎复如何。
矫首望天际，烟树翠婆娑。
危楼下，数不尽，去帆多。
人人惊肉生髀，却日欲挥戈。
谁识矶边泉石，别有壶中天地，烟雨一青蓑。
自笑亦华发，三叹吊岩阿。


rhythmic: 水调歌头
author: 曾中思
content:
有客泛轻舸，迤逦到桐庐。
山湾水曲，个中依约是仙区。
试唤清江渔父，为问来今往古，兴废事如何。
笑指寒烟里，此是子陵居。
汉光武，兴皇运，握乾符。
客星侵座，方见不与故人疏。
自是先生高尚，无限经纶才略，飘泛寄江湖。
凛凛亘千载，风月属樵渔。


rhythmic: 水调歌头
author: 黄子功
content:
绾纤钓台下，敛任谒严陵。
石矶封藓，一笑挟策独先登。
山献修蛾几抹，江绕青罗千顷，今古富春声。
行有二三子，心迹喜双清。
吊羊裘，追往躅，尚仪型。
丹青洒落三反，谁动紫垣星。
重袖调元大手，归傲纶巾一线，志不在寒鲸。
千载仰风节，鸿鹄自冥冥。


rhythmic: 水调歌头
author: 张嗣初
content:
名节本来重，轩冕亦何轻。
人间儿戏，刚自指点客星明。
黄屋龙旗九仞，苍石渔丝千尺，谁辱又谁荣。
会得傥来意，方识古交情。
想当时，奇男子，汉真人。
龙潜豹隐，胸中同是一经纶。
公办中兴事业，我向沧浪学钓，各自寄吾真。
谁信往来客，千古诵清名。


rhythmic: 水调歌头
author: 沈明叔
content:
汉事正犹豫，足迹正跫然。
岩陵老子，当时底事动天顽。
曾把丝纶一掷，藐视山河九鼎，高议凛人寒。
竹帛非吾事，霄汉任腾骞。
问云台，还得似，钓台巅。
几年山下，使人犹识汉衣冠。
寄语功名馀子，今日成尘何在，百战亦多艰。
一笑桐江上，来往钓名船。


rhythmic: 升平乐
author: 吴奕
content:
水阁层台，短亭深院，依稀万木笼阴。
飞暑无涯，行云有势，晚来细雨回晴。
庭槐转影，纱厨两两蝉鸣。
幽梦断枕，金猊旋热，兰炷微薰。
堪命俊才俦侣，对华筵坐列，朱履红裙。
檀板轻敲，金樽满泛，纵交畏日西沉。


rhythmic: 选冠子
author: 杨太尉
content:
碧眼连车，黄头间座，望断故人何处。
当时胜丽，旧日繁华，都变虏言胡语。
万里衔冤，几年埋恨，仔细向谁分诉。
对南风凝眸，眺神旌、触目泪流如雨。
今幸会，电扫雷驱，云开雾敛，一旦青天重睹。
桃林卧草，华岳嘶风，行迓太平周武。
洗尽腥膻巷陌。


rhythmic: 多丽
author: 李子申
content:
好人人。
去来欲见无因。
记当时、藕香倚暖，岂期蝶散鹣分。
到而今、漫劳梦想，嗟後会、惨啼痕。
绣阁银屏，知他何处，一重山尽一重云。
暮天杳、梗踪萍迹，还是寄孤村。
寂寥月，今宵为谁，虚照黄昏。
细追思深诚密意，黯然一饷消魂。
仗游鱼、漫传尺素，望塞雁、空噎回纹。
帐衾寒、香消尘满，博山沈水更谁薰。
断肠也、无聊情味，惟有芳尊。
沈吟久，移灯向壁，掩上重门。


rhythmic: 水调歌头
author: 万某
content:
卷尽风和雨，晴日照清秋。
南山高处回首，潇洒一扁州。
且向飞霞瀹茗，还归云间书院，何幸有从游。
随分了公事，同乐与同忧。
少年事，湖海气，百尺楼。
萧萧华发，归兴只念故山幽。
今日聊修故事，□岁大江东去，应念我穷愁。
不但莼鲈□，杜若访芳洲。


rhythmic: 金缕曲・贺新郎
author: 蔡士裕
content:
怪得梅开早。
被何人、香罗剪就，天工奇巧。
茅舍竹篱容不得，移向华堂深悄。
别一样、风流格调。
玉质冰姿依然在，算暗中、只欠香频到。
著些子，更奇妙。
有时来伴金尊倒。
几徘徊、认成真後，又还误了。
费尽东君回护力，空把芳心萦绕。
竟不解、索他一笑。


rhythmic: 水调歌头
author: 覃怀高
content:
翠蕤插云表，初意隔仙凡。
临风据案一见，邂逅似开颜。
几欲拿舟九曲，便拟扪参绝顶，直下俯尘寰。
聊此税吾驾，赢得片时闲。
问仙人，缘底事，去不还。
长风浩浩，何许清梦杳难攀。
只有苍烟古木，好在清湍白石，依旧画图间。
回首武夷路，杳霭没云鬟。


rhythmic: 水调歌头
author: 巴州守
content:
霁色满空碧，爽气正横秋。
登高行乐，□来只说古巴州。
扫□尘埃来坐，携取烟云杖履，容□□清游。
坐上尽佳客，一醉破千忧。
倚虚壁，绝临□，上层楼。
黄花赤叶，鸟□啼断四山幽。
醉里不知归去，空有乱云衰草，落日几多愁。
舞鹤在霄汉，宿鹭点汀洲。


rhythmic: 满江红
author: 江无□
content:
使节行秋，算天也、知公风力。
长啸罢、烟云尽卷，□□□□。
重九汉峰黄泛酒，五更泰岳□观日。
问扬公、去後有谁□，□朝集。
大华□，□□□。
今古□，□陈迹。
甚牛山□□，□□□□。
□□□嫌□薄，高怀□□□□□。
□□□、黄鹤□□□，□相识。


rhythmic: 沁园春
author: 无名氏
content:
小阁深沈，寸心怀感，暗忆旧时。
念母兄贫窘，姻亲劝诱，一身权作，七岁为期。
及到门阑，小君猜忌，如履轻冰愁过违。
多磨难，是房中诟骂，堂上鞭笞。
堪悲。
命运乖衰。
甚长个孩儿朝夜啼。
叹此生缘业，两餐淡薄，无时无泪，如醉如痴。
暗里相逢，低声说与，此个恩情休谩为。
须知道，联难为夏竦，不易张祁。


rhythmic: 鼓笛慢・水龙吟
author: 无名氏
content:
雪霏冰结霜凝，是谁透得春工意。
南枝向暖，江边岭上，独先众卉。
闲态幽姿，绿窗红蒂，粉英金蕊。
念冰肤秀骨，人间要见，除非是、真仙子。
羌管且休横吹。
待佳人、新妆初试。
鸾台晓鉴，人花相对，何须更比。


rhythmic: 鼓笛慢・水龙吟
author: 无名氏
content:
去年今日关山路，疏雨断魂天气。
据鞍惊见，梅花的，篱边水际。
一枝折得，雪妍冰丽，风梳雨洗。
正水村山馆，倚阑愁寄，有多少、春情意。
好是孤芳莫比。
自不分、歌梁舞地。
砌香砌影，高禅文友，清谈相对。


rhythmic: 鼓笛慢・水龙吟
author: 无名氏
content:
淡烟池馆，霜飚乍紧，又是年华暮。
黄花老尽，丹枫舞困，江梅初吐。
点缀南枝，暗传春信，玉苞微露。
凭危阑空断，谁家素脸，遥山远、空凝伫。
昨夜一枝开处。
正前村、雪深幽曙。
看来只恐，瑶台云散，玉京人去。


rhythmic: 念奴娇
author: 无名氏
content:
雨肥红绽，把芳心轻吐，香喷清绝。
日暮天寒，独自倚修竹，冰清玉洁。
待得春来，百花若见，掩面应羞杀。
当风抵雨，犯寒则怕吹霎。
潇潇爱出墙东，途中遥望，已慰人心渴。
斗压阑干，人面共花面，难分优劣。
嚼蕊寻香，凌波微步，雪沁吴绫袜。
玉纤折了，人须要斜插。


rhythmic: 念奴娇
author: 无名氏
content:
岁华渐杪，又还是春也，难禁愁寂。
欲探疏梅，独自个、寻访山村水驿。
路转溪斜，竹低墙短，应是瑶姬宅。
玉蕤不动，月轮寒浸国色。
回首故国风光，只因清好，重作江南客。
堪笑广平，争解我、羁旅芳心脉脉。
不借铅华，枝头雪霁，愈见香肌白。
高楼且住，恁渠一弄羌笛。


rhythmic: 念奴娇
author: 无名氏
content:
兰枯蕙死，向竹斋深处，谁传消息。
霜雪丛中浑似个，缥缈吴人标格。
绛萼微深，琼苞不露，自与尘凡隔。
黄昏遥见，一枝烟淡笼白。
曾记雾阁云窗，轻飞香篆，佳句应难得。
道韫能文，终未胜、潇洒风流姿质。
待到春来，满城桃李，相并无颜色。
殷勤祝付，画楼休品长笛。


rhythmic: 洞庭春色・沁园春
author: 无名氏
content:
绛萼欺寒，暗传春信，一枝乍芳。
向篱边竹外，前村雪里，青梢犹瘦，疏影溪傍。
惹露和烟凝酥艳，似潇洒玉人初试妆。
江南路，有多情伫立，回尽柔肠。
倚楼最难忘处，正皓月、千里流光。
纵广平心劲，难思丽句，少陵诗兴，犹爱清香。


rhythmic: 沁园春
author: 无名氏
content:
山驿萧疏，水亭清楚，仙姿太幽。
望一枝颖脱，寒流林外，为传春信，风定香浮。
断送光阴，还同昨夜，叶落从知天下秋。
凭阑处，对冰肌玉骨，姑射来游。
无端品笛悠悠。
似怨感长门人泪流。
奈微酸已寄，青青杪，助当年太液，调鼎和馐。
樵岭渔桥，依稀精彩，又何藉纷纷俗士求。
孤标在，想繁红闹紫，应与包羞。


rhythmic: 真珠髻
author: 无名氏
content:
重重山外，苒苒流光，又是残冬时节。
小圆幽径，池边楼畔，翠木嫩条春别。
纤蕊轻苞，粉萼染、猩猩鲜血。
乍几日，好景和风，次第一齐催发。
天然香艳殊绝。
比双成皎皎，倍增芳洁。
去年因遇东归使，指远恨、意曾攀折。


rhythmic: 击梧桐
author: 无名氏
content:
雪叶红凋，烟林翠减，独有寒梅难并。
瑞雪香肌，碎玉奇姿，迥得佳人风韵。
清标暗折芳心，又是轻泄，江南春信。
最好山前水畔，幽闲自有，横斜疏影。
尽日凭阑，寻思无语，可惜飘琼飞粉。
但怅望、王孙未赏，空使清香成阵。


rhythmic: 蓦山溪
author: 无名氏
content:
冰肌玉骨，不与凡花数。
一点破清香，这心情、更谁为主。
愁春归晚，时被雨廉纤，琼枝上，泪淋浪，似恨孤芳处。
幽姿标格，独向江头路。
拟待使君来，把芳心、丁宁分付。
疏篱茅舍，回首试轻辞，争望远，嫁东风，对玉堂同处。


rhythmic: 蓦山溪
author: 无名氏
content:
梅传春信，又报年华晚。
昨夜半开时，似雪到、梢头未遍。
凝酥缀粉，绰约玉肌肤，香黯淡，月朦胧，谁是黄昏伴。
故园深处，想见孤根暖。
千里未归人，向此际、只回泪眼。
凭谁为我，折寄一枝来，凝睇久，俯层楼，忍更闻羌管。


rhythmic: 蓦山溪
author: 无名氏
content:
素苞淡注。
自是东君试。
占断陇头光，正雪里、前村独步。
一枝竹外，日暮怯轻寒，山色远，水声长，寂寞江头路。
小桥斜渡。
人静销魂处。
淡月破黄昏，影浮疏、清香暗度。
竹篱茅舍，斜倚为谁愁，应有恨，负幽情，惟恐风姨妒。


rhythmic: 蓦山溪
author: 无名氏
content:
沙塘水浅，又一番春信。
玉骨不知寒，亲修篁、几苞隐映。
幽香荏苒，不让洒蔷薇，弯月冷，漫涟漪，云断暗香影。
朱扉深处。
谢绝尘埃境。
百草未开花，□茕然、教伊孤冷。
东风世态，只恋碧桃枝，曲玉管，且休吹，免使成遗恨。


rhythmic: 蓦山溪
author: 无名氏
content:
前村昨夜，先报春消息。
庾岭一枝开，见行人、频频顾惜。
东君布巧，妆蕊似裁□，疏竹外，小溪边，雪里藏春色。
朔风吹绽，不假和风拆。
根暖独亨嘉，向百花、头先占得。
高楼羌笛，且劝莫凄然，协帝梦，起商岩，须尽调羹力。


rhythmic: 蓦山溪
author: 无名氏
content:
冰肌玉骨，不假铅黄借。
岂是占年芳，又只恐、嫌春不嫁。
十分清瘦，可有闲愁，沙路晚，雪村晴，半幅江南画。
林间系马，曾忆关山夜。
醉袖惹香归，误几回、灯前娇雅。
如今老矣，无计奈春何，人去後，独来时，风月闲亭榭。


rhythmic: 蓦山溪
author: 无名氏
content:
前村雪里，度一枝春信。
况自占年芳，淡妆梳、常嫌脂粉。
樱唇轻捧，何似鹤头红，香阵阵。
回舆认。
摘有金卮酝。
佳人嗅处，微把香尘喷。
懊恼故无言，使人□、重重再问。
它年寄与，惟有陇头人，春未困。
香尤嫩。
好与添风韵。


rhythmic: 蓦山溪
author: 无名氏
content:
郊居牢落，一水流清浅。
忆得去年冬，数枝梅、低临水畔。
今朝重见，把酒祝东风，和雪看。
整凝眸，宛若江南岸。
浮生瞥尔，劝汝休嗟叹。
不觉失芳心，柳腰□、纤纤仍换。
一朝光景，休恁作浑闲，春不远。
且追游，又办寻芳宴。


rhythmic: 蓦山溪
author: 无名氏
content:
重黎默运，可意萦人处。
清楚玉蕤仙，独幽栖、村溪月坞。
冰腮露鬓，佳致在西湖，月出早，雪消迟，立马红墙序。
寒梢微萼，点点蝇头许。
欲露小檀心，似生怕、施朱红紫。
返魂香细，堪吊独醒人，临泽国，袭清风，且咏离骚句。


rhythmic: 蓦山溪
author: 无名氏
content:
前村雪里，漏泄春光早。
似待故人来，束芳心、幽香未老。
溪边昨夜，雨过却参横，云旖旎，玉玲珑，不遣纤尘到。
无情有意，寂寞谁知道。
幽梦觉来时，淡无言、风清月。
何郎去後，憔悴少新诗，空怅望，倚楼人，玉笛霜天晓。


rhythmic: 蓦山溪
author: 无名氏
content:
竹篱茆舍，底是藏春处。
玉蓓锁檀心，带黄昏、轻烟细雨。
神清骨莹，端似雪堂仙，临岁晚，傲寒威，寂寞江村住。
琼林阆苑，有信终归去。
冷暖笑凡情，辨南枝、北枝几许。
灵芳绝艳，知肯为谁容，东阁里，西湖畔，总与花为主。


rhythmic: 蓦山溪
author: 无名氏
content:
岁寒辽邈，望断江南信。
墙外一枝斜，对兰堂、绮罗隐映。
水清月淡，疑是寿阳妆，烟浪急，小桥横，点点疏清影。
天姿潇洒，不减瑶台韵。
占断玉楼春，被松筠、笑他孤冷。
幽人何在，无处觅馀寒，疏雨过，泪痕深，枉了衷肠恨。


rhythmic: 蓦山溪
author: 无名氏
content:
危栏独倚，往事思量遍。
回首掩朱扉，敛云鬓、闲拈针线。
轻罗碎翦，缝个小梅花，灯闪闪，夜沈沈，玉指轻轻拈。
寒苞素艳，浑似枝头见。
半拆与初开，谁赢得、江南手段。
玉冠斜插，惟恨欠清香，风动处，月明时，不怕吹羌管。


rhythmic: 蓦山溪
author: 无名氏
content:
孤村冬杪，有景真堪画。
茅舍绕疏篱，见一枝、寒梅潇洒。
欲将诗句，拟待说包容，辞未尽，意悠悠，难把精神写。
临溪疏影，都是前人话。
此外更何如，更须索、良工描下。
明窗净几，长做小图看，高楼笛，尽教吹，不怕随声谢。


rhythmic: 蓦山溪
author: 无名氏
content:
梅梢破萼，已见春心了。
别有淡容仪，又不与、嫣然同笑。
东风翦蜡，簇作闹蛾儿，冰未泮，水犹寒，散在千林表。
轻衫小帽，行尽荒山道。
一点麝脐香，恼著人、多多少少。
月斜门掩，消损怕黄昏，清影乱，翠帏深，且喜归来早。


rhythmic: 蓦山溪
author: 无名氏
content:
小山苍翠，竹影横窗畔。
青缕断薰炉，觉身居、风台月观。
清香招近，谁为植幽丛，金作蓓，蕾成花，尚带鹅黄浅。
汉宫半额，未许人间见。
不比岭前梅，问无因、天高水远。
宜烟宜雨，淡淡一枝春，乘好兴，缀新诗，只恐冰生砚。


rhythmic: 蓦山溪
author: 无名氏
content:
江南春信，已过长安路。
柳眼尚贪眠，又争知、先传春去。
东风漏泄，休更垂杨，深雪里，一枝开，谁占先春处。
当时马上，回首曾凝顾。
水浅月黄昏，倚琼枝、谁家亭户。
一声羌管，遗恨到如今，凭栏处，赏花时，莫使花轻负。


rhythmic: 蓦山溪
author: 无名氏
content:
当时曾见，上苑东风暖。
今岁却相逢，向烟村、亭边驿畔。
垂鞭立马，一晌黯无言，江南信，寿阳人，怅望成断肠。
琼妆雪缀，满野空零乱。
谁是倚阑干，更那堪、胡笳羌管。
疏枝残蕊，犹懒不娇春，水清浅，月黄昏，冷淡从来惯。


rhythmic: 梅花引
author: 无名氏
content:
园林静。
萧索景。
寒梅漏泄东君信。
探春回。
探春回。
四时却被，伊家苦相催。
江村畔。
开烂熳。
看看又近年光晚。
绽芬芳。
喷清香。
寿阳宫里，爱学靓梳妆。
夭桃红杏夸颜色。
争似情怀雪中拆。
冒严寒。
冒严寒。
游蜂戏蝶，莫作等闲看。
故人别後知何处。
春色岭头逢驿使。
赠新诗。


rhythmic: 绿头鸭・多丽
author: 无名氏
content:
敛同云。
破腊雪霁前村。
占阳和、孤根先暖，数枝已报新春。
如青女、谩同素质，笑姑射、难并天真。
疏影横斜，澄波清浅，暗香浮动月黄昏。
山驿畔，行人立马，回首几销魂。
江南远，陇使趁程，踏尽冰痕。
有个人人，玉肌偏似，移我常对金尊。
拈纤枝、鬓边斜戴，嗅芳蕊、眉晕潜分。
素脸笼霞，香心喷日，寿阳妆罢酒初醒。


rhythmic: 梅香慢
author: 无名氏
content:
高阁寒轻，映万朵芳梅，乱堆香雪。
未待江南，早冠成花，先占一阳佳节。
翦彩凝酥，无处学、天然奇绝。
便寿阳妆，工夫费尽，艳姿终别。
风里弄轻盈，掩珠英明莹，待腊飘烈。
莫放芳菲歇。
剩永宵欢赏，酒酣吟折。


rhythmic: 马索
author: 无名氏
content:
晓窗明，庭外寒梅向残月。
吴溪庾岭，一枝偷把阳和泄。
冰姿素艳，自然天赋，品格真殊常别。
奈北人、不识南枝，唤作腊前杏先发。
奇绝。
照溪临水，素禽飞下，玉羽琼芳斗清洁。
懊恨春来何晚，伤心邻妇争先折。


rhythmic: 定风波慢
author: 无名氏
content:
漏新春、消息前村，数枝楚梅轻绽。
□雪艳精神，冰肤淡伫，姑射依稀见。
冷香凝，金蕊浅。
青女饶伊妒无限。
堪羡。
似寿阳妆阁，初匀粉面。
纤条绿染。
异群葩、不似和风扇。
向深冬、免使游蜂舞蝶，撩拨春心乱。
水亭边，山驿畔。
立马行人暗肠断。


rhythmic: 庆春泽
author: 无名氏
content:
晓风严，正萧然兔园，薄雾微罩。
梅渐弄白，耸危苞、匀胜胭脂，半点琼瑰小。
望江南、信息何杳。
纵寿阳妍姿，学就新妆，暗香须少。
幽艳满寒梢，更游蜂舞蝶，浑无飞绕。
天赋品格，借东皇施巧。
孤根占得春前俊，笑雪霜、谩欺容貌。
况此花高强，终待和羹，肯饶芳草。


rhythmic: 尉迟杯
author: 无名氏
content:
岁云暮。
叹光阴苒苒能几许。
江梅尚怯馀寒，长安信音犹阻。
春风无据。
凭阑久，欲去还凝伫。
忆溪边月下徘徊，暗香疏影庭户。
朝来冻解霜消，南枝上，香英数点微露。
把酒看花，无言有泪，还是那时情绪。
花依旧、晨妆何处。


rhythmic: 尾犯
author: 无名氏
content:
轻风淅淅，正园林萧索，未回暖律。
岭头昨夜，寒梅初发，一枝消息。
香苞渐拆。
天不许、雪霜欺得。
望东吴，驿使西来，为谁折赠春色。
玉莹冰清容质。
迥不同、群花品格。
如晓妆匀罢，寿阳香脸，徐妃粉额。
好把琼英摘。


rhythmic: 望远行
author: 无名氏
content:
重阴未解，又早是、年时梅花争绽。
暗香浮动，疏影横斜，月淡水清亭院。
好是前村，雪里一枝开处，昨夜东风布暖。
动行人、多少离愁肠断。
凝恋。
天赋自然雅态，似寿阳、初匀粉面。
故人折赠，欣逢驿使，只恐陇头春晚。


rhythmic: 宝鼎现
author: 无名氏
content:
东君著意，化工恩被，灼灼妖艳。
袅嫩梢轻蓓，萦风惹露，偏早香英绽。
似向人、故矜夸标致，倚阑全如顾盼。
尚困怯馀寒，柔情弱态，天真无限。
断桥压柳时非浅。
先百花、风光独占。
当送腊初归，迎春欲至，芳姿偏婉娈。
料碎翦就，缯纨辉丽，更把胭脂重染。
自赋得、一般容冶，宛胜神仙妆脸。
折送小阁幽窗，酷爱处、令亲几砚。
尽孜孜观赏，不枉人称妙选。
待密付、如膏雨泽。


rhythmic: 喜迁莺
author: 无名氏
content:
南枝向暖。
乍秀出庾岭，梅英初吐。
玉颊轻匀，琼腮微抹，姑射冰容相许。
几回立马凝伫，影映寒光霜妒。
□尽占，在百花头上，严冬独步。
芳华春意早，昨夜一番，雪里开无数。
万蕊千梢，铅堆粉污，总是化工偏赋。
月明暗香浮动，休使龙吟声苦。
且留取。
待时时，频倚阑干重顾。


rhythmic: 喜迁莺
author: 无名氏
content:
腊残春未。
正候馆梅开，墙阴雪里。
冷艳凝寒，孤根回暖，昨夜一枝春至。
素苞暗香浮动，别有风流标致。
谢池月，最相宜，疏影横斜临水。
谁为。
传驿骑。
陇上故人，不见今千里。
寄与东君，徒教知人，别後岁寒清意。
乱山万叠何在，但有飞云天际。
故园好，早归来，休恋繁桃李。


rhythmic: 喜迁莺
author: 无名氏
content:
霜凝雪，正斗标临丑，三阳将近。
万木凋零，群芳消歇，禁苑有梅初盛。
异香似薰沈水，素色瑞如玉莹。
人尽道，第一番，天遣先占春信。
标韵。
尤耿耿。
月观水亭，谁解怜疏影。
何逊扬州，拾遗东阁，一见便生清兴。
望林止渴功就，不数夭桃繁杏。
岁寒意，看结成秀子，归调商鼎。


rhythmic: 喜迁莺
author: 无名氏
content:
一阳初起。
渐庾岭梅雪，才苞香蕊。
品格清高，姿容闲雅，别受化工深意。
放开独占严景，不使混同凡卉。
微雨霁。
似玉容寂寞，无言有泪。
难比。
凝素态，不共艳阳，桃杏争妍丽。
疑是佳人，巧拈香酥，枝上玉纤轻缀。
前村可惜无赏，好近天庭阶砌。
成实後，有调和鼎鼐，一般滋味。


rhythmic: 折红梅
author: 无名氏
content:
陇上残雪，曲水流断，淑气潜通。
群花冷未吐，夜来梅萼，数枝繁红。
光夺化工。
发艳色、不染东风。
信凭晓风，难压精神，占青春未上，别是标容。
天香渐杳，似蓬阙玉妃，酒困娇慵。
只愁恐、上阳爱惜，和种移向瑶宫。


rhythmic: 折红梅
author: 无名氏
content:
倚花阑清晓，裴回探得，南枝初绽。
通春意、漏巧斗奇，东君首先回暖。
盈盈素面。
刚强点、胭脂深浅。
是他自有，标格清香，恣千种妖饶，万般闲雅。
移时细看。
算浓雪严霜，怎生拘管。
也拟是、小桃未蕊，依约杏添清伴。
笛声休怨。


rhythmic: 折红梅
author: 无名氏
content:
忆笙歌筵上，匆匆见了，□□相别。
红炉暖、画帘绣阁，曾共鬓边斜插。
南枝向暖，北槛里、春风犹怯。
也应别後，不减芳菲，念咫尺阑干，甚时重折。
清风间发，如天与浓香，粉匀檀颊。
纱窗影、故人凝处，冷落暮天残雪。
一轩明月。


rhythmic: 折红梅
author: 无名氏
content:
睹南翔征雁，疏林败叶，凋霜零乱。
独红梅、自守岁寒，天教最後开绽。
盈盈水畔。
疏影蘸、横斜清浅。
化工似把，深色胭脂，怪姑射冰姿，剩与红间。
谁人宠眷。
待金锁不开，凭阑先看。
曾飞落、寿阳粉额，妆成汉宫传遍。
江南风暖。


rhythmic: 瑶台月
author: 无名氏
content:
严风凛冽，万木冻，园林肃静如洗。
寒梅占早，争先暗吐香蕊。
逞素容、探暖欺寒，遍妆点、亭台佳致。
通一气，超群卉。
值腊後，雪清丽。
开筵共赏，南枝宴会。
好折赠、东君驿使。
把岭头信息远寄。
遇诗朋酒侣，尊前吟缀。
且优游，对景欢娱，更莫厌、陶陶沈醉。
羌管怨，琼花缀。


rhythmic: 双头莲
author: 无名氏
content:
触目庭台，当岁晚凋残，恁时方见。
琼英细蕊，似美玉碾就，轻冰裁翦。
暗想蜂蝶不知，有清香为援。
深疑是，傅粉酡颜，何殊寿阳妆面。
惟恐易落难留，仗何人巧把，名词褒羡。
狂风横雨，枉堕落、细蕊纷纷千片。


rhythmic: 烛影摇红
author: 无名氏
content:
点点飞香，见梅知道春心透。
怕寒不卷玉楼帘，羞与花同瘦。
手拈青枝频嗅。
诮冷落、蔷薇金斗。
翻惊绿鬓，不似芳姿，年年依旧。
绕破凝酥，满园桃李看看又。
江南幽梦了无痕，啼晕残襟袖。
鸳被有谁温绣。
怎敢更、十分酒。
伴君独自，几个黄昏，月明时候。


rhythmic: 东风第一枝
author: 无名氏
content:
腊雪犹凝，东风递暖，江南梅早先拆。
一枝经晓芬芳，几处漏春信息。
孤根寒艳，料化工、别施恩力。
迥不与、桃李争妍，自称寿阳妆饰。
雪烂熳、怨蝶未知，嗟燕孤、画楼绮陌。
暗香空写银笺，素艳谩传妙笔。
王孙轻顾，便好与、移栽京国。
更免逐、羌管凋零，冷落暮山寒驿。


rhythmic: 东风第一枝
author: 无名氏
content:
溪侧风回，前村雾散，寒梅一枝初绽。
雪艳凝酥，冰肌莹玉，嫩条细软。
歌台舞榭，似万斛、珠玑飘散。
异众芳，独占东风，第一点装琼苑。
青萼点、绛唇疏影，潇洒喷、紫檀龙麝。
也知青女娇羞，寿阳懒匀粉面。
江梅腊尽，武陵人、应知春晚。
最苦是，皎月临风，画楼一声羌管。


rhythmic: 昼夜乐
author: 无名氏
content:
一阳生後风光好。
百花瘁，群木槁。
南枝探暖欺寒，嘉卉争先占早。
晓来风送清香杳。
映园林、报春来到。
素艳自超群，似姑射容貌。
画堂开宴邀朋友，赏琼英，同欢笑。
陇头寄信丁宁，楼上新妆斗巧。
对景乘兴倾芳酒，　沈醉、玉山频倒。
结实用和羹，是真奇国宝。


rhythmic: 蜡梅香
author: 无名氏
content:
爱日初长。
正园林才见，万木凋黄。
槛外朝来，已见数枝，复欲掩映回廊。
赐与东皇。
付芳信、妆点江乡。
想玉楼中，谁家艳质，试学新妆。
桃杏苦寻芳。
纵成蹊，岂能似恁清香。
素艳妖娆，应是尽夜，曾与明月添光。
瑞雪冰霜。


rhythmic: 满江红
author: 无名氏
content:
林外溪边，深深见、一林寒雪。
惟觉有、袭人襟袖，暗香不绝。
天与风流标格在，肯同桃杏开时节。
也须烦、玉手折将来，和明月。
调鼎事，君休说。
龙笛韵，空悲咽。
将何助清赏，待传佳阕。
君不见广平词赋丽，挥毫弄翰心如铁。
便直饶、何逊在扬州，成虚设。


rhythmic: 选冠子
author: 无名氏
content:
憔悴江山，凄凉古道，寒日澹烟残雪。
行人立马，手折江梅，红萼素英初发。
月下瑶台，弄玉飞琼，不老年年春色。
被东君、唤遣娆红，高韵且饶清白。
因动感、野水溪桥，竹篱茅舍，何似玉堂金阙。
天教占了，第一枝春，何处不宜风月。


rhythmic: 选冠子
author: 无名氏
content:
庾岭烟光，江南风景，冷落岁寒庭院。
疏林万木冻折，孤根独犯，晓霜回暖。
萼点胭脂，粉凝芳叶，依稀几枝初绽。
上层楼、月夜凭阑，风送暗香清远。
嗟往昔、汉妃临鸾，新妆才饰，艳绝人间金钿。
东君信息，造化工夫，却笑众葩开晚。


rhythmic: 落梅慢・落梅
author: 无名氏
content:
带烟和雪，繁枝澹伫，谁将粉融酥滴。
疏枝冷蕊厌群芳，年年常占春色。
江路溪桥谩倒，袅袅风中无力。
暗香浮动冰姿，明月里，想无花比高格。
争奈光阴瞬息。
动幽怨、潜生羌笛。
新花斗巧，有天然闲态，倚阑堪惜。


rhythmic: 马家春慢
author: 无名氏
content:
珠箔风轻，绣帘浪卷，乍入人间蓬岛。
斗玉阑干，渐庭馆帘栊春晓。
天许奇葩贵品，异繁杏、夭桃轻巧。
命化工、倾国风流，□与一枝纤妙。
樽前五陵年少。
纵丹青异格，难别颜貌。
悲露凝烟，困红娇额，微鼙低笑。


rhythmic: 望梅
author: 无名氏
content:
画阑人寂，喜轻盈照水，犯寒先拆。
袅芳枝、云缕鲛绡，露浅浅涂黄，汉宫娇额。
翦玉裁冰，已占断、江南春色。
恨风前素艳，雪里暗香，偶成抛掷。
如今眼穿故国。
待拈花嗅蕊。
时话思忆。
想陇头、依约飘零，甚千里芳心，杳无消息。


rhythmic: 望梅
author: 无名氏
content:
小寒时节，正同云暮惨，劲风朝烈。
信早梅、偏占阳和，向日暖临溪，一枝先发。
时有香来，望明艳、瑶枝非雪。
想玲珑嫩蕊，绰约横斜，旖旎清绝。
仙姿更谁并列。
有幽香映水，疏影笼月。
且大家、留倚阑干，对绿醑飞觥，锦笺吟阅。


rhythmic: 洞仙歌
author: 无名氏
content:
蓬莱宫殿。
去人间三万。
玉体仙娥有谁见。
被月朋雪友，邀下琼楼，溪桥畔。
相对寒光浅浅。
一般天上格，独带真香，冰麝犹嫌未清远。
似太真望幸，一饷销凝，愁未惯。
消瘦难禁素练。
又只恐、东风破寒来，伴神女同归，阆峰仙苑。


rhythmic: 洞仙歌
author: 无名氏
content:
摧残万物，不忍临轩槛。
待得春来是早晚。
向纷纷、雪里开，一枝见。
清香满。
漏泄东君先绽。
暗香浮动、疏影横斜，只这些儿意不浅。
怎禁他，澹澹地、匀粉弹红，争些儿、羞杀桃腮杏脸。
为传语、东风共垂杨，奈辛苦，千丝万丝撩乱。


rhythmic: 洞仙歌
author: 无名氏
content:
断云疏雨，冷落空山道。
匹马又重到。
望孤村，两三间、茅屋疏篱，溪水畔、一簇芦花晚照。
寻思行乐地，事去无痕，回首湘波与天杳。
叹人生几度，能醉金钗，青镜里、赢得朱颜未老。
又枝头、一点破黄昏，问客路春风，为谁开早。


rhythmic: 洞仙歌
author: 无名氏
content:
梳风洗雨，兰蕙摧残後。
玉蕊檀芳做霜晓。
板桥平，溪岸小。
月下归来、乘露冷，赢得清香满抱。
一枝春在手，细嗅重看，风味人间自然少。
拟欲问东君，妙语难寻，搜索尽、池塘春草。
想不是、诗人赏幽姿，纵竹外横斜，是谁知道。


rhythmic: 摸鱼儿
author: 无名氏
content:
岁华向晚，遥天布同云，霁雪轻飞。
前村昨夜漏春光，楚梅先放南枝。
叹东君运巧思。
裁琼镂玉妆繁蕊。
花中偏异。
解向严冬逞芳菲。
免使游蜂粉蝶戏。
梁台上，汉宫里。
殷勤仗、高楼羌管休吹。
何妨留取凭阑干，大家吟玩欢醉。
待明年，念芳草、王孙万里。
归未得、仙源应是。
又被花、开向天涯，泪洒东风对桃李。


rhythmic: 春雪间早梅
author: 无名氏
content:
梅将雪共春。
彩艳灼灼不相因。
逐吹霏霏能争密，排枝碎碎巧妆新。
谁令香来满坐，独使净敛无尘。
芳意饶呈瑞，寒光助照人。
玲珑次第开已遍，点缀坐来频。
那是俱怀疑似，须知造化，两各逼天真。
荧煌清影初乱眼，浩荡逸气忽迷神。
未许琼花并重，将从玉树相亲。


rhythmic: 万年欢
author: 无名氏
content:
北陆风回，顿园林凋尽，庭院岑寂。
潇洒寒梅，偷报艳阳消息。
素澹英姿粹质。
天赋与、出伦标格。
一枝向、雪里初开，纤说清香寻得。
神仙乍离姑射。
更琼妆翠佩，冰莹肌骨。
仿佛华清浴罢，懒匀脂泽。
陇上休轰怨笛。


rhythmic: 万年欢
author: 无名氏
content:
天气严凝，乍寒梅数枝，岭上开拆。
傅粉凝脂，疑是素娥妆饰。
先报阳和信息。
更雪月、交光一色。
因追念，往日欢游，共君携手同摘。
别来又经岁隔。
奈高楼梦断，无计寻觅。
冷艳寒容，啼雨恨烟愁湿。
似向人前泪滴。


rhythmic: 绛都春
author: 无名氏
content:
东君运巧。
向枝头点缀，琼英虽小。
全是一般，风味花中最轻妙。
横斜疏影当池沼。
似弄粉、初临鸾照。
众芳皆有，深红浅白，岂能争早。
莫厌金樽频倒。
把芳酒赏花，追陪欢笑。
有愿告天，愿天多情休教老。
奇花也愿休残了。


rhythmic: 五彩结同心
author: 无名氏
content:
珠帘垂户。
金索悬窗，家接浣沙溪路。
相见桐阴下，一钩月、恰在凤凰栖处。
素琼拈就宫腰小。
花枝袅、盈盈娇步。
新妆浅，满腮红雪，绰约片云欲度。
尘寰岂能留住。
唯只愁、化作彩云飞去。
蝉翼衫儿，薄冰肌莹，轻罩一团香雾。
彩笺巧缀相思苦。


rhythmic: 洞仙歌
author: 无名氏
content:
溶溶泄泄，似飘扬愁绪。
不是因风等闲度。
道无心用甚，却又情多，行未驻，还作高阳暮雨。
襄王情尚浅，会少离多，空自朝朝又暮暮。
肠断晓光中，一缕归时，销散後、不知何处。
试密锁、琼楼洞房深，与遮断江皋，楚台归路。


rhythmic: 永遇乐
author: 无名氏
content:
功名闲事，利禄休问，莫系心上。
幸有衣食，随缘过得，著甚乾劳攘。
风前月下，三杯两盏，撞著即莫与放。
且与个、山庄道友，退闲故人来往。
新来做得，一个宽袖布衫，著来也畅。
出户迎宾，入城干事，恰似王保长。
我咱後，神歌鬼舞，任尔万般毁谤。
死来後，一家一个，那底怎向。


rhythmic: 水调歌头
author: 无名氏
content:
帆落松陵浦，枯柳缆琼艘。
杖策无人独步，浪厌百花桥。
我挂风裳水佩，一笑波寒月白，馀韵触惊涛。
绝景有谁赏，雾暮闭三高。
不须臾，千古事，一萧条。
鲈鱼纵有，泽荒甫里失溪桥。
更吾名高业茂，终归荒田野草，且稳一枝巢。
举酒酹空阔，烟远路迢迢。


rhythmic: 杜韦娘
author: 无名氏
content:
华堂深院，霜笼月采生寒晕。
度翠幄、风触梅香喷。
渐岁晚、春光将近。
惹离恨万种，多情易感，欢难聚少愁成阵。
拥红炉，凤枕慵，银灯挑尽。
当此际，争忍前期後约，度岁无凭准。
对好景、空积相思恨。
但自觉、恹恹方寸。


rhythmic: 摸鱼儿
author: 无名氏
content:
被谁家、数声弦管，惊回好梦难省。
起来无语疏雨过，芳草嫩苔侵径。
春昼永。
迟日暮，碧沼浪浸红楼影。
卷帘人静。
被风触，一叶两叶，杏花零乱对残景。
依前是，撩拨春心堪恨。
檀郎言约无定。
不知何处贪欢笑，恣纵酒迷歌逞。
珠泪迸。
自别後，每忆翠黛凭谁整。
芳年相称。
又到得今来，却成病了，羞懒对鸾镜。


rhythmic: 满庭芳
author: 无名氏
content:
五斗相逢，千锺一饮，古今乐事无过。
香生银瓮，浮蚁浴春波。
潋滟光凝盏面，轻风皱、浅碧宫罗。
乘欢处，倾痛饮，珠贯引清歌。
云何。
君不饮，良辰美景，聚少离多。
忍怎放春风，容易蹉跎。
但愿一樽常共，花阴下、急景如梭。
须乘醉，雕鞍归去，争看醉颜酡。


rhythmic: 潇湘静・湘江静
author: 无名氏
content:
画帘微卷香风逗。
正明月、乍圆时候。
金盘露冷，玉炉篆消，渐红鳞生酒。
娇唱倚繁弦，琼枝碎、轻回云袖。
风台歌短、铜壶漏永，人欲醉、夜如昼。
因念流年迅景，被浮名、暗辜欢偶。
人生大抵，离多会少，更相将白首。


rhythmic: 汉宫春
author: 无名氏
content:
江月初圆，正新春夜永，灯市行乐。
芙蕖万朵，向晚为谁开却。
层楼画阁。
尽卷上、东风帘幕。
罗绮拥，欢声和气，惊破柳梢梅萼。
绰约。
暗尘浮动，正鱼龙曼衍，戏车交作。
高牙影里，缓控玉羁金络。
铅华间错。


rhythmic: 风流子
author: 无名氏
content:
淑景皇州满，和风渐、催促柳花飞。
过清明骤雨，五候台榭，青烟散入，新火开时。
绣帘外、傍人飞燕子，映叶语黄鹂。
秋千昼永，绮罗人散，花阴笑隔，红粉墙低。
青门多行乐，寻芳处、何计强逐轻肥。
空对旧游满目，谁共开眉。


rhythmic: 卓牌儿・卓牌子
author: 无名氏
content:
当年早梅芳，曾邂逅、飞琼侣。
肌云莹玉，颜开嫩桃，腰支轻袅，未胜金缕。
佯羞整云环，频向人、娇波寄语。
湘佩笑解，韩香暗传，幽欢後期难诉。
梦魂顿阻。
似一枕、高唐云雨。
蕙心兰态，知何计重遇。
试问春蚕丝多少，未抵离愁半缕。


rhythmic: 望海潮
author: 无名氏
content:
彩筒角黍，兰桡画舫，佳时竟吊沅湘。
古意未收，新愁又起，断魂流水茫茫。
堪笑又堪伤。
有临皋仙子，连璧檀郎。
暗约同归，远烟深处弄沧浪。
倚楼魂已飞扬。
共偷挥玉箸，痛饮霞觞。
烟水无情，揉花碎玉，空馀怨抑凄凉。
杨谢旧遗芳。
算世间纵有，不恁非常。
但看芙蓉并蒂，他日一双双。


rhythmic: 水调歌头
author: 无名氏
content:
平生太湖上，短棹几经过。
如今重到，何事愁与水云多。
拟把匣中长剑，换取扁舟一叶，归去老渔蓑。
银艾非吾事，丘壑已蹉跎。
脍新鲈，斟美酒，起悲歌。
太平生长，岂谓今日识兵戈。
欲泻三江雪浪，净洗胡尘千里，不用挽天河。
回首望霄汉，双泪堕清波。


rhythmic: 绛都春
author: 无名氏
content:
寒阴渐晓。
报驿使探春，南枝开早。
粉蕊弄香，芳脸凝酥琼枝小。
雪天分外精神好。
向白玉堂前应到。
化工不管，朱门闭也，暗传音耗。
轻渺。
盈盈笑靥，称娇面、爱学宫妆新巧。
几度醉吟，独倚栏干黄昏後。
月笼疏影横斜照。


rhythmic: 秋霁
author: 无名氏
content:
壬戌之秋，是苏子与客，泛舟赤壁。
举酒属客，月明风细，水光与天相接。
扣舷唱月。
桂棹兰桨堪游逸。
又有客。
能吹洞箫，和声鸣烟。
追想孟德、困於周郎，到今空有，当时踪迹。
算惟有、清风朗月，取之无禁用不竭。


rhythmic: 贺新郎
author: 无名氏
content:
步自雪堂去。
望临皋、将归二客，从余遵路。
木叶萧萧霜露降，仰见天高月吐。
共对影、行歌频顾。
月白风清如此夜，叹无肴、有酒成虚度。
闻薄暮，网罾举。
归而斗酒谋诸妇。
便携鳞载酒，相从旧追游处。
断岸横江寻赤壁，不复江山如故，但放舟、中流容与。
客去冥然方就睡，梦蹁跹、羽衣揖余语。
相顾笑，遂惊寤。


rhythmic: 满庭芳
author: 无名氏
content:
碧落横秋，浮云崩浪，夜凉先到梧桐。
荷花十丈，人在赤城中。
凤髻尚梳雾湿，眉峰翠、的烁双瞳。
多应是，金丹一粒，点就蕊仙宫。
相逢。
蓬岛客，酒翻银海，一饮如虹。
弄横玉招月，吹上层空。
青鸾传书满座，蟠桃树、已结轻红。
拚沉醉，人间拍手，一笑有东风。


rhythmic: 燕山亭
author: 无名氏
content:
风雨无情，红药吐时，下得恹恹摧挫。
云艳卷凉，旋汲银屏，收拾二三千朵。
长日留伊，要把酒、不教放过。
无那。
越放纵香心，越盘来大。
特地点检笙歌，先要吹个、六么曲破。
总是少年，负却才名，佳客共伊围坐。
粉薄香浓，为笑多、不肯梳裹。


rhythmic: 水调歌头
author: 无名氏
content:
明月双溪上，胜景号金华。
当年此夕，多少鸾凤杂云霞。
共拥飘飘仙伯，来作人间英杰，王谢旧名家。
纶绋妙文采，帷幄富忠嘉。
圣天子，形梦寐，眷尤加。
麒麟阁上，早晚丹陛听宣麻。
鼎轴无穷勋业，岁岁熏风日永，萱秀北堂花。
潋滟绮筵酒，寿算等河沙。


rhythmic: 水龙吟
author: 无名氏
content:
昔人风调谁高，二疏盛日还乡里。
公卿祖道，百城图画，争传佳事。
闻自垂车日，都门外、送车凡几。
今世无工画，署之勿道，煌处、烛青史。
佳甚东阳山水。
是昔时、钓游某地。
风流脱似，洛中耆老，一人而已。
好为霞觞，正庭阶、彩衣荣侍。
便明朝有诏，启门解说，值先生醉。


rhythmic: 千春词
author: 无名氏
content:
瞿岭云齐，建溪源远，庆衍英奇。
且机乘天巧，臣贤主圣，後光同日月以为期。
千戴相逢，一朝盛事，自昔人夸今见之。
催归诏，要领班宸殿，捧万年卮。
嘻嘻。
莫道春迟。
已著梅梢第一枝。
映紫荷持橐，星辰步武，黄金横带，朝夕论思。


rhythmic: 沁园春
author: 无名氏
content:
五狱三光，孕秀精神，时生俊髦。
看出匣锋芒，备施盘错，济川力量，历试风涛。
直卷经纶，十徵不就，争羡先生出处高。
徜徉处，有晋公绿野，陶令东皋。
精神翰墨游遨。
无一点风霜上鬓毛。
不访蓬莱，遍搜仙药，不登阆苑，三摘蟠桃。
洒洒丰姿，棱棱标致，长对梅花雪里梢。
青如许，与老松苍竹，定岁寒交。


rhythmic: 念奴娇
author: 无名氏
content:
今年秋早，似常年、人世光阴如电。
君看老仙风度别，绿发芳瞳长健。
细数平生，三千功行，一一修持遍。
通明殿上，钧天张乐高燕。
应似六一先生，神清之洞，万仞苍苔藓。
少待中原开霁了，一片闲云舒卷。
姹女炼成，婴儿养就，坐阅蓬莱浅。
青霄笙鹤，也应回顾鸡犬。


rhythmic: 水调歌头
author: 无名氏
content:
早是玉堂客，犹著侍臣冠。
便为霖去亦晚，何况此身闲。
胸次光风霁月，意味满庭芳草，体用两相关。
坐对粤山好，名更重於山。
寿生申，霜肃晓，露宾寒。
从教重九过了，政有菊堪餐。
日绕东篱笑傲，香共秋容淡薄，晚节要人看。
久不见贾谊，天已问平安。


rhythmic: 水调歌头
author: 无名氏
content:
一线添宫绣，画景刻初还。
五云旬浃不散，瑞色满乾坤。
凝作山堂佳气，来庆冰壶寿旦，戏彩喜重斑。
相对窦桂椿，环列谢芝兰。
经纶事，戡定策，两才全。
苍生翘首三载，霖雨报东山。
已感宵衣梦寐，应录御屏姓字，光动紫微垣。
一骑日边至，趣诏凤池班。


rhythmic: 满江红
author: 无名氏
content:
蓓蕾江梅，正好是、小春时候。
螺浦下、乾坤间气，山川锺秀。
作起风流今几代，诚斋心印亲传授。
更修名、大节与谁同，韩山斗。
修月斧，擎天手。
鸿敛翼，云归岫。
有庄园陶径，菊滋松茂。
只恐东山真事业，更应西洛登耆旧。
有年年、宣勤到鳌扉，黄封酒。


rhythmic: 满庭芳
author: 无名氏
content:
北斗璇魁，南闽元帅，西清真地行仙。
东林白社，依约认前缘。
霞洞天台万叠，记当时、秀减山川。
三生梦，岩公宝刻，云锁石桥边。
时度御炉吹雾，宫烛传烟。
望图中家庆，朱紫蝉联。
入见辕门佳节，到新春、长是开筵。
明年看，五云深处，黄发映貂蝉。


rhythmic: 水调歌头
author: 无名氏
content:
三楚诗书帅，人物压中州。
飘飘青琐，典刑蜀国旧风流。
小袖玉堂挥手，来拥元戎十乘，红旆照青油。
尺一唤归去，名久在金瓯。
倚春声，赓水调，倩歌喉。
登龙旧客，只回误上武陵舟。
正是蟠桃开也，特向尊前为寿，一醉一千秋。
携取此花去，还侍玉宸游。


rhythmic: 宝鼎现
author: 无名氏
content:
天高良月。
瑞霭葱倩，绮霞粲浩。
望宝阁、奎躔交绚，秀毓文星正佳节。
九万里俱在下，礼乐三千剀切。
扶兴运、魁星标瑞，曾补赭黄衮阙。
盎盎一道棠阴芾，宜福星、临照南国。
岁屡稔，月沉夜柝，父老欢谣齐喜溢。
庆衮衮、罗庭前兰玉，好是香连夜月。
十万户深深祝，愿此寿星南极。
自是天上神仙，宽宸顾、实劳耆德。
辄使星入觐，又报日边消息。
天为遣、梅花催雪。


rhythmic: 沁园春
author: 无名氏
content:
阊阖初开，羽葆来从，斗畔天南。
看长身玉立，精神耿耿，风姿冰冷，琼佩珊珊。
政数龚黄，才称屈宋，君合居其伯仲间。
犹堪庆，早恩沾令子，新著朝冠。
东园。
未即开藩。
且乡曲吾曹共往还。
向棋边几见，烂柯樵客，琴中时写，流水高山。
野鹤立阶，灵龟支坐，修竹梅花伴岁寒。
荣华事，有传家从橐，立上清班。


rhythmic: 瑞鹤仙
author: 无名氏
content:
薰风送炎暑。
正万品亨嘉，恢台当序。
祥烟淡天宇。
渐银蟾满魄，金茎凝露。
奎躔壁度。
见寒光、凌乱辉吐。
记当年此际，真仙命世，恍惊飙驭。
荣遇。
妙龄英发，腾实蜚声，早班郎署。
歌喧五裤。
更万里，期轩翥。
暂乘轺揽辔，肃将王命，已洽百城休誉。
愿从今、夕揭金瓯，永隆依注。


rhythmic: 万年欢
author: 无名氏
content:
南极星明，问笙歌弦管，今是何夕。
竹马儿童，尽道使君生日。
又见蟠桃结实。
是谁向、珠宫偷得。
炉烟袅，惟愿年年，使君常驻熊轼。
那知宦游似客。
任双旌五马，飘转南北。
细柳甘棠，都是使君亲植。
见说吾皇仄席。


rhythmic: 酹江月・念奴娇
author: 无名氏
content:
东南锺秀。
记当年、玉麟坠地，风云奔走。
别驾风流才展骥，未快经纶大手。
风月平分，吏民胥庆，松李阴浓昼。
满城灯火，崧高神降时候。
好是今夕华筵，水沉烟里，竹径松姿瘦。
闻道君王仄席，尺一凤凰飞诏。


rhythmic: 沁园春
author: 无名氏
content:
天遣东皇，来庆诞辰，和气先回。
趁未将风月，平分八桂，且垂弧矢，相映三槐。
歌遏行云，舞萦回雪，不比常年寿宴开。
有贤守，送三千乐指，环侍金。
文章政事奇哉。
曾飞双凫天外来。
便合除之六察，少旌最绩，何为别驾，暂屈长才。
尚亿传家，行将跨灶，岂但侯藩与外台。
称觞看，灵龟支坐，老鹤眠阶。


rhythmic: 沁园春
author: 无名氏
content:
学富总龟，英蜚漕鹗，正当少年。
向山阴发轫，从容莲幕，结知当路，翠剡争先。
万斛龙骧，湖襄飞饷，赏秩新纶来日边。
重重庆，又金鱼新渥，玉树芝兰。
今朝好语欢传。
正南极真人生世天。
是紫囊阴，朱幡美德，平山锺秀，崧岳生贤。
事业惊人，行魁胪唱，展庆公庭云母间。
称觞祝，对今宵明月，千古团圆。


rhythmic: 满庭芳
author: 无名氏
content:
梅雨初晴，时当夏五，一轮桂魄方圆。
平山毓秀，间世产英贤。
那更椿庭戏彩，祗觞处、簇拥神仙。
荷囊紫，朱幡辉映，新渥又兰孙。
山阴，方借迳，结知当路，荐剡争先。
况湖襄输转，赏秩新颁。
更喜两飞漕鹗，魁兰省、首听胪传。
丹墀上，屏分云母，鲁後与周前。


rhythmic: 念奴娇
author: 无名氏
content:
沁园秋早。
对亭台冷落，荒凉池沼。
西帝晨游无异胜，都把仙花开了。
金粟玲珑，鹅黄娇嫩，不管霜风悄。
清香入梦，梦魂惟怕天晓。
乘兴折取一枝，满身兰麝，不减蟾宫好。
赠与佳人，因笑道、休学娥空老。
待约明朝，金英满地，莫遣儿童扫。
相将花上，醉眠尤胜芳草。


rhythmic: 新水令
author: 无名氏
content:
冒风连骑出金城，闻孤猿韵切，怀念亲眷。
为笑徐都尉，徒夸彩绘，写出盈盈娇面。
振旅阗阗。
讶睹阆苑神仙。
越公深骤万马，侵凌转盼。
感先锋，容放镜，收鸾鉴一半。
归前阵，惨怛切，同陪元帅恣欢恋。
二岁偶尔，将军沈醉连绵，私令婢捧菱花，都市寻遍。
新官听说邀郎宴。
因令赋悲欢。
孰敢。


rhythmic: 驻马听
author: 无名氏
content:
雕鞍成谩驻。
望断也不归，院深天暮。
倚遍旧日，曾共凭肩门户。
踏青何处所，想醉拍、春衫歌舞。
征旆举。
一步红尘，一步回顾。
行行愁独语。
想媚容、今宵怨郎不住。
来为相思苦。
又空将愁去。
人生无定据。
叹後会、不知何处。


rhythmic: 伊州曲
author: 无名氏
content:
金鸡障下胡雏戏。
乐极祸来，渔阳兵起。
鸾舆幸蜀，玉环缢死。
马嵬坡下尘滓。
夜对行宫皓月，恨最恨、春风桃李。
洪都方士。
念君萦系。
妃子。
蓬莱殿里。
觅寻太真，宫中睡起。
遥谢君意。
泪流琼脸，梨花带雨，仿佛霓裳初试。
寄钿合、共金钗，私言徒尔。
在天愿为、比翼同飞。


rhythmic: 倾杯序・倾杯乐
author: 无名氏
content:
昔有王生，冠世文章，尝随旧游江渚。
偶尔停舟寓目，遥望江祠，依依陌上闲步。
恭诣殿砌，稽首瞻仰，返回归路。
遇老叟，坐于矶石，貌纯古。
因语□，子非王勃是致，生惊询之，片饷方悟。
子有清才，幸对滕王高阁，可作当年词赋。
汝但上舟，休虑。
迢迢仗清风去。
到筵中、下笔华丽，如神助。
会俊侣。
面如玉。
大夫久坐觉生怒。
报云落霞并飞孤鹜。
秋水长天，一色澄素。
阎公竦然，复坐华筵，次诗引序。
道鸣鸾佩玉，锵锵罢歌舞。
栋云飞过南浦。
暮帘卷向西山雨。
闲云潭影，淡淡悠悠，物换星移，几度寒暑。


rhythmic: 满庭芳
author: 无名氏
content:
青幄高张，琼枝巧缀，万颗香染红殷。
绛罗衣润，疑是火然山。
白玉钗头试，黄金带、奇巧工钻。
题评处，仙家异种，分付在人间。
年年。
输帝里，欢呼内监，妆点金盘。
况曾得真妃，笑脸频看。
炎岭当时奏曲，风流命、乐府名传。
凭谁道、移归禁苑，长使近天颜。


rhythmic: 贺新郎
author: 无名氏
content:
天意扶炎宋。
为吾皇、维衡狱孕，长沙星梦。
社稷勋庸天地窄，不数智名功勇。
要自有、胸中妙用。
擎着东南一柱，看边民、买犊归耕种。
官职易，此身重。
黄封已见传宣送。
却春来、洪钧初转，紫枢归拱。
岁岁玉楼春处，慧质明妆环拥。
正弟劝、兄酬欢纵。
一寸丹心坚似铁，待磨崖、勒就浯溪颂。
龙尾道，接天踵。


rhythmic: 贺圣朝
author: 无名氏
content:
太平无事，四边宁静狼烟眇。
国泰民安，谩说尧舜禹汤好。
万民翘望彩都门，龙灯凤烛相照。
只听得教坊杂剧欢笑。
美人巧。
宝宫前，咒水书符断妖。
更梦近、竹林深处胜蓬岛。
笙歌闹。
奈吾皇，不待元宵景色来到。
只恐後月，阴晴未保。


rhythmic: 祝英台近
author: 无名氏
content:
客毡寒，兰房悄，金炉红兽。
好个霜天，消遣正宜酒。
嫩橙初截鹅肪，肌肤香透。
又还记、吴姬纤手。
事难偶。
墨冻空染梨笺，新词谩题就。
酒薄愁浓，枕听寒漏。
可堪霜月亭亭，照人无寐，映窗外、一枝梅瘦。


rhythmic: 花心动
author: 无名氏
content:
碧瓦朱甍，销千门沈沈，丽日初旭。
画栋暗尘，锦瑟空弦，窈窕故窗红绿。
御柳宫花依然好，春不管、为谁妆束。
翠华远，风光尽属，野樵夷牧。
指似行人恸哭。
尚能道、先朝圣游不足。
凤辇路荒，龙沼波乾，犹有弃珠遗玉。


rhythmic: 花心动
author: 无名氏
content:
粉堞云齐，度清笳、愁入暮烟林杪。
素艳透春，玉骨凄凉，勾带月痕生早。
江天苍莽黄昏後，依然是、粉寒香瘦。
动追感、西园嫩约，夜深人悄。
记得东风窈窕。
曾夜踏横斜，醉携娇小。
惆怅旧欢，回首俱非，忍看绿笺红豆。


rhythmic: 水调歌头
author: 无名氏
content:
不能烦恼得，掉臂便归休。
前度风樯，这回潦辙几悠悠。
幸得有云一谷，更自有书万卷，著甚麽来由。
月采混鱼目，霜口蝇头。
相山中，侯醉境，将诗流。
情知薄命，天样勋业也须收。
辟逻世间万事，推放那边一壁，百尺卧高楼。
日月草头露，天地水中沤。


rhythmic: 满庭芳
author: 无名氏
content:
凤阁祥烟，龙城佳气，明恭谢时丰。
绮罗争看，帘幕卷南风。
十里仙仪宝仗，暖红翠、玉碾玲珑。
銮回也，箫韶缓奏，声在五云中。
千官，迎万乘，丝纶叠叠，锦绣重重。
听鸣辇路，宴罢鳌宫。
瞻仰天颜有喜，君恩霈、寰宇雍容。
生平愿，洪基巩固，圣寿永无穷。


rhythmic: 瑞鹤仙
author: 无名氏
content:
是欢声盈万户。
庆景陵礼毕，銮舆游步。
西郊暖风布。
喜湖山深锁，非烟非雾。
传收绣羽。
骅骝驰骤绒缕。
望彤芳、稳稳金銮，衮鸾翔舞。
云驭。
近回天厩，锡宴琼津，洪恩均顾。
霞天向暮。
翠华动，舞韶举。
绛纱笼千点，星飞清禁，银烛交辉辇路。
瑞光中、渺祝无疆，太平圣主。


rhythmic: 沁园春
author: 无名氏
content:
国步多艰，民心靡定，诚吾隐忧。
叹浙民转徙，怨寒嗟暑，荆襄死守，阅岁经秋。
虏未易支，人将相食，识者深为社稷羞。
当今亟，出陈大谏，箸借留候。
□□迂阔为谋。
天下士如何可籍收。
况君能尧舜，臣皆稷契，世逢汤武，业比伊周。
政不必新，贯仍宜旧，莫与秀才做尽休。
吾元老，广四门贤路，一柱中流。


rhythmic: 摸鱼儿
author: 无名氏
content:
过湘皋、碧龙惊起，冰涎犹护髯影。
春洲未有菱歌伴，独占暮烟千顷。
呼短艇。
试翦取纤条，玉溜青丝莹。
尊前细认。
试水面新荷，波心半掩，点点翠钿净。
凄凉味，酪乳那堪比并。
吴盐一箸秋冷。
当时不为鲈鱼去，聊尔动渠归兴。
还记省。
是几度西风，几度吹愁醒。
鸥昏鹭瞑。
谩换得霜痕，萧萧两鬓，羞与共秋镜。


rhythmic: 多丽
author: 无名氏
content:
日初长，宝炉一缕沈烟。
绿阴新，垂杨亭榭，知谁巧擘香绵。
有时共、落红零乱，有时共、芳草留连。
只道无情，那知有意，几回飞过绮窗前。
人争讶，艳阳三月，乾雪舞晴天。
游丝外，不堪燕掠，无奈蜂黏。
那小鬟、忒娇劣，镇日地、倚阑干。
轻吹处、樱桃的的，闲拈处、笋指纤纤。
爱点猩罗，装成粉缬，嗔人不许放朱帘。
端相好、蓦然风起，特送上秋千。
明朝看，池塘雨过，萍翠应添。


rhythmic: 沁园春
author: 无名氏
content:
我善观梅，识梅妙处，舍我其谁。
待裁冰翦雪，已无足道，凝酥弄粉，愈不为奇。
枉费心神，巡檐索笑，点检南枝并北枝。
梅应道，似这般题品，未是相知。
分明有个端倪。
遮莫把人间凡眼窥。
那精神全在，半含蕊处，风流全在，未有香时。
万木丛边，两三点白，此是生生化化机。
花开也，又怎生消得，个样词儿。


rhythmic: 满江红
author: 无名氏
content:
一点阳和，天不许、凡花先得。
这些儿深意，蜂蝶怎生窥测。
北陆正当风凛冽，南枝却漏春消息。
教琼仙、翦水缀成葩，天然白。
影横处，寒窗月。
香浮处，寒梢雪。
被东皇做就，这般标格。
虽是腊前年後景，终非竹外篱边物。
不安排、顿放玉堂中，真堪惜。


rhythmic: 买坡塘・摸鱼儿
author: 无名氏
content:
喜西风、朝来如约，新凉一雨初霁。
家山望断知何处，渺渺长天秋水。
空眼底。
叹雁杳鱼沈，尺纸无人寄。
芸窗草砌。
渐影颤疏桐，声敲落叶，孤枕怎成睡。
逢场戏。
遮莫悲秋憔悴。
今朝有酒须醉。
尊前待唤佳人道，为雪藕丝轻脆。
闲省记。
便笑口频开，一岁知能几。


rhythmic: 瑞鹤仙
author: 无名氏
content:
赏残陶径菊。
正袅袅愁予，风凄露肃。
何人抱幽独。
更檐马锵金，廊鱼响木。
此情谁属。
向底处、骋怀游目。
小窗前，频览菱花，一笑鬓丝犹绿。
萧索。
故国云迷，佳人日暮，轻颦倚竹。
短钗敲玉。
算几夜，恁孤宿。
问旅情如许，怎生排遣，应费酒尊诗轴。
最无端、谁隔西楼，正调弦促。


rhythmic: 满庭芳
author: 无名氏
content:
梅子成阴，海棠初谢，小园才过清明。
百花扫地，红紫践为尘。
别有烟红露绿，嫣然笑、管领东君。
还知否，天香国色，独步殿馀春。
轻盈。
多态度，洛阳图画，韩令经营。
想谪仙风韵，洒面词成。
一捻深红尚透，谁信道、花亦通灵。
君休待、花归阆苑，莫惜醉山倾。


rhythmic: 导引
author: 无名氏
content:
民康俗阜，万国乐升平。
庆海晏河清。
唐尧禹舜垂衣化，讵比我皇明。
九天宝命垂丕贶，云物效祥英。
星罗羽卫登乔岳，亲告禅云亭。
我皇垂拱，惠化洽文明。
盛礼庆重行。
登封降禅燔柴毕，天仗入神京。
云雷布泽遍寰瀛。


rhythmic: 六州
author: 无名氏
content:
良夜永，玉漏正迟迟。
丹禁肃，周庐列，羽卫绕皇闱。
严鼓动，画角声齐。
金管飘雅韵，远逐轻。
荐嘉玉、躬祀神祗。
祈福为黔黎。
升中盛礼，增高益厚，登封检玉，时迈合周诗。
玄文锡，庆云五色相随。
甘露降，醴泉涌，三秀发灵芝。
皇犹播、史册光辉。
受鸿禧。
万年永固丕基。
吾君德、荡荡巍巍。


rhythmic: 十二时・忆少年
author: 无名氏
content:
圣明代，海县澄清。
惠化洽寰瀛。
时康岁足，治定功成。
遐迩贺升平。
嘉坛上，昭事神灵。
荐明诚。
报本禅云亭。
俎豆列牺牲。
宸心蠲洁，明德荐惟馨。
纪鸿名。
千载播天声。
燔柴毕，云罕回仙仗，庆鸾辂还京。
八神扈跸，四来庭。
嘉气覆重城。
殊常礼，旷古难行。
遇文明。
仁恩苏品汇，沛泽被簪缨。
祥符锡祚，武库永销兵。


rhythmic: 导引
author: 无名氏
content:
穹锡，盛德日章明。
见地平天成。
垂衣恭己干戈偃，亿载黎。
羽旄饰驾当春候，款谒届殊庭。
精衷昭感膺多福，夷夏保咸宁。
圣君御宇，祗翼奉三灵。
已偃革休兵。
区中海外鸿禧浃，恭馆励虔诚。
九七萃著声明。


rhythmic: 六州
author: 无名氏
content:
千载运，宝业正遐昌。
钦至道，崇明祀，盛礼迈前王。
銮辂动，万骑腾骧。
驰道纷彩仗，瑞日煌煌。
奉秘检、玉羽群翔。
非雾满康庄。
躬朝真馆，齐心绎思，顺风俯拜，奠酒萧芗。
精衷达，飚轮降格昭彰。
回羽旆，驻雕辇，旧地访睢阳。
亭清庙、孝德辉光。
届灵场。
星罗万国璋。
陈牲币、金石锵洋。


rhythmic: 十二时・忆少年
author: 无名氏
content:
乾坤泰，帝祚遐昌。
宇县乐平康。
真游降格，宝诲昭彰。
宸跸造仙乡。
崇妙道、精意齐庄。
款灵场。
洁豆荐芬芳。
备乐奏铿锵。
犹龙垂裕，千古播休光。
极褒阳。
明号洽徽章。
朝修展，春豫谐民望。
睹文物煌煌。
言旋羽卫，肃设坛场。
报本达萧芗。
申严祀、礼备尝。
答穹苍。
纯禧沾品汇，庆赉浃穷荒。
封人献寿，德化掩陶唐。


rhythmic: 六州
author: 无名氏
content:
承天统，圣主应昌辰。
宝降，飚游至，瑞命庆惟新。
崇大号，仰奉高真。
献岁当初吉，天下皆春。
谒秘宇、藻卫星陈。
芗霭极纷纶。
琼编耀，仙衣，垂旒俯拜，荐献礼惟寅。
芬芳备，精衷上达穹。
尊道祖，享清庙，助祭万方臻。
升泰、缛典弥文。
侍群臣。
汉庭儒雅彬彬。
烟飞火举毕严。


rhythmic: 十二时・忆少年
author: 无名氏
content:
享嘉会，万宇欢康。
圣化迈陶唐。
元符锡命，天鉴昭彰。
徽号奉琳房。
陈缛礼、献岁惟良。
耀旗章。
翠辇驻仙乡。
睿意极齐庄。
仙衣渥采，玉册共荧煌。
荐芬芳。
飚驭降灵场。
回云罕，尊祖趋仙宇，金石韵锵洋。
聿朝清庙，躬奠瑶觞。
报本国之阳。
执笾豆、列侍貂。
对穹苍。
洪恩霈夷夏，大庆浃家邦。
垂衣紫极，圣寿保遐昌。


rhythmic: 导引
author: 无名氏
content:
我皇缵位，覆焘合穹。
秘示灵文。
齐居紫殿膺玄贶，降宝命氤氲。
奉符让德事严。
检玉陟天孙。
垂鸿纪号光前古，迈八九为君。
灵台偃武，书轨庆同文。
奄六合居尊。
圆穹锡命垂真，清晓降金门。
升中报本禅云云。


rhythmic: 导引
author: 无名氏
content:
宝图熙盛，登格圣功全。
瑞命集灵篇。
钦修祀典成明察，道祖降云。
赖乡真馆宅真仙。
朝谒帝心虔。
尊崇教父膺鸿福，绵互万斯年。
犹龙胜境，真宇俨灵姿。
肃谒展皇仪。
宝符先路嘉祥应，云物焕金枝。
纷纭紫节间黄麾。


rhythmic: 导引
author: 无名氏
content:
紫霄金阙，重叠降元符。
亿兆祚皇图。
云章耀傅温玉，宝阁起清都。
奉迎彩仗溢天衢。
观者竟欢呼。
明君钦翼承鸿阴，亿载御中区。
宝符锡祚，庆寿命维新。
俄降格飚轮。
巍巍帝德增虔奉，懿号蔫穹。
精齐秘馆奉严。


rhythmic: 导引
author: 无名氏
content:
皇穹锡瑞，帝业愈蕃昌。
会万玉来王。
名山珍馆神游接，实信降云房。
卜兹显位严坛，奕奕睹辉光。
精衷昭格灵心答，天历保无疆。
皇家立极，炎德赫中区。
执契应萝图。
文章焕烂垂星斗，威略定方隅。
丹扉翠锡灵符。


rhythmic: 六州
author: 无名氏
content:
齐天宇，四海洽淳风。
接宝胄，垂真检，景祚无穷。
成玉牒、日观归功。
冀野升方鼎，上由崇。
钦桧井、云跸巡东。
国本震为宫。
乾文焕炳，真祠曲密，重祥叠瑞，琼蕴降高穹。
膺丕烈，虔心建垂鸿。
询吉士，郊兆执玉荐衷。
锺律应、云物迎空。
乐和轮。
嘉气葱葱。
天神来降发冲融。


rhythmic: 十二时・忆少年
author: 无名氏
content:
雕戈偃玉塞清明。
道德洽和平。
龟畴凤柙，腾实飞英。
岱畎让功成。
汾水上、寅辂銮声。
荐精诚。
仙宇玉为京。
圭洁奉高明。
瑶山银榜，固国本丕闳。
诏公卿。
绵殉舆情。
稽阳位，报本郊坛，助祭俨簪缨。
祖宗配侑，朱燎晶荧。
百礼备丰盈。
答天地、用厚怀生。
泰黎氓。
千畿先润泽，万宝尽开荣。


rhythmic: 导引
author: 无名氏
content:
真人临御，实瑞集丰融。
万国仰天聪。
嘉礼盛礼文章焕，齐洁致清衷。
笙镛六变三神格，喜备盛仪容。
乾穹上达昭灵飨，庆绪蔼丕隆。
阳郊报本，礼意弥勤礼。
太一下威神。
天临两观推三赦，庆祉被臣民。
徽名荐册缛仪陈。


rhythmic: 六州
author: 无名氏
content:
承皇统，天地洽清宁。
熙帝载，建民极，百度推明。
崇让肄、博考儒经。
游豫腾谣诵，星跸天行。
留绀宇、顺拜金庭。
兆庶动欢声。
灵心上达，卿云成盖，祥风袭物，瑞日耀园清。
列圣孝德被寰瀛。
就阳位协吉，周正俨簪缨。
交对越群灵。
皇威赫奕盛仪成。


rhythmic: 十二时・忆少年
author: 无名氏
content:
嘉亨运，璇历均调。
光烈遇唐尧。
珍图缘错，垂锡乾霄。
封岱顺车杓。
修合答、万玉来朝。
瑞丕昭。
构宇结瑛瑶。
虚气下仙飚。
钦崇道祖，舆驾动临谯。
整銮镳。
郊报厚黎苗。
均纯贶，渗漉咸滋液，能事播欢谣。
继明缵绪，缓赋轻徭。
京庾比丰饶。
勤中昃、采善询荛。
五风飘。
授人时吏正，休马橐兵销。
良肱隆栋，助化率皇僚。


rhythmic: 六州
author: 无名氏
content:
寰宇定，四海奉文思。
书轨混，梯航凑，共戴昌期。
稽古典、方咏京坻。
耕籍丰民稼，敦本农时。
陈羽卫、日月旌旗。
衮冕次坛。
帷宫宿设，相差。
穆清端拱，星毕照罘。
良宵永，为民广洽，庞褫奏、行漏昭庭燎，铙吹鼓曾。
百神拥卫斗东移。
明发俨皇仪。
手揽洪縻。
丰年万亿与千斯。


rhythmic: 十二时・忆少年
author: 无名氏
content:
君天下，万国来王。
玉帛凑梯航。
五风十雨，品物蕃昌。
栖垅有馀粮。
躬千亩、天步龙翔。
化重光。
举祖彝章。
验晨正农祥。
东郊如砥，黛耜御游场。
荐芬芳。
稼穑伫丰穰。
成耨礼，三事并卿尹，执耒有经常。
此仪旷绝，行自吾皇。
玉振复金相。
睹九色、流衍仓箱。
洽欢康。
虫鱼皆茂育，戈永韬藏。
两闱至圣，辅以股肱良。


rhythmic: 奉礼歌
author: 无名氏
content:
六龙承驭。
紫坛平、瑞蔼葱笼拥神都。
肃环卫、严貔虎。
鸡人行漏传呼。
灵景霁、星斗临帝居。
旷天宇。
微风来、翠幄绕相鸟。
对越方初。
笳鼓震，饶箫举。
阳律才动协气舒。
氛交祛。
物昭苏。
抚瑶图。
柴类精诚，当契唐虞。
思前古。
泰平承多。
包戈偃革，柔远咏皇谟。
称文武。
四表覆盂。
端冕出、从路车。
兵帅谨储胥。
唯奏凯、乐康。


rhythmic: 六州
author: 无名氏
content:
炎灵永。
长乐助文明。
居靖懿，敷皇化，四海升平。
慈是宝、万物怀生。
耀德不观兵。
大治欢声。
金辂饬、藻卫天行。
春色满皇京。
登歌清庙，神祈顾飨，玉纯精。
亿万载持盈。
膺天贶。
尤祥纷委来呈。
木连芝三秀，玉烛协和平。
仲春月、万杏初荣。
整羽卫葱衡。
亲款神明。
九韶叠奏罄箫笙。


rhythmic: 十二时・忆少年
author: 无名氏
content:
母仪下，国祚和平。
玉帛凑寰瀛。
尤祥极瑞，茂实英声。
两耀比皇明。
昭孝飨、躬荐精诚。
祥并保佑洽由庚。
和乐遍怀生。
柔远能迩，海宇永澄清。
复曾城。
宝册受鸿名。
绵龙绪，十治同齐圣。
至治播欢声。
止戈为武，顿纲搜英。
察万物人情。
损服御、不尚瑛琼。
俗怀生动，修文考制，颛法上天明。
地不爱宝，人不爱其诚。


rhythmic: 导引
author: 无名氏
content:
受遗仍几，负拥文明。
勤翼助持盈。
徽音不独流笙管，青册更峥嵘。
羽上汉玉衣轻。
隙驷去无程。
宸心追远严成配，亿世乡粢盛。
受天明命，作汉发灵长。
龙日梦休祥。
真人承体应图，庆祚启无疆。
望舒未满殒清光。


rhythmic: 六州
author: 无名氏
content:
崇严配，衢室飨中宸。
寻汉礼，崇唐典，袭映情文。
方宝辂、羽卫星陈。
藻绣填驰路，昭烂如云。
灵顾，德升闻。
旷瑞集纷纶。
承平嘉靖，收成和熟，万方歌舞，喜气满青。
成熙事、宣和舆物惟新。
展宫寝，疑庙室，飨帝极尊亲。
罄宸虑，四海骈臻。
肃簪绅。
斋明际，浃人神。
乾元盛则属兹辰。


rhythmic: 十二时・忆少年
author: 无名氏
content:
恢皇统，宵旰勤考，正朔づ同规。
留谈经幄，来谏书帷。
稽古极文思。
尊耀魄、宝秩神祈。
礼从宜。
显相协钦祗。
颢气结华滋。
西成献瑞，百谷满京坻。
化无为。
斯万卜年期。
隆昌运，大报同姬成，文武绍重熙。
历朝缺典，自我亲祠，容采炳葳蕤。
嘉能事、秀错多仪。
太平时。
清风涵溥惠，浩露浃深慈。
群方昭泰，保定宅华夷。


rhythmic: 奉礼歌
author: 无名氏
content:
皇泽均普，群生遂。
万宇和，讲天津、合祭圣宗神祖，八音钧奏谐节。
堂上荐鸣球，琴瑟击。
越布、霜空静，月华凝、光景蔼蔼。
纷纷晓霞披。
和铃作、鸾舆回。
天人共睹，庆无疆、祚崇明祀。
五辂驾、腾黄纯驷。
旗常扈跸严环卫。
公卿奉引，虚徐弛道，容　靡。
葱葱郁郁，祥风瑞霭。
发天光旖旎。


rhythmic: 合宫歌
author: 无名氏
content:
太平时。
宝殿垂衣治。
驭左右贤俊，万国执玉助祭。
凉秋九月霜华飞。
感发纯孝，五室配上帝。
紫汉入夜凝霁。
房心下，泛华芝。
大田栖粮，岁功成，农歌沸。
复道躬拜，肃迎神嬉。
漏声迟。
玉磬响，递清吹。
嘉荐升雕俎，柘桨屡酌几醉。
云扶灵驾若归。
天意留顾，万福如山委。
便御丹阙，布为皇泽，与民熙熙。


rhythmic: 六州
author: 无名氏
content:
承景运，天子奉明堂。
玉烛应，金飚动，万宝盈箱。
严法驾、天路龙骧。
采仗迎祥。
日色动扶桑。
款清庙、我诚将。
回御八鸾锵。
於皇仁孝，祖宗来顾，熙于四极，令问载无疆。
躬严配、笙镛奏凤来翔。
瑞烟起，浮帝衮，玉步间天香。
升重宇、壁玉华光。
桂流觞。
神虞夕照黄。
九霄鸣佩下清厢。


rhythmic: 十二时・忆少年
author: 无名氏
content:
承平世，嘉壬寅。
九月上旬辛。
酒醪香旨，谷实丰珍。
宗祀敞中宸。
宾延上帝五方神。
以严亲。
诚心通杳杳，文物盛彬彬。
金声玉色，和奏翕铿纯。
荡无垠。
天地一洪钧。
明天子、至化深仁。
一意奉精。
感时怵惕，即事恭夤。
用孝教斯民。
多仪举，大恩沦。
福来臻。
清风动阊阖，皓气下天津。
币诚玉腆，朱燎薪。


rhythmic: 六州
author: 无名氏
content:
垂炎运，真主嗣瑶图。
海波晏，卿云烂，日月丽皇都。
年屡稔、万宝山储。
广莫风生律，一气潜嘘。
陈法驾、翠羽装舆。
清跸下天衢。
金匏六变，然灵顾，来车风马，拜贶紫坛初。
奉神娱。
嘉笾荐，美玉奠，照荧。
星彩动，霜华薄，禁阁漏声疏。
回龙驭、宝瑞纷敷。
众心愉。
钧天别奏箫竽。
仙人楼上捧赦书。


rhythmic: 十二时・忆少年
author: 无名氏
content:
千年运，五叶升平。
法坐中盈。
天高日润，雷动风行。
三万里声明。
灵台偃伯仆边兵。
事农耕。
一气重滋萌。
万宝迄登成。
天生嘉谷，博硕又芳馨。
罄齐精。
谒款谢嘉生。
神明地，当阳定，天位来助见人情。
壁葱璨，金石铿。
仪礼盛西京。
灵祈喜、福绿来盈。
咏夷庚。
幔城班上笏，銮路趣还衡。
觚棱双阙，赭案切三清。


rhythmic: 奉礼歌
author: 无名氏
content:
皇天眷命集珍符。
上圣膺期起天衢。
环紫极鸿枢。
此时朝野欢娱。
乐于于。
似住华胥。
和气至，嘉生遂，豆实正芬敷。
礼与诚俱。
风飘洒，灵来下，喜怡愉。
斗随车转，月上坛觞。
奉初。
至诚孚。
如山岳、福委祥储。
车旋轨、云间双阙峙，百尺朱绳到地，两行雉扇排虚。
仙鹤衔书。
珍袍上笏相趋。
共欢呼。
号令崇朝，遍满寰区。


rhythmic: 导引
author: 无名氏
content:
清都未晓，万乘并驾，煌煌拥天行。
祥风散瑞霭，华盖耸，旗常建，耀层城。
四列兵卫，火映、金支翠旌。
众乐警、作充宫庭。
绎成。
绀幄掀，衮冕明。
妥帖坛陛霄升。
振珩璜、神格至诚。
云车下冥冥。
储祥降嘏莫可名。


rhythmic: 六州
author: 无名氏
content:
九龙舆。
记春暮、幸蓬壶。
琼囿敞，绣仗趋。
年华与逝水俱。
瑶京远，信息断无。
宝津池面落花铺。
愁晚容车来禁涂。
凤箫鸾，西指昭陵去。
旧赏蟠桃熟，又见涨海枯。
应共灵真母，曳霞裾。
宴清都。
恨满山隅。
春城翠柏藏乌。
扃户剑，照灯鱼。
人间一梦觉馀。
泉宫窈窕锁夜龙，银江澄澹浴仙凫。
烟冷金炉玉殿虚。
绿苔新长，雕辇曾行处。


rhythmic: 十二时・忆少年
author: 无名氏
content:
治平时。
暂垂帘，佑圣子、解危疑。
坐安天下逾岁。
厌避万机。
退处宸闱。
殿开庆养，志入希夷。
扶皓日，浴咸池。
看神孙、抚御千载，重雍累熙。
四方钦仰洪慈。
阴德远，仁功积，欢养罄九域，礼无违。
事难期。
乘霞去，乍睹升仙，诰下九围。
泣血涟如，更鸾车、动春晚、雾暗翠旗。
路指嵩伊。
薤歌凤吹。
悠扬逐风悲。
珠殿悄，网尘垂。
空坐湿，罔极吾皇孝思。


rhythmic: 陵歌
author: 无名氏
content:
真人地，瑞应待圣时。
巩原西。
荥河会，润洛与伊。
众水萦回。
嵩高映抱，几叠屏帏。
秀岭参差。
遥山群凤随。
共瞻陵寝浮佳气，非烟朝暮飞。
龟筮告前期。
奠收玉，筵卷时衣。
銮辂晓驾载龙旗。
路逶迟。
铃歌怨、画引华芝。
雾薄风微。
真游远、闭宝阁金扉。
侍女悲啼。
玉阶春草滋。
露桃结子灵椿翠，青车何日归。


rhythmic: 六州
author: 无名氏
content:
庆深恩。
宝历正乾坤。
前帝子，後圣孙。
援立两仪轩。
西宫大母朝寝门。
望椒闼常温。
芳时媚景，有三千宫女，相将奉、玉辇金根。
上林红英繁。
缥缈钧天。
奏梨园。
望绝瑶池，影断桃源。
恨难论。
开禁阍。
春风丹翩翩。
飞翠盖、驾雕。
容卫入西原。
管箫动地清喧。
陵上柏烟昏。
残霞弄影，孤蟾浮天外，行人触目是销魂。
问苍天。
尘世光阴去如奔。


rhythmic: 十二时・忆少年
author: 无名氏
content:
望嵩邙。
永昭陵畔，王气压龙冈。
巩洛灵光。
郁郁起嘉祥。
虚彩，转哀仗，幽堂。
叹仙乡路长。
景霞飞松上。
珠襦宵掩，细扇晨归，阆茫茫。
满目东郊好，红葩斗芳。
韶景空骀荡。
对春色、倍凄凉。
最情伤。
从辇嫔嫱。
指瑶津路，泪雨泣千行。
翠珥明。
曾忆荐琼觞。
春又至，人何往。
事难忘。
向斜阳断肠。
听钧天嘹亮。
清都风细，朱栏花满，谁奏清商。
紫幄重帘外，时飘宝香。


rhythmic: 虞主歌
author: 无名氏
content:
转紫芝。
指东都帝畿。
愁雾里、箫声宛转，辇路逶迤。
那堪见、郊原芳菲。
日迟迟。
对列凤龙旗。
轻阴黯四垂。
楼台绿瓦琉璃。
仙仗归。
寿原清夜，寒月掩。
翠雕轮，空反灵螭。
憩长岐。
嵩峰远，伊川渺弥。
此时还帝里。
旌上下，葆羽葳蕤。
天街回、垂杨依依。
过端闱。
阊阖正辟金扉。
觚棱射暖晖。
虞神宝篆散轻丝。
空涕涕。


rhythmic: 六州
author: 无名氏
content:
炎图盛，六叶正，协重光。
膺宝瑞，更法度，智勇超轶成汤。
昭回云汉烂文章。
震扬威武慑多方。
生民帖泰拥殊祥。
封人祝颂，万寿与天长。
岂知丹鼎就，龙下五云旁。
飘然真驭。
游衍仙乡。
泣彤裳。
伊落洋洋。
嵩峰少室相望。
藏弓剑，游衣冠，俊功盛德难忘。
泉台寂、鱼烛荧煌。
银海深、凫雁翱翔。
想像平居谩焚香。
望陵人散，翠柏忽成行。


rhythmic: 十二时・忆少年
author: 无名氏
content:
珍符锡佑启真人。
储思在斯民。
勤劳日升万物，皆入陶钧。
收威柄，更法令，鼎从新。
东风吹百卉，上苑正青春。
流虹节近，衣冠玉帛，交奏严宸。
万寿祝尧仁。
忽听宫车晚出，但号慕，瞻云路，企龙鳞。
穷天英。
冠古精神。
杳然上，人空望、属车巡。
虚仗星陈。
画环拥龙。
泉宫掩，帝乡远，邈难亲。
反雕轮。
飞羽盖、还渡天津。
雾迷朱服，风摇细扇，触目悲辛。
列嫔嫱，垂红泪，行尘。


rhythmic: 永裕陵歌
author: 无名氏
content:
升龙德，当位富春秋。
受天球。
膺骏命，玉帛走诸候。
宝阁珠楼临上苑，百卉弄春柔。
隐约瀛洲。
旦旦想宸游。
那知羽驾忽难留。
八马入丹邱。
哀仗出神州。
笳声凝咽，旌旗去悠悠。
碧山头。
真人地，龟洛奥，凤台幽。
绕伊流。
嵩峰冈势结蛟虬。
皇堂一闭威颜杳，寒雾带天愁。
守陵嫔御，想像奉龙。
牙盘赭案肃神休。
何日觌云裘。


rhythmic: 六州
author: 无名氏
content:
承圣绪，垂意在升平。
驱貔虎，策豪英。
号令肃天兵。
四方无复羽书征。
德泽浸群生。
睿谋雄俊，绌汉高狭陋，慕三皇二帝，登闳缉乐缀文明。
将升岱狱告功成。
玉牒金绳。
腾宝飞声。
事难评。
轩鼎就、清都一梦俄顷。
飞霞佩，乘龙驭，羽卫入高清。
祥光浮动五色，迎鸾凤，杂箫笙。
因山功就，同轨人至，铭旌画，行背重城。


rhythmic: 十二时・忆少年
author: 无名氏
content:
太平时。
御华夷。
躬听断破危疑。
春秋鼎盛，绌声乐游嬉。
日升繁机。
长驾远驭垂。
意在轩羲。
恢六典、斥三垂。
有殊尤绝迹，盛德魄周施。
方将缀缉声诗。
扩皇纲，明帝典，绍累圣重熙。
高拱无为。
事难知。
春色盛，逼千秋嘉节，忽闻玉几。
颁命彤闱。
厌世御云归。
翊翠凤，驾文螭。
缥缈难追。
侍臣宫女，但攀慕号悲。
玉轮动，指嵩伊。
龙镳日益远空游，汉庙冠衣。
惟盛德巍巍。


rhythmic: 虞神・虞神歌
author: 无名氏
content:
复土初。
明旌下储胥。
回虚仗，箫笳互奏，旌旆随驱。
岂知飚御在蓬壶。
道萦纡。
风日惨、六马踌躇。
留恨满山隅。
不堪回首，翠柏已扶疏。
帝城渐迩，愁雾锁天衢。
公卿百辟，鳞集云敷。
迓龙舆。
端门辟，金碧凌虚。
此时远帝都。
严清庙，入空时升，文物灿烂极嘉娱。
配三宗，号称神，古所无。
帝德协庙虞。
九歌毕奏斐然殊。
会轩朱。


rhythmic: 六州
author: 无名氏
content:
双凤落，佳气蔼龙山。
澄江左，清湖右，日夜海潮翻。
因吉地、卜筑圜坛。
宏基隆陛级，神位周环。
边陲静、挂起。
奠枕海隅安。
三年亲祀，一阳初动，虔修大报，高处紫烟燔。
看鸣銮，钩陈肃，天仗转，朔风寒。
孤竹管，云和瑟，乐奏彻天关。
嘉笾荐、玉奠。
奉神欢。
九霄瑞气起祥烟。
来如风马然。


rhythmic: 十二时・忆少年
author: 无名氏
content:
日将旦、阴潜消。
天宇扇祥飚。
边陲静谧，夜熄鸣刁。
文教普旁昭。
兴太学、多士舒翘。
奉宗祧。
新庙榜宸毫。
配侑享於郊。
慈宁万寿，四海仰东朝。
男女正，中壶至桃夭。
年屡稔，漕舟衔尾夥，高廪接楹饶。
庙堂自有、擎天一柱，功比汉庭萧。
多少群工同德，俊旁招。
吉祥诸福集，燮理四时调。
三年郊见，六变奏咸韶。


rhythmic: 奉礼歌
author: 无名氏
content:
苍苍天色是还非。
视下应疑。
亦若斯。
统元气，覆无私。
四时寒暑推移。
物蕃滋。
造化有谁知。
严大报，反本始，礼重祀神祈。
律管灰吹。
黄宫动，阳来复，景长时。
车陈法驾，仗列黄麾。
帝心祗。
紫霄霁，霜华薄，星烂明垂。
祥烟起，纷敷浮衮冕，六变笙镛迭奏，一诚币玉交持。
宫漏声迟。
千官显相多仪。
百神嬉。
风马云车，来止来绥。


rhythmic: 降仙台
author: 无名氏
content:
升烟既罢，良夜未晓，天步下神邱。
锵锵鸣玉佩，炜炜照金莲，杳蔼云裘。
彩仗初转，回龙驭、旌旆悠悠。
星影疏动与天流。
漏尽五更筹。
大明升，东海头。
杲杲灵曜，倒影射旗旒。
辇路具修。
葱郁瑞光浮。
归来双阙看御楼。


rhythmic: 六州
author: 无名氏
content:
昭圣武，不战屈人兵。
干戈戢，烽燧息，海宇清宁。
民丰业，歌咏升平。
愿咸归畎亩，力穑为。
经界正、东作西成。
农务轸皇情。
躬亲耒耜，相劝深耕。
人心感悦，击壤沸欢声。
乘鸾辂，羽旗彩仗鲜明。
传清跸，行黄道，缇骑出重城。
仰瞻日表，映朱。
环佩更锵鸣。
百执公卿。
不辞染履意专精。


rhythmic: 十二时・忆少年
author: 无名氏
content:
临寰宇，恭已岩廊。
属意在耕桑。
爱民利物，德迈陶唐。
跻俗尽淳庞。
开千亩、帝籍神仓。
举彝章。
祗祓坛场。
为农事祈祥。
涓辰行礼，节物值春阳。
罄齐庄。
明德荐馨香。
宫禁邃，嫔妃并御侍，献君王。
中闱表率，阴教逾光。
帐殿霭黄。
设、翠幕高张。
庆云翔。
樽陈酒醴，金石奏宫商。
神灵感格，岁岁富仓箱。


rhythmic: 奉礼歌
author: 无名氏
content:
吾皇端立太平基。
奉祀肃雍、格神祈。
抚御耦，降嘉种何辞。
手览洪縻。
命太史视日，祗告前期。
验穹象，天田入望更光辉。
掌礼陈仪。
搜钜典，迎春令，颁宣温诏遍九围。
人尽熙熙。
仰明时。
俨垂衣。
佳气氤氲表庞禧。
丰年屡，大田生异粟，含滋吐秀，九种传图，尽来丹阙，瑞应昌时。
享运正当摄提。
伫见咏京坻。


rhythmic: 六州
author: 无名氏
content:
中兴运，孝治格升平。
回驭，弭凤驾，册宝初上鸿名。
龙楼问寝候鸡鸣。
更翻莱戏彩衣轻。
坤躔夜照老人星。
金觞上寿，长愿燕慈宁。
乘云何处去，愁断紫箫声。
追思金殿，椒壁丹楹。
又谁知、勤俭仁明。
风行化被宫庭。
佑圣主，底明时。
阴功暗及生灵。
离宫晚、花卉娉婷。
甲观高、潮海峥嵘。
往事回头忽飘零。


rhythmic: 十二时・忆少年
author: 无名氏
content:
炎图景运正延鸿。
文思坐深宫。
慈宁大养，乐事时奏宸聪。
皇龄永，恩霈下，遍寰中。
君王乘彩服，嫔御上瑶钟。
年年诞节，就盈吉月，交庆流虹。
欢洽意方浓。
不觉仙游渺邈，但号泣苍穹。
追慕念音容。
诗书慈俭，配古追踪。
躬行四德，谁知继、二南风。
移盼俄空，宝鉴脂泽尘封。
清都远，帝乡遥，杳难通。
想云、还上瀛蓬。


rhythmic: 六州
author: 无名氏
content:
娟娟月，初未缺，忽沈西。
桂枝残，寒兔下，惟见露脚斜飞。
六宫歌笑奉瑶墀。
一朝寂寞掩衣。
夜星不动玉鸾嘶。
沈沈何处，愁雾锁金扉。
群仙瞻道范，肃驾到蓬池。
紫清逸辔，飞电奔驰。
又谁知。
一世柔仪。
椒涂玉钮金螭。
赞圣主，膺天命，功勤曾佐雍熙。
瑶天隔，玉闼低迷。
五云高、绛府参差。
往事如今好寻思。
留得香笺镂管、写新诗。


rhythmic: 十二时・忆少年
author: 无名氏
content:
皇家景运合无疆。
天子坐明堂。
丰年多黍，四方争报时康。
酒常清，花易好，寿君王。
天宫见玉女，大笑亿千场。
不知何事，椒涂暗淡，瑶殿凄凉。
宝镜玉台光。
可奈画眉人去，脂泽散馀芳。
极目望潇湘。
波遥草远，只见残阳。
南山古阜，松柏茂，蔚苍苍。
杳霭宫商。
风过金殿琳琅。
道歌繁，严鼓近，惨悲伤。
水凝愁，山攒恨，烟淡云黄。
神山何在，蟠桃已远，弱水何长。


rhythmic: 六州
author: 无名氏
content:
皇抚极，明德贯乾坤。
信星列，卿云烂，辉亘紫微垣。
思报贶、明诏祠宫，练时搜旷典，紫觚坛，昭孝德、亲御和銮。
振鹭玉珊珊。
精纯谒款，萧炀。
黄流湛澹，百末布生兰。
扣天阍，延飞驾，相彷佛，降云端。
神光集，嘉响应，霭霭万衣冠。
竣熙事清晓轻寒。
恣荣观。
华衣雾般般。
乾坤并贶庆君欢。


rhythmic: 十二时・忆少年
author: 无名氏
content:
宵景霁，河汉清夷。
旷典讲明时。
合祛升侑，孝德爰熙。
陈裸宫，澹觞太室，来奏天仪。
驷苍螭。
玉辂驭蕤绥。
觚陆展躬祠。
长梢饰玉，翠羽秀金支。
华始倡，雅韵出宫垂。
神来下，云车风马，缤暗蔼、宴栖迟。
毕觞流胙，紫烟竣事，棠梨回谒，宣室受蕃厘。
盛德无心专飨，端为民祈。
云恩有截，雨泽霈无涯。
君王愉乐，和气溢瑶卮。


rhythmic: 奉礼歌
author: 无名氏
content:
葭飞璇龠，孕初阳。
云绝清台、荐景祥。
风应律，日重光。
岁功顺，底金穰，寿而康。
庭壶乐无疆。
皇展报，新礼乐，觚陛咏宾乡。
珠幄黄。
登瑞缫，陈俎豆，澹嘉觞。
衮衣辉焕，宝佩琳琅。
奠椒浆。
庆阴阴，神来下，凤翥龙骧。
灵燕喜，锡符仍降嘏，镛管琳琅。
欢亮神之出，祓兰堂。
辇路天香。
轻烟半袭旗常。
祉滂洋。
受厘宣室，返驭斋房。


rhythmic: 降仙台
author: 无名氏
content:
星芒收采，云容放晓，羲驭渐扬明。
觚坛竣事，斋风袭、衮衣轻。
銮路尘清。
甘泉卤簿，威肃、回轸旋衡。
千官道从粲簪缨。
钧奏间韶英。
瞻龙闱，近凤城。
都人云会，芬夹道欢迎。
宸极尊荣。
卮玉庆熙成。
琼楼天上起和声。


rhythmic: 六州
author: 无名氏
content:
明天子，昔日丕纂鸿图。
躬道德，崇学问，稽古训，访群儒。
日亲广厦、论唐虞。
讲求政治、想都俞。
君臣一德、志交孚。
外夷效顺，犹自选车徒。
仁恩沾四国，固结满寰区。
千年宗社，万岁规摹。
重新天命出乾符。
老癃策杖相扶。
愿观德化遍方隅。
幸无死须臾。
谓宜圣寿等嵩呼。
遽登云舆。
上龙湖。
宸居幽寂紫云孤。
宸章宝画，但与日星俱。


rhythmic: 十二时・忆少年
author: 无名氏
content:
戈绨革最仁贤。
俭德自躬全。
忧勤庶政，三十馀年。
金风肃，秋渐老，摄调ち。
忱恂遍，群祀号泣诉天。
缀衣将出，神凝玉几，一夜登仙。
弓堕隔苍烟。
七月有来同轨，引绋动灵辁。
凄怆泪潸然。
行号巷哭，薤露声传。
东城去路，惊涛忍见江船。
憔悴山川。
不禁箫鼓咽，山阴处，茂林修竹芊芊。
望陵宫，应弗远，金粟堆前。
人徒慕恋，百神警待，盘翥驱先。


rhythmic: 满庭芳
author: 无名氏
content:
若论风流，无过圆社，拐蹬蹑搭齐全。
门庭富贵，曾到御帘前。
灌口二郎为首，赵皇上、下脚流传。
人都道、齐云一社，三锦独争先。
花前。
并月下，全身绣带，偷侧双肩。
更高而不远，一搭打秋千。
球落处、圆光拐，双佩剑、侧蹑相连。
高人处，翻身佶料，天下总呼圆。


rhythmic: 满庭芳
author: 无名氏
content:
十二香皮，裁成圆锦，莫非年少堪收。
绿杨深处，恣意乐追游。
低拂花梢慢下，侵云汉、月满当秋。
堪观处，偷头十字拐，舞袖拂银钩。
肩尖，并拐搭，五陵公子，恣意忘忧。
几回沈醉，低筑傍高楼。
虽不遇文章高贵，分左右、曾对王候。
君知否，闲中第一，占断是风流。


rhythmic: 满庭芳
author: 无名氏
content:
共庆清朝，四时欢会，贺筵开会集佳宾。
风流鼓板，法曲献仙音。
鼓笛令、无双多丽，十拍板、音韵宣清。
文序子，双声叠韵，有若瑞龙吟。
当筵，闻品令，声声慢处，丹凤微鸣。
听清风八韵，打拍底、更好精神。
安公子、倾杯未饮，好女儿、齐隔帘听。
真无比、最高楼上，一曲称人心。


rhythmic: 水调歌头
author: 无名氏
content:
八蛮朝凤阙，四境绝狼烟。
太平无事，超烘聚哨效梨园。
笛弄上品，筛动云阳妙选，画鼓可人怜。
乱撒真珠迸，点滴雨声喧。
韵堪听，声不俗，驻云轩。
谐音节奏，分明花里遇神仙。
到处朝山拜岳，长是争筹赌赛，四海把名传。
幸遇知音听，一曲赞尧天。


rhythmic: 金明池
author: 无名氏
content:
琼苑金池，青门紫陌，似雪杨花满路。
云日淡、天低昼永，过三点、两点细雨。
好花枝、半出墙头，似怅望、芳草王孙何处。
更水绕人家，桥当门巷，燕燕莺莺飞舞。
怎得东君长为主，把绿鬓朱颜，一时留住。
佳人唱、金衣莫惜，才子倒、玉山休诉。


rhythmic: 声声慢
author: 无名氏
content:
梅黄金重，雨细丝轻，园林雾烟如织。
殿阁风微，帘外燕喧莺寂。
池塘彩鸳戏水，雾荷翻、千点珠滴。
闲昼永，称潇湘竿叟，烂柯仙客。
日午槐阴低转，茶瓯罢、清风顿生双腋。
碾玉盘深，朱李静沈寒碧。
朋侪闲歌白雪，卸巾纱、樽俎狼藉。
有皓月、照黄昏，眠又未得。


rhythmic: 大圣乐
author: 无名氏
content:
千朵奇峰，半轩微雨，晓来初过。
渐燕子、引教雏飞，菡萏暗薰芳草，池面凉多。
浅斟琼卮浮绿蚁，展湘簟双纹生细波。
轻纨举，动团圆素月，仙桂婆娑。
临风对月恣乐，便好把千金邀艳娥。
幸太平无事，击壤鼓腹，携酒高歌。
富贵安居，功名天赋，争奈皆由时命呵。


rhythmic: 女冠子
author: 无名氏
content:
同云密布。
撒梨花、柳絮飞舞。
楼台诮似玉。
向红炉暖阁院宇。
深庭广排筵会，听笙歌犹未彻，渐觉轻寒，透帘穿户。
乱飘僧舍，密洒歌楼，酒帘如故。
想樵人、山径迷踪路。
料渔人、收纶罢钓归南浦。
路无伴侣。
见孤村寂寞，招酒旗斜处。


rhythmic: 满江红
author: 无名氏
content:
斗帐高眠，寒窗静、潇潇雨意。
南楼近、更移三鼓，漏传一水。
点点不离杨柳外，声声只在芭蕉里。
也不管、滴破故乡心，愁人耳。
无似有，游丝细。
聚复散，真珠碎。
天应分付与，别离滋味。
破我一床蝴蝶梦，输他双枕鸳鸯睡。
向此际、别有好思量，人千里。


rhythmic: 秋霁
author: 无名氏
content:
虹影侵阶，乍雨歇长空，万里凝碧。
孤鹜高飞，落霞相映，远状水乡秋色。
黯然望极。
动人无限愁如织。
又听得。
云外数声，新雁正嘹呖。
当此暗想，画阁轻抛，杳然殊无，些个消息。
漏声稀、银屏冷落，那堪残月照窗白。


rhythmic: 烛影摇红
author: 无名氏
content:
乳燕穿帘，乱莺啼树清明近。
隔帘时度柳花飞，犹觉寒成阵。
长记眉峰偷隐。
脸桃红、难藏酒晕。
背人微笑，半鸾钗，轻笼蝉鬓。
别久啼多，眼应不似当时俊。
满园珠翠逞春娇，没个他风韵。
若见宾鸿试问。
待相将、彩笺寄恨。
几时得见，斗草归来，双鸳微润。


rhythmic: 齐天乐
author: 无名氏
content:
天开图画江山秀。
怪得人间希有。
屏岛精神，潭溪骨格，锺作名门华胄。
满堂昼绣。
甚禊集兰亭，竹修林茂。
得得明朝，绂麟亲解公侯绶。
心胸剩罗列宿。
便能光绍，太常勋旧。
却恋湖，贪求精舍，日日佳篇醇酎。
陶朱敌富。
更沧海双珠，掌中明透。
赢得年年，莲龟松鹤祝公寿。


rhythmic: 桂枝香
author: 无名氏
content:
武夷九曲。
甚乐响云韶，旆走星纛。
更捧琼浆九酝，蟠桃初熟。
元来崧岳生申旦，会群仙、献长生。
岁寒堂上，冰壶影里，长跨青鹿。
记往日、堤沙旧筑。
有书龠金腾，勋写歌鹄。
更化和朝，半是世臣乔木。
明年瑞庆才经月，侍重瞳、应奉卮玉。
此时奋建联班，却将万年齐祝。


rhythmic: 满江红
author: 无名氏
content:
才入新年，喜两见、希奇盛事。
正五旦、虹流电绕，星枢呈瑞。
方庆千秋开宝运，又今六日生名世。
河清生圣岳生贤，风云际。
修月手，凌云气。
吞泽量，飞泉思。
况声名已自，惊天动地。
上寿不须儿女语，著鞭且展英雄志。
北方焰焰看来年，魁名字。


rhythmic: 贺新郎
author: 无名氏
content:
四海文章伯。
自雪堂人老，有谁当得。
馀子纷纷何足数，除是壶中仙客。
况夺得、秋光清彻。
笔下诗成愁鬼魅，更千军、侍帐看飞檄。
须信道，万人杰。
胸襟浩荡乾坤窄。
向楼东吟笑，壮心谁识。
直渡黄河擒颉虏，吐尽平生奇策。
终不负、雄姿英发。
闻说九重飞紫诏，想鸣珂、日晚朝天阙。
鸿鹄举，楚天阔。


rhythmic: 沁园春
author: 无名氏
content:
天下知名，今日刘郎，胜如旧时。
记当年暮府，元戎高会，万花围席，争看题诗。
尽道坡仙，再生尘世，有制宜烦立马挥。
东阳小，岂容久驻，凫暂双飞。
诸公荐墨交驰。
要推上青云百丈梯。
况平生慷慨，闻鸡起舞，中原事业，不付公谁。
生记今朝，频将指数，较莱公争半月期。
功名事，不输前辈，行即诏封泥。


rhythmic: 金缕词・贺新郎
author: 无名氏
content:
瑞气重闽宇。
小春馀、璇霜避暖，敛威青女。
一点阳和锺英气，崧岳今朝诞甫。
正两荚、尚留舞。
应想宁川称寿处，听金笼、放鸽儿童语。
愿千岁，祝慈父。
君家自有安民谱。
袖良规、时宽辔策，夜闲桴鼓。
直赖汀南为保障，无复鼯啸聚。
果峻秩、升朝褒叙。


rhythmic: 满庭芳
author: 无名氏
content:
标格清高，性姿雅淡，群芳独步惟梅。
当年秀气，付作此奇材。
不逐东风桃李俗，冰霜里、弹压春回。
还应是，崧神降瑞，屈指一阳来。
文章，推大手，关征小试，暂费筹财。
我殷勤为寿，起舞持杯。
鹏翮抟风再整，南枝报、管占新魁。
从今看，和羹大用，指日主三台。


rhythmic: 满庭芳
author: 无名氏
content:
桐叶霜乾，芦花风软，晚来一色清秋。
碧天无际，良夜月明楼。
瑞应长庚入梦，锺奇秀、特座贤侯。
堪夸处，雄姿英发，连箭射双雕。
回头。
思往事，皂囊三进，豪气冲牛。
记前回凤诏，空下南州。
冷笑浮云坠甑，鲈鱼美、归老扁舟。
祝君寿，青山不尽，绿水自悠悠。


rhythmic: 多丽
author: 无名氏
content:
近中秋，迥然玉宇澄鲜。
更尧、十有一叶，向人特敷妍。
喜名家、世行阴德，有馀庆、门拥祥烟。
梦协熊罴，间生，妙年攀桂振青毡。
横飞上，金闺粉署，小试佐临川。
翩然返，一身似叶，琳馆清闲。
记榜下、曩尝附骥，浪萍还有夤缘。
曳长裾、不辞还道，接漫刺、复面同年。
邂逅佳辰，铺排雅席，金炉香袅欲何言。
愿趣诏、入扶宗社，浩气愈纯全。
长年少，龟龄共永，鹤算同坚。


rhythmic: 玉烛新
author: 无名氏
content:
养高梓里，袖手珍祠，太平五福人物。
自是昔年，场屋文章旧豪杰。
诗书平生事业。
问造物、为谁悭惜。
谩眷怀、兰玉桂香，已露消息。
尝试问、天公好事，鼎来家庆自因袭。
更看绶蓝森列，映灵椿双碧。
诸郎击鲜奏食。


rhythmic: 满庭芳
author: 无名氏
content:
威策冰河，兵严玉帐，济时人在壶天。
妙龄谈笑，图画上凌烟。
但见勋书鼎鼐，谁知道、名列高仙。
风云会，钩陈羽卫，绿鬓映貂蝉。
绵绵。
流庆远，芝兰秀发，折桂争先。
占盛一门，文武更双全。
已饵琼英绛雪，灵龟寿、何止千年。
年年看，笙歌丛里，金盏侧垂莲。


rhythmic: 水调歌头
author: 无名氏
content:
金兽袅香穗，银烛灿花枝。
眼前风景殊异，酌酒庆生时。
要是祖宗流庆，方有此身此日，盍亦反其思。
何以上雅寿，敢用此为规。
况君家，本学业，致轻肥。
牙签玉轴，全胜阡陌占东西。
好把胸中一点，照破堂中万卷，五福自来宜。
谨勿效雌伏，指日要雄飞。


rhythmic: 水调歌头
author: 无名氏
content:
天地锺奇秀，山泽有儒仙。
词锋前驱万马，三度奏捷菊花天。
信是文场敏手，如把枭卢对掷，高叱便回旋。
一点英雄气，四顾浩无边。
长羡君，先我著，祖生鞭。
今朝尊酒持劝，岂特颂长年。
要入兰宫妙选，共向集英殿里，玉陛听胪传。
姓字标黄甲，香墨照人鲜。


rhythmic: 水调歌头
author: 无名氏
content:
来复迈七日，亨泰兆三阳。
恰逢临吉中应，浸长三阳刚。
天地凝成正气，岳渎锺为秀杰，玉燕纪呈祥。
莹彻冰壶操，皎月映秋霜。
日星回，乾坤辟，再更张。
时乘君子道长，茅茹喜生光。
抱负黄锺大吕，资禀盐梅栋柏，施用在岩廊。
一骑春风里，紫诏下山堂。


rhythmic: 沁园春
author: 无名氏
content:
奏捷淮，勒功燕石，鼓吹凯旋。
正归班玉笋，花袍方卸，彩衣亟著，忠孝双全。
清德独高，皇心简注，燕寝凝香朱两幡。
君王问，录屏风姓字，趣对金銮。
平山。
蹑履冠。
竞来庆嘉平五日间。
是炎刘昴宿，光至再现，绛人甲子，四百新颁。
碧麦称觞，玉枝等算，长对梅花开岁寒。
春回也，报调羹时候，梅子微酸。


rhythmic: 水调歌头
author: 无名氏
content:
何以作公寿，一纸寄讴吟。
当年生申有兆，梦文禽。
气宇虹霓万丈，胸次蟠龙七泽，锦绣萃中心。
高谊薄云表，随处是知音。
人俊逸，文卓荦，气雄深。
版岩合辞故隐，霖雨慰当今。
且把梅花酌酒，行即桂枝入手，桑荫未移阴。
珍重此时祝，何日盍朋簪。


rhythmic: 满江红
author: 无名氏
content:
学富胸襟，才名擅、菊潭第一。
都缘是、文星在命，光联南极。
已向九霄横鹗荐，词埸独步花生笔。
况而今、好事又相逢，趋朝急。
增喜气，眉黄色。
须还做，龙头客。
且今朝满泛，寿觞琼液。
自昔箕畴称五福，惟公兼备真难得。
看明朝、夺取锦标归，头方黑。


rhythmic: 乳燕飞・贺新郎
author: 无名氏
content:
指点金蕉叶。
倩双成、十分为注，九天琼液。
中有玉梅风露气，持寿卯金仙伯。
听贱子、歌翻新阕。
不作寻常儿女祝，把先生、好事从头说。
须快饮，莫留滴。
风流晋宋人物。
有锦囊万首，不博小儿馆职。
膝下双雏真伟器，足继传家事业。
且做个、人间闲客。


rhythmic: 沁园春
author: 无名氏
content:
眼底高年，如老曾仙，斗南一人。
能持齐守戒，香山居士，乐天知命，康节先生。
满眼儿孙，满堂金玉，多宝如来现後身。
真堪羡，有许多福力，越见精神。
庆公今日生申。
喜渐近中秋对月明。
这平生积善，三千功行，前程享福，八百椿龄。
见说寿筵，大开佛事，煮鹤炮龙烙凤麟。
从今後，愿年年长健，事事如心。


rhythmic: 满江红
author: 无名氏
content:
萱草堂开，仙姿秀、金枝玉叶。
亲曾映、尧阶三月，舒六荚。
荣侍早随台辅鼎，长生已镂天潢牒。
自当年、苹藻俪勋门，能循法。
掌中贵，双珠握。
慈训笃，家传学。
信陶亲母，要还相业。
最好鳌头攀盛事，只今鹤发承殊渥。
任年年、王母献蟠桃，金书帖。


rhythmic: 水调歌头
author: 无名氏
content:
泽国嫩寒月，天气小阳春。
萱堂今朝生日，瑞霭郁轮。
身佩铜章墨绶，手捧霞觞玉液，献寿太夫人。
且喜藤舆稳，共戏彩衣新。
发垂鹄，瞳点漆，倍精神。
麻姑来庆，笑道沧海几扬尘。
伫看起居八座，更好回班百辟，异数耸朝绅。
此母生此子，再拜谢宸恩。


rhythmic: 满江红
author: 无名氏
content:
绣线添长，屈指隔、书云三日。
华堂里，十分佳气，葱葱郁郁。
一点老人星正照，千年王母桃方实。
向绮罗、丛里酌流霞，称觞客。
凤雏贵，名仙籍。
鸾诰宠，恩慈极。
萃一门盛事，皆诗书力。
芹泮珠曹争禄养，桂林雁郡催行色。
看明年、两处寿筵开，长生节。


rhythmic: 瑞鹤仙
author: 无名氏
content:
五云翔碧汉。
望卿月光中，老人星现。
黄堂盛华宴。
庆君恩、许奉安舆游衍。
鹿城壮观。
幸王母、人间得见。
望君侯、彩服称觞，喜溢万家欢。
堪羡。
一生福善，九表康宁，万锺尊显。
肩舁上殿。
封两国、未应晚。
管阴功、何止平反，一笑钧陶惠满。
看瑶池、手种蟠桃，著花万遍。


rhythmic: 满庭芳
author: 无名氏
content:
千里旌麾，万家灯火，晓来气霭佳瑞。
宝猊烟里，龟甲锦屏张。
尽道蓬莱仙瑞世，九霄外、鸣玉飞香。
阴功著，恩疏三品，金诰久弥芳。
华堂。
丝管□，金樽齐捧，百拜称觞。
看绕庭兰玉，济济成行。
占尽人间五福，壶中景、日月偏长。
春难老，芳瞳发秀，千岁寿宁康。


rhythmic: 满江红
author: 无名氏
content:
指日中秋，便满目、蟾光如洗。
又还竹溪溪上，长庚瑞世。
事业权与韩范辈，文章拍调苏黄里。
借北来双鹤寿芳筵，人千岁。
羞阿买，依兰砌。
看大阮，趋枫陛。
这冰壶人物，蓬山地位。
荐墨未曾乾翠剡，除书已拟封黄纸。
把爆筵、趁取牡丹红，花前醉。


rhythmic: 千秋岁
author: 无名氏
content:
记当初归我，似德耀、嫁梁鸿。
算三十年间，艰难历遍，甘苦相同。
新来有孙可抱，也添些、喜色到眉峰。
今日又逢生日，不妨樽酒从容。
老翁。
只是一村农。
欠你孺人封。
幸儿渐知耕，妇能知织，莫问穷通。
君看世间富贵，比浮云、缥缈过晴空。
何似大家清健，玉林岁岁春风。


rhythmic: 沁园春
author: 无名氏
content:
长至阳生，律转黄锺，门左弧垂。
记当年瑞世，梦传玉燕，今朝诞节。
香金猊。
南极星明，北山堂邃，松桧苍苍龟鹤随。
况蟠桃下熟，仙童来献，喜介双眉。
平生谋画多奇。
算收拾功名须有时。
曾指麾万骑，刍飞粟挽，折冲千里，彗扫星驰。
荐口澜翻，宸恩鼎至，此去须还衣锦归。
人都道，黑头卿相，慷慨男儿。


rhythmic: 永遇乐
author: 无名氏
content:
柏颂才过，梅妆方试，六秀荚。
恰是今朝，白花岩里，一佛生时节。
前身再现，金城桃熟，千岁莲花重发。
更一念、善根常在，作个在家菩萨。
活饥好事，造桥阴骘，乐施常开金穴。
瑶籍儿孙，玉京夫妇，庆聚神仙窟。
从今生旦，三千纪算，常对昙华优钵。
华严会，彩箱庆满僧宝骨。


rhythmic: 贺新郎
author: 无名氏
content:
官职从他大。
官大时、烦恼偏多，不如到我。
我有数间临水屋，随分田园些个。
也薄有、新蔬时果。
浊酒三杯棋一局，对花前、时抱添丁坐。
间觅句，唱仍和。
年年生日人争贺。
谩相期、黄扉紫闼，玉堂青琐。
一日平章风月事，奉保永无期祸。
只如此、有何不可。
阁箸相疑真可笑，政事堂、日里如何□。
似恁地，待则麽。


rhythmic: 水调歌头
author: 无名氏
content:
久雨忽开霁，花靥斗春娇。
家人笑道，老子今日是生朝。
细数平生功行，断自狂吟之外，全不犯科条。
心事淡如水，天合与逍遥。
也何须，期寿算，比松乔。
但令此去清健，到处狎渔樵。
说与门前鸥鹭，护我山中杞菊，日日长心苗。
世事儿戏耳，尊酒百忧消。


rhythmic: 沁园春
author: 无名氏
content:
甲子一周，织鸟相催，又还十年。
但诗狂酒圣，坐常有客，书痴传癖，囊不留钱。
拍手浩歌，出门长笑，谁是知心有老天。
犹多事，更时游艺圃，日耨情田。
细思世事无边。
只好把清樽对眼前。
看槐国功名，有如戏剧，竹林宴赏，便似神仙。
富贵危机。
荣华作梦，早已输人一著先。
从今去、莫将醉趣，与醒人传。


rhythmic: 满庭芳
author: 无名氏
content:
月属重三，开二六，于门车马骈阗。
彩麟高设，金鸭喷祥烟。
试问谁来瑞世，人都道、蓬岛神仙。
非凡子，年才志学，勋业已精专。
坐联。
汤饼客，倾银注玉，盛展华筵。
羡巍冠初冠，气宇飘然。
底用遐龄频祝，但愿双亲未老，富贵双全。
功名事，吾家旧物，早共复青毡。


rhythmic: 贺新郎
author: 无名氏
content:
路入蓝桥境。
忆当年、云英来会，玄霜捣尽。
争似温公风流婿，一笑欢传玉镜。
便胜似、琼浆玉饮。
自是振振佳公子，冰肌玉骨相辉映。
一对儿，好厮称。
夜深银烛交红影。
雀屏开、凤帷拥绣，鸳衾铺锦。
雨意云情应多少，梦到巫山一枕。
好语向、耳边频听。
但愿来春青云路，管一枝、青桂嫦娥近。
闻早寄，凤楼信。


rhythmic: 满庭芳
author: 无名氏
content:
金贴鼓腰，绣妆檐额，吾宗自昔豪奢。
椒馨兰馥，烟雾霭横斜。
吹管聒天今夜，香风度、罗绮光华。
看双美，郎君俊秀，玉女更宜家。
繁华。
歌宴处，金盘撒果，银烛烧花。
任芙蓉帐掩，翡翠屏遮。
更看名传桂籍，蓬瀛近、隐泛仙槎。
归来去，双亲绿鬓，相对饮流霞。


rhythmic: 喜迁莺
author: 无名氏
content:
早梅天气，正绣户乍启，琼筵才展。
鹊渡河桥，云游巫峡，溪泛碧桃花片。
翠娥侍女来报，莲步已离仙苑。
待残漏，鸳帐深处，同心双绾。
欢宴。
当此际，红烛影中，檀麝飘香篆。
掷果风流，谪仙才调，佳婿想应堪羡。
少年俊雅狂荡，蓦有人言拘管。
镇携手，向花前月下，重门深院。


rhythmic: 水调歌头
author: 无名氏
content:
人道孰为大，尚小易咸常。
厥初皇极中建，扶世有三纲。
仁义阴阳道立，父母乾坤位正，六子发辉光。
一日不容缓，此意久弥昌。
杯举庆，天作合，月探囊。
十年不字以正，乃字便惟良。
推阐家人一卦，迤逦齐家治国，鼎鼐得姬姜。
旧物中书令，玉润继汾阳。


rhythmic: 沁园春
author: 无名氏
content:
姑射琼仙，论人间世，学宫样妆。
费精神刺绣，裁成云锦，今朝喜遇，弱线添长。
收拾云情，铺张雨态，来嫁朱门趁一阳。
真还是，两情鱼水，并颈鸳鸯。
登科人道无双。
问小底何如大底强。
幸洞房花烛，得吹箫侣，短檠灯火，伴读书郎。
办苦工夫，求生富贵，要折丹枝天上香。
来秋也，看载膺鹗荐，载弄之璋。


rhythmic: 满江红
author: 无名氏
content:
雪意垂垂，算天为、风流酝酿。
便催得、蕊宫仙子，队移仙仗。
明月珠连湘浦合，清风佩过秦楼响。
带天香、郁郁碾云，通宵降。
温玉枕，销金帐。
花烛下，狨毡上。
这英才美貌，一双不枉。
鸾凤镜明栖彩翼，鸳鸯被阔翻新浪。
祝君莫学画眉痴，如张敞。


rhythmic: 贺新郎
author: 无名氏
content:
贺鹊冰檐绕。
伴华堂、两催妆束，音传青鸟。
瑞气沉烟金鸭袅。
脆管繁弦迭奏。
拥出个、仙娥窈窕。
秋水芙蓉相映照。
算人间、天上真希少。
肌玉润，臂金瘦。
仙郎况是青春调。
向鸳鸯、彩丝结就，同心巧。
料想梅花先得了。
昨夜一枝开早。
无地著、许多欢笑。
准拟计台魁鹗表。
著青衫、跃马长安道。
一百岁，一双好。


rhythmic: 沁园春
author: 无名氏
content:
柳眼偷金，梅肌晕玉，春信已催。
正浅寒天气，嫩晴日色，雨收巫峡，烟卷蓬莱。
青鸟衔音，彩鸾迎驾，白昼传呼王母来。
屏帏里，看合欢杯尽，连理花开。
笙歌上下楼台。
更罗绮丛中薰麝煤。
想雪香酥暖，粉娇翠软，风流乐事，慰惬情怀。
花帽兰袍，皂鞋槐简，谁似何郎年少才。
人偕老，类鸳鸯匹偶，鸾凤和谐。


rhythmic: 贺新郎
author: 无名氏
content:
瑞霭笼晴晓。
正小春时候，和气十分缭绕。
月姊精神还窈窕。
甚似星郎年少。
同共入、蓬莱仙岛。
鸾凤铿铿风缥缈。
算一双、两好真奇妙。
天上有，世间少。
桥门名姓掀张了。
更那堪、榜下新婚，才名表表。
便好相成勤夙夜，莫使脱簪遗笑。
且早趁、青春才调。
向去功名成就後。
到恁时节风流好。
胜今日，登科小。


rhythmic: 水调歌头
author: 无名氏
content:
阿谁煎凤髓，续此玉琴弦。
依然音调清婉，律吕互相宣。
天使彭城姝丽，来配鲁邦才子，永作地行仙。
况有盈门礼，百两拥骈阗。
更临鸾，看举案，两无偏。
从此欢谐千岁，月下与花前。
剩长芝兰玉树，俱作蟾宫佳客，声誉振螺川。
仍看明年去，平步上青天。


rhythmic: 水调歌头
author: 无名氏
content:
尧历庆良月，管换新冬。
玉成西爽，五云拂晓画楼东。
人指谢家庭砌，眼底猗兰奕叶，特地茁新丛。
不是善根种，争得占春风。
步鹏程，名虎榜，早收功。
建安衣钵，定知他日属奇童。
且说而今胜事，珠履三千称贺，相对醉颜红。
拜贺无他语，相庆黑头公。


rhythmic: 沁园春
author: 无名氏
content:
萱草阑干，杨花庭院，夜景澄虚。
望庚星昴宿，荧荧照室，祥烟瑞霭，郁郁充闾。
白鹿入胎，黄龟献梦，果应君家生凤雏。
真英物，似山片玉，沧海明珠。
玳筵丝竹□□。
有多少犀钱分座隅。
念谢堂冷落，久无神语，淮淝骚扰，谁定边谟。
天产英雄，地锺秀气，振起家声今有馀。
□□□，看宫袍加鹄，玉带悬鱼。


rhythmic: 喜迁莺
author: 无名氏
content:
物中双美。
惟邺县双凫，禹门双鲤。
太华双莲，蓝田双璧，剑丰城而已。
争是一门双秀，又是一朝双喜。
人总道，机云双陆，同年弧矢。
希耳。
会见这，双桂连芳，双鹄冲霄举，鱼诏双金，带横双玉，惟道无双国士。
但愿双英双戏彩，且直与、双亲儿齿。
愿岁岁，见东风双燕，满城桃李。


rhythmic: 沁园春
author: 无名氏
content:
蛮柳眠风，妃棠醉日，春意方浓。
怪凌晨乾鹊，欢声啧啧，充闾瑞霭，佳气葱葱。
白鹿效灵，黄龟献梦，还应君生第二龙。
兰房里，想犀帷晕翠，锦褓裁红。
五峰。
秀气攸锺。
更头玉硗硗天性聪。
自谪仙芳歇，久尘赋颂，江西派冷，谁嗣宗风。
骨脉尤香，云仍载诞，衮衮公侯从此封。
三朝满，好平分犀玉，满泛金锺。


rhythmic: 沁园春
author: 无名氏
content:
明月呈规，祥烟非雾，载符梦铃。
记前时已庆，人间，今番再见，天上麒麟。
知是于门，功标紫府，夜半仙官敕五丁。
亲送与，向君家作个，难弟难兄。
绝奇不数徐卿。
看他日名登千佛经。
正翁翁矍铄，婆婆老福，薰修觉海，结果初成。
自愧空词，不酬杯水，汤饼难充堂上宾。
无功也，这犀钱玉果，敢望平分。


rhythmic: 喜迁莺
author: 无名氏
content:
古今三绝。
惟郑国三良，汉家三杰。
三俊才名，三儒文学，更有三君清节。
争似一门三秀，三子三孙奇特。
人总道，赛蜀郡三苏，河东三薛。
庆惬。
况正是，三月风光，杯好倾三百。
子并三贤，孙齐三少，俱笃三馀事业。
文既三冬用，名即三元高揭。
亲俱庆，看宠加三命，礼膺三接。


rhythmic: 水调歌头
author: 无名氏
content:
玉届良月，璇极炳明星。
适当季舍，有梦应麒麟。
但愧衡门深隐，偶尔玉川添累，还解振家声。
乐章歌一阕，笔阵扫千军。
羡君侯，为学富，焕文清。
青云咫尺要路，曳紫更腰金。
顾我荆榛虽茂，其奈栋材无用，何似八千椿。
君王行赐宴，礼重敬如宾。


rhythmic: 满江红
author: 无名氏
content:
月淡风轻，凉意在、碧梧修竹。
极目际，澄空似水，素秋新沐。
夜看庚星飞下界，晓传子舍生兰玉。
想充闾、佳气郁葱葱，香芬馥。
裁锦褓，铺金褥。
沉水暖，金盆浴。
向画堂深处，拥红斟绿。
况是天潢真相宅，定知丰采惊凡目。
看他年、槐馆振家声，飞腾速。


rhythmic: 沁园春
author: 无名氏
content:
喜见于门，子月阳生，子舍春回。
想释丘抱送，绝奇神骨，皙参授受，忠恕胚胎。
跨灶参先，撞楼踵後，鼎样一门三秀才。
应不数，那窦家五桂，王氏三槐。
南丰门户奇哉。
他日一声平地雷。
若非是河东，名传三凤，也应天上，光映三台。
莫道後时，方为贺客，且把犀钱玉果来。
却还取，这长生一曲，富贵三杯。


rhythmic: 水调歌头
author: 无名氏
content:
燕分炳箕宿，鲁野照奎星。
天开岳渎，储瑞重见吐书麟。
人道兰庭生谢，我羡竹林得阮，中夜沸欢声。
奇称符百药，童号迈终军。
姿禀厚，骨骼异，气神清。
好把一经为教，切莫诧金。
击瓮画图休展，对日有言可听，材大等庄椿。
年欲临志学，上国早充宾。


rhythmic: 沁园春
author: 无名氏
content:
衮绣堂前，福星开度，寿星入垣。
有建隆臣普，上天宰辅，绍兴臣鼎，平地神仙。
入秉钧衡，出分藩屏，托住东南半壁天。
年来好，甚烽消万里，尘静三边。
紫宸几度传宣。
刚不肯归班押讲筵。
纵云台勋业，已登盟府，金城筹策，犹念中原。
好袖山河，更扶日月，色正三台第一躔。
王韩去，愿齐休社稷，於万斯年。


rhythmic: 六州歌头
author: 无名氏
content:
扬休玉色，山立秉鸿枢。
圣天子、方有志，会东都。
得真儒。
身佩安危寄，本兵柄，修军政，朝野庆，钧衡任，赖诗谟。
天上麒麟挺，徐卿子，坐肃夫。
向六阳时候，佳瑞纪门弧。
炳炳阶符。
照蓬壶。
看兄枢使，弟元帅，真盛事，世间无。
筹密边烽息，凛羌胡。
玉音俞。
伫正三槐位，散膏泽，福寰区。
河如带，山如砺，巩皇图。
金鼎调元远大，中书考，致主唐虞。


rhythmic: 念奴娇
author: 无名氏
content:
素娥不老，才胜赏中秋、无边月色。
又报仙翁来桂苑，连庆生申佳节。
玉宇无尘，金茎有露，对景成三绝。
重阳近也，黄花香入瑶席。
尽说湖海元龙，裕民堂上，几度吟梅雪。
满眼阴阴甘棠树，消得寿同南极。
八桂难留，九芝促觐，早露真消息。
星辰听履，好看明岁今日。


rhythmic: 沁园春
author: 无名氏
content:
皂盖朱幡，玉节虎符，宏开大藩。
把济川秀楫，试横碧水，擎天柱石，小驻丹山。
麦秀两歧，棠敷千里，治最当今黄颍川。
平章看、文词坡谷，人品欧韩。
竭来游戏人间。
况雅量汪汪海样宽。
适弧垂门外，香凝燕寝，□星对照，两地交欢。
自有青州，活民阴德，不用延年九转丹。
人皆祝，愿黑头黄阁，绿鬓朱颜。


rhythmic: 满江红
author: 无名氏
content:
长风送月，近中秋、更无一点尘俗。
绛阙真仙来瑞世，昨夜翔鸾飞鹄。
奕世登科，诸昆竞秀，名盖天南北。
持心恬退，更能韫椟藏玉。
须信宪幕平反，据经议狱，全活阴功足。
川泳云飞宾主意，荐剡新翻浓墨。
一路欢声，几多和气，吹作长生曲。
赐环促召，清班两鬓长绿。


rhythmic: 满江红
author: 无名氏
content:
银漏穿花，星河浅、窗胧曙色。
烧蜜炬、锦帏春煦，瑞烟幂。
堂上金钗行十二，庭前珠履三千客。
捧流霞、潋滟玉东西，歌声溢。
全五福，知无敌。
来百禄，知无极。
抱龙骧勋策，小劳公力。
袖内光藏神武剑，他年待正天西北。
顾贱夫、何可共功名，攀麟翼。


rhythmic: 满江红
author: 无名氏
content:
绿鬓将军，是人道、天生韩霍。
最奇处、虎头燕颔，龙韬豹略。
卧护懒通天子诏，长驱爱把匈奴缚。
我皇家、许样大乾坤，身难著。
试问我，青原约。
君合再，青油幕。
这兵书一卷，怎生闲却。
万里城边须饮马，八公山上多鸣鹤。
待归来、依旧执金吾，凌烟阁。


rhythmic: 水调歌头
author: 无名氏
content:
箫鼓阗街巷，锦绣裹山川。
夜来南极，闪闪光射泰阶躔。
陡觉佳祥翕集，听得闾阎笑道，蓬岛降真仙。
香满琴堂里，人在洞壶天。
斟凿落，歌窈窕，舞蹁跹。
重阳虽近，莫把萸菊玷华筵。
菲礼岂能祝寿，自有仙桃满院，一实数千年。
早晚朝元会，苍鬓映貂蝉。


rhythmic: 沁园春
author: 无名氏
content:
快阁春边，倚阑干外，东西晚晴。
有银潢公子，摩挲石刻，金华仙伯，主掌鸥盟。
陶柳清新，潘花红嫩，早有丰年笑语声。
还知道，是街头父老，竞说升平。
怪来昨夜长庚。
与一道澄江月共明。
但寿烟起处，千山天远，寿杯满後，千尺泉清。
兴庆宫中，长生殿里，早踏金鳌背上行。
明年好，望紫云楼上，一点台星。


rhythmic: 沁园春
author: 无名氏
content:
径竹扶疏，直上青霄，玉立万竿。
似冰壶潇洒，虚心直节，清标贞干，风月无边。
清荫盈庭，细香满座，凡款公门皆七贤。
称觞旦，与松梅并祝，辞表南山。
绵延。
龙种儿孙。
列砌森庭栖凤鸾。
况节楼辟命，管城草檄，计台琐试，玉笋联班。
盛事重重，荐腾茧，渡蚁阴功须状元。
燕山乐，又使符踵至，趣赴淇园。


rhythmic: 沁园春
author: 无名氏
content:
有鹤东来，鸣而向余，借篇寿词。
道临皋亭下，坡仙曾梦，锦宫城里，清献常携。
山斗才名，冰霜节操，苏赵如今重见之。
生申旦，正菊花开後，橙子黄时。
自从枳棘鸾栖。
何尚泛芙蓉绿水池。
便来归西掖，坐看红药，也应天禄，书照青藜。
顾我鸡群，来陪燕贺，且祝千年寿与齐。
樽前鹤，乃翩跹起舞，来上瑶卮。


rhythmic: 水调歌头
author: 无名氏
content:
学易喜加数，富贵正当年。
谁识晚成大器，信道古来然。
莫叹无闻不足，官政从今艾服，知命自由天。
恰合买臣愿，好著祖生鞭。
藏学问，通今古，冠英贤。
管取一名一第，行折桂枝先。
未数奉书朱穆，窃笑表微拭镜，接武引群仙。
生日年年庆，绛老愿齐肩。


rhythmic: 满江红
author: 无名氏
content:
在昔尝闻，老彭祖、寿龄八百。
试屈指、我公今岁，才方八八。
乙百更添三十六，算来总是公年月。
对梅花、时候庆生朝，真欢悦。
儿既劝，金蕉叶。
孙又把，沉檀。
喜儿孙满目，芝兰英发。
笑问堂前王母看，而今几度蟠桃结。
道当时、亲手共栽培，何须说。


rhythmic: 满江红
author: 无名氏
content:
细读箕畴，洛书字、六旬有五。
试屈指、我公今岁，恰符其数。
五福备全几坎九，既言一寿还称富。
乃今知、好德与康宁，皆由天与。
记当日，崧生甫。
喜今夕，逢初度。
看儿孙鼎盛，贺宾旁午。
炉暖博山腾麝馥，杯擎琥珀斟香醑。
问千秋千岁与谁同，西王母。


rhythmic: 满江红
author: 无名氏
content:
安乐窝中，庆华发、苍颜七十。
生处好、十分清瘦，仙风道骨。
自古天教仁者寿，只今人饮贤人德。
更一年、两度腊嘉平，垂弧夕。
华堂上，灵椿匹。
兰庭下，孙枝七。
望芹翁次第，年超八秩。
欢伯便同分玉髓，河儿不用闰瑶笈。
记醉时、三万六千场，从今日。


rhythmic: 满江红
author: 无名氏
content:
维岳生贤，天欲补、中兴衮职。
奈圣世、朝无阙事，且令休逸。
锦绣文章胸次贮，蓬壶岁月闲中积。
羡人生、七十古来稀，今逾一。
书聚府，成东壁。
身眉寿，真南极。
望瑞云溶处，接江山碧。
人愿君如天上月，我期君似明朝日。
待明朝，长至转添长，弥千亿。


rhythmic: 瑞鹤仙
author: 无名氏
content:
正迎长佳节。
宴启华筵，有谁能说。
子孙尽环列。
见瑞香香袅，寿星明彻。
丝丝华发。
记瑶池、宴班曾接。
笑人间、八十春秋，漫浪风花雪月。
奇绝。
诗书教子，陶母等伦，曹家风烈。
鼎来阴德。
孙枝秀，桂枝折。
便从今、一轴金花鸾锦，十藏琅函贝叶。
是年年、秋月圆时，长生真诀。


rhythmic: 沁园春
author: 无名氏
content:
意一仙翁，自紫府中，出游戏身。
看脊梁铁铸，担当社稷，精神玉炼，照映乾坤。
谏省伏蒲，紫垣直笔，硬语曾惊天上人。
福身去，建红牙兼纛，南海之滨。
天公偏福吾闽。
遣夜锦开藩为帅臣。
记前回散了，几多饭碗，如今积了，千万禾。
心与天通，阴功无量，直待时来秉化钧。
年年宴，在人正次日，寿庆千春。


rhythmic: 满江红
author: 无名氏
content:
灯火星桥，元宵过、春□新霁。
潇洒处，梅梢雪暖，柳梢风细。
嵩岳想储当日秀，麒麟来作人间瑞。
快风流、小小住蓬瀛，千秋岁。
书万卷，儿孙贵。
家万顷，生涯计。
问阴功厚德，有谁能继。
鬓雪人间膺上寿，椒觞且尽樽前醉。
看眼前、龟鹤伴长生，莱衣戏。


rhythmic: 永遇乐
author: 无名氏
content:
才过元宵，又经四日，门设弧矢。
信道长庚，当年降瑞，缘是诞生李。
葱葱佳气，今朝重见，洋溢门庭多喜。
这英贤、文章冠世，取青拾芥难比。
那堪绿鬓、朱颜年少，暂试牛刀百里。
迤逦黄堂，平章风月，见说清如水。
彩庭兰玉，森然挺特，捧献椒觞归美。
愿从今、增崇福寿，川流山峙。


rhythmic: 满江红
author: 无名氏
content:
春色三分，才过一、韶华方好。
庆初度、万家襦裤，满城欢笑。
杨柳弄黄风渐软，海棠未放寒犹峭。
况年丰、粒米不论钱，人皆饱。
烧绛蜡，斟清。
歌宛转，红围绕。
看风光蓬岛，乐声云杪。
白粲连樯先一路，玺书增秩新颁诏。
看貂蝉、长在玉皇边，应难老。


rhythmic: 念奴娇
author: 无名氏
content:
池塘风暖，算流觞盛集，恰迟旬日。
晓听儿童传好语，瑞气华堂充溢。
天产英雄，封侯骨相，才气千人敌。
暂游尘世，妙名已上仙籍。
争羡金紫盈门，灵椿正茂，荣庆谁能及。
会展龙韬并豹略，重把山河开辟。
鼻祖汾阳，佐唐勋业，管取今犹昔。
旬垂彝鼎，寿龄更比箕翼。


rhythmic: 满江红
author: 无名氏
content:
今日明朝，三月旦、又将来了。
欣岳降、宝香薰夜，玉麟颁晓。
一面久劳公镇抚，三年活却人多少。
幸借留、重许镇西河，新颁诏。
人共乐，春光好。
环翠袖，斟清。
记题诗宝扇，屡陪天笑。
无限金陵怀古意，春寒依旧谁能道。
看白头红颊本天人，真难老。


rhythmic: 齐天乐
author: 无名氏
content:
百花香里莺声好，晴日暖风天气。
诗境春融，壶天昼永，今日祥开弧矢。
疏帘约翠。
想歌遏行云，暖薰沉水。
羽扇纶巾，寿星因甚降尘世。
那堪流觞节近，一樽相庆处，何用辞醉。
管领溪山，平章风月，从此身心无累。
明年此际。
愿添个孙枝，伴君娱戏。
举案齐眉，更同龟鹤□。


rhythmic: 满江红
author: 无名氏
content:
曲水兰亭，陪宴後、又还三日。
最好是，风檐月观，堕红堆碧。
乔木故家今有数，太平人物年几百。
看扶藜、行处乱花飞，神仙宅。
天地外，逍遥客。
谈笑里，文章伯。
是富贵渊明，洞天彭泽。
老鹤蹁跹摩汉翮，灵龟燕息支床力。
看一时、长傍寿星边，天南极。


rhythmic: 满江红
author: 无名氏
content:
曲水流觞，又过了、良辰十二。
好是融融院落，晚春天气。
天上麒麟呈瑞彩，人间呈祥瑞。
气飘飘、仙种有其人，汾阳裔。
金屋里，歌声沸。
琼献，休辞醉。
问风流人物，螺川能几。
内翰兰孙衣钵富，外台桂子簪缨贵。
愿双亲膝下戏斑衣，千秋岁。


rhythmic: 满江红
author: 无名氏
content:
五五芳辰，园林遍、十分春景。
见瑞香喷兽，烛摇红影。
知道文星初度旦，细腰歌舞娇姿逞。
颂椒觞、捧献更殷勤，君拚饮。
英雄威，风凛凛。
文章腹，千机锦。
看青毡复旧，父风挺挺。
桂子兰孙齐彩戏，祝教寿比天难尽。
况深居、潭府胜蓬莱，真仙境。


rhythmic: 归朝欢
author: 无名氏
content:
才鼓虞弦薰早入。
昴日三分今恰一。
清和时节天气佳，绿树莺簧巧调律。
祥云舒好色。
瑞气珑葱满室。
又争知、长庚叶梦，太白生今夕。
快上星辰听履。
州县劳人空役役。
暂辞朱皂养冲和，绿野堂延蓬岛客。
华筵倾玉液。


rhythmic: 沁园春
author: 无名氏
content:
申伯嵩神，李白长庚，萧何昴精。
恰先公三日，金仙氏降，後公三日，吕洞宾生。
五百仙班，一千佛号，喜听胪声传集英。
君恩重，早升华监寺，扬厉朝廷。
金瓯已覆香名。
正天下苍生须太平。
看黄麻一命，难留五马，蟠桃三熟，会庆千龄。
一尉凄凉，有官守者，莫到公堂称寿觥。
三熏沐，但焚香清夜，遥拜台星。


rhythmic: 千秋岁引
author: 无名氏
content:
词赋伟人，当代一英杰。
信独步儒林蟾宫客。
名登雁塔正青春，更不历郡县徒劳力。
即趋朝，典文衡，居花掖。
得俦词科推第一。
便掌丝纶天上尺。
见说庆生辰，当此日。
翠三四叶方新，朱明正属清和节。
行作个，黑头公，专调燮。


rhythmic: 满庭芳
author: 无名氏
content:
仙吕已生，真才方产，较迟五日差强。
谁知天意，孕秀待储祥。
秋水精神玉骨，向妙龄、富妙文章。
高轩过，儒林独步，腾踏趁飞黄。
玉堂。
金马客，蓬莱事业，花掖圭璋。
更词科卓冠，时号无双。
大展经纶有日，须恬退、待趣曹装。
称觞处，西山风月，南极老人昌。


rhythmic: 念奴娇
author: 无名氏
content:
绿云霁雨，倚晴空千尺，长江澄。
十里薰低、绣幕四叶，其馀华屋。
怪得清都，奔云拥鹤，环佩声相续。
朝来无是，有人初降仙。
且与小试民曹，梅花岭外，雪片三冬足。
眼底承家人物在，楚楚璋兰玉。
雾阁云窗，翠眉红颊，解唱长生曲。
壶中难老，定应两鬓长绿。


rhythmic: 贺新郎
author: 无名氏
content:
鸾凤初成匹。
想桃源、刘郎仙女，新欢稠密。
昨夜文星从天降，孕作凡器质。
却正属、梅黄时日。
三九良辰佳气蔼，听重重相贺欢声溢。
又复见，嘉宾集。
满堂笑语罗筵席。
道称觞、宴你双庆，有谁能及。
好事鼎来惬人意，看看功名在即。
况先得、凤楼消息。
祈遂与君偕老愿，劝樽前且饮长生液。
增福寿，至千□。


rhythmic: 满庭芳
author: 无名氏
content:
律转蕤宾，星流大火，尧阶荚初开。
当年此日，降下谪仙才。
见说鸾池荐瑞，蚌珠又、复产渊崖。
真堪羡，龙生龙子，双庆甚奇哉。
寄言，汤饼客，好称觞索，玉果倾杯。
无新亦无旧，事事俱谐。
他日同筵为寿，彩戏处、酬酢樽。
瞻南极，灵椿丹桂，相继践公台。


rhythmic: 水调歌头
author: 无名氏
content:
玉斧折丹桂，锦绣拂银河。
蟠胸虹气千丈，捧砚唤宫娥。
三度花攒五马，一笑毫挥万字，何处不恩波。
试问老仙寿，铜狄几摩挲。
舞槐龙，垂艾虎，弄清和。
湖山风月，且与吟笑侧金荷。
明岁端阳时节，人在薰风殿阁，凉意入赓歌。
宣劝滟昌，叠雪赐香罗。


rhythmic: 乳燕飞・贺新郎
author: 无名氏
content:
垛翠云峰远。
日乌高、炎官直午，暑风微扇。
二六尧开秀荚，跨海冰轮待满。
怪院落、笙箫如剪。
太乙燃藜天际下，庆卯金仙子生华旦。
依日月，近云汉。
经时持橐明光殿。
问江乡、年来有几，只君方见。
入座夫人难老甚，炯炯金霞照眼。
笑指点、琼觞教劝。


rhythmic: 念奴娇
author: 无名氏
content:
垂弧纪节，正尧天日永，飞双绿。
岳渎锺灵来瑞世，孕出精神冰玉。
九曲溪山，一船烟雨，物外谁拘束。
钓头香饵，只愁牵动周卜。
好是红藕池边，双房毓秀，瑞霭浮轴。
记得君家流庆远，几见祥开陆续。
来岁花时，西湖十里，叶映恩袍绿。
竹林小阮，不妨傍借馀馥。


rhythmic: 满江红
author: 无名氏
content:
万甲胸中，问谁似、延安范老。
当家事，出藩入相，黑头俱了。
绿野徜徉聊雅志，紫宸寤寐思英表。
向修门、何日衮衣归，天教早。
诹吉卜，维熊兆。
徵瑞梦，长庚耀。
正尧仲夏，八飞叶小。
千日早从疾退，一觞恰趁笙歌绕。
算灵椿、何似栎堂春，他犹少。


rhythmic: 喜迁莺
author: 无名氏
content:
生贤时协。
正炎官直午，日周三浃。
门左垂弧，眉间喜色，尽道降神嵩岳。
百里葱葱和气，总向蓝田会合。
称庆旦，见吏民鼓舞，欢声和洽。
玉叶。
斟劝处，一饮流霞，红艳生双颊。
钜竹槐松吟哦乐，指日荣膺异渥。
皇上渴思经济，环召为霖作楫。
快人望，愿长生，须与绛人同甲。


rhythmic: 满庭芳
author: 无名氏
content:
喜镇龙藩，厌调金鼎，薄言衣锦为荣。
天生申甫，欣对此良辰。
自是神清气爽，风姿潇洒却炎蒸。
称觞日，双叶翠，犹未展尧庭。
知有赖，国家柱石，须待扶倾。
暂留公燕逸，抚及瓯闽。
君念旧人共政，即环召、再秉钧衡。
平章了，佑王万岁，齐寿永康宁。


rhythmic: 水调歌头
author: 无名氏
content:
律纪林锺月，兔魄夜来圆。
彩麟入梦，天教英物出人间。
志气平生浩荡，欲试经纶大手，赞画向名藩。
见说齐瓜熟，鹏路快扶抟。
称寿处，歌齿皓，戏衣斑。
辉联甥馆，那堪一笑共团栾。
好看蜚声霹雳，使有蒲轮迎召，催入侍龙颜。
却待功成後，归伴幔亭仙。


rhythmic: 满庭芳
author: 无名氏
content:
昴宿储祥，奎星荐瑞，元来天产英姿。
都缘鼻祖，织女与支机。
自是流芳垂庆，仙风道骨果清奇。
称觞旦，任从伏暑，三荚看飞。
文章，谁与敌，欲成大器，殊未为迟。
况年方强仕，政入官时。
暂领广文庠序，即超身入凤凰池。
同经济，云龙风虎，千载庆休期。


rhythmic: 念奴娇
author: 无名氏
content:
先秋四日，正祥开弧矢，生申佳节。
天上彩麟曾入梦，锺作人间英杰。
袭庆盘坡，流芳星渚，家世绵簪绂。
昨宵凝眺，老人星现天阙。
鼎创庭馆连云，宴仙停棹，咫尺尘凡隔。
好把蟠桃庭外种，坐看花开花结。
秀长孙枝，辉联子舍，蟾桂行攀折。
它年称寿，满堂朱紫罗列。


rhythmic: 满江红
author: 无名氏
content:
风露轻清，更十日、却逢七夕。
庆初度、槐阴初静，藕花凉湿。
太乙真人曾夜伴，青莲居士何年谪。
□双凫、游戏宰花封，恩波溢。
甘雨酿，丰年得。
和气满，弦歌室。
向烛花光里，且斟。
菊水清於天水净，寿山高似东山峙。
看诏归天上侍虚皇，骑箕翼。


rhythmic: 满庭芳
author: 无名氏
content:
诗礼传家，不名则利，谁能袖手安常。
惟君宽厚，无较短论长。
且自深居简出，清闲处、管甚炎凉。
年未老，方逾强仕，家富更平康。
秋声，风欲作，留一荚，伏暑将藏。
大贤初度日，对此称觞。
叹凤帏虽冷落，喜御兰、得宠专房。
见说宁馨少长，螟雏箕、学更高强。
得闲趣，山中宰相，何必事侯王。


rhythmic: 满江红
author: 无名氏
content:
一叶知秋，正玉律、新砍夷则。
迟三日、双星齐会，又逢七夕。
先送天孙来乞巧，姓氏已在长生籍。
喜华堂、今日庆生辰，排筵席。
歌金缕，斟琼液。
听祝寿，环佳客。
看寿星明灿，祥烟葱郁。
剩种庭萱春不老，年年嘉会如今日。
辨一词、一岁一称觞，期千百。


rhythmic: 蓦山溪
author: 无名氏
content:
填河鹊喜，巧夕来时候。
深院瑞烟浓，隐隐听、梨园清奏。
兰车玉佩，飞下蕊宫仙，春鬓绿，醉颜红，不减年时旧。
金杯争劝，尽是闺房秀。
试问寿何如，与天孙、相为长久。
看看子舍，添个捧觞人，从此去，尽欢娱，庆事年年有。


rhythmic: 满庭芳
author: 无名氏
content:
彭郡宗盟，屏山德裔，儒科闻望流传。
不贪世禄，雁塔占先登。
锦绣文章瑞彩，若披云、快睹青天。
称觞日，留四叶，葵菽正宜烹。
星枢，方上应，推君甲子，好问绛人年。
更遐龄多祝，五福兼全。
此去沙堤步稳，调金鼎、衮绣貂蝉。
人皆仰，一门相业，清白子孙贤。


rhythmic: 瑞鹤仙
author: 无名氏
content:
朔朝逾六後。
正章调南吕，迎寒时候。
香薰瑞烟袅。
见门阑喜色，荣生多少。
元来仙子，拥骖鸾、月宫飞到。
会人间庆诞，风流俊杰，结成佳偶。
官好。
班簪玉笋，名播中都，宠加宸诏。
金瓯覆。
黄扉青琐须环召。
待平章事了，归来养浩，齐眉相对祝寿。
愿长如、庆会双星，千秋偕老。


rhythmic: 满庭芳
author: 无名氏
content:
西掖南宫，黄扉青琐，年来有分终须。
从容曳履，衣锦赋归欤。
暂乐终南佳处，供笑傲、松菊庭除。
行看取，一封诏下，装趣入潭居。
称觞，逢谷旦，千秋节过，三叶舒。
且冷眼嗤笑，笼鸟池鱼。
识破林泉朝市，经行处、等是蘧庐。
知谁似，一杯寿酒，一卷养生书。


rhythmic: 洞仙歌
author: 无名氏
content:
桂风高处，渐近中秋节。
屈指推来先六日。
对芳辰、符吉梦，知降神、崧极应诞，主作人间英杰。
文章逾晁董，学擅卿云，高揭声猷缙绅列。
上瀛洲册府，师表宗藩，推第一、即黄扉召入。
佐君王、经邦整顿乾坤，愿寿等广成，更延千百。


rhythmic: 水调歌头
author: 无名氏
content:
谷旦垂弧矢，兰阃梦熊罴。
称觞内外相庆，同日又同时。
有此重重盛事，未羡石门奋建，韦氏信名齐。
珠履赴汤饼，玉果酌琼卮。
斗枢转，金瓯覆，筑沙堤。
争推是父是子，相继入黄扉。
方叔歌猷元老，复见少年黄琬，前後拜丹墀。
金日寿星现，再祝寿庞眉。


rhythmic: 寿星明・沁园春
author: 无名氏
content:
玉露迎寒，金风荐冷，正兰桂香。
觉秋光过半，日临三九，葱葱佳气，蔼蔼琴堂。
见说当年，申生谷旦，梦叶长庚天降祥。
文章伯，英声早著，腾踏飞黄。
双凫暂驻东阳。
已种得春阴千种棠。
有无边风月，几多事业，安排青琐，入与平章。


rhythmic: 满庭芳
author: 无名氏
content:
北斗将移，西风已半，馀一叶阶前。
左弧呈瑞，非雾亦非烟。
见说长庚入梦，当年此际产英贤。
谁知得，平生高尚，五福自然全。
肯堂，夸盛事，一新轮奂，适际荣迁。
有重重喜庆，贺客骈阗。
从此燕居笑语，称觞处，好展华筵。
频祝愿，室家相庆，富寿百千年。


rhythmic: 应天长
author: 无名氏
content:
萱堂积庆，桂苑流芳，于门瑞蔼佳气。
正属仲秋弥月，称觞对此际。
西王母、来人世。
拥佩从、尽皆珠翠。
彩庭下，争看蓝袍，衬斑斓戏。
富贵有谁同，四德躬全，五福由来备。
况善断机迁教，轲亲实无异。
看看仕无淹滞。


rhythmic: 满庭芳
author: 无名氏
content:
露白风清，菊黄萸紫，重阳五日先期。
煌煌郎宿，南极两交辉。
天上飞凫仙伯，当初度、开宴瑶池。
民谣里，劝分音德，百姓饱无饥。
画帘，香篆永，城山堂上，红袖蛾眉。
任满斟高唱，祝寿新词。
况是辟书到也，乘别驾、直上横蜚。
青毡在，看看复见，孝肃旧家时。


rhythmic: 满江红
author: 无名氏
content:
瑞霭长安，京城里、非烟非雾。
须信道、岳锺神秀，再生商傅。
节过重阳才一日，祥开蓬岛群仙聚。
见箕星、昴宿辉文昌，欣初度。
五马贵，荣朝著。
人品异，多文富。
况清廉如水，襦歌督府。
伫想君正烦燮理，一封召入为霖雨。
指庄椿、祝寿八千春，从今数。


rhythmic: 满江红
author: 无名氏
content:
一片秋光，看天宇、修眉浮绿。
都怪问、今朝爽气，十分堪掬。
梅岳仙翁来瑞世，年年好景人间足。
醉黄花、三日却称觞，锺天禄。
不用把，香为祝。
身自有，长生。
只宽平六考，几多戬谷。
袖手珍祠为足计，急流勇退宁随俗。
把庄椿、从此计春秋，无穷福。


rhythmic: 瑞鹤仙
author: 无名氏
content:
正秋高气肃。
过重阳四日，蓝田生玉。
锺英自川渎。
果文章锦绣，琅披腹。
从容启沃。
侍甘泉、无用推毂。
急流勇退，向琳宫养浩，无荣无辱。
享福。
欣逢华旦，对此倾觞，满倾。
西园晚菊。
尚堪摘、取馀馥。
有仙风道骨，康强仁寿，长生何时更祝。
愿谢公、复起经纶，曹装已促。


rhythmic: 满江红
author: 无名氏
content:
王母当年，瑶池会、曾充坐客。
对良辰为寿，复逢佳节。
屈指重阳才五，明朝月已圆如璧。
这夫人、真与柏舟姜，同年德。
佳气霭，看葱郁。
称觞处，多欣色。
更萱庭斑戏，桂芳品列。
未逊轲亲机教力，且如络秀声煊赫。
问金花、锡宠自谁加，河东薛。


rhythmic: 贺新郎
author: 无名氏
content:
喜动神仙屋。
正三秋、长空月满，又逾一宿。
传道垂弧当此日，缘是蓝田生玉。
更子舍、新归婉淑。
好事重重欣逢遇，合称觞、宴席倾。
拼一醉，欢娱足。
桃源庆婿歌新曲。
想蓬莱、仙洞又献，长生真。
看一点、老人照耀，牛女莱庭祝福。
合长幼、芝兰满目。
总向来秋高折桂，麻衣换取蓝袍绿。
永遇乐，食天禄。


rhythmic: 满江红
author: 无名氏
content:
万里无云，天同色、祥光满目。
见婺星一点，辉联箕宿。
果是月宫仙子降，诞生乐国人如玉。
六飞、正属九秋高，清霜肃。
丹桂盛，蓝袍绿。
芝兰秀，森如簇。
庆簪缨几代，家毡欣复。
萱草长春殊未老，君恩加锡金花轴。
款陪王母宴瑶池，蟠桃熟。


rhythmic: 蓦山溪
author: 无名氏
content:
菊花新过，秋蕊香犹媚。
三八燕山亭，贺圣朝、申生明世。
肃霜天晓，正快活年时，庆新寿，万年欢，人醉蓬莱里。
红衫儿歌，水调夸多丽。
仰祝寿星明，指黄河、清年可拟。
欢同鱼水，永遇乐倾杯，风流子、洞仙歌，曲唱千秋岁。


rhythmic: 满朝欢
author: 无名氏
content:
一点箕星，近天边，光彩辉耀南极。
竹马儿童，尽道使君生日。
元是凤池仙客。
曾曳履、持荷簪笔。
称觞处，晚节花香，月周犹待五夕。
谁道久拘禁掖。
任双旌五马，暂从游逸。
九棘三槐，都是等闲亲植。
见说玉皇侧席。


rhythmic: 瑞鹤仙
author: 无名氏
content:
过重阳三九。
正日行析木，方移旦柳。
天公爱黔首。
念整顿乾坤，须还大手。
蚌珠才剖。
玉麒麟、世间希有。
想当年，玉燕投怀，瑞气应冲牛斗。
非偶。
节逢庆会，华渚虹流，北枢电绕。
明良须偶。
盈月第、分前後。
念元鸟生商，嵩神孕甫，两听管弦新奏。
愿年年，主圣臣贤，与天长久。


rhythmic: 真珠帘
author: 无名氏
content:
隔云一雁衔秋去。
苏堤上、听得游人相语。
疏影暗香中，谁与花为主。
满目有山无限意。
跨白鹤、云霄飞舞。
飞舞。
正断桥流水，苍苔生处。
应羡地暖江南，近小春时节，南枝先吐。
人似此花清，人比花尤苦。
移向樽前须识取。
只许与、松篁为侣。


rhythmic: 满庭芳
author: 无名氏
content:
瑞霭非烟，小春良月，翠开五叶阶。
补陀现相，今日庆生辰。
江夏芳流秀国，芝兰茂、世袭簪缨。
天恩厚，金花屡锡，偕老共卿卿。
画堂，歌舞处，香浮宝鸭，寿酒频斟。
愿朱颜绿鬓，常似青春。
待得蟠桃三熟，与群仙、会宴西清。
台星照，婺星箕耀，南极镇长明。


rhythmic: 满江红
author: 无名氏
content:
好景欣逢，须记取、小阳春暖。
算夜来浃日，今朝生旦。
对此称觞春酒献，郁葱佳气琴堂满。
问使君、记纪绛人年，耆颐半。
天付与，文章灿。
牛刀试，风流县。
笑陶情松菊，主人懒散。
谁识东山真捷径，银章博取新貂衮。
愿潭居、槐府展经纶，延椿算。


rhythmic: 沁园春
author: 无名氏
content:
冰壑平生，如伯伦狂，似希乐豪。
喜观书不用、菊茶明眼，登山不倩、藜杖扶腰。
豆粥萍齑，脍羹鳞脯，湖海人常折简招。
谁云老，有满怀风月，藏在诗瓢。
凌晨向鹄冲霄。
道昴宿于今又应萧。
记垂弧令节，恰当後日，下元好景，正属前朝。
冷胆如天，刚肠如剑，须把千杯寿酒浇。
那堪更，是梅花时月，烂熳溪桥。


rhythmic: 水调歌头
author: 无名氏
content:
橘记一年景，梅泄小春英。
见说彭成仙隐，对此庆生辰。
寿比太公欠一，年并楚丘逾九，益壮异常人。
细数称觞日，信宿两弥旬。
戏莱衣，桥梓列，桂兰荣。
一门盛事难得，一子两层孙。
休论若儿渠父，差胜杨椿黄琬，四代眼前亲。
积善有馀庆，享福百千春。


rhythmic: 满庭芳
author: 无名氏
content:
良月霜晴，小春寒浅，瑞九叶朝飞。
岭梅香度，初发向南枝。
此际高门袭庆，真贤降、金璧争辉。
传瀛海，向歆父子，相望姓名垂。
广寒，仙籍在，笔驱造化，文照虹霓。
暂徘徊莲幕，名誉英驰。
行夔龙步武，蓬山静，玉宇春熙。
当清夜，神交太乙，相对照青藜。


rhythmic: 蓦山溪
author: 无名氏
content:
月惟四日。
又转黄锺律。
好景会生辰，是天降、真儒无敌。
称觞设席，香雾腾葱郁。
霜天晓，笙歌彻，玉倾仙液。
当年桂子，元是蓬莱客。
任留宿蓬莱，道山试、玉堂翰墨。
一封飞下，趣召入黄扉，台星照，寿星明，相映居南极。


rhythmic: 洞仙歌
author: 无名氏
content:
潭潭仙隐，婺宿光联地。
喜见门阑蔼佳气。
对芳辰，诮一似、王母会瑶池，又却是、夫人诞生明世。
普陀见真相，淑德温柔，更比嫦娥又何异。
小春吉月，日数推来，成七四好景，杯觞须记。
况荣贵，见青紫满门，争戏舞莱衣，祝千秋岁。


rhythmic: 水调歌头
author: 无名氏
content:
今日小春月，後日是周正。
瑞蔼挹仙堂上，崧岳喜生申。
文物师垣宅相，诗礼枢庭世胄，冰骨玉精神。
浩气凌牛斗，胸次凡尘。
郭中书，广成子，李长庚。
勋业词章福寿，直上等三人。
松菊亭前诗酒，梅竹园中翰墨，时复萃嘉宾。
人指屏山下，双桂一灵椿。


rhythmic: 水调歌头
author: 无名氏
content:
宝历契昌运，岳渎启珍符。
汾阳忠义勋阅，此际挂蓬弧。
正属阳生子月，始见敷六荚，宝剑出昆吾。
芒射斗牛分，光彩照坤舆。
备文武，宏器量，足谋谟。
世传韬略，出专阃制誓平胡。
尽护貔貅百万，仰副九重委注，指日复舆图。
祝寿如山阜，进位陟洪枢。


rhythmic: 满庭芳
author: 无名氏
content:
阳复今朝，月圆明日，渭溪改观风光。
今枝孕秀，馀庆衍天潢。
诞降真英间世，群仙贺、喜萃华堂。
那勘见，灵椿未老，丹桂两芬芳。
烛摇，香雾拥，翠蛾歌舞，齐上椒觞。
且殷勤仰祝，华算等天长。
况蕴智谋韬略，维城志、屏翰君王。
待收取、平戎功业，军国赖平章。


rhythmic: 满江红
author: 无名氏
content:
阳律方回，月圆後、又逾两日。
想当年，秀锺峻岳，复生申□。
重庆蓬弧呈瑞旦，盈门喜气先洋溢。
羡璇穹、箕宿动祥光，辉南极。
延遐算，希年及。
康宁富，无亏一。
论箕畴五福，总全天锡。
鹤发未教垂雪彩，凤毛行展冲霄翼。
愿彩庭、岁岁捧霞觞，倾仙液。


rhythmic: 水调歌头
author: 无名氏
content:
关中有萧相，江左见夷吾。
中兴帝赉良弼，休运应乾符。
百五期过一日，十万声号半夜，南极灿晴虚。
崧岳生申甫，河洛出图书。
领坡仙，陪橐从，镇潜都。
九重作夜有梦，问到北岩无。
须信建溪桃李，难驻商川舟楫，归去伴都俞。
岁伴南山寿，日拱北辰居。


rhythmic: 万年欢
author: 无名氏
content:
律应黄锺，飞六荚，今朝是、嵩岳生申。
似山堂里，氤氲瑞气先春。
笙歌度曲，依然在、紫府黄庭。
拥出癯仙冰玉洁，梅花个样精神。
堪羡处，行藏信道，出处无心。
莫把闲中日月，替了调元公案，袖手经纶。
黄扉虚左，休顾平泉花石盟。


rhythmic: 瑞鹤仙
author: 无名氏
content:
正迎长时节。
细数来、两旬已浃，两朝方越。
画堂人笑悦。
见瑞烟香袅，寿星明彻。
丝丝华发。
问瑶池会客，几见桃结。
才经八十，春秋不记，绛人年月。
奇绝。
诗书教子，陶母等伦，曹家风烈。
鼎来□德。
儿孙尽、蓝袍客。
便从今，一轴金花鸾锦，十藏琅函贝叶。
愿常如、秋月圆时，长生真诀。


rhythmic: 满庭芳
author: 无名氏
content:
梅拆数枝，舒四荚，二阳始觉来临。
五云呈瑞，渤海复生申。
信道当年庆诞，人推天上石麒麟。
果然是，名驰雁塔，弱冠绿袍新。
鸾栖，虽小试，仕途发轫，现宰官身。
信倚需一札，飞下天庭。
自是调羹大手，环召也、快展经纶。
称觞处，彩堂具庆，芳桂对萱椿。


rhythmic: 沁园春
author: 无名氏
content:
淮海知名，今日刘郎，胜如旧时。
记当年幕府，从容赞画，云从万骑，电掣千麾。
威震新塘，气吞涟楚，涤扫妖氛但指期。
论功处，载骖鸾鹤，衣锦赋荣归。
九重诏已封泥。
看稳上青云万丈梯。
况平生慷慨，闻鸡起舞，中原事业，不付公谁。
昨夜颁春。
明朝献岁，且对椒盘奉寿卮。
功名事，不输前辈，行到凤凰池。


rhythmic: 贺新郎
author: 无名氏
content:
父老持杯水。
叹世间、公论无情，是非易位。
来饯花封贤令尹，籍籍攀辕耳语。
留不住、青原抚字。
蓦地风波平地起，算十常、八九乖人意。
无处著，不平气。
浩然一曲歌归去。
问城郭田园，曾荒尤未。
亲旧过从同一笑，不羡浮云富贵。
任造物、小儿厮戏。
失马安知非是福，况庙庭、侑祀方思魏。
天定也，诏书至。


rhythmic: 桂枝香
author: 无名氏
content:
恩袍草色。
望满目青青，光动阡陌。
拂拂鞭丝散漫，锦鞯玉勒。
君王赐与琼林宴，玩丹桂、香浮仙籍。
舜韶清雅，尧觞泛溢，欢意何极。
湛露久、需云未饰。
更星使传呼，天上消息。
槐幄阴移，上苑淡烟凝碧。
归来渐近平康路，骤香尘、倒载连璧。
马蹄轻驶，宫花半，艳欺斜日。


rhythmic: 满江红
author: 无名氏
content:
旧日皆春，气象、又重妆束。
做得新丰酒肆，济康堂局。
老杜误传人酝酿，许公手种时科目。
自两公、一去已经年，君今续。
商家醴，须君曲。
怀英笼，须君蓄。
且饶人大卖，呼么喝六。
佶倬家人三两辈，药王菩萨丹青轴。
更於中、添得个当炉，十分足。


rhythmic: 贺新郎
author: 无名氏
content:
苏子秋七月。
向凉宵、扁舟与客，共游赤壁。
清吹徐来波不动，举酒诵诗属客。
白露与、水光相接。
万顷茫茫风浩浩，飘飘乎、遗世而独立。
棹兰桨，沂空阔。
正襟危坐而言曰。
客知夫、天地之间，久长无物。
惟有清风与明月，万古用之不竭。
寓耳目、为声为色。
客笑欣然重酌酒，忽盘肴既尽杯狼籍。
□□□，东方白。


rhythmic: 贺新郎
author: 无名氏
content:
十月临皋暮。
客从予、黄泥之坂，凛然霜露。
相与行歌而言曰，月白风清如许。
念无酒、归谋诸妇。
妇曰斗酒藏之已久，可携为、赤壁之游否。
江水落，出洲渚。
登龙踞虎幽宫俯。
啸一声、山鸣谷应，寂寥四顾。
有鹤东来西去也，梦道士、揖予而语。
赤壁之游乐乎否，问其名、不答予惊悟。
开户视，不知处。


rhythmic: 满江红
author: 无名氏
content:
不作三公，归来钓、桐庐江侧。
刘文叔、眼青不改，故人头白。
风节傥能关社稷，云台何必图颜色。
使阿瞒、临死尚称臣，伊谁力。
登钓石，初相识。
鱼竿老，羊裘窄。
除江山风月，更谁消得。
烟雨一川双桨急，转头不忿青山隔。
叹鼻端、不省利名醒，京华客。


rhythmic: 沁园春
author: 无名氏
content:
法从西清，雅志山东，超然燕怡。
笑洛城卢老，贫来屋破，花溪杜叟，雨里床移。
晚乃经营，欢言结架，夭矫晴虹朝已跻。
开山了，一灯灯相续，第一宗师。
乘闲小隐幽栖。
天与人谋应此时。
算春霆震响，不教龙蛰，甘霖布润，待倩云飞。
宥密思贤，明谟经远，共指神州克复归。
归来也，更身名煊赫，锦绣光辉。


rhythmic: 水调歌头
author: 无名氏
content:
蹑足半天下，作意赋归欤。
燕申经始不日，胸次出规模。
千古神峰拥护，万古横江缭绕，佳致足方壶。
一饮一词美，还得似君无。
十步楼、五步阁，恣安居。
薰蒸和气，袭人盎盎觉春如。
况是庄椿不老，那更徐鸡并秀，父子看名俱。
驷马高车盖，不减汉之于。


rhythmic: 水调歌头
author: 无名氏
content:
三径当松竹，五亩足烟霞。
个中卜宅，蓬山佳致足君家。
前有书江环绕，後有横岗，万象总森罗。
输奂飞处，此屋岂无华。
绿窗开，朱户敞，绣帘遮。
燕闲自适，百篇斗酒是生涯。
种善善根未绝，延桂桂枝可待，谁子为君夸。
佳嗣一夔足，荣耀必多嘉。


rhythmic: 金缕衣・贺新郎
author: 无名氏
content:
帝遣司花女。
炯琼琚瑶佩，新来满空飞舞。
飞到水晶宫阙处，还被六丁迎住。
唤月娣、天孙说与。
道是云溪新洞府，粲玉虹、拥出神仙宇。
齐星汉，切云雾。
朝来细把虹梁举。
命日兄、催上金鸦，高高腾翥。
云母卷帘三万数，不碍风斤月斧。
真个是、去天尺五。


rhythmic: 满江红
author: 无名氏
content:
雪後郊原，烟林静、梅花初拆。
春初半、犹自探春消息。
一眼平芜看不尽，夜来小雨催新碧。
笑去年、携酒折花时，君应识。
兰舟漾，城南陌。
云影淡，天容窄。
绕风漪十顷，遥浮晴色。
恰似槎头收钓处，坐中仍有江南客。
试与问、何如两桨下苕溪，吞梦泽。


rhythmic: 金盏子慢・金盏子
author: 无名氏
content:
丽日舒长，正葱葱瑞气，遍满神京。
九重天上，五云开处，丹楼碧阁峥嵘。
盛宴初开，锦帐绣幕交横。
应上元佳节，君臣际会，共乐升平。
广庭。
罗绮纷盈。
动一部、笙歌尽新声。
蓬莱宫殿神仙景。
浩荡春光，逦迤王城。


rhythmic: 万年欢慢・万年欢
author: 无名氏
content:
妁要肢轻婀娜。
学内样、深深梳果。
如五凤双鸾相对舞，随腰带、乍游琐。
莺幕、满头花，见绿杨摸蔌。
金阶献，一庭细管繁弦里，谁把ㄉ抛过。
舞鸾双翥，香兽低。
散瑞景烟微。
投袂翩翩，趁拍迟迟。
按曲度瑶池。
曲遍新声，敛绣衣跪。
彩袖高捧琼卮。


rhythmic: 月华清慢・月华清
author: 无名氏
content:
雨洗天开，风将云去，极目都无纤翳。
当遇中秋夜，静月华如水。
素光晃、金屋楼台，清气彻、玉壶天地。
此际。
比无常三五，婵娟特异。
因念玉人千里。
待尽把愁肠，分付沉醉。
只恐难当漏尽，又还经岁。
最堪恨、独守书帏，空对景、不成欢意。


rhythmic: 水龙吟慢・水龙吟
author: 无名氏
content:
玉皇金阙长春，民仰高天欣载。
年年一度定佳期，风情多感慨。
绮罗竞交会。
争折花枝两相对。
舞袖翩翩歌声妙，掩粉面、斜窥翠黛。
锦额门开彩架，球儿裳、先秀神仙队。
融香拂席霓裳动，铿锵环。
宝座巍巍五云密，欢呼争拜退。
管弦众作欲归去，愿吾皇、万年恩爱。


rhythmic: 爱月夜眠迟慢
author: 无名氏
content:
禁鼓初敲，觉六街夜悄，车马人稀。
暮天澄淡，云收雾卷，亭亭皎月如。
冰轮碾出遥空，无私照临千里。
最堪怜、有情风，送得丹桂香微。
唯愿素魄长圆，把流霞对饮，满泛觥卮。
醉凭栏处、赏玩不忍，辜却好景良时。


rhythmic: 千秋岁令・千秋岁引
author: 无名氏
content:
想风流态，种种般般媚。
恨别离时大容易。
香笺欲写相思意。
相思泪滴香笺字。
画堂深，银烛暗，重门闭。
似当日、欢娱何日遂。
愿早早相逢重设誓。
美景良辰莫轻拌，鸳鸯帐里鸳鸯被。
鸳鸯枕上鸳鸯睡。
似恁地，长恁地，千秋岁。


rhythmic: 花心动慢・花心动
author: 无名氏
content:
暑逼芳襟，甚全无因依，便教人恶。
赖有枕溪百尺，朱楼映日，数重香箔。
驮冰围定犹嫌暖，红日绽、雨收残脚。
漫试取，红绡弄雪，碎琼推削。
妆罢低云未。
叶叶地仙衣，剪轻裁薄。
汗洒泪珠，急捧金盘，向前颗颗盛却。


rhythmic: 雨中花慢
author: 无名氏
content:
宴阙倚栏郊外，乍别芳姿，醉登长陌。
渐觉联绵离绪，淡薄秋色。
宝马频嘶，寒蝉晚、正伤行客。
念少年踪迹。
风流声价，泪珠偷滴。
从前与、酒朋花侣，镇赏画楼瑶席。
今夜里、清风明月，水村山驿。
往事悠悠似梦，新愁苒苒如织。


rhythmic: 西江月慢
author: 无名氏
content:
烟笼细柳，映粉墙、垂丝轻袅。
正岁稍暖律风和，装点後苑台沼。
见乍开、桃若燕脂染，便须信、江南春早。
又数枝、零乱残花，飘满地、未曾扫。
幸到此、芳菲时渐好。
恨间阻、佳期尚杳。
听几声、云里悲鸿，动感怨愁多少。
谩送目、层阁天涯远，甚无人、音书来到。
又只恐、别有深情，盟言忘了。


rhythmic: 桂枝香慢・桂枝香
author: 无名氏
content:
暖风迟日，正韶阳时节，淑景明媚。
一霎雨打红桃，花落满地。
□闺独坐帘高卷，困春容、懒临香砌。
自从檀郎，金门献赋，不绝朱翠。
闻上国、才有书回，应贤良明庭，已擢高第。
拆破香笺，离恨却成新喜。
早教宴罢琼林苑，愿归来、永同连理。
这回良夜，从他桂枝，香惹鸳被。


rhythmic: 百宝妆・新雁过妆楼
author: 无名氏
content:
一抹弦器，初宴画堂，琵琶人把当头。
髻云腰素，仍占绝风流。
轻拢慢拈，生情艳态，翠眉黛颦，无愁谩似愁。
变新声曲，自成获索，共听一奏梁州。
弹到遍急敲颖，分明似语，争知指面纤柔。
坐中无语，惟断续金虬。


rhythmic: 沁园春
author: 无名氏
content:
道过江南，泥墙粉壁，石具在前。
述某州某县，某乡某里，住何人地，佃何人田。
气象萧条，生灵憔悴，经略从来未必然。
惟何甚，为官为已，不把人怜。
思量几许山川。
况土地分张又百年。
正西蜀岩，云迷鸟道，两淮清野，日警狼烟。
宰相弄权，奸人罔上，谁念干戈未息肩。
掌大地，何须经理，万取千焉。


rhythmic: 祝英台近
author: 无名氏
content:
掩琵琶，临别语，把酒泪如洗。
似恁春时，仓卒去何意。
牡丹恰则开园，荼シ厮句，便下得、一帆千里。
好无谓。
复道明日行呵，如何恋得你。
一叶船儿，休要更沉醉。
後梅子青时，杨花飞絮，侧耳听，喜鹊□哩。


rhythmic: 念奴娇
author: 无名氏
content:
晓来雨过，见三点两点，催花开却。
满目园林如锦绣，低亚阑干西角。
魏紫风流，姚黄妖艳，桃李皆粗俗。
金刀翦下，燕鸳窥妒惊愕。
雅称似玉人人，淡妆才罢，粉衬胭脂薄。
蝉翼轻笼云鬓巧，斜插一枝红萼。
睡足杨妃，醉沉西子，娇困铅华落。
多情风蝶，晚来犹更随著。


rhythmic: 御街行
author: 无名氏
content:
霜风渐紧寒侵被。
听孤雁、声嘹唳。
一声声送一声悲，云淡碧天如水。
披衣起。
告雁儿略住，听我些儿事。
塔儿南畔城儿里。
第三个、桥儿外。
濒河西岸小红楼，门外梧桐雕砌。
请教且与，低声飞过，那里有、人人无寐。


rhythmic: 惜寒梅
author: 无名氏
content:
看尽千花，爱寒梅暗与、雪期霜约。
雅态香肌，迥有天然淡泊。
五侯园囿姿游乐。
凭阑处、重开绣幕。
秦娥妆罢，遥相纵，艳过京洛。
天涯再见素萼。
似凝然向人，玉容寂寞。
江上飘零，怎把芳心付托。
那堪风雨夜来恶。


rhythmic: 永遇乐
author: 无名氏
content:
孤衾不暖，静闻银漏，枕难稳。
细想多情，多才多貌，总是多愁本。
而今幽会难成，佳期顿阻，只恁萦方寸。
知他莫是，今生共伊，此欢无分。
寻思断肠肠断，珠泪了，依前重。
终待临岐，分明说与，我这厌厌闷。
得伊知後，教人成病。
万种断也无限。
只恐他、恁不分晓，谩劳瘦损。


rhythmic: 一萼红
author: 无名氏
content:
断云漏日，青阳布，渐入融和天气。
糁缀夭桃，金绽垂杨，妆点亭台佳致。
晓露染、风裁雨晕，是牡丹、偏称化工美。
向此际会，未教一萼，红开鲜蕊。
迤逦。
渐成春意。
放秀色妖艳，天真难比。
粉惹蝶翅，香上蜂须，忍把芳心萦碎。


rhythmic: 霜叶飞
author: 无名氏
content:
故宫秋晚馀芳尽，轻阴闲淡池阁。
凤泥银暗玳纹花，卷断肠帘幕。
渐砌菊、遗金谢却，芙蓉才共清霜约。
半弄蕊、冰绡波浅，拂胭脂、翠琼连并雕萼。
应是曾倚东君，纵艳姿轻盈，映损丹杏红药。
旋成深妒，判与西风，任从开落。
况衰晚、渊明意薄。


rhythmic: 甘露滴乔松
author: 无名氏
content:
沙堤露近，喜五年相遇，朱颜依旧。
尽道名世半千，公望三九。
是今日、富民侯。
早生聚、考堂户口。
谁欤兼致，文章燕许，歌辞苏柳。
更饶万卷图书，把藤笈芸编，遍题青镂。
一经传得，旧事韦平先後。
试衮衮、数英游。


rhythmic: 满江红
author: 无名氏
content:
雪共梅花，念动是、经年离拆。
重会面、玉肌真态，一般标格。
谁道无情应也妒，暗香埋没教谁识。
却随风、偷入傍妆台，萦帘额。
惊醉眼，朱成碧。
随冷暖，分青白。
叹朱弦冻折，高山音息。
怅望关河无驿使，剡溪兴尽成陈迹。
见似枝而喜对杨花，须相忆。


rhythmic: 念奴娇
author: 无名氏
content:
天工谬巧，恁平地、推出岩壁。
虎跃龙骧飞凤翥，疑道补天馀石。
洞壑穿云，来今往古，知是谁开辟。
千年兰若，林峦隐映金碧。
我兴邱壑尤长，来此境，惯蹑登山屐。
适意人生随处好，何必岘南阳峄。
谢傅东山，裴公绿野，俯仰俱陈迹。
何如轻举，廓寥云外横笛。


rhythmic: 念奴娇
author: 窃杯女子
content:
桂魄澄辉，禁城内、万盏花灯罗列。
无限佳人穿绣径，几多妖艳奇绝。
凤烛交光，银灯相射，奏箫韶初歇。
鸣鞘响处，万民瞻仰宫阙。
妾自闺门给假，与夫携手，共赏元宵节。
误到玉皇金殿砌，赐酒金杯满设。
量窄从来，红凝粉面，尊见无凭说。
假王金盏，免公婆责罚臣妾。


rhythmic: 望梅词・望梅
author: 善珍
content:
寸阴堪惜。
趁身强健去，结茅苍壁。
错料事、临老方知，国师与高僧，二途俱失。
识字吟诗，数不得、死生何益。
看寒山着语，李杜也输，莫道元白。
千年过如瞬息。
共飞鸿缥缈，沉没空碧。
问懒瓒、因甚遭逢，芋魁亦联翩，著名金石。


rhythmic: 齐天乐
author: 朱涣
content:
白云封断仙岩路，重重洞深窈。
翠竹笼烟，苍崖溅瀑，古木阴森回抱。
坛空不老。
锁一片莓苔，几丝莎草。
试把桃源，较量风景是谁好。
乘鸾人去已久，只今惟有，鹤飞猿啸。
树拥香幢，泉敲玉佩，疑是群仙重到。
尘氛可笑。
久志慕丹台，梦思蓬岛。
愿挹英游，细参梨与枣。


rhythmic: 满江红
author: 陈纪
content:
揽辔埋轮，算不负、苍髯如戟。
人争看、横秋一鹗，轩然健翼。
只手为天行日月，寸怀与物同苏息。
到于今、天定瘴云开，伊谁力。
云霄路，金门客。
念往事，情可极。
把行藏细说，应无惭色。
虹气上横牛斗剑，梅花不软心肠石。
愿此行、珍重不赀躯，无瑕璧。


rhythmic: 念奴娇
author: 陈纪
content:
凭高眺远，见凄凉海国，高秋云物。
岛屿沉洋萍几点，漠漠天垂四壁。
粟粒太虚，蜉蝣天地，怀抱皆冰雪。
清风明月，坐中看我三杰。
为爱暮色苍寒，天光上下，舣棹须明发。
一片玻璃秋万顷，天外去帆明灭。
招手仙人，拍肩居士，散我骑鲸发。
钓鳌台上，叫云吹断残月。


rhythmic: 满庭芳
author: 毕大节
content:
玉笋京华，紫荷香润，宴闲密侍西清。
碧幢金节，仍尹凤皇城。
须信千龄庆遇，丹霄上、重叠恩荣。
时多暇，湖山丽景，许酒乐升平。
新春。
逢诞日，莺花渐好，初过烧灯。
想笙歌丛里，醉赏瑶觥。
占尽人间福寿，行看取、稳赞机衡。
貂蝉映，朱颜绿鬓，沙路马蹄轻。


rhythmic: 满庭芳
author: 毕大节
content:
井络储精，岷江锺秀，挺生名世真贤。
充闾佳气，非雾亦非烟。
况值小春时候，背下、八荚争妍。
馀波在，九华父老，歌颂喧嗔。
三年。
书治最，南唐重赋，一旦俱蠲。
此恩垂不朽，刻石流传。
愿借沧溟为寿，玳筵上、满吸长川。
从兹去，鸾坡凤阁，平步稳登仙。


rhythmic: 长寿乐
author: 苏氏
content:
微寒应候。
望日远六远，阶初秀。
爱景欲挂扶桑，漏残银箭，杓回瑶斗。
庆高闳此际，掌上一颗明珠剖。
有令容淑德，归逢佳偶。
到如今，昼锦满堂贵胄。
荣耀，久步禁，一一金章绿绶。
更值棠棣连阴，虎符熊轼，夹河分守。


rhythmic: 沁园春
author: 苏轼
content:
情若连环，恨如流水，甚时是休。
也不须惊怪，沈郎易瘦，也不须惊怪，潘鬓先愁。
总是难禁，许多魔难，奈好事教人不自由。
空追想，念前欢杳杳，後会悠悠。
凝眸。
悔上层楼。
谩惹起、新愁与旧愁。
向彩笺写遍，相思字了，重重封卷，密寄书邮。
料到伊行，时时开看，一看一回和泪收。
须知道，□这般病染，两处心头。


rhythmic: 玉女摇仙佩
author: 黄庭坚
content:
宫梅弄粉，御柳摇金，又喜皇州春早。
盛世生贤，真仙应运，当日来从三岛。
车马喧清晓。
看千锺赐饮，中人传诏。
最好是、芝兰并砌，鸣腰金，彩衣相照。
炉烟袅。
高堂半卷珠帘，神仙缥缈。
须信槐庭荫美，凤沼波澄，屈指十年三到。
九叙重歌，元圭再锡，已把成功来告。
四海瞻仪表。
庆君臣会集，诗符天保。
况自有、仙风道骨，玉函金篆，阴功须报。


rhythmic: 瑶台第一层
author: 黄庭坚
content:
阆苑归来，因醉上、瑶台第一层。
洞天深处，年年不夜，日日长春。
万花妆烂锦，散异香，馥郁留人。
便乘兴，命玉龙吟笛，彩凤吹笙。
身轻。
先逢瑞景，众中先识董双成。
环声丽，舞腰袅袅，浓艳腾腾。
翠屏金缕枕，绣被软，梦冷槐清。


rhythmic: 永遇乐
author: 晁端礼
content:
雪霁千岩，春回万壑，和气如许。
今古稽山，风流人物，真是生申处。
儿童竹马，欢迎夹道，争为使君歌舞。
道当年、蓬莱朵秀，又来作蓬莱主。
一编勋业，家传几世，自是赤松仙侣。
青琐黄堂，等闲游戏，又问乘槎路。
银河耿耿，使星今夜，应与老人星聚。
要知他、秋羹消息，早梅初吐。


rhythmic: 满庭芳
author: 仲殊
content:
晓日迎凉，烟华生翠，玉麟香转风轻。
细丝钧管，罗绮拥芝庭。
竞折蟠桃献寿，雨露罩，春下仙瀛。
碧池上，龟游鹤舞，一曲奏长生。
当年。
嘉庆会，兰江秀气，星昴光灵。
奄奕世馀徽，同降元精。
此日中吴太守，看看秉、廊庙钧衡。
麒麟阁，功名第一，从此入丹青。


rhythmic: 满庭芳
author: 仲殊
content:
三月迟迟，牡丹时节，算来淑景方融。
板舆闲暇，香雾锁花宫。
曾侍瑶池宴席，三千女，深浅匀红。
轻含笑，尊前认得，阿母旧慈容。
倾心。
齐献寿，一时倾倒，春在杯中。
戏彩衣间作，喜气重重。
更有天仙寄语，教皓鹤、双舞云空。
人长命，花枝长在，岁又东风。


rhythmic: 念奴娇
author: 仲殊
content:
延陵福绪，蔼遗芳馀庆，直至如今。
帝锡朋龟曾献策。
早揖丹桂华簪。
一代荣名，三州遗爱，留入歌吟。
归来湖山付得，依旧闲心。
延赏报德推封。
名迁书监，喜天恩垂临。
拜舞龙香还注想，丹阙拖紫垂金。
酒满霞觞，期君眉寿，千岁与披衿。
年年风月，两行门外桐阴。


rhythmic: 沁园春
author: 毛滂
content:
左元仙伯，旧从当日，太一下生。
念道尊德贵，体隆貌重，盖天勋业，出世才名。
父子一时，君臣千载，侍宴通宵留太清。
衣冠盛事，满床象简，隔坐云屏。
年年此夜寒轻。
正在东风下，不夜城。
看御杯重劝，宸章屡赐，盛传歌舞，高会簪缨。
桃李玉姬，芝兰子舍，尽向三台瞻寿星。
从今去，愿千春献祝，午夜观灯。


rhythmic: 沁园春
author: 毛滂
content:
秀禀元精，灵锺崧岳，命世大贤。
自飞英任路，承流百里，郎官星彩，辉映经躔。
劲柏凌霜，香梅娇雪，月弯弯新上弦。
垂弧节庆，麒麟古梦，此夜初圆。
罗川。
父老欣然。
算善政、古来谁与肩。
念桃阴浓密，瓜期咫尺，双凫难驻，便欲朝天。
争把丹青，绘成芝宇，立作生祠千载传。
仍知道，看它时画像，别有凌烟。


rhythmic: 念奴娇
author: 赵鼎臣
content:
嫦娥伴侣，降人世，天与长生仙。
五色云开浮瑞霭，中有西真眉目。
贤德家风，艳容天赋，占尽人间福。
长庚明月，誓同千古相逐。
开宴香蔼华堂，金杯休诉，好醉蟠桃熟。
子子孙孙同上寿，有个人人同祝。
雨鬓春风，一钗香雾，长与瑶池绿。
更祈眉寿，愿如南山松竹。


rhythmic: 东风第一枝
author: 吴则礼
content:
经国谋猷，补天气力，岳祗来佐兴运。
王当华阙春融，共仰相门地峻。
清台占象，见壁月、珠星明润。
对一百五日风光，二十四番花信。
勋共德、继增篆鼎。
今共古、问谁比并。
广乐初出，层霄寿，旋颁紫叶，湘桃浓杏。
映彩服、朱颜青鬓。
看千岁，桀阁飞楼，燕赏太平光景。


rhythmic: 绛都春
author: 吴则礼
content:
馀寒尚峭。
早凤沼冻开，芝田春到。
茂对诞期，天与公春向廊庙。
元功开物争春妙。
传与华多少。
召还和气，拂开霁色，未妨谈笑。
缥缈。
五云乱处，种雕胡自熟，蟠桃犹小。
雨露在门，光彩充闾乌亦好。
宝熏郁雾城西道。


rhythmic: 绛都春
author: 吴则礼
content:
韶华渐好。
报锦里又是，春风来早。
昴宿降萧，崧岳生申符英表。
三朝望人倾祷。
寿与长城俱老。
碧油红旆，高牙大纛一时荣耀。
矫矫。
甘泉旧德，少年日，翰苑玉堂曾到。
润饰帝谟，粉泽皇猷文章妙。
主盟经济尊吾道。


rhythmic: 多丽
author: 吴则礼
content:
听新蝉，舜琴初弄清弦。
伴薰风、匆匆佳气，锺希世英贤。
正芳、更馀九荚，况强仕，犹待三年。
笔下烟云，胸中岩壑，玉峰凛凛映人寒。
公不见、清潭宝剑，九彩动星躔。
浑疑是，风雷变化，落在人间。
驻东阳、清谭终日，种成桃李森然。
向庭闱、彩衣有庆，更华萼、棠棣相鲜。
骥足难留，牛刀暂屈，匪朝伊夕步花砖。
自今往、掀天扶地，声迹寄凌烟。
它时事，赤松共约，携手骖鸾。


rhythmic: 水调歌头
author: 吴叔虎
content:
清澈黄河底，乙未政和年。
坤珍阐瑞，运符五百间生贤。
日暖曲江花柳，鼎沸韶春弦管，尺五是青天。
殊宠逢熙载，吉梦送真仙。
承盛德，公故国，庆双全。
行看旌钺紫泥，丹诏下苕川。
多祝多男多寿，长愿长安长乐，剑履玉宸前。
蕙炷紫琳馆，丹笔蕊珠篇。


rhythmic: 水调歌头
author: 张伯寿
content:
天地有英气，盘结在名山。
储精孕秀，诞生豪杰向人间。
早拾巍科甲第，归作日边仙客，眷注不容间。
讲道桥门暇，戏作彩衣欢。
振斯文，回巨浸，遏狂澜。
玉阶三尺，好扶经济侍天颜。
把取平事业，趁取河清桃熟，十载付金銮。
草却登封检，双鬓未曾斑。


rhythmic: 喜迁莺
author: 曹宰
content:
岁华将近。
得昨夜一枝，江南佳信。
建水城中，武夷峰上，恰属老人星分。
间世挺生贤哲，贾马文章清俊。
推太守，想区区百里，难淹良骏。
舆论怀报也，暂把玉山，寄与丹青晕。
寿旦方临，祠堂其立，底事古今谁胜。
自有养生妙诀，赢得朱颜芳鬓。
犹更好，佩金鱼宝带，凌烟优选。


rhythmic: 喜迁莺
author: 曹宰
content:
皇都春早，正媚景霁色，融和时候。
宿霭初收，祥烟新布，桃李满林惟绣。
挺生垩朝哲辅，风采独居人右。
世希有，看陈思名族，平阳革裔。
眷厚知已久，近辅名藩，符竹频分剖。
一节趋朝，神京作镇，高掩昔年贤守。
芝检异恩才下，玉笋清班须。
寿龄远，与湖山同永，松椿同寿。


rhythmic: 喜迁莺
author: 曹宰
content:
梅含春信，冒北律严寒，南枝先暖。
月上初弦，萱开九叶，嵩岳诞生英俊。
冰玉丰姿莹彻，锦绣文章焕烂。
人歌赞，是今朝卓鲁，他年伊旦。
犹羡瓜期近，课春九重，优陟公卿选。
列鼎鸣钟，乘轩袭冕。
直把功名占断。
好是宾僚会宴，争捧觥觞频劝。
重重愿，与青青松柏，岁寒难变。


rhythmic: 满庭芳
author: 王子容
content:
台衮筹边，京师蒙福，两淮谈笑尘清。
正筒无讼，桴鼓亦稀鸣。
阅武分弓角射，催春事、亲劝农耕。
何须付，寻花问柳，小队出郊。
功名。
今已就，九重近天，好去辞荣。
算人间极贵，何似长生。
刺占梅山日月，观二妙，玉纹抨。
休辞醉，洛阳花信，香到露华亭。


rhythmic: 满庭芳
author: 王子容
content:
瑞霭腾空，长庚入梦，挺生名世真贤。
荐膺宸眷，移镇日华边。
千里民谣载路，薰和气、俱作春妍。
须知道，西湖草木，亦自肃成权。
黄堂。
开雅宴，酒浮云液，歌倚湘弦。
□赐金增秩，入侍甘泉。
且向露桃花底，拚沉醉，频举觥舡。
祈难老，鬓随柳绿，官共早莺迁。


rhythmic: 满庭芳
author: 王子容
content:
蓬海移春，卿云约月，庆传王母骖鸾。
九仙福地，不减玉龟山。
况是莱儿绣斧，都衬得、彩舞斓斑。
瑶觞举，平反一笑，功行足三十。
木天。
来瑞节，行封两国，宫锦蝉联。
更孙枝满座，兰畹芝田。
中诏肩舆上殿，称万寿，椒掖欢颜。
黄锺数，从新九九，巧历演长年。


rhythmic: 水调歌头
author: 无名氏
content:
昭代数人物，谁似我公贤。
平生磊磊，常以义为先。
广立湖中义学，盛集陕西义社，良法自家传。
阴德有如此，眉寿不须言。
圣天子，方右武，复宗文。
诗书马上，看君父子共争先。
伫听天山三箭，还共秋闱一举，相继凯歌旋。
金印大如斗，富贵出长年。


rhythmic: 水调歌头
author: 无名氏
content:
云海漾空阔，风露凛高寒。
仙翁鹤驾羽节，缥缈下天端。
指点虚无征路，时见双凫飞舞，挥斥隘尘寰。
吹笛向何处，海上有三山。
彩衣新，鱼服丽，映朱颜。
蟠桃未熟，千岁容与旦人间。
早晚金泥封诏，归侍紫皇香案，踵武列仙班。
玉骨自不老，未用九还丹。


rhythmic: 洞仙歌
author: 李商英
content:
腊残寒峭，渐近新正际。
喜溢门阑霭佳气。
遇昌辰，符吉梦，岳渎呈祥瑞。
知是天诞人间奇瑞。
文章推晁董，学擅卿云，高揭声猷缙绅里。
上瀛洲册府，师表宗藩，华要地，俱是宸衷注意。
又何止看看便持荷，更寿为崆峒，广成同岁。


rhythmic: 洞仙歌
author: 李商英
content:
霓旌降节，缥缈蓬瀛里。
前是骖鸾在人世。
云衢沾圣泽，两地疏封，须信道，不减瑶台富贵。
兰帏称寿日，朱紫盈门，碧藕蟠桃奉甘旨。
更何须，求大药饵服还丹，长不老，鹤骨仙标无比。
况壶天日月自延长，看几度人间，百年千岁。


rhythmic: 水调歌头
author: 马伯升
content:
瑞应杉溪县，光动极星宫。
人间盛事此日，岳降自高嵩。
庆兆三阳开泰，散作一团和气，无地不春风。
眉寿八千岁，今代黑头公。
听剑履，上星辰，此行中。
况金瓯姓字，当路那已达宸聪。
管取凤池新命，来自虎关上阙，明日到花封。
王室要师保，叔父勿居东。


rhythmic: 满江红
author: 马伯升
content:
人品如君，人尽道，士林横绝。
那更是、关西流庆，三山英杰。
欣遇当年神降日，又逢初度阳生月。
把八千馀岁祝君龄，为君说。
君自有，封侯骨。
君不是，栖鸾客。
况如今东阁，正收人物。
坦腹素知王逸少，求贤不必商岩说。
便明朝、有诏自天来，君王礼。


rhythmic: 水调歌头
author: 马伯升
content:
和气应鼙鼓，喜色上辕门。
貔貅万骑，争相庆主将佳晨。
遥望九霄上阙，霭霭庆云澄处，一点将星明。
天瑞不虚应，人杰岂虚生。
况君家，名将旧，有元勋。
上方拊髀，要资颇牧作长城。
管取斋坛入拜，会见凯歌归奏，振起旧家声。
与国同休语，王府又重盟。


rhythmic: 念奴娇
author: 宝月
content:
延陵福绪，蔼遗芳馀庆，直至如今。
帝锡朋龟曾献策，早揖丹桂华簪。
一代荣名，三州遗爱，留入歌吟。
归来湖山付得，依旧闲心。
延赏报德推封。
名迁书监，喜天恩重临。
拜舞龙香还注想，丹阙拖紫垂金。
酒满霞觞，期君眉寿，千岁与披衿。
年年风月，两行门外桐阴。


rhythmic: 水龙吟
author: 曾
content:
去年看月诗成，援毫曾寄鄞江守。
流传乐府，惭非宾客，竹枝杨柳。
今岁江楼，载勤歌扇，青蛾应奏。
况铃斋初驻，凉生燕寝，有香雾凝清昼。
遥想十洲三岛，对冰轮、寒光依旧。
主人来自，清都碧落，天香满袖。
寄语嫦娥，剩留清照，时为公寿。
恐明光诏下，翩然归去，试为霖手。


rhythmic: 洞仙歌
author: 严抑
content:
云车鹤盖，三岛朝元後。
绿意红情在梅柳。
想仙风从碧落次，吹得春来甘泉，喜见颜红宇秀。
承明厌直，小憩苹洲，箫鼓行春此时候。
华堂深苍耸，天女遥闻，凭细问，应得年长视久。
喜苕邦人咏恩波，原有酒如渑，与公为寿。


rhythmic: 水龙吟
author: 胡寅
content:
玉梅冲腊传香，瑞秀荚开三四。
莲花沉漏，熊罴占应，洛阳名裔。
岁比甘罗，便疏同队，累棋观志。
向修文寓直，仙楼侍宴，梁王宝、真难俪。
多少襟怀未试，暂超然、壶中游戏。
行看献策，归瞻旒藻，常勋记。
歌畔巫云，舞回邹管，金钗扶醉。
有阴功不乞，丹砂十纪，寿祺全畀。


rhythmic: 满庭芳
author: 鲁
content:
坐啸蓬宫，移旌天府，往来三岛十洲。
况瑞霭当年，初下琼楼。
自是长生伴侣，那堪更河润神州。
人争叹，威名福寿，衮衮压潮头。
金瓯。
须满泛，天厨禁脔，相酝□□。
□□□□日，此会风流。
正是湖山春媚，千秋岁、□□民猷。
还知道，金瓯未拜，先拜富民侯。


rhythmic: 满庭芳
author: 阳居士
content:
良月霜清，小春寒浅，瑞庭荚双飞。
岭梅香度，初发向南枝。
此际高门袭庆，真金降、金璧生辉。
传瀛海向歆父子，相继大名垂。
广寒，山藉在，笔驱造化，夕照虹霓。
暂徘徊、莲幕名誉交驰。
行继夔龙步武，蓬山静、玉宇春迟。
当清夜，神交大一，相对熟青藜。


rhythmic: 念奴娇
author: 芮烨
content:
化工着意，向柳稍梅萼，偷回春色。
叶双飞政天上，一点文星初谪。
发藻儒林，当年荣耀，四海声名白。
谪仙飞貌，澹然物外踪迹。
且与笑傲瀛洲，风流词翰，自是西垣客。
异日功成辞富贵，却与赤松游剧。
一曲清歌，三千珠履，不愧非潘璧。
满斟芳醑，仰称遐寿千百。


rhythmic: 蓦山溪
author: 傅自得
content:
洪钧转处，都在薰陶内。
瑞世得奇才，赞化工，协调和气。
雄词健笔，谈笑斡千钧，馀闲手，尹王畿，治行称尤异。
雍容儒雅，早合登高位。
天路踏骅骝，看峨冠，羽仪班缀。
东风骀荡，王酒鳞红，春不老，寿难穷，莫惜今朝醉。


rhythmic: 洞仙歌
author: 李鼐
content:
馀寒未展，帘幕新来燕。
杨柳梢头嫩黄染。
小溪山缭绕，别是风烟，春澹澹，谁道蓬莱路远。
冰姿人不老，长伴春闲，环声中度芳宴。
宝屏开，烟袅袅，金鸭吹香，欢笑处，烛影花光共暖。
便莫惜瑶觞醉如泥，占岁岁东风，舞衣歌扇。


rhythmic: 玉蝴蝶
author: 李鼐
content:
望处水寒云绕，倚栏千里，澹荡晴晖。
梦燕门阑，和气喜动帘帏。
舞重、花明彩凤，歌扇小、香暖金猊。
漏声迟。
洞天秋晓，风露霏霏。
嘉时。
谪仙高宴，华分玉蜡，艳列文姬。
玉树临风，自然老月中枝。
酒肠宽、胸容云梦，词源壮、笔勇助溪。


rhythmic: 满庭芳
author: 李鼐
content:
腊雪溶酥，春冰浮玉，素蟾三五才过。
晓来庭户，何事五云多。
尽道九天麟坠，╆环、袅袅鸣珂。
风标爽、胸中嵬磊，豪气挽天河。
平生，横溯志，指挥夷虏，平定干戈。
看它年功业，还让廉颇。
且对江山难老，金樽满、鲸海翻波。
歌声转，玉人扶处，拚取醉颜酡。


rhythmic: 满庭芳
author: 张抡
content:
威彻冰河，兵严玉帐，济时人在壶天。
妙龄谈笑，图画上凌烟。
但见勋书鼎鼐，谁知道、名列高仙。
风云会，钩陈羽卫，绿鬓影貂蝉。
绵绵。
流庆远，芝兰秀发，折桂争先。
占盛一门，文武更双全。
已饵琼英绛雪，灵龟寿、何止千年。
年年看，笙歌丛里，金盏倒垂莲。


rhythmic: 水调歌头
author: 侯置
content:
白鹤到时节，霜信满南州。
金盘露重，银潢波浪载天流。
岳渎千龄锺秀，赋出人间英气，清照洞庭秋。
烈日严霜操，竹简万年留。
苏属国，二千秩，若为酬。
杜园阴密，未央前席动宸旒。
入践紫薇郎省，擢赞绿槐公位，指日凤池游。
千顷玉芝熟，准备饭青牛。


rhythmic: 水调歌头
author: 无名氏
content:
八月秋欲半，後夜月将圆。
天潢当日流润，□派落人寰。
尘扫长淮千里，威振南蛮八郡，梓里绣衣还。
芳毓燕山桂，庆衍谢庭兰。
小山阴，长松下，白云间。
壶中自有天地，闻早挂逢冠。
笑指横空丹壑，闲倚拿云竹杖，佳处日跻攀。
山色既无尽，公寿亦如山。


rhythmic: 水龙吟
author: 赵彦端
content:
两山空翠烟霏，几□又入东君□。
□□但见，肉红染杏，眉黄着柳。
彩燕风轻，宝灯月满，欢连清昼。
是香山行处，苏仙座上，春不老，人依旧。
闻道新骑白凤，过章台、天香满袖。
英姿不向，通明宫殿，人间未有。
况是从来，爱留南国，名高北斗。
看君恩，却与西湖涨绿，作长生酒。


rhythmic: 念奴娇
author: 刘季裴
content:
三光五岳，震乾坤英彩，非金非玉。
赫赫岩岩真相种，来跨横空仙鹄。
十万儿童，和丰堂下，齐把梅山祝。
黑头难老，岁寒苍桧修竹。
须信自有家传，中庸一卷，是长生真。
借问河阳公去後，几度桃开桃熟。
十九年间，梦回天上，又见棠阴绿。
看看促觐，喜传沙路新筑。


rhythmic: 满庭芳
author: 姜特立
content:
丹染吴枫，青环越岫，镜天霁色凝鲜。
华堂珊，非务拥神仙。
天遣澄清海岳，亲曾授黄石奇编。
兴王略，智名俱泯，功业妙难言。
翩翩。
真迥立，香飘绣衮，色映貂蝉。
有清诗千首，美酒如川。
长与嫦娥共约，放冰轮，今夕先圆。
中秋月，从今屈指，更借一千年。


rhythmic: 洞仙歌
author: 范成大
content:
碧城风物，有湖中天地。
长笑羲娥不停轨。
记蟠桃枝上，金母嗔尝，回首处，还又三千岁矣。
料仙人拊顶，曾授长生，名在云琼赐书里。
懒上郁萧台，应厌高寒，飘然下，赤城游戏。
且山泽留连作仙，不要管蓬莱海中尘起。


rhythmic: 满江红
author: 范成大
content:
天气新晴，寻昨梦，池塘春早。
雨过湔裙，水上柳丝风袅。
却忆去年今日，桃花人面依前好。
怪今年、酒量却添多，银杯小。
谁劝我，玉山倒。
催细抹，翻新调。
渐金狎压锦，喷首云绕。
笼柏飞来双翠袖，弓弯内样人间少。
为留连、春色伴山翁，都休老。


rhythmic: 水调歌头
author: 卫时敏
content:
骑鲸紫霞客，来作世耆英。
襟怀金玉循良，名字古无人。
所至民歌遗爱，脱屣归来绿野，笑傲乐天真。
不学渭滨老，公子自长生。
一杯酒，再三祝，八十春。
从今细数庆集，百度似今辰。
绿鬓朱颜长好，何事紫芝仙草，兰玉自诜诜。
盛事有如此，谁道四难并。


rhythmic: 念奴娇
author: 卫时敏
content:
春风桃李，问耐寒何似，霜松雪柏。
珍重拨烦京兆手，早岁声名霹雳。
收卷经论，摆遗荣利，物外多间适。
熊经龟咽，真传秘诀消息。
奉秩初满华严，韶颜转映，绿鬓方瞳碧。
况□□云供宴几，静对凫翁鹤客。
只恐日边，蒲轮催动，密侍钧天席。
上玉卮尧殿，长生倍注仙籍。


rhythmic: 喜迁莺
author: 郝子直
content:
风云际会。
自军兴勋业，唯公屈指。
中镝红心，骄虏胆丧，中正已回天意。
采石扶危鏖战，激励熊罴乘势。
震天地，沮金狄百万，元颜诛毙。
英卫。
摅红气，寰海共欣，雪恨亡胡岁。
宸眷褒功，华衮貂蝉，荣拜济时左揆。
圣君用贤终始，肯使留侯谦退。
後范蠡，愿永佐中兴，庄椿同纪。


rhythmic: 天香
author: 何得之
content:
南国蜚声，三鳌孕粹，中兴循吏称首。
官在中都，斑参玉笋，妙简帝心应久。
长材已试，名字向、金瓯先覆。
貂冕冠蝉载服，鸾台凤池荣。
年年桂觞介寿。
正江梅、犯寒时候。
料想舞僮歌女，翠鬟依旧。
富贵人间罕有。


rhythmic: 水调歌头
author: 徐明仲
content:
迟日笼晴昼，新火敛馀寒。
东君着意，留恋春色在人间。
故遣蓬瀛仙侣，来布阳和德泽，造化寄毫端。
麾节经行处，喜气满江山。
听歌谣，五裤暖，二天宽。
汉朝侧席，英隽玺诏促徵还。
鞭算钱流粟腐，刃往剧烦解，启沃动龙颜。
已有白麻笔，草制在金銮。


rhythmic: 水调歌头
author: 徐明仲
content:
宗社中兴佐，廊庙黑头公。
故家乔木，十年风虎会云龙。
三镇上流藩翰，千里北门符钥，何许在民功。
刀剑还牛犊，饥馑化登丰。
政成时，春明媚，日和融。
寿觞如海，愿公一酌倒三松。
移取活人心手，归作调元勋业，谈笑共平戎。
还使十书老，直与古人同。


rhythmic: 满江红
author: 陈之贤
content:
人物英雄，更独抱、无双才气。
年正壮，文章武略，尽曾留意。
破胆欲凭胸内甲，清原宴启舟中誓。
笑区区、燕雀不能知，青云志。
封侯貌，神人比。
社下手，须荣试。
况相门出将，君家常事。
斗印垂金他日贵，寿杯浮玉今朝醉。
看年年、南极倍明时，春明媚。


rhythmic: 念奴娇
author: 陈之贤
content:
炎精昌运，庆天为笃生，中兴人杰。
横臆甲兵三百万，要扫群胡妖孽。
抚弱怜贫，排奸击暴，所至人推服。
飘飘志气，伟哉一代英特。
预信衮衮公侯，名闻英胄，素有阴功积。
腾踏从天上去，笑作龙头奇客。
相印重封，将符再绾，尽履青毡物。
寿杯满泛，年年长醉正月。


rhythmic: 念奴娇
author: 赵师律
content:
镜天露洗，荡仁风，满县正开桃李。
无讼堂深睛画永，帘卷鹅山浓翠。
吏散棠阴，鸟啼花散，箫鼓弦歌地。
印封碧藓，笑谈无限清致。
佳会正属悬弧，十分蕉叶，共祝千秋岁。
道骨仙风元自有，功业人间游戏。
名覆金瓯，班联玉笋，行庆风云会。
莲舟容与，此时归继仙裔。


rhythmic: 念奴娇
author: 赵师律
content:
楚天春晚，尽替了，残红点成层碧。
蝴蝶蜂儿娇未足，舞破游丝千尺。
一夜风高，满天清露，冷浸琼楼彻。
遮鸾绕凤，使君不是凡骨。
游荡偶尔人间，铃斋谈笑，好作龚黄匹。
火急功成天上去，却问蓬莱消息。
酒泻鹅儿，十分金盏，染就眉间色。
满城争看，一封鹗荐飞入。


rhythmic: 齐天乐
author: 赵师律
content:
重阳还近秋光好，银屏翠箔凉透。
凤髓炉温，鱼轩瑞应，天与冰壶清透。
多文在手。
更赖玉腰肢，唾花衫袖。
旧约梅仙，为来人世作珍偶。
虚堂帘半卷，化工何限意，妆点时昼。
真香葵倾劝盏，都把芳心为寿。
当歌对酒。
愿绿发朱颜，镇长依旧。
宝名高，已书千岁久。


rhythmic: 蓦山溪
author: 赵师严
content:
文章太守，今作湖山主。
冰雪照人清，赋仙家、出尘风度。
流芳积庆，故自有渊源，家将相，世侯王，勋德藏盟府。
政修人治，千里歌来暮。
有脚是阳春，鼓和风、遍充寰宇。
芝泥封诏，肯为郡人留，苍玉佩，紫金貂，稳上星辰去。


rhythmic: 喜迁莺
author: 无名氏
content:
光风转蕙，正中和节过，艳阳春半。
暖日，瑞烟蓬勃，正是生申华旦。
保厘东土三载，分却九重霄旰。
政成也，且凝香燕寝，雍容方面。
堪羡。
德望重，敌国隐然，不假长江险。
堂上奇兵，胸中妙画，便是当年韩范。
况逢左辖虚位，早晚洪钧须转。
来岁里，看内家敕使，传呼宣劝。


rhythmic: 蓦山溪
author: 辛弃疾
content:
画堂帘卷，贺燕双双语。
花柳一番春，倚东风、雕红镂翠。
草堂风月，还似旧家时，歌扇底，舞边，寿年年醉。
兵符传垒，已莅葵丘戍。
两手挽天河，要一洗、蛮烟瘴雨。
貂蝉冠冕，应是出兜鍪，五鼎，梦三刀，侯印黄金铸。


rhythmic: 水调歌头
author: 辛弃疾
content:
簪履竟晴昼，画戟插层霄。
红莲幕底风定，香雾不成飘。
螺髻梅妆环列，凤管檀糟交泰，回雪无纤腰。
觞酒荡寒玉，冰颊醉江潮。
颂丰功，祝难老，沸民谣。
晓庭梅蕊初绽，定报鼎羹调。
龙衮方思勋旧，已覆金瓯名姓，行看紫泥褒。
重试补天手，高插侍中貂。


rhythmic: 望海潮
author: 沈伯文
content:
山连嵩岱，疆分齐鲁，济南自古多奇月。
魄堕英星，芒剪瑞□，来参汉主龙飞。
仙露繁枝。
振家声赫奕，金印传龟。
一种春风，後园桃李自成蹊。
淮暂弭旌旗。
庆歌浮绿野，人静圜扉。
梅破粉痕，柳回星眼，相将紫诏催归。
玉勒晓骢嘶。
望天墀咫尺，香惹朝衣。
最好朱颜绿发，劝宴凤凰池。


rhythmic: 念奴娇
author: 钱处仁
content:
勋门积庆，为皇家此日，重生贤辅。
崧岳储神须信道，非特当年申甫。
清白传芳，高明驰誉，材更兼文武。
黑头年少，风云还会龙虎。
天为指日垂弧，张持节，不遣穹庐去。
中使传宣，颁赐锡赍，清晓欢声旁午。
两世光华，一门荣耀，盛事夸千古。
祝公千岁，庙堂长佐贤主。


rhythmic: 喜迁莺
author: 李焕
content:
云蒸雷动。
庆瑞岳降真，祥生申甫。
元后慈贤，勋臣英烈，百世显光家谱。
久许致身忠孝，何止满怀今古。
听舆论，是侯王苗裔，神仙俦侣。
争睹藩尹盛，刑揩政成，和气横眉宇。
北阙莺花，西湖风月，旌骑稳游天路。
福海寿山无比，烂醉黄堂歌舞。
正荣耀，有华姻宠授，清朝恩数。


rhythmic: 喜迁莺
author: 李焕
content:
风云嘉会，有英杰瑞时，来符平泰。
子建才华，平阳勋业，流庆至今犹在。
闾史卿来曾记，骨相堂堂庞艾。
少年日，已心包云泽，名高嵩岱。
超迈人尽道，今代吏师，小试犹淹大。
两路登车，三州出牧，游刃了无凝碍。
便合进推荷橐，迤逦参陪天。
愿从此，奉明君真相，优游千载。


rhythmic: 喜迁莺
author: 林伯镇
content:
百年卿族。
更七叶桂籍，蝉联相续。
早冠鳌峰，入持魁柄，却商野耕岩筑。
绅望山瞻斗。
勋业铭书金竹。
倦陶冶，暂镜湖舒啸，琳宫休足。
催促。
归秉轴，须与君王，同享无疆福。
缓访赤松，莫留绿野，宇县待公恢复。
手把命堂印，腰束精寒玉。
愿岁岁，看和羹梅绽，古阶槐绿。


rhythmic: 念奴娇
author: 王涣
content:
水沉香霭，满钱塘千里，秋烟如织。
万井欢声瞻宝钱，遥指明星南极。
辇路看花，神旗垂彩，名冠金门籍。
平阳家世，凌烟都减颜色。
须信勋业风流，阳春有脚，到处开桃李。
拥油幢宸眷重，吴越江南江北。
认取疏梅，东君深意，遣调羹消息。
凤书飞下，绿槐元自相识。


rhythmic: 水调歌头
author: 陈敷
content:
明月双溪上，胜景号金华。
当年此夕，多少鸾凤杂云霞。
共拥飘倦伯，来作人间英杰，王谢旧名家。
纶绋妙文采，帷幄富忠嘉。
圣天子，形梦寐。
眷尤加。
麒麟烟上早晚，丹陛听宣麻。
鼎袖无穷勋业，岁岁薰风日永，萱秀北堂花。
潋滟绮筵酒，寿算等胡沙。


rhythmic: 满庭芳
author: 甄良友
content:
杲杲重光，遥山耸翠，九天秋气高明。
露团仙掌，初月挂前星。
帝念吾君父子，亲传授、光启中兴。
生储后，是为三圣，一道以相承。
升平。
当此际，黄花照座，丹桂充庭。
对雨宫喜色，百辟欢声。
好是橙黄桔绿，宣猷殿、酒碧香清。
重重庆，尧仁舜孝，亲见禹功成。


rhythmic: 水调歌头
author: 甄良友
content:
直节傲山雪，偃盖咏松风。
天香真色来报，春信月明中。
六七日分景纬，五百年间英气，相值产维崧。
君子中庸也，天下有胡公。
把州麾，将漕计，简渊衷。
淳熙新政，往风虎，趁云龙。
底用玉卮卜寿，看取天然难老，高竹与长松。
更有红梅实，调鼎告成功。


rhythmic: 水调歌头
author: 郑元秀
content:
富贵不难致，名节几人全。
渡江龙化，于今五十有三年。
历数中兴诸老，谁似武夷仙伯，操行老弥坚。
吾道方中否，一柱独擎天。
江南北，湘左右，惠宣敷。
见说韩公城下，米斗只三钱。
人愿公归台鼎，我愿公归草隐，九老要齐肩。
岁岁祝公寿，风月满梅川。


rhythmic: 水调歌头
author: 郑元秀
content:
园林夸富贵，红绿簇枝头。
阳和毓秀，气屈贾压曹刘。
翰墨场中独步，洒落胸中万卷，横截百川流。
邈视青云侣，俯着看瀛洲。
到如今，萦扃务，尚淹留。
庙堂应得好语，早晚觐宸旒。
从此立登要路，便可羽仪台阁，指日凤池游。
岁岁蟠桃会，椿算八千秋。


rhythmic: 瑞鹤仙
author: 黄人杰
content:
飞花闲院落。
渐燕觜泥融，蜂须香薄。
风光未全恶。
有出林青杏，殿春红药。
东皇旧约。
把馀芳、一时留著。
等君侯维岳佳辰，惜景为供春酌。
新乐。
谁番清韵，非石非金，金城弦索。
如闻荐鹗，青云外，有飞削。
双凫容与，摩天东上，稳步鸾台凤阁。
管平泉，昼锦归时，发犹未鹤。


rhythmic: 贺新郎
author: 黄人杰
content:
垛翠云蓬远。
日鸟高、炎官直午，暑风微扇。
二六尧开秀荚，跨海冰轮待满。
怪院落，笙箫如剪。
太乙然藜天际下，度卯金仙子，生华旦。
依日月，近云汉。
经时持橐明光殿。
问江乡年来有几，只君方见。
入座夫人难老甚，炯炯金霞照眼。
笑指点，琼舟权劝。
愿得调元勋业就，为红泉石磴轻轩冕。
归共作，赤松伴。


rhythmic: 贺新郎
author: 黄人杰
content:
突金仙屋。
素秋深、长空霁雨，万山如浴。
惊破元戎呼小队，来看飞泉喷玉。
正晚谷，清镜圆熟。
还是紫微初度至，对禅关，自奏长生曲。
留杖屦，倚松竹。
汉中念远眉休蹙。
问擎天拄地，个事只今谁独。
看领召环回首，笑把江神要束。
任碾破，澄波新绿。
去了中兴台辅叶，挂貂蝉莫受风埃触。
归绿野，种瑶簌。


rhythmic: 满江红
author: 黄人杰
content:
季灰融，盛寒里、梅香乍放。
元道是酿成和气，间生名将。
马革裹尸男子志，虎头食肉通侯相。
更胸中、十万拥奇兵，人皆仰。
腰金印，垂玉帐。
忠胆锐，雄心壮。
倚辕门几望，北州驰想。
且倒长江为寿酒，却翻银浦千寻浪。
算时来、一笑洗胡尘，迎天仗。


rhythmic: 满江红
author: 黄人杰
content:
老子生朝，萧然坐离骚窟宅。
更莫诧、才雄屈宋，诗高刘白。
不向凤凰池上住，不逃鹦鹉洲边迹。
谩一官、如水过称呼，诸侯客。
平生志，水投石。
首已皓，心犹赤。
算陆沉雄奋，总非人力。
广武成名惟孺子，高阳适意须欢伯。
睨醉乡、一笑抚青萍，乾坤窄。


rhythmic: 满江红
author: 黄人杰
content:
老火西流，风露洗、银湾一色。
还又近、半秋天气，月将成魄。
玉燕来时清梦觉，书麟游处飞仙谪。
问东南、一尉着斯人，如何得。
君不学，吴门卒。
君不问，长安狄。
且持杯半揖，楚江。
东府西台看历遍，归来绿野盟泉石。
却从容、三万六千朝，追元白。


rhythmic: 满江红
author: 黄人杰
content:
小驻碧油，公两载、重临初度。
满全楚、袭人和气，拍天歌舞。
波涌荆江流不断，地连巫峡山无数。
指此山、此水诵公恩，难忘处。
民有恨，来何暮。
民有愿，归无遽。
各相携卧断，衮衣归路。
只恐九重劳梦寐，不容十国私霖雨。
看便飞、丹诏日边来，朝天去。


rhythmic: 念奴娇
author: 黄人杰
content:
菊黄萸紫，近重阳、天气秋光如洗。
怀燕占熊，还又应、崧岳生申时节。
玉女擎香，金仙持送，锦里欢声彻。
照人风度，满怀俱是冰雪。
那更千里江城，政成人化，比春生秋杀。
双凤云间御诏墨，将下十行新札。
黄阁亨衢，碧油重幕，稳复清毡物。
策勋归去，蟠桃犹许三窃。


rhythmic: 念奴娇
author: 黄人杰
content:
山光堂下，恰催花雨过，韶华将半。
蝶舞回风莺度曲，暖响笙箫庭院。
泥轼仙翁，当时此夕，正梦投怀燕。
紫髯黄发，到今如此清健。
岂但风月平分，海沂千里，流得欢声遍。
屈宋江山，还助说，莫惜金荷频卷。
问寿何如，凤池三到，却放壶天晚。
赤松应待，挂冠归伴萧散。


rhythmic: 贺新郎
author: 黄人杰
content:
晓色收梅雨。
玉衡高、寒杓插午，月生银浦。
一片祥光横碧落，幻出新晴院宇。
拥阆苑、擎香天女。
簇引飞仙来瑞世，向乌衣巷陌，生文度。
人物似，古怀祖。
履声合上尧阶去。
问如何低回计幕，蜀山深处。
金字催还知有日，且听尊前妙语。
更领略、双成歌舞。
愿借流三峡水，与君侯尽作流霞注。
觞百举，寿千数。


rhythmic: 祝英台近
author: 黄人杰
content:
绛河清，丹阙晓。
云路烛龙照。
鹤发仙翁，笞凤下天眇。
莹然璞玉襟怀，层冰风表。
镇长住、人间三岛。
怎知道。
不用九转丹砂，灵椿自难老。
骥子麟儿、勋业付渠了。
已持红药开时，赤松游处，寿觞对、壶天倾倒。


rhythmic: 贺新郎
author: 黄人杰
content:
三月桃花浪。
涌荆红、浮光散彩，倚空千丈。
杨柳阴中长堤路，一片笙歌暖响。
春待晚、气清天亮。
闻道君侯生此日，具虎头、飞食封侯相。
风度远，襟怀爽。
宝杯为我倾家酿。
醉乡深，何妨更尽，吸川鲸量。
富贵时来应自有，岂在随人俯仰。
且共把、眉头开放。
但得仙风长不老，又安知、不做东南将。
勋业付，云台上。


rhythmic: 沁园春
author: 黄人杰
content:
金虎鸣秋，玉龙ㄏ月，天气正凉。
应梦熊时侯，叶丹苔碧，栖鸾亭馆，桔绿橙黄。
人在兰台公子上，更身寄风流屈宋卿。
登赏处，记含情纾思，曾赋高唐。
春明旧家不远，算蝉嫣袭庆，都付仇香。
况弦初续，和生角徵，鹗书频下，名厕循良。
但得西风吹峡水，尽倒卷波澜添寿觞。
功业事，有朱颜领略，未许称量。


rhythmic: 满江红
author: 黄人杰
content:
腊近嘉平，谁教放、梅梢弄雪。
更为问、霜前甘泽，应何时节。
十荚尧开翠羽，一番潘貌蒸红颊。
是武夷、六六洞王中，生贤哲。
头未雪，心犹铁。
柔不茹，刚难折。
个功名怀抱，试看摅发。
渌水中间辞地角，绛霄高处朝天阙。
管痴儿、事了挂冠归，方华发。


rhythmic: 满江红
author: 黄人杰
content:
居士生朝，元来是、湖山胜日。
长共荐、霜前篱落，半黄橙桔。
酒压浮蛆新旨酽，香浮瑞兽祥烟密。
更小蛮、清唱入时宜，声飘逸。
湖海量，冰霜质。
年未老，身犹屈。
记平生操履，几曾亏失。
季野阳秋虽有自，伯仁崆峒原无物。
待着君、添个老人星，人间出。


rhythmic: 满江红
author: 黄人杰
content:
解语宫商，为谁奏、长生一曲。
见说道、密堂深处，宝香芬馥。
月里飞仙云际下，乘鸾来伴凫仙宿。
约年年、生日醉冰，簪梅玉。
花与貌，争清淑。
云共发，斗新绿。
尽壶觞为寿，苦无他说。
有子有孙真老大，无嗔无妒家和睦。
更鸾花、剩着几番封，平生足。


rhythmic: 贺新郎
author: 黄人杰
content:
逗晓晴烟敛。
过书云、祥开五日，漏添宫线。
葭莞飞灰微度暖，着梅梢尚浅。
怪深院、笙箫如剪。
非雾非烟浮月观，应麟书，吐处豪英产。
迟绣斧，启华宴。
楚腰舞彻霓裳遍。
拥金船，柔纤莹玉，十分争劝。
醉入无何休莫问，日下长安非远。
况一点、眉黄新见。
掩鼻功名须办了，赋归来、却访乔松伴。
应未许，雪枝汗。


rhythmic: 贺新郎
author: 黄人杰
content:
急雨收庚暑。
倚三峰、祥光万丈，晓窥临汝。
金石台边人语闹，惊怪麟书夜吐。
又却是、重生申甫。
笔底婆澜翻瀚海，更风流，不减王文度。
冰共雪，是标榘。
双凫有底人间住。
为萍江，一齐洗尽，吏奸民蠹。
见说王堂新有诏，趣近尧天尺五。
看紫闼黄扉平步。
我有新翻长寿曲，愿淮波、衮衮长东注。
波未竭，寿无数。


rhythmic: 念奴娇
author: 黄人杰
content:
挽红留翠，为东皇、那住二分春色。
燕舞回风莺度曲，晴昼光生瑶席。
天女擎香，长庚入梦，还有飞仙谪。
方瞳方颊，玉壶清浸胸臆。
休问辟谷延年，介君眉寿，自有阴功□。
膝下雏俱擢秀，争奋摩天云翼。
白雪声中，黄流影里，且放琼舟侧。
醉乡深处，兴来时拊金伏。


rhythmic: 满江红
author: 石孝友
content:
分景亭前，梅红糁、柳金谁粟。
芳意闹，烧灯初过，坠萱才六。
此日悔康歌别驾，当年神降生崧岳。
看邦人，称寿雾凝香，杯丛玉。
采石月，光天禄。
姑溪水，增川福。
炳灵祥曾产，瑞枝奇木。
秋露短檠诗礼训，春风小院琵琶曲。
愿长眉疏鬓等松椿，年年绿。


rhythmic: 满江红
author: 石孝友
content:
帘卷南薰，微雨过、天容似沐。
开绮燕，红蕖别馆，绿槐高屋。
灵寿杖横龙脊瘦，长年酒酿鹅儿熟。
唤飞琼、亲捧紫霞杯，歌新曲。
双凤好，温和玉。
谈俭幕，嬉莱眼。
且功成身退，注名仙。
莲社焚香冰琢句，兰亭笔云翻墨。
愿朱颜、长伴赤松游，骑黄鹄。


rhythmic: 满江红
author: 石孝友
content:
且转桐阴，正玉燕、飞来夏屋。
帘幕映，海留红艳，麝重兰馥。
风采传闻瞻瑞节，婉谋曾是回钧轴。
卷秦淮、吹入酒杯中，波翻绿。
丹诏下，公归速。
看日奏，三千牍。
想春迷柳院，夜分莲烛。
清暑声寒苍玉佩，月娥笑捧长生。
问瑶池、阿母手栽花，何年熟。


rhythmic: 洞仙歌
author: 周云
content:
千崖滴翠。
正秋高时侯。
橙黄桔绿又重九。
有蓬壶仙子、赤鲤来游，风云会，施展经纶妙手。
去年称寿处，北斗天浆，今夜天浆挹南斗。
听笙箫云里奏，月满琼楼，瑶台上、拥出嫦娥观酒。
待脚踏层云倒天河，尽倾向霞觞，与君为寿。


rhythmic: 水调歌头
author: 俞国宝
content:
灵谷有荚气，盘结在巴山。
云蒸雨朵欲遣，奇怪出人间。
不作丰城宝剑，不作渥洼灵种，不作化龙竿。
生此济时杰，理乱总相关。
入为相，出为将，两馀闲。
忠肝义胆，曾将鲠论破天颜。
好把平勋业，趁取河清桃熟，千岁奉金銮。
草却登封检，双鬓未曾斑。


rhythmic: 满庭芳
author: 俞国宝
content:
南省西清，黄扉青琐，五年历遍中都。
一封朝奏，无乃爱君欤。
便作筠阳胜赏，东溪上、鸥鸟相娱。
谁知道，心存魏阙，身暂寄江湖。
东溪，何所有，冬梅夏柳，春杞秋蕖。
谩回首，多少笼鸟池鱼。
细看山林朝市，经行处、等是蘧庐。
今朝好，一杯寿酒，一卷养生书。


rhythmic: 蓦山溪
author: 俞国宝
content:
木犀开了。
还是生辰到。
一笑对东风，喜人与、花容俱好。
寿筵启处，香雾扑帘帏，星河晓，晚丝簧奏，拚取金尊倒。
当年仙子，容易抛蓬岛。
月窟与花期，要同向、人间不老。
拈枝弄蕊，此乐几时穷，一岁里，一番新，莫与蟠桃道。


rhythmic: 蓦山溪
author: 俞国宝
content:
群花烂熳，春色浓如酒。
芳草绿铺茵，正荼シ、牡丹时侯。
佳辰协瑞，来降蕊宫仙，珠帘卷，画堂深，香雾腾金兽。
朱颜绿鬓，不改长安旧。
金盏莫辞深，拚通宵、尽从银漏。
笙歌丛里，欢笑度年华。
看荣贵，有儿孙，永祝松椿寿。


rhythmic: 蓦山溪
author: 俞国宝
content:
江天霜晓，梅粉参差吐。
剪剪暗香风，自吹到、瑶台仙路。
辎缥缈，昨夜出蓬莱，云鬓薄，月眉纤，元是飞琼侣。
知书识字，书带先生女。
来配计然家，货财等、封君千户。
谷量牛马，更用斗量金，年不老，富无穷，常作蟠桃主。


rhythmic: 念奴娇
author: 俞国宝
content:
云收雾敛，过一番疏雨，秋容新沐。
月满巴山天似水，满眼祥云飞扑。
一点长庚，瑞腾光彩，独照梅仙屋。
十洲三岛，有人初降凡俗。
长怪李白疏狂，骑鲸一去，千载无人逐。
也解重来应尚欠，多少人间传曲。
只怨君王，促归批诏，夜对金莲烛。
蓬莱日醉，不知海岛桃熟。


rhythmic: 念奴娇
author: 王孝严
content:
昨宵灰动，有阶前春草，侵凌春雪。
碧玉堂前为寿处，齐祝遐龄千百。
夜冷笙箫，庭深灯火，应照梅妆额。
容华依旧，向来姑射标格。
独恨绾系日边，东风回首，还有溪山隔。
怅望云飞，凝伫久，空使怀英心折。
遥折一枝，饱斟花露，再拜瞻南极。
愿言来岁，凤池同看春色。


rhythmic: 满庭芳
author: 陈晔
content:
翠竹阴团，绿荷芗嫩，朝来和气盈盈。
薰风楼阁，玉燕梦初成。
便有功名壮志，持符节，麟虎频。
更归来後，挂冠神武，四海□高名。
今年，方八十，莱衣舞处，拜霞觥。
想笙歌递奏，鼎沸欢声。
何用渠渠颂祝，自应合、福禄安荣。
丹台上，玉清山籍，金字注长生。


rhythmic: 水调歌头
author: 邵元实
content:
双阙步云尾，六阁上鳌头。
侍臣冠底，英英人物是君侯。
闻道东皇深意，回想西清往事，早晚启金瓯。
丹伫宏略，黄阁待名流。
九秋天，千岁日，一樽酬。
策勋黄石，相期茅土更封侯。
稳扈钩陈天仗，净扫搀抢氛，按辔入神州。
收了卢龙塞，却访赤松游。


rhythmic: 喜迁莺
author: 卑叔文
content:
春回天际，见柳眼翠窥，梅腮粉腻。
日庆三阳，时逢千载，帷幄挺生元帅。
亘古抚今忠义，天下安危注意。
负英伟，信功高耿贾，勋侔霍卫。
和气。
东风里，楼阁五云，玉帐环珠翠。
庙食真扬，人怀邵父，当代虎臣难比。
拟把倩桃为寿，莫惜金花沉醉。
受阃寄，佐君王神武，复恢舆地。


rhythmic: 满庭芳
author: 臧鲁子
content:
澹露零空，好风光袂，月华飞入觥筹。
青莲碧藕，芡实与鸡头。
笑傲纶巾羽扇，有如此、人物风流。
西湖上，不妨游戏，民富自封侯。
骈蕃。
新宠渥，弃华延阁，领事园丘。
看木牛流马，恢复神州。
万里凉霄浩渺，使星共、南极光浮。
从今好，一秋长醉，直醉过千秋。


rhythmic: 满庭芳
author: 臧鲁子
content:
露洗银潢，风来玉宇，正当□□□□。
□□□阁，争看拥冰轮。
共指银河影里，依稀见、执斧仙人。
还知麽，天教此夕，嵩岳再生申。
夤缘，当阃寄，高明洞物，爽气侵云。
记广寒宫殿，曾对高真。
玉兔捣馀灵药，霞觞化、万种花春。
嫦娥嘱，愿公难老，长似月精神。


rhythmic: 满庭芳
author: 陈秉文
content:
山涌银涛，屏间绣，太平今日皇州。
共惟京牧，昭裔本宗周。
好是王春正月，维岳降，膺此神休。
尧阶下，存八荚，长应八千秋。
优游。
兼国计，丰财重谷，首善承流。
更刑清讼简，政入歌讴。
已副貂蝉眷宠，夸中外，耸动□讴。
居恩重，苍生望切，好个富民侯。


rhythmic: 满庭芳
author: 谈羲仲
content:
星宿呈祥，溪山锺秀，凛然生此真贤。
冰清玉润，还称岁寒天。
正是梅梢酝雪，探江南，春信先傅。
庭轩爽，涓涓皎月，今夜十分圆。
开筵。
称寿处，歌尘飞动，舞袖蹁跹。
愿公与椿松，对阅天年。
第恐宏才重望，不容暂吟醉苕川。
龙光近，行看凤诏，来自日华边。


rhythmic: 水调歌头
author: 王高
content:
千枝蔓仙牒，眉宇肖苍龙。
就中天赋英杰，玉磬照金锺。
满袖春风和气，散在苕溪水，讴歌颂儿童。
好个庙堂样，貂弁马头公。
烛如椽，香似雾，宴蓬瀛。
我家寿酒须信，不与世间同。
昨夜欢传清禁，今日黄堂歌舞，千载一相逢。
来岁五云里，宣劝折黄封。


rhythmic: 水调歌头
author: 王高
content:
今夕是何夕，南极见祥光。
自天飘下佳气，五色覆黄堂。
为借盐梅妙手，暂对裤襦欢颂，森戟护凝香。
馀事剩吟咏，金薤灿琳琅。
眷田园，松径旧，菊畦荒。
欲乘风驭归去，策杖纵相羊。
物外乾坤自在，壶里无尘日月，千岁傲羲皇。
天意未应许，军国要平章。


rhythmic: 满江红
author: 华岳
content:
自古称稀，须信道、人生七十。
当七月、庆生佳节，更逢七夕。
丹鼎麻姑多两转，蟠桃王母无双实。
更竹林、作者茂芝兰，俱无敌。
持觞劝，辰拱北。
阴功在，头俱黑。
况轲亲教子，同声战国。
九万鹏程当不二，八千椿寿看逾一。
愿从今、屈指再从头，山中日。


rhythmic: 念奴娇
author: 华岳
content:
倚藤临水，照丰姿自笑，天然丘壑。
利鞅名缰成底事，空把此身缠缚。
李杜文章，良平事业，且束之高阁。
浩然归去，暮霞残照零落。
闻道西北埃尘，东南形胜，次第清河岳。
此等功名尘世事，与我初无关约。
十里松萝，一蓑烟雨，说甚扬州鹤。
倚栏长啸，玉轮飞上天角。


rhythmic: 满江红
author: 华岳
content:
懒取冠儿，只偏带、一枝翠柏。
记刺指、封书罗带，尚馀残血。
愁入柳眉云黛蹙，汗凝桃脸胭脂湿。
把玉纤、掩定古词名，猜谁识。
瓶已坠，宁无阙。
盟已负，难成匹。
念当年亭院，画楼东北。
烛影烧残蝴蝶梦，纹皱起鸳鸯翼。
叹如今、憔悴忆前欢，重门隔。


rhythmic: 满江红
author: 华岳
content:
庙社如今，谁复问、夏松殷柏。
最苦是、二江涂脑，两淮流血。
壮士气虹箕斗贯，征夫汗马兜鍪湿。
问孙吴、黄石几编书，何曾识。
青玉锁，黄金阙。
车万乘，骓□匹。
看长驱万里，直冲燕北。
禹地悉归龙虎掌，尧天更展鹏翼。
指凌烟、去路复何忧，关山隔。


rhythmic: 水调歌头
author: 华岳
content:
英荚才开六，宝历已当千。
人间收尽繁溽，凉意入虞弦。
尽道荐衡交剡，更值生申佳节，喜色动闾阎。
终夜望银汉，文宿贯台躔。
定燕秦，封晋魏，信当然。
处处红莲开幕，曹掾岂能淹。
见说玉堂飞诏，已许金闺通籍，蓬岛伴神仙。
来岁寿卮酒，应醉御炉烟。


rhythmic: 水调歌头
author: 华岳
content:
万里楚天阔，一点寿星明。
庭语以识歌舞，拍拍□秋声。
会过牛郎六夕，圆欠嫦娥一夜，此际是佳辰。
□□□□□，□□□□□赍予说，□神岳，庆生申。
□领仓符，□兼漕节握藩旌。
但□闽山建水，无地不阳春。
今日范滂刘宴，来岁周公伊尹，元化斡洪钧。
北阙中书今，南极老人星。


rhythmic: 满江红
author: 华岳
content:
帘拍风颠，云共雨、商量欲雪。
愁不寐、兽炉灰冷，寸肠千结。
罗带只贪珠泪擤，金钗不整乌云侧。
对菱花、空自敛双蛾，伤离别。
心下事，凭谁说。
愁与恨，如山积。
被傍人调闻，呢龟成鳖。
塞雁来时空怅望，梅花开後无消息。
恨薄情、拚却与分飞，还重忆。


rhythmic: 念奴娇
author: 赵希蓬
content:
功名富贵，算到头，怎免委沟填壑。
曳钓抱琴秋水畔，肯与微官空缚。
五亩苍阴，一丘寒碧，说甚凌烟阁。
静观物理，从他荣悴开落。
任待入谷鸣雏，不须歆艳，免使朝南岳。
修竹长松常与伴，更有寒梅堪约。
夜且三更，西风万籁，入耳悲猿鹤。
从头洗去，更无一点圭角。


rhythmic: 满江红
author: 赵希蓬
content:
干结青铜，根走石、参天古柏。
最好是、苍阴不怕，火云如血。
雪里直疑神物护，雨馀任待霜皮湿。
但只愁、涧底老风烟，无人识。
栋梁用，知难缺。
轮辈，俱非匹。
望长松万丈，徂徕山北，一种刚姿雕样劲，共扶大厦斯翼。
便作舟、归去也何愁，蓬莱隔。


rhythmic: 满江红
author: 赵希蓬
content:
休羡莺花，春富贵、韶光九十。
最好是、清秋时候，人间何夕。
天上紫云车趣驾，殿中青鸟音传实。
正女牛、南极一齐明，光相敌。
诗在手，堂趋北。
染豪处，池翻黑。
看回鸾飞诰，宠封新国。
福比箕畴兼备五，寿除彭祖千中一。
更好将、大衍数重推，来复日。


rhythmic: 满江红
author: 赵希蓬
content:
七叶开，正祈巧、穿针时节。
织女不骖王母驾，谪生名阅。
鹤算七旬书宝，鹊桥千丈飞银阙。
更玳筵、银烛照红妆，神仙列。
歌宛转，莺调舌。
番舞袖，风回雪。
对寿觞频劝，寿星明洁。
今日汉宫千岁药，明年唐殿长生月。
问班衣、戏彩是何人，蓝袍客。


rhythmic: 满江红
author: 赵希蓬
content:
缟兔黔乌，送不了、人间昏晓。
问底事、红尘野马，浮生扰扰。
万古末来千古往，人生得失知多少。
叹荣华、过眼只须臾，如风扫。
篱下菊，门前柳。
身外事，杯中酒。
肯教它萧瑟，负持螯手。
漠漠江南天万里，白云入望何时到。
倚西风、吼彻剑花寒，频搔首。


rhythmic: 水调歌头
author: 赵希蓬
content:
熟见蟠桃几，岁阅大椿千。
鞭鸾间出簇拥，仙仗蔼丝弦。
落尽纨罗习气，都把诗书酝籍，忧念到闾阎。
人物降崧岳，文采焕奎躔。
抟扶摇，游汗漫，气飘然。
珠曹莲区区，州县步难淹。
鹗荐交腾当路，凤诏飞来伊夕，称寿萃群仙。
事业登黄阁，图绘上凌烟。


rhythmic: 满江红
author: 赵希蓬
content:
劲节刚姿，谁与比、岁寒松柏。
几度欲、排云呈腹，叩头流血。
杜老爱君□谩苦，贾生流涕衣空湿。
为国家、子细计安危，渊然识。
英雄士，非全阙。
东南富，尤难匹。
却甘心修好，无心逐北。
螳怒空横林影臂，鹰扬不展秋空翼。
但只将、南北限藩篱，长江隔。


rhythmic: 满江红
author: 赵希蓬
content:
海阔何人，工剪水、飞花作雪。
刚不北、秋高风劲，露凝霜洁。
遍地直疑琼玉砌，对人恍在珠玑侧。
比寻常、万翠与千红，浑然别。
梁园内，都休说。
蓝关路，堆如积。
把行人冻得，头颅如鳌。
翡翠帘中杯潋滟，销金帐里姑情息。
偶兴来、访戴起山阴，真相忆。


rhythmic: 水调歌头
author: 程伯春
content:
功名果何物，天欲付英豪。
请看襄汉，今日谁驾六灵鳌。
阅礼崇诗元帅，大纛高牙临塞，砥柱一洪涛。
百辟拱辰极，欢动赭黄袍。
策无遗，勋益著，德弥高。
定知阳报，谢庭兰玉付儿曹。
秀发如君独擅，浑似当年幼度，文武素兼韬。
岁岁长为寿，霞液荐蟠桃。


rhythmic: 满庭芳
author: 赵良玉
content:
红杏香中，绿杨影里，画桥春水泠泠。
深沉院满，风送卖花声。
又是清明近也，粉墙畔，时有迁莺。
当此际，人传天上，特降玉麒麟。
风云。
今会遇，名邦坐抚，入侍严宸。
更儿孙兰玉，都是宁馨。
脆管繁弦竞奏，蕙炉袅，沉水烟轻。
华筵罢，江城回首，一点寿星明。


rhythmic: 贺新郎
author: 张明中
content:
卓茕欧阳子。
是江山、毓秀锺灵，异才间世。
恰则韶光三月暮，叶尧阶有四。
正天启、悬弧盛事。
金鸭亭亭书云篆，散非烟、南极真仙至。
来为尔，荐嘉瑞。
神清洞府丹书字。
拥笙歌、绮席高张，更罗珠翠。
千里长春人不老，仙籍玉环暗记。
但判取、沉醉。
拟作新诗八千首，待一年、一献称俾尔。
耆而艾，昌而炽。


rhythmic: 满江红
author: 方岳
content:
晓傍苍崖，滴寒露、研朱点易。
五十四卦为归姝，惟幽人吉。
彼美人兮春上下，如吾徒者山南北。
辨一生、坚壁卧烟霞，诗无敌。
人间世，胶中漆。
功名事，刀头蜜。
放乾坤醉眼，看朱成碧。
曾共梅花相尔汝，仅教雪後无消息。
莫怕寒、容易嫁东风，春狼藉。


rhythmic: 水调歌头
author: 方岳
content:
老子兴不浅，归矣复言归。
不知归又何处，知我者何希。
幸有青山一片，付与白云千载，便可乐渔矶。
且尽一杯酒，春瓮晓生肥。
倩梅花，邀涧叟，醉林扉。
五年今已如此，莫倚健於飞。
日月笼中双鸟，今古人间一马，五十五年非。
归去不归去，未了比山薇。


rhythmic: 满庭芳
author: 方岳
content:
雨带苍烟，须粘残雪，几年今日秋崖。
梅花篱落，不减旧情怀。
更觉神仙有分，一条冰、羽客官阶。
朝真外，研朱点易，风露滴松钗。
蓬莱。
清浅未，吾将游戏，月坞云齐。
已相期汗漫，鹤蜕青鞋。
一念人间尘土，为雏孙、留醉茅柴。
今而後，村书杂字，仅有老生涯。


rhythmic: 永遇乐
author: 郭子正
content:
多种阴功，後蒙天报，荣贵长久。
一片灵台，丹青要画，画请看人间秀。
慈仁雅着，延永松年，内鼎有丹方就。
想除非，真的高人，五福自然兼有。
从来义方，今见公辅，量运夔龙居後。
承北门风，相传世业，都是经邦手。
狂歌将意，知公难老，永助庆堂尊酒。
有重重，腰金孙子，继来献寿。


rhythmic: 瑶花
author: 汪元量
content:
天中树木，高耸玲珑，向濯缨亭曲。
繁枝缀玉。
开朵朵九出。
飞琼环簇。
唐昌曾见，有玉女、来送春目，更月夜、八仙相聚。
素质粲然幽独。
江淮倦客再游，访后土琼英，树已倾覆，攀条掐干，细嗅来、尚有微微清馥。


rhythmic: 莺啼序
author: 汪元量
content:
檀栾宫墙数仞，敞朱帘绣户。
正春暖、飘拂和风，衮入红尘香雾。
见丝柳青青，袅娜如学宫腰舞。
有黄莺、恰恰飞来，一梭金羽。
小巧身儿，锦心绣口，圆滑遽如许。
避人，渐飞入琼林藏身，桃杏深处。
对银屏、珠圆翠陈，隔叶底、恣歌金缕。
忽群妃，拍手惊飞，奋然高举。
晓来雨湿，花娜柳垂，误投罗网去。
缓缓访、六宫寻问，玉纤争握。
放入金笼，眼娇眉妩。
身如旅琐，无心求友。
烟窗分影光阴里，听蛮声，似怨还如诉。
青山隔断，红妆满眼，谁怜一。
幽恨难吐，沉香拂拂。
亭北阑干，已得君王顾。
但暗忆、西湖美景，雨色晴光，入翠穿红，巧转娇语。
莺莺休怨天家，已赠金衣公子。


rhythmic: 锦瑟清商引
author: 汪元量
content:
玉窗夜静月流光。
拂鸳弦、先奏清商。
天外塞鸿飞呼，群夜渡潇湘。
风回处，戛玉铿金，翩翩作新势，声声字字，历历锵锵。
忽低颦有恨，此意极凄凉。
炉香帘栊正清洒，转调促柱成行。
机籁杂然鸣素手，击碎琳琅。
翠云深梦里昭阳。
此心长。


rhythmic: 满庭芳
author: 丁无悔
content:
道格天渊，令行海岳，凛然名德尊崇。
云烟千里，分付笑谈中。
川后波神效职，潮声细、一鉴涵空。
风樯便，蛮珠贾舶，累译更遥通。
雍容。
廊庙手，蓍龟先见，日月精忠。
自丛机初解，眷渥尤隆。
共道奇庞福艾，衮衣到，宁久居东。
谁门晓，高牙大纛，辉映醉颜红。


rhythmic: 满庭芳
author: 丁无悔
content:
偃屋霜清，棱层烟碧，玲珑移在人间。
山光林色，常伴主人闲。
元有仙风道骨，无心趁、玉简朝班。
归来赋，不因五斗，谈笑挂衣冠。
尤难。
谁不羡，商山桔乐，湄水渔竿。
引相君王子，助发幽欢。
满泛寿觞多祝，南溟共、比海波澜。
君知否，庙堂有意，相与问寒岩。


rhythmic: 喜迁莺
author: 杨再可
content:
腊天初晓，庆五色瑞云，华轩呈绕。
紫府真人，丹台仙伯，合降世间荣耀。
彩笔素题，篇翰未减，家声词藻。
秀眉宇，俊丰标阀阅，声名都好。
富贵长欢笑。
此际锦堂，移下蓬莱岛。
妙舞蹁跹，清歌宛转，两行翠娥燕赵。
劝饮百千锺酒，岁岁朱颜不老。
春近也，看香红又怕，小桃开了。


rhythmic: 水调歌头
author: 刘仲讷
content:
昨夜乘秋兴，长啸驭清风。
飘然玉宇虚廓，忽到广寒宫。
解后娥相见，为问中秋诞节，奇特世难同。
底事长庚梦，独占此宵中。
呼金兔，寻玉策，检前踪。
自从盘古有月，便有此山仙翁。
公向人间游戏，月在天衢来往，清气每相通。
明月既无尽，公寿亦无穷。


rhythmic: 水调歌头
author: 蒋思恭
content:
紫府掣金钥，银汉夜乘槎。
老仙暂驻幢节，来佐玉皇家。
翠发朱颜好在，肘後有方医国，宝鼎养丹砂。
谈笑功名了，身退饭胡麻。
游物外，聚紫脑，炼青芽。
星坦寓直有子，曾步八砖花。
来岁称觞寿宴，衮绣彩衣交映，重荐枣如瓜。
俯首拾瑶草，长啸卧烟霞。


rhythmic: 水调歌头
author: 蒋思恭
content:
风流九霞客，名在五云乡。
十年出入华禁，簪奉君王。
黄伞西清日转，宝月红鸾影里，长近赭袍光。
彩笔赓歌处，殿阁有馀凉。
跨秋风，凌宝鼎，笑芝房。
人间争识奇贵，妙帖焕名章。
莫羡碧幢金印，换取玉堂清琐，翰墨看淋浪。
岁岁宫壶酒，雨露带天香。


rhythmic: 洞仙歌
author: 张成可
content:
薰风池阁，八叶初展。
紫府当年侍香案。
见蟠桃频着子，偷荐瑶觞，贪醉寐，谪向人间未满。
青禽传近信，催赴仙班，怪我尘缘未能断。
爱吴中山色好，抹日批风，蓑共笠，纵有金章不换。
待驾鹤遨访蓬壶，问海水从来，几番增减。


rhythmic: 水龙吟
author: 真知柔
content:
碧霄彩旆垂铃，应南极星躔光灿。
巍巍名阀，芳传汉相，貂蝉炳焕。
德莹冰壶，量包沧海，神锺岩电。
向宝储内阁，英才华，声猷著膺宸眷。
荐领名都屏翰，更循良、歌腾畿甸。
峻专剧郡，荣登法从，光生尧殿。
密勿论思，雍容启沃，才华独冠。
愿年年长见，兰芽玉喷，柳梢金嫩。


rhythmic: 沁园春
author: 傅伯达
content:
白帝司权，炎宫回驭，一叶报秋。
正银河高泻，金风作扇，冰轮将满，火伞初收。
吴越传芳，斗牛锺秀，间世生贤谁与俦。
那堪更负，过人才气，济世谋猷。
风流花县优游，有善政廉名达郡侯。
鹗书朝荐，泥封暮召，荣登闺籍，平步瀛洲。
歌驻行云，舞翔回雪，寿酒深倾碧玉瓯。
从今愿，愿龄齐鼻祖，名在丹丘。


rhythmic: 满庭芳
author: 郑达可
content:
肥绽梅红，嫩翻荷绿，微凉时起青萍。
人间福艾，都属老人星。
累建高牙大纛，循良治、是处彬彬。
棠阴里，丰碑纪德，仁爱浃生民。
纶巾。
风物裹，一筇徒倚，傲睨寰瀛。
况清朝黄发，尤急咨询。
第恐商山芝客，岂容便、蝉蜕功名。
他时看，腰横玉带，朱紫列云仍。


rhythmic: 念奴娇
author: 郑达可
content:
嫩凉如水，正一天风露，秋容如沐。
明日中秋今夜月，千里清辉光足。
周室姬公，唐家元轨，来享人间福。
老人星瑞，光芒南照檐曲。
行看裂土分茅，朱颜青鬓，好称腰横玉。
便挽银河斟北斗，倾作千锺。
子舍荣华，孙枝赫奕，茂盛同松竹。
尊前欢笑，竞将椿算为祝。


rhythmic: 望海潮
author: 张藻
content:
露零金井，尘清玉宇，双呈瑞新秋。
佳气郁葱，祥烟缭绕，玉门初诞风流。
宾客竞回眸。
庆虎头食肉，燕颔封侯。
骨相非凡，便宜谈笑上瀛洲。
青衫莫欢淹留。
有儿孙兰玉，不负箕裘。
莲幕向来，花城今日，不妨小试良筹。
名姓在金瓯。
看佩珂鸣玉，促侍宸旒。
直待功成名遂，归作赤松游。


rhythmic: 满庭芳
author: 徐去非
content:
凤历书元，龟图画泰，瑞两两初开。
舞风仙子，飞雪拥春来。
平荡人间险秽，端为你没点尘埃。
清明世，冰辉太洁，鸥鹭莫惊猜。
儿孙，同劝寿，桃添西阆，兰绕南陔。
看琼玉妆成，万瓦楼台。
飘洒风流酥满盏，浑疑醉，月影蓬莱。
从今去，诗高未老，点化尽多才。


rhythmic: 醉蓬莱
author: 霍安人
content:
正朱明时侯，院宇清和，庆逢佳节。
梦应熊罴，尧翻三叶，罗绮如云，寿杯争劝，竞起歌新阕。
瑞气氤氲，祥云缭绕，玉炉频。
溪室封功，几多勋业，首冠今朝，一时英杰。
得配侯门，岂不惭疏拙。
彩凤和鸣，早膺荣擢。


rhythmic: 满庭芳
author: 霍安人
content:
桐叶霜乾，芦花风软，晓来一色新秋。
碧光无际，良夜月明楼。
瑞应长庚入梦，锺奇秀、特产贤侯。
堪夸处，雄姿英发，连箭射双雕。
回头。
思往事，皂囊三进，豪气冲牛。
记前回凤诏，空下南洲。
冷笑浮云坠甑，鲈鱼美、归老扁舟。
祝君寿，青山不尽，绿水自悠悠。


rhythmic: 瑞鹤仙
author: 希叟
content:
燕堂秋未老。
正木犀香散，芙蓉红小。
门阑瑞烟绕。
望银河月暗，寿星偏照。
碧霞道要。
有真人、亲传最妙。
况桃源旧约，重寻鬓发，胜如年少。
缥缈。
六铢衣降，九转丹成，五云齐到。
十洲三岛。
神仙路，终须到。
对芝兰玉树，宝杯交劝，何惜玉山醉倒。
看乘鸾跨鹤，归来洞天未晓。


rhythmic: 水调歌头
author: 沈元实
content:
金关五云里，玉座太微间。
凌虚新就燕间，宣唤侍臣班。
丹坐移前席，禁漏声传高阁，喜气满龙颜。
天语眷畴昔，政路稳跻攀。
酒如渑，香袅穗，寿南山。
橙黄桔绿，樽前辉映菊花团。
清晓凉风凝露，晴昼秋光满院，岁岁奉君。
待看云台画，荣观侈人寰。


rhythmic: 满江红
author: 游子蒙
content:
春玉苍山，屏星暖、佳辰难得。
看柳眼梅金，全似海沂春色。
和气欢声俄尔许，祥烟瑞霭今何夕。
是风流、儒雅黑头公，悬弧日。
福不尽，贵无敌。
愿岁岁，见华席。
捧霞觞称寿，寿如南极。
见说蟠桃花正发，柔风暖日瑶池碧。
待他年、结子欲成时，留君摘。


rhythmic: 满江红
author: 游子蒙
content:
雪坞霜林，一夜报、春归消息。
看是处、春回柳眼，粉匀梅额。
和气已欣回北陆，寿星更喜明南极。
问四井、节物奉谁欢，辽东客。
熊梦旦，非常日。
珠履闹，金钗密。
指双溪千顷，共斟琼液。
不用殷勤千岁祝，姓名已上神仙籍。
但时从、王母借蟠桃，躬亲摘。


rhythmic: 满庭芳
author: 去非
content:
龙角辉春，蛾春惊晓，梦阑金翠屏开。
异芬薰室，风送蕊仙来。
玉女擎香沐浴，人间世、洗彻凡埃。
梅开後，留花酝染，清味俗难猜。
东君，尤雅爱，传香芳畹，香发庭陔。
宁馨满尊前，喜奏瑶台。
便好纽为佩王，瀛洲路、同赏蓬莱。
蟠桃宴，从今曼倩，三骋奇材。


rhythmic: 水调歌头
author: 黄庭佐
content:
露着桂枝晓，霜护菊篱秋。
无尘玉宇南极，一点瑞光浮。
崧岳精英瑞世，河洛图书寓直，琳馆奉宸游。
独袖功名手，谁与复神州。
带垂金，头尚黑，紫绮裘。
年年今日，灵寿扶出富民侯。
应为娉婷一笑，烂醉葡萄新熟，明月满西楼。
西北雨峰峙，端与寿山侔。


